
			פתח דבר 

			הספר המונח לפני הקוראים הוא בעצם ילקוט. כשמו כן הוא. גם הפרק הראשון, שברובו המוחלט רואה כאן אור לראשונה, אינו אלא לקט של פתגמים שנִקרו בדרך הילוכי בלימוד הספרות היהודית לדורותיה (למַעט ספרות חז״ל, במקרה זה). אמנם לא כולם ראויים לשם המילוני המדויק של פתגם, ועם זאת מצאתי לנכון לרשום ביטויים, לרוב בני שתי מילים, שיש בצירופן מן העניין (למשל, מדינת ישראל, מוֹבָאי שבת, ספר נחמד). פרק זה, ככל שהוא גדול בהיקפו, אינני מתיימר בלבבי שהשלמתי את המלאכה. יש עוד הרבה מה להציג בתחום זה, מה עוד שפעמים תלוי הדבר בטעם אישי של הקורא. יורשה לי להביא מדברי גדול חכמינו: ׳ואמנם מודה אני שלא רחוק הדבר שאטעה ויעלם ממני עיון או נוסח, ואין זה דבר גדול, ואני שמח מאוד שכך בודקים אחרי, ומי שעושה כן ראוי לשכר ולתודה׳.1 זאת ועוד, בפרק זה ציינתי לא מקורות בלבד, אלא גם מחקרים רלבנטיים, וזאת כדי להרחיב את יריעת המתבונן המחפש גם משמעות. אף לא נמנעתי מלציין ערכים דומים מאוד (למשל, צירופים של הנקודה או העגולה), כי נקודת המוצא שלי אינה עולם הספרות המליצי אלא עולם ההגות. אבל הִנחה אותי הרעיון: תורה מפוארה בכלי מפואר!2 

			הפרק השני עשוי לשמש דוגמה לפתגם שנתגלגל בצורות שונות: כשלעצמו פשט צורה ולבש צורה, בנוסחו, בשפתו ובזהות ׳מחברו׳. ואמנם גם בפרק הראשון נכללו פתגמים שהרחבתי עליהם מעט את הדיבור, כפי שנראה לי מתבקש ומיטיב עם הקורא. 

			ברם, יתר פרקי הספר מתחלקים כרגע לשניים: ראשית, מאמרים שבחלקם נכתבו ונמסרו למערכות לפני למעלה מחמש שנים, וטרם ראו אור הדפוס (רעה חולה כשלעצמה!). אני מתנצל אפוא שנקטתי דברי הגמרא (ברכות סג ע״א): ׳בשעת המפזרים — כַּנֵּס!׳ גם עמדה לי עצת/הוראת החכם מכל אדם (משלי ג כז): ׳אל תמנע טוב מבעליו׳, זו ששימשה מוטו מרכזי גם לחלק מחסידי אשכנז לשם פרסום הגותם, ואני ברוב חוצפתי נסחפתי לכך, מאחר שלא אדע מדת ימי, וחפצתי לראות את פרי עמלי מונגש לציבור הלומדים. בכך אף נתרציתי לפניית עמיתים יקרים ללקט מחדש מבחר מאמרים.  

			שנית, מרבית המאמרים שנדפסו בבימות שונות (וחשבנו שיש להם ערך גם כיום), נקלטו כאן בתוספות או בתיקונים לא רבים, עִם שחלקם קִבלו פנים חדשות ממש. יחד עם זאת, השתדלנו לנקוט דרכו של ׳המורה׳: ׳ואין כונתנו להגדיל גוף הספרים, ולא לכלות הזמן במה שלא יביא אל תועלת. ולזה כשנפרש, לא נפרש אלא מה שצריך לפרוש, ובשיעור שיובן לבד, וכשנחבר לא נחבר אלא קיצור ענינים׳.3 

			בכל המאמרים נקטתי אותה דרך: בדיקת תיעוד ספרותי, לקוח מסוגות שונות, וכן מכתבי־יד הספונים ברחבי העולם שאין יד הכל מצויה בהם. המחקר בהם נערך מתוך ראייה היסטורית, ובמידת האפשר גם גיאוגרפית. עם זאת, עלי להביע התנצלותי שבגלל מגבלות המגפה שהתרחשה עלינו בשנה האחרונה נמנעה ממני האפשרות להשלים במקומות מסוימים פרטים ביבליוגרפיים כלשהם. 

			הילקוט נפתח לחמישה שערים: פתגמים, נושאים הקשורים יותר בפולחן ובעבודה הדתית, נושאים בעלי אופי ערכי־הגותי, נושאים הקשורים בדרך זו או אחרת לארץ־ישראל, ושער שעוסק באישים ושיטות. לבו של העיון באלה הוא העולם הקבלי, אך גלוי לַכל שאי־אפשר למקובל להתנתק מן ׳המושב בחיים׳, ולפיכך נזקקנו לבירורים ספרותיים, היסטוריים, סוציולוגיים, שיפיקו תמונה מציאותית נכונה ככל האפשר. לא לחידושים מפליגים נשאתי עיניי4 אלא לְמה שעולם המחקר זקוק לו תחילה: להכרת העובדות והצגתן, ולפיכך עקבתי אחר גלגולי דברים ולא נמנעתי משְלוֹח ידי לסוגות ספרותיות שונות ולכתבי־יד רבים ככל האפשר כדי לחשוף משוֹב מלא ככל הניתן. והנה מתברר שבמקרים רבים מאוד לא הרי גלגולו של ערך זה כגלגולו של מנהג זה. ברם, העת החדשה, מלאחר הגירוש מספרד, מעלה יותר ויותר תמונה שֶבה רעיונות, ובעיקר מנהגים, פורצים מחדרי לבם ומעולמם של מקובלים וחודרים אל קהלים רחבים יותר והופכים לנכסי צאן ברזל, לחלק מן התרבות המתרחשת או המתגבשת. שוב, לכל נושא — הדרך המיוחדת לו.  

			והנה מתברר שדרכם של מנהגים אינה סוגה בשושנים. יש שמנהג משיל מעליו לבוש מסוים ויש שהוא מעלה עליו מעטה חדש. יש שהוא מתקבל בקהילה פלונית ונדחה בקהילה אלמונית. לפעמים הוא פושט צורה ולובש צורה עד שנראה כאילו ׳פנים חדשות באו לכאן׳. כל אלה נדונו בהתאם לעצמם בלא להכתיב מראש את המסקנות וממילא את דרכי המחקר. 

			שמח אני להודות לכל מי שסייעני, בדרכו שלו, להגיע ׳עד הלום׳. תודה שלוחה למקורות הספרותיים בהם ראו אור המאמרים לראשונה. תודה כנה לידידי, פרופ׳ ירון הראל, דיקן הפקולטה למדעי היהדות, על סיועו. תודה עמוקה ללשכת סגנית הנשיא למחקר באוניברסיטת בר־אילן על תמיכתה. וברכה מיוחדת לראש משביר: הנהלת אדרא שהכניסה ספר־ילקוט זה תחת כנפיה, ובעיקר לד״ר דפנא לוין ולפרופ׳ אבי אלקיים, אנשי חזון ומעש יקרים. כולם יעמדו על הברכה ויבורכו מפי עליון! ׳ילכו מחיל אל חיל׳ !!!  

			ט״ו בשבט תשפ״א 

			
				
					1	שו״ת הרמב״ם, מהדורת יהושע בלאו, סי׳ תסד.

				

				
					2	כמה אירוני הוא שבמקור התלמודי, תענית ז ע״א, נכתב: ׳תורה מפוארה בכלי מכוער׳. אבל הדורות הבאים ידעו לפאר.

				

				
					3	רמב״ם, אגרת תחיית המתים, מהדורת יצחק שילת, עמ׳ שסב.

				

				
					4	יוצאים מן הכלל הם הפרקים השבעה־עשר והעשרים וששה, שהם נושאים אופי פולמוסי יותר. ואילו הפרק הל״ב החותֵם הוא בעצם לבו של הספר.

			פרק ראשון 

			לקט פתגמים בספרות ההגות 

			לפני כשבעים שנה כתב פרופ׳ שרגא אברמסון כדברים האלה: ׳פזורים ברחבי ספרותנו מאמרי חכמה לאלפים ולרבבות, הן מקור הן תרגום, המחכים לידים נאמנות שיאספום הגורנה. עבודה זו על כרחך לא תיעשה בידי אדם אחד ... על כן, חובה היא על כל המצויים אצל ספרותנו העתיקה על יד מה שנראה בעיניהם ולהביאו לפני קהל המתעניינים׳.5 

			מאז הועלתה קריאה זו, ראו אור כמה חיבורים העוסקים באיסוף פתגמים ומחקריהם. הקובץ הגדול ביותר, לפי שעה, לוקט בידי הרב משה סבר בסדר אלפביתי, ונקרא בשם: מכלול המאמרים והפתגמים. ברם, אף מחבר זה הניח בקעה להתגדר בה, ואמרתי אני להוסיף מרשימותיי.6 להלן מובאים פתגמים שאינם מצויים אצל סבר, או שיש לי להעיר על ציוני מראה־המקום בספרו או להוסיף עליהם בעיקר מתוך ספרות ההגות. אולם לעתים די קרובות קיים רצף ספרותי ולכן ציינתי גם מקורות קדומים שעה שנאסף חומר חשוב מספרות ההגות. ברור כי גם אני אינני מתברך בלבבי שנשלמה המלאכה, ובוודאי שלא יכולתי לרשום כאן את כל המקורות. אף ישנם פתגמים וחידודי־לשון שנשאתי ונתתי ביני לבין עצמי אם להביאם בכאן, והוכרעה הכף לשלילה או לחיוב, וייתכן כי לא הכל יסכימו עם הערכה־הכרעה זו. זאת ועוד, לפעמים הבאתי ביטוי שאינו עונה למשמעות הצרה והמדויקת של ׳פתגם׳.  

			כיוצא בכך, ניתן לפצל את הפיסקה הבאה ולציין כל רכיב בנפרד, אולם בכך ניטלה נשמת הפִסקה שֶכּוֹחה בשלמותה, ועם זאת אנו משלמים את מחיר הרכיבים עצמם. וכך מצינו: ׳ויחשוב בלבו כי העולם הזה הוא עולם עובר תהפוכות כמו רגע. והסימן: אין רגע בלא הרבות אבל, אין שמיטה בלא ירידת מטה, אין שנה בלא ראש ולענה, אין תקופה בלא מכה טרופה, אין חודש בלי תמורת קודש, אין שבוע בלא קול תרועה, אין יום בלא רתת ואיום, אין לילה בלא יללה, אין שעה בלא רעה, אין רגע בלא פגע. כל הצלחה לצוחה, כל שמחה לאנחה, כל גילה ליללה, כל ממשלה לבוז ושפלה, כל שאון לאסון. ע״כ חכם עיניו בראשו, כי כל שוטה חוטא, וחכמה במלואה תרי״ג׳.7 

			
					אבדן הגוף — הצלחת הנפש ר׳ שם טוב ן׳ פלקירה, אגרת המוסר, מהד׳ א״מ הברמן, עמ׳ 14. השווה: ׳תענוג הגוף הוא צער לנשמה, ותענוג נשמה צער לגוף׳ — תולדות, פר׳ נשא, סי׳ ו, עמ׳ תנא. 


					אבחר דרכם ואדע ערכם הקדמת הרמב״ן להשגותיו על ספר המצוות לרמב״ם, תשמ״א, עמ׳ 10. 


					אבי אבות התמיהה קונטרס להגנת הקבלה מאת ר׳ יעקב הלוי. ראה מ׳ חלמיש, בר־אילן, כ״ב-כ״ג (תשמ״ח), עמ׳ 198. 


					אבי החכמה ואבי הנביאים סדר אליהו רבה, פרק ו, ווארשא תרמ״א, עמ׳ 110; סדר אליהו זוטא, פרק יב, מהדו׳ רמא״ש, עמ׳ 194. כינוי זה ניתן למשה רבינו. והשווה בבלי מגילה יג ע״א: ׳אב בתורה, אב בחכמה, אב בנביאות׳ (וכן, למשל, אבן מיגאש, כבוד אלהים, יח ע״ב; חאגיז, משנת, אות רסח). המאמר התלמודי הובא אצל סבר, א, עמ׳ 1. וראה עוד שם: אב בחכמה וכו׳, אב לחכמה וכו׳. על משה כאב בחכמה ראה גם רקנטי, פר׳ שמות, לט ע״ג. בוודאי על־פי האמור במסכת מגילה כּוּנָה הרמב״ם (משה): ׳אב בתורה אב בחכמה׳. ראה אנטולי, מלמד, קיט ע״ב. גרשם שלום מעיר שר׳ אלעזר מוורמס, בעל הרקח, כינה את רבי יהודה החסיד: אבי החכמה. ראה הקבלה בפרובנס, ירושלים תשכ״ג (שכפול), עמ׳ 138; וכן בספרו Ursprung und Anfange der Kabbala, Berlin 1962, ss. 229-230. על האר״י כאב החכמים ראה ר׳ בן־ציון מרדכי חזן, תיקון הכללי לימי השובבים, ירושלים תרס״ב, עמ׳ לב. משה רבינו כונה גם אבי התעודה, למשל, חמדת ימים, כרך ראש חדש, סוד הצדקה בפורים, פג ע״ב. 


					אבל רבים חצי נחמה פירושו של ר׳ יוסף אבן כספי, עשרה כלי כסף, לאיכה ב יג. אולם בפירושו, אדני כסף, לירמיה ו כו, ציין ׳כמו שנאמר׳. משמע, פתגם זה קדם לו (אם כי ייתכן שהכוונה לעצם הרעיון, ולאו דווקא לניסוח המסוים). אכן, המהדיר יצחק לאסט (לונדון תרע״ב, וד״צ ירושלים תש״ל, עמ׳ 5) מביא כמה מקבילות לרעיון (אגב, צ״ל שם: דב״ר ב יד. וכן צריך לתקן אצל סבר, כדלקמן). ועיין סבר, כרך ג, עמ׳ 1631: צרת רבים חצי נחמה. ובספר החינוך, תשט״ז, עמ׳ תי: ׳צער רבים נחמה׳. — על לעגו של ר׳ אליעזר פאפו, ראה להלן: ׳צרת רבים׳ וכו׳.  


					אבר מחזיק אבר ראה מאמרו של הרב יהודה אבידע, ״אבר מחזיק אבר״, סיני, שנה יד, כרך כט, תשי״א, עמ׳ תא-תב. מקורות קבליים נוספים נזכרו במאמרו של אלכסנדר אלטמן, ״לשאלת בעלותו של ס׳ טעמי המצות״ וכו׳, קרית ספר, מ (תשכ״ה), עמ׳ 275, 411. תוספות רבות יש אצל אשכנזי.8 אציין עוד: רקנטי, פר׳ תצוה, נא ע״ג; שושן סודות, צ ע״א; סדר היחוד לר׳ מרדכי הסבעוני, כ״י ניו־יורק בהמ״ל 1848, א ע״ב; תחילת (אין מספור) הקדמת ר׳ אברהם טובייאנה לעץ חיים של ר׳ יהודה חנין, ליוורנו תקמ״ג; איפרגאן, מנחה; ר׳ נחמן מברסלב, ספר המדות, הובא בזלוטניק, מדרש, עמ׳ 10. ובמשמעות שונה במקצת באור המאיר, פר׳ תרומה, א, סח ע״ב. וראה ש׳ אברמסון, ענינות בספרות הגאונים, עמ׳ 129-128 הע׳ 9; י׳ גארב, הופעותיו של הכוח, עמ׳ 121-115. ב' הוס, בדעת, 28 (תשנ"ב), עמ' 24 והע' 31. 


					אדון (כל) הנביאים הקדמת רבינו בחיי, א, עמ׳ י הע׳ 30. בספר שעשועים לר׳ יוסף ן׳ זבארה, מכונה משה רבינו ׳מבחר הנביאים׳. ראה במהדורת יחיאל בריל, יין הלבנון, פאריש 1866 (וד״צ תש״ל), עמ׳ 2 (=מהד׳ י׳ דישון, 1985, עמ׳ 221). 


					אדם [ראשי תיבות] אדם דוד משיח רקנטי, פר׳ בראשית, ז ע״ג; מרדכי דאטו, מגדל דוד, כ״י אוקספורד 2515, דף 51א; ר׳ אברהם אזולאי, חסד לאברהם, מעין רביעי נהר נח; ג׳ שלום, ״דרוש על הגאולה לרבי שלמה לבית טוריאל״, ספונות, א (תשי״ז), עמ׳ סה הע׳ 7; מאור עינים, פר׳ פינחס. וראה שלום, פרקי, עמ׳ 325-324. 


					אדם בלא חבר כשמאל בלא ימין פלא יועץ, ראש ערך ׳חברותא׳. 


					אדם בפני שכינה כקוף בפני אדם צוין אצל סבר, ב״ב נח ע״א. וראה גם רקנטי, פר׳ יתרו, מו ע״א; מעבר יבק, שפתי צדק, פרק כז; רמ״ע מפאנו, מאמר הנפש, א ע״א. וראה להלן: ׳כקוף בפני׳ וכו׳. 


					אדם דואג לעָבר, נבהל להוה, וירא לעתיד בחינת עולם, שער יג. וראה בסמוך. 


					אדם דואג על איבוד דמיו ואינו דואג על איבוד ימיו — דמיו אינם עוזרים ימיו אינם חוזרים ספר החיים, אמשטרדם תס״ג, טו ע״א; ר׳ מנחם מנדל מרימנוב, דברי מנחם, עמ׳ ג. מופיע גם על קירות בתי־כנסת במזרח אירופה. ראה תמר שדמי, הכתובות שעל קירות בתי כנסת במזרח אירופה וכו׳, עבודת דוקטור, רמת־גן תשע״א, עמ׳ 109. וראה אשכנזי, תניתא, עמ׳ 31-18. 


					אהבה היא דבר שאין לו קצבה נעם אלימלך, פר׳ חקת, ירושלים תשכ״א, פ ע״ג. 


					אהבה מוסיף אהבה תמיד ר׳ יעקב יצחק מלובלין, זכרון זאת, פר׳ שמות, לובלין תר״נ, י ע״ד. 


					אהבה מכלכלת השירה מתוך ״שיר ידידות״ שנדפס בראש אגרות הרמ״ז (רבי משה זכות), ליוורנו תק״מ. והוא, כמובן, פרפרזה למאמר ׳אהבה מקלקלת השורה׳. — במאמרי שראה אור בסיני, פ, שבט-אדר תשל״ז, עמ׳ רעז, נדפס בטעות: השורה. 


					אהוב סקראט אהוב אפלטון — אבל האמת יותר אהובה אצלנו מובא בשם ׳החוקר׳ אצל י״מ חזן, איי הים (ראה יוסף פאור, הרב ישראל משה חזן — האיש ומשנתו, ירושלים תשל״ז, עמ׳ קמט). וראה א״א הרכבי, תשובות הגאונים, ברלין תרמ״ז, עמ׳ xvi ואילך. בס׳ בית שמואל, חו״מ, סי׳ ו, הנוסח: ׳כבר אמר החכם אהוב את החכמים והאמת אהוב מכולם׳. ואילו בשו״ת מנחת אלעזר, סי׳ יא: ׳בד״ת [=בדברי תורה] האמת אהוב מן הכל׳. וראה זלוטניק, מדרש, עמ׳ 19-17; מלמד, ענקים, לאורך כל הספר. ונדפסו עוד שינויים קלים. וראה גם שד״ל, ויכוח על חכמת הקבלה, תש״ל, סוף עמ׳ 8; אברהם יג״ל, לקח טוב, חמוש״ד, דף יב. וראה אשכנזי, תניתא, עמ׳ 48-37. 


					או יהודי או צלוב ראה סבר, א, עמ׳ 21. וראה ר״י צאלח, תכלאל עץ חיים, נט ע״א. 


					אוהב מצוה לא ישבע מצוה ראה סבר, א, עמ׳ 21. נודע ביהודה, מה״ת, יו״ד, סי׳ קכג. 


					אוהבי יורֵני יתְרוני, ואויבי יודיעני חסרוני יהושע שטיינברג, משלי יהושע, פרק מו, ווילנא תרמ״ה, עמ׳ 253. 


					אוירא דארץ־ישראל מחכים ראה סבר, א, עמ׳ 26. וראה תשבי, משנת, א, עמ׳ 81. 


					אוירא דברצלונא מחכים בניה ובוניה שו״ת הריב״ש, סי׳ שסט. חלקו הראשון הוא, כמובן, פרפרזה למאמר ׳אווירא דארץ־ישראל מחכים׳. יש להניח שנתכוון המחבר גם למצלול המילים: ברצלונה־בניה־בוניה. על המילה ״בוניה״ השווה: ׳תלמידי חכמים מרבים שלום בעולם, שנאמר ״וכל בניך למודי ה׳ ורב שלום בניך״. אל תקרי בניך אלא בוניך׳ (בבלי ברכות סד ע״א). 


					אותו האיש תלמוד בבלי, כגון: גיטין נו ע״א. כדאי לציין שהרמב״ן חזר והשתמש בביטוי זה ככינוי לבר־פלוגתיה בספר הויכוח (כתבי רמב״ן, א, תשכ״ג, עמ׳ שו ואילך). 


					אותיות מחכימות ראה סבר, א, עמ׳ 34. מקורות רבים (בעיקר מספרות ההלכה) רשם אשכנזי, קדמיתא, עמ׳ 442-435. ואוסיף: עזריה מן האדומים, מאור עינים, אמרי בינה, וילנא תרכ״ו, עמ׳ 372; תקון לליל ל״ג לעומר, איזמיר תק״ט, א ע״א. 


					אוֹכַל אולי אֶחיה ... אחיה אולי אוכל  ׳וכן אמר אחד מן החכמים: אוכל אולי אחיה. ויאמר הכסיל: אחיה אולי אוכל׳. כך בארחות צדיקים, פראג שמ״א, שער האהבה. (הערת פרופ׳ חנה כשר: ובחילופי דמויות — צדיק ורשע — בחיבור התשובה למאירי, משיב נפש, מאמר א פרק יב, בשם ׳חכמי הערב׳).  


					אזקין עמה יחד ספר טוביה ח ח, בתוך א׳ כהנא, הספרים החיצונים, תשט״ז, ב, עמ׳ שלג. בהמשך לבש צורות שונות. 


					אחר דרגא תביר ראה סבר, א, עמ׳ 41, המציין את תחכמוני, שער ג, וצ״ל: שער נ. דב ירדן, מדרש לשון, תשט״ז, עמ׳ 98, מפנה לאלחריזי. וראה של״ה, מסכת יומא, רמג ע״א [=ח״ב, עג סע״ד]; שיחות הר״ן, סי׳ מה; מדרש פינחס, לא ע״ב, אות יט. אצטט משפט מתוך ספר נדיר: ׳דרגא תביר ר״ל שהתנהג בגאוה כמו העולה במדריגות ולכן סופו להיות נשבר׳ (יעקב סוכרי, יורו משפטיך ליעקב, כלכתא תרמ״ב, ס ע״ב. והוא פרפרזה לחיד״א, אהבת דוד, דרוש יד). וראה אשכנזי, תניתא, עמ׳ 64-62. 


					אחר טרחא יבוא אתנח ר׳ יצחק הכהן, במאמרו של ג׳ שלום, מדעי היהדות, ב, תרפ״ז, עמ׳ קי; רמ״ק, פרדס רמונים, שער הטעמים; של״ה, מסכת יומא, רמג ע״א [=ח״ב, עג סע״ד]; ועוד. אף סבר, א, עמ׳ 41, גרס כך. אך ש״א הורודצקי, שלש מאות שנה של יהדות פולין, עמ׳ 122 (למרות שהשתמש בדפוס נח״ת של השל״ה, ושם: טרחא) גרס: טפחא.  


					אחר תביר אתנח שו״ת מקיץ בן חי, מובא אצל י׳ שציפנסקי, ארץ־ישראל בספרות התשובות, ג, תשל״ט, עמ׳ תשעב הע׳ 19 (׳פתגם שגור ... על־פי של״ה׳). 


					אחרי אנחה תקות נחמה  ר׳ יצחק הכהן, במאמרו של ג׳ שלום, מדעי היהדות, ב, תרפ״ז, עמ׳ קי. 


					איה האל? — בלב כל שואל! אברהם בן חסדאי, בן המלך והנזיר, שער כב, תשי״א, עמ׳ 153. וראה מ׳ בובר, אור הגנוז, תש״ז, עמ׳ 554. 


					איזהו חסיד? המתחסד עם קונו! ראה סבר, א, עמ׳ 56, המפנה לזוהר [ויש להוסיף: זוהר ח״ג רפא ע״א]. אך לפני כן בספר הבהיר, סי׳ קפד-קפה. וראה גם תקוני זהר, תש״ח, א ע״ב. 


					אילו ידעתיו הייתיו סבר, א, עמ׳ 156, מביא מתוך ספר העיקרים והכוזרי. וראה ר׳ משה בן יהודה, אהבה בתענוגים (כ״י אוקספורד 1292, ס׳ 22106, דף 302ב): ׳ואמר החכם המורה מחכמי הפילוסופים על זה אילו ידעתי הייתיו׳; משה נרבוני (ראה תרביץ, לט [תש״ל], עמ׳ 293); מהר״ל, דרך חיים, לאבות ה ו; ר׳ לוי בן אברהם, לוית חן, כ״י אוקספורד 1983, ס׳ 19145, דף 16א; שמעיה בן יצחק הלוי, צרור החיים, כ״י ליידן 24, דף 190ב; חאגיז, משנת, אות תצו; לקוטי מוהר״ן, סי׳ כא, תשכ״ה, ל ע״ד.9 


					אין אדם יודע על ביאת משיח ספר חסידים, עמ׳ 77, סי׳ ריב. 


					אין אדם נתפס בשעת צערו ראה סבר, א, עמ׳ 69. וראה ש׳ אברמסון, בקובץ מנחה ליהודה, עמ׳ 20. 


					אין אהבה כאהבת השם תחילת הקדמת הרקח, ירושלים תשכ״ז, עמ׳ א. אך אצל ר׳ מאיר פאפרש, אור הישר, עמוד העבודה, פרק ה: כאהבת המקום. 


					אין אמונה בעכו״ם ראה סבר, א, עמ׳ 73. וראה שו״ת מן השמים, עמ׳ עב. 


					אין אמצעות בדבר כלומר, אין דרך ביניים. ראה אור המאיר, פר׳ קדושים, ח״א, קלט ע״א. 


					אין אש בלא עשן ואין עשן בלא אש ר׳ דוד בן יהודה החסיד, ספר הגבול, תשע״ו, עמ׳ 124. וראה להלן: ׳לית תננא׳ וכו׳. 


					אין בגשמיות דק כמוזיק״א רמב״ן, שער הגמול, תשכ״ד, עמ׳ שג. 


					אין בה טעם ולא ריח ראה סבר, א, עמ׳ 76. והשווה רמב״ם, הלכות יסודי התורה, ג ג. וכך התבטא ר״א דנציג באירוניה על ׳הנוהגים שלא לאכול צנון ושומים [בפסח] שאין לזה שום טעם וריח׳ (חיי אדם, כלל קכז, ס״ק ז). 


					אין בין חמץ למצה אלא משהו תולדות, פר׳ קדושים, עמ׳ שלח. בנוסח שונה במקצת: של״ה, מסכת פסחים, מצה שמורה, בהגה״ה, תשכ״ג, ח״ב, י ע״א. וכן בקיצור של״ה. 


					אין בן דוד בא אלא בדור וכו׳ ראה סבר, א, עמ׳ 78. וראה שערי אורה, שער ה, נו ע״א. 


					אין ברו כתוכו כך אצל ש״י עגנון, ספריהם של צדיקים, ירושלים תשכ״א, עמ׳ ח. והוא, כמובן, פרפרזה לנוסח השגור ׳אין תוכו כברו׳. 


					אין ברכה פחותה מאלף ראה זוהר ח״א קסא ע״א. 


					אין גבור כממון ן׳ וירגה, שבט יהודה, סוף שער שמיני, ירושלים תש״ז, עמ׳ נ. 


					אין דבר חסר יורד מן השמים ר׳ שמעון לביא, כתם פז, ת״ש, ב, תכא ע״א; י״מ חזן, איי הים (ראה יוסף פאור, הרב ישראל משה חזן — האיש ומשנתו, ירושלים תשל״ז, עמ׳ קנה-קנו). ועיין בסמוך: ׳אין דבר רע׳ וכו׳. 


					אין דבר טוב נעשה בשלמות סדר היום, פירוש קהלת, סא ע״א. 


					אין דבר רע יורד מלמעלה כך מובא אצל סבר, א, עמ׳ 80, מתוך בראשית רבה. נוסח זה נמצא גם במדרש הגדול, בראשית, מהד׳ מרדכי מרגליות, ירושלים תש״ז, עמ׳ יח; רדב״ז, מגן דוד, אמשטילרדם תע״ג, ו ע״ב; רמח״ל, דרך תבונות, סוף פרק ה ועוד. ברם, שגורות גם נוסחאות קרובות, כדלקמן: בשני כתבי־יד של מדרש בר״ר הנ״ל נאמר: ׳אין דבר רע יורד מן השמים׳. ראה מהדו׳ תאודור־אלבק, עמ׳ 535. וכך גם במקורות מאוחרים: שערי אורה, שער ב, כ ע״א (=אופיבך תע״ה, יד ע״ב); מערכת האלהות, ו ע״ב, קלח ע״א; רמ״ק, פרדס רמונים, שער כה, פרק א. — בספר לבנת הספיר, ירושלים תרע״ג (ד״צ תשל״א), לה ע״א, הנוסח הוא: ׳אין רע יורד מן השמים׳. וכן ר׳ יהודה אריה לייב, שפת אמת, ח״א, פר׳ ויחי, קלד ע״א. ובספר הפליאה, פשמישל תרמ״ד, פב ע״א: ׳אין הרע יורד מן השמי[ם]׳. ברמ״ק, שיעור, סי׳ א, ג ע״ג, מופיעים זה ליד זה: ׳אין דבר רע יורד מלמעלה׳ — ׳אין רע יורד מן השמים׳. ויש גם: ׳אין רע יורד מלמעלה׳. כך גנת אגוז, לר״י ג׳יקטילא, ז ע״ד; של״ה, נג ע״ב (=ח״א, לט ע״א); אגרת הקדש לרבי שניאור זלמן מליאדי, סי׳ יא, ד״ה להשכילך בינה, ברוקלין תשי״ד, עמ׳ 232; ישמח לב, לר׳ מנחם נחום מטשערנאביל, ריש מסכת ביצה, ירושלים תשכ״ו, עמ׳ שכג. הבאנו כאן מִדגם של זרמים ותקופות על מִגוון הוואריאציות, אך בוודאי שישנם מקורות נוספים. כמו״כ אפשר להצביע על נוסחאות קרובות נוספות. כגון: אין דבר טמא יורד מן השמים — בבלי סנהדרין נט ע״ב (וראה סבר, א, עמ׳ 80). וראה ׳אין דבר חסר׳ וכו׳.  


					אין האור ניכר אלא מתוך החשך מובא אצל בלאנקשטיין, משלי ישראל ואומות העולם, תשכ״ד, עמ׳ 345 מס׳ 602. ואילו אצל י׳ דוקעס, נחל קדומים, הנובר תרי״ג (ד״צ תל־אביב תשכ״ט), עמ׳ 20, בתור ״משל קדמוני״. דוידזון, אוצר, עמ׳ 189 מס׳ 3092, מצטט מתוך ספר גבול בנימין, שנדפס באמשטרדם תפ״ז. אף מובאת שם מקבילה מתוך ״בן המלך והנזיר״ [סוף שער יח]: ׳שמש יקרו לא יהי נכר עדי חשך יכסה ארץ׳. מקבילה זו נרשמה גם ע״י דוקעס, הנ״ל, שהוסיף עוד מן הזוהר (ח״ג, מז ע״ב): ׳אלמלא חשוכא לא אשתמודע נהורא׳. אך מן הראוי להעיר על מאמר נוסף מן הזוהר שיש בו הקצנה (ח״ב, קפד ע״א): ׳לית נהורא אלא ההוא דנפיק מגו חשוכא ... ולית טובא אלא מגו בישא׳. על סמך משפט קיצוני זה כתב נתן העזתי, כאילו כציטט מן הזוהר המתאים לרוחו: ׳לית חכמתא אלא מגו טפשותא, ולית דכיותא אלא מגו מסאבותא׳.10 וכך גם רמ״ק, אור יקר, כרך יב, עמ׳ קצז-קצח. אך ר׳ זאב מזיטאמיר, אור המאיר, אסתר, ברוקלין תשל״ה, פח ע״ד, כותב: ׳יתרון אור ניכר מן החושך׳. נוסח זה מצוי בספרים. בחיבור ״מאמרים פילוסופיים״, שפירסם א״מ הברמן, בקובץ מנחה ליהודה, עמ׳ 187 מס׳ 64, אנו מוצאים: ׳לא יודע הדבר כי אם בהפכו׳. (אגב, הברמן לא הביא לכך כל מקבילה); בערך ב־1400 כתב כך שלמה בן יהודה. עיין ד׳ שוורץ, פירוש קדמון לספר הכוזרי, תשס״ז, עמ׳ 48. מעין זה נמצא בספר פניני המליצות, והובא ע״י דוקעס, שם, עמ׳ 21, וע״י דוידזון, אוצר, עמ׳ 128 הע׳ 30: ׳לא יוודעו הדברים כי אם בהפכם, ולולא הרעה לא יוודע יתרון הטובה׳. ר׳ אברהם סבע, צרור המור, פר׳ תצוה, כב ע״ב, כתב: ׳כל דבר ניכר מהפכו׳. וראה עוד סבר, א, עמ׳ 95: ׳אין טוב ניכר אלא מתוך הפוכו׳. נוסיף כי בהספדו של ר׳ ישעיה באסאן על רבו, ר׳ משה זכות, המשיך אחרי הפתגם האמור: ׳ואין יוקר המציאות ניכר אלא אחרי ההעדר׳ (כ״י אוקספורד 991, ס׳ 22467, עמ׳ 258). כיוצא בכך: ׳אין ניכרת הטובה אלא בחסרונה׳ (דוידזון, אוצר, הע׳ 28, מתוך ס׳ מלאכת מחשבת). במגיד דבריו ליעקב, תשל״ו, עמ׳ 218: ׳יתרון חכמה נראה מן הסכלות׳. הפתגם הנידון, בניסוחים שונים, עשוי להופיע במשנתם של הוגים הקובעים את מהות הרע כאמצעי להבלטת הטוב. למשל, רמח״ל, קל״ח פתחי חכמה, פתח ב: ׳שאין נודע קצה אלא מהפכו׳. וראה עוד שם. ובפתח ל (תשכ״א, כג ע״א) מפורש: ׳אין האור ניכר אלא מתוך החשך׳; דעת תבונות, תשל״ג, עמ׳ קפה. וראה עוד ספר המפואר, לר׳ שלמה מלכו, ירושלים תשכ״ב, כו ע״א; שבט מוסר, פרק מג. וע״ע מהר״ל, הפותח את ספרו נצח ישראל במילים אלה: ׳כאשר הדבר הטוב נודע מהפכו ידיעה אמיתית׳ וכו׳. לבסוף יצויין כי פעמים השתמשו על־פי המקור (קהלת ב יג) כדי להביע את יתרון החיובי על השלילי, ופעמים הובע החידוש כי דווקא מתוך השלילי עולה יתרון החיובי. 


					אין ההמון משיג מציאותו ולא הפילוסוף איכותו יצחק אלבלג, ספר תיקון הדעות, מהד׳ י״א וידה, ירושלים תשל״ג, עמ׳ 23. 


					אין המהיר מתבונן  ר׳ קלונימוס קלמן מפיאסעצנא, בני מחשבה טובה, תשל״ג, עמ׳ 28, כותב: ׳צריך אתה להתרחק מן המהירות הרחק הרחק הרחק כי אין המהיר מתבונן׳. וראה להלן: ׳הרוכב במהירות׳ וכו׳; ׳פרי המהירות׳; ׳המתן ותנצל׳. 


					אין המטמון נגלה אלא לבעליו בזוהר, ח״א קכז ע״ב, כתוב: ׳לית מלה אתגליא אלא למאריה׳. ג׳ שלום בזוהר הפרטי שלו העיר כי כמה פעמים בצרור המור מופיעה מקבילה עברית זו.  


					אין הקב״ה מונה דפים אלא שעות פלא יועץ, סוף ערך ׳למוד׳. וראה להלן: ׳הקב״ה מונה׳ וכו׳. וראה מקורות נוספים אצל אשכנזי, קדמיתא, עמ׳ 631. 


					אין הקב״ה עושה דבר וכו׳ ראה סבר, א, עמ׳ 91. וראה דברי הקונגרס למדעי היהדות, ב, עמ׳ 318. 


					אין השכל דבר זולת הדבר המושכל מורה נבוכים, חלק א פרק סח. 


					אין התורה שלימה אלא בארץ־ישראל האמונה והבטחון, פרק ח, כתבי רמב״ן, עמ׳ שעח. 


					אין זירוז אחר זירוז אגרת ר׳ שניאור זלמן מליאדי. ראה הילמן, אגרות, עמ׳ יג. 


					אין חכם בלא ספרים ואין אומן בלא כלים כך ר׳ בנימין הכהן בראש גבול בנימין, אמשטרדם תפ״ז, בשם ׳אמרו המושלים׳. ועיין סדר הפוך אצל פלא יועץ, ערך ׳ספר׳. 


					אין חכם כבעל נסיון סבר, א, עמ׳ 94, הביא מתוך ספר העקידה. זלוטניק, מדרש, עמ׳ 38-37, מביא מקבילות נוספות, ומציין את מקור הכל במבחר הפנינים, שער הורות דרך ישרה (ווארשא תרפ״ה, עמ׳ 94): ׳אין מנהיג לב״א כבעל הנסיונות המשכיל׳. ברם, נראה לי שהראשון שהשתמש בניסוח האידיומטי הקצר, כדלעיל, היה יצחק בן משה פריפוט דוראן הלוי, אשר בסוף ההקדמה לספרו מעשה אפד (ווין תרכ״ה, עמ׳ 25), כתב: ׳אין חכם כבעל הנסיון׳. ובוודאי ממנו העתיק במעבר יבק, שפת אמת, סוף פרק יב. 


					אין טוב יוצא מתוך מריבה ר׳ יוסף אירגאס, שו״ת דברי יוסף, ליוורנו תק״ב, סי׳ ב, י ע״ד. ראה לעיל: ׳אין דבר טוב׳ וכו׳. ולהלן: ׳אין שלום יוצא׳ וכו׳. 


					אין טוב שאין בו רע ראה סבר, א, עמ׳ 95. וראה ש׳ תודר, ״אמרות אחד העם״, לשוננו לעם, אב-אלול תשכ״ב, עמ׳ מא-מב; ידע עם, טז (תשל״ג), עמ׳ 30-25. ובנוסח שונה במקצת: ׳אין טוב בלתי רע׳ — ר׳ חיים ויטאל, שערי קדושה, חלק ג שער ו. וראה אשכנזי, תניתא, עמ׳ 74-71. מעין זה: ׳יש כמה רעות אשר סופם טובות׳ (ארחות צדיקים, שער השמחה, תש״ו, עמ׳ סג), והוא תמצית הניסוח בחובות הלבבות, שער ב פרק ה, תש״ח, עמ׳ פב. 


					אין טעם וריח בדבר זה בית יוסף, ראש סי׳ כה. וראה לעיל: ׳אין בה טעם ולא ריח׳. וראה נוסח שונה אצל ר׳ יששכר איילנבורג, באר־שבע, באר מים חיים, סי׳ ה: ׳אין טעם בדבריהם ואין ריח במעשיהם׳.  


					אין יקר בנבראים כמו הזמן ר׳ יהונתן אייבשיץ, יערות דבש, ווארשא תר״ל, כט ע״ב. וראה להלן: ׳הזמן הוא יקר׳ וכו׳; ׳מי שאינו מאבד הזמן׳. 


					אין כאשה חזקה בכל הארץ  יוסיפון, פרק ג, ווארשא תרל״ג, עמ׳ 19. ואצל ר׳ יוסף משאש, אוצר המכתבים, ג, עמ׳ ריא: ׳אין חזק כאשה, אמרו הקדמונים׳.  


					אין כבוד בלבוש בגדי רקמה ר׳ ישראל משה חזן, שו״ת כרך של רומי, סי׳ א, ליוורנו תרל״ו, ב ע״ב. בניגוד לפתגם העממי: הלבוש עושה את האדם. 


					אין כיין חזק בארץ יוסיפון, פרק ג, ווארשא תרל״ג, עמ׳ 19. 


					אין כל ירא אוהב מאירת עינים, עמ׳ קז. ובלשון אחרת: ׳מה שאוהב אין מתירא ממנו, ומה שמתירא אין אוהבו׳ (מגיד דבריו ליעקב, תשל״ו, עמ׳ 134). המקור לכל אלה: ׳אין לך אהבה במקום יראה ויראה במקום אהבה אלא במדת המקום׳ (מדרש תנאים לספר דברים, עמ׳ 25). 


					אין כמלך חזק בארץ ראה סבר, א, עמ׳ 98; יוסיפון, פרק ג, ווארשא תרל״ג, עמ׳ 19. וראה ש׳ אברמסון, בקובץ מנחה ליהודה, עמ׳ 21, 295. 


					אין כתָבו ולבו שוים משיב דברים, עמ׳ 132. 


					אין לאדם קרוב יותר מאשתו רדב״ז, מצודת דוד, מצוה קכט. השווה: ׳אין אשה מתה אלא לבעלה׳ (סנהדרין ב ע״ב). 


					אין לחם אלא אשה ר׳ משה קורדוברו, ספר גירושין, סי׳ צו. מקצת פרשנים פירשו כך את פשוטם של המקראות: בראשית לט ו; משלי ט יז; שם ל כ; איוב לא י. וכך בבראשית רבה. וראה חיד״א, דבש לפי, מערכת ל, אות ז. 


					אין לך דבר עומד בפני בעלי תשובה כך מובא אצל סבר, א, עמ׳ 101, מתוך ירושלמי פאה פ״א הל״א (אם כי בנדפס מופיע: כל, במקום: לך), ומתוך שלושה מקורות נוספים בזוהר (וראה להלן). מאמר זה מופיע בכל מיני וואריאציות, שכן בדרך כלל מצטטים על־פי הזכרון. בפירוש הרקנטי, פר׳ נשא, עב ע״ג, נרשם: ׳אין לך דבר שעומד בפני בעל תשובה׳. וכן אצל איפרגן, מנחה, פר׳ נשא, עמ׳ תקנג. בזוהר חדש, בראשית, לג ע״ב (מדרש הנעלם) נרשם: ׳אין לך דבר שבעולם שעומד בפני התשובה כלל׳. וראה גם רמב״ם, פירוש המשניות לאבות ג יד (מהד׳ הרב קאפח, ירושלים תשכ״ה): ׳אין לך דבר שעומד בפני בעל תשובה׳. וכך בשו״ת מהרי״ט, ח״ב, סי׳ ח, תשי״ט, ה ע״ב; מגלה עמוקות, אופן לה, למברג תרי״ח, ז ע״א. ובנוסח ארמי בזוהר ח״ב קו ע״א (סבא דמשפטים): ׳לית מלה בעלמא דקיימא קמי תשובה׳. וכן שם, ח״ג ע״ו ע״א. ובעברית בזהר חדש, פר׳ בראשית, יט ע״ד (וראה תשבי, משנת, ב, עמ׳ תשמא). אך רמב״ם, הלכות תשובה, פרק יג הלכה יד (מהד׳ מוסד הרב קוק תשכ״ד): ׳שאין לך דבר שעומד בפני התשובה׳. ובאותו נוסח: הנפש החכמה, כ ע״ד; ר׳ שלמה אלקבץ, ברית הלוי, לבוב תרכ״ג, מד ע״א; ראשית חכמה, שער הקדושה, פרק יז, רד ע״ד, רה ע״א. מכאן צוטט בשל״ה, רכג ע״א. וכן שם, רכו ע״א. ובשינוי קל, שם, צח ע״ב (וכן צוטט בהוספה לספר יסוד יוסף, ירושלים תשכ״ז, יז ע״ב). ועיין גם טהרת הקודש, לר׳ בנימין בן מתתיה, אמשטרדם תצ״ג, ח״ב, מב ע״ד; ר׳ יהונתן אייבשיץ, יערות דבש, למברג תרי״ח, כג ע״ב; חיד״א, פתח עינים, אבות, פרק ד משנה ה (מונקאטש תרל״ד, כ ע״ג). כנוסח ס׳ ראשית חכמה מצינו גם בספרים חסידיים (שכידוע, הושפעו ממנו): תולדות יעקב יוסף, פר׳ נשא, אות יב; ר׳ צבי אלימלך מדינוב, דרך פקודיך, לבוב תרי״א, ג ע״ב; תניא, ספר של בינונים, פרק כה, לא ע״ב; הנ״ל, אגרת התשובה, פ״ד, צג ע״ב. וכך מסיים רש״ז מליאדי את אגרת התשובה מהדורא קמא, זאלקווי תקנ״ט, סח ע״ב (נדפס גם אצל הילמן, אגרות, עמ׳ צב); שיח שרפי קודש, לאדז תרפ״ח, כב ע״ג. נוסח זה מופיע גם בסיפור מתוך ״מעשה בוך״, נדפס בעברית ע״י א׳ ילינק, בית המדרש, ח״ה, עמ׳ 151; וכן אצל מ׳ בן־יחזקאל, ספר המעשיות, תשכ״ה, עמ׳ 438. אבל במהדורות האידיות של ״מעשה בוך״ (בדקתי דפוסי אמשטרדם תס״א, תפ״ג, נירנבורג תקכ״ג) אין משפט כזה, וכן אינו במהד׳ גאסטר, עמ׳ 416. במהד׳ של יעקב מייטליס, ארגנטינה 1969, עמ׳ 202, כתוב: ׳שערי תשובה לא ננעלו׳. — נוסח קרוב מופיע בזוהר, ח״ג קכב ע״ב (רעיא מהימנא): ׳לית לך מאן (!) דקאים קמי תשובה׳. ובמראות הצובאות, עמ׳ עג-עד, מצינו: ׳לא יש דבר שעומד מפני תשובה׳.  


					אין לך דבר שאין לו ממש שער רוח הקודש, ירושלים תער״ב, א ע״א. 


					אין לך נקודה בעולם שלא יהיה לה ארך ורחב ועומק ׳אין לך נקודה בעולם שלא יהיה לה ארך ורחב ועומק ולכל אחד משלשתן יש לה ראש ואמצע וסוף, הרי ט׳, והמקום — הרי י׳. כך בפירושו של רבינו בחיי לדברים ו ד, בסופו. מעין זה גם בחיבורים פילוסופיים וקבליים אחרים בימי־הביניים, כגון תורת הספירות לר׳ שם טוב, אן ארבור 2001, עמ׳ 55 (בשינוי קל); ר׳ יוסף אלאשקר, צפנת פענח, לוד תשס״ט, עמ׳ שב. 


					אין לך דבר שאין לו גדר מעבר יבק, אמרי נועם, פתיחה, בשם ׳החכם׳. 


					אין לך/לנו עסק בנסתרות אביא מדבריו של אלבוים, פתיחות, עמ׳ 359: ירושלמי סוטה ז, ה (כב ע״א). וראה עוד בחגיגה יג ע״א; בר״ר ח, ב בשם בן סירא (מהד׳ תיאודור־אלבק, עמ׳ 58, וראה במנחת יהודה על אתר); הזוהר, חלק ב, רע ע״ב. על השימוש בביטוי זה בדברי פילוסופים ומקובלים ראה חונה, משפחת טריויש, עמ׳ רב; ר׳ אליאור, היכלות זוטרתי, מחקרי ירושלים במחשבת ישראל, מוסף א (תשמ״ב), עמ׳ 60-59; י״א וידה, ״פירוש ר׳ אלחנן בן יקר לס׳ יצירה״, קבץ על יד, ו [טז], (תשכ״ט), עמ׳ 190-189. 


					אין לך שמחה גדולה כשמחת התורה לישראל בהר סיני שלחן של ארבע, עמ׳ תעא. 


					אין למדין מן האגדה אוצר הגאונים, חגיגה, עמ׳ 60. וראה מאמרו של יוחנן קאפח, קובץ אורשת, ז, תשע״ז, עמ׳ 77-57. 


					אין לשנות ממנהג המדינה אשר הוא יתד ופינה תשב״ץ, חוט המשולש, טור א, סי׳ יז, אות ט, תשע״א, ל ע״ב. 


					אין מגלין אלא לצנועים ראה סבר, א, עמ׳ 109. ועיין רשב״ם לשמות ג טו. 


					אין מדה כבושת פנים ראה סבר, א, עמ׳ 109. וראה גם שלמה מלכו, ספר המפואר, תשכ״ב, עמ׳ 52. 


					אין מזהירין לנזהר ר׳ יששכר איילנבורג, שו״ת באר־שבע, סי׳ א; הקדמת ר׳ יעקב נוניס ואיס לשו״ת זכות אבות של ר׳ אברהם רפאל קורייאט, פיסא תקע״ב. 


					אין מלך בלא עם סבר, א, עמ׳ 111, הביא פתגם זה, וכמקור ציין את כד הקמח. יש לציין כי הרב ח״ד שעוועל, במהדורת כתבי רבינו בחיי, ירושלים תש״ל, ד, עמ׳ שעט הע׳ 36, מעיר כי הפתגם נזכר גם בביאורו של רבינו בחיי לבראשית לח ל. והוא מוסיף: ׳ונראה שהמאמר מיוסד על לשון הפסוק: ויהי בישורון מלך בהתאסף ראשי עָם — עִם התאספות העָם היה למלך, כי אין מלך בלא עם׳. נוסיף כי הפתגם נזכר גם בביאורו של רבינו בחיי לבמדבר כב א. הפתגם היה ידוע בימי־הביניים, והשתמשו בו גם שלא בדרך אידיומטית. למשל, בספר הישר המיוחס לרבנו תם, שער א: ׳המלך לא ייקרא מלך עד אשר יהיה לו עם, כמו שנאמר ״ברב עם הדרת מלך״׳. דוידזון, אוצר, עמ׳ 6, מביא גם נוסח אחר מתוך אגרת יהושע הלורקי: ׳אם אין עם, אין מלך׳. אך נוסח זה נמצא כבר בספר הויכוח של הרמב״ן, כתבי רמב״ן, א, תשכ״ג, עמ׳ שד. — וכן כף הקטרת, למזמור עח, כ״י פריס 845, דף 90ב: ׳אין מלך בלא עם׳. וראה גם שם, דף 9ב. עיון במקורות מורה כי כאשר מובא פסוק כאסמכתא, הרי הוא בדרך כלל הפסוק דלעיל מספר משלי. וכך: עמק המלך, א ע״א: ׳כי אין מלך בלא עם, שנ׳ ברוב עם הדרת מלך׳; ר׳ נתן שפירא, מגלה עמוקות, אופן קנז, למברג תרי״ח, ל ע״א. וכך משתמע גם מדברי רש״ז מליאדי, בשער היחוד והאמונה, פרק ז, פא ע״ב (המאמר נזכר גם ברבים מדרושי רש״ז. וראה בלקוטי תורה, מפתחות, נז טור ב). — בלא הסתמכות על פסוק כלשהו נמצא המאמר בספר החיים, לר׳ חיים ב״ר בצלאל, אחי המהר״ל מפראג, בספר גאולה, פ״ב, אמשטרדם תע״ג, כג ע״א; בראש צדיק יסוד עולם, המיוחס לאר״י (שלא כדין! ראה יהודה ליבס, דעת, 1 [תשל״ח], עמ׳ 73 ואילך), פולנאה תקנ״א; וכן בכתבים מראשית תקופת החסידות. כגון: [ר׳ אהרן הכהן מאפטא], כתר שם טוב, פאדגורזע אצל קראקא תרנ״ח, ח״ב, כ ע״א. וכן בדרושי המגיד ר׳ דב בער ממזריטש שנדפסו בחיבורים שונים. למשל: מגיד דבריו ליעקב, קארעץ תקמ״ד, כה סע״ב (ועוד בעשרה מקומות לפחות); ובמקביל בס׳ אור תורה, פר׳ בשלח, נב ע״ב; אור האמת, נב ע״ד ונג ע״ב; ר׳ יעקב יצחק (החוזה מלובלין), דברי אמת, מונקאטש ת״ש, פר׳ מטות, קכ ע״ב. וכן בכתבי הרב יהודה אלקלעי, בעריכת יצחק רפאל, ירושלים תשל״ה, כרך ב, עמ׳ 345 (העורך העיר לרבינו בחיי, כנ״ל, וכן לספר מגלה עמוקות); וברגלי מבשר, שם, עמ׳ 621 (לפני כן נדפס הקונטרס ״קול מבשר״ של אלקלעי ע״י ישראל קלויזנר, במאסף שיבת ציון, ב-ג, תשי״א-תשי״ב, בעריכת ב״צ דינור, עמ׳ 45). וראה עוד הערת י׳ אלבוים, בסיני, פב (תשל״ח), עמ׳ צג (אני מצטער שנשכח ממני ספרו של הרב זלוטניק). — בפרפרזה קלה: בערוך השלחן העתיד, הלכות מלכים, סי׳ עא ס״ק ג: ׳הקמת מלך קודם לכל דבר, דבלא מלך אין עם, והעיקר הוא המלך׳. וראה שפת אמת, דרושים לפסח, מח (מג) ע״א: ׳וכשיש עם יש מלך׳. — ניסוח מורחב של הפתגם נמצא ברמח״ל, דרך ה׳, חלק ד פרק ד, על הפסוק ׳ברב עם הדרת מלך׳: ׳רצה בטובו וחסדו להשפיל כביכול בענייתו את רום כבודו ולהיות מתיחס אל נבראיו, אף על־פי שבאמת אין להם יחס עמו כלל, ורצה להיות להם במדרגת מלך אל עם׳ וכו׳. מעין זה נמצא בס׳ נובלות חכמה, ליש״ר מקנדיא, בסיליאה שצ״א (וד״צ ת״א תש״ל), קנא ע״ב: ׳המלוכ׳ לא יצדק לו לקראו מלך ושלטון באין עבדים וגוי וממלכ׳ שימשול עליהם׳. — לאחרונה נמצא פרפרזה לפתגם זה, בספר שיריו של אהרן מירסקי, עלי שיח, ירושלים תשכ״ו, עמ׳ צו: ׳ההיה עוד כמוני עני, מלך וכתר ואין עם׳. ראה גם ד׳ צרי, ההשגחה האלהית בעיני תלמידי ר׳ ישראל בעל־שם־טוב, עבודת דוקטור, תשע״ג, עמ׳ 47-46. וראה עוד הערך הבא. 


					אין מלך בלא צבא פתגם זה איננו אצל סבר. הרב שעוועל, שם, ד, עמ׳ שעט, ממשיך: ׳ובביאורו לבראשית כב יג כותב רבינו: ״אין מלך בלא צבא״, ומצאתי המקור לזה באגרת רב סעדיה גאון לקהלת מצרים (נדפס[ה] בספר ׳במרכזים ובתפוצות בתקופת הגאונים׳ מאת שרגא אברמסון, עמ׳ 40): ״כי אם אין צבא אין מלך, ובאפס תלמידים אין הוד לחכמים״ ׳. דומה, כפי שהעיר כבר א׳ אפטוביצר, סיני, ז (ת״ש), עמ׳ קפו הע׳ 66 (ועע״ש עמ׳ שפב), שהמקור הוא בפרקי דרבי אליעזר, פרק ג: ׳השיבה לו ואמרה: רבון העולמים, אם אין צבא ואם אין מחנה למלך — על מה הוא מלך. ואם אין עם מקלסין למלך — אי זה הוא כבודו של מלך׳ (מאמר זה נמצא גם אצל סבר, א, עמ׳ 171). מעין פדר״א נמצא בספר רזיאל, אמשטרדם, יח ע״א (ירושלים תשי״ג, יב ע״א, יד ע״ב): ׳אם אין צבא למלך על מה הוא מולך׳. וראה עוד דוידזון, אוצר, עמ׳ 6, הע׳ 17. ואילו אצל ר׳ אשר בן דוד, ספר היחוד, סוד י״ג מדות, ירושלים תשכ״ה, עמ׳ עג: ׳אם אין מלך אין צבא ואם אין צבא אין מלך׳. וכן Marc Verman, The Book of Contemplation, NY 1992, p. 235. 


					אין מעלה בעולם ממעלת השתיקה של״ה, שב ע״א. והשווה מבחר הפנינים, בסופו: ואמר החכם, ראש כל מוסר — השתיקה. ובפירוש שיר השירים לר״י ן׳ סהולה: ׳ואמרו בעלי המוסר, כשתשב עם החכמים יהיה רצונך לשמוע יותר מלדבר׳ (מחקרי ירושלים במחשבת ישראל, ו [תשמ״ז], עמ׳ 447). וראה להלן: ׳שתיקה בעת הכעס׳ וכו׳. 


					אין מקום בארץ פנוי מן השכינה / אין מקום פנוי ממנו סבר, א, עמ׳ 114, הביא מקורות מדרשיים. והמקור בשמות רבה, תשי״ט, ב ה: ׳אין מקום פנוי מן השכינה׳. הנוסח ׳אין מקום פנוי ממנו׳ נמצא אצל פלוטינוס, אנאדות, אנאדה ה, תרגם נתן שפיגל, ירושלים תשל״ח, עמ׳ 166. גם במקורות קבליים הזכירו זאת. למשל, שערי אורה, שער א, ג ע״ב. אך בייחוד נודע הנוסח הארמי: לית אתר פנוי מניה. ראה להלן: ׳לית אתר׳ וכו׳.  


					אין מקרא יוצא מידי פשוטו הובא אצל סבר, א, עמ׳ 115, מתוך מקורות תלמודיים. והמאמר הובא, כידוע, רבות בספרות הפרשנית. שלום רוזנברג, במאמרו בדעת, 37 (תשכ״ט), עמ׳ 93, הביא מקבילות נוספות מתוך דברי רש״י למקרא, אם כי בעיקר ממקומות המדגישים את ערך הקונטקסט להבנת הפשט. ולכך אפשר להוסיף גם דברי רש״י בפירושו לבמדבר כו כד, הכותב: ׳אם אגדה הרי טוב, ואם לאו אומר אני׳ וכו׳ (ע״פ דפו״ר). אגב, לציטוט שהובא ע״י רוזנברג מתוך רש״י לשמות ו ט, ׳והדרשה תדרש׳, יובאו דברי ר׳ חיים בן עטר, הכותב בפירושו אור החיים לבראשית מו ח, בסופו: ׳כבר הודעתיך כי בפשטי התורה שאין הלכה יוצאת מהם, רשות נתונה לתלמיד ותיק לחדש ... והפשט כראי מוצק, והדרשה תדרש׳. וראה להלן: ׳הפשט לא יופשט׳.  


					אין מקשין באגדה סבר, א, עמ׳ 115, ציין מקור לכך: ׳מו״נ בסוף פתיחה׳. ברם, הרמב״ם עצמו כתב: ׳ולזה אמרו אין׳ וכו׳. משמע שהיה לפניו מקור קדום. יעקב רייפמאן, ב׳הערות על־פירוש ספר יצירה להרב הנשיא ר׳ יהודה בר ברזילי הברצלוני ז״ל׳, קבץ על יד, שנה ג, תרמ״ז, עמ׳ 19 (וד״צ ירושלים תש״ל, בסופו), כותב ביחס לדברי הברצלוני: ׳ואין לנו להרבות ולפרש בהגדות הללו, דהכי אמור רבואתא כי דברי הגדות הללו שיש בתלמוד ובזולתו אין מקשין בהן, דהכי טעמייהו: דרוש וקבל שכר עכ״ל. לדברי רבואתא אלה כוון הרמב״ם באמרו בסוף פתיחת מורה נבוכים ״ולזה אמרו אין מקשין באגדה״׳. משמע מנוסח דברי הברצלוני שיש לצפות לגילוי מקור קדום יותר בתקופת הגאונים. ראה אוצר הגאונים, חגיגה, עמ׳ 65: ׳אין מקשין מדברי אגדה׳. וע״ע ש׳ אסף, תקופת הגאונים וספרותה, ירושלים תשט״ו, עמ׳ רפ והע׳ 6; טויטו, סיני, צט (תשמ״ו), עמ׳ קמה. וראה עוד י״ל מיזס, קנאת האמת, למברג 1879, עמ׳ 241-236. כדאי להוסיף עוד, שמאמר זה מופיע גם במדרש הגדול, בראשית, מהד׳ מרדכי מרגליות, ירושלים תש״ז, עמ׳ יח (והמהדיר היפנה לרמב״ם הנ״ל). — מקובל שחי סמוך לאחר הרמב״ם והושפע ממנו הוא ר׳ יוסף ג׳יקטילה, ואף הוא בספרו גנת אגוז, לא ע״ב, כותב: ׳ולפיכך אין לשום אדם בעולם להקשות באגדה, כאמרם ז״ל אין מקשים באגדה׳. אפשר שהסתמך על הרמב״ם.  


					אין משיבין את הארי שלא בפניו וכ״ש [=וכל שכן] אחר מותו מעבר יבק, מנחת אהרן, תחילת פרק ח. 


					אין משיבין על האגדה/ההגדה סבר, א, עמ׳ 115, מציין: תק״ז חדש קסו. נראה לי, שהציון הוא על־פי דוידזון, אוצר, עמ׳ 170 הע׳ 6. וכך נמצא בזיטאמיר תרכ״ג [=מהד׳ מרגליות, תשנ״ד, קז ע״ג]. יצוין, כי מהדיר עזר הדת, עמ׳ 27, כותב: ׳וכבר הרשונו בזה החכמים ז״ל באמרם אין מושיבן(!) על ההגדה׳. יחסו של ר״י פולקר אל הקבלה לא היה אוהד, ויש להניח שהיה לנגד עיניו מקור אחר לבד מתקוני זוהר. וראה גם לקמן: ׳אין משיבין על הדרש׳. 


					אין משיבין על הדרש סבר, א, עמ׳ 115, מציין כמקורות: פענח רזא, ז ע״א; תולדות יצחק, ה. והוא כנראה על־פי דוידזון, אוצר (ב), עמ׳ 170 הע׳ 5 (אגב, דוידזון השתמש בדפוס פענח רזא שהוא חמוש״ד. אך בדפוס טארנאפאל תקע״ג, הוא בדף ז ע״ב). וראה ר׳ משה איסרלש, מחיר יין, הקדמה. 


					אין מתחילין בב״ד סבר, א, עמ׳ 116, הביא מקורות שונים, וכן חילופי נוסחאות [זוהר ח״ג רלד ע״א; רעג ע״א, רע״מ]. ש׳ אברמסון, בקובץ מנחה ליהודה, עמ׳ 22-21, הרחיב את היריעה. וע״ע ש׳ אסף, מקורות לתולדות החנוך בישראל, תל־אביב תשי״ד, חלק א, עמ׳ פא הע׳ 5, שהביא מקורות נוספים ל׳מנהג טפל זה׳. אציין עוד מקורות שגם מסבירים את טיבם של ימי שני ורביעי. בזוהר חדש, שיר השירים, ווארשא תרמ״ה, סט ע״א: ׳דבכל יומא תניינא ובכל יומא רביעאה רוחא בישא דאשת זנונים אזלא סחרניה דגנתא׳ וכו׳ [= שבכל יום שני ובכל יום רביעי רוח רעה של אשת זנונים סובבת את הגן]. וראה עוד גינצבורג, אגדות, חלק א, עמ׳ 153, על היות ימים אלה ׳חסרי מזל׳. — ולכך נתכוון בוודאי גם בעל הט״ז, שכתב (שו״ע יו״ד סי קעט ס״ק ב): ׳הטעם, שהכוכבי׳ הצומחים בהם הם קשי׳׳. ראה גם שו״ת הרשב״א המיוחסות לרמב״ן, סי׳ רפג (=כתבי רמב״ן, מהד׳ שעוועל, חלק א, עמ׳ שעט); רבינו בחיי, א, עמ׳ כח, עמ׳ נה. ובחזקוני לבראשית א ז ניתנו טעמים להתחלה ולסיום. וברעיא מהימנא, ח״ג, רעג ע״א, הנוסח: ׳אין מתחילין בשני ואין מסיימין ברביעי׳. וראה שו״ע יו״ד סי׳ קעט ס״ק ו. הגר״א העיר לזוהר ח״ג רלד ע״א, ולתק״ז קד ע״ב. וראה אשכנזי, תניתא, עמ׳ 82-75. 


					אין מתקנאין אלא גבור בגבור ר׳ אברהם סבע, צרור המור, ריש פר׳ ויגש. 


					אין נעימות כלב טוב ספר הרוקח, הלכות חסידות, עמ׳ יח. ראה להלן: ׳אין עושר כבריאות׳. 


					אין נקב צר לשני אוהבים, ואין רחב העולם די לשני שונאים מבחר הפנינים, שער האהבה. וראה להלן, פרק יג, סביב הפניות 82-81.  


					אין נקודה בלי שביעי ר׳ משה די־ליאון, הנפש החכמה, סוד השבת, סי׳ יג. וכך בספרי קבלה נוספים במאה הי״ג ולאחר מכן. 


					אין נקל כבזות מעשי זולתו — ואין כבד עליו כעשות כהמה ר׳ יהודה אריה די מודינה, לב אריה, בהקדמה. 


					אין סומא מעיד על המאורות הסכמת ׳ר׳ יום טוב ליפמן ב״ר עזריאל ממגורשי וינא ומתגורר בפרעשפורג׳ לס׳ ויקהל משה, לר׳ משה בן מנחם גראף מפראג, דעסוי תנ״ט.  


					אין סומכין על הגדות/הגדה אוצר הגאונים, חגיגה, עמ׳ 60, 65; ר׳ טודרוס אבולעפיה, אוצר הכבוד, לשבת כח. 


					אין עבירה כמו ערוה תחילת הקדמת הרקח, ירושלים תשכ״ז, עמ׳ א. 


					אין עושר כבריאות פתגם זה מופיע אצל סבר, א, עמ׳ 120, בשם מבחר הפנינים. ואמנם שם, שער מצות החכם לבנו, ורשה תרפ״ה, עמ׳ 96, כתוב: ׳אין עושר כבריאות ולא נעימות כלב טוב׳. (המחצית השנייה איננה נזכרת אצל סבר). בספר הרוקח, הלכות חסידות, עמ׳ יח, כתוב: ׳אין עושר כבריאות, אין נעימות כלב טוב׳. ולפי זה ציינתי שני פתגמים, העומדים גם מבחינה עניינית בפני עצמם. מובא גם אצל ר׳ יוסף אלשקר, צפנת פענח, כ״י ירושלים 154, דף 195א. אולם יש לראות בדברי בן־סירא את המקור הרעיוני, כפי שהעיר אל נכון א׳ כהנא, במהדורת בן־סירא, הספרים החיצוניים, ת״א תשט״ז, ח״ב עמ׳ תצב-תצג. שם כתוב: ׳חיי־שר אויתי מפז, ורוח טובה מפנינים. אין עושר על עושר שר־עצם, ואין טובה על טוב לבב׳. וראה זלוטניק, מדרש, עמ׳ 46. כן ראה הוספות שמואל אשכנזי, לספר זכירה, תשנ״ט, עמ׳ 352. וראה משלי חכמים בסוף לקח טוב לר׳ אברהם יגל, ווארשא תקס״ב, עמ׳ 29. אציין כי בראשית העת החדשה קשרו זאת לנוטריקון של המילה ׳עשיר׳ = עיניים שיניים ידיים רגליים. הוה אומר, הבריאות, ובאמצעותה העושר, מתמצה במצבם של אברים אלה. 


					אין עיקר החכמה אלא יושר המדות פירוש רבינו בחיי לשמות יח כא. 


					אין פקחות כפקחות יהודי ן׳ וירגה, שבט יהודה, ירושלים תשט״ו, עמ׳ מט. 


					אין קדושה אלא לארץ־ישראל רמח״ל, ספר המאמרים, מאמר הגאולה. וניתן להוסיף וואריאנטים שונים. למשל, אין לך קדושה כקדושת א״י — ר׳ משה אדרעי, יד משה, אמשטרדם תקס״ט, לו ע״ב. וראה להלן, פרק תשעה־עשר, הערה 73. 


					אין רגע בלי פגע ראה סבר, א, עמ׳ 123. פלא יועץ, ע׳ תשובה. ובשירי ריה״ל, הוצאת מחברות לספרות, תש״ו, ג, עמ׳ 543: ׳בלי נגע׳. וראה לעיל בפתיחת הפרק. 


					אין רופא כזמן חיד״א, מעגל טוב, עמ׳ 31. 


					אין ריקות בעולם  מורה נבוכים, ח״א פרק עב, ניו־יורק תש״ו, קי ע״ב; שם, ח״ב פרק ל, נט ע״ב; ר׳ יצחק אבוהב, נהר פישון, זאלקווא תקס״ו, ה ע״ג. וראה חלמיש, אשכנזי, עמ׳ 53, שם מובע הרעיון. וראה שם, הערה 19. מעין זה באור המאיר, ווארשא תרמ״ג, ח ע״ג: ׳אין דבר בעולם לבטלה׳. ומעניין הניסוח של רבינו בחיי לויקרא ח כג, מהד׳ שעוועל, ב, עמ׳ תלט: ׳אין הטבע עושה דבר לבטלה׳. וכך במו״נ ח״ג פי״ג, בנוסח התיבוני: ׳ואריסטו אומר תמיד בפירוש שהטבע לא יעשה דבר לבטלה׳; אלקבץ, אילת אהבים, נג ע״א: ׳ידוע כי הטבע לא יפעל דבר לבטלה׳. י׳ אבן שמואל ציין זאת כרעיון אריסטוטלי (מורה נבוכים, חלק שני, כרך א, תשי״ט, עמ׳ 89, ליד הערה 4). 


					אין שבח כצניעות בעולם ספר הפליאה, תשל״ז, ל ע״ג. 


					אין שגגה בשכל פירוש המהר"ל (דרך חיים) לאבות פרק ד משנה טז. 


					אין שוטה מרגיש בבבלי שבת יג ע״ב כתוב: אין שוטה נפגע. ידוע יותר הנוסח בכותרת. במבחר הפנינים, שער המוסר, עמ׳ 63: ׳השוטה אינו מרגיש בבזיון׳. ור׳ מנחם מנדל מויטבסק, פרי הארץ, פר׳ מטות, תשמ״ט, עמ׳ קב: ׳אין שוטה מרגיש׳.  


					אין שלום יוצא מתוך מריבה בתוך תשובת ר׳ אברהם סגרי לענין תפילין בחולו של מועד. נדפס בפחד יצחק, קט ע״א. וראה לעיל: ׳אין טוב יוצא׳ וכו׳. 


					אין שלמות העבודה אלא בשמחה כד הקמח, ערך בית־הכנסת, עמ׳ פט.  


					אין שמחה אלא בלב טהור ר׳ אליעזר פאפו, חסד לאלפים, סי׳ רסב אות ד. 


					אין שמחה בכל העולם כשמחת השכל ר׳ ישראל די קוריאל, כ״י ששון 185, עמ׳ 10. ראה מ׳ פכטר, ״תפיסת הדבקות ותיאורה בספרות הדרוש והמוסר של חכמי צפת במאה הט״ז״, מחקרי ירושלים במחשבת ישראל, ג (תשמ״ב), עמ׳ 55. 


					אין שמחה כהתרת הספקות ראה אשכנזי, קדמיתא, עמ׳ 704-701.  


					אין שמחה כמו הנצחון ן׳ וירגה, שבט יהודה, השמד השמיני, תשט״ו, עמ׳ מ. 


					אין שמחה כשמחת ההבנה יוסף ן׳ נחמיאש, פירוש למשלי ח לא, ברלין תרע״ב, עמ׳ 43.  


					אין שמחה כשמחת המזון ספר הפליאה, קארעץ תקמ״ד, צז ע״ב. 


					אין שמחה כשמחת התורה ר׳ מאיר פאפרש, אור הישר, עמוד העבודה, פרק ה. 


					אין שמחה כשמחת מצוה הקדמת הרקח, ירושלים תשכ״ז, עמ׳ א. ובלשון דומה (כַעשִיַת) אצל א״י ורטהיימר, ילקוט מדרשי תימן, תשמ״ח, עמ׳ רנח. 


					אין שמחה כשמחת נקמת האויב כף הקטרת, כ״י פריס 845, 14 ע״ב. 


					אין שמחה שלמה עד שיבא המשיח [אין ירושלים מלאה עד שאגדע קרנות רשעים: ש״א ורטהימר, בתי מדרשות, תש״י, ח״ב, רפד.] הש׳ סבר, א, עמ׳ 127: ... עד שישראל נגאלין. 


					אין שנאה כשנאת הדת חאגיז, משנת, אות תק. וראה אברמסון, שועיב, סוף עמ׳ 35. 


					אין שעה בלא רעה מובא בשל״ה, רלח ע״ב. ועע״ש. ראה גם במובאה שבתחילת המאמר. 


					אין תכלית האמת אלא שידע שהיא אמת רמב״ם, פירוש המשנה, הקדמה לפרק חלק; יוסף ן׳ כספי, משנה כסף, א, פרעסבורג תרס״ה, עמ׳ 165. 


					איני יודע — חצי חכמה א״מ הברמן, שני חיבורים של משלי חכמה ומוסר, נדפס בקובץ מנחה ליהודה, עמ׳ 180 (מעין זה: ׳למד לשונך לומר: איני׳ וכו׳ — בבלי ברכות ד ע״א). 


					אל יתפאר חלש כמנצח ידעיה הפניני, אוהב נשים, ספר יובל ליום הולדת ה־90 של יו״ט צונץ, ברלין 1884, עמ׳ 8, בשם משל הקדמוני. 


					אל תדין את חבירך עד שתגיה למקומו דברי המגיה לספר הגלגולים, פפד״מ תמ״ד. וכן בסוף הקדמת המגיה למקדש מלך, אמשטרדם תק״י. 


					אל תטש תורת אמך — דת אומתך אל תעזוב ראה תא־שמע, מנהג, עמ׳ 17 הע׳ 7. 


					אלה דברי רוח פירוש רמב״ן לויקרא כז כט. 


					אלהים בגימטריא הטבע מ׳ טייטלבוים, הרב מלאדי ומפלגת חב״ד, ורשה תרע״ג, ח״ב, עמ׳ 119, ציין את המקור בספר מגיד מישרים לר״י קארו. ברם, י״ל זלוטניק, שם, עמ׳ 55-54, טוען שספר זה נדפס רק בשנת ת״ה, והוא מציין על כן את ס׳ מעבר יבק, לר׳ אהרן ברכיה די־מודינה, שמחברו מת בשנת שצ״ט וספרו נדפס בשנת שפ״ו. אף הוא מוסיף ׳כי המאמר היה כבר אז שגור ורגיל בפי כל׳ (עמ׳ 54). אכן, בספר גנת אגוז לר״י ג׳יקטילא, בן המאה הי״ג, מצוי הרעיון פעמים הרבה. למשל: ׳כי חדוש העולם מלאכת הטבע שהוא סוד אלהים׳ (ה ע״ג). או: ׳כל מעשה הטבע נטבע בשם אלקים׳ (יב ע״ד. וראה גם: יג ע״א, כו ע״א, ועוד). וכן מופיעה הגימטריא אצל ר׳ יוסף בן שלום אשכנזי, במאה הי״ד (ראה שלום, פרקים, עמ׳ 15; חלמיש, אשכנזי, עמ׳ 104). עיין חיים הלל בן־ששון, כבוד אלוהים, תשל״ז, מבוא, עמ׳ כ והערות 81, 82; ר׳ מאיר אלדבי, שבילי אמונה, לבוב תרכ״ט, הנתיב הראשון (אין ספרור); ראשית חכמה, שער ב פרק א, נב ע״ד; שם פרק ז, עו ע״ב; שם פרק ח, פ ע״א-ע״ב; שם פרק יא, צז ע״ב; שער ג פרק ו, קכא ע״ב; רמח״ל, אדיר במרום, תרמ״ו, עמ׳ 155. ראה גם כהן, קול, עמ׳ קכה; שומר אמונים, נא ע״א; שו״ת חכם צבי, סי׳ יח; תולדות, פר׳ יתרו, קעט ע״ב; דגל מחנה אפרים, בראשית; לקוטים לראש השנה; מגיד דבריו ליעקב, קארעץ תקמ״ד, כה ע״א; נועם אלימלך, ריש פר׳ לך לך; לקוטי רמ״ל, פר׳ וארא; חלמיש, משנתו, עמ׳ 57 הע׳ 74; תניא, שער היחוד והאמונה, פרק ו, עמ׳ 159; תורה אור, אסתר, צג ע״ד; לקוטי תורה, פר׳ ראה, כב ע״ב; סידור, מד ע״ב, רעא ע״ב; רי״מ עפשטיין, ערוך השלחן, סי׳ תעג ס״ק כג; י״א וואידה, קובץ על יד, תשי״א, עמ׳ קלב; מחניים, סה (תשכ״ב), עמ׳ 64-63. וראה אשכנזי, תניתא, עמ׳ 111-104. 


					אלמלא התורה אין בין אדם לחמור שהוא רוכב עליו כלום  רמב״ן, דרשת תורת ה׳ תמימה, ווינא תרל״ג, עמ׳ 2. במהד׳ לפסיא תרי״ג, עמ׳ 3, הנוסח הוא: ׳אלמלא כך׳ וכו׳. 


					אם אגדה — הרי טוב ראה לעיל: ׳אין מקרא יוצא מידי פשוטו׳. 


					אם אדם עולה אל הבורא — הבורא יורד אליו רבי יהודה חייט בפירושו (מנחת יהודה) למערכת האלהות, כה ע״ב, מביא זאת בשם ר׳ מנחם מריקנטי. בתוכנו דומה מאמר זה לדבריו של ריה״ל (בשירו י-ה אנה אמצאך): ׳בצאתי לקראתך — לקראתי מצאתיך׳. השווה: ׳ובהתקרבו על דרך זו, אז רצון העליון יתקרב אצלו׳ (שער הכוונה, מיוחס לרבי עזריאל מגירונה, צוטט בספרו של שלום, תש״ח, עמ׳ 95). ובספר הישר, שער ב, כתב: ׳כשאוהב מאד הבורא אז יאהבנו הבורא מאד׳. וראה להלן, פרק יד, מקבילות רעיוניות נוספות. 


					אם גופותינו לא נועדו — נשמותינו יתועדו דונש בן תמים. ראה י׳ פנטון, עלי ספר, טו (תשמ״ט), עמ׳ 47 (רעיון פגישת נשמות בשמים). 


					אם היו כל ישראל צדיקים — לא היו צריכין לסדר נזיקין מתוך עזר הדת, חלק א שער א, עמ׳ 5. כך כתבתי במהדורא קמא, ועל כך העיר ט׳ פרשל, בסיני, פב, חוב׳ ה-ז, עמ׳ רצב, כי הדברים מצויים כבר אצל ר׳ אברהם אבן עזרא ב״יסוד מורא״ שער ראשון: ׳ויש הוגה בתלמוד להתפאר, על כן כל עסקיו בסדר נזיקין. אם הוא מקבל שכר להורות הפתאים ולישר המעוותים, רק אם היו כל ישראל צדיקים לא היו צריכים לסדר נזיקין׳. וכנראה אליו התכוון בעל עזר הדת בהקדימו לפתגם את המלים: ׳כמאמר החכם׳. והשווה דברי ר׳ יצחק אבוהב בסוף הקדמתו למנורת המאור (מהדורת מוסד הרב קוק, עמ׳ 20): ׳ואם יהיו בני אדם צדיקים, לא יהיו מתעסקים, לדון בחובות ונזקים׳. גם אילת אהבים, כו ע״א, לג ע״ב, גרס: ׳כל אנשי העולם׳. במאמרו ב״הצפה״ מיום כח באב תשס״א, 17.8.2001, ציין טוביה פרשל גם את ספרו של ר׳ יוסף נחמיאש, תלמיד הרא״ש בטלטולא: בתחילת פירושו למסכת אבות (מהד׳ ר׳ משה אריה במברגר, פאקס תרס״ז), בה הוא דן על מקומה של מסכת אבות בסדר נזיקין: ׳המסכתא הזאת נקראת מסכת אבות וגם תחילת נזיקין היא ארבעה אבות נזיקין, יבואו אבות הקדושים ויורונו הדרך אשר נלך להתרחק מארבעה אבות נזיקין, וכן אמרו אם היו כל ישראל צדיקים לא היו צריכים לארבעה אבות נזיקין׳. 


					אם הלכה נקבל, ואם לדין יש תשובה סבר, א, עמ׳ 179, ציין מקורות מתלמוד ומספרי. אוסיף את האמונה והבטחון, פרק ה, עמ׳ שע. מופיע הרבה לאחר מכן. אך בפירוש ר׳ אברהם בן הרמב״ם לבראשית מו כז: ׳אם הלכה נקבל׳. וראה להלן: ׳אם קבלה היא נקבל׳.  


					אם המְסַפר פתי — יהי השומע חכם וערום ראה מה שכתב על פתגם זה פרופ׳ שאול ליברמן, יוונית ויוונות בארץ־ישראל, ירושלים תשכ״ג, עמ׳ 122 הע׳ 110. וראה פירוש המאירי למשלי א ד, המביא זאת בשם ׳משלי הערב׳. ובשינוי קל בפירושו ליד טו, שם סיים: ׳יהיה השומע פקח׳. 


					אם הראשונים כאנשים אנחנו כחמורים כך שמש צדקה, יד ע״א. אך מקובלת הלשון ׳אם הראשונים כבני אדם׳ וכו׳. ראה סבר, א, עמ׳ 195.  


					אם יעזרני השם ספר הפליאה, לב ע״ג. וראה להלן: ׳אם ירצה השם׳.  


					אם יעלה חמור בסולם / אם יעלה שועל בחותם ראה סבר, ב, עמ׳ 690. המקור הוא במדרש מעשה תורה, ילינק, בית המדרש, ב, עמ׳ 95. מצוי בקולופונים של כתבי־יד. וראה גם תחכמוני, שער נ; מחניים, קו (תשכ״ו), עמ׳ קלז-קלח; שלום, שבתי צבי, א, עמ׳ 183 הע׳ 1; א׳ אלטמן במאמרו במחקרים בקבלה ובתולדות הדתות, מוגשים לגרשם שלום, ירושלים תשכ״ח, החלק האנגלי, עמ׳ 32-31: ׳ארבעה דברים אמרו חכמים: אם יתלבן השן יתחכם הכסיל ... אם יעלה חמור בסולם׳ וכו׳.  


					אם ירצה השם סבר, א, עמ׳ 184, מציין כי ׳מקורו במדרש הנעלם [צ״ל: לעולם] הנדפס באוצר מדרשים, עמ׳ 273, ובשל״ה, שער האותיות, ס, מביא סימן: ׳עצת ה׳ היא תקום׳ ר״ת [של: היא] אם ירצה השם׳. ועל כך יש להעיר כמה הערות: א) המדרש הנדפס באוצר מדרשים הנ״ל מקורו במנורת המאור של ר״י אלנקאווה, ח״ד, עמ׳ 509. ושם כתוב: ׳לעולם אל יאמר אדם לעשות דבר אלא בגזירת המקום, שנא׳ רבות מחשבות בלב איש ועצת ה׳ היא תקום׳. וכן הובא גם בסוף ראשית חכמה, רעג ע״ג; ובבית־המדרש של ילינק, ח״ג, עמ׳ 116. ואילו י״ד אייזנשטיין, אוצר מדרשים, שם, הוסיף לאחר המילים ׳בגזירת המקום׳ במאמר מוסגר: אם ירצה השם. הרב מ׳ סבר, כפי הנראה, נגרר אחר אייזנשטיין בלא לבדוק את מקורותיו הנ״ל, וסבר שהערה פרשנית זו היא מקורית; ב) השל״ה מביא ענין זה, כמדומה, בשני מקומות, ויש ענין בכך. תחילה בדף ס ע״ב, ושם כתוב: ׳בכלל דביקות האמונה, שיאמר על כל פעולה שרוצה לעשות אפילו לזמן קרוב יאמר אעשה זה אם ירצה השם ... וסימנך עצת ה׳ היא תקום, היא ר״ת אם ירצה השם׳. ובהמשך העמוד: ׳שבכל ענין שבעולם יאמר אם ירצה השם או בעזרת השם׳. הווה אומר, השל״ה אינו מתייחס ל״מדרש לעולם״, ואצלו מופיע הנוסח ׳אם ירצה השם׳. אך נראה שלא הוא אבי הנוסח הזה, אם כי קרוב לוודאי שבאמצעותו חדרו שתי הנוסחאות הנ״ל לשימוש הרחב. גם בספר אור צדיקים, לר׳ מאיר פאפרש, בן־זמנו של השל״ה, סי׳ כד ס״ק כז, לא ע״א, כתוב: ׳בכלל דביקות הפעולה יאמר על כל דבר אי״ה׳. קרוב להניח שלשניהם היה מקור משותף. — המקום השני בשל״ה הוא בדף שנג ע״ב, ושם ה״אסמכתא״ היא מפסוק אחר. ״על־פי ה׳ יסעו ועל־פי ה׳ יחנו״ ... יש רומז מוסר בכאן על כל פעולה או תנועה שהאדם עושה יאמר אם ירצה השם או בעזרת השם׳; ג) הנוסח של ר״י אלנקאווה הוא: בגזירת המקום. אכן, בספרים הרבה נמצא: אם יגזור ה׳ בעדי, אם יגזור ה׳ בחיים (ובראשי תיבות: איה״ב), בגזירת המקום, וכיו״ב — נוסח זה משתקף מתוכו לשון הפילוסופיה היהודית בדבר גזירת המקום, לאמור: רצונו הריבוני של הקב״ה והתערבותו במהלך חיי הברואים. ולדוגמא אזכיר את ר׳ מנחם ריקנטי, שבתחילת פירושו לתורה כותב: ׳שנבאר בגזרת האל׳ (לא ע״א), או: ׳כאשר נפרש בפירוש שם המיוחד בגזירת השם׳ (א ע״ג), ועוד הרבה; רלב״ג, מלחמות השם, ט ע״ג; ועוד הרבה; ד) עצם הרעיון להזכיר שם ה׳ על כל דבר מקורו כנראה בזוהר, ח״ג נא סע״ב, הכותב: ׳בכל עובדוי דבר נש לבעי ליה דלהוון כלהו לשמא קדישא. מאי לשמא קדישא? לאדכרא בפומיה שמא קדישא על כל מה דאיהו עביד׳ (בציטט זה מדובר על ׳כל עובדוהי׳ = כל מעשיו. לגבי ברית מילה נזכר גם בהקדמת הזוהר, ח״א יג ע״א. ולא נאריך בכך.11 אך הנוסח של ׳אם ירצה השם׳ ודומיו אינו מופיע שם. וראה בניצוצי זוהר, להר״ר מרגליות אות ו, המציין [נוסף לאוצר המדרשים (וצ״ל: פי״ב, ולא: פי״ג) והשל״ה בדף ס] כי ׳בראש אגרות ומכתבים כותבים ב״ה וכדומה׳. אך היו שהתנגדו לכך, למשל ר׳ שמחה זיסל זיו מקלם, בספרו חכמה ומוסר, ניו־יורק תשי״ז, ח״א, עמ׳ תלה; הרב י׳ קאפח (הגות עברית בארצות האיסלאם, עמ׳ 129-127). וראה עוד חסידים, תשי״ז, סי׳ תתפד; ערוך השלחן, סי׳ כח; ספר זכירה, הרובטשוב תק״פ, לו ע״ב; חאגיז, משנת, ל ע״א; יחוה דעת, ג, סי׳ עח; אגרות משה, יו״ד, ב, סי׳ קלח. וראה להלן: ׳בעזרת השם׳. 


					אם לא יועיל לא יזיק ר׳ משה איסרלש, מחיר יין, הקדמה; שבט מוסר, פרק ט, עמ׳ סח. וראה בלאנקשטיין, משלי ישראל ואומות העולם, תשכ״ד, עמ׳ 734. 


					אם קבלה היא לא נקבל כלומר, אין בעל ההלכה כפוף לקבלה (שמש צדקה, יד ע״א). 


					אם קבלה (היא) נקבל ראב״ע לבראשית כב ד; רמב״ן, סוף פרשת נח; רמב״ן לאיוב סוף פרק כח; רקנטי, כ ע״א (׳אלה דבריהם, ואם קבלה נקבל׳); שם, פר׳ תשא, נה ע״ג; פר׳ צו, נט ע״ב; פר׳ קדושים, סה ע״ב (וראה מ׳ אידל, רקנטי, עמ׳ 100); עראמה, ביאור למגילת רות ג יח. רדב״ז, טעמי המצות, כח ע״ב; אבני זכרון (שלום, פרקים, עמ׳ 155). ובלשון ר״ח קרשקש, אור ה׳, מאמר ד, דרוש ז: ׳ואם קבלה נקבל בסבר פנים יפות׳. נוסח דווקני נמצא בשו״ת רב פעלים, ח״ג, סוף סי׳ לה, ירושלם תרס״ה, כג ע״ב: ׳אם הוא קבלה ברורה נקבל, ואם לדין יש תשובה׳.  


					אם תרצה להכיר אדם — שאל מי חבירו משלי חכמים, מובא אצל עדעלמאן, דרך טובים, ירושלים תשל״ה, עמ׳ 21. ובנוסח אחר: ׳אמוֹר לי מי חברך ואומַר לך מי אתה׳. 


					אמת במקומה עומדת מובא בספר האמונות, עה ע״א. סבר מביא בכרך ב, עמ׳ 549, את הנוסח: ׳אמת לעולם עומדת׳, ומציין כמקור את בן־סירא מא יא. אך במהד׳ אברהם כהנא, מ יב, נאמר: ׳ואמונה לעולם תעמד׳ (ופסוק זה מופיע בסוגריים מרובעים). וע״פ זה, כנראה, הציע י׳ ידין בנוסח המשוחזר שלו. ראה י׳ ידין, מגילת בן־סירא ממצדה, ירושלים תשכ״ה, עמ׳ 40. ואילו במהד׳ בן־סירא של דוד כהנא, ורשא תרע״ב, וכן במהד׳ האקדמיה ללשון העברית, ירושלים תשל״ג, עמ׳ 43, אין הפסוק הזה נמצא כלל. 


					אמת מוחלטת  מראות הצובאות, עמ׳ קנו. 


					[חסד ו]אמת — נוטריקון: ארון מטה תכריכין אור זרוע, כ״י הספרייה הבריטית 771, דף 3א. 


					אנוש יביט למראה האנשים ומלבושם ולא אשר בקרבם / כאיש בער יכבד הספרים לפי תיקם לפי ארכם ורחבם מהר״ם די לונזאנו, שתי ידות, ויניציאה שע״ח, קמט ע״א. וראה לעיל: ׳אין כבוד׳ וכו׳. 


					אנשי מדות רעות, קונים ספרים בלי מעות, כי אם בחמש אצבעות צוואת ר׳ משה אדרעי, יליד מארוקו, משנת תקפ״ז. ראה א׳ יערי, בקרית ספר, לה (תש״ך), עמ׳ 270. 


					אנשי שלומך יהיו רבים, ובעל סודך אחד מאלף ספר בן־סירא, מהד׳ א׳ כהנא, ו ו. 


					ארבעה מיני ניגונין זוהר ח״ג רכז ע״ב (רע״מ). 


					אריכות הקולות [של חזנים] אריכות הגלות ר׳ יוסף אירגאס, שו״ת דברי יוסף, ליוורנו תק״ב, סי׳ יג. 


					אש מחפשין באפר ר׳ ירחמיאל ישראל יצחק דנציגר, ישמח ישראל, ניו יארק תשט״ז, עמ׳ 161, בשם המגיד ממעזריטש. וראה ח״י ברל, ר׳ יצחק אייזיק מקאמרנא, תשכ״ה, עמ׳ 276 הפניה 
66. 


					אשה טובה — אשרי בעלה ספר בן־סירא, מהד׳ א׳ כהנא, כו כו. 


					אשר מאסו בגמרא נסעו ממיתקה וחנו במרה חביב טולידנו, דרך אמונה, הקדמה. 


					אשרי אנוש דובר עלי אוזן והיא שומעת  ר׳ אברהם ן׳ חסדאי, בן המלך והנזיר, תל־אביב תשי״א, עמ׳ 150. מעין זה בזוהר ח״ב קפו ע״ב: ׳זכאה מאן דמליל על אדנין דשמעין׳. ושם הוסיף ג׳ שלום במהדורתו, עמ׳ 1821: ׳וכן בס׳ החינוך, ויניצאה שנ״ה, קסב ע״א: אשרי המדבר לאוזן שומעת׳. וכך גם בספר דופי הזמן לרבי סעיד צעדי (י׳ קאפח, כתבים, ב, תשמ״ט, עמ׳ 793). 


					את אשר תפלוט בצחוק — גם בבכי קשה למחוק נשכח ממני מקורו 


					את הראש מוטב לכוף מלנפצו על המשקוף נשכח ממני מקורו. השווה: ׳אתתך גוצא — גחון ותלחוש לה׳ (בבא מציעא נט ע״א). 


					אתה ישן לו — והוא ער לך חובות הלבבות, שער ה פרק ה. מעין זה כתב רבינו בחיי אבן פקודה בשירו: ׳אני ישנה הייתי ולבי ער בקרבי׳. וראה עלי ספר, ח (תש״מ), עמ׳ 24-23. 


					אתערותא דלעילא זוהר ח״ב קלה ע״ב. (וטועים הכותבים: התערותא!). 


					בגדי שכל תוכחה של רבינו בחיי, בסוף חובות הלבבות. 


					בהצלחה תשלם השמחה מחברות עמנואל, מהדורת הברמן, תש״ו, עמ׳ 322.  


					בזכות המתים מתקיימין החיים יוסף הבא משושן הבירה, טעמי המצוות, מצוה סב. הובא אצל שלום, פרקי, עמ׳ 333. 


					בין מתן עצה לסעד — המרחק הוא אלף צעד נשכח ממני מקורו. השווה: ׳בין אמַר לעשָה — ת״ק פרסה׳. 


					בך שמך ושמך בך שם טוב אבן שם טוב, תורת הספירות, תשס״א, עמ׳ מז. 


					בכל דור ודור וכל יום ויום חייב אדם לראות עצמו כאילו הוא יצא היום ממצרים סבר, א, עמ׳ 370, מביא את הנוסח שנקבע במשנה פסחים. הנוסח דלעיל מופיע אצל רש״ז מליאדי, בתניא, ריש פרק מז, והדגשת המילה ״היום״ שגורה בדרושים רבים שלו ושל תלמידיו. מכל מקום, בסידור התפילה שלו (ברוקלין תשכ״ה, עמ׳ 602) מופיע הנוסח התלמודי. 


					בלי נדר בצפורן שמיר, סי׳ יא אות קע: ׳על כל דבר חשוב יאמר בלי נדר. ועל דבר הרשות יאמר אם יגזור השם. ואם עשה והצליח או הרויח יאמר עשיתי או הרוחתי בחסדו יתברך ועזרתו׳. 


					במדה שנתגנו — בה נשתבחו ר׳ יוסף ג׳יקטילא, סוד הניקוד. נדפס בארז בלבנון, ווילנא תרל״ט, ח ע״ד [=אורנה רחל וינר, סודות הניקוד העברי, תשע״ו, עמ׳ 107]. (וראה עוד סבר, א, עמ׳ 375). 


					במקום אינך שם אשרך ש״י עגנון, עד הנה, תש״ך, עמ׳ שנב, רושם זאת כמשל קדמוני. 


					במקום המשתה והשחוק לא תשכון החכמה חאגיז, משנת, אות תיח, בשם ׳החכם׳. 


					במקום נו״ץ אין אומר׳ צו״ץ סיני, תשרי תש״מ, עמ׳ נד הערה 16. 


					במקום שאדם חושב שם הוא כולו  ר׳ יעקב יוסף מפולנאה, בן פורת יוסף, ניו־יורק תשי״ד, עז ע״ד, פד ע״ד. ועוד. ראה גם מרגולין, מקדש, עמ׳ 242. 


					במקום שאין אנשים השתדל להיות איש ראה סבר, א, עמ׳ 379. ועיין סדן, יריד, עמ׳ 86-81. 


					במקום שבעלי תשובה עומדים צדיקים אינם עומדים סבר, א, עמ׳ 379, מביא מקורות מתלמוד ומזוהר. ראה גם רמב״ם, הלכות תשובה, ז ד. המשפט זכה לניסוחים שונים קלים, ובכללם: ׳יושבים׳ במקום ׳עומדים׳. וראה מ׳ אידל, משיחיות ואסכטולוגיה, תשמ״ד, עמ׳ 271. 


					בני היכלא זוהר, ח״ג ו ע״ב. ונפוץ אח״כ בעיקר בפיוט של האר״י לסעודה שלישית, ובפי החסידים. 


					בני חיי ומזוני לאו בזכותא תליא מילתא אלא במזלא תליא מילתא זוהר, ח״א קפא ע״א. במועד קטן כח ע״א הסדר הוא: ׳חיי בני׳ וכו׳, אך נפוץ יותר הנוסח של הזוהר. עיין גם שם, ח״ג רטז ע״ב, רצב ע״ב; שערי אורה, שער ג-ד, לז ע״א; שער ו, עד ע״א; שער ט, צה ע״א; תשבי, פירוש, עמ׳ 43, עמ׳ 44; ועוד. וראה הנוסח במגילת המגלה, עמ׳ 111, והערת המהדיר.  


					בעזרת השם שערי אורה, שער ב, כד ע״ב (מהדורת י׳ בן־שלמה, תשל״א, עמ׳ 117); של״ה, שנג ע״ב: ׳על כל פעולה או תנועה שהאדם עושה יאמר אם ירצה השם או בעזרת השם׳; וראה לעיל: ׳אם יעזרני השם׳. 


					בעזרתו של הקב״ה הקדמת פירושו של הרמב״ן לויקרא. 


					בעל החוטם זוהר, ח״ג קל ע״ב; רקנטי, פר׳ וישלח, לא ע״ב. וראה ליאור זקס־שמואלי, ספר טעמי מצוות לא תעשה לר׳ יוסף הבא משושן, עבודת דוקטור, תשע״ט, עמ׳ 55. 


					בעל הכבוד בית המדרש לילינק, ח״ב, עמ׳ 26. 


					בעל הכוחות רמב״ן לבראשית א א; שו״ע, סי׳ ה; והרבה בספרות הליטורגית. 


					בעל הנר הכיר בנרו קב הישר, לרצ״ה קוידנובר, פרק צו, והוא פרפרזה למאמר ׳בעל הנס אינו מכיר בניסו׳ (סבר, א, עמ׳ 399). 


					בעלי תשובה (במובן של ספרי שו״ת) חיד״א, מעגל טוב, ירושלים תרצ״ד, עמ׳ 57. 


					בצאתי לקראתך — לקראתי מצאתיך ראה דיוואן של ריה״ל, מהד׳ בראדי, תר״ע, ח״ג, עמ׳ 151 (הוצאת מחברות לספרות, ת״א תש״ו, ח״ג, עמ׳ 121; ח׳ שירמן, השירה העברית בספרד ובפרובנס, ח״ב, עמ׳ 525-524). על גלגולי מאמר זה ראה להלן, פרק יד.  


					ברוך הוא וברוך שמו בשו״ת הרא״ש, כלל רביעי, אות יט, נאמר: ׳ושמעתי מאבא מארי ז״ל שהי׳ אומר על כל ברכה וברכה שהיה שומע בכל מקום ברוך הוא וברוך שמו׳. דברים אלה צוטטו בלשונם בטור או״ח סי׳ קכד. וראה גם שו״ע שם, ס״ק ה, והערת מגן אברהם, שם, אות ט. וראה נ׳ וידר, ספר היובל לעזרא ציון מלמד, תשמ״ב, עמ׳ 290-277. 


					ברוך יודע האמת רמב״ן, שער הגמול, מהד׳ הרב שעוועל, עמ׳ רעד. וכן רקנטי, פר׳ וישב, לה ע״ד. ונשתגר אח״כ. כגון: רדב״ז, מצודת דוד, מצוה קכט.  


					ברוך מחזיר אבידה לבעליה ראה ש׳ אברמסון, בקובץ מנחה ליהודה, עמ׳ 24, 295. 


					בתי כנסיות ובתי מדרשות — פרדס הצדיקים ומאסר הרשעים סבר, א, עמ׳ 459, מביא כמקור את ספר חרדים, סו ע״ב. יצוין כי כך גם בספרו מילי דשמיא, עמ׳ 112 (׳כדאמרו החכמים׳). אכן, בפניני המליצות, אות מב: ׳בית הכנסת פרדס החסידים והתמימים ומאסר הפריצים והאשמים׳. ראוי להביא נוסח אחר שאף הוא אצל סבר, א, עמ׳ 365: ׳בית המדרש — פרדס הצדיקים ומאסר הרשעים׳ (פלא יועץ, ערך ׳טיול׳). 


					גבורי תורה וגבורי פרנסה היכלות רבתי, פרק לג, בתי מדרשות, א, תש״י, עמ׳ קיט. וראה שלום, שבתי צבי, ב, עמ׳ 626 והערה 2. 


					גדולה חכמה מן החכם נשכח ממני מקורו. 


					גדולה צדקה שכל המצות כלולין בה מנורת המאור לר״י אלנקאווה, מהד׳ ענלאו, ח״א, עמ׳ 25. 


					גודל החטא כפי גודל עושהו מובא בשם ׳החכם׳ בשער ראשית חכמה לר׳ שמואל ב״ר משולם. ראה י״ש שפיגל, ספר זכרון לרב נסים, ראשונים ואחרונים, תשמ״ה, עמ׳ רכט. שם מובאות גם מקבילות. 


					גוף עב כשק ונפש כמשי דק בספר הברית, חלק שני מאמר א פרק יד, לעמבערג 1858, קלז ע״א, נאמר: ׳למה נברא האדם בגוף עב כשק ובנפש כמשי דק׳. 


					גורי האר״י כינוי זה שנתייחד לתלמידי האר״י הקדוש — מקורו בסוף הקדמת ר׳ מנחם עזריה מפאנו לס׳ פלח הרמון, ונציה ש״ס. על כך העיר כבר ג׳ שלום, במאמרו בציון, שנה ה, ת״ש, עמ׳ 219 הע׳ 9. 


					גל של אגוזים סבר, א, עמ׳ 483, מביא מקורות תלמודיים. בספרות המאוחרת מופיע גם כן כסמל של לכידות. כגון: מגלה עמוקות, פר׳ בחקותי, לעמבערג תרמ״ד, נא ע״ד. ובמשמעות שונה: שם טוב אבן גאון, בדי הארון, כ״י פריס 840, דף 24א [ד״צ תשכ״ט, עמ׳ 46]: ׳נמשכו הדברים כגל של אגוזים׳. וכדוגמה להיקף גדול מופיע בהקדמה (לישרים תהלה) למצרף לחכמה, לעמבערג תרפ״ט, עמ׳ 23; כביטוי של כבוד: אגרות הרמ״ז, ליוורנו תק״מ, כח ע״א; ועוד. מופיע גם כשם של ספר. וראה דיל מדיגו, בחינת הדת, ירושלים תש״ל, עמ׳ 133.  


					גם בלילה לא שכב לבו, ויהי ער. לבו כלב האריה, לא טעם טעם מיטה והוא לא שונה הקדמת ר׳ יום טוב אלגאזי לספרו של אביו, ישראל יעקב, נאות יעקב, אזמיר תקכ״א; כ״י מכון בן־צבי 226, של יעקב שלוש מתוניס. 


					גר טהור  ראה א׳ שייבר, תרביץ, תשכ״ו, עמ׳ 273. 


					גרג(י)ר חרדל רשב״ג, כתר מלכות, שירי הקדש, תשל״א, א, עמ׳ 51; ראשית חכמה, ש״ה פ״ב, רטז ע״ג; שבט יהודה, תשט״ו, השמד השמיני, עמ׳ לח; של״ה, מח ע״א [=ח״א, לה ע״א], שם, תכב ע״א [=ח״ד, כד ע״ג]; ועוד; שבט מוסר, פרק לא, עמ׳ רמה; צוואת הריב״ש, עמ׳ ד. כל הנ״ל אמורים ביחס לעולם. ביטוי מקביל וידוע להשוואה מזלזלת בין אישים הוא ׳כקליפת השום׳. ואציין את הנוסח באגרתו של ר׳ ישעיה באסאן: ׳כל חכמי ישראל בעיניו כקליפת השום וכגרגירי השום׳. מעין זה ראה להלן: ׳כקליפות׳ וכו׳. וראה גינצבורג, לוצאטו, א, עמ׳ קעב. וראה הערך הבא. 


					דבר קטן אפי׳ כביצת הנמלה ׳והאמת כי איני מגלה כי אם הסיוע שיבא אלי מן השמים שאיני ראוי לומר דבר קטן אפי׳ כביצת הנמלה. כי אין דעתי כנגד קטן מקטני ישראל. אני עפר ורמה ותולעה׳ וכו׳ (ספר תש״ק, עמ׳ 3). כנראה על יסוד ׳ביצי כִּנים׳ (עבודה זרה ג ע״ב). ביטוי אחר, ׳כתולעת קטנה באדמה׳ נמצא אצל רשב״ג, שירי הקדש, תשל״א, עמ׳ 20. ביטוי אחר, ׳נמלים׳ (ריטב״א, ספר הזכרון, תשמ״ג, עמ׳ מח; המאירי, מגן אבות, תשמ״ט, עמ׳ לה), ובהרחבה: ׳אזובי קיר אנחנו כנמלים בכרמים׳ (סור מרע ועשה טוב, [לבוב] חש״ד, כה ע״ג). ואחר, ׳ככלב המלקק מן הים׳, שמקורו בסנהדרין סה ע״א, ורווח בספרות המאוחרת. בהקשרים שונים מופיעים גם ביטויים אחרים לזעירות, כגון: חוט, שרוך נעל, חוט השערה, שערה, מחט בערמת שחת, מחט סדקית, קוֹפה של מחט, טיפה מן הים הגדול, מר מדלי, מים במשורה, יו״ד, נקודה, זרת, קרני חגבים, ועוד. וכמו כן גם ביטויי ענווה: סין (ובנוסח כתבי־יד בתימן: סיאן) טין, עפר ואפר, רמה ותולעה, תולעת, עבד, חירגא דיומא (יומא כ ע״ב), זעירא דמן חבריא, זנב לאריות, חגב, יתוש,12 פרעוש, צעיר, קטן, שפל אנשים ועוד. ובהקשרים שונים: אישון, בבת עין, הד, עם הארץ, פג, קב, רגע כמימרא, שעה אחת, תוך כדי דיבור ועוד. 


					דברים היוצאים מן הלב  ספר הישר, שער יג; גריס, הנהגות, עמ׳ 229, היפנה למקורות נוספים בשל״ה ובצואת הריב״ש. 


					דברים של דעת הן רמב״ם הל׳ מלוה ולוה, פרק טו הלכה ב. 


					די לחכימא ברמיזא ידוע. ובלבוש עברי: רמז לחכם די. ראה ספר כח ה׳, נדפס יחד עם לקוטי ש״ס, שבחי האר״י ועוד, ליוורנו תק״ן, מח ע״א. 


					דמעה פותחת שער, וזמרה מפילה חומה  מיוחס לר׳ נחמן מברסלב. בנוסח אחר: ׳אם תפילה פותחת שערים, ניגון פורץ חומות׳.  


					דע נפשך, בן אדם, ותדע בוראך הקדמת ספר הנפש לרש״ט פלקירא. השווה יוסף אלבו, ספר העקרים, מאמר ג פרק ו. ראה דוידזון, אוצר, עמ׳ 85; מאזני צדק לאלגזאלי, לייפציג 1839, עמ׳ 28: ׳בן אדם, דע נפשך ותדע אלהיך׳. רבינו בחיי לברא׳ ז ב, שעוועל, עמ׳ סה הע׳ 4, בשם החכם: ׳דעו נפשותיכם תדעו אלהיכם׳. תשבי, משנת, ב, עמ׳ ט הע׳ 36, הביא מקבילות רעיוניות קדומות. על מקורות יווניים וקבליים עמד שלום, גירונה, עמ׳ 120-119. וראה A. Altmann, Studies in Religious Philosophy and Mysticism, Ithaca 1969, pp. 1-40.  


					דעת בלי עושר כרגלים בלא מנעלים. עושר בלי דעת כמנעלים בלי רגלים מבחר הפנינים, שער העושר, תשכ״א, עמ׳ 86. 


					האבות הן הן המרכבה ראה סבר, ב, עמ׳ 545. וראה גם מאמרו של א׳ גרינולד, תרביץ, תשכ״ז, עמ׳ 271. 


					האדם הוא מקדש מעט ר׳ מנחם מנדל מויטבסק, פרי הארץ, פרשת מטות ומסעי. (ראוי לציון גם ההמשך: ׳ועכשיו במקום המקדש הוא האדם הכשר׳). 


					האדם הוא עולם קטן סבר, ב, עמ׳ 546, מביא זאת מתוך ׳פירוש ספר יצירה [לר׳ יהודה הברצלוני, מהד׳ שזח״ה, ברלין תרמ״ה, וד״צ ירושלים תשל״א, עמ׳] 212׳. אך קדמו לו ר׳ שבתי דונולו ורס״ג. ר״ש דונולו (בערך 983-913), חכמוני, פירוש ס׳ יצירה, ווארשא תרמ״ה, סה ע״ב: ׳ברא ויצר מן העולם הגדול את האדם שהוא עולם קטן׳ (קטע זה צוטט בס׳ שערי הסוד היחוד והאמונה [מהד׳ א״מ הברמן, שירי היחוד והכבוד, ירושלים תש״ח, עמ׳ קעו]). סמוך לפני דונולו כתב רב סעדיה גאון, בפירושו לס׳ יצירה ג ו: ׳והעולם הקטן והוא האדם׳ (תרגום הרב קאפח, תשל״ב, עמ׳ קג. וראה שם, הערה 12). וראה גם מ׳ שטיין, במאמרו בתרביץ, ט (תרצ״ח), עמ׳ 267-266. וראה עוד סבר, א, עמ׳ 10: ׳אדם דומה׳ וכו׳. וכן ראה חובות הלבבות, שער הבחינה, תחילת פרק ה: ׳במין האדם אשר הוא העולם הקטן׳. וכן שם, שער יחוד המעשה, פרק ה. אכן, כבר בתקופות קדומות רווח מאוד הפתגם (וראה רבקה ש״ץ־אופנהיימר [במהדורת מגיד דבריו ליעקב, ירושלים תשל״ו, סי׳ קפט, קצג, עמ׳ 289], שציינה בסתם: מושג שאול מן הפילוסופיה של יה״ב). וראה אבות דרבי נתן, מהדורת שכטר, עמ׳ 91; חסידים, תשי״ז, סי׳ מד, עמ׳ 103; כוזרי, ד ג; מורה נבוכים, א, עב; רמב״ן לבראשית א א; תשבי, משנת, א, עמ׳ קכד (כתרגום לזהר ח״ג רנז ע״ב), שם, ב, עמ׳ ד-יא; ספר רזיאל, תשי״ג, יא ע״א; אבולעפיה, אמרי שפר, כ״י פריס 777, עמ׳ 56; רבינו בחיי, א, עמ׳ מה; חלמיש, אשכנזי, עמ׳ 136; ספר התמונה, ט ע״ב-י ע״א, כה ע״א; ר׳ שם טוב אבן שם טוב, תורת הספירות, אן ארבור 2001, עמ׳ 60; רדב״ז, מצודת דוד, מצוה לא; מוסקאטו, נפוצות יהודה, ווארשא תרל״א, כג ע״ב ואילך; מעבר יבק, שפתי צדק, פרק כא; תולדות, פר׳ יתרו, קפד ע״ב, קצ ע״א; כתר שם טוב, תשל״ד, עמ׳ 42; שערי היחוד, מבוא, י ע״ב (ספרור שלי); ר׳ צדוק, דובר צדק, תשכ״ז, כג ע״ד; ועוד רבות. וראה גינצבורג, אגדות, חלק א, עמ׳ 167 הערה 4; י׳ גוטמן, הפילוסופיה של היהדות, תשי״ג, עמ׳ 96, 109; שלום, פרקי, עמ׳ 122-121, 197, 390; דב רפל, הנבואה, עמ׳ 46. וראה אשכנזי, תניתא, עמ׳ 36-32. 


					האדם חופשי בדמיונו ואסור במושכלו תחילת אגרת המוסר לר׳ ישראל סלנטר. 


					האדם על שלחנו ייבחן מי הוא  בחיי, שלחן של ארבע, מהד׳ שעוועל, ד, עמ׳ תצד.  


					האדם שחוק האלוה קול סכל, מאמר א, עמ׳ 9, ד״צ ירושלים תשכ״ח, סוף פרק ג, בשם ׳אפלטון האלהי׳. 


					האהבה מפתח לקיים כל התורה ראשית חכמה, שער ב פרק ג, נז ע״ד. 


					האוהב הנאמן — מי שהתנדב לך ממונו בעת רצונך, ובנפשו בעת צרתך מבחר הפנינים, שער כה, עמ׳ 78. הובא בשם ׳החכם׳ במגדל עוז לר״י עמדן, זיטאמיר תרל״ד, סז ע״א. 


					האומה זקנה מזקניה ריא״מ, ארי נוהם, תשל״א, עמ׳ קלו (כפתגם עממי); ן׳ אמוזג, טעם לשד, תרכ״ג, עמ׳ 207. 


					האח שאֵר הגוף — והאוהב שאֵר הנפש כך מביא סבר, ב, עמ׳ 548, מתוך שני מקורות מן המאות הי״ב והי״ג. ברם, כבר אצל ר׳ משה ן׳ עזרא, אם כי בנוסח מתורגם, נמצא: ׳האח הוא קרוב בבשר, והידיד — קרוב ברוח׳. ראה שירת ישראל, ליפסיאה תרפ״ד, עמ׳ קלו. 


					האכילה עם האוהב — מרקחת, ועם השונא או הכילי — קדחת מובא במגדל עוז, לר״י עמדן, זיטאמיר תרל״ד, סז ע״ב.  


					האלים אוהבים את הגנוז  שמעתי פעם כאימרה הודית. 


					האמונה היא החכמה, והחכמה היא האמונה האמונה והבטחון, פרק א, עמ׳ שנז. 


					האמונה — חיובית וטובה, והחקירה — תועבה שו״ת חות יאיר, סי׳ ריט, ירושלים תשנ״ב, קטו ע״ב. 


					האמת הוא עד לעצמו חסדאי קרשקש, אור ה׳, סוף מאמר א; מ״ב כ״ב פ״ו; מ״ג כ״ח פ״ב. וראה אשכנזי, תניתא, עמ׳ 209-208. 


					האמת כבד על כן נשאוהו מעטים משלי חכמים בסוף לקח טוב לר׳ אברהם יגל, ווארשא תקס״ב, עמ׳ 28. כן מובא אצל עדעלמאן, דרך טובים, ירושלים תשל״ה, עמ׳ 20. וראה אשכנזי, תניתא, עמ׳ 207-206. 


					[האמת כ]נקודה בתוך עגולה ריש הקדמת ר׳ אברהם אבן עזרא לפירושו על התורה [הובא גם אצל ב״צ דינור, ישראל בגולה, תשכ״ג, כרך א ספר רביעי, עמ׳ 457]; ריש ספר צחות, ויניציאה ש״ו, קלד ע״א [=י׳ לוין (עורך), ילקוט אברהם אבן עזרא, תל־אביב תשמ״ה, עמ׳ 379]. נציין את ר׳ אברהם בר חייא שקדם לו: ׳שטח העגול הוא המקיף אותו קו אחד, ובאמצעיתו נקודה שכל הקוים הישרים [=רדיוסים] היוצאים ממנה אל הקו המקיף הם שוים זה אל זה. והנקודה הזאת נקראת ציר העגול, ונקרא בלשון הערבי מרכז׳ (חבור המשיחה והתשבורת, א יד). השווה ספר הישר המיוחס לרבינו תם, שער ה: ׳כל עיגול יעמוד על נקודתו האמצעית והוא עמוד העיגול׳. על ׳ניקודין בעיגולא׳ ראה זהר חדש, תקונים, תשנ״ד, קז ע״ד. על נקודה בתוך עגולה ראה רקנטי, פר׳ יתרו, מו ע״א; ספר התמונה, כח ע״ב; וראה חלמיש, הנהגות, עמ׳ 19 והערה 14. על נקודה באמצע/בתוך העגולה ראה שערי אורה, שער ג ד, לח ע״א (ושם, פא ע״ב-פב ע״א — כיסוד חיובי, קדוש). על ׳נקודה אמצעית׳13 ראה, למשל, ר׳ יוסף ג׳יקטילא, גנת אגוז, שער היסוד, תשמ״ט, עמ׳ תכט; כד הקמח, עמ׳ שצד; ספר התמונה, טז ע״ב; ראשית חכמה, שער הקדושה פרק ב, קלא ע״ג (ועוד שם: ׳נקודת המרכז שעליה תסוב עגולת הששת ימים׳. וראה חלמיש, שם); שם, פרק ז, קנו ע״ב; מעבר יבק, שפתי צדק, פרק טו. ומעין זה: ׳נקודת המרכז׳: עץ חיים, ירושלם תרכ״ו, יב ע״ב. ׳נקודה פנימית׳, ספר התמונה, מז ע״ב; ראשית חכמה, שער הקדושה פרק ב, קל ע״ג. ׳נקודה בהיכלא׳: מעבר יבק, שפתי רננות, פרק יח; ר׳ שניאור זלמן, אגרת הקדש, סי׳ ה. ׳נקודה עליונה׳: מעבר יבק, שפתי רננות, פרק לח. על ׳נקודה׳: רח״ו, שער מאמרי רז״ל, תשי״ט, ח ע״ג. על ׳עיגול׳: עץ חיים, ירושלם תרנ״ו, דף יא, ועוד; אידל, החוויה, עמ׳ 99-91; אידל, קבלה, עמ׳ 119, 125-123. על ׳עיגול בתוך עיגול׳ ראה קהל חסידים החדש, חמוש״ד, טו ע״ב. על ׳עגולה׳ ראה במאמרו של ד׳ שוורץ, ספר זכרון למאיר בניהו, תשע״ט, עמ׳ ש. על ׳ריבועא גו עיגולא׳ ראה ספר הבהיר, מהד׳ אברמס, מס׳ 83 (הנוסח במהד׳ מרגליות, סי׳ קיד, משובש); א׳ אפטרמן (מהדיר), כוונת המברך למקום המעשה, עמ׳ 210-209 (ועמ׳ 71); ר׳ יוסף אשכנזי, פירוש ספר יצירה, פרק א משנה ה, כו ע״ב; כתם פז, ליוורנו תקנ״ה, ח״א, מ ע״ב. וראה עוד להלן: ׳נקודה פנימית׳ וכו׳.  


					האמת תעשה דרכה שמונה פרקים לרמב״ם, סוף פרק רביעי. ניסוח רווח יותר בספרות: ׳האמת תורה דרכה׳. וראה אשכנזי, קדמיתא, עמ׳ 57-55. 


					הבורא איננו תובע האדם אלא כפי חכמתו חובות הלבבות, שער ייחוד המעשה, תש״ח, עמ׳ קפח.  


					הגילוי הוא העלם וההעלם הוא גילוי כך ר׳ שלמה אלקבץ, ובעקבותיו ר׳ משה קורדובירו. ראה בן־שלמה, רמ״ק, עמ׳ 98-95. ובעקבותיהם האר״י: ׳ההעלם הוא סיבת הגלוי׳ (שער מאמרי רשב״י, אשלג, תשכ״ה, קז ע״א). 


					הדאגה היא המות הטבעי רשב״ג, תקון מדות הנפש, ח״ג שער ב. וראה בהערות המהדיר, נח בראון, ירושלים תשי״א, עמ׳ 70. 


					הדבור במה שלא יושג — אולת יחשב מבחר הפנינים, שער היחוד, עמ׳ 33. וראה ש׳ אברמסון, סיני, נח, תשכ״ו, עמ׳ קפו. 


					הדבור — כסף, והשתיקה — זהב כף הקטורת, כ״י פריס 845, דף 101א. והוא בעקבות מגילה, יח ע״א: ׳מלה בסלע, משתוקא בתרין׳.  


					הדבור שליח השכל אילת אהבים, כו ע״ב, מ ע״א. ושם, כח ע״ב: ׳הלשון׳ וכו׳. ור׳ שמואל ארקיוואלטי כתב: ׳הדיבור הוא שליח השכל והכתב הוא שליח הדיבור׳ (ערוגת הבשם, אמשטרדם ת״ץ). 


					הדבר הנכתב אין לו ארון [לשמור עליו] אגרת ר׳ יצחק סגי־נהור, בן הראב״ד, נדפסה ע״י ג׳ שלום, ספר ביאליק, תרצ״ד, עמ׳ 143. ברם, ייתכן שיש לקרוא: ׳אין לו אדון׳. 


					הדמיון פועל ר' יצחק קארו, תולדות יצחק, פר' תצא, עד ע"ב. רדב״ז, מגן דוד, לעמבערג, כט ע״א. ובלוית חן, מהד׳ ח׳ קרייסל, באר־שבע תשס״ז, עמ׳ 769: ׳הדמיון פועל מאד בטבע׳. 


					ההגיון בחכמות כמלך במדינה ר׳ יצחק אבן לטיף, רב פעלים, סי׳ נד (לעמבערג 1885). 


					ההכרח לא יגונה ולא ישובח ראה סבר, ב, עמ׳ 558. אצל ר״י אייבשיץ, לוחות עדות, טז ע״ב: ההכרח לא ישובח ולא יגונה. וראה אשכנזי, קדמיתא, עמ׳ 528-521. 


					ההסתפקות רסן התאוות בית מדות, שער ההסתפקות. ראה גם מבחר הפנינים, שער ההסתפקות. 


					ההעדר יפה מן המציאות רע משה חאגיז, לקט הקמח, כד ע״א. ובנוסח של שדי חמד, מערכת ז אות יב: ׳טוב העדר הטוב ממציאות האינו טוב׳. 


					ההרגל — טבע שני ראה סבר, ב, עמ׳ 558. גם אילת אהבים, כח ע״א. וכן בשינויים קלים, כגון ׳הרגילות טבע שני׳: פלקירה, ברלין, עמ׳ פב. — ׳המנהג טבע שני׳: ר׳ משה חפץ, מלאכת מחשבת, תרי״ט, עמ׳ טז. — ׳נעשה ההרגל למקצתם טבע׳: ר׳ אפרים לונטשיץ, עמודי שש, ווארשא תרל״ה, סב ע״א. — ׳ההרגל עושה את הדבר טבעי אע״פ שהוא קשה מצד עצמו׳: בן איש חי, שנה ב, פר׳ לך לך, ירושלים תרנ״ח, ח ע״א. — ׳התמדה הוא חצי טבע׳: גלא רזיא [כך צ״ל ע״פ דניאל ב כט], מאהילב תקע״ב, ט ע״ג. — ׳ואין לשנות המנהג כי ההרגל טבע והטבע לא ישתנה אם לא על ידי נס׳: שלמה די אוליוירה, שרשת גבלת, אמשטרדם ת״ם, לח ע״ב. ובלשון חובות הלבבות, שער חשבון הנפש, תש״ח, עמ׳ רנב: ׳ולהרגיל בה ... עד שתשוב לו למנהג׳. וראה הברמן, בקובץ מנחה ליהודה, עמ׳ 186; גריס, הנהגות, עמ׳ 29 הע׳ 126; אשכנזי, קדמיתא, עמ׳ 110-101; ג׳ אלקושי, אוצר פתגמים וניבים לטיניים, תשי״ט, עמ׳ 108.  


					ההרגל על כל דבר שלטון א״מ הברמן, בקובץ מנחה ליהודה, עמ׳ 186; אשכנזי, קדמיתא, עמ׳ 109-101. בספר של בינונים (תניא), פרק יד, מצינו: ׳שההרגל על כל דבר שלטון ונעשה טבע שני׳. 


					הוא בכל והכל בו מפתחות הקבלה, כ״י פריס 770, דף 2א. 


					הוא בשמו ושמו בו ראה מעשה מרכבה, אצל Scholem G., Jewish Gnosticism, NY 1960, p. 114; מאמרו של א׳ אלטמן, קרית ספר, תשכ״ה, עמ׳ 267. 


					הוא האל והאל בו ר׳ יוסף טאיטצאק, במאמרו של ג׳ שלום, ספונות, יא, עמ׳ צד. 


					הוא הכל והכל בו א׳ ילינק, גנזי חכמת הקבלה, תשכ״ט, עמ׳ 39. 


					הוא הכל והכל הוא ראה גוטליב, מחקרים, עמ׳ 255. 


					הוא הלך למנוחות ואותנו עזב לאנחות ׳חכמי האמת סעו המה למנוחות עזבו אותנו לאנחות׳ (הקדמת עץ חיים, תש״ך, יב ע״ב). ובשינוי קל בשער רוח הקודש, ירושלים תער״ב, יג ע״א. ג׳ נגאל, סיפורים חסידיים מלמברג־לבוב, ירושלים תשס״ו, עמ׳ 148, כתב כי מקור המליצה בפיוט ׳אנשי אמונה אבדו׳: סעו המה למנוחות עזבו אותנו לאנחות. ראה שינויי נוסח קלים (בעיקר: הלך — נסעו) בספרו של אפרים יעקב, תימנה, ירושלים תשנ״ה, עמ׳ 141. ובשבחי הבעש״ט, מהד׳ רובינשטיין, תשנ״ב, עמ׳ 202: ׳מת במנחה ויצא למנוחה׳. ובשו״ת שואל ומשיב, על רשב״י: ׳שמחה היא לו שהלך למנוחות אבל אותנו עזב לאנחות׳. וראה מור וקציעה, כה ע״ב. למעשה, המקור בגמרא, מועד קטן כה ע״ב. 


					הוא והו[י]א דבר אחד ראה חביבה פדיה, המראה והדיבור, תשס״ב, עמ׳ 183, 188, 189.  


					הוא ושמו דבר אחד פירוש יג מדות לר׳ אשר בן דוד, מהד׳ ד׳ אברמס, לוס אנג׳לס תשנ״ו, עמ׳ 179. ובדרושי מהר״ש סירירו, ירושלים תשמ״ט, עמ׳ לח: ׳הוא ושמו הכל דבר אחד׳. ובפירוש שיר השירים לר״י ן׳ סהולה: ׳שמו ועצמו דבר אחד׳ (נדפס במחקרי ירושלים במחשבת ישראל, ו [תשמ״ז], עמ׳ 412). 


					הוא ותורתו הכל אחד ראשית חכמה, שער ג פרק ו, קכב ע״ג. 


					הוא מיוחד בכל והכל מיוחד בו שלום, תש״ח, עמ׳ 119. 


					הוא מעונו של עולם ואין עולם מעונו ראה סבר, ב, עמ׳ 560: ׳הוא מקומו של עולם׳ וכו׳. וראה גם ש״א ורטהימר, בתי מדרשות, מדרש תמורה, ב, עמ׳ קצה; פירוש ר׳ יהודה ברצלוני לספר יצירה, עמ׳ 235-234; מהרש״א לבכורות ח ע״א. 


					הוא שמו ושמו הוא  מצינו בתפילה מחוג ספרות ההיכלות (כ״י אוקספורד 1531, דף 57א): ׳שמו מקודש על משרתיו הוא שמו ושמו הוא היא בהוא ושמו בשמו׳. התפילה נמצאת גם בספר החיים (מחוג חסידי אשכנז), כ״י מינכן 209, דף 3ב. וראה לעיל: ׳הוא בשמו׳ וכו׳. תשבי, פירוש, עמ׳ 37, מביא כך מתוך הערתו של ג׳ שלום. וראה תשבי, משנת, א, עמ׳ קנד; ר׳ ברוך מקוסוב, עמוד העבודה, פז ע״א. 


					הזהרו ... מן החכם החוטא מבחר הפנינים, סוף שער החכמה, עמ׳ 31. 


					הזהרו מן הצבועים אליהו בחור, בספר תשבי, ערך ׳צבע׳, מציין פירוש שמדובר באדמונים בטבע, שצבע שערם אדום, שרובם רעים בטבע. ומובא סיפור הפוך על רבה של לובלין, באמרי צדיקים, לר׳ אברהם איטינגא, לבוב תש״ד, עמ׳ 39 (ידע עם, י, תשי״ג, עמ׳ 93). 


					הזונה והיין רעים פירושו של ר׳ יוסף אבן כספי ליהושע ב א, במקראות גדולות, הכתר. ותודה לתלמידתי, פרופ׳ חנה כשר, שעזרה באיתור המקור המדויק. 


					הזמן הוא יקר בנמצאות ר׳ אביעד שר שלום באזילה, אמונת חכמים, פרק ד. וראה לעיל: ׳אין יקר׳ וכו׳. 


					הזריזות היא כתר טוב לאדם בן איש חי, שנה ב, פר׳ לך לך, ירושלים תרנ״ח, ח ע״ב. 


					החיוך מעשיר את המקבל ואיננו מרושש את הנותן נשכח ממני מקורו. 


					החכם יודע מה שמדבר, הכסיל מדבר מה שיודע ראה במאמרו של קימי קפלן, מחקרי ירושלים במחשבת ישראל, יא [תשנ״ג], עמ׳ 220 הערה 215. 


					היגון הוא מחלת הלב סבר, ב, עמ׳ 574. ובפירוש רבנו יונה לאבות, פרק שני: ׳אמרו חכמי הטבע: היגון חולי הלב, הדאגה כלות הלב׳. 


					היה הוא ושמו אחד ׳שעד שלא ברא את העולמות היה הוא ושמו אחד ולא היה על מי תחול מלכותו. וכשבא העולם יש לו על מי ישלוט ויגזור׳ (דברי האר״י שהובאו אצל ג׳ שלום, קרית ספר, יט, תש״ג, עמ׳ 199). 


					היום מֶלך ומחר הֵלך נשכח ממני מקורו.  


					היכי תפיס חוטרא בתרי רישי רמב״ן, מלחמות השם, סוכה, פ״א. 


					הישר במידות הוא גם ישר בדעות בשם ר׳ ישראל סלנטר. 


					הכונה הוא נשמת המעשה ר׳ משה קורדוברו, פרדס רמונים, שער לא פרק ה. 


					הכל בכל וכל בכל כתר שם טוב. ראה ג׳ שלום, קרית ספר, א, עמ׳ 51. 


					הכל הולך אחר החיתום ראה סבר, ב, עמ׳ 582. וראה גם להלן: ׳עיקר המעשים׳ וכו׳. 


					הכל הולך אחר הראש ראה סבר, ב, עמ׳ 582. וראה להלן: ׳עיקר האדם׳. וכן ׳ראש הדור׳ וכו׳. 


					הכל תלוי במזל ראה סבר, ב, עמ׳ 584. יש להוסיף מזוהר ח״ג קכז ע״א; תקוני זהר, תש״ח, קכז ע״א. אך מקורו ככל הנראה אצל ג׳יקטילא, שערי צדק, יז ע״א; שערי אורה, שער א, יב ע״א; שער ג-ד, לז ע״א. וראה ספר האמונות, שער ד פרק טו; ר׳ שם טוב אבן שם טוב, תורת הספירות, בתוך עמודי הקבלה, תשס״א, עמ׳ כח. וראה ורבלובסקי, בטחון, עמ׳ 125. סדן, יריד השעשועים, עמ׳ 151; ש״י עגנון, עד הנה, עמ׳ שס. ראה מ׳ חלמיש, בר־אילן, כב-כג, תשמ״ח, עמ׳ 200 הע׳ 94. וראה ספר גימטריאות לר״י החסיד, תשנ״ה, עמ׳ 161. מובא בשם פסיקתא דרב כהנא בתשובת גאונים. ראה שמחה עמנואל, תשובות הגאונים החדשות, תשנ״ה, עמ׳ 51. וראה אשכנזי, תניתא, עמ׳ 240-220. 


					הכל תלוי במשל ר׳ יעקב הלוי, חתנו של ריא״מ. ראה מ׳ חלמיש, בר־אילן, כב-כג, תשמ״ח, עמ׳ 200. 


					הכלב נושך את האבן שידו בו  ע״פ זוהר ח״ב מה ע״ב. 


					הכנעתו זהו כבודו, והשפלתו זהו הגבהתו ר׳ חיים פאלאג׳י, מועד לכל חי, סי׳ יב אות ג. 


					הכתב מעורר הכוונה מדרש תלפיות, ענף ברכת המזון. ועוד. 


					הכתוב יגיד בתחתונים — וירמוז בעליונים רמב״ן לבראשית א ב; ר׳ טודרוס אבולעפיה, אוצר הכבוד, ז ע״ב. צוטט הרבה, כגון: ר״י אירגאס, שומר אמונים, ויכוח א סי׳ יט. 


					הלב ... חושב דבר והפכו ר׳ יהודה חנין, אשל אברהם, ליוורנו תקמ״ג, ג ע״א. 


					הלב יראה מה שלא יראה העין משלי חכמים בסוף לקח טוב לר׳ אברהם יגל, ווארשא תקס״ב, עמ׳ 30. מובא אצל עדעלמאן, דרך טובים, ירושלים תשל״ה, עמ׳ 22. 


					הלב רואה, הלב שומע וכו׳ ראה סבר, ב, עמ׳ 585. וראה גם פרקי דרבי אליעזר, פרק טז. 


					הלבבות כמראות אבן שועיב, נא ע״ב. ראה גם להלן, פרק יג, סביב הפניה 66. וראה מקורות נוספים: ש׳ אלקבץ, שרש ישי, ירושלים תשנ״ב, עמ׳ יז, רצ, בהוספות של ר׳ שמואל אשכנזי. וראה פלקירה, ברלין, עמ׳ נא; ר׳ צדוק הכהן, תקנת השבין: ׳כנודע מאמר החכם הנפשות כמראות׳. וראה להלן: ׳מראה מלוטשה׳. 


					הלך שליח בא משיח כך אמרו על שבתי צבי. ראה יערי, שלוחי, עמ׳ 156. 


					הלכתא בעי צלותא ראה סבר, ב, עמ׳ 588. בשו״ת דברי אמת, סי׳ ה, הנוסח: ׳האי שמעתא בעיא צלותא׳ 
וכו׳. 


					הלשון אחד מן החרבות משלי חכמים, חמוש״ד, עמ׳ 32. 


					הלשון — קולמוס הלב סבר, ב, עמ׳ 589, מביא נוסח רחב יותר מתוך רבינו בחיי. וראה של״ה, רה עב; ר׳ אפרים מלונטשיץ, עוללות אפרים, ח״ד עמוד ב, מאמר תצח. ואצל ר׳ יעקב יוסף מפולנאה, בן פורת יוסף, ברוקלין תשנ״ה, תד ע״ב: ׳הלשון הוא קולמוס הלב׳. בספר כח ה׳ (בסיליאה שצ״א, קצח ע״א; ליוורנו תק״ן, מו ע״א): ׳הקולמוס מליץ ללב׳. 


					הלשון — קולמוס הלב, והשיר — קולמוס הנפש מיוחס לר׳ ש״ז מליאדי. ראה ספר הניגונים, עמ׳ כא; ספר הקן, עמ׳ 70; א׳ שטיינמן, גן החסידות, תשי״ז, עמ׳ 92. 


					הלשון — קולמוס הלב ושער המצפון סבר, ב, עמ׳ 589. וראה אשכנזי, קדמיתא, עמ׳ 80-77.  


					המבזה הבנים מבזה האבות רמ״ק, תומר דבורה, פרק א, מדה יב. 


					המוחש לא יוכחש ר׳ משה כלפון הכהן, ברית אבות, ח״ב, ג׳רבה תרצ״ח וד״צ נתיבות תשל״ט, עמ׳ קיב. 


					המוסכל רב מהמושכל ר׳ מאיר ן׳ גבאי, עבודת הקודש, עה ע״ד. 


					המוציא מחיבורו של רש״י עליו הראיה שו״ת ר׳ עזריאל דאיינה, א, סוף סי׳ טז. 


					הממהר באהבה — ממהר בשנאה ן׳ וירגה, שבט יהודה, תש״ז, עמ׳ קנה. 


					הממון מכסה הבושת מעבר יבק, מנחת אהרן, פרק יד. 


					המפורסמות אין צריכין ראיה ראה סבר, ב, עמ׳ 596. וראה להלן: ׳למפורסמות אין צריכין ראיה׳. 


					המצות הן כבוד פירוש אגדות לר׳ עזרא, כ״י פרמה 1390, דף 114ב; תשבי, פירוש, עמ׳ 40. 


					המקרה לא יתמיד ראה סבר, ב, עמ׳ 597. בשו״ת חות יאיר, סי׳ ריא: ׳וכבר כתבו הפילוסופים שהמקרה לא יתמיד׳. 


					המתחיל במצוה אומרים לו גמור הקדמת השל״ה, ב ע״א, עיי״ש. וראה גם: ׳כל המתחיל במצוה אומרים לו גמור ותשלים [בדפו״ר: ותשלום] דבריך׳. כך הוא בספר הפליאה, פשמישל תרמ״ד, כט ע״ד (דפו״ר: כ ע״ד). וראה: ׳כל המתחיל במצוה׳. וראה אצל סבר, ב, עמ׳ 598: ׳המתחיל במצוה יהא גומר׳ וכו׳. וראה גם רש״י לדברים ח א; במדבר רבה, פר׳ מטות. 


					המתן ותנצל, מהר ותתחרט מבחר הפנינים, שער המתון, עמ׳ 41. 


					הנקודה באותיות כרוח לגוף רקנטי, פר׳ יתרו, מה ע״ב. וראה הערך הבא. 


					הנקודות שהן נשמה לאותיות רמד״ל, משכיות כסף, מהד׳ ויינהובן, 1961, עמ׳ 14. 


					הנשמה בתוך הגוף כמו הרגל בתוך המנעל רדב״ז, מצודת דוד, סוף מצוה קל, ל ע״א. 


					הנשר הגדול כינוי זה שגור ביחס לרמב״ם. אך גם אחרים נתכנו בו. למשל, רשב״י (ע״י ר׳ יעקב אבן צור, עת לכל חפץ, יד ע״א); הרמב״ן (ר׳ אברהם הלוי, שו״ת גנת ורדים, חושן משפט, כלל ה, ט); דון יצחק אברבנאל (יוסף חיון, מילי דאבות, ונציה ש״ס, סח ע״א; בית יוסף, סי׳ קסח, ס״ק י(ב)); האר״י (ר׳ יחיא צאלח, מעיל קטן, סי׳ ו ס״ק כב; ר׳ יוסף חיים, תורה לשמה, סי׳ לט); ר׳ שעפטיל הורויץ (ראש הקדמת ווי העמודים, ב ע״א); הרש״ש (ר׳ יוסף חיים, רב פעלים, ב, או״ח, סי׳ א); ר׳ נתן אדלר (בממורבוך של קהילת פרנקפורט); ר׳ אברהם דוד מבוטשאטש (כונה כך בשער דעת קדושים, לבוב תרנ״ו). וראה אשכנזי, תניתא, עמ׳ 289-286.  


					הסברות לא יועילו ולא יצילו ר׳ טודרוס, אוצר הכבוד, ליבמות סא. 


					הסוס טפלה לרוכב ראה סבר, ב, עמ׳ 602. וראה גם מאירת עינים, עמ׳ כא. 


					העבר אין, העתיד עדיין, דאגה מנין, קודם שתה יין הסבר לכך יש אצל יוסף האן, יוסף אמץ, עמ׳ 295. ר׳ אליעזר פאפו, פלא יועץ, ערך ׳דאגה׳ (מובא בשם: אמר החכם). הנוסח המקובל: ׳העבר אין והעתיד עדיין וההווה כהרף עין — אם כן דאגה מנין?׳ ראה גם חלמיש, אהל, עמ׳ 76; ר׳ פינחס, יש מנחילין, ירושלם תשמ״ו, עמ׳ תקנה. וראה אשכנזי, תניתא, עמ׳ 298-290. 


					העולם התחתון שהוא צל העולם העליון רקנטי, פר׳ בראשית, יא ע״ג. וראה גם נז ע"ב. 


					העולם — ים זועף, רב מצולה, רחב ידים, והזמן — גשר רעוע בנוי עליו בחינת עולם ח א. ראה ספר חרדים, עא ע״א; לקוטי הלכות לר׳ נחמן מברסלב, שבת, ו ח. 


					העין תכניס הגמל בקדרה, והאדם אל הקבורה מעבר יבק, שפתי צדק, פרק כה. וקדם לו בשינוי קל (ופחות יפה): אבן שועיב, ע ע״ב. וראה חלמיש, הריטואל, עמ׳ 95, 106. 


					העינים הולכות אחר הלב ראה סבר, ב, עמ׳ 605. וראה גם ירמיה כב יז, תהלים עג ז, איוב לא ז, קהלת יא ב. 


					העיקר הוא הבשר ולא התבלין ר׳ אברהם חיים מזלאטשוב, אורח לחיים, פר׳ בראשית, ירושלם תש״ך, כה ע״א.  


					העשן מרובה על הצלי אשר ויטרבו, מנחה חדשה, ונציה תק״ח, ד ע״ב. 


					הפשט תמיד לא יופשט  מ׳ בניהו במאסף מיכאל, ה (תשל״ח), עמ׳ עח: ׳ידוע תדע, כי הפשט תמיד לא יופשט׳. וכן פלא יועץ, ע׳ עונג: ׳הפשט לא יופשט׳. וראה ר׳ יהושע ממן, שו״ת עמק יהושע, ג, סי׳ יב (׳וכבר אמרו׳). מעין זה: ׳והפשט להיות כמשמעו׳ (ראב״ע לברא׳ א ג, מהד׳ תורת חיים, תשמ״ו, א, עמ׳ שטז). וביתר אריכות, למשל, האמונה והבטחון, עמ׳ שעט. וראה לעיל: ׳אין המקרא יוצא׳ וכו׳. 


					הקב״ה מונה עתים אבל אינו מונה דפים חמדת ימים, ח״ג ס ע״ב. וראה לעיל: ׳אין הקב״ה מונה׳ וכו׳. 


					הקולמוס — מליץ הלב ראה סבר, ב, עמ׳ 612. ובספר כח ה׳, ליוורנו תק״ן, מו עא: ׳מליץ ללב׳. 


					הקורא בספר ולא בהמבוא נתפס כגנב בחלון יבוא מוטו בראש ש״א ורטהימר, בתי מדרשות, תש״י, בשם: ׳אמרו המושלים׳. 


					הקושיא במקומה עומדת מעשה הרב, יהודה ניני, עמ׳ 50. 


					הקושיא חצי תירוץ סדר היום, יד ע״ג. וראה להלן: ׳השאלה׳ וכו׳. 


					הקליפה היא צורך גבוה טוב הארץ, ח״ב, ד ע״א. 


					הרגילות טבע שני פלקירה, אגרת המוסר, נדפס בקבץ על יד, א (יא), עמ׳ פב. בהקדמת ר׳ שאול סירירו לספרו חנוך לנער, כ״י אוקספורד 124, דף 2א: ׳הרגל טבע שני׳. וראה לעיל: ׳ההרגל׳ וגו׳, ומיד בסמוך. 


					הרגל נעשה טבע ראה סבר, ב, עמ׳ 617. והשווה מורה נבוכים ח״א פל״א; מסילת ישרים, סוף פרק טו.  


					הרהורי מצוה טובים מן המצוה תשבי, פירוש, עמ׳ 40 [=שלום, כתבי יד, עמ׳ 197]. והשווה מאמרו של ש׳ אברמסון, מולד, תש״ל, חוב׳ 232, עמ׳ 426. 


					הרואה בן עזאי בחלום וכו׳ ראה סבר, ב, עמ׳ 618. וראה במאמרו של א׳ גרינולד, תרביץ, תשכ״ז, עמ׳ 261 הערה 8. 


					הרוכב במהירות קרוב מאד להכשל מבחר הפנינים, שער המהירות, עמ׳ 122; ארחות צדיקים, שער הזריזות, ירושלים תש״ו, עמ׳ פו. השווה הברמן, בקובץ מנחה ליהודה, עמ׳ 186. ראה לעיל: ׳אין המהיר מתבונן׳. 


					הרוצה להתקדש יתקדש במקום הקדוש ראשית חכמה, שער ד פרק ו, קמא ע״א. 


					הרוקק למעלה חוזר בפניו ׳ואתה דע לך כי מן הדעת הזה וכיוצא בו אשר ייחס אבוחמד לפילוסופים בכלל תפש עליהם אחר כן והביא ספקות על דעותם האלהיות והרחיב גרונו והאריך לשונו. ואחר־כך בא מי שתפש על דבריו ולקה במה שחטא כאשר יאמר משל הקדמוני הרוקק למעלה חוזר בפניו׳ (יצחק אלבלג, תקון הדעות, ירושלים תשל״ג, עמ׳ 21). 


					הרע כסא אל הטוב תולדות, פר׳ בא, עמ׳ קסא; אור הגנוז לצדיקים, פר׳ בחקותי; ועוד. 


					הרע הוא צל הטוב אמפדוקלס. ראה ד׳ קויפמן, מחקרים בספרות העברית, תשכ״ב, עמ׳ 99. 


					השאלה היא חצי החכמה אברבנאל, זבח פסח, ירושלים תשס״ז, עמ׳ קכ, בשם ׳הפילוסופים׳. ויש: ׳שאילת החכם חצי התשובה׳. ראה עוד ש׳ אשכנזי, בקובץ מנחה ליהודה, עמ׳ 111. 


					השינה ספינת ההצלה א״מ הברמן, שני חיבורים של משלי חכמה ומוסר, נדפס בקובץ מנחה ליהודה, עמ׳ 185. 


					השיר גורם הדבקות  ראשית חכמה, שער האהבה, פרק י, פו ע״ג.  


					השיר מענג הטבע מעבר יבק, מנחת אהרן, פרק ז, בשם ׳הפילוסוף׳. 


					השכל — מתן, המוסר — קניין ראה סבר, ב, עמ׳ 626. וראה גם הברמן, בקובץ מנחה ליהודה, עמ׳ 182. 


					ה׳ ינקום דמו ראה מעבר יבק, שפת אמת, פרק י: ׳ועושים לנהרג נחת רוח כשמזכירין אותו לומר ה׳ ינקום דמו׳. 


					ה׳ צלך על יד ימינך פסוק זה נדרש רבות לעניין היות הקב״ה כצל האדם. למשל, של״ה, ל ע״א [=כב ע״א], שכא ע״א [=מג ע״ב]; תולעת יעקב, ד ע״א; עבודת הקדש, ח״ב פי״ז; מעיל צדקה, סי׳ אלף רלח; היכל הברכה, ח״ג, קעב ע״ד, למברג 1869 (בשם הבעש״ט). ועוד. וראה אידל, קבלה, עמ׳ 195-188; ג׳ נגאל, תפישת האל כצלם האדם, מחקרים בחסידות, א, תשנ״ט, עמ׳ 115-111; אשכנזי, קדמיתא, עמ׳ 759-747. 


					השמחה היא האם של מדת הזריזות ר׳ יוסף חיים, בן איש חי, שנה ב, פר׳ לך לך, ירושלים תרנ״ח, ח ע״ב. 


					התבייש מהאל בסתר כמו שתתבייש מברואיו בגלוי בן המלך והנזיר, מהד׳ הברמן, תשי״א, עמ׳ 173. בשבט מוסר, פרק יג, כתוב: ׳אל תעשה בסתר מה שתתביש בגלוי׳; וכן מובא אצל עדעלמאן, דרך טובים, ירושלים תשל״ה, עמ׳ 22. 


					התמדה הוא חצי טבע גלא רזיא [כך יש לגרוס ע״פ דניאל ב כט], ט ע״ג. בנדפס: החמדה. אבל לפי ההקשר צ״ל: התמדה. כך גם העתיק ג׳ שלום, בקרית ספר, ב, עמ׳ 122 הע׳ 2. וראה לעיל: ׳ההרגל טבע שני׳. 


					התפילה — חיי הנפש, והאכילה — חיי הגוף מובא בשם אריסטו בספר שעשועים לר׳ יוסף אבן זבארה, ברלין תרפ״ה, עמ׳ 9. וראה חלמיש, סדר, עמ׳ 342. השווה כוזרי ג ה: ׳והסדר הזה מהנפש כסדר המזון מהגוף׳. ובנוסח אבן שועיב, מה ע״ב: ׳אמר חכם אחד, כי התפלה מזון הנשמה כמו כל שהוא מזון הגוף׳. מעניין שאברמסון, שועיב, עמ׳ 36, לא ציין כל מקור.  


					התפשטות הגשמיות טור אורח חיים, סי׳ צח. וראה תשבי, חקרי, ב, עמ׳ 482. 


					ואתה מחיה את כלם נחמיה ט ו. בשמו״ר לב ד: ואתה מִחְיָה לכלם. והובא בפירוש רבינו בחיי לשמות טז ד. אך גם מובא בשם רז״ל: מְהַוֶּה לכלם. כגון: רמ״ק, פרדס רמונים, שער ו פרק ח; ראשית חכמה, שער הקדושה פרק ז; של״ה, ורשא תרכ״ג, כ ע״ג, ל ע״ג, נ ע״ד, סב ע״ד; רש״ז, שער היחוד והאמונה, פרק ב; ועוד רבות. 


					זו כונת רבינו משה ולא כונת משה רבינו כך תיאר ר׳ יוסף יעבץ (אור החיים, לובלין 1910, עמ׳ 96) את עמדת ר״י אברבנאל ביחס לרמב״ם.  


					זה רודה וזה מרדה ר׳ חיים אבן עטר, אור החיים, לברא׳ א א, אופן כב. 


					זהב — זה הב בנימין מן הענוים, משא גיא חזיון, ריווא דטרינטו ש״ך, ח ע״ב: ׳זהב זה הב ובלעדיו אין כל אהב׳ (בשם ׳משל הקדמוני׳). 


					זכור הבורא בשלום ותמצאהו בצרה כך מובא בשם ׳החכם׳ אצל פלקירה, ברלין, עמ׳ סט. 


					זכרונו לברכה היו חכמים שנקטו לשון זו גם על אדם חי. במסכת קדושין לא ע״ב: ׳מכאן ואילך [האומר דבר שמועה בשם אביו י״ב חודש לאחר פטירתו] אומר זכרונו לברכה לחיי העולם הבא׳. על כך מעיר המהרש״א בחידושי אגדות, שם, ש׳גם בחייו מצינו שי״ל זכרונו לברכה, כמ״ש גבי ״ואברהם היו יהיה לגוי גדול״, ובמותו מוסיף לחיי עוה״ב׳. מעין זה נכתב בחות יאיר, סי׳ עא, שלא יתכן על מי שמת לכתוב שלי״ט שהוא נוטריקון שיחיה לאורך ימים טובים וכן נר״ו ענינו כך, אולם ז״ל ׳לא ימנע מלכתוב על החי ... גם חכמי הספרדים נהגו לקרוא ז״ל גם לאדם חי׳. דן בכך בהרחבה גם ר׳ יצחק משה אבולעפיה, לב נשבר, אזמיר תרל״ח, סימן ג. התימנים ׳כשמזכירים איש חי לשבח אומרים, עליו השלום, ועל המת הם אומרים זכרו לברכה או לתחיה׳. כך מעיד ר׳ יעקב אבן ספיר, א, תרמ״ו, עמ׳ נו. דרך אגב, מדברי הרמ״א, הש״ך, חות יאיר ומקורות אחרים אתה למד שעד מחציתה הראשונה של המאה הי״ח לפחות נהגו לכתוב שלי״ט ולא שליט״א (הרמ״א כותב גם שליט״א וייתכן שגם חכמים אחרים בדורו ובדורות שלאחריו כתבו כך, ואולי יד המדפיסים המאוחרים בדבר). 


					זריז ונזכר רווח בחמדת ימים. כגון א, סב ע״א-ע״ב. וכן מגיד דבריו ליעקב, תשל״ו, עמ׳ 332. 


					זרים נשכרים כשאחים מריבים ביניהם ראה גינצבורג, אגדות, ב, עמ׳ 162 הערה 82. וראה הקדמת אברמסון, שועיב, עמ׳ 11. 


					חולדה ובור ראה סבר, ב, עמ׳ 678. וראה גם דעת זקנים, פר׳ ויצא, אפען תקצ״ד, כ ע״א.  


					חזיר יחזור לישראל ראה מקורות רבים אצל כהן, קול, עמ׳ רג. להוסיף: אלקבץ, ברית הלוי, תרכ״ג, יד ע״ג; רש״ז מליאדי, תורה אור, ברוקלין תשט״ו, כה ע״א. וראה ע׳ שטיינזלץ, תרביץ, לו (תשכ״ז), עמ׳ 298-297; ש׳ אברמסון, מולד, תש״ל, מס׳ 232, עמ׳ 429-421.  


					חזן בגימטריא שטות פתגם נפוץ גם בצורת ׳חזן בגימטריא שוטה׳. אך הנכון הוא כמו בכותר. ראה הסברו של שאול חנא קוק, עיונים ומחקרים, ב, תשכ״ג, עמ׳ 218 הערה 1. (ן סופית = 700). וראה ספר שעשועים, מהד׳ דאווידזאן, נויארק תרע״ד, עמ׳ 48. אגב, יש שמציינים את סופי התיבות של ׳יפרח, כארז בלבנון׳ (תהלים צב) כנוטריקון של חזן. וראה אשכנזי, תניתא, עמ׳ 444-434. 


					חיה אחת יש ששמה ישראל ש״א ורטהימר, בתי מדרשות, א, עמ׳ קטז = היכלות רבתי, פרק לא. רווח גם בתוספת ׳[יש] ברקיע׳, ודוגמה מאוחרת: סדר היום, לר׳ אשר מקרלין, נדפס בבית אהרן, בראדי תרל״ה, ב ע״א. 


					חכם בעיניו ש׳ אברמסון, בקובץ מנחה ליהודה, עמ׳ 27-26, 295.  


					חכם שונא — טוב מסכל אוהב ראה זלוטניק, מדרש, עמ׳ 21-20, שהביא נוסחאות שונות. בספר שעשועים, נדפס ביין לבנון, פאריש 1866, עמ׳ 23: כסיל. וראה משלי חכמים בסוף לקח טוב לר׳ אברהם יגל, ווארשא תקס״ב, עמ׳ 30: ׳איבת המשכיל טוב מאהבת הכסיל׳. 


					חכמת הסופרים תסרח ראה סבר, ב, עמ׳ 688. וראה גם מעבר יבק, מנחת אהרן, פרק יד. 


					חלק אלוה ממעל איוב לא ב. ר״ש די אוזידה, פירושו לאבות פרק ב משנה ה, ניו־יורק תש״ה כז ע״א. ובסדר היום, כה ע״ג: ׳הנשמה שהיא חלק אלוה ממעל׳. ובפרדס רמונים, שער לב ריש פרק א: ׳האדם הוא חלק אלוה ממעל׳. ובדומה באור נערב, ח״א סוף פרק ג. ורגיל מאוחר יותר בתוספת: ׳ממש׳. כגון ר׳ שעפטל הורוויץ, נשמת שבתי הלוי, פאדגורזע-קראקא תרנ״ח, ג ע״ג; הנ״ל, שפע טל, בהקדמה; רמח״ל, חוקר ומקובל, ח״ג פ״א; כלי יקר, פר׳ בראשית, לובלין שס״ב, ג ע״ג, ד ע״ב; ר׳ מנחם מנדל מויטבסק, פרי הארץ, פר׳ וישב; רש״ז מליאדי, תניא, ריש פרק ב; ר׳ צדוק מלובלין, ישראל קדושים, תשכ״ז, נ ע״ב. וראה להלן, פרק ב, הע׳ 3. Jacobs L., The Doctrine of the Divine Sparks, Studies in Rationalism… in Memory of Leon Roth, London 1966, p. 111 n. 48. 


					חמור נושא ספרים ראה סבר, ב, עמ׳ 690. להוסיף: מאיר ן׳ גבאי, עבודת הקדש, חלק התכלית, פרק טו, עו ע״ב; שו״ת כפי אהרן, ח״א, חאהע״ז, סי׳ יב. וראה אברמסון, בקובץ מנחה ליהודה, עמ׳ 27 (ויש לתקן שם: צרור המור, יתרו, טז [ולא: עז] ע״ד); דוידזון, אוצר, עמ׳ 171. ראה גם ר׳ מרגליות, ארשת, ב, תש״ך, עמ׳ 341 מס׳ 1147; תשבי, משנת, ב, עמ׳ שפה הערה 63. דיון חשוב בספרו של מלמד, ענקים, במיוחד עמ׳ 176-175, 258 הערה 27, עמ׳ 296 הע׳ 39. וראה גם: ׳טוען ספרים כבהמה׳. ייתכן שמקורו בקוראן, סורה 62 פסוק 5: ׳משל אלה אשר הועמסה עליהם התורה ולא ישאוה כמשל החמור הנושא ספרים׳ (תרגום י״י 
ריבלין). 


					חנוך תופר מנעלים ראה סבר, ב, עמ׳ 697. וראה מאירת עינים, עמ׳ מז; מ׳ אידל, קבלה, 4 (תש״ס), עמ׳ 286-265; מ׳ שניידר, קבלה, 9 (תשס״א), עמ׳ 319-287; חלמיש, סדר, עמ׳ 346. וראה Scholem G., Major Trends, p. 365 n. 101 


					חסורי מחסרא והכי קתני ראה סבר, ב, עמ׳ 699 (חסורי מחסרא, וחסורי מחסרי). וראה גם ש׳ אסף, מקורות לתולדות החינוך, ב, תרצ״א, עמ׳ רכה והע׳ 5. 


					חציפות קדושה מ׳ בובר, משה, תש״ו, עמ׳ 76. בכתבי חסידות מופיע גם: ׳עזות דקדושה׳. למשל, ליקוטי מוהר״ן, סי׳ כב. 


					חצר גדול יש למתים גן עדן וגיהנם, ילינק, בית המדרש, חדר ה, עמ׳ 43, ועוד. 


					חקל תפוחין קדישין ראה תשבי, משנת, ב, עמ׳ תקג. והשווה תענית כט ע״ב; תשבי, פירוש, עמ׳ 36; מגיד משרים, סוף פר׳ ויצא. ונפוץ בעקבות פיוטי האר״י לשלוש סעודות. 


					חתן תורה כך נאמר על משה רבינו. ראה א׳ ילינק, בית המדרש, א, עמ׳ 65. 


					חתן תמים למעלות ר׳ יהודה אריה ממודינה, ארי נוהם, תשל״א, עמ׳ ב [=מודינא, לקט, עמ׳ 72]. כמובן, ע״פ שמות ד. 


					טבע האב צפון בבניו ספר החינוך, מהד׳ שעוועל, תש״ן, עמ׳ תרלב (בשם ׳חכמי הטבע׳). 


					טבע הנשים לשנוא הכלות שלהם לקט הפרדס, כ״י אוקספורד 1954, על־פי צרור המור לברא׳ כד (וינחם אחרי אמו). 


					טבע הנשים רכות של״ה, סד ע״א (=ח״א, מו ע״ג). 


					טבעו של עולם אינו משתנה זהר (מדרש הנעלם), ח״א קלו ע״ב. 


					טוב מעט בכונה מהרבות שלא בכונה ראה סבר, ב, עמ׳ 706, ולא צוין המקור בטור ושו״ע. ועיין או״ח סי׳ א. 


					טוב שתיקתם מדיבורם של״ה, מסכת שבועות, קצה ע״א [=ח״ב, מ ע״ג]. 


					טובה צפרנם מכל טבורי שו״ת ר׳ עזריאל דאיינה, א, עמ׳ 322. 


					טומאת הלב קשה היא מכל טומאת הגוף כד הקמח, ערך בית הכנסת, עמ׳ פט. 


					ידיעת אנשים מלומדה רש״ז מליאדי, תורה אור, פר׳ ויחי, מז ע״א. 


					יהללך, ואם לא זר — פיך  זוהר, ח״ג קצג ע״ב. וראה אשכנזי, תניתא, עמ׳ 376-370. 


					יותר ממה שהעגל רוצה לינק וכו׳ ראה סבר, ב, עמ׳ 733. ואילו בבית המדרש, לא׳ ילינק, ב, עמ׳ 98-97, הנוסח: ׳כשם׳. 


					יזבח פרחך ואל יזבח שיך לקוטי פרושי רבינו חננאל, נספח לאוצר הגאונים, כתובות, עמ׳ 4. וראה שם בהערות על שאלת הנוסח. וראה י״ל זלוטניק, קרית ספר, יט, תש״ג, עמ׳ 219. 


					יכלו ימי ולא יכלו צרותי מודינא, לקט, עמ׳ 72. 


					ים המות תשבי, פירוש, עמ׳ 91.  


					יצא וידיו על ראשו ראה סבר, ב עמ׳ 745. אך ראה גם ירמיה ב לז. 


					ירא לקונו ר׳ משה די־ליאון, הנפש החכמה, י ע״ד (סוף ח״א י ע״ד). 


					ירושלים דדהבא בסוף הסכמת רבני ליוורנו לכתם פז, תקנ״ה.  


					יש כסא למעלה מכסא וכבוד למעלה מכבוד פירוש ספר יצירה לר׳ יהודה הברצלוני, עמ׳ יב; הערוך לר׳ נתן ב״ר יחיאל, עמ׳ ק, ערך ספקלר; המקור אצל רס״ג. וראה שער הרזים, עמ׳ 56 והע׳ 53; ספר השם, עמ׳ 100 והערה 305 (ומופיע בספר זה עוד כמה פעמים). וראה מאירת עינים, עמ׳ קטו. אצל רקנטי מופיע רק החלק השני. ראה בסמוך: ׳כבוד למעלה׳. 


					יש מאין ספר העיון, Marc Verman, The Book of Contemplation, NY 1992, p. 217. ולפני כן: רשב״ג, שירי הקודש, תשל״א, עמ׳ 10: ׳קנה מאין יש׳. ובעמ׳ 43: ׳מֶשך היש מן האין׳. ובעמ׳ 56: ׳יצא מאין ליש׳. ובעמ׳ 98: ׳מוציא כל יש מאין׳. ולפניו המשורר יוסף אל־בראדני (נפטר לפני 1006), הכותב: יוצר ובורא הכל יש מאין. ובתחילת פירוש שיר השירים לר״י ן׳ סהולה: ׳ומן האין אל היש׳ (נדפס במחקרי ירושלים במחשבת ישראל, ו [תשמ״ז], עמ׳ 404). והמקור, הרעיוני לפחות, לכולם הוא ספר יצירה, סוף פרק ב: ׳ועשה את שאינו ישנו׳. וראה שלום, תש״ח, עמ׳ 140; י׳ ליבס, במחקרי ירושלים במחשבת ישראל, ו (תשמ״ז), עמ׳ 84-80. 


					יש ששים רבוא אותיות לתורה מעבר יבק, שפתי צדק, ראש פרק כו; ר׳ צדוק מלובלין, מחשבות חרוץ, תרע״ב, מג ע״ב. ועוד רבות. 


					יש ששים רבוא אנשים לישראל כראשי תיבות המילה ״ישראל״ הוצעו נוסחאות שונות, כגון הרשומים בכותרת. ראה אש קודש, ירושלים תש״ך, עמ׳ קכז. דורשי רשומות כרכו זאת גם ברמזי פסוקים שונים, כגון: ׳אל שדי יתן לכם רחמים׳. 


					ישבע שלא נשבע מרוב רגילותו בה אבן עזרא לשמות כ ז; עמנואל הרומי, מחברת כח, מהד׳ ירדן, עמ׳ 535. 


					ישועת ה׳ כהרף עין ראה אבן שועיב, מג ע״ב. וראה שם, הקדמת שרגא אברמסון, עמ׳ 36; ב״צ פישלר, ידע עם, תשס״א, עמ׳ 131 ואילך. 


					יתעקש המתעקש ויאמר מה שירצה ר׳ אביעד שר שלום באזילה, אמונת חכמים, מנטובה ת״ץ, סוף פרק כז, נ ע״א. 


					כבוד למעלה מכבוד ערוגת הבושם, א, עמ' 200; רקנטי, פר׳ תרומה, מט ע״א; נד ע״ב. 


					כוונת מכוין חובות הלבבות, שער א, סוף פרק ו. ונפוץ לאחר מכן.  


					כח המאציל בנאצל ספר העיון. ראה Marc Verman, The Book of Contemplation, NY 1992, pp. 65, 90 


					כח הפועל בנפעל ספר הישר לרבנו תם, סוף שער ג. ונפוץ לאחר מכן, והרבה מאוד בכתבי חסידות. 


					כל הבוטח מאמין ואין כל המאמין בוטח האמונה והבטחון, פרק א, עמ׳ שנד. 


					כל הדאגות אסורות הן חוץ מן הדאגה על שהוא דואג בשם ר׳ ישראל סלנטר. 


					כל הוה נפסד מעבר יבק, הקדמת המחבר, בשם ׳הפלוסוף׳. (הערת פרופ׳ חנה כשר: מורה נבוכים א עב). 


					כל [כהן] המברך מתברך מדרש אגדה, בובר, לבראשית פרק יב פסוק ג, וויען תרנ״ד, עמ׳ כו; ונפוץ בספרי הלכה וקבלה. כגון רמב״ם, הלכות תפלה, טו יב; ספר הרוקח, עמ׳ ריז; מחזור ויטרי, תשכ״ג, עמ׳ 100; משיב דברים, עמ׳ 175; רקנטי, פר׳ וירא, כה ע״ב. 


					כל המקיים נפש אחת מישראל וכו׳ ראה סבר, ב, עמ׳ 853. אך ראה א״א אורבך, תרביץ, תשל״א, עמ׳ 284-268. ובספר הפליאה, פשמישל תרמ״ד, סז ע״ב: ׳המקים נפש מישראל כאילו קיים כל התורה׳. 


					כל המרבה להיות משוגע הרי זה משובח ר׳ משה מת, מטה משה, עמ׳ 192. 


					כל הנופח מתוכו הוא נופח ראה להלן, פרק שני. 


					כל הנמשך אחר צערו יותר מדאי — הצער נמשך אחריו ר׳ נחמן מברסלב, ספר המדות, ערך ׳עצבות׳, סי׳ לד.  


					כל השגה נקראת ראייה רקנטי, פר׳ בראשית, יב ע״ד. 


					כל חוטא שוטה  של״ה, תרכ״ג, ב, עד ע״ד; שם, ג, קס ע״ד. והוא פרפרזה ל׳אין אדם עובר עבירה׳ וכו׳ (ראה סבר, א, עמ׳ 69). ראה גם: ׳כל שוטה חוטא׳.  


					כל ישראל גוף אחד הוא ר׳ יוסף הבא משושן הבירה, טעמי המצות, מצוה (עשה) נז. 


					כל ישראל יוצאין ביד רמ״א חת״ם סופר, אהע״ז, סי׳ צח. ובס׳ דרכי חיים ושלום, סי׳ תמ: ׳בני אשכנז יוצאים ביד רמ״א׳. רווח בכתבי הרב עובדיה יוסף. 


					כל מי שאינו עושה שמיטה ראוי לשחיטה ר׳ משה די ליאון, הנפש החכמה, סי׳ יג, סוד השבת. 


					[ועל כן צדק האומר כי] כל נביא חכם ואין כל חכם נביא רש״ט פלקירה, מבוא למורה המורה; אבן שועיב, פג ע״ג. מעניין שש׳ אברמסון, בהקדמתו לאבן שועיב, עמ׳ 37, לא ציין כל מקור. 


					כל קטטה סופה חרטה (צוואת ר׳ שעפטיל בן השל״ה) והעושה שלום במרומיו יעשה שלום בין חכמי ישראל נודע ביהודה, תנינא, יו״ד, סי׳ קנו. וראה ש׳ אשכנזי, בקובץ מנחה ליהודה, עמ׳ 123. 


					כל שוטה חוטא של״ה, תרכ״ג, ב, עד ע״ד. ראה: ׳כל חוטא שוטה׳.  


					כלב המלקק בים סדר גן עדן, ילינק, בית המדרש, חדר ב, עמ׳ 53. ומכאן רווח. 


					כלו כל הכיסין בנימין קלאר, ר׳ חיים בן עטר, עמ׳ כא. 


					כלים שבורים  תשבי, משנת, ב, עמ׳ תקפג, תרעג. 


					כמעשה אבות עשו בנים ר׳ טודרוס אבולעפיה, אוצר הכבוד, לשבת כח. 


					כננס על גבי ענק אברהם מלמד הקדיש את ספרו ׳על כתפי ענקים׳ לביטוי זה, ודן בהרחבה וביסודיות במשמעויותיו ובגלגוליו עד המאה הי״ז. אוסיף כמה מקורות, בעיקר מהתקופות שלאחר מכן, וכן ניסוחים שונים של הביטוי. תשובות הרי״ד, ירושלים תשל״ה, ריש סי׳ סב: ׳אנחנו ננסים רוכבים על צוארי הענקים מפני שראינו חכמתם ... ומכח חכמתם חכמנו ... ולא שאנו גדולים מהם׳. — ׳ואני כננס לפני ענקים׳: גלא רזיא, ט ע״ד, יג ע״א, לח ע״ג. ואילו בדף כז ע״א: ׳באתי כננס אחר הענק׳. — ׳כננס בצוארי הענקים הקמים׳: שו״ת המבי״ט, חלק א, סי׳ קפג. — ׳והנני בא כננס אוחז בעקבות ענק׳: שו״ת גנת ורדים, חו״מ, כרך ד סי׳ כד; שם, כלל ה סי׳ ח. — כננס על גבי ענק: ייטב פנים, ברוקלין תנש״א, א, מה ע״ב; שם, ב, טז ע״ד, קז ע״ג; שם, קמז ע״א. — ׳כננס ע״ג ענק׳: ר׳ משה מזרחי, שו״ת אדמת קודש, א, יו״ד, סי׳ טז, סי׳ כב; חיד״א, שו״ת יוסף אומץ, סי׳ קה; שו״ת רב פעלים, ב, או״ח, סי׳ א (׳בעניינים טבעיים). — ׳כערך הנמלה לפני הפיל וכננס לפני ענק׳: שו״ת נודע ביהודה, מהדורה קמא, חו״מ, סי׳ כז. — ׳ולא פליג ליה בין ננס באחד ענק׳: שו״ת יוסף אומץ, סי׳ כא. וראה תא־שמע, מנהג, עמ׳ 97; אשכנזי, קדמיתא, עמ׳ 327-322.  


					כצפצופי עופות משל זה, ודימויים קרובים אליו, ניתנו לרוב למי שמתפלל בלא כוונה או בלא הבנה. למשל, ׳כצפצוף/פי עופות׳: ר יצחק עראמה, עקדת יצחק, פר׳ נח, יז ע״א; ר׳ יהודה בן אלעזר, חובות יהודה, מהד׳ א׳ נצר, תשנ״ה, עמ׳ 347; שו״ע של אליעזר הקטן, סעיף יד. — ׳כצפצוף הזרזיר׳: ריה״ל, הכוזרי, מאמר ב אות כד. — ׳כצפור מצפצפים׳: ר׳ י״א מודנה, ארי נוהם, עמ׳ כד; ר׳ יעקב עמדן, עמודי שמים, ד ע״ב. — ׳כצפצוף הדרור׳: ר׳ יעקב אנטולי, מלמד התלמידים, תשכ״ח, פר׳ תרומה, עג ע״א; אבן שועיב, פר׳ שמיני, מה ע״ג; מעין זה בשער מחזור ספרד לימים נוראים, סדר סליחות ללילי אשמורות, ויניציאה של״ב. — ׳כמו עגור׳: ספר הישר המיוחס לרבנו תם, שער יג. — ׳יצפצפו כעופות המהגים ומצפצפים׳ (על־פי ישע׳ ח יט): ר׳ שעפטל הורוויץ, הקדמת ווי העמודים, פרק עשירי. ומכאן צוטט בעבודת בורא, לר׳ עקיבה בער, ווארשא תר״ס, יד ע״ג-ע״ד; ר״י לנדא, שו״ת נודע ביהודה, מהדו״ק, יו״ד, סי׳ עה; ר׳ יעקב עמדן, סולם בית אל, עמ׳ כד, חווק ב, עין א; הסכמת ר׳ מנחם מנדל לעשרה מאמרות עם פירוש יואל משה, אמשטרדם ת״ט. — ׳כצפרים עפות מצפצפים ומהגים׳: חמדת ימים, ימים נוראים, טו ע״ב וע״ג. — ׳בצפצוף לשונו וכקוף בפני אדם׳: ר׳ יעקב עמדן, מטפחת ספרים, עמ׳ 39. — ׳כעוף המצפצף או כבהמה הגועה׳: מלחמות ה׳, לר״י קאפח, עמ׳ כג. — ׳יצפצף הנער בקול דברים בלבד׳: מהר״ל, גור אריה לדברים ו ז. אמנם בישעיה יד י ובבבלי, ראש השנה טז ע״א, מופיע הפועל ׳צפצף׳ במובן חיובי, כפעולה טבעית, וכן רמב״ן, שער הגמול, מהד׳ שעוועל, תשכ״ד, עמ׳ רסו, רפח; ובוודאי בפיוט האשכנזי לראש השנה: ׳אלו ואלו בצפצוף מצפצפים׳. ובוודאי כן בתפילה לעילוי נשמות שלאחר ברכת האילנות: ׳המצפצפים בקולם כצפרים בכל בקר ובקר ומשבחים ומפארים את שמך׳. 


					כקוף בפני אדם ראה סבר, ב, עמ׳ 947. פירוש ברצלוני לספר יצירה, עמ׳ 43. זהר, ח״ג רפד סע״ב: ׳כקוף בעינייהו דבני נשא׳. ומעין זה, זהר, ח״ג רסח ע״ב: ׳כקוף בפני בני נשא׳. בזהר, ח״ג קפט ע״א: ׳כקוף בתר בני נשא׳. וכך שגור בפי הטף: ׳קוף אחרי בן אדם׳. ובזהר, ח״ב קמח ע״ב, יש שילוב הנוסחאות: ׳קופא אצל בני נשא דאזלא בתר בני נשא׳. ובעברית: רמ״ע מפאנו, מאמר הנפש, ח״א פרק א (ועוד בספר); חאגיז, משנת, ח ע״ג; גינצבורג, לוצאטו, ב, עמ׳ שח; ר׳ נפתלי כ״ץ, סמיכת חכמים, נה ע״א; ר׳ אברהם גרשון מקוטוב במכתבו לבעש״ט. ראה ר׳ מרגליות, תולדות רבינו חיים בן עטר, תרפ״ה, עמ׳ 44; ר׳ משולם פייבוש, דרך אמת, חמוש״ד, עמ׳ לו; שיחות הר״נ [מברסלב], אות קיא. מ' וילנסקי, חסידים ומתנגדים, ב, תש"ל, עמ' 166. ובמלים אחרות: ׳כיחס הקוף עם האדם׳. כך בשו״ת מהר״ם אלשקר, ירושלים תשמ״ד, סימן נד. ור׳ שלמה בן שמשון דוראן, מלחמת מצוה, לייפציג תרט״ז, עמ׳ 3, כתב: ׳כקוף לפני חוה׳ (כנראה בגלל החריזה שם). ר׳ יעקב עמדן, עקיצת עקרב, אמשטרדם תקי״ג, יג ע״א, כותב: ׳פני קוף כפני אדם׳. על חקיינותו ונלעגותו של הקוף ראה מלמד, ענקים, עמ׳ 23, 167. ובלקוטי מוהר״ן, סי׳ סד, נמצא: ׳כקוף המשחק ומדמה עצמו לאדם׳. בעגה האידישאית ידוע הביטוי ׳כתרנגול בבני אדם׳ המבוסס על מבטו הבוהה של התרנגול למול שורת הפסוקים המתחילה במלים ׳בני אדם׳ בעת ביצוע מנהג הכפרות. 


					כקליפות השום וכגרגיר שומשום שו״ת הריב״ש, סי׳ שצד; ר׳ ישעיה באסאן, בתוך גינצבורג, לוצאטו, עמ׳ קעב. וראה לעיל: ׳גרגיר׳ וכו׳. 


					כשל כח הקולמוס שער הגלגולים, ירושלם תרס״ג, ג ע״ב. 


					כשם ששכינתו למעלה כך שכינתו למטה סדר רבה דבראשית, ורטהיימר, בתי מדרשות, א, עמ׳ ל; ראה גם ילינק, בית המדרש, ב, עמ׳ 33; רקנטי, ה ע״א, לט ע״ד. 


					לא ברא הקב״ה ליצר אלא לנסות בו בני אדם  ע״פ זוהר, ח״א קו ע״ב. 


					לא טעם ולא מלח רדב״ז, מצודת דוד, סוף מצוה קל, ל ע״ב. וראה רמב״ן לבראשית ו ג. ראה לעיל: ׳אין בה׳ וכו׳. 


					לא יכשלו הרגלים רק [=אלא] לאשמת העינים ר׳ יצחק עראמה, עקידת יצחק, ריש פר׳ במדבר, שער עב, בשם ׳אחד מהמליצים׳. 


					לא ימצאו מטמוניה כי אם למחפשיה באמת ר׳ אברהם אבולעפיה, חיי הנפש (ראה מ׳ אידל, לשון, תורה והרמנויטיקה, תשנ״ד, עמ׳ 80-79). 


					לא ירַפה החזק ולא יחזיק הרָפֶה, ולא יניח הנָד ולא יניד הנָח רמב״ם, הל׳ קריאת שמע, ב ט. ובשושן סודות, ט ע״א: ׳לא ינוד הנח ולא ינוע הנד׳. 


					לא כל העתים שוות מקורו במשנה. ראה סבר, ב, עמ׳ 1015. מופיע בספרות המאוחרת. למשל, רש״ז מליאדי, תורה אור, פר׳ ויחי, מה ע״א. ונתגלגל בניסוחים שונים (גם תוך פירוש ׳המחדש בטובו בכל יום תמיד מעשה בראשית׳). בעץ חיים, שער א, ענף ה, טו ע״א: ׳בכל שעה ושעה משתנים העולמות׳. במבוא שערים, שער ב חלק ג פרק ט, תל־אביב תשכ״א, עמ׳ פח: ׳אין כל האנשים שוים׳. בדעת תבונות לרמח״ל, בני־ברק תשמ״ג, עמ׳ קח: ׳לא כל בני האדם שוים ולא כל המעשים שוים׳. והגדיל ר׳ אברהם סבע: ׳אין כל הזמנים שוים, ואין כל הימים שוים, ואין כל העתים שוים, ואין כל הרגעים שוים׳ (צרור המור, פר׳ אחרי, תשכ״א, יא ע״ג). בלקוטי מוהר״ן תנינא, סי׳ סג: ׳כל רועה ורועה יש לו ניגון מיוחד ... כל עשב ועשב יש לו שירה שאומר׳. וראה פרי עץ חיים, שער התפלה, פרק ז; אידל, קבלה, עמ׳ 260-259, 409-408; חלמיש, הריטואל, עמ׳ 138, 142-141; הנ״ל, קובץ וזאת ליהודה, ספר יובל לי׳ ליבס, תשע״ב, עמ׳ 291. 


					לא נקרא האדם אדם אלא בעבור הכח השכלי בלבד ר׳ שם טוב פלקירה, ספר המעלות, ברלין תרנ״ד, עמ׳ 36. 


					לא קם בישראל כישראל מ׳ בניהו, אספות, ב, תש״ן, עמ׳ רפד. 


					לא ראה מאורות מימיו ד׳ שוורץ מביא זאת בשם אבן עבאס. ראה מאמרו בתרביץ, סב (תשנ״ג), עמ׳ 596. והוא שגור מאז ימי־הביניים.  


					לא שוה כלום ג׳ שלום, שני קונטרסים לר׳ משה די ליאון, קבץ על יד, ח (יח), תשל״ו, עמ׳ 348. 


					לא תבערו אש בכל מושבותיכם ביום השבת פסוק זה, שמות לה ג, נדרש בתקוני זוהר, תקון מח, תש״ח, פה ע״א, על איסור הבערת כעס ואש מחלוקת בשבת. ודרשה זו עשתה כנפיים בספרים רבים. 


					לא תחרוז בשור ובחמור יחדיו שלמה די אוליוירה, שרשת גבלת, אמשטרדם ת״ם, לח ע״ב. (הערת פרופ׳ ח׳ כשר: מיוחס לאבן עזרא). 


					לומדים מהקלקלה ואין לומדים מהתקנה אילת אהבים, מ ע״א. 


					לי נאה למעול ולך נאה למחול של״ה, רו ע״ב [=ח״ב, מח ע״ד], בשם ׳הפייטן הספרדי׳.  


					לית אבר פנוי מנה [מן הנשמה] זוהר, ח״ג רנז ע״ב (תורגם לעברית — תשבי, משנת, א, עמ׳ קכד). ובשלמות — ׳לית אבר פנוי מן הנשמה׳ — בשערי היחוד, א, מבוא, יא ע״ב [ספרור שלי]; ר׳ יוסף אירגאס, שומר אמונים, ירושלם תשכ״ה, נח ע״ב. 


					לית אתר פנוי מניה סבר, ב, עמ׳ 1054, לא ציין מקורו. אבל רווח בספרי קבלה וחסידות. כגון: תקוני זהר, תקון נז, תש״ח, צא ע״ב; תקון ע, קכב ע״ב; מגיד דבריו ליעקב, כמה וכמה פעמים; שערי היחוד, מבוא, טז ע״א (ספרור שלי).  


					לית תננא בלא אשא ולית אשא בלא תננא זוהר ח"ג קלז ע"ב (ובחלקו: שם, ח"א ע ע"א). צוטט בפרדס רמונים, שער ח פרק יב, מד ע"א, ובתרגום [של?] ר' דוד, ספר הגבול. וראה ערך 'אין עשן'. 


					לכל זכר ישמחו — לכל נקבה יצוחו קלונימוס בן קלונימוס, אבן בחן, תל־אביב תשט״ז, עמ׳ 20.  


					למה נקרא תירוש? שותהו כראוי נעשה ראש, שלא כראוי נעשה רש רמ״א, תורת העולה, ח״ג, פרק עא. 


					למען השם ספר הפליאה, פשמישל תרמ״ד, מט ע״ב. וראה אשכנזי, תניתא, עמ׳ 542-540. 


					למפורסמות אין צריך ראיה י״ל דוקעס, אוצר נחמד ב (תרי״ז), עמ׳ 113 Zunz, Gesammelte Schriften, III, S. 261, 265; לפי אשכנזי, קדמיתא, עמ׳ 743-739, המקור הוא במלות ההגיון לרמב״ם, ירושלים תרצ״ה, שער ח (עמ׳ 47): ׳המפורסמות ... יש משפטים נתפרסמו אצל אומה אחת ולא נתפרסמו אצל אומה אחרת, וכל מה שיהיה העניין מפורסם אצל אומות רבות תהיה האמתות בו יותר חזקה׳. ונוסיף גם למפרונטי, פחד יצחק, אות עי״ן, ליק 1868, עב ע״א; חאגיז, משנת, אות תריז. וראה נפתלי בן מנחם, עניני אבן עזרא, ירושלים תשל״ח, עמ׳ 283 הע׳ 21.  


					לעולם טבעו של עולם אינו משתנה זוהר (מדרש הנעלם) ח״א קלח ע״ב. 


					לצדק יש צורה אחת, ולעָול הרבה צורות רמב״ע, שירת ישראל, תרפ״ד, עמ׳ קכא. 


					מאמינים בני מאמינים שבת צב ע״א; במד״ר ז ב. שגור בתניא, פרק מב, עמ׳ 124; שער היחוד והאמונה, פרק ז, עמ׳ 166 ובדרושים; ר׳ צדוק מלובלין, מחשבות חרוץ, תרע״ב, לג ע״ג. 


					מאן דנפח מתוכיה נפח ראה להלן, פרק ב. 


					מגלה אצבע ומכסה אמה איפרגאן, מנחה חדשה, ב, עמ׳ תלג. וראה רמ״ק, פרדס רמונים, שער כא פרק ו: ׳לגלות אצבע ולכסות אלף אמה סביב׳. ובהקדמת שערי קדושה: ׳אגלה טפח ואכסה אלפים אמה׳ (ובשינוי קל בנפש החיים לר׳ חיים מוולוז׳ין, שער א פרק ו). ורוֹוֵח: ׳מגלה טפח ומכסה טפחיים׳. 


					מדינת ישראל  ר׳ שלמה דוראן, בהקדמת פירושו לספר משלי, חשק שלמה, ויניציאה שפ״ג (דפוס־צילום ניו־יורק תשנ״ג), ג ע״ב: ׳כי מדינת ישראל ראוי לה לשתהיה מופרשת מכל טומאת הגופות והנפשות׳. ראה גם ר׳ שבתי הורוויץ, הקדמת ווי העמודים, עמ׳ ג; הרב א״י קוק, אורות ישראל, פרק ו, פסקה ז (ועוד).  


					מדע ללא דת משול לחיגר, דת ללא מדע משולה לעיוור נמסר בשם אלברט איינשטיין. 


					מדת הזריזות היא תחלה לכל המדות ארחות צדיקים, תש״ו, עמ׳ פג. 


					מה יתרון לגבר, ואחריתו לקבר רשב״ג, שירי הקדש, א, עמ׳ 213. 


					מה נמרצו אמרי יושר (איוב ו כה) ומה נעמו דברי כושר משכן העדות, עמ׳ 9. יש להניח שהיה מקור לפניו. 


					מה שהלב חושק הזמן עושק נשכח ממני מקורו. 


					מה שיעשה הזמן לא יעשה השכל ראה סבר, ג, עמ׳ 1215. ר״י קארו, תולדות יצחק, פר׳ וישב: ׳מה שעשה השכל עשה הזמן׳. ובשו״ת ישכיל עבדי, ח״ו, או״ח, סי׳ ג: ׳יעשה הזמן מה שלא יעשה השכל׳. ובפירוש שיר השירים לר״י ן׳ סהולה: ׳אמ׳ החכם מחכמי המוסר, הימים יורוך מה שלא עלה על לבך׳ (נדפס במחקרי ירושלים במחשבת ישראל, ו [תשמ״ז], עמ׳ 433). וראה הילמן, אגרות, עמ׳ יג; אשכנזי, תניתא, עמ׳ 546-545.  


					מה שעשה הגלגול עטרה לראשה עשתה התשובה עקב לסולייתה רמ״ק, שיעור, דף פה. וראה סבר, ג, עמ׳ 1216: ׳מה שעשת חכמה׳ וכו׳. 


					מובאי שבת כינוי לליל שבת כניגוד למוצאי שבת — ר״י אלנקוה, מנורת המאור, מהד׳ ענלאו, ב, עמ׳ 182. 


					מוספין שלא כהלכתן חמדת ימים, שבת, נז ע״ד. 


					מורגשות הן כלי למושכלות ר׳ יוסף ג׳יקטילא, גנת אגוז, ד ע״ב. 


					מושכל ראשון ר׳ יצחק דמן עכו. ראה ב״צ דינור, ישראל בגולה, כרך ב ספר רביעי, עמ׳ 326. (הערת פרופ׳ ח׳ כשר: הקדמת הרמב״ם למשנה). 


					מחשבות זרות ר׳ נתן אלחרר, שערי צדק. ראה מ׳ אידל, שלשלאות קסומות, תשע״ו, עמ׳ 171 הערה 58; משכן העדות, עמ׳ 1. נפוץ מן המאה השש־עשרה ואילך. 


					מטבע הטוב להיטיב ניסוח זה, או ׳מחוק הטוב להטיב׳, המצוי על פני ספרותנו החל ביה״ב, הוא מיצוי טענת אריסטו נגד אפלטון שהגדרת הטוב אינה באידיאה או בתואר של מצב אלא במעשים טובים (אתיקה, מהדורת ניקומאכוס א, ה-ח, במיוחד 3a 1099, b 1178), וכן תפיסת פילון (צ״א וולפסון, פילון, ירושלם תש״ל, א, עמ׳ 202 הערות 132-3); נקלטה אצל הניאו־אפלטונים והמיסטיקאים. עיין ספר החינוך, מצות ברכת המזון (ירושלם תש״כ, עמ׳ תקמו שורה 28); רמ״ח לוצאטו, קל״ח פתחי חכמה ג-ד; הנ״ל, פתחי חכמה ודעת, כלל א׳; הנ״ל, דעת תבונות, בפתיחה; דוידזון, אוצר, סימן 2088 [מביא מהמגיד מקוזניץ, עבודת ישראל, 69: מדרך]. הכוונה כי לא טוב להיות טוב בכוח בלבד אלא בהטבה בפועל; עיין רמב״ן לבראשית כב א, ור״ע ספורנו שם. 


					מי נתן שכור בין נזירים רמ״ק, פרדס רמונים, לב ע״ד. 


					מי שאהב את האבות יאהב את הבנים רמ״ע מפאנו, תקוני תשובה (נדפס בסוף ראשית חכמה הקצר, ונציה שס״א), צז ע״א. למעשה מופיע בהמשך שם לאורך כל אותיות הא״ב (מי שברך, מי שגדל, מי שדרש וכו׳). והועתק בתקון שבת מלכתא, קראקא שע״ב[?], דף 3א, לפי הספרור שלי. וראה לקמן: ׳מי ששמר׳ וכו׳. 


					מי שאינו מאבד הזמן — יש עת לכל חיד״א, מורה באצבע, סי׳ ד אות קנג. 


					מי שאינו מתבייש מעצמו לא יתבייש מהאל פלקירה, ברלין, עמ׳ סד. השווה להלן: ׳מי שלא יבוש׳ וכו׳. 


					מי שיש בו מומו — לא יועיל לו יחס אביו ואמו ח׳ גירונדי, תולדות גדולי ישראל באיטליה, ד״צ ירושלים תשכ״ח, עמ׳ 114, בשם ׳החכם׳. 


					מי שלא חשק לאשה הוא דומה לחמור ראשית חכמה, שער האהבה פרק ד, סג ע״א; ר׳ יצחק יהודה יחיאל ספרין מקאמרנא, נוצר חסד, חמוש״ד, עו ע״א. על מקורות הפתגם ראה זק, בשערי, עמ׳ 96 הערה 81. 


					מי שלא יבוש מעצמו — לא יבוש מזולתו יצחק אברבנאל, נחלת אבות, פרק ב, אשקלון תשע״ג, עמ׳ 100 (בשם הפילוסופים). השווה לעיל: ׳מי שאינו מתבייש׳ וכו׳. 


					מי ששמר את האבות ישמור את הבנים  שמו״ר, סוף פר׳ משפטים. וכן סבר, ג, עמ׳ 1257. הובא גם ברקנטי, בסוף פירושו על התורה, צג ע״ג. ראה לעיל: ׳מי שאהב׳ וכו׳. 


					מיוחד בכלם וכלם מיוחדים בו כתבי רמב״ן, ב, עמ׳ שנח-שנט. 


					מילה רעה כזרם קור — מילה טובה כקרן אור נשכח ממני מקורו. 


					מכל אחד חוט — ולעני כותונת ראה א״מ הברמן, הכל תלוי במזל אפילו ספר, ארשת, ג (תשכ״א), עמ׳ 123. 


					מלאכה ואינה חכמה  פרפרזה רגילה ל׳חכמה ואינה מלאכה׳ בשבת קיז ע״ב. למשל, חות יאיר, סי׳ רי, קיא ע״ד.  


					מלך הכבוד — שהוא יודע לכבד את בריותיו מכבודו מעשה מרכבה, אצל ש״א ורטהימר, בתי מדרשות, א, עמ׳ סא. 


					מלך מלכי קבלה [=האר״י] בניהו, תולדות, עמ׳ 286; ר׳ יששכר אילנבורג, סוף הקדמת באר־שבע, ירושלים תשס״ד. 


					ממשה עד משה לא קם כמשה ר׳ יוסף אלאשקר, צפנת פענח (נשלם בתלמסן בשנת רפ״ט), לוד תשס״ט, עמ׳ שלח, מקדים למשפט זה: ׳הם אומרים על צד ההלצה׳. משמע שהיה קיים לפניו. הפתגם נחרת על מצבת הרמ״א בקראקא. ראה אשר זיו, רבינו משה איסרלש (רמ״א), ניו־יורק תשל״ב, עמ׳ 13. ואצל ר׳ יהודה אריה ממודינה (ארי נוהם, ירושלים תשל״א, עמ׳ ד): ׳צדקו האומרים עליו ממשה עד משה לא קם כמשה׳. וראה אשכנזי, קדמיתא, עמ׳ 618-599, המציין שמות נוספים על משקל זה. ואוסיף באשר ל׳משלמה עד שלמה לא קם כשלמה׳ (עמ׳ 618), בהקדמה (לישרים תהלה) למצרף לחכמה, לעמבערג תרפ״ט, עמ׳ 8. יצויין כי ר׳ יוסף אשכנזי, התנא מצפת, יצא נגד הביטוי שבכותרת. ראה ג׳ שלום, תרביץ, תשי״ט, עמ׳ 71.  


					מן הזהירות שלא תרבה להיזהר מובא כ׳דברי האומר׳ אצל רבינו בחיי, חובות הלבבות, תש״ח, הקדמה, עמ׳ כב; חיד״א, שם הגדולים, מערכת ספרים, ערך ׳נשאל דוד׳. בפלא יועץ, ערך ׳הלואה׳, וכן ערך ׳שינה׳: ׳מכלל הזהירות שלא תהא זהיר הרבה׳. 


					מן המורגש יביא [יבוא] למושכל ר׳ יצחק יהודה יחיאל ספרין מקאמרנא, נוצר חסד, חמוש״ד, עו ע״א. ועוד. ובמילים אחרות: ׳מתוך הגשמי יכנס אל הרוחני׳. ראה זק, בשערי, עמ׳ 96 הערה 81. 


					מנהג אבותינו תורת משה רבינו שבלי הלקט, סי׳ לה, תשכ״ב, יז ע״ב; וראה ש׳ אברמסון, רב נסים גאון, תשכ״ה, עמ׳ 552-551. ובמעבר יבק, אמרי נועם, פרק לז, הנוסח: ׳מנהג אבות תורה לבנים׳. ומעין זה: שמש צדקה, כז ע״ב. 


					מנהגן של קהילות תורה היא ר״ש דוראן, חוט המשולש, סי׳ טו, תשס״ב, ה ע״ב. בתוספות למנחות כ ע״ב: ׳מנהג אבותינו תורה היא׳. 


					מסתבכין בצרות פירוש רבינו בחיי לבראשית כב יג (מהדורת שעוועל, תשכ״ו, א, עמ׳ קצז). 


					מעולם לא ראה צורת אדם ילינק, בית המדרש, ג, עמ׳ 133. 


					מעומק המשיג ומקוצר המושג רווח מאוד. למשל, אברבנאל, בתשובות לשאלות ר׳ שאול הכהן, ויניציאה תשל״ד [ד״צ ירושלים תשכ״ז], ט ע״ג (בלא מ׳ השימוש). ובספר הליכות שב״א, לר׳ שמעון ברוך אוחיון, ח״א, עמ׳ קנה: ׳מחומר המושג ומקוצר המשיג׳. 


					מעט מן האור דוחה הרבה מן החושך סבר, ג, עמ׳ 1308, הביא מצידה לדרך, אך קדם לו רבינו בחיי, חובות הלבבות, שער ייחוד המעשה, פרק ה (תש״ח, עמ׳ קעב). רווח הרבה בהגות חב״ד. וראה אשכנזי, תניתא, עמ׳ 582-580. 


					מעלת כבודו ר׳ משה די־ליאון, שקל הקודש, תרע״א, עמ׳ 31. 


					מפי סופרים ולא מפי ספרים כך מביא סבר, ג, עמ׳ 1343, בשם הכוזרי (וראה קופמן) ומשנה כסף. וכן גוטליב, מחקרים, עמ׳ 486 הע׳ 25! ש׳ אסף, מקורות לתולדות החינוך בישראל, א, עמ׳ רכב סי׳ יט; אוצר הכבוד, טז ע״ד; תחילת פסק הדין של דלאטש על הזוהר. ברם, ביטוי זה זכה לגוונים שונים, כגון:  
— ר׳ יוסף האזובי, קערת כסף, נדפס בראש חקת הפסח, ליוורנו תר״ד, ב ע״א: ׳בְחַר פי סופרים לא פי ספרים׳. ובדומה: ׳יש כמה רמזים ועניינים אשר הם מפי סופרים ולא מספרים׳ (איפרגאן, מנחה, עמ׳ ג). 
— ׳מפי סופרים ומפי ספרים׳: מאירת עינים, עמ׳ א; שלום, כתבי, עמ׳ 27, מתוך ספרו של אבולעפיה; שו״ת הריב״ש, סי׳ שצד; של״ה, סידור שער השמים, הקדמה, אמשטרדם תק״ב, כה ע״א; הקדמת ר׳ מתתיה דלקרוט לשערי אורה; שו״ת המבי״ט, חלק א, סי׳ קפג; ר׳ נתן הנובר, שערי ציון, פראג תכ״ב, בשער; ר׳ יוסף חיים, הקדמת בן איש חי: ׳ולהיות כי אזהרה שמענו מפי סופרים ומפי ספרים דחייב אדם להדפיס ספריו בחייו׳. 
— ׳מפי סופרים וספרים׳: מעבר יבק, מאמר שפת אמת, פרק ו; שער מנחת יוסף לר׳ יוסף אירגאס, ליורנו תקפ״ז; ש״י עגנון, לפנים מן החומה, הדום וכסא, תשל״ו, עמ׳ 148. 
— ׳מפי ספרים וסופרים׳: שמש צדקה, כו ע״ב; ר׳ אהרן מקרלין, סדר היום, בראדי תרל״ה, ג ע״ג.  
— ׳מפי סופרים ומפי קונטריסים׳: רבי חייא רופא, הובא במאמרו של מ׳ בניהו, ארשת, ב (תש״ך), עמ׳ 123. 
— אילת אהבים, מה ע״ב, גרס: ׳פי סופרים ופי ספרים׳. ובדומה: ׳שאלתי פי סופרים וספרים ביאור מאמר זה׳ (מתנות כהונה, קה״ר, יב ט). 
ובלקוטי אמרים, ברוקלין תשמ״א, עמ׳ ה, שורה 35, צויינו חילופי נוסח. וראה אשכנזי, תניתא, עמ׳ 667-653.  


					מצא מין את מינו וניאור תחילת (אין מספור) הקדמת ר׳ אברהם טובייאנה לעץ חיים של יהודה חנין, ליוורנו תקמ״ג. 


					מצות הנשים מלומדה חמדת ימים, שבת, מח ע״א; פסח, כא ע״א.  


					מראה מלוטשת/ה/לטושה ר׳ דוד בן יהושע מימוני, מורה הפרישות ומדריך הפשיטות, ירושלים תשמ״ז, עמ׳ נט; ראשית חכמה, שער ב פרק א. וראה גריס, הנהגות, עמ׳ 252 הערה 18. ואוסיף: ר׳ חיים מוולוז׳ין, רוח חיים, אבות פרק ב משנה א, ווילנא תרי״ט, יא ע״א-ע״ב. ר׳ שלמה אלקבץ מכנה את החכמים ׳מראות מלוטשות׳ (אילת אהבים, ז ע״א). בספר אור תורה (תורת המגיד ממזריטש), פר׳ בראשית, תשכ״ח, ח ע״ב (ובמקביל באור האמת, נה ע״ב), רושם ׳מראה לטושה׳ כמעמד הלבנה מול השמש. וראה ב׳ זק, האדם כמראה וכו׳, דעת, 12 (תשמ״ד), עמ׳ 45-37. על משל המראה ראה ג׳ נגאל, מחקרי מערב ומזרח, תשס״א, עמ׳ 182-180. אציין ביטוי אחר לצחות אצל רמ״ק, פרדס רמונים, שער כב ראש פרק ג (וכן בשערי קדושה, ח״ג ש״ג, עמ׳ צט): ׳זכוכית לבנה׳. ואצל ר"ש לביא, כתם פז, תשמ"א, א, רא ע"ב: מראה הזכוכית. וראה לעיל: ׳הלבבות כמראות׳. 


					מראָה תוּמָה ותחתיה עָרְמה  פינחס סעדון, פסקי הראש, תונס תרע״א, ו ע״א. בוודאי על־פי רשב״ג, כתר מלכות, שירי הקדש, תשל״א, עמ׳ 61: ׳מראים תּמָה ותחתיה עָרְמה׳.  


					משנכנס אלול מרבין בתשובה מהרי״ל, ספר המנהגים, ירושלים תשמ״ט, עמ׳ רסא. 


					משרבו הצבועים בטלו הצנועים דרכי נועם, לב ע״ב, מובא אצל תשבי, חקרי, ב, עמ׳ 493. 


					מתמעטים הדברים מהלב אל הפה ומן הפה אל הכתב רמ״ק, שיעור, ערך תורה, פרק יא, יג ע״ד. 


					נבל נבלה ידבר, וכל הפוסל במומו פוסל, ואיש טוב מדבר טוב פלא יועץ, סוף ע׳ ׳שבח׳. 


					נוח לקנות שונא וקשה לקנות אוהב ילקוט שמעוני, פר׳ ואתחנן, רמז תתמה. 


					נותנים אצבע — רוצים את כל היד בשדי חמד, פאת השדה, ח״א, כללים, עמ׳ א׳תצג, סי׳ ע, הנוסח הוא: ׳אם ניתן להם אצבע ימשכו עמו את כל היד׳. 


					ניתנה תורה ונתחדשה הלכה רמב״ם, הלכות אבל, פרק א הלכה א. 


					נקודה /פנימית /נקודת הלב ר׳ שניאור זלמן, אגרת הקדש, סי׳ ד; ר׳ יהודה לייב אלתר, שפת אמת, ירושלים תשס״ג, נח תרל״ד, נט ע״א; שם, וירא תרל״ה, קפז ע״ב; ר׳ אברהם אלתר, אמרי אמת, וישב תר״צ, סח ע״ג; שם, ויגש תרצ״ב, קכג ע״א; ר׳ צדוק מלובלין, מחשבות חרוץ, תרע״ב, ג ע״ג, יד ע״ב-טו ע״א, יז ע״א-ע״ב. וראה גריס, הנהגות, עמ׳ 272-270; י׳ יעקבסון, אמת אמונה וקדושה, תשע״ח, עמ׳ 447, הערה 9; עמ׳ 473; עמ׳ 476-475; עמ׳ 522 (ושם נידון מאמרו של מ׳ פייקאז׳ בנושא). וראה לעיל: ׳[האמת כ]נקודה׳ וכו׳, ובסמוך. 


					נקודת האמת ר׳ יצחק אבן לטיף, צורת העולם, וין 1860, עמ׳ 9; ר׳ צדוק מלובלין, מחשבות חרוץ, תרע״ב, יז ע״א. 


					נשמה לנשמות זוהר ח״א קג ע״ב (בארמית); (רע״מ) ח״ג קט ע״ב; רקנטי, פר׳ בראשית, ז ע״ג; פירוש עשר ספירות (שלום, כתבי, עמ׳ 206). וכך מקובל. אולם רשב״ג, כתר מלכות (שירי הקדש, תשל״א, עמ׳ 40): ׳נשמה לנשמה׳. וכן בספר העיון, Marc Verman, The Book of Contemplation, NY 1992, p. 92. וראה ג׳ שלום, מחקרי קבלה, א, 1998, עמ׳ 45-43. 


					סברת הכרס שו״ת מהר״ם מרוטנבורג, לבוב, סי׳ ריד; מ׳ תקו, כתב תמים, נדפס באוצר נחמד, ג, עמ׳ 70. 


					סובר הרזים אגרות רמ״ז, כו ע״ב; רווח מאוד בין חכמי צפון אפריקה (ואצלם מסתבר כפרפרזה להגיית שובר ארזים).  


					סוד כמוס שקל הקדש, תרע״א, עמ׳ 61. 


					סוף מעשה במחשבה תחילה סבר מפנה רק ללכה דודי. אך לפניו: אנטולי, מלמד, סוף פר׳ ואתחנן, קסג ע״ב: ׳סוף המעשה שעליו היתה תחלת המחשבה׳. בחוג ספרות העיון רווח ביטוי קרוב: ׳סוף למעשה העליונים ותחלה ליסוד התחתונים׳. ואילו אנטולי, מלמד, לג ע״ב; פירוש שיר השירים לר״י ן׳ סהולה (נדפס במחקרי ירושלים במחשבת ישראל, ו [תשמ״ז], עמ׳ 410); מערכת האלהות, צג ע״א: ׳תחלת המחשבה הוא סוף המעשה׳. ובדומה לו: כתם פז, ת״ש, ו ע״ב, ׳ראשית המחשבה סוף המעשה׳. בראשית חכמה, שער הקדושה פרק טו, קצב ע״ב: ׳סוף המעשה תחלת המחשבה׳. ובשינוי קל (בלי ה״א היידוע) בספר הלקוטים, פר׳ ואתחנן, סי׳ ג. בעקבות ׳לכה דודי׳ — אחרי צפת, ובחסידות, רווח כמו בכותר. למשל, מגיד דבריו ליעקב, תשל״ו, עמ׳ 78, 135; אור המאיר, פר׳ נח; ר׳ מנחם מנדל מויטבסק, פרי הארץ, סוף פר׳ כי תבוא. ועיין ט׳ פרשל, הדואר, כו בחשון תשל״ו; י׳ רצהבי, הצפה, י׳ באב תשמ״ט; ט׳ פרשל, הצפה, טו באלול תשמ״ט — ולא ראיתי דבריהם. וראה ר׳ קימלמן, לכה דודי וקבלת שבת, תשס״ג, עמ׳ 34 הע׳ 10. וראה להלן: ׳תחלת המחשבה סוף המעשה׳.  


					ספר נחמד  מו״ל פירוש הרקנטי עם פירוש ר׳ מרדכי יפה, דפוס לובלין, ונדפס גם לבוב תר״מ [=ירושלים תשכ״א]; וכן חיד״א, שו״ת חיים שאל, ח״ב, סי׳ לח, ברוקלין חש״ד, לג סע״ד. שדי חמד, ה, מערכת בנין, כלל נב. בקונטרס להגנת הקבלה מאת ר׳ יעקב הלוי (ראה מ׳ חלמיש, בר־אילן, כ״ב-כ״ג [תשמ״ח], עמ׳ 184): ׳הספר הקדוש והנחמד׳. ואילו אצל ר׳ יוסף יעבץ, אור החיים, פרק י, לובלין תרפ״ו, עמ׳ 90: ׳ספר הישר הוא ספר חמודות מדובר בו נכבדות׳.  


					סתר כותל מפני הכנסת מחצלת ר׳ משה קורדוברו, פרדס רמונים, שער עצמות וכלים, סוף פרק ג. 


					עדות השכל המכזיב טענתו — חזקה מעדות העין הרואה מופתו רמב״ם, הקדמה לפירוש המשנה, מהד׳ י׳ שילת, תשנ״ב, עמ׳ ל.  


					עושה האמת מפני שהיא אמת רמב״ם, הלכות תשובה, פרק י הלכה ב. ובפרפרזה קלה במגיד משנה לרמב״ם, הלכות לולב, פרק ח הלכה טו. 


					עושה חדשות בעל מלחמות שמש צדקה, ג ע״ב. וראה מאמרו של א׳ שישא, ירושלים, רבעון לחקר ירושלים, תשי״א, עמ׳ כב.  


					עושר הנפש טוב מעושר הממון מבחר הפנינים, שער ההסתפקות. 


					עטלף ראה סבר, ג, עמ׳ 1535. רבות נכתב על עיני עטלף, ואציגה מקצת: בן פורת יוסף, קונשנטינא של״ז, ב ע״א; אליעזר אשכנזי, הקדמת יוסף לקח; שערי ציון, כא ע״ב; מערכת האלהות, קכד ע״ב, קמג ע״א. — ׳ומרוב הגלותו בדמות אור השמש לעיני העטלף הנה נשלם מה שהשגנו בזה המאמר׳: יואל ן׳ שועיב, עולת שבת, ויניציאה של״ז, קלח ע״א. — ׳ירון התרנגול ויזעק העטלף בפקוח עיניהם לאור בקר׳: בהקדמת אור בקר, ויניציאה תק״א. — ׳אמת גמור וברור, לא יכחיש רק מי שיש לו עיני עטלף׳: שלמה זלמן, תולדות אדם, ווילנא תרמ״ד, יט ע״א. ובספר דופי הזמן לרבי סעיד צעדי: ׳ל״ת [=למה תהיה] כעטלף יוצא בלילה ומראה שהוא צנוע, ולא היא׳ (י׳ קאפח, כתבים, ב, תשמ״ט, עמ׳ 779). לפעמים מתחלפות עיני העטלף ב׳אפרוח שלא נתפתחו עיניו׳. למשל, חות יאיר, סי׳ רי, קיא ע״ג; ר׳ אלישע חאבילייו, בהקדמה לסידורו עבודת התמיד. על עטלף כעונש גלגול ראה רקנטי, פר׳ משפטים, מח ע״א. וראה בירור חשוב אצל מלמד, ענקים, עמ׳ 202, 205, 302; מאמרו של דרור ארליך, דעת, 75-74, תשע״ג, עמ׳ 374-357. 


					עין החתול ראה ק׳ ויגו, בקובץ מרומי לירושלים, בעריכת א׳ רביצקי, תשנ״ח, עמ׳ 197-196, 200. 


					עין הלב פירוש האגדות לר׳ עזרא (ראה ח׳ פדיה, המראה והדיבור, תשס״ב), עמ׳ 162; ר׳ יעקב הכהן, סוד הלבנה, ג׳ שלום, קבלות ר׳ יעקב וכו׳, מדעי היהדות, ב, תרפ״ז, עמ׳ 240. 


					עין הנפש רמב״ן, תורת האדם, כתבי רמב״ן, ב, עמ׳ רצט. בחלמיש, אשכנזי, עמ׳ 49: ׳עין הנשמה׳. 


					עין השכל  רשב״ג, כתר מלכות, שירי הקדש, תשל״א, עמ׳ 41 (מהד׳ י׳ לוין, תשס״ו, עמ׳ 259). צירופים שונים בזוהר, ח״ב קטז ע״ב; מאירת עינים, עמ׳ ריז; ל׳ זקס שמואלי, בקבץ על יד, כו (תשע״ח), עמ׳ 73; ר׳ ישראל סלנטר, אור ישראל, מכתב י. 


					[ויהיו לו] עיני הנשמה ולא יהיה לו עיני בשר עמק המלך, קלב ע״ב. 


					עיקר הגדולה היא שפלות לקוטי מוהר״ן תנינא, סי׳ עא. 


					עמי קרקעות יוסף הבא משושן הבירה, טעמי מצות, מצוה ראשונה; כתב־יד פריס 841, דף 169ב; מאמר של ל׳ זקס שמואלי, בקבץ על יד, כו (תשע״ח), עמ׳ 68. 


					עשה את אינו ישנו ספר יצירה, סוף פרק ב; שלום, ראשית הקבלה וספר הבהיר, תשכ״ב, עמ׳ 48-45; א׳ קריב, מסוד חכמים, עמ׳ 297. וראה לעיל: ׳יש מאין׳. 


					פעם אחת בשמיטה חיד״א, מורה באצבע, סימן ב אות כד. 


					פעם אחת ליובל כך תרגם תשבי, משנת, א, עמ׳ שלט, את לשון הזוהר (ח״ב לה ע״א): חד זמנא ליובלא. נראה שכאן מקור הביטוי השגור גם ביידיש. ומקור זה נראה לי יותר מהאמור בתלמוד, פסחים פו ע״א: פעם אחת בשבוע [=בשמיטה] ... פעם אחת ביובל (שכן פעם אחת בשבוע לא זכה להיותו פתגם).  


					פרוטה אינה תהלה, וגרה איננה מעלה כ״י פריס 1459, סוף דף 20. 


					פרי המהירות חרטה  ראה סבר, ג, עמ׳ 1609. נוסיף: חיד״א, סוף צפורן שמיר; הנ״ל, פני דוד, פר׳ בהר; פלא יועץ, ערך ׳הכנה׳, וכן בסוף ערך ׳חרטה׳ ובסוף ערך ׳ישוב הדעת׳. ובשו״ת מהרשד״ם, חו״מ, סי׳ רנז: ׳עם המהירות חרטה׳. וראה ש׳ אשכנזי, בקובץ מנחה ליהודה, עמ׳ 124. 


					פרצה קוראת לגנב ראה סבר, ג, עמ׳ 1612. וראה מערכת האלהות, יט ע״א. וראה הערך הבא. 


					פתח פתוח המקור התלמודי, כתובות ט ע״א, מתייחס בכך לאשה שבליל כלולותיה נמצאה לא בתולה (ראה גם קידושין פ ע״א). אולם ר׳ יעקב עמדן השתמש בכך כ׳פרצה הקוראת לגנב׳. ראה מטפחת ספרים, עמ׳ 22. 


					צבור ראשי תבות צדיקים בינונים ורשעים ר׳ אברהם אבולעפיא, מפתח השמות, תשס״א, עמ׳ קלו; טהרת הקדש, תשמ״ט, עמ׳ קל; חיד״א, ככר לאדן, אבות, ג ד; הנ״ל, דברים אחדים, תשמ״ו, ב, תיב ע״א; ר׳ נתן נטע שפירא, מגלה עמוקות, ריש פר׳ תרומה; פירוש התפילה, לר׳ אברהם בן הגר״א, תשמ״ט, עמ׳ פ; והרבה בחסידות, כגון ר׳ שלמה לוצקיר, דברת שלמה, סוף פר׳ תשא׳; הראי״ה קוק, אורות התחיה, ג, תשע״א, עמ׳ 78 (ושם מקורות נוספים). 


					צדיקים נענשין אפילו על הקלות וכו׳ ראה סבר, ג, עמ׳ 1622. השווה הרעיון בכוזרי, א צג. 


					ציפור מדברת ר׳ דב בער, מגיד דבריו ליעקב, תשל״ו, עמ׳ 186; ר׳ שניאור זלמן, תורה אור, פר׳ וישלח, כה ע״ד. וראה נ׳ לדרברג, השער לאין, תשע״א, 161-147. ושם גם ׳חמור מתפלל׳. 


					צעק בלחש ליקוטים יקרים, לבוב תרל״ב, כ ע״א; אור האמת, עמ׳ 165. 


					צריך לפנים ולפני פנים ר׳ יוסף אשכנזי מצפת, במאמרו של ג׳ שלום, תרביץ, תשי״ט, עמ׳ 77 הערה 40; ר׳ משה קורדוברו, פרדס רמונים, סא ע״ב. 


					צרת רבים נחמת שוטים  פלא יועץ, ערך ׳אהבה׳, ירושלים תש״ה, ה ע״ב. 


					קבל האמת מכל שפה (ובהמשך: ׳כי לפעמים תמצא מרגניתא באשפה׳. מובא בשם רז״ל) ר׳ בן־ציון מרדכי חזן, תיקון הכללי לימי השובבים, ירושלים תרס״ב, עמ׳ לב. וראה בסמוך. 


					קבל האמת ממי שאמרו ראה אשכנזי, תניתא, עמ׳ 832-830. וראה להלן: ׳שמע האמת ממי שאמרה׳.  


					קבלה היא ונקבל שקל הקדש, תרע״א, עמ׳ 55. ראה: ׳אם קבלה׳. 


					קדמון לכל קדמון רשב״ג, כתר מלכות, מהד׳ רצהבי, תשל״ט, עמ׳ 59. בדומה: ׳קודם לכל הקדומים׳ (ספר העיון, Marc Verman, The Book of Contemplation, NY 1992, p. 90, 218); ׳קדמון לכל קדומים׳ בנוסח אני מאמין של חלק מעדות המזרח; ׳קדמון הוא לכל מיני קדימות׳ (שירי ר׳ דוד חסין, מהד׳ חזן־אלבז, תשנ״ט, עמ׳ 185). ובעיבוד: ׳רישא לכל רישא׳ (זוהר ח״ג רפח ע״א). בדומה: ׳תחלת כל תחלה׳ (דודזון, אוצר (ב), ב413; גולדשמידט, מחקרי, עמ׳ 275);14 ובפירוש שיר השירים לר״י ן׳ סהולה: ׳התחלת כל תחלה׳ (מחקרי ירושלים במחשבת ישראל, ו (תשמ״ז), עמ׳ 432). כיוצא: ׳שרש כל השרשים׳ (חוג העיון, Verman, שם, עמ׳ 117; פרדס רמונים, שער יא, פרקים א, ד; שלום, תש״ח, עמ׳ 171; הנ״ל, מחקרי קבלה, א, 1998, עמ׳ 55, 58!). ובארמית: ׳עיקרא דכל עקרין׳ (זוהר ח״ב סג ע״ב). ועל דרך זה: ׳סתימא דכל סתימין׳ (זוהר ח״ג רצה ע״ב), ׳סתימא על כל סתימין׳ (תק״ז יז ע״א), ׳סתימא דסתימין׳ (זוהר ח״א טו ע״א); ׳טמירא מכל טמירין׳ (זוהר ח״ב פט ע״א), ׳טמירא לכל טמירין׳ (זוהר ח״א כא ע״א); ׳עלאה על כל עלאין׳ (תק״ז תס״ט קטו ע״א); ׳עלת על כל עלות׳ (זוהר ח״א כב ע״ב; תק״ז תס״ט קטו ע״ב). ולא רשמתי אלא דוגמאות ספורות. 


					קהלה נאה וחסודה תולדות, פר׳ צו, רצב ע״א. 


					קו הבריאה [=בריאות] השל, ר׳ אברהם גרשון HUCA, xxiii (1950-1951), עמ׳ מד; מכתב של ברסלב, צולם אצל י׳ ביאלר, מן הגנזים, ב, עמ׳ 4-3. 


					קודשא בריך הוא ישראל ואורייתא חד הוא ׳פתגם התרבות הישראלית הוא׳ (זאב יעבץ, לקט כתבים, עמ׳ 72). וראה תשבי, חקרי, ג, עמ׳ 960-941; ב׳ זק, קרית ספר, נז (תשמ״ב), עמ׳ 184-179. 


					קול המון כקול שדי ראה סבר, ג, עמ׳ 1642. שאול חנא קוק (עיונים ומחקרים, ב, תשכ״ג, עמ׳ 253-252) ואשכנזי (קדמיתא, עמ׳ 535-531) עמדו על השימושים השונים בפתגם זה. נוסיף: כרם חמר, ספר התקנות, ליוורנו תרל״א, סי׳ קנ, כח ע״ג; ג׳ אלקושי, אוצר פתגמים וניבים לטיניים, תל־אביב תשי״ט, עמ׳ 374-373.  


					קול המוסיף גורע עמנואל חי ריקי, שו״ת אדרת אליהו, ח״ב, יח ע״א. 


					קול המרבה לספר הרי זה משובח כותרת לשיר של ר׳ משה זכות, הן קול חדש, יח ע״א. 


					קופת חולים מעבר יבק, שפתי צדק, פרק י, זיטאמיר תרי״ב, סט ע״ב. 


					קשה מאד להיות מפורסם לקוטי מוהר״ן, סי׳ עא. השווה לקוטי מוהר״ן תנינא, סי׳ יח.  


					ראש הממשלה שירי הקדש של ר׳ יהודה הלוי, מהד׳ ד׳ ירדן, א, תשלח, עמ׳ 106. ומכאן בקצת קהילות המזרח כפיוט ליום כיפור, לפני קדושה. למשל, מחזור אהלי יעקב, ירושלים תשל״ה, ק ע״א. ומתוך שגירות הפיוט נמצא שכך, בין היתר, נתכנו כמה מחכמי ארץ־ישראל בהספדים של ר׳ משה גאלנטי. ראה מ׳ בניהו, פנקסים בכתב־יד לחכם מדמשק, קרית ספר, לה (תשי״ח), עמ׳ 525-524, 527. 


					ראש שבחי ישראל הוא הקדמת ר׳ משה באסולה לתומר דבורה, ונציה שמ״ט. 


					ראשון ראשון חביב ר׳ אפרים לונטשיץ, עיר גבורים, פתיחות ושערים, שער התשובה. 


					ראשי פרקים חגיגה יג ע״ב. 


					רב חובל (במובן לגלגני) יצחק אייזיק חבר, מגן וצינה, אמשטרדם, כה ע״ב. 


					רואה ואינו נראה כך על הקב״ה בברכות י ע״א (הש׳ חגיגה ה ע״ב). וראה סבר, ג, עמ׳ 1708. ובאבות דרבי נתן, פרק לז: ׳רואין ואינם נראין׳. וברשב״ג, כתר מלכות, שירי הקדש, תשל״א, עמ׳ 53: ׳רואות ולא נראות׳. 


					רוב הצרות באות לאדם — שרוצה להיות נכבד בעיני אחרים חיד״א, צפורן שמיר, אות מג, בשם ׳הפלוסוף׳. 


					רוב התפילה מועיל, ורוב האכילה מזיק ראה סבר, ג, עמ׳ 1709. ראה גם חלמיש, סדר, עמ׳ 343-342. 


					רחוק מן העינים — רחוק מן הלב ראה במאמרו של קימי קפלן, מחקרי ירושלים במחשבת ישראל, יא [תשנ״ג], עמ׳ 220. 


					ריבוי השמן גורם כיבוי הנר ליקוטי מוהר״ן, קמא, סי׳ נו. בחובות הלבבות, סוף שער אהבת ה׳: ׳רוב השמן בנר היא הסיבה לכבות אורו׳. וכך צוטט בראשית חכמה, שער התשובה, פרק ה, קיח ע״ב. 


					רסן כל התאוות היא תפילה ן׳ וירגה, שבט יהודה, ירושלים תשט״ו, עמ׳ קעג. 


					רצון כל הרצונות ר׳ דוד בן יהודה החסיד, אור זרוע, 2009, עמ׳ 266; בזוהר ח״ב רלט ע״א (ופח ע״ב, ח״ג קלו ע״ב): ׳רעוא דכל רעוין׳. ואילו בזוהר ח״ג קלו ע״ב: ׳רעוא דרעוין׳. ביטוי זה רווח בחסידות. 


					רצונו של אדם הוא כבודו  ראה סבר, ג, עמ׳ 1721. חסידים, תשי״ז, סי׳ קנב. וכן פלא יועץ, ערך ׳סרבנות׳. וראה נ׳ בן־מנחם, עניני אבן עזרא, תשל״ח, עמ׳ 348 והערה 4. 


					רשעים מלאים חרטה/ות ראה סבר, ג, עמ׳ 1725. וראה וולפסון, פילון, ב, עמ׳ 253 הערה 83; ש״א וילנסקי, ר׳ יצחק עראמה, תשט״ז, עמ׳ 200; ר׳ זאב וולף, אור המאיר, קהלת, ירושלים תשנ״ה, ב, עמ׳ שיז; ש׳ אברמסון, רב נסים גאון — חמשה ספרים, תשכ״ה, עמ׳ 412 (וראה הערת י׳ טברסקי, תרביץ לז, תשכ״ח, עמ׳ 327). מקורות רבים נרשמו אצל אשכנזי, קדמיתא, עמ׳ 576-551. אשכנזי מציין עשרים ואחד ניסוחים למאמר הנידון, ואוסיף את: ׳אין לך רשע בישראל שאינו מלא חרטות׳ (ר׳ דוד פרץ, מגן דוד, כאזאבלאנכא תש״ט, עח ע״ד).  


					שאלת החכם — חצי החכמה ראה סבר, ג, עמ׳ 1730. במוסרי הפילוסופים, פפד״מ תרנ״ו, עמ׳ 39: ׳שאילת החכמים חצי החכמה׳. וראה של״ה, עא ע״א (=ח״א, נא ע״ג). 


					שאלת חכם — חצי תשובה מובא כ׳משל הקדמוני׳ בשו״ת שמש צדקה, סי׳ ד, שאלה טו, כח ע״ב. 


					שבירתן זו היא טהרתן על־פי התלמוד: שבירתן זו היא מיתתן (ראה סבר, ג, עמ׳ 1739). ראה עץ חיים, שער יא פרק ה; ספר הלקוטים, משלי, צב ע״ג; אליהו דוד סלאטקי, יד אליהו, עמ׳ שו. 


					שבעה נקיים ראה אשכנזי, קדמיתא, עמ׳ 445-443. 


					שבעים פנים לתורה ראה סבר, ג, עמ׳ 1751. וכן ראב״ע לבמד׳ י כח; רמב״ן לברא׳ ח ד. ועיין ח׳ מאק, ספר היובל למרדכי ברויאר, תשנ״ב, עמ׳ 462-449. שלום, פרקי, עמ' 66-63. 


					שבעים תעניות ג׳ שלום, מעשה ר׳ גדיאל, לעגנון שי, תשי״ט, עמ׳ 302 [=דברים בגו, תשל״ו, עמ׳ 280]. 


					שבת משמר את שומריו ר׳ אפרים יבראווער, בכושרות, קראקא שס״ח, ח ע״א. ידוע ניסוחו של אחד העם: ׳יותר מששמרו ישראל את השבת — שמרה השבת אותם׳ (כל כתבי אחד העם, תש״י, עמ׳ רפו). 


					שוטה בחרוזים לפי משה סתוי, גלויות וסתומות בלשון, תשכ״א, עמ׳ 157, מקורו בחולין צה ע״ב: ׳אל תהא שוטה, בחרוזין ודאי מותר׳. אולם הפסיק הושמט ונוצר שוטה בחרוזים. 


					שופר הולך אתנח יתיב תקוני זוהר, תש״ח, נה ע״א. אפשרויות נוספות ראה שם, מח ע״א; מח ע״ב; נא ע״א; נה ע״א, סב ע״ב ועוד. 


					שיחת חולין של תלמידי חכמים בחינת עולם, יג, לג; א״מ הברמן, פלקירא, אגרת המוסר, עמ׳ נה, נו; שפע טל, שער א פרק א; עמק המלך, א ע״ד; תולדות, פר׳ קדושים; מאור עינים, יז ע״א; מנחם מנדל מויטבסק, פרי הארץ, עמ׳ 80; שערי היחוד, יג ע״א, מא ע״א.  


					שיר כפול, מרובע, משולש, פשוט ראה זוהר ח״ג רכז ע״ב; תקוני זוהר, תש״ח, נא ע״ב. 


					שכינה בישראל צורך גבוה פירוש רבנו בחיי לשמות כט מו. השווה רמב״ן לשמות כט מו. וראה הערך הבא. 


					שכינה בתחתונים צורך גבוה השווה הערך הקודם. ן׳ גבאי, תולעת יעקב, סוד הציצית; הנ״ל, עבודת הקדש, חלק העבודה, פרק ב; ר׳ יוסף אשכנזי, במאמרו של ג׳ שלום, תרביץ, תשי״ט, עמ׳ 88.  


					שכינתא לא שריא באתר פגים אלא בשלימו ראה סבר, ג, עמ׳ 1771. זוהר ח״א טז ע״ב. ובנוסח עברי: מראות הצובאות, עמ׳ נז, עמ׳ פד. 


					שמו נודף כאפרסמון ומקשקש כפעמון מפעלות אלקים, זאלקווא ת״ע, הקדמה. 


					שמונה־עשר אלף עולמות ראה סבר, ג, עמ׳ 1823. וראה ספר רזיאל, אמשטרדם תס״א, טו ע״ב: ׳י״ח אלף עולמות יש להקב״ה שרואה בהן בכל יום׳ וכו׳. 


					שמך בך ובך שמך ספר רזיאל. וראה רי״צ ורבלובסקי, ספונות, ו, תשכ״ב, עמ׳ קעה הערה 20; ליאור זקס־שמואלי, ספר טעמי מצוות לא תעשה לר׳ יוסף הבא משושן, עבודת דוקטור, תשע״ט, עמ׳ 66. 


					שמע האמת ממי שאמרה רמב״ם, הקדמה לשמונה פרקים. וראה לאורך ספרו של מלמד, ענקים, ולמשל עמ׳ 134, 141, 287 הערה 5. ובנוסח (שלא הובא אצל מלמד) של אליהו בחור, מסורת המסורת, עמ׳ 97: קבל האמת ממי שאמרו; ר׳ משה איסרלש, מחיר יין, הקדמה (׳וכבר אמרו׳). מובא אצל עדעלמאן, דרך טובים, ירושלים תשל״ה, עמ׳ 21. במבחר הפנינים, שער החכמה: ׳אל תבוש לקבל האמת מאיזה שיבא׳. ובפירוש רבינו בחיי למסכת אבות (מהד׳ שעוועל, ד, עמ׳ תקצג): ׳מקבלין האמת אפילו מן המגוש׳. ואנטולי, מלמד, סוף פר׳ משפטים, עב ע״ב: ׳ואין ראוי לבחון בעל המאמר רק [=אלא] המאמר בלבד׳. ובמדרש שמואל לר״ש די־אוזידה, פרק ד משנה א: ׳לא יוכר האמת בממציאו רק יוכר האמת במה שהוא אמת׳. השווה רמב״ם, הלכות תשובה י ב: ׳עושה האמת מפני שהוא אמת׳. וראה לעיל: ׳קבל האמת׳ וכו׳. 


					שערי התירוצין לבעלי השכל לא ננעלו שו״ת ריב״ש, סי׳ שעג. 


					שקר אין בו/לו רגלים ריש מדרש אותיות דרבי עקיבא נוסח ב, בתי מדרשות, ב, תשי״ג, עמ׳ שצז; כתר שם טוב לר׳ אברהם דקולוניא, עמודי הקבלה, א, תשס״א, עמ׳ ט; תקוני זוהר, תקון כב, סו ע״א [בארמית: ׳בארח מתלא׳ (=בדרך משל)]; ציוני, סוף פר׳ שלח; כף הקטורת, כ״י פריס 845, דף 129ב; אילת אהבים, לג ע״ב; אגרת הקדש, בסוף נועם אלימלך, מהדורת ג׳ נגאל, תשל״ח, ב, עמ׳ תקצה, תקצז; מדרש פנחס, בילגוריי תרפ״ט, עמ׳ 88; ר׳ יהודה אריה לייב, שפת אמת, ח״א, פר׳ ויחי, קלד ע״א. במעלות המדות, מעלת התמימות: ׳השקר אינו עומד׳. ובארמית בגנזי רמח״ל, בני־ברק תשמ״ד, עמ׳ רמד: ׳שקרא לא קאי׳. וכן אדיר במרום, תש״נ, א, עמ׳ כז. השווה זוהר, ח״א ב ע״ב. ובכתם פז לזוהר, ת״ש, בראשית, ו ע״ג: ׳שקר אין לו רגלים ... כי כל שקר שאין בו מעט אמת לא יתקיים׳. וראה אשכנזי, תניתא, ב, עמ׳ 888-880. האם מקרה הוא ששקר בשיכול אותיות הוא קשר? 


					שר המסכים פרפרזה ל׳שר המשקים׳ (ברא׳ מ ב). מופיע לרוב אצל חכמי ספרד לציון הסכמה על תשובה, הלכה או ספר. אך גם בגוון שלילי, כמו ר׳ רפאל מילדולה, שו״ת מים רבים, סי׳ ח. לכינוי זה זכה גם ר' יוסף ש' נתנזון, שהצליח לכתוב כ־300 הסכמות. 


					שתיקה בעת הכעס כמים לאש פלא יועץ, ערך ׳כעס׳. וראה ר׳ שמואל אשכנזי, בקובץ מנחה ליהודה, עמ׳ 123-122, והערה 
82. 


					תודה בדברים היא קלה, בלב היא מעולה, ובמעשה היא מהוללה נשכח ממני המקור. 


					תולים עצמם בחגורת ר׳ עקיבא ר׳ יששכר איילנבורג, באר־שבע, באר מים חיים, סוף סי׳ א. 


					תחלת אֹשר שנֹאת עֹשר משלי אגור, ורשה תרע״א, פרק יט, עמ׳ 25. 


					תחלת המחשבה סוף המעשה  כוזרי, מאמר ג עג [ואילו בהקדמה לשער ב של חובות הלבבות (תש״ח, עמ׳ סג) תירגם אבן תיבון: תחילת המעשה הוא סוף המחשבה15]; ש׳ אשכנזי ליקט מקורות שונים16 ואוסיף עליהם מקצת: תשבי, פירוש, עמ׳ 106; האמונה והבטחון, פרק ח, עמ׳ שעט; רבינו בחיי לברא׳ א ג, כרך א, עמ׳ יח;17 כ״י וטיקן 441, דף 114א (מאה י״ד); אבן שועיב, כט ע״ד. וראה שם, הקדמת שרגא אברמסון, עמ׳ 35; פירוש ברטנורא לאבות ג יא; איפרגאן, מנחה חדשה, הקדמה, עמ׳ מא. ובחסידות: ג׳ נגאל, נועם אלימלך, עמ׳ שסה. ולא נכנסתי להבדלי סגנון קלים. אך אזכיר את אברהם בר חייא, הגיון הנפש,18 לייפציג תר״ך, ז ע״א: ׳תחלת המחשבה הטהורה בבריאתו באמירה להעשות, וחתימתה היתה במעשה׳. וראה S. M. Stern, Semitic Studies, 7, 1962, pp. 231-252. ר׳ שם טוב אבן פלקירה, המבקש, תש״ל, עמ׳ צב: ׳תחלת מחשבת הפלוסוף בחבור אלה הספרים היתה סוף מעשהו, וסוף מעשהו תחלת מחשבתו׳. וראה לעיל: ׳סוף מעשה במחשבה תחילה׳. 


					תחת אשר לא עבדת — אבדת ספר הרוקח, עמ׳ יח.  


					תיגרא בין אחייא מתייה בין נוכרייא אבן שועיב, פר׳ לך לך, ו ע״ב. השווה אשתרוק, מדרשי התורה, ברלין תרנ״ט, עמ׳ 15 (גינצברג, אגדות, ב, עמ׳ 162, הערה 82).  


					תכלית הידיעה שלא נדע סבר, ג, עמ׳ 1881. וראה תקון מדות הנפש, עמ׳ 32; ר׳ מנחם מנדל מויטבסק, פרי הארץ, מכתבים, תשכ״ה, עמ׳ 64; הנ״ל, פרי עץ, פרשת בשלח; ר׳ צדוק מלובלין, מחשבות חרוץ, תרע״ב, יז ע״א. וראה ב׳ זק, ״יחסו של ר׳ שלמה אלקבץ לחקירה הפילוסופית״, אשל באר־שבע, א, תשל״ו, עמ׳ 289 והערה 6. 


					תכף לנטילה המוציא מאיר בניהו, ספר הזכרון לרב יצחק נסים, קבלה, עמ׳ רלח. 


					תְמול לעד לא ישוב ׳תוכחה׳ בסוף חובות הלבבות [נכנסה למחזורים מנהג רומי מתחילת המאה הי״ד], וצוטטה על ידו בשער התשובה, פרק ז. 


					תמונה כוללת כל התמונות ר׳ יוסף הבא משושן, טעמי המצות, מצות יבום; רקנטי, פר׳ וישב, לג ע״ג; לד ע״ד; שו״ת רמד״ל [=תשבי, חקרי, א, עמ׳ 58. וראה הערה 183, שם]; חלמיש, אשכנזי, עמ׳ 148 והערה 201 (למקורות נוספים). ועוד. 


					תְּנה אזנך לכל אדם, ואת פיך למתי מעט יהושע שטיינברג, משלי יהושע, פרק נד, ווילנא תרמ״ה, עמ׳ 276. 


					תענוג תמידי אינו תענוג מובא בשם הבעש״ט במגיד דבריו ליעקב, תשל״ו, עמ׳ 212. וראה ג׳ נגאל, מחקרי מערב ומזרח, תשס״א, עמ׳ 180-175; מאמרו של ז׳ גריס, קבלה, 5 (תש״ס), עמ׳ 429-427. 


					תפילה בלא כונה כגוף בלא נשמה סבר, ג, עמ׳ 1895. אברבנאל לאבות ב יג; ישועות משיחו, יב א; רמ״ק פרדס רמונים, של״א ספ״ה, עד ע״ד; עץ חיים, שער מ פרק ב; תולדות, פר׳ תולדות, עה ע״ב; ר׳ שניאור זלמן, תניא, עמ׳ 99; הנ״ל, לקוטי תורה, ויקרא, כה ע״ד. וראה הקדמת אברמסון, שועיב, עמ׳ 36. H.G. Enelow, Kawwana, Studies in Jewish Literature issued in honor of Professor Kaufmann Kohler, Berlin 1913, p. 99 


					תראה סתריהם גלויים לעיניך שערי אורה, שער י, קב ע״ב. 


					תרומה ... תרי ממאה זוהר, ח״ג קעט ע״א; בחיי לדברים כו טו; קופת הרוכלין, כ״י אוקספורד 1618, 10 ע״א; רדב״ז, מצודת דוד, מב ע״ג. 


					תשובה מעין המשובה ר׳ יעקב אביחצירה, אלף בינה, אות חית. 

			פרק שני 

			למקורו של פתגם בספרות הקבלה 

			׳כל הנופח — מתוכו הוא נופח׳ 

			בפי הבריות שגורים פתגמים ומאמרים שונים שמקורם בספר הזוהר, ואין המשתמשים בהם מודעים לכך. כנגדם מצויים מאמרים המיוחסים לזוהר, בחינת אילן גדול להיתלות בו, ואינם פרי רוחו. נעסוק כאן בפתגם המיוחס בכתבים מסוימים לזוהר, במקצת כתבים — לרמב״ן, ובאחרים הוא אנונימי. אף אין הפתגם מופיע בנוסח אחיד. בכל אלה עדות לנפתולי דרכו של הפתגם בשלבי התנסחותו והתייחסותו. ברם, לרעיון הטמון בפתגם יסוד ושורש חזקים בתורת הנפש של הקבלה, ואולי בשל כך לא ראו צורך להקפיד על צורתו הקבועה ועל גלגוליו. במאמר קצר זה ננסה להתחקות על שורשיו של הפתגם בספרות הקבלה.19  

			נפתח בסקירת המצוי בכתבים שונים של תלמיד חכם דגול, איש אשכולות ובעל שיעור קומה, הלוא הוא ר׳ שניאור זלמן (להלן: רש״ז) מליאדי (נולד ח״י באלול תק״ה[ז], נפ׳ כ״ד בטבת תקע״ג = 26.12.1812),20 אבי תנועת חב״ד, אשר בכתביו מופיע הפתגם, יחסית, די הרבה. נקדים ונאמר כי כתבי רש״ז מתחלקים לשני ענפים עיקריים: אלה שנכתבו על ידו, ואלה שראשיתם בדרשות שבעל פה וסופם בליקוטים שנערכו בידי אישים שונים. עם הסוג הראשון נמנים: השולחן ערוך, התניא על חמשת חלקיו, ניסוח מתוקן של סידור התפילה, ואגרות שונות. לסוג השני שייכים ספרי הדרוש הרבים, כגון: תורה אור, ליקוטי תורה, קבצים של מאמרי אדמו״ר הזקן (שנדפסו מתוך כתבי־יד במחצית השנייה של המאה העשרים), וכן דרושים על הסידור ועל הזוהר וכו׳. נפתח בבדיקת המצוי בחיבורים האותנטיים. 

			בחלק הראשון של ספר ליקוטי אמרים, המפורסם יותר בשם: תניא,21 קוראים אנו: ׳ונפש השנית בישראל היא חלק אלוה ממש,22 כמ״ש ״ויפח באפיו נשמת חיים״,23 ו״אתה נפחת[ה] בי״,24 וכמ״ש בזוהר מאן דנפח מתוכיה נפח פי׳ מתוכיותו ומפנימיותו, שתוכיות ופנימיות החיות שבאדם מוציא בנפיחתו בכח׳.25 כוונת הדברים היא, שבאדם מישראל קיימות שתי נפשות. האחת מכונה חיונית, או בהמית, או טבעית, והיא מוצאה מקליפת נוגה. ואילו האחרת, המציינת את מהותו המיוחדת של האדם הישראלי, נקראת נפש אלוהית. רש״ז מדגיש חזור והדגש כי זו האחרונה נופחה מעצמותו ומתוכיותו ממש של המאציל העליון. לא כאן המקום לברר עד כמה עקרונית היא תפיסה זו אצל רש״ז, ומה הן המסקנות הרחבות המתבקשות ממנה. ענייננו כאן לבדוק מהו המקור בזוהר שממנו, כביכול, ציטט רש״ז. בדרך כלל אין רש״ז מציין את מקורותיו, וכאשר הוא מציין הרי זה ללא מראה־מקום מדויק. הוא הדין במקרה דידן. אף כאן מסתפק רש״ז בציון ׳כמ״ש בזוהר׳.  

			אך היכן מופיע בזוהר פתגם זה? ואם לא בזוהר כי אז היכן? 

			יצויין, כי הפתגם הנידון, הכרוך לרוב בפסוק ׳ויפח באפיו נשמת חיים׳, חוזר בספר תניא חמש פעמים נוספות. שלוש מהן — באגרת התשובה,26 היא חלק ג של התניא; ופעמיים — באגרת הקודש,27 היא חלק ד של התניא. בארבעה מתוך חמשת המקורות הללו, שנכתבו כולם בידי רש״ז עצמו, אין הוא מגלה את מקור הפתגם; ואילו במקור החמישי שוב נזכר הזוהר בסתם. ועוד יושם לב לצורה הארמית: ׳מאן דנפח — מתוכיה (או: מתוכו) נפח׳. היא בלבד מופיעה. מצב דומה קיים בדרושים. 

			בדרושי רש״ז, שהועלו על הכתב בידי נכדו בעל צמח־צדק ונדפסו תחת השם לקוטי תורה, מובא המאמר ׳מאן דנפח מתוכו נפח׳ בשם הזוהר,28 ובמפתחות שבסוף הספר29 לא הוער על כך דבר. ואילו בדרושים שנדפסו בברוקלין,30 ואשר האותנטיות שלהם מוכחת מתוך השוואה לספרי הדרוש הקדומים, מצוטט אותו נוסח בשם חז״ל. זהו ״ייחוס״ חדש בכתבי רש״ז. כשנעיין בקובץ דרושים אחר של רש״ז שנערך בידי בנו ר׳ דוב בער,31 נמצא את הפתגם בנוסח הנ״ל, וללא כל ציון מקור. הנה המקורות: 

			(א) עמ׳ קכה — ׳ויפח וכו׳, מאן דנפח מתוכי׳ נפח ומפנימיותו נפח׳. 

			(ב) עמ׳ רסב — ׳והנה בנשמה כתיב ״ויפח באפיו״ וכו׳, ומאן דנפח מתוכו נפח . . . שמתוכו ופנימיותו נפח לתוך הפה׳. 

			(ג) עמ׳ רסג — ׳מאן דנפח מתוכי׳ נפח׳.32  

			מן המובאות דלעיל מסתבר כי הפתגם היה שגור בפי רש״ז,33 אך קשה לדעת אם שעה שהשתמש בו בדרשותיו אמנם הזכיר מקור כלשהו. על כל פנים ראינו שבראשית ספר התניא (ופעם נוספת באגרת הקודש) הזכיר רש״ז את הזוהר. נעיף עין לרגע אל מקצת סופרים מבית חב״ד שהתייחסו אל המקורות הנ״ל מהתניא. 

			ובכן, המתרגם האנגלי של לקוטי אמרים34 חלף על פני המשפט מבלי לציין כל מקור לכך.35 הגדיל עליו מתרגמה לאנגלית של אגרת הקודש, הרב י׳ שוחט, שהעיר36 כדלקמן: ׳ראה תניא פרק ב; השווה רמב״ן לבראשית ב, ז; זוהר ח״ג דף מו ע״ב; קיצורים והערות עמ׳ עד — כל הציטאטות האלה מבטאות את מקורה האלוהי של הנשמה׳.37 לאמיתו של דבר, המבקש למצוא סעד לענייננו במקורות הנ״ל לשווא יחפש.38 כמו כן יש לתמוה על אחד המבארים של התניא, ר׳ אלכסנדר יודאסין, הכותב: ׳הנה הוסיף רבינו על הזהר: פי׳ מתוכיותו ומפנימיותו, אף שגם בזהר כתוב מאן דנפח מתוכי׳ נפח׳.39 האם באמת ראה את דברי הזוהר במקורם, או שמא הוא דייק מלשון התניא, ותו לא? אף ר׳ יהושע קארף דן בביאורו באריכות40 על עניין הנפיחה, ואינו מציין כל מקור ל״מאמר הזהר״. אציין עוד, כי בדקתי בספר מגן אבות שמזכיר ר׳ אברהם צבי ברודנא בקונטרס לקוטים באורים על התניא,41 וגם שם אין מציינים כל מקור בזוהר. מכולם היטיב לעשות ד״צ הילמן,42 שהודה בפשטות: ׳לא מצאתי מקורו׳.43 

			אכן, ביטוי מפורש בנוסח המבוקש44 אינו מופיע בספר הזוהר. ואולי מן העניין יהיה לראות כיצד בעל הזוהר מפרש את הפסוק ׳ויפח באפיו׳: ׳ואיתימא נשמתו של אדם אינה ממוצא הפה? הרי כתיב ויפח באפיו נשמת חיים׳.45 כלומר, אין כל דמיון לפתגם שלנו. אוסיף ואומר כי לא מצאתי את הפתגם הנדון גם בחיבורים עבריים של ר׳ משה די־ליאון: שקל הקודש, הנפש החכמה, שאלות ותשובות,46 ספר הרימון. 

			הבה ניגש למקורות אחרים בני זמנו וחוגו של ר׳ שניאור זלמן מליאדי, ולאחר מכן נעיין במקורות קבליים קדומים יותר, על מנת לבדוק אם נזכר אצלם ביטוי זה, או בשינוי לשון, ומי הוא המקור הקדום ביותר אליו הוא מיוחס. מובן שעלינו להימנע מציון מקורות, גם לא־קבליים, המביעים רעיון דומה, כגון: מקור אלוהי של הנשמה, נשמה גזורה או חצובה מלמעלה,47 וכיוצא באלה, אם אין בהם הדגשת ׳מתוכיותו׳, כלומר, חסר בהם הדימוי הלקוח ממלאכת הנפח. על כן, לצורך דיוננו נתעלם ממשפט ״גבולי״: ׳נפש האדם הנפוחה בו מאת הבורא יתברך׳.48 גם נדחה משפטים כמו: ׳נשמת האדם אני עשיתיה ונפחתיה באפיו, ובשבילה אני מרחם עליו, ומיישר לפניו דרך להצילנו׳.49 אף המאמר המדרשי הקדום,50 המדגיש את מוטיב הנפיחה, ואף מציין את מלאכת הנפח, אבל הואיל והוא חסר את ההדגשה החשובה לנו, של הנפיחה מתוכו,51 נצטרך להתעלם ממנו. במדרש זה נאמר: ׳מה כלי זכוכית, על ידי שנעשה בנפיחה על ידי בשר ודם, אם נשבר יש לו רפואה, אדם שנעשה בנפיחתו של הקב״ה, שנאמר ׳ויפח באפיו נשמת חיים׳, על אחת כמה וכמה׳. כנגד זה, משפט כמו זה הנמצא ב״פירוש שם בן ד׳ אותיות״, קונטרס מחוג ספר העיון:52 ׳נפיחת הנאדות, שאין אדם יכול לנפחם אלא מאויר הנשאף מבחוץ הבא אל כח האדם, ומכחו יכול לנפחם׳ וכו׳ — יכול היה לשרתנו לו היה בנוי על הפסוק ׳ויפח באפיו׳ וכו׳ (ועניין ׳הנשאף מבחוץ׳ היה בטל מאליו), ואז היינו רואים את המעבר אל ניסוח פתגמי.53 אך בהקשר הנוכחי אין לנו אלא להשמיט מובאה זו מדיוננו. 

			עיון בספרות החסידות מגלה כי המאמר הנדון היה ידוע בחוגי החסידים. אלה מזכירים אותו כדבר מקובל ובלא קשר לספר הזוהר. מבין החיבורים החסידיים ייזכרו: 

			(א) צפנת פענח לר׳ יעקב יוסף מפולאנה: ׳אמנם הצורה היוצא מעולם האחדות מעצמותו ית׳, שנא׳ ׳ויפח באפיו נשמת חיים׳, וכל הנפוח (!) מעצמותו נופח׳.54 

			(ב) דגל מחנה אפרים, לר׳ משה חיים אפרים מסודילקוב: ׳חיות ישראל הוא כביכול מעצמות הקב״ה, כמו שכתוב ״ויפח באפיו נשמת חיים״, ואיתא: ״כלום אדם[!] נופח אלא מעצמותו״׳.55 הניסוח יוצר רושם של ציטוט. אך מהיכן ? 

			ועוד שם: ׳״ויפח באפיו נשמת חיים״ — כלום אדם נופח אלא מעצמותו. וכן היה הש״י נופח נשמת חיים באפיו מעצמות יתברך ויתעלה׳.56 

			(ג) מגיד דבריו ליעקב, לר׳ דב בער ממעזריטש, נאמר בהקדמת הספר: ׳כל הנופח מעצמותו הוא נופח רוח חיים׳. ובמקום אחר שם: ׳כי כל הנופח מתוכו הוא נופח׳.57 וכן במקבילה של דרוש זה בספר אור תורה: ׳כל נפח מתוכו נפוח׳.58 ואילו במקום אחר שם: ׳וכל הנופח מתוכו ומעצמותו נופח׳.59  

			(ד) אור האמת, והוא נוסח אחר של דרושי המגיד: ׳מתוכו נפיח׳.60 ובמקום אחר שם: ׳כל נפוח מתוכו הוא נופח׳.61 

			(ה) לקוטים יקרים, מבית־מדרשו של המגיד ממעזריטש: ׳כי כל הנופח מעצמותו הוא נופח׳.62 

			(ו) אורח לחיים, לר׳ אברהם חיים מזלאטשוב: ׳ונשמת ישראל הם חלק ה׳, ויפח באפיו, כל הנופח׳.63 הפתגם מובא כאן כאילו המשכו ידוע. 

			(ז) ר׳ צדוק הכהן מלובלין: ׳וחלק הנשמה שהוא מנפיחת הש״י ומאן דנפח מתוכו נפח והוא חלק ד׳ ודאי דמריח ריח טוב׳.64 

			בכל הכתבים החסידיים הללו מובאים אפוא שני נוסחי־יסוד (הנופח מתוכו וכו׳, הנופח מעצמותו וכו׳), מהם אחד קרוב מאוד לנוסח של רש״ז, אך בלא ציון מקור כלשהו. מיד נראה שהנוסח השני הוא המצוי בספרי קבלה של המאות הט״ז והי״ז.  

			הנה מוצאים אנו בספר לוריאני, לקוטי ש״ס: ׳וכל הנופח מעצמו הוא נופח׳.65 בספר אחר מאותו חוג, הוא עמק המלך, מצאתי את הפתגם הזה שלוש פעמים, ובהן אחת בלבד שמציינת את רז״ל כמקור: ׳שנא[מר] ויפח באפיו נשמת חיים, וארז״ל כל הנופח מעצמותו הוא נופח׳.66 משמע, הפתגם היה ידוע למחבר, אך התקשה למצוא את מקורו הספרותי.  

			גם הרמ״ע מפאנו כותב במאמר הנפש: ׳״ויפח באפיו״ — מעצמות הנופח׳.67 או: ׳ולכבוד הנפיחה העליונה מעצמות הנופח נאסר לאדם עץ הדעת׳.68 ובעקבות זה מדובר באותו ספר על ״הנפיחה הקדושה״ או ׳הנפיחה הנכבדת׳.69 קרוב להניח שהרמ״ע הכיר את לשון רבו, הרמ״ק, והושפע הימנה. במקום אחד כותב ר׳ משה קורדובירו: ׳כאומרו: ״ויפח באפיו״ — כל הנופח מעצמותו הוא נופח׳.70 מי הוא האומר? מה שסתם כאן הרמ״ק פירש בספרו האחר. בספר שיעור קומה כתוב כדלהלן: ׳ומעצמותה נפח נשמה באדם, כדפי׳ הרמב׳׳ן זלה״ה, ״הנופח מעצמותו נופח״׳.71 לצערנו, לא גילה כאן הרמ״ק היכן פירש כך הרמב״ן.72 לא בלי עניין לציין, כי בפרשה אחרת, בהסבירו את המונח ״מאמרות״, כותב רמ״ק: ׳המאמר יוצא מהבל עצמות האומר ואינו דבר נפרד ממנו, מפני שהבל פה הוא מעצמות הנופח, כדפי׳ רז״ל בענין ויפח׳.73 משמע, רמ״ק מתייחס לפתגם שלנו, שלא נזכר כאן כולו אך בוודאי עומד ביסוד הדברים, כאל פירוש רז״ל. יוצא שגם אם נוסח הפתגם זהה בכל המקורות שהובאו מהרמ״ק, הרי מקורו אינו ברור לגמרי. 

			בדורו של הרמ״ק משתמש בדברי הרמב״ן, כבמקור גלוי וידוע לרבים, גם ר׳ חיים ויטאל. ׳נשמת האדם חוצבה מפיו יתברך כמ״ש ויפח באפיו נשמת חיים. וכמ״ש הרמב״ן ז״ל: ״אין אדם נופח אלא ממה שיש בו״׳.74 (וראוי לציין נוסח אחר של רח״ו: ׳וז״ס ויפח באפיו נשמת חיים, כאומן הנופח בנפיחה תוך האפר והחומר׳).75 שני אישים אלה, רמ״ק ורח״ו, מסתמכים אפוא על הרמב״ן, ואת השוני בלשון אפשר היה לנמק בציטוט מן הזכרון, או בציטוט ממקורות שונים או משניים. אך היכן כתב כך הרמב״ן ? 

			אצל תלמיד הרמ״ק, ר׳ אליהו די־וידאש, נמצא בסתם, ללא כל ציון מקור: ׳״ויפח באפיו נשמת חיים״ — כל הנופח מעצמותו הוא נופח׳.76 תלמיד אחר של הרמ״ק, ר׳ אברהם גלאנטי, אף הוא כותב בסתם: ׳כי כל הנופח מעצמותו הוא נופח׳.77 לעומתם, ר׳ חיים הכהן מארם־צובה,78 שהיה תלמידו של ר׳ חיים ויטאל בשנות חייו האחרונות, כותב במקור חיים: ׳כמשחז״ל ׳ויפח באפיו נשמת חיים׳ — אין אדם נופח אלא ממה שבתוכו׳.79 אולי לא בלי עניין הוא להפנות את תשומת הלב לכך שארבעת התלמידים הללו (רמ״ע, די־וידאש וגלאנטי מצד אחד, ור׳ חיים הכהן מצד שני) נוקטים כל אחד לשון קרובה מאוד ללשון רבם. 

			כארבעים שנה לאחר פטירת הרמ״ק, אנו מוצאים דיון בדברי הרמב״ן, תוך הזכרת הפתגם שלנו, אצל ר׳ שבתי שעפטל הלוי הורוויץ, אשר, כידוע, הושפע מאוד מרמ״ק. בהבחינו בין נפש התנועה לבין הנפש המדברת קובע ר׳ שבתי כי הנפש המדברת ׳יצאה מעצמותו ית׳, כענין שנא׳ ויפח באפיו׳.80 ובהמשך: ׳אבל הנשמה היא רוח השם הגדול, מפיו דעת ותבונה, ר״ל ידועה(!)81 הנופח מעצמותו הוא נופח, וכמו שפירשנו סוד הענין בהג״ה בספרינו בהקדמתינו בן מאה שנה, המתחלת ׳נשאלתי מחכם אחד מגדולי ישראל׳ וכו׳, ודרוש משם׳. אכן, בהקדמה לשפע טל, הקדמה המכונה ״בן מא״ה שנה״ יען כי היה אז המחבר בן מ״ו שנה, מוצאים אנו כמה וכמה פעמים82 את הביטוי ׳כל הנופח מעצמותו הוא נופח׳. מה שחשוב הוא, שר׳ שבתי אינו מקשר בין הפתגם שלנו לבין הרמב״ן. ומעניין שסמוך לאחר זמנו של ר׳ שבתי מצטט גם ר׳ מנשה בן־ישראל83 את הרמב״ן כפי שהוא בידינו (בפירושו לבראשית ב ז), ובלא הפתגם הנדון. 

			מן האמור עד כה כבר ניתן להיווכח שהפתגם נקלט אצל המקובלים, אך לרוב התעלמו משאלת זיהוי המחבר או שציינו בסתם לרמב״ן.84 יחד עם זאת חובה לזכור כי הנוסח ״המצוטט״ אינו אחיד, לדעתי, מן הטעם הפשוט שאיש לא קרא נוסח כזה בכתבי הרמב״ן. אף לא קרא כך ר׳ משה אלשיך, הכותב אמנם בפירושו לבראשית ב ז: ׳כי אחר אומרו ״ויפח״ שהוא מאתו ית׳,85 ומה גם להרמב״ן באו׳ [= באומרו] מי שנופח ממה שבתוכו הוא נופח׳. אולם בעיניי נודעת חשיבות למובאה זו מבחינה אחרת, והיא העובדה ש״האלשיך הקדוש״ היה נערץ מאוד בחוגי החסידים, ולכן הוא יכול היה לשמש לפחות אחד הצינורות הראשיים לשימוש בלשון הנ״ל. עוד סבור אני, שמלשונו של האלשיך הושפע גם ר׳ חיים ויטאל, שהיה תלמידו,86 כפי שניתן ללמוד מן ההשוואה לדבריו שצוטטו לעיל. זאת ועוד, ר׳ שלמה אלקבץ כותב בפירושו לשיר השירים: ׳וכבר ידעת דברי הרמב״ן ז״ל בשער הגמול[!] אצל ויפח באפיו נשמת חיים כי הנופח לאחר ממה שבתוכו נופח׳.87 נראה אפוא שבתקופתו הילך בצפת בשם הרמב״ן הנוסח ׳ממה שבתוכו נופח׳, וחכמים אחדים כאלקבץ, אלשיך ורח״ו השתמשו בו. 

			שוב מצינו, כי דור אחד לפני ר״מ אלשיך88 כותב הרדב״ז בפרפרזה לדברי הרמב״ן, מבלי להזכירו: ׳צוה ית׳ במצוה זו, כדי שירבו להמשיך נשמות מסוד מציאותו ית׳, שהנשמות רוח מאתו ית׳, כד״א ויפח באפיו נשמת חיים, ומרוחו נתן בקרבו׳.89 

			ככל שאנו חוזרים לאחור מסתבר לנו כי כל הנחלים הולכים אל הרמב״ן, בין אם מפרשים בשמו ובין אם לאו. אך מלאת עניין היא העובדה, שעד המאה הט״ו מצטטים מן הרמב״ן, אפילו בלא להזכיר שמו, בנוסח שבאמת מצוי בכתביו, ואילו הפתגם המבוקש על ידינו אינו מופיע ככל הנראה עד אז. יוצא מן הכלל הוא המקובל ר׳ יוסף ג׳יקטילה, שיידון להלן, ואשר ציטוטו יפתח לפנינו אופק חדש. 

			באמצע המאה הט״ו, וליתר דיוק בסוף שנת רכ״ו, כותב ר׳ מיכאל הכהן באלבו, באיגרתו לר׳ משה אשכנזי: ׳וידוע שנפש אדם נופחה מהש״י כאמרו ויפח באפיו נשמת חיים. והוא מבואר, שהנופח באחר מנשמתו יתן בו׳.90 על כך מגיב ר׳ משה בהערת־שוליים: ׳אמ׳ מה שאמ׳ שהנופח באפי אחר מנשמתו יתן בו ... זה הלשון גנב מנחמני בפיר׳ התורה, והוא לשון משובש [מבחינה רעיונית] ומביא לידי כפירה׳, בכך שמשתמע ממנו שהמהות האלוהית מתגשמת, כביכול.91 

			אצל ר׳ יהושע אבן שועייב, תלמיד הרשב״א (שכידוע היה תלמיד הרמב״ן), אנו מוצאים: ׳וכמו שכתב הרב רבינו משה בר נחמן כי הנופח באפי אחר מנשמתו יתן בו׳.92  

			תלמיד אחר של הרשב״א, הוא רבינו בחיי ב״ר אשר, כותב בסוף פירושו לבראשית ב ז: ׳ומזה הזכיר לשון ׳ויפח באפיו׳, שממנו יובן יסוד הנפש ועוצם מעלתה, בהיותה אצולה מרוח הקדש׳.93 ובלשון קצרה יותר בפירושו לבראשית א כז: ׳שהנפש השכלית שבאדם אצולה מרוח קדשו׳.94 ובנוסח החשוב יותר לענייננו נמצא בתחילת פירושו לבראשית ב ז הנ״ל: ׳נפח בו נשמה מרוח קדשו״.95 וכן נמצא בספר הדרשות שלו: ״ונפח בו נשמה אצולה מרוח קדשו״.96 אולם כל הביטויים הללו, המזכירים את הפיוט97 ׳ברכי אצולה מרוח הקודש׳, שבוודאי היה ידוע בחוגי המקובלים,98 עדיין אינם מבטאים את הפתגם שלנו. ברם, חשוב ביותר הוא, בשל קירבתו ללשון הרמב׳׳ן, פירושו של רבינו בחיי לשמות כ ז: ׳ומה שכתוב ״ויפח באפיו נשמת חיים״, מעיד על זה כי כיון שהקב״ה נפח באפיו, על כל פנים מרוחו נתן בו. ובאור הכתוב ״ויפח באפיו״ נשמה שהיא אצולה מחיי המלך׳.99  

			כמוהו כן ר׳ מנחם מריקנטי כותב בפירושו על התורה: ׳הנשמה שנופחה בו מהשם יתעלה ויתברך׳.100 וחשוב מכן הוא האמור לפני כן: ׳הנופח באפי אחר מנשמתו יתן בו׳.101 כאן ממש ציטט מלשון הרמב״ן. בידוע הוא המנהג שאחזו בו הריקנטי ואחרים102 להשתמש בדברי הרמב״ן מבלי לנקוב בשמו. 

			שלושה אישים אלה — אבן שועייב, רבינו בחיי והריקנטי — פעלו סמוך לאחר הרמב״ן.103 והנה מצינו בהשגות על מורה נבוכים, המיוחסות לר׳ יוסף ג׳יקטילה,104 כי המשיג מצטט את הרמב״ן כדי להתנגד לו. ואם נכון זיהוי ההשגות לג׳יקטילה, ייתכן שלפנינו העדות הקרובה ביותר לימי הרמב״ן. וזה לשון ההשגה הנוגעת לענייננו: ׳ואף על־פי שהרב רבינו משה ברבי נחמן אמר כי הנשמה מאתו יתברך, ואמר105 כל הנופח מרוחו הוא נופח׳. ציטוט בנסיבות אלה מחייב, כמובן, בדיקה מדוקדקת. הבה נבדוק אפוא מה בפי הרמב׳׳ן. 

			תחילה נעסוק בפירושו לתורה. ובכן, בפירושו לבראשית א כו הוא כותב: ׳ויתן הוא ית׳ הרוח מפי עליון, כדכתי׳ ״ויפח באפיו נשמת חיים״׳.106 קרוב יותר לענייננו הוא פירושו לויקרא יח כט: ׳נשמ׳ האדם נר ה׳ אשר נופחה באפינו מפי עליו[ן]׳.107 אך חשוב יותר הוא פירושו לבראשית ב ז: ׳אבל היא רוח השם הגדול, מפיו דעת ותבונה, כי הנופח באפי אחר מנשמתו יתן בו׳.108 הרעיון שבפתגם שלנו נמצא אפוא כאן בדברי הרמב״ן, אך לא הנוסח המבוקש. והנה, על הפירוש הזה של הרמב׳׳ן העיר המהדיר האחרון, הרב ח״ד שעוועל: ׳כלומר, כי הנופח מנשמתו באפו של אחר, יתן בו חלק מנשמתו, כן הוא בכאן, מאחר שהש״י נפח באפי האדם, א״כ נתן לו כביכול חלק מנשמתו (באור הלבוש לרקאנטי). ומקור הרעיון הוא בספר הקנה: מאן דנפח מתוכו נפח (מפי ידידי הרב ירוחם ליינער)׳.109 ברם, נוסף לכך שמבחינה כרונולוגית נתהפכו היוצרות, שהרי ספר הקנה מאוחר לרמב״ן,110 יש להעיר עוד על כך שלא צוין מראה־המקום בספר הקנה,111 ואני מעז לומר שפתגם זה אינו נמצא בו!112 ואולי כוונתו של שעוועל לבן־זוגו של ספר הקנה, הלוא הוא ספר הפליאה, שבו כתוב: ׳״ויפח באפיו נשמת חיים״ — מי שנופח משלו הוא נופח׳.113 אך שעוועל ציטט נוסח שונה. אם נחזור לענייננו ניווכח שהמקורות הקרובים לתקופת הרמב״ן מצטטים לרוב מפירושו לבראשית ב ז. אך עדיין אין בידינו מקור הציטט שהביא ג׳יקטילה. 

			ובכן, ניסוח רמב״ני אחר, המצייר ברקע את מלאכת הנפח, מצוי בדרשת תורת ה׳ תמימה, כדלהלן: ׳וענין הנשמה שאיננה גוף, נודע וברור מפסוק ״ויפח באפיו נשמת חיים״, וזה קרוב ומבואר שעילה אותה ויחס אותה לבורא ית׳. כי הנופח בכלי מרוחו ממציא בו רוח׳.114 הרי לנו ניסוח קרוב לא רק לפתגם שלנו, אלא גם לדברי ג׳יקטילה. ניתן להראות שגם במאה הט״ו מצטט ר׳ אברהם שלום את הדברים הללו כמעט מלה במלה, ומסיים במפורש: ׳כמ״ש הרמב״ן׳.115 

			מקבילה קרובה לדברי הרמב״ן ניתן למצוא אצל ר׳ שבתי דונולו (מאה עשירית), בספר חכמוני: ׳הרוח שנפח והוציא ה׳ מרוחו הקדוש בכחו הגדול׳.116 כמו כן מצינו בספר חכמת הנפש לר׳ אלעזר מוורמס, בו מובע במקומות הרבה אותו רעיון ובלשון קרובה: ׳כי ממנו נופחה רוח מרוח׳.117 קרובה מאוד היא לשונו בפירוש התפילות, בתפילת ״נשמת״: ׳נופחה נשמתי בי מרוח קדשו׳.118 

			לכאורה אפשר לטעון שדונולו שימש מקור לרמב״ן. אך בירור בכיוון נוסף, של פרשני סודות הרמב״ן, עשוי להאיר עינינו. כידוע כתבו תלמידי הרשב״א, במאה הי״ד, חיבורים אחדים שעניינם ביאור סודות הרמב״ן בפירושו לתורה. והנה, עד כמה שיכולתי לבדוק לא מצאתי איש מהם שמזכיר את הפתגם. אפילו אחד החשובים בחבורה זו, ר׳ יצחק דמן עכו, כמדומה שאינו מזכיר כלל פתגם זה במאירת עינים. באחד הפירושים119 מצאתי לשון קצרה מאוד: ׳והוא הנופח לתת לו מנשמתו׳. אך אין כאן אלא פרפרזה לדברי הרמב״ן. יוצאים מן הכלל הם דבריו של ר׳ מאיר בן שלמה ן׳ אבוסהולה, המפרש: ׳ואמר ״ויפח באפיו״ להורות כי מנשמתו יתן בו, כמו שכתב החסיד ז״ל, הנופח בנוד ממציא בו רוחו׳.120 כידוע, הכינוי ״החסיד״ בסתם נתייחד בפי המקובלים באותו זמן לר׳ יצחק סגי־נהור (1160[?]–1234[?]), ראש למקובלי דרום צרפת. נראה לי מאוד שר׳ יצחק זה, אשר כונה כעבור שני דורות ׳אבי הקבלה׳,121 הוא הוא אביו הרוחני של הפתגם שלנו.122  

			העולה מן המקורות שהובאו לפנינו הוא, שבתקופה הסמוכה לרמב״ן ניתנת הדעת על השימוש בשורש ״נפח״. החל בכך דונולו האיטלקי, ובאמצעותו123 ר׳ אלעזר מוורמס באשכנז. ר׳ יצחק סגי־נהור מפרובנס השכיל להגדיר בקצרה את מעשהו של הנופח. באמצעות בני החוג בגירונה, שהיו תלמידי ר׳ יצחק, שאב גם הרמב״ן הגדרה זו. אכן, בדרשתו על התורה השתמש בה, ואילו בפירושו לתורה הוא ניסח את הדברים בלשון אחרת. ר׳ יוסף ג׳יקטילה הכיר את הדרשה, ואולי הוא שטבע את הניסוח האידיומטי המתאים לעניין הנפש. אף על־פי כן קשה לי להניח כי ניסוחו שלו הגיע לדורות הבאים. פירוש הרמב״ן לתורה זכה להשפעה מרובה, ועובדה היא שבחוג המקורב אל הרמב״ן רווח השימוש בפירושו לבראשית דווקא, וכך הוא המצב עד אמצע המאה הט״ז לערך. במאה הט״ז אין מצטטים בדרך כלל מתוך הכתב124 אלא מרבים להשתמש בנשמת הרעיון. תוך כדי כך125 טבעו מי שטבעו את הפתגם שזכה לשני ניסוחים ראשיים: זה של האלשיך וזה של רמ׳׳ק. מכאן ואילך עדים אנו להתפתחות כפולה: מצד אחד צצים ואריאנטים קלים, מצד שני, הפתגם מוּצָא לעתים קרובות מחזקת מקורו הרוחני, והוא מובא בשם חז״ל או בסתם. במאה הי״ז ואילך כבר אין מייחסים כמעט את הפתגם לרמב״ן. אף ראינו את ר׳ שניאור זלמן מליאדי שמרוב שכיחות המאמר תלה, כנראה, את מקורו בזוהר, ואף נתן לו לבוש ארמי. 

			לאחרונה נפגוש את הד קולו של הרמב״ן בפירוש על התורה של בעל החפץ חיים: ׳אבל היא כמו שמפרש הרמב״ן, רוח השם הגדול, מפיו דעת ותבונה, ומאן דנפח מדילי׳ נפח׳.126 נוסח זה אינו בלי עניין. המחבר ציטט בוודאי מן הזכרון, ובמוחו נצטרפה גם לשונו של ספר הפליאה, כדלעיל, עם שקיבל לבוש ארמי.127 

					19	אין אנו מתיימרים להקיף בזאת את כל המקורות. אך דומה כי מצטיירת תמונה פחות או יותר ברורה גם ממה שיובא כאן. יצוין, כי הרב מ׳ סבר, שספרו מכלול המאמרים והפתגמים, תשכ״א-ב, הוא המתוקן ביותר לפי שעה, אינו מזכיר את הפתגם שנעסוק בו, לא אותו ולא את הוואריאנטים האפשריים. וכן לא הביא אותו י׳ בקר בשני אוספי הפתגמים שלו בנושא הנפש, שפירסם בכתב־העת מזרח ומערב, כרכים ד-ה. אך נמצא אצל אייזנמנגר (ראה להלן, הערה 48). וראה בהרחבה: אשכנזי, קדמיתא, עמ׳ 698-693; מ׳ אידל, נשמת אלוה, בתוך החיים כמדרש, בעריכת ש׳ ארזי ועוד, 2004, עמ׳ 372-363. 

				

				
					20	דומני שאני הראשון שציינתי (ראה חלמיש, משנתו, עמ׳ 3 והערה 19) את שנת פטירתו כ־1812. בדרך כלל המירו באופן פשוט את תקע״ג ל־1813.

				

				
					21	כך נקרא החל במהדורה השנייה, זאלקווי תקנ״ח-ט (על התאריך ראה בית רבי, עמ׳ 155; מ׳ טייטלבוים, הרב מלאדי וכו׳, חלק א, ורשא תר״ע, עמ׳ 254; א״מ הברמן, בקובץ עלי עין לכבוד ש״ז שוקן, תשי״ב, עמ׳ 307. המדפיסים עצמם העידו על סיום מלאכתם ב־9.8.1798).

				

				
					22	על ביטוי זה כותב Jacobs Louis, in: Studies in Rationalism, Judaism & Universalism – in memory of Leon Roth, London 1966, p. 111, n.48. ׳עד כמה שיכולתי לגלות, [ר׳ שבתי שעפטל] הורוויץ הוא המחבר הראשון המשתמש בפסוק מאיוב [לא ב] לציון הרעיון שהנשמה היא חלק אלוהי. בספרות חב״ד רווח מאוד ציטט זה׳ [התרגום שלי — מ״ח]. עלי לציין, שהקדימו רמ״ק בפרדס רמונים, שער לב ריש פ״א; אור נערב, ח״א ספ״ג. וכן בסדר היום, ב׳כוונת לעולם יהא אדם ירא שמים׳, מצינו במפורש: ׳הנשמה שהיא חלק אלוה ממעל״. וכן ראה מדרש שמואל, לר״ש די אוזידה, בפירושו ל׳אל תפרוש מן הציבור׳. ואין זה מן הנמנע שיימצא במקורות קודמים יותר.

				

				
					23	בראשית ב ז.

				

				
					24	מתוך תפילת השחר, ע״פ ברכות ס ע״ב.

				

				
					25	ברוקלין תשי״ד, פרק ב עמ׳ 11. וכך ר׳ צדוק מלובלין, ישראל קדושים, תשכ״ז, נ ע״ב.

				

				
					26	פרק ד, עמ׳ 186, 189; פרק ה, עמ׳ 189. בשלושתם לא צויין מקור. אולם המתרגם האנגלי של אגרת התשובה, זלמן פוזנר, מעיר, לגבי הציטט הראשון בלבד, באופן סתמי: זוהר (ברוקלין תשכ״ט 1968, עמ׳ 22). השווה גם במהדורא קמא של אגרת התשובה, זאלקווי תקנ״ט, דף סח ע״ב (מובאת אצל הילמן, אגרות, עמ׳ פד), שם מפורש: ׳ואמר בזוהר מאן דנפח מתוכו נופח׳. נוסח זה צוטט גם ע״י ר׳ אהרן מנחם חיים, בקונטרסו דבק מאח, הנספח לספר קישוטי כלה, לר׳ נתן נטע משינאווא, לעמבערג תרל״ג, וד״צ תשל״ב נד ע״ב.

				

				
					27	אגרת יב עמ׳ 235, ד״ה והיה מעשה הצדקה (ללא ציון מקור); איגרת טו עמ׳ 241, ד״ה להבין משל ומליצה (בשם הזוהר). דרך אגב, האגרת האחרונה נדפסה כולה בסוף חסד לאברהם, לר׳ אברהם המלאך, ווארשא תרמ״ג (=ירושלים תשי״ד), תחת הכותרת המעניינת: ׳ביאור עשר ספירות על דרך העבודה מצדיק אחד תלמיד הצדיק הקדוש הגאון אב״ד דק״ק בארדיטשוב זלה״ה׳. אך כל מי שמצוי בתורת רש״ז ובסגנונו יכיר על נקלה שה״ביאור״ הזה הוא יליד רוחו ופרי עטו של רש״ז מליאדי.

				

				
					28	ריש פר׳ אחרי, ברוקלין תשכ״ה, כה ע״ג. (בדרושים ליוהכ״פ, סח ע״ב, נזכר בקיצור: ומאן דנפח כו׳). הזוהר נזכר כמקור גם בספרים אחרים. למשל, ר׳ מרדכי לעווענשטיין, נפש הגר, פיעטרקוב תרס״ו, טו ע״א: ׳וכמו דאיתא בזוה״ק מאן דנפח מן דיליה נפח׳. ולאחרונה ר׳ אליהו דסלר, מכתב מאליהו, ח״ג, בני־ברק תשל״ז, עמ׳ 333: ׳בחינת ויפח באפיו — מאן דנפח מדילי׳ נפח (זוהר)׳. מעניינת המובאה הבאה: ׳כי הוא ית׳ נפח באדם נפש מעצמותו וכמו שכתב הזוהר פר׳ ויקהל ... וכל זה הוא מפני היות נשמתו חלק ממנו ית׳׳ (יצחק ארויו, תנחומות אל, דרשות על התורה, שאלוניקי של״ח, ח ע״ב). אגב, במקומות שונים בספרו מודגש כי ׳הנשמה חלק ממנו׳ (י ע״א, צד ע״ד); ׳שתשיג הנפש חכמת האלוהות לפי שהיא חלק מעצמותו ית׳ וראוי הוא אל החלק לדעת ולהשיג את הכל׳ (צה ע״ג).

				

				
					29	במהדורה הנ״ל, עמ׳ 51. שתיקה זו מצויה גם במהדורה החב״דית של ספרו של המגיד, לקוטי אמרים (מגיד דבריו ליעקב), ברוקלין תשל״ד. לאמור, במפתחות שבסוף הספר, מקום שצויינו מקורות מן הזוהר, לא נזכר מקור המאמר ׳כל הנופח׳ וכו׳, שנזכר בספר עצמו (אות רא). וכן בקונטרס לקוטי הגהות לספר התניא, ניו־יורק תשל״ד, שם צוינו מקורות רבים לפתגם, מתעלמים מעצם האזכור של הזוהר, ולמרבה האירוניה מקצת המקורות שהובאו שם, עמ׳ ט, מסתמכים על הרמב״ן, ואיש אינו מזכיר את הזוהר. 

				

				
					30	מאמרי אדמו״ר הזקן, אתהלך — לאזניא, ברוקלין תשי״ח, עמ׳ קה. מן הראוי להוסיף, שבבית־הספרים הלאומי והאוניברסיטאי בירושלים מצוי כתב־יד, שמספרו 3375 ˚8 .Heb, ועניינו — דרושים חב״דיים. טיבו המדויק טרם נתברר לי, אבל קרוב להניח שיש בו מדרושי רש״ז. בכל אופן, לקראת סוף הכרך (איננו מסופרר), בד״ה עניין התשובה, אנו קוראים: ׳והנשמה נאצלת מאתו ית׳, וא״ס ב״ה ברחמיו הגדולים נפח בנו נשמה קדושה הנלקחת מאתו ית׳ ממש. וזהו ״ואתה נפחתה בי״, כמו האדם כשהוא נופח הוא נופח מעצמותו. וכך השי״ת נפח בנו נשמה הנאצלת ממנו ית׳ ממש׳.

				

				
					31	מאמרי אדמו״ר הזקן משנת תקס״ב, נדפסו לראשונה בברוקלין תשכ״ד.

				

				
					32	בעמ׳ קעד מודגש שהנשמה ׳היתה תחלה בעצמות כח הרוח אלקי המנפח׳, אך ללא הפתגם עצמו.

				

				
					33	בלקוטי באורים של ר׳ הלל מפאריטש על קונטרס ההתפעלות, ירושלים תשל״ד, ל ע״א, גם כן מצינו: ׳וזהו נפחתה בי כי מאן דנפח מתוכו נפח׳.

				

				
					34	Mindel N., Liqqutei Amarim, 1962, p. 24.

				

				
					35	אמנם בהערה מס׳ 2, המתייחסת למקור הפסוק ׳ויפח באפיו׳, הוסיף: ׳השווה רמב״ן על הפסוק׳. בשלב מאוחר יותר להלן נראה מה תלמדנו ההשוואה לרמב״ן.

				

				
					36	Schochet J., Igereth Hakodesh, 1968, p. 117, n. 45.

				

				
					37	התרגום לעברית שלי — מ״ח.

				

				
					38	באשר לרמב״ן, כאמור, נשוב מאוחר יותר.	

				

				
					39	הלקח והלבוב, תשכ״ח, חלק א, עמ׳ כו.

				

				
					40	לקוטי ביאורים בספר התניא, ברוקלין תשכ״ח, עמ׳ כה-כח.

				

				
					41	ירושלים תרפ״ב, ג ע״א.

				

				
					42	לעומתו, הרב מרגליות, שערי זהר, עמ׳ קל הערה כא, ציטט את התניא ולא העיר לעניין הזוהר.

				

				
					43	הילמן, אגרות, עמ׳ צב בהערה 4. השווה מכתבו של רמ״מ שניאורסון, נדפס אצל ש׳ אשכנזי, אגרות שמואל, ב, תשפ״א, עמ׳ 578. 

				

				
					44	הנוסח הקרוב ביותר נמצא בזוהר פר׳ ויחי, רכא ע״ב: ׳הבל דאפיק ונפח ביה׳. אבל קשה לטעון שאליו מתכוונים.

				

				
					45	ראה א׳ ילינק, בית המדרש, ח״ג, עמ׳ 137. על ייחוס המדרש הזה לבעל הזוהר, ראה ג׳ שלום, בקובץ לעגנון שי, ירושלים תשי״ט, עמ׳ 295-293. וכן היא דעתו של תשבי, משנת, א, תיקונים והשלמות (מהדורה שלישית), עמ׳ תקי.

				

				
					46	נדפסו ע״י י׳ תשבי, בקבץ על יד, תשי״א.

				

				
					47	ראה דבריו של צ׳ ורבלובסקי ב־JJS, כרך 10 עמ׳ 39 הערה 75; וכן בתרביץ, שנה לד, תשכ״ה, עמ׳ 199. 

				

				
					48	כגון אצל ר׳ אביעד שר שלום, אמונת חכמים, ו ע״ב.

				

				
					49	ר׳ אברהם בר חייא, הגיון הנפש, לייפציג תר״ך, יא ע״א.

				

				
					50	מדרש שוחר טוב לתהילים ב יא.

				

				
					51	מעניין שהדגשה זו הושלמה בפירושו של ר׳ חיים מוואלוזין לאותו מדרש. ראה נפש החיים, שער א פרק טו, וילנא תרל״ד, טז ע״א. ר׳ חיים מבליט נקודה זו יותר מאשר ר׳ משה אלשיך. ראה בתוך פירושו לבראשית ב ז.

				

				
					52	ראה שלום, תש״ח, עמ׳ 258.

				

				
					53	וראה להלן, הפניה 98, מתוך דברי אבוסהולה.

				

				
					54	פר׳ משפטים, פיעטרקוב תרמ״ד (=ניו־יורק תשי״ד), פט ע״א (ובדף יט ע״ב: ׳שהנשמה מעצמותו ית׳ נפח באדם׳). וראה פינחס אליהו הורוויץ, ספר הברית השלם, מאמר יא פרק י: ׳לא אמר וישם באפיו אלא ויפח באפיו, וכל הנופח מעצמותו נופח כביכול׳.

				

				
					55	ריש פר׳ בראשית. השתמשתי במהד׳ סאטמאר תש״ב.

				

				
					56	שם, פר׳ בא.

				

				
					57	קארעץ תקמ״ד, לז ע״ב. רבקה ש״ץ, במהדורתה, תשל״ו, עמ׳ 251, ציינה כאן לאלשיך על־פי רמב״ן. ראה להלן הערה 65.

				

				
					58	ירושלים תשכ״ח, עמ׳ קי (על תהילים).

				

				
					59	שם, פר׳ וישלח, עמ׳ כז.

				

				
					60	ה ע״ג.

				

				
					61	שם, עא ע״א, עו ע״ב.

				

				
					62	לבוב תקנ״ב, יא ע״ב (ברוקלין תשכ״ג, טו ע״א). בספר בעל שם טוב (על זהות המחבר, ראה ברשימתו של י׳ אלפסי, קרית ספר, מט [תשל״ד], עמ׳ 660-659), חלק א, ירושלים תשכ״ב, עמ׳ עד, נוסף בסוגריים לאחר המשפט שצוטט על ידינו: ׳עיין לשון הרמב״ן ז״ל בפ׳ בראשית בפסוק ויפח באפיו נשמת חיים׳. וע״ע להלן, סמוך אחרי הפניה 87.

				

				
					63	ריש פר׳ קדושים.

				

				
					64	קונטרס עמלה של תורה, בסוף פרי צדיק, ח״ג, לובלין תרפ״ב, קיא ע״ב. ונזכר שם עוד הרבה, כגון: יב ע״א, יג ע״א, לב ע״ב. והשווה ספרו רסיסי לילה, סי׳ מח, נג ע״א; ישראל קדושים, תשכ״ז, נ ע״ב (ועוד בספריו האחרים).

				

				
					65	ליוורנו תק״ן, יד ע״ד.

				

				
					66	אמשטרדם ת״ח, קכז ע״ג. משפט זה נמצא גם בדף קכא ע״ד. אגב, שני הציונים הללו מתוך עמק המלך נרשמו גם ע״י Eisenmenger J.A. Entdecktes Judenthum, Heidelberg 1742, s. 9. המקור השלישי נמצא בדף כ ע״ב. ממקור זה הועתקה הפסקה כולה, בפרפרזה, לתוך הספרון מובחר שבאבות, המכונה משום־מה בכותרת־משנה: ׳פרוש על פרקי אבות מאת הרב האריז״ל׳. הדברים נמצאים בראש הספר (אך במקום ׳הנופח מעצמותו׳ כתוב ׳הנופח מעצמו׳), ורשא 1882, כ ע״א. וכן במהד׳ תקוני שבת, אלעקסניץ [תקכ״ז — לפי מהלמן]. אם אכן עמק המלך הוא ששימש מקור יובן מדוע אין העניין מופיע בפירוש על מסכת אבות שבסוף שער מאמרי רז״ל, [שאלוניקי] תרכ״ב. ראוי לציין גם חיבור הלכתי, שב שמעתתא, שבהקדמה כתוב: ׳כמאמרם ז״ל ע״פ [=על פסוק] ויפח באפיו כל הנופח מעצמותו נופח׳.

				

				
					67	פיעטרקוב תרס״ג, חלק א פרק ג. ראוי להביא מספרו פלח הרמון (שער א, ריש פרק ו, ה ע״א): ׳המלכות נופחת בצדיק זה נשמת חיים מעצמותה נופחת׳.

				

				
					68	מאמר הנפש, חלק ג פרק ב.

				

				
					69	שם, חלק א פרק יא. ועיין עוד חלק ד פרק ו.

				

				
					70	פרדס רמונים, שער א פרק ה, מונקאטש תרס״ו, ד ע״ג. אגב, בשער הנשמה, שם, אין הפתגם נזכר כלל.

				

				
					71	ורשא תרמ״ג, סי׳ נא, נה ע״א.

				

				
					72	אף בן־שלמה, רמ״ק, שהביא קטע זה (עמ׳ 323), לא ציין את מראה־המקום ברמב״ן.

				

				
					73	שיעור קומה, סי׳ יא, ח ע״ב. אגב, באלימה, קלא ע״ב-ע״ג, נמצא את הביטויים: ״הנפיחה היא מהעצמות הפנימי ... ונפיח׳ מהתוכיות המתפשט׳.

				

				
					74	עץ הדעת טוב, פר׳ כי תשא, תל־אביב חש״ד, צח ע״ב.

				

				
					75	עץ חיים, שער ה, פרק ה, יט ע״ג.

				

				
					76	תוצאות חיים, מב ע״ב.

				

				
					77	בפירושו קינת סתרים״ על איכה. נדפס בקול בוכים, ויניציאה שמ״ט, קה ע״ג.

				

				
					78	נפטר בשנת תט״ו. ראה ש׳ ווינער, קהלת משה, מס׳ 4528.

				

				
					79	בפירוש לשו״ע אורח־חיים, סי׳ ו, פיעטרקוב תרל״ז (וד״צ בני־ברק תשל״ב), יא ע״ג.

				

				
					80	נשמת שבתי הלוי, שער ה (פאדגורזע־קראקא תרנ״ח, יב ע״ג). וראה כהן, קול, עמ׳ רז-רח, בהע׳ קצד.

				

				
					81	כך בדפוסי פראג שע״ו וירושלים חש״ד.

				

				
					82	וכן בשער ד, סוד נר״ן, פרק ה, ברוקלין תש״ך, עח ע״א; ועוד שם סוף פרק ו, פ ע״א.

				

				
					83	נשמת חיים, מאמר א פרק א.

				

				
					84	כך נמצא גם אצל מקובל ממרוקו, בסוף המאה הי״ח, משה אדרעי, שבספרו יד משה, אמשטרדם תקס״ט, יט ע״ב, כתב: ׳ומי שנופח מהרוח שבתוכו נופח, וכמו שכתב הרמב״ן ז״ל׳.

				

				
					85	הלשון: ׳נופחה מאתו יתברך׳ מצויה גם בפירושו לשיר השירים, שושנת העמקים, זאלקווא תקס״ב, ד ע״ב.

				

				
					86	ראה ש׳ שלם, רבי משה אלשיך, ירושלים תשכ״ו, עמ׳ כב. השווה לעיל הפניה 55.

				

				
					87	אילת אהבים, ירושלים תש״ס, עמ׳ נט (דפו״ר, ט ע״ב). למעשה, עיון בשער הגמול, מהדורת ח״ד שעוועל, כתבי הרמב״ן, ב, ירושלים תשכ״ד, עמ׳ רפה, מעלה נוסח שונה. 

				

				
					88	ר״מ אלשיך כתב את פירושו לספר בראשית סמוך לפני שנת שנ״ג. ראה ש׳ שלם, שם, עמ׳ כז הע׳ 36; ואילו הרדב״ז כתב ספרו בערך בשנת שט״ז. ראה מצודת דוד, מה ע״ב. וכבר העיר על כך שלום, פרקים, עמ׳ 17 הע׳ 1.

				

				
					89	מצודת דוד, מצוה קכב. והשווה גם שם, מצוה יא. וראה רמב״ן לבראשית א כו; ב ז. אציין כי ן׳ שפרוט כותב: ׳וארז״ל כל הנופח באף חברו מנשמתו נותן בו׳. ראה דב שוורץ, ״פרשנות האגדה של ן׳ שפרוט״, עלי ספר, טז, עמ׳ 74.

				

				
					90	כ״י וטיקן 254, דף 52ב.

				

				
					91	ראה אפרים גוטליב, במאמרו ״ויכוח הגילגול בקנדיאה״, ספונות, כרך יא, עמ׳ נה.

				

				
					92	דרשות על התורה, מז ע״א. ואילו בדף ב ע״ג נאמר משפט זה, בלא לקרוא עליו את שם הרמב״ן. וע״ע ש׳ אברמסון, בפתיחתו למהדורת־הצילום של הספר הנ״ל, עמ׳ 30. אציין כי מ׳ אידל, ״פירוש לא ידוע לסודות הרמב״ן״, דעת, 3-2 (תשל״ח-ט), עמ׳ 125, מצטט מחבר אנונימי: ׳השם נופח בו מעט מנשמתו ואחר־כך מעמידו לנשמת חיים׳. 

				

				
					93	מהדורת הרב ח״ד שעוועל, ירושלים תשכ״ו, עמ׳ סה.

				

				
					94	שם, עמ׳ מה.

				

				
					95	שם, עמ׳ סא.

				

				
					96	כד הקמח, ערך ׳בטחון׳.

				

				
					97	על זהות מחברו, עיין לאנדסהוטה, עמודי העבודה, ברלין תרי״ז, עמ׳ 72. וכן י״ל דוקעס, נחל קדומים, הנובר תרי״ג (וד״צ ת״א תשכ״ט), עמ׳ 45. הפיוט נתפרסם, ורבים המשתמשים בביטוי ׳אצולה מרוח הקודש׳. למשל, ר״י אלנקאוה, מנורת המאור, הקדמה, מהד׳ ענלאו, עמ׳ 10: ׳ויפח באפיו נשמה, יקרה ואצילה, מרוח הקדש אצולה׳.

				

				
					98	עיין גם תשבי, פירוש, עמ׳ 33 והע׳ 1; שלום, גירונה, עמ׳ 323.

				

				
					99	מהד׳ הרב שעוועל, ירושלים תשכ״ז, עמ׳ קצד. הסמבוליקה הקבלית של ״המלך״, וממילא שאלת מקור הנשמה, אינה חשובה לדיוננו כאן.

				

				
					100	לבוב תר״מ, י ע״ד-יא ע״א.

				

				
					101	שם, ט ע״ד.

				

				
					102	ראה, למשל, דברי ש׳ אברמסון, שם, עמ׳ 6.

				

				
					103	ברצוני לציין את ר׳ יוסף אנג׳ליט, אשר בספרו (ראה שלום, פרקים, עמ׳ 43-42; הנ״ל, במאמרו ״לבוש הנשמות וחלוקא דרבנן״, תרביץ, כד [תשט״ו], עמ׳ 295. הספר נכתב בשנת 1325. ראה ג׳ שלום, תרביץ, שם. וכן בספרו Von der Mystischen Gestalt der Gottheit, 1962, s. 269. כנגד זה, בחיבורו הקבלה בגירונה, שם, עמ׳ 126, נדפס: 1328) הביא הרבה מפירוש הרמב״ן לפסוק זה (לבנת הספיר, ד ע״ב, ו ע״ב), ולא ציטט את הפתגם שלנו. עוד נוסיף, כי בשער הרזים לר׳ טודרוס אבולעפיה, כ״י ניו־יורק/קולומביה X 893 G 363, דף נד, בפירוש לביטוי ׳משיבת נפש׳ מובאת מחלוקת של מקובלים על מקור הנפש. אמנם אין ר׳ טודרוס מזכיר שמות, אך דעה אחת נראית בבירור כדעת הרמב״ן (שער הרזים נכתב סמוך מאוד לאחר פטירת הרמב״ן) בפירושו לבראשית ב ז. אולם דווקא הביטוי המבוקש על ידינו אינו מופיע שם.

				

				
					104	נדפסו בסוף ספר שאלות להחכם כה״ר שאול הכהן זלה״ה, מאת דון יצחק אברבנאל, ויניציאה של״ד (דפוס־צילום ירושלים תשכ״ז), כד ע״ב. על מהימנות הייחוס לג׳יקטילה עיין א׳ גוטליב, הקבלה בסוף המאה הי״ג, ירושלים תשכ״ט (שכפול), עמ׳ 9. וכן הנ״ל, תרביץ, תש״ל, עמ׳ 69-68, 73-72.

				

				
					105	בחיבור תשעה פרקים ביחוד וכו׳ מובא הפסוק, ובהמשכו: וכל הנופח מרוחו הוא נופח. ראה במאמרו של י״א וואידה, בקבץ על יד, ה(טו) תשי״א, עמ׳ קכב.

				

				
					106	אני מצטט לפי הדפוס הראשון של פירוש הרמב״ן על התורה. בלשון זה בדיוק כותב ר׳ מנחם ציוני, בפירושו על התורה, לעמבערג תרל״ב, ד ע״ב, מבלי להזכיר את הרמב״ן. יוער בהזדמנות זו, כי מדרש הנעלם, שהושפע בנושא שלנו מהרמב״ן (ראה א׳ גוטליב, קרית־ספר, שנה לח [תשכ״ג], עמ׳ 143), אינו מציין את מוטיב הנפיחה, אלא רק את עצם המקור האלוהי של הנפש.

				

				
					107	הפירוש צוטט, שלא בשם אומרו, ע״י רבינו בחיי בפירושו על אתר (מהד׳ הרב שעוועל, ח״ב, עמ׳ תקיח). ואילו בשם אומרו צוטט אצל ריקנטי, פר׳ אמור, סו ע״ד; הגהות מיימוניות על הרמב״ם, הלכות תשובה, פ״ח הל״א.

				

				
					108	הפירוש הזה צוטט גם ע״י ר׳ יוסף יעבץ, בפירושו לתורה, ירושלים תשכ״ו, עמ׳ ט (לקט מכתביו); של״ה, בית ישראל, ורשא תרכ״ג, ח״א, ה ע״ד. קרוב לכך הוא מערכת האלוהות, קסה ע״ב: ׳שהשלישי [=בינה] הוא חיי המלך והוא אשר נפח באפי המלך נשמת חיים להחיות בו נפש כל חי׳. וראה ר׳ שמואל יודא קצנאילנבוגן, שנים־עשר דרשות, ויניציאה שנ״ד, ה ע״א.

				

				
					109	חלק א, עמ׳ לג. אגב, גם במהדורת השל״ה, חיפה תשנ״ב, עמ׳ כז, לאחר שהשל״ה ציטט את לשון הרמב״ן, הוער בשוליים: ׳ומקור הרעיון הוא בספר הקנה, מאן דנפח מדיליה נפח׳. סתם המעיר ולא פירש. — וכלשון ס׳ הקנה נמצא גם אצל ר׳ ירחמיאל ישראל יצחק דנציגר, ישמח ישראל, ניו יארק תשט״ז, עמ׳ 146 ועוד.

				

				
					110	אפילו לדעת ש״א הורודצקי. ראה ספרו המסתורין בישראל, גנזי סתר, ספר ב, תשי״ב, עמ׳ 342.

				

				
					111	אביא כאן (בתרגום חפשי) את דבריו של ל׳ ג׳ייקובס: ׳משפט זה [של הרמב״ן: הנופח באפי אחר מנשמתו יתן בו], בהתייחסו למקור האלוהי של הנפש וזהותה עם האלוהי, מצוטט לעתים קרובות בספרות המאוחרת בצורתו המעין־ארמית: ׳מאן דנפח מתוכו נפח׳. רבי שניאור זלמן בתניא, וילנא תר״ץ, פרק ב, עמ׳ 11, מצטט זאת כמאמר הזוהר, אך אין אימרה כזו בזוהר. שעוועל בהערותיו לקטע זה של הרמב״ן (עמ׳ לג), מציין את המקור כ׳ספר הקנה׳, אך נמנע מלציין את מראה־המקום׳. ראה מאמרו, שנזכר לעיל בהערה מס׳ 3, עמ׳ 110 הערה 32.

				

				
					112	לא בדפו״ר, פאריצק תקמ״ו, ולא במהד׳ קראקא תרנ״ד.

				

				
					113	פשמישל תרמ״ד, יב ע״א.

				

				
					114	כתבי רמב״ן, מהד׳ הרב שעוועל, ירושלים תשכ״ג, חלק א, עמ׳ קנט. (מהד׳ ילינק, ווינא תרל״ג, עמ׳ 19). מן העניין להעיר, שהנושא נעדר במקום שהיינו מצפים לו בספר תורת האדם. ראה שעוועל, שם, חלק ב, עמ׳ רפה ואילך.

				

				
					115	ראה נוה שלום, ויניציאה של״ה, חלק א, מ״ה פ״ה, סז ע״א. אגב, מקור זה צוטט ע״י יש״ר מקנדיא, מצרף לחכמה, סוף פ״ד.

				

				
					116	נדפס בספר יצירה, ורשא תרמ״ד, סז ע״ב. וממש בזו הלשון כותב (מבלי לציין שהוא מצטט) ר׳ מנחם ציוני, בתחילת פירושו על התורה. וראה עוד לשונות קרובות בספר חכמוני, סה ע״ב ועוד. (על עצם הפירוש של דונולו, ראה א׳ שרף, במאמרו בספר שפירא [=ספר בר־אילן, ט תשל״ב], עמ׳ 499-498).

				

				
					117	צפת תרע״ג, א ע״א. וכן ב ע״ד, ג ע״א, ה ע״א, כ ע״ג ועוד. וראה גם תשבי, משנת, ב, עמ׳ ט הערה 35.

				

				
					118	לפי ערוגת הבושם, מהד׳ א״א אורבך, ירושלים תשכ״ג, חלק רביעי, עמ׳ 105. עיין גם במאמרו של יוסף דן בקובץ טמירין, כרך א, ירושלים תשל״ב, עמ׳ קמה הערה 97. וע״ע סודי רזיא, ריש הלכות המלאכים, בילגורייא תרצ״ו, עמ׳ א.

				

				
					119	כ״י וטיקן 214, דף 107א.

				

				
					120	בכ״י פריס 801, דף 6ב, הנוסח הוא: כחו, במקום: רוחו. ואם אין מקרה גרידא, מן הראוי לשים לב לנוסח של ספר חכמוני, כדלעיל. אגב, דברי אבוסהולה המובאים בפנים תורגמו לגרמנית בספרו של Scholem G., Ursprung und Anfänge der Kabbala, Berlin 1962, s. 257.

				

				
					121	ר׳ בחיי בן אשר, פירושו לבראשית לב י.

				

				
					122	ולכך הסכים מ׳ אידל, ״באור החיים: עיון באסכטולוגיה קבלית״, קדושת החיים וחירוף הנפש, תשנ״ג, עמ׳ 210 הע׳ 105.

				

				
					123	ראה דן, תורת, עמ׳ 18, 23, 48, 63 ועוד.

				

				
					124	בעצם, עובדה זו עלינו להביא בחשבון לאורך כל הדרך. 

				

				
					125	כפי שקבע רש״י (בפירושו לפסחים, ג ע״ב): ׳ללמדך, שישנה אדם לתלמידו לשון קצרה, לפי שמתקיימת גירסא שלה יותר מן הארוכה׳.

				

				
					126	ניו־יורק תש״ג, עמ׳ יד. סבורני, כי בעל החפץ חיים שימש מקור לר׳ יעקב ניימן, דרכי מוסר, בני־ברק תשל״ג, שכתב בסוף עמ׳ פה: ׳״ויפח באפיו נשמת חיים״ מאן דנפח מדיליה נפח׳. ר׳ שמואל אשכנזי, אגרות שמואל, תשפ״א, ב, עמ׳ 544, 578, רשם מקור קודם בין חכמי המוסר (גליא מסכת), ואפשר שממנו הושפע.

				

				
					127	לשם קביעה מדויקת יותר יש לבדוק את הספרות במאת השנים שבין דור תלמידי המגיד ממעזריטש עד לבעל החפץ חיים. בדיקה זו חורגת מתחומי המאמר שהיצבנו לעצמנו. אך זאת אוסיף, כי בספרו של הראי״ה קוק, אורות, ירושלים תשכ״ג, עמ׳ צו, נמצא הפתגם ׳מאן דנפח מתוכיה נפח׳, ובמפתחות שבסוף הספר, עמ׳ קפ, כתוב: ׳זהר, רמב״ן בראשית ב, ז׳. יושם לב, כי לא צוין כל מראה־מקום בזוהר.

				

			

		

	
		
			 

		

	
		
			שער ב 

			עבודה דתית [image: ]

		

	
		
			 

			 

			 

		

	
		
			פרק שלישי 

			מנהג הטבילה בספרות הקבלית והשפעותיה 

			פתיחה 

			המים מופיעים בסיפור הבריאה בספר בראשית כעובדה קיימת. הם נמנו בין שלושת (ספר יצירה) או ארבעת (בהגות האריסטוטלית ולכל אורך ימי־הביניים) היסודות של העולם. מטפורות וסימבולים רבים נערמו סביב המים, בישראל ובעמים. ליד מים מושחים מלכים,128 ואף זוכים לקבלת נבואה וגילוי שכינה.129 סגולות שונות הוענקו למים, כגון שהם מרווים, מצמיחים, מרפאים, מנקים לכלוך פיזי, והם גם מסירים לכלוך רוחני.130 בזה האחרון, שקלקלתו מרובה, נדרש גם תיקון עוצמתי מתאים שהתבטא, בין היתר, במעשה הטבילה, על רובדי משמעויותיה. ואם במקרא היתה הטבילה סמל להיטהרות שאִפשרה לבוא אל הקודש, הרי לאחר החורבן הועתקה הטבילה, בראש ובראשונה, להיטהרות גוף האדם מחטא. כך הפך האדם מעין תחליף למקדש ואפשר היה להמשיך במתח של חיי קדושה. וכתוצאה, טבילה עשויה לשמש מכשיר להיטהרות, הזדככות, התקדשות, התעלות, דבקות, גילויים אינטואיטיביים, ׳השגת הרבה חכמות׳,131 הורדת נשמה יתירה, ביטול דינים ואף לתשובה. ובאלה ענייננו. 

			התפתחות מעמד הטבילה ומשמעויותיה 

			התורה מצווה על אדם טמא שיטבול132 במים וטהר. זהו המצב הנורמלי, בהיות אדם טהור. הביטוי המקראי (שמ״א כ כו) ׳לא־טהור׳ איננו לשון נקייה (כהבנת חז״ל) בלבד, אלא ביטוי מדויק לשינוי סדרו או חוקו של עולם.133 וכך ראוי גם לבגד שיכובס (שמות יט י) ולכלי שישוטף במים (ויקרא ו כא), שעה שבאו במגע עם טומאה. ברם, כבר בתקופת התלמוד, והדבר גלוי לעין כל לומד, זכה השורש טה״ר למעמד נעלה יותר מהנורמה. בהתאם לכך, בעלי הסוד כבר בעבר הרחוק ראו בטבילה מעשה של התקדשות דתית. זו התחוללה לא רק כמעשה תיקון לאדם טמא, אלא גם כאמצעי להתעלות רוחנית. ׳הטבילה היתה אחד מאמצעי־ההכנה המקובלים בחוגים של יורדי־מרכבה׳.134 במיוחד נתקיים טקס מיוחד של המבקש להצטרף לחוג מיסטי, ואשר במסגרת טקס־התקדשות זה נדרש כי ׳טרם ילמד הרב את תלמידו ירחצו במים ויטבלו בארבעים סאה׳.135 וכך, למשל, דרש ר׳ יהודה אלבוטיני, במאה הט״ז, כי במסגרת ׳סולם העליה׳ ׳צריך טהרת הגוף לטבול במי מקוה׳.136  

			עזרא התקין חובת טבילה לבעלי קרי.137 אך בשלחן ערוך, סי׳ פח ס״ק א,138 נאמר כי ביטלו את תקנת עזרא לגבי בעלי קרי, ׳והעמידו הדבר על הדין שאף בעל קרי מותר בדברי תורה ובק״ש ובתפלה בלא טבילה ... וכן פשט המנהג׳. ברם, חכמי אשכנז בימי־הביניים הטילו החמרות (בעיקר בטומאת נידה),139 וכפי שמשתקף הדבר יפה בהגהת הרמ״א על אתר,140 אם כי לעתים ניכרה התרופפות.141  

			המקובלים, החל בספר הזוהר — ששמו דגש רב על חומרת חטאי המין, ומעשים שונים נכללו תחת כנפי בעלי הקרי — העלו את הטבילה למעמד מיוחד והוסיפו קומה רחבה.142 תמצא זאת, למשל, לאורך שער הייחודים לר׳ חיים ויטאל, וכן אצל ר׳ יעקב שאלתיאל נינייו, המציין את תיקון טבילה כחלק מתיקון קרי. אף כתב תפילה בדומה לזו שבחמדת ימים (מועדים, ס ע״א). אמנם, לתיקון עוון חילול השם צריך בין היתר, להתענות, ולפני כן ׳יטבול ג׳ טבילות׳,143 אך בלא למעט מחומרת עוון קרי. אולם אין כוונת מאמר זה לעסוק בבעלי קרי ולא בשאלות הלכתיות, אלא במעשה הטבילה (ובעיקר בספרות הסוד שנתנה דעתה לכך). בראייה רחבה של המקורות במרוצת הדורות אפשר למצוא תנודות באשר ל׳מעמד׳ בעל הקרי, ולעומתו עולה מאוד מעמד הטבילה עצמה. ומפורש מצינו אצל מקובל חשוב שראה בטומאת קרי ׳טומאה סתם מקִריוֹ וזוֹבו׳, לעומת ׳טהרת העון שהיא טומאה יותר רוחנית דבוקה בנשמה עד שתעשה בה פגם׳.144 ואת הפגם הזה יש לתקן בדרכים מסוימות, ובכללן הטבילה. מעניין לראות שכעבור כחמישים שנה ר׳ אהרן ברכיה ממודנה כבר אינו מבחין, וכותב ככלל: ׳כל טומאה פוגמת בנפש ... ועל כן הטובל לקרייו ירגיש בנפשו תוספת קדושה׳.145 הטבילה מרוממת ומקדשת כל אדם שנמצא טמא מסיבה כלשהי. ובלשון רמח״ל: ׳הטבילה במקוה סודה להעביר הזוהמא בתיקון כל הקלקולים׳.146  

			גם האר״י ייחס חשיבות ראשונית לטבילת הגוף, והוא נהג לטבול גם במזג האויר הקר ביותר (אמנם בהיותו מצונן התנגדה אמו לטבילותיו, והוא נשמע לה147). וכדברי השל״ה: ׳שער הטבילה פתח גדול לנקיון החטא הזה [הוצאת זרע לבטלה], [ועם זאת] וירגיל תמיד בטבילות׳.148 הטבילה מתבקשת אפוא להפוך להרגל של קבע. וכל כך, כי ׳לעולם הטהרה במקוה היא טובה׳.149  

			כאן נציין אספקט נוסף, שמילא בעיניי תפקיד חשוב בהעצמת מעשה הטבילה, ולצורך זה נזכיר את מעשי החסידות של ׳רבי אברהם בן הרמב״ם ... [ש]הציג בפני המתפללים דרישות חמורות במיוחד בכל הנוגע להיטהרות הגוף והנפש לפני התפילה על ידי רחצה וטבילה של איברי הגוף השונים׳.150 גוף ונפש, גשמי ורוחני, נתפסו כיחידה אחת שהא בהא תליא. ביטוי לכך אפשר למצוא גם בתיאורו המאוחר של ר׳ אברהם אזולאי,151 את הכשרתה של צפת לגילוי סודות, ואת האויר הזך שלה. אין ספק שרצה לומר שיש קשר בין מערכות הגוף למנטליות הרוחנית, ואפשר לגזור גזירה שווה לענייננו. ובוודאי יש עניין מיוחד בכך שכמה סידורים או פירושי־תפילה, בעיקר בימי־הביניים, פותחים ודורשים בענייני טהרת הגוף, המחשבה, הלב והמעשה.152 באופן חד־משמעי כתב ר׳ מאיר אבן גבאי: ׳ונהגו לטבול לטהר עצמם, כי נקיון הגוף מבוא גדול בנקיון הנפש׳.153 ומעט אחריו הסתמך ר׳ אליה די־וידאש על ספר הישר [המיוחס] לרבנו תם, כי ׳טהרת הגוף יחדש טהרה בנפש, ובהיות הגוף טמא בודאי יגיע קצת פגם לנשמה׳.154 ברור אפוא כי ׳הטהרה ע״י הטבילה הוא סיוע גדול לידבק האדם נפשו באלהיו ובעבודתו ... ועיקר האהבה והדבקות תלוי בטהרת הלב מהמחשבות הזרות׳.155 ׳נמצא הטובל הוא דבק בידו״ד ממש לטהר גופו ונפשו, גופו במים ונפשו ברוחניות השם השורה שם. ובזה לא יזיקהו אפי׳ יהיו המים קרים׳.156 נדרש אפוא גוף נקי, טהור ׳כזכוכית לבנה׳,157 כי אין טהרה לחצאין. ספרי הגות שונים בימי־הביניים, ובמרכזם ספרי קבלה, מעלים מאוד אפוא את חשיבות הטבילה. ואף אצל החסידים נמצא את הזיקה האמורה: ׳נודע שנקיות הגוף מנקה גם כן המחשבה׳.158  

			במאמר מוסגר אתעכב בקצרה על המשפט האחרון במובאה האחרונה מדברי די־וידאש (הפניה 29), שכן הטבילה במים קרים בצפת159 או באירופה אינה נעימה כלל. ולפיכך נמצא מילות עידוד בפי החכמים. כגון, ׳המשפט האחרון׳ הנ״ל, וביתר הדגשה: ׳כשטובל במקוה בעת הקור גדול מאד, וכיוצא, נחשב בעיני הבורא ית״ש ויתעלה יותר מכל הקרבנות׳.160  

			אך טבעי הוא שעלתה מסקנה חד־משמעית, שהיא מחמירה יותר מהגמרא ומהרמב״ם: ׳צריך ליטול ידיו קודם כל תפלה אע״פ שאינו יודע להם שום לכלוך׳.161 כלומר, אין הבחנה בין מצבים שונים או תפילות שונות, כפי שנמצא בגמרא וברמב״ם.162 ואף יותר מאוחר נקבע בהדגשה: ׳יזהר מאד לרחוץ ידיו קודם כל תפילה, ויאמר הפסוק ארחץ בנקיון כפי ואסובבה את מזבחך׳.163 גם הנטילה יצאה אפוא מתחום ההיגיינה הגופנית ונתעלתה למכשיר של קדושה. תורמת לכך החובה, שם, ל׳ויאמר הפסוק׳, אותו פסוק ששימש בגמרא שם אסמכתא לדרשה שהרוחץ כאילו מקריב קרבן. 

			וכאן נראה צעד נוסף. לא זו בלבד שטהרת הגוף משמשת ׳פתח׳ או ׳מבוא׳ (או ׳יחדש׳) כפי שקראנו במובאות דלעיל, אלא כשם שעבירת הגוף פוגמת בנפש כך טבילת הגוף מטהרת בו־זמנית את הנפש. וכך הטובל כל גופו אומר בתפילתו: ׳ותטהר אותי בטבילה זו גופי בעולם הזה ורוחי ונשמתי למעלה בנהר דינור ... ויאמר: כשם שאני מטהר אותי את גופי הקרוץ מחומר למטה כך יטהרו מלאכי עליון מלאכי השרת את נפשי ואת רוחי ונשמתי למעלה בנהר דינור׳ וכו׳.164  

			לא ייפלא אפוא שבמקורות שונים,165 טבילה נחשבת כאחד מיסודות התשובה, ומי שמבקש לחזור בתשובה חייב גם לטבול כדי ׳לפשוט מעליו רוח הטומאה׳.166 שאם לא כן, הרי הוא כטובל ושרץ בידו. חובה זו נזכרת כבר אצל ר׳ יצחק מוינה באור זרוע, מסכת ברכות, סי׳ קיב, כמסורת הלכתית: ׳כל בעלי תשובה צריכין טבילה׳. אך המקובלים הרחיבו את היריעה. כיוצא בכך מצינו בחיבור קבלי כי אדם שעבר עבירה [במקרה המדובר: כעס] ׳יענה יום אחד את נפשו ... וכדי להמשיך הנשמה שנסתלקה ממנו, כדפירשו בזוהר, טוב שיטבול גם כן כדי להבריח ממנו רוח הטומאה ולהמשיך הנשמה, כי מסוד המקוה הנשמה נמשכת׳.167 שוב, הטבילה מזככת מן הטומאה, ומינה ובה מושכת כח רוחני מלמעלה. לכן יש שחייבו שתי טבילות. האחת, להסיר מעליו זוהמת החטא, והשנייה כדי להכשיר עצמו לקבל עליו ניצוצי קדושה.168 ובאשר לחטאת נעורים, הנחשבת עוון חמור, דרש ר׳ מרדכי מטשערנאביל ׳לילך במקוה לטבול ט׳ פעמים בכדי לקבל עליו קדושה וטהרה מן המקוה העליונה׳.169 אף יש שאמרו על בעל תשובה: ׳וכל המרבה לטהר הרי זה משובח׳, ככל שדבר זה, עקרונית, אָמוּר ׳אף לטהורים׳.170  

			זאת ועוד, לפי השל״ה, גם על מחשבה רעה צריך טבילה.171 ו׳אפילו מי שנאנס לעשות איסור, צריך טבילה׳.172  

			מכל מקום, ׳ענין הטבילה הובלט שוב הבלטה יתירה בצפת ונתפשט משם בתעמולת בעלי המוסר והקבלה שבה׳.173 ואף שבתי צבי נהג להרבות בטבילות בשפת ימה של אזמיר, ולאו דוקא במקוה.174 במאה השמונה־עשרה הנהיגו ב׳כמה קהילות קדושות׳ ׳שיהיה בעירם מקוה טהרה של פושרין בכדי שכל אדם אפי׳ הוא חלוש יכול להיות מוחזק בטהרת מי מקוה בתמידות׳.175  

			בולט לעין שבחסידות הבעש״טית, שהטילה דגש חזק במוסד התפילה, הקפידו ביותר על שלבי ההכנה. היה זה צורך פנימי שלא להיכנס הישר לתפילה הממוסדת אלא לאחר הכנות שונות — חלקן הכנות גשמיות או פיזיות וחלקן הכנות רוחניות.176 ולא עוד, ׳הטבילה במקווה תופסת מקום חשוב בתורת החסידות בתור עניין של עבודה בפני עצמו ולא רק בתור עניין של הכנה וטהרה לעבודה שתבוא אחריה לתורה או לתפילה׳.177 למשל, ׳צואה מריב״ש ... לעשות טבילה כל מה שיוכל׳.178 ואמרו על הבעש״ט ׳שזכה לכל הארות והמדריגות שהיה לו הכל מחמת המקוואות שהיה תמיד בטבילות. ומקוואות יותר בתמידות טוב יותר מהתענית, שהתענית מחליש הגוף מעבודת השם׳.179 ולכן הירבו צדיקי החסידות בטבילות, אף התקינו תפילה למי שאנוס ואינו יכול לטבול.180 ורצוי שנדייק, עצם האווירה והחשיבה האמורות מצאנו כבר בהגות המקובלים שקדמו, אך הבעש״ט ותלמידיו הטילו בכך דגש חזק ותרמו רבות להתפשטות.181  

			אמנם נצטרך להוסיף כי קיימות בחסידות שתי מגמות. האחת, כמו לעיל, שנמצא לה ביטוי מפורש בדברים דלקמן בשם הבעש״ט, ׳שפְּנִיָה וגדלות לא יזיק לכוונת המקוה, אחר שהמעשה גורמת בעצמה טהרה. וכן כתב הרה״ק המגיד מקאזניץ ... אפילו מי שטובל ליוהרא נמי טוב, שמ״מ [=שמכל מקום] טהור הוא׳.182 כביכול, המטרה מכשירה את האמצעים. ואילו המגמה השנייה מתבטאת בעצם היות ׳כוונת המקוה׳, וזו אף היא מיוחסת כבר לבעש״ט. ביטוי חריף למגמה זו נמצא אצל ר׳ משולם פייבוש מזבארז, תלמיד המגיד: ׳באמת זהו ענין גדול מאד כי המקוה מטהר את הגוף והנפש. אבל צריך לעשות הכל בכונה, לא ח״ו מצות אנשים מלומדה, ואזי ח״ו אינו נחשב לכלום[!]. רק צריך להתישב א״ע [=את עצמו] ולכון דעתו מקודם׳.183 משמע, פעולה משמעותית נעלה מחייבת ריכוז והִתכַּוונות. 

			והנה, בעוד רמח״ל התנגד ל׳טבילת הקרח והשלג׳ הסגפנית,184 הרי ר׳ משה מסטנוב התנגד לריבוי הטבילות. ׳טבילות לא ירבה בהם שקשה למוח מאד ... ולא להשלימם בטבילות שאין לבו נכנע בהם כמו בתענית ... והמרבה טבילות משבר המוח אם לא הברי׳ והוא ממעוטי השכל׳.185 דברים קשים אלה נאמרו, בין היתר, נגד מגמת ריבוי הטבילות של הבעש״ט.186  

			טיבה של הטבילה וערכה 

			עד כה ראינו זיקה בין טבילה לערכים מסוימים. הסברים שונים ניתנו במהלך הדורות למשמעות ולאפקטיביות של מעשה הטבילה.187 למשל, בספר החינוך, מצוה קעג, כתב: ׳יראה האדם את עצמו אחר הטבילה כאלו נברא באותה שעה, כמו שהיה העולם כלו מים טרם היות בו אדם ... ויתן אל לבו בדמיון כי כמו שנתחדש בגופו יחדש גם כן פעולותיו לטוב ויכשיר מעשיו וידקדק בדרכי השי״ת׳. מצד אחד, נודעת משמעות מהותית בהתחדשות האדם, ומצד שני יש בכך מכשיר חינוכי לעשות הטוב בעתיד. ויש ששיחקו בשיכול אותיות, כדרכו של ספר יצירה, דהיינו טבל=בטל. משמע, טבילה כמעשה של התבטלות: אדם טובל כל כולו במים דומה כאילו נטמע בהם ויוצא אדם חדש, ׳כי איננו אותו האיש עם החיות שמכבר שנטמא׳.188 ואפשר לדמות למצב האימבריונלי של עובר היוצא מרחם אמו עם צאת המים. היינו, אדם חדש. ובלשון חז״ל: ׳כקטן שנולד דמי׳. 

			ר׳ אליה די־וידאש המשיל את הטבילה להכנסת כלי לכבשן האש כדי שיטהר. יש להכניס את כולו, וביציאתו ׳הרי הוא חדש׳. כך ביציאת אדם ׳מהמקוה הרי נתקנו איבריו ונשמתו והרי הוא חדש ואין לחיצוני חלק בו, וירגיש האדם בעצמו רוח חדשה מניצוץ הנשמה שחזרה אליו׳. הסבר זה גם תואם את ההלכה189 שהטובל, איש או אשה, חייב להיכנס מתחת לפני המים כך שכל גופו יהא שרוי במים. ׳וכבר ידעת שהדין הוא שצריך שיהיו מים שכל בשרו עולה בהם, דהיינו שיהיו חופין את כלו ולא יצא חוץ למים אפילו כחוט השערה, שכיון שהחיצוני נשאר לו צד מקום באיזה אבר שיהיה אפי׳ מעט מזער, משם מתפשט טומאתו בכל האיברים, והרי הוא כאלו לא טבל׳.190 ר׳ אברהם אזולאי הוסיף ושילב סמלים מיסטיים מחוקי הטבע וטען כי בעוד מים מסמלים את החסד הרי ׳הטומאה הוא רוח, כאמרו ואת רוח הטומאה אעביר מן הארץ, והרוח אין בטבעו לכנס בתוך המים ... ולכן הצריכו חז״ל לטמא לכנס במים כל גופו שאפילו אם ראש שיער אחד חוץ למים לא נטהר, שמשם נאחזת כל הטומאה וחוזרת ושורה על הגוף׳.191 

			בהקשר זה אזכיר את שנמסר על ר׳ אברהם הלוי ברוכים, שבין סיגופיו נהג לקבל עליו ארבע מיתות בית דין, ולאחר מלקות ׳היה טובל עצמו במקוה כי הטבילה היא נגד [מיתת] חנק׳.192 התאמה זו, של טבילה וחנק, אפשרית רק מאחר שהחובה היא לטבול את כל הגוף. 

			במקורות שונים נמצא כי הטבילה מעוררת הורדת הנשמה היתרה.193 ובמיוחד אציין את לשונו של ר׳ אלכסנדר ז׳ מהוראדנא: ׳אף מי שעומד בחזקת טהרה, מצווה גדולה לטבול בעש״ק, כי הטבילה בעש״ק מועיל לקבל נשמה יתירה בשבת, ובלתי טהרת המקוה בודאי לא ישיגנה׳!194 

			לכך מסקנה ריטואלית חשובה: ׳ראוי הוא שקודם שיכנס במקוה שיהרהר תשובה מעונותיו, אם אפשר ג״כ שיתודה׳. וארחיב בכך מדברי ר׳ ברוך מקוסוב, המעלה טיעון רציונלי ופותר אותו בדרישה להִתנַקוּת מוסרית מַקְדימה: ׳טבילת הטמא במקוה הוא ג״כ בדרך דוגמא, דבאמת אין המים הגשמיים שבמקוה מגרשים את הטומאה מן האדם, אלא בהיות האדם טובל ורוחץ את גופו במים הגשמיים שבעוה״ז גם נשמתו למעלה טובלת ורוחצת במים קדושים הרוחניים שלמעלה, נטהרת מטומאתיה וגלוליה הרוחניים, כי כמו שיש רחיצה גשמיית כך יש רחיצה רוחניית ... דהיינו שינקו את עצמן ממדות המגונות כמו הגאוה והאכזריות והעצלות ותאוות הגופניות׳.195 דומני שאפשר לראות ברקע את דברי הרמב״ם (הלכות מקואות פי״א הלי״ב): ׳שאין הטומאה טיט או צואה שתעבור במים, אלא גזירת הכתוב היא ... ואעפ״כ רמז יש בדבר: כשם שהמכוין לבו לטהר, כיון שטבל טהור ואע״פ שלא נתחדש בגופו דבר, כך המכוין לבו לטהר נפשו מטומאות הנפשות שהן מחשבות האון ודעות הרעות, כיון שהסכים בלבו לפרוש ... והביא נפשו במי הדעת, טהור׳.  

			אפשר אפוא לראות בטבילה מחיקת מעשה שלילי ואפשר לראות בה יסוד לשלב חיובי: ׳ואשרי האדם שמרגיל את עצמו תמיד בטבילת מקוה שאז נטהר מכמה טומאות. מ״מ יתלבש בקדושה ... לאיזה זמן מן הזמנים שירצה להתעורר לקדושה יעשה כן׳.196 לא מקרה הוא שמקורות שונים מציינים יותר מטבילה אחת בהזדמנויות שונות. אף נראה לי מעניין בהקשר זה לציין את תחושתו של ר׳ נתן מברסלב: ׳מורנ״ת ז״ל יצא פ״א [=פעם אחת] מטבילתו במים ונהנה אז מאד מהמים ... מחמת שהמים נמשכים ממקום עליון ... ע״כ [=על כן] גם בגשמיות יגיע מהם טובה ועונג להאדם׳.197 ובהקשר זה בוודאי חשוב לציין את המובא במקורות שונים בספרי חסידות על הטבילה כמבטלת דינים.198 

			אך לא תועלת והתעלות אישית בלבד. ׳ספרות האגדה של החסידות משופעת בסיפורי מופתים של הצדיקים שפעלו בהיותם במקוה׳.199 אף זאת, ר׳ אהרן מקרלין הדגיש את האחדות החברתית השוררת במקוה ומחוצה לו.200  

			כמעט אין צריך לומר שבמקורות לא מעטים הַטבילה — במיוחד זו של הנידה ולפי דעות מסוימות גם הבעל במקביל201 — גורם לזיווג המיוחל של ׳יחוד קוב״ה ושכינתיה׳. והנה, התחינה הראשונה, כנראה, ביידיש שהגיעה אלינו בדפוס היא תחינה לפני הטבילה שנכללה בסדר מצות נשים, קראקא של״ז, של ר׳ בנימין אהרן סאלניק.202 והגדיל ר׳ יוסף חיים, בכתבו:203  

			בסוף יום השביעי של שבעה נקיים תאמר האשה: רבש״ע, גלוי וידוע לפניך שקיימתי מצותיך בשמירת ימי נידות וספרתי שבעה נקיים, והנה בעתה אנכי מוכנת ומזומנת לקיים מצות הטבילה ... הנה אנכי מקיימת מצוה זו לשם יחוד קודשא בריך הוא ושכינתיה ביחודא שלים בשם כל ישראל, לתקן שורש מצוה זו במקום עליון. ויעלה לפניך כאלו כונתי בכל הכוונות הראויות לכוין וכו׳.204  

			האשה ממלאת אפוא תפקיד פעיל במסגרת קבלית מובהקת, ובכך היא מטביעה רישומה בעולם שלמעלה, ׳כאלו כוונתי בכל הכוונות׳, ובכח התכוונותה יכולה היא לגרום אקט מיסטי המזכה אותה בתיקון בעולמות העליונים. וברור שאין שום משמעות לכך שמדובר בנידה, שחובת טבילתה מעוגנת בתורה ובהלכה, שכן יכלה בהחלט להסתפק בעצם מעשה הטבילה (והברכה). אולם ר׳ יוסף חיים מגדיל לעשות באַפשרו לה, ואין זה דבר המובן מאליו, להתעלות ולהעלות ברמה מיסטית.  

			בדומה לכך, בדברו על חובת הטבילה שבבוקר חג השבועות אחרי הלימוד, מחבר חמדת ימים מצרף נוסח תפילה שהתקין. כמובן, זו כוללת כוונות. והנה הוא מוסיף: ׳ואם בא בסוד ה׳ לכוין הדברים מה טובו ומה יופיו. אכן אם לא בא בסוד ה׳ לכוין הדברים כאשר המה, לא ישיב ידו מלעשותן לפי פשטן, ויחשוב במחשבתו שלא נעלם ממנו שיש עוד פנימיות עניני הסודות ויהיה לבו לשמים בתחינה ובקשה שמעשה ידיו יכוננהו׳ (ח״ג, ס ע״ב). לפנינו גישה המביעה תובענות כלפי איש המעלה, וסובלנות כלפי האדם הפשוט, והיא חוזרת גם בהקשרים אחרים. לפי המקובלים, מוטמעת באדם מוּדעוּת למעשיו, ויותר מכך לתוצאות מעשיו, או מחדליו. וכך נמצא, למשל: ׳נוהגים אנשי מעשה להתודות קודם למודם, כדי שיבדלו מהם הקליפות׳.205 דומה לכך היא חובת הטבילה, זו המזככת את הנפש והגוף כאחד, ומכשירה למעשים קדושים. יש לזכור כי ביסוד הכל עומדת בפני המקובל החתירה המתמדת לשלמות. 

			מועדים מיוחדים לטבילה 

			וכך הופיעו הזדמנויות שונות לטבילה, ונציע אותן בסדר כרונולוגי: 

			רבי משה יונה, שהיה, כהגדרתו של מאיר בניהו, ׳מגורי האר״י וראשון לרושמי תורתו׳, מעיד: ׳שאנחנו היינו טובלים בכל יום חמשה טבילות: א׳ להעביר הזוהמא, וד׳ כנגד שם הויה׳.206 אמנם לא צוין במפורש מועד הטבילה, אך נראה שהיה זה לפני התפילה. את חשיבותו של מועד זה אפשר לראות גם בתקופה מאוחרת, מתוך פולמוס בין פוסק ליטאי לבין צדיק חסידי בראשית המאה העשרים, וממנו משתמע בוודאות עצם קיומו של הנוהג לפני התפילה. הנה, במשנה ברורה, סי׳ פח, כתב ר׳ ישראל מאיר הכהן: ׳מי שירצה לנהוג ולטבול תבוא עליו ברכה. ודוקא אם על ידי זה לא יעבור זמן ... ק״ש ותפילה׳. ר׳ שלום פרלוב הבין מכאן שאין צורך להחמיר, ויצא בחריפות רבה: ׳ח״ו להורות כן׳, ׳כי ידוע כי כשאינו טובל אינו יכול לכוון דעתו לתפלה ... והוא פשוט אצלי יותר מביעתא בכותחא׳. את עמדתו הביע גם במסגרת הדינים שכתב שם: ׳ואומר אני כי אפילו כשאינו צריך למקוה וטובל קודם התפלה הוא ענין גדול מאד, ורבים מהחרדים נוהגים שאין עובר עליהן שלשה ימים בלא טבילה׳.207  

			באשר לטבילה לפני נשיאת כפיים ניטש ויכוח, בעיקר בין חכמי הלכה, עוד בימי־הביניים.208 

			׳ותטבול במקוה בכל ב׳ וה׳׳ — נאמר לר״י קארו ע״י המגיד.209 

			הקפדה יתרה נהגו בערב שבת. ׳ולפחות לא יפחות מטבילה בכל ערב שבת׳.210 ובחריפות בלשון חמדת ימים (שבת, כא ע״ב): ׳הטבילה בע״ש הוא עיקר גדול שבו תלוי השגת קדושת שבת׳. בכך מתבטא אופיה של הטבילה הן כהיטהרות הן כהכנה להתקדשות, כאמור. אף זאת, ׳לעולם הטהרה במקוה היא טובה, על אחת כמה וכמה בערבי שבתות וערבי ימים טובים וערב ראש חודש שצריך לעשות הכנה ולהיות כלי מוכן לקבל הארה ותוספת קדושה היורדת היא למטה בימים אלו׳.211 אכן, היה זה ׳המנהג בכל ארץ ישמעאל ליהודים בערב שבת שהולכים כולם לבית המרחץ׳.212 עדות זו משנת רמ״ח (הרבה לפני מקובלי צפת!) חוזרת כעבור כמאה ועשרים שנה: ׳כמנהג הנהוג בארץ הקדושה ארץ־ישראל עוד היום שטובלים בכל ערב שבת כי שם שער השמים, ומקבלים עליהם מלקות קודם׳. ומי שנוהג כך הרי הוא ׳משובח ומהולל ברוב התושבחות׳.213 משמע, עִם התקדש השבת חייב גם האדם להיטהר ולהתקדש מחטאיו ע״י מלקות וטבילה, כדי שהארץ תהיה ראויה להיות שער השמים. וכך נמצא לפני כן בלקוטים המיוחסים לאר״י בספר היכל ה׳, ויניציאה [שס״ה], מו ע״ב: ׳ויטבול וישרה עליו נשמה יתירה ... העיקר שצריך האדם לעשות ביום ששי בגופו לקנות קדושת שבת ונשמה יתרה היא טבילה בארבעים סאה כדי לפשוט רוח חול וללבוש רוח קדושת שבת׳. דברים אלה הם בעצם ציטוט מדברי ר״א די־וידאש, ואשר ברוח זו העלה פראקסיס נוסף: ׳והנכון שאחר הטבילה יעסוק בתורה עד שיקבל שבת, כי הטבילה הוא כמעט הקבלת שבת׳.214 אין זה אלא שהטבילה מעלה את רוחניות האדם כשם שלימוד תורה ממלא תפקיד זה, וכל זאת, לכל הדעות, יאות ליום שבת קודש. ולא נחה התלהבותם של חסידים ואנשי מעשה עד שהירבו לטבול למן שלוש ועד תשעים ואחת, ככל הידוע לי.215 אף נקבע בספר חמדת ימים (שבת, כא ע״ג): ׳כי מִתחִלת שעה ה׳ מַתחֶלת קדושת שבת להתגלות, וטבל איש טהור בעת ההיא׳. 

			חכמים התנסו גם בחוויה מיוחדת. כך כותב ר׳ אברהם דאנציג, מחותנו של בן הגר״א, ברוח חסידית מובהקת: ׳שיכול אדם להתבונן ולנסות כי כאשר יכוון בדעתו ויהי יראת ה׳ בלבו אז בוודאי לאחר שיטבול בע״ש לקבל קדושת שבת יבין בדעתו שנתוסף לו נשמה יתרה׳. ועוד כתב, שם, שבעל נשמה טהורה שטבל כדי לקבל קדושת שבת, ׳ירגיש בנפשו יראת הרוממות שבאה לו עד שתבער בו אהבת ויראת ה׳ ... וזה בדוק ומנוסה מכמה אנשים כמה פעמים בלא שום ספק׳.216 

			ושני פרטים חשובים הורה האר״י, שהשפעתם ניכרת במקורות רבים. האחד, ׳דע כי צריך טבילה א׳ לפשוט בגדי חול, וטבילה אחרת לכבוד שבת לקבל תוספות קדושה׳.217 והפרט השני, מאחר שעיקר הטבילה הוא להזדכך לקראת קדושת שבת, הרי ׳כשתעלה מהטבילה אל תנגב עצמך במטפחת כי מימי שבת צריך הגוף שישאב אותם׳.218 דבר זה הובלט באריכות, כעבור כמאתיים שנה, בספר מעיל קטן (פרק ו ס״ק קיז), לר׳ יחיא צאלח, המתנגד למנהג רווח שלא כדין: ׳כשיעלה מהמקוה אל ינגב עצמו ממימי המקוה בטבילת שבת דוקא, כ״כ [=כך כתבו] האחרוני׳ מש[ם] הרב האר״י ז״ל, והובא בס׳ חמ״י [=חמדת ימים] ז״ל. כתבתי זה לפי ששמעתי אומרים דגם בשאר טבילות יעשה כן, ולא כן הוא. ועיין היטב בספרי תלמידי האר״י ותמצא דבר זה פשוט׳.  

			והנה, לבד מהטבילה בערב שבת חִיֵיב האר״י לטבול פעם אחת גם בשבת בשחרית, ׳להמשיך עליו קדושה עליונה של יום השבת׳.219 וכך נהגו בבית־אל: ׳הבריאים וטובים טובלים בכל יום שב״ק קודם התפילה מלבד הטבילה מעש״ק׳.220 ובהדגשתו החריפה של רמ״ע מפאנו: ׳אינו דומה חומר ליל שבת ליומו לענין רזי האלוהות וסודותיו׳.221 שוב אנו נצרכים גם לטבילה כמעשה של התעלות. וראוי להביא מדברי ר׳ אהרן מקרלין (בתרגום לעברית): ׳בשם צדיקים. למקוה בערב שבת כדאי ללכת מיל אחד ברגל. ומקוה בשבת בבקר כדאי היה ללכת שלושה מילין, אם היה מותר׳.222 אף מנהג זה זכה להשפעה רבה.223 

			ובנקודה זו של טבילה בשבת רצוני להעלות הרהור. בתוספתא, שבת יז יב, נאמר כי אסור להטביל כלי בשבת. נראה כי הנימוק לכך הוא שכביכול יוצר יצירה חדשה (ומאותו טעם אינו רשאי לעַשֵֹר בשבת). לפי הגיון זה גם אסור היה לטבול בשבת, שכן הטבילה מעצם טיבה יוצרת אדם חדש, ואילו האר״י דרש לעשות כן. במקרה דומה דָנו מקובלים ובעלי הלכה לעניין ברכת האילנות בשבת מול איסור בורר.224 מתברר שתפיסת עולם קבלית עשויה לדחוק הלכה. ומעין זה נמצא כי בעוד שלהלכה שחיטה מותרת גם בזָר, הרי לפי הזוהר על כהן חל איסור לשחוט.225  

			׳שלֵימים וכן רבים ... טובלים במקוה טהרה לכבוד ר״ח מבערב כמו ברגלים, וטהור ידים יוסיף אומץ ויאחז צדיק דרכם. ואנכי תקנתי נוסח תפלה זו. בראשונה יטול להעביר הזוהמה, ואח״כ יאמר...׳.226 

			לפי ר׳ יוסף חיים, חסידים ואנשי מעשה נוהגים לטבול ביום קודם ברכת הלבנה.227  

			נשתמרה עדות מפורטת מסוף המאה הי״ז, המספרת כי כל תושבי צפת נוהרים לקבר רשב״י בל״ג בעומר, ולאחר שבוע שָבים לביתם. אף יש ׳ונשארים שם שבעה ימים ואין אומרים בהם תחנון והם נקראים הלולא דבי ר׳ שמעון ... ואחר השבעה ימים הנ״ל כל א[חד] פונה למקומו וביתו ונשארים שם הת״ח היותר זקנים עשרה ימים אחרים ולומדים בספר הזוהר הקדוש וטובלים ומתענים ויושבים כל היום בתענית. וכן מנהגם ג״כ בחדש אלול לומדים שם עשרה ימים ספר הזוהר בקדושה ובטהרה׳.228 וכמובן גם בחסידות נמצא את הדרישה לטבול פעמיים באלול ׳להמשכת הטהרה והקדושה׳.229 

			אכן, משמעות מיוחדת היתה לטבילה בחודש אלול, חודש הרחמים והסליחות. יש בידינו קובץ תפילות בכ״י אוקספורד 2574 המתחיל במילים: ׳כונת טבילת חדש אלול׳. אף ר׳ יוסף ב״ר משה העיד על רבו, ר׳ ישראל איסרליין, כי ׳ב׳ יום קודם ר״ח אלול היה טובל א״ע [=את עצמו] בצנעה׳.230 

			ומצינו במחזור לימים נוראים, ׳מחזור לנוסח ברצלונה מנהג קאטאלוניה׳ (כך השער בכה״י באוקספורד Opp. Add. 4, iv 295, שאלוניקי רפ״ז,231 ושם (דף 8א בספירה חדשה): ׳נהגו העם לטבול ערב ראש השנה כמו שנהגו לטבול ערב יום הכפורים ואין מברכין על הטבילה מפני שטבילה זו ... מנהג בעלמא ואין מברכין על המנהגות׳.232 

			גם מי שאין דרכו בכך, ׳ביום הזה [ערב ראש השנה] הנורא צריך על כל פנים לטבול להשליך מעליו כל הטמאות וכל המחשבות זרות שנתדבקו עמו כל ימות השנה׳.233 ואמנם רבים, גם באשכנז, הקפידו בכך. ׳מנהג אנשי מעשה לטבול בערב ראש השנה וערב יום הכיפורים שלוש פעמים ... ואף אם ברור לאדם שלא נטמא בקרי ... מכל מקום יש לו לטבול, כי אין הטבילה דווקא משום טהרה רק [=אלא] גם משום תשובה׳.234 טעם נוסף הובא בספר מהרי״ל, עמ׳ רעג, שאנו מובטחים בכפרת העוונות, ׳לכן מראים את עצמנו שמחים בנקיות ובטהרה׳. 

			לפי מסורת חסידית מסוימת, בראש השנה טבלו בבוקר לפני שחרית ולאחר מכן לפני התקיעות.235 

			׳בני ישראל קדושים הם, אף המון עם נזהרים בשבת זו [שבת שובה] לטהר עצמם במקוה בשחרית קודם התפלה אף שאינם נזהרים לזה בכל שבתות השנה׳.236 ברור שלפנינו ביטוי לחוויה הכללית האופפת גם את המון העם לקראת הימים הנוראים, שמעשה אבותיהם הרוחניים בידיהם.  

			כיוצא בכך, למרות ההדגשה המופיעה (לעיל הפניה 105) בחדא מחתא כי אין זה אלא מנהג לטבול בערב יום כיפור,237 בכל זאת תמצא מחברים שמכנים זאת ׳מצוה גדולה׳. אין צריך לומר, שביטוי זה מביע את החשיבות הגדולה בעיני כל שדרות הציבור, כדלקמן: ׳מצות הטבילה בערב יום הכפורים היא מצוה גדולה, והיא יתר בקודש משאר קדושות הטבילות שבכל ימות השנה׳.238 ר׳ יחיאל מיכל עפשטיין ציטט משפט זה והוסיף: ׳וראוי להחמיר בזה׳.239 ואינני נכנס כאן לתוכן הסוגיה בזוהר, ח״ג ריד ע״ב, ואציין אך משפט אחד: ׳בעיין בני היכלא בתשעה לירחא למעבד חדוותא ולמטבל בנהרא לדכאה גרמייהו׳ [=צריכים! בני ההיכל בתשעה לחודש לשמוח ולטבול בנהר לזכך עצמם]. 

			ההפלגה בחומרה זו לא פסחה על מספר הטבילות, ויש לציין שדרך זו כבר חכמי אשכנז נהגו בה. למשל, ר׳ יוסף ב״ר משה, תלמיד בעל תרומת הדשן, מעיד: ׳ומה שנוהגים לטבול בערב יוהכ״פ שלש פעמים — כן כתוב בספר חסידים׳.240 ושוב, בקיצור של״ה נאמר תחילה שנהוג לטבול שלוש פעמים ומיד מגיעים אפילו עד כדי שלושים ותשע,241 ששים,242 ושלוש מאות ועשר.243  

			בקצרה אזכיר סוגיה שהעלה השל״ה, רכח ע״א [=ח״ב, סג ע״א-ע״ב], ונזכרה, למשל, במגן אברהם, סי׳ תרו ס״ק ח, ובמשנה ברורה, סי׳ תרו ס״ק כא, אם טבילה בערב יום כיפור היא משום טהרה מן הקרי או משום תשובה. הנפקא־מינה ההלכתית היא בעיקר אם חובה לטבול במקוה (או בנהר), ואם צריך שלוש פעמים, ואם צריך וידוי, ואם צריך לברך, ואם גם נשים חייבות. נראה שהמגמה, בעיקר בקבלה ובמושפעים ממנה, היא לכיוון התשובה. ממילא מתקיימים גם הפרטים שהזכרנום זה עתה.  

			כבר במאה השש־עשרה נמצא, למשל, ׳אחר חצות היום [של ערב יום כיפור] לעת ערב יטביל גופו במי מקוה. ואעפ״י שבזמן הזה אין לנו טומאה וטהרה, כבר נהגו כל ישראל לטבול הטבילה הזאת. ומנהג של ישראל תורה, והוא טוב ויפה לטהר עצמו מבעל קרי לפחות ביום הקדוש הזה ... ואין צורך לברך על הטבילה כי אינו אלא מנהג, אחַר שנעקרה התקנה ממקומה. אחר שעל׳ מן הטבילה מופשט מכל מחשבות רעות והרהורים רעים יבא לב״ה [=לבית הכנסת] להתפלל תפלת מנחה׳.244 אכן, בספר מהרי״ל, עמ׳ שטז, נרשם שיש נהגו לטבול אחר מנחה, אך רבים נהו אחריו וטבלו קודם מנחה ׳כדי להתפלל בנקיות ובטהרה׳.  

			כן נמסר על האר״י כי ׳לפני תפלת המנחה קיבל על עצמו עונש מלקות ... אחר המלקות היה טובל במקוה׳.245 משמע, בדרך כלל טבלו בין חצות היום למנחה. ויש להוסיף שתמיד מתלווה אקט נוסף הקשור בתשובה — מלקות ו/או וידוי. ׳אחר חצות היום [של ערב יום כיפור] ילך לבית הטבילה ויטבול טבילות מצות כראוי לו ... ואחר־כך ילך באימה וביראה ובקדושה ובטהרה לבית הכנסת ולהתוודות על חטאיו׳.246 אפילו תמצא כי ׳רבים נוהגין לטבול במקוה ג״כ [=גם כן! נוסף לטבילה קודמת] אחר סעודה המפסקת. וכן הובא בספרים׳.247 בוודאי מתבטא בכך מתח מיוחד שאפף את הציבור.  

			גישה מעניינת נמצא אצל ר׳ משה אלבאז, מן המאה הט״ז, במרוקו: ׳ונהגו כל ישראל לטבול בנהר בערב יום כפורים כמו שאמם טובלת ביום הכפורים מטומאותם, אלא מפני שאסור לטבול ביום הכפורים מן הטעם שאסור ברחיצה אנו טובלין ערב יום הכפורים כולנו. וכנגד מה שטובלת השכינה ביום הכפורים טובל כהן גדול שהוא שליח בעד כל ישראל, ושלוחו של אדם כמותו׳.248 יש בכך אפוא משום גילוי הזדהות עם השכינה, נושא שהוא נשמת אפם של מקובלים.249 

			באופן כללי כותב השל״ה: ׳וחייב לטהר עצמו ג״כ ברגל׳.250 ויש קובעים במפורש: ׳וקודם תפלת שחרית יטבול עצמו במקוה טהרה לכבוד הרגל׳.251 מועד זה היה מקובל, כפי שעולה, למשל, מדברי מעבר יבק, שפת אמת, פרק ה: ׳המתקדשים והמטהרים עצמם לפחות בשלש רגלים ובראש השנה ויום הכפורים׳. 

			׳ערב סכות יטבול במקוה׳.252  

			׳יטבול ליל ה״ר [=הושענא רבא] כדי שיהיה נקי כל הלילה לתורה ותפלה׳.253 ומעניין שבספר סדר היום לא נזכר ענין הטבילה במסגרת הפעולות בליל הושענא רבה ויומו. גם באשכנז התגלגל המנהג לאיטו. בלקט יושר, א, עמ׳ 148, כתוב: ׳ושאר העם הצנועים טובלים בבקר בהושענא רבא׳. ואילו ר׳ יוסף האן מדווח על מנהג חסידים ואנשי מעשה: ׳היחידים נוהגין לטבול לילה זה [ליל הושענא רבה]׳.254 ובמאה השמונה־עשרה כבר יכול ר׳ אלכסנדר זיסקינד לכתוב בפשטות: ׳ואחר אמירת ספר תהלים ילך ליטהר במקוה, כנהוג׳.255 וכן כתב ר׳ צבי הירש, דרך טובים, וווארשא תרל״ד, עמ׳ 7: ׳בהושענא רבה ... ויש שמצריכין טבילה כמו בי״כ לפני התפלה׳. לא ייפלא ההיקש ליום כיפור לנוכח האווירה המיוחדת שנסמכה להושענא רבה, ואשר מינה ובה התבטאה גם בנוהג הטבילות.256 

			חסידי חב״ד נהגו לטבול קודם תפילת שחרית בי״ט בכסלו, ׳ראש השנה לחסידות׳, כמו בכל מועד.257 

			יש מן החסידים שנהגו לטבול קודם הדלקת נרות חנוכה.258 כנראה מפני שיסודו של נס פך השמן עניינו בקדושה ובטהרה (ואף בעקבות האמור בפע״ח, צד סע״ב, כי ׳חנוכה נק׳ רגל, כנז׳ בתקונים׳). יש שנהגו כך בכל לילי חנוכה, ויש שנהגו רק בלילה הראשון. 

			׳בערב פסח יקיים אדם שויתי ה׳ לנגדי תמיד בכל היום כולו בעבודת השם יתברך ביראה ובאהבה. ביראה היינו יראת חטא שיקיים ... ויהיה זהיר וזריז לבער החמץ ... ויהרהר בתשובה ... ויחשוב ככה יבער היצה״ר ולא יראה ולא ימצא עוד אצלי .. ואח״כ יסתפר ... ילך למרחץ ויטבול ... ויעסוק בעשיית המצוות בקדושה ובטהרה׳ וכו׳.259 משמע, רק לאחר הטבילה אפשר לדבר על ׳קדושה וטהרה׳. 

			׳מה טוב שיטבול שלשה ימים קודם שבועות בכל יום ויקיים מצות פרישה׳.260  

			החובה לטבול בערב שבועות כפרט בתוך שורת ההכנות להתקשטות הכלה נזכרה כבר בזוהר ח״ג צז ע״ב-צח ע״ב (׳לאתדכאה ולאסתחאה׳, ׳טבילה׳). וכך נהגו המקובלים גם יותר מאוחר. למשל, השל״ה ציטט את הזוהר באריכות וסיכם: ׳חייב אדם לטהר עצמו ברגל ולילך לטבול, ומכ״ש ברגל הזה [=שבועות] שבו טבלו את עצמן כל ישראל אנשים ונשים בציווי הש״י ... ובזוהר פרשת אמור משמע לטבול קודם עלות השחר לאחר שלמדו כל הלילה. וכן הוא המנהג בארץ־ישראל. מ״מ נ״ל לטבול ג״כ בערב הרגל כדי שיטהר בהכנסת הרגל. וגם זכר לאבותינו שטבלו בערב הרגל קודם שקיעת החמה׳.261 השל״ה מתאר אפוא את חובת הטבילה בַיום כהוראה להיטהרות עצמית שיצאה מאת הזוהר (אך גם בהסתמך על מעשי אבותינו מדורי דורות שחשו וחוו את המעמד המיוחד של מתן תורה), ובהמשך הדברים יצטט את אגרתו של ר׳ שלמה אלקבץ שגם מתוכה למדים שנהגו כך בבוקר, ואילו הוא עצמו הוסיף גם את ערב החג. לאמיתו של דבר, כבר בהנהגות ר׳ אברהם גלנטי כתוב בפשטות: ׳מלבד הטבילה שטובלין בערב שבועות׳.262 גם ר׳ יעקב צמח כותב זאת כדבר מוסכם: ׳שבועות צריך לטבול ע״ש [=ערב שבועות]׳.263  

			כאמור, גם בשבועות, ביום, נהגו לטבול. ר׳ אברהם גלנטי (נפטר בשנת 1589) מעיד כי בצפת למדו כל הלילה ׳עד אור הבקר, ואז כל העם טובלים בבקר קודם תפלת שחרית׳.264 גם בבית־אל נהגו ש׳בליל שבועות באשמורת הבוקר הולכים לטבול, מלבד הטבילה שטובלים בערב החג׳.265 וכך נתפשט: ׳מעט קודם שיעלה עמוד השחר׳;266 ׳באשמורת הבוקר מעט קודם עלות השחר בעת שמשחיר פני הרקיע סוד אילת השחר אז מצוה לטבול כדי לקבל תוספות קדושה מבחי׳ הכתר׳.267 אמנם בלשונו של ר׳ חיים פאלאג׳י: ׳המהדרין מן המהדרין מלבד מה שטובלין בערב שבועות עושין גם כן טבילה בעמוד השחר אחר התיקון׳.268 אך נראה שרבים נהגו כך, כפי שמתברר גם מפי רבי יעקב רישר, איש הלכה מובהק ומפורסם (תחילה היה דיין בפראג, אח״כ עבר לגליציה, נפטר בשנת תצ״ד), שלא נמנה עם אוהדי הקבלה, הכותב (בלא ערעור) בס׳ חק יעקב, סי׳ תצד: ׳עוד כתבו האחרונים שלא לישן בלילה [=ליל שבועות] רק לעסוק בתורה והשכר הוא גדול. וכבר נתפשט המנהג הזה בעיני המון עם ללמוד יחד בעשרה ע״פ התקון, ולומר קדיש וטובלין כשיאיר היום׳. ואציין דוגמה נוספת מתוך שפר התיקונים, ויניציאה תנ״ו, תס״ו ועוד, מה ע״א: ׳אחר גמרה של תורה מקרא ומשניות ואידרא טרם ילכו לטבילה׳ וכו׳. נראה שעצם הדפסת קונטרסים לתיקון והפצתם תרמה גם היא להתנהגות הציבור בהתאם.269 

			ולצד מועדי השנה נמנו הזדמנויות נוספות לטבילה. לראשונה נזכיר את המנהג הקדום לטבול לשם השגת סודות. כך בעולם העתיק: ׳ומפורש בהיכלות שהיו החכמים הראויים למדה הזו מתפללין ומנקין עצמן מכל דבר טומאה וצמין ומטבילין ומטהרין׳.270 משקל מיוחד ניתן לכך בקבלת האר״י. למשל, ר״י סאגיס מסר בשם האר״י ׳כי אין דבר יותר מוכרח וצריך אל האדם לענין ההשגה כמו הטבילה. שצריך שיהיה האדם טהור בכל עת׳.271 ואף האר״י עצמו זכה להשגתו באמצעות הטבילה (בין היתר).272 וכך סיכם אחד מעורכי ׳קבלת האר״י׳: ׳אין דבר מועיל להשגה כמו שמועיל הטהרה והטבילה׳.273 וכך, במסגרת ה׳אזהרות׳ שקבע רח״ו (׳סור מרע ועשה טוב׳) כחובה לפני הלימוד נמצא סעיף ו: ׳יטבול בעת הצורך לו׳.274 ההוראה הורחבה במקצת אצל ר׳ צבי הירש מזידיטשוב: ׳שביעית, טהרה וטבילה בכל עת, ולפחות בעת הצורך׳.275 

			על ר׳ פינחס מקארעץ נמסר שלפני אכילה היה מטהר עצמו במקוה מפאת גודל חשיבות העבודה באכילה. כנגד זה, שעה שהתרגשה צרה על אדם הורה שלא לעשות דבר ׳ואפילו שלא להתפלל להקב״ה ולא לילך למקוה׳, ׳רק [=אלא] שיבטח בחסד עליון׳.276  

			דרישה נפוצה היא להתבודד לפחות יום אחד בשבוע. ר׳ אהרן מקרלין מבקש גם להתענות ביום זה, ולטבול ׳לא פחות משני פעמים. פעם אחד בכדי להעביר את הטומאה, ופעם שני להמשיך עליו את הקדושה׳.277  

			׳לטבול תמיד אחר הזיווג ... יזהר בנט״י לפני הזיווג ולאחר הזיווג קודם השינה׳.278 מעניין מה שמספר השל״ה: ׳ואני מעיד מאדם כשר אחד שהיה נוהג ... לטבול ביום שטבלה אשתו מימי נדותה׳ הן מחשש שמא היה בלבו הרהור עבירה בימי נידותה הן ׳בשביל קדושה יתירה שמחויב אדם לקדש את עצמו בשעת תשמיש עשה כן כדי להמשיך קדושה למעלה בעת הזיווג׳.279 

			הסנדק נוהג ׳לטבול עצמו להחזיק התינוק בטהרה ... ונראה שהמוהל ראוי גם כן לטבול׳.280  

			לפי ר׳ נחמן מברסלב, יש לטבול במקוה לפני אמירת עשרת מזמורי התהלים במסגרת ׳התקון הכללי׳.281 

			גם מטבילים את המת לפני קבורתו, ׳שברחיצה מרחיקים ממנו ומנשמתו חומריות העוה״ז׳.282 אף העוסקים בטהרתו טובלים בתחילה.283 סיפורים שונים נקשרו בצוואת האר״י באשר להולכתו לאחר פטירתו לטבילה, ושלא יגעו בגופו.284  

			׳ולא ילך לבית הקברות אלא לצורך מצוה׳,285 ׳במיוחד אמורים הדברים במי שזקוק לטבילה וטרם נטהר במקווה׳.286  

			לפני כניסה לארץ־ישראל יש לטבול כדי להתנקות מזוהמת חו״ל.287  

			טבילה נחשבת גם כאחד האמצעים שיש לנקוט לפני הוצאת רוח רעה.288  

			אחרית דבר 

			מתברר אפוא שהמקובלים, בעיקר, ראו את מעשה הטבילה מאספקטים שונים, אלה פירנסו זה את זה, וכך נוצר מרחב פעולה ניכר שבמסגרתו נדרש מעשה הטבילה, ולא עוד אלא שהטובל נדרש לחזור על מעשהו כמה וכמה פעמים. במקרים מסוימים חדרה השפעתם גם על הציבור הרחב, ובמיוחד בעולם החסידי. 

			לבסוף, ככל שהטבילה תפסה מקום חשוב באורח חיי החסידים לא ייפלא שהמשכילים שניסו לנגח אותם נאחזו בטענות שונות גם בהקשר זה. כגון, הלכלוך השורר במקוה.289 הגדיל לעשות המשכיל יוסף פרל, שהציע לשלטונות האוסטרו־הונגריים לסגור את המקוואות.290 טענה אחרת היתה שה׳טובלים במי קרח׳ נוהגים כן בצביעות ולשם גניבת דעת.291 טענה משכילית אחרת העלה א״ב גוטלובר ש׳המון העם מתאספים בערב שבת בבתי המרחצאות ולא ישובו ריקם, כי שיח וכי שיג להם מכל הנעשה בארץ׳,292 כביכול המקוה איבד ממשמעותו המקורית והפך להיות מרכז לשיחות הבל. 

			יורשה לי לסיים בסיפור חסידי, קשור בטבילה במקוה, הנושא עמו מסר חסידי במובהק. לצדיק החסידי הנודע, ר׳ משה לייב מסאסוב, היו מתנגדים בעירו. זממו שלושה מהם לפגוע בו, וכך עלה במוחם. היות שרמ״ל נוהג להשכים לטבול במקוה, הנמצא בקצה היישוב, בדרך תלולה היורדת למקוה, ישימו לו מכשול ויחליק כלפי מטה. בבואם לבצע את זממם ירדו השלושה ותוך כך כשלו ונפלו. עודם שוכבים שם חבולים הופיע רמ״ל וכדרכו ירד בזריזות. לאחר תפילת שחרית באו השלושה וביקשו את סליחתו על זממם, וכמובן שהצדיק מחל להם. בכל זאת אחד מהם הרהיב עוז ושאל: ילמדנו רבינו, איך לא נופלים בדרך כה תלולה? השיב לו רמ״ל: מי שקשור למעלה אינו נופל למטה!!! 

			 

			
				
					128	מלכים א׳ א מה.

				

				
					129	ראה א׳ גרינולד, ״ראויות יחזקאל״, טמירין, א, תשל״ב, עמ׳ קיד, בטקסט ובפירוש; הוריות יב ע״א, ובפירוש רש״י, שם; טקסי חניכה לנערים באשכנז בוצעו על שפת נהר. ראה א׳ מרקוס, טקסי ילדות, תשנ״ח, עמ׳ 51, 193 (מפתח, ע׳ נהר); ידוע הסיפור על ר׳ מנחם מרקנטי שבחלומו ׳איש׳ השקה אותו מים ואז ׳נהפך לאיש אחר׳ וחיבר פירושו לתורה ועוד (מובא בהקדמת המלבה״ד); על האר״י נאמר כי בצעירותו למד בכפר קטן על שפת נהר הנילוס. חשיבות גדולה נודעת לבארה של מרים. ראה בניהו, תולדות, עמ׳ 257. וראה להלן הערה 7. על טקסים סביב מים במנהגי העמים ראה M. Eliade, Patterns in Comparative Religion, Cleveland & New York, 1958, pp, 188-212. 

				

				
					130	וראה רפאל פטאי, המים, תל־אביב תרצ״ו. וראה גם צ' קויפמן (להלן הערה 22), עמ' 410-409.

				

				
					131	ר׳ בצלאל מקוברין, קרבן שבת, ווארשא תרל״ג, סוף פרק ז.

				

				
					132	אמנם בתורה הפועל הוא רחץ (ויקרא יד ח), ואילו הפועל טבל אינו מתייחס לכל הגוף. אך כבר במל״ב פרק ה פסוקים י, יד, באו שני הפעלים במקביל. ובספרות התלמודית נתקבל הפועל טבל ונשתגר.

				

				
					133	מעין זה כתב ר׳ צדוק מלובלין, דובר צדק, תשכ״ז, ה ע״ב: ׳לא שייך טומאה אלא במקום שיש שייכות לטהרה׳.

				

				
					134	מאמרו של א׳ גרינולד, תרביץ, מ (תשל״א), עמ׳ 316. וראה פ׳ שפר, סינופסיס לספרות ההיכלות, 1981, סעיפים 299, 560 (כ״ד טבילות!). וראה להלן הערה 142. וראה Gruenwald I., Rituals and Ritual Theories in Ancient Israel, Leiden-Boston, 2003, pp. 119 ff. חסידי אשכנז הושפעו, כרגיל, מספרות ההיכלות, ובאחד הטקסטים נמצא אפילו ש׳פלאים יכול לעשות׳ (סודי רזיא, צוטט אצל י׳ דן, תולדות תורת הסוד העברית, כרך ו, תשע״א, עמ׳ 868. על טבילת מלאכים ראה, למשל, ספר הרזים, תשכ״ז, עמ׳ 96, 108 (אך ראה הערת המהדיר בעמ׳ 9-8). על מלאכים ש׳מטבילין ז׳ פעמים בנהרי אש׳ לפני שאומרים שיר, ראה ר׳ אברהם ב״ר עזריאל, ערוגת הבשם (מהד׳ א״א אורבך), ב, עמ׳ 192. וראה Lesses R. M, Ritual Practices to Gain Power, Harrisburg PA, 1994, pp. 128-130. על נשמות צדיקים הטובלות לפני שנכנסות לגן עדן, ראה מדרש כונן, אצל ילינק, בית המדרש, ב, עמ׳ 29. ולהבדיל, נמצא כן על אותו האיש: ׳אך עלה מן המים וירא את השמים נבקעים והרוח יורדת עליו כיונה׳ (מרקוס א ט-י). ראה עוד ד׳ פלוסר, ישו, ירושלים 2009, עמ׳ 70-50.

				

				
					135	ראה שלום, פרקי, עמ׳ 131-129. על טקסי התקדשות ליד מים ראה חלמיש, מבוא, עמ׳ 70-69. וראה לעיל הערה 2. — בהקשר לנוסח המשפט שצוטט, אולי יש מקום להתייחס לנוסח דברי ר׳ משה די־ליאון (משכן העדות, מהד׳ אבישי בר־אשר, לוס אנג׳לס תשע״ד, עמ׳ 61), שחייב אדם ׳השוכב עם הטמאה׳ מעשי כפרה שונים, ובכללם: ׳ירחץ גופו בכל יום׳ במשך שלושים יום. מדוע לא כתב ׳יטבול׳? האם המשמעות זהה? 

				

				
					136	ראה שלום, כתבי יד, עמ׳ 226. אף על ר׳ העשיל צורף דוּוַח שלאחר שנתו וטרם לימודו ׳עמד והלך למקוה, אבל לא בכל יום׳ (שם, עמ׳ 239). וראה גם סבירי, הסופים, עמ׳ 101-100.

				

				
					137	וראה למשל הניסוח של רבינו מנחם המאירי, ספר המדות, ירושלים תשכ״ו, עמ׳ נד: ׳טבילה זו [קרי] קדושה גדולה היא, וכל המחמיר בה תבא עליו ברכה. ומפני זה נהגו לטבול ערב ר״ה ויום הכפורים שהם ימי סליחה ותפלה יתירה. ולא עוד אלא שכמה פעמים אדם ניצל מעבירה בסיבתה׳. (השווה גם המאירי, בית הבחירה, ראש השנה, טז ע״ב).

				

				
					138	ובאותה לשון כמעט בספר הלבוש, סי׳ פח. וראה רמב״ם, הלכות תפילה פרק ד הלכות ד-ו.

				

				
					139	ראה, למשל, י׳ דינרי, ״מנהגי טומאת הנידה — מקורם והשתלשלותם״, תרביץ, מט (תש״ם), עמ׳ 324-302; תא־שמע, הלכה, עמ׳ 288-280; זימר, עולם, עמ׳ 249-220; שפרבר, דרכה, עמ׳ 75-67, 214-210.

				

				
					140	הגהה לשו״ע או״ח סי׳ פח. שם מביא הרמ״א את הדעה המחמירה בהתנהגות נידה, ולאחריה את זו המקילה. הוא עצמו כותב: ׳וכן עיקר׳. כלומר, דעתו ההלכתית להקל. אך מיד הוא מוסיף: ׳אבל המנהג במדינות אלו כסברא הראשונה [להחמיר!]׳. בימי־הביניים היו מנהגים חלוקים בעניין, ואזכיר רק את מאמריהם של י׳ וולף, ׳בית כנסת באשכנז: בין דימוי להלכה׳, כנישתא, 2 (תשס״ג), עמ׳ כא והע׳ 69; י׳ בלידשטיין, זכור דבר לעבדך, אסופת מאמרים לזכר דב רפל, תשס״ז, עמ׳ 388-387; קויפמן, טבילת, עמ׳ 412-409; מרדכי גולדשטיין (מהדיר), ספר שאלות ותשובות מן השמים, לוד תשע״ז, עמ׳ פא-פג; והמקורות שנזכרו בהם. וראה גם של״ה, סו ע״ב [=ח״א, מח ע״ב]. ועיין ג׳ אלון, מחקרים בתולדות ישראל, א, תשי״ז, עמ׳ 176-148; Weiss A., Woman at Prayer, NJ 1990, pp. 85-98.

				

				
					141	ראה מאמרו של א׳ הורוביץ, פעמים, 37 [תשמ״ט], עמ׳ 36-32.

				

				
					142	ראה, למשל, ראשית חכמה, שער האהבה, פרק יא, צב ע״ג-צג ע״א; רשימת הנהגות שנדפסה אצל שכטר, הנהגות, עמ׳ 297, סעיף ו (כמנהגם של ׳בעלי תורה יראי שמים׳). אמנם אפשר למצוא גם בגמרא, שבת קכז ע״ב, על מעשהו של ר׳ יהושע בן לוי שהיה בביתה של מטרוניתא ו׳לאחר שיצא ירד וטבל׳. משמע, לדעתו, עצם השהייה במחיצת אשה טמאה מחייב טבילה.

				

				
					143	אמת ליעקב, ליוורנו תר״ג, קיז ע״א-ע״ג. אגב, לדעתי, המקור לריבוי טבילות הוא במל״ב פרק ה פסוקים י, יד (בויקרא יד ז מדובר רק על הזאה שבע פעמים, ולא נאמר כך בפסוק שלאחריו לגבי ׳רחיצה׳).

				

				
					144	ראשית חכמה, שער ב פרק יא, צב ע״ב. יתר על כן, ׳טומאת הלב קשה היא מכל טומאת הגוף׳ (רבינו בחיי, כד הקמח, ערך בית הכנסת, מהד׳ הרב שעוועל, תש״ל, ד, עמ׳ פט.(

				

				
					145	מעבר יבק, אמרי נועם, פרק יח. גם לדברי ר׳ ישראל סרוק: ׳טבילת בעל קרי מצוה׳ (הנהגות יושר, סי׳ מד. נדפס בסוף ספרו של ר׳ מאיר ביקאיים, צמח צדיק, ליוורנו תקנ״ד, ק ע״ב).

				

				
					146	רמח״ל, אדיר במרום, ווארשא תרמ״ו, עמ׳ 177.

				

				
					147	ראה המקורות אצל בניהו, תולדות, עמ׳ 322.

				

				
					148	של״ה, צט סע״ב [=עא ע״ד], סו ע״ב [=מח ע״ב].

				

				
					149	פלא יועץ, ערך ׳טהרה׳. המקוה, שזכה בעולם ההלכה לתשומת־לב רבה מבחינת מבנהו הפיזי, נתעלה בעולם הקבלה והחסידות, במקביל לאתוס הטבילה, למדרגה רוחנית גבוהה, ו׳סודות׳ ו׳כוונות׳ רבים נכתבו לבטא זאת. אך לא אעסוק בכך במאמר זה. וראה מאמריה של צ׳ קויפמן, ׳״מקוה ישראל ה׳׳: טבילה בראשית החסידות׳, תרביץ, 80 (תשע״ב), עמ׳ 425-409; קויפמן, טבילת. 

				

				
					150	תא־שמע, התפילה, עמ׳ 11. וראה דבריו החשובים של נ׳ וידר, התגבשות, ב, עמ׳ 673-664.

				

				
					151	חסד לאברהם, מעיין שני נהר יג. ראה גם להלן הערות 37, 68.

				

				
					152	כך, למשל, ר׳ דוד בן יהודה החסיד, אור זרוע, ו ע״א-ח ע״ב; ר׳ יוסף בן שרגא, פירוש התפילות; שתיל פורח, לר׳ אהרן ברכיה ממודנה, כ״י בהמ״ל 1540, דף 8א. גם רמ״ק מדבר במפורש על טהרת הבית, הגוף והנפש (תפלה למשה, פרעמישלא תרנ״ב, קצ ע״א-קצא ע״ב).

				

				
					153	תולעת יעקב, סתרי יום הכפורים, לט ע״ב. ובלשון דומה מאוד בעמק ברכה, סי׳ סה, ירושלים תשמ״ה, עמ׳ רכב (ושם נדפס בטעות: מובא). וכן בשל״ה, רכח ע״א [=ח״ב, סג ע״ב]. שמא ברקע עומדים גם דברי ר׳ פינחס בן יאיר המפורסמים: ׳נקיות מביאה לידי טהרה ... טהרה מביאה לידי קדושה׳. השווה רמב״ם, הלכות טומאת אוכלין פט״ז הל״יב: ׳וטהרת הגוף מביאה לידי קדושת הנפש מן הדעות הרעות׳. וראה י׳ טברסקי, מבוא למשנה תורה לרמב״ם, תשנ״א, עמ׳ 325-324.

				

				
					154	ראשית חכמה, ש״ב פי״א, צא ע״ד.

				

				
					155	שם, שם.

				

				
					156	שם, שם, צב ע״א. המשפט הראשון צוטט בשל״ה, סז ע״א [=מח ע״ד]; חמדת ימים, שבת, כא ע״ד. עיין גם ר׳ אהרן מקרלין, בית אהרן, בראדי תרל״ה, קמה ע״ב. מקורות נוספים העלה יהושע מונדשיין במאמרו בציון, מז (תשמ״ב), עמ 213-212.

				

				
					157	רמ״ק, פרדס רמונים, שער כב ראש פרק ג. ומכאן, כנראה, אצל רח״ו, שערי קדושה, ח״ג שער ג, עמ׳ צט. ראה גם דרשות ר׳ יהושע אבן שועיב, תשכ״ט, מה ע״ב. וראה חלמיש, סדר יומו, מפתח, עמ׳ 405, ע׳ נקיון. 

				

				
					158	ר׳ מנחם נחום מטשארנאביל, ישמח לב, ברכות, ירושלים תשכ״ו, רחצ ע״ב.

				

				
					159	לאמיתו של דבר, כבר בתלמוד הבבלי, ברכות כב ע״א, מצינו את רב הונא סונט באנשים שנמנעו מטבילה ׳משום צינה׳.

				

				
					160	יסוד ושרש העבודה, שער המים, פרק ה. ולא במקרה חזרו בכמה ספרי חסידות (אך גם בעמק ברכה, סי׳ סה, עמ׳ רכב) על החלק האחרון בדברי ראשית חכמה, דלעיל. ראה, למשל, וורטהיים, הלכות, עמ׳ 67; חלמיש, הנהגות, עמ׳ 123 הערה 309. וכך מספר ר׳ נחמן מהורודענקע: ׳כשהייתי חסיד גדול הלכתי בכל יום למקוה קרה שבדור זה לא יוכל לסבול שום אדם מקוה כזו. וכשבאתי לביתי ומצאתי ... חם מאד עד שכמעט בערו הכתלים ולא הרגשתי החמימות לערך שעה׳ (שבחי הבעש״ט, מהד׳ רובינשטיין, תשנ״ב, עמ׳ 205). אף בשבחי הר״נ, סי׳ יט, מצינו שעמדו לפני ר׳ נחמן שני מקוואות, האחד — בתוך המרחץ (וכנראה שהיה מחומם), והשני בסמוך לו מחוץ למקוה ושם היה קר מאוד, והוא העדיף את המקוה הקר. מנגד, נמצא כי ׳המקוה נתחמם תיכף ע״י יחודים׳ של הבעש״ט, כפרט בין שבחי הבעש״ט. ראה ר׳ יצחק יהודה יחיאל ספרין מקאמרנא, נצר חסד, חמוש״ד, עו ע״ב. ומעניין מאוד שר׳ שמעון מ״מ וודניק, שבהקדמת ספרו בעל שם טוב על התורה הפליג בשבחו של הרב ספרין שהרבה להביא מדברי הבעש״ט, במקרה זה מעיר כי ׳אמנם כפי מה שנראה בס׳ שבחי בעש״ט לא נשתמשו תמיד בכח זה להחם המקוה ע״י כוונות ויחודים׳ (שם, תשכ״ב, א, עמ׳ יט אות טו).

				

				
					161	ר׳ ישראל סרוק, הנהגות יושר, סי׳ נו.

				

				
					162	ברכות טו ע״א, ורמב״ם, הלכות תפילה, פרק ד הלכות א-ג. וראה גם ר׳ יוסף קאשמן סג״ל, נוהג כצאן יוסף, תשכ״ט, עמ׳ ח אות ו, עמ׳ קיז אות א.

				

				
					163	סידור האר״י, זאלקווא תקמ״א, קצת הנהגות לבה״כ.

				

				
					164	של״ה, שער האותיות, קד ע״ב [=ח״א, עה ע״ב].

				

				
					165	וראה דבריו החשובים והתמציתיים של אלבוים, תשובת, עמ׳ 227-225. ראה גם מאמרו של משה בֶּר, ציון, מו (תשמ״א), עמ׳ 174; שפרבר, מנהגי, ד, תשנ״ה, עמ׳ רצח-רצט; שם, ז, תשס״ג, עמ׳ רנג-רנד. וראה מה שהוסיף במועד לכל חי, סי׳ כח אות יז. 

				

				
					166	ראשית חכמה, ש״ג פ״ב, קז ע״ג; ושם, ש״ד פ״ו, קמ ע״ג: ׳שעיקרה ע״י הטבילה במקוה׳. וראה בניהו, תולדות, עמ׳ 174. אזכיר רק את הכתוב בשבלי הלקט, סי׳ רפג (וכן סי׳ שי): ׳כל מי שטובל לשם תשובה מברך ברכת טבילה׳. קדם לו רס״ג. כנגדם, בשו״ע סי׳ תרו ס״ק ד כתוב שאין לברך.

				

				
					167	תוצאות חיים, ז ע״א.

				

				
					168	רי״ל פוחוביצר, דברי חכמים, שער התשובה, פרק ח. כזכור, כך גם הורה האר״י באשר לטבילת ערב שבת. וראה גם להלן הערה 87.

				

				
					169	ליקוטי תורה, לעמבערג תרכ״ה, סוף הדרכה א, עמ׳ ג. אגב, בהקשר לנושא שלנו מופיע צמד המילים ׳קדושה וטהרה׳ או ׳טהרה וקדושה׳ פעמים רבות מאוד, וזאת כנראה על־פי ישע׳ סו יז (או בתפילה, בברכת יוצר). ברם, הראב״ד, בעלי הנפש, תשכ״ה, עמ׳ קיב-קיג, הבחין בין טהרה, שעניינה הימנעות מביצוע עבירה, לבין קדושה, שעניינה הימנעות מהרהור עבירה. (וראה גם י׳ מדן [עורך], יום הכיפורים, אלון שבות תשע״ד, עמ׳ 176-170). ואולי נסמך על משנת ר׳ פינחס בן יאיר המפורסמת (לעיל הערה 26). אך בדורות מאוחרים לא הקפידו על כך. 

				

				
					170	יסוד ושרש העבודה, שער הכולל, פרק ט. וכך נכתב גם בספר רחמי האב, מונקאטש תרצ״ב, יא ע״א, שהוסיף: ׳אך לא כאשר יחשבו הפתאים שזה עיקר עבודה, והרבה טובלין ושרץ בידם׳ (מקור הביטוי בתענית טז ע״א, ובמיוחד ברמב״ם, הל׳ תשובה פ״ב הל״ג).

				

				
					171	שער האותיות, אות ט, סז ע״א [=מח ע״ד]. ובכוחה של הטבילה הוא גם לעקור מחשבות (זרות).

				

				
					172	ר׳ אברהם הורויץ, ברית אברהם, פרק ח. ובדומה לו כתב רמ״ע מפאנו, כנפי יונה, ח״ב, ריש סי׳ קיא. 

				

				
					173	שלום, שבתי צבי, א, עמ׳ 94. ואין זה מהשפעת האר״י דווקא, כפי שציין שלום, שם.

				

				
					174	שלום, שבתי צבי, שם. גם תלמידיו נהגו טבילות. וראה שם, ח״ב, מפתח, עמ׳ 821, ע׳ טבילה. 

				

				
					175	יסוד ושרש העבודה, שער הכולל, פרק ט. וראה דינור, במפנה, עמ׳ 168.

				

				
					176	ולדוגמה, ר׳ שניאור זלמן מליאדי מציין את עמדת חכמי ההלכה הראשונים שביטלו טבילה לבעלי קרי לפני הלימוד ולפני התפילה, ומכל מקום ׳לדברי הכל התפלה מקובלת יותר עם הטבילה׳ (לקוטי תורה, פר׳ כי תבא, מג ע״ב-ע״ג). השווה: ׳מ״מ הוא מתפלל באימה וביראה יותר ממי שאינו טובל, כי עתה יש לו גוף נקי׳ (לקט יושר, עמ׳ 148). וראה גם על הפולמוס, להלן ליד הפניה 79.

				

				
					177	וורטהיים, הלכות, עמ׳ 66. ראה, למשל, שורת מקורות שהביא המגיה (נכד המחבר) לספר נצר חסד, פירוש על אבות, מאת ר׳ יצחק אייזיק סאפרין מקאמרנא, חמוש״ד, עמ׳ 139-138.

				

				
					178	ליקוטים יקרים, ברוקלין תשכ״ג, כ ע״ב. ראה ג׳ שלום, ״שתי העדויות הראשונות על חבורות החסידים והבעש״ט״, בתוך השלב האחרון, בעריכת ד׳ אסף וא׳ ליבס, תשס״ט, עמ׳ 75. ודוגמה אחת מני רבות: בהנהגות ר׳ שמואל שמעלקי מניקלשבורג (שאינן אלא לר׳ דוד מסטעפין. ראה גריס, הנהגות, עמ׳ 132-130), אות מד: ׳ירגיל עצמו בטבילה תמיד. וחיוב בעת הטומאה ח״ו ואחר הזיווג. ובערב שבת ובערב יום טוב ובשבת ויום טוב גם כן החיוב לטבול׳.

				

				
					179	ליקוטים יקרים, שם, יט ע״ב; כתר שם טוב, ברוקלין תשל״ד, כח ע״ג; יושר דברי אמת, מונקאטש תרס״ה, כו ע״ג; אור תורה, רמזי תהלים (על מזמור טז), למברג תרכ״ג. אך בספר חיים וחסד, ורשא תרנ״א, פ ע״ב, מובא כך בשם המגיד ממזריטש. אופייני הוא גם המשפט הבא: ׳יזהר לטבול בעת הצורך, כי זה עיקר הטהרה שלא ילך מזוהם, וזה שמירה גדולה להכנעת היצר׳ (הנהגות ישרות, מאת ר׳ אשר מקרלין, אות יח, נדפס בצוואה [מאת ר׳ אהרן מקרלין], חמוש״ד, ד ע״א). ראה גם ח׳ פדיה, בתוך השלב האחרון (לעיל, הערה 51), עמ׳ 28; הנ״ל, ״החוויה המיסטית והעולם הדתי בחסידות״, דעת, 55 (תשס״ה), עמ׳ 93. וראה דובנוב, חסידות, עמ׳ 56.

				

				
					180	וורטהיים, הלכות, עמ׳ 68. ראה גם שיחות הר״נ, סימן קמא.

				

				
					181	וראה קויפמן, טבילת, במיוחד עמ׳ 493-491, ובמקורות שם.

				

				
					182	משה קליינמאן, אור ישרים, ורשא תרפ״ד, יב ע״ב. עוד הוא מוסיף: ׳והחרדים לדבר ה׳ נוהגין שלא יעבור עליהם ג׳ ימים בלא טבילה׳ (ראה גם להלן ליד הפניה 79). וראה גם אצל נתן נטע הכהן, מים רבים, ורשא תרס״ה, עב ע״ב; כתר שם טוב, ברוקלין תשל״ד, ב, הוספות, עמ׳ 81 אות קסד. השווה שבחי, עמ' 157 (על 'תמימות'). (אינני נכנס כאן לסוגיית כוונה כמו אצל רמב״ם, הל׳ שאר אבות הטומאות, פי״ג הל״ב; הל׳ מקואות פ״א הל״ט).

				

				
					183	יושר דברי אמת, מונקאטש תרס״ה, כו ע״ג. עמדה חד־משמעית זו נמצא גם בסידור רש״ז, תשכ״ה, קנט סע״ד. ויש לשים לב ללשונו הקצרה של רמ״ע מפאנו: ׳הטבילה בכוונה גורמות לאדם להיות בריה חדשה׳ (כנפי יונה, לעמבערג תרמ״ד, ח״ג סי׳ סג). 

				

				
					184	מסילת ישרים, פרק יח.

				

				
					185	משמרת הקדש, גליון יא, א ע״ד. ראה שלום, שבתי צבי, א, עמ׳ 74.

				

				
					186	על כך שאין המכוון רק לבעש״ט, ראה ד׳ אסף, בתוך השלב האחרון (לעיל, הערה 51), עמ׳ 84. וראה עוד שם, עמ׳ 93, בדיונו של ג׳ שלום עצמו.

				

				
					187	ראה חלמיש, הנהגות, עמ׳ 126-106, ובמיוחד עמ׳ 111-107, שם נמנו, מתוך ספרי קבלה, שבעה יסודות באשר לטבילה בערב שבת; חלמיש, הריטואל, מפתח, עמ׳ 384, ע׳ ׳טבילה׳; חלמיש, סדר יומו, עמ׳ 404, ע׳ טבילה. ולא אחזור ואֶשְנה כאן. רק אוסיף את עמדת הפילוסוף ר׳ לוי בן אברהם שהסביר את טבילת הנידה בכך שמים קרים עוצרים את הדם, ׳וכן מטעמי ריחוק הטומאה להשמר מהפסד האויר כי הטומאות ישחיתו את האויר ויעכירוהו ויפסידוהו ויעפשו אותו׳ (לוית חן, איכות הנבואה, מהדיר ח׳ קרייסל, באר־שבע תשס״ז, עמ׳ 849). רעיון דומה נמסר בשם ׳הפילוסוף׳ אצל רבינו בחיי לשמות כח טו, מהד׳ שעוועל, ב, עמ׳ שא. וראה גם פירוש רמב״ן לויקרא יב ד; ספר הרימון לר׳ משה די־ליאון, מהדורת ד׳ כהן־אלורו, תשמ״ז, עמ׳ ריז-ריט; חלמיש, סדר יומו, עמ׳ 376 ובהערות. אך זו פרשה בפני עצמה, ואכמ״ל.

				

				
					188	ר׳ שמואל בורנשטיין, שם משמואל, שבת תשובה, תרע״ב, ירושלים תשמ״ז, עמ׳ פו. ונדמה לי, שגם בחובה ההלכתית של ארבעים סאה במקוה (עם כל ההסברים הידועים על מידות האדם וכו׳) — ברקע מנצנץ המספָר הטיפולוגי ארבעים שמסמן לידה מחדש (כמו 40 היום והלילה של משה שהיה כמלאך, ועוד). אגב, גם בברית החדשה (מתי יב לט-מא) נתפס מעשה יונה כסמל ללידה השנייה. וראה גם סבירי, הסופים, עמ׳ 133 הערה 93. ולא פחות מאלה נראה לי להשוות לדברי הרמב״ם, הלכות תשובה פרק ב הלכה ד: ׳אני אחר ואיני אותו האיש שעשה אותן המעשים׳. והרי אנו רואים בכמה הזדמנויות במאמר את הקשר בין טבילה ותשובה. 

				

				
					189	ראה, למשל, רמב״ם, הל׳ מקואות פ״א הל״ב. וראה ר' קרא־איונוב־קניאל, חבלי אנוש, תשע"ח, עמ' 351-350.

				

				
					190	ראשית חכמה, שער האהבה פרק יא, צב ע״ב (ובעצם כך כבר רבו, רמ״ק, לעיל, הערה 30, לעניין טהרה). לעניין טבילת הגוף כולו ראה גם רקנטי על התורה, סוף פר׳ מצורע, סא ע״ג; ועל־פיו ציוני על התורה, פר׳ תזריע, סד ע״ב. וכן ר׳ אברהם אזולאי, חסד לאברהם, מעין שני נהר נט; גלא רזיא, יא ע״ד; רי״ל פוחוביצר, דברי חכמים, שער התשובה, פרק ח; ר׳ שלמה מרדומסק, תפארת שלמה, מועדים, יום הכפורים, תשס״ח, עמ׳ קפז-קפח. עוד אזכיר בהקשר הנוכחי כי הספרים ראשית חכמה וחסד לאברהם היו נפוצים בהגות החסידית, בעיקר בראשיתה. אגב, ייזכר מנהג בטעות שהיה בקורדיסטן, במסגרת ׳תשליך׳, לקפוץ למי הנחל מתוך אמונה שהמים ישטפו את עונותיהם מהשנה שעברה (ישראל בן בנימין, מסעי ישראל, ליק תרי״ט, עמ׳ 38), ולוּ מעצם העובדה שלא היתה זוֹ טבילה כראוי. ושמא האמינו גם ביעילות השטיפה החלקית.

				

				
					191	ר׳ אברהם אזולאי, חסד לאברהם, מעין שני נהר נט. 

				

				
					192	בניהו, תולדות, עמ׳ 227, על־פי קב הישר.

				

				
					193	כגון תולעת יעקב, תרל״ו, כג ע״ד.

				

				
					194	יסוד ושרש העבודה, ירושלים ת״ש, עמ׳ קס. ולמותר להזכיר את חשיבות הנשמה היתרה בשבת.

				

				
					195	עמוד העבודה, יוזיפאף תרפ״ו, לח ע״ב. ובלשון השל״ה, מסכת יומא, רכח ע״א [=ח״ב, סג ע״ב]: ׳עיקר הטהרה הוא ... שיטהר עצמו מכל עון ואשמה׳. כדאי להזכיר שחכמים רבים מימי־הביניים ואילך דרשו את היות (הנוצרים ערלים ו)הישמעאלים טמאים כי למרות הרחיצות שלהם ׳שהם טמאים במעשיהם הרעים׳. וכן כתב רבינו בחיי בפירושו לדברים ל ז: ׳״והמטהרים״ אלו בני ישמעאל שדרכן לרחוץ ידיהם ורגליהם ולא לִבָּם שהוא העִקָר׳. השווה רפאל פטאי (לעיל, הערה 3), עמ׳ 17 הערה 1. וראה לעיל, הפניה 41.

				

				
					196	של״ה, שער האותיות, ערך ׳טהרה׳. ראיית הטבילה כהתעלות רוחנית בולטת בייחוד במסופר על הבעש״ט (לעיל הפניה 52). 

				

				
					197	שיחות וסיפורים של חסידי ברסלב, ירושלים תרצ״ג, סעיף ב.

				

				
					198	המקור המובהק לעניין זה הוא הסיפור על ר׳ גרשון, בשבחי הבעש״ט, מהד׳ רובינשטיין, תשנ״ב, עמ׳ 111. ראה גם א״י העשיל, ׳ר׳ גרשון קוטובר׳, HUCA, xxiii, 1950-1, החלק העברי, עמ׳ יט.

				

				
					199	וורטהיים, הלכות, עמ׳ 67. וראה תשבי, חקרי, ב, עמ׳ 563 הע׳ 177. עוד נביא מדברי ר׳ אהרן (ראה בהערה הבאה), דף קמח, כי ׳ע״י המקוה יוכל האדם לפעול הרבה, ואע״פ שאין נבואה בחוץ לארץ, ע״י מקוה יוכל להיות [אפילו נבואה]׳. נוהג זה היה לצנינים בעיני המתנגדים. ראה מ׳ וילנסקי, חסידים ומתנגדים, תש״ל, ב, עמ׳ 65.

				

				
					200	בית אהרן, בראדי תרל״ה, דף קמה (עיין עוד שם); וורטהיים, הלכות, עמ׳ 67.

				

				
					201	למשל, ספר חסידים, סי׳ תתתתיא. וראה להלן הערה 151.

				

				
					202	ראה שמרוק, ספרות, עמ׳ 65.

				

				
					203	נקודה זו מענינת גם משום שבאגרת הקודש המיוחסת לרמב״ן, והיא נודעת מאוד, נדרשת כוונת הזיווג רק מן הגבר. כך גם בחלק מספרי הדרכה מינית שהיו מצויים אז בנצרות ובאסלאם. אך ראה ד׳ אברמס, הגוף האלוהי הנשי בקבלה, תשס״ה, עמ׳ 111-110. אגב, במטרה לרומם את קדושת הזיווג, כאקט של קדושה ולא מעשה חולין להנאה אישית, הזכירו, מאוחר יותר, הן את תפילת הרמב״ן, כפי שהיא מופיעה בשערי ציון, והן את ה״לשם יחוד״. וראה, למשל, ר׳ מנחם נחום מטשרנוביל, הנהגות ישרות, זיטאמיר תרל״ה, עמ׳ 17 סעיף ג.

				

				
					204	ראה לשון חכמים, ח״ב, סי׳ כג. תפילה דומה נאמרת שם, סי׳ כד, ע״י גבר. וראה חלמיש, הקבלה, עמ׳ 69, 300. בחיבורים שונים נרשמו תפילות שונות. ראה, למשל, שיר השירים, בני־ברק תשע״ג, עמ׳ שלז ואילך. עוד נזכיר גם ׳תפילה׳ קצרה של אשה לפני הטבילה: ׳הריני מוכן ומזומן לקיים המצוה לטבול ולטהר אותי לבעלי כמו שצוה לנו הקב״ה׳ וכו׳ (סדר ברכת המזון, כ״י המוזיאון היהודי בבודפשט 64.626, וינה תקי״א, דף 18ב. אותו מאייר אייר חוברת כזו גם בווינא ת״ק/1739, ושם נשמטה המילה ׳לטבול׳. [עתה ראיתי שהצילומים הובאו אצל שפרבר, דרכה, עמ׳ 216. וראה שם, עמ׳ 214, הע׳ 349]. עוד אביא מדברי בן איש חי, ב, פר׳ לך לך, אות ו: ׳יש נשים נוהגות לתת פרוטות לצדקה קודם הפרשת חלה וקודם הדלקת נרות שבת וקודם טבילת מצוה׳. הורגש פה אפוא מעמד מיוחד.

				

				
					205	תוצאות חיים, יז ע״א. וראה חלמיש, הריטואל, עמ׳ 124-123.

				

				
					206	ספר זכרון לרב נסים, כרך קבלה, ה, תשמ״ה, עמ׳ יז-יח. ושם מתוך כ״י ששון 993, עמ׳ 717. וראה זימר, עולם, עמ׳ 137-136.

				

				
					207	משמרת שלום, ד״צ ווארשא, סי׳ ב, אות א בהערת השוליים, ואות ב (בהתאמה למובא בפנים). וראה גם דברי רש״ז מליאדי (לעיל הערה 49). על מנהג יוצא דופן של רב ליטאי שהירבה לטבול, ראה ב׳ בראון, ״שיטת המוסר של ר׳ משה רוזנשטיין מלומז׳ה״, בקובץ ישן מפני חדש (בעריכת ד׳ אסף וע׳ רפפורט־אלברט), א, תשס״ט, עמ׳ 254 הערה 12. אכן, בראון מצביע, שם, על קרבתו של רב זה לחסידות.

				

				
					208	ראה זימר, עולם, עמ׳ 140-135, עמ׳ 144 והערה 64.

				

				
					209	מגיד משרים, סוף פר׳ בהר.

				

				
					210	של״ה, ק ע״א [=ח״א, עא ע״ד]. ראה גם א׳ אפטרמן, ״המיסטיקה של השם המפורש ורוח הקודש בספר ראשית חכמה״, דעת, 85 (תשע״ח), עמ׳ 361-359. בשאלה ההיסטורית אימתי החלו לטבול בערב שבת ראה Eliot K. Ginsburg, The Sabbath in the Classical Kabbalah, Albany 1989, pp. 249-250, n. 37. כלומר, ביזנטיון בסוף המאה הי״ד. ראה גם חלמיש, הנהגות, עמ׳ 111.

				

				
					211	ר׳ אליעזר פאפו, פלא יועץ, סוף ערך ׳טהרה׳. וכן ברשימת הנהגות שנדפסה אצל שכטר, עמ׳ 297, סעיף ו: ׳טובלין להבדיל בין קדש לחול׳. וראה להלן הערה 89. ובספר יסוד ושרש העבודה, שער ח פרק א, אף הורה: ׳ויאמר בשעת הרחיצה: לכבוד שבת קודש׳. על המנהג הקדום ראה גילת (להלן הערה 105), עמ׳ 303.

				

				
					212	אגרת ר׳ עובדיה מברטנורא, נדפסה אצל יערי, אגרות, עמ׳ 115.

				

				
					213	תקון שבת מלכתא, קראקא שע״ב. וראה חלמיש, הנהגות, עמ׳ 97.

				

				
					214	ראשית חכמה, שער הקדושה, פרק ז, קנו ע״ג. צוטט בחמדת ימים, שבת, כג ע״א, כדרכו בלא ציון המקור, אך בתוספת: ׳מנהג טוב להולכים בתמים׳.

				

				
					215	ראה חלמיש, הקבלה, עמ׳ 316 הע׳ 189; חלמיש, הנהגות, עמ׳ 116-113.

				

				
					216	זכרו תורת משה (נדפס רבות), בראשו. וראה חלמיש, הנהגות, עמ׳ 110-109. השווה זוהר ח״ב קלו ע״ב. ראה גם שבחי, ראש עמ' 195.

				

				
					217	פרי עץ חיים, עז ע״ד-עח ע״א. וראה, למשל, לעיל הפניה 41, ולהלן הפניה 147. לדעתי, היתה השלכה של עקרון זה להלכות רחיצת המת. כך נדרש במעבר יבק, שפתי רננות, פרק יב: ׳הראשונה תהיה להבריח הרוחות ששורים על הזוהמא, אבל בשנייה יכוונו להשפעת מי החסד עליו׳.

				

				
					218	שער הכונות, סב ע״ב.

				

				
					219	שם, ענין שחרית של שבת, עג ע״א. ראה גם ארחות צדיקים, פה ע״א; סידור האר״י, זאלקווא תקמ״א, קיז ע״א. ועיין גם חלמיש, הנהגות, עמ׳ 123-121, שם תמצא גישות שונות.

				

				
					220	דברי שלום, סי׳ ל. וכן בשָבועות (שם, סי׳ נט). ראה גם בן איש חי, ב, פר׳ לך לך, אות טז.

				

				
					221	ראה חלמיש, הנהגות, עמ׳ 121; חלמיש, הריטואל, עמ׳ 144. ובלשון ארחות צדיקים, פה ע״א: ׳קדושה יתירה׳ יש ביום שבת.

				

				
					222	בית אהרן, בראדי תרל״ה, ליקוטים, קמד ע״ב. המילים המודגשות מופיעות בעברית במקור.

				

				
					223	אף ש״י עגנון מספר על חבורת חסידים שהיתה בעירו ש׳היו טובלים בכל יום ואפילו בשבת׳ (עיר ומלואה, תשל״ג, עמ׳ 150).

				

				
					224	ראה חלמיש, הריטואל, עמ׳ 216.

				

				
					225	ראה חלמיש, סדר יומו, עמ׳ 365. באותו אופן אפשר להעריך את ׳השח שיחת חולין׳ בשבת כמי ש׳הוא ממש כעושה מלאכה׳. ראה תשבי, נתיבי, עמ׳ 130.

				

				
					226	חמדת ימים, כרך ראש חודש, טז ע״ג. ראה גם לעיל הפניה 83.

				

				
					227	בן איש חי, ב, פר׳ ויקרא, אות כב.

				

				
					228	אברהם יערי, מסעות ארץ־ישראל, ירושלים תש״ו, עמ׳ 84; מאיר בניהו, ״הנהגות מקובלי צפת במירון״, ספונות, ו (תשכ״ב), עמ׳ כג והע׳ 55.

				

				
					229	ר׳ משה מדאלינא, שרף פרי עץ חיים, טשרנוביץ תרכ״ו, עמ׳ קכח.

				

				
					230	לקט יושר, א, עמ׳ 128.

				

				
					231	Cowley בעמ׳ 532 כותב: 1526. אך לפי הקולופון בסוף כתב היד: ׳היתה השלמתו הצום הנכבד שנת עזרי [=1527] מעִם ה׳ פה העירה שלוניקי תחת ממשלת אדוננו המלך הגדול סולטן סולימאן ירום הודו על ידי הצעיר משה לבית שונצינו בבית השר הנעלה דון אברהם שניאור יצ״ו לבקשת השרידים אשר מגרוש קאטלונייא׳ וכו׳.

				

				
					232	לאמיתו של דבר, כבר בתקופת הגאונים נדונה השאלה אם יש לברך על הטבילה. ראה י״ד גילת, פרקים בהשתלשלות ההלכה, תשנ״ב, עמ׳ 303. וראה הפניות נוספות אצל י׳ רפאל, מהדיר ספר המנהיג, א, תשל״ח, עמ׳ שג הערה 34.

				

				
					233	ר׳ משה בן מכיר, סדר היום, תשמ״ה, מה ע״ב. צוטט בשל״ה, ריג ע״ב [=ח״ב, נג ע״ג]. וראה י׳ רפאל, שם.

				

				
					234	ר׳ יוסף האן, יוסף אומץ, סי׳ תתקפז. הוא נשען בוודאי על ספר מהרי״ל, מנהגים, תשמ״ט, עמ׳ שטו-שיז. ומסיבה זו כותב במטה אפרים, סי׳ תרו ס״ק ח, כי ׳חייב כל אדם ... לטבול ... אפי׳ נערים ובתולות שהם בני מצוה׳. וכן בבן איש חי, א, פר׳ וילך, אות ח. וכבר קדמוהו בכך.

				

				
					235	ראה וורטהיים, הלכות, עמ׳ 181.

				

				
					236	יסוד ושרש העבודה, שער האיתון, פרק ה.

				

				
					237	ר׳ משה די־ליאון בספר הרימון, עמ׳ 164, כותב בסתם: ׳אנו מטהרים במי חטאת׳. וראה לעיל הערות 10, 104, 106, ולהלן הפניה 116. סידור רס״ג, עמ׳ רנט. הרא״ש האשכנזי־ספרדי, יומא, פ״ח סי׳ כד: ׳נהגו העם לטהר עצמן׳. ובדומה בטור, סי׳ תרו. ואילו בשבלי הלקט האיטלקי, סי׳ רפג (וכן סי׳ שי): ׳בכל רגל ורגל חייב אדם לטהר עצמו, כל שכן בראש השנה ויום הכיפורים׳. וראה עוד בסמוך.

				

				
					238	של״ה, רכח ע״א [=ח״ב, סג ע״א].

				

				
					239	קיצור של״ה, עז ע״ג.

				

				
					240	לקט יושר, ירושלים תש״ע, עמ׳ שיג. וראה ספר חסידים, מהד׳ מרגליות, תשי״ז, סי׳ שצד. וכן תמצא במנהגי מהרי״ל, עמ׳ שטז. וראה שפרבר, מנהגי, ב, תשנ״א, עמ׳ קפז.

				

				
					241	קיצור של״ה, עז ע״ג. והובא בספר מועד לכל חי, תשמ״ה, סי׳ טז ס״ק יח.

				

				
					242	ראה ההערה הבאה.

				

				
					243	שער המלך, הוראדנא תקע״ו, טז ע״א. אך ׳בדורינו לא נמצא איש כזה׳, והוא מסתפק בששים[!] טבילות.

				

				
					244	סדר היום, מח ע״א. 

				

				
					245	ד׳ תמר, אשכולות תמר, ירושלים תשס״ב, עמ׳ 66-65. וכך נהגו חסידי בית־אל. ראה דברי שלום, סעיף פא.

				

				
					246	שער המלך, הנהגת האדם בעשרת ימי תשובה, הוראדנא תקע״ו, מח ע״ג.

				

				
					247	יסוד ושרש העבודה, שער האיתון, פרק ה. ואילו בספר מנהגים לרבי אברהם קלויזנער, תרפ״ט, יא ע״ב, מצינו: ׳בערב יום הכיפורים טובל אדם בז׳ שעות או בח׳ ׳. ובסידור קטלוניא שהופיע לאחרונה (תשע״ט, בעריכת עידן פרץ): ׳משש שעות ולמעלה טובל אדם במים וטהר׳ [בראש השנה לא נזכר]. עוד לעניין זה ראה שפרבר, מנהגי, ב, תשנ״א, עמ׳ קפה הע׳ 64.

				

				
					248	היכל הקודש, ירושלים תשס״ה, עמ׳ 308.

				

				
					249	ראה חלמיש, הריטואל, עמ׳ 191-187.

				

				
					250	של״ה, ק ע״א [=ח״א, עא ע״ד]. כמובן על־פי הגמרא, ראש השנה טז ע״ב. ונזכר הרבה בספרות ההלכה.

				

				
					251	יסוד ושרש העבודה, שער הצאן, סוף פרק ו.

				

				
					252	חיד״א, מורה באצבע, סי׳ ט אות רפח.

				

				
					253	ר׳ מאיר פאפרש, אור צדיקים, סי׳ לח אות י. ובלשונו של שיירי כנסת הגדולה, סי׳ תרסד, אות ו: ׳בקדושה ובטהרה׳.

				

				
					254	ר׳ יוסף האן, יוסף אומץ, סי׳ תתרנב.

				

				
					255	יסוד ושרש העבודה, שער האיתון, פרק טו.

				

				
					256	ראה להלן, פרק עשירי, בין הפניות 42 ל־47.

				

				
					257	כתר שם טוב, ברוקלין תשמ״ז, עמ׳ 226.

				

				
					258	י׳ לעווי, מנהג ישראל תורה, תש״ן, סי׳ תרעו, ח״ג, עמ׳ רלד. למשל, כך מסופר על ר׳ ירחמיאל משה מקאזניץ, בספרן של צדיקים, חלק ההנהגות, אות כח.

				

				
					259	של״ה, מסכת פסחים, קמא ע״ב [=ח״ב, ב ע״א].

				

				
					260	מועד לכל חי, סי׳ ח ס״ק ה. על הפרישה ראה גם חמדת ימים, מועדים, מח ע״ג-ע״ד. אגב, באגרתו המפורסמת של ר׳ שלמה אלקבץ על גילוי המגיד לר׳ יוסף קארו בליל שבועות (של״ה, מסכת שבועות, קפ ע״א [=ח״ב, ל ע״א]) הוא מספר שטבלו ׳שני ימים קודם׳. אין הסבר מדוע ׳שני ימים׳. מכל מקום ברור שהיה אירוע ׳קודם׳. דומה שזו העדות הראשונה על מסגרת של שלושת ימי הגבלה או לפחות סמוך לחג. 

				

				
					261	של״ה, ריש מסכת שבועות, קעט ע״ב [=ח״ב, כט ע״ג]. ראוי לציין כי בגמרא, ראש השנה טז ע״ב, כתוב ׳לטהר עצמו ברגל׳. גם בימי־הביניים כתבו כך בסתם. ואילו במקורות שלפנינו מודגש ערב החג.

				

				
					262	רשימת הנהגות נדפסה אצל שכטר, הנהגות, עמ׳ 295, סעיף ח.

				

				
					263	ר׳ יעקב צמח, נגיד ומצוה, עמ׳ קמג; שו״ע האר״י, תשכ״א, עמ׳ קמג.

				

				
					264	ראה שכטר, הנהגות, עמ׳ 295. וכן ר׳ שלמה זרקא (תוניס, מאה י״ט), רנה וישועה, ב, ליוורנו תרט״ז, עט ע״ב.

				

				
					265	דברי שלום, סעיף נט.

				

				
					266	נגיד ומצוה, שם, עמ׳ קמג; טוב הארץ, ירושלים תרנ״א, חלק ג, יד ע״א; ר׳ נתן שפירא, מחברת הקודש, קארעץ תקמ״ג, קיא ע״ב; שערי ציון, פראג תכ״ב; ועוד. יצוין כי ר׳ משה זכות, ר׳ נתן שפירא ור׳ נתן הנובר חיו יחדיו בחבורה באיטליה באמצע המאה השבע־עשרה.

				

				
					267	פרי עץ חיים, קארעץ תקמ״ה, קי ע״ג. במהד׳ קארעץ תקמ״ב, קא ע״ג, נרשם בתחילה: ׳כמו חצי שעה קודם היום באשמורת׳ וכו׳. ומעניין כי בהיכל ה׳, ויניציאה [שס״ה], מד ע״א, מופיע טקסט שכותרתו: ׳פירוש של הקדוש מהרר״י לוריא אשכנזי זלה״ה׳, ובין היתר: ׳וכמו רביע שעה קודם היום יתקן כתר לנוקביה דז״א בסוד הטבילה, שיכוין שהוא שושבין דילה ומוליכה עמו לבית הטבילה׳. ואילו ר׳ דוד אופנהיים כתב בסתם: ׳חייב לטבול בשבועות באשמורת הבוקר׳ (הנהגות אדם, פיעטרקוב תרמ״ז, פרק ל).

				

				
					268	מועד לכל חי, סי׳ ח אות כה. ראה גם חיד״א, מחזיק ברכה, סי׳ רכה; הנ״ל, מורה באצבע, סי׳ ה אות רכה. לפי ר׳ משה אלבאז, היכל הקדש, אמשטרדם תי״ג, ס ע״ב, נהגו כך ׳כל ישראל ... קודם שחרית׳.

				

				
					269	ראה חלמיש, הקבלה, עמ׳ 602.

				

				
					270	אוצר הגאונים, חגיגה, חלק הפירושים, עמ׳ 61. וכן א׳ אבולעפיה, חיי העולם הבא (ראה אידל, החוויה, עמ׳ 39: ׳וטַהֵר גופך׳); ספר השם, כ״י הספרייה הבריטית 737, דף קסה (׳ויטבלו במ׳ סאה׳). וראה לעיל הערה 6. 

				

				
					271	שער רוח הקודש, ירושלים תשכ״ג, לו ע״א, סעיף ו.

				

				
					272	ראה בניהו, תולדות, עמ׳ 322, 156.

				

				
					273	ר׳ מאיר פאפרש, אור הישר, עמוד התורה, פרק טז ס״ק כא. וכן מעבר יבק, אמרי נועם, ראש פרק יח.

				

				
					274	הקדמת עץ חיים, ירושלים תר״ע, ה ע״ג.

				

				
					275	סור מרע ועשה טוב, כה ע״ב.

				

				
					276	מדרש פנחס, בילגוריי תרפ״ט, עמ׳ 42. על עבודת האכילה ראה, למשל, שבחי הר״נ [מברסלב], סי׳ כא.

				

				
					277	סדר היום, ירושלים תשט״ו, עמ׳ א. וראה לעיל הפניה 41. ככלל אפשר למצוא בספרי חסידות את חובת הטבילה פעמיים. ראה, למשל, הילמן, אגרות, עמ׳ רכט, והע׳ 2 בעמ׳ רל-רלא.

				

				
					278	זהר למגילת רות, חמוש״ד, בסופו דרך אמת, אזהרות של ר׳ יחיאל מיכל. וראה גריס, הנהגות, עמ׳ 283; קויפמן, טבילת, עמ׳ 487-482. אגב, לא עסקנו כאן בטבילת כלה לפני חופתה, כי עיקרה ועניינה בהלכה הבסיסית. וראה ספר הפרדס, הל׳ נדה; ספר חסידים, סי׳ תתשעט; תקוני זוהר, תשט״ז, קמג ע״ב.

				

				
					279	של״ה, סו ע״ב [=מח ע״ב]. וראה לעיל הערה 74.

				

				
					280	של״ה, מסכת חולין, קיג ע״ב [=ח״א, פג סע״א]. 

				

				
					281	שיחות הר״ן, אות קמא.

				

				
					282	מעבר יבק, שפת אמת, פרק כה. 

				

				
					283	וכן ש״י עגנון, שני תלמידי חכמים שהיו בעירנו, סמוך ונראה, תש״ך, עמ׳ 52.

				

				
					284	ראה בניהו, תולדות, עמ׳ 127, 259. סיפור דומה על המגיד ממזריטש ראה קהל חסידים, חמוש״ד, עז ע״א.

				

				
					285	משנת חסידים, מסכת גמילות חסדים, פרק ב משנה ג, פב ע״ב.

				

				
					286	וראה כף החיים, סי׳ תקנט אות פג, וסי׳ תקפא אות צ. 

			פרק רביעי 

			תיקון חצות וגלגוליו 
עד אמצע המאה השבע־עשרה 

			הלילה ושימושיו 

			חסרונו של הלילה הוא מיניה וביה יתרונה של החשכה, הזוקקת בתוכה אינטימיות. זו שעה שאשה מספרת עם בעלה, ואדם מתייחד עם קונו ושופך שיחו לפניו. כבר משורר תהלים (קיט סב) הביע זאת: ׳חצות לילה אקום להודות לך׳. ועוד, סמוך לפני הפסוק הנזכר אנו קוראים: ׳זכרתי בלילה שמך ה׳׳ (שם שם נה). המלה ׳זכרתי׳ יכולה להתפרש גם במובן של מגע רוחני קרוב (׳בכל המקום אשר אזכיר את שמי׳), וגם במובן של שירה: בתפילת ׳ברוך שאמר׳ — ׳נשבחך, נפארך ונעריצך נמליכך ונזכירך׳.293 משמע, הלילה מקנה אווירה של אינטימיות, תודה ושבח. ואחד הגיבורים במסכת זו הוא דוד, משורר התהלים, והאווירה שנוצרה סביבו, בעיקר בשל הסיפור התלמודי על כינורו של דוד (ברכות ג ע״ב).  

			מאווירה זו, כנראה, ינק רבינו בחיי אבן פקודה בכותבו, אמנם על בעל תשובה: ׳ויתפלל בלילה עת שלבו פנוי ואין לו טרדה בעסקי העולם׳.294 וחשוב יותר נקרא אצלו: ׳תפילת הלילה היא זכה יותר מתפלת היום ... שיתיחד בזכר האלוה ויתבודד בו בעת התיחד כל אוהב באוהבו והתבודד כל חושק עם חשוקו ... וכבר נזכר יתרון תפלת הלילה בספרי קדש הרבה׳.295 וכן כתב ר׳ אברהם בן הרמב״ם: ׳הזמן המשובח להתבודדות הוא לעמוד [בתפילה] בסוף הלילה ולהתעורר בחצות [כאמצעי להשגת התגלות נבואית] כמו שנאמר קומי רני בלילה לראש אשמרות׳.296 ומתוך עדותו של רב שרירא גאון נלמד כי במאה העשירית נהגו חסידים לקום בחצות ליל ולהביע ׳שירות ותושבחות׳.297 אין ספק שיש לראות זאת גם על רקע ריטואל שירת הלילה של הסופים באִסלאם.298 

			ברם, דווקא הקשר שהתבטא בחווית השירה עשוי היה לגלות את הצד השני של המטבע. האם ראוי האדם החושק להיענות מצד הבורא, בחינת ׳בצאתי לקראתך — לקראתי מצאתיך׳? מכאן הוסבה תשומת הלב למצבו הדתי של החושק, וייתכן מאוד שתחת רושם זה כתב רשב״ג דברי זרוזין. ה״מוכיח״ מייסר את נפשו על חטאיה וקורא לה לשוב מדרכה הרעה, וכִמצַווה עליה: ׳קומי בעוד ליל ואל תתישני תתעצלי / רני ושירה דברי, הלל וזמרה מללי. // לפני אלהיך שחי, השתטחי, התנפלי, / התבונני, הכונני, התרונני, התפללי / התנערי, התעוררי, השתערי, התחוללי ... // התאזרי, התעזרי, הנזרי, האצלי. / עזבי הבל עולם ולא על רהבו תתאבלי׳.299 אבחנה דתית זו תשוב ותהדהד יותר מאוחר בהקשר לתיקון חצות. 

			לצד האמור עד כה נמצא נימה שונה לחלוטין. בתלמוד מופיעה התייחסות ללילה גם כשעת אבל. במסכת ברכות, ג ע״א, נאמר: ׳ג׳ משמרות הווי הלילה, ועל כל משמר ומשמר יושב הקדוש ברוך הוא ושואג כארי ואומר: אוי לבנים שבעוונותיהם החרבתי את ביתי ושרפתי את היכלי והגליתים לבין אומות העולם׳. החשוב הוא שלא זו בלבד ששעת חצות אינה נזכרת כאן אלא התיאור שדווקא הקב״ה הוא ששרוי באבל. אך לא רחק היום וביטוי מעשי מובהק ניתן לכך כאשר נהגו רבים ובקהילות שונות לקום בחצות לילה, להתאבל ולקונן על חורבן ירושלים ועל הגלות. אלה ידועים בשם ׳אבלי ציון׳. נזכיר גם את המסופר על הפייטן ר׳ שפטיה, מאה תשיעית בדרום איטליה, כי ׳בועד התפלה מעריבים ומשכימים / הגלות והחרבן בכי בעגומים / והשמד קוננו בתמרור ושמומים / כל ימי היותם עלי אדמים׳.300  

			השפעתם ניכרת גם אצל רב האי גאון, שכתב בראשית המאה האחת־עשרה: ׳ותורף הדבר שיש על ישראל במשמרות הלילה להפיל תחנה על חרבן הבית כענין שנאמר קומי רני׳.301 דבריו של רב האי לא זכו, כנראה, להשפעה באשכנז ובצרפת, אלא בספרד ובפרובנס. וכך, למשל, כתב ר׳ אברהם ב״ר יצחק אב״ד (נפטר 1179): ׳ותורף הדבר שיש מנהג על ישראל במשמרות הלילה להפיל תחנונים על חרבן הבית כענין שנאמר קומי רני בלילה ... ומכל הני אנפי חייבין בית ישראל לשחר בלילות באשמורות ולהרבות תחנונים על חרבן הבית. וחובה על תלמידי חכמים לעסוק בתורה׳.302 עדות אחרת בת אותו זמן נמצא אצל אבן זבארה, שרשם את מעשי החסיד בפי אשתו: ׳פעמים שלש ביום היה מפיל תחנתו לפני אל נורא ואיום, וחצות לילה היה קם ממטתו ובא אל חדרו להתפלל ולהשתחות לפני יוצרו׳.303 אולי מרב האי שאב גם הרא״ש: ׳וראוי לכל ירא שמים שיהא מצר ודואג באותה שעה [שהקב״ה בוכה] ולשפוך תחנונים על חורבן בית המקדש׳.304 שוב חזר על כך הרא״ש בהנהגותיו: ׳שיתודה בכל לילה קודם שיישן, מלבד הלילות שהם אסורים בהספד ובתענית, ויתאבל על עונותיו ועל אורך גלותינו ועל חרבן בית קדשנו ותפארתנו׳.305 וכן מציין בנו אף הוא: ׳ישכים קודם אור הבוקר לקום להתחנן לפני בוראו ... וטוב למי שיקדים שיכוין לשעות שמשתנות המשמרות ... שבאלו הזמנים הקב״ה נזכר לחרבן הבית ופיזור ישראל בין העו״ג, והתפלה שיתפלל אדם באותה שעה על הפיזור והחרבן רצויה וקרובה להתקבל׳.306 גם בחידושי הרשב״א לברכות ג ע״א אנו קוראים: ׳שיש על ישראל במשמרות הלילה להפיל רנה ותחנונים על חרבן הבית כענין שנאמר ״קומי רוני בלילה בראש אשמורות״׳. את העניין הזה הוא מביא בשם רב האי גאון. משמע, חכמים, וחלקים מן הציבור, נענו אפוא לדרישה זו,307 אם כי לרוב אין אנו שומעים דווקא על שעת חצות אלא על משמרות, כניסוח התלמוד, ולא על סדר מגובש שהתנהל בשעה זו. 

			בהקשר זה מענין להביא סיפור על הרמב״ן, ש׳ראה את בנו שהיה קצת מתעצל בהשכמה חצות לילה בא לביתו וכתב לו על הדלת בלשון הזה עצל הלא תבוש ותכלם תישן עד בקר ... קום מה לך נרדם ראה זרים עומדים עלי משמר ואת׳ חולם׳.308 פרטים שונים חסרים לנו כאן, אך הרקע הכללי ברור. 

			נמצא אפוא שתי תופעות פחות או יותר מקבילות מבחינת מימושן הריאלי בהיסטוריה, אם כי נדמה כי הראשונה פוחתת והולכת. האחת, הלילה משמש לשירה ולהשתפכות נפש, והשנייה — הלילה מבטא אבל על החורבן. ועוד, הראשונה מתקשרת לחצות, והשנייה — למשמרות. ויש ששתי התופעות מופיעות יחדיו. ואולי לכך נתכוון בספר הישר המיוחס לרבנו תם, בו אנו קוראים על ׳חסידי מעלה עליונה׳ דברים אלה: ׳בימים יצומו בלילות יקומו ועומדים לראש אשמורות לתת בלילה זמירות, יגהרו ארצה בתחנון ולחש ולוחכים עפר כנחש, עורגים בקול שועה ויורידו כנחל דמעה, מסירים חטאתם ומתודים עונותם׳.309 עוד אנו קוראים שם בסדר יומו של ׳בעל העבודה׳: ׳ובתחל׳ הלילה ילמד אדם [כצ״ל: אם] מנהגו ללמד, ואחר כן ישן עד עבור חצות הלילה, ואז יקום משנתו ברן יחד כוכבי בקר, ויעמד בתחנונים לפני בוראו עד תפלת השחר׳.310 ועוד כתב: ׳ולקום בחצי הלילות ולומר דברי תחנונים ולבקש מחילה עליהם בלב שלם וכונה גמורה׳.311 הנה מצאנו בספר הישר גם זמירות וגם תחנונים, גם ׳אשמורות ... בלילה׳ וגם חצות לילה. ואולם אצל המקובלים נשמע לרוב על חצות, ובמיוחד בזוהר ואחריו.  

			מקובלי ספרד 

			מקובלי ספרד נהגו אף הם לקום בחצות כדי להשמיע שבח ותהילה וגם לבכות על חורבן הבית. ר׳ יעקב בן ששת כתב בשנת 1264: ׳יקום בחצות הלילה להפיל תחנה ותפלה ולהרבות שבח ותהלה במלכו ובאלהיו׳.312 וכנראה כך מקובל היה בחוגו בגירונה, שכן בחיבורו האחר הוא מעיד על: ׳מנהג חסידים לבקש רחמים בסוף הלילה, ואומ׳ קומי רוני בלילה׳.313 וזו נקודה תמוהה כשלעצמה, שהרי במקור התלמודי הקב״ה שואג בכל משמר ואילו דוד הוא שקם בחצות לשורר, ואילו עתה הפך כינורו לאבל. למעשה, מוטיבים שונים נפגשים ומתלכדים.  

			הנה, בספר האשכול שהובא לעיל נרשם גם כי קיימת חובה לעסוק בתורה במסגרת הלילית הזו. למעשה, מאמרי חז״ל רבים מדברים בחובת הלימוד בלילה ובשבחו, עד שאמרו: ׳כל בית שאין ד״ת נשמעין בו בלילה — אש אוכלתו׳.314 אפילו הפסוק ׳קומי רני בלילה׳, שמקורו במגילת איכה שעניינה החורבן, לא נמנעו חכמים מִדרוֹש אותו לעניין התורה: ׳תנא רבי חייא, כל העוסק בתורה בלילה שכינה כנגדו שנא׳ קומי רני בלילה לראש אשמורות שפכי כמים לבך נכח פני ה׳.315 ׳רנה של תורה׳ הפך מונח שגור. אבל חשוב מאוד לזכור כי ב־locus classicus שלנו נמצא, מצד אחד, את דעתו של רב אשי, לפיו ׳עד חצות לילה היה [דוד] עוסק בדברי תורה, מכאן ואילך בשירות ותשבחות׳, ולצידו את דעתו ההפוכה של ר׳ שמעון החסיד, שזכתה לתהודה רבה, ש׳כנור היה תלוי למעלה ממטתו של דוד וכיון שהגיע חצות לילה בא רוח צפונית ונושבת בו ומנגן מאליו, מיד היה עומד ועוסק בתורה עד שעלה עמוד השחר׳ (ברכות ג ע״ב). ולענייננו עיקר שבעקבות התלמוד נושא העיסוק בתורה בלילה תופס מקום חשוב מאוד בספרות ההלכתית316 והקבלית, ובכתבי המקובלים לבש צורות והקשרים רבים, כפי שנראה בהמשך. דומה כי הזוהר תרם לכך תרומה חשובה, שכן ׳במאמרים רבים מפליג הזוהר בשבחו של תלמוד תורה׳.317 זאת ועוד, גורם הזמן הוא לרוב חצות ולא אשמורות הלילה. כך בקצת מאמרי חז״ל שנזכרו לעיל, וכך במידה רבה מאוד בכתבי המקובלים.318 לפיכך נמצא מאוחר יותר את הכינויים ׳תיקון חצות׳ לצד ׳תיקון אשמורות׳, בעוד שהראשון רווח הרבה יותר (פרט לאיטליה שבה דובר רבות גם על אשמורות ועל שומרים לבוקר, מעירי שחר ודומיהם319). 

			תיקון חצות מופיע במקומות רבים בספר הזוהר כמנהגם של מקובלים ולומדי תורה,320 והוא כרוך בתיאורים דרמטיים שונים שלא נפרטם כאן,321 אך נציין כמה מוטיבים: בני אדם לומדים תורה בלילה והקדוש ברוך הוא נכנס לגן־עדן להשתעשע עם הצדיקים, והוסיף תשבי: ׳שעת חצות הלילה, כשהקדוש ברוך הוא נכנס בגן־עדן להשתעשע עם השכינה ועם נשמות הצדיקים, מתוארת בזוהר כשעת־כושר מיוחדת לעילוי הנשמה ולפעולה בעליונים בתלמוד תורה. הקימה בחצות לשם תפילה ולימוד מתוארת כמנהג מקובל, שבעל הזוהר מפליג בשבחו ומגנה את המתרשלים בקיומו׳.322 עם רדת החשכה מגיעה שעתה של מדת הדין לשלוט בעולם באמצעות כוחות הרע. אולם מחצות לילה ואילך מתכנסים הם בנקבת תהום רבה ואין להם שליטה בעולם, ומתחילה עת רצון, ׳עידן רעותא׳.323 לפיכך השעות שבין חצות הלילה לעלות השחר הן ההולמות ביותר להשפעה תאורגית על העולמות העליונים, מה עוד שהקב״ה, כאמור, נהנה מלימוד הצדיקים ורינתם ומשתעשע עמהם. ועם זאת, מוטיבים אלה מתקשרים עם גלות השכינה.324 ואם בתלמוד, כאמור, למדנו שהקב״ה מקונן על חורבן המקדש, הרי הזוהר מוסיף ומפתח מוטיב זה וקובע כי במשמרת שנייה של הלילה הקב״ה מזעזע בקינתו את שלוש מאות ותשעים העולמות (כמניין שמי״ם), והוא עצמו קורא בכח ואומר: ׳התעוררו לבכות על בית המקדש׳ ועל גלות השכינה.325 גם יש מלאכים, ׳ואלה הם [הנקראים] אבלי ציון, שהם הבוכים על חורבן בית המקדש׳.326 ועם זאת, השכינה, השרויה בגלות, מזמרת זמירות ותושבחות לקדוש־ברוך־הוא החל מחצי הלילה, ומעוררת את הזיווג הקדוש.327 

			יתר על כן, חידוש חשוב, לדעתי, מעלה הזוהר שקימה בחצות ליל נתפסת כפרט במצות אהבת ה׳,328 וזה מקנה פרספקטיבה מעמיקה ומיוחדת. והרי האהבה נידונית רבות בקרב מקובלי צפת, ואין לך דור שבו נתחברו כה הרבה פירושים קבליים לשיר השירים.329 ואמנם זכתה עמדה זו לתשומת־לב ניכרת בצפת ולאחריה, שם נתקשר העניין באופן טבעי לריטואל של חצות.330 ברור אפוא שצירוף כזה משדרג ביותר את מעמד הריטואל, ועשוי להביא להתפשטותו. 

			אולם מכל הדימויים והציורים העשירים, אלה ואחרים שלא הזכרנו, לא פיתח בעל הזוהר שום מנהג או תוכן קבוע של קינה על גלות השכינה. אין הוא דורש מן הבאים בסוד ה׳ אלא להתעורר בשעה זו כדי להצטרף331 אל בני לווייתה של השכינה בלימוד ועיון בסודות התורה, ובשירי זמירות. גם ׳בדורות שאחרי הופעת הזוהר דובר על מנהגי חסידים העומדים על משמרתם בלילה לזכר חורבן הבית׳,332 אך אין אנו מוצאים סדר מעוצב הנוהג ברחבי הקהילות. הד מעניין לכך מוצא אני בתופעה שר׳ דוד בן יהודה החסיד, שהיה מחוגם של בעלי הזוהר, לא הזכיר את תיקון חצות בחיבורו אור זרוע, שהוא פירוש לסידור התפילה הפורמלי. אולם בחיבורו מראות הצובאות ישנה מקבילה עברית לפסקה ארוכה מן הזוהר בנידון.333  

			לעומת זה, ר׳ ישראל אלנקווה בוודאי רמז למוטיבים הזוהריים השונים בפרק על התורה,334 ולא נוכל לצטטו. ועוד, תוך כדי דיון קבלי במשמעויות הלילה כותב מקובל אנונימי במאה הארבע־עשרה: ׳ומכאן יתבונן המשכיל כי השכמת הבקרים אחר חצות טוב לעסוק בתורה ובמצות ולומר תחנונים כי הוא עת רצון ועת שעומד הב״ה עם הצדיקים בגן עדן׳.335 שוב, לפנינו התוכן הכפול של הטקס הלילי בחצות ואילך: לימוד ותחנונים, בצירוף המוטיבים של עת רצון ועת שעשוע הקב״ה עם הצדיקים.  

			הדרמה הלילית בימי־הביניים משלבת אפוא בתוכה מוטיבים שונים: האחד, לומר בחצות הליל שירות ותשבחות לאל. השני, כמעט במקביל, על־פיו נוהגים לקונן ולשפוך תחנונים על חורבן בית המקדש. מוטיב אחר, שמקורו בספרות חז״ל ורווח במרוצת הדורות, מדגיש עיסוק בתורה. אך, ככל הנראה, אין זיקה תוכנית בין המוטיבים האלה. 

			חידושיה של צפת 

			אולם, אם הזוהר מגנה את המתרשלים בקיום ה׳טקס׳, ומה שהיה בדורות קודמים בבחינת ׳מנהג חסידים׳ — בצפת הופך להיות חובה ומתרחש בחצות הלילה. אף נמצא לשון אסרטיבית: ׳מהמאמר נראה גודל השכר למי שהוא קם בחצות לילה לעסוק בתורה, וכן בעונשו אם אינו קם׳.336 ר׳ אליהו די־וידאש המשיל זאת בשם הרמ״ק: ׳ביאר מורי ע״ה דבר גדול בדבריו אלו שצריך שתהיה קימת חצות להתקשר בשכינה כאדם המקנא לאשתו שאינו רוצה שתפרד אהבתה ממנו׳.337 ולכן נקראים אלה ׳בעלי תורה׳ ולא ׳עוסקי תורה׳.338 ובלשון מתונה יותר: ׳וענין הבכיה הזאת על ת״ח שאינו עוסק בתורה באשמורת האחרונה הוא מפני שעיקר התורה בחכם היא לתת כבוד למי שנתן לו התורה, ואם אינו נותן כבוד לתורה נמצאת התורה בו כמעט לבטלה, ולכן הקב״ה מתרעם ממנו שנתן לו התורה שהיא בתו ואינו נוהג בה כראוי׳.339  

			לא ייפלא אפוא שלמעמד חשוב זה ניתנו הוראות מעשיות: אדם חייב לקום בשמחה, בזריזות, יישאר מעומד ׳כדי שלא יישן׳, ׳וכן יקרא תלמודו בקול רם וירויח שלא יישן ושלא ישכח ממנו׳.340 אף נמצא: ׳וטוב שיתפלל האדם להשי״ת קודם שישכב או בשומע תפלה על שיעזרהו לקום בחצות׳.341 ומאוחר יותר, בשנת תל״ג, יעיד ר׳ משה זכות על: ׳מעשה רב הנהוג בכל א״י וארצות התוגרמה לשתות המשקה הנקרא קאוי כל חצות משום דהוי כעין דוגמת רפואה לנדד השינה׳.342 

			אף נשמעת נימה חזקה של עידוד באשר הוסבה תשומת־לב רבה ל׳הישגים׳ של הפרט המשתתף בטקס. ׳הא׳ מהם שיתמיד לקום בכל לילה בחצות ויעסוק בתורה עד אור היום. ובסגולת הקם בחצות לילה לעסוק בתורה מעלות גדולות׳.343 די־וידאש מסכם זאת בקצרה בספרו, תוצאות חיים, עמ׳ 20: ׳מי שאינו קם נקרא נזוף ... [ואילו] העומד בחצות הלילה הוא במדרגת צדיק344 ... שמברכין אותו ... שמאריך ימיו ... שחוט של חסד נמשך עליו ... והוא רשום שהוא מבני היכל המלך׳. וביתר הרחבה בראשית חכמה, שם, הוא הולך ומונה את כל המעלות שזוכה להן העוסק בתורה בחצות, הן בהשגת חכמה הן בהשגת פרנסה וכדומה. ואע״פ שיש בכך פנייה, היינו תשומת־לב צדדית לגמול, שאינה ראויה לעבודת ה׳, מסביר ר׳ אליהו די־וידאש כי השכר האמור ׳נמשך עכ״פ׳, ׳מוכרח שיתנו לו חלקו ממה שתיקן׳. כלומר, בא מאליו מלמעלה.345  

			ואילו ר׳ חיים ויטאל העלה גמול נוסף: השראת רוח הקודש. כדבריו: ׳ואלו הם מנהגים טובים ... קימה אחר חצות לילה. זולת היותו מכלל אבלי ציון וירושלים ... כי גם הקב״ה באותה שעה מתאבל ושואג כארי וכו׳. גם בעוסקו אז בתורה אמרו רז״ל: אין רנה של תורה אלא בלילה.346 ואמרו רז״ל: כל העוסק בתורה בלילה — חוט של חסד משוך עליו ביום וכו׳;347 ואמרו רז״ל: כל העוסק בתורה בלילה — שכינה כנגדו, וכתיב: קומי רוני בלילה.348 ולא זכה דוד ע״ה להיות חי וקיים בעולם הזה ובעולם הבא אלא על זה הדבר, כמו שכתוב: חצות לילה אקום להודות לך ... גם משרה רוח הקודש על האדם, כנזכר שם בפרשת שמות׳.349  

			לעיסוק בתורה נודע גם ערך של הגנה. ׳מדת הדין שולטת בלילה בזמן שירת מלאכי השרת, ולהנצל ממנה צריך ליזהר ברנה של תורה בלילה כי התורה תורת חסד ורחמים מגינה על הדין ... ועקר רנה של תורה בלילה הוא מחצות ומעלה כמו שכתוב בספר הזוהר׳.350 וכעבור דור, בערך, יכתוב גם ר׳ אליהו די־וידאש: ׳האחד מהם הוא הכנעת הקליפות׳. ׳וכיוון שאדם הזה רגיל לקום בחצות לילה לעסוק בתורה הוא כופה לסטרא אחרא ועונותיו מתכפרים ובזה בא לטהר מחשבתו ולא יתבלבל יחודו. והטעם לזה אפשר לומר מפני כי מדת לילה היא המשפעת הדינין וממנה הדינין החיצונים והיא נהפכת מחשך לאור, יִרצֶה [=כלומר] ממדת הדין למדת רחמים, ע״י עסק התורה. וכיון שהיא נמתקת, כל אותם התלוים בה ג״כ נמתקים׳. ולכן ׳צריך כל בעל תשובה לנדד שינה מעינו בלילה ע״י עסק התורה והתפלה כדי להכניע הקליפות, ובודאי שיהיה לו סיוע גדולה לתשובה׳.351 ולא סיוע בלבד אלא השגחה צמודה. ׳ועד״ה מפני שהקם בלילה משתתף בזאת שהיא השכינה, וכיון שהוא משתתף עמה השכינה אינו מנחת אותו שידָחה ממנה ושישלוט בו יצה״ר להחטיאו׳.352  

			זאת ועוד, ׳ובלי ספק שהמתמיד במדה זו יתגלו לו סתרי תורה, שאין האשה מגלה סתריה אלא לבעלה׳.353 לפנינו יישומו של הרעיון הקבלי שמערכת היחסים עם השכינה משולה ליחסי בני זוג בשר ודם. אפשר לראות שמוטיב דומה מהזוהר ביחס לשכינה, דהיינו אהבה ארוטית בין צדיקים ושכינה, מפותח כאן גם לענייננו. למשל, ׳והשכל[!] נותן כי מי שאינו קם [בחצות] שאינו חושק לאהבת השכינה כלל. שהרי החשוק ההולך אחרי חשוקתו לא ינום ולא יישן מרוב אהבתה, וכיון שת״ח זה אינו קם, השכינה תתרעם עליו שאין לו אהבה בה, שהרי מבטל עונתה ואינו חושש לה׳.354 וכן: ׳מבואר במאמר הזה כי שעת זווג שאר העם בימי חול שהוא בחצות לילה הוא שעת התקדש הת״ח בזווג כנסת ישראל לקום לעסוק בתורה ונמצא שהוא מתקדש בזווג רוחני וקדוש מה ששאר העם מתקדשים בזווג גשמי׳.355 ר׳ מאיר אבן גבאי ומקובלי צפת במאה השש־עשרה יעסקו רבות במאמרי הזוהר בנידון דנן. 

			ומאחר שהשכינה עומדת כאן במרכז, ברורה ההדגשה על לימוד משנה ותורה שבעל פה, שהן סמל לשכינה בספרות הקבלה, כידוע. אכן, הזוהר, ח״ג כג ע״א, מציין מפורשות את עדיפות לימוד תורה שבעל פה בלילה. ובעקבותיו ברקנטי, פר׳ יתרו, מה ע״א. וכך מובא גם בשם לבנת הספיר (כ״י), פר׳ שמיני: ׳שיעסוק במשנה היא תורה שבעל פה בלילה הרומזת לשכינה ... בתורה שבכתב סמוך לעלות השחר׳.356 הדגשה זו בולטת בכתבי מקובלים בצפת במאה השש־עשרה. למשל, ׳בקומו יעסוק בתורה שבע״פ או במשנה׳.357 וכן, ׳אחרי כן תעסוק בתורה שבעל פה עד אור הבקר׳.358 ויש גם חלוקה מפורטת: ׳בחצות יעסוק במשנה ... ויהיה כונתו להעלות השכינה מהגלות ולייחדה עם בעלה ... בתחלת האשמורת הג׳ יעסוק בדברי תורה, יִרצֶה [=כלומר] ברזי תורה או הגדה״.359 משמע, בחצות יש ללמוד משנה, אך באשמורת השלישית יעסוק בתורת הסוד. ואף בספר יוסף אומץ, של ר׳ יוסף האן מנוירלינגן, סי׳ קצו, מודגש: ׳ויעסוק דוקא בתורה שבעל פה׳.360  

			בדבריו של ראשית חכמה, שהארכנו בהם כבמעין מדגם, עולים שני מוטיבים מרכזיים: א) אֵבֶל על החורבן, וממילא הכרה באחריותו של׳כל יחיד ויחיד שמאחר שבחטאו גורם גלות הקב״ה ושכינתיה ממקומו ... ראוי שישוב בתשובה וידוד שינה מעיניו להחזירם למקומם׳ (קמח ע״ג); ב) ולאחר מכן העיסוק בתורה. שני אלה (שיקבלו גוון מיוחד בקבלת האר״י) מופיעים במרוכז בקטע הבא:  

			׳בפרט מי שרוצה להתקדש בקומו בחצות ראוי שיצטער בצער השכינה ויבכה ויקונן על בית המקדש החרב ועל שמו המחולל ובסוף על עונותיו שהאריכו גלות השכינה שהרי פי׳ בזוהר ... שבחצות לילה הקב״ה זוכר לישראל אשר בגלות ולחורבן ביתו וכו׳, ואז נשמות הצדיקים חוזרים לגופם והמלאכים אומרים להם הנה ברכו את ה׳ כל עבדי ה׳ וגו׳. ובחצות לילה הוא שעת רצון כדפי׳ בזוהר ... וראויה לתפלה שהקב״ה ימחול עונותיו ושיחזרו בתשובה. אח״כ יקום לעסוק בתורה וילבש לבושיו ויכונן עצמו לקראת אלהיו׳.361 יש פה אפוא מעין ליכוד כוחות של עליונים ותחתונים, מתוך תקווה משותפת לגאולה קרובה. וכפי שהביע זאת סמוך לפניו גם ר׳ מאיר אבן גבאי (בעקבות הזוהר): ׳ואשרי המתחבר עמהם וקם לעסוק בתורה להשתתף עם המשוררים ההם והם אומרים הנה ברכו את ה׳ כל עבדי ה׳ העומדים בבית ה׳, המשתתפים בכנסת ישראל הנקראת בית ה׳, כי כשרוח צפון מתעורר בחצות הלילה מנשב בכנור דוד לפי שהתעוררות השמחה בא אליו מצד צפון ואז מזמר לפני הקב״ה ... וכשקול רנה של תורה עולה מלמטה מחריש הקב״ה כל צבא מעלה ומקשיב הקול ההוא, וכנסת ישראל וכל צבא המלאכים מקשיבים הקול ההוא, כענין שכתוב היושבת בגנים חברים מקשיבים לקולך השמיעיני׳.362  

			בדומה לכך כותב רמ״ק בספר המוסר שלו: ׳קם בחצות לילה יטול ידיו מהקליפה השולטת עליהם ויעביר רעה מבשרו ויברך ויתקן השכינה בעסק התורה ... ותתקשר עמו והוא עמה ויתעלה דיוקן נשמתו בגן עדן עם השכינה הנכנסת שם עם הצדיקים ... הרי ממש נסע עמה מהמיתה והשינה אל סוד החיים העליונים׳.363 זוהי נקודה מעניינת ביותר על מרכזיות לימוד התורה בחצות, הנדרש מן הכל, ועל ההתרחשות ההדדית ובו־זמנית בין עליונים ותחתונים. ואם במקורות לאורך הספרות הרבנית וימי־הביניים הבליטו את חובת לימוד תורה בלילה ואת ערכו, הרי, כפי שמצאנו במקרים אחרים, המקובלים משקיעים בערכים רבניים את רוחם הקבלית ובכך מטילים בהם דגש חזק ו/או ערך מוסף.364 כך בנידוננו, תלמוד תורה הפך להיות גורם מרכזי בכינון יחסים הדדיים בין האדם, המלאכים, השכינה והקב״ה, והשפעתו זורמת לכיוונים שונים.  

			פעילות אינטנסיבית ניכרת אפוא מתקופת צפת ואילך, כשהמוטו המלווה אותה תואר יפה בפי ר׳ אליהו די־וידאש: ׳עמוד לכל העבודה שלא לחנם החמירו בזה בהזוהר פעמים אין מספר יותר מכל המצות׳.365 מבלי להיכנס עתה בעבי הקורה של המגמות שרחשו בצפת במאה הט״ז, די להצביע על מקצת תופעות כגון ה׳משמרות׳ (ובשונה מאלה שהיו בירושלים366). אלה נוסדו על ידי אישים שונים ולמטרות שונות.367 מבחינה סוציולוגית הן בוודאי יכלו לשמש כר או רקע נרחב להופעת משמרות או חבורות על רקע אידיאולוגי מיוחד. 

			תרומה חשובה לכך העלו בעלי התשובה, אשר נדרשו: ׳ומתנאי בעל תשובה שיקום בלילה להתודות ולבכות על עונותיו כמו שהאריך בח״ה ע״ה [=בחובות הלבבות, עליו השלום] וכן אמר דוד המלך ע״ה (תהל׳ קיט קנח) קדמתי בנשף ואשועה וגו׳, ואמר זכרתי בלילה שמך ה׳ ואשמרה תורתך. והכונה כי מפני היותו בלילה זוכר שמו יתברך בשירות ותשבחות היא סבה שאשמרה תורתך, וכדפי׳ לעיל שהקם בחצות כופר לסטרא אחרא׳.368 ודי־וידאש אף מעיד: ׳ואני רואה כמה מבעלי התשובה קמים בחצות לילה ועוסקים בתורה עד היום ומתענים׳.369 שוב, חרטה על עוונות, בכי, שירות ותשבחות, לימוד תורה — כולם כרוכים בנשימה אחת, ובוודאי עושים רושם. 

			אולם, אם נדקדק בלשון המקורות הרבים ניווכח שמוטיב הקימה לשם ׳שירות ותושבחות׳ הולך ומצטמצם. אפשר שהטראומה בעקבות הגירוש מספרד חלחלה עמוקות. מכל מקום, יש שמתוך אווירה מיסטית נתכנסו כדי לשיר שירי נשמה ודבקות, וכפי שנהגו בקרב חוגו של ר׳ אלעזר אזכרי מתוך חוויה מיסטית והשתפכות הנפש: ׳כשם שהחושק בחולי אהבתו לחשוקתו תדד שנתו מעיניו כנודע כן האוהב הנאמן ליוצרנו ית׳ יעור משנתו במתיקות זכרו [וכאן מזכיר את ׳בעל חובת הלבבות׳] ... ויתגבר כארי מחצות הלילה ואילך ויקום להדר ולשבח לפניו ולהתבודד ולהשתעשע בו וברנת תורתו׳.370 לפנינו חוזר אפוא מוטיב השירה בלילה ואפילו עד כדי התעלות מיסטית, ובד בבד מדובר שם על ׳רנת תורתו׳ ועל ׳תלמידי חכמים שמנדדים שינה מעיניים לעסוק בתורה׳. העיסוק בתורה מבטא את אהבת ה׳, ולא לשווא נמצא בצפת ביטויים שונים של היות המצוות דורון מאת הקב״ה או תכשיטי המלך,371 ומצד שני, אמצעי תאורגי שגורם לאחדות זו״נ, וממילא לנפילת כוחות הרע. אולם בן־זמנו, ר׳ משה בן מכיר, ישוב ויכרוך גם את מוטיב האבל ביתר שאת, וניכר כי מאמרי זוהר רבים מבצבצים מתוך גרונו. וכך כותב ר׳ משה: ׳ובמשמרה א׳ של לילה ... עדיין לא נתעורר אבל על החרבן ועל הגלות. אבל בתחלת משמרת ב׳ יש מלאכים מיוחדים נקראים אבילי ציון ומעוררים בכי ואנקה. ואומרים על נהרות בבל. ואפי׳ הקב״ה כביכול מעורר על זה ושאג ישאג על נוהו ... ואומר אוי שהחרבתי את ביתי ... והגליתי בני ... ועל כן גדול שכר העוסק בתורה בלילה שהקב״ה משתעשע עמו ומתנחם עמו כביכול מצרתו ומאנחתו. וזהו ענין מושך עליו חוט של חסד, מדה במדה, כמו שהוא כביכול מצא חסד לפניו להתנחם עמו כך ממשיך עליו חוט של חסד בעיני כל רואיו, וכל דבריו מוצלחים ומושכלים. ואם כן צריך האדם ... לעסוק בתורה בלילה ולהרים קולו ... ומשתתף עם השכינה לרומם ולשבח בשירים ותשבחות׳.372 יש פה הקרנה הדדית של המתאבלים, של העוסקים בתורה ושל יחסי אדם ושכינה. דומה שמוטיב האבל היה חדור עמוק בתודעתם של בני צפת באותו זמן עד שלא יכלו להעלים אותו. 

			יתר על כן, ׳אנשי מעשה׳373 נהגו לקונן בשלושת השבועות גם בחצות היום. על כך נמצא את עדותו של ר׳ שלומיל מדרזניץ: ׳מי״ז בתמוז מתקבצים אנשי מעשה לבתי כנסיות ויושבים על הקרקע ומקוננין על חורבן הבית שעה אחת בחצי היום, אחר־כן אומרים בקשת רחמים וי״ג מדות וקדיש׳.374 מנהג זה שנתחדש בצפת, במאה השבע־עשרה, היכה שורשים ענֵפים באיטליה.375  

			גושפנקה חשובה הוענקה למנהג אנונימי זה מצד רח״ו, אשר כתב בשער הכונות, פט ע״ג: ׳ענין בין המצרים, והם כ״א ימים שבין י״ז לתמוז עד תשעה באב, מנהג טוב וכשר הוא מאד לכל בעל נפש לשבת באבלות אחר חצי היום בכל אלו הימים ולבכות בכיה ממש על חורבן הבית. וטעם היות זה אחר חצות היום הוא כי אז הוא התעוררות הדינין בסוד כי ינטו צללי ערב, אשר לסבה זו נשרף ההיכל אחר חצי היום. ודבר זה עושה תועלת גדול׳ בנפש האדם. וענין חצות הלילה אין צורך להזכירו, כי אפי׳ בכל שאר הלילות צריך להתאבל על החורבן, ומכ״ש [=ומכל שכן] בלילות בין המצרים שצריך להוסיף בבכי׳, ועליו נאמר שמחו את ירושלם וכו׳ כל המתאבלים עליה׳. נוסח הדברים — ׳מנהג טוב וכשר׳ — מעלה כי מנהג זה כבר נוצר לפני האר״י, אבל אין ספק שה׳אישור׳ בחיבור הלוריאני היקנה לו יתר תוקף. מכל מקום, אחד מחידושיה של צפת בנידוננו הוא, בלי ספק, האבל המיוחד בימי בין המצרים. 

			עיקר המתח נסב אפוא סביב שני מוטיבים: אבל על החורבן, מצד אחד, ותלמוד תורה, מצד שני. ופעמים רבות נידונו אלה בחדא מחתא. האבל מסמל מצב ראשון: גלות וחורבן; תלמוד תורה מסמל את הצעד השני — עשיית מעשים חיוביים כדי לתקן את הפגימה שבמצב הראשון. מכאן ואילך זהו המוטו המרכזי — אבל ותלמוד תורה הכרוכים זה בזה. הנה, בהנהגותיו החסידיות של ר׳ אברהם הלוי ברוכים נאמר ש׳רוב בעלי תורה כשקמים בחצי הלילה ללמוד יושבים לארץ ומתעטפים שחורים ומקוננים ובוכים על חרבן הבית. וכן עושים חברת בעלי תשובה יום המשמר׳.376 מטרת הקימה היא קינה על החורבן, אך המְבַצעים הם ׳רוב בעלי תורה כשקמים ... ללמוד׳. לשתי הפעולות יש יעד משותף. גם במסורות המאוחרות במקצת על פעילותו העקבית של ברוכים נמצא את שני המוטיבים, אם כי בנפרד. העדות הראשונה: ׳בכל חצות לילה היה קם וסובב כל הרחובות ונתן קולו והיה צועק בקול מר: קומו לכבוד השם יתברך, שהשכינה היא בגלות ובית מקדשנו היתה לשרפת אש, וישראל הם בצרות גדולות׳.377 ואילו לפי מסורת שנייה, ׳היה מקדים והלך בכל חצות לילה ודפק על פתח הבתים של ק״ק צפת וקורא עליה[ם] עמדו לתיקון חצות ללמוד בעת רצון הזאת ... עד שנשמע קול לומדי תורה עד למרחוק׳.378  

			שוב, שני המוטיבים באים כאחד גם בדבריו של רח״ו. כך כאשר הוא מונה בנשימה אחת את ׳קימה אחר חצות לילה להתאבל על השכינה והחורבן ולעסוק בתורה׳379 — כאחת מ׳מנהגות תורה׳ של חסיד. ורח״ו הולך בהמשך ומפרט: ׳וכאשר תקיץ משנתך אחר חצות לילה קום מהר בזריזות, קל כנשר, ורחוץ ידיך ... להעביר רוח רעה מבשרך, ותן לו ברכה ושבח והודאה ... שלא עכב את רוחך על רוב עונך ... ולמען לא תהיה כפוי טובה עמו הצטער על גלות שכינת עוזו וחורבן מקדשו בעת שהוא מצטער על זה באשמורת כי עונותיך ועונות אבותיך הטו אליה ועדיין לא קמה מנפילתה ... אחרי כן תעסוק בתורה שבעל פה עד אור הבקר כי על ידי כן אתה מוריד אליה שפע ומחזיקה בהיותה נפולה׳.380 נמצאת למד שלוש מטרות לריטואל בחצות, וכולן קשורות למעמד השכינה: א. לא להיות כפוי טובה, שהרי ברוב רחמיו לא המיתך על רוב עוונך, ולכן תצטער על גלות שכינתו; ב. עונותיך ועונות אבותיך גרמו לנפילתה; ג. הלימוד בתושבע״פ מוריד אליה שפע ומקימה מנפילתה. כאמור, האבל (על החורבן ועל העוונות) ותלמוד תורה כרוכים יחדיו. האמצעי להתקדשות הנפש הוא לימוד תורה. הלימוד הוא גורם תאורגי למעלה ולמטה.  

			ואם בדברי רח״ו דלעיל מנומקת במפורש חובת השבח לקב״ה בשל גמולו הטוב, הרי בדברי בן־זמנו, ר׳ משה בן מכיר, כאמור לעיל, חוזרת ועולה החובה מימי משורר התהלים ׳לרומם ולשבח בשירות ותשבחות׳. הצד השווה ביניהם, והוא החשוב לנו: הדגשת התוצאות החמורות של חטאי האדם לצד השעשוע שנגרם לקב״ה מלימוד תורה והתוצאה החיובית שבאה בעקבותיו.  

			דברים שהעלינו על מרכזיות האבל ראויים להדגשה מבחינה נוספת. במקורות קדומים, כזכור, מופיע מוטיב האבל על החורבן, אך בצפת מקום מרכזי (אולי בהשפעת המצב ההיסטורי) תופסת הקינה על החורבן ועל גלות השכינה, ומודגשת גם אחריותו התאורגית של כל פרט שעוונותיו מרחיקים את הגאולה. עקרון זה מתבטא ביתר עוז בפי המקובלים. לפיכך, כנראה, נמצא ברשימות ההנהגות בצפת את חובת הוידוי (לפני השינה ולפני האכילה) החוזרת ונשנית. ולצד הוידוי בא האמצעי הקונסטרוקטיבי: לימוד תורה, שאף הוא מביא לשלמות ולאחדות למעלה, וממילא מקרב את הגאולה. ועל כך נאמר בהפלגה בתוצאות חיים, עמ׳ 19, סעיף יד: ׳היא תכלית המדות החשובות, אשריו מי שיגיע אליה כי אין לה ערך, הלא היא לקום בכל לילה בחצי הלילה ללמוד תורה ולהיות ער עד היום׳. כלומר, לימוד תורה חדל להיות ערך דתי בפני עצמו אלא הפך להיות אמצעי לתיקון, ולכן קיבל משמעות תאורגית של חיזוק עולם האצילות וממילא ההשלכות המעשיות. הלומד נחשב אפוא כאילו מזדווג בבת המלך, והוא הוא הנקרא עוסק בתורה לשמה.381  

			מאליה עולה השאלה, עד כמה הקיף הריטואל המתחדש את כלל תושבי צפת? אמנם קשה להניח שכל הציבור השתתף בכך, ואף מתקבל הרושם שכל הפעילות הזו היא מנת חלקה של האליטה, שכן חוזרות המלים: ׳ירא שמים׳, ׳חסיד׳, ׳בעלי תורה׳ וכדומה. מאידך גיסא, נראה שקיימת מגמה להנחיל את הריטואל הלכה למעשה בציבור הרחב. לעיל (הערות 85, 86) הזכרנו את פעילותו הברוכה של ר׳ אברהם ברוכים. ויותר חשוב לשים לב שכך הורה פוסק בעל שיעור קומה, ר׳ יוסף קארו, בשו״ע (שנדפס כבר בשנת שכ״ה), סי׳ א ס״ק ב: ׳המשכים להתחנן לפני בוראו יכוין לשעות שמשתנות המשמרות ... שהתפלה שיתפלל באותן השעות על החורבן ועל הגלות — רצויה׳. הלכה זו היא פרפרזה לדברי הטור,382 אולם ר״י קארו ממשיך, בעקבות הרא״ש (לעיל הפניה 12), בס״ק ג: ׳ראוי לכל ירא שמים שיהא מיצר ודואג על חורבן בית המקדש׳. מכאן ואילך נמצאת הנחיה זו אצל כל נושאי הכלים של שו״ע. כמובן המקובלים עסקו בכך, ואצלם נקבע הדבר כחובה. וכן נמצא בתקנות תלמידו, הרמ״ק, סי׳ כ: ׳בכל לילה ישב על הארץ ויקונן על החרבן ויכוון לבכות גם על עוונותיו שמאריכין קץ הגאולה׳. ויודגש שילוב גורם העוונות אצלו. עדות חשובה לכך נמצא, כעבור כיובל שנים, אצל ר׳ אהרן ברכיה ממודינה, המתאר את המנהג ׳בארץ הצבי׳, כי ׳באזנינו שמענו מפי מגידים ... פה באיטליאה, בנו של המאור הגדול ... משה קורדווירו זצוק״ל, שבנו הנזכר [ר׳ גדליה] היה אוחז בזה מעשה ומנהג אביו ובכל לילה היה קם ויושב על גבי קרקע להתאבל על צער הגלות׳.383  

			זאת ועוד, למרות ההדגשה הרבה על תלמוד תורה, הוסבה תשומת־לב לציבור על כל גווניו. כך הודגש אצל די־וידאש: ׳וממנו ילמוד כל יחיד ויחיד שמאחר שבחטאו גורם גלות הקב״ה ושכינתיה ממקומו ... ראוי שישוב בתשובה וידוד שינה מעיניו להחזירם למקומם׳.384 וזו היתה האווירה שנשבה גם במהלך המאה השבע־עשרה, כפי שכותב ר׳ מאיר פאפרש: ׳ראוי לכל אדם לעורר השחר בפרט בלילות הארוכות ולשפוך תחנוני׳ בלב מר על חורבן בה״מ ועל הריגות הצדיקים ויבכה ויתחנן בכל לב ובכל נפש ... ויקום לעורר השחר בתורה ותפלה. ואף אם אינו בעל תורה יקום לעורר השחר בתחנות ובקשות ובשירות ותשבחות׳.385 ובלשונו המפורסמת של שערי ציון: ׳וטוב לעמוד חצות לילה אפילו מי שאינו יודע ללמוד תורה. והירא שמים יקום בזריזות לעבודת בוראו חצות לילה ויקונן על גלות השכינה וחרבן בית המקדש׳. ואחר־כך יעסוק בתפילות ותחנונים ומזמורי תהלים ׳כפי יכלתו׳, כי אז עת רצון וחוט של חסד משוך עליו ביום. ובהמשך: ׳צריך כל אדם לעמוד חצות לילה מאהבת הש״י ולעסוק בכל עבודת הש׳ כל אחד כפי יכולתו הן בתורה הן בתפלה ותחנונים עד אור הבוקר, והן מבטלין כל גזירות רעות ... וחוט של חסד משוך עליו ביום ומלאכים שומרים אותו תמיד ... מובטח לו שהוא מזומן לחיי עולם הבא׳.386 הנחיה זו חוזרת בחיבורים שונים, כגון בכתביו של ר״י צמח; בטהרת הקדש, ד ע״ב (שממש העתיק את לשון שערי ציון); חיד״א ועוד. אף נשים לב לביטויים ׳כפי יכלתו׳ (לעיל) או ׳כפי כחו׳ (לעיל הערה 80).  

			ייחודו של האר״י 

			נוכל לסכם בקצרה ולומר כי בצפת התרחשה פעילות תוססת בלילות,387 שבמרכזה שירות, קינות ולימוד תורה, בין שהחלה זו באשמורת השנייה ובין בחצות. מקורות שונים גם לימדו שפעילות זו נעשתה במסגרת קהילתית כלשהי. לתוך מערכת זו מצטרף האר״י, עם שהוא מוסיף נופך מיתולוגי רחב, וממילא תוכן ומבנה חדשים, שיפרנסו את הדורות הבאים. ולדעתי יש פה שינוי מכריע. בעוד שהקו שננקט עד כה העמיד את האני האוהב מול האל הנאהב, את אבל היחיד כחיקוי אבלו של הקב״ה, את אבל הדורות בשל חטאיהם — הרי אצל האר״י מתרחשת מדי לילה דרמה במישור התאוסופי, שבאופן אינטגרלי עולם האדם מעורב בו, ואירועים למעלה מתורגמים בהתאמה לעולם האנושי, ולהיפך. ועם זאת, המשותף לכל חוגי המקובלים הוא הפועל ׳משתתף׳.388  

			לפני שאבוא לדון בעולם הלוריאני ראוי להקדים ולהזכיר את הכתוב בשער המצות, בדברו על לימוד תורה: ׳עיקר כונת האדם בהיות עוסק בתורה הוא שיכוין לקשור את נפשו לייחדה ולדבקה עם שורשה למעל׳ ע״י עסק התורה, ויכוין שעי״כ נשלם אילן ואדם העליון הקדוש ונתקן׳.389 עיקר לימוד תורה הוא אפוא בכך שגורם איחוד מיסטי של נפש הלומד עם שורשה, והתוצאה תיקון העולם העליון, שיביא בעקבותיו לתיקון העולם התחתון וגאולתו. ברור שתפיסה כזו יכלה להשתלב בצורה טבעית בריטואל הקשור בחצות שעיקרו קינה על הגלות ועל החורבן לצד לימוד תורה שיביא גאולה, כפי שנוכחנו לעיל. 

			התיאורים המפורטים בקבלת האר״י של ההתרחשויות בעולמות העליונים הוסיפו צבע רב לכל הטקס של תיקון חצות. המטרות של תיקון חצות השתלבו בתיאורי התהליכים. כל אלה כבר נידונו במפורט במאמרו של שאול מגיד,390 ולא נחזור על כך, אלא נציין את עיקרי השינויים והחידושים לעומת החוגים האחרים בצפת, ונציין גם פרטים אחדים שחזרו בספרות המאוחרת. 

			תיקון חצות במשמעותו המיסטית של בכייה על גלות השכינה בצירוף תלמוד תורה, הכרוכים בהתרחשויות בעולם האצילות, תוך שהם מקרינים זה על זה, קיבל את צביונו המגובש בחוג האר״י ותלמידיו, ועל־פיהם נקבע עיקרו של הנוסח המקובל בדורות שלאחריהם. התיקון מבוסס על שני חלקים: תיקון רחל ותיקון לאה.391 לפי קבלת האר״י, רחל ולאה הן שתי בחינותיה של השכינה. בראשונה היא גולה ומרוחקת מן הקב״ה ומקוננת על מצבה, ובשנייה היא חוזרת ומזדווגת עמו. לפיכך בתיקון רחל משתקף ריטואל הקינה, ובו האדם מישראל נוטל כביכול חלק בייסורי השכינה. אין הוא מקונן על צרת היחיד שלו אלא על גלות השכינה. ואילו בתיקון לאה מושם הדגש על התורה, על הנחמה ועל גאולת הכלל. 

			מכאן ואילך הריטואל לובש צורה מפורטת, ויעמוד בעיקרו לנחלת הדורות. והנה הנוסח של שער הכונות: ׳בענין קומו מן המטה בח״ל [=בחצות ליל] אחר שיטהר וינקה גופו ... ויסדר ברכותיו ... כבר נתבאר שאחר ח״ל נעשו ב׳ דברים. הא׳ הוא זווג לאה ויעקב, והב׳ הוא לבכות על רחל שירדה בבריאה בסוד שכינה בגלות היורדת למטה בעת הזו ממש. לכן צריך שתלך ותשב אצל הפתח סמוך להמזוזה ... ותסיר המנעלים ותשב יחף ותעטוף ראשך כאבל ותרבה בבכיה כפי כחך, ותקח אפר מקלה ותשים על מצחך במקום הנחת תפילין, גם תכוף ראשך ותחבק [בפרי עץ חיים: ותחבוט] פניך בקרקע ממש ותכוין בזה על שריפת התורה ... נמסרו סודותיה ורזיה לחיצונים, וזה נקרא גלות התורה בעו״ה״. והסדר הוא: קלז (על חורבן הבית), עט (על הריגת הצדיקים), הפרק האחרון במגילת איכה, פסוקי הבט (ישע׳ סג וסד), שורה של כוונות וכמה פסוקי נחמה. ״והרי נשלם ענין תיקון רחל. אח״כ תתחיל בתיקון לאה׳, שסדרו הוא: מזמורים כד, מב, מג, כ, סז, קיא, בצירוף כוונותיהם. ׳גם צריך שתדע שאחר שכבר גמרת כל המזמורים ... צריך שתבכה בכל לילה על עונותיך ותבקש מחילה מלפניו ית׳ ... [ולכן אומר מזמור נא כולו] בבכיה ובקשה ותחינה, ואח״כ תאמר עד אנה בכיה392 ... ואח״כ תקום ממקומך ותלך למקום אחר לעסוק בתורה עד עה״ש [=עלות השחר]׳.393  

			חשיבות עצומה נודעה לפסקה זו. ראשית, בהעמדת השכינה כמרכז, אולם בעוד אצל המקובלים האחרים הודגש, לפיכך, מקומה של תורה שבעל פה, אין בדברי רח״ו כאן כל רמז לכך. שנית, חשובה יותר היא העמדת שתי בחינותיה של השכינה, רחל ולאה, כחזות הכל. ברם, שתי אלה מופיעות כחלק ממארג ההתרחשויות בעולם התאוסופי שדבר אין להן, לכאורה, עם האדם. וכאן בא הצעד הקבלי הנותן משמעות מקבילה בעולם האנושי. דהיינו, מצבה של רחל שהיא יורדת ממקומה מתפרש שהיא מגורשת מיעקב בעלה, ובמקבילה הארצית — חורבן המקדש וגלות כנסת ישראל דלתתא. וכאן נוסף חידוש, שבעיקרו שייך לעולם הרוחני, והוא שריפת התורה ובמובן של גילוי הסודות לזרים, קרי: גלות התורה. כמובן, אסונות אלה נבעו מעוונות העם, לפיכך משתלבים כאן מנהגי אבלות מפורטים. אולם מוצע תיקון למצב זה: לימוד תורה. ומה שהיה בעבר, בעקבות המקרא והתלמוד, עֵרֶך שעמד בפני עצמו, אצל המקובלים נכרך עם המוטיבים הליליים האחרים, ובקבלת האר״י הפך לפרט אינטגרלי של כל הריטואל, ובאופן מובנֶה בחלקו האחרון. וכך כתוב: ׳אחר שכבר גמרת כל המזמורים ... צריך שתבכה בכל לילה על עונותיך ותבקש מחילה מלפניו ... ואח״כ תקום ממקומך ותלך למקום אחר לעסוק בתורה׳. ובהמשך בא הסבר: ׳אחר שצעקנו עד אנא בכיה בציון [רמז לרחל] ומספד בירושלים [רמז ללאה] אנו מתפללים אליו ית׳ תקום תרחם [את רחל ולאה] תאיר בהם ותקים לשתיהם מנפילתם׳. הכיצד? לימוד התורה נועד למטרה כפולה: מעשה חיובי לשם תיקון עוונות האדם, ומעשה תיאורגי ש׳מקשטים ומתקנים קישוטי מטרוניתא׳. יושם לב לניגוד: בשלב הראשון אדם יושב לארץ ומתחכך בעפר, ואילו בשלב השני הוא קם ממקומו. הקימה היא ביטוי סמלי מובהק לגאולה, כמו, למשל, במתן צדקה לפי האר״י שצריך להיות מעומד ובשמחה. והוא גם המשך או ביטוי סמלי לבקשה שנזכרה זה עתה: ׳תקים לשתיהם מנפילתם׳. 

			זאת ועוד, בסוף הדרוש נרשמו ארבעה תנאים הקשורים בתיקון: א) החזרת בני אדם בתשובה; ב) מתן צדקה; ג) קריאת הפסוקים [כנראה של קריאת שמע] באהבה וביראה; ד) ״להניח תפילין בכונה זו״ המאחדת את כל אותיות השם. דומני כי המעיין בארבעה אלה אחד לאחד יגיע למסקנה שהאר״י רואה לנגד עיניו את אחדות התחתונים והעליונים ושילובם בחדא מחתא. במלים אחרות, הציפייה המשיחית תתממש.  

			אמנם צדק מ׳ אידל שבכמה מקומות שהיינו מצפים לכך נעדר כל גוון משיחי, והוא הבחין בצדק בין התיאור של רח״ו המתמקד בשכינה, קרי ברחל ולאה, בגלות ובגאולה, לבין תיקון הנפש הנדרש בשערי ציון, דהיינו עשיית כל אבר מן האדם מרכבה לשכינה, שמשתמעת בכך הסטה לכיוון המיסטיקן והתאחדותו עם קוב״ה ושכינתיה. כביכול אין לנו עניין במשיח.394 ממילא הוא מתנגד להנחת ג׳ שלום, שאף הורחבה במאמרו של מגיד,395 שהציב משקל כבד לאספקט המשיחי. אך ראשית, עלינו להיות הוגנים כלפי מחבר שערי ציון ולזכור כי במסגרת הריטואל נכלל הפיוט של רבי חיים הכהן שעניינו המובהק הוא ביאת המשיח. נוסף לכך נראה להלן כי האספקט המשיחי יופיע בחיבורים שונים באופן מפורש. למיטב הבנתי, אידל אינו מבקש להעלים כליל את היסוד המשיחי,396 אלא להנמיך את האש המשיחית ולהעלות מוטיבים מרכזיים נוספים בעלי השפעה אקטואלית מרובה. גם ליבס, שהדגיש את העדר האופי המשיחי אצל האר״י, ציין את התפנית בשלב הסופי.397 לדעתי, יש לנקוט עמדת ביניים, דהיינו היסוד המשיחי קיים (גם אם המילה ׳משיח׳ כמעט נעדרת), אך אינו מובלט בעשייה היומיומית. קיומו מתבטא בראייה כוללת של פרטים רבים עד שאי־אפשר — גם לאר״י — להתעלם מן האווירה המשיחית שנשבה בצפת באותה תקופה. זו מתועדת באמירת טקסטים משירת הנחמה, ובמידה רבה במוסד בעלי התשובה שהתפתח, הן בדרכי עיצובו הן בתכניו הן בחבורות השונות, שבוודאי ראו בתיקון עוונותיהם שלב בתהליך הגאולה — של כנסת ישראל דלעילא ודלתתא. אפילו הנסיון לחידוש הסמיכה (שאמנם נכשל אך לא מסיבה מהותית הנובעת מהרעיון עצמו) קשור לציפייה המשיחית; טקסי הגירושין של רמ״ק וחבורתו שעיקרם מעשי הזדהות עם השכינה, וכן חוגו של אזכרי ששירת האהבים בו מכוונת היתה לגאולת השכינה. כמו כן, חבורת הלימוד של ר׳ משה בן מכיר;398 ובעיקר לימוד זוהר שנתפס כמקרב את הגאולה, ועם התגלות חכמת האמת יבוא משיח. כך מפורש בדבריו של ר׳ אברהם אזולאי (בהקדמת אור החמה), ׳שבזכות זה עתיד לבא מלך המשיח׳, וכנראה גם אצל אחרים.399 

			אפילו תיאור היחסים הטובים בין החכמים, בשבחי האר״י ובאגרת מצפת שפירסם ש׳ אסף, מעיד על השאיפה להיות בחינת ׳דור שכולו זכאי׳; ובדומה לכך הנהגת האר״י לומר לפני שחרית ׳הריני מקבל עלי מצות עשה של ואהבת לרעך כמוך׳ שנועדה להעמיק את אהבת ישראל ואחדותו; ואולי יש לצרף לכך גם את הדרכותיו של המבי״ט בתחום האחווה החברתית המופיעות במבוא שלו לאגרת דרך ה׳, משנת ש״ה; אף העליות לארץ־ישראל מאיטליה ומקצת מאשכנז קשורות היו, ככל הנראה, באווירה של הכנות לגאולה. ואם נשים לב להנחה שמעשי הפרט גוזרים את עתידו שלו וגם של העולם, ועיקר העיניים מופנות לזיווגים בדרמה העליונה, ועניין זיווג המטרוניתא הוא מונח שחוזר בהקשר של תיקון לאה וחיזוקה400 — הרי הכיוון ברור (גם אצל האר״י). 

			המובאה דלעיל מתוך שער הכונות חשובה ביותר גם בהיותה יסוד לכל מיני סדרים שנרשמו מאוחר יותר. לראשונה נמצא בטקסט לוריאני קדום וחשוב סדר מגובש ומפורט ביותר, שכל מהלך בו — במעשה, בדיבור, ובצירוף מחשבת הכוונה — נעשה בעוצמה. נוסף לכך, מועלה בו מוטיב חדש, שיחזור ויופיע בחיבורים רבים מאוחר יותר, והוא אבל על ׳שריפת התורה ... נמסרו סודותיה ורזיה לחיצונים׳,401 שכינויה המעניין: גלות התורה. עד כמה חשוב מוטיב זה נלמד מדברי: ׳צמח. אע״פ שלא נזכר בספרים שאמרו קינות עכ״ז טוב לומר כאן איזו קינה להכניע ולשבור הלב. וסדרתי קינה זאת כפי דברי הרב זלה״ה שבתוך התיקון שלאחר חצות׳.402 הקינה מתחילה: יבכו על הדודים אחר חצות,403 ועניינה: שריפת התורה וגילוי סודותיה. צמח מציין במפורש שהוא הולך בכך בעקבות ׳הרב׳. אבל עצם קביעתו, שבספרים לא נזכרו קינות, מוזרה שהרי גם בשער הכונות וגם בספר הכונות מופיעה קינה, אם כי בכל מקור קינה אחרת, אלא אם כן תדקדק לומר שכוונתו לקינה מיוחדת על שריפת התורה. 

			במובאה דלעיל מתוך שער הכונות השמטנו את הודעת רח״ו שיש לאר״י נוסח אחר. כדבריו: ׳ודע כי פעם א׳ אח״כ שמעתי ממוז״ל סדר המזמורים הנ״ל באופן׳ אחר. ונראה לי שנוסח זה מופיע בספר הכונות,404 אך ההבדלים אינם רבים: ׳יקום ויעורר משנתו וירחץ ידיו ופניו וישב לפני המזוזה לארץ ... באפילה ויכסה ראשו כמו אבל וחפוי ראש ויתחיל לומר על נהרות בבל ויכוין על חרבן הבית, מזמור לאסף ... זכור ה׳ ... נפלה עטרת ראשנו ... ויאמר קינה405 על היכלי406 וכו׳, ואח״כ פסוקי דישעיה ... ואח״כ פסוקי דנחמה׳, ומזמורים: מב, מג, כ, סז, קיא, בתוספת כוונות קצרות. עיקרי השוני הם בהוספת ׳ויאמר קינה׳, בחלק הראשון, המבליט את האבל, וממילא גם תוספת המזמורים שיש בהם מן הנחמה. עם זאת, יש לשים לב שאין בקטע זה כל היגד באשר לתלמוד תורה. כך הוא גם ספר הכונות הישן (ירושלים תשס״ד) שלימוד תורה בזמן זה נעדר בו לחלוטין, לעומת שער התפילה, ירושלים תשס״ח, עמ׳ רטו: ״ואח״כ יעסוק בתורתו״, שהוא מתאים לשער הכונות. 

			נקודה נוספת שנתחדשה בדברי רח״ו דלעיל היא הצבת שני נמענים לבכי. הראשון בכך שבחצות, רחל מגורשת ויורדת לבריאה, שעה שפרצופי יעקב ולאה באצילות. הווייה זו היא בעצם חלק מתהליך קבוע בעולם האצילות,407 אך לגבי רחל הוא משתמע כ׳גירושה וגלותה׳, שהרי גם היא אשת יעקב. ממילא נקרא אדם ׳להשתתף עצמו בה ולעשות כמעשיה׳. ובהקשר לנמען השני עולה אֵבל האדם על עוונותיו. הלב מתפתה לסמוך זאת בהבחנה בלשון המקורות המשתמשים בשני פרקי זמן: ׳יבכה חצי שעה או יותר׳, כצעד השתתפות עם רחל;408 ו׳תרבה בבכיה כפי כחך׳, כמנהג המקוננים.409 אך המקורות אינם עקביים בכך. מכל מקום, השלב הבא של תלמוד תורה מופיע אצל רח״ו ואצל ר״י צמח כאמצעי לחיזוק השכינה. עניין זה נידון בשער הכונות אך נביאֶנו בלשון ר׳ יעקב צמח: ׳סוד שנשתבחו מאד אותם שעוסקים בתורה אחר חצות הלילה, הטעם הוא כי הלא סוד הזווג של חצות הוא יעקב עם לאה׳, בעוד שרחל ״הנקראת עקרת הבית אין לה זווג אז, ולכן בכל חצות לילה היא צועקת ושואגת אל השי״ת על חרבן בי מקדשא ... וג״כ היא נותנת זמירות והודאות כל הלילה ... לשבח לפני השי״ת. ולכן ראוי לאדם להשתתף עצמו בה ולעשות כמעשיה, ולכן צריך האדם לבכות ולצעוק בכל לילה על גלות שכינה שהיא בחי׳ רחל וחרבן ב״ה ואח״כ לעסוק בתורה׳. לפיכך, בלכתו לישון יתכוון ׳להעלות נשמתו בסוד מטרוניתא ובסוד מ״ן כדי לזווג את לאה עם יעקב׳, ואילו לאחר חצות יכוון ׳להשתתף בצערה של רחל כי בעת ההיא היא יורדת למטה בבריאה, ולכן אז יבכה חצי שעה או יותר על טרידת רחל וגירושה וגלותה ועל החרבן׳. בהמשך הלילה ׳תעסוק בתורה עד אור הבקר ותכוין לתת נחת רוח והעלאה אל השכינה רחל העומדת בחוץ [כי נדחתה ע״י יעקב] ושתתקן ע״י התורה אשר אתה עוסק בה אז, כדי שתהי׳ מתוקנת בעלות השחר לעלות במעלות בתפלת שחרית להזדווג עם בעלה ע״י הכח שהוספת בה בלילה׳.410 ובלשונו של פע״ח, שער יז פרק ב: ׳התיקון הוא שלאחר שתעשה סדר הבכיה על החורבן תעסוק בתורה ואח״כ תישן׳. מן הראוי לציין, שצמח מזכיר ׳זמירות והודאות׳ במסגרת מעשיה של רחל, דבר שרח״ו לא עשה. נראה שמצד אחד יש מגמה להמשיך את מסורת השירה שמקדמת דנא, ופעלם של אזכרי ונג׳ארה יוכיח, ומצד שני, תהליך גיבוש הסדר החדש, שכלל מנהגי אבלות בפועל, מנע כנראה שילוב של שירה, ומכאן ואילך מצטמצמת מאוד הופעת השירה. 

			מבחינה מעשית, עיקרי חידושיו של האר״י הם: קביעת שני החלקים המרכזיים של תיקון חצות: תיקון רחל ותיקון לאה — על כל ההתרחשויות העליונות סביבן — ובעצם, בלא קשר לאדם; גלותה של רחל למעלה מתורגמת לגלות כנסת ישראל דלתתא, ומכאן ה׳השתתפות׳; חובת שינה במחצית הראשונה של הלילה, ואבל ולימוד תורה במחצית השנייה; המילה ׳שירה׳ אינה מופיעה בפסקה המובאת משער הכונות; קביעת האבל בשעת חצות;411 במישור האנושי, האבל הוא על חורבן הבית והריגת הצדיקים; האבל גם על שריפת התורה וכולל גילוי סודותיה לזרים; קביעת הטקסטים שייאמרו במהלך הריטואל; תלמוד תורה ותפקידו התאורגי, כמקובל גם אצל חכמים אחרים, אך יודגש שאין מדובר אצלו בתורה שבעל־פה דווקא. ולאחרונה, נראה כי הריטואל מבוצע בידי היחיד בביתו (פרט ללימוד התורה).412  

			אמנם כל מקובלי צפת, כאמור, ציינו את מוטיב האבל, אך אצל האר״י הוא לבש לראשונה אופי מתוכנן ומחייב. ועצם העובדה שהיו בו סדר ותוכן, אלה נתנו לו את זכות הקיום והשתרשותו. בד בבד, המוטיב הקדום של שירה בלילה, שהתרחש במקביל לקינות, משַנה את מעמדו ומיקומו. דומה עלי שהשירה אינה דברי שבח, כדמות מזמורי תהלים, כמנהגו של דוד, כפי שרווחה אצל רמ״ק, די־וידאש, אזכרי, ר׳ משה בן מכיר413 ואחרים. זו פינתה את מקומה אצל האר״י ל׳פסוקים דנחמה׳ והבעת תקוה לגאולה. מכאן ואילך, לרוב, זה תוכנה של שירת הלילה, וממילא היא חייבת להתמקם כרונולוגית אחרי הקינה.  

			וכאן מבקש אני לקשור זאת עם תופעה בולטת. הבאתי כאן מקורות שונים, לפיהם היתה מודעות גדולה בצפת לענין האבל. דומני שבכך ההסבר להוראה: ׳לעשות התקון ולעסוק בתורה. טוב יותר שיעשה התיקון אפילו שלא יש זמן אח״כ לעסוק בתורה׳.414 לימוד תורה, שכה הדגשנו את מרכזיותו וכובד משקלו, עולה עליו סדר התיקון, קרי: האֵבל. כמו כן, גם מי שאינו יודע ללמוד מתבקש לעשות הסדר. משמע, לאבל שני מישורים: זה שלמעלה, המביע את מצבה של רחל המגורשת, וזה שלמטה המתורגם לחורבן הבית והגלות; זה שלמעלה, המדגיש את הצד הרוחני, שסודות התורה נמסרו לזרים, וזה שלמטה המתורגם לשליטת הגויים, מייצגי הקליפות. לא מקרה הוא שכל מי שעסק ברישום מהלך הטקס והזכיר את הפסוק ׳זכור ה׳ מה היה לנו׳, השתמש בדברי רח״ו בשער הכונות, לאמור: ׳ר״ת מילה, והענין כי במקום המילה נכנסה הערלה׳. לפיכך נמצא מכאן ואילך יותר ויותר את מנהגי האבלות, ופחות את השירה, ואלה יגברו בימי בין המצרים בהוספת קינות, ובאמירתן מראש חודש אב גם בחצות היום. אף העובדה שאצל רח״ו מדובר על ׳קינה׳, ואילו בשנים שלאחריו נמצא מספר הולך וגובר של קינות, מצביעה על המודעות הזו לאבל.415 זאת ועוד, אם האבל הוא על החורבן והגלות, הרי זה עניין ציבורי, ובכל זאת המתאבל נוהג כך ביחיד. לדעתי, כאן היא נקודת המשקל הקבלית, דהיינו, כל פרט אחראי לפגימה ולתיקון. וככל שהאחריות, ועמה האבל, מעמיקה — כן מתחדדת שאיפת התיקון והגאולה, קרי: תקוה משיחית. ולא מקרה הוא שבסוף המאה הט״ז, אצל ר׳ משה בן מכיר, או ברבע הראשון של המאה הי״ז, אצל ר׳ אהרן ב׳ ממודינה, האספקט המשיחי יעלה במפורש בהקשר שלנו כהמשך ישיר של המצע האידיאולוגי הצפתי. למשל, ׳ומכחם זה יתעורר משיח צדקנו, כנודע׳; ׳וכל משכיל בצדק ישפוט ויבין כי ודאי דברי׳ הנכרים נראה שהתעוררו׳ זה רצוי לפניו יתברך בפרט השתא בעקבות משיחא׳.416  

			הציפייה לגאולה או לתיקון/היפוך המצב הנוכחי של העדר מקדש, כאחד מיסודות תיקון חצות, נתבטאה בפרטים רבים, כגון: תיקון הנפש האישית כמקדש, שכן אדם נדרש: ׳אחר שעשית התיקון חצות לילה תתקון[?] נפשך ... ותיחד קב״ה ושכינתיה על כל אבר ואבר ותעשה כל גופך מרכבה לשכינה׳.417 האדם מתבקש אפוא להשרות על כל אבריו את השכינה, כאילו נעשה מקדש;418 מעז אני לומר שר׳ משה בן מכיר, שהסביר באריכות את סדר התמיד בתפילת שחרית (סדר היום, ד ע״ד ואילך), והוסיף תוספת מן המשנה בדבר עבודת המקדש, אף הוא מוּנָע היה מן האווירה של ציפייה לגאולה; ר׳ מנחם עזריה מפאנו כתב את סדר עבודה ור׳ מנחם די־לונזאנו (שהוא עצמו הושפע מרמ״ע), כתב את עבודת מקדש, המופיע בשתי ידות, ונציה שע״ח; ואולי בהשפעתו, מאוחר יותר (בשנת תט״ו) נכלל בסדר תיקון חצות פרק ראשון ממשנה מסכת תמיד (שעניינה עבודת בית המקדש) ונקבעה גם קריאת קטע ממוסף של מועדים — ׳מלך רחמן ... בנה ביתך׳ וכו׳ — למסגרת התיקון בסופו, שבוודאי אמורים לבטא את ציר היעד. ונראה לי, שלא במקרה נהגו באיטליה במאה הט״ז להדפיס צורות של בית המקדש בשערי ספרים.419 

			התפשטות והתרחבות הריטואל 

			התפשטותו של הריטואל הביאה ליצירת סדרים שונים, וכבר במאה הט״ז נוצרו רבים כאלה, קצרים וארוכים. אפשר לשאול, מדוע לא הסתפקו בסדר הלוריאני? הדעת נותנת שרעיונותיו המיוחדים של האר״י עדיין לא חלחלו אל הציבור הרחב, מטעמים מובנים, ואילו האווירה הכללית בצפת שהיתה מכוונת במיוחד כלפי האבל (והלימוד), כפי שראינו, ממילא נתנה אותותיה. הדחף היצירתי הביא אפוא סדרים שונים. למשל, של״ה מביא (קל ע״א) גם נוסח תלמידי האר״י מספר כונות, שהוא שונה מן הסדר האחר. נוסח זה מופיע, בשינויים קלים בספר כונות שנדפס זה מקרוב בונציה (ויש אומרים בהענאו) ש״פ, ואין ספק שהוא מקורו. אולם השל״ה הקדים דברים, ומתוכם אתה למד במפורש שהיו נוסחאות נוספות. הוא מביא מעמק ברכה בשם הרא״ש והטור שכל ירא שמים יתפלל על החורבן ועל הגלות, ומוסיף: ׳והנה ראיתי כמה נוסחאו׳ מתחנונים התעוררות החרבן, והנה זכרתי אלו הב׳ המאמרי׳ לאומרם קודם אמירת גוף תפילת החורבן כדי שיתעורר האדם לצער עצמו בזכרו החורבן בתפילתו ק״ו משכינה׳. ומובאים המאמרים שהם אוסף פסוקים, שראשיתם: על זה היה דוה לבנו. ובהמשך ישיר: ׳אדון עולם למקדש ולעולם ה׳ אלוהי ישראל עמוד מכסא דין ושב על כסא רחמים׳ — תפילה ארוכה שמדגישה את אסונות העם ואת חירוף נפשו על קדושת השם, ולכן ציפייתו לגאולה. ולאחר מכן מזמורים: מז, פ, פז, קז ועוד.420  

			והיו סדרים נוספים, כגון: ׳קינה על גלות שכינה נוהגים לאומרה באשמורות ... מהרב הגדול ... משה אלשיך׳, והיא: הקבצו ושמעו,421 נדפסה כבר בסידור קטן המכיל ׳ספר תהלים׳, ונציה שנ״ח, בסופו. גם אצל די־וידאש מדובר על קינה אחת שלא נתפרשה זהותה (ואולי בשל היותו תלמידו של אלשיך התכוון לאותה קינה). כך בתוצאות חיים: ׳עוד תקנו לומר קינה אחת. בכל לילה ישב לארץ ויאמר אותה או בתחלת הלילה או בסופה כשיקום באשמורת ... קנסו חצי כסף למי שיעבור על אחד מהם [מארבע התקנות שנמנו שם]׳.422 וכך קראנו לעיל בספר הכונות.423 ובשער הכונות424 רק הקינה ׳עד אנה בכיה בציון׳ נזכרת, וזו אמנם קדומה ונדפסה כבר בנפולי ר״ן, במסגרת ׳תקון ט באב׳. בשלב זה מסתפקים בקינה. יש שמוסיפים פיוטים, ובכללם את המזמור הסמלי — מזמור קלז. למשל, ספר תחינות בכל יום, שאינו מתוארך ונמצא בכ״י בהמ״ל 5723, דפים 14ב-15א, נכרך עם סידור אשכנזי, בסיליאה שנ״ט, מופיעים בסופו פיוטים שונים [ועל־פיהם רשם דודזון], ובסופם שתי תחינות, אחת ׳לראש אשמורות׳, מתחילה: ׳אתיצבה בראש אשמורות׳, אקרוסטיכון: אליה [=אליהו בן משה לואנץ מפפד״מ, נפטר 1636], ולאחריו תחינה ׳לחצות הלילה׳. מתחילה: ׳בחצות הלילה אקום להתפלל לשוכן שחקים׳. ואח״כ כמה פסוקים ומזמור קלז. 

			אולם יש חברה שאינה מסתפקת בכך ומעצבת בהדרגתיות שורה של יצירות ספרותיות, שכולן קשורות במסכת החורבן וההלקאה העצמית, ובמיוחד באיטליה.425 יתר על כן, רובן מתרחשות באשמורת אחרונה של הלילה (ולא בחצות,426 ומכאן השמות הרווחים: שומרים לבוקר, חדשים לבקרים, אילת השחר וכיו״ב), וכולן במסגרת קהילתית. כגון סדר תחנונים ופיוטים ופזמונים וקינות אשר הסכימו לאמר בכל יום כל ימות השנה החברה הקדושה שומרים לבקר אשכנזים, ויניציאה שנ״ז. מעבר לשער: ׳נדיבי עמים נאספו להחזיר העטרה ליושנה ולהתפלל בבית הכנסת הגדולה קודם עלות השחר כאשר היה מאז ומני קדם וקראו לחברה הקדושה הזאת חברת שומרים לבקר אשכנזים. ובהסכמת ראשי הקהל ומכ״ת הגאונים יזיי״א, סדרו התחנונים על זה הסדר. בכל יום ימצאון מזמורים זכר לחרבן ופסוקים וסליחה ועקדה ופזמון וחטאנו וקינה ומזמור על נהרות בבל וודוי ומזמור היומי, לקיים מה שנאמר קומי רוני בלילה ושישו אתה משוש כל המתאבלים עליה, לדרוך גם הם בעקבי קהל קדש צפת תוב״ב ושאר קהלות, מה׳ תהיה משכורתם שלמה. ולימים שאין נופלים על פניהם, פזמונים מתוקים לקטו מהטובים שבמנהגי כל קהלות הקדש׳.427 מעניינת הידיעה בדבר הליקוט ממקורות בצפת ׳ושאר קהלות׳, כנראה באיטליה, וכבר בסוף המאה הט״ז, בלא שנקבל מידע ברור. מכל מקום יושם לב שהסדר, המיוחד לכל יום, כולל ׳מזמורים זכר לחרבן׳, סליחות, ׳קינה׳ ווידוי.  

			דוגמה ספורדית אחרת נמצא בספר היכל ה׳, מה ע״א-ע״ב. אמנם לא נזכר במפורש הטקס הנידון ואף לא הביטוי תיקון חצות, אך הדברים מדברים בעד עצמם, שכן נרשמה ׳קינה על שוממות ההיכל לאומרה באשמורת הבקר, אחר שיאמר על נהרות בבל׳. זו מתחילה: ׳בהיכלך שמיר ושית׳.428 ׳אחר הקינה הזאת יאמר עד אן עוזך בצבי [כצ״ל: בשבי] ותפארתך ביד צר׳,429 והיא קינה על המצב הקודר של בית המקדש החרב, ירושלים וישראל, הגם שחלק נכבד ממנה מנוסח בלשון יחיד של המתפלל. ׳ואחר־כך יאמר עד אן בכיה בציון ... ואחר־כך יאמ׳ עורה נא ימינך430 ... ואחר־כך יאמ׳ התנערי׳. נראה אפוא שלנגד עיני המהדיר כבר היה סדר ממוסד, ובו ניתן ביטוי חזק לאבל בעצם השמעת שורה של קינות, בצירוף תקוות גאולה, כנראה בהשפעת הסדר הלוריאני. חבל שאי־אפשר לדעת בבירור את מי מייצג סדר זה.431  

			מבחינה זו ברור יותר החיבור הבא, באשר למחברו ומקומו, אף שאינך יודע עד היכן או עד מתי זכה להשפעה. כוונתי לסדר ותיקון ק״ש שעל המטה, פראג שע״ה (בתחילה באו הסכמות של ר״א לונטשיץ ושל״ה, ללא תאריכים), שערך ר׳ יהודה בן דוד הכהן אשכנזי מפראג. והוא כנראה הטקסט של תיקון חצות הנדפס הראשון.432 בערך בדף 52 ע״ב (אין מספור) כתוב: ׳סדר ותיקון אשמורות הבקר ע״פ דרך הקבלה׳, על החורבן ו׳משך הגלות׳. כולל גם ביאורים שלו. ושם: ׳הזריז יקום לקיים עליו להיות מהמקדימי׳ קודם קודם זכה בתחילת משמרה שניה ... להיות בחברה ובמשמרת מלאכי השרת אבלי ציון ... בסוד בכה תבכה ... ואם לאו על כל פנים חוק ולא יעבור חצות הלילה כי משם והלאה אין קינה והספד לפניו ... אלא אדרבה חדוה ושמחה׳. נראה שנוסח שער הכונות משמש בסיס ועליו נוספו בעיקר קינות. והסדר: ברכות ג ע״א, מזמור עט, קינה: עד מתי ה׳ יום זה לעומתיך,433 מזמור קלז, על היכלי אבכה, ׳ומצאתי קצת אומרים קינה זו ג״כ׳: בהיכלך שמיר, איכה, פסוקי הבט, עורה נא ימינך, פסוקים, תפילות, מזמורים מב, מג, כ, סז, כד, קיא, ושוב תפילות. ומי שלא הספיק, יכול לומר גם אחר התפילה, ׳כי זה הוא תיקון גדול ונורא ואין מקום להאריך בסודו׳. לעומתו קיימים: ׳ואותם החסידים והצדיקי׳ שנוהגי׳ לעמוד קודם חצות הלילה לקונן על החורבן הבית ואחר־כך לומדים מחצות הלילה ואילך בסוד הידוע לחכמי האמת׳ (שם). אם נדקדק בלשונו נעלה כי הקינות נאמרו לפני חצות, ועם חצות החלו ללמוד תורה. ואם כן, תמוה מדוע נקרא סדר זה ׳תיקון אשמורות הבקר׳? אלא אם כן כיוון המחבר לציבור בכללו. ועם זאת, נשים לב שלראשונה בספרות ניתנה כותרת לריטואל הנידון, בשם ׳תיקון אשמורות׳.  

			חשוב לציין שאפילו בפראג עצמה היו אפשרויות נוספות. חיבורו הנזכר של ר׳ יהודה הכהן הוא מן המוקדמים ביותר שבו נמצא, פחות או יותר, הסדר שנתגבש מאוחר יותר, ככל שהוא בנוי על שער הכונות. באותו זמן ממש נמצא בפראג סדר עצמאי אחר, שאין אנו יודעים את תוכנו. שכן בכ״י אוקספורד 1623, ס׳ 17201, נמצא פירוש על המאמר עתיד הקב״ה להנחיל לכל צדיק ש״י עולמות, שאורכו דף וחצי, ובראשו ידיעה היסטורית (דף 166ב): ׳קבלתי ממקובל אחד נתאכסן אצלי יו׳ ד׳434 מהסדר אחרי מות שנת שע״ו לפ״ק ה״ה האלוף באלופי תורה הישיש ונהניתי ממנו ובו אשוש אשיש כמהר״ר אהרן יעקב שורזינה הכהן הגדול מאחיו אשר כמ״ה כמ״ה ותיקון בק״ק פראג והמציא סדר אשמורת הבקר מסדר וניתח לנתחיו׳. בסוף הטקסט הקצר, דף 167ב, חותם: ׳שמואל מאור קטן בלא״א אברהם ז״ל הרופא מהר״ר משה׳ וכו׳. אף כאן כותרת דומה לקודמתה: סדר אשמורת הבקר, אשר חובר בידי ר׳ אהרן יעקב, ואין יודע את טיבו.  

			חיבור נוסף, קרוב בזמן, שמייצג סדר שונה הוא סדר משמרה של ר״ח / שערי דמעה, בעריכת אברהם ב״ר סעדיה גריאני, ׳ש״צ של ירושלם תוב״ב׳, נדפס בויניציאה שפ״ו, ובדף כד ע״ב נרשם: ׳אחר התפלה יושבין לארץ ואומר קינות׳. אין ספק שמדובר בתיקון חצות,435 שכן בסופו נרשמה תפילה לזיווג המטרוניתא, וזהו ביטוי שגור בהקשר של תיקון חצות, וכמו כן מופיעות בו חמש [!] קינות (חלקן לא מצאנו עד כה בהקשר הנידון). ואלו הן: על היכלי, אוי כי ירד אש מן השמים,436 בהיכלך שמיר, בורא עד אנה יונתך במצודה,437 על חרבן ציון יהמה לבי.438 לאחר מכן: ׳ואומר נחמה׳: עורה נא ימינך, ׳תפלה לזיווגא דמטרוניתא׳, מתחילה: ׳ה׳ שפתי תפתח ... ושמע תפלתי וענני. רבונו של עולם הטה אזנך ורחם על מטרוניתא ... רחם על קריה נאמנה׳, ומסיימת: ׳ירמיאו״א שתחתור חתירה מתחת כסא כבודך ותקבל בתשוב׳ את כל פושעי עמך ישראל כי ימינך פשוטה לקבל שבים׳ (כח ע״א). כל התפילה הזו נושאת אופי של בקשת סליחה לחטאי הציבור ותפילה לקימום ירושלים ועם ישראל. מכל מקום, חשוב לציין שבחיבור זה נועד מקום עיקרי לקינות, חמש במספר, כפי שנמצא מאוחר יותר בשערי ציון. 

			סמוך מאוד לאחר מכן נמצא בספר החשוב439 אמרי נעם, שירים ופזמונים ותפלות ... ולראשי אשמורות, בעריכת יוסף בן שלום גאליינו, אמשטרדם שפ״ח, שבו נרשם בדף ד ע״א: ׳ידאג על חרבן בית המקדש ועל גלות ישראל ... ראוי לכל ירא שמים שאל יחסר מלקום לפחות לראש אשמרות [!] האחרונה׳ וכו׳. ונרשמו מזמור קלז, על היכלי אבכה, עד אנה. אפשר שהמִקבָּץ המצומצם נוצר כי מדובר באשמורת אחרונה, ואולי משום שבאמשטרדם טרם נתגבש הטקס כל צרכו. לעומתו נראה כי בפרנקפורט כבר מקובל היה הטקס, כפי שנלמד מדבריו של ר׳ יוסף האן מנוירלינגן: ׳בר״ח ובת״ח האריכו מאוד מאוד במעלת הקם בחצות לילה ללמוד. אשרי מי שמתגבר על יצרו וזוכה למעלות גדולות רבות ועצומות ... מפני שמושך עליו חוט של חסד וכמה טעמים נזכרים בתלמוד׳ (סי׳ קצה.440 ובהמשך, סי׳ קצו:) ׳הסדר לקום בחצות על־פי הספרים הנ״ל בקצרה הוא שיאמר קינות על החורבן ווידוי ויבכה על חורבן בית המקדש ועונותיו, ויתפלל על המחילה ויעסוק דוקא בתורה שבעל פה ... ובסדר קריאת שמע ממקובלים הנ״ל441 נדפס הסדר בארוכה וכמה מזמורים וקינות ... החרד להיות מעובדי ה׳ בלילות יבקשהו במקומו כי הוא בדפוס ומצוי׳. שוב, השילוב של האבל הכללי והווידוי האישי לצד תלמוד תורה.  

			המשפט האחרון מלמדנו מפורשות כי התיקון מצוי במהדורות דפוס. הד לכך נמצא סמוך לאותו זמן אצל ר׳ נתן הנובר, המתאר ׳הנהגה של מדינת פולי[ן]׳: ׳בראש היו חברה שמשכימין לפני עלות השחר ״לשומרים לבקר״, להתפלל ולקונן על חרבן הבית, וכעלות השחר היו משכימין בני החברה של תהלים ואמרו תהלים כמו שעה אחת לפני התפלה וסיימו תהלים בכל שבוע׳.442 אמנם אין כאן מידע ביבליוגרפי, אבל משתמע שאמרו קינות על חורבן הבית ומזמורי תהלים. 

			אנו רואים אפוא שתוך עשרות שונים בודדות נפוץ הריטואל בקהילות ובסדרים שונים. ואמנם השל״ה, קכט ע״ב, מעיד כבר בראשית המאה השבע־עשרה: ׳והנה ראיתי כמה נוסחאו[ת] מתחנונים התעוררת החרבן׳. נסכם בקצרה: מקובלי צפת עסקו בשירות, קינות ותלמוד תורה, אך לא נודע סדר מפורט. זה נרשם רק בשער הכונות, ומעניין שגם בו וגם בפרי עץ חיים נזכרים כל הטקסטים וכוונותיהם בפרוטרוט. ומכאן ואילך שילוב חזק בין ביטויי אֵבל לתלמוד תורה. אך, כאמור, נוצרו גם סדרים אחרים. למשל, כבר בשער הכונות כותב מפורש שיש גם ׳אופן אחר׳ מאת האר״י. בשליש הראשון של המאה הי״ז מצאנו סדרים עצמאיים שונים, שנרשמו לעיל. בשנת שע״ה יש לנו תיקון מפראג שזכה להשפעה. וכמוהו ספר כונות שנדפס בשנת ש״פ. השל״ה, בתחילת המאה הי״ז, פותח בסדר שונה, מפורט ורחב, אך מצטט גם נוסח של ספר כונות הנ״ל. העריכה המוקדמת של ר׳ שמואל ויטאל לשער הכונות היתה בין טבת תי״א לשנת תי״ג.443 פרי עץ חיים נעתק בקראקא תי״א. ומכאן גם אלה יכלו לעמוד לרשות הציבור. ר׳ משה זכות ערך תיקון שנדפס בונציה תט״ו, ונפוץ מאוד. סמוך לאחריו, ר׳ אברהם חזקוני, תושב קראקא, יעלה סדר מפורט שהוא בנוי על שער הכונות, בתוספת קינות, אשר נדפס בונציה תי״ט.444 לאחריו ייזכר שערי ציון, אך בל נקדים את המאוחר. 

			איטליה 

			חובה עלינו עתה להקדיש תשומת־לב למתרחש באיטליה, שינקה השפעה רבה מן הקבלה וקיימה הנהגות קבליות רבות, ואפילו במסגרות קהילתיות.445 באיטליה נודע ר׳ מנחם עזריה מפאנו (1620-1548), המעיד על ׳השומרים לבוקר שבויניציאה שהם עדת אבירים, משכימים בתחנות כל ימות השנה׳.446 היה זה בוודאי בהשפעתו, אם כי אין לנו מידע על התכנים. פעילות רבה נעשתה בידי תלמידו, ר׳ אהרן ברכיה ממודינה [להלן: ראב״ם (נפטר 1639)], ומתוך דבריו אנו למדים על פעילות במקומות שונים. הוא מעיד שראה את ר׳ ישראל סרוק, תלמיד האר״י, ׳קם ויושב על גבי הקרקע׳ בביתו ׳כמה לילות׳, ומוסיף ש׳הסדר שהיה אומר לא ידעתי ולכן לא אכנהו׳.447 לעומתו, ׳הראשון לדבר שבקדושה זו היה מורי הגאון מפאנו זצוק״ל שהוא בבחרותו התחיל להנהיג בויניציאה בק״ק איטליאני יצ״ו לקום באשמורת, ואחריהם החזיקו הרבה יחידים מקהלות איטליאה, ישמרם ה׳ ותקובל תפלתם ברצון׳.448 ההבדל ביניהם אינו רק באופי האישי449 לעומת הציבורי, אלא גם במועד: לילה (דהיינו: חצות) לעומת אשמורת. האם חשש רמ״ע שלא יצליח להעיר את הציבור בחצות והסתפק במועט? דומה שדברי ראב״ם להלן על המתנגדים והעצלנים עשויים לתמוך בהשערה שמדובר במעין פשרה. 

			במקומות שונים בספרו של ראב״ם מצוין שהריטואל הנדון החל לנהוג בערים שונות באיטליה, אם כי לא חדר לכל שכבות הציבור. ויש שהוא יוצא נגד החכמים שלא הטיפו לכך די הצורך. בשלב מסוים הוא רואה ברכה בעמלו כאשר ׳שלמים׳ נוספים נמצאו מזרזים את הציבור ורוב הקהילות נענות, כדבריו: ׳בראות כי העיר ה׳ איזה שלמים לזרז בני דורם להתיחד יחד לבקש מָטוּ [=בקשה] מה׳ אלהינו על עירו ונחלת קדשו. ולהיות כי מדרך הקדושה להתרבות נתפשט מנהג זה משני׳ מועטות והלאה ברוב ערי קהלות קדושות ממחוז איטאליאה וודאי כי רוח ה׳ נוססה בם ... וכוונתם ומעשיהם רצויים. וזה נר׳ לחוש ... כי הגדולים כובשים פניהם בקרקע ושב ואל תעשה עדיפא להו, עכ״ז אם מעט ואם הרבה כנוס זה מתקיים, ובכל יום יש קצת מעוררים׳ (אשמורת הבקר, רסד ע״א), ולפיכך הוא מבקש מהמנהיגים רק לעודד את הציבור. ׳ועל־פי הדברים האלה אין לשרי ואלופי עם ועם מדינה ומדינה גודרי פרץ ומחזיקי בדק להניא את לב העם בהיותם פורשים מהם, רק לחזק ולאמץ ידיהם בכל עז׳ (רסד ע״ב). 

			ראב״ם מעודד את בני חבורתו. ׳זה כמו עשרה שנים שזכני ה׳ לעורר בו [בבוקר] ישנים בעיר מודינה׳.450 אך אינו מציין סדר מסוים שהנהיג שם, בעוד הוא מדווח על ׳החסיד מרי ואלופי כמוהר״ר הלל ממודינה ... אחר חצות ... שעה שאבלי ציון מתאבלים למעלה ואז היה יושב ע״ג קרקע והיה אומר ג׳ או ד׳ מזמורים עם פסוקי דניאל המתחילים אנא ה׳׳ (שם, רמח ע״ב). ואמנם במודינה ניכרה פעילות, ואדגים מתקופה מאוחרת, כשפעלה בה ׳חברת מתאבל על חורבן הבית׳, אשר מנתה שבעים ושניים חברים, ונקראה גם ׳חברת תיקון חצות לילה לאבילי ציון וירושלים׳ או ׳ב״ח לילה׳ [=בחצות לילה]. באדר שנת תקכ״ג הוחלט בידי ׳חברת חצות לילה לאבילי ציון וירושלים׳ להדפיס את סדר תיקון חצות לילה, וזה אכן נדפס בליוורנו בניסן תקכ״ה.451 אני מציין חיבור מאוחר זה כי בראשו נרשמו פסוקים מגוונים ומעניינים שנאמרו במועדים שונים בפי ׳השמשים המכריזים הקימה לתיקון חצות׳, שהוכנו בידי שלמה יהודה.  

			בסוף ספר אשמורת הבקר של חבורת מעירי שחר, מאת ר׳ אהרן ברכיה, שנדפס בשנת שפ״ד, נספח קונטרס ללא כותרת של המחבר המכיל דברי התעוררות לתיקון חצות (דפים רמז ע״א-רעא ע״א). בתחילה מדבר על התפשטות המנהג (רמז ע״א). עם שהוא מעלה את נימוקי העצלנים (רמח ע״ב-רמט ע״ב) הוא מספר כנגדם על ׳איש אמונים עיר וקדיש הבא מקהלות אשכנז ממדינת פולוניא ... העיד והגיד בבית מדרשנו ... כי הרבנים והחכמים והראשי ישיבות אשר בכל עיר ופלך יחד כלם ... משכימים קודם אור הבקר הם ותלמידיהם ותלמידי תלמידיהם ולבית אלוהים הולכים ברגש לבתי כנסיותיהם ... קודם עלות השחר ובפיהם ממתיקים שירי זמרה מספר תהלים452 ... כדי שתוכל [האם העליונה] להכלל בקדושה ואז נשקעו הג׳ קליפות״ (רמז ע״א-רמח ע״א). וברוח זו הוא מעיד כי במודינה ובקהילות גדולות ו״במחוז ליוואנטי וכל גלילותיה ... יש להם סדרי׳ וקינות על הגלות ... אומרים אותם בבתי כנסיותיהם או בבתי מדרשותיהם קודם פתיחת פיהם בד״ת׳ (רמח ע״א). וגם ׳בארץ הצבי ... בכל לילה קודם למודם יושבים אגודות אגדות[!] אחר הדלת והמזוזה ועפר על ראשם במקום פארם ובמר יילילו על כי נפלה עטרת ראשנו׳. אולם בסוף הקונטרס הוא מודיע: ׳חלק רב מהעם אשר אתך במודינה מתרשלים בהשכמתם, להיות [=מפני] כי אינם יודעים לקרוא מתוך הספר ... והנה עתה באחרונה נתחברו עלי בני חבורתנו והפצירו בי עד בוש ומתוך דבריהם חוששני לי מחטאת פן ח״ו תתבטל התמיד מהשכמת הבקר אשר עזרני ה׳ להרגילו פה זה כמו שמנה שנים ... נעניתי לקולם ... ובפרט חכם א׳ מארץ אשכנז ... ואפרייון נמטייה לגבר חכם ... אשר נתגדל בין ברכי רבנן וזכה ליצק מים ע״י האשל הגדול האלוף וגאון מרנא ורבנא כמוהר״ר מ״ע מפאנו זצ״ל ... הלא הוא המשכיל ונבון כמה״ר שלמה בכמה״ר אלחנן פיראריסי יצ״ו׳, והיה שותף ׳להסדיר תיקוני הדפוס על מתכונתם ככל המצטרך מתחלה ועד סוף׳ (רעא ע״ב-רעב ע״א). יש פה אפוא עדות לנסיון של גיבוש סדר, ולמעשה, לראב״ם עצמו, כנראה, יש כמה סדרים, כמשתמע גם בסמוך. 

			כבר בשלב מוקדם ראב״ם נוקט דרכים כדי להחדיר בציבור ריטואל זה, ואף מוכיח את החכמים שאינם מטיפים לכך, וכנראה שמלאכתו עשתה פרי. כדי להקל על הציבור בנה ראב״ם שתי מערכות, כדבריו: ׳להיות כוונת המסדר להצדיק הרבים בחר לעשות מכל סדר שתי מערכו׳ ומזמורים ופסוקים וקינות ובקשות אלו למען יוכלו לזכות בם ג״כ אותם שירצו לקיים קומי רוני בלילה לראש אשמורות כמנהג שלמים וכן רבים קודם שכבם על מטתם. אם אולי ושמא יכבד עליהם טלטולא דגברא טרם עלות השחר ויזכו גם הם להיות מהעומדים בבית ה׳ בלילות בהשתתף נפשם עם כתות של מלאכים היושבים ראשונה במשמרות הלילה לשפוך שיח ותחנון׳.453 וכאן הוא מציין סדר של לילה מהשבוע. ׳בליל ראשון מכל שבוע שיש בו תחנה ישב על גבי קרקע אם ירצה אחר הדלת והמזוזה ויאמר הריני יושב על גבי קרקע בחליצת מנעל וסנדל להתאבל על חטאי ולהצטער על חרבן הבית והגלות ... ואם לא ירצה לישב על גבי קרקע כנ״ל יוכל לקרות כדרכו׳. הוא הולך ומפרט את הסדר ומסביר את משמעות הטקסטים שנבחרו: קלז, איכה, עט, קינת על היכלי, עורה נא ימינך, מזמור כ וכו׳. לכל לילה מימי השבוע סדר אחר בחלק מהפרטים. שוב הוא חוזר ומזכיר את ה׳שלמים׳ שמוכנים להשכים בחצות ולקיים את כל הסדר הממושך והמורכב (׳ומה טוב אם יוכל גם כן להצטרף בשעה דווקא שאבלי ציון בוכים למעלה שהוא מעט קודם חצות׳ (רנג ע״ב-רנד ע״א), ולצידם אלה המוכנים להשתתף בריטואל אך בזמן מוגבל מן הלילה. לרובד זה של הציבור — ממשיך ראב״ם ומעודד — הוא מודיע ש׳בקרדוניתא דצפרא עקר הבכיה הוא על העונות שגרמו זה וחטאתינו שמאחרי׳ הקץ שאז הוא עת רצון לכלה הפשע ולהתם חטאת ... ועקר מתוק ההנהגות בבכי ובתשובה תלוי ביד התחתונים כי מעשינו גרמו העצבון ובידנו כח להשיב הדברי׳ על תלם׳.454  

			בקונסטלציה זו, לימוד תורה מאבד משהו מקסמו ותחתיו מודגש הבכי והחרטה על העוונות שגרמו גלות השכינה, ואפשרות החזרה בתשובה. אולם במקור אחר, כאשר מדובר בתלמידי חכמים, שוב חוזר ועולה עניין תלמוד תורה. ׳ובפרט בלמוד שאחר חצות הוא תקון גדול וריח ניחח לה׳ ... ותלמידי חכמים העוסקי׳ בתורה אחרי שפיכת שיח רנה ותפלה על שוממו׳ מקדשנו, זה נקרא לומד תורה בטהרה׳ (רסב ע״ב). 

			חשוב לשים לב, שלפי ראות עיניו של ראב״ם הוא לא יצר את סדר הריטואל אלא השתמש בחומר שהיה לפניו. המובאה דלהלן תוכיח זאת, ובד בבד תלמדנו שכנראה מתוך כך לא ראה פגם בזה שאינו עקבי בתוכן התיקון, אבל אזניו כרויות היו הן לציבור הן לחומר שהיה לפניו. משמע, הריטואל החדש, או ליתר דיוק המחודש, עובר גלגולים וגישושים. וכך כתב ראב״ם בשתיל פורח, כ״י בהמ״ל 1540, דף 9א-10א: ׳הנני מציע לפניך סדר הלילה למען תראה על מה סמכתי בסדור סדר מעירי שחר שלי כי לא דבר חדש הוא מראשו לסופו שזה יהיה בו פסול גדול רק הם דברים ישנים מפי זקן ישן כתובים על נייר חדש ומינייהו לא תזוע. האדם הקם ממיטתו בחצי הלילה לעסוק בתורה ובשירות ותשבחות נעשה ריע למלאכי השרת וחביב מהם שבאותה שעה הקב״ה משתעשע עם הצדיקי׳ בג״ע׳. בהמשך מופיע הסדר, ואחרי שישב בארץ יאמר מזמורים קלז, עט, ׳וכן סדרתי לומ׳ בכל יום מזמורים אלו מן הטעמי׳ שאמרתי בספר מגן אהרן455 שלי. ויאמ׳ קינה אחרונה ממגילת איכה ... וטוב לומר קינה אחרת כגון על היכלי וכיוצא, ואח״כ יאמר שישי ושמחי כלו, תם עונך כולו, בסוף איכה יועם זהב, ויאמר נחמו נחמו עמי עד כפלים בכל חטאתיה, על הר גבוה עלי לך עד ופעולתו לפניו, וישים בין עיניו הוי״ה בניקוד מפוֹרָש׳.456 

			מכל הסקירה המקיפה עולה אפוא שהיו יוזמות מגוונות בקהילות איטליה, שברובן איננו יודעים את זהות הפעילים או העורכים,457 אך בוודאי נודע מקום נכבד לר׳ מנחם עזריה מפאנו, לראב״ם ולר׳ משה זכות. לזה האחרון נקדיש עתה דברים. 

			באמצע המאה השבע־עשרה שהו באיטליה בו־זמנית, בין תי״ד לתט״ז, ששה מקובלים שבדרכים שונות הביאו מפריה של ארץ־ישראל. הששה הם: ר׳ בנימין הלוי,458 ר׳ חיים הכהן ור׳ נתן שפירא (מארץ־ישראל),459 ר׳ נתן נטע הנובר (מפולין), ר׳ משה זכות ור׳ שמואל אבוהב (מאיטליה).460 לפעילותם הספרותית של שניים מאלה נודעה חשיבות רבה. ר׳ בנימין הלוי שימש מקור מידע מוערך, ורמ״ז ינק ממנו והעלה דברים על הכתב. בספר טוב הארץ רמ״ז מזכיר את מורו זה, עם שאת התיקון ׳העתיק׳, לדבריו (ד ע״א), מעץ חיים (=שער הכונות).461 רמ״ז (1610–1697?) ערך, וכן ערכו על־פיו, חיבורים אחדים הקשורים בתיקון חצות תוך פרק זמן קצר מאוד. כך, קיצור חובות הלבבות, ויניציאה תט״ו, שבהמשך ישיר בסופו: ׳סדר תיקון חצות׳ על־פי הסדר שמסר ר׳ בנימין הלוי רבו של הרמ״ז. והוא: קלז, עט, איכה (מופיע הטקסט עצמו), פסוקי הבט (כנ״ל), בהיכליך (כנ״ל), עורה נא (כנ״ל), ׳אחר־כך תתעורר לקום ותאמר התנערי מעפר׳ (פסוקים), מב, מג, כ, סז, קיא, נוע תנוע (הטקסט), מזמור נא, ואחריו: ׳ואומר פרק ראשון ממסכת תמיד׳,462 ולאחר מכן: ׳ויש שאומרים גם כן תפלת אלהינו מלך רחמן׳, מזמור קכו, ׳ואחר כל זה תשב ללמוד בס״ד ובדברי חן כפי כחך׳. כמו כן, סדר תפילות כמנהג ק״ק ספרד, ונציה תי״ז, ע ע״א: תקון לחצות, והוא דומה מאוד לסדר מאה ברכות, ונציה תחי״ה, בסופו, בעריכת הרמ״ז. בשערים של מהדורות רבות של תיקון חצות שנדפסו לאחר מכן נרשם: ׳אשר הנהיג לומר ר׳ משה זכות׳. הוא כלל בו מזמורי תהלים, קינות של ר׳ משה אלשיך, ר׳ חיים הכהן ושל עצמו. כידוע, בתוך ספרו של ר׳ נתן שפירא, טוב הארץ, שנדפס אז בויניציה בשנת תט״ו (1655), הופיע החלק השלישי, שפר תקונים, והוא ׳סדר תיקון חצות וביאור המזמורים, סדר תיקון שבועות והושענא רבה׳, שנערך בידי הרמ״ז ונוספו לו הערות של ר׳ נתן שפירא.463 תרומתו הגדולה של רמ״ז (נוסף למבוא) היא פיוטים מיוחדים שחיבר לתיקון זה, שמופיעים במהדורות רבות, כולם או בחלקם. כגון, אור הגנוז,464 אזעק בתעניה, אלה אזכרה, אני מפקיד יחידתי, אקום בעוד לילה ונפשי נבהלה,465 ארים בקול בכיה, בכה רחל מרור דכיה, הודי נהפך לבי נשפך ועוד. בכל הפיוטים האלה מופיע שמו של משה זכות באקרוסטיכון בצורה כלשהי. 

			כאמור, באותה קבוצה נמנה גם ר׳ נתן הנובר, ולא מקרה הוא שניסוח חשוב ומסודר של התיקון מופיע בחיבורו שערי ציון, לראשונה בפראג תכ״ב, והוא נפוץ מאוד, כנראה מפני שעורכו שהה באיטליה עם קבוצת המקובלים ושאב מהם מלוא חופניים, והודות לכך זכה לאמינות ולפרסום. אף הוא מזכיר את ׳מורי ורבי׳, ר׳ חיים הכהן הנ״ל, בהציעו את קינותיו. וראויה לתשומת־לב העובדה שבעוד בכתבי מקובלי צפת אין כינוי לטקס, הרי הכותרת בנגיד ומצוה, כ״י אוקספורד 1794, ס׳ 18086, משנת תנ״ד (או תנ״ט), ובדפו״ר, אמשטרדם תע״ב, ה ע״א: ׳תקון אחר חצות׳. ואילו בסדר ותיקון ק״ש שעל המטה, פראג שע״ה, נקרא ׳סדר תיקון אשמורות הבקר׳. ׳תקון חצות׳ נזכר לראשונה בעמק המלך, ומכאן כבש את שמו לדורות. וכך סמוך לאחר מכן השתמש בו הרמ״ז בספרו טוב הארץ וכן נדפס בקיצור חובות הלבבות, שניהם בויניציאה תט״ו, ואילו בסדר מאה ברכות, ויניציאה תחי״ה, נקרא ׳תיקון לחצות׳ [ובראשי העמודים: תיקון חצות], ובשערי ציון, פראג תכ״ב: תיקון חצות. וזה השם אשר נקבע לו הודות להשפעת שני מקובלים אלה.  

			ומעניין ביותר ששני הסדרים המפורטים, זה של רמ״ז וזה של שערי ציון, מקבילים פחות או יותר בזמן התהוותם, אם כי לא בסדר הופעתם. אפילו ההקדמה פותחת באותן מילים: ׳הא לכם זרע קדש׳. שניהם מסתמכים על עץ חיים, דהיינו, שער הכונות. אולם נבדלו השניים בכך ששע״צ פותח את הטקס בוידוי, וזה אינו מופיע בטוב הארץ (בסדרים אחרים שהבאנו לעיל הופיע הוידוי במהלך הטקס ולא בראשו). ועוד, באחרון נדפסה הקינה ׳אקום בעוד לילה ונפשי נבהלה׳. ולאחריה: ׳אח״כ יאמר עורה נא ... ופזמון אור הגנוז׳ (מאת רמ״ז). ואילו בשערי ציון ׳חמשה קינות׳.466  

			בטוב הארץ467 רמ״ז מעלה סדר טקס מפורט, יחד עם הערות וכוונות קבליות. הוא מציין כי בחצות הלילה ׳רחל מבכה על בניה וג״כ היא נותנת זמירות והודעות [צ״ל: הודאות] כל הלילה ... ואינה מחרשת ושוקטת ודומיה כל הלילה מלשבח לפני השי״ת, ולכן ראוי לאדם לשתף עצמו עמה ולעשות כמעשיה ולבכות ולצעוק בכל לילה על גלות השכינה שהיא רחל, ועל חרבן בית המקדש ואח״כ יעסוק בתורה׳. למעשה, הלשון דומה מאוד לזו של ר״י צמח שהבאנו לעיל, וזאת בשל השפעת מקובלי ארץ־ישראל, כדלעיל. אולם הסדר שם שונה ממהדורה מפורסמת שנדפסה בחיי רמ״ז (ויניציאה תחי״ה), ע ע״א: ׳תקון לחצות [ובראשי העמודים: תיקון חצות]. הא לכם זרע קדש סדר תיקון חצות מתוקן ומקובל מהרב הישיש החסיד והעניו כמהר״ר בנימין לוי נר״ו אשר מסרו פה אל פה אל החכם הכולל כמהר״ר משה זכות נר״ו כאשר הוא קבלו במסור׳ ברית ואמת מתלמידי האר״י זלה״ה אשר יצק מים על ידיהם. ואשרי איש ירא את ה׳ אשר נשאו לבו להתעורר ולהשתתף בפ׳ השותפין העליונים אבלי ציון המצויינים למעלה כאשר הפליג מאד בספר הזוהר על הדבר הזה, וזה תארו׳ (ע ע״א-ע״ב): 

			׳התגבר כארי לקום ותערה מיד ג״פ מים ... ואז תלך אצל הפתח סמוך אל המזוזה ששם סוד שכינה ותשב על הארץ יחף רגלים ותתעטף ראשך כאבל ותרבה בבכיה כפי כחך ותשים אפר מקלה על מצחך במקום הנחת תפלין ותתמרמר על שריפ׳ התורה ותאמר ליחדא שמיה דקב״ה ושכינתיה בדחילו ורחימו לחברא י״ה בו״ה ... בשם כל ישראל ... ותתחיל לקונן על חרבן הבית במזמור על נהרות בבל ... ואח״כ תאנח על הרג הצדיקים במזמור לאסף ... ואח״כ תאמר זכור ה׳ מה היה לנו ... הבט משמים [אוסף פסוקים] ... ותאמר איזו קינה או על היכלי או בורא עד אנה או בהיכליך ואחר־כך עד אנה בכיה בציון וכו׳ ואח״כ עורה נא ימינך רמה וכו׳ ואח״כ תתעורר לקום ותאמר התנערי מעפר קומי ... כקדם״. ואח״כ מזמור מב, מג, כ, כד, סז, קיא, נוע תנוע, נא ... ויש עוד פסוקים. אח״כ יש ללמוד בזוהר. ואחרי התיקון פיוטים: אני מפקיד יחידתי [רמ״ז], בכה רחל מרור דכיה [סי׳ מרדכי] ... עויל שר נהרות בבל ... כאיל תערוג נפשי לך חסין468 [רמ״ז] ... איל בטחי גדור דינך. עוד בקשה נאה ע״ד הסוד שנוהגים בא״י לאומרה בעלות עמוד השחר והשם הגדול ב״ה בראשה, ידיד נפש׳ וכו׳ (קרוב לנוסח הנכון, אך אלי חמדת לבי). וזה סוף התיקון. יושם לב שבמסגרת תיקון רחל האדם אומר ׳איזו קינה׳, כפי שנרשם לעיל בכתבי רח״ו, אך כאן מוצע לו מבחר. נוסף לאלה יעמדו לרשות אומר התיקון שורה של פיוטים מיצירות רמ״ז. 

			כל המקורות הללו שימשו בסיס לתיקונים הרבים שהופיעו, אם בפני עצמם, אם במסגרת תיקון ערב ראש חודש ואם בתוך סידורי תפילה רגילים. עם זאת חשוב לציין שהמודעות לחורבן שעלתה בתרבות של יהודי צפת, לצד הציפייה המשיחית, נתגלתה גם בתשומת הלב המיוחדת שניתנה לימי ׳בין המצרים׳. על כך מעידות, למשל, האגרת של שלומיל,469 ועדות נוספת בתשובה שהריץ ר׳ בנימין הלוי לשאלת רמ״ז, וזו נדפסה באגרות הרמ״ז, יב ע״ב. וכה דבריו: ׳עוד שאלת ממני הסדר שעושים בא״י בין המצרים, והוא כי בתיקון של הלילה מתעטפים בסודר כאבלים ומרבים בבכיה יותר מהנהוג. ובכל יום אחר חצות אומרים על נהרות בבל ומזמור לאסף וב׳ קינות, ג״כ מעוטפים. וביום ר״ח א״א [=ראש חודש אין אומרים] שום קינה ולא התיקון של הלילה וכן בכל יום שאין אומרים תחנה א״א שום דבר ולא הודוי׳. בהשפעת כל אלה נקבעו סדרים מיוחדים לשלושת השבועות, ואלה נזכרים בחיבורים רבים מאוד באיטליה. למשל, כ״י אוקספורד 2559, שבסיומו: ׳תוש״לבע י׳ע׳א [אולי צ״ל: ת״א] לפ״ק׳.470 ׳סדר תיקון חצות׳ בא בו בשלימות. כולל: מזמור קלז, עט, זכור, הבט — מר יבכיון. [פיוטים:] בהיכלך שמיר ושית. עד אנה בכיה בציון, אז בחטאינו. ובדף 7א: ׳קינה לער״ח אב׳, אבכה בלב נשבר. ביום ט׳ באב מוסיפין: אלה אזכרה ונפשי עלי אשפכה (פיוט של רמ״ז ע״פ א״ב), אלי ציון, הלילו. כלומר, יש פה מגוון. וכן באחת מן המהדורות הראשונות של תיקון חצות, שנדפס במנטובה בשנת תע״ג, נאמר בשער: סדר תיקון חצות אשר הנהיג לומר בין המצרים אחר חצות יום,471 החכם המעולה המקובל האלהי כמהר״ר משה זכות זצוק״ל. וכן נהגו ב׳חברת נשמת חיים׳ ברג׳יו, באמצע המאה הי״ח.472 משמע, האווירה המיוחדת סביב האבל על גלות השכינה הביאה להתעצמות הטקס בשלושת השבועות, וחכמי איטליה תרמו לכך רבות בטקסים ובפזמונים שיצרו חבורות למיניהן בקהילות שונות. 

			סדר מפורט ביותר לתיקון חצות מעלה ר׳ אברהם חזקוני (נולד בקראקא שפ״ז), זאת חקת התורה, ויניציאה תי״ט, יח ע״ב-כז ע״ב (הסדר עצמו בדף כא ע״ב ואילך). הכותב: ׳ואחר קימתו מן המטה ... ישב בפתח אצל המזוז׳ מעוטף כאבל ובבכיה כפי כחו ברגלים יחפים ויעשה התיקון׳ (כ ע״ד). ההסבר, לפי הזוהר: ׳אחר חצות הקב״ה משתעשע בנשמו׳ הצדיקי׳ במה שעוסקים בתורה ... ובמקום אחר נראה כי הוא זיווג העליון של אבא ואמא אחר חצות והוא סתום ונעלם אדם [בדפוס זאלקווי חש״ד: מאדם]. ובמקום אחר נראה שהוא זמן שהז״א מזדווג עם נוקביה. ואמנם הכל תורת אמת וכלם מרועה אחד ניתנו׳ (כ ע״ד-כא ע״א). הסדר (כא ע״ג ואילך): קלז, עט, איכה [וכוונותיהם], הבט. ׳קצת חסידים נהגו לומ׳ כאן קינה זו על חורבן הבית׳ — בהיכלך (כב ע״ג). ׳ויש אומרים קינה זו על שריפת התורה׳ — על היכלי אבכה. ׳ויש אומרים קינה זו על גלות השכינה׳ — בורא עד אנה יונתך במצודה (כב ע״ד). ׳ואחר־כך נוהגים חסידי ארץ־ישראל לומ׳ תפלה זו׳ — עד אן בכיה בציון (כג ע״א). ׳עד כאן מנהג חסידי ארץ־ישראל. מכאן והלאה הם דברי הרב זלה״ה. אח״כ יאמר עורה נא ימינך ... ואח״כ יאמר על חומותיך ירושלים (כג ע״ג) ... ואח״כ תעורר עצמך לקום. וטרם שתקום תאמ׳ עד אן בכיה בציון עד כי בא מועד, ואחר־כך (כג ע״ד) תקום ותלך למקומך ותאמר המזמורים. וכך קבלתי מהרב הגדול הישיש חסיד ועניו מקובל נאמן כמהר״ר בנימין הלוי נר״ו וכך נהגתי בחברה קדישא עם הרב הגדול החכם השלם הדרשן מופלג נאה דורש ונאה מקיים החסיד ומקובל נאמן כמה״ר משה זכותו נר״ו. וכך מצאתי בכתבי הרב החסיד וקדוש חכם אזולאי זלה״ה ולא כבעל טוב הארץ שכות׳ שצריך לומר המזמורים בארץ׳ (כד ע״א). ׳ובתוך הקימ׳ יאמ׳ עד אנה בכי׳ בציון מספד בירושלים אתה תקום תרחם ציון כי עת לחננה כי בא מועד׳. אח״כ מזמור כד, מב, מג, כ, סז, קיא, נא, קכו. או״א מלך רחמן רחם עלינו טוב ומטיב׳ וכו׳ (כד ע״א-כו ע״א). לאחר התיקון מופיע הפיוט של רמ״ז, אור הגנוז (כו ע״ג), שזכה לתפוצה רבה כבר סמוך להופעתו. 

			אינני יודע אם חיבור זה עמד לנגד עיני בעל שערי ציון. לא זו בלבד שנזכר בו פיוט של רמ״ז שאינו מופיע בשערי ציון, נראה לי שלא זכה להשפעה רבה (ומהדורתו השנייה והאחרונה נדפסה כעבור כמאתיים שנה בזאלקווי חש״ד [תר״ך]), בעוד שהרמ״ז (ותחת חסות ר׳ בנימין הלוי מארץ־ישראל) זכה להשפעה עצומה באיטליה. ואילו שערי ציון כמעט לא נודע שם,473 אבל הוא שהעמיד את תיקון חצות בראש התיקונים שבספרו, והוא היה לנוסח הקלסי של הריטואל הזה, כפי שהתפשט אחר־כך באירופה (פראג תכ״ב. מהדורה שנייה הופיעה כבר כעבור תשע שנים, באמשטרדם תל״א). כמו כן הביא שני פיוטיו של ר׳ חיים הכהן, עמו נפגש, כזכור, באיטליה, והוא מכנהו ׳מורי ורבי׳. הנוסח שלו קרוב לשער הכונות (ובלשונו: עץ חיים), והוא שהועתק (כולל, ואולי בעיקר, ההקדמה) לחיבורים רבים. ואביא מדבריו: [הקדמה] ׳הא לכם זרע קודש תקון חצות לילה מועתק מעץ החיים וצריך לעשות שני תיקונים בחצות הלילה. אחד לקונן על רחל דבריאה שהלכה בגולה והשנית לזווג יעקב ולאה, פי׳ כי לאה ורחל היא השכינה נקראת כך, פעמים נקראת רחל ופעמים נקרא׳ לאה. וצריך לעשות שני תקונים לשכינה, אחד לקונן בחצות על גלות השכינה שהלכה בגולה ע״ד [=על דרך] עמו אנכי בצרה, ותיקון זה נקראת תקון רחל, והשנית צריך ללמוד תורה בחצות, זה נקראת תיקון יעקב ולאה. ר״ל מזווגים ומחברים יחד ישראל הנקראת יעקב עם השכינה הנקרא׳ לאה ע״י עסק התורה הלומדים בחצות הלילה. זהו לפי פשוטה, אבל יש בזה סודות עמוקים והמשכיל יבין׳.  

			וזה סדר התיקון: ׳זהו תיקון רחל: הנה אחר שתטהר גופך ותרחץ ידיך ופניך [בתח״ל: ועיניך] ותלבש מלבושיך ... תלך אל המזוזה ותשב אצל הפתח סמוך אל המזוזה, ותסיר [בתח״ל: ותחלוץ] מנעליך ותשאר יחף רגלים ותתעטף ראשך כאבל ותרבה בבכיה כפי כחך, ותקח אפר מקלה ותשים על מצחך במקום הנחת תפילין, גם תכוין בסוד אפר פרה ותאמר: לשום לאבילי ציון פאר תחת אפר. גם תכוף ראשך ותתחבק פניך [בתח״ל: גם תכוף ראשך] בקרקע ממש, ותמרמר בבכיה על שריפת התורה ... ואח״כ תאמר הוידוי׳. אחר־כך אומרים מזמור קלז ומזמור עט, הפרק האחרון במגילת איכה, הבט, חמש קינות שחוברו בצפת ובירושלים, שנעשו חלק קבוע של התיקון. החמש הן: הקבצו, קול ברמה, עד מתי ה׳ ביום זה לעומתך, בהיכלך, על היכלי. ועל אלה נוספו כוונות.474 

			אחרי־כן מקיימים את תיקון לאה, שעיקרו נחמה ותקווה לגאולה והתחדשות, ואז יש לקום ולומר התנערי, על חומותיך, כד, מב, מג, כ, סז, קיא, פסוקי נוע תנוע, נא וקכו, הפיוט עד אנה בכיה בציון, ופיוט מאת ר׳ חיים הכהן מארם־צובא, תלמיד ר׳ חיים ויטאל, דודי ירד לגנו, המתאר דו־שיח בין הקדוש־ברוך־הוא וכנסת ישראל — השכינה. הקב״ה אומר לשכינה הבוכה ומקוננת על גלותה: ׳בתי אל תפחדי כי עוד אזכרך ומארץ רחוקה אקבץ פזוריך, עוד אבנך ונבנית ביפיך והדרך, ואלבישך רקמה ושש אחבשך ומשבצת זהב על לבושך ועטרת תפארת תהיה בראשך׳. לאחר מכן התפילה מלך רחמן, משנה תמיד. לאחר מכן עושֶה תיקון הנפש, ׳וילמוד אח״כ עד אור הבוקר׳.  

			כאמור, פתיחת התיקון באמירת וידוי מיוחדת לשערי ציון,475 וחדרה כמעט לרוב הסדרים שאחריו. אפשר שהצבת הוידוי בראש נבעה מהעמקת התפיסה שעוונות האדם הם שהאריכו את גלות השכינה וגרמו גם לגזרות ת״ח-ת״ט, שניחתו כעשור שנים קודם לכן.  

			ונקודה אחרונה לסיום. ראשית, דברתי עד כה על היש, ועתה אציין גם ׳אין׳ בולט. בכל הסדרים שהזכרתי לא מצאתי שינון של קטע זוהרי מיוחד,476 כפי שנמצא בתיקונים אחרים, כגון טוב הארץ שערך רמ״ז לחצות, לשבועות ולהושענא רבא. בשני האחרונים מופיע האדרא. (וכמוהו בשערי ציון). שנית, ברשימות ההנהגות של ר׳ אברהם גלנטי ור׳ אברהם ברוכים קראנו שנשים השתתפו בתיקון ערב ראש חודש, דהיינו בתענית.477 אולם למיטב ידיעתי השתתפות נשים בתיקון חצות מתבררת מתיקון שלושה משמורת[!], שנדפס למענן בפפד״א תנ״ב, ובמאה התשע־עשרה במזרח.478 אם כי יש לציין את הסיפור הארוך על ישיבת גן עדן, בזוהר פר׳ שלח, שבו נזכרת שירת נשים בהיכלות שלמעלה, ובין היתר נזכר היכל דבורה הנביאה שבו נשמע קול הודאה וזמרה, ובתוכו פנימה היכלות האמהות שאינם ניתנים להיחשף, ׳ובכל ליליא אתכלילן כלהו כחדא בגין דשעתא דזווגא איהו בפלגות ליליא בין בהאי עלמא בין בההוא עלמא. זווגא דההוא עלמא אתדבקותא דנשמתא נהורא בנהורא, זווגא דהאי עלמא גופא בגופא׳.479 האם שירת חצות זו אינה הד לשירת דוד?  

			סיכום 

			שלושה מוטיבים עצמאיים בספרות חז״ל חברו יחדיו בספרות הקבלית בימי־הביניים: שבח, אבל ותלמוד תורה. מקובלי ספרד נהגו לקום בחצות כדי להשמיע שבח ותהילה וגם לבכות על חורבן הבית. תיקון חצות מופיע במקומות רבים בספר הזוהר כמנהגם של מקובלים ולומדי תורה, ומוטיבים שונים בין דפיו עולים בספרות המאוחרת. יתר על כן, חידוש חשוב מעלה הזוהר שקימה בחצות ליל נתפסת כפרט במצות אהבת ה׳, וזה מקנה פרספקטיבה מעמיקה ומיוחדת. בצפת אף נשמעת נימה חזקה של עידוד באשר הוסבה תשומת־לב רבה ל׳הישגים׳ של הפרט המשתתף בטקס. לעיסוק בתורה נודע גם ערך של הגנה. ומאחר שהשכינה עמדה במרכז התיאורים הודגש לימוד משנה ותורה שבעל פה, שהן סמל לשכינה בספרות הקבלה. 

			התיאורים המפורטים בקבלת האר״י של ההתרחשויות בעולמות העליונים הוסיפו צבע רב לכל הטקס. הדיון הארוך בשער הכונות חשוב ביותר גם בהיותו יסוד לכל מיני סדרים שנרשמו מאוחר יותר. עיקר המתח נסב סביב שני מוטיבים: אבל על החורבן, מצד אחד, ותלמוד תורה, מצד שני. מוטיב הקימה לשם ׳שירוֹת׳ הולך ומצטמצם. 

			כבר במאה הט״ז נוצרו סדרים שונים, קצרים וארוכים. חשוב הוא סדר ותיקון ק״ש שעל המטה, פראג שע״ה, והוא כנראה הטקסט של תיקון חצות הנדפס הראשון, ושם נקרא ׳סדר תיקון אשמורות הבקר׳. ׳תקון חצות׳ נזכר לראשונה בעמק המלך, אמשטרדם ת״ח, ולאחריו בונציה תט״ו. פעילות רבה ניכרה באיטליה, שינקה רבות מן הקבלה והיו בה יוזמות מגוונות. הרמ״ז זכה להשפעה עצומה באיטליה. ואילו שערי ציון היה לנוסח הקלסי של הריטואל הזה, כפי שהתפשט אחר־כך באירופה. פתיחת התיקון באמירת וידוי מיוחדת לשערי ציון, וזו חדרה כמעט לרוב הסדרים שאחריו. 

			 

			
				
					293	ראה מאמרו של יצחק יחזקאל יהודה, ״זכר (והוא אלשמאע)״, מאסף ציון, ה (תרצ״ג), עמ׳ קצא [השני]-ריג. ראה גם להלן הפניה 76.

				

				
					294	חובות הלבבות, שער התשובה, פרק ה, תרל״ג, עמ׳ שיד; מהד׳ צפרוני, תל־אביב חש״ד, עמ׳ 436. מובא גם בתוצאות חיים, עמ׳ 27.

				

				
					295	שם, שער אהבת ה׳, פרק ו, עמ׳ תעה-תעו; מהד׳ צפרוני, עמ׳ 574-572. השווה להלן הערה 78.

				

				
					296	המספיק לעובדי השם, מהד׳ י׳ דורי, ירושלים תשכ״ה, עמ׳ קפה.

				

				
					297	תשובות הגאונים מזרח ומערב, מהדורת מילר, סימן קמא, ברלין תרמ״ח, לד ע״ב: ׳אדם שעומד בחצי הלילה בשירות ותושבחות דמצוה ליכא עליה ומדות חסידות היא׳. גם בתשובות הרמב״ם (סי׳ כה), מהד׳ א״ח פריימן, תרצ״ד, עמ׳ 21, נמצא שאלה: ׳מי שיעמוד בזמן ידוע מהלילה להתחנן לקונו בתפלה או שבח או פסוקים או מזמורים עד עלות השחר׳, האם חייב להקדים ברכת התורה? עצם השאלה מצביעה על מציאות היסטורית, ואולי אף על התפשטות שכן תכנים מגוונים נאמרו בזמן העֵרות. 

				

				
					298	וראה סבירי, הסופים, 2008, עמ׳ 607, מפתח, ע׳ לילה; שם, עמ׳ 633, מפתח, ע׳ שירה. (ולא אכנס כאן לטקסי הד׳יכר, ה׳סמאע׳ וכיו״ב.) ובקצרה: מ׳ אידל, ״הפירוש המאגי והתיאורגי מהרנסנס ועד החסידות״, יובל, ד (תשמ״ב), עמ׳ נד-נז; חלמיש, מבוא, עמ׳ 67; הנ״ל, ״על השמחה הדתית״, בקובץ משמעות החיים (עורך אסא כשר), תל־אביב תש״ס, עמ׳ 228-226. וראה להלן הפניה 78 ובהערה. 

				

				
					299	על־פי דב ירדן, רשב״ג, ירושלים תשל״א, א, עמ׳ 293, פח 11-7, 16-15. וראה י׳ לוין, הסוד והיסוד, לוד תשמ״ו, עמ׳ 107.

				

				
					300	מגילת אחימעץ, מהד׳ ב׳ קלאר, תשי״ד, עמ׳ לד; תשל״ד, עמ׳ 27. על אבלי ציון ראה עוד מ׳ צוקר, ״תגובות לתנועת אבלי ציון״ וכו׳, ספר יובל לחנוך אלבק, ירושלים תשכ״ג, עמ׳ 378; י׳ גרטנר, גלגולי מנהג בעולם ההלכה, ירושלים תשנ״ה, עמ׳ 21-15.

				

				
					301	אוצר הגאונים, חלק התשובות, מסכת ברכות, חיפה תרפ״ח, עמ׳ 3.

				

				
					302	ר׳ אברהם ב״ר יצחק, ספר האשכול, הלכות ברכות השחר, מהד׳ ח׳ אלבעק, חלק א, ירושלים תשד״מ, עמ׳ 9. וראה הערה א של אלבעק, שם, הרואה את האשכול מושפע מספר העתים לר׳ יהודה הברצלוני. 

				

				
					303	ספר שעשועים, מהדיר י׳ דודזון, נויארק תרע״ד, עמ׳ 61. וראה י׳ תא־שמע, ״רמזי הלכה בספר שעשועים לן׳ זבארה״, סיני, סז (תש״ל), עמ׳ רעז; פדיה, השם, עמ׳ 40 הע׳ 166. ן׳ זבארה נדד בין ברצלונה לפרובנס, ומעניין שלעומת חכמי ספרד האחרים שהזכרנו בפנים, הוא היחיד המדבר על חצות לילה.

				

				
					304	פסקי הרא״ש לברכות ג ע״א. וכן קיצור פסקי הרא״ש, שם, פרק א ס״ק ב. וראה גם שלום, פרקי, עמ׳ 141. על הבכי האלוהי ראה מ׳ איילי, כרביבים (בעריכת א׳ שפירא), תל־אביב תשמ״ט, עמ׳ 305-284. תודה לידידי פרופ׳ זאב גריס שהפנה את תשומת־לבי למקור זה.

				

				
					305	הנהגת הרא״ש, חלק א, סעיף כב. ההדיר יואל קטן, צפונות, ט (תשרי תשנ״א), עמ׳ כב. אמנם מדובר כאן על ׳קודם שיישן׳.

				

				
					306	טור או״ח, סימן א.

				

				
					307	למשל, יצחק דוראן, מעשה אפד, מהד׳ פרידלנדר, ווין תרכ״ה (וד״צ ירושלים תש״ל), עמ׳ 14, מציין את קהילת ארגון ש׳לרוב שקידתם על התפלה ולקום בלילי אשמורות להתחנן לה׳ ... והמזמורים אשר בספר תהלות אשר מסגולתם כאמור להמשיך הטבע וההשגחה על העם ... זה סבה מיוחדת להצלתם׳. (שלום, פרקי, עמ׳ 143 הע׳ 58, דחה את הדוגמה של חבורה בסרגוסה). ראה גם להלן הערה 43 מתוך שבט יהודה. אפשר שגם ניסוחו של הרא״ש (׳כל ירא שמים׳) שימש אתגר במידה מסוימת. אמנם מעניין שאבודרהם, תלמידו של בעל הטורים ובעל ההשפעה בספרד, לא הזכיר זאת.

				

				
					308	מילי דשמיא, עמ׳ 154. המהדיר ציין כי לא מצא מקורו של סיפור זה. מכל מקום נראה לי חשוב להפנות את תשומת הלב לעובדה שבסיפור זה נזכרה מפורש ׳השכמה חצות לילה׳. האם המספר המקורי נאמן לעובדות או שאזכרי מדבר בלשון זמנו?

				

				
					309	אמשטרדם תס״ח, שער ג, יא ע״א. ספר הישר הובא אצל שלום, פרקי.

				

				
					310	שם, שער יג, לה ע״ב.

				

				
					311	שם, שם, לד ע״א. מובא גם בתוצאות חיים, עמ׳ 27.

				

				
					312	שער השמים, נדפס באוצר נחמד, ג, עמ׳ 164. משפט זה הובא בשמו במאירת עינים, עמ׳ נט. לדברי תשבי, משנת, ב, עמ׳ תרסב, עדות זו קדומה לנאמר אצל שלום, פרקי (שם, הע׳ 12), שספר הישר הוא ׳מקור ראשון לאמירת קינות ותהלות׳. כדאי לציין תופעה דומה המתוארת בפי עמנואל הרומי על אחד החסידים: ׳הרב רבי יצחק ... חצות לילה יקום להודות ולערך שבחות ותודות ויאמר בכל לילה תחנונים׳ (דב ירדן [מהדיר], מחברות עמנואל, המחברת החמש־עשרה, ירושלים תשי״ז, עמ׳ 270-269). וראה חלמיש, חקרי, עמ׳ 34.

				

				
					313	משיב דברים, פרק כט, עג ע״א, עמ׳ 186-185. הובא אצל תשבי, שם.

				

				
					314	סנהדרין צב ע״א.

				

				
					315	תמיד לב ע״ב. אכן, פסוק זה חזר ונשנָה בכתבי המקובלים. למשל, ר׳ יוסף אנג׳לט, לבנת הספיר, כ״י פריס כי״ח 444, ס׳ 3337, פר׳ שמיני, דף 180א: ׳אם תקום לעסוק בתורה בלילה תהיה נוכח פני ה׳׳.

				

				
					316	למשל: ׳אין אדם לומד רוב חכמתו אלא בלילה׳ (רמב״ם, הלכות תלמוד תורה, פרק ג הלכה יג). הרמב״ם ממשיך ומצטט מאמרי חז״ל שונים המדגישים זאת.

				

				
					317	תשבי, משנת, ב, עמ׳ תרסט-תרע. על חשיבות לימוד תורה בלילה, ראה, למשל, זוהר ח״א עב ע״א, צב ע״א-צג רע״א, קלו ע״ב, ח״ג סא ע״א ועוד. 

				

				
					318	וכך, למשל, בספר בדי הארון, לר׳ שם טוב אבן גאון, עמ׳ 24: ׳מחצות הלילה וכנגד הבקר כדכתי׳ חצות לילה אקום׳. וכן בפירוש התפילות לר׳ יוסף בן שרגא, כ״י הספרייה הבריטית 792, דף 5ב: ׳ומה שאנו מברכים הנותן לשכוי בינה לפי שהוא מתעורר בכח עליון לקרות בחצי הלילה [6א] כדי לעורר את בני אדם אותם השרידים אשר ה׳ קורא שיקומו לעסוק בתורה לשבח לד׳ ית׳ כמו שהיה עושה דוד המלך ע״ה, דכתי׳ חצות לילה אקום להודות לך׳. (וכאן מדובר על לימוד ושבח של מקובלים). אמנם בפירושו לפסוק ׳קדמו עיני אשמורות׳ כותב מחברו האנונימי של כף הקטרת, כ״י פריס 845, דף 240ב: ׳אלו התלמידי חכמים שקמים בלילה באשמורות לעיין הלכות׳.

				

				
					319	אופייניים לכך דבריו של ש׳ סימונסון על ׳חברת חצות׳ או ׳חברת חצות לילה׳ במנטובה שנוסדה ונתבטלה פעמים רבות. בשנת 1637 התירה להם הקהילה לאסוף כספים. ראה תולדות היהודים בדוכסות מנטובה, תשכ״ג, עמ׳ 404. כמובן, לא השם גרם.

				

				
					320	יצוין מיד, כי בשלב זה, שימושנו במונח ׳תיקון חצות׳ הוא אנכרוניסטי, שכן זה הופיע לראשונה בספרות באמצע המאה הי״ז.

				

				
					321	על תיקון חצות (על מרכיביו השונים) בזוהר ראה: ח״א-י ע״ב, עב ע״א, עז ע״א-ע״ב, צב ע״א-ע״ב, קלו ע״ב, רז ע״ב, רלא ע״א-ע״ב, רמב ע״ב; ח״ב-מו ע״א-ע״ב, נז ע״א, קמט ע״א, קעג ע״ב, קצה ע״ב-קצו ע״א; ח״ג-יב ע״ב-יג ע״א, כב ע״ב-כג ע״ב, מט ע״ב, סא ע״א, פא ע״א, רס ע״א, רפד ע״א. ר׳ מאיר אבן גבאי היטיב לסכם את הרעיונות השונים של הזוהר ולאחר מכן הוסיף: ׳והנזהר בזה מעיד ע״ע [=על עצמו] שהנשמה הקדושה מאירה בו ומאהבתו ביוצרו מתעורר לעבודתו׳ (תולעת יעקב, תחילת ׳החלק הראשון׳). גם די־וידאש יקדיש לכך פרק רחב ידיים בראשית חכמה, שער הקדושה, פרק ז. והשל״ה, קכג ע״ב-קכד ע״א (= צ ע״ד-צא ע״א), מְתמצת את ראשית חכמה, מונֶה מקומות בזוהר ואח״כ מצטט מתולעת יעקב. דברי הזוהר נוסחו כהלכות בראש ספרו של ר׳ ישכר בער מקרעמניץ, יש שכר, דיני השכמת הבוקר, סעיפים א-ה. וראה שלום, פרקי, עמ׳ 143-142.

				

				
					322	ראה תשבי, משנת, ב, עמ׳ תרע, הע׳ 43. וראה זוהר ח״ב מו ע״א (תורגם אצל תשבי, עמ׳ תיג-תיד), קעג ע״ב, ח״ג רס ע״א. ועוד מוסיף שם תשבי, כי בזוהר חדש, פר׳ בלק (ווארשא תרמ״ה, נג ע״ב), נזכרת הקימה בחצות כמנהגם של ׳חסידי קדמאי׳. 

				

				
					323	ראה זוהר ח״ב קעג ע״ב, ח״ג מט ע״ב. רבות דובר על חצות לילה כעת רצון. וראה, למשל, דרשות אבן שועיב, פר׳ בא, כג ע״ד. באידרא (ח״ג קכט ע״א, רפח ע״ב) מתוארת זאת כהתגלות מצח הרצון. וכן בתוצאות חיים, עמ׳ 20.

				

				
					324	במיוחד בשני המאמרים העיקריים: במדרש הנעלם לרות, זוהר חדש, שם, פז ע״ד, ובזוהר ח״ב, קצה ע״ב-קצו ע״א.

				

				
					325	זוהר חדש, שם, שם. השווה זוהר ח״ג, כג ע״א, קעא ע״ב, ח״ב קצו ע״א ועוד. 

				

				
					326	ח״ב, קצה ע״ב (בתרגום עברי). הסגפנים מראשית ימי־הביניים הפכו למלאכים. על המועדים השונים שמלאכים אומרים שירה ראה א׳ גרינולד, ״שירת המלאכים וחיבורה של ספרות ההיכלות״, פרקים בתולדות ירושלים, ספר זכרון לא׳ שליט, תשמ״א, (בעיקר) עמ׳ 471-469.

				

				
					327	זוהר ח״ב רה ע״א, ח״ג רפד ע״א. במדרש הנעלם, שם, מתואר דו־שיח.

				

				
					328	ראה זוהר ח״ג סז ע״ב-סח ע״א. מקבילה עברית לכך תמצא במראות הצובאות, עמ׳ ח-ט. (מקבילה זו לא נרשמה אצל י׳ ליבס, ״כיצד נתחבר ספר הזוהר?״, ספר הזוהר ודורו, עורך י׳ דן, כרך ח [תשמ״ט], עמ׳ 65-54, שבו עסק בקשר בין הזוהר לר׳ דוד בן יהודה החסיד). על האהבה ראה גם במובאות מתולעת יעקב (לעיל הערה 29) ומראשית חכמה (להלן הערה 45), וכן אצל פוחאוויטשר (להלן הערה 38), פרק א, לז ע״ד. וראה עוד ההערה הבאה. עמדה זו מנוגדת לזו של הגאונים שהובאה לעיל בראש הערה 5.

				

				
					329	וראה להלן, פרק עשרים וחמישה, הערה 45.

				

				
					330	וראה להלן, הערות 61, 62, 73, 96 (׳מאהבת הש״י׳). גם ראשית חכמה, קנג ע״א, רואה בקימת חצות פרט באהבת השכינה, כלומר חלק מהמצוה. ראה גם ר׳ חיים ויטאל: ׳ובכל ספר הזהר נתבאר שבחי המצוה[!] הזו לאין קץ׳ (שערי קדושה, חלק ב סוף שער ז); ובנוסח קרוב: סידור האר״י, זאלקווא תקמ״א, לב ע״א. וכן ציין השל״ה, קכג ע״ב, כי הזוהר ותק״ז האריכו בכך מאוד, ו׳ראה כמה גדולה מצוה[!] זו, אשרי מי שמקיימה׳; וכן כתב ר׳ יהודה לייב פוחאוויטשר, דברי חכמים, שער העבודה, פרק שני, [המבורג] תנ״ב, לז ע״ד: ׳הקם בחצות לילה הוא מקיים מ״ע והוא מצות האהבה׳; ר׳ צבי הירש מזידיטשוב, סור מרע ועשה טוב, לובלין תרע״ב, יג ע״א. ובהקדמת המגיה לטוב הארץ: ׳חומרא דאורייתא׳.

				

				
					331	וראה להלן הערה 72. ראה גם לעיל הפניה 33.

				

				
					332	ראה שלום, פרקי, עמ׳ 143.

				

				
					333	ראה לעיל הערה 36.

				

				
					334	מנורת המאור, מהד׳ ענלאו, חלק ג פרק ג, עמ׳ 294.

				

				
					335	מערכת האלהות, קעב ע״ב-קעג ע״א. ולהלן בהערה 63 נקרא גם בדברי בן־זמנו, פחות או יותר, ר׳ יוסף אנג׳לט, בעל לבנת הספיר. מאוחר יותר גם נשמע עדות כלשהי מדברי ר׳ שלמה אבן וירגה על מנהג של קימה: ׳וכן באשמורות אומרים בתחנה תן שלום במלכות׳ (שבט יהודה, השמד הששים וארבעה, ירושלים ותל־אביב תש״ז, עמ׳ 136; ירושלים תשט״ו, עמ׳ קלו; תשנ״ב, עמ׳ 132).

				

				
					336	ראשית חכמה, שער הקדושה, פרק ז, קנ ע״ב. ומשפט זה יחזור בחיבורים שונים, למשל של״ה, קפב ע״א [=ח״ב לא ע״ב]; סידור האר״י, זאלקווא תקמ״א, לב ע״א.

				

				
					337	שם, קנא ע״ב.

				

				
					338	שם, קנב ע״ב.

				

				
					339	שם, קנא ע״א.

				

				
					340	שם, בהתאמה — קנג ע״ד; קנד ע״א, ותוצאות חיים, עמ׳ 26; קנה ע״א, ותוצאות חיים, עמ׳ 28; קנה ע״ב. בספר יוסף אומץ, סי׳ קצו, מציע: ׳ויקום ללמוד מעומד בקול רם׳. בראשית חכמה, שם, מובאים אמצעים שנקטו חכמים שונים כדי לקום בחצות. למשל, תרנגול (שחור!) קשור לכרעי המיטה שיעירנו בחצות. אלה נרשמו גם בתוצאות חיים, עמ׳ 24, והם חוזרים ונזכרים גם בספרות המאוחרת יותר כמעשי מופת, עד שר׳ צבי הירש מזידיטשוב (לעיל הערה 38) כתב: ׳ספר הזהר מלא מזה איך עשו פעולות להעירם ולעוררם לקום בחצות לילה׳ (שם, יג ע״א). ור׳ צ״א שפירא כותב: ׳בלמוד התורה צריך להיות עומד או יושב לבוש במלבושיו, ולא ישכב במטתו וילמוד, ובפרט בתורה שאחר חצות לילה׳ (אגרא דפרקא, אות עו, מונקאטש ת״ש, י ע״א).

				

				
					341	תוצאות חיים, עמ׳ 25. וכן פוחאוויטשר (לעיל הערה 38), פרק ב; ובסידור האר״י, זאלקווא תקמ״א, לב ע״א, נזכרת תפילה להקב״ה ״שיעיר אותי בחצות הלילה״. וראה תפילה בטהרת הקדש, אמשטרדם תצ״ג, לג ע״ג (=בליזורקע תקס״ו, מב ע״א).

				

				
					342	אגרות הרמ״ז, ליורנו תק״מ, סי׳ ג, ג ע״א. וחזר על כך גם בשו״ת הרמ״ז, סוף סי׳ נט, ונציה תקכ״א, נה ע״ב (ושם: כל אחר חצות). וראה Horowitz E., Coffee, Coffeehouses, and the Nocturnal Rituals of Early Modern Jewry, AJSreview, xiv (1989), pp. 17-46.

				

				
					343	שם, קמח ע״ב. קטעים מראשית חכמה תורגמו לאנגלית אצל Laurence Fine, Safed Spirituality, 1984, pp. 103-107. וכך גם מאוחר יותר, כגון אצל רפאל טריביש, צח ואדום, קושטאנדינא ת״ק, ח ע״ב-ט ע״א.

				

				
					344	וכך גם ראשית חכמה, שער הקדושה, פרק יז, רי ע״ד.

				

				
					345	קנ ע״ב למטה.

				

				
					346	שמות רבה פמ״ג ס״ה.

				

				
					347	חגיגה יב ע״ב.

				

				
					348	תמיד לב ע״ב.

				

				
					349	שערי קדושה, חלק ב סוף שער ז. גם די־וידאש כותב בתוצאות חיים, עמ׳ 28: ׳ובפרט כשאתה מתחיל לקרות, השכינה עומדת לנגדך ושורה עליך׳. ובלשון ר׳ מאיר פאפרש: ׳מועיל הרבה מאוד מאוד להשגת רוח הקודש׳ (אור צדיקים, [המבורג] ת״ן, זמן השכמת אדם בבוקר, ס״ק א [נתחבר 1643?]). ובטוב הארץ, ג ע״ב: ׳תיקון זה מועיל מאד להשלמת הנפש ולהשגת החכמה׳. וכן בסידור האר״י, זאלקווא תקמ״א, בפתח תיקון חצות, לב ע״א: ׳מועיל הרבה להשראת רוח הקודש והטהרה׳.

				

				
					350	חיים עובדיה די בושאל, באר מים חיים, ניו־יורק תשע״ג, עמ׳ פט (=שאלוניקי ש״ו, [בערך 44ב-45א — אין עימוד] בתחילת החלק הנקרא מקור חיים). וראה זוהר, ח״א רמב ע״ב, ח״ב קצה ע״ב. (בהמשך הוא מאריך בדברי הזוהר).

				

				
					351	ראשית חכמה, קמח ע״ב-ג. ראה גם שם, קמח ע״ד: ׳גם יועיל לטהרת המחשבות׳.

				

				
					352	שם, קמט ע״ב.

				

				
					353	שם, קנב ע״ב.

				

				
					354	שם, קמט ע״ד. וראה תשבי, נתיבי, עמ׳ 323 הע׳ 12 [= תשבי, חקרי, ג, עמ׳ 748]. ראה גם ראשית חכמה, שם, קנב ע״ג: ׳וכשיהיה האדם קם לאהבת זווג העליון, וידמה זווג ע״ה [=עם הארץ] באשתו בחצות כיצד הוא מאהבה, כן יבער בלבו אהבת הבורא׳. 

				

				
					355	שם, קמט ע״ב.

				

				
					356	באר מים חיים (לעיל הערה 58), צא ע״א. בכ״י פריס כי״ח 444, ס׳ 3337, לא מצאתי זאת בפר׳ שמיני. (קטעים מסוימים אינם קריאים בתצלום). מעניין שדבריו הובאו כעבור כמאתיים שנה בטהרת הקדש, תצ״ג, ה ע״א: ׳וכוונת הכתוב להודיענו שעיקר לימוד התורה שבע״פ הוא בלילה. וכמבואר ענין זה באורך בס׳ באר מים חיים חלק ב׳. וכן כתב ר׳ משה באסולה: ׳בני, בלימוד הלילה יותר ויותר מלימוד היום הזהר ... והזמן המובחר עת רצון הוא מפלגות ליליא ואילך ... וצריך לעסוק בתורה שבעל פה בלילה ושבכתב ביום׳. ראה רות למדן, ״שני כתבים משל ר׳ משה באסולה״, מיכאל, ט (תשמ״ה), עמ׳ קפא-קפב.

				

				
					357	ראשית חכמה, שם, פרק ז, קנה ע״א. אמנם במגיד משרים, פר׳ מקץ, נשמעת בקורת מפי המגיד על ש׳נתמעטו דעסקי בה׳. אך ידוע ר׳ יוסף אשכנזי, שזכה לתואר ׳התנא מצפת׳ על שינונו את המשנה (בניגון). ואף בהנהגות רמ״ק, סעיף לג ולקראת הסוף (ראה חלמיש, הקבלה, עמ׳ 351, על כ״י בהמ״ל 1955, ובעמ׳ 354 סעיפים מא-מג), נדרש לימוד המשנה. ובלשון סידור האר״י, זאלקווא תקמ״א, מ ע״א: ׳שיעור משניות קודם לכל דבר׳. ומקורו בדברי פוחאוויטשר (לעיל הערה 38), פרק א: ׳ואם אפשר לו ילמוד קודם כל דבר שיעור משניות׳. וחיד״א כתב (מורה באצבע, סי׳ ב אות מ): ׳יזהר לקבוע לימודו בלילה במשניות או בזוהר, או שניהם כאחד טובים׳. וכן עוד. 

				

				
					358	רח״ו, שערי קדושה, שער ו, עמ׳ ל.

				

				
					359	תוצאות חיים, עמ׳ 26. ברם, באגרת שפרסם ש׳ אסף, קבץ על יד, ג (ת״ש), עמ׳ קכג, עולה שלנוכח פעילותו של ר׳ אברהם ברוכים, ׳תוך שעה אחת׳ מאחר חצות היו לומדים משנה, זוהר, מדרש תהלים, נביאים ו׳פזמונים ובקשות ותחינות׳. ראה גם הנוסח אצל בניהו, תולדות, עמ׳ 228-227. אגב, החיד״א מביא מסורת שרמ״ק נהג להתבודד אחר חצות וללמוד זוהר, והיו החיצונים מתגרים בו והוא ׳טרח מאד׳ ואיבדם על ידי שמות הקדש (שם הגדולים, מערכת ספרים, ערך אלימא). על לימוד הזוהר ראה גם בתקנה ה של חבורת ר׳ משה בן מכיר. ראה מרוז (להלן הערה 106), עמ׳ 58. אגב, גם בתיקון ליל שבועות שבו עוסקים בתורה, קבע ר׳ חיים הכהן כי לאחר חצות ליל עוסקים ב׳רזי אורייתא׳, ובעקבותיו בחמדת ימים. ראה חלמיש, הקבלה, עמ׳ 608. על הקשר בין הגדה לסוד ראה ר׳ שניאור זלמן מליאדי, הלכות תלמוד תורה, פרק ב סעיף ב: ׳רוב סודות התורה שהיא חכמת הקבלה וידיעת ה׳ גנוזים באגדות׳. וראה שם, מהדורת ברוקלין תשכ״ה, יג ע״א. ראה גם חלמיש, נתיב, עמ׳ 43 ליד הפניה 10.

				

				
					360	ירושלים תשכ״ה, עמ׳ 44. כתיבתו של הספר נסתיימה בשנת ש״צ. וכן בשל״ה, קפב ע״א (=ח״ב, לא ע״ד), אם כי שם מוסיף נימוק פשטני: ׳לפי שפנוי בו האדם יותר מעסקיו ... מה טוב ומה נעים שהוקבע לימוד תורה שבע״פ שצריכה עיון גדול ללמוד אותה בלילה׳. ובאופן טבעי נמצא כי בדורות מאוחרים משתנה אופק הראייה, וזוהר, ׳ובפרט ילמוד אז בכתבי האר״י׳, זוכים למעמד בכורה. כך אצל ר׳ צבי הירש מזידיטשוב (לעיל הערה 38), יג ע״א. וראה גם אידל, קבלה, עמ׳ 333. 

				

				
					361	ראשית חכמה, שם, קנד ע״ד-קנה ע״א. וראה גם קמח ע״ג.

				

				
					362	תולעת יעקב, תחילת ׳החלק הראשון׳. אגב, בספר אגודת אזוב (נתניה תשנ״ה, עמ׳ כז) מצביע רק על שלוש המשמרות שבהן היו המלאכים אומרים שירה, ואילו האדם צריך להתפלל ׳על חרבן הבית, ולהתפלל על צרכיו׳.

				

				
					363	תומר דבורה, פרק י.

				

				
					364	דוגמה בהקשר של תיקון חצות. המסורת החוץ־קבלית מדברת על האדם שצריך לקונן או לשבח או ללמוד תורה בלילה. אולם אצל מקובלים מצטרף לכך הפועל ׳משתתף׳. כך לעיל בהפניות 33, 39, 60, 70, ולהלן בהערות ובהפניות 80, 98, בדברי רח״ו בין הפניה 111 ל־112, בדברי צמח בין הפניה 117 ל־118, 161, וגם בסידור מאה ברכות (לאחר הפניה 175), טוב הארץ (לאחר הפניה 175). ראה גם זוהר, ח״א צב ע״ב, הובא ברקנטי, פר׳ בראשית, יד ע״ב. כלומר, מעלה ומטה מתאחדים כדי מהות אחת, כביכול, שכל צד מעונין בהשגת היעדים בצורה המיטבית. וראה גם כוזרי, מאמר ג, אות יט.

				

				
					365	תוצאות חיים, עמ׳ 23. וכן סידור האר״י, זאלקווא תקמ״א, לב ע״א. וראה לעיל הערות 36, 38.

				

				
					366	ראה Ira Robinson, Messianic Prayer Vigils in Jerusalem in the Early Sixteenth Century, JQR, 72 (1981/2), pp. 32-42; מ׳ אידל, ״על משמרות ומשיחיות בירושלים במאות הט״ז-הי״ז״, שלם, 5 (תשמ״ז), עמ׳ 90-83; M. Idel, Messianic Mystics, 1988, p. 311. ועוד, בדרך כלל הטקסים נערכו שם בזמן מנחה.

				

				
					367	למשל, ר׳ חיים ויטאל מספר על משמרות שונות שהוא עצמו יסד. ראה ספר החזיונות, ירושלים תשי״ד, עמ׳ י. 

				

				
					368	ראשית חכמה, קמט ע״א-ב. וראה לעיל הערה 1.

				

				
					369	שם, קנב ע״א. הד לאווירה זו נמצא גם בנוהג החדש הנזכר בהנהגות רמ״ק ור׳ אברהם ברוכים: ׳יש אנשי מעשה שקורין על השלחן מזמור על נהרות בבל׳ (שכטר, עמ׳ 293 סי׳ כג; עמ׳ 296 סי׳ כב, בשינויי לשון קלים). נוהג זה חדר לכל קהילות ישראל בימות החול. וראה להלן הערה 80. 

				

				
					370	ספר חרדים, טז ע״ב-יז ע״א. וראה קצת שירי אהבה ששרנו׳, שם, מב ע״ב-מג ע״ב. ראה גם ביומנו, מילי דשמיא, עמ׳ 28. השווה לעיל הערה 3. ר׳ יצחק אייזיק מקומרנא, במאה הי״ט, פותח את ספרו שלחן הטהור במלים הבאות: ׳יזהר מאד בקימת חצות לילה ללמוד תורה ולזמר שירות והודאות׳. ובהערות הוסיף: ׳קבלתי מהרבה צדיקים שהשיגו מדריגות על ידי שירות שאמרו ושררו אחר חצות׳. תיזכר גם שירת הבקשות הנהוגה בצפון אפריקה, שיועדה אמנם ללילי שבת. לטקס זה נערך, למשל, ׳שיר ידידות ... שירים קדמונים ... כמנהג כל עיר מערי המערב לקום בכל ליל השבת מחצות ואילך כל ימות החורף׳, מרראכיס תרפ״א.

				

				
					371	עיין להלן, הפרק השנים־עשר, ליד הפניות 45, 63.

				

				
					372	סדר היום, ירושלים תשכ״ט, ג ע״ד. יש לשים לב שבהדגישו את מוטיב החורבן חוזר המחבר להשתמש בחלוקת המשמרות שבמקור התלמודי, בתוספת הפיתוח הזוהרי. וביחס לאמירת מזמור קלז יש לציין שלפי מקורות קודמים (כגון זוהר, ח״ב קצה ע״ב; ועל סמך זה בתולעת יעקב, בתחילתו) גם המלאכים אומרים מזמור זה בלילה. ארשום כאן את עיקרי הסדר של ר׳ משה: קודם הלימוד מזמור קלז, ׳עם קינה א׳ והוא יושב על הארץ, ואח״כ יאמר נחמה ופסוקי דנחמה כ״א [=כל אחד] כפי כחו. והנהוג אצלנו לומר קינת על היכלי ועורה נא׳, ופסוקי דנחמה, ׳ואח״כ יאמר מאמין אני באמונה שלמה בנחמת ציון, ואלהינו ברחמיו ינחמנו מאבלנו ויגאלנו בקרוב יחדש מלכותו עלינו במהרה אמן׳. 

				

				
					373	על משמעות ביטוי זה ראה חלמיש, הקבלה, עמ׳ 345-344. 

				

				
					374	אגרות מצפת, מהד׳ ש׳ אסף, קבץ על יד, ג (ת״ש), עמ׳ קלא.

				

				
					375	ראה להלן אחרי הפניה 179.

				

				
					376	שכטר, עמ׳ 297, סעיף ד. ובנוסח שבאוצר גנזים של טולידנו (ירושלים תש״ך, עמ׳ 50 סעיף יא), נוסף שקוראים מזמורים עט וקלז, ״ובוכים ומקוננים על החרבן״. אגב, ר׳ חיים הכהן ביקש להפריד בין האבל לבין שעת התפילה והלימוד. ראה מקור חיים לשו״ע או״ח, סי׳ א ס״ק ג. 

				

				
					377	אסף (לעיל הערה 82), עמ׳ קכב-קכג.

				

				
					378	עמק המלך, קט ע״ג. דומה כי כאן לראשונה בדפוס מופיע הביטוי ׳תיקון חצות׳. וראה להלן הערה 180.

				

				
					379	שערי קדושה, ח״א סוף שער ה, עמ׳ כח-כט.

				

				
					380	שם, שער ו, עמ׳ כט-ל. המוטיב של החזרת הנשמה נמצא גם אצל ראשית חכמה, שם, נז ע״ד. ראה גם ר׳ יהודה כלץ, ספר המוסר, עמ׳ סו; אגודת אזוב, נתניה תשנ״ה, עמ׳ כז-כח.

				

				
					381	ראשית חכמה, קנב ע״ב. וראה גם שם, שער האהבה, פרק ג, נז ע״ג. וראה גם לעיל בתוך הערה 62. ויורשה לי להוסיף כאן מאמר מוסגר. בראשית המאה השבע־עשרה, ר׳ אברהם ב״ר דוד משער אריה (פורטָלאונה) עוסק בפרוטרוט בתכנית של הלימוד בלילה. ואני מבקש להפנות את תשומת הלב שהמחבר, שהושפע מרמ״ע מפאנו, אינו נותן שום רמז שעניינו ריטואל חצות במובן המקובל אבל מעדיף במפורש לימוד בחצות הלילה, ורק ׳אם אין לאל ידכם לקום בחצות הלילה לעסוק בתורה כמוטל עלינו, על כל פנים הגו בה בתחלת האשמורת הראשונה ממנה׳ (שלטי הגבורים, מנטובה שע״ב, קלב ע״ב). וכאן בא סדר מפורט של קריאה מתוך תנ״ך, משנה, מדרש וזוהר, לכל השנה (שם, קלג ע״ג-קע ע״ב). דומה שאי־אפשר להתעלם מכך שהרקע הקבלי בדבר חצות ולימוד בולט כאן. בהקשר לכך יש לזכור גם את סדרת התיקונים הקשורים בנתן העזתי, שעניינם קריאה בחצות או ביום או ׳בכל לילה ולילה׳. למשל, ׳ספר תיקון הלילה הובא מארץ הצבי מסיגל [!] לאומרו אחר חצות לתועלת נשמתנו לחזות בנועם ה׳ ולבקר בהיכלו. שנת התכ״ו בקושטאנדינה׳. ראה שלום, שבתי צבי, ב, עמ׳ 831 ואילך; הנ״ל, א, עמ׳ 297. 

				

				
					382	כך דרכו של שו״ע בכלל. אף על־פי כן, תוספת הסעיף שאחריו מטה את הכף לייחס לדבריו ביטוי לאווירה שהיתה קיימת בצפת עוד לפני האר״י. וראה גם Idel (לעיל הערה 74), עמ׳ 310. ואין ספק שהצדק עם אידל, שם, עמ׳ 423 הע׳ 13, שדחה את הנחת ש׳ מגיד (להלן הערה 98), עמ׳ xix הערה 7, כאילו האר״י הוא שהשפיע על שו״ע. הדברים פשוט אינם נכונים מבחינה כרונולוגית.

				

				
					383	אשמורת הבקר, מנטובה שפ״ד, רמח ע״א.

				

				
					384	ראשית חכמה, קמח ע״ג.

				

				
					385	אור הישר, אמשטרדם תס״ט, ז ע״ד, עמוד העבודה, פי״א.

				

				
					386	שערי ציון, סוף שער א.

				

				
					387	ראוי לציין שבסוף המאה השש־עשרה ואילך נוסדו באיטליה חבורות רבות שנתאספו ללימוד ולתפילה, ואף קוננו על החורבן, אך באשמורת הבוקר.

				

				
					388	ועל כך ראה לעיל הפניה והערה 72.

				

				
					389	פר׳ ואתחנן, לג ע״א. ובשינויים קלים בשער רוח הקדש, ירושלם תער״ב, יא ע״א; ספר הכונות, ש״פ, יב ע״א; טוב הארץ, ה ע״ב. ראה גם Idel (לעיל הערה 74), עמ׳ 75.

				

				
					390	Magid Shaul, Conjugal Union, Mourning and Talmud Torah in R. Isaac Luria’s Tikkun Hazot, Daat, 36 (1996), pp. xvii-xlv. וראה גם Idel (לעיל הערה 74), במיוחד עמ׳ 314-311. על סתירות בדרושי רח״ו ראה א׳ ספראי, ״ולואי שיתפלל אדם כל היום כולו״, דעת, 77 (תשע״ד), ליד הערה 19 ועוד.

				

				
					391	בעקבות שלום, פרקי, עמ׳ 144.

				

				
					392	הקינה מופיעה כבר במחזור ספרדי, ונציה 1544. על מקורותיה והתפשטותה של קינה זו ראה י׳ דודזון, אוצר השירה והפיוט, א, עמ׳ 98, א-2104.

				

				
					393	שער הכונות, נח ע״ב-ע״ד. ובשינויים קלים בפרי עץ חיים, שער יז, פרק ג. הדברים הובאו גם בנגיד ומצוה, עמ׳ יא-יג, ובקצרה בפתורא דאבא, אותיות צו וצז, ירושלם תרס״ה, כז ע״ד-כח ע״ג. אציין את הסדר הכתוב אצל צמח, כוונות התפילות בקצרה, בני־ברק תשמ״ו, עמ׳ עז (שהוא בדומה לשער הכונות): ׳תיקון אחר חצות׳. קלז, עט, איכה, הבט. עמ׳ עט: קינה. לאחריה: עורה נא, פסוקי נחמה, ׳נשלם ענין רחל׳. אח״כ כד, מב, מג, כ, סז, קיא, נא. והכוונות בהרחבה.

				

				
					394	ראה Idel (לעיל הערה 74) עמ׳ 320-319.

				

				
					395	ש׳ מגיד (לעיל הערה 98), עמ׳ xix. Idel (לעיל הערה 74), עמ׳ 320-308, דחה זאת. טענה אחרת נגד תפיסת מגיד העלה א׳ ספראי, במאמרו (לעיל הערה 98), הע׳ 49. 

				

				
					396	הרי אידל עצמו (שם, עמ׳ 423) מתייחס לספר אלימה, שברכה זק ציטטה ממנו פסקה ארוכה (זק, בשערי, עמ׳ 233-232), הזוקקת במפורש אבלי ציון, משיח וחסרון הלבנה.

				

				
					397	ראה י׳ ליבס, ״תרין אורזילין דאיילתא״, מחקרי ירושלים במחשבת ישראל, כרך י (=קבלת האר״י], תשנ״ב, עמ׳ 126. ראה גם Idel (לעיל הערה 74), עמ׳ 314.

				

				
					398	ראה ר׳ מרוז, ״חבורת ר׳ משה בן מכיר ותקנותיה״, פעמים, 31 (תשמ״ז), עמ׳ 45. ראה גם סוף תקנה א בעמ׳ 57: ׳ועל שכינת עוזו שתשוב למקומה׳. וכן סוף תקנה י, בעמ׳ 58: ׳ולבקש מאת אלהינו יחזיר עטרה ליושנה׳. וראה גם מדבריו לעיל, סוף הערה 80.

				

				
					399	אחת משבע הכיתות בצפת שהיו מתכנסות ללימוד מדי יום אחרי התפילה, לָמדה זוהר. ראה שבחי האר״י, פרעמישלא תרכ״ט, ה ע״א. ראה גם ג׳ שלום, ״לתולדות המקובל ר׳ יעקב צמח״, קרית ספר, כו (תש״י), עמ׳ 194. וראה מרוז (לעיל הערה 106), עמ׳ 45.

				

				
					400	כגון פרי עץ חיים, שער יז סוף פרק ב. ראה גם שלום, שבתי צבי, א, עמ׳ 53.

				

				
					401	על משמעות זו של שריפת התורה ראה גם שער רוח הקדש, ירושלים תער״ב, יז ע״א; פרי עץ חיים, שער יז פרק ג; צמח (לעיל הערה 101), עמ׳ עח; נגיד ומצוה, עמ׳ כג. ראה גם אידל, שלמויות, עמ׳ 629-627; Idel (לעיל הערה 74), עמ׳ 315.

				

				
					402	צמח (לעיל הערה 101), עמ׳ עט.

				

				
					403	לא מצאתיה אצל דודזון (לעיל הערה 100).

				

				
					404	[ונציה] ש״פ, יא ע״א (=קארעץ תקמ״ד, יא ע״ב). וממנו העתיק השל״ה, קל ע״א. הודעת רח״ו מופיעה גם אצל ר״י צמח (לעיל הערה 101), עמ׳ עט: ׳ודע כי פעם אחרת שמעתי ממורי ז״ל סדר המזמורים באופן זה׳. וכן טוב הארץ, ה ע״ב.

				

				
					405	על ׳קינה׳ בלשון יחיד, ראה לעיל הערה 80, ולהלן ליד הפניות 133-131.

				

				
					406	במקורה היא קינה מאת ר׳ יהודה עבאס לתשעה באב, אך הוסבה גם למועדים אחרים וזכתה לתפוצה. ראה דודזון (לעיל הערה 100), ג, ע-466. וראה הורוביץ (לעיל הערה 50), עמ׳ 35-34, המזכיר את Giulio Morosini, שהתנצר בשנת 1649, ומספר על בני חוג בונציה שהתעוררו שעה־שעתיים לפני עלות השחר, ישבו לארץ וקוננו, ובעיקר ׳על היכלי׳.

				

				
					407	אפשר שהרעיון התלמודי בדבר שלוש המשמרות הביא ליצירת תמונה סמבולית של תמורות בעולם התאוסופי.

				

				
					408	נגיד ומצוה, עמ׳ יג; טוב הארץ, ג ע״ב.

				

				
					409	שער הכונות, נח ע״ב; פט ע״ג; רמ״ז, מאה ברכות, ונציה תחי״ה, ע ע״א.

				

				
					410	נגיד ומצוה, אמשטרדם תע״ב, ה ע״א-ו ע״א (=ירושלים תשכ״ה, עמ׳ יא-יג). ומעין זה בשו״ע האר״י, הלכות תיקון חצות, סעיפים ב-ד; פרי עץ חיים, שער יז, פרק א. 

				

				
					411	בספרות המאוחרת יעסקו רבות בשאלת נקודת החצות. כגון הרמ״ז, פר׳ ויגש: ׳בפלגות ליליא דווקא באותו רגע ממש׳; ר׳ שלום שרעבי; ר׳ יוסף כנאפו, זך ונקי, עמ׳ ב: ׳בנקודת חצות׳; ר׳ יוסף חיים, רב פעלים, ח״ד סי׳ ב. ועוד האריך בכך בח״ב סי׳ ב, ג. ובהלכה: אליה זוטא, או״ח סי׳ א ס״ק ג; אליקום געץ, שו״ת אבן השהם ומאירת עינים, שאלה כב, דיהרן פארט תר״ס; ר׳ מאיר מאזוז, שו״ת איש מצליח, ח״א, סי׳ ד; ואחרים. וראה גם תשבי, חקרי, ב, עמ׳ 411-409. 

				

				
					412	פרט לחבורתו של די־וידאש (ראה להלן הפניה 130), ופרט לחבורת ה׳מתגרשים׳. וראה ראשית חכמה, קמט ע״א.

				

				
					413	למשל, הוא כותב: ׳ואח״כ יסדר בקשות ופיוטים לאל ית׳ כל א׳ כפי ערכו וכפי נועם קולו. והוא דבר נאה ומשובח לאדם שימצא בכל בוקר מעלות השחר בבית הכנסת משבח ומרומם שם אלהינו ית׳ ולזמר כמלאכי השרת בשמים׳ (סדר היום, ג ע״א-ע״ב). חלוקה ברורה הציג ר׳ בנימין ב״ר מתתיה, בעקבות השל״ה: ׳זמן הבכי׳ ולקונן הוא בלילה. וזמן אמירת זמירות ורננים הוא מאור הבוקר וכל היום׳ (טהרת הקדש, תצ״ג, ד ע״ב). 

				

				
					414	נגיד ומצוה, כ״י אוקספורד 1794 (משנת תנ״ט), דף 6א; שם, ירושלים תשכ״ה, עמ׳ כג. ומכאן בטוב הארץ, ג ע״ב; פרי עץ חיים, שער יז סוף פרק ד; פוחאוויטשר (לעיל הערה 38), לט ע״ג; סידור האר״י, זאלקווא תקמ״א, לב ע״א, מ ע״א.

				

				
					415	Idel (לעיל הערה 74), עמ׳ 317-316, הדגיש את מוטיב הבכי.

				

				
					416	אשמורת הבקר, מנטובה שפ״ד, בערך ו ע״ב (=ויניציאה ת״פ, ו ע״א; רסד ע״א =רכו ע״א, בהתאמה). וראה לעיל סוף הערות 80, 106; וכן פוחאוויטשר (לעיל הערה 38), לט ע״ד-מ ע״א. וראה גם מ׳ פייקאז׳, בין אידיאולוגיה למציאות, תשנ״ד, עמ׳ 261-260. אגב, פוחאוויטשר, שם, גם דרש שהקהילה תספק צרכי מחייתם של ׳חסידים אנשי מעשה׳ שיקדישו זמנם לתיקון. וראה תשבי, נתיבי, עמ׳ 125. והשווה טהרת הקדש, פרק רביעי, ה ע״ב: ׳זה הסדר התיקון חצות נאמרה מן השמים ע״פ אליהו ז״ל[!]. ומה מאוד יפה המנהג במקומות גדולות שהולכין בכנופיא בעשרה או יותר לבהכ״נ ואומרים סדר חצות ... איש את אחיו מעורר לבו לבכי, ולקונן על חורבן המקדש והגלות המר. ומתפללין בעשרה על בניינה במהרה בימינו, ועל ביאת משיחינו׳. דברים אלה נאמרו אמנם בראשית המאה הי״ח.

				

				
					417	שערי ציון, תחילת שער ב. וראה שלום, פרקי, עמ׳ 145.

				

				
					418	כלשונו של Idel (לעיל הערה 74), עמ׳ 318.

				

				
					419	ראה מ״א שולוואס, רומא וירושלים, תש״ד, עמ׳ 67.

				

				
					420	קכט ע״ב-קל ע״א, סוף מסכת חולין.

				

				
					421	ראה י׳ דודזון, אוצר השירה והפיוט, ב, ה-1004. קינה זו, בצירוף קינות אחרות, נדפסה סמוך לפני כן באילת השחר, מנטובה שנ״ז, על ידי חברת שומרים לבקר. 

				

				
					422	עמ׳ 41. ראה גם שם, עמ׳ 28-27.

				

				
					423	ראה לעיל הערה 113.

				

				
					424	נח ע״ד; פרי עץ חיים, שער יז פרק ד.

				

				
					425	וראה Isaac Barzilay, Yoseph Shlomo Delmedigo, Leiden 1974, pp. 229-230.

				

				
					426	וראה את שתי האפשרויות בפירארה, להלן הערה 165.

				

				
					427	ראה א״מ הברמן, המדפיס זואן די גארה, תשמ״ב, עמ׳ 87 (פריט 174). וראה פירוט אצל מ׳ בניהו, ״חברת שומרים לבקר״, אסופות, יא (תשנ״ח), עמ׳ קא-קב. י׳ זנה, במאמרו, ״חברת חדשים לבקרים במנטובה״, ציון, א (תרצ״ו), עמ׳ 94, מביא נוסח כמעט זהה מתוך חיבור שנדפס בונציה שצ״ה או שצ״ח. ואולי הם היינו הך. 

				

				
					428	ראה י׳ דודזון, אוצר השירה והפיוט, ב, עמ׳ 8 מס׳ 181.

				

				
					429	לא מצאתיה אצל דודזון.

				

				
					430	מופיע במחזור נפולי ר״ן (אין שם עימוד) כאחד מפיוטי נחמה ונפוץ מאוד. ראה דודזון, ע-239, ח״ג, עמ׳ 258.

				

				
					431	אמנם ידוע שהמלבה״ד של היכל ה׳, יחיאל לוריא אשכנזי, הוא שהביא לדפוס בונציה בשנת שס״א גם את ספר חרדים לר״א אזכרי וגם את עסיס רמונים לר׳ שמואל גליקו, כך שאפשר שהוא מייצג נוהג מסוים בצפת.

				

				
					432	זאת בניגוד לדברי שלום, פרקי, עמ׳ 144 הע׳ 60, כי הנוסח הקלאסי נדפס לראשונה בשערי ציון, וכן בניגוד לא׳ הורוביץ (להלן הערה 169).

				

				
					433	ראה דודזון, ג, עמ׳ 251, פריט 88. אגב, גם זו אחת הקינות המופיעה במחזור נפולי ר״ן. אמנם בסידור האר״י, תקמ״א, לז ע״א, נכתב: ׳קינה הובא מירושלים׳.

				

				
					434	=יום ד. בקטלוג של נויבאואר, עמ׳ 566, נצטרפו שתי המילים ונרשם שלא כדין ובלא משמעות: יוד.

				

				
					435	באיטליה נדפסו תיקונים שונים לערב ראש חודש שכללו גם תיקון חצות. למשל, סדר משמרת החדש, ויניציאה ת״ך (והמהדורות החוזרות) ועוד.

				

				
					436	הפיוט מופיע כבר במחזור ספרדי, ונציה 1544. וראה דודזון, א-1718.

				

				
					437	ראה דודזון, ב, עמ׳ 13 פריט 275. סי׳ בנימין. קינה זו לא תופיע בשערי ציון, שגם בו נרשמו חמש קינות. ראה להלן הערה 175.

				

				
					438	ראה דודזון, ג, ע-516, וכל המקורות שם מאוחרים יותר.

				

				
					439	ראה עליו מאמריהם של א׳ סרוסי וט׳ בארי בספונות, ו (תשמ״ט).

				

				
					440	יוסף אומץ, ירושלים תשכ״ה, עמ׳ 44. כתיבת הספר נסתיימה בשנת ש״צ. 

				

				
					441	כוונתו, כנראה, לתיקון הנזכר לעיל של ר׳ יהודה הכהן, שנדפס בפראג שע״ה. ואולי גם לאחרים שהיו בזמנו כמו הפיוט של ר׳ אליהו לואנץ מפפד״מ, שהזכרנו לעיל בין הפניה 132 ל־133.

				

				
					442	נ׳ הנובר, יון מצולה, תל־אביב תשכ״ו, עמ׳ 88. השווה להלן הערה 161. אם כי כבר ר׳ אברהם גלנטי העיד: ׳ליל ר״ח יש אנשי מעשה שמשכימין בחצות וקוראין בספר תהלות׳ (שכטר, עמ׳ 294, סי׳ יב). וראה גם יוסף אמץ, סי׳ ריא.

				

				
					443	ראה אביב״י, קבלת, ב, עמ׳ 691.

				

				
					444	ראה עליו שם, עמ׳ 754.

				

				
					445	ראה שלום, שבתי צבי, ב, עמ׳ 392.

				

				
					446	שו״ת הרמ״ע, סי׳ עט.

				

				
					447	אשמורת הבקר, רמח ע״א. וראה תשבי, חקרי, א, עמ׳ 179 הערה 4; שם, עמ׳ 190. וראה גם עמ׳ 192 הע׳ 46. המשפט האחרון הוא פרפרזה לאיוב לב כב. דומה שחכמי איטליה משתמשים בו, כגון ׳לא ידעתי אכנה׳ בתשובת ר׳ משה פרווינצאלי, משנת של״ב (ראה מ׳ בניהו, יוסף בחירי, עמ׳ רצג); שו״ת שמש צדקה, סי׳ יד, ויניציאה תק״ב, כג ע״ב; שם, סי׳ כג, ל ע״ג.

				

				
					448	אשמורת הבקר, רסד ע״ב (= ת״פ, רכו ע״ב). וראה תשבי, חקרי, א, עמ׳ 186, הע׳ 19*. אגב, גם במעבר יבק, מנחת אהרן, ריש פרק ז, הוא מכנה אותו ׳ראשון לכל דבר שבקדושה׳.

				

				
					449	גם פוחאוויטשר (לעיל הערה 38), לט ע״ג, מטיל חובה זו על הרבנים.

				

				
					450	מעבר יבק, מנחת אהרן, פרק יח. לפי ח״ש נייהויזען, ״הארה להערה״, ציון, א (תרצ״ו), עמ׳ 257, היה זה לפני שנת שנ״ו, כי בשנת שנ״ו התחילו גם האשכנזים בונציה לקום בחבורה. 

				

				
					451	מתחיל: וידוי, קלז, עט, איכה, הבט, הקבצו, קול ברמה נשמע, עד מתי ה׳ ביום זה לעמתך, בהיכליך שמיר, על היכלי, עורה נא, התנערי. ולימים שאין בהם תחינה: מב, מג, סז, כ, כד, קיא, פסוקי נוע, נא, קכז, עד אנה בכיה, דודי ירד, אליך דודי נפשי אשא, מלך רחמן, משנה תמיד. כשאין תחינה: אל מסתתר, אור הגנוז. תוספת מיוחדת היתה ׳בליל א׳ מר״ח אדר׳ כיום זכרון (יא ע״א-יב ע״ב). וכמובן, במועד זה כבר מקובלת היתה התוספת, שנזכרה לעיל, בשלושת השבועות: ׳אלו הקינות שנהגו לומר בחצות יום בין המצרים׳ (יב ע״ב ואילך). וראה ריבלין, ערבים, עמ׳ 154. ראה גם הנ״ל, ״תקנות חברת ׳נזהרים׳ בבולוניה משנת ש״ז״, אספות, ג (תשמ״ט), עמ׳ שצג הע׳ 167 (ויש לתקן שם את התאריך: במקום תע״ג צ״ל תקכ״ג).

				

				
					452	חשוב לשים לב שבפולין אומרים ׳שירי זמרה מספר תהלים׳. והרי זה תואם את עדותו של ר׳ נתן הנובר, לעיל הפניה 150.

				

				
					453	אשמורת הבקר, מנטובה שפ״ד, הערה לסדר מעירי שחר מעיר מודינה (אין עימוד, ו ע״ב-ז ע״א).

				

				
					454	רנד ע״א. ראוי לציין שגם בנגיד ומצוה וגם בטוב הארץ, ג ע״ב-ד ע״א, התייחסו בהבנה כלפי מי שלא יכול היה לעמוד בכל המשימות.

				

				
					455	חובר בשנת שפ״ח, עשר שנים לאחר אשמורת הבקר. וראה כ״י מונטפיורי 459, דף 55א-ב. חיבור זה הוהדר בתשס״ח בידי רפאל כהן.

				

				
					456	כוונתו, כנראה, למובא לעיל, בין הפניה 101 ל־102, בשם רח״ו בסוף דרוש תקון חצות.

				

				
					457	ידוע כי בפירארה היתה חברת ׳חדשים לבקרים׳ שעמדה תחת השפעת הרמ״ז ויעקב דניאל אולמו. חברה אחרת שפעלה בפירארה היא ׳״חברת חצות לילה קמים ושוררים כאור יום חשכת לילה בקריאת משנה גמרא בתוך ישיבתם המפוארה׳ בעיר פירארה, בהדרכת ר׳ ישמעאל מפאנו. כך בשער ובהקדמת התיקון, מנטובה שמע״ה=תט״ו. 

				

				
					458	ראה עליו א׳ יערי, תעלומת ספר, תשי״ד, עמ׳ 63-51; ג׳ שלום, ״יחסם של רבני ישראל אל השבתאות״, ציון, י״ג-י״ד (תש״ח-תש״ט), עמ׳ 62.

				

				
					459	במקורו מקראקא. ישב בא״י, עבר לאיטליה, ושם נפטר בשבט תכ״ב, ונקבר ברגייו אמיליה. ראה ד׳ מלכיאל, ״שירי מצבות״, פעמים, 99-98 (תשס״ד), עמ׳ 141. וראה להלן הערה 172.

				

				
					460	ראה אביב״י, קבלת, ב, עמ׳ 749. לדעתי, יש להוסיף לקבוצה גם את ר׳ אברהם חזקוני, אם כנים דבריו: ׳וכך קבלתי מהרב הגדול הישיש חסיד ועניו מקובל נאמן כמהר״ר בנימין הלוי נר״ו וכך נהגתי בחברה קדישא עם הרב הגדול החכם השלם הדרשן מופלג נאה דורש ונאה מקיים החסיד ומקובל נאמן כמה״ר משה זכותו נר״ו׳ (זאת חקת התורה, ויניציאה תי״ט, כד ע״א).

				

				
					461	יושם לב שבסדר מאה ברכות, תחי״ה, נרשם שקיבל מרבו, ר׳ בנימין. ראה להלן בין הפניה 177 ל־178. לדעת א׳ הורוביץ (לעיל הערה 50), טוב הארץ הוא התיקון הראשון שנדפס באיטליה (עמ׳ 35), וכי שם נדפס לראשונה תיקון חצות (עמ׳ 37. וכך כתב גם הוס, כזוהר, עמ׳ 250). ועל כך יש להעיר: א) כאמור לעיל, לראשונה נדפס התיקון בפראג שע״ה; ב) בשנה שנדפס טוב הארץ נדפס גם קיצור חובות הלבבות כרשום בגוף הטקסט, ושניהם בונציה, ולא הצלחתי לברר איזה משניהם קדם. וראה ההערה הבאה.

				

				
					462	דומה שכאן לראשונה משולבות בריטואל משנת תמיד ותפילת ׳מלך רחמן׳ שבהמשך. כאמור, ייתכן ששילוב זה מושפע מחיבורו של ר׳ מנחם די־לונזאנו (שהוא עצמו הושפע מרמ״ע מפאנו), עבודת מקדש, המופיע בשתי ידות, ונציה שע״ח. ומפליא שבטוב הארץ לא נזכרה אלא התפילה, ובלא משנת תמיד (אגב, כך גם בזאת חקת התורה לר״א חזקוני). האם יש לראות בכך הוכחה — בוודאי לא חד־משמעית — שטוב הארץ קדם? וראה הערה קודמת. מכל מקום, אין לקבל את דברי אסף נברו, ׳תיקון׳ — מקבלת האר״י לגורם תרבותי, עבודת דוקטור, באר־שבע תשס״ו, עמ׳ 96, המאחר את הופעת משנת תמיד בשבע שנים עד שערי ציון.

				

				
					463	בדרך כלל נהג ר׳ נתן להוסיף הערות בגליונות החיבורים שהיו בידיו. ראה אביב״י, קבלת, ב, עמ׳ 711. וראה ברכה זק, ״על חלקו של רבי משה זכות בחיבור טוב הארץ״, קבלה, י (תשס״ד), עמ׳ 226-207.

				

				
					464	ר׳ יעקב עמדן יצא בחריפות נגד משמעותו השבתאית של הפיוט ומחברו (מטפחת ספרים, לבוב תר״ל, עמ׳ 78). אגב, בטוב הארץ נדפס פיוט זה בראש הספר.

				

				
					465	נדפס אצל דבורה ברגמן, אשא את לבבי, תשס״ט, עמ׳ 445-442.

				

				
					466	מניין של חמש קינות נרשם, כזכור, גם בספר שערי דמעה (לעיל ליד הפניה 145). ומאוחר יותר בסידור האר״י, זאלקווא תקמ״א, לו ע״א ואילך (כמו בשע״צ); ספר משמרת לילה והוא סדר תקון חצות הנדפס בספר שערי ציון כמו שנהגו לקרות בני החברה הקדושה שומרים לבקר יצ״ו כל השנה בליל ששי, אמשטרדם תקכ״ח; ועוד.

				

				
					467	ירושלים תרנ״א, ד ע״ב ואילך.

				

				
					468	לא מצאתי אצל דודזון.

				

				
					469	וראה לעיל הערה 82.

				

				
					470	לפי M. Beit-Arie, Catalogue of the Hebrew Manuscripts in the Bodleian Library, Supplement of Addenda and Corrigenda to vol. 1, Oxford 1994, עמ׳ 495, נכתב במאות 18-17. חבל מאוד שאין לנו תיארוך מדויק, שהרי מופיע כאן הביטוי ׳סדר תיקון חצות׳, ולפי השערתי נכתב בשנת ת״א, כלומר לפני עמק המלך. ראה לעיל הערה 86.

				

				
					471	אמנם באגרתו אל תלמידו, ר׳ בנימין הכהן ברג׳יו, בשנת תמ״ז, כתב רמ״ז: ׳ובענין התיקון אחר חצות בט״ב נכון שלא לו׳ המזמורים, וכן אני נוהג׳. ראה מ׳ בניהו, דור אחד בארץ, תשמ״ח, עמ׳ רסז.

				

				
					472	ראה ריבלין, ערבים, עמ׳ 155.

				

				
					473	רמ״ז כותב באגרתו אל ר׳ אברהם רוויגו במודונא: ׳ספר שערי ציון ששאלת ממני איננו נמצא בכאן אלא אותו הא׳ שנתתי לך׳. האגרת כנראה משנת תכ״ו או תל״ז. ראה אגרות הרמ״ז, אגרת ח, ה ע״ב. לעומתו, ר׳ בנימין ב״ר מתתיה כותב בטהרת הקדש (הנהגת היום, פרק שלישי, ד ע״ב): ׳אחר סיום הברכות הנ״ל יאמר תיקון סדר חצות וקינות השייכות לאבילות ציון וירושלים ... כאשר נמצא כתוב כל הסדר בספר זאת חקת התורה, באות ח׳ חצות. גם בשערי ציון הנדפס מקרוב, מסודר בספר נפלא נכון טוב ויפה ... עם כוונת השייכים להם. ואחר סיום התיקון ישב ויעסוק בתורה עד אור הבוקר׳. דברי שבח אלה לשערי ציון נכתבו באשכנז בין השנים תס״א-תע״ג (על־פי תמר, מחקרים, עמ׳ 137), כלומר לא הרבה אחר דברי רמ״ז. גם בקיצור של״ה, אמשטרדם תס״א. מז ע״ב, נכתב: ׳וכבר נדפס בשערי ציון׳.

				

				
					474	שערי ציון, פראג תכ״ב. ההערות שנוספו באריחיים בגוף הטקסט הן מנוסח סדר תיקון חצות לילה, ליוורנו תקכ״ה, בהקדמה. הדברים הללו הובאו בהרבה ספרי תיקון נוספים, ולמעשה, במספר מלים מן המובאה, שלא רשמנו כאן את כולן, יש הבדלי נוסח קלים. 

				

				
					475	וכבר העיר על כך דניאל רימר, ספר תפילת חיים, תשס״ד, עמ׳ קמו.

				

				
					476	בראש מחזיק ברכה מצטט את מור וקציעה שתיקון חצות ׳ס׳ הזהר לא אמרה אלא בארץ־ישראל ולת״ח׳. אך מביא מראשית חכמה, שער הקדושה פ״ז, ומדעת חכמה, שער העבודה פ״א, שנועד לכל.

				

				
					477	ראה שכטר, עמ׳ 294 סעיף א; 297 סעיף ב.

				

				
					478	ראה להלן, פרק שבעה־עשר, הפניה 103.

				

				
					479	זוהר ח״ג קסז ע״ב. וראה ג׳ שלום, ״מקורותיו של ׳מעשה ר׳ גדיאל נער׳ בספרות הקבלה״, דברים בגו, תל־אביב תשל״ו, עמ׳ 281. 

				

			

		

	
		
			 

		

	
		
			פרק חמישי 

			למנהג אמירת תהלים 

			פתיחה 

			ספר תהלים זכה ליחס מיוחד מצד העם וחכמיו. כבר במדרש קדום נמצא מעמד שווה480 לתורה ולתהלים: ׳משה נתן חמשה חומשי תורה לישראל, ודוד נתן חמשה ספרים שבתהלים לישראל׳. ובהמשך באה שוב הערכה מופלגת: ׳יהיו לרצון אמרי פי ... ולא יהיו קורין בהם כקורין בספרים481 אלא יהיו קורין בהם והוגין בהם ונוטלין עליהן שכר כנגעים ואהלות׳.482 המשאלה נתגשמה, כנראה, וביטוי למציאות הרווחת ניתן, כמדומה, במשפט המדרשי הבא: ׳אמר דוד לפני הקב״ה, יהי רצון מלפניך שיהיו שירות ותשבחות שלי נאמרין בבתי כנסיות ובבתי מדרשות לעולם׳.483 ואמנם, בין קטעי הגניזה נמצא ברכה — הנאמרת בנוסחים קרובים ובהזדמנויות שונות בתוך התפילה, כגון לפני מזמורי החגים בערבית וכפתיחה לפני פסוקי דזמרה בשחרית — שאחת מנוסחיה היא: ׳ברוך ה׳ אשר בחר בדוד עבדו ורצה בתהלתו ובשירי קדשו להללו וליחדו ולפארו׳ וכו׳.484 המעניין הוא שנוסח זה, בשינויים קלים בתחילתו אך בהרחבה קבלית, פותח את ׳התפילה שלפני תהלים׳ הרשומה, במאה השבע־עשרה, בשערי ציון, פראג תכ״ב [כב ע״ב]. 

			עוד זכה ספר תהלים ורוב פסוקי המקרא המשובצים במהלך התפילות — ממנו הם לקוחים. יותר משליש של הספר חדר כמזמורים שלמים. ונזכיר כי כבר בימי המקדש אמרו הלויים שיר של יום, וכולם מתהלים הם.485 גם לאחר החורבן המשיכו לומר שירים אלה, וכמותם נזכיר את מזמורי החג והשבת שנהגו לפתוח בהם את תפילת ערבית החגיגית, אם כי מנהגם של בני ארץ־ישראל ובבל לא היה אחיד, ובכלל נמצא מגוון רחב של אפשרויות.486 וכך נאמרו מזמורים מסוימים לעתות מיוחדות. אך ענייננו כאן הוא המנהג האחר, הוא קריאת ספר תהלים, לרוב כולו, ולא בתוך התפילה עצמה וכחלק ממנה, הגם שמועד התפילה יכול לשמש גם מועד קרוב ונוח לאמירת התהלים, לפחות כתזכורת או כשעה נוחה. 

			הערות היסטוריות 

			אולם קשה לקבוע אימתי החלו באמירת תהלים כריטואל העומד בזכות עצמו. הרי באשר ל׳שימוש תהלים׳ ברור שהיה קיים כבר בסוף האלף הראשון (ראה בסמוך), אך באשר לעצם הקריאה, בחיבורים רבניים עצמם יש שמקדימים לימי־הביניים. למשל, במקור חיים, סוף סי׳ א, כתב ר׳ יאיר בכרך: ׳וכן ראיתי נוהגין במדינת שוואבין ורוסיא כמה קהילות, ואמרו שכך מנהג ישן נושן בידם׳. יש מעידים על קודם 1400.487 כנגדם נמצא בחיבורים שונים שהמנהג נתקבל בקהילות באופן עצמאי ולא לפני המאה השבע־עשרה. ׳... אמירת תהלים שאינו מנהג קדמון, כי שמעתי אומרים שמנהג הזה נתפשט בזמן קרוב באלו הארצות לאמרו בצבור, ואף גם עתה אין כל הקהל אומרים אותו רק יחידי העדה׳.488 גם מדברי ר׳ חיים פאלאג׳י, בהקדמת פירושו לתהלים, הכתוב לחיים, עולה כי ראשית המנהג, לפחות באזמיר, בתקנה של ר׳ חיים אבולעפיא (במאה השבע־עשרה), אלא שהוא מוסיף ומציין כי במרוצת 120 שנה ׳קיימו וקבלו היהודים להגות בספר תהלים פעמים רבות ... כפלי כפלים ממה שתיקן מרנא׳. אך אין צריך לומר שאין ב׳עדויות׳ אלה, ודומיהן, משום קביעות היסטוריות בנות סמכא. 

			נראה כי ראשיתו של מנהג זה מצויה כבר בתקופת התלמוד.489 עדויות שונות יש מתקופת הגאונים על אמירת תהלים בציבור בהזדמנויות מגוונות, למשל, בשאלה לרב האי גאון נכתב: ׳ומנהגנו כאן בקירואן בבתי כנסיות, מתקבצין אנשים בכל ליל יום הכיפורים ופעמים בלילי השבתות וקורים תהלים לאור העששית במקראות׳. ובהמשך: ׳אנשים שהיה מנהגם שכל יום שבת ומועד היו באים מבעוד לילה לבית הכנסת וקוראים קצת מן התילים עד הזמן שצריך להתפלל, אלא שבעשרת ימי התשובה וביום הכיפורים לא היו קוראים מהם כלום׳.490 יתרה מזו נמצא בתשובות הרמב״ם, שקראו כנראה בכל יום: ׳אלה התוספות בקריאת מזמורים או תפלות כגון ... לפני תפלת החובה, כל זה יפה מאד ורצוי כדי לעורר הכוונה׳.491 (בהמשך הדברים נביא מקורות נוספים מימי־הביניים). וכן נהגו יהודי תימן קודם עלות השחר בשבת לקרוא תהלים במקהלה בקול רם,492 וכנראה מנהג עתיק בידם. כן מצינו בצוואת ר׳ אליעזר ב״ר שמואל (נפטר קי״ז-1357) המבקש מבניו ובנותיו: ׳ומיד לאחר תפלה יתעסקו מעט בתורה או בת[ה]לים או בגמילות חסדים׳.493 גלוי לעין שלפנינו פרפרזה לשלושת הערכים שנמנו במסכת אבות כיסודות שעליהם עומד העולם, אך החידוש לפנינו הוא שבמקום ׳עבודה׳, שפירושה תפילה, מוצב ומתייחד כאן ספר תהלים שזכה אפוא למעמד דומה. 

			אמירת תהלים תפסה מקום חשוב בצפת של המאה השש־עשרה. כך אפשר ללמוד מן ההתייחסות של מקובלים, כמו ר׳ אליה די־וידאש,494 וממקורות נוספים.495 נראה כי הדרך להתפשטות היתה קצרה, ויש לשים לב לעדויות המתרבות במהלך המאה השבע־עשרה. על כך נוכל ללמוד גם מעצם השאלה שנשאל איש הלכה, המהר״ם מלובלין, בראשית המאה השבע־עשרה, מאת אדם שנמנה עם ״חברת תהלים״ ובחורף, לדעתו, אינו יכול להמשיך בכך מאחר שמקדימים קריאתם לזמן הנחת תפילין, והרי לפי הזוהר צריך אדם לצאת מביתו עטור טלית ותפילין ועדיין אי־אפשר להניח. תשובתו של המהר״ם עצמו496 מעניינת משום שלפי פסיקתו, הנהגה על־פי הזוהר אינה מחייבת והרי זה כנדר בטעות, ולפיכך פטר אותו מקנס שאמור היה לשלם באשר ביטל אחד מתנאי התקשרותו עם החבורה! יושם לב כי גם ׳באמונה השבתאית נשמר מקום נכבד לספר תהלים׳, וכי נתן העזתי ותלמידיו העדיפו אמירת תהלים על פני משניות.497 גם בחסידות נפוצה מאוד אמירת תהלים (אם כי לא על חשבון משניות).498 

			על מה ולמה? 

			ברם, הבה נניח לגלגולי ההיסטוריה ונדון באמירה עצמה. בכל הדורות ראו אבותינו באמירת תהילים מקור חיים והשראה.499 למעשה, לא הסתפקו באמירה בלבד, אלא ׳אשרי האיש אשר אומר תהלים בשירה ובזמרה ובשמחה ובכוונת הלב׳.500 היתה זו אפוא חוויה רגשית שכבשה את הלב, וזו נתנה ביטויה בדרכים שונות. השל״ה, כדרכו, הפליג וכתב: ׳מי שנפשו חשקה לדבקה בו יתברך בשבחיו, אז ידבק עצמו בספר תהלים׳.501 ביטוי בנאלי לזיקה האמורה נקרא בסידור נפוץ ובעל השפעה: ׳נוהגין לומר תכף אחר הברכות אפילו רק מזמור אחד מן תהלים קודם שעושין שום [=איזשהו] דבר׳.502 אפשר להיווכח בכך גם בהקשר אחר. רבנו יונה כותב: ׳חייב כל אדם לתקן מקום בביתו וישים לו שם הלכות או מקרא או תילים או סדור תפלות. וכאשר יפנה מעסקיו ומידי עברו ממלאכתו יסור שמה לשְנות או לקְרות׳.503 הסברים שונים ניתנו ליחס זה. למשל, 

			כחלק מן הביטויים לאהבת המלך, שהיא המצוה הראשונה בקריאת שמע, יש לכבדו בשירי שבח והלל. ואין ספק ששירי דוד הם ההולמים מטרה זו.504  

			׳דוד המלך ע״ה היה מתפלל על כל הענינים שצריכים ישראל עד ביאת משיחנו. על החולים שיתרפאו, על הבריאים שלא יחלו, ועל פרנסתם שיתברכו, ולבטל מהם כל הגזירות קשות׳.505 כלומר, הכל מצאו בו מבַטֵא את משאלתם. ומעין זה, ׳אין לנו דבר גדול יותר מספר תהלים שכלול מן הכל, מרבים שבחים להשי״ת, ורבים מזמורים הם על התעוררות התשובה, ורבים מזמורים הם על בקשת מחילה וסליחה׳.506 משמע, הצגת תמונות החיים המשתקפות בספר מחזקת את זיקת הקורא לבורא. וכך ניסח זאת ר׳ נחמן מברסלב בהוראתו: ׳עיקר אמירת תהלים לומר כל מזמורי תהלים על עצמו, למצוא את עצמו בתוך כל מזמור ומזמור׳.507 

			׳וצריך האדם לידע שכל ספר תהלים חבר דוד המלך ברוח הקדש508 על כללות ישראל. וגם התבות שֶמוֹרים שדִבֶּר בשביל עצמו, מרומז בהם גם על כל איש ישראלי בפני עצמו. כי כל דָבר הנאמר ברוח הקדש נאמר על כלל ישראל ועל כל יחיד פרטי׳.509 

			ויש מי שיצעד צעד נוסף. בשיחות הר״נ [מברסלב], אות צח, נמצא הערכה מיוחדת: ׳אמירת תהלים מעלה גדולה כאלו אמרם דוד המלך בעצמו כי הוא אמרם ברוח הקודש, והרוח הקודש מונח בתוך התיבות, וכשאומרם הוא מעורר ברוח פיו את הרוח הקודש עד שנחשב כאלו אמרם דוד המע״ה בעצמו׳.510  

			בהקשר זה נזכיר את הזיקה בין רוח הקודש ומעלות חשובות נוספות ששררה בעת אמירת שיריו של דוד, כפי שזו מופיעה בזוהר בכמה מקומות בהקשר לשירת המלאכים. למשל, ח״א קעח ע״ב, ח״ב יח ע״ב, קלא ע״ב, קצה ע״ב-קצו ע״א. ואולי היתה גם לכך השפעה על התפשטות מנהג הקריאה.  

			יש שהדגישו את ההקשר המשיחי: ר׳ מרדכי דאטו ראה בספר ׳מסכת מגובשת של מחשבה משיחית ... ודוד המלך נהיה לסמלה של האומה הישראלית, סמל לייסוריה ולתוקף צרותיה בגלותה מזה, ומופת לתקוות גאולתה ולחוזק אמונתה בישועתה מזה׳.511  

			אף ראו בו ערך אסתטי. כבר ר׳ מנחם אבן זרחי (1310–1385), תלמיד הרא״ש, כתב: ׳והרוצה לשַבח טוב לקרות שירות דוד שנאמרו ברוה״ק [יותר] משירות ותשבחות שחברו המחברים האחרונים׳.512 ומעין זה: ׳ויפה יותר [לעומת פיוטים מאוחרים] לקרוא בספר תהלים שנאמרו ברוח הקודש על ידי מלך ישראל, ועולים על כל השירות ותושבחות שבעולם׳.513 

			קריאה מאגית 

			וכבר בשלב מוקדם עלה קו מיסטי־מאגי. זה ניתן במאה השלוש־עשרה,514 בקביעה שדוד המלך תיקן את הזמירות ׳כדי לפנות דרך לתפלות לעבור [לעלות למעלה] כי כל אותן הכתות הן כמו ענן המעכבין לעלות התפלה ... ובהיות האדם מסדר אותן הזמירות אזי מסתלקין והולכין להם אותם המשחיתים והמקלקלים והמעכבים׳.515 תפיסה מאגית זו, כהכרתת כוחות הרע, הופיעה בחיבורים חשובים ובעלי השפעה במאה הי״ג, כמו ספר הזוהר,516 ולאחריו פירוש הרקנטי לתורה.517 

			אויב זה נתפרש הן במובן המיסטי והן במובן הפיזי־האנושי. ׳בעתים ובזמנים ההם ראוי לעורר תקונים בבתי כנסיות ובבתי מדרשות ולזמר מהזמירות של נעים זמירות ישראל כי אין דבר שחותך כח אויבינו כי אם זמירות הללו׳.518  

			את עקבותיה של התפיסה המאגית נמצא בבירור במאה השש־עשרה אצל פוסק הלכה חשוב בפולין, ר׳ מרדכי יפה, שציין מפורשות: ׳עיקר המנהג באמירת המזמורים של תהלים הוא ממה שכתב בעל שערי אורה בתחלתו׳. ומכאן נבעה מסקנתו החד־משמעית: ׳מנהג של טעות הוא אותם שאומרים תהלים אחר התפילה, שהרי עיקר אמירתם הוא כדי להבריח המקטרגים כדי שתעלה התפלה בשלום אח״כ ... ומה יועיל להם ההברחה אחר שהתפללו?!׳.519  

			השימוש בספר תהלים למטרות מעין־מאגיות הלך ונתעצם. כבר בסדר היום, מח ע״ב, נכתב: ׳וכן התפלל דהע״ה ובקש רחמים על כל עוסק בספרו שלא ישוב ריקם׳. לפיכך, למשל, בספר יראה, הנקרא גם ספר מוסר (ועוד), מונקאטש תרס״ד, כ ע״ב-כא ע״א, מוצאים אנו: ׳תהלים מעלתו גדולה, ואמירת מזמורים מסוגלים׳,520 היינו לומר שורת מזמורים מסוימים לרגלי פגעים קשים, כגון מחלה או עצירת גשמים521 או צרה הנוחתת על עיר522 וכיוצא באלה.523 וכן מצינו בספר פלא יועץ (ע׳ תהלים): ׳ויש קבלה מאנשי שם הקדושים שמי שיש לו איזה דוחק השעה או צער או שהוא מהלך בדרך ... יקרא כל התהלים בכל יום בלי הפסק בכונה והכנעה ויראה נפלאות. וזה בדוק ומנוסה׳. מה רב ערכם של מזמורי תהלים למטרות אלה ודומיהן.524  

			הרעיון האמור של כריתת המקטרגים שימש גם נימוק לר׳ שלמה קמחי, מרבני אזמיר במאה הי״ט, להתנגד לרצונו של תלמיד חכם לחרוג מן הנוהג של קריאת תהלים בראש השנה, שכן אותו ת״ח העדיף ללמוד הלכות.525  

			ומעין מה שראינו לעיל בהקשר למילה ׳זמירות׳ נמצא גם בהקשר למילה ׳מלילות׳: ׳קבלתי, להמתיק הדינים והגבורות — לגמור כל ספר תהילים, ונרמז בפסוק ״מי ימלל גבורות ה׳״, ימלל מלשון מלילות, לכתוש ולמולל הגבורות והדינים. ״ישמיע כל תהלתו״, דהיינו, כל ספר תהילים׳.526 

			׳המילה מזמור במשמעות המאגית מגיעה לביטויה הממצה ביותר בספר שימוש תהלים ... כנראה מן המאה התשיעית או העשירית. הספר תופס את מזמורי התהלים כנוסחאות מאגיות בעלות העוצמה הגדולה ביותר במקרא׳.527 שמוש תהלים נדפס לראשונה בסביונטה שי״ב,528 והוא ׳מתאר בפרוטרוט את כוחותיהם המאגיים המגוונים של מזמורי תהלים׳.529 לצד, או בעקבות, שימוש תהלים יש שיטות עיקריות נוספות, כגון אמירת פסוקים ממזמור קיט המתחילים באותיות שמו של החולה. או הנדפס בשם ליקוטי תהלים (לראשונה ווילהמשדארף תע״ז, ליוורנו תקכ״ה ועוד), שבו הורחב המעגל ונאגרו כל פסוקי תהלים לפי תחילת אותיות השם. על פרקטיקה זו כותב החיד״א: ׳מי שהוא חולה יש שמקבץ עשרה אנשים ולומד כל פסוקי תהלים מתחילים בכל אות מאותיות שמו. ונדפס ס׳ לקוטי תהלים על סדר א״ב על זה׳.530 כן נדפס סימני ספר תהלות, ויניציאה של״ו, והוא על סדר א״ב, למצוא על נקלה פסוקים נצרכים. ואפשר מזמורים (או נרות) כמניין שנות החולה. 

			עוד דוגמא ידועה היא המנהג הברסלבי: ׳תקון למקרה לילה ח״ו לומר עשרה קפיטל תהלים באותו היום שארע לו ח״ו, כי יש כח באמירת תהלים להוציא הטפה מהקלפה שלקחה אותה׳.531 וכך סמוך לפניו כתב החיד״א: ׳מאחר שהתפלל דוד הע״ה שיהא חשוב אמירת תהלים כעוסק בנגעים ואהלות, נראה דתהלים מועיל לימודם לתקון הברית, כמ״ש [=כמו שכתבו] גורי האר״י ז״ל, שלימוד סדר טהרות טוב לתיקון פגם הברית׳.532 מעין זה גם בספר הלכי: ׳לכבוד המת אפילו דברי תורה ואפילו תוך ד׳ אמות מותר ... ולכן מותר לומר תהלים בבית שהמת בו להצילו מרוחות רעות׳.533 נוסיף פרט מעניין שאנשים שסובבו את גופת המת (מיטת שכיב מרע או גופת המת) וקראו תהלים נתבקשו להיות צמודים זה לזה כדי למנוע בעד כוחות חיצוניים דריסת רגל.534 ואילו האדמו״ר ר׳ אברהם יהושע מאפטא, דרש לקרוא כל ספר תהלים, סדר מעמדות וסדר פיטום הקטורת בכל יום כדי ׳למנוע כל מחלה׳.535  

			וכך נמסר בשם הצמח־צדק: ׳אלו ידעתם כחם של פסוקי תהלים ופעולתם בשמי רום, הייתם אומרים אותם בכל עת. תדעו, שמזמורי תהלים שוברים כל המחיצות ועולים בעלוי אחר עלוי בלי שום הפרעה, ומשתטחים לפני אדון עולמים, ופועלים פעולתם בחסד וברחמים׳.536 אמנם נמצא הסתייגות בכח המאגי: ׳לפי שיעור הכוונה ואמירה נעימה של התהלים — כאותו שיעור יעשה לו סגולה דגם ה׳ יענהו׳.537  

			בלא ספק, בשל הסגולות שיוחסו לו הלך ונשתרש מנהג הקריאה (ואף נוצר שם־משפחה: תהלים־זָאגֶער). וכדברי החיד״א, ׳כבר נודע סגולות ס׳ תהלים, נורא מאד, יזהר לקרות ממנו שיעור בכל יום או לפחות בכל שבוע באופן כי משנה זהר תהלים כ״ד [=תנ״ך] לא יסורו ממנו׳.538 זאת ועוד, ׳בלימוד תהלים וזוהר הקדוש אפילו באין מבין כלל, חשוב ומקובל ומרוצה לפני ה׳׳.539 

			תהלים כספר תפילה 

			וכך עלה שוני באופן טבעי, כי בעוד שתלמוד תורה הוא מצוה, וטעם לדבר ניתן כדי לדעת הלכה למעשה, או להרגיל ליראה ולאהבה, להגיע לדבקות, להביא לייחוד זכר ונקבה בעליונים וכו׳, הרי בתהלים — הקריאה בו היא עצם התכלית, די בעצם האמירה והשינון. כך עולה, למשל, מצוואת ר׳ משה חסיד מפראג, בראשית המאה הי״ח, הכותב, בין היתר: ׳וגם ספר תהלים יהיה אצלו תמיד, בכל פעם שיש לו מעט זמן יאמר קפיטל תהלים. וזה אין צריך כוונה, ויש לו שכר כעוסק בנגעים ואהלות!׳.540 ספר תהלים חרג אפוא מן המקרא משעה שהחשיבו אותו כספר תפילה,541 והוא נחרג מן הסידור בכך ש׳אין צריך כוונה׳. ואילו כמאה שנים קודם לכן מעמדו המיוחד של תהלים נתבטא בפשטות בלשון השל״ה: ׳והאומר תהלים הוא כמתפלל, והוא גם כן כעוסק בתורה׳.542 תהלים משמש אפוא בו־זמנית בשני כובעים. בראשונה ׳הוא כמתפלל׳, ועם זאת אי־אפשר להתעלם מהיותו ספר בכתבי הקודש ומההשוואה התלמודית ׳כעוסק בנגעים ואהלות׳.  

			ברם, הלכה למעשה אפשר להיווכח במעמד שנתייחד לו כספר תפילה, וזה הלך ונתקבע. למשל, ר׳ מרדכי יפה, בספרו הלבוש, בסוף סי׳ א, העלה טעם נוסף להקדמת תהלים לפני שחרית, שעיקר ספר תהלים הוא סידור שבחו של מקום, והרי נאמר בתלמוד ׳לעולם יסדר אדם שבחו של הקב״ה ואחר־כך יתפלל׳.543 אכן, קריאה בתהלים נתפסה כחלק ממערכת התפילה ולא כטקסט מקראי. אחת התוצאות המובהקות (ונשוב לכך בהמשך) מתפיסה זו היא כי גם אלה שנהו אחר קבלת האר״י, שאסר על קריאת מקרא בלילה, הוציאו מכלל זה את תהלים. כמו כן, על סמך זה גם הותר, בספרו של אחד מגדולי ההלכה, לומר תהלים בתשעה באב אחרי מנחה, הגם שההלכה אסרה לימוד תורה בתשעה באב.544 

			בדומה לכך נביא את השאלה שנשאל ר׳ יאיר בכרך ׳מחזן מופלג ובעל תורה ממדינת פולין שהיה גומר בכל יום תילים בע״פ׳, ולבו נקפו, שהרי בגמרא נאמר כי ׳דברים שבכתב אי אתה רשאי לאומרם בעל פה׳. תשובת ר״י בכרך היתה שפסוקים שהיו לחלק מן התפילה ונאמרו בציבור רשאי היחיד לאומרם בעל פה. וכך נהגו דורות רבים. לפיכך, מאחר ש׳נהגו ברוב תפוצת ישראל לאמור תילים בציבור בכל יום, ודאי דלאו לשם [לימוד] תורה נהגו כך, רק לעורר רחמים ... ולהשבית אויב וקטרוגים, כענין זמירות׳, ולכן ניתן לאומרו בעל פה.545  

			וכדרכם של דברים, תהליך התבצרותה של תפיסת תהלים כטקסט של בקשות ותפילות לא נתקבל על דעת הכל. נראה שהגר״א הרגיש במעמד החדש שנוצר ודעתו לא היתה נוחה מכך, שכן נמסר בשמו: ׳כשאומר תהלים יכוון תמיד לקיים בזה מצות עשה דתלמוד תורה׳.546  

			גישות אלה באו לביטוי מעשי בעת הדיון בעניין הלכתי ידוע, שאין לשבת בד׳ אמות של המתפלל. לפי שיטת פוסקים רבים, המתפלל, או אפילו הלומד, בוודאי שרשאי. לפיכך גם ספר תהלים דינו כדין תורה. ׳אבל יש להסתפק באלו שנוהגים לומר התהילים הקבועים בכל יום לפי הסדר שתקן השל״ה הקדוש, וצירף זה לסוף התפלה, האם נאמר דנעשה כחלק מתקוני התפלות כמו פרקי אבות ... דגם זה אינו אלא מנהג לאמרו ואפ״ה [=ואפילו הכי] נחשב כחלק מתיקוני התפילות׳. אך כנגד זה מוּבָא ספר תורת חיים שאינו רואה בפרקי אבות חלק מהתפילה, ואף לא בתהילים. ומכאן המסקנה האפשרית לגבי הזולת אם רשאי להתיישב ליד הלומד/המתפלל.547 

			נראה שבמקביל צומחת מגמה של איזון המעלה את קרנו של הספר בייחודו. אפשר לגלות כיוון ההולך ומתעצם בהעלותו דרישה לומר את המזמורים בדבקות ובכוונת הלב. ונראה לי שבמסגרת זו מופיע השיתוף, גם ההשוואה, לשיר השירים. למשל, ׳דוד ושלמה ... תקנו שירות לעורר אהבת רעים ודודים עליונים ... ולכן עיקר שירה בלילה ... סמוך לאור היום ... והנה עיקר שירה בלב בשמחה ולכוון יחודים כנ״ל, וספר תהילים ושיר השירים פליאה דעת ממנו בסודות׳.548 או: ׳תחלה יאמר העיקר בדבקות. אם יתן לו השי״ת עוד כח, יאמר [לאחר התפילה] תהלים ושיר השירים בדביקות׳.549 ובוודאי לכך נתכוון ר׳ חיים מוואלוז׳ין בכותבו: ׳הלא אין דביקות יותר נפלא מאמירת תהלים כראוי בכל יום׳,550 דהיינו מבחינת החוויה הרגשית, הגם שאין בה מערכו האינטלקטואלי (או המצוה) של לימוד תורה לשמה. 

			אף יש כיוון מחזק נוסף. עם שכתבנו על הקלות מסוימות בקריאת תהלים, יש שכותבים לא על אמירה או קריאה בלבד, אלא על מעשה של לימוד. רמח״ל ראה בלימוד תהלים ערך נשגב, כדבריו: ׳הנה ממה שיועיל הרבה לקנות החסידות ... ודאי שיעזרהו לזה רוב ההתמדה והעיון במזמורי דוד המלך ע״ה וההתבוננות בם במאמריהם ועניינם׳.551 וכן ציווה ר׳ יעקב מליסא לבניו: ׳תלמדו כמה פעמים תהלים עם פירוש המילות ושיהיה שגור בפיכם עם פירש״י בכדי שתבינו היטב בשעה שתאמרו לבקשה׳.552 גם בספר שומר הברית והחסד, של אחת החבורות באיטליה, נאמר על סדר הלימוד: ׳ילמדו בכל יום ספר אחד של תהלים וי״ח פרקים ממשניות ושלשים דפים מזוהר על הסדר׳.553 אף מקורות אחרים מדברים על ׳לימוד׳ ולא אמירה סתמית. למשל, ׳מה טוב ללמוד ספר תהלים בקול רנה ותודה׳.554 ויש שידובר על שירה מתוך חוויה עמוקה, כנהוג בצפת: ׳לשורר תהילים מן ראש עד סוף בניגון יפה ונעים במתון ובדקדוק גדול בלב ובנפש׳.555 

			גם בחמדת ימים, חלק ימים נוראים, מדבר הרבה על החשיבות של לימוד תהלים מתוך הבנת הכתוב. ׳ישתדל בכל לבו ושכלו להבין כל דבר ודבר לאשורו׳ (ו ע״א-ז ע״ד), ׳שראוי להחזיר בהם לקרותם בנעימה קדושה׳. יש ללמוד אפוא ׳בכל יום במתון מלה במלה ובנעימה קדושה׳. וכך דרשו השבתאים: ׳ילמדו בצנעה ספר תהלים דבר יום ביומו׳.556 

			לחיזוק המנהג (אם היה צורך בכך) ליקט החיד״א מאמרים ׳בגודל מעלת אמירת תהלים׳, ונדפסו בהקדמה לפירושו יוסף תהלות (על תהלים), [תשל״א].557 כמוהו גם ר׳ יצחק פריפוט דוראן, מעשה אפד,558 ווין תרכ״ה, עמ׳ 14; שבתי ליפשיץ, סגולות ישראל, ירושלים תשס״ח, עמ׳ 269-267; ולאחרונה בהקדמת נורא תהלות, ג׳רבה תרפ״ה; ועוד.  

			אין פלא שהספר זכה למאות ספרי פירוש במסגרת זרמי תרבות שונים. מהם שפירשו את כל המזמורים, ומהם מזמור אחד בלבד.559 ויפה כתב אחד המפרשים: ׳ואין אני גוזר ומקיים שדוד ע״ה נתכון לכונתי במזמור זה. חלילה לי. אמנם כדי לגלות אליך את לבי עתה באתי לישב פסוקי המזמור על נתיבות דרכי החכמה הנעלמה כפי אשר תשיג יד שכלי הקצר׳.560 מדרשי חז״ל רבים, דרשות מן הזוהר, הנהגות וסיפורים על חכמי ישראל לאורך הדורות, משקפים את מקומו של תהילים בהווי היהודי. תרומה לא קטנה תרמו חכמי צפת שהיטיבו לשלב מזמורי תהלים רבים, בשלמותם או בחלקם, במסגרת התפילה או במסגרת קיום מצוה כלשהי.  

			וכך הלכו חכמים והאדירו את קריאת תהלים. על חשיבות אמירת התהלים מלמדת התופעה כגון זו המופיעה בשערי ציון, פראג תכ״ב, שער ג, שבו נדפסו תפילות לפני אמירת תהלים ולאחריה.561 וכן בקיצור של״ה, נב ע״א; רחמי האב, מונקאטש תרצ״ב, כא ע״א, סי׳ כז; ועוד. גם בספרו של ר׳ משה זכות, הן קול חדש, אמשטרדם תע״ב, נדפסה בקשה לאחר כל אחד מחמשת ספרי תהלים, ולאחריה פיוט. כמו כן, באיטליה נהגו לומר פיוטים בין חמשת ספרי תהלים בליל שבועות והושענא רבה. למשל, שפר התקונים, ויניציאה תי״ט. 

			והוראה נוספת: ׳כשאומרים תהילים בקהל צריך לדקדק שגם היחיד יאמר בלחישה כל הפסוקים שאומר הש״ץ בקול׳.562 כלומר, הש״ץ אינו פוטר את היחיד. 

			חשיבות רבה נועדה בוורמס לאמירת תהלים ולשיר הייחוד כאחד, שכן התפקיד יועד לא לחזן אלא לרַב או ל״אדם הגון״. בחורף נהגו לומר שיר היחוד לפני התפילה. ׳תכף אחר ק״י [=קדיש יתום] של תהילי׳, או שיר היחוד בחורף, יורד החזן או השמש פני[!] התיבה ומתחיל׳ ברכות השחר.563  

			בהקשר זה נביא ידיעה מעניינת: ׳מה שאין אומרים פה לא תהילים ולא שיר היחוד מיום א׳ בשבוע שלפני יום כיפור עד יום א׳ הראשון של חודש חשון, הטעם לפי שבימים האלו הוא הבציר ואיסוף הענבים מן הכרם, ורבים מאנשי קהילתנו סובבים במדינה בכפרים כדי לקבל פרעון מה שחייבו להם הכפרים מן היין של בציר׳, משום כך הם משלימים זאת ׳בליל כל נדרי שאומרים אותם מראשו לסוף. גם בהושענא רבה שחרית, ואומרים תהילים בצבור קודם אור הבוקר מראשו׳.564 

			ובניצוצי אורות, לזוהר ח״א פב ע״ב, דקדק בלשון הזוהר וכתב (בשם אספקלריא המאירה): ׳מכאן נראה לעמוד בעמידה כשאומר תהלים ושארי שירים׳. כך בוודאי מתוך יחס של כבוד. אולם דרישה זו אינה מצויה, למיטב ידיעתי (אולי מפני שהיא בחזקת גזירה שאין הציבור יכול לעמוד בה). ועוד, על ר׳ פינחס מקארעץ נמסר כי ׳כשהיה הרב אומר כל התהלים היה חוגר בחגורה, אבל ספר א׳ מתהלים היה אומר בלי חגורה׳.565 וכמו כן, ׳ראוי והגון ללמוד תהלים ... דמעוטף בטלית ובתפילין׳.566 

			כיוצא באלה, בקהילות רבות קמו ׳חברות תהלים׳567 שנקראו בשמות שונים, ויש מהן שהנהיגו לעצמן תקנות שונות לארגן כיאות את סדר האמירה ורציפותה. לקמן מובאים מקורות שונים שלקטתי מתוך ספרו של הרב פרופ׳ שמחה אסף, המחייבים ילדים ומורים (בהולנד ובאיטליה) להשתתף בבוקר באמירת תהלים.568  

			בתקנות של חברה קדישא ותלמוד תורה ברוטרדם שנדפסו בתקמ״ז, נמצא בין היתר: ׳הרבי מחויב [להיות] בכל יום ויום בשחרית קודם אמירת תהלים בבית הכנסת ... גם מחויבים אבותיהם של הילדים לזרזם ולהשגיח עליהם שיבואו בבית הכנסת בכל יום קודם אמירת תהלים׳.569 בספר דרך אמונה של מומר מונציה, מאה י״ז, מעיד על הנערים כי ׳הם קוראים לעתים קרובות בספר התהלים, ביחוד בבית הכנסת׳.570 בתקנות חברת ת״ת במודנה, מאה י״ח, חויבו המלמדים לבוא עם נערים לפני הדרשה ׳שיקראו מזמורי תהלים׳.571 עדות מונציה, סוף מאה י״ז, מדגישה יותר לימוד בעל־פה של שיר של יום ושל מזמור קיט.572 בפדובה, מאה י״ח, נדרש כל תלמיד ׳ללמוד על פה מזמור מספר תהלים׳, והמלמד ׳ישים לב שיגידוהו עם כל הטעמים ובדיוק נמרץ׳.573 וכל אלה נתקיימו לפני ארוחת הבוקר. 

			בקהילות מסוימות אף שותפו ילדים באמירת תהלים לרפואת חולים. למשל, בתקנות חברת ת״ת במינסק, מראשית המאה התשע־עשרה, נקבע כי ׳אם אחד מהחברה יפול למשכב ... ילכו כל המלמדים מת״ת ותלמידיהם ויגידו תהלים שאומרים עבור החולה׳.574 כך נהגו גם כלפי אישה מיוחדת שהיתה רבת פעלים ומעשים טובים — ׳לשלוח לביתה המלמדים עם הילדים הלומדים אצלם להגיד תהלים כנהוג׳.575 ועם זאת, בספר הנהגות מלמדים עם התלמידים נמצא הוראה האוסרת על המורים בזמן עבודתם ׳להניח התינוקות בחדרם ולילך לומר תהלים עבור חולים׳.576 

			מתוך קצת הדוגמאות שהבאנו כאן משלל התחומים אפשר להיווכח בהתפשטות המנהג ובגוונים שונים. אחד האמצעים שסייעו בכך הוא בלא ספק זה שהקלו על הציבור וחילקו את הספר באופנים שונים כך שכל אחד ישלים חובתו במסגרת זמן קצוב. ייתכן שהראשון שקבע חלוקה הוא ר׳ מנחם בן זרח, אשר כתב: ׳וכבר חלקתי ספר תהלים לומר חלק ממנו בכל יום ויום׳ כך שיקרא כולו פעם אחת בחודש. ׳וכן החלוק שחלקתי גם לקרותו פ״א בשבוע למי שעסקי תורתו מועטת׳.577 ר׳ יעקב מליסא, בצוואתו בסוף נחלת יעקב, תשכ״ב, סעיף ד: ׳תזהרו לומר חמשה קפיטל בכל יום, לא פחות, כי בזה מלהיב הלב לעבודתו ית״ש׳. וכן מובא בשם השל״ה.578 רבי יוסף יצחק מליובאוויטש תיקן בקהילתו שבכל יום לאחר שחרית יאמרו בציבור את פרקי התהילים כפי שנחלקו לימי החודש (כלומר, חמישה ביום). לאחר האמירה בציבור יאמרו קדיש. גם היחיד אומר את שיעור התהילים, ואם לא אמר ביום, ישלים לאחר חצות הלילה.579 

			ויש שמחייבים עשרה מזמורים בכל יום. כך כתב השל״ה: ׳עוד ראה ראיתי לומר בכל יום עשרה מזמורים, תלתא דפורענותא שהם נגד הגלות ... ותלתא דתיובתא ... ותלתא דנחמתא דהיינו הגאולה ... ואח״כ מזמור עשירי מענין הגאולה העתידה׳.580 קשה להכריע מלשון הכתוב אם השל״ה התקין סדר זה או רק דיווח עליו. בכל אופן מצינו גם בסידור תפלה עם פירוש קבלי בשם דמשק אליעזר (לפי השער: ׳והתחלתי בר״ח אלול תנ״ה לפ״ק ק״ק מגענצא׳), והוא בכ״י בהמ״ל בניו־יורק 4532, ס׳ 25434, י ע״א: ׳אלו עשרה מזמורים אומרים בכל יום שהם שלשה דפורעניות, שלשה דתיובתא שלשה דנחמתא והעשירי קודש. והם נגד העשרה ספירות קדושי[ם]׳. וכן, יש ש׳יגמרו תהילים בימי החודש דהיינו בד׳ שבועות ... ובשאר מקומות גומרין בשני שבועות ובקצת לשבוע אחת ... ונהרי׳ נהרי׳ ופשטי׳ ׳.581 וכך בקיצור שלחן ערוך, סי׳ קכח ס״ק ב: ׳עוד נוהגין לומר תהלים בצבור בכל מקום לפי מנהגו׳. 

			גם ר׳ שניאור זלמן מליאדי עמד על הגיוון, ומעניין הסברו: ׳כי ההוספה אינה עיקר התפלה׳. וכך כתב: ׳שעפ״י הקבלה לפעמי׳ אנו מוסיפי׳ תיבות ומזמורי׳ ופסוקים מתהילים ... כי ההוספה אינה עיקר התפלה ולכן יש בה מנהגים רבים בכל מדינה ובכל עיר, ואפי׳ בעיר א׳ נוהגי׳ לומר בבה״מ [=בבית המדרש] כמה מזמורי תהלים שאין אומרי׳ אותן בבה״כ [=בבית הכנסת] שבאותה העיר, כמו מזמור ל׳ [=מזמור שיר חנוכת הבית לדוד] ופ״ו [=תפלה לדוד הטה] וכן פ[רשת] קטרת ועוד כמה דברים ידועי׳ ליהודי׳ הרבה׳.582 

			חשוב לציין כי חכמים שונים העלו בצוואתם את נושא התהלים. לעיל (בהפניות 72, 98, ולהלן בהפניות 141, 207, 208) ראינו כמה מקרים, ואזכיר בקצרה את התכנית המפורטת שהעלה ר׳ משה חאגיז. הוא כתב על הקמת קרן, ועל הצורך ׳למנות גבאי הגון כדי שיעורר עשרה בני אדם. ועל הצד הטוב האפשרי יבררו אותם שיהיו יראי שמים וביתם ריקן, כדי שילמדו בכל יום ע״ב פסוקים כפי סדר הישן ורי״ו מזמורים מספר תהלים. דהיינו החמשה ספרים כסדרן, והס״ו שיתחילו מספר רביעי. וקביעות זה לא יבוטל, לא בחול ולא בשבת ולא בימים טובים׳.583 אסתפק בפרטים אלה. 

			אף נשים קראו תהלים. למשל, ר׳ אלעזר מוורמס קונן על אשתו דולצה שנרצחה: ׳ואומרת תהילות, משוררת זמירות ותפלות׳.584 ובוודאי נתכוון למזמורי תהלים ולפיוטים אחרים. כן מעיד ר׳ יוסף חיים מבגדאד על מנהגן של ׳נשים חכמניות ולמדניות ללמוד תהלים בכל יום׳.585  

			דומה כי עדות חשובה למציאות העממית משתקפת בעובדה הבאה: היצירה הראשונה באידיש הכתובה בידי אשה היא הקדמתה של רויזל בת פישל לספר תהלים בוך, קראקא שמ״ו (1586), שאינו אלא תרגומו באידיש, ובשערו נרשם מפורשות שנועד ל׳גברים, נשים ונערות חסידיות׳. המתרגם הוא משה שטענדל, והביאה אותו לדפוס רויזל בת פישל. בקולופון שבסוף הספר נאמר: ׳בעזרת האל הָאבן מיר פולענט [=סיימנו] דש ספר תהלים יום ו׳ לחדש שבט לפרט שנת שמ״ו, ריזל האלמנה בת הח״ר יוסף הלוי׳, שסייעה במלאכה.586 

			לא חלפו ימים רבים ומדפיסים נענו לצורכי הציבור והדפיסו את ספר תהלים בפני עצמו, כגון ויניציאה ש״ן, אמשטרדם תכ״ו. אף הדפיסו בגודל קטנטן, כגון ויניציאה שמ״ה לערך, כדי שאפשר יהיה לשאת בכיס. גם הדפיסו סידורים שכללו את ספר תהלים. למשל, סידור קטן שנדפס בונציה שנ״ח; מחזור לכל השנה, בתוכו ספר תהלים עם שער, [הנאו] שפ״ג. וכן, סדור לכל השנה, אשכנזי, חסר שער, בתוכו ספר תהלים עם שער, אמשטירדם ת״ד. ובאיטליה: סדר תפלות כמנהג ק״ק אשכנז ופולן, וירונה חש״ד, ובו ספר תהלים. ועוד רבים. 

			אך אליה וקוץ בה. ההרגל המרובה גרם תופעות בלתי הולמות, כגון ׳כמנהגי כמה בוערים בעם שקורים אותם במרוצה בחלוף וחסור ושגיאות כהנה וכהנה ... [ואחרים] שאין קריאתם לשם שמים׳. לכן הוקדמה תרופה למכה. למשל, כותב השל״ה: ׳אשרי האיש אשר אומר תהלים בשירה ובזמרה ובשמחה ובכוונת הלב, לא כמו בדור הזה שאומרים במרוצה ובמהירות ובבלתי כוונה והבנה, ושוגים ג״כ בקריאה ומדלגים הפסוקים וחוטפים זה מזה׳.587 בעקבותיו, וכן כנראה רווחה המציאות, כתב ר׳ יאיר בכרך: ׳ובאמירת תהילים האריך החסיד בשל״ה ... לאמרו בקול נעים ובנחת וכוונה שלימה, לא כמנהג הפוך בעו״ה [=בעוונותינו הרבים] שאומרים אותו פסוק חליפי פסוק בחטיפה ובמרוצה רבה וברדיפה זה את זה ... ויותר ראוי שיחלקו לכ״ט או ל׳ חלקים ולגמרו מידי חדש בחדשו כמ״ש בספר צדה לדרך סוף מאמר ד׳ כלל ה׳׳.588 כיוצא בכך, ׳אשרי האיש אשר אומר תהלים בשירה בזמרה בשמחה ובכונת הלב לומר בנחת ובמתון׳ וכו׳.589 גם בחמדת ימים ואצל החיד״א מודגשת מאוד ההוראה ׳להבין מה שמוציא מפיו ... ואין לצעוק צעקות כעומד ברחוב׳.590 דברים חריפים נאמרים נגד הקוראים ׳במרוצ[ה] ובהלעטת דברים ומבליעים את השם בנעימה׳. רבים הדגישו וחזרו והדגישו שלא לומר במרוצה.591 וכך מתפלל חסיד ברסלב: ׳זכני להיות רגיל מאד באמירת תהלים הרבה בכל יום בכוונה גדולה בהתעוררות נפלא בכונת הלב באמת׳.592  

			גם בחוגי החסידות מובעת הפלגה ולצידה הסתייגות. למשל, ׳להזהר מאוד באמירת תהלים בכל יום כי בשתים יחשב בעמוד העבודה ובעמוד התורה וכעוסק בנגעים ואהלות כמובא בגמרא. ומסוגל לכל דבר. וקבלה מן רבינו אלימלך כי האומר ג׳ פעמים כל התהלים ביום אחד חשוב כתענית משבת לשבת. גם שמעתי אומרים בשם תלמידי רבינו מוהר״מ מרימינוב כי האומר ג׳ פעמים ביום אחד כל התהלים הוא חשוב כחרב וחנית נגד היצה״ר. אך הכלל ידוע כי טוב מעט בכוונה מהרבה שלא בכוונה׳.593 במשפט האחרון נשמעת אפוא הסתייגות. ביתר תקיפות טען ר׳ יהונתן אייבשיץ ש׳רבוי אמירות תהלים ותחינות בקשות ותהלים כל ספר בכל יום׳ גרם לכך ש׳גם תפלות י״ח וקריאת שמע אינם בכונה׳.594 הוא רואה בכך הֶרגל עד ש׳לעצמו ינועו שפתים׳ בעוד המחשבה נתונה בדברים אחרים.595 היטב חרה לו שאמירת תהלים, ופעולות נלוות אחרות, נעשו כמצות אנשים מלומדה בלא התכוונות כלשהי. ׳אין התשובה כמו שחושבים המוני עם — טבילה ותענית סיגוף ורבוי דברי תילי׳ ותפלות שערי ציון וכדומה, והכל בלי לב ... ואין כאן עזיבת חטא׳.596 

			נקודה אחרת העלה ר׳ אליה די־וידאש: ׳ומ״מ הקורא בספר תהלים בבהכ״נ או פיוטים וכיוצא לא ירים קול אם אין לו קול נעים׳.597 

			אולם יש שלא ראו בעין יפה את עצם הקדשת הזמן לקריאת תהלים הגם שלא יכלו לבטל מנהג זה. למשל, ׳ואף שכתבו הפוסקים שמי שיכול ללמוד הלכות ופלפולים ועוסק בתהלים חשוב ביטול תורה לגבי דידיה, מ״מ ללמוד אותם פעם א׳ בשבוע לא נאמר זה, ועת לכל חפץ׳.598 כלומר, פשרה מסוג ׳אחוז בזה וגם מזה אל תנח ידך׳. גישה מעניינת נקט ר׳ יוסף מדובנא, הדרשן מפוזנא. עם ששיבח את אומרי תהלים, כמקובל, אבל הזהיר תלמידי חכמים שלא להקדיש לכך זמן מרובה על חשבון הלימוד התלמודי. ׳כל אחד יאמר לפי שקידתו בתורה והרגשת מצבו׳.599 ניתן פה אפוא מעמד חשוב להרגשה האישית של הלומד, ובמקום אחר — למצב מיוחד: ׳האומר תהלים יש לאומרם בנחת ובשירה ובזמרה ובכוונת הלב. וטוב מעט בכוונה מהרבות במרוצה. ומי שלא חננו השי״ת דעת ותבונה, או מי שלא נמצא אתו אלא ספר תהלים בלבד, לא יהיה יושב ובטל, שהרי אמרו חז״ל, שאפילו אם קורא פסוק ואחות לוטן תמנע, וחוזר וקורא הפסוק כל היום, נותנים לו שכר כאילו עוסק בנגעים ואהלות. וכן מי שיושב בחנותו, ואין בידו ספר ללמוד, או בלכתו בדרך, ואינו יודע לשנן משניות בעל פה, יוכל לומר מזמורי תהלים השגורים בפיו, ויחזור עליהם אפילו אלף פעמים, ויקבל שכרו מושלם. אבל בזמן שיכול ללמוד גמ׳ או הלכה ועין יעקב, יש להעדיפן על תהלים׳.600  

			תהלים כל יום 

			במקורות רבים מדובר על אמירה יומיומית של הספר. למשל, ׳יתמיד בכל יום לקרוא בס׳ תהלים בכוונה ובקול רם בבהכ״נ׳;601 ׳מה טוב ללמוד בכל יום ספר תהלים בכונה והכנעה, כי סגולתם נפלאה׳.602 מסופר על חסיד שנהג לקרוא כל יום במערת זכריה הנביא.603 וכך נהגו בחצרות חסידים לומר כל יום תהלים.604 ובהדגשה: ׳יגמור בכל יום ספר תהלים׳.605  

			ר׳ פינחס מקארעץ הקפיד ׳תמיד כשהיה אומר כל תהלים היה אומר קודם חצות היום׳.606 ר׳ אהרן מקרלין הורה ׳לומר בכל יום כמה מזמורי תהלים תיכף אחר חצות ולא יעבור׳.607 אך קשה לקבוע במשפט זה אם הכוונה לחצות ליל או לחצות היום. 

			זאב גריס העמיד במקביל חמישה קונטרסי הנהגות מהמגיד ממזריטש ותלמידיו, לפיהם עולה כי בעוד אצל המגיד נקבע כי ׳לא יעבור לומר כמה מזמורי תהלים בכל יום׳, הרי אצל תלמידיו כולם מדובר על ׳אחר חצות׳ או ׳קודם התפילה׳, וכי ׳אם אפשר לגמור כל תהלים בכל שבוע מה טוב׳.608 משמע שבאופן מעשי התלמידים החמירו לעומת רבם. גם על ר׳ פינחס מקארעץ נמסר כי ׳תהלים היה חיוב אצל הרב לגמרו ב׳ פעמים בשבוע, פ״א בלי הפסק ופ״א בהפסק [בין כל אחד מחמשת הספרים]. והיה אומר ספר אחד בכל יום׳.609  

			בשער כ״י בהמ״ל בניו־יורק 4091 כתוב: ׳תחנונים הנוהגים מבני חברת קובעי עתים לתורה לאומרם אחר קוראם מידי ערב ויום בספר תהלים בויניציאה שנת ועד דור ודור אמונתו לפ״ק׳. ולפני הקריאה: ׳יהר״מ ... שתפן ברחמים אל קריאת מזמורי תהלים שאקרא כאלו אמרם דוד המלך עליו השלום בעצמו׳.  

			במושב זקנים מסוים בטריפולי נהגו לקרוא כל תהלים ואדרא זוטא לפני תפילת מנחה. ובבית כנסת אחר בטריפולי נהגו להושיב תינוקות של בית רבן לקריאה לפני ערבית.610 

			בירושלים נוסדה ׳חברה תהלים עולמית׳, וחבריה היו גומרים כל יום את תהלים סמוך לקבר דוד. ר׳ יוסף יצחק שניאורסון מעודד במכתבו את חסידיו להשתתף בכך.611 

			תהלים בלילה 

			בשער המצות לרבי חיים ויטאל (פר׳ ואתחנן) נמסר ׳דאין ראוי לקרוא מקרא בלילה לפי שהמקרא הוא בעשייה והלילה עצמה הוא בחזקת עשייה, והכל הוא דינין ואין ראוי לעורר הדינים׳. לכאורה, ספר תהלים בכלל איסור זה.612 אף על־פי כן נראה שהמציאות היתה שונה, ולפחות ניתן להצביע על לבטים. הנה, החיד״א מביא בספרו חיים שאל (ח״ב סי׳ כה) את דעת האר״י ומוסיף: ׳ושמעתי מהמקובל המופלא ח״ק [=חסידא קדישא] כמוהר״ר שלום שרעבי זלה״ה [= הרש״ש], שהיה מפקפק על מה שנהגו לקרות בבתי כנסיות, סמוך ליום, תהלים׳, אך מדגיש כי למרות זאת ׳ונתפשט מנהג זה בכל ארץ־ישראל, שיש חבורות לזה. והיה אומר שאולי אין תהילים בכלל אזהרת הרב, ואין ולאו ורפיא בידיה׳. כנראה שהוא לא רצה להכריע בדבר. אך החיד״א מוסיף: ׳והמקובלים נמנעו לקרות תהלים בחול כל שלא האיר היום׳. ספרו זה נדפס בשנת תקנ״ב, אולם בשנת תקנ״ח, כאשר הדפיס את ספרו יוסף אומץ (סימן נד) כבר היתה בידו הכרעה ברורה, והוא מציין את מנהג ירושלים וחברון: ׳מנהג קדום כי בכל לילה באשמורת, קורין בבתי כנסיות ה׳ ספרי תהילים בכל לילה׳, בהדגישו: ׳ושמעתי ממקובל מופלא בדורנו ז״ל [=הרש״ש] דאמר כי אין לימוד התהלים בכלל אזהרת רבינו האר״י ז״ל. ויכול לקרות תהלים באשמורת׳, החיד״א אף מצא סמך לזה בבראשית רבה פרשה ס״ח, ׳דיעקב אבינו ע״ה היה קורא תהלים בלילה, ומעיקרא דוד הע״ה רוב תהלותיו יסדן ואמרן לראש אשמורות׳. אף רבי יעקב שאלתיאל נינייו מציין כי למרות הפקפוקים של חיד״א: ׳מ״מ כבר נתפשט המנהג בכל המקומות לקרות תהלים אחר חצ״ל [=חצות לילה] ואפילו בקהילתינו ק״ק חסידים [=ישיבת בית אל], דאנו נוהגין בכל מילי דמר רבינו האר״י ז״ל, אנחנו לומדים בכל הלילות תהלים לרפואת החולים ולמנוחת המתים וכו׳׳.613 גם בשטר התקשרות של מקובלי ירושלים משנת תקצ״ב נכתב בין היתר לגבי ליל ששי כה באייר כי ׳למדנו בזוה״ק בחשק נמרץ עד חצות, ואחר חצות לימוד תהילים׳.614 ואף עמא דבר כן. למשל, קול תפלה קול תחנה, ויניציא תע״ז, ׳בני חברת מלביש ערומים ישרה והגונה שבב״ה אשכנזי׳ מן השוק שבק״ק מודונא, אחרי אמרם בכל לילות השנה חלק א׳ מחמשה ספרי תהלים ... בכונה נכונה׳, אמרו תפילות.615 יש שהסתייעו בכך שהציבור אומר מזמורי תהלים בעת קריאת שמע על המיטה. משמע שאפשר לומר בלילה דרך תפילה. וכן נרשם בכ״י בהמ״ל בניו־יורק 1584 (=ס׳ 10682), מאה י״ח, איטליה, דף 153ב: ׳מזמורים לאומרם מיד שתחשך בכל לילה ע״ד ספ[ירות]: מלכות — תפלה לדוד שמעה ה׳ צדק׳ וכו׳. 

			יושם לב שהציבור בכללו לא נמנע מאמירה בלילה בעוד המקובלים נצטמצמו לקראת האשמורת. וכך דקדק גם החיד״א: ׳יש חסידים שקורין כל התהלים באשמורת׳.616 

			אחרוני הפוסקים והמקובלים עסקו בבירור פרשה זו מצדדים שונים, ולמעשה הקלו באמירת מזמורי תהלים בלילה. ומבין הפוסקים נזכיר את רבי אברהם דוד מבוטשאטש, שכתב ׳שאין שום קפידא על אמירת מזמורי תהלים בלילה, לכולי עלמא, כיון שקבע השי״ת שאמירת תהילים חשוב כנגעים ואהלות, ואם כן הרי זה כלימוד משניות, שזמנו בתחלת הלילה׳.617 וכך פסק הרב ח״ד הלוי: ׳מותר לכל אדם לקרוא תהלים אחר חצות לילה׳.618 

			תהלים לפני שחרית 

			השל״ה מעיד על ׳אנשי תהילים עצמן, אותן שקבעו עת לתהילים לומר אותו בכל יום בבקר השכם עם חברים המקשיבים׳. משמע שבשעת בוקר מוקדמת פועלות חבורות מיוחדות לתהילים בחברת בעלי נטיות קבליות. ובהקשר לכך הוא ביקש לברך על נטילת ידיים לפני קריאת תהילים.619 אף באר היטב ומגן אברהם620 ציינו זאת. נראה אפוא שאמירת תהלים לפני התפילה נשתגרה בציבור במידה מסוימת כי גם ר׳ אברהם דאנציג מצווה את בניו: ׳מאוד הזהר והזהר שלא ללמוד או אפי׳ לומר תהלים עד שתברך ברכת התורה׳.621  

			בכ״י בית הדין בלונדון 100 (=ס׳ 4765), מן המאה הי״ז, דף 9ב-10א (והוא בסידור ר׳ שבתי, קארעץ תקנ״ד, ח״א, כב ע״א), נקשר העניין להשתתפות האדם בשירת המלאכים: ׳כשהוא סמוך לאור היום ישורר לכבוד קונו קצת שירות ותשבחות ויהיה לו חלק עם המלאכים המעוררים האהבה הנק׳ בנות ירושלים, וכתוב ברון יחד ... ואם אין לו קול ערב יקרא חלק מספר תהילים בקול רם ובכוונה מלה במלה. ואם אפשר לו יכוין קצת הכינויים הנה מה טוב׳.  

			רבות דובר אפוא על אמירת תהלים או לימוד תורה לפני התפילה, ויש שקשרו זאת עם הדרישה ׳לחבר יום ולילה בתורה׳. למשל, ר׳ רחמים נסים יצחק פאלאג׳י, הביא מקורות רבים לומר קודם התפילה.622 

			עדות מעניינת, מסביבות שנת 1620, נמצא בדברי אחד הרבנים המקובלים החשובים באיטליה בשם חכם אשכנזי מפולין שסיפר לו ש׳הרבנים והחכמים והראשי ישיבות אשר בכל עיר ופלך יחד ... ומשכימים קודם אור הבקר הם ותלמידיהם ותלמידי תלמידיהם, ולבית אלוהים הולכים ברגש לבתי כנסיותיהם כמו שתי שעות או שעה וחצי קודם עלות השחר, ובפיהם ממתיקים שירי זמרה מספר תהלים הנחלק להם מהאב בית דין שלהם כפי מנהג כל מקום ומקום׳.623 ובמחצית הראשונה של המאה השבע־עשרה מעיד ר׳ נתן נטע הנובר כי ׳וכעלות השחר היו משכימין בני החברה של תהלים ואמרו תהלים כמו שעה אחת לפני התפלה וסיימו תהלים בכל שבוע׳.624  

			ספר קטן — שבשערו כתוב: ׳סדר הנהגת בית הכנסת מכל המנהגים של בית הכנסת ... שיהיה לחק ולמשמרת ... פה אמשטרדם תקי״ט׳ — פותח: ׳בהשכמה בשחרית היבט מן אלי מאלט תהילים אן חצי שעה פר אדון עולם׳. כלומר, מחצית שעה לפני אדון עולם פותחים תמיד באמירת תהלים. 

			גם קהילות שונות באשכנז נהגו כי ׳בכל יום אומרים מזמורי תהלים ... ומתחיל הש״ץ תפלת השחר׳. כך מעיד בעמק ברכה, עמ׳ סח, וכך נהגו, למשל, באוסטרהא, ואף במנהגים דק״ק וורמיישא לר׳ יוזפא שמש, סי׳ ג. גם בפרנקפורט נהגו ש׳קודם התפלה אומרים תהלים מאותו יום לפי חלוקת כל ספר לכל שבוע׳.625 בעיקר שני טעמים חזרו ונשנו: ׳שמצוה לומר דוקא קודם התפילה על דרך שאמרו חז״ל לעולם יסדר אדם שבחו של מקום קודם שיתפלל, ו[שנית]כמו שכתוב בלבוש ... שעל ידי פסוקי תהילים נכרתין המקטרגים על התפילה שלא תקובל ברצון׳.626 

			יש שראו באמירת תהלים בשעה זו הקדמת תרופה למכה: ׳שמעתי ממורי ז״ל כי יש שצריך להתחזק תחלה קודם תפלה כדי שיהי[ו] לו מוחין להתפלל בלי מחשבה זרה עכ״פ או בדביקות והוא ע״י מזמורי[ם] או תורה שיתעסק תחלה ומתוך כך הוא עומד להתפלל׳.627 ויש שכתבו בסתם, כמו ספר היראה המצטט מעמק המלך (בטעות!): ׳האומר תהלים קודם התפלה מעלתו כאילו מתפלל ועוסק בתורה כי סודו רב. ויאמר בכוונה. ואם אין לו פנאי ינהוג כמו שאומר הרב בעל השל״ה שיאמר בכל יום רק ה׳ מזמורים ויסיים בכל חודש׳.628  

			והמנהגים מגוונים גם בחצרות הצדיקים. על ר׳ יעקב מראדזין נאמר ש׳בכל יום קודם תפלת שחרית היה אומר שני קפיטל תהלים וקפיטל אחד מספר משלי׳.629 כנגדו, ׳יזהר לומר בכ״י [=בכל יום] תהלים קודם שחרית, ולא יפחות מי׳ קפיטול׳.630 אך נמצא גם נוסח אחר: ׳לומר בכ״י אחר חצות כמה מזמורי תהלים, ואם אפשר לגמור בכל שבוע מה טוב ומה נעים׳.631 

			תהלים בשבת 

			בספרים שונים נאמר כי דוד המלך נפטר בשבת ולפיכך מן הראוי לעסוק בתהלים בשבת. אכן, כבר בתקופת הגאונים נהגו לקרוא תהלים בשבת ובימי מועד, והיה זה בוודאי כחלק מלימודי הקודש בשבת ומועד (׳מקרא קודש׳). ׳שיש בתי כנסיות שמתקבצים הצבור ואומרים פרשיות שבספר תהלים בשבת וי״ט. ובר״ה ויה״כ מוסיפין פרשיות, ועד שהצבור מזמרין, מתחילין תלמידים ושונין ודורשין ועוסקין בתורה עד קרוב לב׳ שעות, ואח״כ מתפללין׳.632 

			אגדה מספרת על ר״ש הלוי ׳שהיה רגיל לקרות ספר תהלים בכל ערב ש״ק [=שבת קודש] על מצבת ירמיה הנביא ... ואז גילה לו הרב האר״י ז״ל שהאיש הלזה היה ירמיהו הנביא שנגלה אליו, שעל ידי אמירת תהלים בקול נעים אז היתה עת רצון לבא הפקודה [=הגאולה]׳ וכו׳.633  

			על הראשון לציון, הרב מרדכי יוסף מיוחס (בערך תקנ״ט) מסופר כי ׳היה מנהג הרב בקודש לילך בכל לילי שבת קודש אל הכותל המערבי אחר חצות הלילה עם משרתו והיה גומר שם התהלים׳.634 

			׳והמנהג לומר כל ספר תהלים באשמורת הבוקר של יום ו׳. וכבר כתב מזה זקה״ק [=זקני הקדוש] [=ר׳ יקותיאל טייטלבוים] שו״ת אבני צדק (חיו״ד סי׳ קיז): ״נוהגין חסידים לומר כל תהלים בעש״ק קודם התפלה״ ... והרה״ק מטשערנאבל זי״ע אמר לומר גם ביום השבת. ונמצא שמסיימים ב״פ בשבוע. וטוב להוסיף עוד י׳ מזמורים שיהא מספר ש״י ... והעיקר בזה לבקש מהשי״ת שיורה לו איך להינצל מחטאיו ולחזור בתשובה׳.635 ואם בין חסידי המגיד מטשרנוביל שבאוקריינה דקדקו באמירת כל התהילים ביום השבת, הרי בקוצק שבפולין הסתפקו בכמה מזמורים הנאמרים בכוונה, וכל כך מפני שדבר ׳שדויד המלך עמל עליו שבעים שנה׳ אין בכוחו של אדם לאמרו בבת אחת.636 

			ר׳ חיים אבואלעפיא מעיד: ׳הנהגתי שכל יחיד יקרא בכל יום לפחות ס[פר] אחד של תהלים, שיש להם סגולה גדולה להכניע הקליפות ... ובשבת ... שכל א[חד] יקרא כל החמשה ספרים של תהלים, שלא נִתנו שבתות וי״ט לישר׳ רק שיעסקו בתורה ... והעושה כן לימנע מלדבר שיחת חולין ושיחה בטלה בשבת וקורא ס׳ תהלים כל שבת מובטח לו שהוא בן העוה״ב ומקרב גאולת ישראל׳.637 

			החיד״א כותב: ׳אמנם אני בעצמי ירא אנכי ואין אני קורא תהלים בלילה, כי אם בליל שבת קדש׳.638 ועם זאת הוא כותב בהקדמת פירושו לתהלים: ׳ואם יוכל ללמוד ספר תהלים פעם א׳ בחול ופעם ב׳ בשבת הנה מה טוב, כי ב׳ פעמים הם ש׳ מזמורים גימטריא כפ״ר׳.639 

			בשטר התקשרות של מקובלי ירושלים משנת תקי״ד, נכלל סעיף: ׳שאם ח״ו נפטר בשבת, נתחייבנו כולנו יחד אחר סעודת שבת להתוועד יחד שם בבית הנפטר ללמוד ה׳ ספרים שבתהלים, מלה במלה, לזמר עריצים ולהכרית ולהצמית נגעי בני אדם בל יקרבו אל חברנו ... וקדיש אחד בכל ספר וספר׳.640 

			ר׳ ציון חיים רקח, נפטר בטריפולי בשנת תרס״ח, ייסד חברת דוד המלך לקריאת תהלים בכל שבת בבית הכנסת. אף חיבר פירוש לתהלים ולזוהר.  

			רבי יוסף יצחק מליובאוויטש תיקן שבכל ׳שבת מברכים החודש׳ יאמרו בציבור בהשכמה את כל ספר התהילים ולאחריו מאמר חסידות וכו׳.641 

			מועדים ומזמורים מיוחדים 

			אדם צריך לקרוא את כל התנ״ך לפחות ׳בכל שנה ... ומי שאפי׳ זה אינו יודע ירגיל עצמו לקרות ספר תהלים לפחות פעם אחת בכל חדש ובפרט קודם שילך על מטתו׳.642 

			בדרום תימן, לאחר סדר הלימוד בבוקר, היו הילדים באים לבית הכנסת לקרוא תהלים. ואולי משום כך ׳ספר תהלים היה שגור על־פי רוב בפי כל׳.643 

			׳וידוע המנהג שקיבל אדמו״ר הזקן ... מרבו בשם רבו מורנו הבעש״ט לאמר הקאפיטל תהלים המתאים למספר שנותיו, אחר תפלת שחרית קודם אמירת השיעור תהלים בכל יום, כנהוג׳.644 אך רש״ז עצמו הורה לכל אדם ׳לגמור בעצמו׳ בכל שבוע את מזמור קיט׳.645 

			׳מי שטרוד בימי השבוע על המחיה צריך ללמוד או לומר תהלים׳.646 

			לקרוא כל יום מזמור כג.647 אם כי ייתכן שהכוונה היא שבכל מקרה יש לקרוא את מזמור כג. כיוצא בכך, בסוף סידור עבודת ישראל, ניתנת רשימה של ׳מזמורים שנוהגים לומר אחר התפלה בימי חגים ותעניות׳, וכן רשימת ׳מזמורים שנוהגים לומר בכל שבת ושבת מעין הפרשיות׳ (ורשימה זו גם בתפלת החדש, הספרדי, תשס״ד, עמ׳ 782). ויש להניח שמדובר בתוספת לאמירה הרגילה אך בשעה שונה. 

			ר׳ מרדכי ב״ר שמואל שהיה אב״ד בווייעלקאטש בימי צמיחת החסידות, מעיד כי ׳נתפשט המנהג בדור הזה שאומרים הפרשה זו [מזמור ל] בכל יום ויום בשחרית קודם ברוך שאמר׳, ועם זאת הוא מציע ׳שיאמר יחיד ערב ובוקר הפרשה הזאת בימים שבין ראש השנה ליה״כ בכוונה גדולה׳.648 

			תופעה מעניינת מסופרת בהקשר לבעש״ט. לאמור, מרוב דבקותו המיסטית באלוהיו ׳לא היה יכול לדבר עם בני אדם׳, כפי שעולה מכמה סיפורים בשבחי הבעש״ט. לפיכך רבו הרוחני, אחיה השילוני, לימדו ׳שיאמר בכל יום קאפיטיל אשרי תמימי דרך [היינו, מזמור קיט] ועוד כמה קאפיטלעך תהלים רשומים, והראה לו חכמה, וע״י כן התחיל לדבר עם בני אדם ולא נתבטל דביקותו, והיה אומר בכל יום אותן הקאפיטלעך תהלים׳.649  

			לאחר קריאת התורה במנחה של שבת יש קוראים מזמור צב,650 ויש — מזמור קיא.651 

			׳ולכן הם [פסוקי הא״ב של מזמור קיט] שְמֹנָה לרמוז אל הנשמה. ולכן נוהגים ישראל לאמרם בין מנחה וערבית מפני הנשמות ששבתו ונחו בג״ע הפנימי׳. בשולים כתוב בכתיבה ספרדית־צפון־אפריקאית: סו[ד?] למה נוהגים לומר זו האלפא ביתא במוצאי שבת.652 כלומר, שבת בין מנחה לערבית או במוצאי שבת. ומנהג זה של האלפא ביתא נהג כבר באיטליה בימי־הביניים ונפוץ מאוחר יותר. ואילו במוצאי שבת הנהיגו את אמירת מזמור צא מפני סכנת המזיקין.653 

			לפי מנהג ירושלים, בערב ראש חודש קוראים פרקי מקרא שונים, ׳ואחר חצות [של ערב ראש חודש] קורין כל ספר תהילים ובין ספר וספר מאריכין בתחנונים׳.654 וכן מסופר על הבעש״ט.655 

			׳מנהג עתיק [כנראה בחב״ד] ללמוד בכל ר״ח פסוק אחד עם פרש״י׳.656 

			נהגו לומר תהלים לפני ברכת המזון.657 ויש שציינו מזמורים מסוימים.658 

			׳סגולה בימי הספירה כשהש״ץ אומר ברכת כהנים בשחרית, יאמר היחיד מזמור אלהים יחננו [=סז] בצורת המנורה׳.659 

			ר׳ יששכר אבן סוסאן, עיבור שנים, תקון יששכר, ויניציאה של״ט, סד ע״ב, מעיד: ׳וכן נהגו באלו המשמרות ... שבצפת תוב״ב, ויושבים כל היום, מאחר שנפטרין הקהל מתפלת השחר, בסליחות ותחנונים ווידוים כיום כפור, וקורין כל התהילים עד המנחה׳. 

			רבים הדגישו אמירת תהלים בחודש אלול,660 וכבר מצינו בצפת: ׳מר״ח אלול מתחילין כל ישראל לקום באשמורת הבקר ולומר סליחות. וט״ז ישיבות פה בצפת מתחלקים לד׳ כתות וכל כת עושה יום א׳ כמו יום הכיפורים, דהיינו כל יום ב׳ וג׳ וד׳ וה׳ בשבוע, מר״ה ועד י״ה, וסדר התפלה הוא כן: לאחר שמסיימין תפלת הבוקר שתקנו אנשי בה״ה661 מתקבצים כולם לב״ה של איטלייא, ועולה ראש ישיבה א׳ זקן ומופלג ומופלא ודורש דברי כבושים ועניני תשובה ואח״כ מתחילין לומר סליחות ותחנונים גדולים בהכנעה גדולה וכל העם עונים אחריו בלב נשבר ונדכה ובבכיה, ואחרי שמסיימין זו התפלה, מתחילין לשורר תהילים מן ראש עד סוף בניגון יפה ונעים במתון ובדקדוק גדול בלב ובנפש, ובין כל ספר וספר משוררים פזמון אחד של בקשת רחמים, ועומד הראש ישיבה ואומר: ירמהאו״א שבזכות הספר הזה של תהלים שקרינו לפניך ובזכות שמותיו הקדושים היוצאים ממנו, ובזכות מזמוריו ופסוקיו ותיבותיו וטעמיו תגן בעדינו ובעד כל ישראל בכל מקום שהם, ותצילנו מכל׳ וכו׳.662 זאת ועוד, גם התיאור בחלקה האחרון של המובאה חדר למנהגי איטליה, באמצעות החבורות השונות, ואף תמצאנו מאוחר יותר בסידורי הספרדים שהושפעו מסידורי ליוורנו וונציה.  

			אף במנהגי ביהמ״ד הישן של ברלין, בעריכת ביבערפעלד, מצינו (עמ׳ 4-3) כי בכל חודש אלול מיום ב׳ דר״ח עד יום שלפני ער״ה אומרים אחר שחרית תהלים. ובהמשך: ׳מיום ב׳ דר״ח אלול עד מנחה של הושע״ר גם במעריב של שבת ושל מו״ש ושל יו״ט׳. אכן, מקפידים שלא להתחיל בא׳ דראש חודש. הוראה זו נכרכה עם ההוראה לגבי הסליחות. כך במשנה ברורה, סי׳ תקפא ס״ק א, בשם פרי מגדים: ׳בר״ח גופא א״א [=אין אומרים] סליחות ותחנונים, וכן הנוהגים לומר תהלים כל אלול עם תחנונים יה״ר אין להתחיל בר״ח׳. 

			׳סוד גדול, האומר מזמור כ״ז מר״ח אלול עד אחר שמחת תורה ערב ובוקר מובטח שיוציא ימיו ושנותיו בטוב, ומעביר כל המקטרגים׳.663 

			יש ששמו דגש על אמירת מזמור סז בחודש אלול, שהוא גימטריה של אלול, או שיש שם ביטויים הולמים את התקופה. ויש ׳נוהגין בכל יום של ימי החול מר״ח אלול ואילך אחר התפלה אומרים בציבור עשרה מזמורים תהלים׳.664 

			על דרך מיוחדת של אמירת המזמורים נמסר לנו באמצע המאה הי״ח: ׳והנה ראיתי בכמה מקומות מאז ומקדם, גם אבותי ספרו לי המנהג הזה הנכון והיפה, מר״ח אלול עד יום כפורים תיכף אחר התפלה לומר ספר תהלים בקול בכי ובנעימה. האחד היודע לזמר ולדבר יעמוד לפני התיבה וכל העם עונין אחריו. אמרתי גם כן לעשות הטוב והישר הזה למנהג בעירנו, כי העיקר בחודש הזה להכרית ולהבריח הסטנים הנאספים על חג האסיף לאסוף אותנו ח״ו׳.665 הנה חוזר כאן המוטיב הקבלי הקדום שהזכרנוהו לעיל, ש״זמירות״ עניינן זמירה וכריתת הכוחות המסטינים. אף בזאת כבר נוכחנו לעיל שנהגו שאחד קורא בקול, ויתר הקהל עונים אחריו (בלחש). 

			סדר מיוחד של מזמורים נאמר בערב ראש השנה על קברי צדיקים.666  

			בין מנהגיה של יהדות אפגאניסתאן מונה ראובן קשאני667 את הנהוג: ׳בימי ראש השנה שואלים זה את זה: אמרת כפ״ר? כלומר, האם סיימת לקרוא פעמיים את כל פרקי התהלים שמניינם כפ״ר (=300)׳. וכך דרש ר׳ יוסף יצחק מלובאוויטש מחסידיו בראש השנה ובעשי״ת.668 

			׳גם תיכף אחר סעודת שחרית [בערב יום כיפור] הולכים לבהכ״נ לומר ס׳ תהלים עד תפלת המנחה׳.669 

			רח״ו כותב בשם האר״י שיש לומר בליל יום הכיפורים ארבעה מזמורים ראשונים של תהלים.670 וכבר בדור שאחרי האר״י ציין ר׳ משה בן מכיר את המנהג הזה, והוסיף: ׳ועכ״ז [=ועם כל זה] אפשר שרמזו שכל אחד ואחד ישתדל להשלים ספר תלי׳ ויעבור את כולו בזה היום הנורא, והוא דבר נאות וסגולי׳ לכל ב״ת [=בעל תשובה] ולכל מבקש רחמים לקרא בזה הספר כי ימצא בו מבוקשו, והאל י״ו [=יתברך ויתעלה] יענה אותו בו. וכן התפלל דהע״ה ובקש רחמים על כל עוסק בספרו שלא ישוב ריקם ... וכן ראיתי רבים ונכבדים בעלי נפש אשר קורין כל ספר תלים בי״ה [=ביום הכיפורים], וכן ראוי לעשות. וזה המנהג הוכחה גדולה לזה׳.671 מחבר זה מרחיב אפוא את המעגל לכל היום ולכל הספר. 

			ויש שקראו את כל הספר בעוד לילה. וכך העיד השל״ה: ׳מנהג בהרבה גלילות בישראל לומר כל ספר תהלים בליל יום כפורים, והוא מנהג ותיקין׳.672 גם ר׳ מרדכי יפה כתב שיש נוהגים לומר בליל יום כפור את כל תהלים.673 וכך היה מנהג בית־אל: ׳אחר תפילת ערבית ליל יה״כ יושבים כנופייא רבא ולומדים ה׳ ספרים שבתהלים בז׳ כורתי ברית עד חצות׳.674 אולם בחמדת ימים (מועדים, פרק ו, פח ע״ג) הקפיד על כי ׳באו בכוון [=בחשבון מדויק] בד׳ מזמורים הראשונים ש״ו תבות כמספר כפו״ר, להורות כי סגולתם לכפר ולהיות כופ״ר נפש׳.  

			בשיעורי הרי״ד סולוביצ׳יק בעניני יום הכיפורים, משנת תשכ״ה, נאמר כי לפי הגר״א יש לסיים ביום כיפור תפילת נעילה בעוד יום. וכן נהגו בקהילת חאסלאוויץ מזה מאות בשנים לומר תהלים בין נעילה לערבית.675 

			הדיין דניאל יהודה דיין כותב כי בבואו לקהילת אורפה, הסמוכה לחלב, במחצית השנייה של המאה התשע־עשרה, נתקל במנהגים שְגוּיים שונים, וביניהם: ׳ביום ר״ה וביום הכפורים קורים ספר תהלים או משניות או כתר מלכות וקורים קדיש כל אחד בפני עצמו׳.676 

			ר׳ משה בן מכיר עורך גזירה שווה ליום הכפורים ומציין מנהגם של ה׳עומדים כל הלילה [ליל הושענא רבה] ואין ישנים כלל ... וקורין ס׳ תילים כולו׳.677 גם באשכנז, ׳היחידים נוהגין לטבול לילה זה [ליל הושענא רבה] ... ואחר־כך גומרין תהילים ויש שעומדין כל הלילה בשירות ותשבחות׳.678 גם לפי קיצור של״ה, פו ע״ב, בליל הושע״ר אומרים משנה תורה ואדרא, ולאחר מכן ׳כל תהלים׳. וביתר הרחבה כתב ר׳ אלכסנדר זיסקינד מהוראדנא: ׳ואחר זה [קריאת האדרא בליל הושענא רבה] יאמר ספר תהלים עם הציבור במתון גדול ובדקדוק התבות היטב ובכונה עצומה בכדי שיהא אמירתו תשובה לכפרת עונותיו ... ובמזמור שהוא ענין תפלה ובקשה צריך האדם להתפלל במחשבתו הבקשה ההיא בכונה עצומה כי אחר כונת הלב הן הן הדברים ... במזמורים המדברים מענין חילול שמו הגדול ... או מענין שפיכות דמים של ישראל ... יעורר לבו אל בכי הרבה בכה. ולהפך במזמורים של שבחות והודאות יאמר בשמחה עצומה והודאה גדולה במחשבתו ליוצרנו ... לא ידלג שום פסוק, רק אותו פסוק שאומר השליח צבור יאמר אותו בלחש קצת, ופסוק שאומרים הצבור יאמר אותו בקול רם׳.679  

			גם מאוחר יותר נמצא כי במסגרת ׳סדר התקון שנוהגים לקראת בליל הושענא רבה בארץ־ישראל י׳ח׳צ׳ ת׳ו׳ב׳ב׳ ומצרים ואגפיה ובכמה מקומות השרידים אשר ה׳ קורא אליהם אתה ה׳ תשמרם׳ (אמשטרדם תפ״ז/1727), קוראים ספר דברים כולו. בראשית א עד לעשות. תהלים א-פט. סליחות. ובהמשך — יתר המזמורים. אמנם החיד״א מביא את עמדת ר׳ חיים הכהן שאין אומרים תהלים אחר הלימוד בליל הושענא רבא, ואילו כנגדו את עדות ר׳ משה זכות שבצפת ׳היו קורין ספר תהלים. אף הוא ראה והתקין תפלות אחר כל ס׳ תהלים כנודע, ונתפשט בקרב כל ישראל בארץ ובח״ל כמפורסם׳.680 אכן, גם על חסידי קומרנָא נמסר ש׳בחצות נכנסו לביהמ״ד לאמירת כל התהלים׳.681 

			׳נכון הדבר ללמוד בשבועות ספר תהלים כלו שהוא יום הלולא דדוד מלכנו, ונקדמה פני יוצרנו יתברך בתהלה לדוד אשר שר בדביקה וחשיקה וחפיצה הלל נרצה ... זכותיה יכולה היא שתגן לעוסק בתהלותיו׳.682 יש שהודגש מזמור סח (כגון אור יקר, א, תשכ״ב, עו ע״ב). 

			׳ובפרט בימי השובבים לומר תהלים׳.683 

			יש נוהגים לאכול חמישה־עשר מיני פירות בט״ו בשבט. ׳ויש מקומות דאינן לומדים כי אם ט״ו שירים [=שירי המעלות] שבתהילים. ונוהגין דהמלמדי תינוקות מלמדים את תלמידיהם כל ט״ו שירים כדי שילמדו בשלחן אביהם ליל ט״ו בשבט׳.684 

			הריי״ץ ׳צוה שהכלה תאמר מזמורי תהלים מסויימים ביום החופה׳.685 

			בצוואתו ביקש ר׳ נפתלי כ״ץ כי לאחר מותו, ׳יאמרו תהלים סדר אחד כל יום לתשלום עם יהי רצון השייך לכל ספר לפניו ולאחריו, גם שיר היחוד דבר יום ביומו׳.686 ואילו ר׳ אלכסנדר זיסקינד מהוראדנא דרש בצוואה,687 שבניו יאמרו בכל יום, בין היתר, אחר שחרית ׳חמשה קפיטל תהלים׳. 

			׳ושמעתי עוד שבעיר אחת עשתה חברה הקדושה הזו תקנה טובה כדי שלא ילכדו באיסור לשון הרע, והיא, שהדפיסו פתקאות קטנות שכתוב עליהן הפסוק [מתהלים]: מה יתן לך ומה יוסיף לך לשון רמיה, וכל אחד מאנשי החברה נטל פתקא אחת והניח על שולחנו. ויותר טוב להניחה בתוך כיסו ששם עשוי למשמש בכל שעה ויהיה למזכרת טובה׳.688 

			עדויות שונות יש על דרכו המיוחדת של שבתי צבי באמירת תהלים מתוך התלהבות עצומה, ׳כאילו מביטים לתוך אש יוקדת׳.689 

			כהתפתחות מן הרעיון, או היחס, המעמד, שתהלים הוא ספר תפילה — כך נראה לי — הרי ברבות הימים, ובעיקר בתנועה החסידית, לבשה אמירת תהלים ארשת של יראת רוממות ושפיכת נפש המגעת לכדי דבקות.690 לפיכך תמצא את אזהרת המגיד ממזריטש: ׳לא יאמר הרבה תהלים קודם התפלה, שלא יחליש גופו ולא יוכל אח״כ לומר העיקר ר״ל חובת היום, דהיינו זמירות וק״ש ותפלה, בדביקות גדול, מחמת שהפסיד כחו קודם התפילה בשאר דברים. רק תחלה יאמר העיקר בדבקות. אם יתן לו השי״ת עוד כח, יאמר [לאחר התפילה] תהלים ושיר השירים בדביקות׳.691 

			הדים לעניין הרב שהיה לתהלים בעולם החסידי אפשר לגלות גם בסיפור החסידי. למשל: ׳הבעה״ב [=הבעל הבית] מרוב יגונו וצערו אמר ... אלך נא בלילה ביער בין האילנות ושמה אבכה על ימי ושנותי, ולאור הלבנה אומר שירות ותשבחות תהלות אלקי יעקב מנעים זמירות ישראל׳.692 אף הבעש״ט, בנסיעתו לארץ־ישראל עם בתו, ׳היה לו אתו ספר תהלים אחד, מה שלקח מעזבון הרב הקדוש ר׳ אדם בעש״ט ז״ל. ויהי כל ימי הנסיעה בספינה אמר שירות ותשבחות בספר תהלים כמו אדם פשוט, עד בואו לסטאמבול׳.693 מעין זה, ושמא בעקבות זה, כתב ש״י עגנון על חנניה שנהג לקרוא בתהלים שהיה צרור במטפחתו, וגם בשבתו בקרון הנוסעים ׳הוציא ספר תהלים ממטפחתו וקרא לאור הלבנה׳.694 אכן, במקורות חסידיים רבים מתקשר עניין התהלים ל׳אדם פשוט׳. ואמנם יש שראו בהשוואה לנגעים ואהלות את אחד היסודות לערך מרכזי בחסידות הבעש״טית, דהיינו, ׳יפה כוחו של היהודי ההמוני בקריאתו בתהלים ככוחו של היהודי הלמדני בלומדו את הסוגיות הקשות בתלמוד׳.695 במלים אחרות, משמעות הדבר היא כי עבודת המוח ועבודת הלב שקולות הן. 

			מסורת אחרת מספרת: ׳עוד אמר ששמע בשם הבעש״ט ז״ל שהיה אומר תהלים בהיותו במקוה׳.696 צירוף השניים בוודאי שאינו מקרי, והאגדה החסידית יודעת לספר על מופתים שונים שנעשו בידי הבעש״ט ואחרים בהזדמנות זו. 

			ויכול להיות ש׳בתוך זמרת מזמורי תהלים׳ תיפול חרדה על המזמר וייזכר בחטאיו הרבים, שהם בעצם חטאיו של זולתו.697 

			סיפור מוזר מופיע על ר׳ צבי הירש מאליק, ש׳כאשר הי[תה] בעיר מקשָה לֵילד קרא לכל הגנבים ואמר עמהם תהלים. ושאלו אותו, מה זאת? ואמר כי מפתח של חיה ביד הקב״ה, וגנב א״צ [=אינו צריך] למפתח׳.698  

			לפעמים אמירת תהלים מוצעת כתחליף ללימוד תורה. למשל, ׳יקבע עתים לתורה מקרא משנה וגמרא — אם יכול, ואם לאו — יאמר תהלים ומעמדות ושערי ציון׳.699 כמו כן, ׳ובעד פגם הדיבור יהיה ניעור כל ליל ו׳ כל הלילה, וילמוד כל הלילה. ובאם אין ביכלתו להיות ניעור כל הלילה אז יאמר כל הספר תהלים עד גמירא ביום שבת קודש בלי הפסק׳.700 

			בדומה לכך נמצא כי בהזדמנות של התנגדות לתפילות החדשות שנתחברו בעקבות המקובלים הוצע לומר את ספר תהלים. למשל, ר׳ יחזקאל לנדא כותב כי ׳ידבוק מאד בשירות ותשבחות של דוד המלך ע״ה שזה דבר גדול להלהיב בלב האדם אהבת הבורא׳.701 חכם אחר ראה בתפילות המקובלים ריבוי מסוכן והציע תחליף: ׳ואם רוצה להרבות בתפילה יוכל לומר תהלים שהוא כעוסק בתורה, ויש בה סגולות הרבה׳.702 

			לסיכום, עקבנו כאן בקצרה על אחד המנהגים הרווחים ביותר בישראל על כל שדרותיו. אמנם פסחנו על שאלת המקור ההיסטורי למנהג, אך ראינו מקצת מגלגוליו במרוצת הדורות — מבחינת התוכן, האופי, ההיקף, המשמעות וההתייחסות אליו.703  

			
				
					480	עם זאת יש לציין את דברי ר׳ עקיבא: ׳שכל הכתובים קודש ושיר השירים קדש קדשים׳. ראה משנה ידים, פרק ג משנה ה; ספר הבהיר, מהד׳ מרגליות, סי׳ קעד. דברים הרבה נכתבו על ייחודו של שיר השירים, ואין זה מקומם. עוד יוער כי ר׳ יוסף אלאשקר (צפנת פענח, לוד תשס״ט, עמ׳ דש-שח), ציין כמה ׳מזמורי תהלים הרומזים לעשרת הדברות׳.

				

				
					481	אינני נכנס כאן לשינוי־נוסחא ישנה: ׳ספרי מירוס׳, על המשתמע מכך. 

				

				
					482	מדרש שוחר טוב, א, ב; שם, ח. המשפט האחרון הובא במקורות רבים ואף נתפרש בדרכים שונות. לפי פשוטו, כנראה, נבחרו נגעים ואהלות כדוגמה ללימוד סוגיות קשות בהלכה. ׳זוהי שהתפלל דוד הע״ה שהקורין תהלותיו יעלה עליהם כאלו עוסקים בהלכות עמוקות ... דעסק נגעים ואהלות הוא חשוב מאד׳. ומיד נוסף עוד הסבר: ׳דגם הם ניכר דבקות שצריך אדם לידבק בקונו ובתורתו ומצותיו, וילמד מהם גם כן ההכנעה והרחקת לשון הרע׳ (חיד״א, ראש דוד, פר׳ חקת, ברוקלין תשמ״א, תנח ע״ב. ראה גם הקדמת החבי״ף לספרו הכתוב לחיים, ירושלים תש״ל, ה ע״ב). ויש דורשים (בשם הרבי מסטולין) שהמזמורים מרפאים את נגעי הלב ומטהרים אותו. הסבר יפה נמצא אצל רש״ז מליאדי. לטענתו, ׳הלא התיבות שבספר תהלים לא כל אדם יכול לאומרם כמו דוד ואנשיו ... ואעפ״י שאין זה שייכות להאומר בעצמו מ״מ יקבל שכר כאלו עוסק בנו״א [=בנגעים ואהלות] שגם הלכותיהם אינם שייכים לכל אדם׳ (מאמרי אדמו״ר הזקן הקצרים, ברוקלין תשמ״ז, עמ׳ תכב; מאמרי אדמו״ר הזקן על מארז״ל, ברוקלין תשמ״ד, עמ׳ תעו). וכן כיוצא באלה, ואכמ״ל. וראה עוד להלן הפניה 216.

				

				
					483	מדרש שוחר טוב, סא, ג.

				

				
					484	ראה עזרא פליישר, תפילה ומנהגי תפילה ארץ־ישראליים בתקופת הגניזה, תשמ״ח, עמ׳ 196-189. ראה גם אורי ארליך, קבץ על יד, יח (כח), תשס״ה, עמ׳ 6. וכבר בן־סירא, פרק מז, הִרבה לשבח את דוד המלך על עושר ספרו.

				

				
					485	ראה ש׳ ספראי, בקובץ בית המקדש ובית הכנסת, תשמ״ח, עמ׳ 47-45.

				

				
					486	עמד עליהם בהרחבה רבה עזרא פליישר (לעיל הערה 5), עמ׳ 257-161. על המנהגים השונים לגבי שירי המעלות, כולם או חלקם, או מזמורים ספציפיים אחרים, ראה במהלך דיונו של וידר, התגבשות, א, עמ׳ 357-352.

				

				
					487	ראה להלן הערה 43 (אגרת משנת קס״ט).

				

				
					488	ר׳ אברהם הורוויץ, עמק ברכה, ירושלים תשמ״ה, סז ע״ב, בהגהה של השל״ה. המדובר במאה השש־עשרה. הדברים הובאו במקורות שונים, כגון ר׳ בנימין בן מתתיה, טהרת הקודש, ירושלם תשמ״ט, עמ׳ נח.

				

				
					489	על השימוש הציבורי הליטורגי בספר תהלים בתקופה הראשונה שלאחר גיבושו ראה מנחם הרן, ׳ארבע הברכות וחמשת ה״ספרים״ שבספר תהילים׳, דברי האקדמיה הלאומית הישראלית למדעים, כרך ח, תשמ״ט, עמ׳ 15-14.

				

				
					490	שמחה אסף, תשובות הגאונים, ירושלים תש״ב, עמ׳ 106, 108.

				

				
					491	תשובות הרמב״ם, מהד׳ י׳ בלאו, ב, סי׳ רסא, תשע״ד, עמ׳ 491-490. אגב, ר׳ אברהם בן הרמב״ם (ספר המספיק לעובדי השם, תשמ״ט, עמ׳ 185) מדבר על תוספות כגון קרובות, מעמדות ופיוטים, אך לא מזמורי תהלים. 

				

				
					492	ר׳ עמרם קרח, סערת תימן, תשנ״ג, עמ׳ קיט; ר׳ יוסף קאפח, הליכות תימן, תשכ״ח, עמ׳ 7; רצהבי, במעגלות, עמ׳ 20.

				

				
					493	ראה אסף־גליק, א, תשס״ב, עמ׳ 212. בערך מאותו זמן אציין גם מתוך דברי תלמיד מהר״ם מרוטנבורג בהקדמת הסמ״ק שהובא במאמרו של הרב נחום גרינוואלד (אור ישראל, מאנסי, טו [ניסן תשנ״ט], עמ׳ קנו): ׳עשו תענית כמה ימים שיקבל אדם שכר ... כאילו היה קורא בספר תהלים׳. משמע שנהגו בכך וראה בזה ערך רב.

				

				
					494	ראה להלן הערות 25, 38, 118.

				

				
					495	למשל, קונטרסי ההנהגות: ׳ליל ר״ח יש אנשי מעשה שמשכימין בחצות וקורין בספר תהלות׳ (מנהגי ר׳ אברהם גלנטי, שכטר, עמ׳ 294); ׳ליל הושענא רבה קורין כל הלילה בספר תהלים, וסליחות בין ספר לספר׳ (שם, עמ׳ 296). באותו זמן גם נקבע לומר מזמור קלז לפני ברכת המזון, אם כי תחילה רק ׳אנשי מעשה׳ נהגו כך. ראה שם, עמ׳ 293, 294, 296. מאותו זמן בצפת ייזכרו דברי המבי״ט, פרק שירה, נדפס בסוף בית אלהים, ירושלים תשמ״ה, עמ׳ תקפב: ׳שכל מזמור יש בו סגולה להנצל מרעה או להביא טובה פרטית, כפי שידוע משמוש תהלים׳ (אם כי פרק שירה מזַמֵן גם לעולם הבא).

				

				
					496	שו״ת מנהיר עיני חכמים, ויניציאה שע״ח, סי׳ לד. ראה גם הדיון בחות יאיר, להלן הע׳ 66; אלבוים, פתיחות, עמ׳ 367 הע׳ 38. 

				

				
					497	מאיר בניהו, התנועה השבתאית ביון, ד, תשל״א-תשל״ח, עמ׳ רצז, הערות 11, 12.

				

				
					498	ראה, למשל, וורטהיים, הלכות, עמ׳ 180; ש״י עגנון, ספר סופר וסיפור, תשל״ח, במיוחד עמ׳ נד-נה. נראה לי שהחדירה ההמונית היא שגרמה את ההגייה המקוצרת והרווחת של המילה: תִלים.

				

				
					499	וכדברי כף הקטורת, כ״י פריס 845, דף 32א: ׳וכל בעלי ספר, המחבר ספרים יעשה מהם [מהמזמורים] לחם שהוא לחם של קב״ה׳. וראה גם א׳ שביד, סידור התפילה — פילוסופיה שירה ומסתורין, תשס״ט, עמ׳ 314-312.

				

				
					500	של״ה, רנז ע״א [=ח״ב, פד ע״ג]. הובא בשמו באליה רבה, על לבוש סי׳ א ס״ק ט.

				

				
					501	של״ה, שם. וכן קיצור של״ה, נא ע״ד. והובא בפלא יועץ, ערך תהלים; וכן אצל ר׳ יצחק מולכו, אורחות יושר, תל־אביב תשל״ה, עמ׳ 68-67 (ואחרים), בלא ציון המקור. ואולי לא מקרה הוא שכבר בתלמוד מצינו: ׳הרואה ספר תהלים בחלום יצפה לחסידות׳ (ברכות נז ע״א), שכן הוא מהווה השראה נעלה.

				

				
					502	סדר תפלה ודרך ישרה לר׳ יחיאל מיכל עפשטיין, אמשטרדם תקכ״ח, ה ע״א. וראה שם, פפד״מ תנ״ז, כו ע״ב–כט ע״ג.

				

				
					503	אגרת התשובה לרבנו יונה, פראג שנ״ו, עמ׳ 3 (אין ספרור במקור). צוטט אצל ר׳ יוסף יעבץ, אור החיים, סוף פרק יג, לובלין תרפ״ו, עמ׳ 102. ומעולם החסידות אדגים בסיפור של מיכאל בראור (פאר יצחק, לבוב תרפ״ח, עמ׳ 31) על ר׳ יצחק אייזיק מזידיטשוב שגער בתלמידיו: ׳האם אין ספרים בבית המדרש ללמוד? לכו לכם איש לתורתו — מי למקרא, מי למשנה וגמרא, מי לזהר או לתהלים׳.

				

				
					504	ראשית חכמה, שער האהבה, פרק י, פח ע״א. אולי משום כך נדרש אדם קודם אמירתו ׳לקשר את עצמו לדוד המלך׳ (בית אהרן, לקוטים מר׳ אשר מסטאלין, בראדי תרל״ה). 

				

				
					505	ר׳ קלונימוס עפשטיין, מאור ושמש, פר׳ משפטים, ירושלים חש״ד, ב, עמ׳ רמד. לאחרונה נכתב על שירת היחיד של תהלים ׳שהיא מדברת בגוף יחיד, באמצעותה האדם מספר את חוויותיו שלו, אבל החוויות שלו, הואיל והן חוויות ששייכות לכלל בני האדם באשר הם, הופכות את שירת היחיד שלו לשירה שכל אחד יכול להזדהות איתה. כי מי לא נמצא במצוקה, מי לא התפלל לנס, ומי לא שיווע לד׳ שעה שהיה שרוי בעת קשה וביקש ישועה?׳ (חנן פורת, תנ״ך שבעל פה, תשס״ד, עמ׳ 204). וראה גם במבוא של עמוס חכם לפירושו לספר תהלים, הוצאת מוסד הרב קוק, ירושלים תשמ״א, ב, עמ׳ טו-יט. אמנם כבר בתלמוד שאלו: ׳והאמר ר׳ יהושע בן לוי אסור להתרפאות בדברי תורה?׳, ומעניינת התשובה, שבוודאי עליה נסמכו במשך הדורות, ביודעין ובלא יודעין: ׳להגן שאני׳ (שבועות טו ע״ב). ובעקבות זה אף הרמב״ם, שבנחרצות אסר לקרוא פסוק ל׳רפואת גוף׳, התיר ל׳בריא שקרא פסוקין ומזמור מתהלים כדי שתגן עליו זכות קריאתן וינצל מצרות ומנזקים׳ (הלכות עבודת כוכבים, פרק יא הלכה יב). ועם זאת, ביהי רצון הנדפס אחר תהלים מופיע הביטוי ׳בזכות פסוקי תהלים׳, ויש בימינו הרואים בכך שימוש אסור בדברי תורה. לכן הוצע לומר ׳זכות תחנונינו׳ (ר׳ משה שטרנבוך, תשובות והנהגות, ח״א, סי׳ קכא; וכן ח״ב, סי׳ סז). 

				

				
					506	של״ה, מסכת יומא, רכט ע״א [=ח״ב סא (צ״ל: סד) ע״א]. וכן קיצור של״ה, נא ע״ד.

				

				
					507	סוף לקוטי מוהר״ן תנינא. השווה בסמוך הפניה 30. ונראה לי שכך יש להבין גם את הוראת ר׳ אהרן מקרלין: ׳ואם אפשר לגמור תהלים בכל מה ששייך לו — מה טוב׳ (סדר היום, ירושלים תשט״ו, עמ׳ ג). וראה ניסוח יפה של ש׳ שטיין אצל א׳ ברלינר, כתבים נבחרים, א, הערות על הסידור, תש״ה, עמ׳ 25.

				

				
					508	וראה רש״ט פלקירה, ספר המבקש, תש״ל, עמ׳ נז. ר׳ יוסף חיון כותב בהקדמת פירושו לתהלים (ירושלים תשע״ו, עמ׳ 30-29) כי דוד היה ׳שלם בכמה שלמיות׳, ו׳הגיע למעלת רוח הקדש׳. הדברים נכתבו, כנראה, בהשפעת הזוהר, ח״ב יח ע״ב. אולי יש מקום להזכיר בהקשר לכך גם את דברי הזוהר, ח״א לא ע״ב, שבכח האור הראשון שהראה הקב״ה לדוד ׳הוה משבח׳.

				

				
					509	ר׳ אלכסנדר זיסקינד מהוראדנא, יסוד ושורש העבודה, שער ג פרק ב, תשע״א, עמ׳ קלב. חשיבה זו מתעלמת מזו הספרותית־פשטנית המתגלה בתלמוד, פסחים קיז ע״א, שם נמצא: ׳כל שירות ותשבחות שאמר דוד בספר תהלים — רבי אליעזר אומר כנגד עצמו אמרן, וחכמים אומרים יש מהן כנגד ציבור יש מהן כנגד עצמו. האמורות בלשון יחיד כנגד עצמו, והאמורות בלשון רבים כנגד ציבור׳.

				

				
					510	השווה ליקוטי מוהר״ן, ריש סי׳ קנו (ולעיל הפניה 28). להערכה זו תרמה ההשקפה הקבלית הבסיסית בדבר ׳הזדהות׳. ראה חלמיש, הריטואל, עמ׳ 191-187. זאת ועוד, אולי אפשר לראות בכך גם ביטוי להשקפה, שהבעש״ט ותלמידיו הירבו לציין אותה, בדבר החשיבות העצומה של מילות הטקסט הקדוש וכוחן. כך, למשל, גם הסיפור הידוע בשבחי הבעש״ט שכאשר פתח הבעש״ט את ספר הזוהר היה כל העולם פתוח לפניו (והסיפור נתגלגל גם לאחרים).

				

				
					511	יורם יעקבסון, בנתיבי גלויות וגאולות, ירושלים תשנ״ו, עמ׳ 36. ראה גם הקדמת החבי״ף לספרו הכתוב לחיים, ירושלים תש״ל, ה ע״ב. אגב, ר׳ פינחס מקוריץ מציין השוואה בין קן מזמורי תהלים כנגד קן צפור, שהוא, כידוע, היכלו של משיח (אברהם י׳ קליימאן, נופת צופים, ווארשא תרפ״ט, אות יד). וראה גם להלן סוף הערה 158.

				

				
					512	צדה לדרך, מאמר רביעי, כלל חמישי, פרק יז, ווארשא תר״מ, עמ׳ 252.

				

				
					513	חמדת ימים, סדר לימוד אשמורת יוה״כ, פרק ה, רא ע״ב. אגב, בזוהר (ח״ב קמג ע״ב, קמד ע״ב) נאמר על שיר השירים שהוא מעולה מכל השירות הקודמות (ואפילו על תהלים. ראה זוהר ח״ב יח ע״ב). וראה לעיל הערה 1. אגב, ייתכן גם שלפנינו הד לגרסה המיוחדת (ספרי מירוס [=הומרוס]) שנזכרה לעיל בהערה 2.

				

				
					514	׳גם בכת מדבר יהודה נתפס ספר תהלים כספר מאגי, ובייחוד ״יושב בסתר עליון״ — ״שיר של פגעים״׳. וראה ב׳ ניצן, תפילת קומראן ושירתה, תשנ״ז, עמ׳ 19. ראה גם אנציקלופדיה עברית, כרך לב, תחילת הערך ׳תהלים׳. וראה אלקיים, אזמר, עמ׳ 104. עיין גם בהמשך, שם. וראה מה שכתב ר׳ דוד בן יהודה החסיד, אור זרוע, נט ע״ב. וראה עוד להלן, אחרי הפניה 48, בהקשר לשימוש תהלים. 

				

				
					515	ר׳ יוסף ג׳יקטילא, שערי אורה, שער א, ג ע״ב-ד ע״א.

				

				
					516	ח״א א ע״ב; ח״ג, ד ע״ב; שם, רפד ע״א. ועיין עוד שם, ח״א, קעח ע״ב-קעט ע״א.

				

				
					517	פר׳ שלח, עה ע״ד. ובתקופת צפת, למשל, רמ״ק, תפלה למשה, לט ע״ב; תוצאות חיים, ירושלים תשל״א, עמ׳ 70: ׳הזמירות ... מזמרות וכורתות כל המקטרגים׳; וכן הוא בגלא רזיא [כך יש לקרוא את שם החיבור ע״פ דניאל ב כט], מח ע״ב: ׳הסבה שתקנו מסדרי התפילות לומר בשחרית כשבאים לבה״כ קודם שיתפללו תהלות ותשבחות של דהע״ה הם כדי לבער החוח מסטרא אחרא דלא יקטרגו בשעתא דישראל מתפללין. כמו כן, טוב לומר במנחה ובערבית, קודם שיקום ש״ץ להתפלל, פסוקי דזמרא ותשבחות דדוד שהם כנגד המקטרגים שלא יערבבו את תפילתינו׳; ר׳ יוסף האן, יוסף אומץ, סי׳ ריא; ולהלן הפניות 147, 184.

				

				
					518	כף הקטרת, כ״י פריס 845, טז ע״א. כבר ג׳ שלום ציין כי כף הקטורת רואה במזמורי תהלים שנועדו לעניין הגאולה הקרובה, וכי בכוחם ׳להרוג ולאבד את האויבים׳. ראה רעיון הגאולה בקבלה, תש״ב, עמ׳ 22 [=דברים בגו, תשל״ה, עמ׳ 206]. עוד ראה על כף הקטורת אצל אלקיים, אזמר, עמ׳ 107. אלקיים עוד הרחיב את הדיון על מקובלי צפת. ראה שם, עמ׳ 110-107.

				

				
					519	ראה לבוש התכלת לטור אורח חיים, סי׳ א ס״ק ט; מחצית השקל, סי׳ ו ס״ק ו; ר׳ יאיר בכרך, שו״ת חות יאיר, סוף סי׳ קעה; וכתב במקור חיים, על טור, סי׳ א אות ט, בשם ר׳ מרדכי יפה, כי ׳ביום ש״ק ראיתי המנהג ברוב הגלילות לאמרו אחר התפלה וכן בי״ט. ונ״ל הטעם [להקדים תהלים] מפני שסגולת אמירת תהלים הוא להשבית אויב ולבטל קטיגור, כנודע גם בטעם זמירות׳. וראה סדר תפילה ודרך ישרה, לרי״מ עפשטיין, פפד״מ תנ״ז, כו ע״ב-כט ע״ג. 

				

				
					520	כזכור, המילה ׳מסוגל׳ (על הטיותיה) שימשה טרמינוס טכניקוס לכח מאגי. ראה גם להלן בתוך הערה 43, מלשון ספר זכירה, וכן בסוף הערה 45, ובסוף הערה 47, ובהפניות 57, 123. ראה גם אפרים יעקב, אלוה מתימן יבוא, תשע״ו, עמ׳ 208.

				

				
					521	ואמנם תמצא, למשל, בסוף סידור עבודת ישראל, שורה של מנהגים איזו רשימת (לפחות עשרה) מזמורים יש לומר לעת עצירת גשמים. רשימה זו נדפסה גם בספר תהלים כל בו, פיעטרקוב תרפ״ג, כב ע״א. אגב, בדרום תימן קראו תהלים בשבת וקבעו יום צום באחד מימי השבוע. ראה אפרים יעקב, אלגדס, תל־אביב תש״פ, עמ׳ 97. 

				

				
					522	ר׳ אביגדור קרא, בפירושו למזמור קנ, מביא סיפור על זקן שהציל קהילה בתקופת ׳המות השחור׳ הודות לתהילים. הסיפור נפוץ מאוד. ראה למשל, עמק המלך, סוף הקדמת המחבר, טו ע״א. וראה על כך G. Scholem, Major Trends in Jewish Mysticism, 1941, pp. 91, 371. המעשה נזכר גם בקיצור של״ה, נב ע״ב; חמדת ימים, ימים נוראים, פרק א, ו ע״ב; חיד״א, יוסף תהלות, בהקדמה, אות יב; ועוד. יצויין כי בהגהות למנהגות וורמייזא לרי״ל קירכום, תשמ״ז, עמ׳ יא, הובאה אגרת מתאריך יז בטבת קס״ט (1409), ובראשה: ׳המנהג המתפשט בכל מקום, כעם ככהן, כקטן כגדול, לומר ספר תהלים דבר יום ביומו׳ וכו׳. וראה עוד שם, עמ׳ י-יא. השווה ר׳ זכריה סימנר, ספר זכירה, המבורג תס״ט, נג ע״ב: ׳סגולה ממקובל א׳ שאם אירע איזו צרה ח״ו בעיר שיאמרו כל אחד אותן פסוקים בתהלים המתחילין באותיות של שם אות׳ העיר ... ובכתבי האריז״ל זהו סדרן: יאמר עלינו לשבח עד אין עוד. ואח״כ יאמר זה למפרע מן תיבת עוד וכו׳ עד עלינו ואח״כ יאמר משם של מ״ב אנא בכח׳ וכו׳. ראה גם מדרש תלפיות, ענף ביטול צרה; מדרש פנחס, בילגוריי תרפ״ט, יח ע״א; גולדהבר, מנהגי, עמ׳ קלח-קמד. אציין כדוגמא את הסיפור בשבחי הבעש״ט, מהד׳ רובינשטיין, תשנ״ב, עמ׳ 109.

				

				
					523	בספר תהלים כל בו, פיעטרקוב תרפ״ג, נמנו פגעים רבים שסגולתם היא אמירת מזמורי תהלים. דברים אלה הועתקו, כולם או בחלקם, לספרים שונים.

				

				
					524	מסופר על חסיד אחד שתינה כאבו לפני ר׳ פינחס מקארעץ שאינו יכול להתרכז באמירת תהלים בשל טרדותיו. יעץ לו הרבי ׳לשפוך שיח לפני השי״ת ולומר, אני טרוד ואין לי לב כלל לכוין, הנני אומר לפניך, רבש״ע, התיבות הקדושות שנאמרו ברוח הקודש ואתה בעצמך תפעל בהם מה שאני צריך׳ (אמרי פנחס, ת״א תשל״ד, עמ׳ צה). עצם השימוש במילה ׳תפעל׳ מעורר את ההקשר המאגי. (וכשהוגים אותה ביידיש יש לה משמעות כפולה). וראה לעיל הערה 41, ולהלן הערות 48, 58, 59.

				

				
					525	לחיזוק דבריו הוסיף הרב קמחי: ׳ואמירת תהלים מצינו לחז״ל שאמרו דהוי כאלו עוסק בנגעים ואהלות׳. ראה אסף־גליק, ד, תשס״ו, עמ׳ 454-453. ולעניין טענת ה׳תלמיד חכם׳ השווה להלן הערה 119, מתוך פלא יועץ.

				

				
					526	ר׳ צבי אלימלך מדינוב, אגרא דפרקא, אות שמח, ברוקלין תשס״ה, עמ׳ שסא. לפי המסופר בספר אמרי פנחס, ת״א תשל״ד, עמ׳ צה, בעל המאמר הזה הוא ר׳ פינחס מקארעץ. אמנם לפי לקוטי שיחות, ד, עמ׳ 1310, המקור הוא הבעש״ט. וראה א״י השל, ״לתולדות ר׳ פנחס מקוריץ״, עלי עי״ן, תש״ח-י״ב, עמ׳ 225, 239 הערה 120. ובוודאי לדרשה זו נתכוון ר׳ שלום שכנא בנו של ר׳ אברהם המלאך. ראה חסד לאברהם, תשי״ד, לט ע״א. רעיון דומה כתב ר׳ יוסף צבי לנדא־רוזאני, בפירושו גבעת יוסף לתהלים ע א: ׳סגולה כוללת הוא להזכיר שם דוד, ועל ידי זה הוא מנצח את כל הקמים עליו. וזה למנצח סגולה לנצח. לדוד להזכיר שיזכור את השם דוד׳. 

				

				
					527	אלקיים, אזמר, עמ׳ 105. על שמוש תהלים כתב הרשב״א (שו״ת ח״א סי׳ תיג): ׳ושמוש תלים שמוסכם ביד גדולי ישראל׳. ובלשונו של החיד״א: ׳מקובל מגדולי עולם׳ (יוסף תהלות, הקדמה). ובספר כף הקטורת, כ״י פריס 845, דף 31ב, כתב: ׳היודע שמושי תהלים פועל פעולות נוראות בכל פעולה אשר ירצה להנצל מכמה צרות׳. ועיין עוד שם.

				

				
					528	גם נדפס רבות בסוף ספרי תהלים, כגון אמשטרדם תצ״ג. אפילו וולף היידנהיים הוציא ספר תהלים ובסופו שמוש תהלים (רעדעלהיים תרי״ב).

				

				
					529	מ׳ אידל, ׳השיר ״פרק תהלים״ לפאול צלאן׳, נדפס בתוך: קבלה, מיסטיקה ופואטיקה, בעריכת אבי אלקיים ושלומי מועלם, תשע״ו/2015, עמ׳ 412. ראה גם מ׳ אידל, אנציקלופדיה עברית, כרך לב, ע׳ תהלים, עמ׳ 536-535; רצהבי, במעגלות, עמ׳ 84.

				

				
					530	חיד״א, יוסף תהלות, ירושלים חש״ד, סי׳ טז. ועוד כתב כי בין ׳הדברים המועילים לרפואה׳ נמצא כי ׳ילמדו פסוקי התהלים מאותיות שמו, מס׳ ליקוטי תהלים׳ (חיד״א, סנסן ליאיר, סי׳ יא אות ב).

				

				
					531	לקוטי מוהר״ן קמא, סי׳ רה. ובשיחות הר״נ [מברסלב], אות קמא: ׳דבר חדש לגמרי, חידוש נפלא, כי הוא תיקון נפלא ונורא מאד מאד׳. (לאחר המזמורים נקבעה גם תפילה שחיבר ר׳ נתן והיא הראשונה לתפילותיו שנדפסו. ראה א׳ רובינשטיין, עלי ספר, א [תשל״ה], עמ׳ 153). ראה גם הקדמת החבי״ף לספרו הכתוב לחיים, ירושלים תש״ל, ו ע״א; אלחנן שילה, הקבלה ביצירת ש״י עגנון, תשע״א, עמ׳ 33 הע׳ 131. כמובן, עצם ההנחה שיש בקריאת תהלים משום תיקון פגם הברית קדמה לר׳ נחמן [וראה ההפניה הבאה וכן להלן הערה 204], אך הוא נתפרסם בתשומת הלב הרבה שהקדיש לכך ובקביעת עשרה מזמורים מסוימים. אגב, כמדומני ששימושו של ר׳ נחמן במילים ׳בכח זה׳, בלא ספק כטרמינוס טכניקוס כמו ׳סגולה׳ ו׳פעולה׳, נשמט מספרו של י׳ גארב (הופעותיו של הכוח במיסטיקה היהודית׳, תשס״ה), אלא שהוא עסק רק עד תקופת צפת.

				

				
					532	חיד״א, יוסף תהלות, סי׳ ז.

				

				
					533	ר׳ אברהם דאנציג, חכמת אדם, הלכות אבילות, כלל קנה ס״ק טו, תר״כ, רט ע״א-ע״ב. וראה י׳ קאפח, כתבים, ב, תשמ״ט, עמ׳ 625.

				

				
					534	של״ה, אמשטרדם נח״ת, קמה ע״א (ירושלים תשי״ט, כד ע״ד). יובא להלן, פרק שביעי, הע׳ 80.

				

				
					535	ראה אגרות האוהב ישראל, ירושלים תש״ס, עמ׳ נד. אף ר׳ צבי הירש מזידיטשוב כתב לחסידיו להמנע ׳משום דאקטער׳, אך ׳אני גוזר שיאמרו כל תהלים כל שבוע במנין ביחד כל החבריא ... ויכוונו בחמשה ספרים חמשה פעמים אור ... תהלים ... מלשון עטישותיו תהל אור ... וכאשר תגמרו התהלים ביחד תנדרו לצדקה׳ וכו׳ (עשר קדושות, פיעטרקוב תרס״ו, עמ׳ 40-38). הובא גם אצל רפאל מאהלר, החסידות וההשכלה, 1961, עמ׳ 26. 

				

				
					536	קובץ מכתבים, עמ׳ 210. וראה לעיל סוף הערות 41, 45. וראה להלן סוף הערה 122. יצוין במיוחד ר׳ יחיאל מאיר מגוסטינין, שבכל מקרה שהובא לפניו דרש לומר מזמורי תהלים, ולכן זכה לכינוי ׳בעל התהלים׳.

				

				
					537	ר׳ חיים פאלאג׳י, הקדמת הכתוב לחיים. בדומה לכך אמר ר׳ שמחה בונם מפשיסחה על הפסוק ׳צמאה לך נפשי ... כן בקדש חזיתיך׳: ׳כאשר היה הצמאון של דוד המלך ע״ה כן חזה בקודש׳. כלומר, לפי שיעור צמאונו כן חזה בקודש (קול שמחה, ווארשא תרי״ט, לקוטים, נו ע״ב).

				

				
					538	מורה באצבע, סי׳ ג אות קיט. ברשימה זו ספר תהלים הוצא כביכול מן כ״ד ספרי המקרא, וזכה למעמד עצמאי.

				

				
					539	פלא יועץ, ע׳ ׳זוהר׳.

				

				
					540	ראה אסף־גליק, א, תשס״ב, עמ׳ 66.

				

				
					541	וכך נמצא גם בסדר הלימוד שקבע ר׳ יוסף יוזפא האן: ׳ונראה לי שבראשונה יש לאדם ללמוד פירוש סדר התפלות של חול שבת ויו״ט, ואחריהם פיוטים וסליחות ותהילים ומעמדות׳ (יוסף אומץ, שעלבים תשע״ו, עמ׳ שלג). משמע, תהילים הוא טקסט של תפילה ובספר הגן ודרך משה, אשדוד תשנ"ט, עמ' קנט: 'וצריכים לומר תלי"ם בכל שבוע, ולא יבטלו בשביל תלמוד תורתם, כי זמן תורה לחוד וזמן תפלה לחוד'.

				

				
					542	של״ה, מסכת יומא, רכט ע״א [=ח״ב, סא (צ״ל: סד) ע״א]. בלשונו של רחמי האב, מונקאטש תרצ״ב, כא ע״א: ׳בשתים יחשב, בעמוד העבודה ובעמוד התורה׳ (והשווה להלן הפניה 114). וראה שיעורי הרב הגאון רבי יוסף דב הלוי סולוביצ׳יק זצ״ל, ירושלים תשס״ב, עמ׳ קד.

				

				
					543	ברכות לב ע״א. וראה טוב עין, סי׳ יח אות ג, שציטט את הלבוש והביא לו אסמכתא מדברי ר׳ אפרים, מחסידי אשכנז.

				

				
					544	מגן אברהם, סי׳ תקנד ס״ק ו: ׳כיון שאומרים דרך בקשה שרי לאומרם במנחה׳, כפי שנהוג ׳במדינה זו׳.

				

				
					545	שו״ת חות יאיר, סי׳ קעה.

				

				
					546	ראה מעשה רב החדש, בני־ברק תש״מ, עמ׳ לג והערה יג.

				

				
					547	מרדכי פוטאש, ארבע אמות של תפלה, ירושלים תשמ״ח, סי׳ יא פרק יב, קעא ע״ב.

				

				
					548	ר׳ משה מסטנוב, משמרת הקודש, זאלקווי תק״ו, עמוד אחרון. צירוף חשוב של תהלים ושה״ש נמצא בזוהר, ח״ב יח ע״ב. וראה מאמרו של ש׳ ליברמן, כנספח לספרו של G. Scholem, Jewish Gnosticism etc., New York, 1965, pp. 118-126.

				

				
					549	צואת הריב״ש, עמ׳ ט. בדומה לכך, רבים נהגו לקרוא ליד מיטת המת מתוך תהלים, משנה או זוהר. מעטים קראו אף שיר השירים, כפי שהעיד במרוקו ר׳ יצחק קוריאט, נחלת אבות, ליוורנו תרנ״ט, צ ע״א (הובא אצל חלמיש, הריטואל, עמ׳ 213 הערה 648). כך נהגו גם במזרח אירופה, כפי שמתאר ש״י עגנון, שני תלמידי חכמים שהיו בעירנו, סמוך ונראה, תש״ך, עמ׳ 52.

				

				
					550	נפש החיים, שער ד פרק ב.

				

				
					551	מסילת ישרים, פרק כא. ראוי לציין כי גם בעולם החסידי המאוחר נמצא: ׳נראה לי בסגולה ללמוד[!] בכל יום שירת האזינו, והיא סגולה להנצל מאפיקורסות ומדעות הכוזבות׳. רצ״א שפירא מדינוב, אגרא דפרקא, סי׳ קטו.

				

				
					552	צוואתו נדפסה בסוף נחלת יעקב, תשכ״ב, סעיף ד.

				

				
					553	שומר הברית והחסד, ליוורנו 1785. ראה ריבלין, ערבים, עמ' 146. השווה פלא יועץ, ע׳ ׳זוהר׳.

				

				
					554	פלא יועץ, ערך ׳סגולה׳. אגב, חז״ל הפליגו, כידוע, בחשיבות מזמור קמה, והחיד״א הוסיף: ׳לכן צריך לכוין ולהבין לפחות פשט הדברים ... שאם אומרו ולבו בל עמו, וק״ו אם יאמרו במרוצה כבלע את הקדש, במקום רנה תהא רעדה, וענוש יענש ח״ו׳ (צפורן שמיר, סימן ב אות כ).

				

				
					555	אגרות מצפת, מהד׳ שמחה אסף, קבץ על יד, ג (יג), ת״ש, עמ׳ קלא. השווה בניהו, תולדות, עמ׳ 230. וראה להלן הפניה 183, ולעיל בסמוך להפניה 69. לפי הרב י׳ קאפח (כתבים, ב, תשמ״ט, עמ׳ 941. וראה גם עמ׳ 959), ׳למעלה משלוש־עשרה נעימות יש לספר תהילים אצל יהודי תימן׳.

				

				
					556	הרי זו מצוה ט״ו מי״ח המצוות השבתאיות. ראה בניהו, ספונות, כרך יד, עמ׳ רצז הערה 11.

				

				
					557	והועתקו, כולם או בחלקם, לספרים שונים, כגון: הנהגות צדיקים, סאטו־מארע תרצ״ז, בסופו.

				

				
					558	וראה מה שכתב עליו ר׳ אהרן ברכיה, מעבר יבק, אמרי נועם, סוף פרק כא. ראה גם מאמרו של מ׳ בניהו, אסופות, יא (תשנ״ח), עמ׳ פז.

				

				
					559	למשל, ר׳ יוסף חיון, בספרד, פירש את כל הספר, ובזמנו כתב מחבר אנונימי את כף הקטורת (כ״י פריס 845. והוהדר בשנת תשע״ט/2018). וכן פירש ר׳ עמנואל חי ריקי, בספרו חזה ציון. לעומתם, ר׳ טודרוס אבולעפיה פירש את מזמור יט (שער הרזים, תשמ״ט); ר׳ מרדכי משה ששון, מחכמי בבל, פירש את מזמור קמה בלבד, במהלך קנ [!] דפים (תהלה לדוד, בגדאד תרנ״ב). ור׳ אביגדור קרא פירש את מזמור קנ, קדש הלולים, 1583. ואילו ר׳ שלמה ן׳ סהולה פירש את קיא וקיב (א׳ בר־אשר, קבץ על יד, כו [תשע״ח]); ר׳ יוסף בן שלום אשכנזי פירש מקצת מזמורים בלבד. ראה מ׳ חלמיש, ״שרידים מפירושי תהלים לר׳ יוסף בן שלום אשכנזי״, דעת, 10 (תשמ״ג), עמ׳ 70-57. וראה ג׳ שלום, ״פרוש מזמורי תהלים מחוגו של שבתי צבי באדרינופול״, עלי עי״ן, ירושלים תש״ח-תשי״ב, עמ׳ 211-157. והזכרנו דוגמאות בלבד, בעיקר מהתחום הקבלי. אזכיר כאן את עדותם של רבני וויניציאה שרמח״ל ׳חיבר ועשה ס׳ תהלים חדש של ק״ן מזמורים אשר לעתיד בזמן הגאולה יתבטל התהלים של דוד המלך ע״ה ... וילמדו התהלים החדש׳. ראה גינצבורג, לוצאטו, ב, עמ׳ רסד-רסה. וראה גם שם, עמ׳ שכו. ולא ניכנס כאן לכל הפולמוס. כנגד זה ראה סיפורו של ש"י עגנון, אלו ואלו, תש"א, עמ' יג-יז.

				

				
					560	סוף הקדמת ר׳ טודרוס לשער הרזים, עמ׳ 47. לשון זו מופיעה גם בנוסח המקוצר של הספר (ראה שם, עמ׳ 36), כגון כ״י ניו־יורק קולומביה, 893 G 363 X, מב ע״ב. כך נמצא גם בספר המפליג, הגם שהכיר באופן כללי כי מזמורי תהלים באים לשבח את האל, אך ראה לנכון להדגיש כי ייחודם של המזמורים הוא בהתכוונות לצדדים ספציפיים בהאצלה האלוהית. ראה אדם אפטרמן (מהדיר), כוונת המברך למקום המעשה, לוס אנג׳לס תשס״ד, עמ׳ 167-166.

				

				
					561	כב ע״ב, לפי ספרור שלי. ׳תפלה נאה לאומרה קודם תהלים, ואשרי חלקו: יהי רצון ... הבוחר בדוד עבדו׳ וכו׳. ולאחר מכן: ׳יהי רצון ... בזכות ספר ראשון שבתהילים שקראנו לפניך׳ וכו׳. וראה מה שציינתי בראש הפרק, שנוסח הפתיחה דומה מאוד למצוי בקטעי הגניזה מפיוטי ארץ־ישראל.

				

				
					562	ר׳ יוסף האן, יוסף אומץ, סי׳ ריב. ראה גם יסוד ושרש העבודה, שער האיתון, פרק טו.

				

				
					563	בנימין שמואל המבורגר (מהדיר), מנהגים דק״ק וורמיישא לרבי יוזפא שמש, ירושלים תשמ״ח, א, עמ׳ ח, סעיף ז. ראה גם סעיף ד. ואילו בקיץ כנראה אחר גמר התפלה. ׳תהילי׳ ... הרב אומרו. ואם אין הרב רוצה בכך מייחדין אדם הגון לומר תהילים במקומו. וכן המנהג בשיר הייחוד׳ (שם, עמ׳ ו). וראה בהערות המהדיר, שם, עמ׳ ו-ז. וראה להלן הערה 207. אמנם בלקט יושר, או״ח, עמ׳ 32, מספר על מורו ש׳קודם שיצא מבית הכנסת בחול אומר חקו שיר היחוד וחקו תהלים [בטלית גדול]׳. הוא לא הבחין אפוא בין קיץ לחורף.

				

				
					564	שלמה איידלברג, ר׳ יוזפא שמש דקהילת וורמיישא, ירושלים תשנ״א, עמ׳ כא. תיאור דומה של ההווי הכלכלי, אם כי בצורה סרקסטית, תמצא אצל קלונימוס בן קלונימוס, אבן בחן, תל־אביב תשט״ז, עמ׳ 27. וראה עוד ח׳ סולוביצ׳יק, יינם, תשס״ג, עמ׳ 110.

				

				
					565	אמרי פנחס, ת״א תשל״ד, עמ׳ צה.

				

				
					566	ראה הקדמת החבי״ף לספרו הכתוב לחיים, ירושלים תש״ל, ה ע״א.

				

				
					567	ואדם גאה בחברותו לקבוצה זו. למשל, ר׳ מאיר פאפרש, אור הישר, הלכות ד״א, סי׳ צה: ׳חבר אני לכל אשר ייראוך, מאי ניהו? להכנסת כלה ... ולמגידי תהילים׳. נזכיר בהקשר זה את הנהוג בצפת, בזמנו של ר׳ אברהם הלוי, אחר חצות לילה ללמוד או לקרוא תהלים בכנופיא. ראה אגרתו של ר׳ שלמה מדרזניץ, אצל יערי, אגרות, עמ׳ 205.

				

				
					568	ראה גם גולדהבר, מנהגי, עמ׳ קמ-קמא, שהביא מנהגי קהילות וחבורות שונות.

				

				
					569	ראה אסף־גליק, א, תשס״ב, עמ׳ 428 סעיף כד, ועמ׳ 433 סעיף נד.

				

				
					570	ראה שם, ב, תשס״א, עמ׳ 277. וכן עמ׳ 315, 325.

				

				
					571	שם, עמ׳ 327.

				

				
					572	שם, עמ׳ 299. וכן עמ׳ 315.

				

				
					573	שם, עמ׳ 337, 366.

				

				
					574	ראה שם, א, עמ׳ 681.

				

				
					575	שם, עמ׳ 719.

				

				
					576	שם, עמ׳ 628.

				

				
					577	צדה לדרך, מאמר רביעי, כלל חמישי, פרק יז, ווארשא תר״מ, עמ׳ 253-252. יצויין כי בהגהות למנהגות וורמייזא לרי״ל קירכום, תשמ״ז, עמ׳ יא, הובאו דברי ר׳ אביגדור קרא, בערך באותו זמן: ׳כאשר חלקוהו לשבע חלקים על ז׳ ימות השבועה׳.

				

				
					578	למשל, ספר מוסר, מונקאטש תרס״ד, כ ע״ב. ראה גם צוואה הנזכרת אצל א׳ ברלינר, כתבים נבחרים, א, תש״ה, סוף עמ׳ 26.

				

				
					579	קובץ מכתבים, עמ׳ 191.

				

				
					580	של״ה, רנז ע״ב [=ח״ב, פד ע״ג].

				

				
					581	ר׳ בנימין בן מתתיה, טהרת הקודש, ירושלם תשמ״ט, עמ׳ נח. וראה חלוקה אחרת במדרש תלפיות, ענף בית הכנסת. ש״י עגנון שם בפי ׳הרבנית׳ את המילים: ׳הבחירה היא בידו כמה מזמורי תהלים יאמר בכל יום. יש אדם שזוכה לסיים בכל יום כל הספר כולו, ויש אדם שזוכה לומר ספר אחד או יום אחד בכל יום׳ (תהלה, עד הנה, תש״ך, עמ׳ קפד).

				

				
					582	כרם חב״ד, תשנ״ב, גל׳ 4 עמ׳ 49, מתוך מכתב של בעל התניא לשלטונות הרוסיים.

				

				
					583	משנת חכמים, טשערנאוויץ, כז ע״א.

				

				
					584	א״מ הברמן, גזירות אשכנז וצרפת, ירושלים תש״ו, עמ׳ קסה.

				

				
					585	שו״ת רב פעלים, קונטרס סוד ישרים, סי׳ ט.

				

				
					586	צינברג, תולדות, ד, עמ׳ 121, 265. ראה גם מאמרו של א״מ הברמן, מחניים, צח (תשכ״ה), עמ׳ 75. 

				

				
					587	ראה של״ה, רנז ע״א [=ח״ב, פד ע״ג]. דבריו הובאו במקורות שונים, כגון קיצור של״ה, נא ע״ד; אליה רבא, סוף סי׳ א; ר׳ אליעזר פאפו, חסד לאלפים, סי׳ צג ס״ק ג; ר׳ יאיר בכרך (בהערה הבאה). ביקורת דומה על הלומדים נמצא בראשית החסידות אצל ר׳ שלמה חלמא. ראה פייקאז׳, בימי, עמ׳ 309.

				

				
					588	ר׳ יאיר בכרך, מקור חיים, סי׳ א ס״ק ט. (המקור הנכון בצדה לדרך הוא במאמר ג סוף הכלל החמישי). ומקור הדברים בשל״ה. ראה הערה קודמת.

				

				
					589	קיצור של״ה, נא ע״ד.

				

				
					590	חמדת ימים, ימים נוראים, ו ע״ב, והרבה במהלך הדיונים בחדש אלול; בדומה לכך לגבי סליחות: חמדת ימים, שם; חיד״א, מורה באצבע, סי׳ ה אות רמד.

				

				
					591	חמדת ימים, שם, לאורך פרק א; ר׳ חיים פאלאג׳י, מועד לכל חי, סי׳ יא ס״ק יב, כא.

				

				
					592	לקוטי תפלות, ח״ב, לו. 

				

				
					593	[ר׳ יעקב גוטליב], רחמי האב, סי׳ נז. הספר נדפס הרבה ואף תורגם לערבית ע״י י׳ חורי ונתקבל בתוניסיה.

				

				
					594	יערות דבש, למברג תרי״ח, נט ע״ד [=דרוש ח, ירושלים תדש״מ, א, עמ׳ קסג].

				

				
					595	שם, יט ע״ב. יש שהתנגדו מטעמי טורח הציבור. למשל, ר׳ מאיר אייזנשטאט, פנים מאירות, א, סי׳ סג.

				

				
					596	שם, פז ע״ג.

				

				
					597	ראשית חכמה, שער ב פרק י, פח ע״ב.

				

				
					598	פלא יועץ, ערך תהלים. 

				

				
					599	בנין יוסף (בהמשך יסוד יוסף), ירושלם תשכ״ז, עמ׳ פז-פט.

				

				
					600	נשכח ממני מקורו. השווה פלא יועץ, סוף ע׳ תהלים.

				

				
					601	ראשית חכמה, שער האהבה, פרק י, פח ע״א-ע״ב. צוטט, למשל, בפירוש המהרי״ץ לתכלאל, פג ע״א. גם באגרתו של רש״ז מליאדי לר׳ יצחק דאקטאר מדובראונא נמצא: ׳ירגיל עצמו לומר תהלים בכל יום, ויאמין כי ע״י מלים אלו נבראים מלאכים קדושים שיעזרו לו לעשות הטוב׳ (הילמן, אגרות, עמ׳ רכט-רל). זו הצהרת אמונה מעניינת.

				

				
					602	פלא יועץ, ערך ספינה. 

				

				
					603	ראה ג׳ שלום, שבתי צבי, א, תשי״ז, עמ׳ 215 הערה 1.

				

				
					604	למשל, שיחות הר״נ [מברסלב], סי׳ סח; דרכי יואל, עמ׳ צג.

				

				
					605	ר׳ שמעון גלוגאו, דרך חיים, אלטונא תקס״ג, וד״צ קרית גת תשכ״ג, ד ע״ב.

				

				
					606	אמרי פנחס, ת״א תשל״ד, עמ׳ צה.

				

				
					607	סדר היום, ירושלים תשט״ו, עמ׳ ג.

				

				
					608	גריס, הנהגות, עמ׳ 303-302.

				

				
					609	אמרי פנחס, תל־אביב תשל״ד, עמ׳ צד. 

				

				
					610	ראה אסף־גליק, ב, תשס״א, עמ׳ 587. וכן שם, ד, תשס״ו, עמ׳ 202.

				

				
					611	קובץ מכתבים, עמ׳ 214.

				

				
					612	יושם לב שבהגהות מהרח״ו לזוהר ח״ג סד ע״ב נאמר שאחרי חצות לילה מחצית המלאכים אומרים תהלים. נוסיף שמסופר על ר׳ אברהם הלוי ברוכים שבהשפעתו ׳נתמלא [באשמורת הבוקר] כל הקהלה כולה קולי קולות של ... ושל תהלים׳ וכו׳. ראה בניהו, תולדות, עמ׳ 228. 

				

				
					613	אמת ליעקב, ליוורנו תר״ג, בסופו קונטרס שפת אמת, סי׳ מב, קז ע״ב-ע״ג. ראה גם הקדמת החבי״ף לספרו הכתוב לחיים, ירושלים תש״ל, ד ע״ב-ה ע״א. על אמירת תהלים במסגרת תפילות לחולים עמדנו לעיל, הפניות 97-95.

				

				
					614	מאיר בניהו, בספר הזכרון למאיר בניהו, תשע״ט, עמ׳ קטו.

				

				
					615	כ״י בהמ״ל בניו־יורק 1726 L.

				

				
					616	חיד״א, יוסף תהלות, ירושלים חש״ד, סי׳ יז.

				

				
					617	אשל אברהם, סי׳ רלח. וראה גם פתיחה לספר קומי רוני, לריא״ז מרגליות, ירושלם תרפ״ה, סימן טז-יז. 

				

				
					618	מקור חיים, ח״א, פרק סח ס״ק ה, עמ׳ 327. וכן בן איש חי, שנה א, פר׳ פקודי, אות ז (ובהדגשה: ׳אחר חצות לילה דוקא׳), שהסתמך על החיד״א. ר׳ יוסף חיים חזר על כך בספרו רב פעלים, ח״ב, סי׳ ב. וראה דברי הרב עובדיה יוסף, יביע אומר, כרך י, סי׳ נה, תשע״ה, עמ׳ קנט-קס, ב׳קובץ הערות והארות על שו״ת רב פעלים ח״ב חאו״ח׳.

				

				
					619	הגהת השל״ה בעמק ברכה, ירושלים תשמ״ה, עמ׳ סח; של״ה, קכו ע״א [=צב ע״ב].

				

				
					620	פירושיהם לשלחן ערוך, סי׳ ו ס״ק ב.

				

				
					621	בית אברהם, פרעסבורג תרי״ט, סי׳ ד. ראה גם ר׳ יחיאל מיכל, נחלה לישראל, ברוקלין תשנ״א (אין ספרור), שאלה מג ס״ק א.

				

				
					622	יפה ללב, סי׳ א אות לו. וכנראה בהשפעתו קבע כך גם בכף החיים, סי׳ א אות לז, שאף דחה את הדעה הנוגדת.

				

				
					623	אשמורת הבקר, מנטובה שפ״ד, רמז ע״ב. במהד׳ ויניציאה ת״פ/תפ״א, ריב ע״א. נדפס גם בדרשות מעבר יבק, ירושלים תשס״א, עמ׳ קמה.

				

				
					624	ר׳ נתן נטע הנובר, יון מצולה, תל־אביב תשכ״ו, עמ׳ 88.

				

				
					625	ר׳ יוסף קאשמן סג״ל, נוהג כצאן יוסף, תל־אביב תשכ״ט, עמ׳ מז.

				

				
					626	ר׳ יוסף האן, יוסף אומץ, סי׳ ריא. וראה לעיל הערה 40.

				

				
					627	תולדות יעקב יוסף, פר׳ תזריע, א, עמ׳ שי.

				

				
					628	ספר היראה, מונקאטש תרס״ד, כא ע״א.

				

				
					629	דור ישרים, לובלין תרפ״ה, עמ׳ מה.

				

				
					630	אזהרות של ר׳ יחיאל מיכל מזלאטשאב, נדפסו למשל בהנהגות צדיקים, עמ׳ נב; רשפי אש, בסוף רב ייב״י.

				

				
					631	הנהגות של ר׳ יחיאל מיכל מזלאטשאב. ראה גריס, הנהגות, עמ׳ 303.

				

				
					632	ראה אסף־גליק, ב, עמ׳ 25-24, ובהערה 24 הוסיף המהדיר ידיעה משערי תשובה, סי׳ נב: ׳ומנהגנו כאן בקירואן בבתי כנסיות מתקבצים אנשים בלילי יום הכפורים ופעמים בלילי שבתות וקורין התהלים לאור העששיות׳. וראה לעיל הפניה 11.

				

				
					633	בניהו, תולדות, עמ׳ 230.

				

				
					634	יהוסף שווארץ, תבואות הארץ, מהד׳ א״מ לונץ, עמ׳ תמט. על מנהג דומה בתימן ראה לעיל הערה 13. ולא דנתי כאן במזמורי קבלת שבת (וראה חלמיש, הקבלה, עמ׳ 319).

				

				
					635	מתוך אגרת הקדש [משנת תשל״ז] לימי השובבים, עמ׳ טז, מאת אדמו״ר מצאנז.

				

				
					636	ראה ׳שיחה׳ בין חסיד טשרנוביל לחסיד קוצק, אצל מ׳ בובר, אור הגנוז, תש״ז, ב, עמ׳ 563. סיפור זה מובא גם במקורות אחרים.

				

				
					637	חנן אלהים, תקנה כ, נדפס בסוף ספרו יוסף לקח, אזמיר ת״ץ (ואחר־כך בסוף חיים וחסד, אזמיר תצ״ו). בעניין זה ראה גם תשבי, חקרי, עמ׳ 353-352 וסוף הערה 56.

				

				
					638	יוסף אומץ, סי׳ נד.

				

				
					639	חיד״א, יוסף תהלות, הקדמה, אות י. אגב, הגימטריא של כפ״ר מופיעה בספרים ובהקשרים שונים.

				

				
					640	מאמרו של מאיר בניהו, אסופות, ט, תשנ״ה, עמ׳ סב. וראה לעיל הפניה 55.

				

				
					641	קובץ מכתבים, עמ׳ 192.

				

				
					642	מעבר יבק, שפתי רננות, פרק לא. הבעש״ט התלהב מדרכו של אוּמָן פוזמקאות ש׳נהנה מיגיע כפיו בכשרות׳, ו׳מה שאני יכול לומר [מזמורי תהלים] בע״פ [=בעל פה] אני אומר׳ (קהל חסידים, חמוש״ד, כג ע״א). 

				

				
					643	ראה אפרים יעקב, אלגדס, תל־אביב תש״פ, עמ׳ 98, 201 הערה 28.

				

				
					644	כתר שם טוב, ברוקלין תשמ״ז, עמ׳ 226.

				

				
					645	סוף קונטרס אחרון.

				

				
					646	רחמי האב, קראקא חש״ד, כ ע״א-ע״ב.

				

				
					647	מילי דשמיא, עמ׳ 102 סי׳ ט.

				

				
					648	שער המלך, שער ה פרק ה, הוראדנא תקע״ו, מב ע״א.

				

				
					649	שבחי הבעש״ט, מהדורת א׳ רובינשטיין, תשנ״ב, עמ׳ 174 (וכן קהל חסידים, חמוש״ד, כז ע״א). ראה גם מאמרו של י׳ וייס, בציון, טז (תשי״א) ג-ד, עמ׳ 64; ומ׳ אידל, בקובץ ישן מפני חדש — שי לעמנואל אטקס, תשס״ט, א, עמ׳ 65 והערה 28.

				

				
					650	אבודרהם השלם, עמ׳ קעח.

				

				
					651	ראה דיון בלקוטי מהרי״ח, ב, עג ע״ב-עד ע״א.

				

				
					652	כף הקטורת, כ״י פריס 845, דף 123ב.

				

				
					653	וראה תא־שמע, התפילה, עמ׳ 134. השווה לעיל הערה 35.

				

				
					654	ר׳ חזקיה די סילוה, פרי חדש, או״ח, סי׳ תיז. אין צריך להזכיר שהכותב הוא איש הלכה מובהק. ובלשון ספר התקנות, ירושלם תרמ״ג, נה ע״א-ע״ב, אות נב: ׳עתה המנהג לומר תהלים בכל משמרה, ומכריזין בשוקים וברחובות עד שמתקבצים רובם מתוך כולם׳. כך נהגו גם באיטליה. ראה, למשל, אלה הדברים, מנטובה תכ״ב; משמרת החדש, ויניציאה תנ״ג. ראה גם חלמיש, הקבלה, עמ׳ 541, 551, 556-553, 560, 566.

				

				
					655	ראה א״י השל (לעיל הערה 47), עמ׳ 220-219; גדי שגיב, ״תיקון הברית ושיח הסגפנות בחסידות צ׳רנוביל״, דברים חדשים עתיקים [= מחקרי ירושלים במחשבת ישראל, כג (תשע״א)], עמ׳ 379. 

				

				
					656	קובץ מכתבים, עמ׳ 214.

				

				
					657	ראה שפרבר, מנהגי, ב, עמ׳ מו-מז; ג, תשנ״ד, עמ׳ קסג. 

				

				
					658	ראה חלמיש, סדר יומו, עמ׳ 352, 361. וראה לעיל הערה 7.

				

				
					659	ספר מוסר, מונקאטש תרס״ד, כא ע״א; ועוד.

				

				
					660	למשל, לקוטי מהרי״ח, ג, נו ע״א, בשם מטה אפרים. ראה גיוון גם אצל א״א זיס, מנהגי קומרנא, תל־אביב תשכ״ה, עמ׳ פד-פה.

				

				
					661	צ״ל: כנה״ג.

				

				
					662	אגרות מצפת, מהד׳ שמחה אסף, קבץ על יד, ג (יג), ת״ש, עמ׳ קלא [= יערי, אגרות, עמ׳ 208].

				

				
					663	ספר מוסר, מונקאטש תרס״ד, כא ע״א. פרק מיוחד הוקדש לכך אצל חלמיש, חקרי, עמ׳ 185-175.

				

				
					664	ר׳ אפרים זלמן מרגליות, מטה אפרים, סי׳ תקפא ס״ק ח. וכן נזר הקודש (מנהגי בית ראפשיץ), ברוקלין תש״ס, עמ׳ קמט. ושם מובאים מנהגים נוספים, כגון אמירת כל הספר בימי חמישי; ויש שאמרו כל יום י״ח מזמורים. 

				

				
					665	ר׳ מרדכי ב״ר שמואל, שער המלך, זאלקווא תקכ״ב, ד ע״ד.

				

				
					666	ראה וורטהיים, הלכות, עמ׳ 180. וראה ספר תהלים כל בו, פיעטרקוב תרפ״ג, עמ׳ 16 [בצידו השני של הדף המספר הוא 61]. על אמירת תהלים בעת ביקור בקברי קדושים בתימן ראה יוסף י׳ טובי, יהדות תימן, ב, תש״ף, עמ׳ 620.

				

				
					667	מאמרו בתוך: חברה וקהילה, תשנ״א, עמ׳ 287. וראה גם לעיל הערה 159; ר׳ חיים פלאג׳י, מועד לכל חי, סי׳ יב אות כח. עוד על אמירת תהלים ברה״ש ראה גולדהבר, מנהגי, ב, עמ׳ ע-עב; מאמרו של א׳ בראדט, ישורון, יא (תשס״ב), עמ׳ תתלד הערה 80.

				

				
					668	קובץ מכתבים, עמ׳ 205. בהמשך יש תאריכים נוספים.

				

				
					669	יסוד ושרש העבודה, שער האיתון, פרק ה.

				

				
					670	פרי עץ חיים, קארעץ תקמ״ה, קכג ע״א. בין היתר כי יש בהם שלוש מאות אותיות כמניין קרי. וכן יסוד יוסף, תיקוני החטא, אות יא, ירושלם תשכ״ז, עמ׳ ח.

				

				
					671	סדר היום, תשמ״ה, מח ע״ב.

				

				
					672	מסכת יומא, רכט ע״א [=ח״ב, סא (צ״ל: סד) ע״א. על ההתפתחות בחמדת ימים ראה תשבי, חקרי, ב, עמ׳ 353-352.

				

				
					673	לבוש, סי׳ תריט סע׳ ד. עוד על אמירת תהלים בליל יוכ״פ ראה גולדהבר, מנהגי, ב, עמ׳ קה; א׳ בראדט, ירושתנו, ב (תשס״ח), עמ׳ יח.

				

				
					674	דברי שלום, סעיף פה.

				

				
					675	שיעורי הרב הגאון רבי יוסף דב הלוי סולוביצ׳יק זצ״ל, ירושלים תשס״ב, עמ׳ קיז.

				

				
					676	מאמרו של ירון הראל, בספר זכרון לפרופ׳ מאיר בניהו, ירושלים תשע״ט, עמ׳ 724. הבעיה היא באמירה של הקדיש מפי כל יחיד.

				

				
					677	סדר היום, יום שביעי של חג, נא ע״א.

				

				
					678	ר׳ יוסף האן, יוסף אומץ, סי׳ תתרנב. 

				

				
					679	יסוד ושרש העבודה, שער האיתון, פרק טו. על ההבחנה בין סוגי המזמורים, והאינטונציה בקריאתם, כבר עמד בספר חסידים, מהד׳ ויסטינצקי, תרפ״ד, עמ׳ 9-8.

				

				
					680	לב דוד, ברדיוב תרפ״ו, עמ׳ 106.

				

				
					681	א״א זיס, מנהגי קומרנא, תל־אביב תשכ״ה, עמ׳ קו.

				

				
					682	חיד״א, שמחת הרגל, הקדמת פירושו למגילת רות, לימוד ג, לבוב 1863, ג ע״ג (אין ספרור). ראה גם חלמיש, הקבלה, עמ׳ 609. ר׳ חיים דוד הלוי פסק כן לפי החיד״א. ראה מקור חיים השלם, ירושלים תשל״ד, ד, עמ׳ 150.

				

				
					683	ר׳ יחזקאל משינאווא, דברי יחזקאל, ריש פר׳ שמות. החיד״א כתב בכמה מקומות בשם ׳גורי האר״י׳ על היות תהלים תיקון לפגם ברית קודש. למשל, מדבר קדמות, מערכת ט אות ט, מערכת כ אות כח. ראה גם הקדמת החבי״ף לספרו הכתוב לחיים, ירושלים תש״ל, ד ע״א-ע״ב. ראה גם חלמיש, הקבלה, עמ׳ 578, 583-582 (והערה 77), 590-587, 593.

				

				
					684	מועד לכל חי, סי׳ ל אות ח.

				

				
					685	ספר המנהגים, חב״ד, תשכ״ז, עמ׳ 75.

				

				
					686	צוואה, ראדזין תרע״א, ח ע״ב, סי׳ כא.

				

				
					687	יסוד ושרש העבודה, בני־ברק חש״ד, עמ׳ שג.

				

				
					688	ר׳ ישראל מאיר הכהן, זכור למרים, פרק כו, ס״ק ד.

				

				
					689	ראה שלום, שבתי צבי, א, עמ׳ 158.

				

				
					690	גישה דומה, שבעצם יש בה מעין סיכום של מחשבת הדורות, נמצא אצל פוסק הלכה מובהק בימינו: ׳ובאמירת ספר תהלים אין לכון פירוש הענין כפשוטו, כדרך שמכוין בשאר תפלות ... דעיקר מעלתה של אמירת תהלים על־פי הפשט (מלבד המעלה הסגולית שיש בדבר) היא משום תלמוד תורה ... כלומר שקורא ולומד פרקי התהלים שאמרם דוד ... ומתעורר על ידי זה לחשוק לדבקות בד׳ כמו דוד ... וזכות זו תעמוד לו או לחולה ... וכיון שכן פשיטא שצריך להבין פירוש המלות שמוציא מפיו ולכוין בזה כנ״ל׳ (ר׳ שלמה זלמן אוירבך, הליכות שלמה, פרק שמיני, דבר הלכה, אות כב, ירושלם תש״ס, עמ׳ קה-קו).

				

				
					691	צוואת הריב״ש, עמ׳ ט; אור האמת, זיטאמיר תרס״א, עמ׳ 167-166. יושם לב לשילוב של תהלים ושיר השירים. ראה לעיל הערה 1. ובהקשר לכך ראוי להזכיר את תיאור החוויה האקסטטית בעת אמירת תהלים בלילה ע״י הבעש״ט (שבחי הבעש״ט, מהד׳ רובינשטיין, תשנ״ב, עמ׳ 91), ובמקביל בעת אמירת שיר השירים בערב שבת ע״י ר׳ ברוך ממז׳יבוז, נכד הבעש״ט, בסדר הדורות החדש, חמ״ד תרצ״ז, ה ע״ב; קהל חסידים, חמוש״ד, סח ע״א-ע״ב. 

				

				
					692	מנחם מנדל בודק, סיפורים חסידיים, ההדיר ג׳ נגאל, תשנ״א/1990, עמ׳ 47.

				

				
					693	שם, שם, עמ׳ 30.

				

				
					694	בלבב ימים, עמ׳ תק.

				

				
					695	ראה וורטהיים, הלכות, עמ׳ 180-179.

				

				
					696	ר׳ אהרן מקרלין, בית אהרן, בראדי תרל״ה, קמה ע״א. אגב, גם מן המסופר על הבעש״ט ור׳ פינחס מקארעץ (ראה א״י השל [לעיל הערה 47], עמ׳ 220), עולה מאוד חשיבות המקוה. וראה מאמרה של צ' קויפמן, בתרביץ, תשע"ב, במיוחד עמ' 414.

				

				
					697	כך בסיפורו של בובר על ר׳ זוסיא מהאניפולי, אור הגנוז, תש״ז, עמ׳ 252.

				

				
					698	ר׳ חנוך צבי הכהן מבנדין, יכהן פאר, ווארשא תרצ״ו, לה ע״ד. אגב, עצם הרעיון שגנב אינו זקוק למפתח מובא בספרים בשם המגיד ממזריטש. למשל, כתר שם טוב, פאדגורזע אצל קראקא תרנ״ח, חלק שני, כד ע״ב; לקוטי יקרים, לבוב תרל״ב, לו ע״ב; אור האמת, זיטאמיר תרס״א, יד ע״א.

				

				
					699	הנהגות טובות ודרכי ישרים, מאת ר׳ שמואל שמעלקא ניקלשפורג, סעיף ח.

				

				
					700	ר׳ מרדכי מטשארנאביל, הנהגות ישרות, עמ׳ 40.

				

				
					701	שו״ת נודע ביהודה, מהדו״ק, או״ח, סי׳ לה, כ ע״ג.

				

				
					702	ר׳ יעקב רישר, שו״ת שבות יעקב, ח״ב, או״ח, סי׳ מד.

				

				
					703	וראה גם במבוא של עמוס חכם לפירושו לספר תהלים, ירושלים תשמ״א, ב, עמ׳ מח-נא והערה 48.

				

			

		

	
		
			 

			נספח: שירו של אהרן מירסקי704 

			ספר תלים 

			בבית הכנסת על שלחן היה מנח  

			ספר תלים פשוט, בלי שער ומקמט, 

			והוא לא פתוח לא סגור, כמו נשמט 

			מיד אדם או כאלו כאן נשכח. 

			דפיו היו שחורים ותפוחים שוליו, 

			כספר התוים שלמנגן זקן, 

			לנפש כל אדם נגון הוא בו תקן, 

			כנגד כל קפיטל — איש ומכאוביו. 

			לא פרושים בספר, רק מזמוריו לבד, 

			כל הקורא בו — הוא לו מחבר, 

			בו ישיח את נפשו וכל שלו חסר, —  

			ולמען מכאובי אליו שלחתי יד. 

			 

			 

			
				
					704	אהרן מירסקי, דין השיר, ירושלים תשנ״ד, עמ׳ קנז. ואם גלשנו לתחום הספרותי לא נוכל להתעלם מן החוויה המרַגשת המתוארת על ידי הלל צייטלין בהיותו בן עשר. ראה ספרן של יחידים, תש״מ, עמ׳ 59.

				

			

		

	
		
			פרק שישי 

			התרומה הקבלית לסוגיות בברכות ׳שלא עשני׳ 

			פתיחה 

			שורת הברכות הקצרות המופיעה בסידורים לפנינו כברכות השחר, מורכבת בעיקרה משני מקורות בתלמוד. האחד במסכת ברכות ס ע״ב, ואילו באשר לשלוש המנוסחות לרוב בלשון שלילה705 — אלה נידונו במסכת מנחות מג ע״ב. בספרות ההלכה, ובעיקר בסידורי התפילה מראשיתם, נמצא כמה בעיות טורדות באשר לקבוצת השלוש. למשל, נוסח הברכות,706 מניינן,707 סדרן708 ומיקומן.709 הועלו גם בעיות פרשניות עקרוניות הן לגבי משמעות המילה ׳גוי׳ הן לנוסח ׳שעשני כרצונו׳. נימוקים שונים נאמרו לכאן ולכאן, וברור שחלק מן הבעיות האמורות היו גם נחלת חיבורים וסידורים מבית־מדרשם של מקובלים או כאלה שבדרך כלל עמדו תחת השפעת הקבלה. אולם שינויי הנוסח של הברכה ׳שלא עשני גוי׳ בסידורים השונים,710 פרט לאחד שנדבר עליו בהמשך, לא מצאתי שנתלוותה להם תפיסה קבלית מיוחדת, שכן לָרוב המדפיסים הם שהרבו בהמצאת לשונות חלופיות — וכל זה מפחד הסביבה הנוכרית.711 כיוצא בכך, אין להביא ראיה מן הנוסח המיוחד ששובץ בשירו של ר׳ ישראל נג׳ארה: ׳יתגדל ... צורי ... אשר עשני עברי׳,712 שכן נעשה מכורח החריזה בלבד. חשוב בעיניי יותר הביטוי ׳עשני ישמעאל׳ המופיע באגרתו של שבתי צבי לאחיו באזמיר מיד אחרי המרתו: ׳עתה הניחו לי כי הש״י עשני ישמעאל׳,713 שבדומה לו נמצא בסידור כ״י פארמה 887. 

			במאמר זה ברצוני לבדוק כיצד השתקפו הברכות בספרות הקבלית, שזכתה להתייחסות מחקרית מועטת, ותוך כך תתגלה מסקנה מעשית בלתי צפויה כלפי הגר. 

			מיקומן של הברכות 

			נראה לי שגם בשאלת מיקום הברכות, בראש הקבוצה או בסופה, לא היתה יניקה משדה הקבלה, אלא מנהג המקום הוא שהכריע, וחשוב לזכור שהמקובלים בתוך עמם הם יושבים. כידוע, בדרך כלל באשכנז מופיעות שלוש הברכות בתחילה, אחר ברכת השכוי, ואילו בחיבורים ספרדיים, ואחרים,714 מימי־הביניים מופיעות הברכות בסוף מערכת הברכות, לפני ברכת המעביר.  

			וכך משתקף גם בחיבורים קבליים, כגון: ר׳ יהודה ב״ר יקר;715 ר׳ ישראל אנקאוה;716 ר׳ דוד בן יהודה החסיד;717 ובעקבותיו, כנראה, בתולעת יעקב לר׳ מאיר ן׳ גבאי; וכן שושן סודות, ה ע״ב. גם ספר הקנה (קראקא תרנ״ד, נד ע״א) שאינו ספרדי, שאמנם מזכיר רק שלא עשני אשה, ואולי משום שלא היה לו מה לומר על הברכות האחרות, אך ברור שזו נאמרה בסוף. כיוצא בכך נמצא במקורות קבליים אחרים סמוך אחרי גירוש ספרד. כך אצל ר׳ יצחק האזובי;718 וכך עולה גם מן הדיונים בספרו של ר׳ משה אלבאז,719 וכן אצל תלמידו, ר׳ יעקב איפרגאן.720 אף אצל ר׳ משה בן מכיר כתוב: ׳יסדר ברכותיו זו אחר זו מברכת הנותן לשכוי בינה עד שלא עשני אשה׳.721 משמע, שלָשָה זו היא אחרונה. וכן נגיד ומצוה, עמ׳ כא; סידור רמ״ק, תפלה למשה, פרעמישלא תרנ״ב, י ע״ב-יא ע״א.  

			והנה, מנהג ספרד, שבאופן טבעי היה גם מנהגם של מקובלי ספרד מימי־הביניים, עבר גם אל האר״י, כנראה באמצעות סידור ויניציאה רפ״ד, לג ע״א, שהיה לעיניו והתפלל בו,722 ושם מופיעות הן בסוף. ובעקבות האר״י נמצא בעת החדשה סידורים רבים, ובכללם מאשכנז, העומדים תחת השפעת הקבלה, והם גם כן מציבים את שלוש הברכות בסוף החטיבה. שוב עדים אנו לכך שבהשפעת האר״י משתנה מנהג מקומי.723 וכך, למשל, סידור האר״י, זאלקווא תקמ״א, לג ע״ב; סידור רבי אשר, לבוב תקמ״ח. ובוודאי כן בשלמי צבור, נג ע״ב; סידור הרש״ש; משנת חסידים, מסכת חצות, פרק ג משנה ז, מ ע״א (וכידוע, לספר זה נודעה השפעה חזקה במזרח אירופה); ר׳ אברהם טובייאנה, חסד לאברהם, אזמיר תקכ״ד, לג ע״ב (=מנטובה תקמ״ג, כח ע״א); ר׳ אברהם אנקאווא, בסידורו חסד לאברהם (ובראשי הדפים: שער השמים), ליוורנו תר״ה, כד ע״ב.  

			וכן מחזור ספרדי לימים נוראים, על־פי האר״י וחמדת ימים, שאלוניקי תקנ״ג, סא ע״ב; מחזור לרה״ש כפי מנהג ספרד בקהלות קדושות סאלוניקי, שאלוניקי תרכ״ט; ׳מחזור קטן לימים נוראים כמנהג ק״ק ואראן וסביבותיה׳, ליוורנו תרס״א; מחזור אהלי יעקב כמנהג ק״ק ספרדים שבתוגרמה ואיטליא ובני פרס ומדי, ירושלם תרס״ח, עמ׳ 135; כנ״ל, תר״ע, ח״ב, עמ׳ ע; וכן בסידור ספרדי העומד תחת השפעה חזקה של החיד״א והקבלה וזכה בעצמו להשפעה רבה, הוא בית עובד, ליהודא שמואל אשכנזי, ליוורנו תש״ח, ג ע״א. ומן הדור האחרון, ר׳ רפאל ברוך טולידנו, קיצור שולחן ערוך השלם, תשס״ו, סי׳ ו ס״ק י; סידור וזרח השמש, נוסח יהודי מרוקו, תשנ״ח, עמ׳ 3; ועוד. הזכרתי כאן דוגמאות בלבד מרחבי הפזורה הספרדית. 

			כך גם בסדר תפלות מכל השנה, בעריכת ר׳ שניאור זלמן מליאדי, ברדיטשוב תקע״ח, ו ע״א (=ברוקלין תשכ״ה, עמ׳ ב). וכן משתמע מדרך הילוכו של ר׳ שניאור זלמן בשלחן ערוך, שכן בסי׳ מו ס״ק ב כתב: ׳ברכות השחר נתקנו לברך כל אחת בשעה שנתחייב בה׳, ורק בס״ק ד המשיך: ׳ועוד ג׳ ברכות שחייב אדם לברך בכל יום שלא עשני גוי״ וכו׳. למעשה, הוא צועד בעקבות המיקום בשו״ע של ר׳ יוסף קארו, שגם שם הרי הן בסוף. ומעניין שהגר״א לא העיר על כך, עם שבסידורו הן מופיעות בתחילה.  

			וכך כנראה בתימן. למשל, תכלאל עץ חיים למהרי״ץ, שדברי תולעת יעקב ומעבר יבק הובאו שם, ח ע״ב. גם אצל הרב יעקב יוסף צובירי,724 מופיעות הן בסוף. וכן מנהג חבאן.725 

			כנגד אלה נמצאות הברכות בראש המערכת (אחרי ברכת השכוי) בחיבורים מאשכנז, וגם במחזור בני רומא, ירושלים תשכ״ו, עמ׳ 80. למשל, ספר הרוקח, עמ׳ רח; כ״י ירושלים 3296 º8, ״סודות התפלה מבעל הרוקח״, דף 1א; סידור רבנו שלמה ב״ר שמשון מגרמייזא.726 ובהשפעתם גם בסידור המפורסם שנדפס בטיהינגן ש״ך. וכך בחיבורים מן העת החדשה, כגון בסידור קול יעקב;727 סדר תפלת נהורא כמנהג ספרד, לשצ׳וב תקע״ו, יא ע״א; סדר עבודה ומורה דרך, כמנהג ספרד, סלאוויטא תקפ״ד, לט ע״ב; סידור הגר״א, אזור אליהו, ירושלים תשס״ה; וכן אצל תלמידו ר׳ פינחס מפאלאצק, סידור שער הרחמים, שקלאוו תקמ״ח. 

			ראוי לציין את נימוקו של השל״ה,728 המביא את דברי הטור, סי׳ מו, שבסידורי אשכנז הן סמוכות לברכת השכוי, ואילו בספרד — בסוף, והטור מסכם ׳ואין חשש׳, דהיינו שתי האפשרויות ראויות, ואילו השל״ה מעדיף את הסדר האשכנזי בגלל הרציפות הרעיונית לברכת ׳אלוהי נשמה׳, ושעיקרם ׳לא נתקנו על סדר העולם והנהגתו׳. הסבר זה גם בספר הלכי: ׳וברכות אלו מעיקרן על תחלת היצירה נתקנו ונ״ל שמטעם זה אנו מסדרין אותן בתחלה מיד אחר לשכוי בינה מפני שברכת אשר יצר ואלהי נשמה ולשכוי בינה כולם נתקנו על היצירה לפיכך סמכו להם ג״כ אלו הג׳ שתקנו על זה, ומכאן ואילך מתחילין בברכות של הנאה׳.729 

			לנוסח הברכות 

			שאלה נוספת שהזכרנו היא נוסח הברכות, הראשונה והשלישית, על דרך החיוב או השלילה? 

			בספרות ההלכה חכמים רבים התנגדו לנוסח חיובי של הברכה הראשונה,730 שעשני ישראל ודומיו, וכך במקורות קבליים. לפי המסופר, האר״י העדיף את הנוסח השלילי. כך נקרא בספר כונת שלמה, המסביר מדוע האר״י ׳מכריח את המברך לברך כך [שלא וכו׳] ולא בסגנון אחר׳.731 אמנם לא נמצא על כך דבר בשער הכונות ולא בפרי עץ חיים, אך בשלמי ציבור, נג ע״ב, מזכיר את ״גורי האר״י״ שנהגו לשון שלילה, ובהמשך, נג ע״ג-ע״ד, מסביר מדוע אין לברך שעשני ישראל. וכן נמצא אצל קיצור של״ה, לר׳ יחיאל מיכל עפשטיין, ווארשא תרל״ט, מ ע״ג. אמנם ר׳ אליהו מני מצטט מתוך ספר שלמי צבור, כי ׳אם בירך שעשני ישראל במקום שלא עשני ... יצא׳. אך כך בדיעבד בלבד.732 כנגד אלה יש לציין שבסידור טיהינגן ש״ך, מתחיל שעשאני ישראל, בעוד שהשתיים האחרות בנוסח שלילי. ונציין גם את הערתו של א׳ מירסקי, כי הלשון השלילית מקורה בתפילת עלינו לשבח, במיוחד בנוסח ׳שלא עשנו כגויי הארצות [שמקורו בדבהי״ב לב יג]׳.733 

			ועוד לשאלת נוסח: הזכרנו לעיל שקיים מגוָון עשיר של חילופי נוסח לברכה הראשונה. תופעה זו לא פסחה על חוגי המקובלים, ואציע כעת כמה מהם המצויים בספריהם או בסידורים שקרובים להיות תחת השפעתם (אם כי לעולם תעמוד השאלה, אם המחבר ניסח כך או שמא המעתיק/המדפיס?): 

			׳שלא עשני נכרי׳ — בסידור כמנהג אשכנז, מנחת תמיד, מיץ תקע״ג.734  

			׳שלא עשני כותי׳ — לפי א׳ ברלינר, נוסח זה מופיע ׳לראשונה בדפוס האנוי משנת ש״ע, וכן בדפוס ווילמרשדארף תפ״ו׳.735 אך למעשה נמצא כבר שנים הרבה לפני כן, בדרשות המקובל ר׳ יהושע אבן שועיב על התורה, שנדפסו (!) בקראקא של״ג, מח ע״ב736 וגם בסידורים שונים. משמע, עיון בספר קבלי מעלה תרומה קלה לתולדות נוסח התפילה.  

			׳שלא עשני גוי עובד עבודה זרה׳ — נוסח זה נמצא בפירוש התפילות של ר׳ יעקב ישראל פינצי, כ״י הספרייה הבריטית 9151, דף 13ב. בכך ביקש, כנראה, להקהות במעט את חריפות הנוסח המביע יחס שלילי לגוי בכלל. גישה זו מאפיינת את יהודי איטליה, ונמצאנה גם בסידורים שונים. נוסח קרוב לכך נמצא במקצת סידורים, אך בוודאי שלא בהשפעתו של פינצי. 

			׳שלא עשני עכו״ם׳ — כך בסידור קבלי, כתב־יד ניו־יורק בהמ״ל 4532, ז ע״ב, והוא סידור עם פירוש בשם דמשק אליעזר (ובשער נכתב: ׳סדר התפילה אשר סדרתי לעצמי להתפלל בכוונה וברעיון לבי קצת על־פי סודות הקבלה ... והתחלתי בר״ח אלול תנ״ה [=1695] לפ״ק ק״ק מגענצא׳. אגב, בכמה מקומות מזכיר את חיבורו קרבן נתנאל). וכן בסידורים אחרים העומדים תחת השפעה קבלית חזקה, כגון: סידור קול יעקב, לר׳ יעקב קאפיל ממזריטש, סלאוויטא תקס״ד, ה ע״ב; סדר תפלת נהורא כמנהג אשכנז פולין, בארדיטשוב תקע״א; סדר תפלת נהורא כמנהג ספרד, לשצ׳וב תקע״ו; סדר עבודה ומורה דרך, כמנהג ספרד, סלאוויטא תקפ״ד, לט ע״ב; סדר עבודת הקודש כמנהג אשכנז, אוסטרהא תקפ״ו (אין עימוד). והנה, בשו״ע, סי׳ מו ס״ק ד, תרכ״ג, נמצא: ׳צריך לברך בכל יום שלא עשני עכו״ם׳. אך כבר הרב יצחק נסים עמד על כך שבנוסח שו״ע המקורי נדפס: שלא עשני גוי, ובדפוסים מאוחרים שינו למופעים שונים. למשל, בנוסח קרקוב: שעשני יהודי,737 ובדפוסים אחרים, כאמור, שלא עשני עכו״ם. 

			לפי א׳ ברלינר, שם, נוסח זה נמצא ׳לָרוב בסידורים שנדפסו ברוסיה׳. אכן, גם הנוסחים האחרים הקרובים מאוד לנוסח זה הם מאותו איזור. כגון:  

			׳שלא עשני עובד כוכבים ומזלות׳ — כך בסידור קבלי, סדר תפלת נהורא השלם ... כמנהג ספרד, סלאוויטא תקצ״ד; וכן בסידורים אחרים שיש בהם השפעות קבליות, כגון סדר בית תפלה, כמנהג ספרד, וצלותא דנהורא השלם, ייאסע [=יאסי] תר״ט, יד ע״ב; סדר בית תפלה כמנהג ספרד וצלותא דנהורא השלם, זיטאמיר תר״י.  

			׳שלא עשני עובדי כוכבים ומזלות׳ — כך נדפס בסידור העומד תחת השפעה קבלית חזקה: סדר תפלה ... כמנהג ספרדים, ווילנא תקצ״ו, טו ע״א. ומוזרה היא התוספת ובאותיות קטנות: ׳האשה אומרת עוכומז׳.  

			הנוסח ׳שלא עשאני בהמה׳, מופיע בדרך כלל בספרות כנוסח שנקטה אמו של ר׳ ישראל איסרליין.738 אך כבר במאה השלוש־עשרה אנו מוצאים זאת אצל ר׳ יוסף הבא משושן הבירה, מצוה עג, עמ׳ 308. ואילו ר׳ מנחם מרקנטי שהביא דבריו תחת הכינוי ׳מקצת מקובלים אחרונים׳ מפקפק בכך, אלא אם כן הם ׳דברי קבלה׳.739 ואילו, בערך באותו זמן, ר׳ אשר בן שאול מלוניל התנגד לברכה זו: ׳ויש ששואל למה אין אנו מברכין שלא עשני בהמה? מפני שכבר הודה על זה בברכת אלוהי נשמה שנתת בי טהורה, וכן אשר יצר את האדם בחכמה, מפני שבשעה שנבראו הנשמות לא נבראו רוחות הבהמות ובהמה אין לה נשמה׳.740 על כל פנים, השאלה מלמדת שהנוסח האמור ריחף בחלל בתי־כנסת. 

			אכן, בשאלת הגלגול לבהמה נתגלעו חילוקי דעות בספרות הקבלה, שאינם מענייננו כאן,741 אך בהקשר לברכה שלנו נזכיר את עמדתו החיובית של המקובל ר׳ מאיר אבן גבאי,742 ולעומתו מקובלים בני זמנו שהתנגדו לנוסח זה, כגון ר׳ יוסף אלאשקר743 ור׳ יהודה חלאווה. האחרון כותב: ׳ומה שלא תקנו ברכה שלא עשאני בהמה לפי שלא נתגלה להם זה הסוד ולפיכך תקנו שלא עשאני גוי עבד ואשה, כי זה היו יודעים וזה לא היו יודעים׳.744  

			׳שלא עשאני745 אשה׳ — כך ברקנטי על התורה, פר׳ אחרי, סג ע״ג (ובסוף פר׳ תצא, צ ע״ד: עשני. וכנראה יד המדפיסים בשוני). 

			׳שעשני כרצונו׳ — בטור או״ח, סי׳ מו, מביא נוסח זה וכותב: ׳ונהגו הנשים׳.746 ברכה מאוחרת זו נתפרשה שם כמו אצל אבודרהם, סי׳ יד: ׳כמי שמצדיק את הדין על הרעה הבאה עליו׳. פירוש זה רווח מאוד. אולם המקובלים נתנו לכך גוון שונה לחלוטין.747  

			׳שעשאני כרצונו׳ — ר׳ אהרן ברכיה ממודנה מתייחס לתפקיד האשה בהיותה חלק בלתי נפרד מסוד דו־פרצופין, וממלאת במשותף את תפקידם. ולכן הוא מציע את חשיבותה: ׳וטבע האשה הוא הכנה גדולה למֶזג בניה אם לטוב אם למוטב יותר הרבה מהאיש. ולכן ימכור אדם כל מה שיש לו וישא אשה הגונה וממשפחה כשרה כי כל טוב אדוניה בידיה׳.748 הלשון החיובית מתאימה אפוא מאוד. 

			לפרשנות הברכות והשלכותיה המעשיות 

			מעתה נדון בקצרה בשאלה החשובה של פרשנות הנוסח. הנה, חסידי אשכנז נקטו הסבר לשלוש הברכות, שכמוהו בתלמוד, הקשור במידת החיוב במצוות. כך בסידור רבנו שלמה מגרמייזא (כדלעיל) וכך בסידור טיהינגן ש״ך. ובעצם כך גם בפירושיהם של מקצת מקובלים. למשל, ר׳ יהודה ב״ר יקר,749 וכנראה כך גם דעת ר׳ אשר בן שאול מלוניל: ׳שלא עשני גוי, כי כשברא הב״ה את עולמו ברא כל הנשמות שבעולם ... על כן אנו צריכין לברך שלא עשאני גוי, וכן שלא עשאני עבד כנעני שהוא נבזה מן הגוי, שלא עשאני אשה אעפ״י שאינה נבזה כעבד׳.750 ההסבר של המצוות נתקבל אצל ר׳ דוד אבודרהם, ובעקבותיו בחיבורים רבים. כגון סדר בית תפלה, כמנהג ספרד, וצלותא דנהורא השלם, ייאסע [=יאסי] תר״ט, יד ע״ב. וכך, כנראה, גם בשו״ע הרב, סי׳ מו ס״ק ד: ׳שאין הברכה על החירות מהעבדות אלא על שאין העבד חייב אלא במצות שהאשה חייבת בהם׳. למעשה, רגליים לפירוש זה הן בדברי התלמוד במסכת מנחות, ולכן תמצאנו גם בחיבורים שאין להם זיקה למגמות מסוימות.751  

			בהקשר זה מעניין לקרוא מדבריו של ר׳ אלכסנדר זיסקינד מהוראדנא, אשר בצדק כונה בפי י׳ קלוזנר ׳החסיד בין המתנגדים׳.752 מצד אחד, הוא מסביר את הברכה ׳שלא עשני גוי׳ כפשוטה, ומצד שני מוסיף בה אלמנט קבלי־חסידי מובהק: שמחה והתלהבות עד כדי התבטלות בבורא. וכך כתב: ׳יתן האדם אל לבו גודל השמחה והחדוה במה שיצר וברא אותו היוצר והבורא ית׳ ויתעלה בתוך עדת בני ישראל עם קדוש הישראלי ולא יצר וברא אותו בין עם מן העמים והי׳ עובד ומשתחוה לפסל ומסכה לבול עץ יסגוד ולא היה יודע כלל מהבורא ומאלהותו יתברך ויתעלה זכרו לעד ... כל כך תגדל שמחתו עד שכמעט תתבטל מציאותו הגשמי מרוב תשוקה והתלהבות מאהבה באלהותו׳ וכו׳.753 לא חלפו שנים רבות ודבריו אלה הועתקו בשמו, בשינויים קלים, לסידור תפלת נהורא כמנהג ספרד, לשצ׳וב תקע״ו. בשולי הברכה הראשונה עצמה כתוב שם: ׳(אני) נותן לך הודאה עצומה על שנתת חלקי וגורלי בתוך עם קדוש הישראלי׳. 

			בנתיבי ההגות הקבלית 

			המקובלים בספרד, בין שהיו מודעים לשאלות הכרוכות בשלוש הברכות הללו בין שלא, כדרכם עשויים היו לפרש את הברכות המצויות בסידור התפילה לפי השקפת עולמם. והנה, בעוד שר׳ עזריאל מגרונה, במחצית הראשונה של המאה השלוש־עשרה, עדיין מעלה הסבר ׳פשוט׳ תוך שהוא משתמש בלשונו הקבלית המיוחדת,754 הרי כבר סמוך לאחריו מופיע הסבר בסיסי, שלבש צורות שונות, והמשיך להתגלגל בחוגי המקובלים בעת החדשה, כמעט בלא שהועלה הסבר נוסף. 

			אפתח בתקוני זוהר, תיקון ע, ירושלים תש״ח, קלג ע״א, שם נאמר שבשל מעשים מסוימים איש זכר מתגלגל לנקבה, ונושא תכונות נשיות. ומשום כך באה ברכת ההודאה שלא עשני אשה. בעל תקוני זוהר אינו מתייחס לשתי הברכות האחרות, מכל מקום ברור כי ההסבר שלו קשור ברעיון הגלגול (ולנשים!755). אותו הסבר, בהתייחס גם לגוי ולעבד, נמצא שנים לא רבות לפני תקוני זוהר אצל ר׳ יוסף הבא משושן הבירה. כך מצינו בטעמי המצוות שלו: ׳ואפי׳ רשע שבישראל לעולם לא אבדה נשמתו כמו שנ׳ לבלתי ידח ממנו נדח. ומה נעשה שאמרה תורה והאבדתי את הנפש ההיא מקרב עמה. אמסור לך כלל בזה: אבדה הנשמה פעם אחד מקרב עמה, שירד בגלגול גוי, ונמצאת הנשמה שאבדה באותה שעה, ואם כן מציאה יש לה. לפי׳ אמ׳ ׳והאבדתי׳ בגלגול אחד, ואחר־כך נמצאת בעולם בישראל ממש. לפי׳ אנו מברכין בכל יום שלא עשאני גוי. ולפעמים יבא בעבד או באשה. לפי׳ אמרו ז״ל חייב אדם לברך בכל יום ועבד ואשה שבוודאי יכול להיות׳.756 ומעין זה בכ״י ששון 596, המכיל לקט דברי קבלה,757 דף 114א. אין ספק שלדברי ר׳ יוסף אלה נתכוון ר׳ מנחם מרקנטי כאשר העלה את לבטיו. הנה, בהתייחסו לשאלת הגלגול בגוי כתב כי ׳יש מפרשים ״מקרב עמם״ כי יתגלגלו לפעמים באומות העולם כענין שלא עשני גוי. ואני תמה מדבריהם כי כמדומה לי שיש בתורת כהנים ״ונכרתה הנפש ההיא מעמיה״ ... נשבעתי שלא להחליפם באומה אחרת. ויודע האמת ידריכני בדרך האמת׳.758 אין צורך להוסיף לסגנון זה. אך במקום אחר כתב: ׳וראיתי לקצת המקובלים אחרונים כי לפעמים יתחלפו הזכר לנקבה ועל כן תקנו במאה ברכות שלא עשאני אשה מפני שאיפשר להיות כך. גם טעם שלא עשאני גוי תבין מעתה לפי כוונתם. ואם קבלה נקבל׳.759 כאן, וכן בפר׳ נח, כ ע״א, לגבי גלגול לבהמה, מביע רקנטי ריכוך מסוים, בכך שמקבל דעה זו ׳אם קבלה׳ היא. ואגב, בכך אני רואה הסבר לתופעה שכל פירושי התפילות הקבליים, אלה שנזכרו ואחרים שאזכירם בסמוך, ונוסיף עליהם את ר׳ יוסף בן שרגא מארג׳נטו (׳וג׳ ברכות שהם שלא עשאני גוי ועבד ואשה בהם נרמז סוד הגלגול, וההפרש שיש בין נשמות ישראל לנשמות אומות העולם. ואין אני בפי׳ אלו הדברים׳ [כ״י פריס 845, דף 218א = כ״י בהמ״ל 1898, דף 149ב]), כולם מתייחסים לשלוש הברכות, פרט לרקנטי. להשערתי, היות שההסבר המקובל נסב סביב הגלגול, והוא לא היה שלם, כאמור, עם תורה זו, לפיכך נמנע מלכתוב דבר. 

			אולם סמוך לאותו זמן מוצאים אנו מקובל, ר׳ דוד בן יהודה החסיד, שבפירושו לסידור העלה בנידוננו שאלה, והיא כי על־פי המשמעות הפשוטה של שלוש הברכות די היה לברך אותן פעם אחת בחיים בלבד שהרי אין אלה ברכות הנאה מתחדשות כמו חברותיהן. על כן נותן ר׳ דוד הסבר קבלי אופייני: ׳יש לך להסתכל בסוד נעלם בברכה זו כי כל הברכות שהזכרנו למעלה מן הדין צריך לברכן בכל יום אבל ברכה זו היה לו לברכה פעם אחת מיום שנברא. וכן שלא עשני עבד וכן שלא עשני אשה. אבל הסוד בזה, כי בעלות הנשמה בלילה לעולם העליון אם צדיק הוא כמה משרתי עליון אוחזין בה ומושיבין אותה במקומה הראוי לה. ואם הוא רשע כמה מלאכי חבלה יוצאין לקראתה ואומרים אין שלום אמר ה׳ לרשעים. ומכניסין אותו במקום טמא ומזוהם, או עבד שנדח לתמורות או אשה. אבל כשיקום האדם ממטתו, אם הוא יודע בעצמו שהוא צדיק יברך שלא עשני כו׳, פי׳ שלא הושיב אותו במקום המזוהם שהוא כאלו עובד ע״ז׳.760 ר׳ דוד אינו מתייחס אפוא למצב הראשוני של לידת האדם, אלא לדינו של אדם הנערך בכל לילה עם עליית נשמתו,761 וצריך להוסיף ששינה היא אחד מששים במיתה,762 וממילא אינו משתמש במונח גלגול או התחלפות. ההסבר האמור מצוטט אצל מקובלים שונים, כגון תולעת יעקב,763 של״ה (הן בשני לוחות הברית הן בסידור שער השמים, תשנ״ח, עמ׳ קסט), ר׳ נתן שפירא.  

			רעיון זה נקלט גם בספרות הלוריאנית (אם כי לא בכתבי רח״ו), אולי באמצעות ההשפעה של ר׳ דוד בן יהודה החסיד על האר״י,764 ואולי מתוך חשיבה עצמאית שכן יש בהסבר האמור יסוד קבלי טיפוסי. מכל מקום, גם אצל המקובלים האחרים שהושפעו מהאר״י נמצא הסבר זה תוך הבלטת המונח גלגול. כגון בלשונו של ר׳ עמנואל חי ריקי: ׳שלא עשאני גוי, שלא נתגלגלתי בעוונות בגוף גוי וכן הוא שלא עשאני עבד ושלא עשאני אשה׳.765 ובלשון זו גם ר׳ אברהם טובייאנה: ׳שלא נתגלגלתי בעונותי בגוף גוי, שלא נתגלגלתי בעונותי בעבד, שלא נתגלגלתי בעונותי באשה׳.766 וכמוהו ר׳ אברהם אנקאווא, בסידורו חסד לאברהם (ובראשי הדפים: שער השמים), ליוורנו תר״ה, כד ע״ב; ובחיבור אחר שערך, קול תחנה, ליוורנו תרל״ה.  

			במאה הי״ח ואילך נמצא דברים אלה גם בהקשר למונח ׳התחלפות׳. כך במקצת מסידורי האר״י, כגון בסידור האר״י, זאלקווא תקמ״א, לד ע״א, בַּפֵּירוש: ׳שבעת השינה לא נתחלף נשמתו בנשמת גוי ועבד ואשה ולכן מברכין זה בכל יום׳. וכך בדיוק בסידור רבי אשר. המשפט האחרון שציטטנו מתייחס לשאלה המקורית של ר׳ דוד בן יהודה החסיד. כמו כן, בסידור קול יעקב, לר׳ יעקב קאפיל ממזריטש, ה ע״ב (שחורג בנידוננו מספרי קבלה, כפי שנוכחנו לעיל), צמוד הסבר: ׳אם נשמתו מעשיה שלא נתחלפה לו מס״א או בנשמת עכו״ם׳. וכן בספרו ההלכי של החיד״א, מחזיק ברכה, סי׳ מו ס״ק ד. ובדומה לכך, סידור סדר עבודה ומורה דרך, כמנהג ספרד, סלאוויטא תקפ״ד, לט ע״ב, בשולים: ׳אני נותן לך יתברך הודאה על שבעת השינה לא נתחלף נשמתי בנשמת עכו״ם (האריז״ל)׳. וכן מובא בשם ׳כתבי האר״י׳ בכ״י מכון בן־צבי 3270 (=ס׳ 36384), מתימן, דף 8א (וכן ביתר שתי הברכות). וכן הוא בכ״י תימני אחר (ירושלים 2699 º8), מפי חכמים, משנת תרנ״ד.  

			תופעה מעניינת נמצאת בסידור סדר עבודת הקודש כמנהג אשכנז, אוסטרהא תקפ״ו (אין עימוד), בו נכרכו שני הסברים בשוליים. הראשון כורך במצוות (כמו אבודרהם), ולאחריו מוסיף: ׳ויכוין להודות בג׳ ברכות אילו שבשעת השינה לא נתחלף נשמתו ע״י עונות בנשמת גוי ולא תגלגל נשמתו בגוף עבד ואשה לכן מברכין שינצל מהם׳. לתופעה הזו בסידור אשכנזי קדם סידור ספרדי נודע של ר׳ אלישע חאבילייו, עבודת התמיד, ליוורנו תקנ״ד, יא ע״ב. יושם לב כי הסידורים שנזכרו זה עתה ובפסקה הקודמת, מצביעים על השפעה קבלית חזקה. 

			יש שמקובלים כותבים טעם אחר מזוית־ראייה אישית. למשל, הסבר מיוחד מופיע אצל ר׳ יצחק האזובי, שאיני יודע להעמידו על מכונו: ׳ועל דרך הסוד נשמת הנקבה שהיא באה מצד שמאל כל אצילותא מהחסד [הקריאה במילה זו אינה בטוחה] לפחד יצחק ומפחד יצחק להוד ומהוד לרפה אינה באה דרך קו האמצעי כלל ולכן כל דם האדם וכל מרה שחורה כולה באה מן צד האם׳.767 ואילו בסידור הרמח״ל768 נמצא: ׳אחת מג׳ קליפות קשות, שאנו מודים להקב״ה שהצילנו מהם בלילה׳. 

			כמו כן, ר׳ נתן שפירא, תחילה מביא מתורת הגלגול על עבירות מסוימות (כולן בתחום המיני) ׳שגורמים לו להתהפך ... לכן כל מי שהוא מזרעא קדישא זרע אברהם יצחק ויעקב, מאחר שהוא רואה את עצמו שהביאו הקב״ה בגלגול טוב ויביט בעצמו טוב הכנתו, ראוי ליתן שבח והודאה שהיה מסייע אותו ... ולכן לא די שיברך ברכה זו פעם א׳ בימיו אלא בכל יום ויום ישים אלו ג׳ עבירות נגד פניו שלא יכשל בהם ח״ו בגלגול׳. המשפט האחרון מביא אותו לפירוש נוסף, שהוא בעצם פרפראזה לכתוב בתולעת יעקב.769  

			לכאורה, ההבדל בין שני הניסוחים של ההסבר — דין וחשבון בכל לילה או מצב חד־פעמי עם הלידה — אינו רב.770 אולם למעשה, יש נפקות חשובה, הנוגעת לשאלה הלכתית (וחברתית) מכרעת, דהיינו, מעמדו של הגר לעניין השאלה אם הוא רשאי לברך ׳שלא עשני גוי׳. שאלה זו אינה הלכתית־פרקטית גרידא, לפחות לגבי מקובל. כדי להסביר זאת ארחיב מעט ואציע את הרקע.  

			האם גר מברך ׳שלא עשני גוי׳? 

			כידוע, המקובלים העמידו חיץ ברור בין נשמת היהודי לבין זו של הגוי מבחינת שורשן.771 עמדה עיונית זו, בתוספת המציאות ההיסטורית, שבהרבה ארצות נחשב היה הגיור לעבירה, והן הכנסייה הן השלטונות אסרו זאת. אמנם לפעמים השלטונות ראו את הגיור בעין יפה, שהרי היהודים נחשבו ל״עבדי האוצר״ servi camerae, והגיור היה אמור להכניס מסים לקופתם. על כל פנים, הכנסייה אסרה זאת, והיהודים בוודאי שלא נקטו שיטת ״מיסיון״, ואף לא ששו לקבל גרים. אולם לא היתה התנגדות עקרונית מוחלטת. והשאלה היא, איך התמודדה הקבלה עם תופעה זו.  

			ובכן, בדומה לתשובת החבר למלך כוזר שלא יזכה הגר ל׳עניין האלוהי׳, כך גם אומרים מקובלים רבים, שכאשר יתגייר הגר לא יגיע למעלה הגבוהה ביותר של היהודי, אבל הוא מתאחד עם העם והופך להיות אחד מהם בעצם קבלת המצוות. היסוד לכך הוא שהרי גם לגבי יהודי אין מספיקה הבחירה הטבעית, שהוא נולד יהודי, אלא גם צריך לקיים מצוות התורה. אז אם בא גר ומקיים חלק זה, הרי הוא מצטרף למסגרת זו.772  

			ועם זאת נשמעה דעה מעניינת. ר׳ יצחק דמן עכו, מקובל שמוצאו מעכו, ממנה נאלץ לברוח לאחר כיבושה ב־1291, וחי אח״כ בספרד, כתב: ׳מה גורם לאדם ערל שכל משפחתו ערלים שיתגייר ויניח כל תענוגותיו ויביא עצמו לידי גלות ועוני וצער כל ימי חייו, כי מעטים הם הגרים שמוצאים נחת בעולם הזה אלא הולכים מצער לצער ומיגון לאנחה והם בכל שמחים מפני אהבת השכינה שיחסו תחת כנפיה, אפילו ישרפו אותם, ישמחו שהמיתו אותם על יחוד השם׳. לשאלה זאת, המקפלת בתוכה עדות היסטורית מעניינת, משיב המקובל בקצרה: ׳כי יש לך לדעת שנפשו של גר זה היתה של יהודי שנשתמד׳. כלומר, אין הגיור אלא חזרה למקור הראשוני, ובעצם נשמתו ממקום טהור ירדה. יודגש, כי תפיסה זו היו לה מהלכים גם בדורות מאוחרים יותר. 

			מעין זה נמצא באחד המקורות המפורסמים בזוהר,773 שם נאמר שהעובדה שאדם מתגייר קשורה במצב אובייקטיבי ובמקור הנשמה שלו. כלומר, ליד השכינה, משם יורדות הנשמות, יש מאזניים (׳טיקלא׳ בלשון הזוהר). אם באותו זמן של ירידת הנשמה שולט הסטרא אחרא, הרי הנשמה יורדת דרכו אבל היא נמצאת בגוף לא יהודי ושואפת לחזור. יוצא שבסופו של דבר היא הורסת את הסטרא אחרא מבפנים. כלומר, נשמת גר היא בעצם נשמת יהודי שנקלעה שלא באשמתה לבין הגויים, ועם הגיור היא חוזרת למקורה. 

			הרקע הזה הציג יסודות רעיוניים חיוביים לקליטת גרים. ממילא עולה בחריפות שאלת ברכת הגר בשחרית. מצד אחד, נמצא הלכה מוצקת דווקא מפי איש הלכה שדעתו חזרה ונשנתה בספרות הרבנית, וכמותו מְאַמְצים עמדה שלילית זו גם כמה מקובלים, כגון החיד״א ודומיו. כוונתי לתשובה שנמסרה בשם ר׳ מאיר אבולעפיא, במאה הי״ג, ואביאנה בלשונו של ספר הפרדס, מאת ר׳ אשר בן חיים ממנתשון: ׳ונשאל רבינו מאיר הלוי ז״ל בן אבולפיא, אם יברך גר שלא עשאני גוי ... והשיב ז״ל כך: ראינו שאין הברכה אלא על תחלת בריתו של אדם, לפי׳ אין הגוי מברך שלא עשני גוי, אלא כל זמן שהורתו ולידתו בקדושה׳.774 ואכן, החיד״א פסק: ׳גר לא יברך שלא עשני עכו״ם׳.775 

			מצד שני, החומות נפרצות הן בקרב בעלי הלכה הן בקרב מקובלים, שלכאורה עמדתם הנוקשה, שכנראה גם השפיעה על אבולעפיא, בשאלת שורש הנשמה (כאמור, פרט לזו של הזוהר ור׳ יצחק דמן עכו) אמורה היתה להוביל למסקנה שלילית קשה. והנה, כנגד העמדה ההלכתית הברורה הופיעה תשובה מתוחכמת של איש הלכה: ׳ויש נוסחאות שכתוב בהן בברכה ראשונה מאלו הג׳ שעשאני יהודי או ישראל, ונוסח זה יכול לברך אפי׳ הגר שהרי נעשה גם הוא יהודי או יכונה בשם ישראל. אבל נוסח שלא עשני גוי לא יברך שהרי היה גוי מתחלה׳.776 פתרון מעניין אחר מביא השל״ה, קכח ע״ב [= צד ע״ב], בהסתמכו על רמ״א, בדרכי משה, שגר יכול לברך ׳עשני גר, דזה נמי מקרי עשיה כמו שנאמר את הנפש אשר עשו בחרן׳.777 פתרונות אלה עקפו את הבעיה בהציעם נוסח או פרשנות שונה לברכה. 

			אך יכולה להיות גם תשובה של איש הלכה אחר, והוא אישיות אוטוריטטיבית ובעל אוריינטציה קבלית: ׳ולפי מ״ש המקובלים שהברכות הללו מברכין על יציאת נשמתו בלילה שלא נדבק בה נשמת עכו״ם או עבד, א״כ גם גר יכול לברך כן׳.778 ובעקבותיו פסק ר׳ שניאור זלמן בשו״ע הרב, סי׳ מו ס״ק ד: ׳ולפי דברי המקובלים שברכות אלו הן על יציאת נשמתו בלילה שלא נדבק בה נשמת גוי או עבד או אשה, גם הגר יכול לברך כן׳. גם ר׳ ישראל יעקב אלגאזי הביא מקורות הלכיים ובהם דיונים והצעות שונים, והעלה כי לפי המקובלים ׳יכל לברך שלא עשני גוי בלי שום ספק, וכן נוהגים׳.779  

			מתוך ההסבר הקבלי משתמע באופן חד־משמעי כי הגר יברך שלא עשני גוי. לפנינו תפיסה משמעותית, שיסודה בפרשנות קבלית המנוגדת לפשוטה של ברכה כפי שהובנה במשך הדורות (שכן היא עוסקת בלילה ולא בלידה), והיא בעלת חשיבות הלכתית וחברתית כאחת. זאת ועוד, מכל המובא כאן, על החלופות השונות, נראה לי ששאלת הברכה של גר לא היתה עיון תאורטי גרידא, אלא כרוכה במציאות חיה, הגם שהרקע הריאלי המדויק אינו ידוע לנו. 

			נראה אפוא שבאופן בלתי צפוי, דווקא פרשנות קבלית עשויה להביא מסקנה נוחה לגר, שאינו חורג מתפילת הציבור שבתוכו הוא עומד, וכפי שראינו, מקובלים חכמי הלכה אכן פסקו למעשה שגר מברך ׳שלא עשני גוי׳. 

			סיכום 

			פרק זה הוקדש לשלוש הברכות הנידונות בתלמוד במסכת מנחות, ובעיקר לפן הקבלי ככל שהיה בו להרים תרומה, ולפחות ביבליוגרפית. עמדנו על מיקומן של הברכות, על כמה שאלות הקשורות בנוסחן וממילא על הפרשנות שנתלוותה להן. מתברר שלפרשנות זו היו השלכות מעשיות ואפילו מפתיעות, בכך שהוכרה זכאותו של הגר לברך ׳שלא עשני גוי׳ — מסקנה שהועלתה בידי המקובלים, כאמור, וחדרה במידה מסוימת גם לספרות ההלכה.  

					730	ראה למשל ברלינר, כתבים, עמ׳ 21; חיים חמיאל, ״שלא עשני גוי״, סיני, צג (תשמ״ג), עמ׳ נט-סב. וראה גם וידר, התגבשות, א, עמ׳ 211 הע׳ 56 [=סיני, פה (תשל״ט), עמ׳ קט הע׳ 56]. אגב, השל״ה, שם, קכח ע״א-ע״ב, מתנגד לנוסח ׳שעשני יהודי׳. וכן בקיצור של״ה, למסכת חולין; כמוהו גם ר׳ חיים בנבנשתי, כנסת הגדולה, על טור סי׳ מו; ש״ד אוטולינגי, מעיל שמואל, סי׳ יג (נדפס במעיל קטן, תשנ״ב, עמ׳ 52-51); גם הגר״א חייב ׳שלא עשני גוי׳ והתנגד ל׳שעשני ישראל׳. ראה שריה דבליצקי, זה השלחן, חלק ג, בני־ברק תשכ״ו, עמ׳ ז (חזר וצולם בנוסח התפלות והברכות לדעת הגר״א, בסוף סדור הגר״א, ניו־יורק תשי״ד). על הגר״א כתב כך גם ברלינר, עמ׳ 109-108. נושא זה העסיק מאוד את ברלינר, ובעמ׳ 137 מביא מדברי וירמש: ׳ומ״מ כשאומר בלשון שלילה הנוסחא היותר מחוורת לומר שלא עשני נכרי שאם היות הלשון בלתי מבורר עכ״פ אינו בכלל דובר שקרים לפני השי״ת ואין בזה חשש ברכה לבטלה׳. משום שנכרי עיקר השימוש בו הוא למי שנתנכר ליוצרו (כג ע״ג). ובהמשך: ׳ואם נקיים הנוסחא שלא עשני גוי היה ראוי להיות כמו בעלינו לשבח שלא עשנו כגויי הארצות וכו׳ ולא בסתם גוי שמורה אדרבא על הקבוץ מהאומה, ושגם לפי הנהוג במטבע ברכה זו לומר בלשון שלילה עכ״פ ראוי שלא לומר רק [=אלא] שלא עשני נכרי או עובד גלולים או עובד אלילים הינו עובדי ככבים הקדמונים וכדומה׳ (כג ע״ד). כמו כן הוא מביא את תשובת ר׳ חזקיה מדיני: ׳והמונע באמירת הנוסח שלא עשני גוי יתברך בברכת אברהם ויצחק להשים אותו לגוי גדול ועצום׳. כך מסיים שדי חמד, כרך יז, עמ׳ 97. וראה ברלינר, כתבים, עמ׳ 109.

				

				
					731	כונת שלמה, ט ע״ג. ועיקרו של ההסבר — שלא נתגלגל (ראה להלן). אגב, ר״ש רוקקה הוא מקובל איטלקי, ובנוסח האיטלקי עצמו אין אחידות. ראה הערת ד׳ גולדשמידט, מהדיר מבוא למחזור בני רומא מאת שד״ל, ירושלים תשכ״ו, עמ׳ 80.

				

				
					732	שיח יצחק, ירושלים תרס״ב, קב ע״ב (=רמת־גן תשנ״ד, עמ׳ ריג). וכך גם החיד״א, קשר גודל, סי׳ ה ס״ק כ.

				

				
					733	ראה א׳ מירסקי, הפיוט, תש״ן, עמ׳ 73. למעשה, כבר ר׳ אברהם דוד מבוטשאטש, תפלה לדוד, קאלאמעא תרמ״ז, ד ע״ב, הצביע על הקשר בין הברכה לבין הפסוק ׳שלא עשנו כגויי הארצות׳ ׳בחינת נעוץ סופה [של התפילה] בתחלתה׳. ואציין את משפט החתימה של רח״ח מדיני, שדי חמד, אסיפת דינים, מערכת חירופין, אות ה, ניו־יארק תשכ״ב, כרך ח: ׳וכן אני נוהג לומר שלא עשני גוי כגויי הארצות׳. 

				

				
					734	אגב, במחזור לראש השנה, שנדפס שם, מיץ תקע״ז, יד ע״ב, נרשם: שלא עשני גוי.

				

				
					735	ברלינר (לעיל, הערה 26), עמ׳ 107.

				

				
					736	אכן, במהדורת ירושלים תשנ״ב, א, עמ׳ רנח, נדפס: גוי. תופעה ידועה ומצערת היא שמהדירים בימינו חוטאים למקור ומתאימים את נוסחאותיהם למקובל בסביבת המהדיר.

				

				
					737	״ההגהות על שולחן ערוך״, קובץ רבי יוסף קארו, בעריכת יצחק רפאל, ירושלים תשכ״ט, עמ׳ עד-עה. אגב, בסדר ברכות, מאת יחיאל מארפטשיק, מהד׳ א״ל פרינץ, פפד״מ תר״ע, עמ׳ לא, מונה את מאה הברכות, וביניהן: ׳בינה. שעשאני יהודי. שלא עשאני עבד׳ וכו׳.

				

				
					738	לקט יושר, עמ׳ 7.

				

				
					739	פירוש על התורה, פר׳ נח, ירושלים תשכ״א, יט ע״ד-כ ע״א; ובמפורש מציין, שם, פר׳ אמור, סה ע״ד, כי ׳יש לבעלי הקבלה האחרונים ענינים אשר אנו מסופקים בהם בסוד העבור, אם נוהג בבהמות׳. השווה להלן הערה 50.

				

				
					740	ספר המנהגות, נדפס אצל שמחה אסף, ספרן של ראשונים, תרצ״ה, עמ׳ 141. וראה י׳ תבורי, The Benedictions of Self-Identity, כנישתא, א, תשס״א, חלק לועזי, עמ׳ 125-124; יעל לוין, ״נשים יהודיות שחיברו תפילות לכלל ישראל — עיון היסטורי״, כנישתא, ב, תשס״ג, עמ׳ צז הע׳ 30. וראה להלן הערה 50 בשם הרמב״ן.

				

				
					741	ראה בקצרה, שלום, פרקי, עמ׳ 337-334; חלמיש, מבוא, עמ׳ 224, 239-238. ולמשל, ר׳ שם טוב בספר האמונות, שער ז פרק ח, מתנגד לכך. 

				

				
					742	עבודת הקדש, ח״ב, פרק לד, נ ע״ג, שלדבריו זהו ׳דין אמת וצדק ... מקובל ביד חכמי האמת׳.

				

				
					743	צפנת פענח, כ״י ירושלים Heb. 4º 154 (=מהדורת פקסימיליה, תשנ״א), 64 ע״ב, 171 ע״א; ובנדפס, לוד תשס״ח, עמ׳ קמ, תי-תיא.

				

				
					744	יהודה חלאוה, צפנת פענח, כ״י דבלין B5.27 (=ס׳ 16957), דף 145א. ראוי לשים לב גם לדבריו הבאים (שם, דף 157ב): ׳ועונש מי שאינו מניח פיאה בזקן או בראש סופו להיות כומר לע״ז, והכומרים אינם מניחים פיאות. בדרך שהלך בה מוליכים אותו ומגלגלין אותו. וזהו שלא עשאני גוי׳. 

				

				
					745	אגב, טולידנו רפאל כותב: ׳אנחנו נוהגים מימי רבותינו לומר שלא יצרני אשה במקום שלא עשני׳ (קצור שלחן ערוך, ירושלים תשס״ו, סי׳ ו ס״ק יב).

				

				
					746	והוא, כנראה, המקור הקדום הידוע לנו. ראה גם אלבוגן, עמ׳ 406.

				

				
					747	וראה הסברו של רדב״ז והערתו, להלן הערה 55.

				

				
					748	מעבר יבק, שפתי צדק, פט״ו, ווילנא תרנ״ו, עמ׳ 132. 

				

				
					749	ראה לעיל הערה 11.

				

				
					750	לעיל הערה 36.

				

				
					751	כגון בסידורו של ר׳ פינחס מפאלאצק (תלמיד הגר״א, לדבריו). ראה גם אגדת פרחים, והוא חנוך לנער החדש, מאת יוסף מנחם בן משה מקורפו, לבוב תרמ״ז, סי׳ א ס״ק ד: ׳ויכוין בפרט בברכת שעשני יהודי או שלא עשני גוי להודות לה׳ שנתן לנו חלק בעמו בחר לו לסגולה׳. בכ״י פריס 633, מן המאה הי״ג, והוא משקף מנהג צפון־צרפת, נמצאת הברכה: אשר קרבנו לעבודתו. רמז לכך גם בדברי הטור, סימן מו, ששורשיו באשכנז אך חי בספרד סביב שנת 1300. וכה דבריו: ׳צריך לברך בא״י אמ״ה שלא עשני עו״ג, שצריך ליתן שבח והודאה למקום שבחר בנו מכל העו״ג וקרבנו לעבודתו׳. בכ״י קמבריג׳ טריניטי קולג׳ R.8.18, מאה טז-יז, מער׳, דף 2א: השכוי, ׳שלא עשני גוי, להיות חפ[שי] בלי תורה, שלא עשני עבד להיות חפשי מהמצוות ... שלא עשני אשה שאינה חייבת בכל המצוות׳.

				

				
					752	ספר אסף, ירושלים תשי״ג, עמ׳ 427.

				

				
					753	יסוד ושרש העבודה, בני־ברק חש״ד, א, עמ׳ נג. אגב, יש לשים לב ללשונו הפולמוסית החריפה. וראוי לציין כנגדו את אגרת מלכת שבא, שעיקרה פולמוס סביב שלוש הברכות, ובדף ג ע״א כותב עליהן ש׳לא להשפיל כבודם באו׳. בעותק שנרשם אצל י׳ מהלמן, גנזי ישראל, עמ׳ 179 מס׳ 1099, כרוכה האגרת עם ספר עז וחדוה, מאת נתן בן חיים עמרם, אמשטרדם תר״ב.

				

				
					754	כ״י אוקספורד 1927 (=ס׳ 18860), דף 26ב. וכן כ״י אוקספורד 1938 (=ס׳ 18870), דף 203א. ׳וכשהוא מברך שלא עשני [המילה גוי כתובה מעל השורה] הוא מברך לפי שהעלימו ולא המשיך בו כח כדי להיות חלקו של אל נכר, פירוש, לא רצה שיהיה חלקו משל אל נכר, לכן הלן בסתר בצל שדי׳. ומעין זה בברכות האחרות. וכדאי להשוות עם פירוש התפלות מהרב ר׳ עזרא ז״ל, כ״י פרמה־פירו 105 (=ס׳ 13971, מאות י״ד-ט״ו), 65ב: ׳שלא עשני גוי. למה מברכין על מה שלא היה שהוא קרוי אפס לפי שהגויים נבראה מאפס כדכתי׳ מאפס ותוהו נחשבו לו ואנו מברכין שלא עשנו מכח נמנע ועשנו מכח ראוי להודיע שאינו חסר מהם ושלם מכח כולם כדכתי׳ כי לא כצורנו צורם ... שלא עשאני אשה, שלא השליט בי כח הראוי להמשך מכח מופלא והעלימהו שלא לגלות חסרוני׳. נכתב בשינויים קלים גם בכ״י פריס 853, 129ב-130א. ובעצם, ביסודו של דבר אפשר להיווכח שגם הרמב״ן סבר כן. כך, לפחות, לפי עדותו של ר׳ יהושע אבן שועיב, דרשות על התורה, פר׳ תזריע, מח ע״ב, הכותב: ׳וכן כתב הרמב״ן ז״ל בתשובה לקרובו הר׳ יונה ז״ל ולכן אנו מברכים בכל יום שלא עשאני כותי ושלא עשאני עבד ושלא עשאני אשה. כל הנשמות שנבראה תחלת כל דבר ואינן דומות זו לזו והן מדרגות ואינן ממקום אחד כי נשמתן של ישראל הן קדושות יותר מן האומות ומן העבדים הכנעניים הפחותים ואפילו מן הנשים. ואם הם שייכי במצות והן מזרע ישראל אין נשמתן כנשמת הזכר השייך בתור׳ ובכל המצות עשה ולא תעשה ... ולכן אין אנו מברכין שלא עשאני בהמה שאין לה נשמה׳.

				

				
					755	גם בנושא זה חלקו הדעות. ויש שאפילו בדורות האחרונים כותבים: ׳ידוע שאין גלגול לאוה״ע ולא לנשים׳ — ר׳ חזקיה פרץ, מחכמי ג׳רבה, מכתב לחזקיהו, נדפס בסוף ספרו של אביו, משחת אהרן, ליוורנו תקס״ו, ה ע״א.

				

				
					756	טעמי המצות, מצוה עג, מהדורת Michael Meier, 1974, עמ׳ 309-308. להסבר הגלגול השווה גם לעיל הערות 27, 40, ולהלן הערה 55.	

				

				
					757	ראה גוטליב, מחקרים, עמ׳ 254 הע׳ 30.

				

				
					758	פירוש על התורה, ירושלים תשכ״א, סוף פר׳ אחרי, סג ע״ג. אולם בפר׳ בראשית, יב ע״א, הוא כתב: ׳ולכך התקינו לומר שלא עשאני גוי כי לפעמים מתחלפות הנשמות, ומטעם זה בא העקרות׳. איני יודע לפרנס את הסתירה.

				

				
					759	שם, סוף פר׳ תצא, צ ע״ד. כידוע, גם במקומות אחרים מצטט רקנטי את ר׳ יוסף הבא משושן תחת הכינוי ׳מקובלים אחרונים׳. ואולי כוונתו לר׳ משה די־ליאון, משכיות כסף, עמ׳ 11. אגב, גם הרדב״ז, מצודת דוד, מצוה עד, העלה אותו רעיון באשר לברכת שלא עשני אשה. כדבריו: ׳וראיתי מי שפירש כי רמז במצוה זו [שלא תעדה אשה כלי זיין] לסוד העיבור, שלא יתחלפו נשמת זכר ונקבה בגלגול, כענין שלא עשאני אשה ... וראיתי אותן מברכות שעשאני כרצונו, וקרוב להיות ברכה לבטלה כיון שלא נתקנה׳. 

				

				
					760	המובאה היא על־פי נוסח תולעת יעקב, כדלהלן הערה 59. כידוע, אין כל כתבי־היד של אור זרוע זהים. ראה למשל כ״י הספרייה הבריטית 771, דף 11ב, וכן כ״י אוקספורד 1624, דף 13א, כ״י הספרייה הבריטית 792, דף 6א, בשינויים קלים ולא משמעותיים. ועוד, כנראה שלפירוש זה התכוון רמ״ק (תפלה למשה, פרעמישלא תרנ״ב, י ע״ב-יא ע״א) בכתבו עליו ׳דבר נאה ומתקבל׳. אך הוא תמה, שאם נכון הפירוש הרי רק ׳השרידים אשר ה׳ קורא׳ רשאים לברך ברכה זו? בהסברו הארוך הוא כורך את כל ההסברים שהבאנו תוך מתן צביון סימבולי קבלי, ולא ניכנס לכך. דברי רמ״ק הובאו בתמציתם בסידור בית אברהם, מאת אברהם ב״ר אהרן יוסף, ירושלם תרצ״ב, ל ע״ב: ׳נותן הודיה על שלא נתעבר בו עיבור גוי׳ וכו׳.

				

				
					761	אעיר כי מקצת מן המחברים שמו לב להבדל זה. למשל, הסברו של רי״ל פאחוויצר לעניין הלילה, והוספה שלו (בסולת בלולה) מתוך ספר מצת שמורים המדבר על גלגול. ראה להלן, הערות 65, 66.

				

				
					762	ראה ברכות נז ע״ב; זוהר, ח״א רז ע״א.

				

				
					763	סוד ברכות השחר, ירושלים תשכ״ו, ט ע״ד-י ע״א, עמ׳ 19-18.

				

				
					764	כפי שהראה מ׳ אידל במחקרים שונים.

				

				
					765	משנת חסידים, מסכת חצות, פרק ג משנה ז, מ ע״א.

				

				
					766	חסד לאברהם, מנטובה תקמ״ג, כח ע״א. אגב, במהדורת אזמיר תקכ״ד, לג ע״ב: עשהני.

				

				
					767	אגודת אזוב, כ״י ירושלים־מהלמן 17 (=ס׳ 31535), דף 39א-ב; בנדפס, נתניה תשנ״ה, עמ׳ סח.

				

				
					768	בעריכת מרדכי שריקי, ירושלים תשס״ו, עמ׳ ט-י.

				

				
					769	מצת שמורים, ויניציאה ת״ך, ט ע״א-ע״ב. (ראה לעיל הערה 57). בעצם אפשר לומר שר׳ נתן שפירא מושפע גם מספר הגלגולים (או מנוסח מקביל): ׳האדם אעפ״י שהוא זכר יש מיני עבירות שגורמים לו שיתהפך ולהיות נקבה בסוד שלא עשאני אשה׳ (ספר הגלגולים, ווילנא תרמ״ו, כב ע״א).

				

				
					770	אציין כי רי״ל פאחוויצר הבחין בין שני הנימוקים, שכן כתב: ׳ובכתבי האר״י ... פירושם שבעת יציאת הנשמה בלילה לא נחלפה בנשמת אחד משלשה אלה, ובמצ״ש [=ובמצת שמורים] מבאר שלא ניתנה לו איזה נשמה מג׳ אלה בסוד העיבור ע״פ איזה חטא שעשה׳ (דברי חכמים, סלת בלולה, ח״ב, סי׳ מו ס״ק ב, ירושלים תשל״ו, עמ׳ פו). משמע שהוא מבחין בין הסבר הגלגול לבין הסבר ההתחלפות המתארעת בעת העלייה והירידה בלילה.

				

				
					771	ראה להלן, פרק שמונה־עשר. ראה גם לעיל הערה 50 (רמב״ן).

				

				
					772	וכך היא, למשל, דעת ר׳ מנחם עזריה מפאנו (מאה 17 באיטליה), שבני נח יכולים להשיג נשמה אלוהית על ידי מעשיהם הטובים. על העמדות השונות בין המקובלים בשאלת הזכות לעולם הבא, ראה חלמיש, שם, בין הפניות 76-63.

				

				
					773	סבא דמשפטים, ח״ב צה ע״ב. ראה גם תשבי, משנת, ב, עמ׳ עו.

				

				
					774	כ״י אוקספורד 799 (=ס׳ 20336), דף 48א. כ״י זה נדפס ע״י משה בלוי, ניו־יורק תשד״ם, עמ׳ סח. (ספר הפרדס הוצא לאור ע״י ר״מ הרשלר, ירושלים תשמ״ה, עמ׳ צד). ר׳ מאיר חי במאה הי״ד. הוא מזכיר את מורו כתלמיד הרשב״א. (אגב, לפי המיקום במהלך החיבור נראה ששלוש הברכות נאמרו בסוף.) ויצוין כי אמירה זו בשמו של ר׳ מאיר אבולעפיא מפורסמת ומופיעה במקורות שונים, כגון: אבודרהם, ירושלים תשכ״ג, עמ׳ מא; ארחות חיים, מאה ברכות, אות ח, ירושלים תשט״ז, עמ׳ י; ושני אלה הובאו בבית יוסף, סי׳ מו ס״ק ד.

				

				
					775	חיד״א, ברכי יוסף, סי׳ מו ס״ק ט. וחזר על כך בקשר גודל, סי׳ ה אות כד. ר׳ אליהו מני מצטט אותו בשיח יצחק, ירושלים תרס״ב, קג ע״א. וכן בסדר נשים, סידור בלאדינו שנדפס בשלוניקי במאה השש־עשרה (מהדורת אורה שורצולד, תשע״ב, עמ׳ 70), כתובה הברכה המקורית ׳שלא עשני גויה׳, ונוסף משפט (בתרגום): ׳אם הייתה גויה מלידה והפכה ליהודייה לא תאמר את הברכה׳. גם ביסוד ושרש העבודה, בני־ברק תשל״ח, עמ׳ נג, כתוב כי אין הגר יכול לברך. וכך גם בספרים אחרים. למשל, ר׳ יוסף קובו, בן פורת יוסף, שאלוניקי תקנ״ז, סי׳ ח, ד ע״ג, הביא מחלוקת: ׳הגר יכול לומר ברכ׳ שלא עשאני גוי, שם סי׳ מו. הב״י והרב מטה יוסף ח״ב חא״ח ס״ס ח והרב מוהריק״ש סימן מ׳ פסקו דאינו יכול לברך׳. עמדות ונוסחאות שונות הובאו אצל ר׳ דוד עמאר, תפלה לדוד, ירושלים תשמ״ב (ד״צ), כה ע״א-ע״ב; כף החיים, סי׳ מו ס״ק לו-לז.

				

				
					776	ר׳ מרדכי יפה, לבוש מלכות, סי׳ מו ס״ק ה, ירושלים תש״ס, פב ע״ב. וכך כתב רי״ל פאחוויצר: ׳הגר לא יאמר שלא עשאני גוי כי היה מתחילה גוי, אלא יאמר שעשאני ישראל, שהרי נעשה גם הוא ישראל׳ (דברי חכמים, ח״ב, סי׳ מו ס״ק ד). זו גם דעתו של ר״ח בנבנשת, כנסת הגדולה, סי׳ מו, על בית יוסף, אם כי הוא מציע לברך ׳שלא עשני נכרי ... בגר פירושו הוא שלא עשני שאמות נכרי. ואם יברך שעשני יהודי — ניחא׳. אולם בשיירי כנה״ג, סי׳ מו ס״ק ה, כתב: ׳ואני אומר אף אם יברך שלא עשני גוי אין קפידא, דהכונה שלא עשני שאשאר גוי, ומכל מקום יותר נכון לברך שהכניסני תחת כנפי השכינה׳. הבאתי עמדה זו בשל ייחודה.

				

				
					777	כך נדרש הפסוק בפי חז״ל, והובא ברש״י לבראשית יב ה. ובדיוק כך גם בקיצור של״ה, אמשטרדם תס״א, מז ע״א. יש לציין כי המג״א (להלן הערה 74) טעה כאשר ציין את עמדת השל״ה יחד עם הב״ח שלא יברך שעשני גר, כי התגייר לפי בחירתו.

				

				
					778	מגן אברהם, סי׳ מו ס״ק י. וכן פסק רי״א מקאמרנא: ׳גר מברך שלא עשני גוי׳ (שלחן הטהור, סי׳ מו ס״ק ה, תשכ״ה, ח״א, עמ׳ נג). ועע״ש סי׳ נז ס״ק ב. וראה ר׳ דב בער קאראסיק, פתחי עולם ומטעמי השלחן, לונדון תשכ״ה, סי׳ מו ס״ק טז. 

				

				
					779	שלמי ציבור, נד ע״ג, נו ע״ב-ע״ג.

				

			

		

	
		
			פרק שביעי 

			על הפיוט אנא בכח 

			פתיחה 

			תפילת אנא בכח ידועה מאוד כיום780 והיא מופיעה בסידור בהקשרים שונים, אך ערפל כבד שורר סביב מקורה. ברור שהיא מכילה ארבעים ושתיים אותיות [תבות] יסוד, וממילא מתבקש לבדוק את הקשר בין תפילה זו לבין הידוע כשם בן מ״ב. אמנם בתלמוד נזכר כמה פעמים שם של מ״ב (קדושין עא ע״א; עבודה זרה יז ע״ב; סנהדרין קא ע״ב; סוכה מה ע״א), וככל הנראה, בתקופה התלמודית היה ידוע שם של מ״ב אחד בלבד. אך כבר רש״י כתב (קדושין עא ע״א): ׳לא פרשו לנו׳. אולם במרוצת הזמן צצו מסורות שונות על אותיות שם זה. ולפי עדותו של רב האי גאון, ׳אותיותיו ידועות, אינו מסור בהגיונו [=הגייתו], וקריאתו בקבלה, אלא יש אומרים בראשו אבגית״ץ ויש אומרים אביגת״ץ, ואין מוכיח. וגם חלופין אחרי׳ יש בו׳.781 
מכל מקום, הראשונים הפליגו בחשיבות השם וסודו,782 יצרו פירושים783 או פענוחים שונים, וכרכו בכך גם השבעות.784  

			אנא בכח ופענוחיו 

			ר׳ משה מבורגוש כותב בפירוש על שם בן מ״ב [אבגיתץ]: ׳ואומרים שכחו רב מאד למכוון בכוון עמוק בקבלה אמתית נאמנת ... ועוד קבלנו במקצת שמות ממ״ב קדושים, וקבלנו שהם ממונים להשיב תשובה נאמנת לשואלים בחלום חזיון לילה׳.785 העובדה ששם זה קשור במלאכים מוצאת ביטוי גם בשאלה המופיעה בשו״ת מן השמים, סי׳ ט, שם שאל ׳על השם הקדוש בן מ״ב אותיות אם מותר להשתמש בו ולהשביע המלאכים הממונים על התורה להתחכם בכל מה שילמוד, וגם להשביע מלאכים הממונים על העושר ועל הניצוח ועל מציאת חן בעיני שרים אם אסור להשתמש בכל אלה? והשיבו: ״קק״ק ה״צ [=קדוש קדוש קדוש ה׳ צבאות] הוא לבדו יעשה לכם לכל צרכיכם״. התשובה מצביעה אפוא על הסתייגות. 

			שם מ״ב מופיע גם כמגונן מהשפעה מחבלת של מלאכים: ״בשעה שכרה דוד שתין ובקש התהום להציף העולם למדו אחיתופל שם בן מ״ב אותיות״.786 גם בזהר חדש, תיקונים, ווארשא תרמ״ה, צד ע״ב, אבגית״ץ משמש הגנה לאדם בכל לילה. יש השבעה שבכללה: ׳בשם מ״ב אותיות שנראה למשה בסיני אבגית״ץ וכו׳׳.787 והרבה בקמיעות.788 לכל העניין הזה יש קשר לשימוש המאוחר יותר באנא בכח, כפי שנראה להלן. 

			האיסור של הגיית שם זה באותיותיו הניע חכמים, תחילה באשכנז ואח״כ גם בספרד, לחבר פיוטים לפי שם זה או בצירוף לו, או להציע מלים כראשי תיבות המביעות כל אות מן השם. אף ׳גילו׳ שם בן מ״ב במקראות שונים, כגון בפרשה הראשונה של קריאת שמע, או בהקשר למ״ב המסעות במדבר, כמו בספר ברית מנוחה.789 אפשר להוציא המ״ב גם ככפל של ׳אהיה׳ אשר אהיה. ויש שכורכים באז ישיר, או סוף התורה. אך הקישור הרווח ביותר הוא ׳שם בן מ״ב אותיות היוצא מבראשית ומפסוק של אחריו׳.790 ולכן: ׳שבח אנא בכח מועיל להעלות הנפש מעולם העשיה והוא שם מ״ב מקבוץ שבעה שמות כנגד ספירות הבנין וכנגדן במעשה בראשית עשרה מאמרות ול״ב נתיבות ... ויוצא מתחלת בראשית עד ב׳ ובהו׳.791  

			מבחינה זו שפר חלקו של שם בן ע״ב, שהוא מורכב מרצף האותיות של שלושת הפסוקים: ויסע ... ויבא ... ויט (שמות יד יט-כא). אך שם בן מ״ב הוא סמוי, וגם כל הקישורים האמורים כנראה מובנים ליודעי ח״ן בלבד, ולפיכך מגבירים את התעלומה ואת האווירה המיוחדת האופפת שם זה. 

			והנה נפוצה מסורת שפענחה את מ״ב האותיות, ועל שם ראשיתה נקראת אבגית״ץ (וכבר רה״ג הכיר זאת), ׳וזהו השם הנכבד והנורא ברוך הוא. אמן. אבגיתץ׳ וכו׳.792 ברור הוא שאי־אפשר לשאול מדוע או על סמך מה נוצר פענוח זה, כשם שאין לדרוש לפשר שמות או כינויים רבים אחרים המצויים בספרות ההיכלות. כיוצא בכך, אין לנו להלין על חשיפת קשר או זיקה למקראות שונים שאינם בטווח בינתנו. במיוחד גדלה המבוכה כאשר דורות מאוחרים באו לפתוח את ראשי התיבות הללו ובעצם בנו על ראשי־תיבות אלה קומות נוספות.793 יש ׳נוסחאות רבות לתפילה זאת, מהן ארוכות ומהן קצרות׳.794 ואציין מקצתן בקצרה: 

			פענוח השמות בצורת גימטריאות שונות הכרוכות באבגית״ץ וכו׳, נרשם אצל ש׳ מוסאיוב, מרכבה שלמה, ירושלים תרפ״א, כז ע״ב-לא ע״א. אך כנראה שטקסט זה מאוחר יותר ושייך לחסידי אשכנז.  

			אדלג לפי שעה על חסידות אשכנז ואביא מקצת תיעוד טקסטואלי ממאות ט״ו-ט״ז. הנה רמ״ק בפרדס רמונים, שער כא, שער פרטי השמות, פרק יב, תשכ״ב, קב ע״ד, מציין פענוח אחר הנמצא בספר הקנה: אדירירוץ, בהירירוץ וכו׳. ואילו בידי מורו, ר״י קארו, היה שם מ״ב שונה: ׳שם בן מ״ב הוא שם מחובר ממ״ב אותיות כל אות בשם הוא ראש תיבה לכינוי א׳, וזה מספרם: א״ל ב״רוך ג״דול י״וצר ת״קיף צ״דיק ק״דוש ר״ם ע״ליון י״שר ... צ״בי י״שר ת״ם. הנה התבאר ששם בן מ״ב הוא נקבץ מכינויים רבים׳.795 בסידור ר׳ שבתי סופר, כ״י אוקספורד 782 Opp. (בערך 1600), דף 47א, נמצא: ׳זה הודוי מצאתי ובראשי תיבותיו השם של מ״ב: אשמתי במצותיך געלתי יראתך תעבתי צדקתך / קרבתי רחקיך עניתי שקרתי טמאתי נתיבותיך ... שחתי קלקלתי ועידתך צררתי יראי תורתך׳. 

			פענוח אחר נמצא בסוף וידוי הגדול שערך ר׳ נפתלי כ״ץ, שער ההכנה, זאלקווא תר״ח, דף ט (בני־ברק תש״נ, עמ׳ לד), שאומר אנא בכח, ואחריו: ׳וזאת תפלתי על סדר שם מ״ב הנזכר: אנא ברר גויעה יפה תשמע צערי׳, שהוא כמובן שונה לחלוטין. בכ״י רומא 2, מתחילת המאה הי״ט, מופיע פיוט: ׳אל ברוך גדול ידיעה תִשעֶה צעקתי׳.796  

			השל״ה, אחרי ״אנא בכח״ רושם פיוט נוסף: ׳א-ל ברוך גדול יראה תום צדקותיו / קדוש רחום עליון שור טהר נפשו / נא גדול דגול יגדל כח שמירתו / ברחמי טהור רחמהו צדקה תמיד גומלהו / חי קדוש ברוך טהר נפש עליון / י-ה גלה לבן פדותך זך קדוש / שוכן קדם ומאז צדק יושר תומיך׳.797 אפשר למצוא כאן ביטויים קרובים לאנא בכח. 

			ידועה עוד בקשה לפי שם מ״ב, שנאמרה על חולה מסוכן, ולפי סגנונה נראה שאף היא נתחברה כמעין פרפרזה ל׳אנא בכח׳. והיא: ׳אהיה בעדן / גן יחודך / תקבל צדקתו / קשוב רצה / עתירה שמור / טהרת נשמתו / נאור גבור / דגליך יאירו / כבוד שבתו / ברב טובך / רועה צדקה / תרומם גדלתו / חסין קרב / ברצון טוב / נפש עלית / יודע גדלתך / לחזות פאר / זיו קדשתו /שוכן קרוב / ומטיב צוה / ישועת תפלתו׳.798 וראוי לציין שגם רמח״ל פתח את התפלה לומר על קברי הצדיקים בפיוט משֶלו שראשי תיבותיו הם אבגית״ץ, ואף בו יש ביטויים המזכירים את אנא בכח.799  

			ומכאן נשוב לחסידי אשכנז. בחוג זה נתחברה סליחה לפי שם בן מ״ב, שנוסחה: ׳אלהים בישראל800 גדול יחודך תשגבנו צדקתך / קדוש ראה עלילות שונאינו טהר נחלתך / נשגב גאל דורשיך יגדל כח שמותיך / בשמך טכס רוחנו צמח תביא גאולתך / חסיד קדוש ברוב801 טובך נוי עטיותיך / יהמו גודל ליבובינו פודנו זכור קדושתך / שעה קבל802 וידויינו צדק יודעי תהלתך׳.803 סליחה זו מופיעה בסוף פירוש ספר יצירה לר׳ אלעזר מגרמייזא, ובנדפס [פשמישל תרמ״ג; ירושלים תשל״ח ותשס״ו] אף הוסיפו בראשו: ׳תפלה נאה וחשובה, אשרי האומרה בכל יום׳.804 ושם מופיע ברצף: ׳אהיה אשר אהיה היתה אמרתיך (וכורע), יחיד השקיפה׳ וכו׳. פענוח זה רווח מאוד. למשל, כ״י מינכן 209, דף 100א, משנת 1289 (במסגרת ׳תפילת הערער׳); כ״י מצירטה 310, ס׳ 40363 (פרובנס, בערך 1400), דף 190ב; ספר הפליאה, נד ע״ב; שושן סודות, מא ע״א.805  

			פעמים נמצא שינויים קלים והנוסח פותח: ׳אלקים בישראל גדול ישועתך תשגבנו צדקותיך׳. סליחה זו מוכרת גם בספרי חכמי אשכנז ואיטליה במפנה המאה הט״ו.806  

			נראה אפוא בבירור שקביעת אותיות אבגית״ץ כאותיות ראשונות המרכיבות את שם בן מ״ב כבר נודעה בספרות ההיכלות. רק בתקופה מאוחרת החלו לבקש לחשוף את התיבות המרכיבות את אבגית״ץ ונמצאו פיתוחים שונים, ואחד מהם היה אנא בכח. 

			ועוד, מן הדוגמאות דלעיל נמצאנו למדים דבר חשוב, שבמקומות רבים, והם מוקדמים, קושרים את פענוח אבגית״ץ לר׳ יהודה החסיד או לר׳ אלעזר מוורמס, כלומר לחוגי חסידות אשכנז. זאת ועוד, נמצא בַפענוחים השונים ביטויים לא־מעטים המזכירים את אנא בכח המורגל אצלנו. אף סבור אני שסגנון הפיוט נוטה יותר לאשכנז מאשר לספרד. יש אפוא רגליים להשערה שמקור הפיוט הוא באשכנז, ומשם נדד לספרד ולקהילות אחרות, כפי שנראה להלן.  

			נעבור אפוא לספרד. פענוח אחר של אבגית״ץ מצינו אצל ר׳ יעקב הכהן משגוביא:  

			א׳נא ב׳אש ג׳בורת י׳דך ׳תלהט צ׳רי. 

			ק׳דוש ר׳אה ע׳נותי ש׳גבני ט׳הרני נ׳א. 

			נ׳עימות ג׳דולתך ד׳רשתי י׳חוד כ׳בוד ש׳מך. 

			ב׳רך ט׳פוח ר׳חמיך צ׳דקתך ת׳מיד ג׳מלתיהו. 

			ח׳סדך ק׳ויתי ׳ברוב ט׳ובך נ׳שענתי ע׳ליך. 

			י׳שועתך ג׳אותי ל׳הג פ׳י ז׳כר ק׳דושתך. 

			ש׳ועתי ק׳בל ו׳שמע צ׳עקתי י׳ושב ת׳הלות.807  

			בפיוט זה, הכתוב בלשון יחיד, נמצאים כמה וכמה ביטויים המזכירים את ׳אנא בכח׳. מאליהן עולות השאלות, והן יפות גם לגבי הממצאים שהעלינו מאשכנז, ואין בידינו מענה החלטי לפי שעה, אם מחברי הפיוטים הללו ידעו איש על חברו, ומי קדם למי. מכל מקום, היות והפיוט הספרדי חובר בידי ר׳ יעקב, חייבים אנו ליתן דעתנו שמקובל זה הביא מסורות שונות מאשכנז,808 ואפשר שבכללן פענוחים שונים של מ״ב. מכאן נציב שאלה, אם היתה לו השפעה בספרד, שכן כעבור כשני דורות, הרשב״א מדבר על ׳בקשה׳, ולצערנו לא כתב אותה (ואולי הושמטה), וציין שיש חילופי נוסח ל׳בקשה׳ בין אשכנז לספרד. משמע שאותה בקשה קיימת היתה באשכנז ובספרד כאחד. האם התכוון לאנא בכח? אין לדעת (וראה בסמוך). מכל מקום, כמעט בכל פענוחי אבגית״ץ ראינו ביטויים המזכירים את אנא בכח. נראה אפוא שמקור הפיוט, לפי סגנונו, באשכנז ומשם נדד לספרד, ומשום־מה הכל התייחסו אליו כמשהו נשגב וסודי. 

			הופעות הפיוט — חיבורים, מיקומים והזדמנויות 

			מעתה נעבור לאנא בכח. כאמור, אין בידינו עדויות ברורות מי חיברו, איפה ומתי בדיוק נתחבר. אי־הוודאות מולידה אמירות כלליות כגון זו שאנא בכח מופיע לראשונה בין מקובלי ספרד במאה ה־13.809 במקצת סידורים וספרים810 צוין, כי התפילה הזאת היא תפילת ר׳ נחוניא בן הקנה.811 וכבר העיר ר׳ אריה ליב גורדון: ׳ומסגנון לשון השיר נראה, שחובר בארץ־ישראל בתחילת התפשטות חכמת הקבלה. ואלה המייחסים אותו להתנא ר׳ נחוניא בן הקנה אינם שמים על לב, כי בימים ההם לא חובר עוד שיר בחרוזים׳.812 הבעיה היא שתיארוך כללי זה אינו אומר לנו דבר. מכל מקום, אני מוצא לנכון להעיר כי אנא בכח מתואר במקורות כ׳תפילה׳ (של רנב״ה) או כ׳בקשה׳ או כ׳שבח׳ או כ׳תחינה׳, כנראה לפי ההקשר.  

			נציע עתה סקירה כרונולוגית קצרה של הופעת אנא בכח. נפתח בכ״י פריס 596, ס׳ 31438, סידור מנהג רומניא ומכיל הרבה דברי קבלה בפרשנות ובהוראות, נכתב בביזנטיון, מאות י״ד-ט״ו, שנספחו לו עמודים ספורים בראשו ובסופו, וברכה תהיה לנו אם נצליח לעמוד על תיארוכם. בסוף הספר, בדף 66ב, מופיעה כותרת: ׳בקשה אחרת813 קדושה וטהורה לחסיד ז״ל׳, ומתחתיה נרשם הפיוט ׳אלהים בישראל גדול ייחודך תשגבני (חסרה הץ׳) ... ברוך שם כבוד מלכותו לעולם ועד׳, ולאחריה פסוקי אהי״ה ואנקת״ם ועוד. אחריה, בדף 67א, מופיעה תפילה: ׳י״ר מלפניך ה׳ ... האל הגדול הגבור והנורא, עכשיו בעונותינו אין לנו לא אשם ולא אישי׳׳ וכו׳, ומיד בהמשכה ׳אנא בכח׳ במלוא פיוטו (עם בשכמל״ו). אלא שהעניין מסובך. שכן הן הבקשה בראשו הן התוספת של שני הדפים בסוף הספר נכתבו בכתיבה שונה ואף הנייר [קלף?] שונה מגוף הספר. לדעת פרופ׳ מלאכי בית־אריה (במכתבו אלי מיום 19.11.14), ׳כתיבה ספרדית מובהקת ... יש לאמוד את זמנה של תוספת זו באמצע המאה החמש־עשרה׳. מכל מקום, כל המובא כאן בתוספות מזכיר לנו נוסחאות מקבילות שראינו אצל חסידי אשכנז,814 אלא שכאן מופיע גם הפיוט ׳אנא בכח׳ במפורש.815 יתר על כן, באותו חוג היה גם מי שהשתמש בו בפרפרזה. כך בדף 3ב: ׳בקשה קדושה וטהורה/ אנא אל אדון הנמצא בלי ממציא וחושב מחשבה מכח לפועל הוציא תחלה וסוף לכל המאמרות אמרות י״י אמרות טהורות, אנא בכח הנפלאה הזכה והטהורה כונן מחשבותי לעבוד עבודתיך ברעדה ביראה באימה וכאשר הוצאת לאור כל תעלומה תחכמני לדעת מצותיך׳. מכאן שהביטוי היה שגור (לפחות במידה מסוימת). משמע, מקור אשכנזי בכלי ספרדי, במאה החמש־עשרה. 

			עובדה ברורה היא שגם הרשב״א הספרדי, בראשית המאה הי״ד, מעיד על חילופי נוסח בין אשכנז וספרד לגבי פיוט מסוים. להשערתי, אין להוציא מכלל אפשרות שמדובר באנא בכח, שכן הרשב״א מכנה אותו ׳בקשה׳, דהיינו זו הנאמרת בסידורי ספרד לפני ברכות השחר או סמוך לאחריהן. אם כי מעניין שאצל תלמיד הרשב״א, ר׳ חיים מטודילו, בספרו צרור החיים, אינה רשומה עם שהוא מזכיר את ׳מערכה דאביי׳ (ירושלים תשכ״ו, עמ׳ ד). ואף לא בצדה לדרך לר׳ זרח, תלמיד הרא״ש, ועוד. והנה מאוחר יותר נמצא בספרד במפורש את אנא בכח במסגרת הבקשות. כוונתי לספר זכר צדיק (נכתב בארואלו, בשנת רכ״ז, לפי חתימת הקדמת המחבר), כ״י הספרייה הבריטית 11594 Or., ס׳ 8351, מאה 15, הכולל סידור, ואשר במסגרת הבקשות והסליחות בבוקר (דף 13ב, וכן לאחר תפילת י״ח, דף 64ב), מופיע הפיוט במלואו: ׳אנא בכח ... רנת עמך [ובדף 64ב: עבדך] שגבני טהרני ... נהל עבדך816 ... לעבדך פנה זוכר קדושתך שועתי ... צעקתי׳ וכו׳. כולו נכתב אפוא בלשון יחיד (בדומה לתפילת ר׳ יעקב הכהן, לעיל), ובשני המופעים אין בשכמל״ו. והוא הדין בקצור זכר צדיק, כ״י הספרייה הבריטית 19785 Add., ס׳ 5670, במסגרת הסליחות, דפים 8ב-9א. ואילו בכתב־יד זה, דף 20ב, במסגרת התפילה עצמה, אחרי ׳השלם כל הקרבנות כולם׳,817 מופיע בלשון רבים, כרגיל בשלב המאוחר יותר, ובסופו בשכמל״ו [כך!]. לאמיתו של דבר, הספקן יכול לטעון כי מאחר שכ״י זה היה ״מונח בקופסה״ בבית משפחת דוראן ונעתק בתוניס, לפי הקולופון בסופו, רק בשנת תקכ״א, אפשר שמשקף מציאות מאוחרת, וכהוכחה אפשר לציין את השימוש המאוחר בלשון רבים.818 מכל מקום, הופעתו הראשונה במסגרת הסליחות, כאמור, דומה לכתב־היד הקדום, 11594 Or.. 

			מיקום זה, אחרי ׳השלם כל הקרבנות כולם׳, ולפני רבון העולמים, ובלי בשכמל״ו, מופיע גם בכ״י הספרייה הבריטית 693, ס׳ 6524, דף 41א (והוא סידור ספרדי, הלוח בו מתחיל בשנת רכ״ו, 1466); וכן בסידור הנדפס תמונות תחנות תפלות ספרד, ונציה ש״ד,819 מ ע״א. נראה אפוא שכאן נדפס לראשונה820 הפיוט כולו. זאת ועוד, למקור זה נודעת חשיבות רבה ביותר, כי האר״י התפלל בסידור זה, כעדותו הידועה של רח״ו (שער הכונות, נ ע״ד). 

			ובדיוק במתכונת זו נמצא גם בסדר תפלות מכל השנה כמנהג ק״ק בני ספרד, ויניציאה ש״ו, לא ע״ב [נאה עדתך. אין בשכמל״ו]; וגם בתמונות תחנות תפלות ספרד, ויניציאה שמ״א, נב ע״א (אך לא בסידור אשכנזי, שנדפס במנטובה שי״ח). ואציין כמה מופעים נוספים בקהילות שונות: ר׳ יעקב ישראל פינצי, ממשפחת רקנטי באיטליה, בפירושו לתפילות, מכב״י, כ״י הספרייה הבריטית Or. 9151, דף 18ג, מופיע הפיוט אחרי אביי הוה (בלשון רבים. ברוב טובך נאה עדתך. ואין בשכמל״ו). וכן בכ״י קיימברידג׳ 512, ס׳ 16805, בערך דף 36ב, משנת שכ״ז (1567), הוא רושם את הפיוט כולו (בלי בשכמל״ו); בספריית כ״י ליהמן בניו־יורק (ראיתיו ברשות האספן טרם קיטלוגו), מחזור לפסח, קרפינטראץ, משנת שמ״ט, המעתיק שאול כספי. ושם: אביי אמר, אנא בכח. וכן בכ״י ליידן 94, ס׳ 20912, מחזור למנהג התושבים כאן פאס יע״א, מאה ט״ז, דף 5ב (ובסופו בשכמל״ו במלואו); ר׳ יצחק האזובי, אגודת אזוב, כ״י (הועתק בתימן) מהלמן 17, ס׳ 31535, דף 44א (=נתניה תשנ״ה, עמ׳ עו), כותב: ׳ואחר פטום הקטרת נהגו לומר אנא בכח [ומופיע הפיוט כולו] והוא מסודר על שם בן מ״ב הנרמז בי״י בם סיני בקדש׳. ואין בשכמל״ו. ר׳ יצחק היה, כלשונו, מתושבי קושטנדינה והתגורר בברושה.821 וכאן נראה עד כמה נפתלות דרכי המחקר. שהרי מיד בהמשך דבריו בהקדמה כותב המחבר שהוא מתגורר עם קהילה קדושה מאנשי אשכנז. האם מהם למד את הפיוט? או שמא נזכור כי סמוך מאוד לאחריו נדפס בקושטא של״ו מחזור עם פירוש הרמ״ק (ראה להלן) ואף בו מופיע אנא בכח במסגרת הקרבנות. יש אפוא שתי אפשרויות: אשכנז וקושטא, שזו האחרונה יונקת, כנראה, מספרד, ושתיהן בעלות חשיבות רבה לגבינו, אך דומה שאין בידינו להכריע. המצב דומה למה שהעלינו לעיל (ליד הפניות 36-34) על כ״י פריס 596. 

			התפוצה הגאוגרפית הרחבה (ספרד,822 איטליה, קרפינטראץ, פאס, קושטא, ברוסה), ובמיקום זהה, שנסקרה כאן היא משמעותית, כשם שמנגד בולט הֵעָדרה במקורות אשכנזיים. דומה שהיא מעידה על תפוצה מלווה בסודיות מיוחדת שאפפה את הפיוט, כנראה מראשית הופעתו, ועדות לכך תוספת המשפט ׳בשכמל״ו׳ במידה שכמעט לא ננקטה לגבי הפענוחים האחרים של אבגית״ץ. אפשר לשער אפוא שנוסח ׳אנא בכח׳ היה מוכר יותר ממה ששרד לפנינו. ולהלן נפגוש את המילה הסתמית ׳הסידורים׳ (בהם מופיע הפיוט) בסדר היום, שנדפס בסוף המאה הט״ז. 

			אף זאת, בערך מתקופה זו נמצָאֶנו בכתב־יד בגניזה, ללא קשר לתפילה. משום חשיבותו נעתיקו במלואו (מנוקד במקור): ׳אנא בכח גדולת ימינך / תתיר צרורה קבל רינת עמיך / שגבינו [ט]הרינו נורא נא גיבור / דורשי ייחודיך כבבת שומרם / ברכם טהרם רחמי צדקתיך / תמיד גומלם חסין קדוש ברוב / טובך נהל עדתיך יחיד גאה / לעמך פנה זוכרי קדושתיך / שועתינו קבל ושמע / צעקותינו יודע / תעלומות׳.823 

			והנה, ב׳מחזור מראש השנה ויום הכפורים עם פירוש החכם השלם המקובל האלהי החסיד וענו הר״ר משה קורדואירו זצ״ל׳, קושטא של״ו, נמצא בתפילת יום כיפור (לא נדפסו ברכות השחר בחלק של ראש השנה) במסגרת הקרבנות את אנא בכח, ובסופו בשכמל״ו. גם בסידור תפילה למשה לרמ״ק, פרעמישלא תרנ״ב, לא ע״ב, אחרי פרשת הקטורת: ׳נהגו לומר תפלת אנא בכח וגו׳, ובראשי תיבות שם מ״ב. ואפשר הטעם כי שם מ״ב בגבורה וסוד הקרבנות בגבורה ... או אפשר כי שם זה הוא לעלות למעלה הנשמה בסוד שש כנפים שבכל שם שבו ולא יקטרגו עליה החיצונים׳. ויש שם טעמים נוספים. ואם נניח שמשפט זה הוא מקורי (שהרי החיבור נדפס באיחור רב), הרי לפנינו עדות חשובה, זהה, נוספת על מנהגו של רמ״ק. ואם כן, עלינו לצעוד צעד נוסף. בפתיחת המובאה מרמ״ק כתוב ׳נהגו לומר׳. למי התכוון רמ״ק? האם לא לסידורים ספרדיים כמו זכר צדיק או ונציה ש״ד או ונציה ש״ו, ושמא ה׳סידורים׳ שמזכיר ר׳ משה בן מכיר או אחרים שאבדו? כלומר, רמ״ק אינו מקור ראשון אלא ממשיך מסורת ספרדית, כנראה. וכמוהו האר״י: ׳מה שתקנו לומר׳ (ראה להלן, הפניה 49). אפשר אפוא שמכח רמ״ק מופיע ׳אנא בכח׳ גם אצל תלמידיו, אם כי בהקשרים שונים. למשל, ר׳ אליהו די־וידאש, כתב שכשאדם בוכה על עוונותיו טוב שיאמר את ׳אנא בכח גדולת ימינך תתיר צרורה וכו׳ שבו שם מ״ב בראשי תיבות׳.824 הוא מסתפק בשורה ראשונה זו, כנראה מתוך הנחה שהפיוט כולו ידוע, כפי שגם רח״ו, סמוך לאחריו, כתב תמיד (פרט לשעה״כ, נה ע״ב) בנוסח ׳אנא בכח וכו׳׳, כתפילה ידועה לכל.  

			אף ר׳ אברהם אזולאי כתב: ׳לכך אנו מזכירים שם אבגית״ץ באנא בכח וגו׳ בכל בקר בעת זריחת השמש שהוא שיר שמשורר השמש, ואחריו הודו לה׳ קראו בשמו׳.825  

			אנא בכח מופיע כדבר מובן מאליו בכתבי (האר״י) רח״ו.826 אכן, בהקשר לסידור רפ״ד-ש״ד, כתב בשעה״כ, ענין תפלת שחרית, נא ע״א, לאחר עליה השלם: ׳אנא בכח גדולת ימינך כו׳ ויאמר כל שני תיבות ביחד אנא בכח ויפסיק ... ונלע״ד שהטעם הוא לכוין אל מה שנתבאר אצלינו כי כל שם מאלו הז׳ שורות של מ״ב יש בו ששה אותיו׳ ומתחלקות לג׳ בחי׳ בשתים אותיות יכסה פניו827 ... ולכן צריך לחבר כל שני אותיות ביחד. גם היה אומר מורי ז״ל שבח זה בנעימה ובניגון, ואחר סיומו יאמר בשכמל״ו׳ (למשפט האחרון עוד נשוב). רח״ו נותן לכך פן נוסף: ׳וז״ס מה שתקנו לומר אחר פטום הקטרת אנא בכח כו׳ שהוא שם מ״ב אשר ביציר׳ וע״י יש יכולת בעשיה לחזור לבחינת יצירה ולהלביש׳׳.828  

			למדנו כאן את מעשה ההעלאה. ובעצם, על חשיבות שם מ״ב במסגרת עליית העולמות וכו׳ כתבו כבר מקובלים, כגון זהר חדש, תק״ז, ווארשא תרמ״ה, צד ע״ב; תיקוני זהר, תכ״א, מז ע״ב; ׳כל דילוג ועליה ממקום למקום איננה אלא בסוד שם בן מ״ב׳;829 ׳שאין דבר מתברר ועולה למעלה אלא בכח שם בן מ״ב כנזכר בשער המצות בפ׳ עקב במצות נטילת ידים׳.830 יש אפוא חשיבות לסגולת ההעלאה, והיא מופיעה בהקשרים שונים בעניין שם מ״ב ואנא בכח. לפיכך, ׳יום ב׳ וה׳ הם סוד עולם היצי׳ לכן תכוין בהם להעלות שם הנפש ברוח אשר ביציר׳ ואז תעשה הכנה לקבל רוח ע״י שם מ״ב שביצי׳ שהוא השם הנרמז בתפילת אנא בכח לכן צריך שתקשור שם השולט באותו היום עם השם השולט ביום שבת׳.831 וכן, למשל, מוצע ׳למי שמכיר בעצמו שיש בו חלק הרוח, או אפילו שאין בו אלא דרך מקרה כמו בתוס׳ שבת, אחר שיאמר אנא בכח כסדר ויכוין להעלות נפשו כי שם זה דמ״ב המעלה נפש למעלה ושם זה הוא ביצירה ואנו מעלין הנפש מעשיה ליצירה ע״י שם זה׳.832  

			רעיון זה זכה להרחבה בעמק המלך, שער שבע תקונים, פרק ח, נג ע״ג, ואביא רק מקצת מדבריו: ׳ולכך שם בן מ״ב שהוא מכח הדין, משתמשין בו כל יורדי מרכבה שמעלין נשמתן למעלה, ונשאר הגוף שלהם כמו מת, ובכח נשמתן ובכח אותן החותמות, שהיו מעלין עם נשמתן למעלה, כדי להראות לכל ממונה שבכל היכל והיכל החותם שלו. וכשהיה רואה חותמו, היה מניח אותה הנשמה לכנס לפנים, ולירד לעומק צפיית המרכבה, ולזה היו צריכין טהרה גדולה, מפני שכח הדין צריך טהרה גדולה ... שההפרש שיש בין שם מ״ב ובין שם ע״ב, ששם מ״ב עולה למעלה, ושם ע״ב מתפשט למטה. מפני שהדין נמשל לאש, והאש עולה תמיד. כן כל ההארות והשמות הבאות מכח הדין הם עולים למעלה כטבע האש, ואינם יורדים למטה, כי אם על ידי כח ששולח אותם בחזקה, ולזה כשמגיעים לסוף שליחותם מיד חוזרים למעלה׳. 

			תוך סקירת המקורות הקדומים נוכחנו אפוא שאנא בכח מופיע במסגרת הבקשות, ובעיקר אחר פיטום הקטורת במסגרת פרשת הקרבנות בשחרית. יש להניח, שהיות וגם אצל האר״י מופיע הפיוט במסגרת זו, אולי גם בעקבות סידור רפ״ד-ש״ד, היתה לכך השפעה רבה. ומכאן ואילך נפוץ והולך. אמנם סמוך אחריו היה חכם בצפת שהטיל ספק במיקום הפיוט, אך דומה שלא זכה להדים באופן מעשי. חכם זה הלוא הוא ר׳ משה אבן מכיר, שכתב בסוף המאה הט״ז (וספרו נדפס בונציה שנ״ט): ׳ואחרי זה [אביי הווה] נהגו לומר אנא בכח, ויש סדורים שאין כתוב בהם אחר זה אלא רבון העולמים ... והדין עמהם ... ומקומו של אנא בכח היה ראוי לאמרו קדם שיאמר ברוך שאמר, מפני שנוסח זה יש מ״ב תיבות כנגד שם של מ״ב אותיות ... והוא שם היוצא מפסוק בראשית ברא אלהים ובכח זה השם נברא העולם וע״כ היה ראוי לומר זה השם בכוונה ובשכמל״ו ואחריו לעמוד ולומר ברוך שאמר והיה העולם ... וכן אני נוהג. ומי שתקן לומר אחר הסדר של אביי, נ״ל שהוא מפני שבסדר הזה לא נזכר מעניין ברכת כהנים שהיו מברכין בשם המפורש, וי״א שאותו שם המפורש שהיו מזכירין הי׳ שם בן מ״ב אותיות י״ו [=יתברך וישתבח] לכן ראוי לומר זה השם במקום הזה ... עוד טעם אחר שעניין אלו המ״ב תיבות הם לשון תפלה לאל ית׳ יראה בעניינו ויפדנו מגלותנו, ואין מקום אחר מוכן להתפלל בכוונה ובדאגה על ענין הגלות אלא אחר שזכרנו קיצור הענין שהיו נעשית בבית קדשנו ותפארתנו. י״ר שיבנה ב״ה במהרה בימינו׳.833 

			כמסיח לפי תומו מעיד ר׳ משה על סידורים שהיו, כנראה, בצפת, ובהם מופיע הפיוט. אם אלה סידורים כתובי־יד שנכתבו בעקבות האר״י או שמא הם סידורים כתובי־יד ו/או מודפסים שיובאו מחוץ לארץ — קשה לדעת. מכל מקום, מה שברור הוא שבפועל הופיע הפיוט בסידורים שונים עוד לפני תום המאה הט״ז, ולכך חשיבות מצטברת.  

			אציין מקצת מקורות נוספים שאמרו בפרשת הקרבנות: סידור ר׳ שבתי סופר, שנכתב בערך בשנת שע״ו;834 סידור, ונציה תט״ו (אחרי ׳פטום הקטורת׳, אך לא בקבלת שבת); סדר תפלה דרך ישרה, לר׳ י״מ עפשטיין, פרנקפורט דאדרה תס״ג, לט ע״ג; סידור שער השמים עם פי׳ השל״ה, אמשטרדם תס״ז, מו ע״א; שערי רחמים (המיוחס לר׳ חיים הכהן), ליוורנו תק״א, טו ע״א; סידור קול יעקב לר׳ יעקב קאפיל, סלאוויטא תקנ״ד, דף מט; סידור ר׳ שניאור זלמן מליאדי. וראה גם אוצר התפילות; בית עובד, ליוורנו תר״ג, סא ע״ב; בית מנוחה, ליוורנו תר״ג; מחזור אהלי יעקב, לר׳ יעקב יצחקי, נכתב בתרס״ח (נדפס בירושלים תשל״ה, עמ׳ 147); ועוד רבות.835 אעיר שיצחק סטנאב הביאו אחרי אביי הוה (רחמם צדקתך. בשכמל״ו בראשי תיבות) במהדורת ויעתר יצחק (ברלין תקמ״ה), ח ע״א. אך בתאמי צביה (ברלין תקנ״ח), יב ע״א, הביאו לפני איזהו מקומן (רחמי צדקתך. בשכמל״ו במלואו). 

			מיקומים סמוכים הם: 

			במסגרת ברכות השחר מופיע הפיוט בסדר תפלה דרך ישרה, הנ״ל, ה ע״א. וכנראה בהשפעתו נמצא בסידור עבודת ישראל, לר׳ זליגמן בער, רעדעלהיים תרכ״ז (=תל־אביב תשי״ז), עמ׳ 2, כי לאחר נטילת ידים של שחרית אומרים יהי רצון קצר, ואחריו אנא בכח. 

			מעין זה נמצא בעבודת בורא, מאת עקיבה בער בן ׳הר״ר יוסף ר׳ העניכש ז״ל מוינא׳, ברלין ת״ס, טו ע״א, הכותב אחרי ברכות השחר: ׳ואחר־כך יאמר בכונה גדולה תפלה של ר״נ בן הקנה, ויכוין בכל יום בשם א׳ ובמלאכים היוצאים ממנו, בכל יום ויום משמש שם אחד׳. (ואכן, במקביל נרשמו שמות מלאכים כמו אורפניאל, בואל וכיו״ב). ובנוסח שם: שגבני, טהרני, זוכר, שועתינו, צעקתינו, בשכמל״ו.  

			מיקום נוסף נמצא אצל ר׳ אהרן ברכיה, אשמורת הבקר, ויניציאה שפ״ד, לאחר פרשת העקדה, יט ע״ב: אנא בכח ובשכמל״ו.836  

			ומכאן למיקום נפוץ. בתקון שבת מלכתא, קראקא שע״ג[?], במסגרת הטבילה של ערב שבת אדם אומר וידוי, ובכללו: ׳ויאמר שיר של פגעים כנגד סטרא אחרא וגם שיר ושבח של ר׳ נחוניא בן הקנה והוא אנא בכח ... תעלומות, בשכמל״ו׳.837 ולמשפט זה מתייחס בהמשך סדר התפילה, אחרי מזמור כט: ׳ואח״כ יאמר תפלת ר׳ נחוניא בן הקנה הנזכרת למעלה, אנא בכח גדולת ימינך כו׳׳ (דף 5ב). חיבור זה, שהוא היסוד לתיקוני שבת הרבים שבאו בעקבותיו, קבע את הנוהג הנפוץ לומר את הפיוט בליל שבת. אם כי באשר להזדמנות הקודמת, בעת הוידוי לאחר הטבילה, נוהג זה בוודאי פשט אצל המקובלים שנהגו בכך, ואולי לא רק אצלם שכן גם במאה הט״ז אמרו את אנא בכח במסגרת הוידוי.838 ומעין זה בכ״י אוקספורד 1935 (=ס׳ 17290), שהוא: ׳סדר תפלות כמנהג ספרדיי׳ (לפי בית אריה [לעיל הערה 32], עמ׳ 344, נכתב באיטליה, סוף מאה י״ז), ובעצם אינו סידור שוטף אלא אוסף תפילות. אחרי תפילה אישית, בדף 12א, יש אנא בכח המקובל אצלנו, כולל בשכמל״ו.  

			והנה, בתקוני זוהר839 מדובר על שבעת הקולות שבמזמור כט, ובין היתר כתוב: ׳שבע אינון דאזלין על שבע שמהן דאינון אבגית״ץ׳. שם מקשרים את שבעת השמות של אבגית״ץ עם שבעת הקולות שבמזמור כט. ומאחר שהחל במאה הט״ז נאמר מזמור כט בתפילת ליל שבת, ממילא שולב הרעיון של תק״ז בתפילת השבת. וכן נמצא בהרחבה בסידור האר״י, תקמ״א, קח ע״ב-קט ע״א; פרי עץ חיים, שער השבת, פרק ח (קארעץ תקמ״ה, פ ע״ג-ע״ד; דובראוונא תקס״ג, צד ע״ב-ע״ג).840 ויש שאנא בכח נזכר בהקשר זה במפורש. כגון שער הכונות, ענין מזמור הבו, סה ע״ב-ע״ג. ובעקבותיו במשנת חסידים, תוספת שבת, דף צ; סידור רבי אשר, תקמ״ח, תקוני שבת. ולאחר שנשתגר, בוודאי לכך נתכוון חמדת ימים: ׳ואחר המזמורים האלה [לכו נרננה וכו׳] יעמדו על רגליהם לאמר תפלת רבי נחוניא בן הקנה אבגית״ץ המיוסדת ע״פ שם מ״ב היוצא מבראשית עד הב׳ של בהו כנודע להעלות העשיה׳.841 ואף חיבור זה נודעה לו השפעה. אגב, לדעת ר׳ חיים פאלאג׳י, תק״ז הוא המקור לאמירת אנא בכח בליל שבת לאחר מזמור כט. ובלשונו העסיסית שם: ׳ובכן מה נהדר דבקבלת שבת אנו אומרים אנא בכח אחר מזמור זה [כט] דהוא מכוון יפה כאחלמה קשורה בעטרת׳.842 

			רעיון השילוב בתפילת ליל שבת אולי קשור גם בכך שתפילת אנא בכח, שזכתה במרוצת הדורות להיכלל גם במסגרת של סגולות וקבלה מעשית,843 מתבטאת אף בהקשר של שבת. וכך כתוב בתקון שבת מלכתא (דפו״ר, [5 ע״ב], וכן פראג שפ״ח, ב ע״א; קראקא [1650?], ב ע״ב; ועוד): ׳ואח״כ [אחרי מזמור כט] יאמר תפלת ר׳ נחוניא בן הקנה הנזכרת למעלה [2ב] אנא בכח גדולת ימינך כו׳ ... ועם תפלת ר׳ נחוניא הנזכרת יהיו נכרתים כל הקליפות וכל סטרא אחרא ולא יהיה להם עוד כח ורשות להיות מסך מבדיל בהשפעת יפעת שפעת נשמה יתירה אשר יצאה מהיכלי המלך מלכו של עולם לכל א׳ וא׳ מישראל כפי מקורו ואורו וכפי עבודתו ומלאכתו מלאכת שמים וארץ׳. כלומר, המלחמה הכוללת המתנהלת נגד הסטרא אחרא מתבצעת גם בשעה זו ובאמצעים שונים, ובכללם תפילת אנא בכח.  

			אולם יש גם כיוון חיובי, היונק שוב מיסוד ההעלאה. כך נמסר על מנהגו של נתן העזתי: ׳בקבלת שבת צ״ל אחר מזמור לדוד קודם לכה דודי אנא בכח כיון שבקבלת שבת עולים העולמות צריך לתקן להם כח בשם זה, ויש כוונה ולא זכינו אליה׳.844  

			ובשל מעמד הפיוט דומה שבעיקר בליל שבת עמדו על רגליהם. בשנת תמ״ד כתב הרמ״ז לתלמידו ר׳ בנימין הכהן בעניין אמירת אנא בכח: ׳צדקה מאד תורתך שנתנה בעמידה בתפלת אנא בכח ... הלכה למעשה אשר ראינו מכמה חכמי ארץ הקדושה והאחד המיוחד הוא פרט, החכם החסיד ונאמן כמוהר״ר בנימין הלוי זצוק״ל ... בסדור שלי שנתקן מסדור הרח״ו זלה״ה, ובפי׳ נאמר שם שיאמרוהו מעומד׳.845 ולכן מודגש, כאמור, בחמדת ימים (מא ע״ג): ׳ואחר המזמורים האלה יעמדו על רגליהם לאמר תפלת רבי נחוניא בן הקנה אבגית״ץ ... להעלות העשיה׳.  

			וכך מקובל, למשל, גם בתימן.846 ויש שקושרים זאת — מפאת גלגולי ענייניו של שם מ״ב שסקרנו את חלקם — למלאכי עליון כדרך שעומדים בתפלת י״ח ובקדושה, בסוד ׳ורגליהם רגל ישרה׳. 

			ואף בספרות ההלכה נמצא כן. למשל, ר׳ חיים בנבנשתי, שירי כנסת הגדולה, ליוורנו תקנ״ב, על טור סי׳ נא, ס״ק א, מעיד: ׳ויש נוהגים לעמוד כשאומרי׳ אנא בכח׳. לפיכך אפשר שגם במקום שלא נאמר במפורש, עמדו, כי אמרוהו אחר מזמור כט הנאמר בעמידה, ובוודאי לאלה שעמדו גם ב׳לכה דודי׳ הסמוך.  

			ואילו בבן איש חי, שנה ראשונה, פר׳ מקץ, ס״ק ט, מביא דעות מנוגדות, ומסתמך על מנהג חסידי בית־אל שאינם עומדים. וכך כתב גליס: ׳אומרים אותו באמשטרדם מעומד, ובארץ־ישראל וסת״מ מיושב׳.847 

			ביחס להופעת הפיוט בליל שבת אציין לדוגמה שוב את תימן. למשל, תכלאל עץ חיים (ק ע״ב); כ״י גינזבורג 1527, תימן, משנת 1661; כ״י מנצ׳סטר־גסטר 2021 (=ס׳ 16064), תימן, 1814, דף 95ב; בסידור תפלות כל השנה כמנהג צנעא, תצלום מכ״י שנכתב בירושלים תרמ״ט; סידור כנסת הגדולה (תשכ״ו, עמ׳ שמט-שנ, בהרחבה). משמע, נוהג זה מקובל היה בתימן.848 ובקהילות המזרח מקובל הוא סידור בית מנוחה, ליוורנו תר״ג, שיונק ממקורות קבליים, ושם אחרי מזמור כט: ׳ואומר תפלת ר׳ נחוניא בן הקנה בכוונה גדולה׳, ומופיע במלואו ובצירוף בשכמל״ו. עוד הוא מובא בקיצור של״ה (ברלין תע״ה, ע ע״ג; פפד״מ תק״ה, נ ע״ג); בסידור ר׳ שבתי; בסידור ר׳ שניאור זלמן מליאדי; בסידור קול יעקב, סלאוויטא תקנ״ד, ח״ב, י ע״א; אוצר התפילות, ועוד. 

			אולם הפיוט אנא בכח אינו נמצא בכל הסידורים הקבליים בקבלת שבת, כגון סידור השל״ה (דפו״ר), סידור האר״י (זלקווא תקמ״א), שערי רחמים (המיוחס לר׳ חיים הכהן), ליוורנו תק״א. גם בסדר היום אינו נזכר שם, ולא בסידור הגר״א, אזור אליהו (תש״ס). לא מקרה הוא שמסופר על כמה ממורי החסידות שלא אמרו אנא בכח.849 גם בסידור קלף, ׳ספר שיר ושבחה, והוא קונטרס לבית הכנסת, כמנהג אשכנז ופולין׳, רעדעלהיים תרס״ו/1905, אין בו אנא בכח. לעומתם אציין משורר מודרני שכתב שיר בשם אנא בכח, ושיבץ בו ביטויים מן התפילה הזו.850 

			הזדמנות נוספת לאמירת אנא בכח רשומה בסידור שער השמים עם פי׳ השל״ה, אמשטרדם תס״ז, קפה ע״א, במסגרת ״תיקוני [מוצאי] שבת״: ׳ואח״כ יאמר שבע פעמים תפלת רבי נחוניא בן הקנה המיוסדת על־פי שם של מ״ב היוצא מבראשית עד הבי׳ של ובהו, כמבואר בספרי קבלה׳.  

			בחמדת ימים, בהקשר לעלינו לשבח בימים נוראים, כתוב שהחזן אומר והציבור קורא באותו זמן פסוקים, ׳ואחר־כך יאמר אנא בכח גדולת ימינך כו׳ ... והיא סגולה נפלא׳ לקִבול תפלות׳.851 זאת כנראה בעקבות דברי ר׳ משה זכות: ׳ובכתבי האריז״ל כתוב לבטל גזירה כשיתפללו הציבור ויסיימו התפילה וכשיגיעו לעלינו לשבח יאמר הש״צ והעם אחריו עלינו לשבח ... ויחזור ויאמר עוד למפרע ... ואומר אנא בכח וכו׳׳.852 

			בתפילה אחרי קריאת פרשת הנשיאים בניסן משתמש חמדת ימים בקבוצות מילים שונות מתוך אנא בכח (חלק ג, פרק א, ד ע״ג-ה ע״א); ובתפילה לעילוי נשמות בחודש ניסן משתמש בארבע מילים ראשונות (חלק ג, פרק א, ו ע״ד). 

			מיקום חשוב נוסף שנתפשט הוא בקריאת שמע על המיטה. למשל, פרדס רמונים, שער פרטי השמות, ספי״ג. וכך נמצא אצל תלמידו הרוחני, רבי אברהם אזולאי (1643-1570), הכותב כי יש לומר שורת פסוקים במסגרת קריאת שמע על המיטה, ׳ואח״כ יתודה מעומד ואח״כ יאמר תפלת אנא בכח וגו׳, שאין לנו לגלות כאן יותר וכבר הארכנו בזה בספר מעשה חושב׳.853 ושם כתב: ׳ותאמר אנא בכח וגו׳ כולה׳ (מעשה חושב, תשנ״ב, עמ׳ סב). וכן בסידור שער השמים עם פי׳ השל״ה, אמשטרדם תס״ז, קנד ע״א, שכנראה הושפע אף הוא מרמ״ק, אך גם אצל ההולכים בעקבות האר״י, כגון ר׳ אברהם חזקוני, זאת חקת התורה, ויניציאה תי״ט, יז ע״ג; שערי ציון, פראג תכ״ב; סידור רבי אשר, תקמ״ח, סדר השכיבה. וכן כ״י גינזבורג 1527, תימן, משנת 1661: ׳כשבא לישן בלילה יברך ברכה זו: המפיל, מזמור צא ... אנא בכח׳; בית עובד, ליוורנו תר״ג, קנה ע״ב. אכן, על ׳שייכות כונת אנא בכח׳ לקריאת שמע על המיטה נשאל באגרות הרמ״ז, סי׳ א.  

			בסידור האר״י, תקמ״א, ל ע״ב, כתוב: ׳אח״כ יאמר אנא בכח כולו׳, עם פירוט כוונות. ובאמת, נוסח מורחב, באותה הזדמנות, נמצא בעמק המלך, תקוני שבת, ירושלים תשמ״ג, עמ׳ 1085. ובוודאי דחיפה לכך ניתנה גם בהופעתן בשערי ציון, אמשטרדם תל״א, לט ע״ב, במסגרת קריאת שמע על המיטה: ׳אומר תפלת רבי נחוניא בן הקנה׳, ונרשמה כולה, אך בלא בשכמל״ו, ובהמשך יש פירוט רחב של הסדר עם כוונות. וכך גם בסידור נפוץ אחר, סידור עולת תמיד, כמנהג ספרדים עם פירוש אב״א, ליוורנו תר״ץ, עמ׳ 117, ויש לאומרו כולו בכל לילה, בתוספת פסוק אחד לכל לילה לפי סדר השורות.  

			מועד זה ׳זכה׳ להיות בן־זוג של מועד אחר, שכן כבר במקורות תלמודיים נמצא כי שינה היא אחת משישים במיתה. לא ייפלא אפוא לקרוא כי רמ״ק כותב כללית על שם מ״ב, ומציין: ׳עוד כתב הרשב״י ע״ה שבכל שם יש בו ו׳ אותיות נגד שש כנפים שבשרפי׳ ... ואמר ששם זה טוב להזכירו קודם שינתו וכן האדם סמוך לעת פטירתו כי ע״י כנפים האלה ... תעופף הנשמה למעלה ותזכה להנצל ממלאכי חבלה ומכל מזיקין ותזכה לחיי עה״ב׳.854 ובכן, רעיון היסוד בדבר כוחו של שם בן מ״ב להעלות הנשמה ולהצילה מכוחות משחיתים הביא גם לקשר בין שני מועדים קרובים בהווייתם: קודם השינה ועת הפטירה. דברים דומים העלה ר׳ אהרן ברכיה ממודנה: ׳ובסוד כנפים אלו הנשמה עולה בכל לילה למקומה ועולה עמה גם בחינת הרוח והנפש ... ולכן טוב וראוי להזכירו [שם מ״ב] על מטתו כי בכחו תתראה נשמתו ורוחו ונפשו למעלה ... וכמו כן בשעת הפטירה ... ויעלהו גם עלה ויסתירהו בסתר כנפיו׳ וכו׳.855 אלא בעוד שבפרדס רמונים ובמעבר יבק דובר כללית על שם מ״ב, הרי בהמשך הכתוב במעבר יבק, במסגרת ׳פסוקים לעת יציאת נשמה׳ בבית הגוסס, נמצא במפורש אנא בכח ובשכמל״ו.856  

			ומעין זה נקרא בעמק המלך, קיו ע״ג: ׳כלל העולה, שם אבגיתץ וכו׳ הוא שם שש כנפים ... כל שתי אותיות ממנו יש להם פעולה אחרת לכסות הנשמה מן המזיקין, והן עליית הנשמה בלילה בעת השינה הן אחר פטירת האדם שעולה הנשמה לפני בוראה לתת דין וחשבון לפניו או עליית התפילה, הכל על ידי שם זה לכן יש לאומרו קודם פטירתו אחר וידוי כפרת מיתה שיקבל עליו ד׳ מיתות ב״ד ובין הפרקי׳ בשעת התפיל׳ כאש׳ אבאר במקומו בשער התפילה ... אבל אין לאומרו כי אם בדרך בקשת אנא בכח וכו׳ שתקן רבי נחוניא בן הקנה׳.  

			כיוצא בכך, השל״ה החזיק במסורת שבעל־פה, ולפיה אנא בכח הוא שנאמר במסגרת זו, ואותו הוא מכנה ׳תפלה מקדמונים מיוסדת על שם של מ״ב׳.857 וכך כתב: ׳ושמענו מתלמידי חכמים האלהי המקובל ... רבי משה קורדוורו ז״ל כי ציוָם רבם שיהיו מוכנים ומזומנים אצלו לעת פטירתו. ובצאת הנשמה מהגוף יאמרו אנא בכח גדולת ימינך כו׳, ולכוין בכל השמות היוצאות ממנו ובפרט קרע שטן, שיקרעו כח השטן שלא יצערהו ויבעתהו בעת הוצאת הנשמה׳, וכל זה יחזרו עד יציאת הנשמה ממש.858  

			לא זו אף זו. יש בידו מסורת נוספת: ׳וקבלתי שהמשמרים את המת ויושבים סביבו מרגע המיתה עד שיכוסה בעפר בתוך הקבר ישבו בתכיפות סביבו בחוזק שלא יכנס אויר חיצוני ביניהם. והם יזכירו זו התפלה [אנא בכח] בלי הנחת רגע ולא ימעיט אפילו אלף פעם׳.859 חזרות אלה מצביעות על חשיבותן בעיני המקובלים. התפיסה העקרונית היא כי ׳סגולת שם מ״ב הוא להעלות הנשמה למעלה להסתירה מכל מלאכי חבלה׳.860 שכן: ׳החיצונים נקראו אלה שהם מזומנים לשרות מיד על האדם ... והעד בפטירת האדם שפי׳ בזוהר שמפני ששרתה שם קדושה רוצים להדבק שם׳.861 ומאחר שהבריות הקדישו תשומת־לב מיוחדת לענייני המיתה, הרי התיאורים הנרחבים של הטקסים סביב המת, שנרשמו בעיקר אצל ר׳ אהרן ברכיה ממודנה, בספרו מעבר יבק (וחזרו והופיעו בקיצוריו השונים), כללו אמירת אנא בכח במועדים שונים במהלך הטקס, ולפעמים חזרו וחזרו עליו. למשל, בז׳ ההקפות, ׳בכל הקפה אחת שיצא החזן מן השורה יאמר אנא בכח וגומ׳׳.862 וכך נהגו רבות באיטליה ובארצות הפזורה.863  

			הנחיות המלוות את הקריאה 

			על דרך קריאת השם נחלקו חכמי הדורות: קבוצות של שתי מילים או שלוש או שש. עדות מעניינת בשו״ת הרשב״א, סי׳ רכ: ׳על הקריאה נחלקו בארצות. יש קורין אותו בארבע־עשר תיבות שלש שלש אותיות בכל התיבות. ויש קורין אותו בשבע תיבות שש ושש אותיות. וחכמי ארצנו ורבניה כן דעתם לקרותן בשבע תיבות, לפי מה ששמענו. וכן הקבלה מן הגאון רב האיי ז״ל. ושמעתי שחכמי אשכנז אומרין אותן בארבעה־עשר תיבות שלש שלש אותיות. גם יש חלוף קצת אותיות בין המקובל ביד חכמי ארצנו ומקובל ביד חכמי אשכנז. ובקשה המקובלת בידנו שעשה רבי נחוניא בן הקנה האותיות כמקובל ביד חכמי ארצנו׳. בהמשך הוא מודיע לשואלו כי הוא מצרף העתק מדויק של השם. אך העתק זה נשמט בשלב מוקדם. מכל מקום, בפירוש נאמר ׳שעשה ר׳ נחוניא בן הקנה האותיות׳, כלומר, חלוקת האותיות של שם מ״ב, ולא התפילה עצמה. אלא שאין לדעת לאיזה נוסח התכוון הרשב״א.  

			מאוחר יותר הופיעו מסורות בשם האר״י לקרוא בקבוצות של שתי מילים. וכך כתב ר״י צמח, שו״ע האר״י, ירושלים תשכ״א, עמ׳ מ (וכן בשער הכונות, נא ע״א): ׳אנא בכח מורי ז״ל הי׳ אומר כל שתי תיבות ביחד, כיצד אנא בכח והפסיק, גדולת ימינך, וכן כולם, וכ״ז הי׳ אומר בניגון׳. ובקצרה בספרו, זר זהב, כ״י בהמ״ל 1823, דמשק שצ״ח (1638): ׳אנא בכח. מורי ז״ל היה אומר כל שתי תיבות יחד׳ (סג ע״א). ומעין אלה: ׳עליה השלם כל הקרבנות כולם, אנא בכח וכו׳. וצריך לחבר כל ב׳ תיבות יחד כי כל ו׳ תיבות הם שם אחד כנודע׳.864 בעקבות האר״י הלך הרש״ש, סידור נהר שלום, ירושלים תשמ״א, עמ׳ 326-324, שנימק בטעמים קבליים מדוע חובה לקרוא בדרך זו. וכך נדפסה בסידורים רבים, במיוחד הספרדיים. ולדוגמה, בסידור עבודת התמיד, במבי תרמ״ט: ׳ועומד ויכוין בשמות הקודש היוצאים מר״ת ולא יזכירם בפה, ויתן ריוח מעט בין שתי תיבות עד כלות׳.  

			ולכך צירפו את ההנחייה לומר בניגון.865 ׳האר״י נהג לומר כל שתי תיבות ממזמור זה ביחד ומפסיק, כן היה אומרם בניגון׳. וכן במשנת חסידים866: ׳ואח״כ [מדובר בתפילת שחרית של חול, עליה השלם וכו׳] יאמר בנגון אנא בכח ויכוין לחלק כל שני תיבות ממנו׳. ומעין זה: ׳ואח״כ [פרשת הקרבנות] יאמר בנגון אנא בכח ויתן ריוח בין כל שתי תיבות ממנו׳.867 וכך גם בספרי הלכה. רבי חזקיה די סילוה מציין: ׳וצ״ל פיטום הקטורת ... אנא בכח היה נוהג מהרי״ו לאומרו בניגון וכל ב׳ תיבות בפני עצמן ... ובהשלמתו הוא אומר בשכמל״ו׳.868 ואילו לפי הט״ז (1667-1586), סי׳ קכז ס״ק ד, אומרים כל שש מילים ׳בנשימה אחת ... בניגון כקורא בתורה׳. 

			פעמים שנוספה הנחייה של כריעה, כנראה כי כך נהגו במקדש בעת שנאמר השם המפורש. הנחייה זו רווחה בימי־הביניים בהקשר לפיוטי אבגית״ץ. 

			לעיל ראינו פרט נוסף, שבסידור ונציה רפ״ד-ש״ד לא נרשם בשכמל״ו, אולם האר״י הוסיף עליו את אמירת בשכמל״ו. הדורות הבאים ייחסו לו את מקור האמירה. למעשה, תוספת זו שנאמרה במקדש ביום כיפור כאשר הוזכר השם המפורש,869 נוהגת בתפילה היהודית לאחר פסוק ׳שמע ישראל׳ היומיומי,870 ולא במקרה נודעת גם בעוסקנו בשם מ״ב הנכבד. לפיכך, למשל, בספר ירקח כתוב: ׳בי״ת למ״ד יו״ד [מן המילה בלימה] גימטריא אבגית״ץ בשכמל״ו׳.871 אבגית״ץ נמצא גם בתקוני זוהר, ת״ד, יט ע״א, ובסופו: בשכמל״ו. וכן בזכר צדיק, כ״י הספרייה הבריטית 19785 Or., ס׳ 5670, דף 20ב, אחרי אנא בכח מוסיף בשכמל״ו [כך!]. וכן בכ״י ליידן 94, מן המאה הט״ז בפאס. זכה האר״י וההנחייה נשתגרה על שמו: ׳גם היה אומר מורי ז״ל שבח זה בנעימה ובניגון, ואחר סיומו יאמר בשכמל״ו׳.872 

			יתר על כן, בשלב סמוך לאר״י נמצא בסדר היום (כו ע״ג, סדר הזמירות של שבת): ׳ויש שנוהגים לומר אחר נוסח זה בשכמל״ו בלחש מפני קדושת ה׳ שרומז בראשי תיבותיו, וראוי הוא׳. וכן הוא, למשל, בפרי עץ חיים, שער הקרבנות, פרק ג, יב ע״א (=תשס״ה, עמ׳ קיד): ׳וצריך לומר בניגון ובנעימה, וצריך לומר אחר תשלומו בשכמל״ו בלחש׳. וכן בסידור כנסת הגדולה, עמ׳ שנ; ועוד.  

			סיכום 

			סיכומו של דבר, שם בן מ״ב נתפס כשם סודי בתקופת התלמוד. מאוחר יותר נתקשר למקראות שונים. במיוחד נודע פענוח המשפט הראשון שבו, שאותיותיו הן אבגית״ץ. הדעת ניתנה אפוא לזיהוי התיבות שבראשן אבגית״ץ, ונודעו אפשרויות שונות. אחת מהן היא ׳אנא בכח׳, שמשום־מה לא נתגלתה ברבים. יתר על כן, נתונים שונים הנחוני לשער שראשיתו של זה בחוגי אשכנז עם שהופעותיו הקדומות בכתב היו יותר בספרד (מכל מקום, על־פי מה ששרד בידינו). במאות הט״ו-ט״ז מצאנוהו גם בקהילות אחרות, כגון קרפינטרץ, איטליה, פאס, ברוסה, קושטא. משמע שהיה איזה חוט מקשר בין כל המקורות הללו, ובוודאי בנוספים שנעלמו, אבל כולו אפוף סודיות. ברם, הופעת הדפוס נתנה כנראה דחיפה, ולראשונה נדפס בונציה ש״ד, ובוודאי גם חותמו של האר״י הוטבע, ובמיוחד בפרטי הלוואי של דרך קריאת הפיוט.  

			במרוצת הדורות חדר הפיוט אנא בכח למקומות שונים בריטואל, אך נעסוק בכך בהזדמנות אחרת. 

			
				
					780	על תפוצת הפיוט שהוא ״ממחבר בלתי ידוע״, ראה י׳ דודזון, אוצר השירה והפיוט, א, עמ׳ 285 מס׳ 6242. דיון על הפיוט הִקדיש A. Schechter, Lectures on Jewish Liturgy, Philadelphia 1933, pp. 46-50. מחברים שונים השתמשו בדבריו, אך דיונו אינו ממצה, ופרטים שונים טעונים תיקון. וראה מ׳ קדוש, הפסיקה הקבלית בספרות השו״ת מהמאה הי״ג עד ראשית המאה הי״ז, חיבור לשם קבלת תואר דוקטור, בר־אילן תשס״ד, עמ׳ 371-354. בינתיים נתפרסם בסיני, מאמרו של א׳ קלרמן, על אנא בכח, אך דרכינו שונות.

				

				
					781	ראה אוצר הגאונים, חגיגה, ד, עמ׳ 23; שם, ט, עמ׳ 176. (נוסח שונה במקצת אצל אלעזר הורביץ, תשובות הגאונים, ניו־יורק תשנ״ה, עמ׳ 123; ש׳ עמנואל, תשובות הגאונים החדשות, ירושלים תשנ״ה, עמ׳ 135-134; דברי רה״ג נזכרו גם אצל ר׳ יהודה הברצלוני בפירושו לספר יצירה, עמ׳ 128: ׳אע״פ שאותיות ידועות אינו מסור בהגיון [=הגייה] ואפי׳ במקדש לא היו מוסרין אותו אלא לצנועין׳) דברי רב האי גאון על ׳חילופין אחרים׳ אפשר שרומזים לשוני בין ראשי התיבות של שם מ״ב במקורות קדומים. בידינו נוסח אחד במסכת היכלות (ראה פ׳ שפר, סינופסיס לספרות ההיכלות, טיבינגן 1881, עמ׳ 201, סי׳ 516. וכבר שם בסופו: בשכמל״ו); ולעומתו, מרכבה שלמה (מהד׳ ש׳ מוסאיוף, ירושלים תרפ״א, כז ע״ב-ל ע״ב). וראה א׳ גרינולד, ״הכתב, המכתב והשם המפורש — מאגיה, רוחניות ומיסטיקה״, משואות, ספר זכרון לא׳ גוטליב, ירושלים תשנ״ד, עמ׳ 87; מ׳ אידל, ״על כוונת שמונה־עשרה אצל ר׳ יצחק סגי נהור״, משואות, שם, עמ׳ 32; סידור הגאונים והמקובלים, בעריכת י׳ וינשטוק, א, עמ׳ רכח-רלא; ח׳ פדיה, הליכה שמעבר לטראומה, תשע״א, עמ׳ 272 הע׳ 313.

				

				
					782	למשל, פירוש סידור התפילה לרוקח, מהדו׳ הרשלר, סי׳ לט, הל׳ קדיש, עמ׳ רמח; ׳אין שם גדול כל כך כשם של מ״ב׳ (ספר ירקח [אצל דן, תורת, עמ׳ 124]). על שם זה שסודו מופלא ומופלג ראה גם ספר הפליאה, נה ע״ג; ועוד. גם הרשב״א מתייחס ל׳יודע סודו ויודע לכוין אל הקדש פנימה שהוא רומז אליו׳ (שו״ת הרשב״א, מהד׳ דימיטרובסקי, ח״א, סי׳ רכ). וראה גם אידל, החסידות, עמ׳ 143 והערה 183. אציין בקצרה שמקצת הפילוסופים גם כן נתנו דעתם לשם בן מ״ב. למשל, רמב״ם, מורה נבוכים, ח״א פרק סב; פירוש הנרבוני על אתר; ר׳ לוי בן אברהם (ראה ח׳ קרייסל, מהדיר, לוית חן, באר־שבע תשע״ד, עמ׳ 16 ובהערות).

				

				
					783	ראה, למשל, ג׳ שלום, ״לחקר קבלת ר׳ יצחק בן יעקב הכהן״, תרביץ, ד (תרצ״ג), עמ׳ 61-54; שם, ה (תרצ״ד), עמ׳ 58-51. השוו מ׳ אידל, ״עיונים בשיטתו של בעל ׳ספר המשיב׳״, ספונות, יז (תשמ״ג), עמ׳ 202 הע׳ 74; הנ״ל, ׳על הפירושים של ר׳ נחמיה בן שלמה הנביא לשם מ״ב האותיות׳, קבלה, 14 (תשס״ו), עמ׳ 261-157. (וראה עוד שם, הע׳ 52 בעמ׳ 167). פירוש שם של מ״ב שהוא בעצם פירוש אבגית״ץ נמצא בספר רזיאל המלאך, מהדו׳ מרגליות, ניו יארק תשי״א, עמ׳ קנב-קנה. לדעת שלום, כתבי יד, עמ׳ 73, מחברו הוא ר״א מוורמס. ניקוד שם מ״ב נמצא בפרדס רמונים, שער כא, שער פרטי השמות, פרק יב, קב ע״ג. על שם של מ״ב נתחברו גם פיוטים וסליחות לא מעטים. ראשוניהם מצויים אצל חסידי אשכנז ומקובלי קשטיליה במאה הי״ג. 

				

				
					784	למשל, השבעה בצירוף אבגית״ץ, ראה מ׳ אידל, עיונים (לעיל הערה 4), עמ׳ 257. וראה להלן הערות 9-8.

				

				
					785	ראה ג׳ שלום, ״לחקר קבלת ר׳ יצחק בן יעקב הכהן״, תרביץ, ה (תרצ״ד), עמ׳ 58.

				

				
					786	ראה גרינולד (לעיל הערה 2), עמ׳ 88. אמנם יש גם נוסחים אחרים, כפי שרשם י׳ ליבס, תורת הגלגול של ספר יצירה, תשס״א, עמ׳ 185-184.

				

				
					787	ג׳ שלום, שדים, רוחות ונשמות, ירושלים תשס״ד, עמ׳ 44. ראשי התבות של שם זה מופיעים בהשבעה אחרת (שם, עמ׳ 40 הע׳ 114).

				

				
					788	למשל, עלי דייויס ודוד א׳ פרנקל, הקמיע העברי, ירושלים תשנ״ה, עמ׳ 100. וראה שם, עמ׳ 44-43. וראה לעיל הערה 5, ולהלן הערה 64.

				

				
					789	כדברי ח׳ פדיה, המראה והדיבור, לוס אנג׳לס תשס״ב, עמ׳ 103-101: ׳שם בן מ״ב הוא מפתח עקרוני להבנת חשיבות מסעות בני ישראל במדבר הנספרים כמ״ב מסעות׳. ראה גם אידל, על הפירושים (לעיל הערה 4), עמ׳ 252 הערה 719.

				

				
					790	תוספות לחגיגה יא ע״ב, ד״ה אין דורשין, בשם רבנו תם (וראה על כך א״י השל, ״על רוח הקודש בימי הבינים״, ספר היובל לאלכסנדר מארכס, נו יארק תש״י, עמ׳ קפב; א׳ קנרפוגל, סוד, מאגיה ופרישות, תשע״א, עמ׳ 127-121. ראה גם הדיון באמונת חכמים, לר׳ אביעד באזילה, מנטובה ת״ץ, פרק יח). וכן בספר ירקח. ראה י׳ דן (לעיל הערה 3), עמ׳ 124. ראה גם שם, עמ׳ 80. וכן זוהר, ח״א, א ע״א; שם, טו ע״ב; ח״ב רלד ע״א; תק״ז, תקון ד, יט ע״א; רבנו בחיי לברא׳ א ב. גם בכ״י וטיקן 603, דפים 212א-215ב, מאה ט״ו, פירוש שם של ארבעים ושתים יוצא מבראשית. וכנ״ל בצירוף אבגית״ץ, למשל, כ״י פריס 765, ס׳ 24844, דפים 15ב-16ב. וכן ספר הקנה, קראקא תרנ״ד, פח ע״א. אף הרדב״ז, בשו״ת, ח״ה, סי׳ אלף תז (לד), כתב: ׳וקיבלתי שיוצא מהבי״ת בראשית עד בי״ת ובוהו ... ותחילתו אב״ג ית״ץ וכן כולם ששה שמות של ששה אותיות׳. גם בפרדס רמונים, שער כא, שער פרטי השמות, תשכ״ב, קב ע״ג, מציין כי מוצאו מבראשית. וכמותם בסדר היום (להלן בהפניה 54); מאור ושמש, ליוורנו תקצ״ט, בשיר ופירוש של ר׳ אהרן יבגי, ח ע״ב: שם מ״ב יוצא מבראשית, ׳והוא הנק׳ שם נחקר מהגבורה והוא הנקרא אבגיתץ קרע שטן ... חקב ... שקוצי״ת׳. בספר אבני זכרון, כ״י בהמ״ל 1746, ס׳ 10844, בדף 80ב-81ב, רשם ר׳ אברהם אדרוטיאל את תשובת רה״ג, וביאר כיצד שם זה יוצא מפסוקי בראשית, בצירוף שמות מלאכים, ולא ציין דבר מעבר לכך. וכך עוד לרוב. בזוהר חדש, תיקונים, מהד׳ מרגליות, ירושלים תשי״ג, קיב ע״ד, נרשם השם אבגית״ץ לפי: ׳ויקבור א׳ותו ב׳ג׳י׳ ת׳ורה צ׳וה׳. 

				

				
					791	מעבר יבק, שפתי צדק, פרק לז, ווילנא תרנ״ו, פ ע״ב. וראה להלן הפניות 53-49.

				

				
					792	כ״י פריס 770 (ס׳ 12328), דף 136א. ושם כל מ״ב האותיות, בתוספת הסבר קצרצר. על אבגית״ץ כ׳עיקר של שם מ״ב׳, ראה רח״ו, ספר החזיונות, תשי״ד, עמ׳ קנט (מהד׳ פיירשטיין, עמ׳ 150). וכך נפוץ. ראה גם T. Scherire, Hebrew Amulets, London 1966, p. 98; J. Trachtenberg, Jewish Magic and Superstition, NY 1970, p. 94. השם אבגית״ץ נתפרש בשושן סודות, קארעץ תקמ״ד, מב ע״ב (תשנ״ה, עמ׳ 117-110). ר׳ משה זכות (שרשי השמות, ירושלים תשנ״ט, עמ׳ ס ואילך), האריך באבגית״ץ וכל גלגוליו.

				

				
					793	וראה י׳ דודזון, אוצר השירה והפיוט, א, עמ׳ 215, מס׳ 4682, 4683, 4684. 

				

				
					794	רי״צ ורבלובסקי, ״תיקון תפילות לרבי שלמה הלוי ן׳ אלקבץ״, ספונות, ו, ספר צפת, תשכ״ב, עמ׳ קמד. ראה גם עמ׳ קעא.

				

				
					795	שו״ת אבקת רוכל, סי׳ כז, ירושלים חש״ד, לב ע״א, השאלה השנית, בענין שמות הקודש לפי הרמב״ם.

				

				
					796	ראה שמואל ר׳ די סיניי, רשימת כתבי היד שבספרית בית המדרש לרבנים האיטלקי, רומא, נדפסה בעלי ספר, מוסף, תש״ן, עמ׳ 120. אין אצל דודזון.

				

				
					797	של״ה (פסחים, פרק נר מצוה, אמשטרדם נח״ת, קמה ע״א; ירושלים תשי״ט, עמ׳ 48; תשכ״ג, ב, ד ע״ג), בתפילות של הנוטה למות. אין ספק שהשל״ה אינו המחבר שכן הפיוט הזה מופיע גם באיטליה באותו זמן, בסוף החיבור שערך ר׳ יהודה אריה ממודינה, צרי לנפש ומרפא לעצם, ויניציאה שע״ט, יז ע״א, כתפילת הנוטה למות. וכעבור שבע שנים במעבר יבק לר׳ אהרן ברכיה ממודינה (ווילנא תרנ״ו, נד ע״א), במסגרת ההקפות (אך בלא ׳אנא בכח׳). וכך נהגו לאומרו גם בדורות הבאים. ראה למשל, אליעזר לאנדסהוטה, סדר בקור חולים, בערלין תרכ״ז, עמ׳ 92, שהוא כלול בסדר מנהג ז׳ הקפות למת. וראה דודזון, א-3518, א-3519. 

				

				
					798	מעבר יבק, נא ע״א. לאנדסהוטה, שם, עמ׳ 72, הביאו במסגרת ׳תפלה להעומדים אצל הגוסס׳. 

				

				
					799	שירי משה חיים לוצאטו, בעריכת ש׳ גינצבורג, ירושלים תש״ה, עמ׳ קנד.

				

				
					800	במהד׳ פשמישל תרמ״ג, כב ע״א, וכן במהד׳ ירושלים תשל״ח, נדפס: ׳אלקים ביטה גדול יחודיך תשגבנו צדקותיך׳. וכך דודזון, א-4682. ולא כן במהד׳ ירושלים תשס״ו, עמ׳ קו. וראה קנרפוגל, עמ׳ 130 הע׳ 110.

				

				
					801	במהד׳ פשמישל, שם: דרוש.

				

				
					802	במהדורות פשמישל ותשס״ו, שם: קול.

				

				
					803	כ״י מינכן 311 (ס׳ 23138), דף 102ב. לפי דודזון, א-4683, עמ׳ 215, מחברה הוא ר״י החסיד. וכך גם בתפלה לדוד, קושטא רצ״ה/ח, דף 20א. 

				

				
					804	ראה על כך ג׳ שלום, קרית ספר, א (תרפ״ד), עמ׳ 206.

				

				
					805	שם היא מובאת כ׳תפלת ר׳ אליעזר[!] רוקח׳. נתעכב לרגע על ייחוס זה. א״ל לאנדסהוטה, עמודי העבודה, ערך ר׳ אלעזר מגרמייזא, ברלין תרי״ז, עמ׳ 26, כתב שמצאה במחזור כתב־יד בברעסלויא, ׳ועלי׳ כתוב שם בכתב יד ׳אלו פסוקים הרב ר׳ אלעזר מווירמייזא והסליחה של אחריהן׳׳. לדעתו, היא ׳מיוסדת על אותיות של תפלת אנא בכח גדולת ושאר שמות הקדושים ע״פ הקבלה׳. אולם חבל שלא העתיקה כולה. בעקבותיו, ייחסה דוידזון, א, עמ׳ 215, מס׳ 4684, לר׳ אלעזר הרוקח. אך ד׳ גולדשמידט, מחזור לימים הנוראים, ירושלים תש״ל, ב, עמ׳ 237, כתב בסימן שאלה: ׳יהודה החסיד מרגנסבורג?׳. לאחרונה הראה י׳ תא־שמע כי ממקור אשכנזי מתברר שהפיוט קדם אפילו לר״י החסיד. ראה כנסת מחקרים, א, ירושלים תשס״ד, עמ׳ 275 והע׳ 14. תופעה זו של ייחוס לאילן גדול מוכרת היטב, אך לאור האמור, אנו אין לנו אלא להקדים חיבורו בערך בשני דורות. אגב, בטקסט שהביא תא־שמע נאמר: ׳וכל חרז וחרז יש שם של ו׳ אותיות וז׳ שמות ... ויש ספרים שתמצא בהם חילוף אותיות׳. תופעה זו של חילופים, וכבר בשלב קדום, שמעידים עליה גם רב האי גאון והרשב״א, מצביעה על סודיות (שנשתבשה בהעברות) או על יצירתיות.

				

				
					806	׳ואמר לי מהר״י [=ר׳ יהודה] מינץ [פוסק אשכנזי באיטליה] יצ״ו שיש קבלה שיש בסליחה שמתחיל אלהים בישראל גדול ישועתך שם של מ״ב, כי יש מ״ב תיבות ע״ד שם אהיה׳. ראה לקט יושר, או״ח, עמ׳ 132 (בהקשר לתפילות ר״ה). חבל שלא נדע אם ידע המחבר על הפיוט אנא בכח.

				

				
					807	נדפס אצל ג׳ שלום, ׳קבלות ר׳ יעקב ור׳ יצחק בני ר׳ יעקב הכהן׳, מדעי היהדות, ב, ירושלים תרפ״ז, עמ׳ ס [= 222]. וכן בקובץ הגדול עמודי הקבלה, בסופו קבלת הכהנים, עמ׳ ב. בהקשר לר׳ יעקב הכהן, יש לזכור שבחוגו, כגון תלמידו ר׳ משה מבורגוש, נתחברו פירושים לשם בן מ״ב. למשל, תרביץ (לעיל הערה 6), ד (תרצ״ג), עמ׳ 59-53; שלום, תש״ח, עמ׳ 258 מס׳ 15; עמ׳ 262 מס׳ 32.

				

				
					808	ראה, למשל, אסי פרבר, פירוש מרכבת יחזקאל לר׳ יעקב בן יעקב הכהן מקאשטיליה, ירושלים תשל״ח, עמ׳ ט-יג. קביעה זו מתחזקת בספרות המחקר יותר ויותר. למשל, Abrams D., The Book of Illumination of R. Jacob ben R. Jacob HaKohen, Ann Arbor, 1993, pp. 23, 86-87.

				

				
					809	ק׳ רייף, התפילה היהודית, ישראל תש״ע, עמ׳ 257. אין מצוין שם שום מקור לקביעה זו.

				

				
					810	שלמה טל, ׳״אנא בכח״׳, סיני, צב (תשמ״ג), עמ׳ רפז-רפח, היפנה למקורות הבאים: תקון שלמה, סדר תקוני שבת לר׳ יצחק לוריא אשכנזי זצ״ל, תיקן ואסף שלמה זלמן לונדון, אמשטרדם תצ״ג, עמ׳ ה; עבודת ישראל לר׳ יצחק בר, רעדעלהיים תרכ״ח, עמ׳ 180; סדור דרך החיים לר׳ יעקב מליסא עם פירוש עיון תפלה לר׳ יעקב צבי מעקלענבורג, תל־אביב תשי״ד, עמ׳ כח; וכן בספר של״ה, אות ק, ירושלים תשי״ט, עמ׳ 138. בספרו, ש׳ טל, הסידור בהשתלשלותו, תשמ״ה, עמ׳ מד, מציין את סדר היום בלבד כמקור. 

				

				
					811	מן הראוי לציין כי בחוג העיון נודע חיבור לא קצר בשם תפלת ר׳ נחוניא בן הקנה, או תפלת היחוד לר׳ נחוניא בן הקנה, ואין להחליפו (ורבים נכשלו בכך) בשום פנים בפיוטים הנידונים במאמר זה. ראה שלום, תש״ח, עמ׳ 170, 259 מס׳ 17; הנ״ל, מחקרי קבלה, א, תשנ״ח, עמ׳ 44 הע׳ 15. הוא נזכר, למשל, אצל רקנטי, פירוש על התורה, ונציה ש״ה, פר׳ בראשית, ב ע״ב: ׳ובתפלת רבי נחוניא בן הקנה עליו השלום אתה שליט בהדר׳ וכו׳; שם, פרשת בשלח, פט ע״ד: ׳ובתפלת רבי נחוניא בן הקנה אמר אתה יחיד בסתר הזוהר׳ וכו׳; וכן בפירושו לתפילות, כ״י אוקספורד 1534, ס׳ 16902, איטלקי, כתיבה אשכנזית, אמצע המאה הט״ז (לפי M. Beit-Arie, Catalogue of the Hebrew Manuscripts in the Bodleian Library, Supplement of Addenda and Corrigenda to vol. 1, Oxford 1994, עמ׳ 257), דף 23ב-24א: ׳ועל כן אמ׳ ר׳ נחוניה בן הקנה ע״ה בתפלתו הידועה המיוסדת על העשר ספירות אאדרך בספירה הראשונה׳ וכו׳. אמנם לא מצאתיו בפירוש הנדפס, קושטאנטינה ש״ד. אל תפילה זו רמז גם ר׳ יוסף בן שלום אשכנזי בתחילת פירושו למזמור קמב: ׳וצא״ל כי בתפלת ר׳ נחוניא בן הקנה׳ וכו׳ (כ״י פריס 765, ס׳ 24844, דף 168א. ראה מ׳ חלמיש, ״שרידים מפירוש תהלים לר״י אשכנזי״, דעת, 10, תשמ״ג, עמ׳ 67); שושן סודות, תשנ״ה, עמ׳ 112-110; ר״ש לביא, כתם פז, ת״ש, א, רסב ט״ב. בלשונו של תשבי: ׳זוהי תפילה קבלית רעיונית מובהקת על־פי תורת ׳חוג העיון׳ במאה הי״ג בקבלת ספרד׳ (תשבי, העימות, עמ׳ 47 הע׳ 139). המקור הנדפס הטוב ביותר של חיבור זה לפי ג׳ שלום הוא בראש הקדמות ושערים לר״ש אליאשוב (Scholem G., Origins of the Kabbalah, 1987, p. 322, n. 250). ראה לאחרונה רשימה מפורטת אצל עודד פורת, כתבי העיון, לוס אנג׳לס תשע״ג, עמ׳ 251-246. וראה גלוסה שחדרה לברית מנוחה, ירושלים תשי״ט, מד ע״א: ׳י״א שזו היא תפילת של ר׳ נחוניא בן הקנה ז״ל׳. במרוצת הימים בעת החדשה גם הפיוט אנא בכח נקרא בשם ׳תפלת ר׳ נחוניא בן הקנה׳. למשל, תקון שבת מלכתא, 5 ע״ב; חמדת ימים, א, מא ע״ג; לעיל הערה 31 ועוד. נזכור כי רנב״ה הוא מגבורי ספרות ההיכלות, ותפילותיו נרשמו אצל שפר (לעיל הערה 2), עמ׳ 227-222. על חשיבותו ראה, למשל, ילינק, בית המדרש, ג, עמ׳ 99, סוף פרק כא. 

				

				
					812	אוצר התפלות, ירושלים תש״ך, במדור ״תקון תפלה״, עמ׳ 160. גם ר׳ אליעזר לאנדסהוטה (לעיל הערה 18), פרק טז, מביא את הנימוק הזה בשם החכם רייפמאן. 

				

				
					813	מילה זו בוודאי מתכתבת עם הכותרת שבראש הספר, שאף היא מכונה ׳בקשה קדושה וטהורה׳ (ראה בסמוך), וכאן בתוספת מקור בדמות חסיד. ואם מצאנו בסוף הספר את ׳אנא בכח׳ אין להתפלא שמצאנו את רישומו בבקשה הראשונה, כפי שנעתיק ממנה בסמוך.

				

				
					814	לעיל בין הפניה 24 ל־26.

				

				
					815	אציין כמה ביטויים בנוסח זה: רחמי צדקתך, ברוב טובך צהל עבדיך, לעמיך פדה זכר קדושתך.

				

				
					816	בכ״י 19785, ס׳ 5670, שייזכר בסמוך, דף 8ב, כתוב: נהל עדתך, לעמך פנה. ויש עוד כיוצא בכך. מבין חילופי הנוסח שידע הפיוט אזכיר את יד כל בו, פפד״מ תפ״ז, שנערך בידי ר׳ פתחיה בן דוד מלידא, ושם ו ע״ד, אחרי פיטום הקטורת: אנא בכח גדולוֹת ימינך (פני זוכרי). ובסוף אין בשכמל״ו. וכן נדפס בתקוני שבת, תק״ב, אוסף ליהמן בניו־יורק מס׳ NL30, (המילה שקוצי״ת חזרה ונרשמה בסוגריים). על נוסח חק״ד שהוא גירסת חסידי אשכנז לעומת חק״ב שהוא גירסה ספרדית, ראה שמואל אשכנזי, ״הערות למחזור לימים הנוראים״, קובץ בית אהרן וישראל, תשנ״א, עמ׳ 15-14, ושם דיון נרחב.

				

				
					817	על הקשר לקרבנות ראה, למשל, Jeremy Schonfield, Undercurrents of Jewish Prayer, Oxford 2006, עמ׳ 220-218. אמנם לדעת א׳ ברלינר, כתבים נבחרים, א, תש״ה, עמ׳ 57: ׳מקום שאינו מתאים לה בשום פנים׳. וראה להלן מתוך דברי רמ״ק, במחזור, קושטא של״ו (אחרי הפניה 44).

				

				
					818	בכתב־יד קדום נוסף המצוי בבודליאנה באוקספורד (קצור זכר צדיק ליוסף ב״ר כבוד הנשיא וכו׳), ומספרו 2367, ס׳ 21431 (לפי מ׳ בית־אריה [לעיל הערה 32] נעתק באמצע המאה הט״ז. אולם בשער נ, המוקדש להיסטוריה, נזכרת שנת רמ״ז!), בתוכן העניינים של הספר, בראשו, השער הששי (7ב-8א) מוקדש לקרבנות, אך אנא בכח אינו נזכר.

				

				
					819	לפנינו סוגיה ביבליוגרפית לא־פשוטה. למעשה, נדפסו שתי מהדורות של תמונות תחנות תפלות ספרד בדפוס בומברג, שבשער שלהן מופיע נוסח זהה, כולל פרט השנה, דהיינו: רפ״ד. אולם בשנת ש״ד הופיעה מהדורה שנייה, שרק לפי הקולופון החותם אפשר לדעת את תאריכה האמיתי, וכפי עדות המהדיר נוספו בה כמה עניינים, ובעיקר באשר לימות החול. בין ההוספות: אנא בכח. אכן, בקטלוג הספרייה הבריטית, משנת 1867, רשם אותן צדנר כפריט אחד (עמ׳ 485). ואילו מ׳ בניהו, הסכמה ורשות בדפוסי ונציה, ירושלים תשל״א, עמ׳ 169, ציין אותן, כדין, כשתי מהדורות ששערן זהה. (נראה שכך סבור גם זימר, עולם, עמ׳ 118 הע׳ 19). לעובדה ביבליוגרפית זו יש משמעות לגבי חקר נוסח התפילה של האר״י. לפי השערתי, האר״י השתמש במהדורת ש״ד, הגם שרח״ו כותב רפ״ד (שכן השער זהה). ודומני שזה ההסבר למילה ׳הגדול׳ המופיעה כמעט תמיד בהקשר זה (למשל, פע״ח, תקמ״ה, יא ע״ד; ספר כונות, ונציה ש״פ; נגיד ומצוה, תשכ״ה, עמ׳ מא; וכן בתצלומי שלושה כתבי־יד אצל ד׳ רימר, תפלת חיים, א, תשס״ד, עמ׳ 18), שהרי מבחינת הפורמט החיצוני אין כמעט הבדל בין המהדורות, שבשום אופן אינן יכולות להיכנס תחת ההגדרה ׳גדול׳. אדרבה, ברפ״ד יש תקנג דפים ובש״ד: תקנא. ורק התוספות עשויות לזכות את מהדורת ש״ד בתואר ׳גדול׳. המסקנה מניסוח זה היא שהאר״י החזיק במהדורת ש״ד, שרק בה נרשם אנא בכח. אמנם לדעת רימר, שם, עמ׳ 17, האר״י התפלל בנוסח רפ״ד המקורי, והוכחתו כי האר״י ציין את נוסח ברכת ׳ולמלשינים׳ הכתוב ברפ״ד, ולא הגיה את נוסח ׳לכופרים׳ שבנוסח ש״ד. דומני שהוכחה זו אינה משכנעת כי בין כך נמצא נוסח ׳לכופרים׳ בחיבורים מועטים אחרים ולעומתם רווח ׳למלשינים׳, וכך נהג האר״י בלא שצריך היה [רח״ו] להכריז על כך. יותר משכנע הוא הכיוון ההפוך. נראית לי העובדה שבעוד במהדורת ש״ד, סו ע״ב ואילך, במסגרת ׳והוא רחום׳ רשום ׳אנשי אמונה ... תמהנו מרעות׳ וכו׳, בעוד אלה לא נזכרו ברפ״ד, ואילו בשער הכונות, נא ע״ד, מופיעים אלה כחלק מן הסדר שיש לומר — מצביעה על שימוש האר״י בש״ד. גם יש לשים לב שבשעה״כ לא הוער דבר על הנוסח הפסול ׳שלא עשאני גוי׳ (לעומת השתיים האחרות: עשני), אשר במהד׳ רפ״ד, שהרי בש״ד נרשמו שלושתן: עשני.

				

				
					820	בניגוד לקביעה החד־משמעית של א׳ בר־לבב, תפיסת המות בספר החיים לרבי שמעון פרנקפורטר, עבודת דוקטור, ירושלים תשנ״ז, עמ׳ 68, לפיה נדפס לראשונה בשל״ה (הפרש של 154 שנה!).

				

				
					821	כך בהקדמה. לפי י׳ רצהבי, ״׳אגודת אזוב׳, חיבור בלתי נודע״, ארשת, ד (תשכ״ו), עמ׳ 203, נכתב הספר בין השנים 1520 ל־1566. 

				

				
					822	אמנם ראוי לציין שהפיוט אינו נזכר בפירושים של המקובלים — אור זרוע, תולעת יעקב ור׳ יוסף ן׳ שרגא.

				

				
					823	כ״י קיימברידג׳ — גניזה 128.49TS-NS (ס׳ 27762, פ׳ 3985). מכיל שני עמודים בכתיבה מזרחית, בערך המחצית השנייה של המאה הט״ז, כנראה של סופר מתרגל שכתב מכח זכרונו. כבר מ׳ קדוש (לעיל הערה 1), ציין למקור זה. 

				

				
					824	ראשית חכמה, שער הקדושה, פרק ז, קנד ע״ב. וראה להלן הע׳ 55.

				

				
					825	זהרי חמה, קיצור פירושו של ר׳ אברהם גלאנטי, מתלמידי רמ״ק, מונקאטש תרמ״א, צט ע״א. וכן בספרו אור החמה, ירושלים תרל״ו, ח״ב, קסד ע״א.

				

				
					826	שער הכונות, דרושי תפלת השחר, דרוש ג, תרס״ב, יג ע״א; שם, דרושי הלילה, דרוש ה, נה ע״ב; עץ חיים, שער מו, פרק ז, מ״ת, תרכ״ו, קלט ע״ג (׳שם מ״ב הרמוז בר״ת אנא בכח שהוא אבגית״ץ כו׳׳); ספר הכונות, ונציה ש״פ, ד ע״ב; פרי עץ חיים, שער הקרבנות, פרק ג, קארעץ תקמ״ה, יב ע״א; שם, שער ק״ש שעל המטה, פרק ב, סח ע״ב; ועוד. 

				

				
					827	השווה לסידור תפילה למשה לעיל בסמוך, וכן בדברי רמ״ק להלן בהפניה 75.

				

				
					828	שער הכונות, דרושי תפלת השחר, דרוש ג, תרס״ב, יג ע״א. שוב נראה לי כי חובה להדגיש את המלים ׳מה שתקנו לומר׳, המלמדות במפורש כי הנוהג קדם לאר״י. 

				

				
					829	שער הכונות, ענין כונת חזרת העמידה, לט ע״ב. עניין ההעלאה רווח גם בדורות הבאים. לעיל מצינו כך אצל הרמ״ק והאר״י, ולהלן אצל חמדת ימים (להלן, הפניה 62), ור׳ אליהו די־וידאש (להלן, הערה 81). כמו כן, ראה להלן, הערה 65; סידור למודי ה׳ של ר׳ יעיש קריספין, קרית ביאליק, תש״ס, עמ׳ פט.

				

				
					830	ספר הגלגולים, פרעמישלא תרל״ה, חלק ב, ה ע״ג. ראה גם לעיל, הערה 12; רש״ז מליאדי, ליקוטי תורה, בהעלותך, לו ע״ד.

				

				
					831	שער הכונות, דרושי סדר שבת, דרוש א, ענין ויהי נועם דמוצ״ש, סא ע״ב (ושם בפרוטרוט). וכמעט באותה לשון בכנף רננים, ירושלים תשנ״ב, עמ׳ יח. 

				

				
					832	פרי עץ חיים, שער קריאת שמע שעל המטה, פרק י, ע ע״ד. 

				

				
					833	סדר היום, סדר הזמירות של שבת, תש״ך, כו ע״ג (תשל״ח, עמ׳ צג-צד). וראה גם לקוטי מהרי״ח, סדר הקרבנות, תשס״ג, נד ע״א.

				

				
					834	ראה כ״י אוקספורד 782 Opp., ס׳ 27532, דף 49א: ׳ראשי תיבות של תחנה זו הם שם של מ״ב אותיות והפליגו בשבחה בעלי הקבלה ז״ל, הביאה בעל הראשית חכמה בשער הקדושה פרק ז דף רלא ע״א׳. הפיוט זהה לנוסח הרגיל, ובלשון רבים. וראה בהקדמה לסידור ר׳ שבתי, בלטימור תשס״ג, עמ׳ יד: ׳העתק מסדור ספרדי׳. השווה לעיל הפניה 45.

				

				
					835	ר״י צובירי, סידור כנסת הגדולה, ח״א, ת״א תשל״ו, הדפיסה בשחרית ובקבלת שבת, ובביאורו (שם, עמ׳ שמט) ציין לשו״ת הרשב״א, סי׳ רכ, וכתב ׳שהיא מייסודו של ר׳ נחוניה בן הקנה עם שם בן מ״ב, והכל ביאר שם׳. לא ברור לי מי ביאר והיכן נתבאר ״הכל״. אף A. Z. Idelsohn, Jewish Liturgy, NY 1932, p. 51 הבין שהרשב״א מתיחס לאנא בכח. כיוצא בכך, א׳ הורביץ (לעיל הערה 2), עמ׳ 123, וש׳ עמנואל (לעיל הערה 2), עמ׳ 135, פירשו בהערה את אבגית״ץ: ׳והיינו אנא בכח׳ וכו׳, בלא שום בסיס. גם י׳ תשבי, שתירגם את הקטע בזוהר העוסק ב׳שם של מ״ב׳ העיר כדבר מובן מאליו: בתפלת אנא בכח (תשבי, משנת, א, עמ׳ שצא). אגב, אלבוגן, וכן גולדשמידט, מחקרי, עמ׳ 494-471, אינם מזכירים אותו.

				

				
					836	וכן בתחילת הספר, בהערה [אין ספרור (ג ב 3 2 ע״ב)] = במהדורת תפ״א, יו ע״א: ׳מזכירין ... ושם מ״ב הרשום בראשי תיבות של אנא בכח מעלה הנשמה על ידי השרפים׳.

				

				
					837	דף 2ב (לפי ספרור שלי). אין לי ספק שמכאן (תקון שבת) העתיק השל״ה, בשער האותיות, אות ק, ירושלים תשי״ט, מט ע״ד. וראה חלמיש, הנהגות, עמ׳ 224-221.

				

				
					838	וכך קבע ר׳ אליהו די־וידאש (לעיל הפניה 45), ולהלן (הפניה 74) נמצא כן בדברי ר׳ אברהם אזולאי.

				

				
					839	תקון כא, מהד׳ מרגליות, מז ע״א. השווה תקון סט, קד ע״ב.

				

				
					840	׳וכבר ידע[ת] כי שם מ״ב דיציר׳ הוא שם אבגית״ץ׳ (פע״ח, תקמ״ה, פ ע״ג; תקס״ג, צד ע״ב). ולכן בהמשך מקביל בינו ובין ז׳ קולות. 

				

				
					841	שבת, פרק ה, קבלת שבת, מא ע״ג.

				

				
					842	ר׳ חיים פאלאג׳י, זכירה לחיים, אזמיר תרמ״ה, ח״א, מז ע״ד, לתק״ז, מז ע״א. וראה הרב ר׳ מרגליות, שערי זהר, ירושלים תשט״ז, מב ע״ב-ע״ג, שמסיק זאת מדברי התלמוד במסכת פסחים. ומעניין לשים לב לכתוב בסידור עץ חיים (תכלאל) למהרי״ץ, ירושלים תשל״א, קמו ע״ב: ׳כמפורש בס׳ הפליאה ושאר ספרי הקבלה׳. מכל מקום, אין הוכחה שכוונת תקוני זוהר היא לאנא בכח.

				

				
					843	השווה לעיל הפניות 9-7. מאוחר יותר נמצא קישור של ׳עלינו לשבח׳ עם ׳אנא בכח׳ למטרת סגולה. למשל, חיד״א, שומר ישראל, סי׳ ב. וראה חלמיש, חקרי, עמ׳ 205. קישור בולט הוא במסגרת קריאת־שמע־על־המיטה. ראה להלן הפניה 74 ואילך.

				

				
					844	כ״י בהמ״ל 2052 (=ס׳ 11150), דף 46ב. וראה גם מ׳ בניהו, ״הנהגות״ וכו׳, ספונות, יד (תשל״ח), עמ׳ רצט, סעיף 17.

				

				
					845	מאיר בניהו, דור אחד בארץ, תשמ״ח, עמ׳ רעב.

				

				
					846	ראה יהודה לוי נחום, מצפונות יהודי תימן, תל־אביב תשכ״ב, עמ׳ 82. בתוניס עומדים ממילא בכל קבלת שבת. 

				

				
					847	י׳ גליס, מנהגי ארץ־ישראל, ירושלים תשכ״ח, עמ׳ כה סי׳ כב, כנראה בהשפעת כתר שם טוב, לר״א גאגין.

				

				
					848	וכך נדפס גם אצל משה גברא, מחקרים בסידורי תימן, תש״ע, ב, עמ׳ 18. ויש לציין במיוחד את הופעתו בסידור שיבת ציון (ירושלים תשי״ב, עמ׳ קב), ובשיח ירושלם (תשנ״ד, עמ׳ קטז), ששניהם נערכו בידי הרב יוסף קאפח. 

				

				
					849	למשל, ר׳ יצחק אייזיק מזידיטשוב (ילקוט מהרי״א, ירושלים תשמ״ט, עמ׳ קעד); ר׳ יצחק יחיאל ספרין (מנהגי קומרנא, עמ׳ מ); ר׳ חיים אלעזר שפירא (דרכי חיים ושלום, סי׳ שעג, עמ׳ קי). המשותף לאישים אלה הוא היותם נמנים עם הפלג הקבלי יותר בתנועת החסידות, ואפשר שהעדר התפילה בחלק מכתבי האר״י הראשוניים גרם להתעלמותם ממנו. ידידי, פרופ׳ י׳ ליבס, הציע נימוק חשוב: התנגדותם העקרונית לכל המובא בחמדת ימים בשל שבתאותו.

				

				
					850	אמיר גלבע, כחלים ואדמים, תל־אביב תשכ״ג, עמ׳ 351-350. תודתי לפרופ׳ ליבס שהיפנה אותי לשירה של חביבה פדיה, מתיבה סתומה, תל־אביב תשנ״ז, עמ׳ 74-73, שאף בו ניכר שימוש בפיוטנו.

				

				
					851	ח״ד, מד ע״ד. גם הובא אצל וידר, התגבשות, א, עמ׳ 399.

				

				
					852	רמ״ז (איטליה, אמצע המאה ה־17), שרשי השמות, ירושלים תשנ״ה, י ע״ב (ירושלים תשנ״ט, עמ׳ סז).

				

				
					853	א׳ אזולאי, חסד לאברהם, אמשטרדם תמ״ה, מעין ז, נהר כו, בסופו. השווה שם, מעין ג, נהר טז.

				

				
					854	פרדס רמונים, שער פרטי השמות, סוף פרק יג. ראה גם לעיל הערה 48. ר׳ משה זכות, המושפע יותר מקבלת האר״י, אמנם הביא נימוק אחר לאמירת אנא בכח. 

				

				
					855	מעבר יבק, שפתי צדק, פרק לח, תרנ״ו, פא ע״א.

				

				
					856	שם, פרק ז, מז ע״א. והשווה סוף המובאה מעמק המלך בסמוך: ׳אין לאומרו כי אם בדרך בקשת אנא בכח וכו׳׳.

				

				
					857	של״ה, פסחים, קמה ע״א; ירושלים תשי״ט, כד ע״ד; תשכ״ג, ח״ב, ד ע״ג.

				

				
					858	שם, קמז ע״א; ירושלים תשי״ט, כו ע״א; תשכ״ג, ח״ב, ה ע״ד.

				

				
					859	שם, קמה ע״א; ירושלים תשי״ט, כד ע״ד.

				

				
					860	ראשית חכמה, שער הקדושה, פרק ז, קנד ע״ב-ע״ג.

				

				
					861	שם, פרק יז, רט ע״ב. 

				

				
					862	מעבר יבק, נג ע״ב. וראה לאנדסהוטה (לעיל הערה 18), הקדמה, סי׳ טז, עמ׳ xxv-xxvi. ובעמ׳ 68, 74, הביא את התפילות של מעבר יבק.

				

				
					863	ראה בניהו, מעמדות, עמ׳ תיד, מפתח, ערך אנא בכח (ואף המפתח טעון השלמות קלות מן הספר עצמו).

				

				
					864	פרי עץ חיים, תקמ״ה, שער הקרבנות, פרק ג, יב ע״א. ראה גם רי״א מקאמרנא, שלחן הטהור, ת״א תשכ״ה, סי׳ מח ס״ק יא.

				

				
					865	הניגון נחשב כשיר של מלאכים. ראה קנרפוגל (לעיל הערה 11), עמ׳ 33, 96; מאמרו של מ׳ אידל (לעיל הערה 4), עמ׳ 256. ראה גם ק״א גרוצינגר, ״מסורת וחידוש בתפיסת השיר בזוהר״, ספר הזוהר ודורו [=מחקרי ירושלים במחשבת ישראל, ח], תשמ״ט, במיוחד עמ׳ 350.

				

				
					866	תפילת העשיה, פרק ז משנה א, סא ע״ב. וכן פרי עץ חיים, תקמ״ה, יב ע״א.

				

				
					867	ראובן ב״ר אברהם, דרך ישרה, שאלוניקי תקמ״ה, יד ע״א. וכן ר׳ אברהם טוביאנה, חסד לאברהם, מנטובה תקמ״ג, מ ע״א.

				

				
					868	פרי חדש, סי׳ נ.

				

				
					869	ובמדרשי חז״ל תמצאנה בהקשרים שונים. כגון לגבי יעקב ובניו: פסחים נו ע״א, והובא בכד הקמח, ע׳ יחוד השם, מהד׳ שעוועל, ח״ד, עמ׳ קצט. ראה גם יומא לה ע״ב, שם לז ע״א; דב״ר ואתחנן סוף פ״ב; רמב״ם, הלכות קריאת שמע פ״ד ה״ז; ר׳ משה אלבאז, היכל הקדש, אמשטרדם תי״ג, יד ע״ד; ר׳ מאיר אבן גבאי, תולעת יעקב, יד ע״ג. ועוד.

				

				
					870	הן בקריאת שמע שחרית וערבית, הן בקריאת שמע על המיטה, הן ב׳קריאת שמע דרבי יהודה הנשיא׳, היינו זה שנאמר בשחר לפני ׳אתה הוא אחד׳, כפי שהעיד בטור, סי׳ מו, על ר׳ יהודה החסיד; וכך נדפס, למשל, במחזור נאפולי ר״ן.

				

				
					871	ראה י׳ דן (לעיל הערה 3), עמ׳ 124.

				

				
					872	שעה״כ, ענין תפלת שחרית, נא ע״א. וכן שלמי צבור, סב ע״ד; ועוד.

				

			

		

	
		
			 

			נספח 

			דברים על הפיוט אנא בכח בחדרי תימן 

			בסידור התפילה כיום נמצא את הפיוט ׳אנא בכח׳ במקומות שונים. אולם שלבים שלבים עבר תהליך זה. לאמיתו של דבר, אין אנו יודעים מתי נתחבר ומי חיברו והיכן נתחבר. רגליים לדבר שנתחבר במאה השלוש־עשרה באשכנז, ואף על־פי כן הוא הופיע תחילה בכתב בסידורי ספרד, לרוב במסגרת תפילת השחר, אחרי הפסקה ׳אביי הוה׳. כך בסידור משנת רכ״ז, וכך בסידורים שנדפסו (תמונות תחנות תפלות ספרד) בונציה בשנים ש״ד, ש״ו, שמ״א (1544, 1546, 1581) ועוד, וכן בסידורו של ר׳ משה קורדובירו ובשער הכונות של [ר׳ חיים ויטאל] האר״י. בתקופת מקובלי צפת במאה השש־עשרה הופיע גם במסגרת קבלת שבת, אחרי מזמור כט ולפני הפזמון ׳לכה דודי׳. 

			והנה מעניין שהפיוט היה ידוע בתימן כבר במאה השש־עשרה, וזאת באמצעות ספרו של ר׳ יצחק האזובי, אגודת אזוב, שהועתק בתימן. המחבר היה מקובל מתושבי קושטנדינה שהתגורר בברושה,873 כלשונו. החיבור נודע בתחילה בכתב־יד, שהיה ברשות פרופ׳ מהלמן, ונודע ככ״י מהלמן 17 (ס׳ 31535). פרופ׳ יהודה רצהבי ז״ל כתב עליו בהרחבה בכתב־העת ארשת, כרך ד, בשנת תשכ״ו. בשנת תשנ״ה יצא הספר לאור הדפוס בנתניה. והנה, בכתב־היד, דף 44א (ובנדפס, נתניה תשנ״ה, עמ׳ עו-עז), כותב: ׳ואחר פטום הקטרת נהגו לומר אנא בכח והוא מסודר על שם בן מ״ב הנרמז בי״י בם סיני בקדש׳. ר׳ יצחק מצטט שם את הפיוט כולו, ובלא בשכמל״ו. וכך נמצא גם בסידור כנסת הגדולה, תל־אביב תשכ״ו, חלק א, עמ׳ לב, בלא כל הסבר. 

			בשלב מסוים נמצא בתימן את הפיוט גם במסגרת קבלת שבת. למשל, בכתבי־יד, כגון כ״י מוסקבה־גינזבורג 1527, משנת 1661; כ״י מנצ׳סטר־גסטר 2021 (=ס׳ 16064), משנת 1814, דף 95ב; ובנדפס, אצל המהרי״ץ, בתכלאל עץ חיים (ק ע״ב); וכן בסידור תפלות כל השנה כמנהג צנעא, תצלום מכ״י שנכתב בירושלים תרמ״ט. וכן הוא, למשל, בתכלאל עטרת אבות (נוסח בלדי), תשס״ד, עמ׳ רא; בסידור שיבת ציון (׳נוסח תימן המקורי׳), תשי״ב, עמ׳ קב. משמע, נוהג זה מקובל היה בתימן.874 והמעניין הוא שלא רק הרב יוסף י׳ צובירי הביאו בסידורו כנסת הגדולה, תל־אביב תשכ״ו, חלק א, עמ׳ שמט-שנ,875 אלא נמצאנו אף בסידורי שיבת ציון, הנ״ל, ושיח ירושלם, תשנ״ד, עמ׳ קטז, ששניהם נערכו בידי הרב יוסף קאפח, שמשפחתו, כידוע, לא היתה מתומכי הקבלה. 

			כל המקורות דלעיל מציינים כי יש לומר את התפילה בקול רם, בכוונה וביחד. לא זו אף זו. לפי מקורות קבליים יש לעמוד על רגליהם באמירת אנא בכח, וכך מקובל גם בתימן,876 אם כי לא כל התכאליל רשמו כן. 

			וכאן אציין בקצרה מעניין לעניין באותו עניין. הרב צובירי, בסוף דיונו הנ״ל, כותב בלשון פולמוסית: ׳אין יסוד ואין זכר במקורות למה שנהגו קצת מבני עדתנו להוסיף כאן תפלת אל נא קרב וכו׳ כי אין כאן מקומה וסוד עניינה׳. למעשה, נמצא תכאליל שונים שבהם אמנם רשומה תפלה זו, למשל, שיבת ציון, תשי״ב; שיח ירושלם, תשנ״ד; עטרת אבות, תשס״ד; ועוד. לי נראה שמקור הצירוף הוא בחיבורים מימי־הביניים באשכנז, שבהם מופיעה סליחת אבגית״ץ: ׳אלהים בישראל גדול יחודך תשגבנו צדקתך׳, ואחר־כך פסוקי אנקת״ם. למשל, בסוף פירוש ספר יצירה לר׳ אלעזר מגרמייזא, בכתבי־יד קדומים ובנדפס בפשמישל תרמ״ג, ועוד. מעניינים אפוא דרכי העברת מסורות מקהילה לקהילה. 

			שוב, נראה שהפיוט מופיע גם במסגרת אחרת המופיעה בספרות הקבלה. למשל, מצינו בכ״י גינזבורג 1527, הנזכר לעיל: ׳כשבא לישן בלילה יברך ברכה זו: המפיל, מזמור צא ... אנא בכח׳. ולא אמְנה את כל המקומות בהם נאמרה התפילה באורח החיים. 

			 

			
				
					873	כך בהקדמה. לפי י׳ רצהבי, ״׳אגודת אזוב׳, חיבור בלתי נודע״, ארשת, ד (תשכ״ו), עמ׳ 203, נכתב הספר בין השנים 1520 ל־1566.

				

				
					874	וכך נדפס גם אצל משה גברא, מחקרים בסידורי תימן, תש״ע, ב, עמ׳ 18. 

				

				
					875	בין היתר הרב צובירי קושר את רעיון האמירה למה שמופיע בתקוני זוהר בדבר שבעת הקולות שבמזמור כט שהם קשורים לשבע השורות שבאנא בכח (או באבגית״ץ). רעיון זה נמצא גם בחיבורים אחרים, ואציין רק את דבריו של ר׳ חיים פאלאג׳י, זכירה לחיים, אזמיר תרמ״ח, ח״א, מז ע״ד: ׳ובכן מה נהדר דבקבלת שבת אנו אומרים אנא בכח אחר מזמור זה [כט] דהוא מכוון יפה כאחלמה קשורה בעטרת׳.

				

				
					876	ראה יהודה לוי נחום, מצפונות יהודי תימן, תל־אביב תשכ״ב, עמ׳ 82. 

				

			

		

	
		
			פרק שמיני 

			ברכת כהנים 
עיצובה בעולם הסוד והשפעתו 

			פתיחה 

			ברכת כהנים מופיעה בתורה (במד׳ ו 27-22) כמצוה המוטלת על הכהן, ובלא תשומת־לב יתרה. אולם ברבות הימים קיבלה משמעות מיוחדת, שמא בשל היותה מבוצעת במקדש, שבו נהֶגתה אף בשם המפורש, ובפועל נהגה גם אחרי החורבן.877 לא מקרה הוא שהמחצית השנייה של הפרק השביעי במסכת סוטה (לח ע״א ואילך) דנה רבות בנושא זה. אף נתכנתה ברכה זו בשמות נוספים: נשיאת/פרישת/פריסת ידיים או כפיים.878 

			גדליה אלון מביא מקורות קדומים המלמדים שכל ישראל נהגו בתפילה לפרוש אצבעות כפיהם כלפי מעלה.879 כן גם במל״א ח 38, ישע׳ א 15. אך אחר החורבן, רק הכהנים נהגו כך בנשיאת הכפיים, שאף קיבלה במשנה (סוטה ז ו) ביטוי טקסי: ׳במדינה כהנים נושאים את ידיהן כנגד כתפיהן,880 ובמקדש על גבי ראשיהן, חוץ מכהן גדול שאינו מגביה את ידיו למעלה מן הציץ׳. ומעניין כי במאה השש־עשרה ר׳ יששכר בער איילנבורג תמה מדוע לא יתפללו בזקיפות ידים כלפי מעלה, והשיב משום שזה נעשה מנהג הגויים.881  

			כמובן שגם ספרות המדרש נזקקה לנושא. ולדוגמא, המילים ׳כה תברכו׳ נדרשו בספרי, פר׳ נשא, פיסקא לט: ׳... בלשון הקודש882 ... בעמידה ... בנשיאות כפים ... בשם המפורש ... פנים כנגד פנים ... שיהא כל הקהל כולו שומע׳. וכן הוא בבבלי סוטה לח ע״א. דרשה זו שימשה בסיס להלכות שנקבעו ונתקבעו.883 גם הפוסקים הלכו בדרך זו. בדברים שלהלן נעסוק בתולדות קיומה של הברכה ובדרכי ביצועה. 

			השפעת חומרות מבית חסידי אשכנז 

			חסידי אשכנז טבעו חותמם באמצעות כמה הדגשות או החמרות. כגון: בהשפעת החומרות של ׳ברייתא דנידה׳ הוגבלה באשכנז מצות נשיאת כפים לרגלים בלבד.884 עוד החמירו באשכנז בכהן שלא יעלה אם יש נידה בביתו,885 ויתר על כן הקפידו ׳רבים מהכהנים פורשים מנשותיהם בי״ט בשביל הדוכן׳.886  

			אולם חכמי הלכה נשאו ונתנו בהחמרה זו ולא הכל הסכימו לה.887 למשל, המהרש״ל כתב שכהן אינו צריך לפרוש מאשתו בלילה שלפני נשיאת כפים.888 בשו״ת חת״ם סופר, או״ח, סי׳ כג, הביא דעות שונות והכריע שבזמן הזה ׳אין כאן בית מיחוש בענין זה, והמחמיר אינו אלא מן המתמיהים׳. דומה שהמגמה העיקרית בין חכמי הלכה היתה לצמצם את ההחמרות למיניהן, שעלו בעיקר בבית־מדרשם של חסידי אשכנז, מפני שבברכת כהנים כלולות שלוש מצוות־עשה.889  

			וכך אף בעולם הקבלה: ׳ועוד כתב [בספר הקנה, תרנ״ד, כח ע״א] דצריכין הכהנים טבילה מבערב, [ועל כך מגיב הרדב״ז:] ולא נהגו כן, ואפילו בעל קרי מותר לברך דהא בטלוהו לטבילותא׳.890  

			כמו כן, כהן שאינו אוהב את הציבור או שאינו אהוב — לא יעלה. מקור ההלכה בשו״ת אור זרוע, ח״א, סי׳ קיד, בשם מורו ר׳ יהודה החסיד.891 וכך נקבע גם בזוהר ח״ג קמז ע״ב. ומכאן ואילך נרשם הזוהר כמקור ההלכה.892 ובלשון באר היטב (הלכות נשיאת כפים, סי׳ קכח ס״ק כ): ׳הטעם שאומרים באהבה — משום דאיתא בזהר כל כהן דלא רחים לעמא או עמא לא רחמין ליה, לא ישא כפיו׳. ומסופר בזוהר, ח״ג קמז ע״ב, מעשה שהיה בכהן בלתי אהוב: ׳ועד דלא אשלים אתעביד תלא דגרמי [= ולפני שהשלים נעשה גל של עצמות]׳. ולכן ניסח זאת ר׳ שניאור זלמן מליאדי: ׳סכנה היא לכהן אם ישא כפיו׳.893  

			תפקיד הלוי 

			פרט נוסף הוא שהלוי יוצק מים על ידי הכהן. כותב ר׳ יוסף קארו: ׳ולא הייתי יודע מאין דבר זה ליטול הכהנים על ידי הלוים עד שזיכני ה׳ ומצאתיו מפורש בזוהר׳.894 וכתב על כך יעקב כ״ץ: ׳אולם יש רגלים לדבר, שהוא מנהג אשכנזי קדום, שכן מעיד הב״ח (או״ח סי׳ קכח), שמצא במחזור ישן כתוב ע״ש מהר״י מולין ז״ל (הוא המהרי״ל), שבמקום שאין לוי, ימלא מקומו בכור׳.895 אולם המהרי״ל הוא מאוחר לזוהר אלא אם כן היתה בידו מסורת קדומה. ובאמת, י׳ תא־שמע מצא מקור אשכנזי קדום במקצת מן הזוהר. וזה לשון הקטע שנדפס לאחרונה: ׳לכך נראה שיהיו הלויים משרתים לכהנים בשעת ברכה לקדש ידיהם׳.896 ופסקי רבינו אביגדור, חברו הבכיר של רבי יצחק אור זרוע, קדמו לזוהר בכיובל שנים.897  

			מכל מקום, כבר במאה הי״ג מדברים על כך מקובלים כדבר ידוע, תוך מתן הנמקה קבלית. למשל, זוהר ח״ג קמו ע״א-ע״ב; ר׳ יוסף הבא משושן הבירה, טעמי המצות, מ״ע כו, עמ׳ 110 (׳ומפני מה נותן הלוי מים לכהן לרחץ רגליו וידיו בשעת העבודה מפני שהלוי מורה מדת הדין ... והוא [הכהן] הממתיק מימיו של הלוי׳); רקנטי (פר׳ נשא, עג ע״ג), המסתמך בכך על זוהר רות. הרקנטי מובא בסידור טיהינגן ש״ך, ובכך בוודאי זכה להתפשטות באשכנז. ואילו ר׳ יהודה חייט מספרד כותב במאה החמש־עשרה בסתם כסדר מקובל מקדמת דנא: ׳כמו הכהן שעולה על הדוכן שהלוי משמשו ורוחץ לו את ידיו׳.898 וסמוך אליו ר׳ יוסף אלאשקר, שהביע גם את הנימוק הקבלי: ׳שכבר ידעת שהלוי הוא דין גמור, והכהן רחמים גמורים. ואנו מכוונין להגביר הרחמים על הדין, ותהיה מדת הדין משועבדת לרחמים כמו שהלוי משועבד לכהן. ובודאי הכהן הוא ממתיק מֵימיו של הלוי׳.899 לפנינו שני ניואנסים דקים, בלתי זהים, שחוזרים ומופיעים בספרות. האחד, הגברת הטוב וחיזוקו וממילא הכנעת הרע, והשני — המתקת הרע. מכל מקום, מן העדויות השונות עולה שמנהג זה נפוץ מאוד בקהילות ישראל.900 

			אולם גם בנושא האחרון, אפילו היה מקור ספרותי/הלכתי קדום, אין ספק שפירסומה של ההוראה וביצועה נודעו באמצעות הזוהר. ולמשל, הרב עובדיה יוסף, ששבילי ספרי ההלכה נהירים היו לו, מציין שמקור נטילת לוי את ידי הכהן הוא בזוהר ח״ג קמו סע״א.901  

			הנימוק הקבלי לנוהג זה גרר בעקבותיו ׳הלכה׳ שחובת הלוי נקבעה בהחלטיות: ׳ולא איש אחר׳.902 כך בזוהר, ח״ג קמו ע״ב, ובעקבותיו בספר יש שכר, דיני נשיאות כפים, ס״ק ט. ניסוח זה בא לדחות נוהג המובע (יותר מאוחר), למשל, בפסק של שו״ע הרב, סי׳ קכח ס״ק י, שאם אין לוי אז יוצק הבכור. וכן מביא הב״ח (כדלעיל), סי׳ קכח אות ג, עדות קדומה; וכן כתב ר׳ משה כלפון בג׳רבה: ׳ומנהגינו פה כמרן ז״ל דהבכור נוטל ידיו תחלה ואח״כ יוצק מים ע״י הכהנים׳.903 וכן במשנה ברורה, סי׳ קכח ס״ק כב. כלומר, דבר התחליף היה ידוע ומקובל בקהילות מרוחקות זו מזו. ואכן, כף החיים, סי׳ קכח אות מ, מביא מקורות שונים שבכור נוטל, ועם זאת הוא מסכם: ׳אמנם לא ראיתי מי שנוהג כן, ונראה דסומכין על פשט דברי הזוהר דמשמע דוקא לוי, ואם לאו — לא יטול כי אם בידיו [ולא בידי הבכור!]׳. 

			ההשוואה לעבודת המקדש ומשמעותה  

			ההשוואה המקובלת לעבודת הכהן במקדש הולידה שאלה. ׳עוד כתב בס״ק [=בספר קנה, תרנ״ד, כח ע״ב] שצריכין לרחוץ ידיהם ורגליהם כעין קדוש בעבודה, [אך מציין הרדב״ז:] ולא נהגו כן לפי הפשט, שאין לנו עתה עבודה ולא קידוש, אלא משום תוספות טהרה אמרו לרחוץ ידיהם. ולפי הסוד, הידים הן שמגביהין כנגד ע״ס. ולכן צריכין טהרה יתירה, ואין כן ברגלים׳.904 כלומר, יש בהלכה חשיבה הגיונית ולא פורמליסטית. דהיינו, החובות שהיו מוטלות על הכהנים בזמן המקדש אינן חלות כיום. ברם, הכהנים הכניסו עצמם בתודעה של המשכיות, ולפיכך נטלו על עצמם הליכות מסוימות וטהרה יתרה. אולם תורת הסוד, שדרכה905 להתעלם משינויים היסטוריים ותרבותיים, אמורה היתה לחייב גם בהווה כבימי קדם רחיצת ידיים ורגליים, אך תמונת היסוד של עשר האצבעות (של ידיים ולא רגליים) כנגד עשר הספירות, אשר פעילותן התאורגית מתקיימת גם בהווה, מחייבת את הכהן ובנטילת ידיים בלבד. ושוב ניתן ההסבר: ׳שירחצו ידיהם בשעת הברכה כדי למשוך מי החסד [כהן הוא ממידת חסד] על המתברכים׳.906 נטילת הידיים ממלאת אפוא פונקציות מגוונות. 

			תפיסה זו גררה הוראה מסוימת: ׳וצריך בשעת הרחיצה לכלול האצבעות אלו באלו כדי להיותם כלולים ביחד בסוד אמיתי. וזהו נטילת ידים ליטול הימין בשמאל והשמאל בימין לקדשם בשוה ביחד׳.907 

			יחס הקבלה לברכת כהנים ומשמעותו המעשית 

			ספרות הקבלה מצאה לפניה כר נרחב לפיתוח, וכפי שכתב מקובל אלמוני במאה השלוש־עשרה: ׳ענין ברכה זו גדול נורא מאד, ובספר הבהיר האריכו בו מאד ברמזים מבוארים׳.908 אף בחיבור שומר מצוה, לר׳ אברהם אבולעפיה, עולה חשיבות הברכה: ׳וגם כונתי בה למלאת רצון הבחור הנחמד המשכיל ר׳ שלמה הכהן ב״ר משה הכהן ז״ל הגלילי אשר מארץ הצבי שחִלה פני לחבר לו חבור על דרכי ברכת כהנים כדי שיהיה יודע ומכיר מה שהוא עושה בשעה שיברך את העם׳.909 או בפשטות: ׳זאת הברכה יש בה סודות גדולים׳.910 חלקם אינו אלא פיתוח והרחבה של מאמרים במקורות התלמודיים,911 וחלקם — חידושים הנובעים מן הדפוס או החשיבה הקבלית.  

			למשל, לפריסה הטכנית, או הטקסית, של האצבעות נצטרף בעולם הקבלי גם היסוד העשרוני, ועל יסוד זה פרסה הקבלה כנפיים ובנתה חיובים ותובנות נוספים. הנה, מצד אחד מובא משפט מתרגום שיר השירים פרק ז אות ח, ממנו משתמע שבתחילת המאה השמינית הפרידו הכהנים את אצבעות ידיהם כצורת הלולב.912 ומצד אחר, המקובל צועד צעד נוסף. ספר הבהיר שואל שאלת תם: ׳ומאי טעמא בנשיאות כפים, ולברך בהון בברכה [=היינו, מדוע מילות הברכה אינן מספיקות]? אלא משום דאית בידים עשר אצבעות רמז לעשר ספירות שבהן נחתמו שמים וארץ. ואותן העשרה כנגד עשר הדברות׳ וכו׳.913 כלומר, פריסת עשר האצבעות מתקשרת לעשר הספירות, ולא כסימבול בלבד, אלא כמעשה שיש לו השלכה תאורגית.914 ובלשון הזוהר: ׳בעי קב״ה דיתברכון עלאי בגין דיתברכון תתאי׳.915 וביתר הרחבה: ׳בשעה שכהן למטה קם ופורס ידיו, כל הספירות הקדושות שלמעלה מתעוררות ומתתקנות להתברך, ומאירים מעומק הבור שיוצא תמיד ואינו פוסק ברכות שנובעות מבועים לכל העולמות ומתברכים ומושקים מכולן׳.916 כלומר, בברכה מתברך עולם שלמעלה וזה חוזר ומברך עולם שלמטה.917  

			עשר האצבעות, כל אחת עומדת לעצמה, ועם זאת הן מכלול של שתי ידיים. וכך עשר הספירות שהן נפרדות אבל ב׳אחדות שוה׳. נעוץ סופן בתחילתן. המקובל מצא כאן לפניו שטח מחיה קל למדי. ואכן, בעקבות הבהיר גם רקנטי פירש כי הכהן הנושא עשר אצבעותיו כלפי מעלה מורה על עשר ספירות הבלימה, מצד אחד ׳מדביק נפשו למעלה׳, ומצד שני ׳מייחד השם בלבו ובפיו׳, והרי הוא מברך את ישראל, ׳והקב״ה מסכים להם הברכות׳.918 לא מקרה הוא שספר הבהיר (תשי״א, סי׳ קלה-קלט) קושר את נשיאת הכפיים, עשר האצבעות, של משה רבנו בעת מלחמת עמלק בברכת כהנים. ובהשפעתו גם הרמב״ן, בפירושו לשמות יז יב, הדגיש כי עשר אצבעות רומזות לעשר ספירות. וכך כתבו גם מקובלים אחרים,919 כגון: ׳ובעבור כי הכהן הוא תחלת הבנין [=סמל לספירת חסד הניצבת בראש ׳שבעת ימי הבנין׳] והוא משפיע לכל השש קצוות אשר תחתיו כי הוא המשפיע [=כביטוי לחסדו]. על כן נצטוו הכהנים לברך את ישראל בנשיאות כפי׳ בעשרה אצבעותיהם ולהאציל הברכה מהם במספר עשר ... ורומז לו שעשר אצבעות ידיו שהוא מעמיד את העשר, הילכך וגבר ישראל׳.920 שוב מצאנו במובאה זו את הפיתוח המעשי של הקשר לעולם הספירות. הקשר בא לביטוי באופנים שונים. כגון:  

			׳כהנא דפריס ידוי בעי דלא יתחברון אצבען דא בדא בגין דיתברכון כתרין קדישין כל חד וחד בלחודוי כמה דאתחזי ליה בגין דשמא קדישא בעי לאתפרשא באתוון רשימין דלא לערבא דא בדא׳.921 האצבעות צריכות להיות אפוא כעשר יחידות כדי שיתברכו עשר הספירות ואותיות השם הקדוש. ומרחיב ר׳ טודרוס אבולעפיה: ׳סוד נשיאת כפים שהוא נשיאת עשר אצבעות ידים, חמש מימין וחמש משמאל, ה׳ כנגד ה׳, נגד י׳ דברות שבלוחות, כנגד י׳ מאמרות ... שאין הברכה שורה אלא ע״י היחוד והתאחדות הדברים וקבלתם זה מזה׳. כלומר, המערכות בפרטיהן מקבילות ומזינות זו את זו. בדומה לכך, ההבחנה המשנאית בין המקדש למדינה, כדלעיל, נתפרשה גם היא בהקשר של הספירות, כאשר ר׳ טודרוס הבחין בין ׳רומי המעלות׳ לבין השלב השני (שבמדינה) המתחיל ב׳זרועות עולם׳, היינו שבעת ימי הבניין.922 

			יש מן המקובלים שבדרשתם ממקמים את ספירת מלכות כיעד של עולם האצילות, וכנראה ממילא לכנסת ישראל שלמטה. כך ר׳ דוד בן יהודה החסיד מפרש ששלוש הספירות כתר־חכמה־בינה המושכות מן המבוע, עילת העילות, יריקו לבנים, תפארת נצח הוד יסוד, ואלו ימשיכו אל מלכות, בבחינת ממלכת כהנים.923 

			גם רקנטי פירש את כה תברכו, במובן שתברכו את כ״ה, שהיא מלכות, ש׳כפי השפע הבא אליה מן המעלות אשר לפניה כך היא מנהגת העולם׳.924 ואילו ר׳ יצחק דמן עכו מפרט קצת יותר באומרו: ׳הברכה היא מלמעלה ... שישפיע ברכה אל הקו האמצעי ... ומן הקו האמצעי לכנסת ישראל׳.925  

			וכך תמצא מקורות נוספים המדברים על אינטנסיביות בניואנסים שונים במערכת הספירות. כגון: ׳דוגמתו של כהן למעלה שהוא מתברך ומקבל הברכה מעצם הרחמים העליונים ומברך לכנסת ישראל׳.926 ויש שיכתבו בלשון כללית כאילו הדברים ידועים. כגון: ׳הכהן בכוונתו הברכה מתכוין להאציל ולהמשיך הברכה על ישראל מן המקור׳.927 ובהתאם לאמור נוכל לקבל את הסיכום הקצר של ח׳ פדיה: ׳ברכת כהנים היא אחת מן התפילות העיקריות המבטאות את סוד הייחוד אצל ראשוני המקובלים, ונראה שהדבר קשור בהגיית השם המפורש הכרוכה בה, ובפרישת האצבעות הרומזת לעשר ספירות׳.928  

			דומה כי משפט אחד מן המיוחס לר׳ יונה גירונדי עשוי אף הוא ללמד על האינטנסיביות בה ראו המקובלים את הרכב הפרטים שראינו עד כה. לדבריו, הכהנים ׳המברכין את ישראל בנשיאות כפים בעשר אצבעותיהם היו זוכרים929 ומכוונים לעשר ספירות בלימה שכוללות כל נברא׳.930 

			אופי מאגי בברכת כהנים 

			נשוב ונזכיר כי המקובלים אימצו פרטים מדרשיים מסוימים ובהמשך הזמן אלה ניתלו בקבלה או בזוהר. למשל, במקורות קדמונים מובעת הזכות שמעניקה ברכת כהנים. כך בירושלמי סוטה ט יד: ברכת כהנים מבטלת זעמו של הקב״ה, שהוא ׳אל זועם בכל יום׳ (תה׳ ז 12). ובדומה לכך במדרש תהלים, מזמור ז אות ט: ׳בזכות מי אנו עומדים? בזכות ברכת כהנים׳. זכות זו נידונית לא אחת בפי המקובלים. למשל, ׳ברוב רחמי השם יתברך על ישראל צוה לכהניו המקודשים לברכם. ולפי שאפשר שלא יהיו ישראל הגונים לקבל אותה ברכה שמא יהיו מלוכלכים בכל מיני חטא ועון ... המעכב את הברכה, מה עשה הש״י? מסר ביד כהניו המקודשים מפתחות עולם הרחמים ואמר להם כל זמן שאתם באים לברך את ישראל פתחו שערי הרצון והכתר כדי שיתעוררו רחמים העליונים ויפתחו שערי החסד ... באותה השעה אין כח במקטרג ולא בבעל דין ... שהרי כל העולמות אחדים וכולם בברכה ובשלמות וברחמים, והלכו פנים של זעם [רמז לפסוק הנדרש!], ואז כל הפנים מאירים׳. המקובל מוסיף ומרחיב את ההשוואה: ׳וזהו סוד שצוה בברכת כהנים ואמר כה תברכו את בני ישראל, כ״ה בשם המפורש,931 הפותח שערי כל העליונים, ואז כל הפנים מאירין׳.932  

			ובדומה לכך בקצרה בזוהר: ׳בשעתא דהאי כ״ה אתער בדינוי לא יכלין בני עלמא למיקם קמיה, ובשעתא דפרסין כהני ידייהו דאתיין מחסד אתער חסד דלעילא ואתחבר בהאי כ״ה ומתבסמא ומתברכא באנפין נהירין לבני ישראל ואתעדי מנהון דינין׳.933 [תרגום: בשעה שכ״ה זו מתעוררת בדיניה אין יכולים בני העולם לעמוד מפניה. ובשעה שהכהנים, הבאים מחסד, פורשים ידיים מתעורר החסד העליון ומתחבר עם כ״ה זו, ומתמתק ומתברך בפנים מאירות לבני ישראל ומסתלקים מהם הדינים.] 

			אמנם נראה שספר הבהיר כבר נתן לכך ביטוי תאורגי־מאגי, שכן לצד האמירה הפשוטה: ׳מלמד שהעולם מתקיים בשביל נשיאת כפים׳,934 הוסיף וכתב: ׳וכשיש בישראל משכילים ויודעים את סוד השם הנכבד ונושאים כפיהם מיד נענים, שנאמר אז תקרא וה׳ יענה, אם אז תקרא ה׳ יענה מיד׳.935 אין כאן ברכה סתמית היוצאת מפי כהן, ומעניין שלא נזכרה כאן ברכת כהנים אלא נשיאת כפיים של ישראל ה׳יודעים את סוד השם הנכבד׳. והדוגמה לכך היא תפילת משה במלחמת עמלק. משה נתפס כמברך ברכת כהנים,936 ובנשיאת כפיו הוא מושך השפע מלמעלה ומנתק את כח הרע מישראל.937 ואפילו יש בכך, כאמור, גם סממן מאגי, שהרי ׳וכשהיה רוצה לקבל כח מלמעלה היה פורש כפיו׳.938 

			בעקבות אלה נמצא, למשל, כי אם רואה אדם בחלומו אפילו חרב חדה מונחת על צוארו ישכים לביהכ״נ ׳וישמע ברכת כהנים ויכוין בברכותיו ויענה אמן אחריהם ואל יירא מחלומו׳, והפעם הצידוק הוא שכן יש בברכת כהנים ששים אותיות כנגד ששים גיבורי שלמה.939 

			אפשר שיסודה של הרוח המאגית שנשבה במקצת המקורות שהבאנו זה עתה נמצא במדרש אגדה (בובר), לבמדבר פרק ז, ד״ה ויהי ביום (וכן במדרש במדבר רבה המאוחר): ׳כשבא להשרות ביניהם המשכן מה עשה? כתב תחלה ברכת כהנים במקום קמיע כדי שלא תשלוט בה עין הרע׳. ומשתמע כדבר מובן מאליו, שקמיע אינה צריכה להיות חפץ פיזי כלשהו אלא שהוא עצמו נושא קדושה וסגולה, וכך אף דבר רוחני כמילה יכול לשמש בעל סגולה. 

			בהקשר לכך, חייבים אנו לציין פרט שמודגש במקומות שונים, והוא עולה בקנה אחד עם רוח הדברים הללו. לפני שורות אחדות ציטטנו את דברי הזוהר, שבהמשכם ציין: ׳בגין כך כהן ולא אחרא׳.940 כלומר, יש כאן קדושה מיוחדת שנמסרה לכהנים בלבד ואינה אפשרית בידי מי שאינו כהן, כשם שעבודת המקדש פסולה בזר (ואף מתחייבת בעונש כבד). ואולי גם משום כך נכתב בזוהר, ח״ג קמז ע״ב, שכהן צריך להבין ולכוון את משמעות הברכה. אם נרצה נוכל לראות בכך פיתוח של מדרש תנחומא, פר׳ נשא, אות י: ׳תהיו מברכין אותם בכונת הלב כדי שתשלים הברכה בהם׳.941  

			שוב אפשר לראות פיתוח של רעיון מדרשי: ׳ואני אברכם — אני אברך את עמי ישראל׳.942 לכאורה, לפי רצף הדברים בפשוטו של מקרא נראה היה כאילו ׳ואני אברכם׳ מוסב על הכהן המברך.943 אך המדרש מדגיש שאף כי הכהן מברך בפיו, לאמיתו של דבר הקב״ה הוא המברך את ישראל. המקובלים ׳ניצלו׳ אפוא מאמר זה כמתבקש גם מדרך מחשבתם. הדגש הוסב אפוא על המילה ׳ואני׳. 

			ויותר מכן בלטו הדברים בדרשה תלמודית אחרת סביב המילים ׳ואני אברכם — הוי אומר שהכהנים מברכים לישראל והקב״ה מסכים על ידם׳.944 דרשה זו תאמה לרוחם של מקובלים שכביכול נרתעו מן העוצמה שנמסרה לכהנים, ובמיוחד בפיתוח שלהם. לכן תמצא הדגשה חוזרת כי ׳הם מזכירים את שמי ואינו הוא המברך׳,945 או בניסוח חיובי, כמו במקור התלמודי, שהקב״ה מסכים ומאשר את ברכתם: ׳כהנים מברכין לישראל והקב״ה מסכים על ידיהם וגם מברך לכהנים׳.946 דומה שיש ביטוי נוסף לכך בעמדתו הנחרצת של הרוקח: ׳ומנהגנו מרבותינו לומר שלוחי צבור בכל יום ברכת כהנים ושמו את שמי. ויש שלוחי צבור שאינם רוצים לאומרו [את הפסוק ׳ושמו את שמי׳] לפי שאינו מן הברכות אלא הבטחה שהבטיחנו צורנו להסכים על הכהנים. ואומר אני כי צריך לאומרו׳.947 

			מסקנה מעניינת מרעיון ההסכמה: ׳ואפילו בעל מום כשר לעבודה זו לפי שאינו אלא מעורר לבד, והקב״ה הוא המברך ... משא״כ [=מה שאין כן] בעבודת הקרבנות הכהן מעלה את הנפש לפני המלך ואם הוא בע״מ [=בעל מום] מוסר הנפש לצד שמאל׳.948 

			עשר אצבעות וספירות — והמשתמע מכן 

			פרט נוסף: בחגיגה טז ע״א כתוב כי ׳כל המסתכל בג׳ דברים עיניו כהות, בקשת ובנשיא ובכהנים ... המסתכל בכהנים בזמן שבית המקדש קיים שהיו עומדין על דוכנן ומברכין את ישראל בשם המפורש׳. בעלי התוספות מביאים בשם ירושלמי שהנימוק הוא היסח הדעת, ולכן אף בגבולין אסור. כלומר, חובה מוחלטת היא להאזין לברכת הכהן ולא לעסוק בדבר שיסיח דעתו מן הברכה. וכך נכתב באחד מספרי ההלכה הידועים באיטליה: ׳אין אדם רשאי להסתכל בכהנים בשעה שהן מברכין את העם כדי שלא יסיחו דעתן, אלא כל העם מתכוונין לשמוע הברכה ומתכוונין פניהן כנגד פני הכהנים ואינן מביטין בפניהם׳.949 גם בספרד כתב ר׳ דוד אבודרהם: ׳ודוקא במקדש [אסור] לפי שמברכים את העם בשם המפורש ושכינה שורה על ידיהם, אבל בגבולי׳ ובזמן הזה ... אינו אסור אלא משום היסח הדעת׳.950 

			נימוק זה מופיע גם אצל איש הלכה מובהק בפרובנס, במאה השלוש־עשרה, שהוסיף גם טעם פסיכולוגי: ׳ויראה לי שהטעם בזה מצד העדר הכוונה בהבטתם, ומפני שההבטה מצוייה באצבעותיהם של כהנים מפני שהוא דבר מחודש אצלם ונכספים לראותם החמירו בה ביותר. וסעד לדברי מצאתי בתלמוד המערב, אסור להסתכל בכהנים כשהם מברכין, כלום אמרו אין מסתכלין אלא מפני היסח הדעת, מאן דלא מסתכל לא מסח דעתיה׳.951  

			ובכן, הטעם ששימש בפי חכמי ההלכה הוא היסח הדעת. אולם הזוהר (ח״ג קמז ע״א) נתן לכך הסבר אחר: ׳בשעתא דכהנא פריס ידוי אסיר ליה לעמא לאסתכלא ביה משום דשכינתא שריא בידוי׳. ובלשון קרובה נמצא במקורות קבליים אחרים. כגון: אסור להסתכל כי ׳השכינה שורה בין ידיו, ועוד שהברכה אינה שרויה כי אם במקום נסתר׳.952 וכן בשו״ע הזוהר, יש שכר, דיני נשיאת כפים, ס״ק א: ׳מפני שהשכינה שורה עליהם׳. ברם, המקובלים היטיבו להבין שזה בעצם טעם שהיה רלוונטי במקדש, ומפי חכמי הלכה נשלל לאחר החורבן. לפיכך הם מדגישים את הקשר בין עשר האצבעות ועשר הספירות, הקיים בהווה, כדי להסביר את האמירה שהשכינה שרויה על הידיים. למשל, מערכת האלהות, קיג ע״ב: ׳כי השכינה שורה בברכת[ם] על י׳ אצבעותיהן שנושאין למעלה כנגד העשר׳. למעשה, חזרה ונשנתה גישה זו, והיא גם התשובה שניתנה בפי הרדב״ז: ׳שאלה. למה נהגו הכהנים בארצות אלו לכסות פניהם וידיהם בשעת ברכת כהנים, ומהמשנה והגמרא נראה שלא היו מכסין ידיהם. תשובה. שלא לתת מכשול לפני העם שאסור להסתכל בפניהם ובידיהם בשעת הברכה לפי שהשכינה שורה עליהם דכתיב מציץ מן החרכים מן ה׳ חרכים. ומשום צניעות נהגו כן׳.953 

			אף זאת, בהמשך דברי הזוהר מוסבר ׳משום דשמא קדישא רמיזא באצבען׳,954 דהיינו עשר האצבעות משקפות את עשר הספירות, ולכן אין להסתכל בדיוקן שלמעלה. ובהסתמך על המאמר התלמודי הנ״ל, הקושר בין קשת וברכת כהנים, מפורש במקום נוסף: ׳תא חזי, אסיר ליה לבר נש לאסתכלא בקשת בגין דאיהו חיזו דדיוקנא עלאה ... אסיר ליה לבר נש לאסתכלא באצבען דכהני בשעתא דפרסי ידייהון בגין דתמן שריא יקרא דמלכא עלאה׳.955 כלומר, לא השתקפות בלבד, אלא ממש ׳מראה כבוד המלך העליון׳.956  

			נימוק כללי אחר העלה ר׳ יעקב ישראל אלגזי: ׳משום דעבדינן זכר למקדש׳.957 נימוק זה יכול להתקבל כפשוטו אצל חכמי הלכה, אך יש בו עומק קבלי מהותני.958 

			׳וצריך בעמידה כי כל הדבר הרומז בקדושה עילאה צריך מעומד. ועוד, שהוא מזכיר שם המפורש׳.959 

			נראה לי ששלל הערכים שנזכרו כאן, וגם נוספים שהזכיר ר׳ שבתי שעפטל, יכלו להביא לתובנתו, כפי שהביעה ברכה זק: ׳הכוהנים עולים לדוכן ומזכירים בפיהם את המלה אהבה. הם מזדהים עם התוכן של מלה זו. רגש האהבה מתעצם בהם והם חווים את החוויה הרגשית המופלאה של הדבקות. כפות ידיהם ואצבעותיהם הופכות להיות כל הוויתם, והווייתם מתלכדת עם השם המפורש התלכדות גמורה, עד שהם והשם הופכים להיות עצם אחד׳.960 

			לפי הזוהר, עיני הכהן יהיו פקוחות. כך דייק ר׳ יעקב עמדין מלשון הכתוב.961 ועוד דייק יעבץ מן התלמוד ׳דאין נכון לכסות הידים בטלית ולא הפנים׳.962 שאלה זו, בדבר גילוי או כיסוי הידיים, נידונה בין חכמי הלכה, אך אתמקד בדברי מקובלים: בסידור האר״י, יאמפאלא תק״י, ונדפס בירושלים [תשנ״ח], מח ע״ב, כתב: ׳וכדי לברך כל הי״ס דזעי׳ לכן תגביהם כנגד ראשך, יד ימנית כנגד צד ימין הראש ויד שמאלית כנגד צד שמאל הראש, ותפריד אצבעותיך, ותשלשל טליתך על פניך, ויהיו ידיך מגולות׳. אך ר׳ שניאור זלמן מליאדי, לאחר שהביא מנהגים שונים, פסק: ׳ומנהג זה יותר נכון להיות נשיאת כפי הכהנים גלוים ונראים ולא תהא טליתו חוצצת בין כפיהם להעם׳.963 לעומתו כתב ר׳ יעקב חיים סופר שמנהג ירושלים ומנהג חסידי בית־אל ׳לכסות גם את הידים בטלית׳.964 

			דרכי חלוקת האצבעות והחלונות ותנוחת כף היד 

			חלוקת האצבעות אינה נזכרת בתלמוד, ולפיכך הרמב״ם (הל׳ תפילה פרק יד הלכה ג) לא הזכירה.965 אך זו מופיעה במדרש תנחומא, בובר, פר׳ נשא, אות טו, וכן בשיר השירים רבה, פרשה ב, סביב הפסוק ׳משגיח מן החלונות מציץ מן החרכים׳. וכך הטור, סי׳ קכח ס״ק יב, הסתמך על המדרש האמור בכותבו ׳חמשה אוירים׳.966 וכך כתב רב נסים גאון: ׳ושפותחין הכהנים אצבעותיהן בשעה שנושאין כפיהן יש לו עיקר׳.967 כלומר, אין זה מנהג שכהנים אימצו אותו מאליהם אלא יש לו יסוד בהלכה או במדרש. 

			אולם נחלקו הדעות באשר לדרך עשיית הרווחים והחלונות בין האצבעות. לפי הרוקח, סי׳ שכג, עמ׳ ריז, כל שתי אצבעות יחד בפני עצמן. ובדומה לו, כנראה: ׳מחלקים אצבעותיהם כל יד לשלשה חלקים׳.968 ובניסוח של אבודרהם, תשכ״ג, עמ׳ קטז (בעקבות הרא״ש והטור כדלעיל) — חמישה אוירים.969 בדרך כלל הסתמכו על חלוקת המילה ׳החרכים = ה׳ חרכים׳.  

			ר׳ יוסף קארו, בבית יוסף, סי׳ קכח, מביא מדברי המהרי״א [= ר׳ יצחק אבוהב] ׳שיש מקומות שנהגו לעשות אצבעותיהם שד״י, אבל הרמב״ם לא הזכיר דבר זה כלל לפי שאינו בתלמוד׳. אך ר׳ יצחק אבוהב, כ״י בהמ״ל 01961, עמ׳ 64, הביא זאת בשם ספר המנהיג. תיאור יחידאי שונה העלה ר׳ אברהם אבולעפיה.970  

			אך לפי הזוהר, כל אצבע בפני עצמה, כפי שהספירות ואותיות השם עומדות לעצמן,971 והן זקופות.972 מדברי הזוהר הושפע רבינו בחיי: ׳וכן משפטו עוד שיהיו אצבעותיו זקופים למעלה בעוצם כחו וחוזק כוונתו ושלא לחברם זו בזו׳.973 ולפי הסברו של רדב״ז: ׳וזוקפים אצבעותיהם עשר להמשיך מע״ס בלימה׳.974 אך רבינו בחיי מוסיף פרט מעניין שהכהן רושם אותה שעה ׳אותיות ההוי״ה בידיו׳.  

			עמדת הזוהר הובאה גם בספר תולעת יעקב, סוד ברכת השחר, י ע״א, אשר צוטט בסידור השל״ה, שער השמים, תשנ״ח, עמ׳ קנה-קנו. אף חסידי בית־אל נהגו כדברי הזוהר והאר״י, דהיינו שמגביהין כפות הידיים כנגד הראש ממש, זה מימין וזה משמאל, וכל האצבעות פרודות זו מזו וזקופות למעלה (ככל הפרטים שנמנו במרוצת הדורות). בדרך זו גם פסק הגר״א והדגיש כי ׳הכהנים יפרידו כל האצבעות ולא לעשות חמשה אוירים׳.975 ובניסוח חריף בספר חסידי: ׳וכל כהן שאצבעותיו נוגעין זה בזה הוא עבריין ועובר על דברי חכמים, שהרי הזוהר מביא ברייתא, ומנהג קדמונינו היה כך׳.976 לעומתם, ר׳ יוסף חיים ערך בירורים בנושא ולא הגיע להכרעה מפורשת.977 

			למעשה, יש אפוא שנהגו כמו הזוהר ויש שנהגו כמו הטור והשו״ע (סי׳ קכח ס״ק יב). לאחרונה האריך בכך ר׳ אליעזר ולדנברג והביא שורת חולקים בכל נושא: ׳שגם ע״פ הנסתר נחלקו מארי דרזין בדרך של נשיאות הכפים אם כנגד הכתפיים בדייקא, או כנגד ראשיהם בדייקא ... גם לרבות עפ״ד הקבלה אין ענין פרידת האצבעות זמ״ז חד וחלק עוד כ״כ, דראיתי מביאים בשם ס׳ הקדוש שפע טל דמצויר שם נשיאת כפים בדרך של ב׳ אצבעות דבוקים זב״ז, אע״פ שהוא ז״ל ראה ס׳ הזוהר. וגם בכוונת דברי הזוהר גופא כותב במו״ק [=במור וקציעה] דאולי יש לפרש ... שגם בזה [דרך חלוקת האצבעות] לפנינו פלוגתא היא הן בין מארי־דהלכה והן בין מארי־דרזין ... בשם בעלי הנסתר כס׳ יש שכר, שמן ששון, מקדש מלך, שכותבים עפ״י הזוה״ק והאריז״ל שצריכים הכהנים לברך באצבעות זקופין למעלה׳.978 

			פשרה מעניינת הוצעה בצפת במאה השש־עשרה. לפי ר׳ מרדכי הכהן, בימות החול נוהגים בחמישה חרכים, ואילו בשבת ששם הוי״ה מתגלה — ׳וביום השבת יפתח׳ כדברי הנביא — יש להפריד בין כל האצבעות, כדעת הזוהר.979 

			ועתה לפרט נוסף. שנינו במשנה (סוטה ז ו): ׳במדינה כהנים נושאים את ידיהן כנגד כתפיהן׳. אולם בשער הכונות כתוב: ׳שצריך הכהן לישא כפיו כנגד ראשו ממש למעלה כנז[כר] במשנה. וצריך ליזהר בזה להגביהם ממש כנגד ראשו׳.980 ברם, לפי פשוטם של דברים דברי רח״ו אינם תואמים את המשנה. לפיכך מצינו בכף החיים הבהרה. דהיינו, אמנם הכהנים פושטים את זרועותיהם כנגד הכתף, אך כפות הידיים שהן זקופות, כאמור, ניצבות למעשה כנגד הראש.981  

			ובאשר לתנוחת כף היד, אף לכך ניתנה הדעת. בית יוסף, סי׳ קכח, מביא בשם ארחות חיים ׳שיהיה תוך כפיהם כנגד הארץ ואחורי ידיהם כנגד השמים, היפך מפרישת ידים לתפלה׳. ועם שהוא מודע לדרכים אחרות, פסק כך גם בשו״ע. כמוהו אנשי הלכה נוספים. לעומתם, רבינו בחיי כתב: ׳אבל אמר וישא [אהרן את ידיו אל העם ויברכם] להורות כי היו ידיו זקופות למעלה כלשון הכתוב הנאמר בשלמה ... וכפיו פרושות השמים ... באר הכתוב כי היו ידיו זקופות למעלה וברך את ישראל׳.982 למעשה, דבריו של רבינו בחיי כוונו נגד הנוהג הנוצרי (׳ותשובתנו להם׳), ועם זאת גם נתן במקום אחר הסבר קבלי: ׳כדי שיתברך למעלה כל אחד ואחד לבדו וכדי שלא לערב למטה אותיות ההוי״ה שהוא רושם באצבעותיו׳.983 וכך מסכם כף החיים כמה פרטים שנידונו לעיל: ׳וכן מנהג חסידי בית־אל יכב״ץ כדברי הזוה״ק והאר״י ז״ל, דהיינו שמגביהין כפות הידים כנגד הראש ממש, זה מימין וזה משמאל, וכל האצבעות פרודות זמ״ז וזקופות למעלה׳.984 

			ונעמוד על פרט נוסף בהקשר לידיים, והוא החובה להגביה יד ימנית על פני השמאלית. זו רשומה בזוהר ח״ג קמו ע״א: ׳כהן בעי לזקפא ימינא על שמאלא׳, וכן שם, קמה ע״א, ח״ב רכה ע״א ועוד. וכן פסק יש שכר, דיני נשיאת כפים, ס״ק ה. בלשון דומה כתבו במאה השלוש־עשרה ר׳ טודרוס אבולעפיה,985 רקנטי,986 רבינו בחיי987 ומאוחר יותר גם ר׳ משה אלבאז.988 

			מחווה זו נזכרת גם בספרות ההלכה989 ובפירוש האגדות לרשב״א למסכת חולין.990 הגהות מיימוניות הוא המקור ההלכי עליו הסתמך ר׳ יוסף קארו, בבית יוסף סי׳ קכח, ואולם בבדק הבית כבר ציין: ׳וכ״כ בזוהר פרשת נשא׳. ומכאן גם בשו״ע, סי׳ קכח ס״ק יב.991  

			אימתי ברכו הכהנים ? 

			מעתה נעסוק בקצרה בשאלה אימתי ברכו הכהנים?992 במסכת תענית, כו ע״ב, יש חילוקי דעות בדבר התאריכים, מכל מקום לדעת הכל נושאים בכל יום ׳כל זמן שמתפללין׳. מדברי יניי הפייטן יוצא שכהנים בירכו בארץ־ישראל בכל יום, וכן במצרים.993 וכך עולה מסידור רס״ג, תש״ל, עמ׳ לט. אף הרמב״ם ניסח בראש הלכות תפילה שתי מצוות עשה, ו׳שניה — לברך כהנים את ישראל בכל יום׳. וכן בספר המצות, מצות עשה כו.  

			וכך מקובל היה בקהילות שונות. למשל, הרוקח העיד: ׳ומנהגנו מרבותינו לומר שלוחי צבור בכל יום ברכת כהנים׳.994 גם בזוהר, ח״ג קמה ע״א, כתוב לברך בכל יום. וכך נהגו במרשילייא.995 גם עדותו של ראב״ן הירחי מצביעה על נשיאת כפיים בכל יום ׳בטוליטול [=טולידו] ובכל סביבותיה׳ בראשית המאה השלוש־עשרה, שכן הוא כותב שבשחרית אמרו רְצה כי הכהנים עלו לדוכן בכל בוקר.996  

			לעומת זה נראה שהיו בימי־הביניים מנהגים אחרים. למשל, הסמ״ק, מצוה קיג, מציין מועדים מיוחדים. האגור, סי׳ קעז, כתב: ׳כתב בעל הלכות גדולות דנושאין כפיהם במנחה ביום הכפורים. ורב עמרם כתב שאין נושאין, וכן המנהג באשכנז. והרמב״ם כתב אם עלה לא ירד׳.  

			מקורות שונים מלמדים שגם בתקופות מאוחרות נהגו בארץ־ישראל בכל יום. למשל, ר׳ עובדיה מברטנורה מדווח על ביקורו בירושלים: ׳ובכל יום ובכל תפלה שיש בה נשיאת כפים, הכהנים נושאים את כפיהם בין בחול בין בשבת׳.997 גם מ׳מסורות שנמסרו מפי האר״י נשמע, שהכהנים נשאו כפיהם כל יום׳.998 כמו כן, שומעים עדותו של ר׳ שלמה שלומל מדרזניץ: ׳בכל יום הכהנים עולין לדוכן בשים שלום, ובתענית גם במנחה׳.999 כעשרים שנה לאחר מכן רשם כך גם השל״ה באיגרתו: ׳הכהנים נושאים כפיהם בכל יום׳.1000 ר׳ נתן אדלר עוד בשבתו בפרנקפורט נהג כך בפועל בכל יום.1001 ולפי עדות ר׳ ישראל משקלוב, הגר״א ביקש להחזיר עטרה ליושנה שישאו כפיהם בכל יום.1002 הוא גם מצא אישוש שכן ׳מנהג יפה בכל א״י שהכהנים נושאים כפיהם בכל ימות החול וכו׳ והנהגנו מנהג זה בכוללנו מיום שזכינו לקבוע ישיבתנו בא״י ובירושלים ... בא״י שכל קהילות הספרדים נוהגים כהרמב״ם ואתרא דמרן הוא ומנהג טוב הוא. ומקובל מקדמונים ע״פ סוד לקבל ברכות המברך ית״ש ע״י הכהנים בעלי החסד׳.1003 וכך פסק רש״ז מליאדי: ׳מצות עשה מן התורה שיברכו הכהנים את ישראל בכל יום בנשיאת כפים׳.1004 ואמנם בהמשך הוא כותב: ׳יישר כחם של בני א״י וסביבותיהם שנושאים כפיהם בכל יום כתיקון חכמים ומקיימים ג׳ מ״ע בכל יום ואין חוששין לטבול׳. אך בפועל, הוסיף: ׳נהגו בכל מדינות אלו שאין נשיאת כפים אלא ביום טוב משום שאז שרויים בשמחת יו״ט, וטוב לב הוא יברך׳.1005 ואפילו אז, הוסיף שם, יש מקומות שנהגו לא לישא כפים ביו״ט שחל בשבת.  

			אולם, בקהילות שונות בגולה נהגו בכל יום. כגון, מרוקו;1006 קושטא;1007 ר׳ יוסף חיים מעיד שבבגדאד נהגו לברך בכל יום, ׳דע״י ברכת כהנים ימשך שפע לעליונים ולתחתונים, ויש בה רזי דרזין, אשרי עין ראתה׳.1008 המשותף לקהילות הנזכרות הוא היותן ספרדיות, שכנראה נטו בעקבות הקבלה, הגם שתלו זאת במנהג ארץ־ישראל. וגם אם מנהג אזמיר היה לשאת כפיים רק ׳ביום שיש בו ס״ת׳, בכל זאת כתב הר״י חמצי: ׳יכולין הכהני׳ לשנות המנהג ולעשות נשיאות כפים בכל יום כמנהג א״י תוב״א ... שהוא מנהג יותר הגון׳. ואמנם ׳בש[נת] התר״א האיר וזרח בקרב מחנינו אחד המיוחד בשליחות מצוה מעה״ק טבריא ... ועשה מעשה ונשא את כפיו ... בכל יום ולא חש למנהג׳.1009  

			יצחק זימר דן בשאלה למה הגבילו בארצות הגולה את נשיאת כפיים לחגים בלבד. הוא מוכיח שלפי רוב הראשונים, הכהנים נושאים את כפיהם בכל יום, אבל חסידי אשכנז במאות השתים־עשרה והשלוש־עשרה התחילו להקפיד על הטהרה בתפילה וזה גרם לצמצום בעליית הכהנים לדוכן. המחבר מוסיף ומעלה הסברים שונים על הגורמים שהביאו לצמצום בנשיאת כפיים.1010  

			ר׳ יהודה החסיד מציין, שסיבת הגבלת נשיאת כפיים בכל יום היא המנהג לכהנים לטבול לפני שעלו לדוכן. חומרה זאת מתמיהה היא, כי רק נטילת ידיים מעכבת נשיאת כפיים, ולא טבילה.1011 ברם, נימוקים נוספים הועלו. הרא״ה מלוניל מציין: ׳ואין המנהג עתה לעשות נ״כ [=נשיאת כפיים] אלא בשבתות וי״ט, ואפשר כי נמנעו מפני טורח צבור׳.1012 ואילו בספר האגור, סי׳ קעו, הוסבר: ׳נשאל גדול הדור מהרר״י מולן למה אין הכהנים נושאין כפיהן בכל יום מאחר שהוא מ״ע, והשיב מפני שהוא מנהג הכהנים לטבול כמו שכתוב בהגהות מיימוני׳ ובכל יום קשה להם לטבול בחורף ולכן עלה המנהג דוקא בי״ט. וגם מטעם בטול מלאכה וכשהכהן אינו נקרא אינו עובר׳. היינו, קשי הטבילה בחורף וחסרון הכיס מפאת ביטול מלאכה הם הגורמים. 

			במקורות הלכיים שונים ניתן טעם אחר, והוא כי הכהן המברך ׳באהבה׳ אמור להיות בשמחה, אולם בזמן הגלות אין מקום לשמחה אלא במועדים שנקבעו בתורה. ומעין זה כתב הרמ״א: ׳משום שאז שרויים בשמחת יום טוב, וטוב לב הוא יברך. מה שאין כן בשאר ימים, אפילו בשבתות השנה, שטרודים בהרהורים על מחייתם ועל ביטול מלאכתם׳.1013 

			ועם כל הטעמים הללו, ואחרים,1014 אנו רואים שגם הבית־יוסף לא נחה דעתו מכך, ולא הרמ״ע מפאנו המקובל, שו״ת סי׳ צה, שכתב על הצמצום: ׳מנהג גרוע הוא ... והא קפחינהו לכהנים בטעותא רבתא׳. 

			מסקנות אפשריות לגבי רווק או אָבל 

			פרט נוסף. באוצר הגאונים נמצא ש׳בני בבל אין כהן מברך את ישראל עד שישא אשה, בני ארץ־ישראל מברך׳.1015 וכך רשם מהרש״ל: ׳אין כהן מברך את ישראל עד שישא אשה (בני א״י) בבבל מברך את ישראל עד שלא ישא אשה׳.1016 

			מובן ששאלה אקטואלית כזו לא ירדה מעל הפרק. והנה נמצא בשם הרב ר׳ יצחק ב״ר יהודה, ראש ישיבת מגנצא באמצע המאה האחת־עשרה, מרבותיו של רש״י, שכהן רווק לא ישא כפיו משום שאינו שרוי בשמחה.1017 על כך הגיב בשו״ת הרשב״א, ח״א סי׳ פה, שמעולם לא ראה ולא שמע דבר זה, ואולי מדרש הגדה הוא, שהלכה זו אין לה מקור בתלמוד.  

			ברם, בראייה קבלית נשללת אפשרות זו. לפי זוהר, ח״ג קמה ע״ב (וכן שם קמז ע״ב), כל כהן שאין לו בת זוג אסור בעבודה, ׳משום דלית שכינתא שריא במאן דלא אתנסיב׳. משמע, רווק אינו נושא כפיו, משום שאין השכינה שורה בו, והרי נוכחנו לדעת עד כמה מרכזית היא שריית השכינה. ובלשונו של תשבי: ׳משום שאינו קיים בדמות האדם האלהי, השכינה אינה שורה ושפע ברכות אינו נמשך מלמעלה אלא בחיבורם של זכר ונקבה׳.1018 וכך בדיוק גם רבינו בחיי: ׳יצטרך שיהיה הכהן שלם עם בת זוגו דוגמת המדות שהוא ממשיך הברכה מהן׳.1019  

			ומבין חכמי ההלכה אזכיר את המרדכי, מגילה, כד ע״א, שאף הוא פוסל כהן רווק, כמסורת אשכנז, וטעמו שאין הפנוי שרוי בשמחה. כנגדו, בשו״ע, סי׳ קכח ס״ק מד, כתב: ׳כהן אף על־פי שהוא פנוי נושא את כפיו׳. הרמ״א אמנם מציין ש׳יש חולקים׳, אך מסיים: ׳ונהגו שנושא כפיו׳. וכך לפי שו״ע הרב, סי׳ קכח ס״ק נו: ׳אבל המנהג הוא שנ״כ [=שנושא כפיו] אע״פ שאינו נשוי׳. 

			לפי ר׳ שלום משאש, שו״ת שמש ומגן, ח״א, סי׳ נ: ׳בכל מרוקו אין הבחורים נושאים כפיהם׳. ואכן, ׳כהן רוק לא היה נושא כפיו, ומתחיל לישא כפיו רק ביום הראשון לחתונתו כסברת הרמ״א בסי׳ קכ״ח סמ״ד. והוא מנהג בני בבל. ועיין ביש״ש סוף בב״ק בקונט׳ לקוטי מנהגים׳.1020 אולם, בדרך כלל בין קהילות הספרדים במזרח — נושא.1021 וכך עולה מפירוש עץ חיים של ר׳ יחיא צאלח: ׳ותדע שהרי כמה דיות נשתפכו לדחות סברת האומר, שפנוי לא ישא את כפיו מטעם שאינו שרוי בשמחה׳.1022 ונימוקו, שיש בברכת כהנים שלוש מצוות עשה, ואלה דוחות את חובת השמחה. ההלכה הקבלית הלכה אפוא ונתרופפה. 

			קו דומה יחול בשאלת הברכה בבית האבל. מנהגים שונים קיימים באשר לכהן אבל, או לעצם אמירת ברכת כהנים בבית האבל. ׳כהן אינו עולה לדוכן ... בתוך שבעת ימי אבלו ... וכן נוהגין בקושטנדינא ופה תיריא יע״א׳.1023  

			גם בין המקובלים נמצא חילוקי דעות שנרשמו בראשית המאה העשרים. אלה הובאו אצל ר׳ יוסף חיים, בן איש חי, שנה א, פר׳ תצוה, ירושלים תשל״ז, מה ע״ב, ס״ק כב. וכן כתב ר׳ אליהו מני: ׳ברכת כהנים בבית האבל נוהגים לאומרו. ועי׳ ש״צ דקפ״ה ומ״א שכתב שם שכפי הסוד אין נכון לאומרו. עי׳ חסד לאלפים סי׳ קכ״ח אות ח״י שגם כפי הסוד נכון הוא לאומרו ולא עדיף מט״ב. יעו״ש׳.1024 וכך נאמר במשנה ברורה (סי׳ קכח ס״ק קנג), באשר לכהן האבל, שלמרות שמדין תורה חייב אבל בימי השבעה בביתו לברך, אך נהגו שלא יעשה כן כי כהן צריך להיות בשמחה בעת הברכה. 

			בכף החיים, סי׳ קכח ס״ק רנג, כותב שרק בגלל הזוהר בח״ג קמה ע״א וקמז ע״ב, הדורש שמחה, השתלט הנוהג שאבל לא יברך, וכי בעיקרו של דבר אָבל חייב בכל המצוות. מסורת זו חדרה בשם הזוהר, ולמען האמת, הזוהר אינו מדבר על שמחה כלל אלא על אהבה. בין כך ובין כך נמצאת למד על כוחו של הזוהר (וכי יסוד השמחה אינו גורם דומיננטי). 

			זאת ועוד 

			הקשר בין ברכת הכהנים לעולם האצילות הניב מסקנה מעניינת: ׳וצריך שיתמלא זקנו לפי ששער הזקן מורה בצינורות עליונות ... ואם יש לו זקן יש לו הדרת פנים והוא דוגמא עליונה וראוי להמשיך הברכה. ומכאן אתה למד שמי שאין לו זקן אעפ״י שהוא בן מאה שנה לא ישא את כפיו, אף על־פי שאין נראה כן מדברי הפוסקים׳.1025 יושם לב שהלכה זו נקבעה בידי פוסק בעל שיעור קומה, ואף זאת: הוא עצמו קבע כלל, שנתפרסם בספרות ההלכה, שמקום שפוסקים ומקובלים חלוקים ביניהם תיפסק ההלכה כדעת הפוסקים. מכל מקום, בספרו הקבלי לא נקט כך.1026  

			דומה כי המגמה הקבלית לקיים המצוה בכל יום, על שלל נתיבותיה, השפיעה ברוחה על ספר חרדים, בכותבו שגם ישראל המתברך מקיים בכך מצוה. כדבריו: ׳לברך כהן את ישראל ... וישראל העומדים פנים כנגד פני הכהנים בשתיקה ומכונים לבם לקבל ברכתם כדבר ה׳ הם נמי בכלל המצוה ממנין תרי״ג׳.1027  

			פרט נוסף בהקשר לציבור שנידון בספרות הקבלית הוא אם יש לשבת, לעמוד או לכרוע.1028 ממדרש קדום, תרגום שיר השירים ז ח, עולה כי יש לעמוד: ׳זאת קומתך דמתה לתמר ... וקומתהון כדיקלא וקהליך קיימין אפין באפין כל קבל כהנייא׳ וכו׳. בבית הבחירה, מסכת מגלה, ירושלים תש״ה, כג ע״א: ׳נוהגין בספרד להיות כל הצבור עומדין בשעה ששליח צבור אומר ברכת כהנים׳. אולם בזוהר ח״ג קסו ע״א כתוב: ׳בההוא שעתא דכהנא פריס ידוי צריכין עמא למיתב בדחילו באימתא׳. מכאן הוכיח מגן אברהם, סי׳ קכח ס״ק כב, שמותר לשבת. וכן פסק בשו״ע הרב, סי׳ קכח ס״ק כג, שבדרך כלל הולך בעקבותיו: ׳אבל הצבור רשאין לישב׳. וכך נוהגים חלק מיהודי תימן, וכפי שציין הרב צובירי בסידורו כנסת הגדולה, עמ׳ קעו: ׳שים נא לב דמלשון הזוהר מוכח דלאו דוקא רשאים אלא שצריכים לשבת׳. אולם בספר הנפוץ בקרב הספרדים, בית מנוחה, דחה את דברי מגן אברהם וחִייב לעמוד.1029  

			שאלה זו, שגם חכמי הלכה התלבטו בה, נענתה בדרך כלל בחוגי המקובלים שאחרי צפת בחובת עמידה, למרות הכתוב בזוהר, ועמדו ופירשו מילה זו שלא כפשוטה הרגיל. 

			סיכום 

			ברכת כהנים תפסה מקום חשוב בספרות התלמוד והמדרש. ספרות הקבלה אימצה פרטים רבים, בחלקם פיתחה והרחיבה, ואף נתנה לבוש חדש שנטבע בחותם המחשבה הקבלית. וכך נגררה הליכה אחר הליכה, שהיתה מובנת מתוך הבניין הפנימי, ואפילו תוך ניגוד לנוהג מקובל (בעיקר זה שנתעצב בהשפעת חומרות חסידי אשכנז). ברם, תוך כדי החיים עוצבו וחדרו פרטים רבים בעלי אופי קבלי, והם קיימים בפועל כחלק מן התרבות ההלכתית. 

			׳עוד יש דעות רבות וקבלות ישרות בברכת כהנים אשר אין מקומו. ואבאר קבלת נקודות אשר נשתמשו בו בעלי העבודה׳,1030 ואני גם מזאת משתמט במאמרי. גם לא דנתי בכל מסכת הצירופים והגימטריאות שנכרכו סביב מספר אותיות הברכה או ׳הברכה המשולשת׳, ועוד נושאים שקצרה היריעה מהכילם.1031 

			 

			
				
					877	בניגוד לקרבנות, עבודת הכהנים, שבטלו לחלוטין. וראה ג׳ אלון בסמוך. 

				

				
					878	ראה חנוך אלבק, פירושו למשנה, עמ׳ 388, על ברכות נה ע״ב.

				

				
					879	ג׳ אלון, מחקרים בתולדות ישראל, תל־אביב תשי״ז, א, עמ׳ 184-181. ראה גם ר׳ יעקב עמדין, עמודי שמים, תשכ״ו, ל ע״א-ע״ב; אורי ארליך, כל עצמתי תאמרנה, ירושלים תשנ״ט, עמ׳ 111.

				

				
					880	כמו בתפילה — הערת אלבק, שם, עמ׳ 388.

				

				
					881	שו״ת באר־שבע, סי׳ עא. וראה הדיון הרחב של וידר, התגבשות, ב, עמ׳ 736-733. וכן שפרבר, מנהגי, ח״ג, תשנ״ד, עמ׳ פח-פט; הנ״ל, ח״ד, תשנ״ה, עמ׳ עא-עה.

				

				
					882	ולפי הסברו של רלב״ג, בפירושו לבמד׳ ו 23: ׳כי אם יעתיקו זה המאמר ללשון אחר אולי תפסד הכונה ותבלבל׳.

				

				
					883	הן חזרו ונרשמו, למשל, באוצר הגאונים, סוטה, כרך יא, עמ׳ 253-250; רבינו בחיי, פר׳ נשא, תשכ״ד, עמ׳ כט הע׳ 23; יש שכר, דיני נשיאת כפים, סי׳ ד ואילך. מעניין שספרות הגאונים לא הוסיפה דברים חדשים. באוצר הגאונים, כרך ה, למסכת תענית, עמ׳ 38, מובאות דעות שונות על הנוהג בתענית וביום כיפור.

				

				
					884	י׳ תא־שמע, ״מקדש מעט — הסמל והממשות״, אסופת מחקרים מוגשת לעזרא פליישר, כנסת עזרא, תשנ״ה, עמ׳ 360 הע׳ 29.

				

				
					885	ש׳ אסף, ספר המקצועות, ירושלים תש״ז, עמ׳ לט, סי׳ מז. הובא גם אצל זימר, עולם, עמ׳ 137-136.

				

				
					886	ט״ז לאו״ח סי׳ קכח ס״ק לז. הט״ז עצמו מחה על כך: ׳ושיבוש הוא בעיני׳, בין היתר משום שבא״י ובמצרים מברכים כל יום, משמע שלעולם אמורים היו לפרוש מנשותיהם, ואין זה מן ההגיון ולא מן הדין. וראה דיון רחב אצל ג׳ צינר, נטעי גבריאל, עמ׳ תטו-תיח.

				

				
					887	בעל לקט יושר, ברלין תרס״ג, עמ׳ 24, מציין שבאושטריך נהגו שכהן לא פרש מאשתו. משמע שהיו בימיו קהילות שנהגו לפרוש. וראה באר היטב, לשו״ע סי׳ קכח ס״ק מט, שהביא את פרי חדש בשם ספר המקצועות המחייב לפרוש, ואילו הוא מתנגד לכך. וראה הט״ז בהערה קודמת. ראה גם אליהו מני, זכרונות אליהו, מערכת כף, ירושלים תרצ״ו, עמ׳ פח, ס״ק ז; שפרבר, מנהגי, כרך ד, עמ׳ לט-מ. 

				

				
					888	הנהגת מהרש״ל, ההדיר י׳ רפאל, ירושלים תשכ״א, עמ׳ יד ס״ק יד.

				

				
					889	למרות שעצם העלייה לדוכן אינה חובה. ראה דיונו של הרב מרדכי פוגלמאן, סיני, כ (תש״ז), עמ׳ א-ט. 

				

				
					890	מצודת דוד, טעמי מצות לרדב״ז, יב ע״ב. בשער הכונות ובשער המצות לא נידון הנושא. וראה עוד להלן בין הפניות 135-130.

				

				
					891	תא־שמע, הנגלה, עמ׳ 29; הנ״ל, ״עוד לבעיית המקורות האשכנזיים בספר הזהר״, קבלה, 3 (תשנ״ח), עמ׳ 259. אולם מעניין הכתוב בלקט יושר, עמ׳ 24 (ובהמשך), כי אפילו יש שני כהנים שונאים זה לזה אין זה מעכב ׳כי כל אחד יכול לעשות מצותו בלא חברו׳.

				

				
					892	כך כותבים, למשל, יש שכר, דיני נשיאת כפים, ס״ק יא; מגן אברהם, סי׳ קכח ס״ק יז; ר׳ יעקב ישראל אלגזי, שלמי צבור, דיני ברכת כהנים, ס״ק כח, קמה ע״ב.

				

				
					893	שו״ע הרב, סי׳ קכח ס״ק יט. שמא היה האור זרוע לנגד עיני רש״ז (ראה תא־שמע, לעיל הערה 15), כי אף הוא משתמש במילה ׳סכנה׳. 

				

				
					894	בית יוסף, סי׳ קכח.

				

				
					895	כ״ץ, הלכה, עמ׳ 39.

				

				
					896	פירושים ופסקים על התורה לרבינו אביגדור הצרפתי, ירושלים תשנ״ו, עמ׳ תנא.

				

				
					897	י׳ תא־שמע, ״עוד לבעיית המקורות״ (לעיל הערה 15), עמ׳ 260-259.

				

				
					898	ר׳ יהודה חייט, מנחת יהודה למערכת האלוהות, לג ע״א.

				

				
					899	ר׳ יוסף אלאשקר, צפנת פענח, מהדורת מ׳ אידל, ירושלים תשנ״א, 77 ע״א; מהדורת מ׳ עמאר, לוד תשס״ט, עמ׳ 174.

				

				
					900	למשל, בשליש הראשון של המאה השבע־עשרה הביע זאת בתימן בעל ספר סגולות: ׳צריך אדם שיטול ידיו שירחץ ידו הימנית בידו השמאלית, שישמש השמאלית לימנית כדוגמא שלמעלה, כמו שהכהן העולה על הדוכן שהלוי משמשו ורוחץ לו ידיו׳ (ראה חלמיש, תימן, עמ׳ 68). כלומר, הדרך הנהוגה אצל כהן ולוי משמשת דוגמא לנטילת ידיים.

				

				
					901	יביע אומר, ח״ו, או״ח, סי׳ כד אות ג.

				

				
					902	מעניין מאוד כי בשו״ת מאת יעקב לבית הלוי, ויניציאה השע״ד, שאלה יו, עה ע״ד-עט ע״ד, הוסכם שלוי תלמיד חכם מופלג לא יטול ידי כהנים.

				

				
					903	ברית כהונה, או״ח, ח״א, ערך לוי ס״ק ג.

				

				
					904	רדב״ז (לעיל הערה 14), יב ע״ב.

				

				
					905	ראה חלמיש, הריטואל, עמ׳ 34-32, 75-73 ועוד.

				

				
					906	ראה הערה 28.

				

				
					907	J. Wijnhoven, Moses ben Shem Tov de Leon, Sefer Maskiot Kesef, 1961, p. 8

				

				
					908	בעל ספר המפליג. ראה אדם אפטרמן, כוונת המברך למקום המעשה, תשס״ד, עמ׳ 290. אך הוא שם דגש על צירופי השמות.

				

				
					909	כ״י פריס 853, דף 44ב. נזכר אצל מ׳ אידל, ״ארץ־ישראל והקבלה במאה השלוש־עשרה״, שלם, ג (תשמ״א), עמ׳ 119. ואכן, ראה באגרת ׳וזאת ליהודה׳ של אבולעפיה, נדפסה אצל א׳ ילינק, גנזי חכמת הקבלה, לפסיא תרי״ג, עמ׳ 23-21.

				

				
					910	ר׳ אברהם סבע, צרור המור, פר׳ נשא, ה ע״ד.

				

				
					911	למשל, רדב״ז (לעיל הערה 14), יא ע״ג-ע״ד, הביא שורת הלכות ונימק טעמן בקצרה ברעיונות קבליים. 

				

				
					912	ראה ג׳ אלון (לעיל הערה 3), עמ׳ 184-181.

				

				
					913	ספר הבהיר, מהדורת ד׳ אברמס, סי׳ 87, עמ׳ 173. שאלה זו הורחבה בספר הקנה, קראקא תרנ״ד, כז ע״א.

				

				
					914	ראה ג׳ שלום, ראשית הקבלה וספר הבהיר, ירושלים תשכ״ב, עמ׳ 304.

				

				
					915	זוהר ח״ג קמו ע״ב.

				

				
					916	שם ע״א (בתרגום).

				

				
					917	ובלשון ר׳ יוסף אלאשקר, צפנת פענח (לעיל הערה 23, דף 77ב = עמ׳ 175): ׳והנה המברך הוא מברך העליונים והתחתונים׳. 

				

				
					918	רקנטי, פר׳ נשא, עג ע״ב. כל הקטע הובא, בלא ציון, בשפתי כהן על התורה, לר׳ מרדכי הכהן מצפת, פר׳ נשא, ירושלים תשכ״ד, טו ע״ד. ובקצת שינוי אצל רדב״ז (לעיל הערה 14), יא ע״ג. ועיין גם פירוש ר׳ עזרא לשיר השירים, כתבי הרמב״ן, מהדורת שעוועל, ב, ירושלים תשכ״ד, עמ׳ תקל. וראה לקמן הפניה 44. לעניין ההסכמה ראה להלן, ליד הפניות 72-68.

				

				
					919	למשל, רמד״ל כותב במשכיות כסף (לעיל הערה 31), עמ׳ 9, שהאצבעות הן ׳דוגמא עליונית׳ [ביטוי חביב עליו. ראה, למשל, ספר הרמון, מהדורת וולפסון, עמ׳ 38], ׳וכבר רמזנו [וכוונתו כנראה לחלק הראשון הנקרא תפוחי זהב, שאינו נמצא בידינו] בזה ענינים גדולים בסוד נשיאות כפים של כהן וסוד הידים של משה׳. ולעניין משה רבנו ראה ח׳ פדיה, השם והמקדש במשנתו של ר׳ יצחק סגי נהור, תשס״א, עמ׳ 123-116; ארליך (לעיל הערה 3), עמ׳ 113-111. 

				

				
					920	רקנטי, טעמי המצות, קושטאנדינא ש״ד, דף 10א-ב.

				

				
					921	זהר ח״ג קמו ע״ב.

				

				
					922	אוצר הכבוד, ווארשא תרל״ט, כט ע״ב-ע״ג. והובא בסידור טהינגן ש״ך.

				

				
					923	אור זרוע, כ״י הספרייה הבריטית 771, דף 27א (=מהדורת בן ציון הכהן, תשס״ט, עמ׳ 147).

				

				
					924	רקנטי, פר׳ נשא, עג ע״ב. דבריו קרובים לאמור בשערי אורה, יב ע״א: ׳ומסר ביד הכהנים מפתחות עליונים להמשיך הברכות והשפע והאצילות מכל המעלות והספירות העליונות לבריכה זו הנקראת כה [=מלכות], וצוה ברכת כהנים ... וכשהמדה הזאת מתברכת ומתמלאת אז יבא השפע והאצילות לישראל׳. ובנוסח של רבינו בחיי, ח״ג, עמ׳ כט: ׳תמשיכו הברכה ממדת החסד, שהיא מדתו של כהן, אל העשירית. ועם זה היה העולם מתברך בנשיאות כפיו של כהן ובכונת לבו׳. ראה גם רדב״ז (לעיל הערה 14), יא ע״ג.

				

				
					925	מאירת עינים, עמ׳ קצ; מערכת האלהות, קצד ע״א.

				

				
					926	רבינו בחיי, ח״ג, עמ׳ ל. וראה פירוט רחב אצל אבולעפיה (לעיל הערה 33, מתוך ילינק, עמ׳ 22).

				

				
					927	ספר ציוני, פר׳ נשא, ירושלם תשכ״ד, ס ע״א. וכן בועז הוס, על אדני פז, עמ׳ 200, בהדגשה על המחשבה התאורגית. ועוד הרבה.

				

				
					928	פדיה (לעיל הערה 43), עמ׳ 128. להגיית השם המפורש ראה גם א׳ גרינולד, ״הכתב, המכתב והשם המפורש״, משואות, מחקרים בספרות הקבלה ובמחשבת ישראל מוקדשים לזכרו של פרופ׳ גוטליב, תשנ״ד, עמ׳ 88-86. 

				

				
					929	דומה עלי שהמחבר רומז אל הד׳יכר המוסלמי, וממילא הברכה מקבלת צביון מיוחד. ראה גם להלן הפניה 69. ואולי כך גם ציוני, פר׳ נשא, ס ע״ג: ׳בכל ברכה הזכירו היודעים שם בן ד׳ אותיות׳ וכו׳. וראה מ׳ אידל, פרקים בקבלה נבואית, תש״ן, עמ׳ 120-117. 

				

				
					930	ר׳ יונה גירונדי [מיוחס לו], שערי העבודה, מהדיר: הרב בנימין זילבר, בני־ברק תשכ״ז, עמ׳ י.

				

				
					931	ראה סוטה לח ע״א; ספרי, נשא, פסקא לט, עמ׳ 43. אגב, יושם לב להתייחסויות השונות לביטוי כ״ה תברכו — כיעד (כפי שראינו לעיל) או כאמצעי.

				

				
					932	שערי אורה, שער י, ירושלים תש״ך, קא ע״א. נזכר בסידור טהינגן ש״ך. וראה ש״א ורטהימר, בתי מדרשות, ירושלים תשי״ג, ב, עמ׳ קעג הערה צד. דיון יפה תמצא אצל ברכה זק, שומר הפרדס, באר־שבע תשס״ב, עמ׳ 87-83. בהקשר זה אזכיר חכמים שאינם מקובלים, שדיברו על השפע האלוהי היורד בזכות ברכת הכהן שמשמעו ׳שידעוהו כלם ואז אברכם מצד דבקות השגחתי בהם׳ (רלב״ג לבמד׳ ו 23), כלומר, אדם מגיע לדבקות וממילא מושגח באופן אישי. וכן כתב ר׳ שלמה לבית הלוי, דברי שלמה, קלט ע״א: ׳שאין ברכותיהם באות במקרה רק בהשגחה מאת ה׳ ושפעו׳. הברכה גם שומרת מפני מזיקים שונים. ראה גם ר׳ יהודה כלץ, ספר המוסר, תשל״ג, עמ׳ צו. וראה בסמוך הפניה 57.

				

				
					933	זוהר ח״ג קמו ע״א, קמז ע״א.

				

				
					934	ספר הבהיר, מהדורת מרגליות, תשי״א, סי׳ קלה = מהדורת אברמס, עמ׳ 177 סעיף 92. גם באוצר הגאונים, סוטה, לח ע״ב, עמ׳ 255, נקשרה פרישת כפיים לברכת כהנים.

				

				
					935	ספר הבהיר, מהדורת מרגליות, תשי״א, סי׳ קלט = מהדורת אברמס, עמ׳ 181 סעיף 95. מדובר אפוא במי ש׳יודעים את סוד השם הנכבד׳ והם נענים מיד.

				

				
					936	בזוהר, ח״ג קפו ע״ב, ברכת הכהן באצבעות תלויה בפריסת הידיים של משה.

				

				
					937	ראה ח׳ פדיה (לעיל הערה 43), עמ׳ 169.

				

				
					938	ר׳ יעקב בן ששת, האמונה והבטחון, כתבי הרמב״ן, כרך ב, עמ׳ תמא. ראה גם עודד ישראלי, פתחי היכל, ירושלים תשע״ג, עמ׳ 201. על עמדת הזוהר ראה שם, עמ׳ 207-202.

				

				
					939	שיר השירים רבה, ג ו (וכן במדבר רבה, פר׳ נשא, פרשה יא אות ט); והובא בדרשות אבן שועיב, פר׳ נשא, סב ע״ב. הפסוק על גבורי שלמה נאמר גם במסגרת תיקון קריאת שמע על המיטה, ואף שם מגורשים כוחות חבלה. כזכור, הזוהר, ח״ג קמה ע״א, קושר את ששים האותיות שבברכת כהנים לששים רבוא ישראל. וראה צרור המור, פר׳ נשא, ו ע״א: ׳ובפסוק ושמו את שמי יש ז׳ אותיות הויה, להורות שהברכה הזאת היא כלי זיין של ישראל׳ (ראה עוד שם, ה ע״ד). לעניין החלום הרע ראה עוד א׳ ברלינר, הערות על הסידור, ירושלים תש״ה, עמ׳ 42. על דרכי השימוש בברכת כהנים בפולקלור ראה דב סדן, ״פכים קטנים״, סיני, צא (תשמ״ב), עמ׳ צא-צג.

				

				
					940	זוהר ח״ג קמו ע״א. וראה לעיל הערה 56.

				

				
					941	וכן דרש רבינו בחיי, בפירושו לבמד׳ ו 23; וכן פסק יש שכר, דיני נשיאת כפים, ס״ק ז. ועוד רבות.

				

				
					942	ספרי, פר׳ נשא, אות מג.

				

				
					943	וכך פירש גם בזוהר ח״ג קמז ע״ב.

				

				
					944	חולין מט ע״א.

				

				
					945	דרשות אבן שועיב, פר׳ נשא, סב ע״ב. כך גם צרור המור, פר׳ נשא, ו ע״ב. 

				

				
					946	ספר הרוקח, תשכ״ז, סי׳ שכג, עמ׳ ריז. ראה גם זוהר ח״ג קמה ע״א (רע״מ): ׳דהא קב״ה אסתכם עמיה דכהנא׳; רקנטי, פר׳ נשא, עג ע״ב. דברים יפים מאוד בעניין זה העלה רש״ר הירש, חורב, ירושלים תשס״ז, סי׳ תרפה, עמ׳ 515-514.

				

				
					947	ספר הרוקח, סי׳ שיט, עמ׳ רח.

				

				
					948	רדב״ז (לעיל הערה 14), יא ע״ד.

				

				
					949	תניא רבתי, ירושלים תשע״א, עמ׳ כג. אגב, בספר יוסף אומץ, סי׳ תתו, עמ׳ 178, דיווח כי ׳כשהכהנים נושאין כפיהם מנהג של ותיקין לשלשל הטלית לפני עיניהם, והטעם כדי שלא יביטו אנה ואנה ויסיחו דעתם מן הברכה שמתברכים מן הכהנים׳. 

				

				
					950	אבודרהם השלם, עמ׳ קטז-קיז. גם לפי בית יוסף, סי׳ קכח ס״ק כג, המאמר התלמודי שהמסתכל בכהנים עיניו כהות, חל רק בבית המקדש שם הגו את השם המפורש והשכינה שרתה.

				

				
					951	בית הבחירה לרבינו המאירי על מסכת מגלה, ירושלים תש״ה, כב ע״ד.

				

				
					952	רקנטי, נשא, עג ע״ב. ראה גם זוהר ח״ב רכה ע״א. אכן ר׳ יוסף אלאשקר (לעיל הערה 23, דף 77א = עמ׳ 174), מציין זאת (מבלי לציין מקור) כשני נימוקים. כמוהו גם בשפתי כהן (לעיל הערה 42). אגב, גם אם הנימוק השני מושפע מן האמירה התלמודית ׳אין הברכה מצויה אלא בדבר הסמוי מן העין׳ (תענית ח ע״ב) יש לשער שגם האספקט המאגי עמד ביסוד הנימוק.

				

				
					953	שו״ת רדב״ז, אלף פ. אגב, הרמב״ם (קובץ תשובות הרמב״ם ואגרותיו, סי׳ פה, לפסיא תרי״ט, עמ׳ יח) נשאל הכיצד עמדו הכהנים ואחוריהם אל ההיכל? והוא ציין כמה תנאים הלכתיים להיתר. אולם לדעת רבינו בחיי (כד הקמח, ערך רשות (ג), תש״ל, עמ׳ שסב), הקביעה כי השכינה שורה על ידיהם פותרת מאליה שאלה זו.

				

				
					954	זוהר ח״ג קמז ע״א. בזוהר ח״ב סו ע״ב, ניתן הנימוק של השכינה השורה.

				

				
					955	זוהר ח״ג פד ע״א.

				

				
					956	ומעניין שרקנטי, כ ע״א, מצטט את הקטע הזה בזוהר, אך בסופו נימק: ׳דאיהו חיזו יקרא דמלכא עילאה׳. בנוסח זה נוצרת הקְבלה בולטת בין הנימוקים לקשת ולברכת כהנים.

				

				
					957	שלמי צבור, דיני ברכת כהנים, ס״ק לג, קמה ע״ד. וכן משנה ברורה, סי׳ קכח ס״ק פט. הקשר למקדש הובע גם בתקנת רבן יוחנן בן זכאי שכהן יחלוץ נעליו בעת נשיאת כפיים (ראש השנה לא ע״ב), כנראה זכר למקדש.

				

				
					958	ראה חלמיש (לעיל הערה 29), עמ׳ 156-154, 20, 107-106, שם היצגתי את תפיסת הראייה הקבלית הממשית.

				

				
					959	רדב״ז (לעיל הערה 14), יא ע״ד.

				

				
					960	ראה ברכה זק (לעיל הערה 56), עמ׳ 86.

				

				
					961	יעב״ץ, מור וקציעה, ירושלים תשנ״ו, קנב ע״א.

				

				
					962	שם שם, קנא ע״ב.

				

				
					963	שו״ע הרב, סי׳ קכח ס״ק לו. הנימוק הוא כביכול הלכתי, שכן רעיון החציצה נזכר בתלמוד בהקשר לחובת הכהן להסיר מנעליו בעת העבודה וברכת כהנים. על כך עמד גם בעל כף החיים ודחה את הנימוק. וראה בסמוך. בבית יוסף, סי׳ קכח ס״ק כג, כתב: ׳נוהגים הכהנים בארץ מצרים לשלשל טלית של מצוה על פניהם וידיהם, ומנהג יפה הוא, כדי שלא יוכלו הם להסתכל בעם ולא העם בהם ויבואו לידי היסח דעת׳. וכך משנה ברורה, סי׳ קכח ס״ק צב.

				

				
					964	כף החיים, סי׳ קכח אות קמג. וראה שפרבר, מנהגי, ו, עמ׳ (לד-)מ.

				

				
					965	ראה בית יוסף סי׳ קכח אות יב; וכן שבלי הלקט, ענין תפלה, סי׳ כג (׳לא מצינו בתלמוד כל עיקר׳).

				

				
					966	אמנם אביו הרא״ש, בפירושו למגילה, פרק שלישי, אות כא, כבר עמד על כך.

				

				
					967	מגלת סתרים, נדפס ברב נסים גאון — חמשה ספרים, תשכ״ה, עמ׳ 278 אות קכח. וכך ציין גם בפסקי רקנטי, דיני נשיאת כפים, סי׳ לז. וראה בהרחבה י׳ פלס, ״פסקים ופירושים ממהרי״ל ובני דורו״, ספר זכרון לרב בצלאל ז׳ולטי, תשמ״ז, עמ׳ רנב-רנג. ראה גם א׳ ברלינר, הערות על הסידור, ירושלים תש״ה, עמ׳ 41. לעניין האוירים ראה גם שפרבר, מנהגי, ו, עמ׳ כג-לד.

				

				
					968	ר׳ יונה גירונדי [מיוחס לו], שערי העבודה, מהדיר: הרב בנימין זילבר, בני־ברק תשכ״ז, עמ׳ י. 

				

				
					969	וכן ר׳ יהודה כלץ, ספר המוסר, תשל״ג, עמ׳ צה; שו״ע, סי׳ קכח ס״ק יב; ר׳ משה אלבאז, היכל הקודש, ירושלים תשס״ה, עמ׳ 118; ר׳ יוסף אלאשקר (לעיל הערה 23, דף 77א = עמ׳ 174). ועוד רבים.

				

				
					970	ראה מ׳ אידל, החוויה המיסטית אצל אברהם אבולעפיה, ירושלים תשמ״ח, עמ׳ 32-31. 

				

				
					971	ח״ג קמו ע״ב. וכן פסק יש שכר, דיני נשיאת כפים, ס״ק ו. אמנם כתב במגן אברהם, סי׳ קכח ס״ק יט: ׳ולא נהגו כן׳.

				

				
					972	זוהר ח״ג קמה ע״א.

				

				
					973	פירושו לשמ׳ יז 12. מהדורת שעוועל, ח״ב, עמ׳ קנו.

				

				
					974	רדב״ז (לעיל הערה 14), יא סע״ג.

				

				
					975	מעשה רב, ירושלים תשע״ז, עמ׳ קפו.

				

				
					976	ר׳ יצחק יחיאל יהודה ספרין, היכל הברכה, לעמבערג תרכ״ד, חלק ד, פר׳ נשא, מב ע״א.

				

				
					977	בן איש חי, שנה א, פר׳ תצוה, ס״ק יד, מד ע״ב. מעניין שגם הרב חיים דוד הלוי, שמושפע מאוד מן הקבלה, מסיים דבריו: ׳וכל כהן יעשה בזה כפי שחינכוהו ולימדוהו אבותיו׳ (מקור חיים, פרק סב ס״ק כט, תשע״ד, א, עמ׳ 307).

				

				
					978	שו״ת ציץ אליעזר, חלק יא, סי׳ ו.

				

				
					979	שפתי כהן (לעיל הערה 42).

				

				
					980	שער הכונות, ענין כונת חזרת העמידה, ירושלם תרס״ב, מ ע״א. וכן ראינו לעיל בסידור האר״י, בהפניה שאחרי הערה 85. גם בן איש חי, שנה א, פר׳ תצוה, אות יד, ציטט את שער הכונות, ואחרים.

				

				
					981	כף החיים, סי׳ קכח, אות עז. לדבריו, כך נהגו גם חסידי בית־אל.

				

				
					982	פירושו לויק׳ ט 22. 

				

				
					983	שם שמ׳ יז 12. 

				

				
					984	כף החיים, סי׳ קכח אות עז. אמנם בבן איש חי, שנה א, פר׳ תצוה, אות יד, כתב שביקש מר׳ אליהו מני לברר מנהג חסידי בית־אל ׳אם הכהנים אצבעותיהם זקופים כמו בנטילת ידים, והשיב שגם בזה לא יש היכר, יש עושין כך ויש עושין כך׳. 

				

				
					985	שער הרזים, עמ׳ 57. ושם: ׳יד ימין גבוהה מיד שמאל׳. אציין כי ר׳ יוסף אלאשקר, במאה השש־עשרה, מוסר בשם ר׳ יצחק סגי נהור כי ׳מעלת יד ימין היא פשוטה למעלה מן הראש בענין נשיאות כפים׳. הובא במאמרו של מ׳ אידל, ״הספירות שמעל הספירות״, תרביץ, תשמ״ב, עמ׳ 258.

				

				
					986	פר׳ שמיני, נט ע״ג: ׳וישא אהרן את ידו אל העם, נכתב ידו חסר, רמז ליד ימנית שהיא למעלה מן השמאלית בנשיאות כפים׳.

				

				
					987	בפירוש לויק׳ ט 22 (מהדורת שעוועל, ח״ב, עמ׳ תמז).

				

				
					988	היכל הקודש, ירושלים תשס״ה, עמ׳ 118.

				

				
					989	הגהות מיימוניות, הלכות תפילה, פרק יד אות ג. וסיים דבריו: ׳וכן ראוי גם על־פי הקבלה׳. גם חותנו של המהרי״ל הסתמך על ספר זה. ראה ספר המהרי״ל, מנהגים, תשמ״ט, עמ׳ תמז, ובהערות שם.

				

				
					990	ראה תא־שמע (לעיל הערה 15), עמ׳ 29, 120-119. ראה גם חלמיש (לעיל הערה 29), עמ׳ 201 והערה 576.

				

				
					991	ראה חלמיש, הקבלה, עמ׳ 176.

				

				
					992	מנהגים שונים ציין שם טוב גאגין, כתר שם טוב, תרצ״ד, א, עמ׳ רכב-רכז. דיון חשוב, מפורט ומנומק, העלה זימר, עולם, עמ׳ 151-132. בעקבותיו הלך מרדכי גולדשטיין (מהדיר שאלות ותשובות מן השמים לר׳ יעקב ממרויש), לוד תשע״ז, עמ׳ קעד-קפג.

				

				
					993	צבי מאיר רבינוביץ, מחזור פיוטי רבי יניי לתורה ולמועדים, ב, תשמ״ז, עמ׳ 33-32. וראה בית יוסף, סוף סי׳ קכח. 

				

				
					994	ספר הרוקח, סי׳ שיט, תשכ״ז, עמ׳ רח. 

				

				
					995	ראה י׳ גרטנר, ״מנהג מרשלייאה״, קבץ על יד, יד (כד), תשנ״ח, עמ׳ 99.

				

				
					996	ספר המנהיג, מהדורת י׳ רפאל, תשל״ח, ח״א, עמ׳ צד. אמנם יש סבורים שהחיוב הוא רק מדרבנן. למשל, יעב״ץ במור וקציעה, סי׳ קכח, ירושלים תשנ״ו, קמח ע״א, אך הנושא חורג מדיוננו.

				

				
					997	יערי, אגרות, עמ׳ 130. ר׳ אברהם הלוי, שו״ת גנת ורדים, או״ח, כלל א, סי׳ לג-לד, דן עם חבריו בשאלה אם יכולים הכהנים לעלות לדוכן במנחה של צום ט׳ באב.

				

				
					998	ראה זימר, עולם, עמ׳ 147 והערה 80: ׳שולחן ערוך של ר׳ יצחק לוריא (פרנקפורט ע״נ אודר, תע״א) סי׳ כז (עמ׳ כב). כל הסידורים שנדפסו עפ״י כוונת האר״י מדגישים את נשיאת כפים היום־יומית, אע״פ שאין בכולם הוראות לכך. סידור המציין נשיאת כפים בצורה מפורשת הוא ספר חסד לאברהם (מהדור׳ אברהם טובייאנא) עפ״י האר״י, מנטובה תקמ״א [הנכון: תקמ״ג, סג ע״א. במהדורת אזמיר תקכ״ד, עו ע״א–מ״ח]. הוא מעיר לשחרית בחול: ׳ואז יכינו עצמם הכהנים לעמוד לשרת בשם ה׳ ולברך בשמו לקיים מ״ע בכל יום כמ״ש הטור ... והרמב״ם ... וכמ״ש מרן האר״י׳.

				

				
					999	ש׳ אסף, ״אגרות מצפת״, קבץ על יד, ג (י״ג) [ת״ש], עמ׳ קכו.

				

				
					1000	איגרת ר׳ ישעיה הלוי הורוויץ מצפת מסוף מרחשון שפ״ב (נדפסה אצל יערי, אגרות, עמ׳ 220). ובצדק העיר זימר (שם, עמ׳ 147 הע׳ 82) שיעקב גליס (מנהגי ארץ־ישראל, עמ׳ מה, הע׳ יב) ציין בהמשך ישיר למכתב השל״ה: ׳והאשכנזים בירושלים נהגו לישא כפים בכל יום בחול, בשבת ויו״ט׳, כי זו תוספת שלו שאינה באיגרת הנ״ל.

				

				
					1001	אברהם יהודה הכהן שווארץ, דרך הנשר ותורת אמת, ארץ־ישראל תשכ״ד, עמ׳ כג. וראה הערה פה בעמ׳ כד. וכן ר׳ יוסף אלאשקר (לעיל הערה 23), דף 76ב; מהדורת מ׳ עמאר, תשס״ט, עמ׳ 173.

				

				
					1002	ר׳ ישראל משקלוב, פאת השלחן, ירושלים תרע״א, הלכות ארץ־ישראל, סי׳ ב, ס״ק טז. השווה בצלאל לנדוי, הגאון החסיד מוילנא, ירושלים תשכ״ז, עמ׳ קנג הערה 31; עמ׳ קז הערה 65 [עדות ר״ש על הגר״א!]. יש לציין שנרשמו כל מיני תופעות מיוחדות שקרו בהקשר זה, ומנעו מהגר״א ומר׳ חיים תלמידו לבצע בפועל את תוכניתם. ראה ר׳ יהושע העשיל לוין, עליות אליהו, וילנא תרל״ד, טז ע״ב; הנצי״ב, שו״ת משיב דבר, חלק ב, סוף סי׳ קד; ערוך השלחן, סי׳ קכח, ס״ק סד. 

				

				
					1003	פאת השלחן, שם; פירוש בית ישראל על אתר, ס״ק כז.

				

				
					1004	שו״ע הרב, סי׳ קכח ס״ק א.

				

				
					1005	שם שם, ס״ק נז, ובעצם כך כבר כתב הרמ״א בהגהתו לשו״ע סי׳ קכח ס״ק מד.

				

				
					1006	לפי ר׳ שלום משאש, שו״ת שמש ומגן, ח״א, סי׳ נ, במרוקו ׳עולים בכל יום׳. אולם לפי עדות הרב נאמ״ן בהקדמתו לספר ברכת כהנים השלם, מאת ר׳ משה הכהן, ׳בג׳רבא נהגו רק בשבתות ובימים טובים ולנשואים דוקא׳. ולדעתו, אמנם בארץ־ישראל יש לשנות ולברך בכל יום.

				

				
					1007	לפי עדות הרב יצחק שילוני. ראה זימר (לעיל הערה 9), עמ׳ 146.

				

				
					1008	בן איש חי, שנה א, פר׳ תצוה, מד ע״א, ס״ק ד.

				

				
					1009	ר׳ יאושוע אלעזר הכהן חמצי, כה תברכו, שאלוניקו תרמ״א, קכד ע״ב, לט ע״א. ובדף קיח ע״א נמנו מועדים מסוימים בלבד. אגב, גם הרב ולדנברג (שו״ת ציץ אליעזר, חלק ז, סוף סי׳ ו) הסכים עם השואל לשאת כפיים בכל יום או בכל שבת, ׳למען לא תבדל קהלתו מכל קהלות הספרדים די בכל אתר[!] הנוהגים כן לישא כפים בכל יום׳. 

				

				
					1010	זימר, עולם, עמ׳ 151-132. נוסף על חומר רב בנושא זה הוא מביא גם את חילוקי הדעות סביב ההצעה לחדש את נשיאת הכפיים בגליל, מאחר ששם נוהגים לעלות לדוכן רק בשבתות, בניגוד למנהג בשאר חלקי ארץ־ישראל. הרב בנימין זילבר מבני־ברק דחה כל החששות מפני חידוש עליית הכהנים לדוכן בכל יום בגליל. המחבר נוקט עמדה ברורה נגד כל צמצום בקיום מצוה חשובה זו. אגב יצויין שנשיאת כפיים אפילו בחגים בלבד היתה לצנינים בעיני אנשי הרפורמה.

				

				
					1011	סוטה לט ע״א.

				

				
					1012	רא״ה מלוניל, אורחות חיים, ירושלים תשט״ז, הל׳ נשיאת כפים, עמ׳ רמב. וכן בספר כל בו, פיורדא תקמ״ב, סי׳ קכא. 

				

				
					1013	סי׳ קכח ס״ק מד. ובדרכי משה האריך קצת יותר.

				

				
					1014	ראה, למשל, שו״ת חת״ם סופר, סי׳ כג (טרודים במלאכתם, ו׳רוב התפלות בלי כוונה ... ותפלה בלא כוונה כקרבן שאינו רצוי׳); ערוך השלחן, סי׳ קכח ס״ק סד. מקצת טעמים נוספים העלה רמי״ל זקש, ״מנהגות״, סיני, יט [תש״ו], עמ׳ קפב-קפד.

				

				
					1015	אוצר הגאונים, סוטה, כרך יא, עמ׳ 259.

				

				
					1016	סוף בבא קמא, סדילקאב תקצ״ו, צד ע״ד.

				

				
					1017	מחלוקת זו הובאה גם בספר האגור, סי׳ קעה.

				

				
					1018	תשבי, משנת, ב, עמ׳ תרז.

				

				
					1019	רבינו בחיי, בסוף פירושו לבמד׳ ו 23 (מהדורת שעוועל, ח״ג, עמ׳ לא). על השלמות ראה יבמות סב ע״ב. ראה עוד יש שכר, ס״ק ג; שו״ת רדב״ז, ח״ד, סי׳ קכח; לחם שלמה (=חלמיש, תימן), עמ׳ 240. 

				

				
					1020	דוד עובדיה, נהגו העם, ירושלים תש״ס, עמ׳ טז (ועיין לעיל הפניה 139). ראה גם יוסף בן נאיים, נוהג בחכמה, מהדורת מ׳ עמאר, ירושלים תשמ״ז, עמ׳ קלב.

				

				
					1021	וראה שו״ע סי׳ קכח ס״ק מד, ואפילו הרמ״א, מג״א ובאר היטב בשו״ע, שם, ס״ק יא. ראה גם ר׳ חיים דוד הלוי, מקור חיים, א, סי׳ סב, סעיף יט, תשע״ד, עמ׳ 301.

				

				
					1022	תכלאל, ירושלים תשכ״ב, א, נב ע״ב. וכן פסק ר״ע יוסף, יביע אומר, ב, סימן יב.

				

				
					1023	מאיר בניהו, רשמות, ו (תשי״ג), עמ׳ 200, סי׳ קכח, יח ע״א.

				

				
					1024	אליהו מני, זכרונות אליהו, מערכת כף, ירושלים תרצ״ו, עמ׳ פח, ס״ק ט. גם לפי התכלאל, ירושלים תשכ״ב, א, נב ע״ב, יש לאבל לברך. וראה ר׳ שלמה הכהן, שו״ת בנין שלמה, ירושלים תשנ״ב, סי׳ י; ר׳ י״מ טיקוצ׳ינסקי, גשר החיים, א, ירושלם תש״ך, עמ׳ רד-רה.

				

				
					1025	רדב״ז (לעיל הערה 14), יא ע״ד-יב ע״א. נושא זה הורחב בשער הכונות, ענין כונת חזרת העמידה, דרוש ה, מ ע״ד-מא ע״ב. אך בלא המסקנה המעשית! אגב, גם בין הפוסקים אין דעה אחידה. למשל, סמ״ק, מצוה קיג. המרדכי, מגילה, כד ע״א, מאפשר רק ׳באקראי בעלמא׳.

				

				
					1026	בדומה לו ראינו את ר׳ שניאור זלמן מליאדי בעל השו״ע לעומת סידורו. ראה להלן, פרק עשרים ותשעה. 

				

				
					1027	ספר חרדים, מ״ע התלויות בפה, פרק רביעי, אות יח, ונציה שס״א, כב ע״א. כמוהו כתב ר׳ פינחס הורוויץ, ספר הפלָאה, כתובות, כד ע״ב. לעומתם, חכמי הלכה מסתייגים. כגון, הריטב״א, בפירושו לסוכה לא ע״ב, ירושלים תשל״ה, עמ׳ רצז: ׳ליכא חיובא אישראל להתברך׳; ר׳ יהודה אסאד, שו״ת יהודה יעלה, א, או״ח, סי׳ מו, לעמבערג תרל״ג, יז ע״ג, טען שאין המתברך אלא מסייע לעושה המצוה, והוא עצמו אינו מקיים בכך מצוה. אולם ראה את גישתו היפה של ר׳ שבתי שעפטל, הנידונה אצל ברכה זק (לעיל הערה 56), עמ׳ 87.

				

				
					1028	מאיר קדוש דן בנושא זה בהרחבה. ראה מאמרו בספרו של שפרבר, מנהגי, ז, עמ׳ קח-קלא. וראה גם מאמרו של מ׳ חלמיש, אצל שפרבר, מנהגי, ג, עמ׳ קצג.

				

				
					1029	בית מנוחה, ליוורנו תרפ״א, קנו ע״ב, ס״ק לח. וראה אליהו מני, זכרונות אליהו, מערכת כף, ירושלים תרצ״ו, עמ׳ פח, סי׳ ח. ושם הביא דעת חכמים אחרים והניח הדבר בלא הכרעה. הרדב״ז (לעיל הערה 14, יב ע״א), הביא את הדיון בספר הקנה, שאף שם נקבע בעמידה. וכך בן איש חי, שנה א, פר׳ תצוה, ס״ק יט.

				

				
					1030	ספר ציוני, פר׳ נשא, ירושלם תשכ״ד, ס ע״ג.

				

				
					1031	יעוין, למשל, באגרת אבולעפיה (לעיל הערה 33); בספר שפע טל, לר׳ שעפטל הורויץ, ׳הקדמה בן מאה שנה׳, ירושלים תשל״א; בספר אוצרות חיים, ירושלם תשנ״ט, עמ׳ רכא-רכט, והוא לקט מאמרות ר׳ יוסף חיים. וכן ר׳ יהושע ממן, עמק יהושע, ח״א, סי׳ כ, המוקדש באריכות לשאלה אימתי הופכים הכהנים את פניהם. כמו כן, בתחילת כ״י אוקספורד 2188, ס׳ 20470, מופיעה אגרת ארוכה של רע״ח ריקי, כה תברכו, לעניין הניגון בברכת כהנים. הנושא נדון גם בחיבור תוספת בכורי קציר, מאת פנחס חי ענו, ויניציאה תע״ה, ובו הסכמות חכמי פירארא. האגרת של ריקי הועתקה בסוף חיבור זה בכ״י מוסקבה־גינצברג 827, ס׳ 48245. השאלה נשאלה בשנת תס״ו. ועוד רבות.

				

			

		

	
		
			פרק תשיעי 

			האתרוג בספרות המדרשית והקבלית 

			בימי קדם 

			בחג הסוכות חייב אדם לקחת (ובלשון חז״ל: ליטול) את ארבעת המינים המוזכרים בפסוק, ויקרא כג מ, שלא כולם מפורשים בשמם, אבל לפי מסורת חז״ל, לפחות, הם אתרוג, לולב, הדס וערבה. אלה נדרשו בתלמוד ובמדרשים בפנים רבות,1032 ואך על מקצתן נעמוד בהמשך. 

			נראה שבתקופת הבית השני האתרוג היה מצוי מאוד בארץ. בשלב מסוים נחשב האתרוג כפרי מאכל כשאר פירות האילן, וממילא גם הפרישו ממנו תרומות ומעשרות. עדות לשכיחותו של האתרוג אפשר ללמוד מן המסופר ש׳רגמו כל העם באתרוגיהן׳ את מי שנהג כמו הצדוקים לעניין ניסוך המים במקדש (סוכה פרק ד משנה ט). ובאחת מאגרות בר־כוכבא הוא דורש להמציא למחנהו הלוחם ׳ללבין ואתרגין ... הדסין וערבין׳.1033 ארבעת המינים הוטבעו במטבעות החשמונאים ובר־כוכבא, נרקמו על פרוכות, צויירו כפריטים ברצפות פסיפס בבתי־כנסת, ובתקופה מאוחרת יותר גם על מצבות בבתי־עלמין וכו׳. וכל כך כי היחס לארבעת המינים היה כאל חפצי קדושה. ובכך נוכחו גם שלטונות רומי כאשר ביקשו לאסור הנטילה, כמו במילה, למשל. כאמור: ׳מה לך לוקה מאפרגל? על שנטלתי את הלולב׳.1034  

			כזכור, במקרא נאמר ׳פרי עץ הדר׳, ובספרות חז״ל: אתרוג.1035 במקורות שונים אלה מתקשרים יחדיו. וכך כתב הרמב״ן בפירושו לויקרא כג מ: ׳האילן הנקרא בלשון ארמית ״אתרוג״, נקרא שמו בלשון הקודש ״הדר״, כי פירוש אתרוג: ״חמדה״, כדמתרגמינן ״נחמד למראה״ — ״דמרגג למיחזי״, ״לא תחמוד״ — ״לא תרוג״ ... ונקרא העץ והפרי בשם אחד, כי כן המנהג ברוב הפירות: תאנה, אגוז, רמון, זית וזולתם. וכן זה, שם העץ והפרי שניהם בארמית: ״אתרוג״, ובלשון הקודש: ״הדר״׳. 

			רבות דרשו חז״ל בתיאורו המהודר של האתרוג ובמבנהו החיצוני. כבר במשנה נידון גודלו של האתרוג, וכפי שמסכם ר׳ ישראל ליפשיץ: ׳אתרוג מהודר יש בו ה׳ תנאים׳ (נקיות, בליטות רבות על גופו, עוקץ משוקע, שושנתא שלמה ומכוונת כנגד העוקץ). אף זאת, נקבע שיש להחזיק במינים ׳דרך גידולן׳.1036 כלומר, יש להחזיק את האתרוג כשעוקצו למטה ופטמתו למעלה. אכן, רבה של אלטונה, ר׳ יעקב עטלינגר, דן בשאלה אם יוצאי אירופה יוצאים ידי חובה בארבעה מינים ׳שגדלו באיי אמעריקא ואויסטראליען׳, שהרי יושבי המדינות האלה ׳רגליהם נגד רגלינו׳.1037 סופו של דבר הוא פסק ש׳מסתבר׳ שהם מותרים כי בכל זאת זה דרך גדילתם. 

			יש שהמילה ׳הדר׳ נדרשה מעין ׳הידוֹר׳ היוונית, שפירושה: מים. בכך הבליט וחיזק הפרשן את יסוד המים שהוא מרכיב חיוני לצמיחתם של הארבעה, והוא מסמל את ראשית הופעת התקופה החקלאית הזקוקה למי גשמים. תובנה זו תרמה למוטיב הזיקה של הנקבה למים שהוא יסוד החסד הגברי. 

			פעמים שהדרשה קושרת את מראם החיצוני של ארבעת המינים לאברים מסוימים בגופו של האדם, ובכך היא מחזקת את הזיקה בין הטבע, האדם והאדמה. 

			במדרשים שונים מסתתר קשר לשוני בין העיסוק בארבעת המינים לבין עבודת המקדש, ובכך בוודאי מתבלטות הערכתם וקדושתם.1038 למשל, בהקשר לקרבנות מופיע בתורה הפועל ׳לרצות׳,1039 וכך בתלמוד לגבי ארבעת המינים: ׳דתניא מאימתי מזכירין על הגשמים? רבי אליעזר אומר משעת נטילת לולב. ר׳ יהושע אומר משעת הנחתו. א״ר אליעזר הואיל וארבעת המינין הללו אינן באין אלא לרַצות על המים...׳. גם נשים לב לדרשה מיוחדת של המילה ׳הדר׳: ׳רבי אומר אל תקרי הדר אלא הדיר. מה דיר זה יש בו גדולים וקטנים תמימים ובעלי מומים, הכא נמי יש בו גדולים וקטנים תמימים ובעלי מומים׳.1040 ובצורה מפורשת ביותר בדרשה הבאה: ׳אמר רבי אבהו אמר ר״א, כל הנוטל לולב באגודו והדס בעבותו מעלה עליו הפסוק כאילו בנה מזבח והקריב עליו קרבן, שנאמר: ״אסרו חג בעבותים עד קרנות המזבח״׳.1041  

			מוטיבים נוספים נמצא אצל חכמי ימי־הביניים. כגון: ׳על דרך הפשט: ארבעה מינין אלו הם גדלים על המים וצריכים להשקאת מים יותר משאר פירות, ולכך נצטוינו בחג הסכות שהוא זמן נסוך המים, והוא יום הדין על גשמי השנה,1042 שֶנְּרַצֶּה להקב״ה על המים עם ארבעה מינין אלו המורים על המים׳.1043 חכם־מקובל זה, רבינו בחיי בן אשר, שהיה רבה של סרגוסה בספרד, מציג פירוש פשטני וטבעי ומוסיף ברוח המדרש: ׳וזהו שאמרו במדרש: אתרוג דומה ללב, לולב לשדרה, הדס לעינים, ערבה לשפתים.1044 והכוונה בזה כי בהכשל האדם בעברות של ארבעה אברים אלו ימצא כופר בארבעה מינין אלו שהם כנגדן ודומין להן, לפי שבכל עברה תמצא כפרה כשיעשה האדם מצוה כנגדה׳.1045 משמע, הקישור לאברים — ובהחלט אפשר לומר אברים מרכזיים שבאמצעותם האדם פועל, לטוב או למוטב — נושא בחובו ערכים פסיכולוגיים־דתיים חשובים. ובמקרה זה גם מסתמנת מגמה של מאזן, של חישוב מצוה כנגד הפסדה. 

			לא רחוק מכך הוא ספר החינוך (מצוה שכד), המעלה רעיון נוסף, בעקבות העקרון שהוא חוזר ושונה אותו: ׳שהאדם נפעל כפי פעולותיו שיעשה תמיד, ורעיונותיו וכל עשתונותיו נתפסות אחרי פועל ידיו, אם טוב ואם רע. לפי שימי החג הם ימי שמחה גדולה לישראל כי הוא עת אסיפת התבואות ופירות האילן לבית ... ובהיות השמחה מושכת החומר הרבה ומשכחת ממנו יראת ה׳ בעת ההיא, ציונו השם לקחת בין ידינו דברים המזכירים אותנו כי כל שמחת לבֵנו לשמו ולכבודו׳. כלומר, מעשה המצוה הפיזי נועד להעמיק את התודעה הדתית דווקא בעת סכנה של נפילה לעולם החומריות. ומיד הוא ממשיך ומעלה רעיון נוסף, שלארבעת המינים־האברים יש משמעות סמלית כללית חיצונית אך גם ספציפית פנימית: ׳ועוד יש בארבעה מינין אלו ענין אחר, שהם דומים לאברים שבאדם העקרים, שהאתרוג דומה ללב שהוא משכן השכל, לרמוז שיעבוד בוראו בשכלו׳ וכו׳. כלומר, יש צורך בהתבוננות שכלית כחלק אינטגרלי של עבודת ה׳. הרעיון המדרשי של הקישור לאברים לבש אפוא צורות ופיתוחים שונים במרוצת הדורות. 

			הספרות הפילוסופית בימי־הביניים הסתפקה בדרך כלל במה שעלה בדרשות חז״ל. והרמב״ם ציין שלושה מאפינים: (א) שהם מצויים מאוד בארץ; (ב) שהם יפים ורעננים, והאתרוג וההדס אף נותנים ריח טוב; (ג) שהם מתמידים ברעננותם במשך שבעת ימי החג.1046 

			בקבלה  

			ספרות הקבלה אף היא משתמשת במדרשי חז״ל אלה ומפתחת אותם לצרכיה ולערכיה, ויש שאף מעצימה את האמור בספרות חז״ל. למשל, לפי אחת הדעות במדרש,1047 הפרי שאכל אדם הראשון היה אתרוג. לדעת רבינו בחיי,1048 נטילת האתרוג יחד עם שלושת המינים האחרים נועדה אפוא לתקן את חטא אדם הראשון. כדבריו: ׳ובזה נתעורר על היחוד כי לפי שקצץ אבינו הראשון וחטא באתרוג לבדו1049 אין אנו מביאין האתרוג לבדו אלא נביאהו עם שאר הפרי ליחדו עם כלן, וכלן עמו, ומזה אנו מתקנין את אשר עותו ומרַצין בו המקום׳.  

			זאת ועוד, הדימוי המדרשי של אתרוג ללב חוזר ונשנה אצל מקובלים. ׳והוא דומה ללב׳;1050 וכן: ׳פרי עץ הדר הדומה ללב ירמוז אל הכבוד הכלול מל״ב נתיבות, והוא הדר מכל הדר׳.1051 כלומר, האתרוג מסמל לא בלבד את הלב האנושי, כאמור בספרות המדרש, אלא גם את עולם הספירות האלוהי, שנרמז, כרגיל, במילה ׳כבוד׳, וכפי שנראה במיוחד בדימוי הנשי דלהלן. אך תחילה נצטט מדברי ר׳ משה בן מכיר, ממקובלי צפת: ׳ענין האתרוג הוא שיש בו טעם וריח, נחמד למראה וטוב למאכל, והוא דומה ללב האדם, שצריך שיהיה יפה וטוב נקי מכל חזזית ומכל פגם — מרמז בזה שהאדם צריך שיהיה לו נקי מכל סיג ופנוי מכל מחשבה רעה׳.1052 

			המילה ׳אתרוג׳ נתפרשה פעמים רבות על־פי הארמית, שבה השורש רג״ג פירושו: חמ״ד. דוגמת הדיבר העשירי, ׳לא תחמוד׳, שתורגם: ׳לָא תירוג׳. ממילא נתקשרה מילה זו עם נקביות נחמדת. גם המילה ׳[פרי עץ] הדר׳, בלשון הידוּר, הוסיפה לנחמדות הנשית. וכך התעצמה משמעותו הנקבית של האתרוג כבר בדורות המקובלים הראשונים.1053 וגם אם יש דעות שונות לגבי הסמבוליקה של שלושת המינים האחרים,1054 יש אחדות דעים לגבי האתרוג.1055  

			׳אתרוג איהי שכינתא תתאה ודמיא ללבא דאיהו לשמאלא דאיהו גבורה, ובגין כך צריך בר נש לנטלא אתרוגא בידא שמאלא׳.1056 המחבר כורך שלושה מוטיבים בחדא מחתא: האתרוג מסמל את השכינה, הספירה התחתונה במערכת הספירות המכונה גם מידת הדין הרפה; האתרוג דומה ללב האנושי שהוא בצד שמאל, המסמל את ספירת גבורה במערכת הספירות המכונה גם מידת הדין הקשה; ומכאן הנימוק לחיוב ההלכתי שאדם יטול את האתרוג בידו השמאלית, כדי ׳לתקן׳ את הגבורה. לכאורה, שורת מעשים סמליים, אך יש שנדרשת משמעות נוספת: 

			׳ועל דרך הקבלה, אתרוג היה [אילן שאכל אדם הראשון] והוא נרמז בכתוב שנאמר ׳ונחמד העץ להשכיל׳, ותרגום אונקלוס ומרגג, כי הוא נחמד ומהודר וטבעו חם ומושל על השכל׳.1057 כלומר, אדם הראשון נכשל בחטא משום שהאתרוג, הרגש החם, השתלט על שכלו. ומכאן, כמובן, הלקח: להשליט מוח על הלב (והוא מוטיב מרכזי בספר תניא לרבי שניאור זלמן מליאדי). 

			במקום אחר בתיקוני זוהר מנומק מדוע פגמים מסוימים פוסלים את האתרוג: ׳בגין דאיהי דמי לשכינתא, דאתמר בה ״כלך יפה רעיתי ומום אין בך״׳.1058 עצם הדימוי הנשי מחייב שלמות אסתטית. ולדוגמה: ׳ואם ירוקה היא משובחת יותר בדיוקנה, דהוַת אסתר ירקרוקת, בגין דאתמר בה ״ותלבש אסתר מלכות״ וגו׳׳.1059 הגוון הצהוב הנדרש בתלמוד משתלב כאן במוטיבים קבליים (ה׳מלכות׳ בפסוק שהובא מקבלת משמעות של ספירה). 

			לדמיון לספירה התחתונה ולנשיות יש ביטוי נוסף: ׳האתרוג הוא הכללות שלהם כמו שהגן כולל הנטיעות ... וכך היה צריך שתהיה מחוברת מכלם ותהיה לה בית קבול כדי שעל ידה יפעלו פעולתם. ומעתה תתבאר היטב כונת הרמב״ן שאמר שאיננה עמהם באחדות, עם היות שעמהם באצילות. וזה כי אע״פי שכלם נקראו נטיעות, יש בה שנוי, כי היא נקראת גן. והיה כן מפני שהיא חבור כללות שלהם, אם כן אחדותה איננו כאחדותם׳.1060 הספירה התחתונה היא אחת מן הספירות אבל יש בה מעין כולן, כאשה הנושאת ברחמה עוברים ובעלי זהויות שונות. ועל כן כונתה בפי מקובלים במאה השלוש־עשרה: תמונה לכל התמונות. האתרוג הנשי התחתון משמש אפוא הסבר ומדגם למציאות הספירותית העליונה. וכך נבין את הכתוב הבא: 

			ואותו הפרי הוא נחמד למראה לפי שכל מראות העליונות וכל האספקלריות נראים בזה הפרי. ד״א נקרא פרי בשביל שהוא מקבל כל פרי שיבוא מן עולם העליון שהוא נחל העמוק1061 שלשם מתגדלים הפירות שהם נשמות הצדיקים סביב לנחל העמוק, ואותן הפירות מתגדלים באותן הנטיעות שניטעם סביב לנחל.1062  

			בלא להיכנס בעבי הקורה הקבלית אסכם בקצרה את האמור במובאה האחרונה: בקבלה, הנשמה נדמית כציפור או כפרי הנובע מאילן שהוא בדרך כלל סמל לספירת תפארת או יסוד. שתי הספירות הללו, שהן מסמלות את המגדר הזכרי, קשורות קשר הדוק לספירה האחרונה, הנקבית. והיא זו שמסומלת במובאה שלנו כנחל שבו גדלים האילנות והנטיעות. משמע, האתרוג הוא ׳דמות מרכזית׳ בארבעת המינים. רעיון זה יופיע אצל אותו מקובל ביתר הרחבה: 

			וא״ת [=ואם תאמר], למה האתרוג אינה קשורה1063 בכלל המינין האחרים באגודה אחת? כבר ידוע הוא כי האתרוג הוא כנסת ישראל שהיא עומדת חוץ לפרוכת כביכול ונטרדה ונתגרשה מבית המלך לפי שאין לה מראה בפני עצמה אלא מה שאחרים נותנין לה, לכן לענין זה אינה בכלל הספי׳. אבל לענין היחוד הם בכלל כלם. וזהו ששנינו: נעוץ סופן בתחילתן ותחילתן בסופן. ולכן צריך הנוטל הלולב בשעה שהוא מנענע צריך להדבק האתרוג עם הלולב כדי להודיע יחוד וזווג העליון שהוא נמצא באלו הימים כי כל אלו שבעת ימי החג הזווג של המלך והמטרוניתא נמצא, לפי׳ [=לפיכך] צריך כל בן ישראל להראות שמחות ביותר באלו הימים כי הוא זמן שמחה בעליונים ובתחתונים. לכן כל מי שהוא משמח עצמו בזה החג הוא מוסיף שמחה עליונה ושמחה תחתונה.1064  

			תחילת המובאה ניתנת להבנה לאור מה שאמרנו לפני כן, אבל המחבר מוסיף ומנמק בכך את החובה שהעלו מקובלים במאה השלוש־עשרה ואילך, שיש לחבר את כל ארבעת המינים בעת הברכה והנענוע, ובכך מחדירים לתודעה את רעיון האחדות — זו האנושית (כמו במדרש) אבל גם זו האלוהית (כפרשנותה של הקבלה). ובכך מתקשרת מצות השמחה שהיא אופיינית לחג הסוכות במקרא: ושמחת בחגך (דבר׳ טז יד). והשמחה היא ׳בעליונים ובתחתונים׳. וכך כתב גם ר׳ משה די־ליאון, שהאיחוד בין המינים מביא לשמחה, ומכאן הקישור למצות השמחה בחג.1065  

			שוב, דרשה אחרת של חז״ל קיבלה עיצוב קבלי אופיני: ׳ואז״ל כל המקיים לולב באגדו והדס בעבותו כאלו בנה מזבח והקריב קרבן, הכוונה שהקרבן מקרב הכוחות הרוחניות,1066 כן הלולב באגודו והדס בעבותו, שהכל דוגמות עליונות לחבר את האהל להיות אחד ולקשרם במקום העליון כשלהבת בגחלת. ובעל המאמר לא הרמיז באמרו רק [=אלא] לולב והדס וערבה באגד הלולב ואלו אתרוג לא אמר, לפי שהוא עם כולם וכולם עמו אלא שאינו אגוד עמם תמיד וע״כ הוא לבדו כי הוא נאגד לזמנים כפי הרצון העליון׳.1067 כביכול, האתרוג לא נזכר בדרשה התלמודית, אך הוא נרמז בה כי ׳הוא עם כולם וכולם עמו׳. הקשר בין הספירה הנקבית התחתונה לאלה שמעליה אינו נצחי, אלא ׳לזמנים׳, כפי שהמציאות האנושית נוהגת, וכפי שמורה הספרות הקבלית, אבל יש כמיהה לאחדות. 

			ועוד באשר לחיבור בין האתרוג ללולב, וביתר פירוט, נקרא מדברי ר׳ דוד בן זמרא, בן המאה השש־עשרה: ׳האתרוג אינו נקשר עמהם, לסוד אשר כתבנו כמה פעמים שהיא נאצלת מהם אבל אינה באחדותם, ולכן צריך ליחדה ולחברה עמהם. ותופש האגודה בימין ואתרוג בשמאל ומחבר ב׳ ידיו ומנענע כדי להוריד השפע מהעולם הרוחני לעולם הבנין הרומז בלולב, ומשם לעולם המלכות הרומז באתרוג, ומשם לכל המרכבות והמלאכים והגלגלים והעולם השפל״.1068 ובקצרה: ״חסד והדס הכל א׳ כי אותיות אחה״ע מתחלפות, ואתרוג מלשון תאווה כדמתרגמי׳ וכי תאווה היא לעינים מרגג. לא תתאוה לא תירוג, והיא לשון אתרוג לרמוז כי המדה מתאוים לה עליונים להשפיע לה ותחתונים לקבל ממנה״.1069 בכך מתבטא המעמד המרכזי של האתרוג־שכינה, שהספירות שמעליה משפיעות לתוכה, והעולמות התחתונים יונקים ממנה ומתקיימים בזכותה. לפיכך אדם הנוטל אתרוג ולולב מסייע לשכינה במילוי תפקידה. 

			פרט הלכתי נוסף, שאת הלולב יש לאגוד בראשו, קיבל משמעות סימבולית־מיסטית, שבכך רומזים לספירה העליונה שמתאגדת עם כל מערכת הספירות בלא שום פירוד. ׳לכן צריך לאגוד הלולב שהוא תפ׳ [=תפארת] למעלה בכ״ע [=בכתר עליון] כדי שיתאחד ויתאגד עם ספי׳ העליונות כדי שיעשה הכל אגודה, הה״ד ואגודתו על ארץ יסדה. לכן קבלה הוא ביד מקצת החסידים שהן אגדין ראש הלולב למעלה לרמוז לכ״ע שהוא נאגד ונקשר בקשר עי׳ העי׳ [=עילת העילות] שאין שם לא פירוד ולא קיצוץ אלא הכל שלם בתכלית השלימות כדי שיהא דומה הכל לדוגמא עליונה׳.1070 לפנינו פרט ׳הלכתי׳ שביצועו משקף את התיזה הקבלית היסודית בדבר הזיקה המהותית בין עליונים ותחתונים. 

			ולצד הדימוי הנקבי עולה דימוי רוחני. האתרוג מסמל את הכמיהה להשגת המושכלות: ׳״ונחמד העץ להשכיל״ כי מצד הריח הטוב נהנית הנשמה, כאומרם ז״ל ״כל הנשמה תהלל יה״ — איזה דבר שהנשמה נהנית בו זה הריח,1071 ולכן מברכין על הריח. וזהו ונחמד העץ, עד שמצד הריח נהנית הנשמה ומשגת המושכלות, כאומרו ״לריח שמניך טובים״, ותרגום לא תחמוד לא תירוג, שהוא כמו אתרוג שמריח׳.1072  

			אף נמצא במאה הי״ח כי מצות השמחה מקבלת דגש חזק לצד פרטים ריטואליים חדשניים: 

			באשמורת הבוקר של יום ראשון דחג, יכין עצמו אל קיום מצות עשה מן התורה נטילת ארבעת המינים ... ויתבונן מקודם אם הנץ החמה ואז יברך על הלולב בסוכה דוקא. כ״כ [=כך כתב] האר״י ז״ל על־פי סוד גדול, שברכת נטילת לולב עם הנענועין יהיה דוקא בסוכה, וכן נוהגים היראים וחרדים לדבר ה׳. קודם הברכה יאמר לשם יחוד וכו׳ בכוונה עצומה ויתפלל ג״כ תפלה קצרה כאילו כיוון בכל הכוונות שכוונו בהם אנשי כנסת הגדולה. ויברך ברכת הלולב בשמחה עצומה עד מאד, ויתן הודאה גדולה ועצומה ליוצרנו ובוראנו יתברך שמו שזיכה אותנו עַם קדוש במצוה רבה זו.1073  

			בפולקלור 

			גם הפולקלור לא פסח על האתרוג. חכמינו דרשו: ׳הרואה אתרוג בחלום — הדור הוא לפני קונו, שנאמר: פרי עץ הדר׳.1074 שוב מופיעה הזיקה בין אתרוג להדר, והדר נתפרש כהָדוּר לפני המקום. 

			יש שנישקו את האתרוג לפני קיום המצוה ולאחריה.1075 וכפי הנראה, היה זה מנהג עתיק שהרי כבר המהר״ם מרוטנבורג (1293-1220) קרא תגר על ׳אותן בני אדם, שמנשקים בו [באתרוג], לא מצאו ידיהם ורגליהם וקורא אני עליהם: ״הכסיל בחושך הולך״׳.1076 כנגדו נמצא עמדה אחרת, כפי שמעיד השל״ה: ׳וראיתי מבני עליה המחבבים מצוות, היו מנשקין המצות והמרור וכל המצוות בעת מצוותן וכן הסוכה בכניסתם וביציאתם וכן ארבעה מינים שבלולב, והכל לחבב המצוות ... ואשרי מי שעובד את ה׳ בשמחה ובטוב לבב׳.1077  

			ובשל חיבוב המצוה נקבע שאין לזרוק אותם לתוך האשפה, וכן אסור לפסוע עליהם, או לנהוג בהם שאר מנהג בזיון.1078 

			אף נזהרו שלא למשמש בו בידיים1079 שמא יפָגע ויפָגם, ואף לצורך מצוה לא טלטלוהו ערטילאי, בלי עטיפת קנבוס או מוכין.1080 

			יש שנהגו לתלות אתרוג לשם נוי סוכה.1081 

			חתיכות אתרוג נוהגים לשים בקופסת הבשמים, כדי לברך עליהם במוצאי שבת: בורא מיני בשמים. ועל ריחו בסתם יום של חול מברכים: ברוך שנתן ריח טוב בפירות. ואילו בסוכות, ׳אם סכך בהדס או תלה בסוכה אתרוג לנוי — מותר להריח׳.1082 כך בספרות המנהג: ׳אתרוג של מצוה מותר להריח בו. י״א מברך אשר נתן ריח טוב בפרות, וי״א שאין לברך׳.1083 וכך בפיוט: ׳ימים שבעה הדס אסור להריח בו ובאתרוג לא נאסרים, הוקצה למצותו יום ראשון על כן לאכלו נמנעים׳.1084 כלומר, אסור לאכול אתרוג בסוכות, אך מותר להריח בו.  

			כדי לשמור על ריחו ולהתבסם ממנו עוטפים אותו, כנהוג, באניצי פשתן או קנבוס, והם קולטים את ריחו מערב החג.1085 ואילו נשים נוהגות להכניס אתרוג לארון הבגדים כדי לבשם אותם. 

			יש שאכלו אתרוגים (בתערובת דבש ועוד) לרפואה.1086 ומעשה במלך אחד ממדינת הים שנתרפא מחולי־מעיים על־ידי אכילת אתרוגים.1087 אחרים ראו בכך סגולה לחולי לב, שכן, כאמור, אתרוג כנגד הלב. 

			׳מי שנתאלם וניטל ממנו כח הדיבור, רח״ל [=רחמנא ליצלן], לשים בפיו קליפת אתרוג ותראה פלאות׳.1088 

			׳שיש בזה סגולה להיות למשמרת הבית להנצל מכל צרה וגם מכל נדנוד עבירה׳. כלומר, הגנה פיזית ורוחנית.1089 

			חכמים נחלקו בשאלה, אם האוֹכֵל חייב לברך שהחיינו, והועלו טיעונים שונים. אביא כאן רק מקור אחד, שיש בו גם כמה ידיעות: 

			על אתרוג העיד הרב ׳פרי האדמה׳ שנוהגים לברך עליו שהחיינו בעה״ק ירושלים תוב״ב, שאוכלים אותו בליל שני של רה״ש [=ראש השנה] במקום פרי חדש. ופה עירנו [בגדאד] יע״א האתרוג הוא מתוק אך אינו מצוי הרבה כי אם מעט, ומנהגינו בביתנו שנאכל אתרוג קודם יו״ט של חג הסכות ונברך עליו שהחיינו. אבל קהל עדתנו אינו מצוי אצלם לאכלו קודם סוכות, ורק אוכלים אותו בט״ו בשבט שמביאים למכור. וגם אותם הקונים אתרוג לנענע מצניעין אותו עד ט״ו בשבט ואוכלים אותו, ואלו אין צריכים לברך שהחיינו.1090 

			במקומות שונים נהגו לעשות מהאתרוג מרקחת או ליבשו ולהצניעו ליום ט״ו בשבט, שהוא ראש השנה לאילן.1091 ואף מן המרקחת הזו הציעו לאשה המקשה לילד, כדי שיפָתח רחמה.  

			אכן, במיוחד ראו בו סגולה לנשים. אשה הרה — יעצו לה לאכול אתרוג כדי שתתברך בילד ריחני, כמאמר הגמרא: ׳דאכלה אתרוגא הוו לה בני ריחני׳.1092 ומסופר שם על אשת שבור המלך שאכלה אתרוג בהריונה וילדה בת ריחנית. 

			במרוצת הזמן הובלטה יותר נגיסת הפיטם כסגולה ללידה קלה. אשה הרה נוגסת בשיניה את פיטמת האתרוג ביום הושענא רבא, לאחר התפילה כאשר מבחינה הלכתית כבר אין נוטלים עוד אתרוג: ׳ראיתי בספר כתב יד דנהגו נשים מעוברות ליקח האתרוג ביום הושענא רבא1093 ומוציאות הפטמת. ואחר שמסירות הפטמת מחלקות צדקה לעניים, כל אחת כפי יכולתה ומכוונות שיצילה הקב״ה בשעת לידה ותצא הולד בר קיימא ... ומתפללות אחר זה נוסח תפילה זו: רבש״ע, גלוי וידוע לפניך דבשביל שאכלה חוה מעץ הדעת גרמה בחטאה להביא מיתה לעולם וחבלי יולדה. ואם אני הייתי שם באותו זמן לא הייתי אוכלת ממנו ולא הייתי נהנית ממנו מכל וכל, כשם שלא רציתי לפסול אתרוג זה בכל ימי החג שעברו ועתה שפסלתי אותו בשביל שנגמרה מצותו ... תקבל ברצון את תפילתי׳ וכו׳.1094  

			וכדי שתפילה זו תהיה שגורה בפי נשים מעוברות תירגם אותה ללע״ז בנו של ר׳ חיים, הלוא הוא ר׳ אברהם פאלאג׳י, בספרו הוכיח אברהם, פרק כד. גם בעדות אשכנז קבעו תחינה מיוחדת (בלשון עברי־טייטש) לאשה הנוגסת את פיטמת האתרוג. אולם בדרך כלל באשכנז ממתינות הנשים עד לאחר החג. ונשים לב לאמור במובאה, שלנגיסת הפיטם יתלווה מתן צדקה, כסגולה בטוחה נוספת.  

			רעיון נוסף עלה בתפילה זו, שלבד מעצם הסמליות שבבקיעת הפיטם, העובדה שנגיסת הפיטם פוסלת את האתרוג, באה לתקן את החטא של אדם וחוה, שהרי האילן שאכלו ממנו ׳אתרוג היה׳ (בר״ר טו ח, כ כ), ׳שאילו הייתי שם לא הייתי אוכלת ממנו׳.  

			מקובל בין הנשים שככל שהיולדת מסירה בשיניה פיטמים ביתר קלות, כן תֵקַל לֵידתה. ויש בקהילות המזרח המקפידות לאכול שבעה פיטמים של אתרוגים שנתברכו בסוכות כדי ללדת בנקל.  

			במרוצת הימים גם נמצאו ביטויים ספרותיים להערכת האתרוג. שני פסוקים ממזמור יט נדרשו: ׳״משמחי לב״ דא [=זה] אתרוג דדמייא ללב. ״מצות ה׳ ברה מאירת עינים״ דא אתרוג׳.1095 

			יש מן החסידים שציינו את הנוטריקון של אתרג: א׳מונה ת׳שובה ר׳פואה ג׳אולה.1096 ללמדך כי ערכים חשובים קשורים באתרוג.  

			ובדומה לכך, אתרוג הוא בגימטריא 610. הוסף לו את שלושת המינים הנוספים וקבלת 613. כמו כן, בעל הטורים לויקרא כג מ רושם כי ׳פרי עץ הדר׳ עולה בגימטריא ׳אתרוגים׳.  

			אחד מגדולי החסידות כותב: ׳שקבלנו מרבותינו להתפלל בט״ו בשבט על אתרוג כשר יפה ומהודר, שיזמין השם יתברך בעת המצטרך למצוה׳.1097 אכן, ר׳ יוסף חיים מבגדד חיבר תפילה מיוחדת לט״ו בשבט להצלחת האתרוג. בהקדמה לתפילה זו הוא כותב: ׳וידוע הוא שיש קבלה ביד חכמי אשכנז ז״ל שצריך לבקש ביום ט״ו שבט בפרטות על האתרוג שיזדמן לישראל אתרוג טוב ויפה בחג׳. ואגב האתרוג נשא תפילה על שאר עצי הפרי: ׳יהי רצון ... שתברך כל אילנות האתרוג להוציא פרותיהם בעתם ... שתברך כל מיני האילנות ויוציאו פירותיהם ברבוי שמנים וטובים׳ וכו׳.1098  

			בקהילה 

			כידוע, באקלים הקר של צפון אירופה ומזרחה לא ניתן לגדל אתרוגים, ואבותינו יושבי הארצות הללו היו תלויים באספקה מארצות הים התיכון, בעיקר איטליה ויוון, ובכך נערמו כל מיני קשיים. אף על־פי כן, חיזרו אבותינו אחרי אתרוג בכלל ואחרי אתרוג מהודר בפרט, ולעתים עד כדי מסירות נפש.  

			אצל יהודי אשכנז היתה מצויה אפוא משרת־כבוד של ״אתרוגר״, הלא הוא איש מומחה הבקי בטיב ארבעת המינים ודיניהם, ונאמן על כשרותם (שאלת הרכבה וכדומה). משרת־כבוד זו לפעמים היה שכרה בצדה, ויש שגררה תופעות־לוואי שליליות של ריב, משפטים, התחרות וכו׳ בקרב המועמדים השונים למשרה זו.1099 בקהילות רבות היו קיימים ארגונים מיוחדים ששלחו שליחים בעוד מועד למדינות הים לקנות בעדם. כך, למשל, פעלה ״חברה לולב״, שדאגה להשגת ארבעת המינים בשביל הקהילה.1100 ובבולגריה נהגו לקנות את ׳מצות מזכה הרבים׳, והקונה היה מאפשר לכל אדם להחזיק ולברך. 

			אכן, הרבה סיפורים מופלאים ואגדות מתהלכים בעם על אודות גדולי ישראל, אדמו״רים, חסידים, מתנגדים ואנשי מעשה, וכיוצא בהם על קהילות ומדינות — שנקטו אמצעים שונים כדי להשיג ארבעת המינים. יש שמכרו חפצים יקרי ערך בתמורה, ואפילו ויתרו על חלקם לעולם הבא לצורך מצוה זו.1101 יהודי תימן לא נהגו שותפות במצוה זו, וכל אדם קנה לעצמו את המינים ואפילו בדמים מרובים.1102 

			לפעמים נאלצו להסתפק באתרוג יחיד, כפי שמעיד מהר״ם מרוטנבורג: ׳נהגו לקנות אתרוג בשותפות ממעות הקהל ולכל אחד המברך נותנים לו במתנה כשנטלו לצאת בו. וכשיצא, אז מקנה גם כן לחברו במתנה, וחברו לחברו, דקיימא לן: מתנה על מנת להחזיר שמה מתנה׳.1103  

			ברם, שותפות זו הולידה סיטואציה אירונית: הרב ישראל איסרלין, מגדולי רבני אשכנז במאה הט״ו, נשאל שאלה על מעשה שהיה, שכמה יישובים שלא היה להם אלא אתרוג אחד למצוה בחג, ׳עמדו וחתכו האתרוג האחת לכמה חתיכות ושלחו לכל ישוב חתיכה אחת׳.1104 

			מחמת הקשיים הללו נהגו לא אחת להעלות את המחירים ולהפקיע את השער, וזה גרם למריבות. וכבר היו דברים מעולם, שנהגו להרבות במחיר עבור מצוה, כגון תפילין. ידוע שהאר״י נהג כך ושילם כנדרש.1105 אף בתלמוד, סוכה מא ע״ב, מסופר על רבן גמליאל שקנה אתרוג באלף זוז. מנהג זה, ובמיוחד ביחס לאתרוג, עורר מחלוקת חריפה מצד המבי״ט, שחשש להאמרת המחיר.1106 מתח זה בין הרצון להתנאוֹת במצוות, תוך התעלמות מן המחיר, לבין החשש מפני האמָרת המחיר והכבדה על הציבור הרחב, נמשך גם בדורות המאוחרים, ולא הוכרע.1107 בכל אופן, על מפקיעי השערים שהתגאו באתרוגם לפני בוראם קראו יודעי חן: ׳אל ׳תבואני ׳רגל ׳גאוה (תהלים לז יב) — ראשי תיבות א ת ר ג.1108  

			והנה ידיעה מענינת: ׳לפי הזוהר הקדוש סדר תרומה הוא שלא לברך על האתרוג שלוקחו בחינם, דהקליפות יונקים מאותן המצות הבאות בחינם׳.1109 משמע, מצוה אינה נעשית כלאחר יד אלא מתוך עמל המושקע בה. 

			הצמדת המינים 

			בברייתא נאמר: ׳אמר לו ר׳ אליעזר, יכול יהא אתרוג עמהן באגודה אחת? אמרת, וכי נאמר פרי עץ הדר וכפת תמרים, והלא לא נאמר אלא כפת [כלומר, בלא ו״ו החיבור]. ומנין שמעכבין זה את זה? ת״ל ולקחתם, שתהא לקיחה תמה׳.1110 לפי האמור בתלמוד, סוכה לז ע״ב, הלולב מאגד עמו הדס וערבה, ואילו האתרוג עומד בנפרד, ומוטלת חובה ליטול את ארבעת המינים ובנפרד בשעת הברכה, מפני שהם מעכבים זה את זה, ובבחינה זאת הרי הם כאגודה אחת.1111 

			הלולב ועמו ההדס והערבה ניטלים ביד הימנית, ואילו האתרוג ניטל ביד השמאלית.1112 הרמב״ם פסק: ׳ומצוה כהלכתה שיגביה אגודה של שלשה מינין בימין ואתרוג בשמאל׳.1113 גם חכמי הלכה אחרים לא חייבו אגידת הארבעה יחדיו, ומהם שהסתייגו מכך. למשל, ר׳ לוי ב״ר דוד מנרבונה, במחצית השנייה של המאה הי״ג, כותב במפורש: ׳אם נטל שניהם בידו אחת ... לא יצא׳.1114 אף ספרי הלכה אחרים, כגון: הטור, המנהיג, האשכול, האורה, האגור ועוד, אינם מזכירים חובה לאגוד יחדיו את ארבעת המינים בעת הברכה והנענועים.  

			בחוג תלמידי הרשב״א, שהיה תלמיד הרמב״ן, עוסקים לא מעט בעניינים שונים הקשורים לארבעת המינים, אך ממלאים פיהם מים לגבי חובת אגידתם. דברים אלה אמורים לגבי ר׳ שם טוב אבן גאון, בספר כתר שם טוב; ר׳ יהושע אבן שועיב, בדרשות על התורה, וכיוצא באלה. אדרבא, אפשר אולי להוכיח שאבן שועיב לא הכיר אפשרות של אגידה. שכן הוא כותב: ׳וענין הנטילה לולב בימין שיש בו ג׳ מינין ואתרוג בשמאל. ויש בזה טעם נכבד ליודעי חן׳.1115 אף בביאור לפירוש הרמב״ן על התורה, המיוחס לר׳ מאיר אבוסהולה, כתוב חד־משמעית: ׳נסתמכו להם פרי עץ הדר שהוא האתרוג לשאר המינין אבל לא באגד ולא בימין, אלא בהפרד ובשמאל׳.1116 

			ברם, תלמיד אחר של הרשב״א, הלוא הוא ר׳ חיים בן שמואל מטולדו,1117 מביא שמועה מעניינת ביחס לרמב״ן: 

			ויש שהיו מחברין הלולב באתרוג בשעת הנטילה. ושמעתי כי דעת הר״ם ב״ן ז״ל כי בשעת הברכה יש לו לחברם, אבל בשעת הנענוע לא יהו מחוברים. וטעמו ז״ל כי הנענועות הוא סימן השפעה כמו נענע לי בראשו (ברכות ז ע״א). והאתרוג הוא המקבל השפע. 

			קטע זה מלמדנו: 

			א. יש מנהג, כנראה של מעטים, לחבר הלולב והאתרוג. 

			ב. מהלכת שמועה שהרמב״ן הצמיד בשעת הברכה, אך לא בעת הנענוע. 

			ג. קיימת הבחנה יסודית בין הלולב המשפיע לבין האתרוג המקבל, כדמות נשית. 

			ברם, כבר בדורות ראשונים דרשו מקובלים שונים שבעת הברכה על המינים יצמיד המברך את האתרוג ללולב, וכך יהיו לאחדים בידו. המקובלים ראו בכך את ההשלמה והאחדות המתבקשת בין עולם הזכר ועולם הנקבה. להלן מבקשים אנו לייחד דיון קצר לתולדות הנהגה זו.1118 

			ספר הבהיר ראה חשיבות רבה1119 בהצגת הספירה התחתונה, הנקבית, כשוֹנה ונפרדת1120 מתשע הספירות, ועם זאת גם מאוחדת עמהן כחלק מעולם הספירות הכולל בחינות זכר ונקבה כאחת. לכך הוא מצא ביחסי לולב־אתרוג דוגמה וסמל נאותים לתפיסתו. שהרי האתרוג מסמל את הנקבה, ולכן הוא שונה מן השלושה. אולם המיניות שלו חשובה בכך ש׳עם כל אחד הוא ועם כולם יחד הוא׳. עקרון זה תואם את ההלכה האמורה, שעם שהלולב והאתרוג ניטלים בידיים שונות, הרי בד בבד נחשב האתרוג אגוד עם היתר, שהרי המצוה דורשת ליטול את כל הארבעה. והרי זה מה שספר הבהיר כותב: ׳אתרוג שהוא נפרד מאגד לולב ואין מצות לולב קיימת אלא בו, והוא גם כן אגוד עם הכל׳.1121  

			הזוהר ביטא במפורש את הקישור בין הסמל בעליונים לבין המעשה בתחתונים. וכך נאמר בו: ׳דכולהו אחידן בשמא קדישא לעילא, ועל דא תנינן לאחדא לון ולמעבד בהו עובדא [למטה]׳.1122 סמוך לאחריו הושפע ממנו הרקנטי,1123 עם שהעדיף להסתמך על חלום,1124 שכידוע, לא מעטים ראו בו עדות נאמנה לאמת, והוא משמש אפוא אסמכתא הולמת. בדרכו הלך גם ספר הפליאה, שנכתב בביזנטיון בסוף המאה הי״ד. 

			גם המקובל ר׳ דוד בן יהודה החסיד, במחצית ראשונה של המאה הי״ד, דיבר על חובת ההצמדה, ואף הוא נקט את המילה ״יחוד״ ומקבילותיה. וכה דבריו: ׳וא״ת [=ואם תאמר] למה האתרוג אינו קשור בכלל המינין האחרים באגודה אחת, יש לומ׳ ... כי היא צריכה לזולתה שאין לה אור מעצמה, לכן לענין זה אינה באגודת הספי׳, אבל לענין הייחוד היא בכללם ... ולכן צריך הנוטל את הלולב בשעה שהוא מנענעו צריך להדביק האתרוג עם הלולב כדי להראות קשר האמונה וזווג העליון׳.1125  

			חשיבותו של מקובל זה גם בכך שהוא נדד לצפון־אפריקה, וכנראה בהשפעתו היו במרוקו במאות הט״ז והי״ז שורה של מקובלים שדיברו כמעט בסגנון אחד. למשל, ר׳ יוסף אלאשקר,1126 ר׳ משה אלבאז,1127 ר׳ אברהם אדרוטיאל,1128 ר׳ יצחק הכהן,1129 וסמוך לאחריו גם ר׳ יעקב אפרגאן.1130 

			אך לא רק בצפון־אפריקה. הרדב״ז, מגדולי חכמי מצרים שאמנם היו לו גם קשרים ספרותיים עם צפון־אפריקה, כותב בשם הרקנטי: ׳וצריך לחבר האתרוג עם הלולב ומוליך ומביא בשתי ידיו ליחד את השם בארבעה אותיותיו. וכן מנהג המוסתערב׳.1131 

			מכל מקום, במאות הט״ו והט״ז מובאת חובת ההצמדה בצורה מפורשת בספרי הלכה, כגון: שו״ת מהר״י וייל, סי׳ קצא; בית יוסף; שו״ע, סי׳ תרנא ס״ק יא (והרמ״א לא הוסיף שום ״הגה״ על כך!); שו״ת זקן אהרן ועוד. אלה, ברובם המכריע, הסתמכו על רקנטי, וככל הנראה בעקבות בית יוסף, שבוודאי היה ליתד נאמנה להיתלות בה: ׳הרב מנחם מרקנ״ט (=הריקנטי) כתב בפרשת אמור: צריך לסמוך האתרוג עם שאר המינים שלא להפריד מן הבנין וסוד זה נגלה אלי בחלום בליל י״ט הא׳ של חג סוכות, בהתאכסן אצלי חסיד אחד אשכנזי שמו הרב ר׳ יצחק, ראיתי בחלום שהיה כותב השם יו״ד ה״א והיה מרחיק הה״א אחרונה מן הג׳ האותיות הראשונות. ואמרתי לו: מה זה עשית? והשיב: כך נוהגים במקומינו. ואני מחיתי בו וכתבתי אותו שלם, ואשתומם על המראה ואין מבין. למחר, בעת נטילת לולב, ראיתי שלא היה מנענע רק הלולב ומיניו בלא אתרוג והבנתי פתרון חלומי, וחזר בו׳.1132 סביר להניח שהכרעתו של ר״י קארו היא שהשפיעה על קליטת ההוראה האמורה בכל בית ישראל. 

			דומה שגם קבלת האר״י תרמה לכך. ר׳ חיים ויטאל מדבר על ׳איסור הפרש[ת] האתרוג מן הלולב בעת נטילתו׳, ומסתמך על החלום המובא ברקנטי.1133 במקום אחר1134 מנוסח: ׳צריך שלא להפריד כלל את האתרוג מן הלולב אלא ב׳ ידיו סמוכות זו לזו ומתדבקין יחד הלולב והאתרוג׳.1135 החל בסוף המאה הט״ז המקובלים כולם מחייבים הצמדה. מקורות אלה, בתוספת ר׳ יוסף קארו, דיים כמדומה להסביר את היקלטות הנוהג בציבור.1136 

			ואסיים בניסוחו של מקובל ממגורשי ספרד שישב בקושטא: ׳צריך לחבר את האתרוג עם הלולב בשעת נענוע, והמזלזל בזה עתיד ליתן עליו את הדין, כי כל מעשינו צריכין להיות בדוגמא עליונה כי כן חייבה החכמה הנוראה׳.1137 ולצד קביעה קיצונית זו נציין עמדה ממתנת של איש הלכה: ׳צריך לחבר וכו׳ — למצוה מן המובחר, אבל מדינא א״צ [=אין צריך] לסומכן יחד׳.1138 

			נראה לי מעניין להביא עתה חידה שרשם ר׳ חנוך הכהן מאלכסנדר: 

			לי שלשה רעים, 

			שנים בי נצמדים. 

			ומן השלישי אנחנו נפרדים. 

			שם האחד כשם המלכה בפורים, 

			ושם השני הלויים תלו בו כינורים, 

			והשם השלישי הביאו לאחרונים מָרוֹת, 

			ע״כ יכרתו ראשי זנבות על שיני הרות. 

			סבורני שקוראי הפרק יוכלו לפתור את החידה, ועם זאת אביא את פתרונה המקורי: 

			הלולב אומר כן: לי ג׳ רעים, הדס וערבה ואתרוג. שנים בי נצמדים: הדס וערבה. ומן השלישי, האתרוג, אנחנו נפרדים. הדסה היא המלכה בפורים, ובערבה היו הלויים תולים כינורים. האתרוג הביא מיתה לעולם, שפרי שאכל אדם הראשון אתרוג היה, על כן נושכין הפטום בהושענא רבה הנשים ההרות.1139  

			עמדנו בקצרה על היבטים שונים בספרות התלמודית, באגדה ובהלכה. חלקם שימשו כלי בידי המקובלים להרחבה רעיונית, חלקם גררו מסקנות מעשיות וערכיות שונות. במיוחד נודעה החובה להצמיד את ארבעת המינים בידי המברך, כי בכך ראו הד וסמל לערך האחדות. דומה כי לא תמצא כיום אדם שיתנגד להנהגה קבלית זו המתבצעת מאליה. 

					1069	מצודת דוד, כג ע״ב.

				

				
					1070	מראות הצובאות, עמ׳ צז-צח.

				

				
					1071	ראה ברכות מג ע״ב.

				

				
					1072	ר׳ אברהם סבע, צרור המור, פר׳ בראשית, תשכ״א, ח ע״ב. השווה לדברי ספר החינוך לעיל.

				

				
					1073	ר׳ אלכסנדר זיסקינד מהוראדנא (נפטר בתקנ״ד), יסוד ושורש העבודה, שער האיתון, פרק יד, בני־ברק [תשמ״ז], ב, עמ׳ קטו. 

				

				
					1074	ברכות נז ע״א.

				

				
					1075	אשכנזי, דור, עמ׳ 73. ועוד שם: אדמו״ר ר׳ שלמה לייב מלענטשנא היה מחבב את מצות האתרוג עד כדי כך, שבכל יום של סוכות בשעת אמירת הלל היה מנשקו (אמונת צדיקים, אות קפח).

				

				
					1076	קהלת ב יד. ספר מנהגים למהר״ם ב״ר ברוך מרוטנבורג, מהדורת ישראל אלפנביין, תרצ״ח, עמ׳ 65.

				

				
					1077	מסכת פסחים, פרק נר מצוה, חיפה תשנ״ב, סי׳ לט, קטו ע״ב.

				

				
					1078	ראה, למשל, הרב עובדיה יוסף, חזון עובדיה, סוכות, ירושלים תשס״ה, עמ׳ תמט.

				

				
					1079	ראה ראש השנה טו ע״א.

				

				
					1080	יום טוב לוינסקי (עורך), ספר המועדים, סוכות, תשי״א, עמ׳ 92.

				

				
					1081	מעניינת המסורת על חכמים שהירבו מאוד, ומתוך כוונה ברורה, במספר האתרוגים (שלוש־עשרה, ומאה ושלושים ושש). ראה אליעזר קיסטענבוים, פרדס אליעזר, ברוקלין תשס״ז, סוכות, א, עמ׳ עג.

				

				
					1082	רמ״א, או״ח, סי׳ תרלח ס״ק ב. השווה סוכה לז ע״ב.

				

				
					1083	ר׳ אייזיק טירנא, ספר המנהגים, ירושלים תש״ו, עמ׳ 55. אולם בשו״ע, סי׳ תרנג ס״ק א, כתב בעקבות המחלוקת כי ׳יש למנוע מלהריח בו׳. דברי השו״ע הובאו רבות בספרי הלכה.

				

				
					1084	אזהרות לר׳ ברכיה הלוי לשבת קודם סוכות, ההדיר יעקב שפיגל, פתחי תפילה ומועדים, תש״ע, עמ׳ 332.

				

				
					1085	יום טוב לוינסקי (לעיל הערה 49), עמ׳ 96.

				

				
					1086	שבת קט ע״ב. וראה גם ויקרא רבה לז ב, משם לקוח גם הסיפור הסמוך על המלך. ראה גם רצהבי, במעגלות, עמ׳ 218.

				

				
					1087	ראה הסיפור בהרחבה במדרש ויק״ר פרשה לז אות ב.

				

				
					1088	א״י שפרלינג, טעמי המנהגים ומקורי הדינים, ירושלים תשי״ז, עמ׳ תקעו.

				

				
					1089	יפה ללב (להלן הערה 59). וכן: ׳חזינן לרבנן קשישאי שומרים הד׳ מינים בכל שנה ואמרו שזה יועיל לשמירה׳ (חיד״א, ככר לאדן, ליוורנו תקס״א, קסב ע״א). וכן: ׳את האתרוג בחג הסוכות יצניעו [יהודי מרוקו] עד חג הסוכות אחר, בתור סגולה לשמירה׳ (ר׳ יעקב משה טולידאנו, נר המערב, ירושלים תשמ״ט, עמ׳ שד).

				

				
					1090	בן איש חי, א, פר׳ ראה, אות יא. הרב פלאג׳י (להלן הע׳ 63) הוסיף: ׳ואני אומר דבמקום שנמצא אתרוגים, טוב להם שיעשו מתיקה מהם כדי להמתיק להבאים לבקר בראש השנה׳ (סי׳ יב אות כג). וראה חזון עובדיה (לעיל הערה 47), עמ׳ תמט-תנ.

				

				
					1091	למשל, יפה ללב, ח״ב סי׳ תרסד אות טו; כף החיים, סי׳ תרסב אות ס.

				

				
					1092	כתובות סא ע״א.

				

				
					1093	פרט ראוי לציון, שהרי בשו״ע, סי׳ תרסה ס״ק א, פסק במפורש: ׳אתרוג בשביעי אסור שהרי הוקצה לכל ז׳׳. כנראה שסגולה ממצוה, עובר לעשייתה, חשובה בעיני העם יותר מההלכה עצמה (שאולי אינו יודע אותה). וכך מפורש גם אצל שלום שכנא צ׳רניאק, חיים וברכה, תרס״ג, אות ע, סי׳ רנח [צ״ל: רכח], עמ׳ 66.

				

				
					1094	מועד לכל חי, לר׳ חיים פאלאג׳י (תקמ״ח-תרכ״ח), סי׳ כד אות כה, ירושלים תשמ״ה, עמ׳ שכד-שכה; חזון עובדיה (לעיל הערה 47), עמ׳ תמט-תנ. וראה גם עליזה לביא, תפלת נשים, תשס״ה, עמ׳ 252-251. אמנם ר׳ יאיר בכרך, בפירושו לטור, מקור חיים, סי׳ תרסד ס״ק ט, מסתייג וכותב: ׳אשרינו שנשתקעו מנהגים כאלו׳.

				

				
					1095	זוהר חדש, פר׳ כי תשא, ירושלים תש״ח, סוף עמ׳ 89.

				

				
					1096	שלמה אשכנזי, אבני חן, תש״ן, עמ׳ 154.

				

				
					1097	ר׳ צבי אלימלך שפירא מדינוב, בני יששכר, מאמרי חדש שבט, מאמר ב אות ב. 

				

				
					1098	לשון חכמים, תש״ן, עמ׳ קמד-קמה.

				

				
					1099	אשכנזי, דור, עמ׳ 79. ראה גם עקיבה בן־עזרא, מנהגי חגים, ירושלים תשכ״ג, עמ׳ 77-75.

				

				
					1100	אשכנזי, דור, עמ׳ 75.

				

				
					1101	ראה אשכנזי (לעיל, הערה 65), עמ׳ 142.

				

				
					1102	ראה רצהבי, במעגלות, עמ׳ 217.

				

				
					1103	ספר מנהגים (לעיל הערה 45), עמ׳ 65. וראה גם ספר חסידים, עמ׳ 398, סי׳ תתתתלד. והמקור — בתלמוד, סוכה מא ע״ב.

				

				
					1104	תרומת הדשן, ח״ב, פסקים וכתבים, סי׳ נב, ירושלים תשנ״ב, ז ע״א.

				

				
					1105	שער המצות, ריש פרשת עקב, לז ע״ב. וראה בניהו, תולדות, עמ׳ 317, 348.

				

				
					1106	ראה בניהו, תולדות, עמ׳ 317 הע׳ 5.

				

				
					1107	וראה כל כתבי ש״י עגנון, האש והעצים, עמ׳ קטו-קיז, רעה ואילך. במיוחד ידועה שאלת הפקעת המחיר בהקשר דגים לשבת. עיין, למשל, מגן אברהם, או״ח, סי׳ רמב אות א. וראה גם חלמיש, הקבלה, עמ׳ 495-493.

				

				
					1108	ספר המועדים (לעיל הערה 49), עמ׳ 94. אגב, הפסוק הנדרש נזכר כבר במדרש בהקשר האתרוג.

				

				
					1109	ר׳ חיים פלאג׳י, מועד לכל חי, סי׳ כג אות מג, עמ׳ רצג.

				

				
					1110	סוכה לד ע״ב. עיין שם.

				

				
					1111	הביטוי ׳אגודה אחת׳ בהקשר לארבעת המינים מופיע בתלמוד ובמדרש. ראה סוכה לד ע״ב; מנחות כז ע״א; ויק״ר ל. וראה ביאור הגר״א לשו״ע או״ח סי׳ תרנא, אות לב, הקושר את ההלכה הנידונה לפנינו למקורות תלמודיים.

				

				
					1112	ראה סוכה לז ע״ב.

				

				
					1113	הלכות לולב, ז ט.

				

				
					1114	ספר המכתם, מהדורת משה בלוי, ניו־יורק תשי״ט, עמ׳ קסד. והובאו דבריו גם בארחות חיים לר׳ אהרן הכהן מלוניל, הלכות לולב, סעיף יט. וראה דיון על כך בט״ז לשו״ע סי׳ תרנא, אות יד. ועיין גם בית הבחירה, לרבינו מנחם המאירי, סוכה, ירושלים תשי״ט, עמ׳ פט.

				

				
					1115	דרשות על התורה, צד ע״ד.

				

				
					1116	ווארשא תרל״ה, כז ע״ב. וכן מודגש במערכת האלהות (קצב ע״א): ׳צריך שיבא אתרוג עמו יחד הרומז לעט׳ אבל לא באגד אחד [!], כי אינו באחדות שלהם׳.

				

				
					1117	צרור החיים, ירושלים תשכ״ו, עמ׳ קה. וראה התנגדותו של בעל כף החיים, סי׳ תרנא ס״ק קה.

				

				
					1118	ראה הרחבת דברים אצל חלמיש, הקבלה, פרק כט. ראה גם מ' אורון, ספר השם המיוחס לרמד"ל, 2010, עמ' 178.

				

				
					1119	השקפה שהוא חוזר עליה בכמה סעיפים, ומכך נראה שהוא מייחס לה חשיבות. ראה, למשל, במהדורת הרב מרגליות, ירושלים תשי״א, סעיפים נד, סג, קלג, קעה. לעיל עמדנו בקצרה על משמעות תפיסה זו בתורת הקבלה.

				

				
					1120	׳בסוד נשים עם בפני עצמן הן׳, כדברי ר׳ יצחק הכהן, הדן באותו עניין. ר׳ יצחק פעל במארוקו במאות הט״ז-י״ז. וראה על כל הנושא, אידל, רקנאטי, עמ׳ 231-215.

				

				
					1121	ראה ספר הבהיר, סעיפים קעא-קעה.

				

				
					1122	זוהר ח״א רכ ע״ב. [תרגום: שכולם אחוזים ומאוחדים בשם קדוש למעלה, ולכן שנינו {שיש} לאחד אותם ולעשות בהם מעשה]. והרבה יותר ממנו במשפט שלאחריו, הנושא חותם של עקרון: ׳ועל דא תנינן: במלין ועובדא בעיין לאחזאה מלה בגין לאתערא מלה אחרא׳ [=ולכן שנינו: בדברים ובמעשה צריך להראות את הדבר כדי לעורר דבר אחר]. השווה גם זוהר ח״ב קכה ע״א: ׳בעובדא תליא מלתא, בעובדא דלתתא לאתערא לעילא׳ [=במעשה תלוי הדבר, במעשה שלמטה מתעורר למעלה]. ועוד כיו״ב.

				

				
					1123	פר׳ אמור, סז ע״ד. על החלום ראה להלן.

				

				
					1124	מאוחר יותר, בספר מנהגים למהר״א קלוזנר (ירושלים תשל״ח, עמ׳ מט), מובא סיפור החלום בהגהה (שכנראה מידי רא״ק היא), ולפיה צריך לסמוך את האתרוג ללולב. מקור זה מעניין משום שאין לי, לפי שעה, מקור אחר מאשכנז המחייב את האגידה.

				

				
					1125	אור זרוע, כ״י בית המדרש לרבנים בניו־יורק 2203 (=ס׳ 11301), דף 90ב; כ״י הספרייה הבריטית 771 (=ס׳ 5454), דף 92ב. וראה עוד שם, דף 91ב. וראה גם דבריו בספרו, מראות הצובאות, עמ׳ צה-צו.

				

				
					1126	צפנת פענח, כ״י ירושלים 154 ° 4, דף 45ב.

				

				
					1127	היכל הקדש, אמשטרדם תי״ג, עה ע״א.

				

				
					1128	אבני זכרון, כ״י בהמ״ל בניו־יורק 1746 (=ס׳ 10844), דף 110ב.

				

				
					1129	גנת ביתן, ההדיר משה חלמיש, לוד תשנ״ח, עמ׳ 51, 67, 82, 83.

				

				
					1130	מנחה חדשה, ההדיר משה חלמיש, לוד תשס״ב, עמ׳ 523 (כ״י ליברפול 12044m [=ס׳ 14584], 497 ע״ב).

				

				
					1131	שו״ת הרדב״ז, ח״ד, סי׳ אלף שכח (רנז). במקום אחר הוא מציין: ׳ואני מדקדק שלא יפרידו אצבעותי בין הלולב והאתרוג׳ (מצודת דוד, מצוה קיח, כג ע״ג).

				

				
					1132	לשון הבית יוסף, אורח חיים, סי׳ תרנא. וראה ר׳ נחמן כהנא, ארחות חיים, על הטור, ירושלים תשכ״ב, קמט ע״א, אות כז. ר׳ חיים מוולוז׳ין (כתר ראש, סי׳ קח), הסתמך [גם] על ראשי התיבות: אעלה [=אתרוג, ערבה, לולב, הדס] בתמר.

				

				
					1133	שער הכונות, קה ע״ג.

				

				
					1134	פרי עץ חיים, שער הלולב, פרק ג, קכט ע״ב.

				

				
					1135	שער הכונות, קג ע״ג. וראה ר׳ עמנואל חי ריקי, משנת חסידים, מסכת ימי מצוה וסוכה, פרק ה משנה ב, קכה ע״ב. וראה גם פתורא דאבא, ח״ב, אות נח, ירושלם תרס״ה, מה ע״ג; שלחן ערוך האר״י, ירושלים תשכ״א, עמ׳ קסו: ׳אין להפריד האתרוג׳. ואכמ״ל.

				

				
					1136	אכן, הרב יצחק יוסף, ילקוט יוסף, מועדים, ירושלים תשמ״ח, עמ׳ קסב, מסתמך בכך על בית יוסף ושער הכונות. 

				

				
					1137	ר׳ מאיר אבן גבאי, תולעת יעקב, סוד ארבעה מינים, מא ע״ד. כל הפרק שם הוא מעין עיבוד וסיכום של מקובלי העבר.

				

				
					1138	אליה רבה, סי׳ תרנא ס״ק כט, בשם הב״ח. אגב, על ר' יחזקאל לנדא, הנודע ביהודה, מסַפר תלמידו שסירב לתת אתרוגו לשם ברכה לאדם שאמר ה'יהי רצון' הקבלי (תשובה מאהבה, סוף סי' א).

				

				
					1139	שיח שרפי קדש, ח״ג, אות רסג.

				

			

		

	
		
			פרק עשירי 

			מנהגי מקובלים במסגרת הושענא רבה 

			פתח דבר 

			אין לפרק זה יומרות מעבר לכותרו, דהיינו סקירת מנהגי מקובלים במסגרת הושענא רבה, הן באשר לעצם טיבם ויסודם הן בבירור גלגוליהם. כל נושא, או תת־נושא, יודגם באמצעות טקסטים שיופיעו לפנינו בסדר כרונולוגי, וממילא נוכל ללמוד על התפתחותם של דברים, ולא כגיבוב מקורות בעלמא. כמובן יובאו גם מקורות מספרות ההלכה והמנהג, שכן המקובלים בתוך עמם יושבים, ולמעשה הם ׳מגיבים׳ ומתייחסים לָרוב לנושאים שיש להם שורש בהלכה.1140 תוך כך נראה השפעות הדדיות ומידתן. השתדלתי אפוא להביא מתורתן של דמויות מרכזיות, ועם זאת לא נמנעתי ממקורות ליטורגיים שונים, כולל כתבי־יד, שמהם מתקבל משוֹב על קליטת מנהגים או דחייתם. אף נציין מנהגי קהילות שתועדו כדי שיסייעו בידינו בהצגה מלאה ככל האפשר. בכך נכיר פרק בעולם התרבותי־דתי באלף הנוכחי. גישה עקרונית זו נתבררה בקצרה בספרי הקבלה בתפילה בהלכה ובמנהג, תש״ס, עמ׳ 17-13. 

			מעמדו של היום ושמותיו 

			לציון מיוחד זכה יום הושענא רבא.1141 מעמד נכבד לו ליום השביעי של חג הסוכות, שבו היו מקיפין את המזבח בערבה שבע פעמים (ובמקדש — אפילו בשבת), ועל כך הוא נקרא במשנה (סוכה פרק ד משנה א): יום שביעי של ערבה; או יום חיבוט חריות, מפני שהביאו חריות דקל ׳וחובטין אותן בקרקע בצדי המזבח׳ (שם, משנה ו). בתקופה מאוחרת יותר מצוין היום, שבו ׳נוטלין ערבי נחל, ומקיפין שבע הקפות וחזן הכנסת עומד כמלאך אלהים, וספר תורה בזרועו, והעם מקיפין אותו כדוגמת המזבח׳.1142 לפנינו דוגמה ליסודות ישנים שלבשו צורה חדשה בתנאים החדשים שלאחר החורבן. 

			בדומה לכך, נציין כאן בקצרה אפיזודה, שבשעתה נזכרה ונידונה בספרות, משום שהיו לה שורשים ונראתה כפיתוח רעיונות קדומים, אך זו שככה עד מהרה, כנראה בעקבות המלחמות.1143 כוונתי למסופר על רב האי גאון, אחרון הגאונים: ׳רב היי היה עולה בכל שנה לירושלים מבבל והיה שם בחג הסוכות כי היו מקיפין את הר הזיתים בהושענא רבה ז׳ פעמים ואומרים מזמורים שסידר להם רב היי׳. בתהלוכה המתוארת שם גם בלטה הציפייה לביאת המשיח. ׳והיה רב היי שוחק ... ואני מטהר את עצמי בהושענא רבה, ואליהו הולך עמי׳.1144 ואולי בהקשר זה יש להזכיר כי ביום זה היתה הכרזת חרם שנתית על הקראים בהר הזיתים, גם הודעה על הלוח השנתי.1145  

			באלף הראשון נקרא היום ׳יום הושענא׳. כך בארץ־ישראל, וכך במדרש הקדום, ויקרא רבה לז ב; בשאילתות, פר׳ ויקהל. בבבל (כגון בסידור רס״ג) נקרא: ׳יום הערבה׳.1146 ואילו בכתב־יד המיוחס לרס״ג נקרא: יום החתום.1147 בכינוי ׳הושענא רבא׳ השתמש לראשונה הפייטן ר׳ יוסף אבן אביתור מהמאה העשירית.1148 אחר־כך נפוץ בעיקר באשכנז ובצרפת. וכך ׳הושענא רבא׳ מופיע רק בכתבי היד האשכנזיים של מדרש תהלים (המצוטט לעיל). 

			השימוש במילות ׳הושענא׳ ו׳ערבה׳ קשור, כמובן, בסדר העבודה במקדש, וממילא בתפילה. אולם עיקר פרסומו של היום במרוצת הימים בא לו בהיותו יום חיתום דין. למשל, בפיוט אחר של ן׳ אביתור בכתב־יד: ׳זה היום מיחלת להנקות מחטאה ... זרות בנבכי ים מעוה וחטאה ... ישע תבשר לשארית הנמצאה, כהוציאך היום אגרת נקראה, כחסדך ברך שנה זו הבאה׳.1149 משמע, היום מתייחד כיום מחילת חטא, ולא זו בלבד אלא למדים אנו שהקב״ה מוציא אגרות ביום זה, שבהן נכתב ונחתם גזר דינו של אדם. ׳אגרת׳ זו, שאבן אביתור, כנראה, הוא ראשון שמדבר עליה, הופיעה לאחר מכן לראשונה בזוהר בדמות ׳פתקים׳ (ומאוחר יותר גם ׳פסקי דינים׳1150 ו׳שטרי חוב׳1151), וזכתה להשפעה עצומה, שנדון בה להלן בהקשר לראיית הצל. 

			נראה שהמקור הרעיוני הוא במשנה ראש השנה א ב: ׳ובחג נידונין על המים׳, והרחיבו את הדין על בני אדם בכלל, שהרי כל חיי האדם תלויים במים. גם ספר חסידים מצביע על הקשר הזה.1152 וממילא אין תימה שיום הערבה נקרא גם יום החיתום (ובהטיות שונות), ׳ורעיון זה שינה לגמרי את טיב היום ומטרתו׳.1153 

			הקביעה כי יום הושענא רבה הוא יום גמר הדין, מקורה במסורת איטליה ואשכנז. וכך כתב במפורש ר׳ צדקיה הרופא: ׳ויום ערבה הוא יום חתימת הדין כיום הכפורים, כדתנן ובחג נידונין על המים שבו היו מסיימין ניסוך המים׳.1154 הושע״ר הוא היום האחרון של החג והכל הולך אחר החיתום, ובכך ייחודו. או בלשונו של ספר המנהיג (משנת 1204, עמ׳ תג): ׳תכלית הכפרה׳. ואולי לכך נתכוון רבי מנחם רקנטי באמרו: ׳ולכן יש אומרים ביום הושענא יחתמון׳.1155 המשפט הקצר יובן לנוכח כ״י מחזור רומי (שהוא או הדומה לו יכול היה להיות מוכר לרקנטי שמוצאו באיטליה), אשר בפיוט ׳ונתנה תוקף׳ נאמר: ׳בר״ה ישפטון וביו״כ יכתבון ובה״ר יחתמון׳.1156  

			רבינו בחיי בן אשר, הנוהג לעסוק בכל נושא מאספקטים שונים, מצא לנכון להרחיב את הדברים: ׳נתחייב כל אחד ואחד מישראל ליטול בידו ערבה ביום זה מלבד הערבה שבלולב ... ויום שביעי של ערבה זה הוא יום כ״א לתשרי כמספר שם יה״ו ... והוא יום כ״ו לבריאת עולם שנברא בכ״ה באלול.1157 ונקרא יום הזה יום החותם הגדול כנגד השם הגדול שבו נברא העולם, ולכך נקרא הושענא רבה ... ובזמן שהיה בית המקדש קיים היו מקיפין המזבח בכל יום פעם אחת ובשביעי שבע פעמים, ולכך מנהג כל ישראל שעושים הקפות בבית הכנסת ... סביבות התיבה ... שבע פעמים. והמנהג להקיף דרך ימין׳.1158 דברים אלה נידונו ונדרשו רבות בקבלת האר״י ובחסידות, ואין המקום והעניין להכביר מילין. 

			נעבור עתה לכינויים נוספים שזכה יום זה. י״ד וילהלם מדגיש שהשם הושענא רבה מופיע רק בימי־הביניים, ואליו מתלווה האופי של היום כיום החותם ולילו כליל החותם, היינו, ׳כמֵעֵין יום בו נחתמו דיני ראש השנה ויום הכיפורים׳.1159 ואמנם רוב הכינויים השגורים נעים סביב החתימה, כגון: ׳יום החותם הגדול׳ (רבינו בחיי לעיל בסמוך), וכן ׳ליל החותם׳,1160 ואפילו ׳ליל החותם הגדול׳,1161 או ׳ליל החתימה׳.1162 הכינוי ׳יום חתימה׳ מופיע מאוחר יותר בספרו של ר׳ משה ב״ר מימון אלבאז ממרוקו במאה הט״ז: ׳ולזה נהגו כל ישראל לקרות יום שביעי של חג יום חתימה כי מלכותו בכל משלה ותשב על כסא כבודה׳.1163 וכן, ׳לזה קורין אותו יום החתימה ר״ל יום שנגמר ונחתם הדין ממלך המשפט וחזר הדין למקומו׳.1164 ובפיהם של יהודי תימן: ׳יום החיתום׳.1165 כינוי נוסף מצינו במחזורים: ׳ליל החותמת׳. כך בכ״י ניו־יורק קולומביה X893c J558 נרשמו ׳מזמורים ליל החותמת׳. וכן במחזור סוכות, מנהג אויגניון, משנת ת״ק, כ״י רוזנטלינה 60, סז ע״א-צט ע״ב: ׳סדור ליל החותמת׳.1166 אמנם, שם, מדף ק ע״א ואילך, נרשמו מזמורים ׳ליום ערבה׳. ובספר בני יששכר (חודש תשרי, מאמר יב) כותב רבי צבי אלימלך מדינוב כי פירוש נא הוא: ׳תושיע לנו ביום הנ״א יום גמר החתימה מסירת הפתקין לטובה׳. הרי לנו ביטוי דומה בהקשר לחתימה. המוטיב המרכזי של החתימה הוסבר בפשטות אצל אבודרהם (תפילת סוכות ופירושה) ׳כי ביום זה הוא קיום החתימה שאנו מבקשין מלפני הבורא ביום הכפורים שיחתמנו לחיים׳. 

			השמות ומשמעותם המעשית  

			אופיו המיוחד של היום שיש בו גם משום המשך לימי הדין, הטביע את חותמו על מנהגי היום. נראה כי בעקבות הדרשה בירושלמי, ראש השנה ד ח, על הפסוק ׳ואתי יום יום ידרושון׳ (ישע׳ נח ב): ׳זו תקיעה וערבה׳, נתגלגלו במרוצת הדורות פרטים שונים של השוואה בין ימים נוראים והושענא רבה (וכבר מחזור ויטרי מציין מנהגים הנהוגים ביום זה כביום כיפור).1167 למשל, טבילה; תקיעת שופר; ריבוי נרות; ׳ומשכימין לבית הכנסת, והוא אחד מה׳ בְּקָרים שמשכימים לתפלה׳;1168 לבישת קיטל; ניגון התפילה הוא כשל ימים נוראים; ׳יש נוהגים להוריד אדם חשוב לתפילת מוסף׳;1169 ומתברכים מפי חסידים ואנשי מעשה (ראה להלן בחתימת המאמר). אוסיף כאן פרט דומה אך לא מטעם ההשוואה ליום כיפור (בכל אופן לא נאמרה ההשוואה במפורש), והוא איסור הזיווג בליל הושע״ר מטעם קבלי.1170 

			מתפיסת יום זה כיום דין גם עולות מסקנות שונות: למשל, על־פי מנהגים של מהר״ם מרוטנבורג: ׳אין מקיזין בו דם׳.1171 ואולי לא נתקבל האיסור באופן מוחלט, כנשמע מלשונו של ר׳ משה מת (נפטר לפני שס״ו): ׳ובהושענא רבה יש רוצים לומר אסור [להקיז דם] שהוא יום דין׳.1172 ומסקנה אחרת, ׳ומתפללין תפלת ערבית בהכנעה גדולה ובכוונה כמו בליל יום הכפורים׳.1173 ואף לשונות מתוך תפילות הימים הנוראים נקלטו בהושע״ר, כדלהלן. ומסקנה נוספת, ר׳ חיים ויטאל כותב: ׳צריך להיות נעור כל הלילה הזה יען כי בו נדונים כל הנבראים׳.1174 וכאן משתלבים קודם סדר הלימוד ׳תחנה: רבון העולמים אב הרחמים והסליחות לך אנחנו מודים׳ וכו׳; ולאחר ׳הלימוד כל הלילה יש לומר תפילה זו: יהרמיאו״א שאם נתחיבנו לפניך כרת בבית דינך הצדק על חטאינו ... ותקרע גזר דיננו הרע מעלינו׳ וכו׳.1175 או בנוסח של אשמורת הבקר של ר׳ אהרן ברכיה ממודנה, מנטובה שפ״ד, בפתיחת הארון (קעב ע״ב): ׳תפלה מיוחסת לרבי אלעזר בן ערך: י״י אלהי ישראל, יהי רצון מלפני כסא כבודך שיתגלגלו רחמיך עלי ועל נפשות ביתי ותוציא לאור משפטי ודיני ואל באפך תוכיחני׳ וכו׳. 

			ועם זאת, בכמה פרטים נוהגים כמו ביום טוב. ׳מנהג צרפת ופרובינצ׳ ואלמנייא זולתי בארץ ספרד לומר בהושענא רבה מזמורים שלשבת, וקדושה רבה במוסף כשאר ימים טובים׳.1176 כך גם במחזור ויטרי. ומעניין שר׳ יוסף קארו הספרדי (בניגוד למובאה בסמוך לעיל מספר המנהיג) פותח בשו״ע, סי׳ תרסד: ׳ביום שביעי שהוא הושענא רבא נוהגים להרבות במזמורים כמו ביום טוב׳. ואמנם רבים מוסיפים בשחרית את מזמורי תהלים הנאמרים בשבת ובחג, הגם שהמקובלים בבית־אל לא הוסיפו. כנגד זה, נהגו בבית־אל לאחר התפילה לפתוח את ההיכל ו׳אומרים כולם קול אחד הלל הגדול נשמת כל חי׳.1177 ומסקנה נוספת, המצויה בכתבי האר״י, ובעקבותיו, היא ש׳נוהגין לומר סליחות ... אך צריך להזהר מאד שלא יאמר ויעבור [=י״ג מידות], ושום דבר כיוצא בו ... מאחר שהוא יום טוב׳.1178 ועוד, ׳ומרבין בסעודתו כמו ביום טוב׳.1179 נוצרה אפוא סינתזה מיוחדת במינה. ועתה נפרט קצת יותר במנהגים האמורים. 

			א. כפרות 

			יש מיהודי מצרים שנהגו לשחוט את הכפרות בליל הושע״ר ולא בערב יום כיפור.1180 אפשר שיש כאן השפעה של הפרקטיקה, בעיקר אצל עמים אחרים, בדבר השימוש בעופות במקביל לשימוש בצל. 

			ב. המתקדשים והמטהרים  

			באחד מספרי המנהגים הקדומים והחשובים, מהמאה הארבע־עשרה, נמסר כי בהושע״ר ׳מנהג לעמוד בו עם עמוד השחר ולטבול במקום שנהגו׳.1181 מנהג זה רווח באשכנז, אם כי לפי עדויות מסוימות רק בידי יחידי סגולה. למשל, במאה החמש־עשרה מעיד על כך ר׳ יצחק אייזיק טירנא, כ׳רגילין הצנועים׳,1182 ובמאה השש־עשרה כותב כך הרמ״א על ׳המדקדקים׳.1183 אך בפרנקפורט נהגו ש׳אחר שגמרו כל התקון עם הקדישים טובלין׳.1184 וכן כתב ר׳ צבי הירש, דרך טובים, ווארשא תרל״ד, עמ׳ 7: ׳ויש שמצריכין טבילה כמו בי״כ לפני התפילה׳. אף בקהילות המזרח נהגו כן, וכדברי בעל שיירי כנסת הגדולה: ׳יש חסידים ואנשי מעשה שטובלין בהושענא רבה קודם עלות השחר׳ (סי׳ תרסד). לנוכח דברים אלה מעניין שבסדר היום לא נזכר עניין הטבילה בהקשר זה. 

			ברם, יש מקדימים את הטבילה לערב הושע״ר. השל״ה כותב כי ׳והטבילה עושים ביום שלפני הושענא רבה כדי שיהיו פנויים כל הלילה לתורה ולתפלה ולשירות ולתשבחות׳.1185 ולכך התכוון בערך באותו זמן המקובל ר׳ מאיר פאפרש: ׳יטבול ליל ה״ר כדי שיהיה נקי כל הלילה לתורה ותפלה׳.1186 גם בשיירי כנסת הגדולה מעיר: ׳ויראה לי נכון לטבול מבערב הושענא רבה ללמוד כל הלילה בקדושה ובטהרה׳ (סי׳ תרסד ס״ק ו). ובהתאם לכך נכתב במקורות הלכיים שונים, כגון בשתילי זתים לר׳ דוד משרקי, בשלחן גבוה לר׳ יוסף מולכו (שניהם בסי׳ תרסד), בתכלאל עץ חיים למהרי״ץ ועוד. 

			ג. הדלקת נרות 

			בספר המנהיג, עמ׳ תג, מפורש: ׳נהגו בצרפת להדליק את הנר בהושענא רבה כבליל הכפורים׳. גם בעל ארחות חיים, שספרו זה נכתב בספרד, מזכיר: ׳וכן נהגו להדליק נרות כל אחד בבית הכנסת, כמו שעושין ביוה״כ, וטוב הוא המנהג׳.1187 מנהג זה היה נפוץ בקהילות איטליה1188 ואשכנז.1189 ואמנם בטור מנוסח: ׳ביום הושענא רבה׳,1190 אבל כמדומה שיש להבין זאת כמכוון כבר לערב, כפי המקובל במועדי ישראל. וכך במפורש ב׳הושענות לסכות׳1191: ׳בליל הושענא רבה נהגו להדליק נרות הרבה בבתי כנסיות׳. וכן אצל ר׳ חיים כהן, תלמיד ר׳ חיים ויטאל: ׳העם אשר בחר ה׳, ליל הושענא רבא מרבים נרות בבתי כנסיות לזכרון לפני ה׳, שנאמר נר ה׳ נשמת אדם׳.1192 למעשה, אף בשחרית מרבים נרות בביהכ״נ כביום־כפור. וכך באורבינו: ׳ואחר המשמרה הולכים לבהכ״נ ומדליקים ה[נרות] ואומרים שומרים לבקר׳.1193  

			מנהג רווח הוא ש׳מדליקין נר של שעוה משיורי נרות של י״כ ועושין הושענות. ודוקא נר זה הואיל ואתעביד ביה מצוה חדא יתעביד ביה מצוה אחריתא׳.1194 

			ד. קיטל 

			מסופר על המהרי״ל ש׳היה לובש את שרגניז כדרך בר״ה ויה״כ׳.1195 ובוודאי בהשפעתו נרשם בהג״ה של הרמ״א לשו״ע, סי׳ תרסד ס״ק א: ׳ויש נוהגים ללבוש הקיטל כמו ביום כיפור׳. גם ר׳ משה אבן מכיר, מעין זיתון ליד צפת, מזכיר את המנהג ללבוש בגדים לבנים.1196 אולם לאחר מכן, בספרי הלכה שונים, כגון מגן אברהם, סי׳ תרסד ס״ק ג (לאחר שהזכיר את המהרי״ל), נמצא כי ׳ובמדינתינו נהגו ללבוש בגדי שבת ולא הקיטל׳. ועל כך הוסיף ודייק בבאר היטב, ס״ק ד: ׳רק הש״צ [לובש קיטל]׳. 

			ה. פרוכת 

			בקהילות רבות נהגו כמו בעדן ׳לתלות הפרוכת בבה״כ כמו ביה״כ׳.1197 

			ו. תקיעת שופר 

			בסדר היום, סדר הושע״ר, נא ע״א, בסדר הסליחות גם תוקעים בשופר ׳כדי לעורר הרחמים׳. וכן בשל״ה, מסכת סוכה. גם בלוח ירושלים שנת תרנ״ו כתוב: ׳בליל הושענא רבא נוהגים הספרדים לתקוע בשופר באמירת כל ספר מהתהילים׳. וכן נהגו באורבינו (ראה לעיל הערה 54) ובמנטובה (בערך בשנת ת).1198 אולם מקורות אחרים מציינים כי לא תקעו בירושלים ולא בצפת.1199 וכך בשו״ת אדמת קדש, ח״ב, סי׳ ג: ׳אנו נוהגים פה עיר הקודש ירושלים תוב״ב שלא לתקוע בהושענה רבה כלל׳.1200 גם לא במצרים.1201 אולם מקצת חסידים תקעו בשופר.1202 וכן נהגו ר׳ צבי אלימלך מדינוב ור׳ נפתלי מראפשיץ לתקוע בשופר בין הקפה להקפה. משמע, לא כל הנוהגים בכך נהגו לתקוע באותה שעה, אך כולם לשם אותה תכלית — לעורר רחמים. 

			ז. תפילות 

			כאמור, כבר בתחילת האלף השני שאבו קהילות רבות לשונות ופרקים מתפילות הימים הנוראים. למשל, במחזור ויטרי, סי׳ שפג: ׳ונהגו לומר בקול רם ז׳ פעמים ה׳ הוא האלהים כעל [ככל?] מוצאי כיפור, לפי שביום כיפור נחתם לחיים, והיום נתקיים בחתימת החיים, ושכינה עולה למעלה בערבות. ועוד אומר שמע ישראל בשכמל״ו׳.1203 גם בעלי התוספות, ברכות לד ע״א, כתבו שביום הערבה נהגו לומר ז״פ ה׳ הוא האלהים, ואף נקבע: ׳מנהג כשר הוא׳. ובחיבור האיטלקי, שבלי הלקט הקצר1204: ׳ואני שמעתי שיש קהילות הקודש שאומרים ביום הושענא זכרינו לחיים ומי כמוך, זכור רחמיך וכו׳ ואבינו מלכנו׳. ובהערות שבתוך כ״י מנהגים, אשכנזי, אוקספורד 910, דף 33א: ׳בהושענא רבה היה נוהג הר׳ יחיאל בשמנה עשרה במקום האל הקדוש המלך הקדוש, ובמקום מלך אוהב צדקה ומשפט המלך, כי גם הוא יום הדין ואומר שקבלה היא כך מן קדמוני׳. אבל אין אומ׳ עושה השלום. וזה היה תימ׳ גדולה למהר״ר הילל כי אמר שלא מצינו זה בכל התלמוד׳. אך בחמדת ימים, מועדים, פט ע״א, מציין זאת בשם מחזור רומניא, וזועק: ׳ישתקע הדבר ולא תעשה כזאת בישראל ויש למחות בידם׳.  

			בספר ברית כהונה לר׳ משה כלפון מג׳רבה, ע׳ הושענא רבה, מציין לקרוא מזמור קל, ׳והטעם נלע״ד דהוא לעורר לבב הק״ק בתשובה כאלו אותו היום מימי עשרת ימי תשובה. וכן המזמור עצמו משבר הלב ומכניעו לתשובה ולבקשת הסליחה. ולהיות מיחל לחסדו ברוך הוא כי ירבה לסלוח׳. ובאשר לאמור בשו״ע, סי׳ נד ס״ק ג, שאסור להפסיק בין ישתבח ליוצר, המדובר רק בסיפור דברים אך לא ׳מה שהוא שבח והודאה׳. וגם מפני שזה ׳בכלל צרכי צבור להכניע את הלב לתשובה׳. 

			ראיית הצל 

			נושא הצל1205 מקורו בפולקלור גרמני עתיק, ואינו מופיע במקורותינו לפני דור חסידי אשכנז.1206 וכך כתוב בספר הרוקח, סי׳ רכא עמ׳ קכג: ׳מה שנגזר בראש השנה ונחתם ביום הכפורים מראה בצל בהושענא רבה׳. וביתר הרחבה מצינו בספר חסידים: ׳אחד לא ראה בליל הושענא רבה צל ראשו והתענה הוא ואוהביו, הִרבָה צומות ונתן צדקה הרבה, וחי כמה שנים אחר־כך ... בליל הושענא רבה חותמין ולכך נקרא בצאת השנה׳.1207 חשיבות האמור כפולה: ראשית, לא נזכר כאן קשר מפורש לתהליך הדין בימים נוראים. אמנם המשפט האחרון במובאה דלעיל מצביע על חתימת דין, אבל נראה לי שיש לקרוא אותו כמנותק מעניין הצל הקודם והיותו פתיחה (ועל כך מעידה גם ו״ו החיבור) למשפט המקביל מיד בהמשך: ׳ובשמיני גוזרין על הגשמים׳. שנית, ניתן פה מקום בולט לאפשרות של קריעת גזר הדין באמצעות תענית ומעשים טובים כמו צדקה. ובהמשך נראה שיש אמצעים נוספים. 

			מחסידי אשכנז הושפעו חכמי ספרד. ראש להם הרמב״ן, המזכיר את רעיון ראיית הצל בקצרה בפירושו לפסוק ׳סר צלם מעליהם׳, ועם זאת זכה שיצטטו משמו.1208 בערך באותו זמן גם ר׳ משה די ליאון כותב באחד מחיבוריו: ׳והם יודעים להביט אם סר צלם מעליהם או אם סר צלם בשביל מעלליהם ויודעים בצלם באותו הלילה סמנים ידועים׳ וכו׳.1209 וכנראה מכאן ציטט ר׳ משה כלץ.1210  

			וכך נהגו: ׳כורכים עצמם בסדין ויוצאין למקום שמגיע אור הלבנה, ופושטין מעליהן הסדין ונשארים ערומים, ופושטין איבריהם ואצבעותיהן. אם מצא צלו שלם טוב הוא, ואם יחסר צל ראשו1211 — בנפשו הוא, ואם יחסר צל אחת מאצבעותיו סימן לאחד מקרוביו, ויד ימין סימן לבניו הזכרים, ויד שמאל — סימן לנקבות׳.1212 תיאור דומה נמצא בארחות חיים1213 (נערך אחרי 1313) לר׳ אהרן הכהן, ומתוכו אף מתבררת השפעת ר׳ אלעזר הרוקח. 

			ברם, בעל הזוהר צירף לכך את רעיון האיגרת,1214 והלביש אותה בדמות חדשה של ״פתקים״, הניתנים ביום זה על ידי הקב״ה לשר הממונה, נושא שחוזר רבות בתקופות מאוחרות. ועוד חידוש נמצא בזוהר, שממדי הצל עשויים ללמד גם על גורל משפחת המתבונן.  

			וכך תיאר הזוהר, פר׳ ויחי, ח״א רכ ע״א: ברה״ש הקב״ה יושב על כסא דין, וניתנת לאדם הזדמנות לשוב בתשובה. ביום כיפור נחתם הדין ׳ופתקין כתיבו׳, אך אינם מוּצָאים לפועל כי הקב״ה ממתין לתשובת האדם ׳עד ההוא יומא בתראה דעצרת[!]׳. ׳ואי לא זכי — אינון פתקין נפקין מבי מלכא ואתמסרן בידוי דסנטירא׳.1215 ובקצרה בזוהר, פר׳ צו, ח״ג לא ע״ב ולב ע״א: ׳בהאי יומא פקיד מלכא למיהב פתקין לסנטירא׳. עוד חשוב להיווכח שגם לפי הזוהר יש אפשרות של קריעת גזר הדין, וזאת באמצעות תשובה. אף נראה לי שרעיון התשובה הוא מרכזי לגביו, שכן בהמשך הדברים (ח״א רכ ע״א) כותב הזוהר: ׳אבל זכאי חסידי׳, שזה מזכיר את לשון אור זרוע (שבוודאי, לנוכח לשון הדברים, ממנו ציטט ציוני): ׳אבל הצדיקים וחסידים קדמונים בכל יום ויום היו מסתכלים בעצמם כאלו זה היום מסתלקין מן העולם ועושין תשובה שלמה לפני אדוניהם ולא יצטרכו לדבר אחר. אשרי חלקם בעולם הזה ובע״ה׳.1216 מצד אחד נראה כאילו יש כאן הסתייגות מן הנהוג בהושענא רבא דווקא, שכן עדיף להרהר בתשובה בכל יום, שהרי כך נהגו חסידים (קדמונים). הנחה זו אינה נראית לי נוכח כל הסוגיה הזאת הנידונה גם במקומות אחרים בזוהר. לפיכך סבורני שנכתב משפט זה אך ורק כדי לטעת את חשיבות רעיון התשובה. ונדמה לי שדיוננו בסמוך גם כן יצדיק הנחה זו.  

			יש לשים לב לתאריך הנזכר בזוהר, שם: ׳שמיני עצרת׳, בעוד שבזוהר ח״ג לא ע״ב כתוב ׳ביומא שביעאה׳. מקובלים עמדו על הקושי בכך ששמיני עצרת שונה מהמקובל, והסבירו כי באמת החתימה היא ביום הושע״ר אך הפתק נמסר בידי שליש המוסר לסנטירא רק בליל שמיני עצרת, וכל זאת כדי לתת הזדמנות נוספת לחזרה בתשובה.1217 פתרון אחר העלה ר׳ אברהם אזולאי1218 שפשוט יש לגרוס ׳יומא שביעאה׳. ברם, פתרון זה אינו יכול להתקבל, ולו בגלל הטקסט העברי של ר׳ משה די־ליאון שייזכר להלן ובו תיארוך העצרת, החוזר ונשנה כדרשה, ברור מעל כל ספק.1219 ומעניין שהציוני כתב במפורש: ׳שוב מצאתי[!] כי בליל שמחת תורה אם יראה לצלו׳ וכו׳.1220 טענה אחרת העלה ד״ר אבישי בר־אשר.1221 לדבריו, בעל הזוהר התפלמס נגד התפיסה שהלכה ונשתרשה, לפיה הושענא רבה נחשב ליום דין, בעוד שהוא ראה את חג הסוכות כולו כיום טוב וכחג של חסד (כנהוג אצל חכמי ספרד). ולפיכך דחה לשמיני עצרת.  

			מקובלים העלו סתירה נוספת: במסגרת הדיון המפורט בזוהר, נאמר, ח״א ריז ע״א, כי שלושים יום קודם פטירתו של אדם צילו מוּסָר ממנו לעומת התיאור הנוכחי בליל הושענא רבה. על כך כתב רמ״ק כי הסתלקות הצל בליל הושענא ׳אינו אלא לשעתו, להראות לאדם ענייני החתימה, אבל אחר־כך חוזר הצל על ראשו עד סמוך למיתתו ל׳ יום, ואז מסתלק ושוב אינו חוזר׳.1222  

			מתוך עדויות שונות מסתבר אפוא שמנהג ראיית הצל נפוץ היה כבר במאה השלוש־עשרה, כגון אצל הרמב״ן, רבינו בחיי, ואצל אחד מחכמי ההלכה, ר׳ אביגדור צרפתי.1223 ובראשית המאה הארבע־עשרה נמצא את רקנטי, פר׳ שלח, ובהרחבה כותב על כך ר׳ אהרן, בעל ארחות חיים, שנערך אחרי 1313. בכל אלה בולטת ההשפעה האשכנזית. אולם ברבע השלישי של המאה הארבע־עשרה בולטת כבר השפעת הזוהר (או, לדעתי, ליתר דיוק: ר׳ דוד בן יהודה החסיד) על ר׳ מנחם ציוני, המתאר בהרחבה את עניין הפתקים.1224 לעומתו, ר׳ יצחק אבוהב הראשון, במחצית השנייה של המאה הארבע־עשרה בספרד, מכיר את מנהג הצל (בעצם הסתמכותו על רמב״ן) אך אינו מדבר על הפתקים. וכה דבריו: ׳וביום האחרון נקרא יום הושענא רבה, וליל ז׳ נקראת ליל החותם׳ בגלל הגשם. ׳וי״א [=ויש אומרים!] שהיא ג״כ חתום חיי בני אדם, ורמזו הרמב״ן ... וכן עמא דבר[!]׳.1225 העם נוהג כך. 

			אך יש שמתעלמים מן הנושא. כך חכמי הלכה מרכזיים כמו הרמב״ם, הרא״ש, הטור, ואף לא בשו״ע של רבי יוסף קארו ולא בשל״ה.1226 למיטב ידיעתי, גם מקצת מקובלים אינם מזכירים זאת, למשל, ספר הקנה, צרור המור, ר׳ עמנואל חי ריקי.1227 ויש מתנגדים מפורשות. למשל, במאה הארבע־עשרה ר׳ לוי בן אברהם הפילוסוף מדבר על ׳הבטת הצל בליל ערבה׳ אך טוען כי ׳לאו מילתא היא׳.1228 מעניין מאוד שר׳ דוד אבודרהם בספרד מצא לנכון להביא את הרמב״ן, למרות שהוא עצמו התנגד.1229 ובמאה השש־עשרה, אף הרמ״א שהביא זאת בהגהה לשו״ע מסיים: ׳ויש מי שכתב שאין לדקדק בזה כדי שלא לתרע מזליה1230 ... ויותר טוב להיות תמים ולא לחקור עתידות׳.1231 ובדומה אומר הרדב׳ז: ׳ואני לא נסיתי דבר זה מימי לפי שאי־אפשר לאדם לדקדק הדברים יפה, והדמיון פועל׳.1232 אף ר׳ משה מט מפרעמסלא מאריך בענין הצל ומציין: ׳והירא דבר ה׳ וחרד לדברו אל יהא לו עסק בנסיון זה, רק כל יום ויום חייב להראות את עצמו כאלו נסתלק ממנו הצל וישוב בתשובה׳.1233 ולדעת וילהלם, ׳לא היה נפוץ ביותר בפולין׳,1234 ויש להוסיף גם את התנגדותו של ר׳ יוחנן טריויש בפירושו קמחא דאבישונא לסידור האיטלקי (בולונייא ש״א, ועוד).  

			אולם, מנהג זה נזכר בחיוב במקורות רבים. ידוע היה באשכנז ומופיע גם בלשון אשכנזית בספרי מנהגים.1235 מקורות שונים מדברים על אליהו בחור (מוצאו באשכנז והיגר לאיטליה) שכתב על כך בשנת רע״ו.1236 כעבור כיובל שנים מתחיל יובל חדש שבו מופיע המנהג רבות במקורות קבליים ובמושפעים מהם. כגון סידור טיהינגן, שנדפס בשנת ש״כ, ציטט מרקנטי: ׳וכבר שמעתי מחסידים ואנשי מעשה שראו באדם אחד שלא היה לו צל ובאותה לילה עצמה עשה תשובה וינחם ה׳ ובאותו לילה ראה צילו להצילו מרעתו׳.1237 וכן ר׳ יצחק האזובי מברוֹסה, אגודת אזוב, [נתניה] תשנ״ה, עמ׳ רסג. גם בצפת רווח המנהג. ובלשון רמ״ק, פרדס רמונים, שער הנשמה, פרק ד, עד ע״א, שכתב בקצרה: ׳מעשים בכל יום׳. וכן תלמידו, רמ״ע מפאנו, ולפיו יש צל גם לבעלי חיים.1238 ובקבלת האר״י, פרי עץ חיים, שער הלולב, פרק ד, ובוודאי השפיע לא מעט, במיוחד, כנראה, בשל ההדגשה, שראיית הצל לגבי אדם הנמצא בסכנה שלא ישלים שנתו אמורה לזרזו לשוב בתשובה. וכך כתב במפורש ר׳ חיים הכהן, תלמיד רח״ו, על סמך הזוהר, כי ׳ראוי לאדם לבדוק עצמו לאור הלבנה, והתכלית הוא לעשות תשובה שלימה׳.1239 וכן במחזור ונציה שע״ד, צג ע״א.  

			השאלה, איזו שעה כשרה לראות בה את הצל, העסיקה את המקובלים. רקנטי כותב: ׳והשעה, אמרו קצת חכמי הקבלה כי לא ניתן לפרש, ואני לא קבלתיה׳.1240 בכל זאת, המציאות הכתיבה התנהגות מסוימת. כך בלשון חכמת הנפש, לר״א מגרמיזא, צפת תרע״ג, ו ע״ג: ׳קרוב ליום׳. אף לפי ארחות חיים נוהגים ׳לקום ממשכבם קודם היום ... לאור הלבנה׳. כלומר, באשמורת הבוקר. אולם לפי ר׳ חיים ויטל, ׳אחר חצות לילה הוא שיוצאים לראות צל שלהם בלבנה כי כבר נגמר הדין׳.1241 וכך מפורש בפרי עץ חיים: ׳אחר חצות׳.1242 אולם בהמשך, שם, מובאת הגהת ר׳ יעקב צמח ששמע בשם רח״ו: ׳וגם שצריך שעה המיוחדת ללבנה׳.1243 אולי יש כאן פיתוח או שימוש ברעיון של ספר חסידים, ש׳כשהלבנה יוצאת׳ עולות נשמות המתים מקבריהן ומבקשות רחמים על החיים ועל עצמן.1244 ברור יותר הוא מה שנמצא אצל ר׳ מנחם ציוני: ׳שמעתי ממקובלים האומרים כי זה צריך לעשות בשעה שכוכב לבנה שולטת בחצות לילה, ובשעה ההיא הנסיון אמיתי׳.1245 וכך כתב במפורש ר׳ משה הגולה מקיוב, במחצית השנייה של המאה החמש־עשרה: ׳וזמן ראיית הצל על ראשו הבנתי מתוך ספר הזוהר שהוא רגע הראות הלבנה במקום שהוא עומד׳.1246 מכאן יש להבין את שמודגש לעתים קרובות: ובלבד שיראו את הצל לאור הלבנה ולא לאור הנר. ובאמת ר׳ יששכר אבן סוסאן מצפת נותן את השעה המתאימה לפי ימות השבוע שהושענא־רבה חל להיות בהם: ׳לידע שהשעה והרגע לראותך בלבנה ליל הושענא־רבה, אם יהיה יום הושענא־רבה יום א׳ בשבת לשמונה שעות; ואם ביום ב לחמש שעות; ואם ביום ד׳ לשש שעות; ואם ביום ו׳ לשבע שעות. מצאתי כתוב בדוק ומנוסה׳.1247  

			שאלה נוספת התעוררה באשר ללבוש: בספר ארחות חיים ובספר אבודרהם נמצא כי ׳פושטין מעליהם הסדין ונשארים ערומים׳. כך נאמר גם בהגהה של צמח בפרי עץ חיים: ׳שמעתי בשם הרח״ו ז״ל שצריך להיות ערום ממש כשמסתכל בצל הלבנה׳.1248 לעומתם טוען ר׳ דוד אבן זמרא ששמע ׳כי צריך שיעמוד ערום לאור הלבנה, ואסור לעמוד ערום׳.1249 

			מסקנת הדברים היא אפוא שמנהג פולקלורי חוץ־יהודי חדר לראשונה בחוג חסידי אשכנז, ומשם עבר לספרד ולאיטליה, אל חכמי הלכה וקבלה כאחד. במרוצת הימים החלו חכמי הלכה להתנער ממנו בעוד העולם הקבלי מחזיק בו. אף חידושים שהכניס בו ספר הזוהר לבשו צורות ונתפשטו לא מעט.  

			הלימוד בלילה 

			המנהג לא לישון בליל הושע״ר נרשם, כנראה, לראשונה אצל ר׳ משה די ליאון: ׳עוד נהגו הקדמונים בלילה אחר [לפני כן דובר על ׳סוד חג השבועות׳] שאינם ישינים כשם שקורין לחג זה עצרת [כמו בשבועות] על שם ״כי אשה עצורה לנו״. הכלה הכלולה כאשה הכונסת את הכל שהיא כונסת את התורה שבכתב בהרבה, ואינן ישינין בזה הלילה לשמחתה [של הכלה] ... והשרידים אשר ה׳ קורא אינם ישנים כל אותו הלילה ועוסקים בתורה ... ועל זה ... מקדימין אותם היודעים חן ואינם ישנים ואינן נותנים דומי לעיניהם ולנפשותם כל הלילה לקרא בתורה ולהיות שושבינים לכלה. והם יודעים להביט אם סר צלם מעליהם או אם סר צלם בשביל מעלליהם ויודעים בצלם באותו הלילה סמנים ידועים׳ וכו׳.1250 נראה לי שבמשפט לפני האחרון מוסבת הערנות על הנעשה בשבועות שאז הניעורים ׳שושבינים לכלה׳, כפי שמתואר בזוהר, ואילו המשפט האחרון מתייחד להושענא רבה. ונמצאת למד שלימוד תורה הוא שקורע את גזר הדין. הוראה ספציפית זו מחודשת לעומת הצעת הזוהר: תשובה.1251 

			מנהג הלימוד הולך ומחלחל לאיטו. בשבלי הלקט, סוף סי׳ שעא, מוזכר זאת כ׳יש שנוהגין׳, וחשוב הוא ציונו: ׳ומנהג נכון וכשר הוא׳. וכה דבריו: ׳ויש שנוהגין בליל יום ערבה להיות נעורין כל הלילה ויושבין ועוסקין בתורה׳. גם ר׳ דוד אבודרהם (עמ׳ רצז, ספרו נכתב ב־1340) מצביע על ׳מקצת אנשים׳ הנוהגים ׳לקרות את התורה כלה בלילה הזה׳. אך הטעם הוא שמא לא השלים פרשיותיו עם הציבור. ולכן הוא מסתפק אם אפשר לגמור שניים מקרא ואחד תרגום בלילה אחד. בשנת רמ״ז/1487 מבקר ר׳ עובדיה מברטנורא בפאלירמו ומעיד כי ׳בליל יום הכפורים ובליל הושענא רבה ... פותחים הנאמנים שני שערי ההיכל ... ויושבים שם כל הלילה עד הבקר, ובאות הנשים משפחות משפחות להשתחוות ולנשק הספרי תורה׳.1252 הרי לנו דוגמאות מתקופות שונות, מאיטליה, ספרד וסיציליה, ואין למעט אפוא בחשיבותן.  

			בכל זאת נראה שמנהג זה לא נשתרש אלא בצפת, ומשם נתפשט בקהילות ישראל. וכך בניסוחו של ר׳ חיים ויטאל: ׳צריך להיות נעור כל הלילה הזה יען כי בו נדונים כל הנבראים׳.1253 לפיכך עשוהו יום תשובה, ואת לילו — ליל הושענא רבא — עשו ליל שימורים ללימוד תורה וקריאת מזמורי תהלים וסליחות.1254 למשל, ר׳ אברהם גלנטי מעיד: ׳ליל הושענא רבה קורין כל הלילה בספר תהילים וסליחות בין ספר לספר׳.1255 ובדומה לו העיד ר׳ אברהם הלוי ברוכים: ׳כל בעלי תורה לומדים ליל שבועות עד אור הבקר וליל הושענא ג״כ, וכמו כן והמון העם קמים ליל הושענא לסליחות׳.1256 יושם לב להבדל המפורש בין ׳בעלי תורה׳ ל׳המון העם׳. גם ר׳ משה אבן מכיר, מעין זיתון שליד צפת, בסוף המאה השש־עשרה, מזכיר את המנהג של אחדים ׳שעומדים כל הליל ואין ישינים כלל ומרבים בזמירות ובתחינות וקורים ספר תהילים כלו׳, ולא נחה דעתו עד שאמר וביקש לעודד: ׳וכל המרבה להתחנן הרי זה משובח׳.1257 מכל מקום נראה שתהילים וזמירות וסליחות תפסו את המקום המרכזי, אולי ככל שמדובר בכלל הציבור, בעוד תלמידי חכמים עסקו בתורה, כפי שראינו בפסקאות הקודמות, וכך אצל רח״ו ושל״ה, כפי שנראה בסמוך. 

			רוח זו נושבת גם בשליש הראשון של המאה השבע־עשרה, ואנו מוצאים את סדר התיקון בסוף תקוני שבת מלכתא, קראקא שע״ב, (וזה צוטט כעבור פחות מעשרים שנה בספר שנכתב בפרנקפורט בשנת ש״ץ, יוסף אומץ, סי׳ תתרנב), ובצורה מפורטת יותר (הכוללת תורה, תפילה וזמירות) כפי שעולה מעדותו של ר׳ ישעיה הורוויץ: ׳תיקון ליל הושענא רבה נוהגין בא״י כמו ליל שבועות ועוסקים כל הלילה בתורה גם בתפלות. ומקצת קהילות מהמלכות הזה נוהגים שאומרים איזה הושענות ובקשות המסודרות להם ואומרים כ״פ [=כמה פעמים] אל מלך ויעבור ותוקעים תשר״ת כשאומרים י״ג מדות, והכל לעורר הלבבות לתשובה. והטבילה עושים ביום שלפני הושענא רבה כדי שיהיו פנויים כל הלילה לתורה ולתפלה ולשירות ולתשבחות. אשרי העם שככה לו׳.1258  

			המנהג מתפשט, ונזכיר עדות מהנהוג במנטובה בערך בשנת ת.1259 ובודאי בראשית המאה הי״ח נמצא: ׳רבים נוהגים גם כן מבערב ... והולכים ומתקבצים בעלי אסופות ללמוד בתורה כל הלילה לחסות בנועם ה׳׳.1260 ועוד נמצא שם, בספר חמדת ימים, כי הוא משבח את אלה העורכים את לימוד התיקון בסוכה, כי הסוכה היא סוד האם, תוך שהוא יועץ למעט באכילה ושתיה לפני התיקון כי האכילה מביאה לידי שינה. אגב, בכורדיסתן התהלך הגבאי בין שורות הקוראים בבית הכנסת והשגיח שלא ירדמו. 

			על חשיבות אמירת התיקון בירושלים אנו למדים מההוראה המובאת ע״י החיד״א כי ׳מי שמת לו מת בתוך החג התירו רבני ירושלים עיה״ק שיכול לקרוא תיקון הושענא רבה׳.1261 

			וכך סיכם ר׳ יחיא צאלח: ׳ליל שביעי שהוא ליל החתום, כבר נהגו כל ישראל בליל הושענא רבא ... תכף אחר גמר סעודתו ילך לבהכ״נ לשְנות עם הצבור סדר הקריאה במשנה תורה, כאשר הוא מסודר בסדרי הדפוסים ע״פ האר״י ז״ל להכריע כף זכיותיו עם חברה קדושה, כל הלילה לא ינום ולא יישן ולא יראה החוצה, לא כמו הבוערים בעם אשר חשבו כי עיקר הלילה הזאת לנדד שינה מעיניהם ויושבים בבית הלימוד הרחק כמטחוי קשת בדברים בטלים. חלילה לעם הקדש ללכת באלה, כי אם יהגו כל הלילה בתורה, והם יעמדו למליצי יושר לפני אלהי עולם ה׳ ... ומובטח לו שיחתמוהו לחיים טובים׳.1262  

			מעתה נרחיב במקצת במנהגי לימוד ותפילה אלה, שכן ברבות הימים התקינו הקהילות לעצמן סדרים שונים של תיקונים. 

			במקורות שונים נכתב בסתם: עוסקים/לומדים בתורה. יש שפירשו: ׳מתחילין בראשית והולכין עד וזאת הברכה׳.1263 ר׳ דוד אבודרהם מצביע על ׳מקצת אנשים׳ הנוהגים לקרוא את כל התורה כולה בלילה הזה שניים מקרא ואחד תרגום שמא לא קיימו את המצווה הזאת בשלימות במשך השנה, כדי לתקן את הליקוי. אבודרהם עצמו מטיל ספק אם אפשרי לקרוא משך לילה אחד את כל התורה בחינת ׳שניים מקרא אחד תרגום׳.1264  

			יש שלמדו משנה תורה בלבד. בשער הכונות (וכן בפרי עץ חיים) כתוב ש׳בחצי הלילה הא׳ תקרא ספר ואלה הדברים כולו ... ואם תשלים קריאתו קודם שיהיה חצי הלילה תעסוק בתורה ובסתרי קבלה אם תרצה, ולא בדבר אחר׳. מעתה ואילך נמצא את ספר דברים כנושא מרכזי בסדר הלימוד.1265 אף צירפו לכך דרשות במסגרת חותם התורה — חותם האדם — יום החיתום ועוד. ובסדרי תיקון שונים חוזרת ההוראה: ׳ותכוין לעשות החותם של המלכות שהם ג׳ מילוי הויה׳ וכו׳.1266 וכבר בשערי ציון, פראג תכ״ב, נדפסה ׳תפלה נאה לומר בהושענא רבה קודם הלימוד משנה תורה, רבון העולמים אב הרחמים והסליחות לך אנחנו מודים׳ וכו׳. ויש תפילה לאחר הלימוד. אמנם בתקוני שבת מלכתא (קראקא שע״ב), בסופו, כתוב: ׳וסדר הושענא רבא יקרא רק מפ׳ בראשית עד ויכלו ואחר־כך המשניות כסדר הנז׳ [לפני כן בתיקון ליל שבועות] ובספרי קבלה ובפרט בזוהר פ׳ אמור, וטבילה׳. משמע, ספר דברים אינו נכלל.  

			יש קהילות שבהן נהגו בליל הושע״ר לקרוא פרשת ״וזאת הברכה״ שנים מקרא ואחד תרגום. אולם בספר המנהגים של חב״ד (ברוקלין תשכ״ז, עמ׳ 68) נמסר כי בתיקון הושע״ר ׳אומרים רק מקרא׳. ׳צדיקים נהגו לקרוא משנה תורה בציבור מתוך ספר תורה׳.1267 לדעת ר׳ יוסף חיים: ׳שנים מקרא ואחד תרגום של פרשת וזאת הברכה יקראנה ביום הו״ר ולא ביום ש״ע׳.1268 ובתימן נהגו לקרוא ספר דברים, בראשית א עד ׳לעשות׳, ויש שהוסיפו תהלים.1269 

			ויש אפשרות נוספת. הנה, בסידור, כ״י אוקספורד Opp. Add. 32 v4, מצינו: ׳ויש נוהגין בלילו [של הושע״ר] לקרוא הפרשיות כולם שלשה פסוקים בתחלה ושלשה בסוף, ויש נוהגין לקרותם בליל יום טוב אחרון׳.1270 כלומר, כל התורה, אבל רק שלושה פסוקים מן ההתחלה ומן הסוף של כל פרשה. דרך זו תופיע בסדרי תיקונים רבים בדורות המאוחרים. 

			ואילו ר׳ יעקב צמח כתב שבליל שביעי של פסח, ליל שבועות וליל הושענא רבה, ׳מצוה לפרש ולגלות עומק החכמה, לפי שבאלו הימים הזמן גרמא והוא זמן מוכן לסודות׳. אכן, בהגהה של צמח לפע״ח נכתב: ׳נוהגין החברים מזמן הרב אפרים פאנציירו ז״ל לקרות אחר סדר [של משנה תורה] באדרא זוטא וסתרי קבלה׳.1271 וכן לפי ר׳ נתן שפירא, אחר חצות ׳צריך לקרות בס׳ הזוהר פ׳ האזינו באדרא זוטא ובספרי קבלה דווקא ולא בדבר אחר. ואע״ג דלא ידע ולא מבין מאי קאמר מ״מ הלשון של הזוהר הוא מסוגל כל כך לשכינתא ולנשמתא׳.1272 וכן, ׳לקרא ליל הושענה רבא ספר ואלה הדברים עד סופו. ונהגו החברים יצ״ו מזמן הר״א דליפנציירי זלה״ה לקרות אז האדרא זוטא׳.1273 ולא עוד אלא שיש לקרוא אותו בעמידה. וכך, למשל, ׳סדר התקון שנוהגים לקראת בליל הושענא רבה בארץ־ישראל י׳ח׳צ׳ [=ירושלים, חברון, צפת] ת׳ו׳ב׳ב׳ ומצרים ואגפיה ובכמה מקומות השרידים אשר ה׳ קורא אליהם אתה ה׳ תשמרם׳, אמשטרדם תפ״ז/1727, קיו ע״א: ׳ובארץ־ישראל נוהגים לקרות ג״כ האדרה רבא וזוטא. וכן ויניציאה תצ״ט. ובמהדורת ויניציאה תק״א: ׳ועתה הוספנו בו האידרא זוטא עם פירוש׳.  

			ראויות לציון ההוראות הבאות: ׳רק שיקראנה באימה וביראה מלה במלה ולא בחטיפה ... ובהגיע לפטירת רשב״י סגולה נפלאה היא מאד להוריד דמעות עליו כי בזה מתכפר עונותיו׳.1274 

			נוסיף כי אמנם לימוד האדרא תפס מקום מרכזי, אך יש שקראו (גם או רק) בזוהר פר׳ ויחי (כמו בסידור יעב״ץ), או אמור (תקוני שבת מלכתא, קראקא שע״ב), או אמור וצו (כגון תקון ליל שבועות ותקון ליל הושענא רבה, לעמבערג ת״ר, רעדעלהיים תרי״ח ועוד), או נח (מנהג בוכרים. ראה שירת אבנר השלם, תשנ״ג, עמ׳ 210-204). באופן כללי מתברר שההנהגה הקבלית חדרה בציבור. 

			תהלים  

			החיד״א מביא את עמדת ר׳ חיים הכהן שאין אומרים תהלים אחר הלימוד בליל הושענא רבא, וכנגדו את עדות ר׳ משה זכות שבצפת ׳היו קורין ספר תהלים. אף הוא ראה והתקין תפלות אחר כל ס׳ תהלים כנודע, ונתפשט בקרב כל ישראל בארץ ובח״ל כמפורסם׳.1275 ובאמת הרמ״ז כותב בהקדמה לתיקון הושענא רבה (כגון שפר התקונים ... בלילות עצרת והושענא רבה, ויניציאה תנ״ו, מח ע״א): ׳ואמנם שמוע שמעתי וגם ראתה עיני תוספת תיקון הנהוג בצפת תוב״ב לקרות אחר משנה תורה את כל ספר תהלים, ובגמר כל ספר וספר נוהגים לומר פזמון אחד כמו ידי רשים ויה שמך,1276 ואחרי הפזמונים אומרים תפלה כשרה. על כן אמרתי לכבד את ה׳ מהוני ותקנתי חמשה פזמונים דשייכי לכל ספר וספר׳.1277 אכן, כבר לפניו העיד ר׳ משה בן מכיר על מנהג צפת: ׳ויש שעומדים כל הלילה ואין ישנים כלל, מרבים בזמירות ותחינות וקורין ס׳ תילים כולו׳.1278 ולמשל, בכ״י אוקספורד 1935 נמצא ׳תפלה להתפלל אותה בליל הושענא רבא כשמסדרין ספר תהלים ... שייראה לפניך זכות אברהם׳.1279  

			גם באשכנז, בשליש הראשון של המאה השבע־עשרה, ׳היחידים נוהגין לטבול לילה זה [ליל הושענא רבה] ... ואחר־כך גומרין תהילים. ויש שעומדין כל הלילה בשירות ותשבחות׳.1280 גם לפי קיצור של״ה, פו ע״ב, בליל הושע״ר אומרים משנה תורה ואדרא, ולאחר מכן ׳כל תהלים׳. וביתר הרחבה כתב ר׳ אלכסנדר זיסקינד מהוראדנא: ׳ואחר זה [קריאת האדרא בליל הושענא רבה] יאמר ספר תהלים עם הציבור במתון גדול ובדקדוק התבות היטב ובכונה עצומה בכדי שיהא אמירתו תשובה לכפרת עונותיו׳.1281 ומעין זה: ׳פסוק אחר פסוק במתון ולא במהירות כי האומרו כולו בכוונה מובטח שיבטל מעליו רוע הגזירות׳.1282 

			גם מאוחר יותר נמצא כי במסגרת ׳סדר התקון שנוהגים לקראת בליל הושענא רבה בארץ־ישראל י׳ח׳צ׳ [=ירושלים, חברון, צפת] ת׳ו׳ב׳ב׳ ומצרים ואגפיה ובכמה מקומות השרידים אשר ה׳ קורא אליהם אתה ה׳ תשמרם׳ (אמשטרדם תפ״ז/1727), קוראים ספר דברים כולו. בראשית א עד לעשות. תהלים א-פט. סליחות. ובהמשך — יתר המזמורים. וכך באורבינו: ׳ובמשמרת של לילה אומרי׳ משנה תורה ותהילים עם סליחות ותוקעים שופר. ובכל פעם אחר הסליחות לומדים מעט ואומרים קדיש׳.1283  

			ובתיקון לילי חג השבועות והושענא רבה, מנטובה תקט״ו, נרשם תחילה תנ״ך ומשנה, ובסופו (סג ע״א): ׳והנוהגים לומר ליל הושענא רבה כל ספר תהלים ספר אחד על כל סדר משתא סדרי יאמר בכל פעם זה יהי רצון: יה״ר מליאו״א שיראה זכות אברהם אוהבך׳ וכו׳. ואילו בסדר הלימוד לליל הושענא רבא, רעדעלהיים תרי״ח, קודם משנה תורה אומרים תחנה: רבון העולמים אב הרחמים והסליחות לך אנחנו מודים וכו׳, ספר דברים, תהלים, זוהר פר׳ אמור, צו. אחר הלימוד כל הלילה יש לומר תפילה זו: ׳יהרמיאו״א שאם נתחיבנו לפניך כרת בבית דינך הצדק על חטאינו ... ותקרע גזר דיננו הרע מעלינו׳ וכו׳. וכן תקון ליל שבועות ותקון ליל הושענא רבה, לעמבערג ת״ר. המנהגים מגוונים אפוא. 

			בכורדיסתן קבעו את שעת פתיחת הקריאה בתהלים עם צאת הלבנה שאז מחלקים את ספר התהלים בחלקים לקבוצות בנות עשרה. גם על חסידי קומרנָא נמסר ש׳בחצות נכנסו לביהמ״ד לאמירת כל התהלים׳.1284 גם לפי ספר המנהגים של חב״ד (ברוקלין תשכ״ז, עמ׳ 68) אמרו תהלים ׳אחר חצות ובחגירת אבנט׳. כידוע, חגירת אבנט בחסידות מסמלת מעמד מרומם. 

			מדרש פטירת משה  

			בקצת מקומות נהגו לקרוא בליל הושענא רבה את מדרש פטירת משה, כחלק מסדר ה׳תיקון׳. המדרש על פטירת משה רבינו נדפס אצל ילינק בשתי נוסחאות.1285 וחזר ונדפס, כגון, פטירת משה, פפד״א תנ״ג, בשער מבקש לקרוא בכל ער״ח; פטירת משה רבינו עליו השלום, קושטאנדינא תקכ״ג, כולו בלאדינו;1286 נשיקות משה, ווילנא תרכ״ד, לקט מסיפורים על משה מתורגמים לאידיש. (׳מי לנו גדול ממשה ... כשהגיע זמנו למות ויהושע ... משה מבקש מחילה׳).1287  

			נראה כי המשפט האחרון התמציתי השפיע על כך שבכמה קהילות תפס המדרש מקום חשוב בסדר ליל הושע״ר, לרוב לפני עלות השחר. וכך נהגו בליל הושענא באורבינו: ׳הושענא רבה ערבית מזמרים מזמור לדוד הבו ... ואח״כ דורשים בבית הכנסת ... ואו׳ פטירת מרע״ה׳ וכו׳.1288 גם ב׳סדר התקון לליל הושענא רבא, שנוהגים לקרות בארץ־ישראל יח״צ [=ירושלים, חברון, צפת] תוב״ב מצרים ואגפיה ובכמה מקומות׳, שנדפס בויניציאה תצ״ט, ויניציאה תק״א, נמצא את פטירת משה רבנו.  

			גם יהודי בוכארה מקפידים שלא לישון, לומדים את הסדר שבקריאי מועד,1289 ולקראת עלות השחר קוראים את מדרש פטירת משה רבינו בתרגום לתג׳יכית־יהודית, היא שפתם של יהודי בוכארה. ויש שנהגו, במי שיש לו יארצייט, שבסוכתו התכנסו וקראו המדרש (בתוספות שונות). בשעתו השתדלו מאוד לעשות טקס שלם בסוכה עם קריאת המדרש תוך הוצאות כספיות עד שר׳ יוסף כהן בר׳ יצחק ברוך צופי הדפיס את ספר פטירת משה רבינו עם לשון פארסי מאת שמעון חכם, ירושלם תרנ״ז.1290 

			מעין זה אציין ׳שיר על פטירת משה רבינו ע״ה לשורר בנעימות בז׳ באדר ובליל הושענא רבה׳.1291  

			ידיד נפש 

			כן נודע הפיוט ידיד נפש, שמחברו הוא המקובל ר׳ אלעזר אזכרי, במסגרת הסליחות של ליל הושענא רבא. כעשרים שנה לאחר הופעתו בדפוס (ויניציאה שס״א) כבר נכלל באשמורת הבקר של ר׳ אהרן ברכיה ממודנה, מנטובה שפ״ד, קעח ע״א; וכן ב׳שפר התקונים ... בלילות עצרת והושענא רבה׳, ויניציאה תנ״ו, נב ע״א; ׳סדר התקון שנוהגים לקראת בליל הושענא רבה בארץ־ישראל י׳ח׳צ׳ [=ירושלים, חברון, צפת] ת׳ו׳ב׳ב׳ ומצרים ואגפיה ובכמה מקומות השרידים אשר ה׳ קורא אליהם אתה ה׳ תשמרם׳, אמשטרדם תפ״ז, קיג ע״ב; ׳סדר התיקון ליל הושענא רבה, שנוהגים לקרות בארץ־ישראל ... מצרים ואגפיה׳, ויניציאה תפ״ח, ק ע״ב; בסוף ׳סדר התקון לליל הושענא רבא, שנוהגים לקרות בארץ־ישראל י׳ח׳צ׳ ת׳ו׳ב׳ב׳ מצרים ואגפיה ובכמה מקומות׳ וכו׳, שנדפס בויניציאה תצ״ט, קה ע״א: ׳אחר שמשלימים הלימוד [אחרי הסליחות] מזמרים בקול נעים זה המזמור׳; וכן בויניציאה תק״א: ׳סדר התקון לליל הושענא רבא, שנוהגים לקרות בארץ־ישראל יח״צ [=ירושלים, חברון, צפת] תוב״ב מצרים ואגפיה ובכמה מקומות׳, לאחר סליחות אומרים ידיד נפש, זוהר וכו׳; ובויניציאה תקי״ג, קה ע״א: ׳ואחר שמשלימים הלימוד מזמרים בקול נעים זה הפזמון׳. וכן סדר ליל הושענא רבא, מנטובה תקמ״ה, קיח ע״ב: ׳ואחר שמשלים הלימוד מזמרים בקול נעים זה הפזמון ידיד נפש׳.  

			לגבי הנעורים בלילי שבועות והושע״ר נתעוררה שאלה אימתי יאמרו ברכות השחר.1292 ושאלה נוספת, אם לברך בשם ומלכות או לא. ׳ומנהגנו לברך כל הברכות בשם ומלכות חוץ מברכת ענ״י [=על נטילת ידיים] עפ״י כתבי רבינו האר״י זצ״ל׳.1293  

			לימוד של נשים 

			במאה התשע־עשרה שואל ר׳ יוסף חיים אם ראוי לנשים ללמוד ׳סדר הלימוד של ליל חג השבועות וליל הושענא רבה׳? והוא השיב: ׳מנהג בביתנו שעומדות באשמורת קודם עלות השחר ואין אומרות תיקון חצות אלא לומדות פתיחת אליהו זכור לטוב וקצת לימוד כיוצא בזה. וזקנתי היתה לומדת י״ח פרקי משנה... גם בליל הושענא רבא היו נעורות ולומדות משנה תורה ותהלים והתפילות של כורתי ברית׳.1294 וכן, ׳לימוד של משנה תורה ותהלים בליל הו״ר מנהגם [של הנשים!] ללמוד׳.1295 התפילות והלימודים האלה נתקיימו בעזרת הנשים שבבית הכנסת. גם בכורדיסתאן היו נשים באות לבית הכנסת לקריאות של ליל הושע״ר. הן אינן יודעות קרוא, ויושבות היו שקטות בחצר בית הכנסת.1296 

			סליחות 

			והיות שעיקרו של יום נתקבע מאז כמתן אפשרות אחרונה לאדם לשוב בתשובה,1297 לכן ׳זהו טעם אותם שנוהגים לומר סליחות בליל הו״ר אחר חצות קרוב לאשמורת הבוקר׳.1298 וכך נהגו המון העם בצפת, לפי עדות ר׳ אברהם הלוי ברוכים.1299 אך בספר כף נקי (עמ׳ צו) כתוב: ׳לא מצאתי שורש לסליחות אלו בדברי הראשונים, וגם המקובלים האחרונים ... כי לא אמרו כי אם להרבות תחנונים על המים. ומה שנהגו משנים קדמוניות הוא ללמוד מה שהביאו התקונים קודם חצות, ואחר חצות מתקבצים בית הכנסת וקורין ספר התהלים ... ובין כל ספר וספר אומרים תחנות, כסדר שעושין ביום, אבל בלא ויעבור ... ובכל הקפה [שעושים בתפילת הבוקר] קורין ויעבור פעם אחת וכקורא בתורה׳. 

			אצל הספרדים רווח הוא המנהג לומר סליחות. כך בראש כ״י בהמ״ל בניו־יורק 4264: ׳סדר הושענות לספרדים ביום הושענא רבא׳ (א ע״א). ולמשל, מחזור ונציה ש״ס, סא ע״א: ׳תיקון להושענא רבא. נהגו לקום באשמורת הושענא רבה לומר סליחות ולהרבות בבקשות ובתחנונים לפי שהוא יום החותם׳ וכו׳. וכן במחזורי ונציה שע״ד, צג ע״א; ונציה שצ״ט, צג ע״א; ׳סדר תפלות למועדים טובים כמנהג ק״ק ספרדים יזיי״א׳, אמשטרדם תפ״ח, קיד ע״ב. והנה נדפסו הסליחות גם במחזור האשכנזי כל בו, ווילנא תרס״ה. 

			׳תפלה נוראה לליל הושענא רבא׳ נדפסה הרבה (הדרת זקנים, ליוורנו תרנ״ב, קו ע״א-קיד ע״א).  

			בקהילות שאמרו גם סליחות היו חילוקי דעות אם לומר ויעבור וי״ג מידות. כך מסכם חכם, כנראה בספרד בשנת 1313: ׳אחר ההושענות יש מקומות אומרים רחמנא וי״ג מדות, ויש מקומות כוללין כל הסדר מרחמנא תוך הושענות, ויש מקומות שאומרים אחר הכל היום תאמצנו וכו׳ ... ה׳ הוא האלקים, ויש מקומות שאין אומרים כלל מכל וכל. והכל הולך אחר המנהג׳.1300 אכן, בסדר היום, נא ע״א, כתב לומר, אך ציין חזור והדגש: ׳כל מקום ומקום כפי מנהגו׳. דרך כלל, בקהילות הספרדים נהגו לומר סליחות וי״ג מדות לפני עלות השחר. ר׳ ישעיה הורוויץ מעיד שכך נהגו בכמה קהילות בארץ־ישראל.1301 

			אולם יש, בעיקר המקובלים, שהביעו הסתייגות מסוימת. והטעם: ׳נוהגין לומר סליחות ... אך צריך להזהר מאד שלא יאמר ויעבור [=י״ג מידות], ושום דבר כיוצא בו ... מאחר שהוא יום טוב׳.1302 וכן, למשל, ׳נוהגין לומר סליחות ליל הושענא רבה אחר חצות קודם אשמורת הבוקר, אך לא יאמרו ויעבור [=י״ג מידות] ושום דבר כיוצא בו ... כי ביום הושענא רבה יזהר אדם מאוד מאוד בתפלתו ובכל מעשיו׳.1303 גם רבי חיים סתהון מציין את מנהג צפת: ׳אין אנו אומרים י״ג מדות בהקפות, ולא באשמורת הו״ר, וכדעת האריז״ל׳.1304 

			שנים מעטות לפני תט״ו נקבע בקהילה איטלקית במנטובה סדר של לימוד בליל הושע״ר, ולמרות אזהרת האר״י כלולים בסדר זה סליחות עם י״ג מדות. ואולי לכך נתייחס ר׳ שמשון מורפורגו בכותבו: ׳בזאת העיר אשר היתה מקדמת דנא כלילת יופי ומשוש לכל הארצות מאנשי מופת אשר דרכו כף רגלם על המקום הזה נוהגים היו בליל הושענא רבא באשמורת לומר סליחות וי״ג מידות כנהוג בכל קהלות מארקה וכל ימי היותי כאן נהגו מנהגם. ובבואו לשרתם ולברך בשמם חכם אחד ביטל והסיר הי״ג מדות וכשחזרתי אל מקומי מצאתי בלבול דעות על ככה והחזרתי העטרה ליושנה כי חרה לי עד מות לבטל את אשר עשו הראשונים שלבם בריא להם כאולם׳.1305 וכן למשל, סדר שירין ותושבחן ... כפי מנהג ק״ק קוני, כ״י Boesky Family Collection, 44 בהמ״ל, הושלם בשנת תקל״ו, 44 ע״ב. מעניין שר׳ יוסף צאלח בשלב מוקדם הביא מקובלים שנמנעו מאמירת סדר זה אך מאוחר יותר, בסידורו, האריך להוכיח שיש לומר. גם בשיירי כנסת הגדולה, סי׳ תרסד ס״ק ח, ציין: ׳המנהג פשוט בכל מקום לומר ויעבור׳. 

			ולבסוף נציין את דברי וילהלם: ׳התחינות בהתחלת התיקונים ובסופם ידועות רק מראשית המאה השמונה־עשרה. התחינה המסיימת נדפסה בפעם הראשונה בס׳ ״שערי רחמים״ של השבתאי יהודה בן יוסף פרץ, ויניציאה 1710׳.1306 על כך יש להעיר כי נדפסו נוסחאות שונות, וחלקן קדמו למאה הי״ח. 

			מקצת סדרי תיקון 

			סדר מיוחד, של ר׳ אהרן ברכיה ממודנה, הופיע בראשית המאה השבע־עשרה: ׳סדר יום הושענא רבא׳ מתחיל במזמור כט, ולאחריו פיוטים, תחינות, אוסף פסוקים ועוד.1307 בפתיחת הארון (מנטובה שפ״ד, קעב ע״ב): ׳תפלה מיוחסת לרבי אלעזר בן ערך: י״י אלהי ישראל, יהי רצון מלפני כסא כבודך שיתגלגלו רחמיך עלי ועל נפשות ביתי ותוציא לאור משפטי ודיני ואל באפך תוכיחני׳ וכו׳. 

			סדר תיקון עצמאי ומיוחד לליל הושע״ר נדפס לראשונה, כנראה, בויניציאה ת״ח.1308 אח״כ הובא לדפוס בוונציה ע״י רבי נתן שפירא, שליח עדת האשכנזים בירושלים, בשנת תט״ו. בנספח לספרו טוב הארץ מתאר בקצרה (עמוד וחצי) את מנהגי התיקונים, ׳הכל כמנהג ישראל יושבי אדמת הקדש׳,1309 תחת השפעה לוריאנית חזקה. התיקון החל להתפשט בקהילות אשכנז, וסמוך לאחר מכן נדפס בשערי ציון, פראג תכ״ב, בסופו.  

			ספרי תיקון שונים נקבעו על־פי חמדת ימים, וכבר רשם אותם א׳ יערי, בקרית ספר, כרך לח, עמ׳ 99, 251, ויש להוסיף לרשימתו את ספר מועדי ה׳, ירושלים תר״ג.1310 

			כ״י בהמ״ל בניו־יורק 4054, ׳סדר הלוקט[!] ונסדר ליום הושענא קודם אשמורת הבקר פה ק״ק פיורג׳[?] יע״א מנהג אשכנז הותחל בעה״ו שנת התפ״ז ליצירה׳. בראשי העמודים: סה״ר = סדר הושענא רבא. הרבה פיוטים.  

			בכ״י קולומביה X893c J558, vol 17, קונטרס בן 21 דף: מזמורים ליל החותמת, מובאים שלושים ותשעה מזמורים, ותוך כל כמה פרקים פיוט (יה איום זכור היום ברית שבעת תמימיך ... רחמנא אידכר לן, ויעבור וכו׳. וכן יצחק יעקב יוסף משה אהרן. זכור סגן אשר נגן עלי עגור). 

			אף מצינו סדר של שירה. כך בקונטרס קטן ונדיר בשם שירה חדשה, מאת חזקיה שמואל טאריקה, אזמיר תרכ״א, מתחיל: ׳שיר שסידרתי אני עני על עקידת יצחק אע״ה לשורר בנעימות בלילי סליחות ובליל הושענא רבה כדי לעורר לבות בני אדם׳. והוא בלאדינו. בדף ג ע״א: ׳שיר שסידרתי אני עני על כורתי ברית זיע״א להזכיר זכותם בלילי סליחות ובליל הושענא רבה קודם התהלים. ור״ת הבתים אני חזקיה שמואל׳. ה ע״ב: ׳שיר לחן יה שמע אביוניך. להזכיר ז׳ כורתי ברית זיע״א. ור״ת הבתים ב״ר משה ע״ש אדוני אבי זלה״ה׳. 

			תפילות 

			בסדר התפילה של הושע״ר היו מנהגים שונים בקהילות ישראל. מקור ראשון לסדר תפילה מיוחד להושע״ר הוא במנהג טרוייש, הוצאת וייס, עמ׳ 130.1311 במחזור ויטרי מצוין המנהג לומר זמירות של שבת, היינו מזמורי תהלים, ביום שביעי של ערבה, ואילו דווקא בבית־אל, כאמור לעיל, לא הוסיפו. 

			ברם, אמירת ״נשמת כל חי״ בהושע״ר נהוגה היתה בקהילות אשכנז, אך לא בכולן.1312 המקובל, תלמיד רח״ו, ר׳ חיים הכהן, כתב ׳דאין לומר נשמת וכו׳ שהרי אין ניתוסף באדם נשמה יתירה׳.1313 ׳אך מנהגנו לאמרו׳.1314 ואילו המקובלים בישיבת בית־אל נהגו לאחר התפילה לפתוח את ההיכל ו׳אומרים כולם קול אחד הלל הגדול נשמת כל חי׳.1315  

			בהושענא רבה מקיפים ובידיהם ארבעת המינים.1316 שבע הקפות הן כנגד שבע ספירות, ואחרי כל הקפה הוסיפו פסוק מתאים. ההקפות הן אחרי הלל או אחר מוסף.1317 לפי שער הכונות, קה ע״ג, אומרים הושענות מיד אחר הלל, כאשר ארבעת המינים עדיין בידי המתפלל. אולם לא הכל קיבלו את העמדה הקבלית, שכן ׳מנהג הבית הכנסת הנז׳ [באזמיר] לומר סדר ההושענות בחג הסוכות אחר תפילת מוסף׳. אך הוא מציין את חילוקי הדעות בעניין, שיש שאמרו מיד לאחר הלל.1318 ועוד, לפי ההלכה אף מי שאין בידו לולב משתתף בסדר ההקפות, אולם לפי הקבלה ׳ההקפה היא דוקא בלולב׳.1319 

			ברבות ימים נהגו סדרי תפילה ופיוט שונים. אזכיר כמה מהם, שיש בהם גם מריחם של מנהגי המקובלים. אילת השחר, מנטובה שע״ב (ואח״כ מנטובה תפ״ד): תפלת השחר לרס״ג ׳שנוהגים בקק״י פירארה לאמרה בסדר שומרים לבקר ליום הושענא רבא׳. עז ע״א [צ״ל: קעז] עם תוספות. להו״ר פיוטים שונים.  

			מקיץ רדומים, מנטובה ת״ח (ואח״כ תצ״ט). בשער: ׳סדר נכון והגון לאמרו קודם עלות השחר ביום הגדול יום הערבה׳. העורך, חנניה אליקים בן עשהאל מריאטי, חי במנטובה מ־1589 ומת ב־1623. בהקדמתו הוא אומר שסידר את ספרו כפי מנהג הספרדים עם הסליחות באשמורת הבוקר. בחלקו השני של הספר הקטן נמצא סדר לאשמורת הבוקר ליום הושענה רבה עם הרבה פיוטים שבעל הספר בעצמו חיבר. 

			לפי ׳סדר לאשמורת הבקר ליום הושענא רבא׳, אומר סדר של שומרים לבקר מאותו יום עד ברכי נפשי וקדיש וברכי אצולה וגו׳ ואח״כ יאמר מזמור סי׳ ק׳ ואח״כ יאמר חסדי ה׳ פיוט נסדר מאתי כבשאר ימי חול המועד יאמרו בסדר הזה ... אנא נורא עלילה. אתאנו, ועוד. רבונו של עולם נפשי עלי תשתוחח (=וידוי). אחרי שאומרים ז״פ ה׳ הוא האלהים ואחר ההקפות והחזרת הס״ת לארון יש פיוט: קומו נא בלי רפיון.  

			הקפת פינחס 

			לצד הסדר הכרונולוגי הרגיל במקרא, לפיו הקפה שישית מיוחסת לאהרן,1320 מקובל היה לכנות את ההקפה הששית הקפת יוסף,1321 כפי סדר האושפיזין שנקבע בזוהר. בספרי קבלה של המאה החמש־עשרה לא מצאתי התייחסות מפורטת. אולם רמ״ע מפאנו הנהיג לומר בהקפה שישית ׳זכות פינחס המיוחס׳ (באשר הוא אחד משבעה כורתי ברית)1322 ולא ׳בזכות יוסף׳.1323 וכך כבר אצל תלמידו, ר׳ אהרן ברכיה ממודנה, בספר שתיל פורח, כ״י בהמ״ל בניו־יורק 1823, דף 152ב — פינחס. מעתה והלאה נמצא כי שתי הנוסחאות מצויות מאוד במחזורים, נדפסים וכתובי־יד, ולפעמים אפילו זה לצד זה. ספק בעיניי אם אפשר למיין לפי ארצות. 

			באשר להקפת פינחס כותב ר׳ משה ריאיטי: ׳הושענה רבא. אמר המגי״ה זאת היא ההקפה הנוספת שסדר הרמ״ע יצ״ו תמורת יוסף שאיננו מהאבות כורתי ברית ששנינו במסכת דרך ארץ והם אברהם יצחק יעקב משה אהרן ודוד. ויש מקומות נוהגים כן בארצות המערב׳.1324 ובאותו זמן במחזור ונציה שע״ד, קיט ע״א (וכן ונציה שצ״ט, קיט ע״א, לאחר כל ההקפות, וכן אמשטרדם ת״ב, ספרדי, רי ע״ב): ׳אמר מנחם עזריה מפאנו: תניא במסכת דרך ארץ שבעה כורתי ברית ואלו הן אברהם יצחק יעקב משה פנחס ודוד ... בסדר השבע המדות הידועות לחכמי האמת ובזכותם היו מקיפים את המזבח שבע פעמים ביום ערבה ולנו גם כן שבעה הקפות על שמם אלא שבספרי הדפוס נתחלף פנחס ביוסף ועם היות שניהם חתומים בצדיק יסוד עולם הנה מעלת פנחס יתרה על יוסף למה שהצדיק את הרבים ולכן זכה באות יו״ד של שם י״ה והה״א ניתנה עדות ביהוסף ושמעת[!] שבמדינת פס[!] כסדר הבריתא שהרי יוסף צדיק הוי, מכורתי ברית לא הוי. לכן סדרתי הקפות היום כסדר הזה וחדשתי פזמון על שם פנחס בהקפ׳ הששית כראוי לו ולמדתו שאין היסוד מתעלה לבית הרביעי אלא בהתעלות האמת אל הראשון. ודי בזה אל המכוון. והי לך סדר היום׳. והפזמון הוא: זכות פנחס המיוחס. 

			אכן, יש מקורות בצפון אפריקה שציינו את פינחס. למשל, כ״י הספרייה הבריטית 702, אלג׳יר, מאה י״ז, דף 161א: הקפה ששית פנחס. אנא הבורא עולמו בימים ששה (דף 161ב). סליחה. זכות פנחס המיוחס; כ״י הספרייה הבריטית 701, מחזור פיס, דף 61א, לאחר שהקפה רביעית היתה יוסף, ששית אהרן, מופיעה הקפת פנחס, והפיוט זכות פנחס, ואח״כ הקפה שביעית. בין הקטעים נוסף באותיות קטנות (מלשונו של ר׳ משה ריאיטי דלעיל): ׳אמר המגיה. זאת היא ההקפה הנוספת שסידר הרמ״ע יצ״ו תמורת יוסף שאיננו מהאבות כורתי ברית ששנינו במסכת דרך ארץ ... ויש מקומות נוהגים כן בארצות המערב׳. לא ברור לי מדוע בסוף כתה״י, דף 204א, אחרי תיקון טל וגשם באו שוב הושענות. ושם, הקפה ד — משה, הקפה ו — פנחס, והפיוט בזכות פנחס. 

			וכן כ״י בהמ״ל בניו־יורק 4087, דף 57א, זכות פנחס המיוחס. כל הטקסט הוא אוסף תפילות ופירושים ע״ד הקבלה; בכ״י בהמ״ל בניו־יורק 4267, איטלקי, תפלות לפסח וסוכות, הקפה ששית — פנחס; גם בדפוס אמשטרדם שפ״ו, שלג ע״ב, הקפה רביעית היא משה, וששית — פנחס, וגם הפיוט זכות פנחס. באמשטרדם שצ״ה, קלז ע״א: הקפה ששית, ורק הפיוט זכות פינחס (גם לפני כן הקפות קצרות). ב׳סדר תפלות למועדים טובים כמנהג ק״ק ספרדים יזיי״א׳, אמשטרדם תפ״ח, הקפה ששית פינחס, ובדף קנד ע״ב אף הובאו דברי רמ״ע מפאנו; סדר התיקון ליל הושענא רבה, ויניציאה תק״א; סדר ליל הושענא רבא, מנטובה תקמ״ה, סליחות לליל הושע״ר, הקפה ששית, זכות פינחס המיוחס; וכן בסידור אשכנזי, קאניגסברג תר״י: הקפה ששית פנחס. אנא הבורא, זכות פנחס; בסדר מנחה ערב ראש חדש, סאלוניקו תרמ״ב, כו ע״ב, נמצא זכות פינחס המיוחס בין ״שבעה כורתי ברית״. ומעניין ביותר למצוא כך בסידור שיח ירושלם, נוסח בלדי, שנערך בידי הרב יוסף קאפח, תשנ״ה, ח״ב, עמ׳ רעב. 

			כנגד זה היו שהמשיכו בהקפת יוסף. כגון, בספר ישע אלהים, הסבר להושענות (לא קבלי), לר׳ משה פיזאנטי, שאלוניקי שכ״ט, עמ׳ נב: ׳הקפה ששית אהרן׳. הפיוטים אנא הבורא ... בזכות אהרן רון ירון עמך וכו׳. בכ״י אוקספורד 1889, איטלקי מן המאה הי״ז, דף 112ב, ׳הקפה ששית יוסף יסוד׳. וכן כ״י בהמ״ל 4324 (בקולופון: ׳תושלבע מרת נעומי פואה בעיר קוני׳), סדר הושענא רבא. מכיל רק הקפות. והקפה ששית — יוסף. וכן כ״י בהמ״ל 4147; כ״י בהמ״ל 8419 (אשכנזי, לוריאני). וכך בסדר שירין ותושבחן ... כפי מנהג ק״ק קוני, Boesky Family Collection, 44 בהמ״ל, כ״י יפה, מנוקד, נכתב בידי רפאל מנחם פואה, הושלם בער״ח אדר תקל״ו, דף 44ב; כ״י ביה״ד בלונדון 99, ספרדי מהמאה הי״ח, דף 176א: יסוד יוסף; וכן כ״י ביה״ד בלונדון 100, אשכנזי מהמאה הי״ז, דף 134ב; וכן נמצא בסדר הושענות והקפות לשמחת תורה שנדפס בשם צלא דמהימנותא, ווארשא תרנ״ד.  

			ולמרבה הפלא גם בסידור האר״י, זאלקווא תקמ״א, קפט ע״ב — [ששי] יוסף. וכן בסידור רבי אשר, לבוב תקמ״ח (ד״צ, שצג ע״א). גם בסידור קבלי (צפון אפריקה?), כ״י קולומביה X893 J558, ריד ע״ב.  

			מעניין מה שנכתב בסידור ספרדי, ונציה תי״ז, רנא ע״ב, שהתייחס לחילוקי הדעות: ׳ישמר ויזהר כל בן דעת שלא ישנה הסדר המסודר כאן דהיינו הקפה הרביעית למשה והששית ליוסף כי היך יאמרו בהקפה חמישית חתום במדת הנצח והיא הרביעית ואיככה יאמרו בששית הודו הרא[?] והיא המדה החמישי׳ והעד הנאמן תפלת ויברך דוד הגדולה והגבורה והתפארת והנצח וההוד לכן שומר נפשו ירחק מהסדר המשובש במחזורים׳. 

			לפעמים תמצא את יוסף ופינחס זה לצד זה. למשל, במחזור ונציה שפ״ו, הקפה רביעית היא יוסף, ששית — אהרן. ובלא הסבר מופיע אח״כ, בדף שנג ע״ב: הקפת פנחס, ורק הפיוט זכות פנחס. כמו כן במרוקו. הנה בסידור אהבת הקדמונים, ירושלם תרמ״ט, עא ע״ב: ׳הקפה ששית פנחס ויוסף׳. וכבר ר׳ כליפה אבן מלכא מציין את הבלבול הזה, עם שהוא מצדד בזכות פינחס.1325 וכן בספר ההקפות שערך ר׳ יהודה פתייא, ירושלם ת״ש, כולל ׳הקפה ו׳ כנגד יוסף ופינחס׳ (עמ׳ יא); מצרים תש״ב, עמ׳ 32. וכבר בשולי כ״י הספרייה הבריטית 693, ספרד, לא יאוחר מאמצע מאה 15, דף 324א, נכתב בכתב־יד אחר: ׳כאן טעות, ששית יוסף ופנחס, שביעית דויד׳. הקפת יוסף ופינחס מצויה גם במחזור מנהג ספרד ׳בקהילות קדושות קונשטאנטינה ומדינות מזרח ומערב ואיטאליא׳, וין תרפ״ד; מחזור מועדי ה׳, מהדורת ארץ־ישראל, חברון תשס״ו, עמ׳ 533. וכך בעדן: ׳ובהקפה ששית כוללים סליחות יוסף עם פנחס. כך הינהיגו[!] חכמי הדור הראשונים׳ (נחלת יוסף, ירושלים תשמ״ח, ב, עמ׳ ט).  

			נראה כי במקרים רבים קובעת אידאולוגיה מסוימת, אך יש שנוקטים כלל: כל המרבה הרי זה משובח, ומדפיסים מכל הבא ליד בלא שנותנים דעתם לשורשי הדברים. 

			חבטת ערבה 

			במשנה סוכה פרק ד משנה ב מתואר כי בזמנו נטלו ערבה רק במקדש, הקיפו בכל יום פעם אחת ובשביעי שבע פעמים, אפילו חל בשבת. לפי הגמרא (סוכה מד ע״א), חלקו אמוראים אם ערבה יסוד נביאים או מנהג נביאים, ופירושו, לפי רש״י, שם, שלדעה השנייה אין לברך על הנטילה. ועוד שם במשנה: ׳וחובטין אותן בקרקע בצדי המזכח׳. על כך כתב הרמב״ם: ׳וערבה זו הואיל ואינה בפירוש בתורה אין נוטלים אותה כל שבעת ימי החג זכר למקדש, אלא ביום השביעי בלבד ... כיצד עושה? לוקח בד אחד או בדין הרבה חוץ מערבה שבלולב וחובט בה על הקרקע או על הכלי פעמים או שלש בלא ברכה, שדבר זה מנהג נביאים הוא׳.1326 בדורות שלאחר מכן נמצא התאמות ושינויים. כך בטור, סי׳ תרסד, בשם הרמב״ם, ובשו״ע, סי׳ תרסד ס״ק ד.  

			בשאלה כמה בדים לנטול כותב הרמב״ם (שם, הלכה כ; וכן שו״ע, סי׳ תרסד ס״ק ד), ש׳שיעורה אפילו עלה אחד בבד אחד׳. אך בשבלי הלקט, סי׳ שסט, כתב ׳שמכוער הדבר עלה אחד בבד אחד׳, ולכן נהגו כדעת רב נחמן (סוכה מד ע״ב) בשלושה בדין. ואמנם ספרי המנהגים באשכנז מדברים על שניים־שלושה. ואילו תלמידיו של ר׳ יוסף ן׳ שרגא (ספרדי שהיגר לאיטליה, נפטר 1508/9) העידו שרבם ׳היה נוטל קלח אחד בלבד של ערבה למנהג נביאים זה, והיה מדקדק שיהיו בו שבעה־עשר בדים כמנין שם הגדול במספר קטן׳. דעתו של הרמ״ע מפאנו היא שאין ׳צורך להאריך במִדי דמנהגא בעלמא הוא, כי כל דרך איש ישר בעיניו, ואחר כונת הלב הם הדברים׳.1327 עם זאת, בשיירי כנסת הגדולה, לטור סי׳ תרסד, אות יח: ׳מהר״ש לקח ז׳ בדים להושענא נגד ז׳ הושענות׳.1328 כמוהו גם ביוסף אומץ, סי׳ תתרנג: ׳להושענא אין שיעור קצוב כמה בדים יקח ... ונהגנו ליקח ז׳ כמנין ההקפות׳. 

			ראינו אפוא מגוון של אפשרויות, אך לפי האר״י, ׳לוקחים חמשה בדי ערבה׳ מטעם קבלי.1329 והודגש, כמו בסידור עולת תמיד לר׳ נתן נטע משינאווא, מח ע״ב, ש׳צריך להיות רק ה׳ בדים׳. חמישה בדים אלה אינם חלק מהערבות, ולא ניטלו יחד עם ארבעת המינים. ואפילו בערבה שהופרדה מארבעת המינים אין להשתמש לשם חבטה כי בכך מערבים מידת חסד (ערבה שבמינים) עם גבורה (החבטה).1330 

			וכך חדר לסידורים, כגון בית מועד, לר׳ יהודא שמואל אשכנזי, רנה ע״ב: ׳יקח ה׳ בדי ערבה כשרות וברורות ויחבוט בקרקע ה׳ פעמים, לא פחות ולא יותר׳. וכן בסידור זכור לאברהם, תשנ״ג, קסג ע״א. ר׳ דוד אופנהיים כותב בקצרה: ׳יכה בהושענא על הקרקע ה׳ פעמים׳ (הנהגות אדם, פיעטרקוב תרמ״ז, פרק לז). וכן נרשם בסדר תפלה מכל השנה כמנהג פולין, אמשטרדם תקל״ב, בשם האר״י, שלערבה יש צורך רק ה׳ גבעולין וה׳ חבטות, ז׳ הקפות כנגד ז׳ ספירות. אמנם במשנה ברורה, סי׳ תרסד ס״ק טז, סוכם: ומצוה כהלכתה שיהיה עכ״פ ג׳ בדין, ובשם האר״י כתבו ה׳ בדין׳. אין הוא יכול להתעלם מן הנוהג שחדר. 

			ובאשר למספר החבטות — לפי הרמב״ם (הל׳ לולב, פרק ז הלכה כב), וכן שו״ע (סי׳ תרסד ס״ק ד), חובט פעמיים או שלוש. לפי האר״י (שער הכונות, דרוש ח, קח ע״א) בדיוק חמש. דעה זו נתקבלה בדרך כלל. וכבר הזכרנו, למשל, את ר׳ יהודא שמואל אשכנזי, בית מועד, רנה ע״ב, המדגיש: ׳ויחבוט בקרקע ה׳ פעמים, לא פחות ולא יותר׳. 

			לפי רמב״ם (שם), וכן שו״ע (שם), ׳חובט בה על הקרקע או על הכלי׳. לפי הזוהר, ח״ג לב ע״א, חובטים את הערבה על גבי הקרקע, והאר״י מדגיש רק על הקרקע.1331 לפי ר׳ יוסף חיים, חובט על אדמה שאינה מרוצפת.1332 והנימוק — אצל הגאונים, שו״ת שערי תשובה, סי׳ שמ, נכתב שבזכות המצוות הרבות השטן המקטרג נופל. ובלשון סמבולית נמצא לפי האר״י (שער הכונות, שם): ׳וכוונת החבטה בעצמה הוא הכאת הדינין וירידתם במכות שבה הנקראת קרקע עולם׳. ובלשון תולעת יעקב: ׳לבער הדין שלא ימצא ולהורידו עד עפר׳.1333 ולפי חמדת ימים: ׳רמז הדבר לכל איש ישראל כי מאחר שהיום הזה להם לזכרון לפני ה׳ למסור הפתקין שלהם, ראוי לכל אדם להכנע לבבו הערל לפני אלהיו ולומר, מה אנו מה חיינו מה חסדנו מה צדקנו ... כי אין בנו לא תורה ולא מצוות ולא מע״ט [=מעשים טובים]. לערבה דמינו שאין בה לא טעם ולא ריח. וכיצד יהיה תקוננו? על ידי חבטה בקרקע, לחבוט עצמינו מתענוגי העה״ז והבליו׳, וכן הלאה.1334 

			יש בכך אפוא מעשה סמלי. ואפשר להסביר גם בכך שהזיקה לעפר היא להורות על ימי החורף הממשמשים לבוא והאדמה הזקוקה למים. ר׳ חיים אבולעפיא, מקראי קדש, עמ׳ רטז, טרח להוכיח זאת מן התלמוד.  

			החיד״א התקין תפילה ׳לפני חבטת הערבה׳, ונתקבלה בקהילות שונות. למשל, ר׳ מתתיה הלוי מעיד על עצמו כי בשנת תקפ״ד קיבל זאת על עצמו והדפיס בספר זובח תודה, ליוורנו תקפ״ט, לא ע״א. וכן סדר תפלה מכל השנה כמנהג פולין, אמשטרדם תקל״ב. ועוד רבות.1335 

			לבסוף אזכיר כי נהגו מאז ימי־הביניים שלא להשליך את שיורי הערבה אלא להשתמש בהם למטרות מצוה, כגון להבעירם באש של אפיית המצות בערב פסח.1336 כך לפי הכלל, ׳הואיל ואתעביד ביה חדא מצוה יתעביד ביה מצוה אחרינא׳ (שבת קיז ע״ב). ואביא את דברי חמדת ימים, חלק ג פרק ו, צ ע״ד: ׳ואחר התפלה יקח הלולב עם מיניו ויתן אותם במקום מיוחד בביתו. ושמענו בשם הראשונים שיש בזה סגולה להיות למשמרת הבית להנצל מכל צרה ... ואל ישליך ויזרוק לאשפה אחר שהם רומזים לענין גדול ... וחסידים הראשונים נהגו להצניעם ולבער עמהם החמץ בערב פסח או להטילם לתנור באפיית מצות של מצוה׳.  

			וראוי לחתום הדברים בחתימת חמדת ימים, שם: ׳ואחר תפלתו יהדר אחר חסידים ואנשי מעשה לקבל פניהם ולהתברך מפיהם להחתם בספר חיים טובים, כמו ביום הכפורים, ועת רצון היא להתברך ותפלתם עושה פירות׳. אכן, נוצר מנהג שאיש את רעהו מברך: פתקא טבא, או: גמר טוב.1337  

			 

			 

			
				
					1140*	לאמיתו של דבר אי־אפשר לכתוב על הקבלה באופן ייחודי, ולא פעם הלכה וקבלה פתוכים זה בזה. וכך, הדיון בראש המאמר אינו מיוחד לקבלה ובכל זאת מצאתי לנכון לעסוק בו. עם זאת, בחרתי שלא לעסוק בנושאים כגון מספר ההקפות, התרת איגוד הלולב וכדומה, שרוב עניינם בשדה ההלכה ואילו הקבלה לא תרמה להם כמעט מאומה. גם לא ארשום במסגרת זו את הביבליוגרפיה של סדרי התיקונים הרבים שנדפסו במהלך הדורות, ואף לא את ההבדלים המרובים ביניהם אלא במקצת דוגמאות בלבד, כדי להצביע עקרונית על חומרי הלימוד. אכן, רשימה כזו ראויה לעמוד בזכות עצמה, ונקווה שיימצא מי שיָרים את הכפפה.  

						ראה חלמיש, הריטואל, עמ׳ 86-48.

				

				
					1141	מנהגים רבים אסף חנניה אליקים מריאטי, מקיץ רדומים, מנטובה ת״ח (ואח״כ מנטובה תצ״ט). [ראה עליו Horowitz E., Coffee, Coffeehouse and Nocturnal Rituals, AJS Review, 14 (1989), p. 37] ובקיצור נמרץ בחמדת ימים, שלש רגלים, פרק ו, פג [צ״ל: פז] ע״א. וראה מאמרו המפורט (אמנם טעון כמה תיקונים) של וילהלם, עלי, עמ׳ 143-130. ראה גם ב׳ לנדוי, ״הושענא רבה״, מחניים, ע״ד (תשכ״ג), עמ׳ 39-30; גולדשמידט, מחקרי, עמ׳ 394-392.

				

				
					1142	מדרש תהלים יז ה, מהד׳ ש׳ בובר, עמ׳ 129-128.

				

				
					1143	ראה אלחנן ריינר, עלייה ועולים לרגל לארץ־ישראל, עבודת דוקטור, תשמ״ח, עמ׳ 187-183.

				

				
					1144	ספר חסידים, מהד׳ ויסטינצקי, פפד״מ תרפ״ד, עמ׳ 169, סי׳ תרל. השווה ס׳ חסידים, מהד׳ מרגליות, תשי״ז, סי׳ תנב-תנג; שבלי הלקט, תשכ״ב, עמ׳ קסו, סי׳ שסט. לפי אידל (להלן הערה 66), עמ׳ 55, השתתפו בכך ׳המונים גדולים של עולי רגלים מבבל ושאר המדינות הסמוכות׳. וראה א״י השל, ״על רוח הקודש בימי־הביניים״, ספר היובל למרכס, תש"ג, עמ' רב הערה 160; מאמרו של י׳ בלידשטיין, בקובץ זְכֹר דבר לעבדך, עמ׳ 378, ע״פ מ׳ הירשמן, תרביץ, נה, תשמ״ו, 217 ואילך. לרשימת מקורות ומחקרים ראה מאמרו של ד׳ גולינקין, ״מנהגי ירושלים — סיווג ראשוני״, סידרא, טז (תש״ס), עמ׳ 14-13. 

				

				
					1145	ראה בלידשטיין (לעיל הערה 5), עמ׳ 376 הע׳ 75. וראה א׳ גרוסמן, חכמי צרפת הראשונים, תשנ״ה, עמ׳ 94, 104.

				

				
					1146	גם בספרות המאוחרת נקרא רבות בשם ׳יום (של) ערבה׳. כגון שבלי הלקט, סי׳ שעא; ארחות חיים לר׳ אהרן הכהן, פירינצי תק״י, עח ע״ב. על השם הקדום של הושענא רבה וגלגולי שמותיו האחרים, ראה סטל, יום טוב, עמ׳ קנה-רא. בשלב מסוים ניטשטשו התחומין ואפשר למצוא צירוף של השניים, ׳שהוא יום ערבה והוא יום הושענא רבה׳. כך בשלהי המאה הי״ג אצל ר׳ דוד בן יהודה החסיד, מראות הצובאות, עמ׳ קיז. וכן בערך באותו זמן כתב רבינו בחיי בפירושו לדברים לג כא: ׳קורין ליום שביעי של ערבה הושענא רבא׳. ואף במאה הט״ז: ׳יום שביעי של חג נקרא יום ערבה ונקרא יום הושענא רבה׳ (סדר היום, נא ע״א).

				

				
					1147	ראה A. Neubauer, Some Unpublished Liturgica Attributed to R. Sa’adia Gaon, in: Semitic Studies in Memory of Alexander Kohut, Berlin 1897, pp. 390-391.; ד׳ שפרבר, דרך ארץ זוטא, תשמ״ד, עמ׳ 83.

				

				
					1148	ראה י׳ דודזון, אוצר השירה והפיוט, א 6330. וראה דיונו של סטל, יום טוב, עמ׳ קסח-קע. הסבר מיוחד לכינוי זה ראה י״י יובל, שני גויים בבטנך, תשס״ג, עמ׳ 224.

				

				
					1149	וילהלם, עלי, עמ׳ 133-132. וראה ד׳ תמר, ״הושענא רבה כיום חיתום דין״, טורי ישורון, כד (תשל״א), עמ׳ 30-29, 33.

				

				
					1150	תולעת יעקב, מב ע״א; סדר היום, נא ע״א. וראה להלן הערה 12.

				

				
					1151	משנת חסידים, מסכת ימי מצוה וסוכה, פרק יב משנה א. אך גם ׳פסקי דינים׳, שם, משנה ו.

				

				
					1152	ראה להלן ליד הפניה 68, וכן בספר הרוקח, סי׳ רכא. ראה גם הפניה 15.

				

				
					1153	גולדשמידט, מחקרי, עמ׳ 393-392.

				

				
					1154	שבלי הלקט, סוף סי׳ שעא, תשכ״ב, עמ׳ 334. נראה לי שהמקור הוא דברי רקנטי, פר׳ שלח, עד ע״ד, בשם ר׳ אלעזר מוורמשא. וראה גם לעיל הפניה 13. 

				

				
					1155	משפט זה (בתוספת המילה ׳רבה׳), מופיע גם אצל ר׳ יצחק אלחכים (ראה להלן הערה 21). 

				

				
					1156	וילהלם, עלי, עמ׳ 134, 145 הע׳ 16. נוסח אחר אצל ברלינר, כתבים, עמ׳ 102. והובא אצל וינשטוק, במעגלי, עמ׳ 253. וראה סטל, יום טוב, עמ׳ קעז הערה 147.

				

				
					1157	דברי רבינו בחיי על הימים שבין כה באלול והושענא רבה מופיעים גם במשיב דברים, עמ׳ 178, אך ללא כל קשר לענייננו.

				

				
					1158	רבינו בחיי, כד הקמח, ערך ערבה, מהד׳ שעוועל, עמ׳ רפח. והשווה פירושו לבמדבר יד ט. רוב דבריו הועתקו אצל ר׳ יוסף אלאשקר, צפנת פענח, לוד תשס״ט, עמ׳ צו-צז, מבלי להזכירו. וראה גם ר׳ משה מת, מטה משה, סי׳ תתקנז. אגב, נראה לי שהתשובה לשאלתו של גולדשמידט, מחקרי, עמ׳ 393 הערה 21, היא ספר מטה משה, שם.

				

				
					1159	וילהלם, עלי, עמ׳ 132. וכך עולה גם מספר המנהיג, סי׳ לח.

				

				
					1160	פירוש רמב״ן לבמד׳ יד ט; ובהשפעתו: ר׳ שם טוב אבן גאון, כתר שם טוב, נדפס במאור ושמש, ליוורנו תקצ״ט, מח ע״א; ר׳ משה הגולה מקיוב, שושן סודות, בסופו; מאירת עינים, פר׳ שלח, עמ׳ קצג. שם מודגש שהחתימה היא ׳עד הלילה הזה׳ (וכן בספר המוסר לר״י כלץ, תשל״ג, עמ׳ קמז). וכך גם ר׳ יצחק האזובי, אגודת אזוב, [נתניה] תשנ״ה, עמ׳ רסג; ׳הושענות לסכות, עם פירושם להרב ר׳ שמעון בר צמח [דוראן] ... ואני הצעיר יצחק אלחכים השתדלתי להדפיסו ... וביאור נוסף במקומות לא הזכירם הרב׳, חמוש״ד, אך לפי הקולופון: פיררא שי״ג, לג ע״ב. והובא אצל וילהלם, עלי, עמ׳ 137. על משמעויות אפשריות של החותם ראה וינשטוק, במעגלי, עמ׳ 251 הערה 14.

				

				
					1161	פירוש רבינו בחיי לבמד׳ יד ט, מהד׳ שעוועל, ח״ג, עמ׳ פו, בשם הרמב״ן. וכן בהקדמת ר׳ חנניה מריאטי למקיץ רדומים, מנטובה ת״ח.

				

				
					1162	פירוש רבינו בחיי לבמד׳ יד ט, מהד׳ שעוועל, ח״ג, עמ׳ פז.

				

				
					1163	ר׳ משה אלבז, היכל הקדש, אמשטרדם תי״ג, סט ע״ג (ובמהדורת ירושלים תשס״ה, עמ׳ 307). 

				

				
					1164	שם, עד ע״ד (ובמהדורת ירושלים תשס״ה, עמ׳ 327). ובדף עו ע״ב (ושם, עמ׳ 333): יום ערבה. 

				

				
					1165	רצהבי, במעגלות, עמ׳ 220. ולפי יהודה לוי נחום, מצפונות יהודי תימן, עמ׳ 128: יום חיתום ערבה.

				

				
					1166	מקורות אלה, ואחרים (שני מקורות נוספים העלה סטל, יום טוב, עמ׳ קצ), נעלמו מעיני י״ד וילהלם הכותב: ׳בכתב יד פרובינצאלי סמוך לשנת 1400 ... ליל הושענא־רבה נקרא שם בניגוד לכל יתר המקורות ליל החותמת ולא ליל החותם׳ (וילהלם, עלי, עמ׳ 135).

				

				
					1167	אגב, יש חיבור בכתב־יד איטלקי שעניינו ׳תפלות לראש השנה ולהושענא רבה׳, מה שמצביע אף הוא על הקשר. ראה עלי ספר, מוסף, בעריכת שמואל די סיניי, 1990, עמ׳ 54.

				

				
					1168	מטה משה, סי׳ תתקנח. וכן אליה רבה, סי׳ תרסד ס״ק ג; חיד״א, דבש לפי, מערכת ה סעיף ו. החמישה הם: ראש השנה, יום כיפור, הושענא רבה, פורים ותשעה באב. ובלשון חמדת ימים, סוכות, פרק ו, פח ע״ג: ׳ויש לחבר היום והלילה, דהיינו, מיד לאחר תום הלימוד משכימין לתפילה׳.

				

				
					1169	חמדת ימים, מועדים, פרק ו, פט ע״א.

				

				
					1170	ראה משנת חסידים, מסכת ימי מצוה וסוכה, פרק יב משנה ה.

				

				
					1171	מנהגים דבי מהר״ם ב״ר ברוך מרוטנבורג, ירושלים תרצ״ח, עמ׳ 67; תשבץ, סי׳ תקנד. וכך מפורש בארחות חיים, עז ע״א. וראה סטל, יום טוב, עמ׳ קפח. 

				

				
					1172	מטה משה, סי׳ תתקסה. 

				

				
					1173	חמדת ימים, סוכות, פרק ו, פג [צ״ל: פז] ע״א.

				

				
					1174	שער הכונות, ענין סוכות, קג ע״ד. השווה פע״ח, שער הלולב, פרק ד.

				

				
					1175	המקור בשערי ציון, פראג תכ״ב [כא ע״ב, ספרור שלי]. וכך הוא, למשל, בסדר הלימוד לליל הושענא רבא, רעדעלהיים תרי״ח. כיוצא בכך, בתיקון ליל שבועות, ברלין תר״ס, נדפסו רק תפילות לפני הלימוד ואחריו, וכן בהושענא רבא. לפני הלימוד: ׳אתה בחרתנו מכל העמים אהבת אותנו ורצית בנו והבדלתני מן הטומאה׳ וכו׳. ולאחר הלימוד: ׳יר״מ יאו״א שאם נתחיבתי לפניך כרת בבית דינך הצדק על חטאתי׳.

				

				
					1176	ספר המנהיג, ב, עמ׳ תב-תג. וראה הביבליוגרפיה הרשומה בהערות המהדיר, שם. וכן במנהגים למהר״א קלויזנר, דעווא תרפ״ט, כ ע״ב. אגב, אבודרהם (עמ׳ רצז) שהעיד אף הוא על התפילות ציין: ׳ומנהג יפה הוא׳.

				

				
					1177	ר׳ אברהם שלום שרעבי, דברי שלום, ירושלים תרמ״ג, סי׳ צד. ראה גם כף החיים, סי׳ תרסד אות לט. וראה עוד להלן, ליד הפניות 176-173, לגבי ׳נשמת׳.

				

				
					1178	למשל, הקדמת ר׳ נתן שפירא לתיקון ליל הושענא רבה שנדפס בסוף טוב הארץ, ויניציאה תט״ו. וכן חמדת ימים, סוכות, פרק ו, פח ע״ג. וראה בהמשך.

				

				
					1179	ר׳ יצחק אבוהב הראשון, מנורת המאור, מנטובה שכ״ג, נה ע״א.

				

				
					1180	ר׳ רפאל אהרן ן׳ שמעון, נהר מצרים, תשנ״ח, א, עמ׳ צז. והוא מוסיף: ׳ומנהגם יפה הוא׳. וכך מציין זאת א׳ בשן כמנהג מרוקו, בלא הבאת אסמכתא. ראה אליעזר בשן, יהדות מרוקו עברה ותרבותה, תש״ס, עמ׳ 130.

				

				
					1181	מנהגים דבי מהר״ם ב״ר ברוך מרוטנבורג, ירושלים תרצ״ח, עמ׳ 67.

				

				
					1182	ספר המנהגים, מנהג של סוכות, ירושלים תש״י, עמ׳ ל.

				

				
					1183	הגהת הרמ״א לשו״ע, סי׳ תרסד ס״ק א. אף לפי יוסף אומץ, סי׳ תתרנב, ׳היחידים נוהגים לטבול לילה זה׳. אך ראה הפניה 45, שם מדובר באופן סתמי וכללי.

				

				
					1184	נוהג כצאן יוסף, עמ׳ רצז. וכבר בלשון לקט יושר, מן המאה הט״ו, עמ׳ 148, מצינו: ׳ושאר העם הצנועים טובלים בבקר בהושענא רבא׳. אף בסוף תקוני שבת מלכתא, קראקא שע״ב, כתוב כי אחר התיקון טובלים. על התפשטות המנהג נראה שאפשר ללמוד, למשל, מהוראת יסוד ושרש העבודה, שער יא: אחר תהלים ׳ילך לטהר במקוה, כנהוג׳. 

				

				
					1185	מסכת סוכה, רמה ע״ב [=ח״ב, עו ע״א]. וכן באליה רבה, סי׳ תרסד ס״ק ה.

				

				
					1186	אור צדיקים, סי׳ לח אות י. אביא כאן פרט מעניין מספרו של מיכל רבינוביץ, חול ומועד, תשכ״ה, עמ׳ 57: ׳הפתגם העממי במזרח אירופא אומר: בין שיש לו צורך ברחיצה ובין שאין לו צורך, אחת בשנה, בהו״ר, הוא הולך לבית המרחץ׳. אתה למד אפוא על התפשטות המנהג.

				

				
					1187	ומספרד נזכיר גם את ר׳ יצחק אבוהב הראשון, מנורת המאור, מנטובה שכ״ג, נה ע״א.

				

				
					1188	שבלי הלקט, סוף סי׳ שעא, תשכ״ב, עמ׳ 334; מחזור ונציה שע״ד, צג ע״א. חזר על כך בשבלי הלקט, סוף סי׳ רמב. אך בשני מקורותיו אלה אין מצוין במפורש לילה או יום. ויש שנהגו כך בעוד ליל. כגון, מקיץ רדומים, מנטובה ת״ח, י ע״א; בנימין הכהן, עת הזמיר, מנטובה תקי״ג, יז ע״א: ׳נוהגים בק״ק ריי״ו להדר את בית אלהינו ולכבדו באורים בליל זה הקדוש [הושע״ר] למשמרת לאות חברת שומרים לבקר׳. בהקשר זה אזכיר את לשונו של שבלי הלקט, סי׳ רמב: ׳אם לא היה כבוד ושמחה בדבר לא היו רגילין לעשותו׳. ונראה לי שזו הרחבת דברי מחזור ויטרי, סי׳ שפג: ׳דרך כבוד של מעלה הוא׳.

				

				
					1189	בספר מהרי״ל, מנהגים, תשמ״ט, עמ׳ שפא: ׳ומדליקים שיורי נרות של יום כפור׳. לפי ההקשר נראה שמדובר בשחרית. וכן נהגו, למשל, בקהילות פרנקפורט (ראה יוסף קאשמן סג״ל, נוהג כצאן יוסף, תשכ״ט, עמ׳ רצז) ופיורדא שכל אחד היה מביא מביתו עששית דולקת בשיירי הנר של יום הכיפורים (מנהגי ק״ק פיורדא). ר׳ יצחק אייזיק טירנא כותב בסתם: ׳נהגו להדליק נרות כי״כ מפני שהוא גמר החתימה ותפלת המים׳ (ספר המנהגים, מנהג של סוכות, ירושלים תש״י, עמ׳ ל).

				

				
					1190	טור, סי׳ תרסד; שו״ע, סי׳ תרסד ס״ק א; סדר היום, נא ע״א. אגב, בשלחן ערוך כתב ר׳ יוסף קארו רק ׳שנוהגים להרבות במזמורים כמו ביום טוב ומרבים קצת בנרות, כמו ביום הכיפורים, לפי שבחג נידונים על המים׳. אין המחבר מזכיר מסורות ומנהגים נוספים. למען האמת צריך לזכור שגם מנהג התיקון בליל שבועות אינו נזכר בשו״ע למרות שידוע היטב חלקו המרכזי של ר״י קארו בסוגיה זו.

				

				
					1191	ראה לעיל הערה 21.

				

				
					1192	טור ברקת, ריש סי׳ תרסד, פיעטרקוב תרל״ח, קיט ע״ד. משפט זה צוטט בחמדת ימים, מועדים, פג [צ״ל: פז] ע״א, כדרכו בלא ציון המקור.

				

				
					1193	ב׳ רות, ״מנהגי ק״ק אורבינו״, מלילה, ב, תש״ו, עמ׳ 304. 

				

				
					1194	ר׳ יוסף קשאמן סג״ל, נוהג כצאן יוסף, תשכ״ט, עמ׳ רצז. ולפני כן במנהגים דבי מהר״ם ב״ר ברוך מרוטנבורג, ירושלים תרצ״ח, עמ׳ 67. וכן עוד. והשווה להלן ליד הפניה 197.

				

				
					1195	ספר מהרי״ל, מנהגים, תשמ״ט, עמ׳ שפב. על לבוש זה ראה י״ד מרקון, ״הקיטל״, מלילה, 1 (תש״ד), עמ׳ 128-121; מ׳ ריגלר, ״הקיטל — בגד שרד או תכריך״, ידע עם, כרך מב-מג, תשע״ז, עמ׳ 263-258; י״י יובל, שני גויים בבטנך, תל־אביב תש״ס, עמ׳ 253-252. וראה מאמרו של י״מ פלס, ״פסקים ופירושים ממהרי״ל ובני דורו״, ספר זכרון להרב ז׳ולטי, תשמ״ז, עמ׳ רנה.

				

				
					1196	סדר היום, נא ע״א.

				

				
					1197	נחלת יוסף, ירושלים תשמ״ח, ב, עמ׳ ט.

				

				
					1198	מ׳ בניהו, ״ר׳ עזרא מפאנו״, בספר יובל לגרי״ד סולובייצ׳יק, תשמ״ד, ב, עמ׳ תתלג. כך עולה גם מסידור קטלוניא, תשע״ט, עמ׳ תפה-תקא.

				

				
					1199	ראה ר׳ חיים סתהון, ארץ חיים, סי׳ תרסד ס״ק א, ירושלים תשכ״ח, מד ע״ג.

				

				
					1200	וראה יעקב גליס, מנהגי ארץ־ישראל, תשכ״ח, עמ׳ קצז, סעיף ו.

				

				
					1201	ראה ר׳ רפאל אהרן ן׳ שמעון, נהר מצרים, ירושלים תשנ״ח, א, עמ׳ קט.

				

				
					1202	מיכל רבינוביץ (לעיל הערה 47), עמ׳ 57.

				

				
					1203	וראה גולדשמידט, מחקרי, עמ׳ 393.

				

				
					1204	על היחס בין שני הקבצים, ושייכותו של הנוסח ״הקצר״ לאותו מחבר, ראה י״מ תא־שמע, ״ספר ׳שבלי הלקט׳ וכפיליו״, כנסת מחקרים, ג, תשס״ו, עמ׳ 75-63. 

				

				
					1205	רבות נכתב בסוגיה זו. חשוב הוא מאמרו (טעון כמה תיקונים) של וילהלם, עלי, עמ׳ 142-130. וכן י׳ וינשטוק, ״האדם וצילו״, שנה בשנה, [ב] (תשכ״ב), עמ׳ 274-259 [=וינשטוק, במעגלי, עמ׳ 269-249]; סדן, גלגל, עמ׳ 178-163; ש׳ אשכנזי, דור דור וחכמיו, תל־אביב תשמ״ז, עמ׳ 325-319; שפרבר, מנהגי, ו, עמ׳ קעג-קפב; הנ״ל, ׳הצל׳, היכלי הנפש, תשס״ט, עמ׳ 376-369. M. Idel, Gazing at the Head in Ashkenazi Hasidism, The Journal of Jewish Thought and Philosophy, 6 (1997), pp. 276-279, 294, 298-300. אגב, חסידים מספרים על ר׳ חיים מצאנז, שבשנת תרל״ו נשמט מידו לולבו והעָלים נפרדו. הוא הצטער מאוד, ואף סרב ליטול מלולביהם של חסידיו. באותה שנה נפטר, ואמרו כי ׳לולב׳ שווה בגימטריא ׳חיים׳, והוא הבין את הרמז. 

				

				
					1206	ראה מ׳ גידעמאנן, התורה והחיים בארצות המערב, ווארשא תרנ״ז, חלק א, עמ׳ 164. ושם נרשמו מקורות. גם ר׳ מנחם ציוני, פר׳ שלח, מזכיר בהקשר זה ׳גוים׳ ו׳חכמי הגוים הקדמונים׳. ראה גם וילהלם, עלי, עמ׳ 136-135 (ושם, עמ׳ 134, על חסידי אשכנז); תשבי, משנת, ב, עמ׳ צא-צב; שפרבר, מנהגי, א, עמ׳ טו-טז; הנ״ל, ו, עמ׳ קעז-קפא; י׳ טרכטנברג (להלן הערה 74). אגב, וילהלם, עלי, עמ׳ 134, 136, מכנה זאת ׳אמונת־שוא׳.

				

				
					1207	מהד׳ ויסטינצקי, סי׳ תתתשמד. במהד׳ מרגליות, עמ׳ שיב, סי׳ תנב-תנג. וראה דן, תורת, עמ׳ 225.

				

				
					1208	למשל, רקנטי, פר׳ שלח, עד ע״ד; מאירת עינים, פר׳ שלח, עמ׳ קצג; אבודרהם (ראה בסמוך); ר׳ מרדכי הכהן (חי בצפת במאה הט״ז), שפתי כהן, ירושלים תשס״ה, ב, עמ׳ שכ-שכא.

				

				
					1209	רמד״ל בכ״י שוקן 14, פז ע״ב. הובא אצל וילהלם, עלי, עמ׳ 137. ראה התחלת הפסקה להלן הפניה 111.

				

				
					1210	ספר המוסר, תשל״ט, עמ׳ קכז-קכח.

				

				
					1211	יש כותבים: צוארו. כך בעיקר אצל חסידי אשכנז, למשל, ספר גימטריאות לר׳ יהודה החסיד, תשנ״ח, עמ׳ 58; וכן ציוני, פר׳ שלח; יצחק הלוי, פענח רזא, ורשה תר״ך, כז ע״ב (שם תרפ״ה, קעח ע״א): ׳שלא ראה צל צואריהם ביום הושענה רבה׳.

				

				
					1212	אבודרהם, ירושלים תשכ״ג, עמ׳ רחץ (נכתב בשנת 1340 בספרד). 

				

				
					1213	פירינצי תק״י, עח ע״ב, ס״ק טו. הובא גם אצל וילהלם, עלי, עמ׳ 131. תיאור מפורט של טקס אחר הובא שם, עמ׳ 135. וכן הוא בציוני, פר׳ שלח. לעניין זה ראה י׳ תא־שמע, כנסת מחקרים, ד, תש״ע, עמ׳ 234. ראה גם אידל (לעיל הערה 65), עמ׳ 276-274, 280-279, 294; Trachtenberg J., Jewish Magic and Superstition, NY 1970, pp. 214-215.

				

				
					1214	מקורו הראשון של רעיון האגרת הוא בפיוטי ר׳ יוסף אבן אביתור הספרדי. על כך עמד וילהלם, עלי, עמ׳ 130. השווה לעיל, ליד הפניה 10.

				

				
					1215	ראויה לתשומת־לב הערתו של וינשטוק, במעגלי, עמ׳ 267, שבזוהר דפו״ר, מנטובה שי״ח, לא נכתבה המילה ׳דסנטירא׳, וזו נתנה מקום לפרשנות של מסירת הפתק ממש בידו של אדם, כלשונם של מקורות לא־מעטים. אוסיף כי המילה ׳דסנטירא׳ לא נכתבה גם בספר אגודת אזוב, [נתניה] תשנ״ה, עמ׳ רסג.

				

				
					1216	אגב, הקירבה הרבה בסוגיה זו בין לשונות הזוהר ור׳ דוד בן יהודה החסיד מזכירה את הדיון בשאלת חלקו של האחרון ב׳חוג הזוהר׳. ראה י׳ ליבס, ״כיצד נתחבר ספר הזוהר״, ספר הזוהר ודורו [=מחקרי ירושלים במחשבת ישראל, כרך ח], תשמ״ט, עמ׳ 65-54. ובעצם כל מה שייאמר בסמוך בהקשר לשני מקובלים אלה יובן על נקלה אם נראה את ר׳ דוד כבעל הקטע בזוהר פר׳ ויחי (לעומת רמד״ל בכ״י שוקן שצוטט).

				

				
					1217	למשל, ראשית חכמה, שער הקדושה, פרק יד, קפד ע״ד; ר׳ אברהם אזולאי, אור החמה, בני־ברק תשל״ג, א, רטז ע״א; רמ״ע מפאנו, מאה קשיטה, סימן מח; ודיונו במאמר חקור דין, ח״ב פכ״ו, לבוב תרי״ח, עד ע״א; פרי עץ חיים, תקמ״ה, שער הלולב, סוף פרק ד, קלא ע״א; הקדמת ר׳ נתן שפירא לתיקון ליל הושענא רבה שנדפס בסוף טוב הארץ; שערי ציון, פראג תכ״ב; חמדת ימים, חלק ג פרק ו, פג [צ״ל: פז] ע״ד; ר׳ יעקב עמדן בסידורו, שערי שמים, ד״צ תשכ״ו, קמב ע״ב (׳אמנם לא נשלם לגמרי עד ש״ע׳); חיד״א, כף אחת, סי׳ כד אות ז; ר׳ עמנואל חי ריקי דורש את הפסוק ׳קראו עצרה׳ (יואל ד טו) כמכוון ל׳שמיני עצרת שביום ההוא מוסרים פתקי הגזר דין ביד המקטרגים, כידוע ליודעי חן׳ (חושב מחשבות, אמשטרדם תפ״ז, מה ע״א). וכן כתב ר׳ שמחה מדובראויטש, לב שמחה, אמשטרדם תקי״ז, שער היראה, פרק ז: ׳ואע״פ שמוסרין לממונים הפתקין בהושענא רבא בעת לקיחת הערבה אחר גמר ההקפות, לא נתן להם רשות עדיין לפעול עד שמיני עצרת׳. וכן בני יששכר, חודש תשרי, מאמר יב. ומבעלי המנהג אף ר׳ יוסף האן, יוסף אומץ, סי׳ תתרכה, אימץ זאת. ראה גם להלן הערה 84.

				

				
					1218	זהרי חמה, ויניציאה ת״י, רכו ע״א.

				

				
					1219	ראה להלן הפניה 111. הוכחה ברורה נוספת אפשר להביא מלשון בן־הזמן, ר׳ דוד בן יהודה החסיד, שבספרו אור זרוע, ירושלים תשס״ט, עמ׳ 275, נכתב: ׳ואם זוכה בתשובה שלימה כראוי תולין אותו עד היום האחרון של עצרת שהוא שמיני עצרת׳.

				

				
					1220	בפירושו לפר׳ שלח. והובא במקורות שונים, כגון ילקוט ראובני, פר׳ שלח, ווארשא תרמ״ד, עמ׳ 42.

				

				
					1221	הרצאתו ביום כה בשבט תש״פ, 20.2.2020, בערב השקה לספרו של מ׳ חלמיש, סדר יומו של מקובל. ועיין תשבי, משנת, ב, עמ׳ תקי-תקיב.

				

				
					1222	פרדס רמונים, שער לא, פרק ד, תשכ״ב, ב, עד ע״א. וראה תשבי, שם, עמ׳ קמז-קמח. וראה, למשל, נגיד ומצוה, עמ׳ קס.

				

				
					1223	וכך כתב: ׳ביוכ״פ שוקלין מעשה ידי אדם, ואח״כ בליל הושענא רבה חותמין. ומה שגזרו אז מראין לו בצלו ... בליל שנחתם לו גזר דינו אם יחיה, ולמחר ביום ח׳ לחג שהוא שמיני עצרת גוזרין על המים ונחתמים׳. ראה פירושים ופסקים על התורה לרבינו אביגדור צרפתי, ירושלים תשנ״ו, עמ׳ רמ-רמא.

				

				
					1224	איני יודע תאריך מדויק לחיבורו את ספר ציוני. אגב, הוא ה׳אשכנזי הראשון שהשתמש׳ בספר הזוהר, כפי שציין י״י יובל, חכמים בדורם, תשמ״ט, עמ׳ 288, ואף נודעת השפעתו הגדולה של הרמב״ן עליו. ואין להוציא מכלל אפשרות, לנוכח לשונו, שבמקרה דנן גם קרא את אור זרוע לר׳ דוד בן יהודה החסיד. אף זאת, נראה לי לציין איזו התרוממות רוח בלשונו של ציוני, שכן כך הוא פותח: ׳צפיחית בדבש מצאתי ויאורו עיני ובמטה אשר בידי רשמתים להטעים גם לאחרים. שמעוני רעיי באו וראו. ביום שהדין מתעורר בעולם צריך בן אדם לעורר עצמו בתשובה ולשוב לפני אדונו, אם זוכה בו האדם שישוב בתשובה שלימה אז קורעין לו כל הפתקין הכתובים עליו ואם לא ישוב בתשובה שלימה תולין לו עד יום אחרון של חג. ואם זוכה מוטב׳ וכו׳.

				

				
					1225	מנורת המאור, מנטובה שכ״ג, נה ע״א.

				

				
					1226	השל״ה מייחד משפט אחד בלא כל זיקה להושענא רבה או לפרקסיס של ראיית הצל. וכך כתב בפירושו לפר׳ שלח, שנה ע״ב [= ח״ג, סח ע״ד]: ׳וסר צלם — כדרך הצל המסתלק מהאדם קודם מותו, כמ״ש חכמי האמת׳. ותו לא. שוב, להלן הפניה 119, נראה שהשל״ה מזכיר מנהגים שונים, אך עניין ראיית הצל נעדר. 

				

				
					1227	כך במשנת חסידים, הגם שעניין הפתקים מוזכר אצלו. ראה לעיל הערה 78.

				

				
					1228	לוית חן, סתרי האמונה (מהדיר ח׳ קריסל), באר־שבע תשע״ד, עמ׳ 247-246. והיא לשון הגמרא, הוריות יב ע״א, בהקשר דומה.

				

				
					1229	אבודרהם, עמ׳ רחץ. הוא גם מדגיש שאין הכוונה ל׳צל אדם ממש׳ כי איך ייתכן שמי שעומד באור הלבנה או באיזה אור אחר שלא יהיה לו צל? אלא שיש כאן צל הצל הנקרא בתלמוד ׳בבואה דבבואה׳. נושא זה יחזור רבות בקבלת האר״י, ואכמ״ל. דברי אבודרהם צוטטו, ולמשל באליה רבה, סי׳ תרסד ס״ק כו, המסכם: ׳שאין ראוי לנהוג מנהג זה׳. (על הבבואה ראה, למשל, אידל [לעיל הערה 66], עמ׳ 279 הערה 39, ועל הקשר בין צל־צלם אסתפק בהפניה לתשבי, משנת, ב, עמ׳ צא-צב).

				

				
					1230	בעצם זו לשון הגמ׳, הוריות יב ע״א, שאף שם מדובר על נוהג דומה לראיית הצל, ובהמשך, שם, מדובר על הזהירות שלא ׳ליתרע מזליה׳. כך שאין כאן השפעה לשונית בלבד אלא גם מעשית־הלכתית, כנראה.

				

				
					1231	סי׳ תרסד. ובחיבורו דרכי משה, שם, ציטט את אבודרהם, מבלי להזכירו, ונראה שהסכים עמו בהתנגדות.

				

				
					1232	מגדל דוד, לעמבערג תרמ״ג, כט ע״ב. 

				

				
					1233	מטה משה, סי׳ תתקנז, ונראה שהושפע מלשון הזוהר. ציטט אותו ר׳ יוסף האן, יוסף אומץ, סי׳ תתרנא. 

				

				
					1234	וילהלם, עלי, עמ׳ 138, הוכיח זאת מתוך שני קולופונים. אך סדן, גלגל, עמ׳ 165, דחה את מסקנתו.

				

				
					1235	ראה וילהלם, עלי, עמ׳ 141.

				

				
					1236	ראה, למשל, א״מ הברמן, תולדות הספר העברי, תש״ה, עמ׳ 28.

				

				
					1237	סדן, גלגל, עמ׳ 164, טען שהמקור הוא בספר כפתור ופרח, באסיליאה שמ״א.

				

				
					1238	מאמר הנפש, ח״ב פ״ב. אך ר׳ מנחם ציוני מתנגד לכך.

				

				
					1239	טור ברקת, סי׳ תרסד, פיעטרקוב תרל״ח, קכ ע״א. אף כאן שאב ממנו בחמדת ימים, שלש רגלים, פרק ו, ליל הושענא רבה, פג [צ״ל: פז] ע״א, מבלי להזכירו. וראה גם ר׳ יעקב ברדוגו, גלי עמיקתא, בתוך מים עמוקים, ירושלם תרע״א, לג ע״ב.

				

				
					1240	רקנטי, פר׳ שלח, עה ע״א.

				

				
					1241	שער הכונות, דרושי חג הסוכות, דרוש ו.

				

				
					1242	פרי עץ חיים, תקמ״ה, שער הלולב, פרק ה, קל ע״ד. וכך בחיבורים אחרים, כגון תיקון לילי שבועות והושענא רבה, ויניציאה תט״ו; שערי ציון, פראג תכ״ב.

				

				
					1243	שם, שם, קלא ע״ב. וכן נגיד ומצוה, עמ׳ קס. וראה ברלינר, כתבים, עמ׳ 102, ביחס ללוחות באיטליה. כנראה על־פיו רשם וילהלם, עלי, עמ׳ 139.

				

				
					1244	מהד׳ ויסטינצקי, סימן תתתשמד. הזוהר, ח״ב, פר׳ תרומה קמב ע״א-ע״ב, פיתח זאת בדרכו. בנושא זה האריך מטה משה, סי׳ תתקנז. ראה גם וילהלם, עלי, עמ׳ 134. 

				

				
					1245	בפירושו לפר׳ שלח. והובא במקורות שונים, כגון פירוש הלבוש לרקנטי, פר׳ שלח; ילקוט ראובני, פר׳ שלח, ווארשא תרמ״ד, עמ׳ 42.

				

				
					1246	שושן סודות, קארעץ תקמ״ד, צב ע״ב. ומעניין המשך דבריו: ׳ואם עבר ואֵחר הזמן ההוא לא יועיל, והכל תלוי בתשובה׳.

				

				
					1247	עיבור שנים, ויניציאה של״ח, קכד ע״א. וילהלם, עלי, עמ׳ 139, מביא אפשרויות נוספות למועד המדויק של ראיית הצל.

				

				
					1248	שער הלולב, פרק ה, קלא ע״ב. ובאותה לשון בנגיד ומצוה, עמ׳ קס.

				

				
					1249	מגדל דוד, לעמבערג תרמ״ג, כט ע״ב. אגב, לעניין הענשת רשעים במלבוש או בעירום ראה ש׳ ליברמן, ״על חטאים וענשם״, ספר היובל ללוי גינצבורג, החלק העברי, ניו־יורק תש״ו, עמ׳ רסד-רסה. 

				

				
					1250	כ״י שוקן 14, פז ע״ב. ציין זאת וילהלם, עלי, עמ׳ 137. וראה המשך הקטע לעיל הפניה 70.

				

				
					1251	אפשר לקבוע שהשוני נובע מכך שאמנם טקסט זה יצא מפי ר׳ משה די ליאון בעוד דברי הזוהר כאן הם פרי רוחו של ר׳ דוד בן יהודה החסיד, כפי שגם התברר לעיל, הערות 77, 80.

				

				
					1252	יערי, אגרות, עמ׳ 106.

				

				
					1253	שער הכונות, ענין סוכות, קג ע״ד. השווה פע״ח, שער הלולב, פרק ד.

				

				
					1254	וראה יעקב גליס, מנהגי ארץ־ישראל, תשכ״ח, עמ׳ קצו-קצז, אות א, ובהערה.

				

				
					1255	שכטר, עמ׳ 296, סעיף טו.

				

				
					1256	שם, עמ׳ 298, סעיף טו. 

				

				
					1257	סדר היום, נא ע״א. אך ההסבר שלו למנהג זה הוא בגלל דוד המלך, שהינו האושפיזא ביום שביעי של סוכות, שהיה נוהג להיות נעור.

				

				
					1258	של״ה, מסכת סוכה, רמה ע״ב [=ח״ב, עו ע״א].

				

				
					1259	ראה מ׳ בניהו, ״רבי עזרא מפאנו״, בספר יובל לגרי״ד סולובייצ׳יק, תשמ״ד, ב, עמ׳ תתלג.

				

				
					1260	חמדת ימים, חלק ג פרק ו, פג [צ״ל: פז] ע״א.

				

				
					1261	שערי תשובה (בשולי שו״ע), סי׳ תרסד הביא מקורות לכך. דיון בעניין זה ראה ר׳ רפאל אהרן ן׳ שמעון, שער המפקד, נא אמון תרס״ח, קמג ע״ב–קמד ע״א. ראה גם ספר התקנות, ירושלם תרמ״ג, סח ע״ב, אות צא.

				

				
					1262	תכלאל עץ חיים, ב, סא ע״ב-סב ע״א. בדבריו אלה בוודאי נסמך על חמדת ימים, סוכות, פרק ו, סדר הושענא רבה, פז ע״ג. בדומה לכך נמצאת תרעומת בהקדמת מנחת בכורים, ליוורנו תרל״ה, לגבי ליל שבועות. ראה חלמיש, הקבלה, עמ׳ 611 הערה 82. עוד אזכיר לשונו של אחד מחכמי תימן (שנשכח ממני מקורו) שקינטר את המתעצלים: ׳וכאשר תהיה בבית חתן וכלה, שם תשמח ותגילה, ותהיה ניעור כל הלילה, אבל אם יגיע ליל שבועות והחיתום, תאמר חלילה, די לי אם לא ישנתי בעת התפלה׳. 

				

				
					1263	שבלי הלקט, סי׳ שעא. לפי ר׳ אברהם אדאדי, נהגו בטריפולי בערב הוש״ר ׳ללמוד שמו״ת בבהכ״נ בקיבוץ עם׳, ובליל הוש״ר ׳אחר ערבית תכף לומד כל אחד עם בניו ובני ביתו פ׳ וזאת הברכה מקרא לבד, עם בראשית עד אשר ברא אלהים לעשות׳ (השומר אמת, קונטריס מקום שנהגו, תשל״ו, עמ׳ קמה. וראה גם שם, עמ׳ קכד).

				

				
					1264	אבודרהם, עמ׳ רחץ. לכן כותב וילהלם כי ׳המנהג הזה מהווה, איפוא, מעין הכנה לסיום קריאת התורה ביום שמחת־תורה ולא נחשב כסגולה מיוחדת הקשורה באפיו של יום הושענא־רבה׳. לדעתי הוא טעה בכך שהתעלם מן האופי המרכזי של הוש״ר כיום של תשובה. ואילו ב׳ לנדוי משער: ׳נראה כי בגלל הערעורים שהושמעו כנגד חזרת התורה בלילה בוטל נוהג זה ובמקומו נהגו לקום בהשכמה׳ (מחניים, ע״ד [תשכ״ג], עמ׳ 34).

				

				
					1265	כך, למשל, חמדת ימים, חלק ג פרק ו, פג [צ״ל: פז] ע״ב. והועתק, למשל, אצל ר׳ יוסף כנאפו, זך ונקי, תשמ״ז, עמ׳ רא. הסברים שונים ניתנו לכך ברבות הימים. אגב, בחמדת ימים, שם ע״ד, כתוב: ׳ותכף ומיד אחר האכילה [בערב] יתקדשו לקבל עליהם עול מלכות שמים בלב שלם ובנפש חפצה לייחדא שמא דקב״ה וכו׳ ויקראו בנחת ובנעימה קדושה הטעמים של כל ספר משנה תורה׳. 

				

				
					1266	למשל, סדר תקון ליל הושענא רבה, לעמבערג ת״ר.

				

				
					1267	מאמרו של ב׳ לנדוי, מחניים, ע״ד (תשכ״ג),עמ׳ 37-36. ועוד שם מדברי ספר משמרת שלום. על הנהוג בליל שמחת תורה ראה א׳ יערי, תולדות חג שמחת תורה, תשכ״ד, פרק כא.

				

				
					1268	בן איש חי, א, פר׳ וזאת הברכה, אות טו. ור׳ חיים דוד הלוי (מקור חיים השלם, ג, עמ׳ 38), מביא את החיד״א בשם האר״י. ראה גם ר׳ יצחק האזובי, אגודת אזוב, [נתניה] תשנ״ה, עמ׳ רסב-רסג. 

				

				
					1269	יהודה לוי נחום, מצפונות יהודי תימן, עמ׳ 128.

				

				
					1270	תח ע״א. בדף ו ע״א כותרת גדולה: ׳סדר תפלות השנה למנהג קהלות רומניא׳. לפי קאולי, עמ׳ 554, נכתב בונציה 1549-1517.

				

				
					1271	פרי עץ חיים, תקמ״ה, שער הלולב, פרק ד, קל ע״ד; נגיד ומצוה, עמ׳ קס; חמדת ימים, חלק ג פרק ו, פח ע״ב. והועתק, למשל, אצל ר׳ יוסף כנאפו, זך ונקי, תשמ״ז, עמ׳ רב.

				

				
					1272	טוב הארץ, ונציה תט״ו, עו ע״ב. וכן סדר תקון ליל שבועות והושענא רבא, סלאוויטא תק״צ, קפח ע״א. ועוד. וראה מ׳ חלמיש, ״דברים על לימוד זוהר״, וזאת ליהודה, תשע״ב, עמ׳ 294-293.

				

				
					1273	שלמה גבאי, מאירת עינים, קושטאנדינא תכ״ו, ג ע״ד. אגב, יצוין הויכוח שהיה בשנת תקפ״ו בין שד״ל לבין איש פולין. האחרון סרב לקרוא את האדרא, וזה שימש עילה לספר כולו. ראה שד״ל, ויכוח על חכמת הקבלה, גוריציאה תרי״ב, עמ׳ 5.

				

				
					1274	חמדת ימים, חלק ג פרק ו, פח ע״ב. והועתק, למשל, אצל ר׳ יוסף כנאפו, זך ונקי, תשמ״ז, עמ׳ רב.

				

				
					1275	לב דוד, ברדיוב תרפ״ו, עמ׳ 106. עיין עוד שם.

				

				
					1276	פיוטים שלר׳ יהודה הלוי הנאמרים לפני יוצר בתפילת ראש השנה. הראשון ביום הראשון והשני ביום השני.

				

				
					1277	׳פזמונים של רמ״ז נדפסו בספרי התיקונים להושענא רבה, ברם לא נתפשטו מחוץ לחוגי המקובלים באיטליה. לעומת זאת הספרדים נוהגים לומר את הפזמונים הנ״ל שנאמרים אחר כל הקפה גם בלילה אחר כל ספר וספר מספרי תהלים׳. אלה דבריו של מ׳ בניהו, דור אחד בארץ, תשמ״ח, עמ׳ רסח.

				

				
					1278	סדר היום, יום שביעי של חג, נא ע״א.

				

				
					1279	בשער נכתב: ׳סדר תפלות כמנהג ספרדיי׳, והוא אוסף של חיבורים שונים. הסידור נכתב באיטליה, בסוף המאה הי״ז, לפי מ׳ בית אריה, Malachi Beit-Arie, Catalogue of the Hebrew Manuscripts in the Bodleian Library, Supplement of Addenda and Corrigenda, Oxford 1994, p. 344. 

				

				
					1280	ר׳ יוסף האן, יוסף אומץ, סי׳ תתרנב. הספר נכתב בשנת ש״צ. 

				

				
					1281	יסוד ושרש העבודה, שער האיתון, פרק טו. על ההבחנה באינטונציה בין סוגי המזמורים כבר עמד בספר חסידים, מהד׳ ויסטינצקי, תרפ״ד, עמ׳ 9-8.

				

				
					1282	תקון ליל שבועות ותקון ליל הושענא רבה, לעמבערג ת״ר. וכן סדר תקון ליל שבועות והושענא רבא, סלאוויטא תק״צ. ועוד.

				

				
					1283	ב׳ רות, מנהגי ק״ק אורבינו, מלילה, ב, תש״ו, עמ׳ 303.

				

				
					1284	א״א זיס, מנהגי קומרנא, תל־אביב תשכ״ה, עמ׳ קו.

				

				
					1285	ראה א׳ ילינק, בית־המדרש, חדר א, עמ׳ xxi-xxii, 129-115; חדר ו, עמ׳ xxi-xxiii, 78-71.

				

				
					1286	נרשם אצל א׳ יערי, הדפוס העברי בקושטא, תשכ״ז, עמ׳ 214.

				

				
					1287	יצוין כי בשנה שאחריה, תרכ״ה, נדפס שוב אותו חיבור בבית דפוס אחר בווילנא, על נייר גרוע.

				

				
					1288	ב׳ רות, ״מנהגי ק״ק אורבינו״, מלילה, ב, תש״ו, עמ׳ 304.

				

				
					1289	מענין שבחיבור שערי חפץ, ירושלים תש״ז, שנועד ליהודי בוכארה, מופיע כל סדר ההקפות והאושפיזין, אך אין מילה על לימוד.

				

				
					1290	נרשם גם אצל א׳ יערי, מחקרי ספר, תשי״ח, עמ׳ 32-21; הנ״ל, תולדות חג שמחת תורה, תשכ״ד, עמ׳ 362. 

				

				
					1291	שירה חדשה, קונטרס קטן ונדיר, מאת חזקיה שמואל טאריקה, אזמיר תרכ״א, י ע״ב-יב ע״א.

				

				
					1292	ראה שו״ת רב פעלים, ח״ד, או״ח, סי׳ א.

				

				
					1293	ברכי יוסף, או״ח, סי׳ מו ס״ק יב.

				

				
					1294	רב פעלים, סוד ישרים, א, סי׳ ט. ועיין ר׳ יעקב חיים סופר, כף החיים, סי׳ א אות טו.

				

				
					1295	בן איש חי, א, פר׳ וישלח, אות ו.

				

				
					1296	מאמרו של י״י ריבלין, מחניים, ס״א (תשכ״ב), עמ׳ 55.

				

				
					1297	ויושמו אל לב דברי פרי עץ חיים, תקמ״ה, שער הלולב, סוף פרק ד, קלא ע״א: ׳ביום הושענא רבה יזהר אדם מאוד מאוד בתפלתו ובכל מעשיו, כי הדבר תלוי בתשובה בזמן ההוא, ומשם ולהלאה אין תקנה יותר׳. משפט זה חזר והועתק במקורות רבים. וראה הדיון לעיל בדברי הזוהר (ר׳ דוד בן יהודה חסיד) סמוך להפניה 77.

				

				
					1298	שער הכונות, דרושי חג הסוכות, ירושלם תרס״ב, קו ע״ד. השווה פרי עץ חיים, תקמ״ה, שער הלולב, פרק ד, קל ע״ד. ויש כותבים באופן כללי, כגון ר׳ יצחק אלחכים (ראה לעיל הערה 21): ׳נהגו ... לקום קודם אור הבקר להרבות בבקשות ותחנונים לפי שהוא ליל החותם ... והוא יום אחרון של חג׳.

				

				
					1299	ראה לעיל הפניה 117.

				

				
					1300	ארחות חיים לר׳ אהרן הכהן, פירינצי תק״י, עח ע״ב. 

				

				
					1301	ראה לעיל הפניה 119.

				

				
					1302	למשל, הקדמת ר׳ נתן שפירא לתיקון ליל הושענא רבה שנדפס בסוף טוב הארץ. וכן חמדת ימים, סוכות, פרק ו, פח ע״ג. ובשינויים קלים בסדר תקון ליל שבועות והושענא רבא, סלאוויטא תק״צ.

				

				
					1303	פרי עץ חיים, שער הלולב, סוף פרק ד, קלא ע״א. וכן נגיד ומצוה, עמ׳ קס; מחברת הקודש, קמח ע״ב; תקוני ישרים, פאריצק תקס״ה. וראה לעיל ליד הפניה 39.

				

				
					1304	ארץ חיים, סי׳ תרסד ס״ק א, ירושלים תשכ״ח, מד ע״ג.

				

				
					1305	שמש צדקה, סי׳ יד, ויניציאה תק״ב, כו ע״ג. 

				

				
					1306	ראה וילהלם, עלי, עמ׳ 143. עיין עוד שם. 

				

				
					1307	אשמורת הבקר, מנטובה שפ״ד, קסו ע״א ואילך. במהדורת ויניציאה תפ״א, דפים קנח ע״ב-קסו ע״א.

				

				
					1308	וראה וילהלם, עלי, עמ׳ 130, 143. אמנם בסוף תקוני שבת מלכתא, קראקא שע״ב, נדפס הסדר במשפט אחד.

				

				
					1309	טוב הארץ, חלק שלישי, שפר התיקונים, ירושלים תרנ״א, יג ע״א. והתיקון להושע״ר בדפים יד ע״ב-טו ע״א. וראה יערי, שלוחי, עמ׳ 125.

				

				
					1310	שושנה הלוי, ספרי ירושלים הראשונים, תשל״ו, עמ׳ 11 מס׳ 19.

				

				
					1311	ברלינר, כתבים, א, עמ׳ 136.

				

				
					1312	למשל, ר׳ חיים פלטיאל שלל. וכן מנהגים דבי מהר״ם ב״ר ברוך מרוטנבורג, ירושלים תרצ״ח, עמ׳ 67; מנהגים למהר״א קלויזנר, תרפ״ט, כ ע״ב. וראה גולדשמידט, מחקרי, עמ׳ 47. גם ר״י טירנא (ספר המנהגים, מנהג של סוכות, ירושלים תש״י, עמ׳ ל) והרמ״א, סי׳ תרסד ס״ק א, שללו, ונראה כי הגר״א, בביאורו לשו״ע סי׳ תרסד ס״ק ב, הסכים עם הרמ״א.

				

				
					1313	טור ברקת, סי׳ תרסד, פיעטרקוב תרל״ח, קכ ע״א. נימוק זה מובא גם בתכלאל עץ חיים, ב, סב ע״א; ר׳ חיים סתהון, ארץ חיים, סי׳ תרסד ס״ק א, ירושלים תשכ״ח, מד ע״ג. אך ר׳ יעקב עמדן בסידורו, שערי שמים, ד״צ תשכ״ו, קמב ע״ב, כותב רק: ׳וא״א נשמת׳, בלא נימוק.

				

				
					1314	כך במרוקו. ראה [ר׳ שלום משאש], ילקוט שמ״ש, חברון [תשס״ה], עמ׳ קלח. וכך בטריפולי. ראה ר׳ אברהם אדאדי, השומר אמת, קונטריס מקום שנהגו, תשל״ו, עמ׳ קמו. וכך בברוסה, לפי אגודת אזוב, [נתניה] תשנ״ה, עמ׳ רסד. 

				

				
					1315	דברי שלום, סי׳ צד. ראה גם כף החיים, סי׳ תרסד אות לט; ר׳ רפאל אהרן ן׳ שמעון, נהר מצרים, תשנ״ח, א, עמ׳ קט.

				

				
					1316	שער הכונות, ענין סוכות, קז ע״ב. זאת בניגוד לשו״ע, סי׳ תרסד ס״ק ג, המוסיף גם את הערבה שנועדה לחבטה.

				

				
					1317	הדברים מופיעים בספרי הלכה ומנהג רבים בימי־הביניים. אך חמדת ימים, מועדים, פב ע״ג, מציג זאת כמחלוקתם של רבני ירושלים. וראה תשבי, נתיבי, עמ׳ 145-144.

				

				
					1318	ר״ח פלג׳י, שו״ת חקקי לב, שאלוניקי ת״ר, סי׳ ו, ז ע״א.

				

				
					1319	ראה חיד״א, ברכי יוסף, סי׳ תרס, ס״ק א; ר׳ רפאל אהרן ן׳ שמעון, שער המפקד, נא אמון תרס״ח, קמב ע״ב.

				

				
					1320	למשל, בסידור שנדפס בנפולי ר״ן, וכן בסידור ונציה בערך 1600: יוסף משה אהרן דוד. גם במחזור אויגניון, כ״י רוזנטליאנה 60, שיש בו פיוטים מיוחדים לכל ״הקף״, יש בליל הושע״ר, בין מזמורי תהלים, הפיוטים הרגילים, ושם: יוסף משה אהרן דוד. וכן בכ״י בהמ״ל בניו־יורק 4264, המכיל בעיקר הקפות של ההושענות.

				

				
					1321	וראה חלמיש, סדר, עמ׳ 133.

				

				
					1322	אף נתחברו פיוטים לכורתי ברית. למשל, שירה חדשה, מאת חזקיה שמואל טאריקה, אזמיר תרכ״א.

				

				
					1323	ראה סדר מועדים כמנהג ק״ק הספרדים, אמשטרדם תקל״א, קטו ע״א-ע״ב. וראה אסף נברו, ׳תיקון׳ — מקבלת האר״י לגורם תרבותי, עבודת ד״ר, באר־שבע תשס״ו, עמ׳ 56-54. וכך גם ר׳ משה זכות בשפר התקונים ... בלילות עצרת והושענא רבה, ויניציאה תנ״ו, מח ע״א. וראה מ׳ בניהו, דור אחד בארץ, תשמ״ח, עמ׳ רסח.

				

				
					1324	מעון השואלים, ויניציאה שע״ד, שח ע״ב. ראה מ׳ בניהו, ״ספרי זאניטי״, אסופות, יב (תש״ס), עמ׳ קכ-קכא.

				

				
					1325	ראה כף נקי, מהד׳ משה חלמיש ומשה עמאר, לוד תשע״ב, עמ׳ צז.

				

				
					1326	הלכות לולב, פרק ז הלכה כב.

				

				
					1327	שו״ת הרמ״ע, סי׳ כה. וראה מ׳ בניהו, ״וויכוח הקבלה עם ההלכה״, דעת, 5 (תש״ם), עמ׳ 109.

				

				
					1328	שיירי כנסת הגדולה, ג, ירושלים תש״ן, עמ׳ 490. וראה ט׳ פרינד, מועדים לשמחה, א, סי׳ יב, ירושלים תשנ״ח, עמ׳ תלא-תלב, שהביא דעות שונות.

				

				
					1329	שער הכונות, ענין סוכות, דרוש ח, קח ע״א-ע״ב. וכן בספרות הלוריאנית, כגון ארחות צדיקים, ליוורנו תק״ן, עב ע״ב; חמדת ימים, מועדים, צ ע״ד; בן איש חי, א, פר׳ ברכה, אות ז. אמנם המהרי״ץ, תכלאל, ב, פ ע״א-ע״ב, קבע ׳על דרך הסוד׳ כי די בשלושה. 

				

				
					1330	כף החיים, סי׳ תרסד אות מב.

				

				
					1331	שער הכונות, ענין סוכות, דרוש ח, קח ע״א-ע״ב. וכן תולעת יעקב, סוד הקפת המזבח, מב ע״א: ׳וחובטין אותה בארץ׳. והובא בכנסת הגדולה, סי׳ תרסד, לטור, אות טז. והוא נפוץ מאוד.

				

				
					1332	בן איש חי, א, פר׳ ברכה, אות ז; כף החיים, סי׳ תרסד אות לו. במדרש בית־אל: על העפר (דברי שלום, סי׳ צג). וראה ר׳ יצחק יוסף, ילקוט יוסף, ירושלים תשע״ו, סי׳ תרסד, עמ׳ תתכ-תתכא.

				

				
					1333	דבריו צוטטו במפורש אצל אחד מחכמי ההלכה בפולין (נפטר בשע״ט) שנטה מאוד לקבלה, והוא בשו״ת משאת בנימין, קראקא שצ״ג, קסו ע״א: ׳צריך לחבוט הערבה דוקא על הארץ, וכ״כ בתולעת יעקב לבער הדין שלא ימצא ולהורידו עד עפר׳.

				

				
					1334	חמדת ימים, חלק ג פרק ו, צ ע״ג. ר׳ יחיא צאלח הביא את דבריו בתכלאל עץ חיים, ח״ב, עט ע״ב-פ ע״א; וכן ר׳ יוסף כנאפו, זך ונקי, תשמ״ז, עמ׳ רד.

				

				
					1335	וראה מ׳ בניהו, חיד״א, תשי״ט, עמ׳ רנג-רנד.

				

				
					1336	וראה שפרבר, מנהגי, ב, עמ׳ קצד-קצה; א׳ בראדט, ירושתנו, ב (תשס״ח), עמ׳ כ. והשווה לעיל הפניה 55.

				

				
					1337	בעולם החסידי האריכו את מועד חילופי הברכה עד חנוכה. למשל, ׳ויגמור השי״ת בעדינו לטוב את הגמר חתימה טובה לחיים טובים ולשלום בימי חנוכה הבע״ל׳ (ר׳ אהרן מקרלין, בית אהרן, בראדי תרל״ה, בסופו מכתבי קודש, קנו ע״ב). ברם, לפי ספר המנהגים של חב״ד (ברוקלין תשכ״ז, עמ׳ 68) לא נהגו בחב״ד לברך בפתקא טבא. אגב, נמצא לכך גם ביטוי גסטרונומי, מה שמעיד על חדירת הרעיון: נוהגים לאפות חלות בדמות תבנית יד (לקבל הפתקה המתוקה או התפילה), או בצורת סולם או מפתח (עליית התפילה ופתיחת שערי שמים). ויש שנהגו להטביל חלה בדבש למן רה״ש ועד הושענא רבה. ראה יו״ט לוינסקי (עורך), ספר המועדים, סוכות, תשכ״א, עמ׳ 190. 

			פרק אחד־עשר 

			ייחודם של ׳כל אחד׳, מצוה אחת ואות אחת 

			פתיחה 

			בחלל עולמנו התרבותי מתרוצצים מושגים שונים, ולפעמים מתברר שיש קשר הדוק בין אחדים מהם. כזה הוא הנושא שאני מבקש לדון כאן בקצרה, דהיינו טיבו או גדריו של ייחוד המתבטא במילה אחד/אחת ומשקלו בחיים היומיומיים. אפשר שביסוד ניסוחים מסוימים קיימות שאלות הטעונות בירור או הסבר. לדוגמה, אדם שואל לתומו, אך מתוך עומק נפשי: וכי אוכל לקיים את כל תרי״ג המצוות? דומה שהנושא שגם בו נדבר להלן, מצוה אחת, בא לתת מענה, לפחות חלקי, לשאלה זו. לא פחות מכן נראה שהאמירות בדבר ייחודו של כל אדם נושאות מסר ערכי־חינוכי ומוציאות את הרוח ממפרשי הקנאה או התחרות, אך בד בבד אינן שוכחות את ״טובת הכלל״, וכן הלאה. בדברים דלהלן אני מבקש אפוא לדון לא בשאלות הרקע, אלא בתשובות, בהעלאת המושגים, העומדים כביכול בזכות עצמם, ובגלגולי התפתחותם הרעיונית בכיוונים השונים. 

			המתבונן בעולם המציאות ובספרות העוסקת בו נוכח כי קיימת הייררכיה, והיא מובנית. כבר במקרא נמצא כי אחת המלים הראשונות היא ״ויבדל״. אכן, יש הבדלים בין הקב״ה למלאכים,1338 בין מין המדבר לשלושת המינים האחרים, וכל כיוצא באלה. אף באותה מסגרת קיים שוני במובנים שונים. לפיכך הביטוי ׳כל אחד ואחד׳ יכול לציין הדגשת המכלול שיש בו מרכיבים, ובאותה מידה יכול להדגיש את הייחוד של כל פרט הגם שבסופו של חשבון קיים מכלול. ׳שהכל [פסוקי התורה] דבר אחד ובנין אחד׳.1339 ההבנה הנכונה תלויה בהקשר הספרותי.  

			׳כל אחד׳ 

			אציג תחילה מקבץ קטן של מאמרי חז״ל שהבליטו את האופי המיוחד שיש לכל אדם. למשל,  

			על הפסוק ׳יפקוד ה׳ אלוהי הרוחות לכל בשר איש על העדה׳ (במדבר כז טז) דרשו חז״ל: ׳אמר לפניו, רבונו של עולם, גלוי וידוע לפניך דעתן של כל אחד ואחד ואין דעתן של בניך דומין זה לזה ... הרוח אינו אומר אלא הרוחות׳.1340  

			׳אמר ר׳ לוי ... קול ה׳ בכח — בכח של כל אחד ואחד, הבחורים לפי כחן, והזקנים לפי כחן, והקטנים לפי כחן׳.1341  

			׳לפי כחו של כל אחד ואחד היה הדבור [אנכי ה׳ אלהיך] מדבר עמו׳.1342 

			׳לפיכך נברא אדם יחידי ללמדך שכל המאבד ... וכל המקיים נפש אחת1343 מעלה עליו הכתוב כאלו קיים עולם מלא ... שלא יאמר אדם לחברו: אבא גדול מאביך ... ולהגיד גדולתו של הקב״ה, שאדם טובע כמה מטבעות בחותם אחד וכולם דומין זה לזה ומלך מלכי המלכים הקב״ה טבע כל אדם בחותמו של אדם הראשון ואין אחד מהן דומה לחברו׳.1344  

			׳אמר רב המנונא: הרואה אוכלוסי ישראל אומר ׳ברוך חכם הרזים׳. ולפי הסבר הגמרא לדברי רב המנונא: ׳שאין דעתם דומה זה לזה ואין פרצופיהן דומים זה לזה׳.1345  

			בהקשר זה גם ניתן להבין את האמור במסכת אבות ד ג: ׳אין לך אדם שאין לו שעה ואין לך דבר שאין לו מקום׳.  

			אפשר להביא עוד דוגמאות רבות מדברי חז״ל, שהבליטו את האופי המיוחד שיש לכל אדם, המתבטא בתחומים שונים ושיש לו השלכות שונות. אף נזכיר מאמר שבו קיימת הבחנה בנקודות מבט של הזולת. ׳שלשה שמות נקראו לו לאדם: אחד מה שקוראים לו אביו ואמו, וא׳ מה שקוראים לו בני אדם, ואחד מה שקונה הוא לעצמו. טוב מכולן — מה שקונה הוא לעצמו׳.1346  

			בכל המאמרים הללו (ולא נכנסנו לבירור ייחודם) התבטא, מצד אחד, רעיון השוני ואשר אינו מקרי אלא משמעותי, ומצד שני, החשיבות של כל פרט. וכך הביע זאת במפורש ר׳ יצחק עראמה, בהתייחסו לציון השמות בראש ספר במדבר: ׳וזה טעם נפלא למה שיזכיר כל אחד ואחד בשמו ויחסו בשוה ... כי כלם שוים במעלה ומעלת כל אחד נפרדת ממעלת חברו׳.1347  

			הרעיון בדבר מעלתו הייחודית של כל פרט בא לידי ביטוי חשוב בסיפור שבו ניתנה עמידה ברורה בפני הקב״ה לכל פרט בהתאם לכישוריו ולסגולותיו. וכך מסופר בספר חסידים: ׳מעשה באדם אחד שהיה רועה בהמות ולא היה יודע להתפלל. וכל יום היה אומר: רבונו של עולם. גלוי וידוע לפניך שאילו היה לך בהמות ונותנם לי לשומרם, לכל אני שומר בשכר, ולך הייתי שומר בחנם, כי אני אוהב אותך. וישראלי היה. פעם אחת היה הולך תלמיד חכם אחד לדרכו ומצא את הרועה שכך היה מתפלל. אמ׳ לו: שוטה, אל תתפלל כך. אמ׳ הרועה אליו: היאך אתפלל. מיד לימד לו התלמיד חכם סדר ברכות וקרית שמע ותפילה. על מנת שלא יאמר עוד מה שהיה רגיל לומר. לאחר שהלך אותו תלמיד חכם שכח כל מה שלימד לו, ולא התפלל. וגם מה שהיה רגיל לומר היה ירא לומר מפני [שאותו] צדיק מנע ממנו. ראה אותו תלמיד חכם בחלום הלילה שהיו אומרים לו: אם לא תאמר לו שיאמר מה שהיה רגיל לומר קודם שבאתה אליו ואם לא תלך, תדע הרעה אשר תמצא אותך כי גזלת לי אחד מן העולם הבא. מיד הלך ואמר לו: מה אתה מתפלל. אמ׳ לו: לא כלום כי שכחתי מה שלמדתני וגם צויתני שלא לאמר אם היו לו בהמות. אמר החכם: כך וכך בא אלי בחלום, אמור מה שהיית רגיל לומר. הרי בכאן לא תורה ולא מעשים אלא שחשב לעשות טובה והעלה לו לדבר גדול. כי רחמנא ליבא בעי׳.1348 

			בסיפור ׳נשגב ופשוט׳ זה1349 מקופלת הנחה, שרגש רליגיוזי עמוק של פרט אפשר שיעמוד במקום מערכת של מצוות מעשיות המוטלות על הכלל. בתקופות מאוחרות יותר יצוף הסיפור בלבושים שונים כגון: ׳ובארץ בבל, כאשר היו בני הקהל בבית הכנסת מתפללין, והיו עונין קדוש וברוך, היה ביניהם עם הארץ אחד שהיה עונה קדוש וברוך בקול גדול, והרים קולו על כל בני הקהל עד שצעקו עליו על עשותו כן. אמר להם, עם הארץ כמוני שחנן אותי הקדוש ברוך הוא לדעת ולענות הקדושה לא אכבד בה בוראי? על כל פנים אענה אותה בקול גדול בכל כוחי לכבוד השם ית׳. אמרו שנתגלגל הדבר, ועלה לירושלם ונתעשר, ועשו אותו ראש הבירה, וקראו עליו ״כי מכבדי אכבד״׳.1350 וכן ידוע סיפור הנער שחילל בחליל ביום כיפור בבית מדרשו של הבעש״ט, ותפילתו עלתה והעלתה תפילות נוספות.1351 ולא רחוק מכאן הרעיון החסידי המובהק שהוצב בראשית צואת הריב"ש: 'שהשי"ת רוצה שיעבדו אותו בכל האופנים'. 

			בספרות ההלכה אנו מוצאים ביטוי מעניין שנתלה בכפל המלים ׳אמת לאמיתו׳. כך כתב ר׳ יהושע ולק כ״ץ, מגדולי הפוסקים: ׳שכוונתם במה שאמרו דין אמת לאמתו, רצונו לומר, שדן לפי המקום והזמן בענין שיהא לאמתו, ולאפוקי שלא יפסוק תמיד דין תורה ממש. כי לפעמים שצריך הדיין לפסוק לפנים משורת הדין לפי הזמן והענין. וכשאינו עושה כן, אף שהוא דין אמת — אינו לאמיתו. על דרך שאמרו חז״ל: לא נחרבה ירושלים אלא שהעמידו דיניהן על דין תורה ולא לפנים משורת הדין׳.1352 כלומר, את האמת העולה מ׳דין תורה ממש׳ יש לקבוע ׳לפי הזמן והענין׳. את האמת האוביקטיבית יש להתאים למצב סוביקטיבי, ורק אז היא ׳אמת לאמיתו׳. ומעין זה כתב הגר״א בתוספת דרישה חשובה: ׳הדיינים צריכין להיותן בקיאין גם בטבעו של עולם בכדי שלא יהיה דין מרומה, דאם לא יהיה בקי בענינים אף שיהיה בקי בדין תורה לא יצא הדין אמת לאמתו, כלומר אעפ״י שיפסוק אמת לא יהיה לאמתו ... ולכן צריך הדיין להיות בשניהם בקי ... היינו חכם בעניני תורה ופִקֵח בעניני עולם׳.1353 שני החכמים עומדים אפוא על החובה שלא להיות פורמליסט אלא לדון כל מקרה לגופו, מתוך ידענות מרובה ומתוך העמקה חודרת למורכבותם של פרטים וייחודם. 

			גישה זו תואמת לאחת הגישות העולה בשיח ההלכתי, כפי שנותחה במחקריהם של שלום רוזנברג, יוחנן סילמן ואבי שגיא. לאמור, ההלכה לא נחתכה בסיני, אלא הולכת ו״מתהווה״ (ואיני בא כאן לדייק בפרטי מודל מסוים) בכל אדם מחדש. ברם, חוקרים אלה ואחרים1354 העמיקו חקר בכיוונים שונים של ההלכה מבחינת הפילוסופיה של ההלכה, ודומה שעיקר תשומת הלב ניתנה למהות התורה/ההלכה ולמעמד נותן התורה, אולם מרכז הכובד במאמר זה מוטל במקבל התורה/ההלכה.  

			מכאן קצרה הדרך לשאלת מעמד המחלוקת בין הפוסקים, ובמיוחד לנוכח הביטוי התלמודי ׳אלו ואלו דברי אלוהים חיים׳. בלא להיכנס לשאלות מתחייבות (תאולוגית, פילוסופית, מעשית וכו׳), הבעיה בביטוי זה עולה כאשר אנו מבקשים הכרעה למעשה.1355 ואכן, הרבה דיו נשפכה במרוצת הדורות כדי להסביר את המשך הביטוי התלמודי הנדון: ׳והלכה כבית הלל׳. פן אחר נמצא במשנה עדיות א ה: ׳ולמה מזכירין דברי היחיד בין המרובין ... שאם יראה בית דין את דברי היחיד ויסמוך עליו׳. כלומר, גם דעת יחיד יש לה שעה מכרעת. וכך עולה גם מדבריהם של הראב״ד ותוספות שאנץ על אתר. 

			אמירה זו יכולה להביא גם למסקנה שהמחלוקת היא מוסד מובנֶה בתוך החברה. ר׳ מנחם המאירי ראה זאת כטבעו של עולם כאשר כתב: ׳שני בתי דינין אע״פ שהן בעיר אחת ובית דין אחד נוהג לפסוק כשיטה זו ובית דין האחר כשיטה זו אין כאן אגֻדות אגֻדות, שאי איפשר לעולם שיסכימו כלם על דעת אחת וכל שכן בדברים התלויים במנהג׳.1356 בהקשר זה ראוי להזכיר את לשונו הציורית של ר׳ יחיאל מיכל עפשטיין השאולה מעולם המוסיקה: ׳וכל התורה כלה נקראת שירה, ותפארת השיר היא כשהקולות משונים זה מזה, וזהו עיקר הנעימות׳.1357 אמנם הדגש בציור זה הוא על ׳התוצר הסופי׳, אך ברור שהוא בנוי על ייחודם של פרטים. 

			לפיכך חשובה המסקנה המוסרית שאין למדוד אדם באדם — נושא שהודגש מאוד בחסידות המאוחרת,1358 כדלקמן. 

			וכך כתב רבי נתן שטרנהרץ: ׳כי באמת הצדיקים והכשרים, כל אחד ואחד כוונתו רצויה לשם שמים, וכשם שמשונים בני אדם בצורותיהם כך משונים בדעותיהם ... ואעפי״כ בוודאי דעתם חלוקה זה מזה, כי א״א שיהיו דעותיהם שוות לגמרי, כי אין שני בני אדם דומים זה לזה. ומיום בריאת העולם לא הי׳ עדיין שני צדיקים וכשרים אמתיים שווים לגמרי בכל תנועותיהם, אעפ״י ששניהם הולכים בדרך אחד ויונקים מרב אחד, אעפי״כ יש חילוקים רבים בדרכיהם והנהגותיהם, וכמו שהאריך רבינו ז״ל [רבי נחמן] לספר ולהפליג בגודל החילוקים בין הצדיקים הגדולים שהיו סמוכים לזמנינו ... כי אין הקב״ה עושה שני דברים שווין רק כ״א [=כל אחד] יש לו דרך ונתיב כפי שרשו ברצון העליון׳.1359 כלומר, המקור והיעד של כולם שווים אך הרבה פתחים למקום, ׳כי אין הקב״ה עושה שני דברים שווין׳. דברים אלה מקורם בכתבים לוריאניים מוקדמים, שדנתי בהם בקצרה במקומות אחרים.1360 

			וכך נדרשו רבים לאופי האינדיבידואלי. כגון: ׳השכל משיג ותופס ומקיף בשכלו מה שיאפשר לו לתפוס ולהשיג מידיעת התורה איש כפי שכלו וכח ידיעתו והשגתו בפרד״ס׳.1361 וכן, ׳לכל נפש שייך מצוה מיוחדת שעל ידה יגיע לעוה״ב כפי המצוה וכפי אשר יקיימה. וזה עיקר לכל נפש׳.1362 או: ׳לכל אדם ואדם יש לו דרך בפ״ע לילך בו, כי אין דעתם דומה זה לזה ואין פרצופיהן דומין זה לזה ואין טבע ב׳ בני אדם שוים׳.1363 

			וכך תמצא מקורות רבים — בתחומי ההלכה, הפילוספיה והקבלה — שמדגישים את הפרטני במָקום, בזמן, במוּכנות או בתוֹבנה האישית. כגון: ׳הכל לפי כבודו׳, כאשר מדובר במתן עונש למעליב את חבירו, ו׳הכל לפי המבייש והמתבייש׳;1364 ׳הכל לפי הזמן והמקום והאדם׳;1365 ואצל חסידי אשכנז, ׳שכרה של כל מצוה נמדד לפי ההנאה שהאדם התלמיד או הנזקק לצדקה נהנה ממנה׳;1366 ׳כל מלאך ומלאך יש לו שֵם כפי תשמישו׳;1367 ׳יהיו חכמים גדולים ויודעים דברים הסתומים וישיגו דעת בוראם, כפי כח האדם׳;1368 ׳לפי השגת כל אחד ואחד ימצא חן׳;1369 ׳לפום מה דמשער בלביה׳;1370 ׳כל חד וחד לפום שיעורא דיליה׳;1371 גילוי סודות לאדם הוא ׳כל זה לפי מעשיו׳;1372 ׳איש כפי שכלו וכח ידיעתו והשגתו בפרד״ס׳;1373 ׳הכל לפי שיעור עבודתו׳;1374 האר״י ׳נתן להם כוונ[ו]ת ויחודים משונים זה מזה כל א׳ כפי פגמו וכפי נשמתו׳;1375 ׳לכל הדברים יש שרשים מלמעלה והכל כפי הזמן וכפי המקום אשר הוא רומז למעלה באצילות ... אלא לאו, שכל הדברים הם משתלשלים משרשם העליון, כפי הצורך וכפי הזמן וכפי המקום, והכל על קו האמת׳;1376 ׳והכל לפי האדם ולפי המקום׳;1377 ׳וישקול הדברים כפי דעת חבירו ולא כפי דעתו׳;1378 ׳מיוחדים בכל איש לפי טבעו ומצבו ושכלו׳.1379 ואפילו ׳הש״י [=השם יתברך] אינו עושה שני פעמים דבר אחד׳.1380 ועוד רבים רבים כיוצא באלה. 

			בהקשר זה ברצוני לציין כי יש שר׳ נחמן משתמש במונח ׳נקודה׳ לציון הייחוד האישי ובמקביל למושגים ׳מצוה/אות אחת׳, שנרחיב בהם בהמשך. למשל: ׳הנקודה שיש בכל אחד מה שאין בחבירו׳.1381 אבל יש לשים לב שמונח זה שגור בכתביו בהקשרים מגוונים נוספים, ובעיקר שנקודה אינה זהה למעשה או אות שורשית פרטית, אלא כל מעשה טוב של כל אדם הוא נקודה טובה. ייתכן אפוא מצב של הרבה נקודות טובות.1382 כמוהו, גם הרבה מצדיקי החסידות השתמשו במונח ׳נקודה׳ בלבושים שונים: נקודה שבלב, נקודה פנימית, נקודה אמצעית, אַ פּינטֶעלֶע יִיד, וכן הלאה,1383 וברובם התכוונו לרעיון הייחוד והשלכותיו. 

			דומה כי בספרות חז״ל פזורים דברי רקע לאמירות הנדונות. למשל, בתיאור הציורי: ׳עד שהיה אדה״ר מוטל גולם הראה לו הקב״ה כל צדיק וצדיק שעתיד לעמוד ממנו, יש שהוא תלוי בראשו, ויש שהוא תלוי בשערו, ויש שהוא תלוי במצחו״ וכו׳;1384 ׳כשם שאין פרצופיהם דומין זה לזה כך אין דעתן דומה זה לזה׳.1385 ובניסוחו המפורסם של הרמב״ם בראש הלכות דעות: ׳דעות הרבה יש לכל אחד ואחד מבני אדם וזו משונה מזו ורחוקה ממנו ביותר׳. אולם בדברי ר׳ נתן שטרנהרץ דלעיל ודומיו, עולה תפיסה מובנית של היות שורש משותף שענפיו מרובים וכל ענף עומד במלוא ייחודו ועצמותו, וממילא גם בתפקודו ובתפקידיו. 

			כך ראו זאת גם מקובלים שלפניו. כגון: רבי יהודה חייט, מקובל ספרדי בתקופת הגירוש, שהסביר את תופעת הייחוד האינדיבידואלי בכך שהדבר תלוי בשורש נשמתו של האדם, מאיזה אבר באדם העליון נאצלה זו.1386 סמוך אליו כותב רבי מאיר אבן גבאי, כי הקב״ה נתגלה מתוך האש, והתורה ניתנה בשבעה קולות, לפי חז״ל, ׳ומזה נמשכו חלוקי ההשגות׳.1387 ובלא ספק יש לציין את קבלת האר״י, שהרחיבה מאוד בכך, ובהמשך נעמוד עליה. ותחילה אציין כי יפה סיימו תשובתם גאוני בבל: ׳אלא שאנו מבקשים עליכם רחמים, יהי רצון שכל מי שהוא ראוי, מן השמים יאירו את עיניו׳.1388 כביכול, מן השמים יודעים אל נכון מי ראוי לכך, ואנו אין בידינו כח לידע הדבר לאשורו. לעומתם, כתב רבי עזריאל דברים שאף הם מעוררים את תשומת־לבנו: ׳ולא כל העתים שוות. הכל לפי זַכּות הלב ומנהגי האדם והכרתו שהוא מכיר בנפשו אמתת הדבר הגנוז בהרהור דעתו, ואינו צריך לראָיה אחרת׳.1389  

			כיוצא בכך הוא הסברו של הנצי״ב בפרשת הנזיר. לדעתו, הנזיר שמת לו מת ׳בפתע פתאם׳ ו׳חטא על הנפש׳, כפי שכתוב, לא חטא בכך שנטמא למת, אלא ׳[מ]אחר שאירעה לו זאת הסיבה באונס, אות הוא שאינו ראוי לכך, וא״כ בחנם ציער עצמו מן היין וביקש דבר גבוה מערכו׳.1390 כלומר, מדובר באדם שניסה להתנזר ולהחמיר מעל לכוחות נפשו. מי שנוטל כתר שאינו ראוי לו, סופו שמִשָמַים מראים לו את כשלונו. כלומר, תובנת האדם היא שֶמוֹרָה את דרכו. פיתוח זה יהדהד בדברים שבהמשך הפרק. 

			׳מצוה אחת׳ — גדריה 

			שמא תאמר, סיפורים שהבאנו לעיל (ליד הפניה 12) אינם אלא סיפורים מקריים, צא וראה התייחסויות דומות בספרות התלמודית. הנה אנו קוראים במסכת מכות, כד ע״א: ׳כתיב עושה אלה לא ימוט לעולם, כשהיה ר״ג מגיע למקרא הזה היה בוכה, אמר, מאן דעביד להו לכולהו הוא דלא ימוט, הא חדא מינייהו ימוט? אמרו ליה, מי כתיב עושה כל אלה, עושה אלה כתיב — אפילו בחדא מיניהו׳. משמע, כבר חכמי התלמוד היו מודעים לקושי שמכלול המצוות אינו יכול להיות מוטל על הכל, ובדרך קיצונית אף נאמר שגם מצוה אחת מצילה את האדם.  

			אף יש מאמרים הנושאים אופי כללי ועקרוני יותר. במשנה כתוב: ׳כל העושה מצוה אחת מטיבין לו ומאריכין את ימיו ונוחל את הארץ׳.1391 גישה זו נתקבלה גם בתלמוד הירושלמי ונתפרשה: ׳א״ר יוסי בר אבון: מי שייחד לו מצוה ולא עבר עליה מימיו׳. אולם דעת הבבלי כנראה לא היתה נוחה מכך, ואנו מוצאים ״פירוש״, שמדובר ב׳העושה מצוה אחת יתירה על זכויותיו׳. 

			נזכיר כי גם רב סעדיה גאון מצא לנכון להדגיש את קיום המצוה האחת, אך בהגבלה, על־פי הירושלמי דלעיל, שהמקיים ׳יִחֵד לו מצוה אחת, לא יעברנה כל ימי חייו׳, ואפילו יקיים מצוה אחרת ׳לא יקצר בזאת כלל ... וכמו שאמרו רבותינו, כל העושה מצוה אחת מטיבין לו ומאריכין לו את ימיו ונוחל את הארץ, ובארו זה כגון שיחד לו מצוה אחת לעשותה׳.1392 דעה זו מובעת ביתר חריפות, בהעמדתה כאחד מעיקרי האמונה, בדברי הנשר הגדול, הרמב״ם, הכותב: 

			מיסודות האמונה בתורה, שאם קים האדם מצוה משלש־עשרה ושש מאות מצוות כראוי וכהוגן, ולא שתף עמה מטרה ממטרות העולם הזה כלל, אלא עשאה לשמה מאהבה ... הרי הוא זוכה בה לחיי העולם הבא. לכן אמר ר׳ חנניה כי מחמת ריבוי המצוות אי־אפשר שלא יעשה האדם אחת בכל ימי חייו בשלימות, ויזכה להשארות הנפש באותו המעשה.1393 

			דברי הרמב״ם הרשימו, כנראה, וזכו לתהודה ולהעתקות.1394 אך בעוד שתשומת הלב הופנתה למלים ״מצוה אחת״, אין להתעלם מן המילה ״בשלימות״. ברור שהרמב״ם לא הקל בעול המצוות, אך סבור היה, שלפחות מצוה אחת יש לקיימה בשלמות, ואמנם די בזו להבטיח את הישארות הנפש. אולם אפשר למצוא גם דעות ״מקילות״ יותר. למשל, בספר טעמי המצוות ליוסף הבא משושן הבירה, מצוה יא: ׳כל העוסק בתורה אפילו יום אחד בשנה לשמה כאילו מתעסק כל השנה כלה ... שאפילו יום אחד עוסק בתורה זוכה לחיי העולם הבא ... על אחת כמה וכמה כל מי שעוסק בתורה בכל יום ויום׳ (ע״פ חגיגה ה ע״ב). אמנם בזוהר, ח״א מז ע״א, נשמעה דרישה מחמירה יותר, שיש ללמוד בכל יום, ככתוב: ׳דכל מאן דאשתדל באורייתא בכל יומא יזכי למהוי ליה חולקא בעלמא דאתי ויתחשב ליה כאלו באני [=בונה] עלמין׳. 

			אולם, נימה חדשה בוקעת מן המדרש הבא (מדרש קהלת): ׳״אוהב כסף לא ישבע כסף״ (קהלת ה ט) — שכל מי שאין לוקח לו מצוה אחת למנה, שמוסר נפשו עליה, גם זה הבל׳. דרשה זו דורשת התמסרות למצוה האחת, והיא תשוב ותעלה בספרות המאוחרת. וכך בספרות המוסר, זו המושפעת מן הקבלה, חוזרת ההוראה ונשנית. לאמור, ׳יבחר אדם לעצמו לפחות מצוה אחת מיוחדת ויהי׳ זריז וזהיר בה כל ימיו, וימסור נפשו עליה, ולא יתנצל שום התנצלות להבטל מהמצוה׳.1395  

			אכן, הבעיה של קיום מצוה אחת לובשת פנים שונות, ומכמה פנים נדונה בספרות.1396 בעיה אחת ׳פשוטה׳ למדי היא, וכי יכול אדם לקיים את כל המצוות? האם הצורך בקיום מלא של כל המצוות אינו משיג מטרה הפוכה מבחינה פסיכולוגית? דילמה זו הובאה בהרחבה בדברי ר״י אלבו. ונצטט חלק משאלתו: ׳אבל שנאמר שכל המצות והאזהרות שבאו בתורה הם הכרחיות בהקנאת השלמות האנושי הוא דבר זר וקשה מאד, שאם הדבר כן, אי־אפשר לשום אדם שיקנה השלמות ההוא, לפי ש״אדם אין צדיק בארץ אשר יעשה טוב ולא יחטא״, ואם יחסר לו אחת מן המצות לפי זה הדעת אי־אפשר לו לקנות השלמות האנושי ... שאפילו יחיד בדור לא יוכל להקיף על כלל הדעות שבאו בתורה ולא לעשות כל החקים ולא לקיים כל המשפטים שבאו בה׳.1397 בתשובתו מסתייע אלבו ברמב״ם, שהזכרנוהו לעיל, ומסכם: ׳ונתבאר לפי מה שאמרנו כי מצוה אחת בלבד תספיק לתת השלמות האנושי, ואולם מה שנמצאו בתורה מצות רבות לא היה זה על צד ההכרח, אבל על צד היותר טוב, כדי שלא ימלט אדם מישראל שלא יזכה לעולם הבא על יד אחת מהן, אי זו מהן שתהיה׳. כלומר, אין צורך לקיים את כל המצוות, אך תוך כדי קיום וחיפוש דרך יגלה האדם את המצוה ״האישית״ שלו, וכאשר יקיימה כראוי יקנה השלמות ויזכה לעולם הבא.  

			משמע, כדי לקנות שלמות אפשר להסתפק במצוה בודדת, וריבוי מצוות שבתורה לא נועד אלא להציע הזדמנויות מרובות ומגוונות להגיע לביצוע מושלם של מצוה. ברור אם כן, שגם ר״י אלבו לא התכוון בדבריו לקיום מצווה כלאחר יד. נראה שאף הוא יקבל את דברי ספר חסידים, הנוקט גישה פסיכולוגית, פרגמטית ומעשית, אם מותר לומר כך, לאמור: ׳טוב לאדם אם יש בידו מצוה אחת ומקיים כהלכתה, ממצוות הרבה ואינו מקיימן כהלכתן׳.1398 כלומר, אדם יקפיד לקיים לפחות מצוה אחת כהלכתה. רעיון זה יש לו מקבילה עקרונית בהלכות תפילה: ׳טוב מעט בכוונה — מהרבות בלא כוונה׳.1399 

			חשוב בהקשר זה לקרוא את דברי הנצי״ב: ׳ואפילו שאר מצוות הגון לקבל א׳ מהן להזהר יותר מהחיוב, כדאי׳ במכילתא בשלח עה״פ [=על הפסוק] אז ישיר — רנ״א [=ר׳ נחמיה אומר], כל המקבל עליו מצוה א׳ באמנה כו׳. ובירוש׳ קידושין ספ״א: כל העושה מצוה אחת כו׳, אר״י בר״ב, מי שיחד לו מצוה ולא עבר עליה מעולם, ובמדרש קהלת אוהב כסף לא ישבע כסף כו׳, שכל מי שאין לוקח לו מצוה אחת למנה שמוסר נפשו עליה גם זה הבל ... בא לרמוז כי מצוה אחת שלו סגי בזה האופן להיות שומר מצוה באהבה׳.1400 כלומר, לבד מן הקיום הרגיל של מצוות יש צורך במצוה אחת שתיעשה בהידור רב ובאהבה, מתוך מסירות נפש. 

			אולם אם מדברים אלה משתמעת ״הקלה״ בקיום מלא של כל המצוות, הרי עמדה אחרת מובעת בפי ר׳ אלעזר אזכרי. ׳ואף על־פי שחייב אדם להזהר בכל המצות, מכל מקום יש לו להחזיק באחת מכל המצות בכח גדול והתמדה שלא יעבור עליה כל ימי חייו, לפי שכללות התורה שהם תרי״ג מצות נקרא עץ חיים ... והאוחז ענף אחד מן האילן יפה אוחז בכולן, שכל שאר הענפים נמשכים אחר אותו ענף, שכולם גוף אחד, אבל אם בא לאחוז בכל הענפים יחדיו לא יוכל לאחוז כלום׳.1401 לכאורה, משל העץ מייצג עמדה מינימליסטית, ׳ענף אחד׳. אך תשומת־לב למילים שהדגשנו מתוך דבריו, ובמיוחד דיונו בהמשך, תכוון להקצנה בכיוון הפוך. לאמור, עקרונית חייב אדם לקיים את הכל, אך משום הקושי הכרוך בכך עליו להקפיד במיוחד ״בכח גדול והתמדה״ במצוה אחת, וזו נותנת לו את הכח להמשיך במצוות נוספות. אבל לעולם הוא חייב בכולן. כך יש להבין גם את הוראתו: ׳אעפ״י שצריך אדם להזהר בכל המצות, מצוה אחת יקח קבועה מאד לעטרת, בה ימשכו הנשארות. ומה טוב לקבוע מצות ובו תדבק׳.1402 מילת המפתח היא הפועל ׳משך׳, שר״א אזכרי משתמש בו בשני המקורות, וכנראה שלא במקרה, ללמדך שאין די במצוה אחת. אמת, אזכרי מודע לכך שאין אפשרות טכנית לקיים את הכל ביד כל אדם, לכן הוא מוסיף את הערבות ההדדית של ישראל, שהם ״נפש אחת״, ״גוף אחד״. אך אין בכך כדי לפטור אדם מכל מרחב המצוות האפשריות לו לקיימן.1403 

			דברי ר״א אזכרי הובנו בחסידות בשתי דרכים. האחת, נמסרה בשם הבעש״ט, והיא מניחה שתפיסת חלק היא כתפיסת הכל. מהנחה זו הסיק רי״י מפולאנה: ׳אם כן כשמקיים מצוה אחת על מכונה ובאהבה, שהיא הדבקות בו, ותפס במצוה זה חלק האחדות, אם כן כולן בידו, כאילו קיים כל המצוות שהם כללות אחדותו, פרצוף שלם כביכול׳.1404 אמנם אפשר לטעון, על־פי הקשר הדיון שם, וכן מדברי אזכרי, שמדובר רק במצוה מסוג הדבקות, שהיא מצוה עקרונית ביותר, השקולה כנגד כל המצוות האחרות. מכל מקום, אין מדובר על קיום מצוות נוספות.  

			הדרך השנייה, ההולמת יותר את עמדת ר״א אזכרי, הובעה בספרו של ר׳ אלימלך מליז׳נסק. על שאלת התלמוד ׳אבוך במה זהיר טפי׳ מקשה ר׳ אלימלך: ׳לכאורה מה שאלה זאת, הלא צריך אדם ליזהר בכל המצות׳? על כך הוא משיב: ׳זה בלתי אפשרי שיזהר אדם בכל המצות לקיימם בכל פרטיהם ודקדוקיהם, רק כשאדם נזהר במצוה אחת לעשותה בכל פרטיה ודקדוקיה התלויים בה, זה הוא מסייעו לו שהש״י יהיה בעזרו לקיים כל המצות׳. יוצא אפוא שאין מדובר בהסתפקות במצוה אחת, למרות הקושי הכרוך בדבר (׳זה בלתי אפשרי׳!1405), אלא שקיום מצוה מסוימת כהלכתה (״שלם במדה זאת״) יתן לו סיוע ׳לקיימם בכל דקדוקיהם׳. ובפירוש נאמר שם ש״צריך לעלות באותה מדה למדרגה גדולה הימנה״. כלומר, אין מדובר בהעמדת החובה על מצוה אחת. אדרבא, רק השתדלות לקיים את האחת בכל כוונותיה פרטיה ודקדוקיה, היא זו שתביא לחיזוק יתר מצידו, בתוספת התעוררות משמים לעזור לו לקיים את הכל. על כן גם נאמר, ׳שלפעמים מתגלגל הצדיק עבור איזה מצוה אחת שיש לו לתקן׳.1406 משמע, כאמור, אין הקלה במצוות. 

			בענין זה הוסיף רבי נחמן מברסלב: ׳שראוי לכל אדם שיבחר לעצמו מצוה אחת שבאותה המצוה ידקדק הרבה ויקיים אותה המצוה עם כל החומרות והדקדוקים ... ואעפ״כ, גם באותה המצוה אל יכנוס בחומרות של שגעון ושטות ומרה שחורות, רק ידקדק בה בלי שגעון בכל החומרות. אבל בשאר כל המצות אין צריכין להחמיר כלל. והלואי שנזכה לקיים את כל מצות התורה כפשוטן ממש בלי שום חומרות׳.1407 למדנו שלושה דברים: האחד, ראוי לאדם לבחור מצוה אחת שיקיימנה בכל דקדוקיה. השני, הדקדוק במצוה אחת אינו מוציא מידי חובה את ׳שאר כל המצות׳. השלישי, יש לקבוע גבולות לדקדוק, היינו, החמרה בלא ׳שגעון ושטות׳. 

			נחזור לדברים שאמרנו ונטעים, בעקבות ריבוי המקורות, כי כמעט כל מי ש״הסתפק״ במצוה אחת, הקפיד על קיום מדוקדק של המצוה, והדגיש שקיומה של זו יהיה ׳בכח גדול והתמדה׳ (ספר חרדים), ׳וירדוף במהירות וזריזות ולקיים להדר אחר מצוה ולעשותה בהידור בכל עת ובכל רגע׳.1408 אציין כי גם החיד״א כותב בשם אביו: ׳אפי׳ מצוה אחת, שתהיה כמאמרה וכתקונה בכל עניניה וענפיה ובפרק א׳ לבד, ״וירוממך לרשת ארץ״ ... ואחר זמן רב מצאתי שפירוש פ׳ [=פסוק] ״קוה לה׳ ושמור דרכו״ הנז׳, הנה הוא בס׳ זהב שיבה להרב המפורסם מהר״ש אלגאזי בסוף מכות דף ע״ז דפוס אשכנז׳.1409 או כדברי ר׳ אהרן ברכיה ממודינה: ׳עצה טובה לאדם, שיתפוס מצוה אחת לפחות בקנין גמור, ויתמיד ויזרז בה כל ימיו, ואל יניחנה מלעשותה אפילו בשביל ממון הרבה, כי היא מקדמתו והולכת לפניו לעולם הבא׳.1410  

			הנה הסתעפות מעניינת: לעתים לא זו בלבד שעל הפרט מוטלת חובה לבחור מצוה אחת שיקפיד בה במיוחד, אלא בכל דור יש מצוה מיוחדת שצריך להתמסר אליה. כך כותב ר׳ אלימלך מליזנסק: ׳בכל דור ודור יש שורש לתקן מצוה מיוחדת יותר משאר מצות. למשל, בדור הזה יש שורש לתקן מצות ציצית יותר משאר מצות. וכדומה, בכל דור יש שורש להחזיק במצוה מיוחדת יותר משאר מצות׳.1411 כלומר, אין כל הנחה בקיום מערכת המצוות, אלא נוסף לקיום המלא של כל המצוות בידי הכל, קיימת מצוה מיוחדת לכל דור שיש להקפיד בה במיוחד. תפקיד זה שממלא כל דור בייחודו, עולה אצל בעל נועם אלימלך גם בהקשר אחר: ׳אינו דומה אותה מצוה אשר צוה משה לעשות בעת ההיא ... אבל אשר פקד משה לעשות לדורות הבאים אחריו בודאי לא היה אפשר להכניס בלבם האש היראה ההיא שהיה בשעת הציוי מפי משה עצמו, ואעפ״כ עכ״פ צריך לעשותה ביראה ואהבה גדולה כל אדם לפי השגתו. והעיקר שיראה האדם שיהיה כל השגותינו לעבודת הבורא ... שזה בלתי אפשרי שיהיה הדבור של משה לישראל במדריגה זו כאשר היה הדיבור שיצא מפי ה׳ אל משה׳. לאמור, כל דור מקבל את הצו בדרך האופינית לו, ואעפ״כ אין הגיוון בבחינת פגם, אלא מצב טבעי. ולפיכך, כל דור ומצוותיו הייחודיות לו, אך העיקר: ׳עכ״פ תכניסו כל מחשבותיכם ומגמותיכם כפי השגותיכם בכל יכולתכם במדריגה זאת׳.1412 חזרנו אפוא לרעיון של פעילות מקסימלית ומסירות נפש אך מתוך זווית ראייה ציבורית. 

			הָרְאינו לדעת שאדם הוא שבוחר לו מצוה כלשהי כדי לקיימה במיוחד. ראוי לציין כי יש שמדברים על מצות עשה אחת ועל מצות לא־תעשה אחת. ידיעה מעניינת נמסרת לנו בספר חסידי, על רעיון ״לוריאני״ ועל הגשמתו. ר׳ פינחס מנחם מפילץ כותב: ׳שמעתי מפ״ק זקיני מו״ר [בעל חידושי הרי״ם] ז״ל בשם האר״י ז״ל שצריך כ״א מישראל שיהי׳ לו מצות עשה ול״ת אשר יתקשר בם בכל לב ונפש ויזהר בם מאוד מאוד. עי״ז יזכה לתקן כל מה שנשלח בעוה״ז׳.1413 ועוד הוסיפו עדות: ׳היהודי הקדוש ז״ל עסק במצות עשה נתֹן תִתן, ול״ת לא תנאף, אשר הי׳ לו מסירות נפש במצות אלו ואביזרייהו. ועשה זו כוללת כל עשין, ול״ת זו כוללת כל ל״ת׳.1414  

			בעיקרו של דבר אנו מוצאים ברעיא מהימנא, פר׳ נשא, ח״ג קכד ע״א: ׳וכל מאן דקיים פקודא חד כדקא יאות כאלו מקיים רמ״ח פקודין דעשה, דלית פקודא דלאו איהו כלילא מכלהו רמ״ח׳. נכון שמדובר כאן בבירור על ׳מצוה אחת כראוי׳, אך, למעשה, דברי רעיא מהימנא יכולים היו להיאמר בלא שום קשר למקורות שנזכרו, שכן יש בנימוקם פיתוח של עמדה קבלית מובהקת. לאמור, כשם שכל ספירה כלולה מחברותיה, כך כל מצוה כלולה מחברותיה. ממילא קיום כדין של מצוה אחת נחשב כאילו כולן כלולות באותה עשייה. אולם אין ספק שאמירה זו מצטרפת לרקע הקבלי הכללי, כפי שיתברר בהמשך. 

			ומכאן לשלב נוסף. יש שרואים בעצם הבחירה גילוי של זיקה מהותית־שורשית בין האדם לבין המצוה. כך, למשל, נמצא בדברי הנצי״ב: ׳דא״א לאדם שיהא נזהר ועסוק בכל חלקי התורה והמצוה בזהירות יתירה, וכל אדם מהראוי ליקח מצוה אחת שיהא נזהר בה ביותר ... שאם בא לשאול באיזה ענין יהא נזהר הרבה, התשובה לזה ילך בדרך שלבו מושכתו שזה אות דבר מזליה דהאי מצוה הוא׳.1415 לאמור, אין קנה־מידה אחיד לַכל ואין בחירה חופשית ומקרית. העובדה שאדם נמשך למצוה מסוימת מוכיחה שהיא המתאימה לשורש נשמתו. 

			יתר על כן, מאחר שאדם בוחר לו, מכל סיבה שהיא, מצוה מסוימת, הרי יש בו באותו אדם ייחוד כלשהו, הזוקק אותו, ככל הנראה, בקשר פנימי בלתי מושג לנו לאותה מצוה. הייחוד האישי נותן לאדם טעם מיוחד בקיומו ובהגשמתו (׳למה לי שני משה רבינו׳), ומטיל עליו מטלה כבדה בעצם חובת ההגשמה העצמית. וכך כתב ר׳ צדוק הכהן מלובלין: ׳כל נפש מישראל יש לו אחיזה בדבר תורה מיוחדת כנודע ובדבור שמרגלא בפומיה זהו שורש נפשו ... ומזה יוכל האדם לעמוד על שורש נפשו, לדעת מה ענינו בזה העולם׳.1416 כלומר, אדם יכול לעמוד על שורשו מתוך רגילותו בנושא תורני כלשהו ולהציב את דרך חייו. ויש כאן רעיון נוסף, והוא המטיל אחריות כבדה על הפרט. לאמור, את חלקך שלך חייב אתה למלא, ואיש לא יעשנו במקומך כי רק לך הוא נועד. כלומר, כל אדם בונה את קומת המשיח, כפי שנאמר בשם הבעש״ט.1417 

			ויש ש״גילוי״ זה בא לו ״מן החוץ״, כפי שנראה מיד. עניין זה לבש ביטוי נוסף כתוצאה מתפיסות קבליות אחרות. רעיון — שנרחיב בו בהמשך — הזיקה בין התורה לעם ישראל, לפיו יש בתורה ששים רבוא אותיות כמניין נשמות ישראל, נתפרש פעמים רבות כך שלכל אדם אות אחת בתורה. כביכול, כל אחד יש לו תורה משלו, או שלכל אחד יש חלק מסוים בתורה, ואין הוא צריך לקיים את הכל. אכן, אין זו מלאכה קלה לידע איזו היא המצוה שמכוונת אליו. לשאלה זו התייחסו, למשל, בספר שפתי צדיק: ׳שמעתי מפ״ק [=מפי קדשו] זקיני ז״ל [=בעל חידושי הרי״מ] שצריך כ״א שיהי׳ לו מצוה אחת דבוק בכל לבו. ומניין יודע איזו מצוה לייגע כ״כ? מה שרואה שיצרו מתגבר למונעו מהמצוה ידע שיסוד חיותו רק אותה המצוה׳.1418 כלומר, אם היצר הרע מנסה להכשילו במצוה שהוא חפץ בה ומתייגע על קיומה, משמע שהיא היא מצותו המיוחדת. 

			אולם יש בקבלה גם כיוון מחמיר, ואפשר להציגו מכמה פנים: 

			ראשית, אם נקבל את הנחת המקובלים שכל המערך והמאגר של תרי״ג המצוות משקף את אברי האלוהות,1419 הרי מאליה תעלה המסקנה שאי־אפשר לוותר על שום מצוה.  

			שנית, היות שלפי האר״י חייב כל אדם לקיים את המצוות, ואפילו על דרך הפרד״ס, ומי שלא הגיע לכך חייב בגלגול, הרי אפשר שנמצא אדם שיעסוק רק במצוה אחת, אבל אין זו אלא תשלום חובתו. בעיקרו של דבר, אין מצב שאדם מסתפק בקיום מצוה אחת. כך כותב למשל בעל קיצור של״ה: ׳צריך להבין למה היה זה זהיר יותר טפי במצוה זו יותר מבזו, וכן האחר. אך הענין כי הנה הנשמה חדשה צריכה לקיים כל התרי״ג מצוות, אך הנשמה הישנה אין צריכה לתקן עתה רק אותה המצוה שהיתה חסירה ממנה לבד. ולכן כל אמורא והחכם מאליו היה זהיר במצוה אחת יותר מכל שאר המצוות, וכל חכם וחכם כפי מה שחסר ממנו׳.1420 כלומר, יש בני אדם שנשמתם ישנה, דהיינו שכבר היו בעולם הזה, והם זקוקים להשלמה של מצוות מסוימות בלבד, ולכן מקפידים על אלה במיוחד. מעין זה תמצא בספר קרוב לחסידות, דרכי נועם, מאת ר׳ שמואל בן אליעזר מקלווריע: ׳והקרוב אלי לומר עוד, שאם ברור לאדם על איזה מצוה שכבר קיימה לשעבר [בגלגול קודם], ועתה אם יקיימה שוב יגיע לו הפסד על ידה, אזי ניתנה רשות לאותו אדם להתבטל ממנה מכל וכל׳.1421 

			לכאורה, דברים דומים כתב נתן העזתי: ׳וכן לפעמים באדם שמתגלגל כמה פעמים ותיקן כל המצות ואינו חסר לו אלא מצוה א׳ שאז אינו נענש אם יעבור על שאר מצות רק באותה מצוה צריך להזהר בה הרבה לקיימה׳.1422 אך הדמיון הוא למראית עין בלבד. שכן המקורות שהזכרנו, ואחרים, מדברים על קיום מצוות אך באופן מופחת. ואילו נתן מאפשר גם ״אם יעבור על שאר מצות״. וככל הנראה אין הכוונה לכך שרק יחדל מקיום יתר המצוות, אלא אף ״יעבור״, כי לגביו אין מצוה. במסוה מסורתי, תוך הסבר, כביכול, של מאמר חז״ל בָּעניין, מתגלה אפוא האנטינומיזם השבתאי במלוא חריפותו. 

			למעשה, באופן עקרוני נאמר כי בני אדם אינם יודעים את מעשיהם בגלגולים קודמים, ולכן הכל מתחייבים בכל. אמנם כבר בכתבי קבלת האר״י דובר רבות על כוחו המיוחד של האר״י בגילוי ייחודו (בשורשו ובמעשיו) של כל פרט.1423 ויש מקובלים מעטים שהצהירו על סגולתם האישית, שבעצם ידעו על מה הם ירדו לעולם. ויש שידעו גם על מה אחרים נולדו. ויש לכך מקבילה מעניינת בבית־מדרשו של הגר״א. בספר קול התור, פרק ג, נאמר על הגר״א: ׳רבנו ידע על כל איש מישראל איה שמו ויעודו לישועת ישראל מרומז בתורתנו הקדושה ע״פ מעשה וחשבון׳. אולם בעיקר בחסידות הבעש״טית הירבו לדבר על הייחוד האישי ועל חלקו של הצדיק בגילוי ובזיהוי הפן המייחד. אפשר אפוא מצב כמו זה המתאר את רבי נחמן מברסלב, ׳שכבר זכה לידע את שרשי הנשמות ישראל גם מתורה שבע״פ. והי׳ יודע לתת תיקונים לכל אחד וא׳ כפי שורש נשמתו. וכל הדברים שצוה, לא היה עניני סודות לכוין כוונות ויחודים, רק כל ההנהגות שצוה למקורביו היו עניני עובדות ... והכלל, שלכל אחד ואחד צוה הנהגות מיוחדות כפי מה שהי׳ צריך לתקן מה שפגם וכפי שורש נשמתו. ויש הנהגות כלליות שצוה לכל המקורבים שלו ... וכן בענין הזמן. יש הנהגות שצוה לנהוג אותם כל ימי חייו ... ויש הנהגות שהי׳ תלויים בזמן, שבזמן זה צוה לנהוג הנהגה זו, ובזמן אחר צוה הנהגות אחרות׳.1424 ואפשר אפוא לכתוב גם משפט מופלג בקיצוניותו כמו: ׳יש הרבה דברים שלאדם אחד אסורים ולאדם אחר מותרים׳.1425  

			השלישית, כל מצוה יש בה פרט מסוים או סגולה מסוימת שאינם ביתר, ולכן חובה לקיים את כל המצוות כולן. ובלשונו של רבי מכלוף עידאן, מגדולי חכמי ג׳רבה: ׳שכל מצוה יש לה סגולה טובה ומיוחדת לעצמה ... שהאדם מחויב להאמין שלכל מצוה יש תכלית ידוע אליו ית׳׳.1426 מבחינה זו יש צורך במצוות כולן. 

			היסט הרעיון המקורי מוצאים אנו בכמה מקורות. למשל, רבי משה חיים אפרים מסודילקוב, נאמן לשיטתו שצדיק הוא בחינת אור מששת ימי בראשית שנזרע בעולם מתוך עצמותו של המאציל, כותב: ׳יש צדיקים שהם בחי׳ אור א׳ של מצוה א׳ הכולל כל התרי״ג, והוא שאמר אבוך במאי זכי טפי בציצית. ולכן בא צדיק לעולם ומאיר לעולם, כ״א [=כל אחד] לפי בחינתו ... וזה י״ל שמרמז הפסוק ומי גוי גדול אשר לו חקים ומשפטים צדיקים, פי׳ החוקים והמשפטים הם בעצמם הצדיקים׳.1427 כלומר, הצדיק, ככל שהוא עצמו בחינת ׳חק ומשפט׳ ומין התגשמות של כל התרי״ג, הוא מגלם ניצוץ של אור, יש בו ייחוד מסוים של הארה יתרה של בחינה או מצוה מסוימת. מכל מקום, אם נדקדק בלשון הדרשה, מדובר בה על צדיק בלבד.  

			התפיסה הרווחת בקבלה שכל מצוה כלולה מן התרי״ג, וזו זוקקת את מבנה גוף האדם למבנה המצוות ולמבנה עולם האצילות ורואה בהן דוגמאות ופוטנציאל תאורגי, דורשת, מצד אחד, הקפדה מלאה על קיום כל מצוה כדי לתקן את היסוד המקביל באלוהות, ולהגיע לשלמות. אולם, מצד שני, היא מודעת לקושי המעשי הכרוך בכך שהרי, למשל, לא כל אדם יכול לקיים מצוה המתיחסת לכהן. לפיכך נקבע שאם אדם מקיים כתיקונו מה שיכול (׳אפי׳ ... מצוה אחת בלבד׳), הרי בכך נכללו כל התרי״ג. ובלשונו של רבי יוסף אזוביב, ממקובלי אלג׳יר במאה הי״ח: 

			ועוד אמרו בשם חכמי המדע, שכל אחת ממצוות ה׳ כלולה היא מתרי״ג מצוות. ובזה יש מתרצים לחקירת הראשונים ז״ל, דאחר שתקון כל אבר מאיברי נר״ן הוא בקיום אותה מצוה המיוחסת לו, א״כ מה יעשה ישראל לכמה מצוות שאין בידו לעשותם ... ועם האמור יש מתרצים, דכל שנזהר במצוות שבידו לתקן, שבזה הוא מורה על האחרות שאם באו לידו היה זהיר בהן לקיימם, די לו בזה לתקן גם שאר איברים ... וזה אפשר לומר בכוונת רבי חנניא בן עקשיה, רצה הקב״ה לזכות את ישראל לפיכך הרבה להם תורה ומצוות ... שאם לא יכול באלו הרי הוא יכול באלו, שבאותם שקיים הרי כל התרי״ג מצוות כלולים, ובזה נתקנו כל איבריו ... שאפי׳ אין בידינו לקיים כי אם מצוה אחת בלבד שהרי היא כוללת את הכל, הרי זו עולה לפני ה׳ א־להינו ... כאלו קיימנו כל אשר ציונו בתרי״ג מצוות.1428 

			ריבוי המצוות אינו אפוא אלא ריבוי אפשרויות, ולכן ניתן למצות את הנדרש ׳אפילו במצוה אחת׳. 

			אמנם ניתנה לכך גם תשובה אחרת, למשל אצל רבי חיים בן עטר. הוא מדגיש את הרעיון הידוע בדבר הערבות ההדדית. בלשונו: ׳בני ישראל יזכו זה לזה, והתורה ניתנה להתקיים בכללות ישראל, כל אחד יעשה היכולת שבידו ויזכו זה לזה ... ויזכו זה מזה׳.1429  

			לכלל זה באו הרחבות שונות. למשל, ר׳ שלמה אפרים מלונטשיץ כותב: ׳לפי שצדיק יסוד עולם, ואפילו יחיד שעשה מצוה אחת אשרי לו שהכריע את עצמו ואת כל העולם לכף זכות ... לכן אמר אשר אנכי מצוך, ליחיד, תשמרון לעשות למען תחיון [לשון רבים], כי שמירת היחיד דומה כאלו רבים שמרו המצוות ויגיע התועלת לכולם. ונקט המצוה בלשון יחיד לומר לך שאפילו שמירת מצוה אחת כתיקונה גורמת למען תחיון׳.1430 כלומר, מצוה אחת שמבצע יחיד, יש בה כדי להכריע לכף זכות את הציבור כולו.  

			׳אות אחת׳ וגלגוליה 

			עד כה גילינו פנים שונות במושג ׳מצוה אחת׳. אולם סביב המאה הט״ז חלה תמורה שקטה. במקום, או לצד, הביטוי ׳כל אחד ואחד׳ (ו׳מצוה אחת׳) אנו מוצאים ׳אות אחת׳. במאמר מוסגר חייב אני לציין כי אינני בא לדון כאן בהיבטים השונים המופיעים בספרות בדבר האות, כגון כף הקטרת, בפירוש על מזמור קמז, כ״י מוסקבה־גינצבורג 931, ריא ע״ב, הכותב כי ירושלים נבנית ׳ממצות התורה ותלמוד חדושי התורה בכל האותיות המתחדשות בארץ כל אות ואות נעשה ממנה אבן יקרה לרצון קב״ה ומאות זו בונה ירושלים ה׳׳; או ׳להראות גדולת תורתינו הקדושה שלא יש בה אפי׳ אות א׳ שלא יש בה תלי תלים סודות׳;1431 או ׳כשלומדין תורה מפי אדם צדיק אז התור׳ פרה ורבה אצלו ונעשה מאו׳ אחד כמה רזין עילאין רזין טמירין שנתגלין לו ע״י תורת חכם׳.1432 עם כל הדמיון החלקי אין באלה התייחסות לייחודיות של האות האחת. ענייננו אפוא בפן אחר. 

			דומה שלפחות שלב הכנה היה בהצגת הרעיון של ׳כל אחד וייחודו׳ לקראת הרעיון שיש לכל אדם ׳אות אחת בתורה׳. מכל מקום, צירוף משולש עשה איש הלכה ידוע, ר׳ יעקב יושע, בחיבורו פני יהושע, לקידושין ל ע״א: ׳כל אחד מישראל יש לנשמה שלו מצוה אחת ואחיזה באות אחת, ודבר זה כמעט שהוא דבר מוסכם[!]׳. הקשר נראה בולט יותר בעולם החסידי, שהירבה לעסוק בשני הרעיונות הללו. ואסביר זאת. 

			בקבלה אנו מוצאים שמצד אחד, מודגשת אינסופיותו של האל, ומצד שני, נקבע היות הכל משתלשל ממנו ומלוא כל הארץ כבודו.1433 משמע, ״אינסופיות״ הפרטים הקיימים בעולמנו היא מחויבת המציאות. יתר על כן, יש צורך אפילו בדבר והיפוכו — עם שבמקור קיימת ״אחדות שווה״. לפיכך תמצא ערכים ופרטים שונים שהם נבדלים זה מזה למרות שממקור אחד יצאו. כך הוא גם לגבי הנשמות האנושיות, שהן נתפסות כ״ניצוץ״ מן המקור האלוהי, ואעפ״כ אינן זהות. והנה, ר׳ מאיר ן׳ גבאי הסיק מכך את המסקנה גם באשר להבנה הייחודית של כל פרט בנוגע למתן תורה. ׳כי המקור ההוא הנובע תמיד בו פנים ואחור וממנו השנויים וההפוכים והפנים המתהפכים והמשתנים לטמא וטהור לאסור ומותר לפסול וכשר כידוע לחכמי לב. והקול הגדול אשר לא יסף נמשך מן המקור ובא ממנו ונכלל מכל הפנים המשתנים כי אין בו חסרון כלל, ובגודל וחוזק הקול ההוא היו הדברים מתהפכים ... וכל אחד מן הנביאים והחכמים קבל את שלו, זה קבל טמא וזה טהור כפי מקום עמידתו וקבולו. והכל בא ממקום אחד והולך אל מקום אחד ... ועל זה הדרך יאמר אלו ואלו דברי אלוהים חיים׳.1434 בלא שניכנס למיצוי כל דבריו של ן׳ גבאי, לענייננו חשוב שהוא רואה את הפרט מקבל התורה כשלצידו פרט אחר מקבל ״אחרת״, ועם זאת ׳הכל בא ממקום אחד והולך אל מקום אחד׳. מעניין למצוא דברים דומים אצל איש הלכה מפורסם בן־זמנו בפולין, המהרש״ל: ׳כל אחד ראה דרך צינור שלו לפי השגתו וקבל כפי כח נשמתו העליונה לרוב עילויה או פחיתותה, זה רחוק מזה, עד שאחד יגיע לטהור והשני יגיע לקצה האחרון וטמא, והג׳ [=השלישי] לאמצעי רחוק מן הקצוות, והכל אמת׳.1435 ומכאן גם האמירה האחרת שלו, שם: ׳כולם דברי אלוהים חיים כאלו קבל כל אחד מפי הגבורה מפי משה, אף שלא יצא הדבר מפי משה מעולם׳.  

			גישה זו הולמת רעיון שהתלבש באצטלה רחבה יותר, והוא הרעיון שיש בתורה ס״ר [=ששים רבוא] אותיות כמניין בני ישראל יוצאי ארץ מצרים,1436 החוזר ונשנה בחיבורים רבים. ובפשטות: ׳יש ששים רבוא אותיות התורה והם ס׳ רבוא נשמות של ישראל׳.1437 או: ׳התורה הם ששים רבוא אותיות כנגד ששים רבוא נשמות, ויש לכל הנשמות שרש למעלה במחשבה דקב״ה׳.1438 ובצורה קיצונית יותר: ׳ומה שכתבו המקובלים כי כל נשמה ונשמה יש לה חלק בתורה לא תחשוב כי עצמות הנשמה היא דבר אחד והחלק שיש לה בתורה הוא דבר אחר, אלא שהחלק שיש לה בתורה היא עצמותה ממש כי הנשמה היא חלק פרטי מן התורה מעצמות הנשמה׳.1439 

			יתר על כן, כל הנשמות הללו מולידות מגוון עצום של פירושים: ׳כללות כל הנשמות הם ס׳ רבוא ולא יותר. והנה התורה היא שורש נשמות ישראל, כי ממנה חוצבו ובה נשרשו. ולכן יש בתורה ס׳ רבוא פירושי׳ וכלם כפי הפשט, וס׳ רבוא ברמז, וס׳ רבוא בדרש וס׳ רבוא בסוד. ונמצא כי מכל פי׳ מן הס׳ רבוא פרושי׳ ממנו נתהווה נשמה אחת של ישראל, ולעתיד לבא כל אחד ואחד מישראל ישיג לדעת כל התורה כפי אותו הפירוש המכוון עם שרש נשמתו אשר ע״י הפרוש ההוא נברא ... וכן הוא בג״ע ... וכן בכל לילה ... מי שזוכה לעלות למעלה מלמדים לו שם אותו הפירוש שבו תלוי שרש נשמתו, ואמנם הכל כפי מעשיו ביום ההוא׳.1440 וכדברי ג׳ שלום: ׳לפיכך שייכת לכל אחד מישראל אות אחת בתורה מיסטית זו; ונשמתו קשורה לאות זו בשורשה העליון, והוא קורא בתורה באותו אופן מיוחד שבו מושרשת נשמתו בתורה׳.1441  

			מכל מקום, אנו שומעים על כך בהרחבה במאה הט״ז ואילך. למשל, אצל ר׳ שלמה אלקבץ נמצא כי ׳כל אחד מישראל יש לו חלק מיוחד בתורה, אין חלקו של זה כחלקו של זה׳.1442 לכן אדם הלומד עם חברו כביכול נותן לו את עצמותו. מכאן נמצא הרעיון בספרי קבלה שונים. כגון: אצל ר׳ יעקב הלוי, המסביר את דברי רע״מ שמשה השתטח לפני רשב״י: ׳דלכל נשמה יש חלק פרטי בתורה, בסוד חלקי ה׳ אמרה נפשי וגו׳, ואותו החלק על שמו נקרא׳;1443 או כי ׳כל א׳ מישראל יש לו חלק בתורה השייך לו לפי שורש נשמתו׳ וכו׳.1444  

			חשוב הוא הצעד הבא, שרמ״ק מעלה את הרעיון המפורש בדבר האות האחת. וכה דבריו: ׳ואמרו שהתורה ששים רבוא אותיות ונראה שיש לכל אחד מישראל בסוד בחינת נשמתו שהיא אצולה משם אות אחת שבה תלויה נשמתו ויונקת ממנה׳.1445 אמנם כדאי שנשים לב שיש שתי צלעות במשפט. הראשונה פותחת בהודעה ברורה: ״ואמרו״, משמע שהרעיון היה קיים לפניו. אך ספק אם הצלע השנייה, ״ונראה״, אף היא כלולה במסורת קודמת זו או שמא כאן חידושו של רמ״ק. מכל מקום, חשיבות נוספת למקור האחרון, אור יקר, המציג גם מסקנה ברורה — שאין לפגוע בזולת כי זה כאילו גורע אות אחת מספר תורה, ויוצר צלם עבודה זרה וכו׳.1446 ועוד, כל נשמה כלולה מששים רבוא, ולכן בכל אחת משתקפות כל היתר, כמו במראָה. ומכאן הערבות ההדדית. ערבות זו מחייבת אדם להימנע מחטא כדי לא לפגוע בחלק חברו.1447 שכן, כידוע, מי שפוגם או מחסר אות אחת בתורה פסל את כולה. כך הוא המבנה החברתי.  

			מסקנה דומה בפי ר׳ אהרן ברכיה ממודנה, המתייחסת לאדם כפרט: ׳ראוי לדעת כי בתורה יש ששים רבוא אותיו׳ נגד ששי׳ רבוא שרשי נשמו׳ של ישראל שמתחלקי׳ לשבעים רבוא דיוקנאות. והגם כי הם רבים יותר, כל אחד יונק מדיוקן שלו. ואם איש אחד מקלקל ופוגם, אז האות שלו אותה שנשמתו יונקת ממנו היא פגומה, וכאילו היא חסרה בתורה ח״ו ונמצא שמטיל מום בקדשי תורתנו הקדושה ונדחה משם עם מומו, שכל אשר בו מום לא יקרב. והמזכך עצמו זוכה לראות עולמו בחייו׳.1448 וכך הלך ורווח כהנחת יסוד משפט כמו ׳לכל אחד מישראל יש לנשמה שלו אות אחת מס׳ רבוא אותיות התורה׳.1449  

			׳הרעיון המיסטי הזה׳, כותב ג׳ שלום, ׳שכל נשמה יש לה דרך משל עצמה בהבנת התורה, הודגש כבר על־ידי ר׳ משה קורדובירו (נפטר 1570). הוא אומר: ״ששים רבוא נשמות קדושות בישראל כל אחד וא׳ לו חלק בתורה ולא ניתן רשות לגלות הסוד ההוא אלא האיש שנשמתו אצולה משם״׳.1450 ואציין לשון קרובה בספרו האחר של ר׳ משה קורדוברו: ׳ונאמן בעל מלאכתו להודיעו מה שלא קדמהו זולתו בתורה האלוהית כי כל נשמה יש לה חלק מיוחד בתורה׳.1451 ובמיוחד נציין את לשונו באור יקר: ׳כל נשמה ונשמה יש לה בחינה ידועה בתורה שאי־אפשר שתתגלה על ידי זולתו אלא אותה נשמה תגלה אותם סודות, ובעוד שאותה נשמה לא גלה אותם הסודות אין הקב״ה מגלה אותם כלל׳.1452 ומסקנה קרובה לכך היא שכל נשמה מתקנת בחינה אחת, וכל ישראל ׳יחד הם תיקון אחד׳.1453 שמענו אפוא כמה היגדים: לכל נשמה חלק מיוחד בתור; כל נשמה זוכה בידע שחברתה לא קבלה לפני כן; צירוף הנשמות חשוב ליצירת התיקון השלם. נחזור לכך בהמשך.  

			והנה, הרעיון בדבר הזיקה בין ששים רבוא מישראל לששים רבוא האותיות מצוי גם בכתבי האר״י,1454 תוך הענקת לבוש מיסטי. כגון: ׳דע כי התור׳ היא מחצב של נשמותיהם של ישראל כי ממנ׳ חוצבו ולכן היא תור׳ אחת וישראל גוי אחד והקב״ה אחד הוא, סוד שש ספירות חג״ת נה״י, שבהם נשרשת תורה שבכתב ... כי אלו השש ספי׳ הם עלמא דאתגלי׳, שבו מתגלים הוראותיו ית׳ ... וכללות תכלית פרטם הם שש מאות אלף רגלי כמנין ו׳. והם סוד ששים ריבוא שרשים של נשמות, ואין עוד ... ובדוגמא זו יש ס׳ ריבוא פי[רושים] רבי׳ לתור׳ שבכת׳, על כל פסוק ופסוק. וכן נודע כי ד׳ מיני דרכי פירושים יש לתורה וסימנ׳ פרד״ס ... וכל דרך מארבע דרכים אלו יש בו ס׳ ריבוא פירושים. נמצא כי כל נשמה ונשמ׳ שבס׳ ריבוא נשמות ישראל יש לה דרך אחד בכל התורה כפי בחי׳ שורש מציאות נשמתו הנקשרת בתור׳. ולכן כל אדם מישראל יכול לחדש חידושים בתור׳ כפי חלקו מה שאין חבירו יכול לחדש׳.1455 משמע, הזיקה בין התורה, הקב״ה וישראל מושרשת בספירות, משם נחצבו ס״ר הנשמות ולכן יש ששים רבוא פירושים, ויש ארבע דרכי פירוש על דרך פרד״ס,1456 וכי זכותו־חובתו של כל אחד לחדש לפי חלקו ׳מה שאין חבירו יכול לחדש׳.  

			דבריהם של הרמ״ק ושל האר״י (כמעט בסגנון אחד) חוזרים ומופיעים אצל מקובלים וחכמים רבים. למשל, ר׳ אברהם אזולאי, שספרו חסד לאברהם זכה להשפעה רבה (למרות שנדפס כמה פעמים, ובכל מהדורה שיבושים משלה), כותב בצורה נוקבת: ׳התורה היא שרש הנשמות של ישראל ולכן יש כנגדם ס׳ רבוא פירושים בתורה כפי כל אחד מן הפירושים אשר משם נתהוה שרש נשמה אחד מישראל׳ (מעין שני, נהר יח). ומאוחר יותר: ׳ובכל נשמה ונשמ׳ יש לה בחינה ידוע בתור׳ שא״א שתתגלה ע״י זולתו אלא אות׳ הנשמ׳ תגלה אותם הסודו׳ ובעוד שאות׳ הנשמ׳ לא גילה אותם הסודו׳ אין הקב״ה מגלה אותם לצדיקי׳ כלל זולתי למש׳ רבינו ע״ה׳ (שם, נהר כא. השווה גם נהר לו). כלומר, יש חידושים שרק אנשים מסוימים יוכלו לגלותם, ורק לאחריהם הם מתפרסמים בעולם.1457 כיוצא בכך, איש הלכה, ר׳ יששכר בער איילנבורג, שהושפע מן הקבלה,1458 כותב בראשית המאה הי״ז: ׳כל אחד לפי בחינ׳ נפשו הוא מחדש בתורה, כי לפי בחינת כל נפש ונפש תגלה חדוש על ידה ממקורה העליון׳.1459 ובספר הנהגה: ׳יזהר לחדש חידושי תורה׳.1460 

			ומעניין להביא קטע מחיבור חסידי, לקוטי אמרים (חמוש״ד וללא שער), בראשו:  

			שמעתי בשם חכם אחד מקובל, כשאדם מחדש איזה השגה בתורה וקודם שחדשה לא היתה נשמעת השגה ההיא מעולם, הנה לאחר שחדשה שוב מעתה יכולים להשיג אותה השגה אף אנשים פחותי ערך ממנו, מאחר שהוא פתח הצינור של ההשגה ההיא, ועיקר של ההשגה אינה נקראת כ״א [=כי אם] על שם מחדשה הראשון כי הוא טרח ויגע להוציא אותה מן הקליפה ושאר אנשים מוצאים שלחן ערוך ... וזאת הכוונה במ״ש הרבה פעמים בזוהר ובמדרשי׳ ר״ש פתח ואמר ... שקודם לו לא נשמעה ההשגה הזאת בעולם. 

			ומכאן צעד נוסף: חובה על האדם ללמוד, ליצור ולגלות את חידושיו. אמנם החובה לכתוב חידושים מופיעה כבר בספר חסידים,1461 שם נכתב שלכל אחד יש חלק בתורה שהוא עתיד לגלות. וכיוון שחלק זה רק לו ניתן מעת בריאתו, לכן מוטל עליו לפרסם את אשר משמים העניקו לו, ואם לא עשה כן ׳הרי גוזל מי שגילה לו׳. אף היו לכך מסקנות הלכתיות שונות. למשל, לגבי היתר כתיבת חידושים בחול המועד.1462 ובהקשר לכך נשמעים תדיר הפסוקים ׳אל תמנע טוב מבעליו׳ או ׳וצדקתו עומדת לעד׳. אך דומה שבמאה הט״ז ואילך קיבל הדבר משנה תוקף. למשל, ר׳ שמואל די־אוזידא כתב: ׳מחויב אתה ללמד לאחרים׳.1463 וכך כותב אחריו ר׳ אליהו הכהן: ׳מכל חידושי תורה שאדם כותב נבנים למעלה היכלות וחופות נפלאים שתתעדן בהם הנשמה ... ובהיות כן ראוי לאדם שכל חדוש שמחדש יעלהו על ספר כדי שיפעול למעלה הבנין׳.1464 תופעה זו נידונה באריכות אצל ר׳ חיים הכהן, לב שומע, ליוורנו תרמ״ה, ב ע״ב-ה ע״א. בין היתר, באות יב, דף ג ע״א, הוא מביא בשם החיד״א ׳בס׳ חסדי אבות במה שידוע שכל אחד קבל חלקו בתורה בסיני ואם הוא ירא שמים הוא המוציא לאור אשר קבלה נשמתו והחידוש ההוא אין אחר יכול לחדשו כי הוא חלקו ... ומכלל הדברים צריך כל חכם להעלות על ספר מכל מה שחידש והוציא לאור אשר קבלה נשמתו ... ואפ׳ [=ואפשר] שזהו טעם מ״ש ה׳ הנז׳ בס׳ ברית עולם סי׳ תק״ל משם רבינו אליעזר מגרמיזא ז״ל שכל מי שמגלין לו רזי תורה מן השמים ואינו כותבו עתיד ליתן את הדין ... ר״ל ממה ששייך לו לשרש נשמתו ואינו כותבו' וכו׳. משמע, חובה וסנקציה בצדה.1465 גם נמצא מעין פיתוי: ׳ועיקר זכירת האדם הוא כשכותב מה שלומד׳.1466 ואף על־פי כן, ידועים חכמים שונים ששרפו את חידושיהם לאחר שהעלום על הכתב.1467 

			למעשה, אפשר לעקוב במקצת אחרי מקורות מוקדמים יותר. הנה כבר למדנו בתנא דבי אליהו, חלק א סוף פרק י: ׳אשרי מי שמתחדש ד״ת [=דבר תורה] על־פיו, וכל מי שמתחדש ד״ת על־פיו, דומה כמי שמשמיעין אותו מן השמים׳. ניתן אפוא מעמד עליון לחידוש היורד אל הלומד. בכיוון הפוך נמצא בהקדמת הזוהר, ד ע״ב, שם דוּבר על מעלת החידוש היוצר למעלה רקיע, וכי הזוהר משבח ׳את הפעילות של חידושי תורה, ורואה בה את עיקר לימוד התורה. הקב״ה מנשק את חידושי התורה האנושיים וקובע אותם סמוך לכיסא הכבוד׳.1468 ר׳ יעקב בן ששת הגדיר זאת כמצוה: ׳ודע כי דברי רז״ל דברי אלוקים חיים, ואין לסתור אותם. אבל מצוה על כל חכם לחדש בתורה כפי יכולתו׳.1469 ברבות הימים מתרקמת חובה אישית לחדש, ובמיוחד משום שהגילוי הוא אישי, המזומן לכל אחד בלבד. כך בצוואת רבי אליעזר הגדול (מהדורת אשכול, עמ׳ רכ): ׳אין אדם נכנס לתחומו של חברו, ואין אדם יכול לחדש דבר בתורה שחברו מזומן לחדשו, כי הכל מוכן לפניו מיום שהתורה נבראת׳. וביתר הדגשה: ׳כל נשמה ונשמה יש לה בחינה ידועה בתורה שאי־אפשר שתתגלה על ידי זולתו, אלא אותה נשמה תגלה אותם הסודות. ובעוד שאותה נשמה לא גלה אותם הסודות אין הקב״ה מגלה אותם כלל, זולתי למרע״ה, שאפילו מה שתלמיד ותיק עתיד לחדש בתורה, נאמר למשה. אלא שלא נתן לו רשות לגלותו כלל׳.1470  

			עקרון זה אף זכה למינוח מיוחד אצל ר׳ חיים אבן עטר: ׳חלק העולה לאיש זה הנה הוא אָבוד מהעולם כיוון שאין זולתו יכול להשיגו, כאמור בדברי המקובלים׳.1471 

			יושם לב, שלעיל (הפניה 95) הבאנו מדברי ר׳ מאיר ן׳ גבאי, אך בעוד שהוא קבע את העובדה שכל אחד מקבל את התורה באופן אישי ומיוחד, הרי במקורות האחרונים שהזכרנו מודגש שכל אחד נדרש לחדש משהו בתורה כפי שורשו, שאין חברו יכול לחדש. אולי זוהי הסיבה שמודגשת במקומות שונים טרחתו של האר״י. לאמור, למרות ה״קשרים״ שלו עם עולמות עליונים הניחו לאר״י לטרוח על הבנת הזוהר ׳ולא היו אומרים לו פירושו דאם כן נמצא שלא היתה התורה ההיא שלו. וצריך שהוא יחדש בשכלו מעצמו בתורה מה שקבלה נפשו בחלקה בהר סיני׳.1472 אלא שהאר״י גם מרחיק לכת, ולפי דבריו אפשר שבאדם מסוים ייכללו כמה ניצוצות, וממילא יוכל לחדש מספר פירושים בהתאם לניצוצות. במיוחד אמורים הדברים על ׳משה רבנו ע״ה שהי׳ כלול מכל ישראל, [ולכן] ידע [כדברי התלמוד] כל מה שתלמיד ותיק יכול לחדש׳.1473 יש לשים לב לאמירה זו, שכן אנו מכירים את דברי התלמוד על מ״ט שערי בינה שהוענקו למשה, או כדברי ספרות ההיכלות: ׳כל גנזי החכמה מסורין בידו וכולם נפתחו לו למשה מסיני עד שלמדו — בארבעים ימים כשהיה עומד בהר — תורה בשבעים פנים של שבעים לשון׳.1474 כלומר, הוא זכה מכח חיצוני. אבל האר״י מדגיש את עצם אישיותו של משה שמכוחה ניחן בידע מופלג.  

			בכך קשור גם רעיון אחר, שבעצם כל רגע בבריאה נושא חוקיות משלו. בקצרה כתב ר׳ אברהם סבע: ׳אין כל הזמנים שוים, ואין כל הימים שוים, ואין כל העתים שוים, ואין כל הרגעים שוים׳.1475 ואילו ר׳ חיים ויטאל כותב: ׳שבכל שעה ושעה משתנים העו׳ [=העולמות], ואין שעה זו דומה לשעה זו. ומי שמסתכל בענין הילוך המזלות וכוכבים ושינוי מצבן ומעמדן ואיך ברגע אחד הם באופן אחר והנולד בו יקרה לו מאורעות שונות מהנולד ברגע שקדם לזה. ומזה יסתכל ויבין בעולמות העליונים שאין להם קץ ומספר׳.1476 על דרך זו נאמר על האר״י: ׳וכפי הזמן והשעה היה מתגלה בנשמת האיש ההוא פי׳ פסוק מסוים ואז היה מורי ז״ל מלמד לאיש ההוא פי׳ פסוק ההוא שנתגלה אז׳.1477 אפשר אפוא להסיק בפשטות ואף להציג מצב רצוי: ׳וצריך לראות ללמוד כל יום איזה חידוש שלא ידע מקדם, ומה טוב אם יחדשנו הוא עצמו׳.1478  

			אולם ביתר חריפות כתב ר׳ מנחם מנדל מויטבסק: ׳מיום ברוא אלהים אדם עד סוף כל הדורות אין לך יום שוה לחבירו, ואין כל רגע נעשה שוה לחברתה בענין הנהגת כל העולמות מרום העליון עד סוף המדרגה השפל. ומעולם לא הי׳ ולא יהי׳ מששת ימי בראשית עד סוף, שום שני רגעין שווין, ושני בני אדם שווים, שא״כ [=שאם כן] השני למה׳.1479 ראייה זו, המשותפת גם לחכמים אחרים, משמעה כי השוני בין הדורות אינו בבחינת הסכמה שבדיעבד, כפי שניתן היה להסיק מדברי נועם אלימלך דלעיל (הפניות 72, 73), אלא מצב נתון בחוקיות הבריאה, הן באשר לקוסמוס על מרכיביו בכלל והן במישור האנושי בפרט. כיוצא בכך כתב ר׳ חיים מוולוז׳ין כי ׳כל איש ישראל כל אחד מתפלל כפי הבנתו. וכללו ש״ד [=של דבר] שמיום שנתקנה לא היה בעולם ב׳ תפלות שיעשו רושם שוה למעלה ושיעלו למדריגה א׳. כי משונה בזה תפלת היום מתפלת אתמול׳.1480 ורבי נחמן מברסלב אמר זאת בדרכו, במשל הרועה: ׳דע כי כל רועה ורועה יש לו ניגון מיוחד לפי העשבים ולפי המקום שהוא רועה שם׳.1481 נמצינו למדים שאין מקום זהה למשנהו, אין רגע דומה לקודמו ואין אדם דומה לחברו.  

			הגיעו הדברים עד כדי כך שגם הזוהר ראוי להתפרש כל יום מחדש.1482 ומסורת היא בשם הבעש״ט, ש׳ספר הזוהר יש לו בכל יום פ׳ [=פירוש] אחר׳.1483 משמע, אם בספרות הקבלה פירשו כפשוטו את המשפט מן התפילה: ׳המחדש בטובו בכל יום תמיד מעשה בראשית׳, שכביכול הבריאה כולה מתחדשת מדי יום תמיד, הרי במשך הזמן הורחבה היריעה וחוקיות זו חלה באותה מידה על מרכיבים שונים בעולם זה שחייבים אף הם להתחדש. וכך כתב, למשל, ר׳ נחמן: ׳שעשיית שמו ית׳ צריך להיות בכל יום מחדש, שזה בחי׳ כיום הזה (נחמיה ט) שנאמר על כל יום ויום של כל אדם שעומד בו בכל דור ודור׳.1484 ור׳ יהודה לייב אלתר מיישם זאת לגבי כל דור: ׳ובאמת בכל דור מתגלה דרך חדש על־פי התורה. וזה שכתוב (דבר׳ לג ד) מורשה קהלת יעקב שהוא ירושה המתגלה בכל דור ודור ובכל שנה ושנה ... פירוש שיש דרכים חדשים בתורה שעדיין לא יצאו מכח אל הפועל. עד שיבוא הזמן והדור אשר ביגיעתם בתורה יתגלו הדרכים הנ״ל׳.1485 

			והרחיב זאת ר׳ שניאור זלמן מליאדי שעמד יפה על יחסי הגומלין: ׳ולכן באים העליונים לשמוע חידושי תורה מהתחתונים מה שמחדשים ומגלים תעלומות החכמה שהיו כבושים בגולה עד עתה, וכל איש ישראל יוכל לגלות תעלומות חכמה (לגלות) ולחדש שכל חדש, הן בהלכות הן באגדות הן בנגלה הן בנסתר, כפי בחי׳ שרש נשמתו, ומחוייב בדבר להשלים נשמתו בהעלאת כל הניצוצות שנפלו לחלקה ולגורלה כנודע׳.1486  

			פיתוח נוסף נמצא אצל ר׳ יצחק אייזיק מקומרנו, ואביאנו בלשונו של א׳ סגל: ׳רעיון זה, של פסיקה בהתאם לשורש הנשמה זוכה לדיון רחב אצל רי״א1487 בספרו ההלכתי שלחן הטהור, שם קובע רי״א אגב עוסקו באריכות בחובת ההנחה של תפילין של רש״י ושל רבינו תם: ״שנשמות ישראל הם כסא של הקב״ה, ויש כסא דין נשמות ששורשן מגבורות הדעת, ויש כסא חסד וכסא רחמים, ושורשן אברהם יצחק יעקב אבות של כל הנשמות, וכפי התחלקות הנשמות לדין ולחסד ולרחמים כך הטיות דעתם בדיני התורה ... כי לכל נשמה יש שורש, וכפי השורש מכריע הלכה ... והכל אמת, וכל אחד עושה כפי שורש נשמתו״׳.1488 

			מעניין שהרב י״ד סולובייצ׳יק אף הוא דיבר רבות על משמעות החידוש אך בלא קשר לרעיון שלנו, אלא על סמך הרעיון הבסיסי של יצירתיות תוך שותפות והזדהות עם הקב״ה המחדש בכל יום מעשה בראשית: ׳איש ההלכה הוא איש המתגעגע ליצירה ולחידוש, לימוד התורה — פירושו: חידושי התורה ... חלום היצירה היא האידיאה המרכזית בתודעתה של ההלכה — אידיאת חשיבות האדם בתור שותף להקב״ה במעשי בראשית, בתור יוצר עולמות. בכל מגמות היהדות מתגלמת כמיהה זו ליצירה ולחידוש פני העולם׳.1489  

			מעין צירוף המסקנות האמורות נמצא מאוחר יותר בחסידות, למשל: ׳ידוע כי יש ס׳ רבוא אותיות לתורה וכנגדן יש ס׳ רבוא שרשי נשמות אף שיש בישראל כהנה וכהנה על כל פנים העיקר הם ס׳ רבוא שרשים. והמוֹתר בָאִין מחילוק הניצוצות. וכל אחד מישראל יש לו אות בתורה ואורייתא וקב״ה חד, והוא חלק אלוה שבקרב האדם הוא ממש אותו האות שמשם שורש נשמתו. והאות משפיע על האדם שפע וחיות הקדושה. וצריך לידע ... כי הלא ס״ת שחסר ממנה אות אחת פסולה ואינה נחשבת לתורה מטעם זה כי כל אות חשוב תורה להצטרף כולם יחד, וכל עבודת ה׳ הכל הוא בזה שצריך האדם לקרב לשרשו דהיינו התורה שהיא קומה שלימה ... וכמו שאם חסר אות אחת מן הס״ת אינה בשלימות, לכך ארז״ל כל המאבד ... וההיפך כל המקיים וכו׳ כאלו קיים עולם מלא, והבן. ולכך אומרים קודם כל תפלה הריני מקבל עלי מצות עשה של ואהבת לרעך וגו׳, כי הכל הוא אחדות גמור כמו התורה שנקראת תורה בהצטרף כל האותיות כולן׳.1490  

			כך היא גם המסקנה המוסרית של ר׳ נחמן מברסלב: ׳סגולה להתמדה שיזכה להיות מתמיד בלימודו הוא להזהר לבלי לדבר על שום איש ישראלי כמו כשהכלה היא יפה אזי האהבה בשלימות ... כמו כן התורה נקראת כלה ... וכל אחד מישראל יש לו אות בתורה כי ששים רבוא אותיות התורה כנגד ששים רבוא נשמות ישראל וכשיש חסרון בא׳ מישראל נמצא שיש חסרון בתורה ששם שורש נשמות ישראל כנ״ל, וע״כ בודאי א״א לאהוב את התורה בשלימות. אבל כשיזהר מלדבר על שום ישראל ולבלי למצוא שום חסרון בשום ישראלי נמצא שאין בהתורה שום חסרון ומום אזי בודאי יאהוב את התורה מאד ואזי יתמיד בלימוד התורה מגודל האהבה׳.1491  

			אפשר אפוא להפנות דרישה אל היחיד בייחודו, כפי שדרש ר׳ יצחק אייזיק חבר בכותבו כי ׳בכל עת שאדם מעמיק בה מוצא בה דברי׳ חדשים מה שלא השיג מתחי׳ ואפי׳ כבר למד ושנה הרבה ושגורים ד״ת על־פיו לא ימנע עצמו מלחזור עליהם תמיד כי בכל עת ימצא בה דברים חדשים כל א׳ לפי שורש נשמתו וכפי השגתו ... שנשמתו של אדם היא מתחדשת בו בכל עת שכמו שכל העולם מתחדש בכל עת שאין יום דומה לחבירו ואין רגע דומה לחברתה׳. כלומר, רי״א חבר, שחי בליטא בה ניתן מעמד חשוב ביותר ללימוד תורה, מרכיב את שתי ההנחות — שכל רגע משתנה העולם וכי לכל אחד השגה לפי שורש נשמתו — ודורש לימוד מעמיק בהתמדה כי בכל עת יכול אדם לגלות דברים חדשים לפי שורשו. 

			משמע, הרעיון האנלוגי של ס״ר אותיות בתורה וס״ר נשמות בישראל נפרָט עד לדרגת היחיד ונקבע כי לכל נשמה אות אחת מסוימת בתורה. אולם אם היות הנשמה של היחיד מצביעה על אפשרות של בידול וייחודיות הרי הזיקה לתורה אינה אנלוגית בלבד אלא תובענית בכך שחוזרת לקולקטיב. התורה היא גוף אחד, וכך הוא הציבור. ומכאן חובת הערבות ההדדית שמתבטאת בדרכים שונות, כפי שהוצעו כאן מקצתן.1492 

			רעיון החידוש פותר גם בעיה מסוימת. י׳ סילמן מבחין בין שני מודלים בהתפתחות ההלכה: שלמות והשתלמות, ומעיר כי בספרות הרבנית יש שמתעלמים ויש שמסתייגים מהנחת ההשתלמות שכן זו מורה על היות חסרון במצב ההווה.1493 כנגד זה, רעיון ההתחדשות מצביע על נביעה מתמדת מן השורש.1494  

			כמובן, שורשו של אדם או החלק שלו בתורה עדיין אין בהם ערובה להישגיו. ר׳ צדוק הכהן מרבה להדגיש את חובת המוּכנות וההשתדלות של האדם. כדבריו: ׳גדולי ישראל המתקדשים ומטהרים א״ע וחפצים בקרבת ה׳ המרגישים בקדושה והתעלות העולמות ביום ההוא [=שבת] גם בהם אין כולם שוים. וכ״א [=וכל אחד] כפי מדריגתו והשגתו וכפי הכנתו בימי החול לבוא אל הקודש ... אע״פ שהיום מעצמו קדוש לאדונינו מ״מ אין האדם משיג קדושתו אלא כפי מה שהוא כלי מוכן לקבל׳.1495  

			נמצא שהרעיונות בדבר ייחוד עצמאי של כל פרט, עשיית מצוה אחת בשלמות ואות אחת בתורה שיש לכל יהודי — שזורים ופתוכים זה בזה באופנים שונים, אם כי אינם מודגשים באותה מידה בהגותם של הדורות הרבים. נציג עתה כמה פיתוחים. 

			פיתוחים ומסקנות 

			ר׳ שלמה רוֹקְקָה כותב שכל מתפלל מתבקש להמשיך שפע אור וכו׳, באמצעות האות שתואמת אותו, בשעת הגבהת ספר תורה בבית הכנסת.1496 ר׳ אליעזר פאפו, המאה הי״ט, כותב: ׳כתב המקובל האלהי מהר״ר שלום שרעבי שצריך כל אדם לקבל עליו ביום הזה [ראש השנה] בעת ובעונה הזאת שום [=איזשהו] דבר טוב ולמשוך ידו מאיזה דבר רע שרגיל, ועי״ז קאי בדרגא דצדיק ונכתב בס׳ צדיקים. ולכן אל יפחות כל אחד מלשוב מאיזה חטא קל או חמור, כי בזה זוכה להיות צדיק בעל תשובה ומכריע את עצמו ואת כל העולם לכף זכות׳.1497 כבר אין מדובר על שקלול זכויות כנגד חובות ומניין הרוב, כמו ברמב״ם (הלכות תשובה, פרק ג הלכה א), למשל, אלא כל מעשה הוא בעל משקל שמכריע את הכף. 

			לפי ר׳ נחמן מברסלב, המפגש עם הזולת מעורר את הנקודה האישית הפנימית. וזאת באמצעות שלוש דרכים: א. התקשרות לצדיק; ב. ׳לפעמים מקבל הנקודה מחבירו ע״י דברים אחרים שמספר עמו. כי יש לפעמים שיכולין לקבל אור והתעוררות לעבודת הש״י מהנקודה של חבירו ע״י שיחת חולין;1498 ג. שיחה עם עצמו שהיא בעצם ״לדבר בינו לבין קונו׳.1499 דגש חזק מוטל אפוא על החיזוק ההדדי, ומתברר שדווקא בשל המגע המפרֶה עם נשמה אחרת, של צדיק או חבר, בעלת ה״נקודה״ המסוימת, מתגלה לאדם שאף בתוכו פנימה גנוזים כוחות מופלאים. שוב למדים אנו עד כמה רעיון הייחוד (האדם האחד והמצוה/האות האחת) אינו מקובע אלא מתלכד בסופו של דבר עם ייחוד זולתו.  

			פיתוח נוסף של ייחודו של הפרט נושא משמעות קוסמית: ׳כללות ישראל שהם ששים רבוא נשמות פרטיות הם כללות החיות של כללות העולם, כי בשבילם נברא. וכל פרט מהם הוא כולל ושייך לו החיות של חלק אחד מששים רבוא מכללות העולם התלוי בנפשו החיונית להעלותו לה׳ בעלייתה׳.1500 כלומר, עם ההעלאה של החלק האחד של האדם נגזרת חובת ההעלאה של המקבילה בעולם. ברם, ר׳ חיים מוולוז׳ין יוצא מאותה נקודת מוצא, של אחדות התורה ישראל והקב״ה, וקובע את חשיבות הלימוד של כל פרט כדי לקיים את כלל העולמות, ובלא זיקה לחלק מסוים בבריאה. הוא מציג קשר של חיות בסיסית בין אדם למקורו. ׳שכ״א מישראל שרש נשמתו העליונ׳ מדובק ונאחז באות א׳ מהתורה והיו לאחדים ממש׳.1501  

			בשו״ת פנים מאירות, סי׳ לט, נשאל ר׳ מאיר אייזנשטאט (אוסטריה, מאות י״ז-י״ח) מדוע מפרטים בתפילה ׳אלהי אברהם, אלהי יצחק׳ וכו׳. והסברו: ׳כדי להודיע שכל אחד מצד עצמו עמד על החקירה ומצא שאין אחד אלא אלהינו׳. כלומר, שימת הלב על היחיד אינה בהכרח חידוש ושינוי דרך, אלא כוללת חקירה מחודשת שמאמתת את הרעיון המונותאיסטי עליו עמד כבר אברהם. אולם ר׳ מאיר מעלה את חשיבות פיתוח אישיותו העצמאית של כל לומד. יצוין כי ההסבר האמור מצוי הרבה בחסידות.  

			בראשית החסידות נמצא כיוּון שעמד במרכז הפולמוס של ה׳מתנגדים׳. כותב ר׳ דב בער ממזריטש: ׳ידוע שבכל דיבור ודיבור ובכל אות ואות נכללו כל שיתין רבוא אתוון דאורייתא, שהם נגד שיתין רבוא נשמותיהן דישראל. וכוונתו רצויה לעילא לעילא לעשות יחודים וזיווגים, ובשם כל ישראל שהם שורש הששים רבוא והם ראשית הבריאה ... ונמצא אדם הלומד וכוונתו להנ״ל, אף שאינו לומד כל התורה כאחת אעפ״כ יכול הוא לעורר ולקשר כל העולמות, ומשם יכול לברוא עולמות כמבואר בזהר. כי כל ש״ר אותיות התור׳ נכללים זה בזה, א״כ במה שהוא למד בין מעט ובין הרבה נכללת כל התורה וכל הנשמות ב״י׳.1502 המגיד הגדול ממזריטש מסביר אפוא מדוע אין כמות הלימוד קובעת אלא ׳כוונתו רצויה [=המכַוֶונת] לעילא׳ בלימודו המלכד מאליו את כל הנשמות, האותיות והעולמות. 

			בחסידות באו פיתוחים נוספים, ואזכיר מקצתם בקצרה: אישיותו של כל אדם צריכה להתנהל ולהתפתח באורח עצמאי. ׳מהבעש״ט, כל אחד צריך להתנהג עפ״י מדריגתו, משא״כ התופס מדריגה של חבירו זה וזה לא נתקיימה בידו, וז״ש הרבה עשו כרשב״י ולא עלתה בידם, ר״ל שלא היו בבחינה זו, רק שעשו כרשב״י, שראו אותו בבחי׳ זו, ולכן לא עלתה בידם׳.1503 

			מסקנה מוסרית מעניינת מעלה החסידות בכך שהיא מציגה את חשיבותו של כל פרט, כקטן כגדול. ואדגים זאת מן המסורת בשם ר׳ פינחס מקארעץ: ׳והטעם דאין פרצופיהן שוות יען כי בצלם אלוהים עשה את האדם, וכאו״א יש לו יניקת החיות אלקות ממקום אחר, ולזאת פרצופיהן משונות, ולזאת גם הגדול אין לו החיות שיונק הקטן ממקור שלו׳.1504 ולפיכך גם הגדול נזקק לקטן. רבות דובר על הלכידות החברתית. כלומר, היות שיש לכל פרט תפקיד משלו הרי הדרך היעילה היא לכרוך את כולם יחדיו כדי להפיק את המירב.  

			חובתו העצומה של הרבי. ביטא זאת יפה ר׳ שמחה בונים מפשיסחה שאמר בראשית דרכו: איך יכול אני לדרוש בסעודה שלישית הרי צריך אני לדרוש שלוש מאות דרשות לשלוש מאות איש. רש״ב הבין כי תפקידו הוא לדבר אל כל אחד באופן אישי. זו המשמעות החינוכית־מנהיגותית של מעמדו. 

			רעיון השליחות האישית מצא ביטוי חשוב אצל שני חכמים והוגים גדולים בימינו. הרב קוק מפרש את מילות התפילה ׳אלהי עד שלא נוצרתי׳ כך: ׳כל אותו הזמן הבלתי מוגבל שמעולם עד שנוצרתי ודאי לא היה דבר בעולם שהי׳ צריך לי. כי אם הייתי חסר בשביל איזו תכלית והשלמה הייתי נוצר, וכיון שלא נוצרתי עד אותו הזמן הוא אות שלא הייתי כדאי עד אז להבראות ... שהגיעה השעה שאני צריך למלא איזה דבר להשלמת המציאות׳.1505 והרחיב זאת הרב י״ד סולוביציק: ׳את העובדה שמישהו חי בזמן מסוים, בתקופה מיוחדת ובזמן מוגדר, ולא נולד בתקופה אחרת ובנסיבות אחרות, נוכל להבין אך ורק אם נקבל את עצם הרעיון בדבר שליחותו של האדם. ההשגחה יודעת היכן וכיצד יכול הפרט־היחיד על חסרונותיו וכוחות הנפש האצורים בו, לקיים את שליחותו, באילו נסיבות ותנאים ובאיזו חברה יהא זה בכוחו של האדם למלא את שליחותו׳.1506 לכך מתאים אפוא סיפור חסידי: ׳פעם בא הרבי ר׳ דוב בער מראדושיץ זצ״ל אל רבו ה״חוזה מלובלין״ ושאלה בפיו: ״ילמדנו רבנו מהי הדרך הכוללת לעבודת הבורא?״. השיב לו החוזה: ״אי־אפשר לומר לאדם דרך כוללת אשר ילך בה. הרבה דרכים לפני האדם בהם יעבוד את קונו. יש מי שעובד את בוראו בעבודת התפילה, ויש שעובדו ע״י לימוד התורה, ויש מי שמתאמץ במצות הצדקה. צדיק אחד עובד את הקב״ה בתעניות, ואחד עובדו באכילה טהורה. וכל אדם צריך ליתן את דעתו לאיזו דרך לבו מושכו, ובדרך זו יבחר בכל מאודו׳.1507 

			הרב קוק משתמש ברעיון הנדון כדי לבאר את המושג לימוד תורה לשמה, ומסביר אגב כך את החשיבות של לימוד תורה ע״י כל אדם מישראל. ׳והנה כל הלומד תורה הוא מוציא מהכח אל הפעל את מציאות חכמתה מצד נפשו. ובודאי אינו דומה האור המתחדש מצד חבור התורה לנפש זו לאור הנולד מהתחברותה לנפש אחרת, ואם כן הוא מגדיל התורה ממש בלמודו׳.1508 

			לכך יש השלכות ברורות בתחום הדתי והחינוכי כאחד. אדם חייב לפתח את כישוריו האישיים, כדברי המלבי״ם בפירושו לפסוק ׳חנוך לנער על־פי דרכו׳ (משלי כב ו): ׳מצוה שיהיה החינוך ע״פ דרכו. כי כל אדם מסוגל מטבעו לענין אחר בין בדעות ... וצריך ללמדם כפי ההכנה שנמצא בו, ובין במעשים ... ולמדה מיוחדת, וזה יוכר בהנער לפי התשוקה ולפי מה שמשתדל בעצמו באיזה דבר מיוחד צריך לחנכו לפי דרכו׳. כדאי להוסיף שבמקור המקראי ׳על־פי׳ פירושו ׳בראשית׳ (והצלע השנייה תוכיח), ואילו בלשון חז״ל נתקבל השימוש הרווח בימינו, במובן של ׳לפי׳, וכך התאים לו המלבי״ם את הרעיון שנידון בפרק זה. 

			בדומה לכך כתב הרב קוק: ׳וזה מתחלף הרבה בין איש לאיש, אע״פ שההעדר מעשות הרע כולל את הכלל כולו, אבל הדרכים איך לסור ממנו מיוחדים בכל איש לפי טבעו ומצבו ושכלו׳.1509 כלומר, ההימנעות מעשיית רע מחייבת את הכל בשווה, אך הדרכים לחינוך האדם ׳מיוחדים בכל איש לפי טבעו ומצבו ושכלו׳. ולמעשה, בידו הדבר, שכן ׳האיש הישראלי מחויב להאמין שנשמה אלוהית שרויה בקרבו, שעצמותו כלה היא אות אחת מן התורה ואות מן התורה היא עולם מלא ההולך ומתרבה לאין שיעור כי אפילו להתפשטות הרוחנית של גרגר חול אחד גם כן אין מדה וקצב׳.1510 אף זאת למדנו ש׳אות אחת׳ אינה מבטאת מיעוט אלא עולם מלא. 

			עוד מסקנה חינוכית־פסיכולוגית מעלה הרב קוק. הוא קובע כי: ׳כל אחד צריך לעסוק בעסק שלו, במה שיש לו ע״ז הכנה, וביחוד הדבר נודע בעניני הלמוד, שאע״פ שלפעמים ע״י מאורעות המצב יהי קשה לאדם להחזיק במה שלבו חפץ, מ״מ צריך שיהיה אמיץ ולא יעזוב את מה שמכשיר ביחוד רוחו׳.1511 ולקראת סוף הפרק הוא מתאר מצב חינוכי מעוות: ׳ישנם שיצאו לתרבות רעה מפני שבדרך למודם והשלמתם הרוחנית בגדו בתכונתם האישית המיוחדת. הרי שאחד מוכשר לדברי אגדה, ועניני ההלכה אינם לפי תכונתו להיות עסוק בהם בקביעות, ומתוך שאינו מכיר להעריך את כשרונו המיוחד הוא משתקע בעניני הלכה, כפי המנהג המורגל, והוא מרגיש בנפשו נגוד לאלה הענינים שהוא עוסק בהם מתוך שההשתקעות בהם אינה לפי טבע כשרונו העצמי. אבל אם הי׳ מוצא את תפקידו וממלאו לעסוק בקביעות באותו המקצע שבתורה המתאים לתכונת נפשו ... הי׳ נשאר נאמן באופן נעלה לקדושת התורה ועושה חיל בתורה במקצע השייך לו׳. 

			לסיכום, מן הרעיון התלמודי בדבר ייחודו של כל אדם עברנו לרעיונות דומים על מצוה אחת ועל אות אחת, תולדותיהן וגלגוליהן, שהגיעו לפיתוחים מעניינים תוך שזירת השלושה. גם נוכחנו שבעיקרו של דבר אין היחיד אלא פרט מן הכלל, בחובותיו ובזכויותיו. ולא עוד, רעיונות אלה מפכים במעינות התרבות היהודית הרחבה, עם שטביעת הגיגיה של הקבלה ניכרת היטב. 

			 

			 

			 

			
				
					1338	כך ברבים ממדרשי חז״ל העוסקים במתן תורה למשה רבנו ומדברים על ויכוח בין הקב״ה והמלאכים. ויכוח כזה קיים גם יותר מאוחר, למשל בשו״ת מן השמים, סי׳ ג, שם מציין ר׳ יעקב ממרויש ויכוח דומה ביחס לפרשיות התפילין. וראה ר׳ אברהם סבע, צרור המור, פרשת קדושים, ברוקלין תשכ״א, יג ע״ב. תודתי שלוחה לקוראים שקראו את המאמר והאירו הארותיהם: פרופ׳ זאב גריס, פרופ׳ דב שוורץ, ד״ר אריאל חלמיש.

				

				
					1339	תשבי, פירוש, עמ׳ 38. תפיסה זו של אחדות בתוך ריבוי או ריבוי בתוך אחדות עומדת ביסוד תורת הספירות הקבלית, וממנה נגזרו תחומים הרבה. 

				

				
					1340	במד״ר כא ב. ומקבילות כגון ספרי במדבר, פסקה קמ; ספרי זוטא, פרק כז; ועוד.

				

				
					1341	שמו״ר פרשה כט. ועיין גם שם, פרשות ה, לד ועוד.

				

				
					1342	ילקוט שמעוני, שמות, רמז רפו, שאלוניקי רפ״ז, מב ע״א-ע״ב.

				

				
					1343	במקורות רבים מופיעה כאן בהמשך המילה ׳מישראל׳, אך זו תוספת שאיננה בכתבי־יד קדומים. עיין א״א אורבך, מעולמם של חכמים, ירושלים תשמ״ח, עמ׳ 577-561.

				

				
					1344	סנהדרין פרק ד משנה ה (לז ע״א). דומה כי בעקבות התפיסה האמורה מופיעה במקורות שונים מסורת הקובעת שיש מלאך (ולפי מסורת אחרת — שניים) אישי המלווה כל אדם. אם כי ברור שיש לראות במסורת זו ערכים נוספים.

				

				
					1345	ברכות נח ע״א. וראה להלן הערה 25.

				

				
					1346	תנחומא ויקהל א. נוסח שונה קצת בקה״ר ז ג. אגב, נקודת המבט מבחוץ היא העומדת במרכז שירה של זלדה, ׳לכל איש יש שם׳.

				

				
					1347	עקדת יצחק, במדבר, ירושלים תשכ״א, ט ע״א.

				

				
					1348	ספר חסידים, סי׳ ה-ו. תודה לידידי פרופ׳ זאב גריס, שהיפנה תשומת־לבי למאמרו של א׳ שייבר, ״שתי אגדות מן הסוג רחמנא לבא בעי״, ידע עם, ד, חוב׳ א-ב, תשי״ז, עמ׳ 60-59.

				

				
					1349	כהגדרת ח״ה בן־ששון, פרקים בתולדות היהודים בימי־הביניים, תל־אביב תשכ״ב, עמ׳ 187.

				

				
					1350	ר׳ יצחק דמן עכו, מאירת עינים, עמ׳ רמט.

				

				
					1351	ראה בובר, אור, עמ׳ 87. וראה ג׳ נגאל, הסיפורת החסידית, ירושלים תשמ״א, עמ׳ 248-247 (ובמהדורה המורחבת, תשס״ב, עמ׳ 239-237).

				

				
					1352	ר׳ יהושע ולק כץ, דרישה, טור חו״מ, סימן א ס״ק ב. ראה גם מ׳ אלון, המשפט העברי — תולדותיו, מקורותיו, עקרונותיו, ירושלים תשל״ג, ג, עמ׳ 1079 הערה 232. כנראה משום כך נכתב בשלחן ערוך, חו״מ, סי׳ יב ס״ק כ: ׳צריכים הדיינים להתרחק בכל היכולת שלא יקבלו עליהם לדון דין תורה׳. מעין זה כתב צדיק חסידי, שהיה גם איש הלכה מובהק: ׳שלא לעשות לפעמים כמו שכתוב רק כמו שצוו חז״ל והעמידו דבריהם נגד התורה דזה קיומה׳. וחריף מכך: ׳יש בתורה דברים שלפעמים צריכים לעבור על דברי תורה משום עת לעשות לה׳׳ (שו״ת דברי חיים, על המועדים, עמ׳ קעב, קסב). וראה איריס בראון, ״ביטולה של תורה זה קיומה״, תרביץ, עח (תשס״ט), עמ׳ 588-587. 

				

				
					1353	פירוש למשלי ו ד. למעשה, גם בתלמוד נדרש מחברי הסנהדרין ידע של שפות, הבנה בכשפים וכיוצא באלה, כדי לדון דין אמת.

				

				
					1354	ראה, למשל, להלן הערה 102.

				

				
					1355	לדוגמה, הטור כותב בהקדמה לחלק יו״ד: ׳לא נשארה הלכה פסוקה שאין בה דעות שונות׳. וכמוהו ר׳ יוסף קארו בהקדמה לבית יוסף על או״ח: ׳לא נעשית התורה כשתי תורות אלא כתורות אין מספר׳. בעצם, ריבוי הדעות הוא שגרם לחיבור הקודקסים של הטור ושו״ע כהלכה למעשה. למרבה האירוניה כבר סמוך לאחר הדפסת השו״ע פרס עליו הרמ״א את מפתו, ושוב נפתח הפתח לריבוי העמדות, בהתאם למציאות המתהווה.

				

				
					1356	בית הבחירה למאירי, יבמות, יד ע״א, ד״ה זו שאמרה. על מעמד המחלוקת ראה עוד הקובץ המחלוקת בהלכה, בעריכת חנינה בן מנחם, נתן הכט ושי ווזנר, א-ג, ירושלים תשנ״ב-תשס״ג.

				

				
					1357	הקדמתו לערוך השלחן, כרך חושן משפט. אף בנו, ר׳ ברוך, בספר זכרונותיו (מקור ברוך, ד, ווילנא תרפ״ח, עמ׳ 1778), השתמש בהקשר דומה במשל המוסיקה: ׳מכל ערבוב הקולות השונות ומשונות יחד תצא מנגינה יפה וזמרה נאה וערבה לאוזן ולרגש הנפש, תשמח את הלב, תענג את הנפש ותרומם את הרוח׳. וראה עוד שם, פרק לט סעיף ב. לא מקרה הוא שמשל מוסיקלי זה עמד גם ביסוד התיאור של פדיה, המראה, עמ׳ 34.

				

				
					1358	וראה, למשל, בובר, אור, עמ׳ 438, מדברי הרבי מקוצק.

				

				
					1359	לקוטי הלכות, חו״מ, הלכות שומר שכר, ב י. ראה גם ליקוטי מוהר״ן, סי׳ כה: ׳ודע שאין שני בני אדם שווין זה לזה׳ וכו׳.

				

				
					1360	ראה חלמיש, הריטואל, עמ׳ 46-40; חלמיש, סדר, עמ׳ 13-12, ובהערות.

				

				
					1361	תניא, פרק ה, ט ע״ב. ראה גם פרק לז.

				

				
					1362	מי השלוח, פר׳ ואתחנן, ירושלים תשל״ו, קיב ע״ב.

				

				
					1363	פירוש הגר״א למשלי טז ד.

				

				
					1364	בבא קמא פג ע״ב; רמב״ם, הלכות חובל ומזיק, פרק ג הלכה יא.

				

				
					1365	ראה שפרבר, דרכה, עמ׳ 242 הע׳ 377.

				

				
					1366	דן, תורת, עמ׳ 143.

				

				
					1367	א׳ איזנבך, ספרי ר״א מגרמייזא בעל הרוקח, סודי רזיי, עמ׳ צט.

				

				
					1368	סוף משנה תורה לרמב״ם. וראה א׳ רביצקי, על דעת המקום, תשנ״א, עמ׳ 82 הערה 16.

				

				
					1369	שו״ת הרשב״א, סי׳ תכג.

				

				
					1370	זוהר, ח״א קג ע״ב.

				

				
					1371	תניא, הקדמת המלקט.

				

				
					1372	רח״ו, שערי קדושה, חלק ג שער ז, עמ׳ קכו.

				

				
					1373	תניא, פרק ה.

				

				
					1374	פרדס רמונים, שער לא פרק ג, ח״ב, עג ע״ב.

				

				
					1375	שבחי האר״י, פרעמישלא תרכ״ט, י ע״א. והרבה בשער היחודים. 

				

				
					1376	ר׳ שמואל די אוזידא, מדרש שמואל, אבות, פרק ה. והובא אצל א׳ שגיא, אלו ואלו, תשנ״ו, עמ׳ 85.

				

				
					1377	סדר היום, כב ע״ב.

				

				
					1378	שם, יד ע״ג. וראה חלמיש, סדר, עמ׳ 84 והערה 423.

				

				
					1379	מוסר אביך, עמ׳ כו. 

				

				
					1380	שיחות הר״נ, אות נד. ראה גם לעיל הפניה 22.

				

				
					1381	לקוטי מוהר״ן, סי׳ לד אות ח.

				

				
					1382	למשל, לקוטי הלכות, הלכות השכמת הבוקר, הלכה א ס״ק ב.

				

				
					1383	ראה מ׳ פייקאז׳, חסידות פולין בין שתי המלחמות ובגזרות ת״ש-תש״ה, ירושלים תש״ן, פרק חמישי, ובמיוחד עמ׳ 140-139 (ובמפתח, ע׳ הנקודה הפנימית, עמ׳ 468); A. Green, Three Warsaw Mystics, נדפס בקולות רבים, חלק לועזי, בעיקר עמ׳ 11-8. כיוונים נוספים ראה, למשל, במאמריהם של י׳ יעקבסון ומ׳ פייקאז׳, בקובץ מחקרים בקבלה בפילוסופיה יהודית ובספרות המוסר וההגות, מוגשים לישעיה תשבי, ירושלים תשמ״ו, עמ׳ 660-593; ד׳ שוורץ, אמונה על פרשת דרכים, תל־אביב תשנ״ו, עמ׳ 300, מפתח, ע׳ ׳נקודה פנימית׳. וראה לעיל, פרק ראשון, ערך ׳נקודה פנימית׳.

				

				
					1384	שמו״ר, פרשה מ; בר״ר כד ב ועוד. ציור זה נתפרש בפי האר״י כהיות משפחות שורשים של נשמות, על כל המשתמע מכך. ראה שלום, פרקי, עמ׳ 342-338.

				

				
					1385	כך הנוסח בירושלמי, ברכות פרק ט הלכה א. השווה בבלי ברכות נח ע״א (לעיל הפניה 8); תנחומא בובר, פינחס, סי׳ י; במד״ר, פר׳ פינחס, כא ב ועוד. וראה גם א׳ רביצקי, ״סובלנות״, מדות ורגשות, בעריכת אסא כשר ואהרן נמדר, תשנ״ה, עמ׳ 196-195.

				

				
					1386	מנחת יהודה, קמג ע״א.

				

				
					1387	עבודת הקודש, חלק ד פרק ל.

				

				
					1388	אוצר הגאונים, חגיגה, חלק התשובות, עמ׳ 12 =׳שאלת אדירי פאס׳, כ״י אוקספורד 1565, דפים 6ב-7א.

				

				
					1389	אגרת רבי עזריאל לבורגוש, נדפסה ע״י ג׳ שלום, מדעי היהדות, עמ׳ 239. 

				

				
					1390	העמק דבר, במדבר ו ט. השווה גם להלן הפניה 76. גם אחד מתלמידי המגיד ממזריטש כתב: ׳כל אדם חייב להגיע אל אותן הצירופים שיש לו באותיות התורה. ואם לאו, לא פעל כלום בבריאתו בעוה״ז. ומה אהני לו שחכם הכולל המצוה בטוב גרם ככה והגיד לו לעשות צירופים׳ (אור המאיר, לט ע״א). וראה שמואל שפרבר, מאמרות, ירושלים תשל״ח, עמ׳ 342-343. 

				

				
					1391	קידושין פרק א משנה י. מאמר זה מנוצל ע״י ר׳ משה אלשיך ליישב את לשון הפסוק ׳מפי עליון לא תצא הרעות והטוב׳, לאמור מה פשר ההבדל בין ״רעות״ בלשון רבים, ו״טוב״ בלשון יחיד. והוא מפרש זאת ע״פ המאמר התלמודי ׳כי אף ע״י מצוה אחת יוכל להיות צדיק כמ״ש כל העושה מצוה אחת נוחל את הארץ ומאריכין ימיו׳, בעוד שהכינוי רשע אינו חל על אדם אלא אם כן עבר על שלוש עבירות. הדברים הובאו בס׳ דברי חכמים לרי״ל פאחוויצר, ירושלים תשל״ו, עמ׳ קכה. וראה גם תורה תמימה לויקרא יח כד, אות עד.

				

				
					1392	אמונות ודעות, מאמר ה פרק ד. וראה עוד שלום, זרמים, תשע״ו, עמ׳ 114-113, שאף העדיף את נוסח כ״י וטיקן (׳חסיד׳) לעומת אבן תיבון (׳עובד׳).

				

				
					1393	פירוש המשנה, מכות ג יז. מהד׳ הרב קאפח, ירושלים תשכ״ח, עמ׳ רמז. ראה דיון על כך בספר הדרשות לרבינו נסים, ווארשא תרכ״ה, הדרוש הששי, בתחילתו. 

				

				
					1394	למשל, אלנקאוה, מנורת המאור, פרק המצוות, שער ראשון, מהד׳ ענעלאו, ניו־יורק תרצ״א, עמ׳ 401-400. ודברים אלו חזרו ונעתקו, כידוע, בליקוטים שבסוף ראשית חכמה לר׳ אליהו די־וידאש, רמב ע״ב. כן צוטט הרמב״ם ע״י ר׳ יוסף אבן שם טוב, כבוד אלוהים, פירארה שי״ו, כח ע״ב; כלי מחזיק ברכה, לר״י נג׳ארה, מהד׳ מ׳ בניהו, תש״נ, עמ׳ יז; ועוד.

				

				
					1395	ראה ספר יראה, ובראשי הדפים: ספר מוסר, ליום שלישי, סי׳ מח, מונקאטש תרס״ד, ו ע״א-ע״ב. דברים אלה נרשמו גם בספר דברי דוד (ורשא תקל״ג, זיטאמיר תרכ״ה, פיעטרקוב תר״ע), שאינו אלא אותו ספר בשם אחר. שם נוסף של אותו חיבור הוא תוכחת מוסר (לבוב תר״י). [על ספר מוסר זה, מחברו ושמותיו, ראה מאמרו של ג׳ שלום, קרית ספר, כב (תש״ה-ו), עמ׳ 310-308] כמו כן נרשם בספר שיח יצחק, בתוך ר׳ אליהו מני, ברכת אליהו, ירושלים תשכ״ו, לה ע״א. 

				

				
					1396	וראה גם מאמרו של ש׳ שפרבר, ״על יסוד החידוש״, דעת, 18 (תשמ״ז), עמ׳ 114-111.

				

				
					1397	ספר העיקרים, מאמר ג פרק כט, ירושלים תש״ך, עמ׳ 261-260.

				

				
					1398	ספר חסידים, מהד׳ מרגליות, תשי״ז, סעיף תקכט. וראה שם הערה ד במקור חסד. אעיר, כי קטע זה אינו במהד׳ ויסטינצקי. ראוי להוסיף כי רעיון זה נמצא גם בתשובת הראב״י אב״ד (מהד׳ י׳ קאפח, עמ׳ קסד סי׳ ריא: ׳בא חבקוק והעמידן על אחת לומר שאם יחזיק בה כמאמרה ובדקדוקיה אע״פ שאין יכול לדקדק בכל המצות ... בזו לבדה נקרא חסיד ונוחל העולם הבא׳. 

				

				
					1399	טור ושו״ע או״ח סי׳ א ס״ק ד. וראה גם אורבך, חז״ל, עמ׳ 347-346. 

				

				
					1400	העמק שאלה, פירוש לשאילתות דרב אחאי גאון, פר׳ תולדות, שאילתא יט אות ד, ווילנא תרכ״א, כט ע״ג; ירושלים תש״ח, עמ׳ קיח-קיט. את החובה של מסירות נפש הדגיש ר׳ מרדכי יוסף ליינר מאיזביצא, מי השלוח, פר׳ ואתחנן, ווין תר״י, נז ע״ד. גם בנוֹ ציין זאת בשמו (בית יעקב, פר' שמות, לובלין תרס"ד, טז ע"ג-ע"ד).

				

				
					1401	ספר חרדים. מקורו ביעבץ, אבות, פ״ד, ירושלים תשכ״ז, מה ע״א. והביאו אלקבץ. ראה זק, אלקבץ, עמ׳ 297. גם בחסידות דנו בדימוי הענף.

				

				
					1402	מילי דשמיא, עמ׳ 111, סעיף ס.

				

				
					1403	ברוח זו הוא גם מסביר את הרמב״ם, ומיישב את השוני שבין דעות הבבלי והירושלמי שהבאנו בתחילת דברינו.

				

				
					1404	תולדות יעקב יוסף, פר׳ יתרו, עמ׳ קפב. השווה כתר שם טוב, ברוקלין תשל״ד, לד ע״ב. ראה גם נ׳ לאם, תורה לשמה, ירושלים תשל״ב, עמ׳ 110 הערה 65.

				

				
					1405	נעם אלימלך, פר׳ בשלח, לט ע״ב. דברים דומים כתב רח״ו, לקוטי תורה, פר׳ עקב, ווילנא תר״ם, צה ע״א: ׳אני [משה רבנו] יודע שלא יעלה בידכם זכרון כל התורה כולה בכל יחיד ויחיד לכן אני אומר לכל הפחות ׳תשמרון אותה׳ בין כולכם, שזה יזכור מקצת וזה יזכור מקצת׳. השווה להלן הערות 76, 90.

				

				
					1406	נעם אלימלך, פר׳ ויקרא, נד ע״ג.

				

				
					1407	שיחות הר״נ, אות רלה. זהו המקור לקטע המובא אצל שמחה רז, גשר צר מאוד, ירושלים תשמ״ו, עמ׳ 178.

				

				
					1408	ככתוב בשל״ה, נג ע״א [=לח ע״ד]; וחזר על כך בהמשך, שם, סז ע״ב [=מט ע״ב]. וראה גם את טיעונו היפה של ר׳ אליהו הכהן, שבט מוסר, פרק מה, עמ׳ שנט, ואת סיכומו: ׳אך בתנאי שיהיה לבו דבוק בהקב״ה ובשומרי מצותיו ויתאוה תמיד להשיג ליכולת קיום כל המצות׳.

				

				
					1409	ראה פתח עינים, אבות, פרק ה משנה כג, ירושלים תשי״ט, ק ע״ג.

				

				
					1410	מעבר יבק, שפתי רננות, פרק לא. ראה גם א׳ שפרן, חקת עולם, תשנ״ו, עמ׳ 24.

				

				
					1411	נעם אלימלך, פר׳ נח, ג ע״ב. וראה ג׳ נגאל, נועם אלימלך, ירושלים תשל״ח, מבוא, עמ׳ 109. השווה גם ר׳ יצחק מקריסטינפולי, סוד ברית יצחק, זאלקווא תקנ״ט, עה ע״ג: ׳בכל דור ודור מתחדשים פירושים שונים בתורה לפי צורך קירוב הדור ההוא, והוא מה שהזהירה התורה אל הכהן שבימיך׳.

				

				
					1412	שם, פר׳ שלח, עו ע״א.

				

				
					1413	שפתי צדיק, פר׳ שלח, ווארשא תרצ״ה, מ ע״א.

				

				
					1414	חדושי הרי״ם, לקוטים, ירושלים תשכ״ה, שסא ע״ב.

				

				
					1415	העמק שאלה, פר׳ עקב, שאילתא קמה אות כה, ח״ג, נח ע״ד. ראה גם פירושו העמק דבר, לבמד׳ טו מא.

				

				
					1416	ר׳ צדוק הכהן, צדקת הצדיק, אות נג. וראה עמירה ליוור, תורה שבעל פה בכתבי ר׳ צדוק הכהן מלובלין, עבודת דוקטור, תשס״ו, עמ׳ 150-149.

				

				
					1417	מאור עינים, פר׳ פינחס, ירושלים תשכ״ו, קסו ע״ב.

				

				
					1418	פר׳ קדושים, מא ע״ג.

				

				
					1419	ראה תשבי, משנת, ב, עמ׳ תלא-תלה.

				

				
					1420	קיצור של״ה, עניני המצוות, ווארשא תרל״ט, עמ׳ 164. וכן כתב השל״ה, מסכת יומא, חיפה תש״ע, עמ׳ תשמה.

				

				
					1421	ראה תשבי, הרעיון, עמ׳ 17. וכן גם שבט מוסר, סוף פרק כג. דוגמאות אלה ואחרות מבליטות את החריגה השבתאית. ראה הפניה 83. נוסיף כי לפחות בנקודה זאת מתערערת ׳שבתאותו׳ של ר׳ אליהו הכהן (עיין מאמרו של ג׳ שלום, ספר היובל לכבוד אלכסנדר מארכס, נוירק תש״י, עמ׳ תנא-תע). 

				

				
					1422	ג׳ שלום, מחקרים ומקורות לתולדות השבתאות וגלגוליה, ירושלים תשל״ד, עמ׳ 249. אני מודה לידידי, אבי אלקיים, על הפניה זו.

				

				
					1423	למשל, שער המצות, פר׳ ואתחנן, לו ע״ב; שער הגלגולים, יז ע״ב. וראה בניהו, תולדות, עמ׳ 251, ובמיוחד המובאות הרשומות בהערה 1.

				

				
					1424	שיחות הר״נ, אות קפה.

				

				
					1425	ר׳ חיים שמחה ליינר, דור ישרים, לובלין תרפ״ה, עמ׳ מג.

				

				
					1426	עמר נקא, ג׳רבה תש״ט, עט ע״ב.

				

				
					1427	דגל מחנה אפרים, פר׳ ואתחנן, ניו־יורק תש״ז, סח ע״א.

				

				
					1428	ימים אחדים, דרוש ט, ליוורנו תקנ״א, לג ע״א-ע״ב.

				

				
					1429	אור החיים, לשמות לט לב. השווה לעיל הערה 66.

				

				
					1430	כלי יקר על התורה, דברים ח א. 

				

				
					1431	גלא רזיא, מו ע״ג. וראה גם אליהו חיים מגינאזאנו, אגרת חמודות, לונדון תרע״ב, עמ׳ 4: ׳אין אות אחת בתורה שלא יהיו בה תלי תלים של הלכות וסודות עמוקות׳; ר׳ שמעון בן שמואל, הדרת קדש, לובלין שנ״ט, ו ע״א, העיקר השמיני. מקור הביטוי ׳תלי תלים׳ במנחות כט ע״ב.

				

				
					1432	ר׳ משה חיים אפרים מסידלקוב, דגל מחנה אפרים, לקוטים, ירושלים תשמ״ו, פה ע״ב.

				

				
					1433	אינני נכנס כאן לשאלות תאולוגיות־פילוסופיות הכרוכות בכך. הדברים נתבהרו במחקרים רבים.

				

				
					1434	עבודת הקודש, חלק התכלית, פרק כג, פו ע״א.

				

				
					1435	מהרש״ל, תחילת הקדמת ים של שלמה לחולין. כך יכתוב יותר מאוחר גם אחד מגדולי צדיקי החסידות ומקובליה: ׳לכל נשמה יש שורש וכפי השורש מכריע הלכה ... והכל אמת. וכל אחד עושה כפי שורש נשמתו׳. ראה זר זהב על שלחן הטהור, סי׳ לד ס״ק א, תל־אביב תשכ״ג, לז ע״א-ע״ב.

				

				
					1436	מפורסם הנוטריקון למלה ׳ישראל׳ = יש ששים רבוא אותיות לתורה׳. ראה, למשל, ר׳ יהודה אלבוטיני, סולם העליה, ירושלים תשמ״ט, עמ׳ כז; מגלה עמוקות, אופן קפו; ר׳ כליפא, כף נקי, כ״י מוסקבה 315, דף 48א. על מניין האותיות בהשוואה למה שבידינו בפועל, עמד בהרחבה והביא מקורות רבים הרב ר׳ מרגליות, זהר חדש, מלואים לנצוצי זוהר, ירושלים תשי״ג, קכו ע״ב-קכז ע״ב. ראה גם שו״ת חות יאיר, סי׳ רלה; שלום, פרקי, עמ׳ 66 הערה 76. ברצוני להוסיף גם את הסברו המיוחד של ר׳ צדוק, שס״ר של דור המדבר הם שורשים מס״ר אותיות אך של התורה שבכתב. אולם שאר נפשות ישראל שבכל הדורות שורשיהן מתפשטים מהתושבע״פ שבכל דור. משמע שהרחבת התושבע״פ או חידושי תורה היא הגורמת גם הרחבה של מספר נפשות בני ישראל (פרי צדיק, ח״א, ישראל תשל״ב, לא ע״ד-לב ע״א). והוסיף וכתב בספרו האחר: ׳וכמו שהנפשות משתנות מדור לדור כן התורה. והיינו התורה שבעל פה שמתחדש בכל דור חדשות על ידי חכמי ישראל, ועל ידי כל חדשות התורה שבע״פ יוצא לאור נפשות חדשות מישראל ועל־פיהם נתחדש גם כן ענינים בעולם׳. (צדקת הצדיק המלא, מהד׳ א׳ כי טוב, ירושלים תשכ״ח, אות צ). לעניין ששים רבוא ראה גם א׳ שפרן, ״ששים רבוא כשורש כלל ישראל״, ספר היובל לגרי״ד סולובייצ׳יק, ירושלים וניו־יורק תשמ״ד, ב, עמ׳ תתתסז-תתתעה. 

				

				
					1437	של״ה, קנד ע״א, למסכת פסחים [=ח״ב, י ע״ב].

				

				
					1438	לקוטי מוהר״ן, סי׳ יד אות ג, יט ע״א.

				

				
					1439	ר׳ ברוך מקאסוב, יסוד העבודה, ויכוח השואל והמשיב, סי׳ קמט, לט ע״ג. וראה שם מסי׳ קמז ואילך.

				

				
					1440	שער הגלגולים, הקדמה יז, ירושלם תרס״ג, יז ע״ב. ובלשון קרובה, ספר הכונות לאר״י, ונציה ש״פ, נג ע״ב; ארחות צדיקים, ליוורנו תק״ן, נט ע״א; ר׳ נפתלי בכרך, עמק המלך, מב ע״א.

				

				
					1441	שלום, פרקי, עמ׳ 66-65. אמנם ג׳ שלום דן בכך מכיוון אחר, של התורה עצמה: ׳הצעד האחרון והקיצוני ביותר בהתפתחות עיקרון זה בדבר הריבוי האינסופי של משמעויות התורה נעשה בקבלת צפת במאה הט״ז. מקובלי צפת השתמשו כאן ברעיון הקדום, לפיו קיבלו את התורה במעמד הר סיני שישים ריבוא נשמות בני ישראל שיצאו ממצרים. לפי חוקיות גלגול הנשמות וחלוקת הניצוצות, שבהם מתבחנת כל נשמה, חוזרות ומתגלגלות אותן שישים ריבוא נשמות בכל דור ודור׳. מכיוון התורה דן גם אידל, שלמויות, פרק ג.

				

				
					1442	אילת אהבים, צפת תרמ״ט, ט ע״ב, מג ע״ב ועוד. והרבה בחסידות, כגון ר׳ ישראל אלתר, בית ישראל, שבועות (תש״ל), ירושלים תשל״ח, ח״ד, כב ע״ד.

				

				
					1443	נחלת יעקב, כ״י אוקספורד 1955, דף 87א. הוהדר ע״י מ׳ חלמיש, ״תעודה לתולדות הפולמוס על הקבלה באיטליה בראשית המאה הי״ז״, בר־אילן, כב-כג (תשמ״ח), עמ׳ 200 אחרי הע׳ 198.

				

				
					1444	ר׳ יצחק אייזיק חבר, אור תורה, נדפס עם ספרו של ר׳ אברהם, אחי הגר״א, מעלות התורה, תשל״א, נג ע״ג.

				

				
					1445	ראה זק, בשערי, עמ׳ 212 הע׳ 49.

				

				
					1446	שם, עמ׳ 213 הערה 49. בדומה לכך נמסר בשם ר׳ נחמן, שהיות שלכל אחד יש אות אחת בתורה, אז ׳כשיש חסרון באחד מישראל נמצא שיש חסרון בתורה, וע״כ ... שיזהר מלדבר על שום ישראלי ולבלי למצוא שום חסרון בשום ישראלי׳ (שיחות הר״נ, אות צא). 

				

				
					1447	שם, עמ׳ 209, 213-212.

				

				
					1448	מעבר יבק, שפתי צדק, פרק כו.

				

				
					1449	מגלה עמוקות, אופן קפו. וכן שפת אמת, ה, 25; ר׳ קלונימוס אפשטין, מאור ושמש, פר׳ תרומה.

				

				
					1450	׳דרישה בעניני מלאכים׳, נדפס אצל ר׳ מרגליות, מלאכי עליון, תש״ה (ורק במהדורה זו), עמ׳ ע. ראה שלום, פרקי, עמ׳ 66.

				

				
					1451	אור נערב, ח״א, סוף פרק ו.

				

				
					1452	אור יקר, לזוהר פר׳ פינחס, כרך יד, תשמ״ו, עמ׳ רלא-רלב. וראה זק, בשערי, עמ׳ 107.

				

				
					1453	תיקוני הזהר עם פירוש אור יקר, כרך ב, עמ׳ קנח. וראה זק, בשערי, עמ׳ 107.

				

				
					1454	ראה שער הגלגולים, הקדמה יז, ירושלם תער״ב, יז ע״ב; ספר הגלגולים, פפד״מ תמ״ד, לקוטים, לז ע״ב; ועוד. בשער רוח הקדש, ירושלם תרל״ד, ד ע״ג-ע״ד, מופיע בקצרה מבנה מורכב מאוד. וראה גם סוף הקד׳ רש״ש לרחובות הנהר, נהר שלום, ירושלם תרכ״ז, ח ע״א. כדאי לזכור גם כי רעיון הריבוי מתקשר גם לשבירת הכלים: ׳כשאדם נולד הנה אותו הנפש שלו צריכה לברר אותן הניצוצין המגיעי׳ לחלק׳ שנפלו ממנה ע״י חטא אדה״ר בקלי׳ נגה אשר זה כונת לידת האד׳ בעה״ז׳ (עץ חיים, ש״נ פ״ג, קמו ע״ג). ואכמ״ל. 

				

				
					1455	שער רוח הקדש, הקדמה ג, ירושלם תער״ב, לט ע״ב (מהד׳ אשלג, תשכ״ג, עמ׳ קח). הדברים על רעיון החידוש, כאן ולהלן, מעלים פן נוסף לדיונו של י׳ סילמן, ״תורה אלוהית ש׳לא בשמים היא׳ — בירור טיפולוגי״, בר־אילן, כב-כג (תשמ״ח), עמ׳ 286-282. וראה עוד מאמרו ב־PAAJR, כרך 57, 1990-1991, עמ׳ 67-49. ראה גם להלן ליד הפניות 154, 155. 

				

				
					1456	רבים הביעו רעיון זה. ראה למשל: ׳על כל דבר ודבר שבתורה יש ששים רבוא פירושים בפשט וכן ברמז ובדרוש וכן בסוד, והם ד׳ פעמים ששים רבוא׳ (ר׳ שניאור זלמן מליאדי, לקוטי תורה, פר׳ ברכה, צד ע״א). וראה דרך עץ חיים [מיוחס לרמח״ל], בתחילה: ׳ס׳ רבוא פירושים מחולקים לס׳ רבוא נפשות של ישראל׳. ובלשונו של ר׳ נתן שפירא, מגלה עמוקות, אופן ט: ׳יש לכל אות בתורה גם כן ששים רבוא פרצופים ששים רבוא פשטים׳. ראה גם שלום, פרקי, עמ׳ 65. 

				

				
					1457	ומרובים הסיפורים על כך בפי העם, למשל בספר המעשיות של מ׳ בן יחזקאל.

				

				
					1458	ראה עליו אלבוים, פתיחות, עמ׳ 192.

				

				
					1459	הקדמת באר־שבע, ויניציה שע״ד.

				

				
					1460	דרך חיים, ו ע״ב, סעיף לז. וראה מדרש תלפיות, אות ח, ענף חידושי תורה.

				

				
					1461	ספר חסידים, מהדורת הרב מרגליות, סי׳ תקל עמ׳ שנב. ראה גם חלמיש, סדר, עמ׳ 63.

				

				
					1462	ראה סילמן, קול, עמ׳ 137-136 והע׳ 25. המקובלים דיברו במיוחד על העלאת חידוש בשבת. ראה חלמיש, הנהגות, עמ׳ 436-434, ובמיוחד הערות 1724, 1725.

				

				
					1463	מדרש שמואל, לאבות פרק ב משנה ח. וכן במגיד משרים, פר׳ וישב, יא ע״ג: ׳היא אוהבת אותך מאוד לפי שאתה עוסק להשפיע תורה, אם במה שאתה עוסק וכותב ספרים ללמד לאחרים, אם במה שאתה מרביץ תורה׳. 

				

				
					1464	ראה שבט מוסר, סוף פרק לה. ראה גם דבריו היפים של י׳ בן־נאיים, נוהג בחכמה (מהד׳ מ׳ עמאר), עמ׳ 62.

				

				
					1465	מקורות נוספים מובאים בזכרונות אליהו של ר׳ אליהו מני, מערכת חית אות א: ׳חידושי תורה, אזהרה גדולה יש לכותבם. עי׳ ברית עולם סי׳ תק״ל בשם הקדמת לב אריה ורבינו אפרים עה״ת וע׳ שבט מוסר פ׳ מ״ד וכ״כ בספר הברית בהקדמתו תפארת אדם בזכרונות מע׳ ח אות ו ועי׳ נפש חיים מע׳ ח אות ך מה שהאריך׳. ראה גם לעיל הערה 116.

				

				
					1466	סידור האר״י, זאלקווא תקמ״א, פו ע״ג.

				

				
					1467	ראה, למשל, ש״י עגנון, ספר סופר וסיפור, תשל״ח, עמ׳ שצ, תכז-תכח, תלד-תלה. תופעה שונה היא כאשר מדפיסים (או גורמים שמעליהם) מדפיסים לראשונה ספרים תוך השמטת חלקים, כגון מגיד משרים, שערי קדושה.

				

				
					1468	סילמן, קול, עמ׳ 133. וראה, למשל, זוהר, ח״ג קעג ע״א-ע״ב; י׳ ליבס, ״זהר וארוס״, אלפיים, 9 (תשנ״ד), עמ׳ 70 ואילך; תא־שמע, הנגלה, עמ׳ 58-52. אף המגיד מעודד את ר״י קארו: ׳ותלמוד שם דברים מחודשים, שכל שומעיהם יעריכום מאוד׳ (מגיד משרים, פר׳ צו, כט ע״ג).

				

				
					1469	אמונה ובטחון, כתבי רמב״ן, חלק ב, עמ׳ שסד.

				

				
					1470	אור יקר. ראה זק, בשערי, עמ׳ 107 הערה 31. וכן כתב הרמ״ק בתמר החמישי של מעיין עין הקורא, שעל כל לומד תורה ללמוד את התורה על־פי הבנתו ולחדש בה כפי שזיכו אותו מהשמים. 

				

				
					1471	אור החיים, לדברים כב ג.

				

				
					1472	שער רוח הקדש, ד ע״ב (מהד׳ אשלג, תשכ״ג, עמ׳ יט). סיפור דומה מביא ר׳ חיים מוולוז׳ין, בהקדמת הפירוש לספרא דצניעותא, על הגר״א שלא רצה לקבל גילויי מגידים משום שחפץ להשיג בעצמו. וראה גם סיפור על ר"י לומברוזו, בזוהר ליוורנו תרל"ב, א, קפד ע"א, בַּפֵּירוש זר זהב.

				

				
					1473	שער רוח הקדש, הקדמה ג, ירושלם תער״ב, לט ע״ב. מהד׳ אשלג, תשכ״ג, עמ קח.

				

				
					1474	ש״א ורטהיימר, בתי מדרשות, ב, ירושלים תשי״ג, עמ׳ שנד. וכן אותיות דרבי עקיבא, מהד׳ ורטהיימר, ירושלים תרע״ד, עמ׳ 12.

				

				
					1475	צרור המור, פרשת אחרי, ברוקלין תשכ״א, יא ע״ג. האם אין כאן הד לדבריו של הרקליטוס שאין אדם חוצה אותו נהר פעמיים? במידה מסוימת ניתן להשות גם לספר הבהיר, תשי״א, סי׳ פא, פב: ׳כל יום ויום יש לו כחו׳. ועע״ש סימן קנח. ראה גם אידל, שלמויות, 143.

				

				
					1476	עץ חיים, היכל א, שער א, ענף ה, יד ע״ב. הובא גם אצל ר׳ אליעזר צבי ספרין, בהקדמתו לזוהר חי. ראה אידל, קבלה, עמ׳ 260, 409-408. וראה גם ראשית חכמה, שער ב פרק ט, פג ע״ב (לעניין תפילה); חלמיש, מבוא, עמ׳ 46, 255 הע׳ 78.

				

				
					1477	שער רוח הקדש, הקדמה ג. ראה גם ספר הכונות, קארעץ תקמ״ד, נט ע״א; עמק המלך, מב ע״א.

				

				
					1478	סידור האר״י, זאלקווא תקמ״א, פו ע״ג. תפיסה זו קיימת בכל הכיוונים: ׳צריך לתקן כל יום ויום בפני עצמו כי מה שתקן ביום זה לא תקן בזה כי כל יום ויום בחינה בפני עצמה׳ (תוצאות חיים, עמ׳ 34). ואף בצירוף האסטרולוגיה: ׳גם אמר לי כי אין לך אדם שאין לו יום אחד קבוע בשבוע ויום קבוע בחדש שהוא יום יפה לו לכל דבריו, כי מזלו תלוי באותו היום כפי שרש נשמתו׳ (ספר החזיונות, תשי״ד, עמ׳ קנח). וראה גם לעיל הפניה 137. וכך גם בעבודה הדתית: ׳קודם הכל, בבקר כשילך לבית הכנסת ויכנס בעזרה, יכוין בשם מ״ב של אנא בכח. יום א׳ שם אבגית״ץ, ויום שני קר״ע שט״ן׳ וכו׳. ראה י׳ אביב״י, ״דרושי הכוונות לרבי יוסף אבן טבול״, ספר זכרון לרב נסים, תשמ״ה, כרך קבלה ותעודה, עמ׳ עט. וכן שער הכונות, ענין בית הכנסת, ג ע״ג. 

				

				
					1479	פרי עץ, פר׳ וישב, קראקא תרצ״ז, ו ע״ג. ראה גם חלמיש, מבוא, עמ׳ 200. השווה ר׳ זאב וולף מז׳יטומיר, אור המאיר, ניו־יורק תשי״ד, קא ע״ד; בובר, אור, עמ׳ 533. מעין זה נמסר בשם הגר״א: ׳בכל דור ודור שולט מדה אחרת שמזה משתנים הטבעים, וכל מעשי הדור והנהגותיהם ופרנסיהם הכל הוא לפי ענין המדה ההיא, ותלוי בבחירתם בין טוב לרע, וכן הנהגות הקב״ה עמהם׳ (אבן שלמה, פרק יא, אות ט).

				

				
					1480	רוח חיים, לאבות א ב.

				

				
					1481	לקוטי מוהר״ן תנינא, סי׳ סג. ובמשיבת נפש, ירושלים תשנ״א, עמ׳ לא, כתב: ׳צריך לידע ולהאמין שבכל יום ובכל עת ובכל שעה יש כח בהאדם להתחדש ולהיות נעשה בריה חדשה ממש, כי הש״י עושה חדשות בכל יום ואין שעה דומה לחברתה׳. עקרונית, יש לחידוש הברסלבי משמעות כפולה: מבחינה אופקית — אין רגע דומה לחברו ולכן אין מקום לייאוש כי ניתן להתחיל מחדש; ומבחינה אנכית — התקדמות אישית כלפי מעלה נדרשת ללא הפסק, שכן חובת החידוש וההתחדשות מתחדשת מדי רגע (׳צריך להתחזק ולהתחיל בכל פעם מחדש׳). אכן, שתי הבחינות מופיעות יחדיו בלקוטי הלכות, תפלין, הלכה ה ס״ק ו (ירושלם תש״ל, סד ע״א). ואכמ״ל. 

				

				
					1482	עץ חיים, היכל א, שער א, ענף ה, טו ע״א. ראה גם אידל, שלמויות, עמ׳ 153. 

				

				
					1483	על משמעות הניסוחים השונים ראה אידל, קבלה, עמ׳ 260-259. וראה גם חלמיש, דברים, עמ׳ 291.

				

				
					1484	לקוטי הלכות, קריאת התורה, הלכה ו ס״ק טו. 

				

				
					1485	שפת אמת, סוכות תרמ״ח. וראה באריכות אצל א׳ סגל, במאמרו ״על ההתחדשות בכתבי ר׳ יהודה אריה ליב מגור וממשיכיו״, דעת, 70 (תשע״א), עמ׳ 80-49. 

				

				
					1486	ר׳ שניאור זלמן מליאדי, אגרת הקודש, סי׳ כו, עמ׳ 289. 

				

				
					1487	רי״א גם כן מקבל את רעיון הפרשנות לפי שורש הנשמה, ובתנאי שנשארים במסגרת המושגית של הקבלה הלוריאנית: ׳ובכל אלה ... יכול כל אחד לפרש ולבאר כפי שורש נשמתו על־פי הקדמת אמיתות ממרן האר״י׳ (זוהר חי, ח״ב, תה ע״א).

				

				
					1488	זר זהב על שולחן הטהור, סימן לד, סעיף קטן א. ראה סגל, דרך, עמ׳ 157.

				

				
					1489	איש ההלכה, גלוי ונסתר, ירושלים תשמ״ט, עמ׳ 83. וראה א׳ שגיא, אלו ואלו, תל־אביב 1996, עמ׳ 172-171; סילמן, קול, עמ׳ 134.

				

				
					1490	מאור עינים, פרשת חקת, ירושלים תשכ״ו, קסא ע״א. והובא אצל נחמן מטשערין, דרך חסידים, ערך קדושת ישראל, אות ט, ירושלם תשכ״ב, רסג ע״א. וראה גם המסקנה בהמשך דבריו בענין ההסתכלות במראה, וראיית הטוב שבכל אדם. אגב, הביטוי ׳קב״ה אורייתא וישראל חד הם׳ מצוי הוא יותר בעולם החסידי בהקשר שלנו. למשל, דגל מחנה אפרים, לקוטים, ירושלים תשמ״ו, פד ע״ב.

				

				
					1491	שיחות הר״נ, בני־ברק תשל״ו, אות צא.

				

				
					1492	דרך אגב, אפשר לראות גם במושג ״הלכתא כבתראי״ — היונק מן ההנחה שהאחרונים הכירו את דברי קודמיהם והרצף לא ניתק, ו״כננס הרוכב על גבי ענק״ — חלק אינטגרלי מרעיון הקולקטיב שצויין כאן.

				

				
					1493	קול גדול ולא יסף, עמ׳ 120.

				

				
					1494	והיטיב לעמוד על כך א׳ סגל (לעיל הערה 146), עמ׳ 56. מעניין להביא קטע מדברי השל״ה, מס׳ שבועות, רצו סע״א (=לח ע״ג): ׳החכמים הבינו דבר מתוך דבר והוציאו הכמוס לאור כפי בחינת נשמתם מה שהשיגו כבר והבינו במעמד הר סיני בקול גדול כנ״ל. ועתה בהתגלות אלה הנשמות מתגלה זה הכמוס לאור׳. כלומר, התגלות מחודשת של מה שהיה כמוס מאז. 

				

				
					1495	ר׳ צדוק הכהן, פרי צדיק, ח״א, קדושת שבת, מאמר ב, ישראל תשל״ב, ג ע״א. וכבר עמדו על כך קודמיו, כגון שער הגלגולים (לעיל הערה 101); ר׳ נפתלי בכרך, עמק המלך, מב ע״א: ׳ולכן בלילה אחר צאת הנשמה בעת השינה הנה מי שזוכה לעלות הוא קורא שם אותו הפירוש המגיע אל שרשו, אכן יש בחינות חלוקות כי בלילה זו מאיר יותר פסוק זה בנשמתו ובלילה אחרת פסוק אחר, והכל כפי מעשיו׳. וכן ר׳ משה חיים אפרים מסידלקוב, דגל מחנה אפרים, ירושלים תשמ״ו, פה ע״א: ׳כפי שורש נשמתו כה משיגו, ולפי חשקו ואהבתו אותה כה מגלה לו מסתורה׳.

				

				
					1496	כונת שלמה, עח ע״ג-ע״ד. וראה אידל, החסידות, עמ׳ 330 הע׳ 35. מעין זה כתוב בדרך חיים, ו ע״א: ׳בשעת הגבהת ספר התורה יראה באותיות התורה אולי יראה אות שיש לו אחיזה בו כי כל ישראל יש להם אחיזה באות אחד ויבוא לו על ידי זה הארה גדולה לנשמתו׳.

				

				
					1497	אלף המגן, שאלוניקי תקפ״ח, פר׳ כי תבוא, קטו ע״א. 

				

				
					1498	דברים אלה הובאו באריחיים בסוף סי׳ לד בלקוטי מוהר״ן. וראה גם שיחות הר״נ, אות קכ: ׳אע״פ שידע בעצמו שהוא רחוק מעבודתו, אדרבא, יחזקו בכל מיני התחזקות ויחייהו וישיבהו בכל מיני דבורים המשיבין את הנפש וכו׳, עי״ז יכול להיות שאח״כ יזכה גם הוא לחזור ולשוב לעבודת ד׳׳. 

				

				
					1499	לקוטי מוהר״ן, סי׳ לד, אות ח בראשו.

				

				
					1500	ספר של בינונים, פרק לז. ראה חלמיש, נתיב, עמ׳ 223.

				

				
					1501	נפש החיים, שער ד פרק יא.

				

				
					1502	מגיד דבריו ליעקב, ירושלים תשל״ו, סי׳ קצב, עמ׳ 305.

				

				
					1503	כתר שם טוב, ברוקלין תשל״ד, ג ע״א. רעיון זה בדבר ייחודו של כל פרט האוסר ממילא חיקוי של זולתו, כולל הצדיק, מופיע לא מעט בכתבי החסידות. על המעמד האישי מספרים רבות בחסידות, כגון: מעשה בצעיר שבא לפני רבי חיים מצאנז. שאלו הצדיק: מי אתה? השיב: אני נכדו של פלוני שהיה אדמו״ר בקהילת ... שיסע אותו הצדיק: לא שאלתי אותך מי היה סבך, אלא מי אתה? זוהי מילת המפתח: אַיֶכָּה? וראה בובר, דרכו, עמ׳ 20-14.

				

				
					1504	חיים דייטשמאן, שמועות טובות, בני־ברק תשכ״ו, עמ׳ 16. מעין זה אומרים בשם ר׳ נחמן מברסלב כי אין לקנא כלל בגדולה שיש לגדולים ולמפורסמים, שעיקר הכל — החיים האמתיים, שפעמים אפילו קטני מעלה זוכים להם.

				

				
					1505	עולת ראיה (ליקוטים).

				

				
					1506	ימי זכרון, עמ׳ 11. וראה עוד שם.

				

				
					1507	בובר, דרכו, עמ׳ 14.

				

				
					1508	אורות התורה, אור עציון תשס״ד, תחילת פרק ב, עמ׳ טו.

				

				
					1509	מוסר אביך, עמ׳ כו. 

				

				
					1510	אורות התורה, פרק יא, אור עציון תשס״ד, עמ׳ סד-סה.

				

				
					1511	שם, פרק ט, בראשו.

				

			

		

	
		
			פרק שנים־עשר 

			על השמחה הדתית 

			השמחה היא אחד הרגשות הטבעיים לנפש האדם. היא ביטוי רגשי1512 חיובי למצב נתון — אפשר כתוצאה של הישג חומרי1513 או עיוני1514 מרשים, פחות או יותר, של שביעות רצון, ואפילו של הרגשת נחת ורוגע.1515 ׳חלי הנפש הוא המעשה הרע, ובריאותה הוא המעשה הטוב, והיא נהנית ושמחה בו כשידעה שמעשיה מקובלים לפני בוראה׳,1516 כתב אחד ממקובלי המאה השלוש־עשרה. 

			במקורות היהודיים הקלאסיים מוצאים אנו יחס חיובי לשמחה, בעיקר בספרי החכמה, וכמאמר המשורר: ׳עבדו את ה׳ בשמחה׳,1517 עם שאין זו נעדרת גם מיתר כתבי הקודש. ממילא בולט לרעה היפוכה של השמחה — העצבות או המצב המלנכולי. כך, למשל, תיאורה (שמ״א א) של חנה בהיותה עקרה, מצד אחד, ומצד שני — שירת ההודיה שפרצה מפיה לאחר שזכתה לפרי בטן. 

			יש שמחה שהיא ביטוי לסיפוק עצמי, וחז״ל העריכוה במאמרם הידוע: ׳איזהו עשיר — השמח בחלקו׳ (אבות ד א). וכך כותב ר׳ נפתלי צבי מראפשיץ, תוך ביקורת חברתית־מוסרית שקופה: ׳האדם שהוא עניו באמת ... זה יכול להיות לו שמחה, כי אין לו שום דאגה ואינו חסר לו שום דבר, ואינו מבקש כבוד ועושר, כיוון שהוא בעיני עצמו אַין מוחלט. משא״כ [=מה שאין כן] מי שאין לו מדת ענווה, א״א [=אי־אפשר] להיות לו שמחה אמיתית בשלימות, כי כל הטובות שיש לזולתו נדמו לו שהם חסרים לו, ויש לו קנאה ותאווה, ומחמת רדיפתם יבוא עי״ז [=על ידי זה] לעצבות׳.1518 במילים אחרות אפשר לכנות זאת כ׳הסתפקות במועט׳, ועל מידה זו נשפכה דיו הרבה, למִימוֹת הגרוגרת דר׳ צדוק וקב החרובין של ר׳ חנינא ועד לתנועת המוסר ולהתפתחות היישוב היהודי בארץ־ישראל במחצית הראשונה של המאה העשרים. 

			גם הרפואה המודרנית, ככל שעמדה על השילוב האורגני בין כוחות הנפש והגוף ויחסיהם ההדדיים, הצביעה על המעלה החיובית שבהרגשה זו של שמחה ונינוחות לטובת בריאות הגוף. כן הוא כבר במקרא: ׳לב שמח ייטיב גהה׳ (משלי יז כב). ומעין זה כתב ר׳ נחמן מברסלב: השמחה הוא רפואה גדולה, וכל החולאת הבאין על האדם — כולם באין רק מקילקול השמחה׳.1519  

			כערך מוסרי הציג הרמב״ם את השמחה כמידה אמצעית, וממילא ׳דרך ישרה׳. בין עצבות, מצד אחד, לבין התפרקות, מצד שני, ניצבת השמחה. ׳ולא יהא מהולל ושוחק ולא עצב ואונן, אלא שמח כל ימיו׳.1520 ובקבלה תמצא צעד נוסף. לא זו בלבד ש׳דרך ישרה׳ היא, אלא מהות יסודית לנשמה. רבינו בחיי בן אשר, למשל, יצא מנקודת הנחה ש׳וכל מין הוא מתקרב אל מינו ונהנה׳. לפיכך, ׳מתוך שמחתה עובדת את הש״י בשמחה, כי אין שלמות העבודה אלא בשמחה׳.1521 ואולי ביתר חריפות בספרו של אחד ממורי החסידות הראשונים: ׳ואין זה עבודה כשאינו בשמחה׳.1522 

			בלא להיכנס לפרשת תפיסת השמחה במגילת קהלת, נושא שרבים כבר ענו בו, אציין כי הפסוק ׳ושבחתי אני את השמחה׳ (קהלת ח טו) כבר דרשוהו חז״ל: ׳שמחה של מצוה ... ללמדך שאין שכינה שורה לא מתוך עצבות ולא מתוך עצלות ... אלא מתוך דבר שמחה של מצוה ... וכן לדבר הלכה׳.1523 ויפה פירש רש״י: ׳מצוה היא להשרות עליו שכינה׳. כלומר, שמחת המצוה (׳כגון הכנסת כלה׳, כדברי רש״י, שם) כשלעצמה הופכת להיות מצוה משום שהתוצאה הבלתי נמנעת היא השראת השכינה. וזה, כמובן, ערך גדול וחשוב. מכל מקום, השמחה מקבלת פן רוחני־דתי. מכאן ואילך, הספרות הרבנית על שלוחותיה עוסקת בעיקר בפן זה. 

			אכן, לצד הפסוקים שהזכרנו, כמעט באקראי, יש להזכיר פסוק אחר, שאף הוא חזר ונזכר בספרות, ובלא ספק משום ששיקף היטב את הפן הדתי בשמחה. בפרשת התוכחה כתוב: ׳תחת אשר לא עבדת את ה׳ אלוהיך בשמחה ובטוב לבב מרוב כל׳.1524 את התמיהה על העונש החמור מנסה ליישב רבינו בחיי (בהתאם לשיטתו שהזכרנו לעיל) בפירושו לכתוב זה: ׳יאשימנו הכתוב בעבדו את השם יתברך ולא היתה העבודה בשמחה, לפי שחייב האדם על השמחה בהתעסקו במצוות, והשמחה במעשה המצוה מצוה בפני עצמה, מלבד השכר שיש לו על המצוה יש לו שכר על השמחה. ועל כן יעניש בכאן למי שעובד עבודת המצוה כשלא עשאה בשמחה. ולכן צריך שיעשה האדם את המצוות בשמחה ובכונה שלימה׳. משמע, השמחה איננה גילוי חיצוני בלבד, אלא צריכה לשמש ביטוי לתהליך פנימי עמוק שמקבל מעמד של מצוה. מכל מקום, השמחה משמשת יסוד בעבודה הדתית, וכאמור בזוהר: ׳פתח ר׳ יהודה: עבדו את ה׳ בשמחה ... כך למדנו שכל עבודה שמבקש אדם לעבוד את הקב״ה צריכה שתהא בשמחה, בכוונת הלב, כדי שתימצא עבודתו בשלמות׳.1525 ובלשונו של ר׳ יוסף אלבו: ׳השמחה נותנת גמר ושלמות אל הדבר הנפעל׳.1526 לאמיתו של דבר, יהא זה אך טבעי לגלות יסוד זה בעולמם של מיסטיקנים.1527 

			לא בכדי כבשה השמחה מקום כערך יסודי וחיוני בעבודת השם — הן בפי חכמי הלכה הן בפי פילוסופים הן בפי מקובלים. כנציג חכמי הלכה נביא את דברי הרמב״ם: ׳השמחה שישמח אדם בעשיית המצוה ובאהבת האל שצוה בהן — עבודה גדולה היא. וכל המונע עצמו משמחה זו ראוי להפרע ממנו, שנאמר תחת אשר לא עבדת את ה׳ אלוהיך בשמחה ובטוב לבב׳.1528  

			להבנת משמעות ההערכה ׳עבודה גדולה׳ כדאי לעיין בספר המצוות, לרמב״ם, מצוה ג — עם שהמילה ׳שמחה׳ אינה מופיעה במשפט — שם אנו קרואים ׳שנחשוב ונתבונן במצוותיו, ומאמריו ופעולותיו, עד שנשיגהו ונהנה בהשגתו בתכלית ההנאה׳. נראה לי שיפה כיוון ר׳ וידאל מטולוז בפירושו ליד החזקה: ׳ועיקר הדבר הוא, שאין ראוי לו לאדם לעשות המצוות מצד שהן חובה עליו, והוא מוכרח ואנוס בעשייתן, אלא לעשותן והוא שמח בעשייתן. ויעשה הטוב — מצד שהוא טוב, ויבחר באמת — מצד שהוא אמת. ויקל בעיניו טורחן, ויבין כי לכך נוצר — לשמש את קונו. וכשהוא עושה מה שנברא בשבילו — ישמח ויגל. לפי ששמחת שאר הדברים תלויה בדברים בטלים שאינם קיימים, אבל השמחה בעשיית המצוות, ובלמידת התורה והחכמה — היא השמחה האמיתית׳.1529 

			חכמי הפילוסופים — אף מהם הדגישו את יסוד השמחה. אחד הראשונים שהדגיש זאת במיוחד היה ריה״ל, הוא שכרך את יסודות האמונה וראה בשמחה ביטוי לאהבת המצַווה: ׳כללו של דבר, שלשה הם יסודות עבודת האלוה על־פי תורתנו: היראה והאהבה והשמחה. התקרב אל אלוהיך בכל אחת מאלה. ואכן, בכניעתך בימי התענית לא תקרב אל האלוה יותר מאשר בשמחתך בשבתות ובימים טובים, אם שמחתך זו באה מתוך מחשבה וכונה, כי כשם שהתחנונים צריכים מחשבה וכונה כך גם השמחה בדבר האלוה ובמצותו צריכה מחשבה וכונה, למען תשמח במִצוָה עצמה מתוך אהבתך למצַוֶה עליה׳.1530 

			המשפט האחרון מלמדנו שהשמחה בעת קיום המצוה מבטאת את אהבת האל המצַוֶה. וכך נתפסה השמחה אצל רבנו בחיי אבן פקודה כאחת מאותות האהבה שאדם מגלה כלפי אלוהים.1531 מקום חשוב מאוד תפסה השמחה גם בהגותו של ר׳ חסדאי קרשקש, במאה הי״ד, ולא נתעכב על כך כאן.1532 ולהלן נביא מדברי תלמידו, ר׳ יוסף אלבו. למעשה אנו רואים שהשמחה, הן ביחס אדם לחבירו (דוגמת ברכת כהנים, כדלהלן) הן ביחס שבין אדם למקום היא ביטוי של אהבה, והיא נובעת ממנה. ובקצרה כתב ר׳ משה בן מכיר: ׳שמחת המצוה ואהבתה היא עיקר עשייתה׳.1533 

			נוכל לראות זאת גם אצל רבי אלעזר רוקח: ׳שורש האהבה שהנפש מליאה אהבת ה׳ וקשורה בעבותות האהבה בשמחה ובטוב לבב, ולא כעובד רבו בעל כרחו ... כי כל האיש אשר חכמת ה׳ בלבם חושבים בשמחה חשק עשיית רצון בוראם לעשות מצוותיו בכל לב׳.1534 כלומר, הזיקה בין שמחה לאהבה ברורה, ובמיוחד כאשר נציג את צידו השני של המטבע: הכֶּשל של מי שעובד את הבורא מתוך הרגשה של כפייה,1535 של נטל ומשא מכבידים, כפי שהדגיש זאת בעל הרוקח. עמדה דומה נקט מחבר אשכנזי אנונימי, בעל ארחות צדיקים (שער השמחה): ׳כל העושה מצווה בשמחה יש לו שכר אלף ידות ממי שהמצוות עליו למשא׳. ובכן, גם כאן ההדגשה היא על השמחה המשקפת את ההתלהבות לקיים ברצון ובאהבה את מצוות הבורא.  

			ברם, הכנסת המומנט של השכר מעבירה אותנו יותר לתחום ספרות המוסר. אכן, דברים אלה הובאו גם בספר מוסר קבלי, ראשית חכמה (שער ב פרק כה). ומעניין שנימה זאת, הנזכרת בחיבורים רבים,1536 פוּתחה בהרחבה ונמסרה בשם האר״י, אם כי האר״י לא דיבר על השכר הצפוי, אלא כארגומנט לשכנע אדם שישמח בעת קיום מצוה כאילו הרוויח ממון בסכום מופלג. אדרבה, השכר האמיתי שהאר״י מבטיח הוא ׳אור עליון׳, ׳רוח הקודש׳. הנה נכתב בהקדמת שער המצות: ׳דע כי העושה מצוה אין מספיק לו במה שיעשה אותה, שהרי מצינו בדברי רבותינו ז״ל שאמרו כל העושה מצוה אחת מיטיבין לו ומאריכין לו ימיו.1537 וכיוצא בזה אמרו כל העושה מצוה פלונית יש לו כך וכך. והנה ראינו כמה וכמה מצות שעושים בני אדם ואינם מתקיימים דברי רבותינו חס ושלום בענין גודל שכרם אפילו בעולם הזה. אבל השורש שהכל נשען עליו הוא שבעשיית המצוה אל יחשוב שהיא עליו כמשא וממהר להסירה מעליו. אבל יחשוב בשכלו כאילו בעשותו אותה מצוה ירוויח אלף אלפים דינרי זהב, ויהיה שמח בעשותו אותה מצוה בשמחה שאין לה קץ, בלב ובנפש ובחשק גדול ... וכפי גודל שמחתו באמת ובטוב לבב הפנימי כך יזכה לקבל אור עליון. ואם יתמיד בזה אין ספק שישרה עליו רוח הקודש[!]. וענין זה נוהג בקיום כל המצות כולן׳.1538 כך גם תלמידו, ר׳ חיים ויטאל, שחייב שמחה באופן מקסימלי, וציין כי ׳על ידי כך ימשיך שפע בכל העולמות׳.1539  

			כנראה שהאר״י שב ודיבר על כך, הן באשר לדחיית העצבות1540 הן באשר להדגשת השמחה. ר׳ אליה די־וידאש כותב: ׳ושמעתי בשם מו״ה יצחק די לוריא אשכנזי ע״ה, שפי׳ פסוק תחת אשר לא עבדת וגו׳ מרוב כל, פי׳ יותר אם היה לך רוב כל, והכונה שיהיה שמח בשמחת הקב״ה ובמצוותיו יותר מכל ממון שבעולם׳.1541 דברי האר״י חזרו ונמסרו בשינויים קלים, ואציין את הכתוב בספר הלכי לר׳ אברהם דאנציג, שיחסו החיובי לעולם הקבלה מתברר מנתונים שונים. וכך הוא כתב: ׳השמחה הגדולה במצוה, ופירש האר״י ז״ל שזה שכתוב תחת אשר לא עבדת ... רוצה לומר שלא שָמַחת בעבודה יותר מאילו מָצָאת רוב תענוגות ואבנים טובות ומרגליות׳.1542 

			והנה, עם שהדגשנו, בעקבות המקורות, את היות השמחה יסוד בעבודת ה׳, הרי עדים אנו לעיונים מגוונים בנקודה זו. השאלה המרכזית בעיניי היא, האם השמחה היא תנאי מוקדם לקיום המצוה, שמא השמחה מתרחשת בד בבד עם קיום המצוה, ואולי השמחה פורצת לאחר קיום המצוה? כמדומה, שאלה זו איננה תיאורטית, אלא נובעת ממעמקי הנפש. והמקורות כמעט שותקים בכגון דא ואינם מרבים לדון בכך. אולי אפשר להציב ברקע הדברים את השאלה הבאה: האם ציווי של מלך ותחושת העמידה לפניו תוך יראת רוממותו אינם מניחים לאדם להביע רגש של שמחה, שבמידה מסוימת מהווה היפוכה של תחושת הדיסטאנץ והיראה בה הוא שרוי בשעה זו?1543 דומה שכבר חז״ל הרגישו בכך כאשר נדרשו לפסוק ׳עבדו את ה׳ בשמחה וגילו ברעדה׳, והורו: ׳במקום גילה שם תהא רעדה׳.1544 שמא הדבר אפשרי רק לגבי הקב״ה, כשם שהמדרש קובע לגבי הצירוף של יראה ואהבה שהם אפשריים רק ביחס לקב״ה, ׳שאין לך אהבה במקום יראה ויראה במקום אהבה אלא במדת המקום׳.1545 וכך כותב רבנו יונה במאה הי״ג: ׳עבדו את ה׳ ביראה — ובאותה היראה והרעדה תגילו בה. שאע״פ שאצל בשר ודם היראה והשמחה הם דבר והפכו, שבשעה שהאדם מפחד מזולתו הוא עומד נרתע ודואג, אבל הקב״ה איננו כן. אדרבה, כשהאדם מתבונן בגדולתו וירא מפניו ישמח ויגיל באותה יראה מפני שבאמצעיתה מתעורר לקיים המצות, ושש ונעלס בקיומם׳.1546  

			נראה אפוא שהעמדות השונות שיובאו להלן נובעות במידה רבה מן הסתירה או המבוכה הנפשית הפנימית שהוצגה לעיל בקצרה. לאמור, אם הכיוון של קיום המצוות הוא פורמליסטי, על־פי חוק גרידא, כעבדי מלך, הרי קשה לשלב את השמחה. לא בכדי נמצא ששמחת יום־טוב, למשל, הנתפסת כמצוה מן התורה, מתבטאת אמנם בשמחת הגוף (׳אין שמחה אלא בבשר ויין׳), אבל היא מוקרנת כלפי חוץ, כשמחה חיצונית. למשל, יש לשמח את אשתו בתכשיטים, להזמין עניים לביתו ולסעוד עמהם,1547 כדי שלא תהיה זו ׳שמחת כריסו׳1548 אלא שמחת מצוה. ואמנם, במסגרת זו בולטת הרבה פחות שמחת הנפש הפנימית כמהותה של המצווה. ואם במצות השמחה כך — על אחת כמה וכמה ביתר המצוות. לפיכך, אף לגבי אלה אנו מוצאים הנמקה חיצונית, כביכול, למשל, היות שזכית להשפעת טוב ממרומים, או היות שרצה הקב״ה לזכות את ישראל, לפיכך הירבה להם תורה ומצוות — הרי אדם שמח לממש זכות זו, להודות ולשמוח על כך. 

			נראה לי שלא אחטיא את המטרה אם אקח שני נושאים קרובים מאוד ואדון בהם, כדי להראות את המתח הקיים בין חכמי הלכה פורמליסטיים לבין חכמים שהרגש החם שבתוכם גובר לפעמים על החוק היבש. 

			הנה ברכת כוהנים, זו חותמת במילים: ׳לברך את עמו ישראל באהבה׳. אהבת הבריות נתפרשה אצל חכמים שונים ככרוכה בשמחה. לכן, מי שאינו שרוי בשמחה, שמא אינו רשאי לברך ברכת כהנים. זאת ועוד, עצם הענקת הברכה מחייבת שמחה. ומסיבה זו קבע הזוהר, ועל־פיו קבעו גם בדורות מאוחרים יותר, שכהן שאינו שרוי בשלום עם הציבור אינו רשאי לשאת כפיו. וכך כותב הזוהר (בתרגומי): ׳כל כהן שאינו אוהב את הציבור [במקור: העם] או הציבור אינו אוהב אותו, לא יישא כפיו לברך את הציבור׳.1549  

			והנה, הרשב״א, מגדולי חכמי ספרד, נשאל: ׳כהן פנוי אם מותר לישא את כפיו אם לאו, לפי שמצאת בשם הרב ר׳ יצחק ב״ר יהודה ז״ל שאינו נושא את כפיו עם אחיו הכהנים, שהמברך צריך לברך מתוך השמחה, והשרוי בלא אשה שרוי בלא ברכה. תשובה. דבר זה לא שמעתיו לאחד מרבותי[נו] ז״ל מעולם, ולא ראיתיו לאחד ממחברי הספרי[ם] ואולי מדרש הגדה הוא. אבל לפי גמרתנו אינו נר[אה] כן שלא הוזכר זה בשום מקום׳.1550 

			כנגדו, מהר״ם מרוטנבורג, מגדולי חכמי אשכנז, כתב לגבי כהן השרוי באבל, שנהוג ׳שכל העומד לברך ראוי שיהא שרוי בשמחה ובטוב לבב ... והטעם הזה י״ל [=יש לומר] גם על פנוי שאינו עולה לדוכן, שכל השרוי בלא אשה שרוי בלא שמחה, ומצוה להנהיג מדות הראשונים׳.1551  

			נראה שהנושא עדין למדי, ואנו נוכחים שיש פוסקים שפתרו אותו לפי ההלכה הכללית, ויש שהעמידו בראש את הרגש והתחשבו במידות אנוש וברחשי לבם.1552 

			הבה ונחזור עתה אל העמדה הגורסת שהשמחה היא תנאי מוקדם לקיום המצוה. הנה ר׳ אלעזר אזכרי מנה, בהקדמת ספרו, בין תנאי המצוות את ׳התנאי הרביעי, השמחה הגדולה במצוה, דכל מצוה ומצוה שתזדמן לו דורנא הוא דשדיר ליה [=דורון ששיגר אליו] קוב״ה. ולפי רוב השמחה יגדל שכרו׳. אף השל״ה ציטט דברים אלה וכתב: ׳תשוקה — והוא החשק והאהבה לש״י ולתורתו הקדושה ולמצוותיה ולשמור ולעשות ולקיים את הכל בשמחה גדולה שישמח שזוכה לעבוד את הש״י ולהיות דבק בו׳.1553 ומיד הוא מצטט את ספר חרדים. ומעין זה כתב גם ר׳ חיים ויטאל: ׳השמחה מוסיפה חשק רב ואהבה להתדבק בו ית׳׳.1554 לאמיתו של דבר, לפעמים קשה לדעת מה קדם למה — הביצה או התרנגולת? הנה השל״ה בהמשך דבריו דלעיל כותב: ׳ומכח שמחתו בקיום תורה ומצוות יעשה הכל בזריזות גדול ובחשק נמרץ. ז״ל [=זה לשון] ספר החרידים, דרך החושק לשורר׳ וכו׳. אפשר שמחברים אלה רואים לנגד עיניהם שמחה המקדימה את המעשה עצמו כאשר המקיים משַווה לנגד עיניו את הבורא המצַווה, והמעשה ממחיש את הקשר ביניהם, ובה בעת השמחה מוסיפה ומלווה את המִצוה. 

			מכל מקום, השירה הדתית, שנזכרה בדברי ספר חרדים והשל״ה, כביטוי של שמחה, מוכרת לנו הן כגורמת דבקות, כמי שמכניסה את המיסטיקן לטראנס1555 הן כמתארעת תוך כדי דבקות, ואפילו כתוצאה ממנה.1556 לא לשווא נכרכו יחדיו יסודות השמחה והאהבה. הודגשה התופעה ׳שאחד מן הענפים היקרים שבהתלהבות חשק ישיר האוהב שיר ידידות לפניו׳.1557 ואכן, זו בוצעה בהבעת ׳קצת שירי אהבה אשר שרנו לו בשמחה בחברת ״חברים מקשיבים״׳.1558 תפיסה זו הובעה, כמדומה, בצורה ברורה בשער הכוונה, וכפי שציטט ר״א אזכרי,1559 על חסידים ראשונים אשר בהתבודדותם ׳הם רועדים בטבע ושמחים על אותה רעדה, כדבר שנאמר עבדו את ה׳ בשמחה וגילו ברעדה׳. אין ספק שמדובר בשלב מיסטי נעלה, המלוּוה גילויי רעדה והתרגשות, ועם זאת — הבעת שמחה. התרגשות ניכרת כזו, של שמחה רועדת, נזכרת גם אצל הרמב״ם.1560 

			באמת אפשר להציע שאדם ייזום אמצעים מעוררי שמחה כדי שתחול עליו שמחת הנפש. כך כתב די־וידאש: ׳וכיון שכל העליונים הם מעוררים שירה מפני חשקם לידבק בו, בערך [=בדומה ל]זה האדם ג״כ צריך לעורר שיר ושבח לשמח את קונו ... כי השיר גורם הדבקות׳.1561 יש בדברים האלה הד לשירת המלאכים בספרות יורדי המרכבה. אכן, מקצת מן ההמנונות של המלאכים הנזכרים בספרות ההיכלות עניינם שירי הלל ושבח, בדומה לתהלים מזמור קמח, ומקצתם נועדו להכניס את המיסטיקן, לפחות, לאווירה ולטראנס של דבקות או ראיית פני המלך וכדומה. די־וידאש מדגיש אפוא כאן את הפן האחרון. יתירה מזו, של״ה מעיד על ׳קדושים אשר בארץ ... דמתוך שמחה מגלה החכם רזי תורה ... ולכוונה זו יעשו ג״כ מקצת חכמי זמנינו י״ץ כי לפעמים אירע ששותים ושכרו דודים הרבה יותר מדאי׳. אך הוא מלמד עליהם זכות, שכן ׳כוונה אחת להם כדי שתחול השמחה בנפש, ומתוך שמחת הנפש תחול רוח הקודש׳.1562 דברים מעין אלה נמצאים כבר בכוזרי: ׳ואם תעלה עליזותך במצוות אל מדרגת הזמר והריקוד יהיה לך גם אלה עבודת האלוקים ואף על ידם תדבק בענין האלוקי׳.1563 

			הצעד הבא הוא השמחה המלווה את מעשה המצוה.1564 ר׳ חיים ויטאל דרש זאת ללא פשרות: ׳וכשיעסוק בתורה ובמצוות יהיה שמח בקצה אחרון׳.1565 כלומר, במידה מירבית. החיד״א כתב: ׳ישתדל מאד שכשעושה מצוה או לומד תורה יהיה בשמחה גדולה מאלפי זהב וכסף, על שזכה ללמוד בתורה או לקיים מצותו יתב׳, ובודאי שזה ימשיך עליו קדושה יתירה׳.1566 ואף כינה זאת ׳הידור מצוה׳: ׳הידור מצווה שיהיה שמח הרבה בעשייתה, וכתבו ז״ל דנוטל שכר הרבה על עשייתה בשמחה יותר מהמצוה גופא׳.1567  

			פעמים שהעדר שמחה גורם תוצאות הלכתיות, כפי שראינו לעיל לגבי כהן. כאן ניתן מקום בולט גם לרגש הדתי־הרליגיוזי. ולפיכך, אין המצוה קבלת עול כפשוטה, ואסור לאדם לראות בה נטל ו׳משא כבד׳. ׳קבלת עול מלכות שמים׳, שכה הודגשה במקורות תלמודיים ומאוחרים יותר (עד לישעיהו ליבוביץ), היא היא נקודת המפתח שלנו. האם קבלת עול נושאת עמה מסר של נתין, עבד ואפילו בן, שיש עמה סבר פנים חמורות, או שמא העול הוא סמל ואמצעי הקשר שיש במימושו סבר פנים שוחקות? כך או כך, אפשר להיווכח שבדרך כלל אותם חכמים שהדגישו את התחושה הפסולה של ׳משא כבד׳ הם הם שדרשו שמחה שתלווה את מעשה המצוה.  

			ואף מצאו לכך הנמקות, או ליתר דיוק דימויים שבנותני טעם. למשל, ׳כאילו באת לביתו כקרוא אל שלחנו ומנעמיו, ותן שבח על כך בפיך ובלבך׳.1568 מעין זה היא התפעלותו של רמח״ל, הקורא: ׳עיקר גדול בעבודה ... שיהא לבו של אדם עלז׳ על כי הוא ׳זוכה לעבוד לפני אדון ית׳ שאין כמוהו׳.1569 או בלשונו של די־וידאש: ׳כלל השמחה יהיה לפי זה שזיכהו ה׳ להיות מעבדיו המיחדים אותו, מה שלא כל אדם זוכה לזה׳.1570 וכן בן־זמנו, אזכרי, הדורש להתפלל ׳מתוך שמחה, שש ועלז שזוכה לעבוד למלך שאין כמותו׳.1571 בדומה לכך בדברי ר׳ משה חאגיז: ׳נתנו השי״ת לשליח שלוח לעשות שליחותו, ובעשותו איזה מצוה ישמח ויגל הרבה מאוד׳.1572 לדעתי, השמחה הנזכרת כאן ראויה לתשומת־לב מיוחדת, באשר חלקו הראשון של המשפט מקורו, בלא ספק, במדרש: ׳אמר הקב״ה לישראל: היו מכבדין את המצות שהן שלוחי, ושלוחו של אדם כמותו׳ (תנחומא ויגש ו). אם כך, התוספת של ר״מ חאגיז, המדגישה את השמחה בעקבות כך, מלמדת על המגמה המאוחרת. מוחשי יותר הוא הדימוי שהמצוה היא דורון ששוּגר מאת המלך,1573 כלומר, אמצעי קשר נכבד והדוק. בדומה לשני המוטיבים האחרונים נמצא אצל די־וידאש: ׳ובעמדו בבית הכנסת יהיה שמח שעומד בבית ה׳ ... בעסק המצוות יהיה שמח שהרי המצוות הם תכשיטי המלך והוא מתקשט בהם׳.1574 

			פועל יוצא מגישה זו הוא הדגשת ערכה (לא במובן הפשוט1575 של שכר) של המצוה הנעשית בשמחה, והדגשת תוצאות הלוואי של השמחה. המקובל בן המאה הי״ג, ר׳ עזרא מגרונה, כותב: ׳השמחה היא תוספת רוח הקודש והנאת זיו השכינה הדבק בנשמה׳.1576 כלומר, השמחה היא תוצר לוואי בעל משמעות נעלה. ניסוח יפה מאוד ניתן למצוא גם בחיבור לוריאני: ׳צריך שבעשותו המצוה שיעשנה בשמחה רבה ועצומה, וכפי גודל שמחתו באמת ובטוב לבב הפנימי כך יזכה לקבל אור עליון. ואם יתמיד בזה אין ספק שתשרה עליו רוה״ק[!]. וענין זה נוהג בין בקיום כל המצות כולם בין בעת שעוסק בתורה — שיהיה בחשק נמרץ ובהתלהבות עצום כאלו עומד לפני המלך ומשרת לפניו בחשק גדול למצוא חן בעיניו לקבל ממנו מעלה יתירה וגדולה׳.1577 די־וידאש ניסח זאת בצורה חדה וברורה ובתוספת משמעות תיאורגית, שכן כל מעשה של אדם יש לו השלכה על העולמות העליונים, לפיכך: ׳ראוי שיהיה שמח בפרט כאשר ידע מה תיקון עושה [בעולמות העליונים] בעשיית המצוה ההיא, ומה תועלת עושה לנשמתו׳.1578  

			ושוב הוא חוזר ומדגיש: ׳כל העבודות האמורות שחייב האדם לעשות לתיקון השכינה צריכין שיהיו בשמחה׳.1579 בקו מחשבה זה משיגה השמחה תוצאות מפליגות, בכך שהיא גורמת לאחדות העולמות העליונים והתחתונים, ולהשפעה יתירה של המאציל. לא במקרה נמצא בכתבי החסידות המאוחרת: ׳בשמחה הוא אותיות מחשבה. ושמחה הוא תענוג. ושמחה בלא מחשבה נקרא הוללות׳.1580 ובאופן חיובי: בשמחה של מצוה מעורר ׳בחי[נת] שמחה העליונה, שהשמחה גורם הגילוי, והוא שהאור בא ונמשך מעצמות המאציל בתוספות ועילוי רב׳.1581 השמחה היא ביטוי לאהבה,1582 ואהבה פירושה אחדות. ׳ודע כי מציאות השמחה גורם ייחוד, שא״א שיתקרבו העלולים עילה בעלול אם לא יהיה ביניהם שמחה ... כי עיקר השמחה הוא ייחוד וקשר האצילות כלו כא[חד] והארתו ע״י המאציל, שזהו כל השמחה שיאירו ויתייחדו כולם כאחד עד שיאיר בהם המאציל כראוי׳.1583 

			ברם, אצל די־וידאש מתגנבת גם הסברה מאוד פרגמטית וקניינית, שיש בה כדי להמעיט את ערך השמחה. שכן יש שהוא כורך את השמחה באמונה שאדם המקיים מצוה יטול שכרו, ולפיכך ׳יעבוד בשמחה׳. אמנם יש גם רמה גבוהה יותר, ׳כשיחשוב בטובת הבורא יתברך עליו ... ויאמר בלבו עילת כל העילות וסיבת כל הסיבות ... עם היות שלגדולתו אין לה תכלית וסוף ישגיח על יתוש קטן כמוני׳.1584 אולם הצד השווה בשתי הרמות הוא שנקודת המוצא היא האני האנושי. כנגד דברים אלה, החסידות פיתחה את הרעיון מכיוון נגדי. כלומר, ההתבוננות באימננטיות האלוהית והמוּדעות לנוכחוּתה המתמדת בכל מקום, בחינת ׳ואני תמיד עִמָּךְ׳ (תהל׳ עג כג), היא זו שמעוררת את חוויית השמחה. ׳ויהיה תמיד בשמחה ויחשוב ויאמין באמונה שלימה שהשכינה אצלו ושומרת אותו, והוא מסתכל על הבורא ית׳ והבורא ית׳ מסתכל בו׳.1585 

			היטיב לתאר זאת ר׳ שניאור זלמן מליאדי: ׳עוד זאת תהיה שמחת הנפש האמיתי׳ ... יעמיק מחשבתו ... ענין יחודו ית׳ האמיתי איך הוא ממלא כל עלמין ... והנה כשיעמיק בזה הרבה ישמח לבו ותגל נפשו ... כי היא קרבת אלוהים ממש. וזה כל האדם ותכלית בריאתו ובריאת כל העולמות ... להיות לו דירה זו בתחתונים ... והנה כמה גדולה שמחת הדיוט ושפל אנשים בהתקרבותו למלך בשר ודם המתאכסן ודר אתו עמו בביתו, וק״ו לאין קץ לקרבת ודירת ממ״ה הקב״ה׳.1586 לכאורה, דומה עמדה זו לזו של די־וידאש שהזכרנו, אך לאמיתו של דבר היא מפנה את המחשבה לכיוון התכלית האלוהית, ומדברת על המפגש ההדדי שבין אדם למקום, ובכך שוני רב לעומת הדגשת האני היתוש בידי די־וידאש. בתפיסת די־וידאש יש מן הכניעה, אולם בתפיסת רש״ז, ובחסידות בכלל, יש הרבה מיסוד האופטימיות. ואחת משלוחותיה היא ההתרחקות מן השלילי, מן החטא, ובפרט מן העצבות. דומה עלי שיפה יהיה לצטט מדבריו הקולעים והתמציתיים של א״ז אשכלי על תפיסת החסידות: ׳הזכיה שזוכה אדם לעבוד את ה׳, היא כשלעצמה צריכה למלא את נפשו שמחה. השמחה היא יסוד של תקווה בלתי פוסקת, של אמונה בעולם, של אמונה במעשים הטובים, של אמונה בתיקון עצמו — היא אור החיים׳.1587  

			מכאן נצעד צעד נוסף. הופעת השמחה מוכיחה שאדם קִיים את המצוה בשלימות. במילים אחרות, אם חפץ אדם לדעת אם קיים את המצוה כתיקונה — הרי השמחה היא אמת־המידה לכך. תפיסה זו רואה, כנראה, את השמחה כפועל יוצא, שאולי אין האדם מוּדע לכך, אבל עצם קיום המצוה בשלימות ממילא מעורר בו רגש שמחה שהוא מופיע ומתקיים בו־זמנית. עמדה זו היא הנמצאת גם ביסוד פירושו של המהר״ל לדברי התלמוד, שמי שלא נשא אשה שרוי בלא שמחה: ׳כל שמחה הוא מפני השלימות, כי כאשר אחד בשלימות אז בא השמחה. ואין אדם בשלימות כאשר אין לו אשה, ולכך שרוי בלא שמחה׳.1588 וכן: ׳כשהמצוה נעשית בלב טוב היא עצמה נותנת שמחה׳.1589 דהיינו, השמחה מתעוררת לאחר קיום המצוה, כביכול פורצת מאליה ככל שהמעשה נשגב יותר. אין זה פלא שתפיסה זו גם תקעה יתדות נאמנים בחסידות, כגון: ׳מן השמחה שיש לאדם בפעולה טבא, מזה מוּכח שהוא ישר׳.1590 ובאופן בולט: ׳כשאדם עושה מצוה בשמחה זה סימן שלבו שלם לאלוקיו׳.1591  

			קיום מצוה בשמחה יש לה גם פן נוסף, קרוב למה שאמרנו זה עתה. דהיינו, השמחה המלווה את עשיית המצוה מצביעה מאליה על התמסרות המקיים בלב שלם, והעדר כל פנייה מצידו. כך, למשל, כותב רח״ו: ׳כאשר יוטבעו כל המידות הטובות בטבע גמור עד שקיים התרי״ג מצוות בשמחה, מאהבה, בלי גרוי יצה״ר כלל ... הנה זה נקרא חסיד גמור׳, שהיא מעלה גבוהה מאוד בהייררכיה שהעמיד רח״ו.1592 ומעין זה העיר החיד״א על דברי הזוהר ׳שאפילו התורה והמצוות יש בהן פקפוק מצד חסרון הכוונה והדבקות והשמחה, וכ״ש אם יש איזה פניה׳.1593 הדברים קיבלו גם ניסוח אופייני לספרות המוסר הקבלית: ׳כשעושה אדם מצוה יבין וידע שמתקנים עמה כל אבריו, שנכנס קדושת המצוה בקרבו ודוחה לחוץ טומאת היצר, ולכן יעשה אותה בשמחה רבה׳.1594 וכן הורה ר׳ יום טוב צהלון, במאה הט״ז: ׳לעשות בשמחה ובזריזות מצוות קונו׳.1595 ומעין זה אצל חכם תוניסאי: ׳הוי רץ למצוה קלה, שכל המצוות שיעשה יהיו בשמחה ובזריזו׳ ובלב טהור מבלי שום התעצלות ועצבות, כי הריצ׳ והזריזו׳ מורים על לב טהור בעבודת ה׳׳.1596 ובקצרה: ׳השמחה מורה שאוהב את הדבר הרבה׳.1597 

			הסבר מעניין יותר נמצא דווקא בדברי פילוסוף: ׳הדבר הנותן שלמות אל המצוה כדי שיושג על ידה התכלית המכוון בה היא השמחה, כי השמחה נותנת גמר ושלמות אל הדבר הנפעל ... ולזה תמצא המשורר מזהיר על עבודת הש״י שתהיה בשמחה, אמר עבדו את ה׳ בשמחה ... לא שתהיה העבודה בשחוק וקלות ראש ודרך הדיוטות, אבל ראוי שתהיה ... ביראה ורעדה כשתשער הנפש רוממות ה׳ והתנשאותו, ותירא ממנו בהיותה מבחנת שפלות עצמה וגודל מעלתו, ותגיל ותשמח באותה היראה והרעדה ... ובגילה הזאת שתשיגו תהיה עבודתכם שלמה׳.1598 לפנינו אפוא שמחה מתוך יראת הרוממות הקובעת את שלימות העבודה. ובכך עתידה היתה החסידות להיכשל באופן חלקי. שכן חסידים — שהיו ברובם ״עמך״ ולא השכילו להעמיק בדבר,1599 ולגביהם היתה זו באמת שמחה ׳דרך הדיוטות׳ — הם שיצרו רושם שלילי ומגונה ביחס לכלל החסידים, שלא בצדק. עיון בספרות הדרוש החסידית ובסיפורי מעשיהם של צדיקים מגלה פן עמוק ורבגוני בהרבה מזה המצטייר ״ברחוב״, ובעיקר תחת ידיהם של ה״מתנגדים״, ובמיוחד של הסאטיריקנים שבהם. זהו המחיר ששילמה המערכת החסידית הרעיונית־ערכית בגין הפופולריות שלה.1600 לא כן חשבו גם מחברים רבים שהעמידו את ״גילוי״ האר״י כלייט־מוטיב. ר׳ אלעזר אזכרי מציין: ׳וכן גילה הרב החסיד המקובל מוהר״ר יצחק אשכנזי זצ״ל לאיש סודו, שכל מה שהשיג שנפתחו לו שערי החכמה ורוח הקדש, בשכר שהיה שמח בעשיית כל מצוה ומצוה בשמחה גדולה לאין תכלית׳.1601 ובכן, ׳שמחה גדולה׳, שמחת אמת מקרב לב, היא זו שמעשירה את עושה המצוה בהישגים מיסטיים.  

			ועוד נאמר בשבחה של השמחה, שהיא מונעת את השגרה ואת המונוטוניות. כך כותב בקצרה השל״ה: ׳ויש כמה פנים לעבוד בשמחה, ולהיות כל ענין בפרוטגמה חדשה׳.1602 ובספרי חסידות רבים תמצא שהשמחה מבטלת את ׳הדינים׳.1603  

			צעד נוסף אפשר למצוא במאמר התלמודי ׳אין הנבואה1604 שורה לא מתוך עצבות ולא מתוך עצלות ... אלא מתוך דבר שמחה של מצוה׳. דומה עלי שהפירוש החסידי, עם שמובע בלשון מופלגת, הוא פשוטו של מאמר זה. לאמור, העצבות היא שקיעה פנימית לתוך נבכי נשמתו של האדם כאינדיבידום. ומצב זה אינו מאפשר לקלוט מן החוץ נבואה, ובוודאי שאינו מאפשר לקיים את השליחות אל הזולת, שהיא מיסודות הנבואה. החסידות ביטאה זאת בחריפות כמעשה של עבודה זרה, שכן אדם עובד את עצמו אותה שעה. כנגדה מציינת השמחה פתיחות אל הזולת ואל הקב״ה, ובמצב כזה נוח גם לקיים את הקשר ולבטא את הזיקה הדתית באמצעות מעשה של מצוה או דרך לימוד תורה.  

			בתלמוד (קידושין לב ע״ב) נאמר שאצל הלומד תורה הופכת היא מ׳תורת ה׳׳ ל׳תורתו׳. כביכול הוא נמצא בתהליך הזדהות עם התורה. ממילא, לימוד תורה מתחייב בצורה מסוימת. במדרש מסופר כי ׳בן עזאי היה יושב ושונה והאש מלהטת סביבותיו. בא אצלו ר׳ עקיבא אמר לו: בן עזאי מה יום מיָמים? א״ל: שמעתי עליך שאתה יושב ושונה והאש מלהטת סביבותיך — אמרתי בחדרי המרכבה ירדת. א״ל: והלא דברי תורה נמשלו לאש ... אני יושב ושונה והדברים יורדין ושמחין לפני כיום נתינתן מסיני׳.1605 הזיקה בין האש ומעמד הר סיני עולה גם במסופר על האר״י שדרש ׳סודות עמוקים׳, ותוך כך ׳להב אש׳ היה ׳עולה עד לב השמים והיו דברי תורה כנתינתן מסיני׳.1606 למעשה, זו מבטאת חזרה על אותו מצב בראשיתי של ההתגלות בהר סיני, שתוארה גם על־ידי פייטן קדמון: ׳עליונים ששו ותחתונים עלזו בקבלת תורה הכתובה מסיני׳.1607 עניינה — התפעמות מלאת שמחה מעצם חוויית ההתגלות האלוהית, התיאופניה. כך נוצרת כל פעם מחדש הזיקה ההדדית, חזרה אל השורש הפנימי של התורה, כאילו נסגר מעגל. יצור אנוש מזדהה, כביכול, עם הקב״ה, וקבלת התורה היא ממש כנתינתה. זוהי החוויה הנעלה של פגישת המיסטיקן עם האל, אותה תיאר גם ריה״ל: ׳בצאתי לקראתך — לקראתי מצאתיך׳.1608 ואולי זהו גם פשר הדימוי הנועז: ׳הקב״ה דומה לזקן יפה יהודי ותלמיד חכם׳.1609 אפשר שיש בכך ביטוי להזדהות מלאה עם הקב״ה, שאפילו הוא נראה מתוך אספקלריה אישית. ולכן הוא גם מקיים מצוות ככל אדם מישראל: ׳את מצותי תשמורו — כביכול הקב״ה הוא עושה כל המצות ... מצותי ממש שאני עושה׳.1610 הרי שחוויה של קיום מצוה עשויה להעלות את האדם עד לדרגות הגבוהות של רוח הקודש והשראת השכינה, ״ללמדך שאין רוח הקודש שורה אלא על לב שמח״ (ירושלמי, סוכה פ״ה, ח״א). ואביא דוגמה נוספת להזדהות ולתוצאות: ׳כל אלו שבעת ימי החג הזווג של המלך והמטרוניתא נמצא. לפיכך צריך כל בן ישראל להראות שמחות ביותר באלו הימים כי הוא זמן שמחה בעליונים ובתחתונים. לכן כל מי שהוא משמח עצמו בזה החג הוא מוסיף שמחה עליונה ושמחה תחתונה׳.1611 

			מעניין שמקצת מקובלים משתמשים בדברי בן־עזאי ומתארים בלשון שונה במקצת את הסיטואציה המקסימה: ׳ואני יושב ושונה והדברים יורדין ושמחין לפני׳.1612 דברים אלה הובאו על־ידי ר׳ מנחם מרקנטי, אשר הוסיף על כך כי אפשר שהשמחה תבוא לשיאה בדמות בכיה: ׳ואולי תתגבר עליו אותה השמחה עד כי יתחדש עליו בכיה רבה ומופלאה ותבקש נשמתו וגופו להיפרד מגופו, וזו היא מיתת נשיקה, שמורה חיבור הנושק בדבר האהוב לו, כי אז יתחבר נפשו בשכינה׳.1613 ואלו דברים שאין להם שיעור.  

			פרשה בפני עצמה היא תפיסת השמחה אצל רבי נחמן מברסלב. אמנם כבר דנו בכך במחקרים שונים,1614 אך ברצוני להדגיש מקצת נקודות פסיכולוגיות שהועלו בכתביו ובכתבי תלמידיו. 

			קרוב לוודאי שמחלתו וייסוריו של ר׳ נחמן דחפו אותו לכיוון ריאקציוני. הוא כפה על עצמו מצבי שמחה. ׳מצוה גדולה להיות בשמחה תמיד׳.1615 לפיכך ׳האדם צריך להתחזק להיות שמח תמיד, ושצריכין להכריח עצמו בכל כחותם לזכות לשמחה׳.1616 צא וראה עד היכן הדברים מגיעים: ׳והעיקר להיות בשמחה תמיד, וישמח עצמו בכל מה שיוכל, ואפי׳ ע״י מילי דשטותא לעשות עצמו כשוטה ולעשות עניני שטות וצחוק או קפיצות וריקודים כדי לבוא לשמחה שהוא דבר גדול מאד׳.1617 לשם כך הוא מצטייד, למען האמת, בגישה פסיכולוגית ראויה לציון, ואף תלמידיו ממשיכים בדרך זו. 

			גולת הכותרת של תפיסתו היא ׳מצוה גדולה להיות בשמחה תמיד׳.1618 משמע, השמחה כשלעצמה היא ערך חשוב ומצוה גדולה. לפיכך יש לעקור את הגורמים המרחיקים אותה. ברם, כדי להסיר את העצבות והמלנכוליה יש לעקוב אחר שורשיהן. פעמים הן פיתוי של היצר הרע, פעמים הן תוצאה של הרהורי הלב על כשלון רוחני דתי, ופעמים רבות מדובר על הכשלון בה״א הידיעה — פליטת קרי. באופן כללי, ר׳ נחמן קורא לאדם להתגבר על העצבות, לחדור לתוך עצמו ולמצוא נקודות חיוביות, כך שמצד אחד ניתן לאזן את השלילה, ומצד שני, יש כאן עידוד וחיזוק ומניעת ייאוש. הנה תיאור מפורט למדי של רבי נחמן: ׳ידוע שצריך האדם ליזהר מאד להיות בשמחה תמיד ולהרחיק העצבות מאד מאד. ואפי׳ כשמתחיל להסתכל בעצמו ורואה שאין בו שום טוב והוא מלא חטאים, ורוצה הבעל־דבר [=היצר הרע] להפילו על ידי זה בעצבות ומרה שחורה ח״ו, אעפ״כ אסור לו ליפול מזה, רק צריך לחפש ולמצוא בעצמו איזה מעט טוב, כי איך אפשר שלא עשה מימיו איזה מצוה או דבר טוב. ואף כשמתחיל להסתכל באותו הדבר הטוב הוא רואה ... שגם המצוה והדבר שבקדושה שזכה לעשות הוא ג״כ מלא פניות ומחשבות זרות ופגמים הרבה, עכ״ז [=עם כל זאת] איך אפשר שלא היה באותה המצוה והדבר שבקדושה איזה מעט טוב. כי עכ״פ איך שהוא, עכ״פ היה איזה נקודה טובה בהמצוה והדבר טוב שעשה׳.1619 על כך עוד הוסיף תלמידו, ר׳ נתן: ׳כל אדם כל זמן שיש לו עדיין רחמנות על עצמו וחושב על תכליתו הנצחי צריך להשתדל מאד מאד להחיות את עצמו ולראות לחפש למצוא בעצמו איזה נקודות טובות מה שזכה מעודו לעשות איזה מצוות ודברים טובים׳.1620 ובהמשך: ׳ואם לא הייתי זוכה אלא לזה לבד גם כן ראוי לי לשמח כל ימי, מכל שכן שאני זוכה עוד לכמה וכמה מצוות ... ואם אני עדין רחוק מהשם יתברך ועדין לא יצאתי מחל אל הקדש אפילו כחוט השערה, אדרבא, זהו עקר שמחתי ביותר שאף־על־פי־כן אני בכלל ישראל ואוכל מצה בפסח ... זהו עיקר שמחתי שמר[ו]חק כמוני יזכה לִגע בדברים קדושים ונוראים כאלה ... ולמי שזוכה להרגיל עצמו ולשמח בשמחה הזאת, בודאי יזכה לכל טוב וימחלו לו כל עוונותיו׳.1621 בהקשר זה כדאי להביא מדברי הרב קוק, שמצד אחד, הלך בכיוון הזה של רבי נחמן (ובעצם גם צדיקים אחרים בחסידות), ומצד שני, אף הרחיב את היריעה הפסיכולוגית. ׳כל תשובה שהיא שלמה מוכרחה היא לפעול שתי פעולות נגדיות על הנפש. מצד אחד החרדה והיגון על החטא והרע שבתוכו, ומצד שני הבטחון ושמחה על הטוב, שאי־אפשר לו שלא ימצא האדם בתוכו איזה חלק ממנו׳. עד כאן אנו רואים אותה גישה עקרונית. ועתה ממשיך הרב קוק: ׳ואפילו אם לפעמים החשבון שלו הוא כ״כ מעורפל אצלו עד שאינו מוצא בתוכו מאומה מן הטוב, הלא אז מה שהחרדה והיגון המה מקיפים אותו מצד הכרת החטא והרע שבתוכו, הלא גם זה עצמו הרי יש בו טוב גדול, וצריך הוא מיד להיות שמח ובוטח מלא עז ועצמה גם על הטוב הזה עד שימצא את עצמו תמיד, גם בתוך הדיכוי היותר גדול של רגשי התשובה, מלא רוח חיים וחמוש ביסוד המפעל והמעשה ושמחת החיים והכנת ברכתם׳.1622 ובכן, דווקא ההכרה בחולשתו תוליך אותו לחיפוש עצמי ולשמחת חיים, ואלה ישמשו לו פתח־תקוה לעתיד מבורך. 

			אם נחזור לר׳ נחמן, נראה שהוא שב וחוזר על עצתו, שהזכרנוה זה עתה, ומוצא כל מיני טיעונים להגברת השמחה.1623 במסגרת זו גם יש מקום לקריאתו ׳לא לפחד כלל׳, המהדהדת בשיחות ובדרושים רבים.1624 

			ר׳ נחמן קבע הערכה רבה לשמחה משום ש׳שורש נקודות כל המצוות היא השמחה׳.1625 אפשר להזכיר במקביל את היפוכה של זו: העצבות. ואמר עליה אחד הצדיקים, כי העצבות כשלעצמה אינה חטא, אך תוצאותיה חמורות ביותר והיא יכולה להוביל לכל העבירות.1626 

			רבות הפליג ר׳ נחמן בשבח השמחה ובמעלות הרבות הנובעות ממנה, ולא נמנה אלא את מקצתן. ׳על ידי עשיית המצוות בשמחה ... נשלם הקדושה ומעלה החיות והקדושה שבקליפות׳.1627 ולא עוד, על ידי השמחה יכול האדם לתקן כל מה שפגם על ידי חטאיו, להשלים כל חסרונותיו ואף חסרונות הנובעים משבירת הכלים,1628 ולסייע בכך גם בתיקון הכלל, שהרי גם השכינה נגאלת מבין הקליפות.1629 

			וככל שגדול ערכה כן גדולים המאמצים הנדרשים להשקיע כדי להגיע למצב של שמחה. ר׳ אהרן מקרלין אמר: ׳וצריך האדם לייגע עצמו על שמחה יותר מעל כל המדות טובות׳.1630 ושוב: ׳לזכות לשמחה זה קשה וכבד להאדם לזכות לזה יותר משאר כל העבודות׳ — העריך ר׳ נחמן מברסלב.1631 וכל כך למה? או מפני הבעיות החומריות והרוחניות הפוגעות באדם וטורדות את שלוות נפשו, או משום שאינו מתייחס כראוי לשמחה, ׳שאינו נחשב בעיניו למצוה כלל׳.1632 גם בספרות קדומה יותר מוצאים אנו כי פיתויי היצר הרע גורמים, בסופו של דבר, לעצבות, ולכן נדרשות תעצומות נפש כדי להגיע אל השמחה. אחת הטענות, כפי שמעלה ר׳ חיים ויטאל, היא: ׳באמרו לו איך יעלה בדעתו גוש עפר רמה ותולעה להתקרב להתקדש בקדושת מלכו של עולם׳.1633 ותמיהה זו, היא בבחינת ׳בא עליו בדרך חסידות׳, כלומר תוך העמדת פנים עניינית ותמימה ביותר. טענה אחרת היא: ׳לפעמים מטעה היצה״ר לאדם ואומר לו שעבר עבירה גדולה ... כוונתו שיהא האדם בעצבות מכח זה, ויבטלו בעצבותו מעבודת הבורא ית׳׳.1634 

			בעיה לא פחות חמורה היא ההערכה של שמחת אמת. אכן, כבר בדרשה עתיקה מתגנבת נימה פסימית קשה, המצביעה לעבר סוף חיי האדם. כלומר, תודעת האדם כבן־חלוף מונעת ממנו ביטוי של שמחה. כביכול עֶצב מַתמיד נסוך על פני בן־התמותה: ׳אמר הקב״ה, בעולם הזה אין המות מניח לאדם שישמח, אבל לעולם הבא בלע המות לנצח׳.1635 נכון שהדרשן מנסה להמתיק את הגלולה בכך שהוא מציג את העוה״ז כעין פרוזדור לעוה״ב, ואם יזכה האדם להגיע להיכל של העולם הבא כי אז יגיע לשמחה האמיתית. בוודאי, תפיסה זו של העוה״ב ״פתרה״ במסגרת האמונה הדתית גם בעיות אחרות, כגון: הסבל, הגמול וכיוצא באלה, והיא לא חדלה מחיוניותה במשך דורות רבים. אם נשוב לענייננו, נמצא שגם ר׳ נחמן מביע בלשונו גישה דומה: ׳כל השמחות הם רק בשעתן, כגון למשל שמחה של חתונה או ברית ... ואם יסתכל על הסוף אין שום שמחה בעולם כי סוף אדם וכו׳, אבל אם יסתכל על הסוף של הסוף אז יש לו לשמוח מאד׳.1636 ר׳ נחמן מבחין אפוא בין שמחה הקשורה בדברים או במצבים חולפים, ככל שהם נייטרליים מבחינה דתית, לבין שמחה הקשורה באלוהות, שאך היא יש בה מעין חיי הנצח. ובעצם כבר ביטא זאת ר׳ אליה די־וידאש, בשם חובות הלבבות: ׳שאי־אפשר לו לאדם להיות דבק בשמחת קונו כל עוד שהוא שמח בשמחת העולם ... ועל כן אין ראוי לשמוח בשמחות העולם הזה שכולן עוברות׳.1637 יש אפוא סתירה מהותית בין השמחה על הישגים חומריים בני־חלוף לבין שמחה דתית. רק ההסתופפות בצלו של הקב״ה היא המספקת את תחושת השמחה האמיתית, באשר מוצקה היא ואינה בת־חלוף. 

			בכך אפשר לראות את ההסבר מדוע ר׳ נחמן מכנה את השמחה ׳עולם של חירות׳. כלומר, שחרור מעולו של היצר, מתאוות של החומר, מחיפוש אחר החולף. ׳כי שמחה הוא עולם החירות בבחי׳ ״כי בשמחה תצאו״, שעל ידי שמחה נעשין בן חורין ויוצאין מן הגלות. וע״כ כשמקשר שמחה אל המוח אזי מוחו ודעתו בן חורין ואזי יוכל להנהיג את מוחו כרצונו וליישב דעתו׳.1638 כאן אפוא הנקודה המכרעת: שמחה — על שלביה השונים, כפי שסקרנו בקצרה — גורמת שליטה עצמית ברצונו ובמוחו. לפנינו הישג רב משקל, וממילא, כאמור, יש לעמול רבות כדי להשיג אותו. 

			נימוק מעניין אחר מדוע צריך לעמול קשות להשגת השמחה נמצא בספר דברי אהרן. תחילה הוא מביא את דברי ר׳ אהרן מקרלין, שהובאו לעיל מתוך בית אהרן, בתרגום לאידיש, ומוסיף כמה מילות הסבר באידיש מתובלת בעברית, ועיקר נימוקו הוא שכל המידות הטובות ניתנות להתבטא על דרך חיקוי, חוץ ממידת השמחה, ׳כי שמחה היא טבעית׳.1639 ואם היא מידה טבעית אמיתית הרי אפשר לראותה גם כאחת המידות בהן אדם עובד את בוראו. אכן, אחד ממורי החסידות פירש את הפסוק ׳עבדו את ה׳ בשמחה׳ — במה תעבדו? בשמחה. כי השמחה בעצמה היא עבודת ה׳׳.1640 

			ברם, כדרכה של החסידות, שהיו בה גם מגמות קוויאטיסטיות, נוכל למצוא מקורות שונים המזהירים מפני הנאה שבשמחה, או מפני ״תענוג״, בעת עבודת ה׳. כך כותב, למשל, ר׳ אברהם מסלונים, ששימש אדמו״ר בירושלים עד הסתלקותו בשנת תשמ״א: ׳יש שתי בחינות בעבודת השי״ת, בחינה א׳ ... אע״פ שדרך ההוא טוב, אעפ״כ אינה עיקר עבודת הבורא בזה הבחי׳, כי עדיין הוא כעובד את עצמו, מחמת שיש לו תענוג ושמחה בעבודתו. אך עיקר עבודת הבורא כדי לתת נחת רוח לבורא שיקבל הבורא תענוג ממנו וממעשיו ... שהעובד בבחי׳ א׳ משיג רק כפי בחינתו וכוח קבלתו ... והעובד בבחי׳ השניה היא בחי׳ יותר גבוהה כי אינו חש לתענוגו והרגשותיו אלא עובד בעול מלכות שמים מבלי שירגיש וישיג שום תענוג מעבדותו רק לעשות רצון בוראו ... לפחות תהיה עבודתו זאת באמת כי כשעובד לשם הרגשת תענוג צריך להזהר מאד שלא להונות את עצמו׳.1641 

			ונסיים בתפילתו של רבי נחמן: 

			אדון השמחה והחדוה, אשר עוז וחדוה במקומך, ואין עצבות לפניך כלל, עזריני והושיעני ברחמיך הרבים שאזכה לשמח את עצמי בכל עת תמיד ותלמדני דעת ודרך עצה תודיעני באופן שאזכה להתגבר ולהתחזק תמיד על היגון והאנחה והעצבות, להרחיקם מעלי ומעל גבולי לבלי להניחם ליכנוס לאחוז וליגע בי כלל חס ושלום, רק להתגבר בכל עוז להמשיך עלי שמחה וחדוה תמיד ... ואזכה לחזק את עצמי בשמחה גדולה כל כך עד שתגיע השמחה לרגלי שאזכה לרקד ... הרבה מחמת שמחה ואזכה לעסוק בתורה ולעשות כל המצוות בשמחה גדולה׳.1642 

			שמחה ותפילה 

			בהיות התפילה אחד הערכים והביטויים הבולטים ביותר במערכת הדתית מבקש אני עתה להדגיש בנפרד את הזיקה בין השמחה לתפילה, כפי שזו עולה במקורות הרבים. 

			אפשר שמתוך ששירת הלויים תפסה חלק חשוב בעבודת הקרבנות במקדש, וזו אף לוּוְתה בכלי זמר — ככתוב: ׳ויאמר דוד לשרי הלוים להעמיד את אחיהם המשוררים בכלי שיר נבלים וכנורות ומצלתים, משמיעים להרים בקול לשמחה׳1643 — נתקשרה בתודעה הציבורית גם עבודת התפילה שתהא מלווה בשמחה, ולפעמים אף בכלי שיר (אם כי מיעטו בשימוש בכלי שיר כזכר לחורבן), כפי שנראה להלן. וכך כתב רש״י: ׳במקום רנה — בבה״כ ששם אומרים הצבור שירות ותשבחות בנעימת קול ערב׳ (ברכות ו ע״א). בסידור ע״פ האר״י, זאלקווא תקמ״א, יש בתחילה ׳קצת הנהגות לבה״כ׳, וגם השמחה מופיעה בקצרה: ׳בזוהר פר׳ ויחי כתוב שמחה בצפרא רננה ברמשא׳. הדברים כביכול מובנים מאליהם. כמו כן, מאחר שנתפרשה לחכמים ׳עבודת ה׳ — זו תפילה׳1644 הרי אפשר בנקל להסמיך לכך את הכתוב: ׳עבדו את ה׳ בשמחה׳. 

			רבות נאמר על יורדי המרכבה שהיו אומרים שירה. מקצתה מוכרת לנו מברכה ראשונה של קריאת־שמע של שחרית. אין ספק ששירת ההיכלות עוררה גם חוויה דתית,1645 ועניין בה למי שהתפילה לגביו אינה קבלת עול מלכות שמים בלבד. לא מקרה הוא שנמצא בקטלוג כתבי־היד של ספריית הבודליאנה באוקספורד, בעריכת נויבאואר, עמ׳ 343, שמצטט מכ״י 1153 כותרת: ׳אופן גם לרבינו שמעון הגדול בניגון מנטלה(?) קבלתי שהניגון מסר לו [בע]ל החלום והוא כעין ניגו[ן שי]ר של מלאכים׳. וכנראה שמקובל היה אצל [חסידי] אשכנז להתפלל בניגון. וכך הורה ספר חסידים: ׳וכשתתפלל אמור באותו ניגון שנעים ומתוק בעיניך, באותו ניגון אמור תפלתך, ואז תתפלל בכוונה וימשוך לבך אחרי מוצא פיך. לדבר בקשה ושאילה ניגון שמבכה את הלב, לדברי שבח נגון המשמח את הלב׳.1646 במילים אחרות, השירה או המנגינה מגוּוָנוֹת, השמחה — אחת היא. 

			אכן, שעה שהתפילה נושאת דברי שבח והודיה, אין זה מפתיע למצוא את יסוד השמחה והשירה המלווים את התפילה. שירת הודיה מצויה הרבה במקראות, ו׳פרק שירה׳ לימדָנו שהעולם כולו אומר שירה, והזוהר (ח״א קכג ע״א) מוסיף ׳בין לעילא בין לתתא׳. המקובלים הכניסו את פרק שירה לסדר התפילה כדי לכלול את שירת הנבראים כולם עם שירת האדם, בבחינת ׳כל הנשמה תהלל י-ה׳ (תהלים קנ ו). אם כי סייג נמצא בדברי הזוהר, ח״א רמט ע״ב, שקולו של המתפלל בקול יהא ערב לאוזן. וכנראה בעקבותיו גם ר׳ אליה די־וידאש: ׳הקורא בספר תהלים בבהכ״נ או פיוטים וכיוצא, לא ירים קול אם אין לו קול נעים׳.1647 

			אולם, כאשר אדם עומד להתפלל אל הקב״ה, הרי עצם הפנייה אליו עשויה להביא אדם לידי תחושת אימה ופחד. ׳שמעתי שמעך — יראתי׳.1648 מה עוד אם נראה את המתפלל — בבחינת שורש פל״ל, פלילים — מעמיד עצמו לדין כביכול, על אחת כמה וכמה ילבש יראת הרוממות, ירעד, ויהיה בשרו חידודין חידודין. בכך בוודאי אחת הסיבות לכתוב: לך דומיה תהלה.1649 ויקותיאל ב״ר משה הפייטן, בראש חזרת הש״ץ בשחרית לראש השנה, מביע את תחושתו במלים: ׳יראתי בפצותי שיח להשחיל׳. ובכל זאת אמרו חכמינו: ׳אין עומדין להתפלל ... אלא מתוך שמחה של מצוה׳.1650 והדבר אומר דרשני. ובלשונו של ר׳ יוסף אלבו: ׳איך אפשר שתהיה עבודת השם יתברך מושגת בעצבון ושמחה ביחד, עם היותם הפכיים׳.1651 אכן, למדנו במדרש1652 כי רק כלפי הקב״ה יכולים להתרחש בו־זמנית שני ניגודים. מכאן שהמתפלל יכול לחוש בעת ובעונה אחת יראת רוממות וגם שמחה. ועל כן מובא לעתים קרובות הפסוק ׳וגילו ברעדה׳.1653  

			יתר על כן, בניגוד מסוים למאמר התלמודי1654 הרואה בתפילה ביטוי לחיי שעה, הרי המקובל עשוי למצוא דווקא בעת תפילה את שעת הכושר לדבקות עילאית (ומינה ובה עולה השמחה). אמנם כבר בתלמוד1655 וברמב״ם1656 מצינו את כוונת הזיקה והנוכחות לפני השכינה,1657 אך על חוויה מעניינת אנו קוראים בספרות ההיכלות: ׳באותה [שעה] שעיניכם נשואות לעיני ועיני מביטות עיניכם — באותה שעה שאתם אומרים לפני קדוש׳.1658 מובעת כאן הדדיות, של עיניים שנפגשות, שהיא מנוגדת לתפיסה העקרונית המצויה בדבר הניגוד הבסיסי והתהום הפעורה בין המתפלל ואלוהיו. ובכתבי מקובלים אפשר להיווכח בהעצמה ניכרת גם בפרטים הממלאים את כל הישות. כך, למשל, בפירוש האגדות לר׳ עזריאל, מסכת תענית: ׳המתפלל צריך שיראה עצמו כאלו הוא מדבר עמו [לא: אליו!] ומלמדו ומנהיגו והוא מקבל דבריו באימה וביראה וברתת ובזיע׳.1659 ובצורה חדה יותר בלשון ר׳ נחמן מברסלב: ׳צריך כל אדם בשעת תפילתו שיצייר בדעתו שאין שם אלא אני והש״י לבד׳.1660 המתפלל כביכול מדבר עם הבורא פנים אל פנים.1661 שלב חריף יותר נמצא אצל ר׳ יוסף ג׳יקטילה, בשערי אורה, שער ה, מו ע״א: ׳כמלך שפשט כל מלבושיו ומתייחד עם אשתו׳. ובחסידות, לא זו בלבד ש׳ע״י התפלות גורם אדם זיווג עליון׳,1662 הנחה קבלית בסיסית, אלא עצם ׳התפילה הוא זווג עם השכינה׳.1663 זהו שלב מרחיק לכת בכך שמדובר על זיווג המתפלל עצמו עם השכינה. דומה שתפיסה קרובה עולה גם מניסוחו של ר׳ פינחס מקארעץ: ׳עוד שמעתי ממנו בענין התפלה שאמר, העולם סוברים שמתפללים לפני הקב״ה, ואינו כן, כי התפלה הוא עצמות אלקות ממש, כמ״ש הוא תהלתך והיא אלקיך׳.1664 

			ועל כך כתב ר׳ אברהם סבע: ׳לזה צריך כל אדם לשמוח שמחה גדולה בעת הייחוד ... וכן צריך לנגן בשעת ק״ש שהיא שמחת העולם׳.1665 כלומר, ההתרחשות הנשגבת נכרכת בשמחה גדולה. במיוחד נדרשה לכך קריאת שמע, שיש בה ערך מכונן.  

			וכך גם נאמר על חסידים ראשונים שהיו שוהים לפני התפילה, ׳שהיו בטלים מלמודם למלאכת התבודדות והדבקות ומדמים אור שכינה שעל ראשיהם כאלו מתפשט סביבו והם בתוך האור יושבים ... רועדים בטבע ושמחים על אותה רעדה׳.1666 למשפט האחרון נמצא בן־זוג בתשובתו של ר׳ יוסף אלבו. דהיינו, מצד אחד, ׳עבודת השם יתברך ראוי שתהיה ביראה ורעדה כשתשער הנפש רוממות ה׳ והתנשאותו, ותירא ממנו בהיותה מבחנת שפלות ערכה וגדל מעלתו׳. ואז, מצד שני, ׳תגיל ותשמח ... בעבור ששיערה הדבר הנורא׳, ׳שזה יורה על בריאות נפשו ושלמות שכלו׳. כלומר, השמחה היא בבחינת ׳מכה בפטיש׳, המצביעה על תהליך של הכרה בשפלות האדם מול שגב רוממות ה׳ שהגיע לשיאו.1667 ובכך מאפשר לאדם לעמוד מול הקב״ה. וזהו שאנו אומרים בתפילת נעילה: ׳אתה הבדלת אנוש מראש ותכירהו לעמוד לפניך׳. 

			הכרה זו הובהרה היטב בפי מקובל, ר׳ משה די ליאון, שכתב בשנת מ״ז: ׳יש לך לדעת על כי סוד העבודה הנכונה שצריך האדם להתפלל מתוך שמחת לבב. וכבר אמרו לא מתוך עצלות וכו׳. ולפיכך ענין העבודה התפלה להיות האדם מתפלל מתוך שמחת לבבו כדי שימצאו רעיוניו נכונים לכונן מחשבותיו אצל בוראו ולהמשיך משך הברכות מלמעלה למטה, ומתוך שמחה יכונו מחשבותיו וימצא חפץ הרצון׳.1668 כלומר, דווקא השמחה היא המכוונת את עולמו הרוחני של המתפלל, את מחשבותיו, ומאפשרת את המשכת השפע מלמעלה.  

			חכמים שונים כרכו בחדא מחתא, אימה והכנעה מזה ושמחה מזה. למשל, החיד״א כותב: ׳לא יתפלל בעצבות רק בהכנעה גדולה באימה ויראה אך בשמחה ... זולתי בעת הוידוי׳.1669 וביתר תוקף ויתר הרחבה כתב זקנו, ר׳ אברהם אזולאי: ״ואסור לאדם להתפלל לפני ה׳ בעצבות רק כעבד המשמש את קונו בשמחה גדולה, שאם לא כן אין כח בנפש לקבל הארה העליונה ע״י תפלתו, רק באומרו הוידוי או בהזכירו עוונותיו, אך בשאר התפלה, ההכנעה היא טובה מאד לנפש, אבל צריך שתהיה בשמחה״.1670  

			ורי״א מקומרנא כתב בלשון דומה: ׳אסור להתפלל בעצבות אלא בשמחה גדולה כעבד המשרת לפני רבו בשמחה ובהסברות פנים, שאם יהי[ה] עצוב ועצל אין כח בנפשו לקבל הארה עליונה הנמשכת בו על ידי תפלתו׳.1671 ודברים חשובים נכתבו בסעיף שלפני כן: ׳יזהר מאד להיות בשמחה רבה בעת תפלה, מתחלה ועד סוף, כדי להמשיך לנפשו הארה עצומה לפי ערך נשמתו וקדושתו. ואין לעשות צעקות משונות בלי לב ולב, והכל [לפי] מה שהוא אדם. ודברים שבלב כל אחד יעשה לפי ערך נשמתו לשם אל עולם בשמחה עצומה נשגבה בלב טוב ושמח בהרחבת הלב ניכנע מאד כעפר ואפר. ואין ערך [=דומה] לדבר זה׳.1672 

			ובאמת מקובל בפי חכמים כי עבודת ד׳, ובכללה התפילה, מתקיימת בשמחה, בשירות ותשבחות.1673 והמגיד ממזריטש הורה כי ׳התפלה שהיא בשמחה גדולה בוודאי יותר חשוב ומקובל לפניו ית׳ יותר מהתפלה בעצבות ובבכיה׳.1674 וכפי שאמר אדמו״ר הזקן: ׳כמו שמְרַנן ומרקד כשנשמח בגשמי, כן ויותר מכן הוא הרנון והרקוד ברוחניות בשירות ותשבחות לפני ה׳׳.1675 וכל כך למה? כבר הסביר רבינו בחיי בן אשר: ׳חייב אדם להדליק נרות בבית הכנסת, לפי שהמקום ההוא מיוחד לתפלה שהיא מפעולות הנשמה והנשמה נמשלת לנר ... ועל כן הנשמה נהנית ושמחתה מרובה באותה האור ומתרחבת ומתפשטת באותה שמחה, לפי שהאור מינה, וכל מין הוא מתקרב אל מינו ונהנה, ומתוך שמחתה עובדת את הש״י בשמחה, כי אין שלמות העבודה אלא בשמחה׳.1676 כלומר, השמחה נוטלת חלק מרכזי בתהליך העבודה הדתית.  

			בכך מתבטא ההדגש הקבלי הרואה בקיום מצוה לא רק חובה פורמליסטית, אלא גם אמצעי לדבקות בבורא. הצירוף של שני המוטיבים הוא המעשה האופטימלי, שלמות. ובלשון פסיכולוגית פשוטה: ׳השמחה מורה שאוהב את הדבר הזה הרבה׳.1677 וכך מספרים בשם המגיד ממזריטש: ׳כשהיה הוא [ר׳ אהרן הגדול מקרלין] אומר בערב שבת בצהריים בניגון מיוחד לו את שיר השירים נעשה רעש בפמליא של מעלה, ונשתתקו כל העולמות העליונים, ומלאכי השרת פסקו מלומר שירה לפני ממ״ה הקב״ה, והיו מתקבצים שיירות שיירות להאזין ולהקשיב את ניגונו הקדוש הנעים והמתוק הנלקח מעולם הניגון, שאין כל אחד כדאי לו׳.1678 ועל הבעל שם טוב מסופר שבשעה שהתפלל נזדעזעו חביות התבואה.1679 ממילא ניתן להבין את השמחה ויראת הרוממות שאפפו ומילאו את נפשו באותה שעה. לא לשווא הדגישו וחזרו והדגישו מורי החסידות הראשונים את חובת ההתלהבות, ומשל לקחו מן הסוחר, זה המצליח כאשר הוא נלהב ומחדש תוך כדי עיסוקו. 

			ופרטים אחדים הקשורים בשירה ונגינה. לצד מגמה של סגפנות נתרחשה בצפת של המאה הט״ז אווירה של שמחה והתרוממות רוח, שהשירה היא חלק ממנה. כך נתפרש הפסוק ״רננו צדיקים בה׳״ (תהלים לד א): ׳שיהיה השם הזה לנגדכם שתייחדו אותו באופן שהרנה כזו היא הדבקות הגמור. ואפשר לומר כי הכוונה לומר שסתם רנה גורם דבקות ... כמה שבחים בשבחו של מקום תקן החסיד ר׳ יהודה הלוי ע״ה, האומרם גורם דבקות נפשו באלהיו׳.1680 ואכן, במיוחד בחוגו של ר׳ אלעזר אזכרי נהגו ׳שירי אהבה אשר שרנו בשמחה בחברת חברים מקשיבים׳.1681 ובעולם החסידי ייאמר: ׳אין לך דבר בעולם שיהא מסוגל לעורר השמחה ואהבה להשי״ת כמו הניגון, לשורר שירי דבקות לה׳ בינו לבין קונו׳.1682 

			בקהילות שונות נתקיימה גם שירה בציבור. ר׳ אהרן ברכיה ממודינה נתן לכך צליל משלו: ׳יש היכל למעלה גנוז שאינו נפתח אלא בנגון ... והנשמה נהנית מהנגון לפי שהיתה רגילה1683 בניגונין בשיר של מ״ה [=מלאכי השרת] ושיר הגלגלים. ובהיותה בגוף ושומעת נגון נהנית כמו שהיתה רגילה בהיותה דבוקה ביסודה. ומרוב הערבות ראויה לשרות עליה רוח אלוהים כפי הנהגתה ויסודה הראשון ... וש״ץ המנגן בתפלתו מעלה השכינה לפני המלך העליון ... ולכן מנהגן של ישראל לנגן [=לשיר] בפה בבתי כנסיותיהם בשבתות וימים טובים, זמני היחוד׳.1684 עדות נוספת בת־הזמן על שירת הציבור נמצאת בשער תקוני שבת, שנדפס בפראג בין השנים שע״ה לשפ״ח1685: ׳והחזרתי העטר׳ לישנ׳ פה עמנו היום ק״ק פראג י״ץ המקבלים שבת בזמר׳ ושירה בב״כ ובבתי מדרשי התור׳ כי הם הראשוני׳ לכל דבר שבקדוש׳ וטהר׳, וממנו יראו וכן יעשו לדורו׳ שה פזורה׳.  

			ניתן למצוא עדויות נוספות על עוצמת השירה. על מנהגם של האשכנזים באמשטרדם מעיד החיד״א, אם כי תוך הבעת תמיהה: ׳ליל ש״ק התפללתי שם ערבית והאריכו מאד בניגוניהם, תחת שלש רגזה ארש במנהגם בג׳ מיני קול, וביותר [ב]קבלת שבת׳.1686 מנהג דומה נהגו גם הספרדים באמשטרדם, ׳שבלילי שבתות כל הקהל מנגנים מזמור לדוד ולכה דודי ומזמור שיר [ליום השבת]׳.1687 גם במרוקו נהגו בהזדמנויות מסוימות להאריך בניגון עד שקמו ׳חסידים שחששו ... יחלקו האותיות [של שם השם]׳. אך זקן אחד מאופראן עשה שאלת חלום והשיבו לו ׳רננו צדיקים בה׳׳, ׳ומאז לא פסקו מלנגן׳. דברים אלה שהיו בכתב־יד זכו לדיונו של החיד״א.1688 

			אמנם באיטליה התעוררו שאלות בעקבות מקומה של המוסיקה בתפילות של בית יראתם. דן בכך באריכות ר׳ משה ישראל חזן, כרך של רומי, סי׳ ד.1689 אולם לפניו פסק ר׳ יהודה אריה ממודנה: ׳ואיני רואה שיטיל ספק כל מי שיש לו מוח בקדקדו דלהלל לה׳ בזמרה בב״ה בשבתות רשומים ויום טוב יקרא דבר מצוה, כמו לשמח חתן וכלה, אשר כל שבת קדש כַלָה היא אצלנו, וחייבים אנו לקשטה ולשמחה בכל מיני שמחה ... ומצוה על הש״ץ להנעים קולו בתפלתו ביותר׳.1690 

			וכך תוארה התפילה החסידית ׳בשמחה גדולה, בקול גדול, וידים המשמיעים קול שמחה׳.1691 ואולי זאת כוונת התיאור: ׳רבינו הבעש״ט הקדוש זי״ע וכו׳ התפלל לפני העמוד והי׳ ש״ץ ועורר לב העולם בתפלותיו בקולות נוראות״.1692 לעומת זה, על ר׳ ברוך ממז׳בוז׳, נכד הבעש״ט, נאמר שנהג להתפלל בחשאי [=בלחש].1693  

			אכן, נהגו בישראל לשלב שירה בתפילה, ויש שהקדימו לתפילה דברי שיר. אף נכתב כי ׳הקב״ה נהנה מהשיר הנאמר בניגון׳.1694 ואמנם יש קטעים בתפילה שנאמרים בפי כל בשמחה. כגון, עצם הכניסה לבית הכנסת, כמו שתאר זאת תלמיד־חכם ומקובל ממראכש, מארוקו: ׳קודם שיכנס לבי״ה יטול רשות מאבות העולם בפ[סוק] ואני ברוב חסדיך בז[כות] אאע״ה [=אברהם אבינו עליו השלום] אל היכל קודשיך בז[כות] יאע״ה [=יצחק אבינו עליו השלום] ביראתיך בז[כות] יאע״ה ואח״כ יכניס ... וישהא מעט קו[דם] תפ[ילה], ואחר תפ[לתו] יתפ[לל] באימה וביראה ובהכנעה ולא מתוך שחוק וק״ר [=וקלות ראש] ודברים בטילים וכעס, אלא מתוך שמחה׳.1695  

			ועוד, ׳היה אומר מורי שבח זה [אנא בכח] בנגון ובנעימה׳.1696 וכן ׳ומזמור לתודה יאמר בשיר ושמחה ויכוין כאלו הקריב תודה בזמנו׳.1697 ורבות נכתב על שירת הים. למשל, ׳רמזו חכמי הסוד בטעם הזמירות ובפרט בשירת הים כי צריך המתפלל לומר אותה מלה במלה ובניגון יפה כי הזוכה לומר אותה בעולם הזה בניגון ובכוונה זוכה גם כן לומר אותה כראוי לעולם הבא בביאת גואלנו׳.1698 מכאן עולים דברי שבח לשירת הים, והטקסיות בעת אמירתה מתלווה בכוונה, בהטעמה, בשמחה, בנגינה ובעמידה. למשל, ׳שירה זו היא שבח עצום מאד. וכל האומרה בכוונה זוכה לאומרה בעה״ב כמ״ש בזהר ... ובס״ח [=ובספר חרדים]1699 מבואר שהוא מסוגל לכפרת חטא. וצריך לאומרה בניגון הטעמים בדקדוק המילות והנקודות׳.1700 כמו כן, ׳וצריך לומר השירה בנגון בנחת ולכוין בה שכל הזוכה לאומרה בכל יום יזכה לאומרה בתחיית המתים עם משה ועם כל ישראל׳.1701  

			ואף את ברכת המזון יש לומר בשמחה.1702 ובארץ־ישראל נהגה קבוצת חזנים לפצוח בזמר בעת שאמרו בערב שבת את מזמור־הכיסופים ׳ידיד נפש׳.1703 כנראה מאז נשתרש מנהג זה בארצנו הקדושה. 

			וכאשר מדובר על תפילת שבת, הרי קבלה בידינו שביום השבת נעשות פעולות שונות מתוך שמחה. למשל, ׳וכתבו גורי האר״י זצ״ל כי הטורח בצרכי שבת בעצמו בשמחה מתכפרין לו עונותיו׳;1704 ׳ומתפללים בניגון וקול זמרה לשמחת וחדוות שבת כלה מלכתא ולשמחת נפש יתירה אשר מתנוצץ לכל א[חד] וא[חד] כפי מקורו מעולם העליון׳.1705 תשומת־לב מיוחדת ניתנה למזמור צב (מזמור שיר ליום השבת) ש׳ראוי לומר בשמחה עצומה עד מאוד כי היא ג״כ מתקוני התפלה עתה בעולמות העליונים הקדושים׳.1706 ואמנם נאמר כי ׳האר״י ז״ל לא התפלל בקול רם אפילו הזמירות, להורות הכנעה ואימה ויראה לפני ה׳. וביום שבת מרים מעט קולו בנעימה בתפילה דמיושב לכבוד שבת׳.1707 

			בסיכום, לאחרונה עסקנו במקצת בחובת השמחה, תוך תשומת הלב לשמחה בהקשר לתפילה שנראות כשני הפכים. נגענו במקומות בהם הודגשו השירה והשמחה בתפילה באופן עקרוני והדגמנו במקצת תפילות ספציפיות. 

			 

			
				
					1512	איני רואה מניעה לכלול בכך גם את ״שמחת הנפש״, בלשון הפילוסופים או המקובלים, למרות שהיא מציינת שלב גבוה יותר.

				

				
					1513	׳ושמחת בכל הטוב׳ — דברים כו יא. ראה גם קהלת ג כב.

				

				
					1514	ראה, למשל, שבט מוסר, פרק יא, עמ׳ פד. על שמחה במסגרת גילוי סוד למקובל, ראה חלמיש, מבוא, עמ׳ 91-90.

				

				
					1515	׳ובני ישראל אוכלים ושותים ושמחים׳ — מל״א ד כ; שם, ח סו.

				

				
					1516	ר׳ יעקב בן ששת, האמונה והבטחון, פרק ז, מהד׳ שעוועל, עמ׳ שעו.

				

				
					1517	תהלים ק ב.

				

				
					1518	זרע קודש, ירושלים תשל״א, סו ע״ד. השווה גם שם, עח ע״א: ׳הנה אנו רואין שמי שאינו עניו באמת ואַין ממש, לא יוכל שיהי׳ לו שמחה אמיתית כי נדמה לו שלפי מעלתו חסר לו איזה דבר, ויש לו צער מזה. גם מקנא את חבירו שיש לו. רק מי שהוא אין, יכול שיהי׳ לו שמחה אמיתית׳.

				

				
					1519	ליקוטי מוהר״ן תנינא, סי׳ כד.

				

				
					1520	הלכות דעות פרק א הלכה ד. והשווה שם, פרק ב הלכה ז.

				

				
					1521	רבינו בחיי, כד הקמח, ערך בית הכנסת, כרך ד, עמ׳ פט.

				

				
					1522	תולדות, פר׳ משפטים, עמ׳ רלב.

				

				
					1523	שבת ל ע״ב.

				

				
					1524	דברים כח מז. אמנם לפי פשוטו של מקרא משמעו שלא עבדת את ה׳ גם בעת שהיית מלא כל טוב ושמח.

				

				
					1525	זוהר ח״ג ח ע״א (בתרגום). שיניתי במקצת מתרגומו של תשבי, משנת, ב, עמ׳ שנז. והשווה זוהר ח״א רכט ע״ב. אגב, נראה שרבינו בחיי הושפע מאוד מדברי הזוהר כאן. אמנם גוטליב, הקבלה, לא העיר על כך.

				

				
					1526	ספר העקרים, מאמר ג, ראש פרק לג. וראה ארליך, הגותו, עמ׳ 200 הערה 125. וראה להלן הפניה 78. ראה גם קרשקש, אור ה׳, מאמר א, כלל ג, סוף פרק ה.

				

				
					1527	באשר לספרות המרכבה הקדומה, ראה פטר שפר (עורך), קונקורדנציה לספרות ההיכלות, כרך ב, טובינגן 1988, עמ׳ שמח-שמט. 

				

				
					1528	רמב״ם, הלכות לולב, פרק ח הלכה טו.

				

				
					1529	מגיד משנה, ברמב״ם, שם.

				

				
					1530	כוזרי, מאמר ב אות נ (מהדורת אבן־שמואל, תשל״ג, עמ׳ עה-עו). קרובים לכך דברי די־וידאש בראשית חכמה, שער ב פרק י, פח ע״א: ׳ומכלל אהבת מלך לכבודו ולשורר לפניו בביהכ״נ כמו שדרך הוא לשורר לפני מלך ב״ו׳. וראה י׳ סילמן, בין פילוסוף לנביא, ירושלים תשמ״ה, עמ׳ 200, 237-234.

				

				
					1531	חובות הלבבות, שער האהבה, סוף פרק ו.

				

				
					1532	וראה, למשל, גוטמן, הפילוסופיה, עמ׳ 219; קולט סיראט, הגות פילוסופית בימי־הביניים, ירושלים תשל״ה, עמ׳ 422-411, ובעיקר עמ׳ 421.

				

				
					1533	סדר היום, מט ע״א.

				

				
					1534	ראוי לציין כי הדברים מופיעים בראש ספר הרוקח, שהוא ספר הלכי, וזו תופעה מיוחדת במינה שרבי אלעזר מוורמס העמיד בראש הספר כיסוד מחייב את הלכות חסידות, המאפיינות את תנועת חסידי אשכנז, בדיוק כשם שהרמב״ם העמיד בראש היד החזקה את ספר המדע (הלכות יסודי התורה) הכולל תמצית הגות פילוסופית. 

				

				
					1535	ראה סילמן, בין פילוסוף, לעיל הערה 17.

				

				
					1536	ראה, למשל, פירוש מגיד משנה לרמב״ם, הלכות לולב, פרק ח הלכה טו (לעיל ליד הפניה 16).

				

				
					1537	לעניין מאמר חז״ל זה, ראה גם לעיל, פרק אחד־עשר.

				

				
					1538	דברים אלה משער המצות חוזרים בספרים שונים, כגון ארחות צדיקים, פז ע״א, סט ע״ב.

				

				
					1539	שערי קדושה, ח״ג שער ד.

				

				
					1540	ראה שער רוח הקודש, ירושלים תשכ״ג, עמ׳ לג; והשווה שערי קדושה, ח״ג שער ד. ומכאן בכתבי חסידות, כגון: תולדות יעקב יוסף, תניא ועוד. אציין כי רמ״ק כותב באור נערב, ח״ג פרק ב, כי בעת הלימוד צריך אדם לשתף שלוש מידות: שמחה, יראה וענווה. לגבי השמחה הוא מנמק כי הלימוד מחייב צלילות דעת.

				

				
					1541	ראשית חכמה, שער ב פרק י, פה ע״ג. על מסורת רווחת נוספת על האר״י, ראה להלן ליד הפניה 86.

				

				
					1542	חיי אדם, כלל סח ס״ק יג. ראה גם של״ה, מט ע״א, וביתר דיוק: רלט ע״ב-רמ ע״א.

				

				
					1543	השווה ריה״ל, הכוזרי, מאמר ג אות יא, מהד׳ אבן שמואל, תשל״ג, עמ׳ קח. 

				

				
					1544	ברכות ל ע״ב.

				

				
					1545	מדרש תנאים על ספר דברים, מהדו׳ ד״צ האפמאנן, תשכ״ה (ד״צ), עמ׳ 25. ראה גם דברי המקובל ר׳ יצחק דמן עכו: ׳אין כל ירא אוהב׳ (מאירת עינים, עמ׳ קז).

				

				
					1546	פירוש רבנו יונה, נדפס בתלמוד בבלי, מהדורת פריעדמאן, ירושלים תשס״ו, נז ע״א.

				

				
					1547	רמב״ם, הל׳ מגילה פרק ב הלכה יז.

				

				
					1548	כדברי הרמב״ם, הלכות יום־טוב, פרק ו הלכה יח.

				

				
					1549	ח״ג קמז ע״ב. ועיין עוד שם.

				

				
					1550	שו״ת הרשב״א, ח״א, סי׳ פה.

				

				
					1551	שו״ת מהר״ם מרוטנבורג, מהד׳ בלוך, ח״ד, סי׳ שמה. וראה מקבילות בשו״ת מהרי״ל, תש״מ, עמ׳ רכד, ובהערות; לקט יושר, יו״ד, ברלין תרס״ג, עמ׳ 90 והערה ריא. 

				

				
					1552	ומדובר בפירוש על ׳מידות׳ הראשונים ולא על הלכה קדומה.

				

				
					1553	קט ע״ב.

				

				
					1554	שערי קדושה, ח״ב שער ד, עמ׳ נה. ובח״ג סוף שער ד, עמ׳ ק, הוא יוצא מנקודת מבט של ׳על ידי כן ימשיך שפע בכל העולמות׳. כלומר, לפעמים האדם עצמו במרכז, ולפעמים הצד התאורגי. וראה גם ר׳ שלמה אלקבץ, אילת אהבים, ויניציאה שי״ב, יב ע״א.

				

				
					1555	השווה להלן הפניה 48 ודברי ריה״ל, להלן בהפניה 50. וכך פעל אף ר״א אזכרי בחבורת המשוררים שירי נשמה, שניצוצותיהם הציתו את ׳שירת הבקשות׳ מזה, ובמיוחד את הנגינה החסידית מזה. ראה גם מ׳ אידל, ״הפירוש המאגי והתיאורגי מהרנסנס ועד החסידות״, יובל, ד (תשמ״ב), עמ׳ נד-נז; חלמיש, מבוא, עמ׳ 67. 

				

				
					1556	ראה חלמיש, משנתו, עמ׳ 195-189; ועמ׳ 327 ליד הפניה 115. 

				

				
					1557	ספר חרדים, מב ע״א. על דימוי מעולם החשק השווה רמב״ם, הל׳ תשובה פרק י הלכה ג. אגב, ספר חרדים צוטט אצל השל״ה ועוד. ראה למעלה אחרי הפניה 40. וראה גם להלן, פרק שלושה־עשר, סביב הפניה 95.

				

				
					1558	שם, מב ע״א-ע״ב.

				

				
					1559	שם, סו ע״ב.

				

				
					1560	ראה הקדמה לפרק חלק, ההבדל השלישי; הלכות יסודי התורה, פרק ז הלכה ב. וראה תרביץ, תשכ״ז, עמ׳ 89.

				

				
					1561	ראשית חכמה, שער האהבה, פרק י, פו ע״ג, פח ע״א. 

				

				
					1562	פד ע״ב. על הפן החיובי של שתיית יין ראה, למשל, המשתה לאפלטון; ל׳ גינצבורג, אגדות היהודים, א, תשכ״ו, עמ׳ 244, סוף הערה 58; חובות הלבבות, שער ט פרק ח, תש״ח, עמ׳ רעח; ספר חסידים, סי׳ סא; זוהר ח״ג לט ע״א (׳חמרא מגלי רזין׳!), קעז ע״ב; ארחות צדיקים, שער השמחה, תש״ו, עמ׳ נא; ולאחרונה אף פירשו באופן חיובי את המאמר ׳נכנס יין יצא סוד׳. 

				

				
					1563	מאמר ב אות נ. הגר״א אמנם התנגד לדרך זו. ראה חיים הלל בן־ששון, ״אישיותו של הגר״א והשפעתו ההיסטורית״, ציון, לא (תשכ״ו), עמ׳ 72. וראה גם שם, עמ׳ 76 ואילך והע׳ 185.

				

				
					1564	יש גם שמחה שמלווה ברכה. ראה דיונים מפורטים על כך בשו״ת מהר״י בי רב, סי׳ סב.

				

				
					1565	ח״ג שער ד. ראה גם ח״ב שער ד.

				

				
					1566	מורה באצבע, סי׳ י אות שכז; צפורן שמיר, סי׳ ט אות קלז.

				

				
					1567	צפורן שמיר, סי׳ יא אות קסא. השווה כלה רבתי ד: ׳יהא לבך שמח להדר למצוה׳. מעניין שגם החת״ם סופר כתב: ׳ידוע ששמחה שאדם שמח בעשיית מצוה הוא יותר ממצווה גופה. ויש שכר על השמחה יותר משכר של מצוה עצמה׳ (תורת משה, סוף פר׳ פינחס, תשל״ב, נו ע״א).

				

				
					1568	כוזרי ב נ, מהד' אבן־שמואל, תשל"ג, עמ' עה-עו.

				

				
					1569	מסלת ישרים, פרק יט.

				

				
					1570	ראשית חכמה, שער ב פרק י, פו ע״ד. המקור הוא בעצם בספר ארחות צדיקים, ירושלים תש״ו, עמ׳ סב.

				

				
					1571	ספר חרדים, מג ע״ב.

				

				
					1572	חאגיז, משנת, סי׳ רצד.

				

				
					1573	ספר חרדים, ו ע״א.

				

				
					1574	ראשית חכמה, שער ב פרק י, פו ע״ד-פז ע״א. וראה גם חלמיש, מבוא, עמ׳ 94.

				

				
					1575	אפשר שהמילה ״פשוט״ קצת קיצונית, שהרי ״שכר״ אינו מכוון לעולם דווקא להנאה חומרית מיידית. ראה, למשל, שבחי הבעש״ט מהד׳ ב׳ מינץ, ירושלים תשכ״א, עמ׳ קצב: ׳שאין לך שכר גדול ממה שיש לו תענוג ממצוה עצמה בעשותה בשמחה אף אם לא היה שכר יותר די. ובאמת יש שכר עד אין תכלית על מצוה שעושין בשמחה׳.

				

				
					1576	פירוש שיר השירים, כתבי הרמב״ן, מהד׳ שעוועל, ב, עמ׳ תקיא.

				

				
					1577	חיים שלמה פירנאנדיס דיאס, ארחות צדיקים, ליוורנו תק״ן, סט ע״ב. ובשער המצות, ב ע״א, כתב ר״ח ויטל: ׳בעשיית המצוה, אל יחשוב שהיא עליו כמשא, וממהר להסירם מעליו. אבל יחשוב בשכלו, כאלו בעשותו אותה המצוה, ירויח אלף אלפים דינרי זהב, ויהיה שמח בעשותו אותה המצוה, בשמחה שאין לה קץ מלב ומנפש ובחשק גדול, כאלו ממש בפועל נותנים לו אלף אלפים דינרי זהב, אם יעשה אותה מצוה׳. וראה גם שער הכונות, הקדמה, א ע״ב, שם ציין כי ׳כמעט שעיקר המעלה והשלמות והשגת רוה״ק תלויה בדבר זה׳. ר׳ יעקב עמדן, בהקדמה לסידורו עמודי שמים, תשכ״ו, מנה בקיצור נמרץ פעולות רבות. 

				

				
					1578	ראשית חכמה, שער ב פרק י, פז ע״א.

				

				
					1579	שם, פה ע״ג. וראה, למשל, המסופר על האר״י שנתן צדקה ׳בשמחה גדולה׳ (נגיד ומצוה, עמ׳ נד, סוף הלכות צדקה). אף ׳צריכין ללמוד הזוהר באימה וביראה ובדבקות גדולות, ואח״כ לשמוח הלב שמחה רוחנית׳ (אגרת השל״ה, אצל יערי, אגרות, עמ׳ 218). וכן, ׳בני הוי זהיר, כל הוצאה שאתה מוציא לדבר מצוה יהיה בשמחה רבה׳ (שבט מוסר, פרק טז, עמ׳ קכח).

				

				
					1580	אור האמת, יט ע״ב. והמקור הוא בתק״ז, תיקון כב, סז ע״א.

				

				
					1581	רש״ז מליאדי, לקוטי תורה, פר׳ תזריע, כ ע״ג.

				

				
					1582	אכן, ׳האהבה והשמחה שניהם דבר אחד׳ — כותב די־וידאש, שם, פט ע״ב. אף רח״ו כותב בנשימה אחת: ׳שקיים התרי״ג מצוות בשמחה מאהבה׳. ראה שערי קדושה, חלק א שער ג.

				

				
					1583	שם, פז ע״ב-ע״ג.

				

				
					1584	שם, פה ע״ג.

				

				
					1585	צוואת הריב״ש, עמ׳ לט. ראה גם דרכי ישרים, עמ׳ 8.

				

				
					1586	תניא, פרק לג. עיין חלמיש, נתיב, עמ׳ 201-197.

				

				
					1587	אהרן זאב אשכלי, ״החסידות בפולין״, בית ישראל בפולין, בעריכת י׳ היילפרין, ירושלים תשי״ד, עמ׳ 90. חזר ונדפס כחוברת בפני עצמה בירושלים תשנ״ט, עמ׳ 31.

				

				
					1588	חדושי אגדות, ליבמות סב.

				

				
					1589	ר׳ אברהם הורויץ, יש נוחלין, פרק ו, ס״ק ג, תשנ״ג, עמ׳ רז. דומה שלכך נתכוון גם ר׳ משה די־ליאון בדברו על חסידים שמסרו נפשם ׳על קדושת שמו ומקבלים המות באהבה בסוד השמחה הנתונה בחבה בענין השאובה שהמדרגה גורמת השמחה, ולהיותם דבקים באהבתו הם שמחים בייסוריהן׳ (ספר הרמון, עמ׳ 43). 

				

				
					1590	ר׳ יעקב יוסף מפולנאה, צפנת פענח, פיעטרקוב תרמ״ד, לז ע״ד. וכן מסביר ר׳ יעקב יוסף, תולדות, פר׳ עקב, בהסתמך על ברכות ט ע״ב, כי רב ברונא ׳הרגיש שמחה מיוחדת כל היום, והבין מתוך זה שהתפלה שלו עשתה הפעולה הרצויה למעלה ... וזה גרם לו שמחה מיוחדת׳.

				

				
					1591	ר׳ נחמן מברסלב, ספר המדות, ערך שמחה.

				

				
					1592	שערי קדושה, חלק א שער ג. עיין גם שער ו.

				

				
					1593	ניצוצי אורות לזוהר ח״א רכט ע״ב.

				

				
					1594	שבט מוסר, פרק יד.

				

				
					1595	שו״ת מהרי״ט, ח״ב, או״ח, סי׳ ו. הצֶמד שמחה וזריזות מופיע רבות. כך, למשל, מפרש ר׳ יעקב יוסף מפולנאה את הרמב״ם: ׳אם עושה מצוה אחת בזריזות ובשמחה נכללו בו כל תרי״ג מצות׳ (בן פורת יוסף, ניו־יורק תשי״ד, סח ע״א).

				

				
					1596	ר׳ שלמה וזאן, יריעות שלמה, תונס תרנ״א, ב ע״ב. השווה גם שם, ס ע״ג.

				

				
					1597	לקוטי רמ״ל, פר׳ ויצא, תשכ״ה, עמ׳ 5.

				

				
					1598	אלבו, ספר העקרים, מאמר ג ראש פרק לג. בכמה פרטים אנו נזכרים בדברי הרמב״ם דלעיל, בהלכות יום־טוב פרק ו הלכה כ; כוזרי, שם (לעיל הערה 28).

				

				
					1599	ביטוי לאבחנה זו ראה במשל בן המלך של הבעש״ט, ודברי ר׳ יעקב יוסף בקשר לכך, בתולדות, פר׳ נשא, אות ו. 

				

				
					1600	ראה גם ש״ץ, החסידות, עמ׳ 165 הע׳ 30. ועיין גם מ׳ פייקאז׳, חסידות ברסלב, ירושלים תשל״ב, עמ׳ 75. 

				

				
					1601	ספר חרדים, ו ע״א. השווה של״ה, פד ע״ב: ׳מתוך שמחה מגלה החכם רזי תורה, והטעם הוא כי ברבות השמחה יתחזק הכח השכלי שיש בנפש ואז הוא יותר מוכן לגלות תעלומות חכמה׳. ׳גילוי׳ זה הובא לא מעט בספרות שלאחר מכן, כגון, ר׳ פינחס אליהו, ספר הברית, ח״ב, מאמר יד, פרק ט, ירושלים תש״ן, עמ׳ תקפה; ר׳ שניאור זלמן מליאדי, תורה אור, פר׳ תולדות, ברוקלין תשט״ו, כ ע״ב. וראה שוחט, השמחה, עמ׳ 36-34; בניהו, תולדות, עמ׳ 357 והערה 1, עמ׳ 359 והערה 2; רוני ויינשטיין, שברו את הכלים, תשע״א, עמ׳ 251; Fine L., Physician of the Soul, 2003, p. 193.

				

				
					1602	לט ע״ב.

				

				
					1603	כגון ר׳ שניאור זלמן מליאדי, לקוטי תורה, סוף פר׳ תזריע.

				

				
					1604	כך גם הנוסח ברמב״ם, הל׳ יסודי התורה, פרק ז הלכה ד; בשמונה פרקים, פרק שביעי, וכן במקורות נוספים (גם בקבלה [כגון שערי קדושה, חלק ג שער ד. אך שם, חלק ב שער ד, עמ׳ נו, נמצאו שני הנוסחים יחדיו. אמנם לא בדקתי בדפוסים אחרים.] ובחסידות). אולם בתלמוד, שבת ל ע״ב ופסחים קי ע״א, ובמקורות אחרים הנוסח הוא: אין השכינה וכו׳.

				

				
					1605	שיר השירים רבה, א נב; ויק״ר טז ד, מהד׳ מרגליות, ב, תשי״ד, עמ׳ שנד-שנה. וראה פירוש ר״י הברצלוני לספר יצירה, ברלין תרמ״ה, וד״צ ירושלים תש״ל, עמ׳ 10. עוד הביא רקנטי בסוף פר׳ תשא, נה ע״ד, בשם ר׳ אלעזר [מוורמס]: ׳הזקני[ם] הראשונים כשקראו בספר תורה וחוזרין ויושבים היו מכסין פניהם ואמרו השומע מפי קורא כשומע מפי משה׳. משמע, הקריאה בתורה היתה להם כחוויית מעמד הר סיני. 

				

				
					1606	בניהו, תולדות, עמ׳ 201. ר׳ יעקב עמדן כותב בשם האר״י כי ׳כשהוא קורא יכוין כי הדוכן [=התיבה שעליה מונח ספר התורה] הר סיני, וכאילו מקבל התורה מפי ז״א. ואם יזכה יאירו גלמי האותיות לפניו כמראה אש לבנה׳ (עמודי שמים, שסז ע״ב). כך גם מצינו בסידור שערי רחמים, כ״י מכון בן־צבי 2217, דף 109 ע״ב: ׳יש מחסידי ספרד נהגו לחלוץ מנעלים בשעת עלייתם [לקרוא בתורה] כי המקום אדמת קדש׳.

				

				
					1607	ראה י׳ דודזון, אוצר השירה והפיוט, ניו־יורק תרפ״ד, א2179. ומשום כך: ׳בחג השבועות ראוי שישמח בו האדם שמחה יתירה מפני שהוא יום שנתנה בו תורה לישראל׳ (סדר היום, מא ע״ב. ראה גם של״ה, מסכת שבועות, קפ ע״ב [=ח״ב, ל ע״ג]; מורה באצבע, סי׳ ח אות רכה). ולפי רמ״ק (אור נערב, ח״ג פ״ב), צריך ללמוד מתוך שמחה (יחד עם יראה וענוה).

				

				
					1608	ראה להלן, פרק יד. השווה דרך ארץ זוטא, פרק ד: ׳אם עשית דבר בשמחה, פמליא שלי תצא לשחרך, ואף אני בעצמי אצא לקראתך׳.

				

				
					1609	א״א אורבך, ערוגת הבושם, ד, עמ׳ 77. ראה גם דן, תורת, עמ׳ 33.

				

				
					1610	טעמי המצות לר׳ יוסף הבא משושן הבירה, מהדורת M. Meyer, 1974, מצות עשה, מצוה ח. 

				

				
					1611	ר׳ דוד בן יהודה החסיד, מראות הצובאות, עמ׳ צו. וכן בספרו אור זרוע, 90 ע״ב.

				

				
					1612	כלומר, לא נזכר הדימוי של מתן תורה בסיני. ראה, למשל, תשבי, פירוש, עמ׳ 40. אך ראה תשבי, שם, הע׳ 10. חביבה פדיה, במאמרה בתרביץ, סה (תשנ״ו), עמ׳ 572, הביאה מקבילה מדברי ר׳ עזרא. לדרשה זו רמזו גם באגרת הקדש, פרק כה (כתבי הרמב״ן, מהד׳ שעוועל, ב, עמ׳ שלג); רקנטי, פר׳ תצא, צ ע״ג. קשה לדעת אם היה בידם הדימוי של סיני. אך במגיד משרים, משלי טו סימן כג, נזכר: ׳וכד אינון מפלפלין, הדברים שמחים כנתינתן מסיני׳. נראה אפוא שלעולם סיני עומד ברקע בהקשר זה.

				

				
					1613	רקנטי, פר׳ ויחי, לז ע״ד. (וראה מ׳ אידל, ר׳ מנחם רקנאטי המקובל, א, תשנ״ח, עמ׳ 143; גריס, הנהגות, עמ׳ 219-218. על ׳בכיה מתוך שמחה׳ ראה גם צוואת הריב״ש, עמ׳ יב). עניין זה צוטט למשל, במנחת יהודה, פירוש למערכת האלהות, קמג ע״א. וכן תורגם ללטינית, והשתמש בו ג׳ובאני פיקו דה לה מירנדולה. ראה חיים וירשובסקי, שלשה פרקים בתולדות הקבלה הנוצרית, ירושלים תשל״ה, עמ׳ 20-14. וראה גם חלמיש, מבוא, עמ׳ 91-90. על מוטיב אחר הקשור בשמחה־בכיה ראה יחיאל י׳ ויינברג, לפרקים, תשע״ב, עמ׳ לז.

				

				
					1614	כגון: אברהם י׳ גרין, בעל היסורים, תל־אביב תשמ״א, עמ׳ 66-65, 139-138. וראה גם ילקוט פנימי של חסידות ברסלב, שמחת הנפש, ירושלים תשנ״ה, ללא שם המלקט. 

				

				
					1615	ליקוטי מוהר״ן תנינא, סי׳ כד; שיחות הר״ן, סי׳ יט.

				

				
					1616	שיחות הר״ן, סי׳ כ. וראה גם ליקוטי מוהר״ן תנינא, סי׳ כג, כד.

				

				
					1617	ליקוטי מוהר״ן תנינא, סוף סי׳ מח. ראה גם שם, סי׳ כד; משיבת נפש, אף הוא מבית מדרשו של ר׳ נחמן, ירושלים תש״ב, אות לד ועוד. אך בשיחות מוהר״ן, אות רלה, הוא מזהיר שלמרות ׳שבאותה מצוה ידקדק הרבה ויקיים ... עם כל החומרות והדקדוקים ... ואעפ״כ ... אל יכנוס בחומרות של שגעון ושטות׳. עניין השטות והשגעון אצל ר׳ נחמן דורש דיון יסודי רחב ונפרד. ראה צבי מרק, מיסטיקה ושיגעון ביצירת ר׳ נחמן מברסלב, תשס״ד/2003. תופעה זו מוכרת גם בתולדות הדתות. ראה, למשל, יוהן הויזינגה, האדם המשחק, ירושלים תשמ״ד; מישל פוקו, תולדות השגעון בעידן התבונה, ירושלים תשנ״ב; Kaiser Walter, Praisers of Folly, Cambridge Mass., Harvard University Press, 1963.

				

				
					1618	ליקוטי מוהר״ן תנינא, סי׳ כד; שיחות הר״ן, סי׳ יט.

				

				
					1619	ליקוטי מוהר״ן, סי׳ רפב. הוא עצמו רמז לכך גם בליקוטי מוהר״ן תנינא, סי׳ מח. וראה גם ליקוטי מוהר״ן, סי׳ רכב; ליקוטי מוהר״ן תנינא, סי׳ י.

				

				
					1620	ליקוטי הלכות, אבן העזר, הלכות פריה ורביה, ירושלים תשנ״ג, הלכה ג ס״ק י. 

				

				
					1621	שם, ס״ק יג. על נקודת זכות זו שיכול אדם לחפש לעצמו בעברו הרחוק או הקרוב מוצאים אנו גם בספר משיבת נפש, שם (לעיל הע׳ 90), אות כב: ׳צריך להיות תמיד בשמחה ולעבוד את ה׳ בשמחה. ואם לפעמים נופל ממדריגתו צריך לחזק את עצמו בימים הקודמים שהי׳ מזריח לו איזה הארה קצת, ויאחז את עצמו עתה בהתעוררות והזריחה שהיה לו מאז ומקדם׳.

				

				
					1622	אורות התשובה, פרק טז.

				

				
					1623	ראה, למשל, ליקוטי מוהר״ן, סי׳ כה אות ה; סי׳ רפב.

				

				
					1624	מובא בשמו שאמר על הרוסים ש׳הם אנשים שמחים ומשום כך מנצחים הם במלחמותיהם׳. ראה לוי יצחק בנדר, שיח שרפי קודש, ב, ירושלים תשנ״ד, סימן א-צה.

				

				
					1625	ליקוטי מוהר״ן, סי׳ קעח.

				

				
					1626	על מקור האִמרה ראה אשכלי, שם (לעיל הע׳ 69), עמ׳ 129-128 [=עמ׳ 107]: ׳עצבות אינה עבירה, אבל טמטום הלב שהעצבות מביאה, אין שום עבירה יכולה להביא. מה שאנו אומרים שמחה, אין כוונתנו שמחה של מצוה, כי זו היא מדריגה. אנו מתכוונים לאמור: רק לא עצבות. פשוט: יהודי שאינו מהלך בשמחה על שהוא יהודי, הרי הוא כפוי טובה כלפי שמים ... עצבות היא שאול־תחתיה. ומה זה עצם העצבות? — מגיע לי, חסר לי, בגשמיות, ברוחניות — והכל אני!׳. ועיין עוד שם. והשווה גם לעיל, הע׳ 5, מתוך זרע קודש.

				

				
					1627	ליקוטי מוהר״ן, סי׳ כד אות ב.

				

				
					1628	שם, סי׳ צ.

				

				
					1629	שם, סי כד אות ב; ליקוטי מוהר״ן תנינא, סי׳ י.

				

				
					1630	בית אהרן, בראדי תרל״ה, קמ ע״ג.

				

				
					1631	שיחות הר״ן, סי׳ כו. ובספר כוכבי אור (לר׳ אברהם מטולטשין), חלק ששון ושמחה, בפתיחה (ירושלים תשל״ב, עמ׳ קכח), כותב: ׳וההתגברות גדול ועצום כ״כ עד שצריכים להשתדל בזה במסירת נפש ממש׳.

				

				
					1632	כוכבי אור, שם.

				

				
					1633	שערי קדושה, חלק ב שער ד.

				

				
					1634	צוואת הריב״ש, עמ׳ יא. וראה גם לקוטי יקרים, ג ע״ב; דרך אמת, עמ׳ מא; תניא, פרק כו, עמ׳ 66-65. ראה גם את דבריו של מולינוס, בן המאה הי״ז, שהביא שוחט, השמחה, עמ׳ 34; ש״ץ, החסידות, עמ׳ 50-49.

				

				
					1635	תנחומא בובר, פר׳ ויחי, אות ז. 

				

				
					1636	ליקוטי מוהר״ן תנינא, סי׳ לג.

				

				
					1637	ראשית חכמה, שער ב פרק י, פח ע״ג-ע״ד. ראה גם אור החכמה, פר׳ בשלח (על שבת ל ע״ב).

				

				
					1638	ליקוטי מוהר״ן תנינא, סי׳ י. והשווה שם, סי׳ יז.

				

				
					1639	ירושלים תשכ״ב, עמ׳ לג. את דברי בית אהרן ראה לעיל בהפניה 102. דברים דומים מוסרים בשם הרבי מקוצק על האמת שהיא בלבד אינה ניתנת לחיקוי.

				

				
					1640	המקור נשכח ממני.

				

				
					1641	ברכת אברהם, ירושלים תשנ״א, עמ׳ קטו-קטז.

				

				
					1642	ליקוטי תפילות, ח״ב, סי׳ מ. השווה גם שם, סי׳ כא; וכן בח״א, סי׳ יד, מא, מט, פד, פט ועוד.

				

				
					1643	דהי״א טו ז. ראה פרפרזה בארחות צדיקים, שער השמחה, ירושלים תש״ו, עמ׳ סב.

				

				
					1644	פדר״א, פרק טו; תענית ב ע״א.

				

				
					1645	ראה פדיה, המראה, עמ׳ 89-70. 

				

				
					1646	ספר חסידים, מהד׳ מרגליות, סי׳ קנח, עמ׳ קסג; מהד׳ ויסטינצקי, סי׳ יא, עמ׳ 9-8. מאוחר יותר יכתוב ר׳ אליהו הכהן האיתמרי כי ׳כשאומר החזן איזה פיוט כנהוג שאומר בחגים ובמועדים בניגון, יבחר שיהיה מהניגונים המכניעים את הלב ומביאים מורא ופחד ... לפי שהניגון וסדר הדברים מכניס יראת השם בלב השומעים ונותנין לבם אל התפלה׳ (שבט מוסר, פרק לד, עמ׳ ער).

				

				
					1647	ראשית חכמה, שער ב פרק י, פח ע״ב. 

				

				
					1648	חבקוק ג ב.

				

				
					1649	תהלים סה ב.

				

				
					1650	ברכות לא ע״א.

				

				
					1651	ספר העקרים, מאמר ג, פרק לג. וראה ארליך, הגותו, עמ׳ 182 הע׳ 92.

				

				
					1652	ראה לעיל ליד הפניה 31.

				

				
					1653	תהלים ב יא.

				

				
					1654	שבת י ע״א. אמנם במאמר אחר יסופר על רבי עקיבא ש׳כן היה מנהגו ... כשהיה מתפלל בינו לבין עצמו אדם מניחו בזוית זו ומוצאו בזוית אחרת׳ (ברכות לא ע״א). משמע, חכמינו מכירים גם תפילה בלווית מצבים אקסטטיים. וראה ר׳ שאול ליברמן, תוספתא כפשוטה, ברכות, פרק ג, ירושלים תשנ״ג, עמ׳ 29.

				

				
					1655	סנהדרין כב ע״א: ׳המתפלל צריך שיראה עצמו כאלו שכינה כנגדו׳ (בברכות לא ע״א נאמר: ׳המתפלל צריך שיכוין לבו לשמים׳). בשאלה, מה המשמעות של שכינה כנגדו, מעניין להביא מפירושו של רבנו יונה למסכת ברכות: ׳צריך שיתן עיניו למטה ולבו למעלה, כלומר שיחשוב בלבו כאילו עומד בשמים׳ (לעיל הערה 32, ס ע״א). או כפי שמציע הרב מ׳ שטרנבוך: ׳שיכוון כאלו הוא במקדש׳ (שו״ת תשובות והנהגות, ירושלים תשנ״ב, ח״ב, סי׳ עא).

				

				
					1656	הלכות תפלה, פרק ד הלכה טז: ׳כיצד היא הכונה? שיפנה את לבו מכל המחשבות ויראה עצמו כאלו הוא עומד לפני השכינה׳. בטור, סי׳ צח: ׳אילו היה מדבר לפני מלך׳. אם כי לאחר התבודדות וכוונה אפשר להגיע ׳להתפשטות הגשמיות ולהתגברות רוח השכלית׳.

				

				
					1657	וכך גם בתפילת נעילה: ׳ותכירהו לעמוד לפניך׳. אמנם כאן מודגשת יותר עצם הזכות של אדם לעמוד לפני הקב״ה (וממילא הבחירה והאחריות).

				

				
					1658	ראה פ׳ שפר, סינופסיס לספרות ההיכלות, טיבינגן 1981, עמ׳ 72, סעיף 163. ובלשון הרמ״ק: ׳המלך מביט בו׳ (תפלה למשה, פרעמישלא תרנ״ב, שנט ע״א). וראה דיונו של אדם אפטרמן, ״על התפילה ומעשה מרכבה״, קבלה, 13 (תשס״ה), עמ׳ 255-254. וראה גם מתוך צוואת הריב״ש לעיל הפניה 68 (מסתכל).

				

				
					1659	תשבי, פירוש, עמ׳ 39. אמנם כבר מצינו באליהו רבה, פרשה ט, שבתפילתו נראה היה המלך חזקיהו ׳כאדם שהוא מדבר עם חבירו׳. וכך נמצא גם מאוחר יותר. כגון: ר׳ משה מטראני כתב: ׳העומד בתפלה הוא כמדבר עם השכינה׳ (מבי״ט, בית אלוהים, שער התפילה, פרק ז). ר׳ אלעזר אזכרי הורה: ׳שצריך שיצייר בלבו מלך ב״ו ושהוא מדבר אליו ולב המלך אל דבריו׳ (מילי דשמיא, עמ׳ 153, סי׳ רלו). ובלשון רמח״ל: ׳שהוא עומד ממש לפני הבורא ית״ש ... ונושא ונותן ממש עמו ית׳, ולפניו הוא מתחנן ומאתו הוא מבקש. והוא ית״ש מאזין לו מקשיב לדבריו כאשר ידבר איש אל רעהו ורעהו מקשיב שומע אליו׳ (מסלת ישרים, פרק יט, והמשפטים שלפני כן). וכן מסופר על ר׳ מרדכי מסנות, שאמר: ׳תמחלו לי שהייתי מדבר עם קוני לנוכח, ממלל עם ממלל׳ (ר׳ ישראל נג׳ארה, כלי מחזיק ברכה, ירושלים תש״ן, עמ׳ כט). עוד ראה חלמיש, הקבלה, עמ׳ 74 ובהערות. ואכמ״ל. 

				

				
					1660	ליקוטי מוהר״ן תנינא, סי׳ קג.

				

				
					1661	רעיון זה מופיע גם בספרות הפילוסופית, למשל בפירוש הנרבוני לאגרת אפשרות הדבקות לאבן רושד: ׳המתפלל מדבר עם אלוהיו, והקורא בספר תורת אלוהיו — אלוהיו מדבר עמו׳ (מהדורת K. Blank, 1972, עמ׳ 142).

				

				
					1662	פרי עץ חיים, שער התפלה, פרק ז, ו ע״ד.

				

				
					1663	צואת הריב״ש, עמ׳ טז; אור האמת, עמ׳ 49. וכן כתב ר׳ יעקב יוסף מפולנאה, צפנת פענח, פיעטרקוב תרמ״ד, כד ע״ג: ׳דיבור בתורה ותפלה שהוא זווג׳ הקב״ה ושכינתיה. וראה שלום, פרקי, עמ׳ 255 הע׳ 88; סגל, דרך, עמ׳ 249; אלטשולר, הסוד, עמ׳ 300-298.

				

				
					1664	מדרש פינחס, בילגוריי תרפ״ט, סי׳ נב, י ע״א.

				

				
					1665	ר׳ אברהם סבע, צרור המור, לדברים ו ד (ברוקלין תשכ״א, חלק ה, ח ע״א). 

				

				
					1666	ספר חרדים, סו ע״ב. וראה גם שם, סט ע״א, י ע״ב, יא ע״א; וכן פכטר (לעיל הע׳ 142), עמ׳ 31, 33; שבחי הבעש״ט, מהד׳ ש״א הורודצקי, תש״ך, עמ׳ קסח; מ׳ אידל, פרקים בקבלה נבואית, ירושלים תש״ן, עמ׳ 173. ראה גם חלמיש, חקרי, עמ׳ 392. 

				

				
					1667	ספר העקרים, מאמר ג, פרק לג. ואולי יש כאן השפעה של רבינו יונה (לעיל הערה 32).

				

				
					1668	ספר הרמון, עמ׳ 37. ראה גם שם, עמ׳ 63.

				

				
					1669	חיד״א, קשר גודל, סי׳ ז אות ה. וראה תולדות, פר׳ משפטים, עמ׳ רלב: ׳ואין זה עבודה כשאינו בשמחה, כמו ששמעתי ממורי זלה״ה בשם הרמב״ן ששאלו א׳ איזה עבודת ה׳, והשיבו כל שיש בו תענוג ושמחה בצירוף המורא׳.

				

				
					1670	כנף רננים, כ״י להמן 45 [ראה חלמיש, אהל, עמ׳ 100], ח ע״א. וכן בהקדמת פתורא דאבא, ירושלים תשל״ה, ג ע״א. והמקור הוא בלא ספק בשער הכונות, הקדמה, א ע״ב.

				

				
					1671	שלחן הטהור, תל־אביב תשכ״ג, סי׳ מח ס״ק ט. אמנם יש לזכור שרי״א מקומרנא כתב על רקע העולם החסידי, שקידש מלחמה נגד העצבות בכלל.

				

				
					1672	שלחן הטהור, סי׳ מח ס״ק ח. 

				

				
					1673	הגהת ר׳ יעקב משברשין, אחי השל״ה, לספרו של אביו, יש נוחלין, פרק א, הגהה ד, תשנ״ג, עמ׳ נח-נט. 

				

				
					1674	צוואת הריב״ש, עמ׳ כח; אור האמת, סו ע״א; ליקוטי יקרים, כא ע״ב, ועוד.

				

				
					1675	לקוטי תורה, דרושים לסוכות, פ ע״א. על מעמד הניגון במשנת ר׳ שניאור זלמן ראה חלמיש, משנתו, עמ׳ 195-194; דב שורץ, מחשבת חב״ד, תשע״א, עמ׳ 365-363.

				

				
					1676	כד הקמח, ע׳ בית הכנסת, ח״ד, עמ׳ פט. (ראה גם לעיל הפניה 10). יושם לב שבטור ושו״ע אורח חיים סי׳ קנא ס״ק ט, כתוב: ׳ונוהגין׳ להדליק בהם (בבתי כנסיות) נרות לכבדן. אך מעניין ששוב השל״ה כתב: ׳מצוה להדליק נר בבית הכנסת׳ (של ע״ב [=ח״ג, נ ע״ב])

				

				
					1677	ר׳ משה לייב מסאסוב, חדושי הרמ״ל, חלק ב, פר׳ ויצא, ארץ־ישראל תשכ״ז, עמ׳ ה.

				

				
					1678	שבחי, תש״ך, עמ׳ קצב-קצג.

				

				
					1679	שבחי, תש״ך, עמ׳ קה. וראה גם שם, עמ׳ קג-קד. וראה להלן הפניה 174.

				

				
					1680	ראשית חכמה, שער האהבה, פרק י, פז ע״ד. וראה לעיל הערה 47.

				

				
					1681	ספר חרדים, מב ע״ב. עיין עוד שם. וכך נתחברו שיריהם של נג'ארה, אלקבץ ופיוטי האר"י. נזכיר כי היתה בצפת חברה מיוחדת לכינוסי שמחה במוצ"ש. ראה שכטר, עמ' 298, סעיף יג.

				

				
					1682	ר׳ יואל טייטלבוים, דרכי יואל, ירושלים תש״נ, עמ׳ נא.

				

				
					1683	נראה לי שהוא רומז לדבריו היפים של ר׳ שלמה אלקבץ על ערך המוסיקה, ובכלל זה: ׳לסיבת היותה מורגלת בשמע זה בהיותה במרום׳. ואביא הדברים במלואם: ׳שהיו הניגון והמושיק״ה דבר יערב לנפש, לסבת היותה מורגלת בשמע זה בהיותה במרו[ם], כנודע למי שלא יכחיש פשוטן של מקראות ואמתתן, ומלאכי מרום פותחים את פיהם מברכין משבחין מפארין וכו׳ בשפה ברורה וכו׳, ואשמע את קול כנפיהן וגו׳, ויש אנשים יערב עליהם כ״כ עד אשר יתבטלו חושיהם לבל ידעו איפה הם. ויש מהם תקפוץ עליהם שינה כי תתבודד הנפש לשמוע אל הרנה עד שתנוח הגוף כפגר מת, כי רועה היא אותו, וכשתפרד מהשגיח בו יהיה כלא היה וישן וירדם. כמו בקטנים יונקי שדים כי לא ישנו אם לא ישמעו את קול הרנה, וכשומעם ינוחו על משכבותם וערבה שנתם להיות צלצול הקול והנועם עדיין נקבעת בנפשם למיעוט זמן הפרדם ממנו, וכן יקרה לחולים כי בהחלש הכחות החומריים ינשאו הנפשיים לעומת[ם]׳ (מנות הלוי, לאסתר א ח, ניו־יורק חש״ד, לח ע״ב-לט ע״א). עלי להעיר כי ר׳ יחיאל גולדהבר (קובץ בית אהרן וישראל, ע [תשנ״ז], עמ׳ קמב, הע׳ 93) הראה בצדק מקור קדום לנוסח מעבר יבק בספר לבנת הספיר [נכתב בשנת פ״ח], לר״י אנג׳לט, ירושלים תרע״ג, יב ע״ב: ׳בגין נשמתא אתגזרת מלעילא מצרור החיים ורגילה בניגונין בשיר של מ״ה [=מלאכי השרת] ושיר הגלגלים, עתה בהיותה בגוף ושומעת ניגון אז מוצאת נחת רוח ונהנית כפי מה שהיתה רגילה בהיותה דבקה ביסודה בנועם קול הגלגלי[ם]׳ (ותיקנתי את נוסח המובאה אצלו). 

				

				
					1684	מעבר יבק, שפתי צדק, פרק לא. על התפקיד התאורגי של המוסיקה דן מ׳ אידל, ״הפירוש המאגי והתיאורגי״, יובל, ד (תשמ״ב), עמ׳ נב. ובמקום אחר כתב ר״א ממודנה: ׳והפילוסוף כתב כי השיר מענג הטבע, ונמצא להמשיך לבות השומעים. והקדמונים הגידו על אורפיא״ו שהיה כל כך שלם ובקי בנגונו ושירו שהיו כל מיני בני אדם, גדולים וקטנים, בוערים וחכמים, סרים אל משמעתו׳ (מעבר יבק, מנחת אהרן, פרק ז).

				

				
					1685	על־פי ר׳ חיים ליברמן, אהל רח״ל, א, ניו־יורק תש״מ, עמ׳ 392.

				

				
					1686	מעגל טוב, תל־אביב תרצ״ד, עמ׳ 142. לענין זה נזקק גם ר׳ יוסף אירגאס, שהביא בשם מחברים כי ׳אריכות הקולות אריכות הגלות׳. לדעתו, במיוחד האשכנזים האריכו, ואילו בני מקומו [איטליה] ׳אינם מושכים כל כך התיבות׳. ראה שו״ת דברי יוסף, סי׳ יג.

				

				
					1687	אהרן משה יצחק בן אברהם, מליץ יושר, אמשטרדם תקס״ט, ב ע״ב. וראה חלמיש, הנהגות, עמ׳ 193-190.

				

				
					1688	כתב־היד של ר׳ כליפא בן מלכה, כף נקי, נדפס באחרונה (בעריכת משה חלמיש ומשה עמאר) בלוד תשע״ב, והדיון שם בעמ׳ עג. החיד״א מצטט זאת בשו״ת חיים שאל, ב, סי׳ לח. על בעיה דומה העולה מתורת הכוונות ראה חלמיש, הקבלה, עמ׳ 85-84.

				

				
					1689	ייזכר גם הפולמוס סביב שירת ר׳ ישראל נאג׳ארה. יש ששללו את המשורר כי שר בראש מגולה וזרועות חשופות, ויש ששללו את שירתו כי מקורה בבתי הקפה הערביים וכו׳. ראה מ׳ בניהו, ״רבי ישראל נאג׳ארה״, אספות, ד, תש״ן, במיוחד עמ׳ רכא-רלב. לעומת זה יצויינו דברי ר׳ נחמן מברסלב: ׳וכשמזמרים אלו הנגונים [של ׳הרשעים׳] הנ״ל בשבת עי״כ [=על ידי כך] מעלין אותם׳ (ליקוטי מוהר״ן, א, סי׳ רכו). ובשם צדיקים אחרים נמסר שבכך העלו את הניצוצות למקורם. ובדומה לכך כתב ר׳ מרדכי עבאדי: ׳וכן נהגו המשוררים שלפננו ושבזמננו לקחת נגוני שירי נכרים ולהכניסם אל הקדושה, לעשות שירים לה׳ בנגונים האלה׳ (קונטרס מעלת השירים, בסוף דברי מרדכי, צובה תרל״ג, כז ע״א). וראה שלום, שבתי צבי, א, עמ׳ 127. ואכמ״ל.

				

				
					1690	שו״ת זקני יהודה, סי׳ ו, ירושלים תשט״ז, עמ׳ יח.

				

				
					1691	ר׳ יעקב יוסף מפולנאה, תולדות, הקדמה, יט ע״א. וראה שם, פר׳ וישב, קא ע״א: ׳להתפלל בכח ובהרמת קול׳. וראה ג׳ נגאל, לידת החסידות, תשס״ד, עמ׳ 115. אגב, בימי־הביניים מָנו הנוצרים את אבותינו על השמעת קול בתפילה. ראה ישראל יובל, שני גויים בבטנך, תש״ס, עמ׳ 218 הערה 151.

				

				
					1692	הרה״ק ממונקאטש זצ״ל בדברי תורה, מונקאטש תר״צ, מהדורא ג אות פו. ועיין עוד שם, מהדורא ב אות ס.

				

				
					1693	ראה בוצינא דנהורא (ברוקלין תשנ״ח, עמ׳ שכב) שהביא מספר אור הגנוז, עמ׳ סה.

				

				
					1694	ראה חלמיש, סדר, עמ׳ 215-214.

				

				
					1695	ר׳ שאול נחמייאש, וישמע שאול, תונס תרס״ט, ג ע״א. 

				

				
					1696	ארחות צדיקים (לעיל הערה 20), פט ע״א. וכן שער הכונות, ענין נוסח התפלה.

				

				
					1697	ר׳ זכריה סימינר, ספר זכירה, תשס״ט, עמ׳ צח. בתוצאות חיים, תשל״א, עמ׳ 73: ׳צריך לאומרו בניגון׳.

				

				
					1698	כונת שלמה, נח ע״א. (הסבר השירה, שם, קה ע״ד ואילך).

				

				
					1699	ראה ספר חרדים, חתימת הספר, סגולה ג, פ ע״א. על השפעת ספר חרדים בנידון ראה חלמיש, חקרי, עמ׳ 155-153. ראה גם תכלאל עץ חיים, כג ע״ב-כד ע״א.

				

				
					1700	אור הישר, אמשטרדם תס״ט, טז ע״ג. ראה גם קיצור של״ה, מב ע״ב. הפלגה בשבחה ובנגינה יש גם בסידורי אמשטרדם תקכ״ה, זאלקווא תקמ״א, מחזור בית הבחירה, לר׳ אברהם חמוי, ליוורנו תרל״ה,קץ ע״א. ועוד.

				

				
					1701	פירוש תפילות, כ״י פריס 845, דף 219א. ובאותו חיבור, בכ״י פריס 854, דף 2א.

				

				
					1702	זוהר ח״ב ריח ע״א; שער המצות, פר׳ עקב, מ ע״ב; יש שכר, דיני ברכת המזון, סעיף ו; וכן כותב ר׳ אליה די־וידאש: ׳ולפחות יתן ידיו זו על זו ויברך ביראה כעומד לפני המלך. ויתן מצנפת או כובע בראשו כדי שיברך ביראה ויברך בשמחה׳ (תוצאות חיים, תשל״א, עמ׳ 15). 

				

				
					1703	היה זה בשנת תשט״ו. ראה חלמיש (לעיל הערה 79), עמ׳ 64.

				

				
					1704	חיד״א, מורה באצבע, סי׳ ד אות קלד. ר׳ נחמן מברסלב הדגיש מאוד את חובת השמחה בשבת. ראה שיחות הר״ן, אות קנה.

				

				
					1705	תקוני שבת מלכתא, קראקא שע״ב[-ד], ז ע״ב (אין ספרור במקור). וראה חלמיש, סדר, עמ׳ 99.

				

				
					1706	ר׳ אלכסנדר זיסקינד, יסוד ושרש העבודה, שער ח פרק ב. וכן, למשל, תקוני שבת, אמשטרדם ת״ס, כז ע״א.

				

				
					1707	כף החיים, סי׳ א ס״ק כז, על־פי שער הכונות. וכן בארחות צדיקים, פז ע״א-ע״ב.

				

			

		

	
		
			פרק שלושה־עשר 

			אהבה 

			כי עזה כמות אהבה קשה כשאול קנאה, רשפיה רשפי אש שלהבתיה, 
מים רבים לא יוכלו לכבות את האהבה, ונהרות לא ישטפוה. 

			אם יתן איש את כל הון ביתו באהבה בוז יבוזו לו 

			(שה״ש ח ו-ז) 

			ארבע אהבות הן: אהבת אדם לעצמו, אהבת אשה ובני משפחה, אהבת רע ואהבת הקב״ה.1708 

			האהבה הראשונה היא גם ראשונה בטבע האדם, בהיותו רך בשנים.1709 ביסודה נטועה היא בלב כל אדם. מירב מאמציו ומעייניו שקועים בטובת עצמו ובהנאתו. ׳אדם קרוב אצל עצמו׳ (סנהדרין ט ע״ב). אך ככל שמתבגר האדם, פיזית ונפשית, מתבצרת לה אהבה זו בפינת לבו, ואינה מוֹנעת הקרנות אחרות מתוכו. אותה עת יש באופייה יותר מן ההגנה העצמית הנדרשת לכל יצור כזכות הקיום. אם כי אפשר שתחום העצמיות יתפשט וילך עד כדי ׳המדינה זו אני׳, אם לא למעלה מזה. וכבר היו דברים מעולם. 

			חשובה הימנה היא אהבת בני המשפחה, שבכאן משפיע אדם די טובו, ומקרין מתוכו ומעצמו לזולתו. אפשר שגם בכך יש משום אהבת עצמו של אדם, אם כי מוטב שתהיה פועל־יוצא ולא גורם מניע ודוחף. כך נוצר אדם בטבעו, ובמידה מסוימת גם בעלי־חיים, שיהא קשור לבני משפחתו שהם עצם מעצמו ובשר מבשרו. מכאן שהמשפחה, כתא חברתי ראשון, משמשת בסיס למוסר חברתי תקין. באהבה זו קיים, אם כי לא הכרחי, יסוד של זיקה הדדית ויחס גומלין. כביכול מעין בוכנה שבתוכה נע ציר שמבריח מן הקצה אל הקצה, ומשמש מודל של משא ומתן, של שיתוף פעולה חיוני ופורה. תנועה חד־צדדית כמעט אינה באפשר. נותר־נוצר משהו קרוע וקטוע שמצפה, כביכול, להשלמתו. הרי זה הוא הביטי העמוק ביותר במקרא לחוויה הקשה של פרידה משאר־בשר יקר: ׳אנכי הולך אליו והוא לא ישוב אלי עוד׳ (שמ״ב יב כג). המילים הפשוטות והמועטות הללו, במבען הטבעי והנחרץ, מסמלות בעיניי את עומק התחושה הפרטית, שאין איש בעולם שיכול להיות שותף לה, באשר כיוון הזרימה הפך לפתע להיות חד־סטרי. ובמצב כזה הפעילות מתכנסת לה בתוך עצמה, ואין רואה. 

			ביטוי עמוק לכך נתן, כמדומה, ריה״ל בעטו השנון: ׳הה לי ידידי מפרידת אח/ שמו רשפיה בלבי אח/ פרוד ימיתני בכל יום עד/ בכו למותי כל טבוחי אח׳.1710 

			בדרך אופטימית יותר הביע הגיגיו ח״נ ביאליק: ׳עתה אסיעכם אתי אל אשר אסיעכם ושכנתם בתוכי לעולם. ובצר לבבי בנכר, כי יתקפוהו געגועיו, ובאתי אל פנת־סתר ושלפתיכם אחד אחד עד עמדכם לפני כלכם, כבודה רבה וגדולה, וצרופים מכל סיגיכם תגלו לעיני פתאם והנכם כלילי חן וחסד ועטורי יפעה שבעתיים׳.1711 

			ביטוי מובהק לאהבת אם ובניה נמצא במצות שילוח הקן (דברים כב ו-ז).1712 ביטוי דומה ניתן ללמוד מן העובדה שאין שרה אמנו נזכרת בפרשת העקידה במקרא, שהרי זה למעלה מכח־אנוש אמהי לעמוד בנסיון כזה. והיטיבו חז״ל להביע זאת בדרכם שלהם, כאשר סיפרו שפרחה נשמתה כאשר נתבשרה מפי יצחק עצמו על עצם הנסיון (קה״ר ט ב). במידה פחותה1713 מדובר על אהבת אב ובניו, כגון: ׳כרחם אב על בנים׳ (תהל׳ קג יג), החוזר רבות בתחנונים שבתפילה. אמנם בספרות האגדה ילך ויגבר מוטיב האב האוהב וכו׳, בעיקר כסמל לאהבת הקב״ה את ישראל עמו. 

			כדוגמה מעניינת לתפיסת חז״ל את שלימות המשפחה, אפשר להביא, כמדומה, מדרשה בה נדרשת סמיכות הדברות של כיבוד הורים ולא תנאף: ׳ללמדך, נשא אדם אשה והיא בעצמה אינה מכבדת את אביו ואת אמו לעת זקנתן, כאילו נואף הוא כל ימיו׳.1714 הרעיון העומד ביסוד הדרשה הוא שאשה שאינה שומרת על שלימות המשפחה, לענפיה, אינה ראויה לחיות עמה. היא בבחינת אשה זרה. עוד נזכור, כי את תחולת המצוה של כיבוד הורים הרחיבו חז״ל גם באשר לאחים גדולים, כמצוה דאורייתא.1715 אמנם יש שחכמים סייגו במקצת את היקף הזיקה ההדדית בין הורים לבניהם, ואמרו בראייתם המפוכחת כי ׳אב אחד יכול לפרנס עשרה בנים, ועשרה בנים אינם יכולים לפרנס אב אחד׳. וכל כך, אומרים הבריות, ׳בזכות׳ התורשה שהנחיל אדם הראשון, שלא יכול היה לאהוב אלא את בניו אחריו. 

			אהבת איש לאשה הושמה בטבע הבריאה (ברא׳ ב כד), ומשמעה אהבה בונה ויוצרת, שיש עמה הפריה הדדית. לא התבטלות של צד זה או אחר, אלא הערכה הדדית.1716 ברם, פעמים שמתערבים שיקולים זרים גם באהבת אשה. וכה טען ר׳ לוי יצחק מברדיטשוב: ׳יש שתי אהבות מאיש לאשה, יש אדם שאוהב אשתו תאות גופניות שלו, שעל ידי זה ממלא תאותו, ונמצא זה אינו אוהב אשתו כלל, רק אוהב את עצמו׳ וכו׳.1717 זו אהבה שמתעלמת מכבוד הזולת, ולכן פסולה היא. אמנם, בדרך כלל מובאת אהבת אשה כדוגמה לעוצמת האהבה. אך יש צד נוסף למטבע. דוד קונן על יהונתן: ׳נפלאתה אהבתך לי מאהבת נשים׳ (שמ״ב א כו). בכך נתכוון בוודאי לאהבה העמוקה שאוהבת אשה את חברתה, ולפיכך, כמדומה, סברו חז״ל, כי כאשר אשה מתגיירת היא עושה זאת בלב שלם, ולא השתמשו בדרשה ׳עמוני ולא עמונית׳ אלא ככסות לרעיון.1718 

			לפני שנתקדם נחרוג קלות לעניין נוסף. אהבה מתפרסת גם על בעלי־חיים. כך, למשל, בצואת השבטים: ׳ועתה בני הנני מצוכם אשר תשמרו את מצות ה׳ ותרחמו איש על קרובו ותחוסו על כל, לא רק על בני אדם כי אם גם על כל חי אשר לא ידבר׳.1719 פסוק־המפתח לכך במקורות רבים הוא: ׳ורחמיו על כל מעשיו׳.1720 והוסיפו חכמינו: ׳כשם שרחמיו של הקב״ה על האדם כך רחמיו על הבהמה׳ (דב״ר ו). כלומר, שולט פה יסוד ההידמות1721 והחיקוי — Imitatio Dei — לא רק בין אדם לאלוהיו אלא גם בין אדם לבהמתו. דרישה זו קיבלה, מסיבה אחרת, משמעות קפדנית אצל האר״י, ובכל הנוגע ל׳צער בעלי־חיים׳. שכן לפי תורתו, אפשר שנפש אדם מגולגלת בבעל־החיים וקוראת לגאולתה, ואילו פגיעה בו פוגעת גם בנפש האדם שבתוכו, ומסכלת את אפשרות השחרור מן הגלגול. 

			אין גבולות לאהבה. היא חוצה עמים, דתות ומדינות,1722 ובכוחה אף להפריד בין דבקים אחרים. די לו לניצוץ שילך ויבער ויתפשט עד לאש להבה שנהרות לא ישטפוה. אהבה כזו אינה בהכרח פיזית, והיא מתקיימת אף בין שני אובייקטים מרוחקים גאוגרפית זה מזה, ועל כל פנים נסתרים איש מרעהו. כך הוא באהבת אדם לקב״ה, וכך הוא בהרהורי לבו של אוהב השוגה באהובתו. לפיכך, גם אם מקובל כי ׳עזה כמות אהבה׳, היא אף יכולה לעלות עליו. שכן המוות שם קץ לחיי אדם, לנשמת אפו, אך לא לאהבה יוקדת. גחלת לוחשת זו אינה כבה. אמנם, לשאלה, אם אהבה בשלב כזה היא דו־סטרית, אפשריות שתי תשובות. הראשונה עוקרת את השאלה מיסודה משום שאינה תמיד רלוונטית לגבי האוהב. והשנייה עשויה לצמוח בהשקפה פילוסופית־דתית, שאינה רואה במוות סוף וקץ מוחלטים, אלא מעבר להווית חיים אחרת, ומשם אפשר לה לאהבה החוזרת לשדר אותותיה. היא מדברת בלשון אחרת, ואינה מניחה לאהבה לדעוך. 

			ב 

			הציווי שבתורה, ׳ואהבת לרעך כמוך׳ (ויק׳ יט יח), זכה להתייחסויות שונות. למשל, רבי עקיבא הוסיף וקבע: ׳זה כלל גדול בתורה׳ (ירושלמי נדרים ט ד, ובמקבילות). בכך הצביע על מרכזיות המצוה במערך החיים החברתיים־הדתיים. חבירו, בן עזאי, הוסיף וציין: ׳״זה ספר תולדות אדם״ — זה כלל גדול מזה׳ (שם). כלומר, חובת האהבה יונקת מעצם עובדת היות אדם נברא בצלם אלוהים, וכל אדם במשמע. אכן, נמצא לפעמים אמרות סתמיות אצל חז״ל, כמו ׳הוי ... אוהב את הבריות׳ (אבות א יב), שניתן לפרשו בהרהור ראשון בהיקף כוללני, אך ההמשך, ׳ומקרבן לתורה׳, אינו תומך בכך,1723 עם שאין הצלעות במשפט זה קשורות בטבורן. בעיה דומה קיימת, למשל, בהוראה הבאה: ׳אל יכוין אדם לומר, אהוב את החכמים ושנא את התלמידים, אהוב את התלמידים ושנא את עמי הארץ, אלא אהוב את כולם׳.1724 מכל מקום, במקומות אחרים, בחובת האהבה נכללים מפורשות גם שאינם בני ברית, ולא רק מטעמי ׳איבה׳ או משום ׳דרכי שלום׳, אלא כיסוד אנושי כלפי ׳כל הנברא בשמי׳. כך הוא עניין אהבת הגר1725 והגוי. ונציין את הנאמר, כי גוי המקיים שבע מצוות שנצטוו בני נח ׳אל תזלזלו אלא תכבדהו יותר מישראל שאינו עוסק [בתורה]׳.1726 פרשה בפני עצמה היא זו של חסידי אומות העולם,1727 ולא נחרוג ממסגרתנו הצנועה. 

			רבי משה חאגיז, במחצית השנייה של המאה הי״ח, כותב בספרו ההלכי: ׳כל המאמין מציאות האל וחידוש העולם והנבואה ושכר ועונש, כמו הנוצרים שבימינו, הרי זה בעל דת, ואין לנו רשות להזיק את ממונו׳.1728 וכן מסופר על ר׳ יוסף סאראגוסי, מורו של הרדב״ז, ׳שהיה משים שלום תמיד בין אדם לחבירו ובין איש לאשתו אפי[לו] בין הגויים׳.1729 הדבר מפתיע יותר כאשר אנו מוצאים שכמה מקובלי צפת המאה השש־עשרה מדגישים מפורשות את חובת יחס האהבה כלפי גוי,1730 בעוד שמבחינה עקרונית חכמי הקבלה, ומקובלי צפת בכללם, ראו בנשמת יהודי זיקה למקור האלוהי, לעולם הקדושה, ואילו זו של הגוי — לעולם הטומאה.1731 אפשר שהמציאות חייבה אותם להתייחס אל הכל בשווה, ובמיוחד לנוכח היחסים התקינים ששררו אז בצפת,1732 עם שמבחינה תיאורטית יש הבדל הייררכי בדרגת השורש. אך גם באזור גאוגרפי שונה ובאווירה שונה מוצאים אנו עמדות אוהדות. למשל, רבי פינחס אליה הורוויץ כותב: ׳התורה מחייבת אותי זאת באר היטב במה שנכתב ואהבת לרעך עמוך ... שהוא אדם כמוך, וכל האומות במשמע׳.1733 וכן כותב הרב קוק, שעוד הרחיק לכת בהדגשתו כבדת־המשקל: ׳אהבת הבריות צריכה להיות חיה בלב ובנשמה, אהבת כל האדם ביחוד, ואהבת כל העמים כולם, חפץ עילוים ותקומתם הרוחנית והחמרית. והשנאה צריכה להיות רק על הרשעה והזוהמא שבעולם. אי־אפשר כלל לבא לידי רום־הרוח של ״הודו לה׳ קראו בשמו הודיעו בעמים עלילוותיו״ בלא אהבה פנימית, מעמקי לב ונפש, להיטיב לעמים כולם, לשפר את קניניהם, לאשר את חייהם. תכונה זו היא שמסגלת את רוחא דמלכא משיחא לחול על ישראל׳.1734 כלומר, סגוליותו של עם ישראל מתבטאת רק בעת שהוא מרעיף אהבתו על העמים כולם. כלל נקט הרב קוק: ׳מי שאור האמונה מתגלה אליו בטהרתו הוא אוהב את כל הבריות כולם בלא שום שיור כלל, וכל מעייניו הם בעלייתם ותיקונם׳.1735  

			בדברים דלעיל של הרב קוק שורבבו מילים אחדות על שנאת ׳רק הרשעה׳, אשר מהן עולה היבט נוסף של מצות ׳ואהבת לרעך׳. היבט זה נמצא, כמדומה, בהרחבה בספרות החסידית, אם כי אפשר למצוא לכך הקבלות קודמות גם כן, ומן הראוי להזכירו. לפנינו עקרון פסיכולוגי, הקובע כי אין אדם נדרש לחוטא אלא לחטא. המקור הראשון קשור בחכמתה של ברוריה, שאמרה לרבי מאיר בעלה, שאל יתפלל כי יתמו חוטאים מן הארץ, אלא חטאים.1736 וכך, למשל, יִישב רבי שניאור זלמן מליאדי את הסתירה שבין המקראות: החובה לשנוא את החוטא שאינו מקבל תוכחה, מצד אחד, ואהבת הרֵע, מצד שני. משיב רש״ז, כי ׳שתיהן הן אמת. שנאה מצד הרע שבהם, ואהבה מצד בחינת הטוב הגנוז שבהם שהוא ניצוץ אלקות׳.1737 לאמור, אתה נקרא לשנוא את החטא ולאהוב את החוטא, שכן הנפש שבתוכו היא ניצוץ אלוהי. אפשר להבין הנחיה זו, שהרי אדם יכול למעוד חד־פעמית, ולכן אתה מתרחק מן הרע ומתעב אותו, אך מתייחס בסלחנות, ואף באהבה, לחוטא. אולם גם מעבר לכך, מבחינה פסיכולוגית האהבה אל החוטא מחזירה אותו מהר יותר אל חיק הטוב והיושר. וכך קבע ר׳ משה קורדוברו: ׳ויכסה מומם, ואל יסתכל בנגעיהם אלא במדות הטובות אשר בהם׳.1738 אפשר שגם גישתו האוהבת של הרב קוק אל בני היישוב החדש, הנזכרת על קצה המזלג במאמר זה, יונקת חיותה מתפיסה זו. לאמור, השפעה פסיכולוגית־חיובית מתוך יצירת קשר של אהבה. ובמונחים קבליים שהשפיעו על הרב קוק: קעקוע הרע מתוכו על־ידי נטילת החיות ממנו. לתפיסה זו הולמים גם דבריו הידועים: ׳הצדיקים הטהורים אינם קובלים על הרשעה, אלא מוסיפים צדק, אינם קובלים על הכפירה, אלא מוסיפים אמונה, אינם קובלים על הבערות, אלא מוסיפים חכמה׳.1739 יותר מכל, חשוב לצטט מדבריו הבאים של הרב קוק, הראויים להישמע היום בראש חוצות: ׳ובכלל אני מוצא, שגם על אחיו הרחוקים, אנו מוכרחים לאסור עליהם מלחמה של מגן או גם של תנופה, הננו מ״מ מוזהרים להתנהג בדרך כבוד ונימוס, להלחם על הרע והחטא ולא על רעים וחוטאים ... ואולי יש בעומק החושך והרע ג״כ גרגירי אורה וטובה. וע״י דרכי נועם ונתיבות כבוד ושלום נוכל הרבה יותר לתקן ולהציל מאשר ע״י משטמה וקינטוריא, ובכלל ע״י עבודת חיוב לשפר את מחננו בפנים, להוסיף תיקון סידור, לשכלל כמה דאפשר בהיתר את מוסדותינו הקדושים בשכלול חיצוני ופנימי, ולא לכונן עיקרי המבטים על צד השלילה שיש בפעולות החדשות, אע״פ שהן מכאיבות את לבנו, כ״א [=כי אם] לתור דרכים של השפעה בעדנו׳.1740 

			ומעניין לעניין באותו עניין. יש לשים לב, שמהפסוק הקובע כי אהבה מכסה על כל פשעים (משלי י יב) אין להסיק שהפשע נעקר מן העולם, הוא רק מכוסה. והיה אם תצטנן האהבה, עלול הפשע להיחשף, ואולי ביתר שאת. לפיכך, כמדומה, מדגישה החסידות, בהרבה מחיבוריה, ובקצת כתבים אחרים שבתקופתה, כי אהבה מביאה לזווית־ראייה אחרת על הפשע. כך היה כאשר התלונן חסיד אחד בפני רבו, כי העולם הוא רע עד כדי כך שאי־אפשר לחיות בו, השיב הרבי: ׳אין אתה כה טוב כפי שאתה מאמין, ואין העולם כה רע כפי שאתה חושב. משעה שתלמד להכיר את עצמך תכיר טוב יותר את העולם׳. אמנם מוטיב האהבה אינו מפורש בסיפור זה, אך הוא בוודאי ניצב ברקעו, כפי שאפשר ללמוד מן הקטעים הבאים (ורבים אחרים): א) מספרים על הבעש״ט שפירש את המאמר במסכת אבות, ׳איזהו חכם? הלומד מכל אדם!, ׳אפילו מעצמו. גש למראה והסתכל בעצמך, או הבט בזולת ותראה את חסרונו ותדע מה חסרונך׳.1741 ב) ׳הנה זאת ידוע כי מטבע עיני אדם שרואה חסרון ופחיתות בכל אדם, אם מעט אם רב, הכל לפי מה שהוא אדם, וכהו עיניו מראות נגעי עצמו. ומעולם לא ראה אדם על עצמו שום חסרון, והוא שלם בדעתו בכל מיני שלימות, ואינו חסר לנפשו ... לכן אמרה תורה ואהבת לרעך כמוך אני ה׳, כלומר, אני מעיד בדבר שהוא כמוך בעניין השלימות, כשם שאין הוא שלם כך אין אתה שלם׳.1742 ואותו מחבר פירש את עמדתו לאחר מכן בעקרון הבא: ׳אם תרצה לידע אם יש בך מומים ועַוְלות, תראה על חבירך בעין פקיחא ובאמיתות, וכל מה שתראה על חברך תיכף תמצא בך, כי הוא אספקלריא (בל״א [=בלשון אשכנז, או אידיש] שפיגעל), אשר מי שרוצה לראות אם הצורה שלו מלוכלכת יראה שם, והאספקלריא מראה לו. כן חבירו מראה לו על עצמו. לכן תיכף כאשר תראה איזה דבר שאינו הגון על חבירך תיכף תתקן את עצמך׳.1743 היתרון בגישה כזו הוא כפול: ראיית הזולת בצבעים וורודים יותר, וחתירה בלתי־נלאית לתיקון עצמי. 

			גישה זו יש לה בעצם אסמכתא בדברי חז״ל: ׳כל הפוסל — במומו הוא פוסל׳ (קדושין ע ע״ב). והרמב״ם אף השתמש בכלל זה בספרו ההלכי.1744 המאמר התלמודי בצירוף דימוי המראה, נמצא אצל ר׳ חיים מוואלוז׳ין, שפירש כך: ׳ויבואר עוד ע״ד מליצה מן הכתוב ״כמים הפנים לפנים כן לב האדם לאדם״. כי הנה ידוע כי כל הפוסל במומו פוסל, וכי מי שהוא זך לבב לא ירגיש כלל ערמת וחטאי הבריות. אך מי שהוא עצמו כן יערים ומלוכלך בחטאים, הוא מרגיש מיד בחבירו העושה כמעשהו. והכרת פשעי חבירו הוא כמו מראה מלוטשה המראה לאדם צורה כצורתו, אם לבן ואם מפוחם, והרואה צורה מפוחמת במראה הלא ידע כי בנפשו הוא, וליבון הוא צריך׳.1745 לפניך עולים בבירור שני המוטיבים שהזכרנום. לאמור, היות שחבירך משמש כמראה מלוטשה הרי ממילא ההסתכלות בו משמשת גם יסוד אינטרוספקטיבי והיא עשויה לקדם אותך. דומה שדימוי המראה סייע רבות לפיתוח תפיסת האהבה, והוא מצוי הרבה בספרי החסידות. 

			ג 

			נפנה עתה להגדרת המצוה במקורות. כידוע, הלל הזקן הגדיר את המסקנה מכל התורה כולה באופן שלילי, לאמור: ׳דעלך סני — לחבירך לא תעביד׳.1746 אמנם הלל לא הזכיר את ׳ואהבת לרעך כמוך׳, אך בצדק ראו חכמי הדורות (וכבר במדרש לקח טוב על ויק׳ יט יח) את הקשר. הנה הרמב״ם, בהלכות אבל פרק יד הלכה א, הגדיר באופן חיובי: ׳כל מה שאתה רוצה שיעשו אותם לך אחרים, עשה אתה אותן לאחיך׳. ואילו בספר המצות הרחיב במקצת הרמב״ם ונקט אף הגדרה שלילית: ׳לאהוב זה את זה כמו שאנו אוהבים את עצמנו ושתהיה חמלתי ואהבתי לאחי באמונה כאהבתי וחמלתי לעצמי, בממונו וגופו וכל מה שיש לו או שהוא חפץ, וכל מה שלא ארצה לעצמי או לידידי לא ארצה לו כמוהו׳.1747  

			בעצם, מרבית הספרים שניסו להגדיר את המצוה, בקצרה או בהרחבה, עמדו על העקרון שהאוהב ישתדל לעשות מה שהאהוב, אדם או הקב״ה, חפץ או עשוי לחפוץ, ולפחות לא לעשות דבר שעלול להיות בניגוד לרצונו. בהקשר לכך אזכיר רק את ניסוחו הפשוט של הסמ״ג (עשין ג): ׳מי שאוהב את המלך, כל מחשבותיו לעשות הטוב והישר בעיניו׳. וכמו כן את דברי הרמב״ן באגרתו לבנו: ׳כל דבר אשר ידעת, בני, שאני מואס אותו אל תאהב אתה לעשותו׳.1748 כן ייזכר רמח״ל,1749 שהעמיד את הקנאה כאחד משלושת ענפי האהבה. לאמור, האוהב מקנא לכבוד אהובו גם בהתייחסותו למעשה הזולת. לכך הצטרף גם יסוד התוכחה, אך לא נעסוק בכך במסגרת זו. 

			ד 

			דרגות שונות הן באהבת ה׳. יש שאדם אוהב מתוך הכרת טובה על חסדי הבורא או על כפרת עוונות (מעין מה שמצינו אצל יראת עונש ופחיתותה), ואלה אינן נתפסות אלא כשלבים נמוכים.1750  

			נפוצה היא החלוקה החשובה בסיפור האהבה של שכם את דינה, שם משתמשת התורה בשלושה לשונות של חיבה, כדברי המדרש: דבקות, חשיקה וחפיצה. לפי ר׳ אליהו די־וידאש, דבקות מציינת אמנם קירבה רבה, אך אפשר לה להתנתק, כמו האזור הדבק לחלציו של אדם. חשיקה מציינת כבר קירבה רבה והדוקה יותר, ואילו חפיצה פירושה שאדם הוגה כל העת להשיג את אוביקט אהבתו.1751 אך לפי השל״ה, דביקה היא עבודת השם, אך עדיין נתונה היא במאבק עם היצר הרע, אולם האדם גובר עליו בשל אהבתו. חשיקה היא מי שעבודתו נעשית מתוך התלהבות ושמחה, שלמרות המאבק של היצר הרע הוא יודע שכך צוּוָה, ולכן אף מהפך את היצר הרע לטובת עבודת ה׳ שלו. זו נקראת בפיו גם ׳אהבה רבה׳. חפיצה היא ׳אהבת עולם׳, מפני שלעולם הוא שואף לקיים מצוות, וזאת בניגוד לאהבת אשה, שבשלב מסוים הוא בא על סיפוקו, הרי בעבודת ה׳ מצוה גוררת מצוה, ואין סוף לדבר, על כן היא ׳אהבת עולם׳.1752 והנה, בעוד שבעל השל״ה מעלה את ׳אהבת עולם׳ מעל ׳אהבה רבה׳, הרי ר׳ שניאור זלמן מליאדי הופך את הסדר.1753 כידוע, חכמים שונים נתנו באותם מונחים תכנים מושגיים משלהם. ואין חידוש בדבר. 

			׳האהבה הזכה׳, כותב רבינו בחיי, היא ׳שתהיה אהבתנו בו לעצמו ולכבודו לגדלו ולרוממו׳.1754 כלומר, כל כולה של האהבה אינה נובעת מצורכי האדם אלא מגדולת הבורא. לפיכך מתבררת גם הדרישה של רבינו בחיי להתמכרות מוחלטת: ׳ואל תשתף באהבתו אהבת זולתו׳.1755 זאת ועוד, ׳ולא תחדל מלהשתוקק לו ולכסוף אליו, וזוהי תכלית האהבה הטהורה׳.1756 הרמב״ם אף הפליג בהוסיפו לכך, בניסוחו האקטיביסטי, דימויים ארוטיים: ׳וכיצד היא האהבה הראויה? הוא שיאהב את ה׳ אהבה גדולה יתירה עזה מאד, עד שתהא נפשו קשורה באהבת ה׳ ונמצא שוגה בה תמיד, כאלו חולה חולי האהבה שאין דעתו פנויה מאהבת אותה אשה והוא שוגב בה תמיד, בין בשבתו בין בקומו בין בשעה שהוא אוכל ושותה. יתר מזה תהיה אהבת ה׳ בלב אוהביו, שוגים בה תמיד כמו שצונו בכל לבבך ובכל נפשך. והוא ששלמה אמר דרך משל, כי חולת אהבה אני. וכל שיר השירים משל הוא על ענין זה׳.1757 

			די־וידאש הדגים את התמונה המתבקשת בכותבו: ׳האוהב שתי נשים, אין אהבתם שלמה בו, שהם צרות זו לזו. וכדי שתהא אהבת האשה תקועה בבעלה יפה הוא כשתראה היא שאינו אוהב שום אשה בעולם אלא לה לבדה. אז תכרות לו ברית אהבה שלמה. כן לא תקשר השכינה אהבתה באדם שהוא אוהב עניני העולם ... ואהבתו ית׳ תהיה יתירה על אהבת אשתו ובניו ושאר דברי העולם׳.1758 גם מחברים אחרים הבליטו את החובה לנטוש את קניני העולם, ואפילו בני המשפחה, למען האהבה. 

			מצבים כאלה של אהבה מוחלטת, תוך נטישת הגופני והחומרי, מתוארים לפעמים כחיים בלא גוף, שכן עיקרו של האדם הוא הפן הרוחני שבו. הדוגמה המובהקת לכך היא אליהו הנביא.1759 אמנם כאשר אדם קורא על נטישת העולם, על קנייניו וערכיו החומריים, מתגנבת ללבו מחשבה — כמה דל הוא אוהב זה. ולא כן הוא. ׳האהבה היא שיהיה הכל בהתלהבות הלב ... בשמחה ... ולא יחוש לשום נזק ... ואף גופו ונפשו הכל כאין בשביל אהבת עבודתו׳. סולם הערכים הוא אפוא שהשתנה כאן. אם תרצה, כך היא הדוגמה המוכרת לנו מעולמנו — אהבה נאמנת לאשה.1760 מכל מקום, בגישה זו, האוהב מבטל את עצמו ורצונו מפני אהובו, שהוא זה העומד בראש הפירמידה. על כן, ממבט ראשון היא אופיינית לאהבת ה׳. אך יש גישה אחרת הסבורה כי: ׳האהבה העליונה אינה צמצום ה״אני״ של האוהב בשביל לפנות מקום ל״אני״ של האהוב, כי אם להפך, התפשטות חייו של האוהב לתוך נפשו של האהוב, כמו שהאם האוהבת חיה מתוך נפשה לתוך נפש ילדיה׳.1761 לאמור, האוהב ואהובו כביכול פורחים יחדיו ומתמלאים מתוך מתן הדדי. על כן, ממבט ראשון אין זו אופיינית לאהבת ה׳. אולם עובדה היא שבמסגרת הספרות הקבלית והחסידית, בעיקר, מוסברת גישה זו בכך שגם כאשר ה״אני״ מתבטל בתוך ה״אין״ האלוהי, הוא ממשיך לחיות בתוך ומתוך מלאות זו. ויחד עם זאת, הקב״ה בעצמו, כביכול, שמח למצוא את אוהביו ועושי רצונו, נציגיו עלי אדמות. ׳לקראתי מצאתיך׳.1762  

			אהבה היא ערך שאינו נמדד בקניינים חומריים. ׳אם יתן איש את כל הון ביתו באהבה בוז יבוזו לו׳ (שה״ש ח ז). יפה ניסח זאת אחד מחכמי ימי־הבינים: ׳האוהב הנאמן — מי שהתנדב לך ממונך בעת רצונך, ובנפשו בעת צרתך׳.1763 אהבה כזו אינה מצפה לגמול. היא ׳אינה תלויה בדבר׳ (אבות ה ט). וכך מנה בעל ספר הישר1764 עשרה פרטים בהם ״נבחנת״ אהבה לקב״ה,1765 והאחרון בהם הוא ׳לבל תהיה עבודתו על מנת לקבל פרס, כי אז תהיה עבודתו תלויה בדבר׳. יפה פירש זאת די־וידאש בשם רבו, הרמ״ק, על־פי דרכו. אדם שמצפה לשכר גשמי, הרי הגשמי מעצם טבעו עומד תחת חוקי הוויה והפסד, ולפיכך בשלב מסוים תסתיים הוויתו של הגשמי בעולם, והשכר מתנדף יחד עמו. לעומת זה, הקב״ה, כישות מוחלטת, הרי אדם המתמסר אליו זוכה ממילא ׳לחזות בנועם העליון׳, כי הוויה זו נצחית היא, ומי ששואף להתקרב אליה נשאר במחיצתה לעד.1766  

			אך מתוך שציפייה לתשלום גמול היא תכונה אנושית, מוצאים אנו התייחסויות רבות מפי מחברים במגמה לעקור אותה, והרבה מדברים בגנותה. למשל, אהבה נחותה זו נקראת בפי השל״ה ׳אהבה חיצונית׳, שכן האוהב את ה׳ על מנת לקבל פרס הוא בעצם עובד, או אוהב, את עצמו. נקודה זו פוּתחה רבות בחסידות, שהגדירה אוהב עצמו כעובד עבודה זרה. בכך אתה רואה באיזו חומרה דנו ״אוהב״ זה. ואילו אהבת ה׳ טהורה נקראה בפי השל״ה ׳אהבה פנימית׳. אף הוא נשען על דברי הזוהר (הקדמה, יב ע״א). ר׳ יוסף אלבו, בדברו על שלושת סוגי האהבה — אהבת הטוב, המועיל והערב — מדגיש את אהבת הטוב מפני שהוא טוב כסיבה מספקת, ומעולה ביותר, לאהבה. שכנוע פנימי (אמוציונלי או רציונלי — תלוי באדם) במהותו הטובה של הקב״ה עשוי אפוא להוביל לאהבה עילאית.1767 וכך התבטא א״ד גורדון: ׳וכי יש לנו בעולם אֹשר גדול מן האהבה, מן האהבה הטהורה, העליונה?׳.1768 

			כשם שאהבה אנושית תובעת מחיר, דורשת גילויים, כך באהבת ה׳. אין כאן ביטוי חוויתי בלבד, של תחושה מסוימת, עזה ככל שתהא (׳בכל לבי אהבתיך׳, כפי שמצהיר־שר ריה״ל), אלא יש לה מבעים שונים, וברחבי הספרות מצויים כאלה לרוב. הנה, כתוב בדברים ז ט: ׳לאוהבי ולשומרי מצותי׳.1769 וכדברי רבי עזרא בפירוש תרי״ג המצוות: ׳אין ספק כי האוהב את חבירו או את אדונו אוחז דרכו ותומך אשורו׳.1770 אכן, בהמשך החיבור מנויות מצוות רבות הנובעות ממצות האהבה. כלומר, האוהב עושה את מה שהנאהב חפץ או מה שעשוי לחפוץ בו. יצחק טברסקי העמיד על הקשר הכפול של סיבה ומסובב, על־פי הרמב״ם, בין אהבת ה׳ וקיום מצוות. לאמור, אהבה מעוררת התלהבות לקיים מצוות, והקיום מלהיב את האהבה.1771  

			ויש ביטוי אחר, של הענקה ללא ציפייה מיידית לגמול. למשל, מסופר על רועה בהמות שביטא את רחשי לבו בפשטות עמוקה ובכנות רבה, וכה נהג להצהיר בכל יום: ׳רבונו של עולם, גלוי וידוע לפניך, שאילו היה לך בהמות ונותנם לי לשומרם, לַכֹּל אני שומר בשכר, ולך הייתי שומר בחנם, כי אני אוהב אותך׳.1772 גדולה מזו, רבינו בחיי מספר על חסיד אחד ׳שהיה מתעורר בלילה ואומר, אלוהי, הרעבתני וערום נתתני, ובמחשכי הליל הושבתני, ובעזך ורוממותך אילו שרפתני באש לא יוסיף בי הדבר כי אם אהבה וחשק בך׳.1773 ניסוחים כאלה חזרו רבות בתקופת גירוש ספרד. כגון, מסופר על אדם שאשתו ושני בניו מתו, ולאחר שהתעורר מעלפונו פתח ואמר: ׳רבון העולמים! הרבה אתה עושה שאעזוב דתי. תדע נאמנה שעל כרחם של יושבי שמים יהודי אני ויהודי אהיה. ולא יועיל כל מה שהבאת ותביא עלי׳.1774 כיוצא בכך: ׳אמרו על אשת חיל אחת במדינת ספרד, ששחטו ערלי לב וערלי בשר את שני בניה הנאהבים והנעימים לעיניה (בשנת רנ״ב אשר היתה עת צרה ליעקב). והיא באומץ לבה אמרה: ה׳ אלוהי, מעודי ועד עתה אהבתי אותך. אמנם כל זמן שצאצאי הנאהבים והנעימים חיו על פני האדמה לא אהבתי אותך אהבה שלימה בכל לבבי, כי גם לאהבת בני נתתי מקום בלבי. אבל כעת אשר בני יצאוני ואינם, פניתי את כל לבבי להיות משכן לאהבתך. ועתה אקיים את המקרא ״ואהבת את ה׳ אלוהיך בכל לבבך ובכל נפשך״׳.1775 הצד השווה בכל אלה הוא שאדם ממשיך לאהוב את הבורא למרות שהוא מאכזב אותו בהתייחסותו, באי־התייחסותו או באסונות שהוא ממיט עליו.  

			ומכאן לביטוי קיצוני יותר. ׳על כל פשעים תכסה אהבה׳ אומר החכם מכל אדם (משלי י יב), מתוך התבוננות פסיכולוגית במציאות האנושית הרווחת. חכמים הרחיבו הדברים בהתייחסותם לאיוב. מקצת מהם העריכו את איוב, שעם שהטיח דברים כלפי מעלה, אמרו ׳שמאהבה עשה׳,1776 ובמיוחד אם מקבלים את הנוסח ׳הן יקטלני לו איחל׳ (איוב יג טו). ואף משוררי ימי־הביניים ביטאו זאת לפי דרכם.1777 מכאן שאחד הקריטריונים לאהבת ה׳ היה אופן קבלת הייסורים. ׳חביבין יסורין׳, כדברי רבי עקיבא.1778 ומה מידתן של ייסורין? הפסוק הראשון שבפרשת שמע, נדרש כידוע בספרות חז״ל: ׳אפילו נוטל את נשמתך׳. והיה זה לא אחר מאשר רבי עקיבא שאמר: ׳כל ימי הייתי מצטער ... מתי יבא לידי ואקיימנו׳.1779 אכן, הביטוי העילאי ביותר של אהבה הוא הנכונות למסור את הנפש על קידוש השם. תפיסה מרטירולוגית זו, מצויה בעיקרה בכמה דרשות של חז״ל,1780 וחזרה ונשנתה בדורות מאוחרים יותר.1781 נימוקו של די־וידאש למעלת האקט של קידוש השם הוא: ׳שע״פ הטבע קשה לאדם למסור נפשו וגופו על קדושת השם, שהוא היפך הטבע, והבשר מנגדו׳.1782 אך אזיקי האהבה חזקים מכל. וזה סודה וכוחה. ממילא נבין את שציין הרמב״ם, כי זריזותו של אברהם אבינו לשחוט את יצחק נועדה ׳כדי שיתפרסם לבני אדם מה ראוי לעשותו בשביל אהבת האלוה ית׳ ויראתו׳.1783  

			דרך מיוחדת נקטו חז״ל משעה שהציבו תנאי חשוב: התנהגות הולמת של האוהב בהתאם לרצון הקב״ה. קריטריון מעניין להגשמה מליאה של השוואת הרצונות הוא הרושם הכֵּן שעושה אהבה זו בעיני הזולת. וכה דרשו חכמינו: ׳״ואהבת את ה׳ אלוהיך״ — שיהיה שם שמים מתאהב על ידך׳ (יומא פו ע״א; ספרי, דברים ו ד). ומעניין שאף הרמב״ם ראה בכך יסוד חיוני. שכן בספר המצוות הוא מציין שמצות אהבת ה׳ כוללת גם ׳שנהיה קוראים לבני האדם כולם לעבודתו ית׳ ולהאמין בו, וזה שאתה כשתאהב איש אחד תספר בשבחיו ותרבה בהם ותקרא בני האדם לאהוב אותו׳.1784 ברם, אפשר שבכאן טמון זרע פורענות. שכן יש להבדיל בין הניסוח התלמודי, לפיו אדם משמש מופת בהתנהגותו, אך הוא עצמו פסיבי בעצם תהליך ה׳איהוב׳, זאת לעומת הניסוח המיימוני, שנודף ממנו ריח אקטיביסטי־תעמולתי. ואין צריך להזכיר עד כמה אהבה כזו עלולה להיות חונקת ומסוכנת. 

			ועוד נזכיר ביטוי אחרון באשר לאהבת ה׳. מן הראוי לשים לב שהמקרא, ובעשרת הדברות, מציג את הקב״ה כ׳אל קנא׳. אמנם המדובר בקנאות מפני עבודת אלילים, מכל מקום ברור שהדימוי שאול מתחום אנושי מאוד, של בני זוג, וביסודו עומדת אפוא דרישה של התמסרות מליאה ובלבדית כלפי האהוב. נשים אפוא לב (ובכך נשוב לראש הפרק, וממילא נעשיר עצמנו בהגדרה נוספת) להגדרת האהבה בפי רבינו בחיי: ׳כלות הנפש ונטות בעצמה אל הבורא כדי שתדבק באורו העליון׳.1785 האהבה במלוא התכוונותה חותרת להגיע לדבקות ולאחדות עם הבורא (וראה להלן בסמוך). הגדרה זו צוטטה במקורות שונים,1786 ומשמע שקלעה בניסוחה הקצר. 

			מן הראוי להעיר, שבעל מבחר הפנינים (שער האהבה) הגדיר, בהשפעתו של רבינו בחיי, את אהבת הבריות במילים אלה: ׳מהי אהבה? נטות הלבבות והתחברם יחד׳. וביתר הדגשה: ׳אהבה היא התאחדות האוהבים כאילו הם עצם אחד׳.1787 נראה שאין מקרה בדבר. ביטויים שונים מתחום אהבת אדם ואהבת ה׳ משמשים בערבוביה. 

			דרך כלל, האהבה שבין בני אדם היא התעוררות נפשית של אחד כלפי השני, בלא שיש לגוף חלק הכרחי בכך. במידה מסוימת הוא אינו תופס מקום. חכמים הביעו זאת דרך משל: ׳כי רחימתין הוה עזיזא, אפותיא דספסירא שכיבן׳,1788 ובלבושו העברי במאה הי״ג נאמר כך: ׳אין נקב המחט צר לשני אוהבים, ואין רחב העולם די לשני שונאים׳.1789 ובחסידות סיפרו על הבעש״ט כדלהלן: ׳פעם אחת׳, מספר החסיד, ׳הלכתי בדרך, והיום גשום וקר, ואני מבוסס בבוץ הטובעני. לפתע נעצרת מרכבה, ועליה יושב הבעש״ט. ״לאן, ר׳ יהודי?״ שואל הבעש״ט. לאחר שהודעתי את מחוז חפצי קרא לי הבעש״ט לעלות ולהצטרף למסע. עניתי לו כי אין מקום. והבעש״ט בעיניו הטובות אמר לי בחיוך: בוא נאהב זה את זה ויהיה לנו הרבה מקום׳. 

			ה 

			יש שיציגו את השאיפה לאהבה כיחס טבעי של הנפש, בלא צורך בצו עליון.1790 באשר לאהבת אדם כותב הרב קוק: ׳ממקור החסד צריכה אהבת הבריות להתפרץ, לא בתור חק מצוה, כי אז תאבד חלקה היותר ברור מזהרה, כי אם בתור תנועה נפשית פנימית עזה. והיא צריכה לעמוד בנסיוונות קשים מאד, לנצח סתירות רבות, הפזורות כצורי מכשול׳.1791 ועוד מדבריו: ׳הקדושה אינה נלחמת כלל נגד האהבה העצמית הטבועה עמוק במעמקי נפש כל חי, אלא שהיא מעמידה את האדם בצורה עליונה כזאת, שכל מה שיותר יהיה אוהב את עצמו ככה יתפשט הטוב שבו על הכל, על כל הסביבה, על כל העולם, על כל ההויה׳.1792 ובאשר לאהבת הקב״ה, רבינו בחיי, בהמשך ההגדרה דלעיל, כותב: ׳שהנפש עצם פשוט רוחני נוטה אל הדומה לה מהאישים הרוחניים, ומתרחקת בטבעה מאשר הוא כנגדה מן הגופות העבות׳. ובלשונו של רבי שניאור זלמן מליאדי: ׳אפילו קל שבקלים ופושעי ישראל מוסרים נפשם על קדושת השם׳.1793 משמע, בכל אחד טמון גרעין של אהבה, ובספרות החסידית יכנו זאת בשם ׳הנקודה היהודית׳. אכן, רש״ז מדבר על אהבה ׳בתעלומות לבו ומוחו׳, בחינת פוטנציאל הגנוז בנפש כל יהודי, רגשית ושכלית, שעליו להביאו לידי מימוש. מימוש האהבה מתבטא בשעה אדם מגיע לביטולו כ׳יש ודבר נפרד׳. כי הנפרדות היא תכונת היסוד של עבודה זרה וסטרא אחרא. ׳ביטול היש׳ במובן זה הוא שאיפת האהבה וההתאחדות עם המקור האלוהי. בהקשר לכך יוסיף רש״ז ויזכיר לנו את הרעיון העומד ביסוד הדימוי המקראי ׳נר ה׳ נשמת אדם׳ (משלי כ כז). לאמור, כשם שהנר לעולם שלהבתו עולה כלפי מעלה, אל יסוד האש, כך הוא מחוֹק מהותה של הנשמה לשוב ולהידבק בשורשה העליון.1794 ויש שנימקו זאת ברעיון אחר (מצוי בפילוסופיה היוונית), אם כי קרוב מאוד, לאמור, כל חלק שואף לשוב אל השלם, ומאחר שהנפש נתפסת כניצוץ, כ׳חלק אלוה ממעל (ממש)׳, הרי בחוק מהותה קיימת הערגה לשוב אל מקורה השלם. הנשמה יוזמת ומבצעת את שאיפתה המהותית לשוב אל מקורה. הנה כותב ר׳ משה די־ליאון בסוף המאה השלוש־עשרה: ׳בהיות כל דבר משתוקק אחר מינו על כל פנים נקל הוא בעיניו לאהבה את מקומו אשר לוּקַח משם, ובאהבתו אותו אזי דבק בימין עליון ויושב בסתר עליון׳.1795 גם רבינו בחיי, בהציבו את הפרישות כשלב שלפני האהבה, מתכוון ללמדנו כי כאשר זיכך אדם את נפשו, ואף הגיע לפרישות מן העולם, הרי בכך הוא ביטא את מהותו הרוחנית, האמיתית, ואז אפשרית לה להתבצע אותה זיקה עקרונית שבין שתי ישויות דומות, וכפי שציטטנו לעיל: ׳הנפש ... נוטה אל הדומה לה׳.  

			אכן, יש שדרשו בהתאם לכך התמסרות מליאה מצד האדם־האוהב כלפי הקב״ה. פעמים רבות לקוחים דימויים מן העולם האנושי לטיב הקשר. מקום רב יש לדימוי מתחום אוהב ואהובה — והתפיסה המקובלת לגבי שיר השירים מזדקרת מול עינינו — על ״משחקי האהבה״, הסתרת פנים, צמאון, ערגה וכיוצא באלה. וכאשר אוהב מגיע לעוצמת אהבתו ומיצויה, הוא זוכה לחסד אהובתו.1796 בחריפות רבה ניסח זאת ר׳ אלעזר מוורמס בראשית המאה השלוש־עשרה: ׳שורש אהבה, לאהבה את ה׳, שהנפש מלאה אהבה וקשורה בעבותות האהבה בשמחה רבה, ואותה שמחה מברחת מלבו הנאת גופו ותענוג העולם. ואהבת שמחה עזה ומתגברת על לבו, ומחשב כל עת, איך אעשה רצון הקב״ה. ושעשועי ילדיו וטיולי אשתו כאין נגד אהבת בוראו׳. וכדי להמחיש בפנינו טיבה של אהבה זו, אין רבי אלעזר נמנע מלהציג דימוי ארוטי מובהק: ׳ויותר מבחור שעברו ימים רבים שלא בא אל אשה ומתאוה אליה ולבו בוער לבא עליה, ומרוב אהבתו ותאותו כשבא עליה וזרעו יורה כחץ נהנה מאד, כל זה כאין נגד עשיית רצון הבורא׳.1797 גם בספר חסידים מוצאים אנו הערכה רבה לאהבה המיסטית. גם שם נקרא החסיד להזניח הכל, ושוב מתוארת אהבתו במונחים ארוטיים.1798  

			בדומה לכך ציטטנו לעיל (ליד הפניה 50) מדברי הרמב״ם בהלכות תשובה. דבריו אלה של איש ההלכה השפיעו על מקובלים כר׳ אליהו די־וידאש,1799 ר׳ אלעזר אזכרי1800 ואחרים, שכולם הדגישו את ההגייה הבלתי־פוסקת של החושק בחשוקתו. די־וידאש אף מספר (בעקבות ר׳ יצחק דמן עכו) על בחור שהתאהב בבת־מלך, ׳ומרוב פרישותו מכל מורגש [בגלל] לקשירת מחשבתו ושבה להדבק במושכלות, עד שמכל מורגש נתפשטה ואפי׳ מהאשה, ודבקה בש״י [=בשם יתברך] ... ושב להיות עובד שלם׳.1801  

			אצל אזכרי עולה נימה נוספת, והיא שירת החושק לכבוד החשוקה. ׳דרך החושק לשורר, וכיון שאהבת יוצרנו נפלאה מאהבת נשים, האוהב אותו בלב שלם ישיר לפניו יתברך׳.1802 הוא עצמו חיבר שירי נשמה, שהושרו בחברת ׳חברים מקשיבים׳, והמפורסם בהם הוא ׳ידיד נפש׳, שכותרתו המקורית היא: ׳בקשה על היחוד וחשק האהבה׳. לאמיתו של דבר, כבר בספר הרוקח, בסוף ״שורש האהבה״, כתוב: ׳ומנעימים זמרים לקונם׳, או בנוסח של ספר רזיאל (עמ׳ ט): ׳וינעים זמירות למלאות שמחה לאהבת ה׳׳, והרי גם ״אנעים זמירות״ (דמיון המילים אינו מקרי) מוצאו מחוג זה. אך אצל אזכרי, ככל הנראה, תפס נושא השירה מקום הרבה יותר מרכזי, מתוך מגמה דתית־מיסטית מובהקת. וכאשר כתב בן־זמנו הקשיש: ׳כל מציאות השיר, בין רנה של תורה בין שאר השירים, הכל הוא לתת התעוררות אל השכינה׳.1803 

			מוטיב השמחה המלווה את האהבה מלמד על תפיסה כי האהבה צריכה להיות שלימה, מתוך מודעות פנימית מליאה, מתוך נחישות ושכנוע פנימי. כך מציין, למשל, רבינו בחיי: ׳ותהיה תמיד שמח באלוהיך, שש בבוראך, עלז ברצונו וכוסף לפגיעתו׳.1804 וכמוהו1805 תיאר גם בעל הרוקח: ׳קשורה בעבותות האהבה בשמחה ובטוב לבב ... ושמח להשלים רצון בוראו׳. 

			המוטיבים שהזכרנום חוזרים ומתגלגלים גם בדורות מאוחרים. נמצא אותם בצורה מרוכזת בספרו של רמח״ל, מסילת ישרים, פרק יט. לפי תיאורו, שם, האהבה מסתעפת לשלושה ענפים: שמחה, דבקות וקנאה (מוטב: קנאות). את השמחה הוא מעריך כ׳עקר גדול בעבודה׳. ועל שום מה? ׳כי זאת היא השמחה האמיתית שיהיה לבו של אדם עלז על שהוא זוכה לעבוד לפני אדון יתברך שאין כמוהו ולעסוק בתורתו ובמצוותיו שהם השלימות האמתי והיקר הנצחי ... כי כל מה שזוכה האדם לכנס יותר לפנים בחדרי ידיעת גדולתו יתברך — יותר תגדל בו השמחה ויהיה לבו שש בקרבו׳. באים אנו אפוא להערכת מקומה של הידיעה — ואין זה משנה אם היא עיונית או קבלית — בתהליך אהבת ה׳. 

			בספר המצוות מונה הרמב״ם כמצות־עשה שלישית (אחר האמונה בה׳, ואמונה באחדותו) את אהבת ה׳. מעניין שכאן הרמב״ם כורך יחדיו את הביטוי האמוציונלי והאינטלקטואלי. הכיצד? ׳שצונו באהבתו ית׳, וזה שנחשב ונתבונן במצותיו ומאמריו ופעולותיו עד שנשיגהו, ונהנה בהשגתו בתכלית ההנאה. וזאת היא האהבה המחויבת ... הנה בארנו לך שבהתבוננות תעלה בידך ההשגה ותגיע ההנאה ותבא האהבה בהכרח׳.1806 כלומר, התבוננות שכלית יזומה מולידה הנאה, ׳ותבא האהבה בהכרח׳. אף בראש ספרו ההלכי משנה תורה, הלכות יסודי התורה, מונה הרמב״ם באותו סדר את האהבה והיראה, וכורך את שתיהן כשתי מצוות עוקבות.1807 למעשה, גם רבינו בחיי, בעצם מבנה הספר המוליך בעשרת שעריו אל הפסגה, והוא רואה אותם בפירוש כשלבים רצופים,1808 הרי משעה שקבע בתחילה את שער היחוד, כלומר, את ההכרה העיונית במציאות ה׳ ואחדותו, כראשון השלבים בסולם האהבה, הרי שגם אצלו כרוכים היסוד האינטלקטואלי והאמוציונלי. אך ברור שהרמב״ם נותן לעיון השכלי משקל רב יותר. אמנם יש שהפרידו בין השניים. כותב, למשל, ר׳ יהודה אריה ממודנה: ׳אשרי האוהב אהבה שכלית, לא הרגשית, כי בזה מותר האדם מן הבהמה׳.1809  

			עם זאת, דומה שהצד האמוציונלי, בהלכות יסודי התורה, בולט פחות מאשר בספר המצוות. צד זה תופס מקומו במצות היראה, ורק מאוחר יותר, בפרק ד הלכה יב, כותב הרמב״ם: ׳בזמן שאדם מתבונן בדברים האלו ... מוסיף אהבה למקום ותצמא נפשו ויכמה בשרו לאהוב המקום ברוך הוא, ויירא ויפחד משפלותו׳ וכו׳. אכן, הצירוף האמוציונלי מוצא את ביטויו, ובצורה חריפה, בחתימת ספר המדע, ושם אף מציין הרמב״ם את שיר השירים כמגילת האהבה הלוהטת לקב״ה. בין היתר מציין הרמב״ם, כי ׳כפי הדעה תהיה האהבה, אם מעט מעט, ואם הרבה הרבה׳.1810 ברם, אסור לניסוחים אלה להסיח דעתנו מן העיקר. הרמב״ם אינו רואה ביחס האמוציונלי העז את האהבה במיטבה, אלא בכך שבה בשעה מתרחש תהליך אינטלקטואלי, של ידיעת ה׳. מכל מקום, נמצינו למדים כי גורם חשוב בתפיסת אהבת ה׳ הוא מקומה של היראה, הן כשתי פנים נפרדות של היחס הדתי, הן כביטויים משלימים,1811 הן כשלבים. אולם לא נוכל במסגרת זו להקדיש לכך דיון מיוחד, אלא בהקשר הענייני. 

			אהבת ה׳ היא אפוא פסגת הדרישות או ההישגים הדתיים של האדם. תמצאנה בכתבי חכמים, פילוסופים ומקובלים כאחד. רבינו בחיי, כאמור, מיקם אותה בשער העשירי, המסיים את ספרו, וכלשונו בפתיחת השער: ׳תכלית התכונות וסוף המעלות במדרגות אנשי העבודה ... אין מדרגה למעלה ממנו ולא אחריו׳. וכן ציין אותה ר׳ חסדאי קרשקש, במבוא לאור ה׳, כ׳תכלית ההצלחה האנושית׳. הוא ראה חשיבות בטיפוח רגש האהבה. במרכז החיים העמיד את אהבת הבורא לברואיו, אהבת הברואים את הבורא, ואהבת אדם לרעהו. חיבור מיוחד, הרואה את האהבה ככח מרכזי בעולם וכתכליתו העליונה, שאף יש בכוחה להביא אדם לחכמה, נמצא בשיחות על האהבה לר׳ יהודה אברבנאל. 

			מרכזיותה של המצוה מתבטאת בכתבי מחברים בצורות שונות. למשל, ספר הרוקח פתח את ׳הלכות חסידות׳, שהן בעצם ה׳אני מאמין׳ החסידי, ב׳שרש אהבת השם׳ ובאלה המילים: ׳בשלש־עשרה מקומות בתורה הזהירנו לאהבה אותו׳.1812 ואילו ר׳ משה די־ליאון כתב: ׳באהבת ה׳ תלוי הכל ועומד קיום הכל׳. ור׳ אליהו די־וידאש כתב כי אהבה היא ׳שורש לכל העבודה האלוהית׳. היא נמצאת אפוא במעלה גבוהה מאוד, ולכן קשורה במצוה הנעלה של דבקות.1813 

			אולם בעוד שאצל רבינו בחיי נראה תהליך נפשי של עלייה רצופה בסולם, שבשלבו הגבוה מוצבת האהבה, הרי די־וידאש מצביע על האהבה עצמה כתהליך מתמשך. היא ׳שורש׳, והיא מלווה את מעשה המצוה. באהבה ׳יעשה המצוות והתורה מלב ומנפש בחשק גדול׳ (ריש שער ב). בכל מעשה דתי מתקיים למעשה אקט של אהבה. עניין זה בולט בתפיסתו עד כדי כך שהוא משתמש בדימוי של זיווג. ׳תכלית חשקו במצוה מפני שבעשייתה הוא מזדווג בבת מלך ... ואין ראוי שיאחר הזיווג׳, שהרי גם בשר ודם אינו מאחר הזיווג עם אשתו תמורת כל הון שבעולם.1814 

			ו  

			עם שובנו לאהבת רעים, נזכיר בקצרה כי ספרות האגדה, ולאחריה ספרות המוסר של ימי־הביניים, עסקה וחזרה ועסקה בנושא זה. בפיה הטפה ומוסר, דברי משל ותוכחה, וסיפורי מופת של התנהגות (exempla). אף דברי חידוד וחריפות בחידות ופתגמים שרדו בידינו. אולם קבלת צפת של המאה השש־עשרה נתנה לכך ביטוי מרוכז, וכמעט מרכזי במישור האנושי.1815 ובקצרה, רעיון האחדות שבין בני אדם,1816 והביטויים המעשיים לכך, קיבלו תנופה חזקה בעולם ששאף להביא לאיחוד מחודש בעולם הספירות, וכתוצאה מכך — לגאולת ישראל.  

			ההסבר לאהבה שבין בני אדם נשען אצל די־וידאש על אחדות הנפשות שכולן ׳חלק אלוה ממעל׳. ישות רוחנית אינה ניתנת לפירוד ממשי, ׳רק הגופים מחולקים׳.1817 ואילו אהבה לה׳ נשענת על רעיון האחדות של הנשמה והאלוהות.1818  

			אחד החידושים שיצאו מבית־המדרש הקבלי של צפת היה הנוהג לומר כל בוקר לפני התפילה: ׳הריני מקבל על עצמי לקיים מצות עשה של ואהבת לרעך כמוך׳. נוהג זה פשוט בכל תפוצות ישראל.1819 באה החסידות במזרח־אירופה והוסיפה עוד נדבך, והיא אהבה מתוך, או במשמע של, זהות.1820 דומה כי אפשר להבחין מספר שלבים בתפיסת האהבה. מלכתחילה, ויהא זה דרך הביטוי השלילי של הלל, או בדרך החיובית של רבי עקיבא ובן עזאי, וכפסקו של הרמב״ם — על האדם מוטל לעשות את מה שהאהוב מצפה הימנו. בשני הביטויים הללו קיים ריחוק מסוים, או אם תרצה: קיימים שני אוביקטים ואנו מבקשים להקים גשר שיקשר ביניהם. בשלב השני, של מקובלי צפת והדומים להם, האהבה מתבקשת מתוך רעיון הערבות ההדדית והאחדות שבין הנשמות, שכן כל נשמה היא ניצוץ משורש רחב ששורשו המקורי טמון באלוהות.1821 באהבה יש, כביכול, משום גישור על פני אוביקט מפוצל, או משום צירוף חלקיו. בשלב האחרון, החסידי, קיימת זהות בין בני אדם, ואין האהבה אלא ביטוי טבעי לזהות זו.1822 אמנם ייתכן שכבר המהר״ל התכוון לכך באומרו: ׳האהבה היא קישור הנפש בנאהב לגמרי עד שנחשב כמותו׳.1823 

			החסידות לא רק נאחזה במוטיב המראה והשתמשה בו רבות, אלא, כמדומה, שגם נתנה לבוש אנתרופולוגי לרעיון האהבה כשלב בדבקות. ספר ראשית חכמה, שהשפיע רבות על הוגי החסידות, הדגיש, כאמור, את תהליך האהבה המלווה את העשייה הדתית, שתכליתה היא דבקות בלבדית בבורא, והחסידות העבירה זאת גם לרובד האנושי. מסופר על ר׳ מנחם מנדל מקוצק, כי כאשר שאל וחזר ושאל את תלמידו היכן נמצא הקב״ה, והלה נבהל מהשיב על שאלה ׳פשוטה׳ כזו, השיב הרבי בעצמו: הקב״ה נמצא במקום שנותנים לו להיכנס. אכן, אם האדם משמש מקום משכנו של הקב״ה, הרי הדרך אליו עוברת דרך האדם. משמע, ברצותך לאהוב את ה׳ — עליך לאהוב תחילה את האדם. וכך דרשו את סדר המילים בפסוק ׳ואהבת לרעך כמוך אני ה׳׳. לאמור, רק לאחר שאוהב אתה את חבירך יכול אתה להגיע אל הקב״ה.1824 אמנם רעיון זה מופיע כבר אצל השל״ה,1825 אך הוא פוּתַח הרבה בסיפור ובדרוש החסידיים. ונציין גם את הכיוון ההפוך שבדברי המהר״ל: ׳בשביל שהוא אוהב השי״ת אוהב את בריותיו׳,1826 שאף הוא יש כיוצא בו בחסידות, אך רבה בה ההדגשה של אהבת הרֵע כשלב חיוני מוקדם באהבת ה׳. החסידות הציגה באמצעות ׳דיבוק חברים׳ (ומונחים אחרים) את הדגם הרצוי. ולא מעט נתפרשה האהבה בכתבים בביטויים של זהות. כך, למשל, מספר ר׳ משה לייב מסאסוב: ׳למדתי אהבת ישראל מכפרי אחד שהיה במסיבה עם כפריים אחרים, וכטוב לבו ביין אמר לרעהו: אהבת אותי או לא? ויענהו, אהבתיך למאוד. אח״כ שאל אותו, הידעת מחסורי אשר יחסר לי? והשיב לו, מאין אוכל אנכי לדעת את אשר יחסר לך. והשיב לו, איך תאמר אהבתני אם אינך מרגיש מה שחסר לי? מזה למד הרה״ק [=הרב הקדוש] כי אהבת ישראל הוא להרגיש כל מחסורם ולסבול כל מכאובם׳.1827 ובשם צדיק אחר נמסר, כי היפנה את תשומת הלב לכך, שאם מופיעה האות יו״ד (יש לזכור שבהגייה האידית אין הבדל בין האות יו״ד לבין יהודי) פעמיים בזו אחר זו, הרי זה מציין את שם ה׳. לאמור, כאשר שני יהודים רואים עצמם שווים, שכינה שרויה ביניהם, אך כאשר מוצא אתה יו״ד אחת מעל חברתה הרי זה סוף פסוק! לאמור, הרגשת התנשאות — סופה חורבן. 

			גלגול מאוחר יותר של תפיסת אהבת־זהות אפשר למצוא במסופר על ר׳ אריה לוין: ׳כשחשה רעיתו הרבנית מיחושים בגופה, נלוה אליה ר׳ אריה לד״ר נחום קוק ואמר לרופא: רגלה של אשתי כואבת לנו׳.1828 דהיינו, אהבה של שיתוף וזהות. בכך נסגר מעגל מאמרנו, ואנו מסיימים במה שפתחנו, אם כי בהבדל משמעותי ביותר. תחום הפרט הורחב כדי עיגול ענק, שכל הרדיוסים שבו שווים.  

			ברם, אליה וקוץ בה. התיאוריה יפה, והשאלה הגדולה היא, עד כמה הקוצים שמסביבה יניחו לה לתיאוריה לחרוג ממסגרותיה ולחדור לחיי המעשה. הרב קוק דרש, ודווקא מ׳הוגי תורה ודעת׳ כי ׳הישוב הק׳ המחוייב להיות חביב עלינו חבת נפש ונשמה, גם אם ימצאו בו רבים שאין דעתנו יכולה להיות נוחה מהם׳.1829 וכן הוא מסיים את מכתבו אל בנו: ׳מי יתן ורוח אהבת־נעם לאומה כולה, למשפחה הגדולה והחביבה הראויה לחסד עליון לאהבה אין־קץ לכל בניה, כקרוב כרחוק, ישתפך בנשמות הוגי תורה ודעת, ושיח־קדש היוצא מאהבת־אמת ימצא את בסיסו בחיים, ואור ד׳ ימלא כל רוח ונפש׳.1830 

			אכן, הרב קוק יכול היה להעיד על עצמו: ׳אני אוהב את הכל, איני יכול שלא לאהוב את כל הבריות, את כל העמים. רוצה אני בכל מעמקי לב בתפארת הכל, בתקנת הכל ... אין לי כל צורך לכוף את רגש אהבה זה, הוא נובע ישר מעומק הקודש של החכמה של הנשמה האלוהית׳.1831 מתוך כך יכול היה להטיף לשומעי לקחו: ׳אם נחרבנו, ונחרב העולם עמנו, על ידי שנאת חנם, נשוב להבנות, והעולם עמנו יבנה, על ידי אהבת חנם היורדת מראש צורים׳.1832  

			הלוואי שנוכל גם אנו להתברך בלבבנו שיש עמנו שמץ מסגולות יקרות אלה ... ובא לציון גואל ! 

			עוד אזכיר בקצרה ׳אהבת צדיקים. דבר גדול ועיקר שנוסעין אל צדיק אמת היא התקשרות רוחא ברוחא, אז ויאצל מן הרוח עליו. ובאמת הרבה נסיונ[ו]ת עוברין על האדם אם יעמוד באהבת צדיק, כי סט״א מפריד אלוף בקושי[ו]ת של הבל ובכמה ענינים להסיר אהבת צדיק אמת. וכן אירע למרן הרח״ו עם מרן האר״י כמה נסיונות, כמבואר בספר חזיונ[ו]ת. ולכן חזק ואמץ לקשר נפשך ורוחך באהבה עזה אל צדיק אמיתי, ותשיג גדולות אמיתות והארה נפלאה ותיקון הנפש לאמת׳.1833 אכן, כמה צדיקים דיברו על חשיבות הנסיעה לצדיק. כגון ר׳ שלמה מרדומסק, ויותר ממנו ר׳ נחמן מברסלב.  

			אהבה בגימטריא אחד. 

					1756	שם, פרק א.

				

				
					1757	הלכות תשובה, פרק י הלכה ג.

				

				
					1758	ראשית חכמה, שער ב פרק ד, סב ע״א. וראה גם שם, פרק ג, נז ע״ב.

				

				
					1759	השווה פירוש רמב״ן לויקרא יח ד. וכן אצל הרשב״א, בפירוש האגדות. ראה ליאון א׳ פלדמן, בשנתון בר־אילן, ז-ח (תש״ל), עמ׳ 146.

				

				
					1760	של״ה, מח ע״ב-מט ע״ב [=ח״א, לה ע״ג–לו ע״א].

				

				
					1761	א״ד גורדון, שם (לעיל הערה 5), עמ׳ 115-114.

				

				
					1762	יחס הגומלין, המתבטא בפסוק המקראי ׳כמים הפנים לפנים כן לב האדם לאדם׳, נתפרש במרוצת הדורות כהולם את האדם הן ביחסו לחבירו הן ביחסו לקב״ה. ראה ראשית חכמה, שער ב פרק א, נג ע״ג. וראה להלן, פרק ארבעה־עשר׳. ראה גם ש״ה ברגמן, אנשים ודרכים, ירושלים תשכ״ז, עמ׳ 311-310. 

				

				
					1763	מבחר הפנינים, שער בחינת האוהבים. השווה רמח״ל, שם (ואחרים) המדבר על חובה לעזור בכל מה שיוכל — בגוף, בממון ובנפש.

				

				
					1764	(מיוחס לרבינו תם), שער שני. וראה גם סמ״ג, עשין ג; רמ״ק, תמר דבורה, פרק ה; ועוד.

				

				
					1765	חלק מהם נמצא בחיבורים אחרים, ומופיעים גם במאמרנו זה. למשל, ׳הרביעי, להיות אהבתו בטוב העולם חשובה כאין לנגד עבודת הבורא ... השביעי, להודיע לבני אדם אהבתו באל יתברך ולהתפאר בה ... התשיעי, אם יתחדשו עליו מאורעות מטוב ועד רע, לבל יעזוב בשבילם עבודת האל׳.

				

				
					1766	ראשית חכמה, שער ב פרק ב, נה ע״א.

				

				
					1767	דיון רחב בעמדתו של אלבו לגבי האהבה ראה ארליך, הגותו, עמ׳ 207-187.

				

				
					1768	שם (לעיל הערה 5), עמ׳ 112.

				

				
					1769	מן הראוי להזכיר כי תחילית ו׳ משמשת במקרא גם כמסבירה. ראה גם דברים יט ט.

				

				
					1770	כתבי הרמב״ן, שם (לעיל הערה), עמ׳ תקכג.

				

				
					1771	ראה יצחק טברסקי, עיונים במשנה תורה להרמב״ם, ירושלים תשנ״ב, עמ׳ 273 והערה 18.

				

				
					1772	ספר חסידים, סעיף ה. אגב, סיפור חסידי מייחס זאת לר׳ יצחק אייזיק מקאליב. ראה לוין, שם (לעיל הערה 28), ח״א, עמ׳ 133.

				

				
					1773	חובות הלבבות, שער י פרק א. הסיפור הובא גם בראשית חכמה, שער ב פרק א, נא ע״ד.

				

				
					1774	שלמה ן׳ וירגה, שבט יהודה, בעריכת ע׳ שוחט, ירושלים תש״ז, עמ׳ קכב.

				

				
					1775	רחמים יצחק פאלאג׳י, נפש יפה, אזמיר תרמ״ג, ח״א, סעיף יב. הסיפור צוטט במקורות שונים. וראה ד׳ מכמן, באמונה עניתני.

				

				
					1776	סוטה כז כ״ב. וראה א״א אורבך, שם, עמ׳ 357 ואילך. השווה גם דברי פילון, אצל אורבך, שם, עמ׳ 363: ׳מדוע איפוא לא אעז לומר אשר עם לבי? מדוע לא אשאלך בבקשי ללמוד להוסיף לקח?׳.

				

				
					1777	ראה אהרן מירסקי, מחובות הלבבות לשירת הלבבות, ירושלים תשנ״ב, עמ׳ 295-292.

				

				
					1778	סנהדרין קא ע״א. וראה דליה חשן, ״תורת הייסורים בתפיסת האלוהות של רבי עקיבא״, דעת, 27 (תשנ״א), עמ׳ 33-5.

				

				
					1779	ברכות סא ע״ב. וראה גם תשבי, משנת, ב, עמ׳ רפ-רפא.

				

				
					1780	ראה אורבך, שם, עמ׳ 367 והערה 94.

				

				
					1781	למשל, ספר הרוקח, בראש הלכות אהבה; זוהר ח״ב רנג ע״ב-רנד ע״ב; תשבי, משנת, ב, עמ׳ רפא; ראשית חכמה, שער ב פרק א, דף נב; של״ה, תכב ע״א [=ח״ד, כד ע״ג]; ועוד.

				

				
					1782	ראשית חכמה, שער ב פרק א, נב ע״ד.

				

				
					1783	מורה נבוכים, ח״ג פרק כד.

				

				
					1784	ספר המצוות, ירושלים תשמ״א, עמ׳ קנג.

				

				
					1785	חובות הלבבות, שער י פרק א. במהד׳ הרב קאפח, עמ׳ רצח, יש הבדלים קלים.

				

				
					1786	כגון: ארחות צדיקים, שער האהבה, ירושלים תשכ״ז, עמ׳ נא; ראשית חכמה, שער ב פרק א, נא ע״ג; של״ה ועוד.

				

				
					1787	עקידה לבראשית ב יח. 

				

				
					1788	סנהדרין ז ע״א. תרגום: כאשר אהבתנו היתה עזה על רוחב הסייף היינו שוכבים שנינו, כלשון רש״י.

				

				
					1789	מבחר הפנינים, שער האהבה.

				

				
					1790	אעפ״כ, התורה מצַווה רבות על אהבה. תשובות שונות ניתנו על כך, ולא נעסוק בהן במסגרת זו.

				

				
					1791	אורות הקדש, ג, תשכ״ד, עמ׳ שיח.

				

				
					1792	שם, שם, עמ׳ יג.

				

				
					1793	תניא, פרק יח.

				

				
					1794	שם, פרק יט. וראה חלמיש, נתיב, עמ׳ 117-116.

				

				
					1795	ספר הרמון, עמ׳ 41.

				

				
					1796	וראה את משל העלמה בזוהר, בתרגומו של תשבי, משנת, א, עמ׳ סה. ועל־פי הזוהר גם רמח״ל ביצירה מגדל עוז. וראה פ׳ לחובר, על גבול הישן והחדש, תשי״א, עמ׳ 43-40 (ועוד).

				

				
					1797	ספר רזיאל, אמשטרדם תס״א, ט ע״א. והשווה ספר הרוקח, בראשו, בשינויים קלים.

				

				
					1798	ספר חסידים, סעיף תתטו, עמ׳ 206. אם כי מן הראוי להוסיף שאהבה זו מתייחסת אל הכבוד האלוהי, הפן הנגלה בעולם, ולא אל הבורא עצמו, שהוא נסתר. ראה Joseph Dan, Jewish Mysticism and Jewish Ethics, Seattle & London, 1986, pp. 74-75.

				

				
					1799	ראשית חכמה, שער ב פרק ד, סג ע״א. 

				

				
					1800	ספר חרדים, טז ע״ב.

				

				
					1801	ראשית חכמה, שער ב פרק ד, סג ע״א.

				

				
					1802	ספר חרדים, טז ע״ב.

				

				
					1803	ראשית חכמה, שער ב פרק י, פח ע״א. מסתבר שהמקור הרוחני לכולם הוא רמ״ק, שראה בשירה, ובפרט בשיר השירים, דרך ׳לחשק המ׳ לת״ת או הת״ת אל המ׳ בכונה הנכונה׳ (שעור קומה, ירושלים תשכ״ו, לג ע״ד). כלומר, השירה בכוונה הנכונה מעוררת את חשק הייחוד שבין תפארת ומלכות. ועיין גם במאמרו של משה אידל בקובץ יובל, ד (תשמ״ב), עמ׳ נד.

				

				
					1804	חובות הלבבות, שער י פרק ג. השווה א׳ מירסקי, שם (לעיל הערה 62), עמ׳ 288 ואילך.

				

				
					1805	וכפי שהעיר כבר די־וידאש, ראשית חכמה, שער ב פרק א, נא ע״ד.

				

				
					1806	ספר המצוות, ירושלים תשמ״א, עמ׳ קנב-קנג.

				

				
					1807	אגב, ר׳ יוסף אבן כספי, בצוואתו הנקראת ספר המוסר, מתבסס על הרמב״ם, המדגיש את מצוות הידיעה, האהבה והיראה. וכן ר׳ יעקב עמדן, מצטט את הרמב״ם, במגדל עוז, ווארשא תרמ״ב, כא ע״ב; ועוד אצל אחרים. גם ר׳ אליהו מלונדרש כרך יחדיו את השלוש, ופתח את ספר ההלכה שלו במילים אלה: ׳מצות עשה לאהבה וליראה השם ברוך הוא ולקדשו ולידע כי הוא אחד ואין כמוהו׳. ראה עץ חיים, ירושלים תשכ״ה, חלק א, עמ׳ ה. לפי ר׳ משה די־ליאון, בספר הרמון, הסדר הוא: יראה, עבודה ואהבה. עיין עוד תשבי, משנת, ב, עמ׳ רפ-שא.

				

				
					1808	וכה דבריו בפתיחת שער י: ׳כל מה שקדם לנו זכרו בזה מחובות הלבבות ומעלות המדות ... הם מעלות ומדרגות על הענין העליון הזה׳.

				

				
					1809	צמח צדיק, סוף פרק ו.

				

				
					1810	הלכות תשובה, פרק י הלכה ו. וכן מורה נבוכים, ח״ג פרק נב. השווה ראשית חכמה, שער ה פרק ב, רטז ע״ג; ר׳ מנחם נחום מטשרנאביל, מאור עינים, עמ׳ קא; ובכמה מקומות אצל ר׳ שניאור זלמן מליאדי, כגון בתניא, פרק מב, עמ׳ 117; בשער היחוד והאמונה, פרק ח, עמ׳ 170; בתורה אור, פר׳ מקץ, לג ע״ד, פר׳ יתרו, עא ע״ד; ועוד. 

				

				
					1811	על צד זה ברמב״ם ראה אליעזר גולדמן, ״העבודה המיוחדת במשיגי האמתות״, בר־אילן, ו (תשכ״ח), עמ׳ 293-289. וראה תשבי, משנת, ב, עמ׳ רפ-רפא. 

				

				
					1812	ובברייתא מעשה תורה, אות יג, סעיף לה, נכתב: ׳י״ג פעמים נצטווינו על אהבת ה׳ בתורה כמנין אהב״ה׳. ומעניין שבספר ראשית חכמה, שער ב פרק א, נא ע״א, נמנו רק עשר פעמים שבמשנה תורה.

				

				
					1813	ראשית חכמה, שער ב פרק א, נא ע״א.

				

				
					1814	שם, פרק ד, סב ע״ג. למעשה, כבר רבו של די־וידאש, הרמ״ק, השתמש בדימוי זה, בכותבו: ׳הרוצה להזדווג עם בת המלך ושלא תפרד ממנו לעולם׳ וכו׳ (תומר דבורה, פרק ט).

				

				
					1815	ראה להלן פרק חמישה־עשר.

				

				
					1816	בהמשתה אומר אריסטופאנס: ׳מאז ומעולם נטועה בבני האדם אהבת איש אל רעהו ... וכל אחד מאתנו הריהו חלקו השני של אדם אחר׳ (כתבי אפלטון, ב, עמ׳ 114). 

				

				
					1817	ראשית חכמה, שער ב פרק א, נג ע״א; תניא, פרק לב. וראה חלמיש, נתיב, עמ׳ 195-193.

				

				
					1818	משפט זה טעון הסבר קל. די־וידאש יוצא מהנחה, שהנשמות הן כחוטי שלהבת הנמשכים ממעל וצמודים כל הזמן למקורם כמקור חיוניותם (ראה גם פרדס רמונים, שער לב פרק א). או אם תרצה, כמין חבל דק (׳יעקב חבל נחלתו׳), שבקצהו האחד אוחז הקב״ה, ובקצהו הנגדי — האדם. את הביטוי ׳ירידת הנשמה׳ אין אפוא להבין כפשוטו, שכן השורש נשאר במרומים.

				

				
					1819	ראה חלמיש, הקבלה, פרק טז.

				

				
					1820	שורש לתפיסה זו ניתן למצוא, כמדומה, במסכת כלה רבתי, פרק ד: ׳מתוך שאהבת לרעך הרי הוא כמוך׳. אך ההבדל הוא שבתלמוד זה בבחינת מסובב, ואילו בחסידות — הסיבה.

				

				
					1821	ראה במאמרה של ברכה זק (לעיל, הערה 38). ראה גם להלן, פרק טו. וכדברי השל״ה: ׳לאהוב כל אחד מישראל ... כדי שיהיה אהבה וריעות בעם קדוש כיון שהם גוף א׳ ונפש א׳״ (שמד ע״ב).

				

				
					1822	כך, למשל, מפרשים בשם הבעש״ט את הצו ׳ואהבת לרעך כמוך׳ במובן זה שכשם ש׳אדם אין צדיק בארץ אשר יעשה טוב ולא יחטא׳, ואעפ״כ אדם אוהב את עצמו, כך מצוּוה הוא לאהוב את כל איש ישראל למרות שהוא מכיר בחסרונותיהם.

				

				
					1823	מהר״ל, דרך חיים (פירוש לאבות), פרק ו משנה א.

				

				
					1824	ראה בובר, בפרדס, עמ׳ קז-קכב.

				

				
					1825	סא ע״ב [=ח״א, מד ע״ד].

				

				
					1826	דרך חיים, פרק א משנה יב, ווארשא תרל״ז, יח ע״א.

				

				
					1827	ישראל בערגער, עשר צחצחות, פיעטרקוב תר״ע, עמ׳ 52.

				

				
					1828	שמחה רז, הצדיק הירושלמי, ירושלים תשל״ג, עמ׳ 101.

				

				
					1829	אגרות הראי״ה, ח״א, עמ׳ רמח. ובמפורש העיד על עצמו: ׳יודעים אתם ועדים את אהבתי הבוערת כאש להישוב החדש׳ (שם, עמ׳ קפא).

				

				
					1830	שם, ח״ב, עמ׳ רצז.

				

				
					1831	ערפלי טוהר, תשמ״ג, עמ׳ לא. באשר למשפט האחרון, השווה גם לעיל (ליד הפניה 84) מתוך אורות הקדש, ח״ג, עמ׳ שיח.

				

				
					1832	אורות הקדש, ח״ג, עמ׳ שכד.

				

				
					1833	ר׳ יצחק יהודה יחיאל ספרין מקאמרנא, נצר חסד, חמוש״ד, עח ע״א. וראה לאחרונה, דפנא לוין, הילכו שניים יחדיו בלתי אם נועדו, תש"ף.

				

			

		

	
		
			פרק ארבעה־עשר 

			בצאתי לקראתך — לקראתי מצאתיך 

			באחד השירים היפים1834 של רבי יהודה הלוי, והוא מסוג ׳אופן׳, הפותח במלים: ׳יה אנה אמצאך׳,1835 מופיעות השורות הבאות:  

			דרשתי קרבתך בכל לבי קראתיך 

			ובצאתי לקראתך לקראתי מצאתיך 

			ענייננו כאן אינו בצורה ובאמצעים הספרותיים שבשורות אלה, אלא בתוכן, ובעיקר בזה של השורה השנייה. לאחר העיון בתוכן, ננסה לעקוב אחר מקצת גלגוליו של הרעיון בדמות פתגמים נוספים.  

			בשתי השורות המצוטטות לעיל מביע המשורר את הוודאות שבהיענות הבורא לקריאתו ולחיפושיו. בכל תפילה, להבדיל מתפילה בעלת סממנים מאגיים, מתלווה ספק כלשהו: האֵעָנֶה בתפילתי — אם לאו? וכפי שהתבטא הנביא עמוס: ׳אולי יחנן׳ (ה טו). אולם המשורר כאן משוחרר, כביכול, מכל מבוכה ותהייה. דרכו בטוחה לפניו, והוא שומע את הד קולו של אלוהיו בצעדו לקראתו. אין כאן הבעת אמונה בלבד מפי מאמין תמים, אלא הכרה עמוקה באמת האלוהית הקוראת לאדם מבעד לפסוקי המקרא להידמות אל הבורא, להידבק בו או במידותיו, ולהתקדש בקדושתו, ולכן אדם המרכז את כל מעייניו בשאיפה להתעלות אל הבורא, הרי הוא מוצא את עצמו מאושר כאשר הוא חש ששאיפתו עולה בידיו ואלוהיו מתקרב אליו.  

			ביטוי קרוב לכך מוצאים אנו בדברי משורר תהילים: ״קרוב ה׳ לכל קוראיו — לכל אשר יקראוהו באמת״.1836 ברם, בשני פרטים חשובים שונה פסוק זה מחרוזו של ריה״ל: בצורה ובתוכן. בצורה — הכיאזם הנפלא אצל ריה״ל בולט לעין, והוא עולה על צורת התקבולת המשלימה שבפסוק, שהיא רווחת יותר. ובתוכן כיצד? הפסוק מציין את מילוי משאלתו של כל מתפלל, כאשר תפילתו באה בכנות ובתמימות. עצם העובדה שהפסוק מתייחס לכל אדם, יש בה כדי להמעיט את מימד העומק ואת עוצמת היחס הבא לידי ביטוי (הגם ש׳אמת׳ איננה ניתנת לשיעורין). ואילו החרוז הריה״לי עומד בסימן של זיקת ההדדיות הנובעת מעומק החוויה והתודעה של היחיד־המשורר. החרוז מבטא שיאו של תהליך ממושך, שבמרכזו — לא סיפוק צורך אישי בלבד של המתפלל, אלא אם מותר לומר גם צורך או רצון אלוהי להיות נמצא לאדם הראוי לכך. וסימן לדבר, האליטראציה: קרבתך — קראתיך — לקראתך — לקראתי. כאן האדם יכול להיות השופט של עצמו, שכן אם אינו חש בעליל בקרבת ה׳ הרי ממילא מתברר לו שכיסופיו אינם מספיקים, או שעדיין אין הוא ראוי לכך. הדגש כאן אינו על ׳לכל אשר יקראוהו׳ אלא על ׳בכל לבי קראתיך׳.  

			דומני שחשוב יהיה להביא כאן קטעים מספרו של אלגזאלי: 

			אמר חכם: בכל לילה ולילה בת קול יוצאת ואומרת, היש קורא אלי ואענהו, היש מבקש רחמים וארחמהו. אם גדל חשק הגברים אלי — חשקי אליהם גדול יותר. ומי שקרב אלי זרת — אקרב אליו אמה. ומי שיבא לקראתי בנחת — אבא לקראתו במרוצה. ואמר הכתוב אם תבקשהו ימצא לך. ואמרו רבותינו ז״ל יגעת ומצאת תאמין. ורבים כאלה.1837  

			ומי שהוא עם האל — יהיה האל עמו.1838 

			מי שאהב לפגוש באל — יאהב אלהיו לפגוש בו,  

			ומי שמאס פגיעת אלהיו — מאס האל פגיעתו.1839 

			המשורר מביע חוויה אישית שהושגה בעקבות הרגשות הנעלים, אותם העלה במהלך השיר. רגשות אלה שלובים בעיון והתבוננות מעמיקים בהיקף ובטיב היחסים שבין שני הקטבים: האלוהים והבריאה. בה במידה שהצליח המשורר בכיסופיו האינטלקטואליים להעמיק את החידה של המהות האלוהית, ולהביע את הטרנסצנדנטיות של מי שמקומו נעלם, הרי הוא גילה אותו כביכול בעצם הווייתו ובממשותו בתוך העולם של ד׳ אמותיו.1840  

			הדגשתי את ההדדיות,1841 שכן זו נראית לי נקודה מרכזית בשיר. דבר זה ניכר מכך שבכל בתי השיר משחק המשורר בשרשרת ניגודים,1842 ואילו המקום היחיד שיש בו התאמה בין שתי הצלעות הרי זה בשורה שלפנינו. הניגוד היחיד הקיים כאן הוא מוסווה: האדם מול האלוהים. אבל הוא מוסווה במתכוון, כי המשורר שואף לטשטש אותו, ועל כן מובעות דווקא הקרבה והפגישה, עד כמה שהן אפשריות.  

			לפיכך דומה, שמותר לכנות חוויה זו שמביע המשורר מעין חוויה מיסטית.1843 ואכן, משפטים דומים לכך תמצא בכתבי מקובלים שאחריו, אם כי לאו דווקא בצירוף תיאור חווייתי. ובכך אנו באים לחלקו השני של מאמרנו. 

			באחד החיבורים החשובים, שנכתב בספרד במאה השלוש־עשרה, הוא שער הכוונה, קוראים אנו:  

			ואין השלמת רצון השפל בהתקרבו לצורך עצמו כי אם בהתקרבו ובהתלבש בו חפץ ורצון לגלות די ההשוואה המתעלמת בסתר תעלומה. ובהתקרבו על דרך זו, אז רצון העליון יתקרב אצלו.1844  

			בלי להיכנס כאן למהותה של ההבחנה שעורך המחבר — הבחנה החורגת ממסגרת עיוננו הנוכחי — הרי המשפט האחרון במובאה עומד בבירור על כך, שבסיטואציה מסוימת קיימת התקרבות מקבילה משני הכיוונים.1845  

			כשני דורות לאחר מכן כותב רבי מנחם בן בנימין מריקנטי שבאיטליה כך: ׳אם אדם עולה אל הבורא — הבורא יורד אליו׳.1846 אף כאן מובעת ההדדיות, בלשון יפה משל שער הכונה, אך עדיין לא הגיעה לניסוח האפוריסטי של רבי יהודה הלוי.  

			הוא הדין לפסוק (דהי״א כח ט) המצוטט בחיבורו של רבי אליהו די־וידאש: ׳אם תדרשנו — יימצא לך, ואם תעזבנו — יזניחך לעד׳.1847 ובניסוח פחות יפה, אשר עיקרו ברעיון המובע בו, אנו מוצאים אצל ר׳ אלעזר אזכרי: ׳הוא יתברך מודד מדה כנגד מדה. אם באת להדבק בו ככה יעשה לך וכה יוסיף׳.1848 טוב ממנו הנוסח הנמצא לפני כן בספר הישר המיוחס לרבנו תם, שער ב: ׳כפי אהבת אדם באל, יתעלה, כן תהיה אהבת האל, יתעלה, בו׳. ודומה לו באחד מספרי החסידות הראשונים: ׳ויחשוב ויאמין באמונה שלימה שהשכינה אצלו ושומרת אותו והוא מסתכל על הבורא ית׳ והבורא ית׳ מסתכל בו׳.1849  

			אמנם מעניין להיווכח שבמקורות קבליים מסוימים מופיע סדר הפוך, דהיינו יחסו המיוחד של האל אמור לגרור יחס מקביל מצד האדם. למשל, ׳השם רצה בנו ... וקרבנו לעבודתו ... וכאשר קרבנו הוא — קרבנו גם אנחנו אליו׳.1850 ומעין זה: ׳שהקב״ה אוהב לישראל — וישראל אוהבים אותו׳.1851  

			זיקת ההדדיות מופיעה בחיבורים קבליים שונים בניסוח נוסף, זה המציין כאסמכתא מדרשית את הפסוק: ׳כמים הפנים לפנים — כן לב האדם לאדם׳.1852 פסוק זה, ויהא פירושו לפי פשוטו אשר יהא,1853 מכוון למישור האנושי. ברם, בחיבורים הקבליים הוא מכוון בדרך כלל למישור היחסים שבין האדם והקב״ה. על הפירוש בשני המישורים עמד בהרחבה ר׳ אליהו די־וידאש,1854 ונביא מדבריו הנוגעים לענייננו: ׳וכאשר יתדבק האדם בקונו באהבה גמורה מלב ומנפש, כן גורם שהב״ה יתדבק בו כדמיון המים הפנים לפנים שפי[רשתי]׳.1855  

			השימוש בפסוק ׳כמים הפנים לפנים׳ במשמעות האמורה, מצוי בכתבי החסידים, אולי בהשפעת ראשית חכמה שהיה נערץ עליהם. למשל, אצל רבי שניאור זלמן מליאדי, בכמה מקומות בתניא,1856 והרבה בדרושים. ברם, בספרות החסידית לובש הפסוק צורה ופושט צורה. למשל, באחד הספרים החסידיים הראשונים שבאו בדפוס, מגיד דבריו ליעקב של רבי דב בער ממעזריטש, מופיע הפסוק פעמיים בהקשר לרעיון אחר, לאמור: אם ישראל, ככלל או כפרט, מקטינים את עצמם, הרי במקביל מצמצם הקב״ה את עצמו ומשרה שכינתו בתוכם. אך יש שמופיע הפסוק הנ״ל,1857 ויש — בלעדיו.1858 בכל אופן, הרעיון של רבי דב בער אינו עוסק בהתכוונות הישירה והבלעדית של האדם אל אלוהיו, וההיענות לכך מגבוה בתנאים מסוימים. הוא שאמרנו — השימוש בפסוק מתרווח והולך עם שהוא מתפרש בכיוונים שונים, ולא נאריך בדוגמאות כדי שלא לסטות מן הרעיון המרכזי.  

			גורל דומה פקד משפט אחר. בהמשך דברי רבי אליהו די־וידאש שצוטטו לעיל, נאמר כך: ׳שכאשר האדם מוסר רוחו לאהבה את השם, כן גורם שהשם יאהבהו ויתדבק בו, והוא מ״ש ׳רוח אמשיך רוח ואייתי רוח׳. הכוונה, כי בעורר אדם רוחו אל השם — כן רוח השם ימשך לו׳.1859 המשפט האחרון, המצביע בבירור על הזיקה ההדדית, נסמך על ביטוי שמקורו בזוהר:1860 ׳רוח אמשיך רוח ואייתי רוח׳. משפט זה אף הוא שגור בספרות הקבלה והחסידות, בעיקר כדי לבטא את העקרון, שהתעוררות מלמטה גוררת בעקבותיה התעוררות עליונה. ברור שרעיון זה כבר חורג מן הזיקה ההדדית הקשורה בשאיפת ההתעלות של האדם, עליה דיברנו בתחילה, משום שהוא מתקשר למישור הספירות ופעילותן, בהתאם לתפיסה הקבלית שמעשה טוב גורם ירידת השפע מן הטוב העליון. אולם רבי אליהו די־וידאש פירש את הביטוי הזה במשמעות של התייחסות ישירה של האדם אל האלוהים, אשר הביאה ליחס מקביל מצד האלוהים. השימוש הזה1861 בביטוי הזוהרי מעלה בפנינו את הרעיון של רבי יהודה הלוי בלבוש חדש. 

			על שימוש נוסף בפסוק ׳כמים הפנים לפנים׳, במשמעות של ר״א די־וידאש (של ריה״ל — מבחינת התוכן, כאמור), רוצה אני להצביע עתה. רבי אלעזר אזכרי כותב כדברים האלה:  

			לעתות רצון יפרוש עצמו במקום מיוחד שלא יראוהו בני אדם, וישא עיניו למרום אל מלך יחיד, עילת כל העילות וסיבת כל הסיבות, כמטרה לחץ, כמים הפנים לפנים כן לב האדם לאדם. ועד״ז [= ועל דרך זה] כאשר הוא יבא לשום פניו אל אלוהיו — כן הוא יתברך ישים אליו, ויחדיו ידובקו.1862  

			שוב, המשפט האחרון הוא החשוב לענייננו בכך שהוא מביע את הרעיון האמור, ובחריפות יתרה: ׳יחדיו ידובקו׳.  

			דומה כי את ריה״ל הטרידה שאלה אחת: כיצד יגלה את אלוהיו האבוד והנעלם (אנה אמצאך), הבלתי־מובן ובלתי־מוכר. וכשזה נמצא לו — הרי הוא מגיע לשיא מאווייו. ושוב, משחק המלים: [אנה] אמצאך [?] — בצאתי — מצאתיך [!], — הוא המעמיד אותנו על חודם של דברים. באמנות הלשון, במזער מלים ובעוז הביטוי הצליח רבי יהודה הלוי לבטא את שנבצר מאחרים. 

			ראוי להוסיף כי הדדיות אין פירושה הזדהות, זו שעשויה להוביל להִטמעוּת, להִבלעוּת, לדבקות ולאין.  

			עניינו של מאמר קצר זה, לבדוק את משמעותו של הביטוי הקצר והיפה בשירו של ריה״ל: בצאתי לקראתך — לקראתי מצאתיך. החרוז נידון לאור מקומו בשיר בכללו, תוך הבעת ייחודו במסגרת זו. מכאן באנו לדון בקצרה בחוויה המיסטית המשתמעת מתוך חרוז זה; וכן במקבילותיו ובגלגוליו של מבע זה בספרות הקבלית היותר מאוחרת. אחד הגלגולים של ביטוי זה בא בדרשה על הפסוק: ה׳ צלך על יד ימינך, שכביכול האל הוא כצל למעשיו של בן אנוש, והוא מגיב על כל פעולה בהתאם. הנה, למשל, משפטים אחדים מתוך דבריו של ר׳ מאיר אבן גבאי:  

			העליונים אצל התחתונים דוגמת הצל אצל הצורה, כפי מה שהצורה מעוררת צל מעורר. ובמדרש ... כשם שאתה הווה עמי כך אני הווה עמך, וכן אמר דוד ... מה צלך אם אתה משחק לו הוא משחק לך, ואם אתה בוכה לו הוא בוכה כנגדך.1863 

			בדברים אלה בא ביטוי חזק לרעיון התאורגי, אך לכל זאת יש להקדיש דיון נפרד. 

					1842	כגון: אמצאך — לא אמצאך; נעלם — מלא עולם; קרבים — אפסי ארץ; קרובים — רחוקים; בהנשאך עליהם — קרוב אליהם; יגידו — בלי נשמע קולם; וכיוצא באלה. וכבר ציין זאת היינמן, שם, עמ׳ 178: ׳ריבוי זה של פרדוכסיות מציין את אופי השירה׳.

				

				
					1843	אף היינמן, שם, הדגיש את ההשפעה המיסטית, והוא מסכם: ׳על־פיוט זה משפיע קודם כל רוחם של אנשי־הסוד; ועל יסוד וידוייהם וחוויותיהם יקל לנו להבין את הפרדוכסיות׳. דבריו של היינמן, על העיון השכלי שקדם לחוויה הנפשית, נראים לי יותר מדברי דוד קויפמן, הכותב: ׳לפי ר׳ יהודה הלוי, הרגשת מציאות ה׳ הוא [!] עניין של תחושה מבטן ולידה, כביטויים של הצופים, הרגשת ה׳ הבלתי־אמצעית היא ודאית אצל הלוי, יותר מכל ודאות אחרת׳ (מחקרים בספרות העברית של ימי־הביניים, מהדורה עברית, ירושלים תשכ״ה, עמ׳ 177). ראה עוד דבריו של שלום, תש״ח, עמ׳ 95; ובספרו הגרמני Scholem G. Ursprung und Anfaenge der Kabbala, Berlin, 1962, s. 215. אגב, על השפעות שניזונו המקובלים מריה״ל, העיר ג׳ שלום בכתביו השונים (ויש עוד להוסיף עליהם, כמובן). כגון: שלום, תש״ח, עמ׳ 84-81, 145; ובספרו הגרמני הנ״ל, עמ׳ 427; ועוד.

				

				
					1844	ראה במאמרו של ג׳ שלום “Der Begriff der Kawwana in der Alten Kabbala”, MGWJ, vol. 78, 1934, s. 512. צוטט גם בספרו שלום, תש״ח, עמ׳ 144. על משמעות ההתקרבות בפי רבי עזריאל, שהיא נושאת אופי מאגי, העיר גוטליב, מחקרים, עמ׳ 48.

				

				
					1845	המשורר והחוקר ישראל אפרת כתב כי ׳כל מסתורין הוא עריגה להדדיות׳. כמוטו למאמרו הציב את דברי ריה״ל ׳בצאתי לקראתך — לקראתי מצאתיך׳. מאמרו ״מסתורין״ ראה אור במאזנים, כרך מב, ניסן-אייר תשל״ו, עמ׳ 331-323 (אם כי אני חולק על עמדתו העקרונית ביחס לקבלה). 

				

				
					1846	כך מצטט רבי יהודה חייט, ממגורשי ספרד, בפירושו מנחת יהודה לספר מערכת האלוהות, כח ע״ב.

				

				
					1847	ראשית חכמה, שער ב פרק ד, ויניציאה של״ט, פו עא (מונקאטש תרפ״ו, סא ע״א). אכן, המחבר מביא זאת כציטט (עד״ה = על דרך הכתוב). ברם, בספרו תוצאות חיים, לא ע״ב, מובא הפסוק באופן לקוי (שתי המלים האחרונות: ׳יניחך לעולם׳).

				

				
					1848	ספר חרדים, ונציה שס״א, סט ע״א. ראה גם להלן בהפניה 29.

				

				
					1849	צוואת הריב״ש, עמ׳ לט. וראה גם דרכי ישרים, עמ׳ 8.

				

				
					1850	סוד טעמי התורה, לקוטי שכחה ופאה, כו ע״א.

				

				
					1851	רמ״ק, אור נערב, חלק ג פרק ה.

				

				
					1852	משלי כז יט.

				

				
					1853	על האפשרויות השונות, ראה בפירושו של א״ש הרטום על אתר; וכן ב־I.C.C. עמ׳ 490.

				

				
					1854	ראשית חכמה, שער האהבה, סוף פרק א, דף נג. וראה גם ארחות צדיקים, שער הזכירה.

				

				
					1855	שם, נג ע״ג.

				

				
					1856	תניא, פרק מו, ברוקלין תשי״ד, סה ע״א; פרק מט, שם, סט ע״א, ע ע״א; אגרת הקדש, אגרת כב, ד״ה אהוביי אחיי ורעיי, שם, קלה ע״א.

				

				
					1857	מגיד דבריו ליעקב, קארעץ תקמ״ד, מו ע״א, נא ע״ב.

				

				
					1858	שם, לג ע״א.

				

				
					1859	ראשית חכמה, שם, נג ע״ד.

				

				
					1860	ח״ב, קסב ע״ב. ביטוי זה מופיע הרבה בכתבי רבי משה די־ליאון, ומקובלים רבים בעקבותיו, בהקשר למצות הייבום שנתפרש כגלגול.	

				

				
					1861	וראה גם תניא, ספר של בינונים, פרק מז, שם, סז ע״א. באגרת הקדש מוצאים אנו את הפסוק ׳כמים הפנים לפנים׳ ואת הביטוי הזוהרי ׳רוח אמשיך רוח׳ ברצף אחד באותו משפט, אך בהקשר להתקשרות העמוקה של החסיד אל הצדיק. ראה אגרת כז, ד״ה אהוביי אחיי ורעיי אשר כנפשי, שם, קמו ע״א.

				

				
					1862	ספר חרדים, פ ע״ב (המאמר מצוטט מספר בית מדות). מעניינת העדות שם בהמשך: ׳כך שמעתי מפי מורי ורבי החסיד הקדוש כבוד ר׳ יוסף סאגיס זלה״ה, וכך היה הוא עושה [!]. וכן מצאתי לרבינו יצחק דמן עכו, שכמה חסידים היו עושים כן בימיו׳. השווה דברי מייסטר אקהארט שהובאו אצל R. W. Inge, Christian Mysticism, London, 1912, pp. 156-157: It is with reference to it that Eckhart uses the phrase which has so often been quoted to convict him of blasphemous self-deification – “the eye with which I see God is the same as that with which He sees me”.

				

				
					1863	תולעת יעקב, ד ע״א. ועיין שם כל הקטע. 

				

			

		

	
		
			פרק חמישה־עשר 

			ספרות מוסר קבלית — 
לפני הגירוש מספרד ולאחריו 
לגלגולם של ערכים 

			א 

			בתקופת ספרד כמעט לא נכתבו ספרי מוסר בידי מקובלים.1864 אולם במאה הט״ז, ולאחריה, מופיעה שורה מכובדת של ספרי מוסר על־פי הקבלה. זאת ועוד, מידת ההתייחסות למוסר בספרות המאוחרת מרובה יותר מאשר לפני הגירוש מספרד. אמנם בספרים שונים בשלב הראשון, בימי־הביניים, נידונו בעיות מוסריות. ברם, דומה כי במרכזן עומדות בעיות חברתיות, כגון דרשות על תשלומי מסים וכיוצא בכך, ואילו בזו שלאחר הגירוש, צפים ועולים יחסים שבין אדם לחבירו, כפרטים. 

			בנושא זה נכתבו בשנים האחרונות כמה מחקרים, ולפיכך אינני בא אלא להוסיף על הנאמר, לבד מדיונים שהחזרה עליהם היא בלתי נמנעת.1865 

			סקירה חטופה מצביעה על רשימת ספרים ארוכה בתחום המוסר שהניבו המאות הי׳-הט״ו, בעיקר בספרד, אך גם באשכנז ובאיטליה. נזכיר בקצירת האומר את הספרים: אבן בוחן, אגרת מוסר לפלקירא, אגרת מוסר לאלעמי, אמונות ודעות (מאמר י), ארחות חיים (צוואת ר׳ אליעזר הגדול), ארחות חיים לרא״ש, ארחות צדיקים, בחינות עולם, האמונה והבטחון, הגיון הנפש, הגן ודרך משה, הלכות חסידות בראש ספר הרוקח, הלכות דעות והלכות תשובה לרמב״ם, חובות הלבבות, חיבור התשובה לרבינו מנחם המאירי, יורה חטאים, יסוד מורא, כד הקמח, מבחר הפנינים, מוסרי הפילוסופים, מנורת המאור, מעלות המידות, ספר היראה, ספר הישר, ספר המבקש, ספר המוסר הוא ספר המפואר לר׳ יהודה כלץ,1866 ספר הנפש, ספר חסידים וקיצוריו, צוואת רבי יהודה החסיד, צידה לדרך, שלחן של ארבע, שמונה פרקים לרמב״ם, שערי תשובה, תיקון מידות הנפש. ברשימה חלקית זו מצויים ספרי מוסר רבניים, פילוסופיים, קבליים וגם מחוגי חסידי אשכנז. אמנם, מיון זה אינו מובחן באופן חד־משמעי, ויש לעתים פנים לכאן ולכאן, אך לא נעסוק בכך במסגרת זו. אף נזכור כי במידה רבה קיימת גם ספרות דרשות וכן פרשנות למסכת אבות, ובמידה מסוימת גם לספרי תהלים ומשלי — המשקפות את ספרות המוסר. 

			כבר סקירה זו מבליטה דיספרופורציה כמותית בין ספרות המוסר הקבלית לזו של רעותיה. יתירה מזו, אפילו במסגרת מצומצמת זו, רוב החיבורים הקבליים באו מחוג גירונה. לפי דעתו של י׳ דן, היתה זו סוגה חילופית להוראת הקבלה שנאסרה בידי רבי יצחק סגי־נהור באגרתו המפורסמת,1867 אך עצם התמשכותה של תופעה זו, גם לאחר ר״י סגי־נהור ובמקומות שאימתו לא היתה מוטלת, מחייבת הסבר נוסף. תופעה זו מסתברת, כנראה, על רקע העובדה, שספרות מוסר קשורה בזרם רעיוני ומשקפת אותו, ואילו הקבלה נשארה בדרך כלל במסגרת פנימית צנועה. היא לא פנתה לציבור הרחב. אין זה מקרה שרבינו בחיי בן אשר, שפירושו על התורה מכוון לא רק ליודעי ח״ן אלא גם לציבור רחב יותר, ואמנם עשה והצליח ו׳ספרו מצוי אצל כל בר ישראל׳, הוא אחד המעטים שכתב גם ספרי מוסר. לא זו אף זו, הקבלה בראשיתה, נתנה דעתה לשאלות מטפיזיות ותיאולוגיות יותר מאשר לשאלות חברתיות־מוסריות. אפשר שהדבר נובע מכך שבאופן טבעי, כתנועה מיסטית, הדגישה הקבלה מלכתחילה יותר את הצד האישי ביחס שבין אדם לאלוהיו. שאלת הבריאה, למשל, לא נידונה כנושא לעצמו, אלא מתוך שהיה לה קשר בסיסי עם תורת האלוהות. כמו כן, מהות הנפש של האדם נידונה מבחינת זיקתה לאלוהות, מבחינת כח השפעתה התיאורגית בעולם שלמעלה, אך חשיבות פחותה, לפחות מבחינת העיסוק בכך, נודעה לזיקה בין בני האדם זה לזה.  

			נקודה נוספת. לא זו בלבד שמספר ספרי המוסר הקשורים בקבלה זעום למדי, אלא אין ספרים אלה נושאים חידושים של ממש לעומת דברי חז״ל שהם מרבים לצטט מהם.1868 אפשר שמעשה חיבורם נבע מתוך פולמוס. הרי לפנינו, למשל, שער הגמול לרמב״ן — הדן בענייני גמול, שכר ועונש, תחיית המתים ועולם הבא. בחיבור זה הרמב״ן יוצא במפורש נגד הרמב״ם הפילוסוף. נראה שהגורם הפולמוסי עומד גם ביסוד אגרת הקודש,1869 המוקדשת לענייני אישות. שהרי כבר אחד מראשוני המקובלים, הראב״ד, כתב את בעלי הנפש, שעניינו קשור בחיי אישות. כולו מוקדש להלכה, בתוספת מובאות תלמודיות,1870 ורק פה ושם נרמז הקורא להיות המחבר מקובל. והנה, הרמב״ן, בפירושו לשמות ל יג, יוצא במפורש נגד הרמב״ם שפירש את המונח ״לשון הקודש״ בכך שאין בה כינויים מיוחדים לענייני מין. דברי רמב״ם אלה מקורם במו״נ ח״ג פ״ח. ושם, כידוע, גם מזכיר הרמב״ם את הרעיון האריסטוטלי כי ׳חוש המישוש חרפה הוא לנו׳. סבורני, שצירוף המקורות המתייחסים לנושא זה מצביע על החשיבות שראו בהצגת הראייה הקבלית את העולם של חיי האישות, שהוא מקודש כשלעצמו בגלל משמעותו הסימבולית־התיאורגית,1871 ובניגוד לגישה הפילוסופית; ואולי לא פחות מכן — כנגד תפיסות לא־יהודיות מצויות.1872 דומה עלי, שזו גם המגמה המתבקשת מספר שלחן של ארבע, המוקדש לנימוסי שולחן, שאף הוא עוסק בתחום בסיסי בעולמו הגשמי של האדם, ומקבל בקבלה את משמעותו הרוחנית הסמלית המיוחדת.1873 כל זה מצביע על כיווּן של סקרליזציה של החיים האנושיים. 

			אמנם מחובתנו לציין, שלצד הפולמוס קיימת בענייננו גם שְאִילָה מן הספרות הפילוסופית. הנה, למשל, בספר האמונה והבטחון נמצא הגדרה חשובה, שמזכירה את הרמב״ם בשמונה פרקים, פרק ג: ׳חלי הנפש הוא המעשה הרע, ובריאותה הוא המעשה הטוב, והיא נהנית ושמחה בו כשידעה שמעשיה מקובלים לפני בוראה׳.1874  

			ב 

			לנוכח האמור, מזדקר ביתר עוז היעדרם של ספרים המוקדשים לענייני מוסר שבין אדם לחבירו. יוצאים מן הכלל הם: ספר הזוהר, שבהיקפו הרחב משמש פֶה גם למועקות חברתיות (ראה להלן); וכן מקובלים בעלי מעמד חברתי, בעלי עמדה ציבורית, שנשאו דרשות מוסריות לפני קהל שומעיהם. משמע, המקובלים לא התנזרו לחלוטין ממעורבות חברתית פעילה, ממנהיגות ציבורית, ובמסגרת זו נתנו דעתם גם לשאלות מוסר. למשל, רבי טודרוס בן יוסף אבולעפיה, במאה ה־13, היה ראש הקהילה היהודית בקשטיליה.1875 בדבריו הוא מטיף נגד עיוותים במסחר1876 וכיוצא בכך. כמוהו גם רבינו בחיי, שהיה דיין בסרגוסה, סביב שנת 1300, ובדרשותיו דיבר הרבה על עניינים חברתיים. אף בסיס רעיוני נתן לכך. בפירושו, לשמות יח כא, הוא כותב בין היתר: ׳בוא וראה כמה כח וגודל מעלות המדות, שלא נשתבחו הצדיקים והנביאים בתורה ... בתארי החכמה התבונה והדעת, כי אם בתארי המדות ... וכל זה להורות כי אין עיקר החכמה אלא יושר המדות, כשם שאין האילן עיקר אלא הפרי׳.1877 וכך גם בכד הקמח: ׳אין שלימות לחכמה מבלי תקון המעשים׳.1878 ובדומה לכך גם בדרשותיו של ר׳ יהושע אבן שועיב במאה הי״ד.1879 הדבר הודגש גם בתיאור מעניין של מקובל אנונימי סמוך לגירוש מספרד. לפי התיאור שם, מובאת נפש פלונית לפני בית דין של מעלה, ׳והיה טוב עם אלוהים אבל לא עם האדם, אלא שהיה רע עם האנשים. משיב הקב״ה, אותם טובות שעשה והיה טוב עמדי, הואיל והיה רע עם הבריות ... לא אדע הטובות שעשה עמדי, כי כל זכיותיו לוקחים ממנו אנשים שגזל אותם׳.1880 

			ומן הראוי לציין בקצרה הבחנה היסטורית. דברים שאמרנו יפה כוחם עד למאה הי״ד. אולם מסכת הייסורים שתכפה והלכה על יהדות ספרד מסוף המאה הארבע־עשרה נתנה אותותיה גם במישור שלנו. שכן בתקופת ספרד המשגשגת מכוּוָנוֹת התוכחות, במידה שקיימות לפנינו, בעיקר כלפי השכבה הכלכלית הגבוהה, ואילו בתקופה הסמוכה לגירוש, לפניה ולאחריה, אין כתובת מוגדרת. כך היא, למשל, ביקורתם של בעל כף הקטורת, או של ר׳ יהודה חלאווה בעל צפנת פענח, או אפילו של ר׳ שלמה אלעמי בעל אגרת מוסר.1881 

			ג 

			אם ניקח את ספר הזוהר כספר ייצוגי ומרכזי, ניווכח כי הנושא החברתי אמנם מופיע בו, אך, יחסית, מועט. ׳פרשה זו דחוקה לקרן־זווית׳.1882 אעפ״כ, מצויים בזוהר כמה ערכים חשובים שאסור לנו להתעלם מהם. ברור שלנגד עיני בעל הזוהר עמד מבנה חברתי מתוקן. דבר זה מתבטא לא רק בכך שצריכה להיות עזרה הדדית, שעשירים צריכים לתמוך בעניים וכדומה. שכן, בניגוד לתפיסות אחרות, העוני כשלעצמו אינו ערך חיובי, כשם שעושר כשלעצמו אינו ערך שלילי,1883 אך מטעמים סוציאליים יעזרו איש לרעהו. גם ידועה בקורתו של רמד״ל (ואף בספריו העבריים) נגד דיכוי העניים, שנשתלבה גם בעניין נישואי התערובת, מכה שפשתה בקרב השכבה הכלכלית הגבוהה.1884 לא פחות מזה חשוב לשים לב, שבעל הזוהר ציין במפורש בהקשר לחטא החמור של גאווה, שזו מצויה ביותר אצל נשיא, לאמור אצל מנהיג קהילה, בעל שררה (ח״ג כג ע״א). כלומר, קיימת רגישות אנושית כלפי סדרי חברה לקויים. ומצד שני, השלימות הרוחנית־המוסרית של החברה מטילה חובה על אדם להוכיח את חבירו, וזו מוטלת בראש ובראשונה על צדיק. הוא חייב לפעול ככל יכולתו לתיקון מעשי הבריות.1885 משמע, השלימות המוסרית של החברה בכללה היא ערך חשוב. 

			במסגרת זו יש לראות ערך נוסף. המוכיח את חבירו — אל לו לפגוע בו אישית.1886 יצוין, כי ערך זה תפס מקום חשוב בחיי החסידות, במאה הי״ח ואילך. למשל, רבי קלונימוס עפשטיין מעיד בעצמו שראה את רבותיו, ״כשהיו מוכיחם[!] איזה אנשים לא היו מוכיחם[!] לנוכח: כך וכך עשית, רק ברמיזא בעלמא״.1887 והסיבה לכך משום שאין לבייש בפרהסיא.1888 

			עמדנו בקיצור נמרץ על תפיסת האחריות החברתית בספר הזוהר, וכן יש לציין את דרישתו לשמור על כבוד האדם והאשה. לפיכך מפליא מאוד לגלות, שאין הזוהר מזכיר כלל את הפסוק היסודי ׳ואהבת לרעך כמוך׳. אמנם דגש מושם על ״אהבת חברים״, לאמור, אהבה שצריכה לשרור בין החברים המיסטיקנים.1889 נושא זה חשוב מאוד, כי בטבע האנושי ידוע לנו שדווקא בקבוצות אקסקלוסיביות, ואפילו אליטיסטיות, שוררות בהן קנאה ותחרות על רקע אישי־מקצועי, ואילו בזוהר מוטל דגש חזק על אהבה פנימית. לענייננו חשוב, שאין מדובר על אהבה כיסוד חברתי־מוסרי, אלא על עקרון פסיכולוגי או פנומנולוגי, לאמור: אהבת הזולת מביאה הן לשלימות אישית והן לשמחה פנימית, שהן חיוניות למיסטיקן המבקש לזכות לגילוי סודות. 

			ד 

			בדיקה שיטתית של תוכן החיבורים הקבליים האחרים אף היא יש בה, כמדומה, ללמדנו על מגמה המתעלמת, כביכול, מן המוסר הבין־אישי. הרי דומה כי גם בלא ההערָכות המופלגות של רבי עקיבא והלל הזקן (׳כלל גדול׳, ׳כל התורה על רגל אחת׳ וכו׳), היינו מסיקים מעצמנו על חשיבותה העקרונית של מצות ואהבת לרעך כמוך. והנה, בחלק גדול מן הספרות הקבלית במאות הי״ג והי״ד, במקומות שהיינו מצפים לכך, פסוק זה אינו נזכר. למשל, זוהר, תקוני זוהר, רמב״ן, מאירת עינים, רבינו בחיי, מראות הצובאות, כתר שם טוב ועוד, אינם דנים בו. יתירה מזו, אפילו מוני מצווֹת, כמו רבי עזרא (בפירושו לשיר השירים) או רעיא מהימנא, אינם עוסקים במצוה זו. ואילו רקנטי מקדיש לכך משפט אחד. לאחר שהביא דברים מן התלמוד על ׳ואהבת לרעך כמוך׳, כתב: ׳והכלל הוא לפי שהאדם נעשה בצורה העליונה זהו [טעם] המצוה לאהוב את אוהביו׳.1890 נראה שאף בעל ספר הקנה, שהרחיב הדברים הנ״ל, בהדגימו במשפט אחד ובמונחים קבליים כיצד אדם דומה לצורה העליונה, למעשה לא הוסיף מאומה.1891 האין בכך משום אינדיקציה? 

			אמנם מחובתנו לציין, שבכתביו העבריים דיבר רבי משה די ליאון על מצות ואהבת לרעך כמוך, ובהקשר חברתי ולאומי. הנה, למשל, בספר הרמון כתוב: ׳אהבת הרעים כבר אמרו כמו אהבת האיברים זה לזה, כי תמצא ישראל גוי אחד בארץ להיותו דוגמא כלול מכל הדברים הרוחניים ... ועל כן ישראל כולם הם איברים כלולים זה בזה ... ועל כן ואהבת לרעך כמוך להיות הכל בגוף אחד והאברים המתאחזים בו אחד. ועל כן נקראים גוי אחד אברים בגוף כולם אחד׳.1892 כלומר, אהבת בני אדם כאברי גוף אחד יונקת ממקבילתה — האחדות העליונה. כמו כן, בספר מראות הצובאות, בהקשר לאיסור ׳לא תעשוק׳, עולה עקרון מוסרי־קבלי: ׳ואם כביכול אדם גוזל או עושק אפילו שוה פרוטה מחבירו למטה כאלו גוזל לנשמתו. פירוש נשמתו שהיא מצוירת למעלה בצורות ההויות אזי כביכול יתן פגימות במרכבת הקדוש העליון בשביל שהוא מחסר חלק מן השפע לאותה הנשמה שעומדת למעלה. כי אין לך אדם למטה אלא אם כן יש לו צורה ודמות מצויר למעלה ממש בצורה של זה העולם ... לכן ויי לו מי שגורם פגם כזה למרכבת הקדוש, וטוב לו שלא נברא׳.1893 תפיסת המוסר החברתי נארגת כאן בתפיסת הנשמה ומקורה האלוהי. אפשר לומר שהיא מתעלמת מן הצד המוסרי ומדגישה את הפגימה באלוהות. ׳ואהבת לרעך כמוך׳ קיבל משמעות מטפיסית־סימבולית. היות שכל נשמה מקורה באלוהות הרי פגיעה באדם ממילא פוגעת גם באלוהות. 

			ואילו בספר השם המיוחס לרמד״ל כתוב: ׳ומעבודת האל לאהוב כל איש מישראל כנפשו שנ׳ ואהבת לרעך כמוך. ואהבת הרע להקריב לו התועלת כפי היכולת, והתועלת לשני חלקים: לגוף ולנפש למנוחה ונופש ... ותועלת הנפש לעולם הבא בשני דברים: ללמוד תורה וחכמה׳ וכו׳. באהבת הגוף כולל המחבר דרישה לשמח ולמנוע היזק, ואף שמירת ממונו של הזולת וכו׳.1894 סמי מכאן ערך קבלי. לא יהיה זה מיותר לציין שבראשית המאה הט״ז כותב מקובל, ממגורשי ספרד: ׳כזו תהיה אהבתו לרעהו, להאיר נתיב לפניו ולהאיר את עיניו ולהועילו בהשגת תורתו ובעבודתו — להשלים את נפשו׳,1895 כאילו כל האהבה כלפי רעהו מתבטאת בדאגה לשלימותו הרוחנית. 

			ה 

			לעומת אלה, בצפת אין לך ספר שאינו מזכיר מצות ואהבת לרעך כמוך בהקשר כלשהו. השאלה היא, משום מה עלה נושא זה בדיונים כה רבים? שאלה זו כרוכה בשאלה נוספת: למה דווקא בצפת נוצרה ספרות מוסר קבלית? נראה שאין יד המקרה בדבר. בניגוד למגמת ההצנעה שאיפיינה את השלב הספרדי, הרי בשלב השני, זה שלאחר הגירוש, הקבלה חודרת לרשות הרבים, ואחד הביטויים לכך מובע בפופולריזציה של ערכים קבליים במישור המוסרי. ועוד, בשלב השני ניכרת מגמה מצד המקובלים ״לתקן עולם״, כדי לחזק את מעמד השכינה ולהעלותה מעפרה. כביכול, הזרקור מופנה לא אל מערכת האלוהות אלא אל השכינה, או אל כנסת ישראל. וממילא יחסים שבין אדם לחבירו נכללים במגמה זו. אולם עד שנחזור לעסוק באהבת הרֵע נדון ביתר הרחבה בייחודה של צפת.1896 

			במאה הט״ז חלה תמורה חשובה בעולם היהודי. אחת התוצאות של הגירוש מספרד היתה התפתחותה של קהילה יהודית גדולה ומפוארת בצפת. בקהילה זו התעוררה אמונה, שככל שהציבור כולו יעשה למען התקדשות והיטהרות עצמית, כן יגרמו בכך לקירוב הגאולה ולביאת המשיח. ביטוי לכך ניתן הן בהתנהגות אישית של אישים מן השורה הראשונה שהיתה סמל ומופת והן בהופעת ספרות מוסר קבלית, שצמחה לראשונה באותה תקופה. 

			העובדה שספרות המוסר הקבלית התגבשה בצפת אינה מקרית. ביישוב זה, שהלך ונתפתח מאוד במרוצת המאה הט״ז, התרכזו אישי רוח, ענקים בתחומים שונים, והחברה המתגבשת כולה פעלה לתיקון המידות. בייחוד נודעה ״חברת בעלי תשובה״,1897 שבה נטלו חלק בעיקר אנוסים וצאצאיהם, ובראשה עמד רבי אברהם הלוי ברוכים. בחברה זו אף נהגו דרכי סגפנות.1898 כן פעלו חברות ״סוכת שלום״, ״חברים מקשיבים״, בהנהגתו של רבי אלעזר אזכרי, שהטיפו לתשובה. לפי המסופר בשבחי האר״י,1899 חכמים נשאו דרשות בבתי־הכנסת, בעיקר בימי שני וחמישי, וקראו לתשובה. לאמור, מנהיגי הקהילה, ובתוכם מקובלים, מעורבים היו בתוך הציבור ועשו לתיקונו. השאלה, אם ההטפות לחזרה בתשובה לא באו אלא להגביר את המתח הדתי, או שמא הן ביטוי למצב קיים שהוא פגום וטעון תיקון מיסודו — היא שאלה חשובה. מכל מקום, כבר הצביע משה אידל על צפנת פענח, כספר מוסר שנכתב בצפת בידי מקובל שעלה מפאס לארץ־ישראל.1900 בספר זה נמצא דברי הטפה ותוכחה על מצב דתי־מוסרי לקוי, וכן על גזל ועריות.1901 תיאור זה עומד בסתירה לתיאורים רווחים על אווירת התקדשותה של צפת שהושפעה מן הלהט המשיחי. האם אפשר שהוא מתאר שלב מוקדם יותר, שאמנם זכה לתיקון דרסטי ותוך פרק זמן קצר? אם אמנם כן הוא, הרי זו תופעה הראויה לציון. אך נראה שיש לפקפק בכך. 

			ו 

			צפת עשתה אפוא מאמצים להזדכך ולהיטהר כדי לזכות בהחשת הגאולה. אחד האמצעים לכך הוא טוהר המידות ותיקון ענייני המוסר. לפיכך, יש מקום לכתיבת ספרים כדי להציע דרך לרבים. מגמה זו תואמת גם את עצם פריחתה של היצירה הקבלית העיונית בצפת, שניזונה מן התודעה שהגיעה שעתם של הקבלה והזוהר להתפרסם ברבים.1902 

			יתר על כן, המקובלים הם אנשי מופת. סיפורים שונים, בחינת exempla, מספר רבי שלמה דרזניץ על התנהגותם המופתית של המקובל רבי מסעוד סגי נהור ואחרים, ובוודאי היה בכך כדי להשפיע. לא זו אף זו. עצם ההיזקקות לשמות אישים, של ״הנפשות הפועלות״ במציאות, היא תופעה אופיינית לצפת, ואין לזלזל בה. כשם שנזכר יוסף דילה רינה בכמה חיבורים כסמל לגנאי,1903 כן נזכרים אישים אחרים כנושאי מסר חיובי.1904 תופעה זו היא, כמדומה, חדשה לגמרי בספרות המוסר. ואין היא באה אלא לתת דגש חזק לפופולריזציה של ספרות זו. יותר משהיא באה לגלות את מומי העבר וההווה, כמקובל עד הנה ברבים מספרי המוסר, היא חושפת אורות בהירים המשמשים מגדלור לעתיד. 

			הרגשת האחדות והעריבות ההדדית, שמקובלים הטיפו לכך כתוצאה מתפיסה אידיאולוגית, נתקיימה הלכה למעשה. ואין בכך אלא חיזוק לסיפורי המופת שהזכרנו. עדות לכך, למשל, ״חברת בעלי התשובה״ של האנוסים, כדלעיל, שבראשה עמד מקובל ממוצא מרוקני, רבי אברהם הלוי ברוכים,1905 שבעצמו שימש מופת בסגפנותו. הוא גם זה שהיה ׳אפוטרופוס גדול לשבת׳,1906 וכידוע, מדי ערב שבת חזר וסבב על פתחי הבתים ודוכני הסוחרים, והזכיר להם חובתם לסיים מלאכתם בהקדם. ממנו ראו וכן עשו גם אחרים.1907 

			זאת ועוד, העובדה שספרים שונים מכילים ״סדר יום״, היא אחד הביטויים המובהקים של ספרות המוסר המתגבשת בצפת. זו מבקשת לקבוע יעדים, אך גם מציעה את המסלולים המעשיים להגשמה. למשל, ר׳ משה קורדוברו הקדיש לכך פרק מיוחד בתומר דבורה,1908 הוא הפרק האחרון והמסכם, הקובע מין סדר יום; ר׳ חיים ויטאל שילב בחלק א של שערי קדושה את שער ו, שעניינו: ׳לכלול בקצרה ... סדר הנהגת האדם החסיד׳; ספר ראשית חכמה, הרי כל כולו מלא פרטים של התנהגות יומיומית בתחומים מגוּוָנים; בדומה לו, אם כי בדרכו שלו, הוא הספר תוצאות חיים;1909 ר׳ אלעזר אזכרי, בדרך חלוקתו את המצווֹת, לפי ביצוען באמצעות שמונת אברי האדם הראשיים ולפי מידת יישומו בזמן הזה ובארץ־ישראל, מדגיש ממילא הוראות מעשיות. ואפשר לכלול בהקשר זה גם את סדר היום לרבי משה בן מכיר, לפחות בעצם המגמה הטמונה בשם הספר, וכן בענייני מוסר שונים הפזורים בו. כן ייזכרו דברי השל״ה, שבוודאי הושפע מאווירה זו: ׳ועתה ארשום היקף כל יום ויום מכל ימי חייו את המעשה אשר יעשה, וישמע חכם ויוסף לקח׳ וכו׳ (קכב ע״א). ובאחרונה נזכיר את ר׳ משה חאג׳יז (סביב שנת 1700) בספרו צרור החיים, ירושלים תשט״ו, פרק עשירי. 

			אין זה מפליא כלל וכלל, שספרות זו זכתה לעלות מייד על מכבש הדפוס, לתרגומים ולקיצורים של חלק ממנה, לתפוצה רחבה, להעתקת חלקים (בעיקר תומר דבורה) לתוך ספרים שונים, ולהנחיות בספרות המאוחרת לקרוא בספרים אלה. תיקוני תשובה של האר״י נתפשטו ברבים, ואפילו במחיר סילופים ושגיאות.1910 כל הפרטים הללו מצביעים על חדירה מאסיבית של ספרות מוסר זו. אכן, במאה הי״ז ואילך התרבו והלכו ספרי מוסר והנהגה, וכולם נשענו על ספרות המוסר הצפתית.1911 ספרות זו התפתחה בארץ־ישראל,1912 במזרח1913 ובאירופה.1914 חשוב לציין, שגם במסגרת השבתאית נתחברו תיקוני תשובה שונים, החל בנתן העזתי, שנעתקו בהעתקות מרובות, אם כי רק חלקן שרדו בידינו. 

			ז 

			ברם, ממידת הדין הוא שנשאל, האם הנחה זו של פופולריזציה שנתבטאה בצפת אמנם תקֵפה באופן כללי? דומה שהאר״י עצמו נהג בחומרה יתירה. זאת לא רק במספרם המצומצם של תלמידיו (מעשרה עד שנים־עשר שעברו ׳בירור אחר בירור׳), שאפשר להבינו על רקע הרמה והאופי של תורתו שאינה יפה לכל, אלא גם בתגובותיו לכל סטייה. כך המסופר על ההזדמנות לקבל פני המשיח שהוחמצה על־ידי גוריו. וכך הסיפור על ההסגר, כאשר ילדים התקוטטו בערב שבת וגררו את ההורים למחלוקת זו, ועל כך הגיב האר״י בחריפות כי ׳אתם וגם מלככם תיספו׳, כדברי הפסוק. וכך הן ההוראות שנתן לשואלים בעצתו בדבר תיקון נפשם. ועדות לכך שער תיקוני עונות.  

			והנה, אם ניקח את האר״י ונציג לעומתו את בן־זמנו, רמ״ק, נוכל להיווכח בשוני. שכן עם היות הרמ״ק ״פילוסוף של הקבלה״, אין הוא נמנע מלראות את העם נגד עיניו, בין שהמדובר בספרו התעמולתי אור נערב, הכולל גם הוראות מוסר, ובין בספרו המוסרי תומר דבורה, שכנראה פתח את הסוגה הספרותית הזו.1915 אכן, דומה כי קיים איזשהו מתח סמוי. לא מקרית היא ההדגשה: ׳ובפרט אהבת חברים׳1916 — נושא שגם בעל הזוהר הקפיד עליו, כזכור.  

			זאת ועוד, הרי גם חיבורו של תלמיד האר״י, שערי קדושה לרח״ו, הריהו מוקדש, לפי פתיחתו, ל׳בני עליה׳ שמועטים הם. ייעודו הוא להורות את הדרך להגיע אל הנבואה ורוח הקודש. ברם, שני דברים חריגים אירעו. ראשית, רח״ו עצמו העלה בחלקים א-ב יסודות והוראות שנראים יותר כמכוּוָנים לאדם מן השורה.1917 שנית, כבר המדפיס הראשון (קושטא תצ״ד) ציין כי החלק האליטיסטי שבסוף החיבור ׳לא בא להעתקה ולא להדפסה׳. בכך שוב חזר הספר לממדים פופולריים ונתקבל בציבור. ללמדנו, שמעתה הוכשרו הדורות ללמוד מוסר ממעינותיה של הקבלה. שפע החיבורים שהופיעו במקומות שונים לא בא אלא לרווֹת צמאונו של הציבור. ברצוני לציין כהמחשה בלבד, את הנחיותיו של ר׳ ישראל סרוק, בהנהגת יושר.1918 בסימן יט כתב: ׳לקבל מוסר מכל אדם, אפילו קטן ממנו׳. ובסימן לא: ׳ישקוד על דלתי ספרי המוסר תמיד׳. 

			ח 

			בסוגה הספרותית החדשה ובתקופה האמורה יהיה זה טבעי ביותר למצוא התייחסות לנושא אהבת הרֵע. ובכך נחזור לנושא שעסקנו בו. הבה נבדוק מספר גישות. 

			כידוע, בספרות הקבלית מודגשת פעילות סימבולית או תיאורגית. אפילו בנושא שלנו חשוב לזכור את ההסבר למצות ואהבת לרעך כמוך, בשער הפסוקים. שם מועבר עניין ׳רעך׳ אל הקב״ה, הוא ׳רעך העליון׳, שאדם נקרא שלא לפגום בו ע״י מעשה שביסודו הוא עבירה חברתית. 

			בספרו המוסרי תומר דבורה חוזר רמ״ק ומעלה את חובת חיקוי האלוהות.1919 רעיון זה עומד כהנחת־יסוד.1920 זו לובשת אצלו פַן קבלי מיוחד, בכך שהיא עוקבת את תורת הספירות. לפיכך, לא די שנאמר שכשם שחסד הוא ממידותיו של הבורא כך צריך אדם להגשים מידה זו, אלא הדרישות מפורטות יותר. למשל, לפי אופיה של מידה מסוימת בספירת כתר הוא מוכיח מדוע אדם צריך להיות סובלן כלפי הזולת. ויותר מזה, עליו לראות את האדם בכללותו, ולא את נפילתו בחטא הנוכחי כמשבר, ועל ידי כך להיות סלחן יותר. ואם אדם צריך להוכיח את חבירו או את בנו, אל יפגין כעס, אלא אדרבה, ׳מצוה לקרב אותו באהבה, אולי יועיל בדרך זו׳ (סוף מידה ה בפרק א).1921 וכן הלאה. 

			באשר לאהבת הזולת בכלל, טוען רמ״ק, כי כל ישראל הם קרובי משפחה ושארי בשר, ׳מפני שהנשמות כלולות יחד׳. כל גוף הוא חלק מתוך שלם. הנשמות כולן באות ממקור אחד, ולכן בכל אחד יש חלק מתוך חבירו. ממילא, ׳כשחוטא האחד — פוגם עצמו ופוגם חלק אשר לחבירו בו׳. זוהי המשמעות של עריבות הדדית, וזוהי החובה של דאגה לטובת הזולת, כי ׳הוא הוא ממש׳ (שם, סוף מידה ד). 

			לא מקרה הוא אפוא שתשומת־לבו של רמ״ק מופנית כלפי היחס האנושי, כפי שעולה גם ממספר סעיפים בהנהגות שפירסם שכטר.1922 

			תלמידו של רמ״ק, ר׳ אליהו די־וידאש, הושפע ממנו,1923 והוסיף נקודה חשובה. יש שכתב כי הנשמה אחת ׳ורק הגופים מחולקים׳, ולכן צריך לאהוב.1924 אך יש שהוסיף כי האהבה צריכה להיות מצד הנשמה ומצד הגוף. על־פי הכתוב ׳הלוא אל אחד בראנו ואב אחד לכולנו׳ (מלאכי ב י) הוא אומר, כי כל הנשמות הן חלק אלוה ממעל, וכמו שלמעלה קיימת אחדות טוטלית כך כל הנשמות הן למעשה אחדות אחת. ומצד הגוף — כולנו בני יעקב, והיות שיש הקפדה שלא יהיו נישואי תערובת, הרי יש בינינו קירבה משפחתית.1925 

			דרך אגב, מדברים אלה עולה גישה לאומית חזקה. אבל מעניין שמקובלים שונים באותו זמן, ובצפת, קוראים גם לאהבת כל אדם. כך כותב רח״ו בשערי קדושה, חלק א שער ה: ׳יאהב כל אדם, ואפילו גויים׳. כמוהו כותב רבי אליהו די־וידאש עצמו, בשער הענוה פרק א, ריד ע״ב. וכן מסופר על המקובל רבי יוסף סאראגוסי, שהיה תמיד משים שלום בין בני אדם ואפילו בין גויים.1926 ואת החובה הזאת מציין רבי אלעזר אזכרי גם בראש ספרו מילי דשמיא.1927 חושבני, שהפרקסיס מעוגן במציאות היחסים הבין־דתיים. כידוע לנו, שררו יחסים יפים בצפת בין היהודים והמוסלמים, אם כי לא בהכרח התבטא דבר זה גם במישור הרוחני והאידיאי. 

			רעיון זה מסתעף לענף נוסף: הנשמה כמראה. כלומר, אם העולם המיסטיקני רואה את המציאות כטרנספרנטית במאונך, לאמור, כל נמצא משקף נמצא גבוה הימנו, הרי כאן מתבטאת גישה זו במאוזן. לאמור, כל אדם משתקף בחבירו. אמנם כבר נטען שהרעיון מצוי אצל אבוחמיד אלגזאלי, המדבר על ׳מראה מלוטשה׳,1928 אך הוא נמצא גם בספרותנו — למשל, אצל אבן שועיב,1929 המדבר על ״הלבבות כמראות״. וכן בקבלת צפת, ולאחריה אצל רבי חיים מוולוז׳ין,1930 ופוּתַח בהרחבה בחסידות. בתנועה זו, הרעיון מתקשר גם ליסוד נוסף באהבה — זהות בין בני אדם, שנשוב ונזכירו. 

			אם נחזור לרמ״ק, הרי אחת המסקנות אצלו היא, שיש קשר ישיר בין האנשים המסתכלים באותה מראה.1931 רפלקסיה זו יוצרת, כמובן, קשר הדוק ואחריות לאומית.1932 

			מוטיב נוסף שאין להתעלם הימנו, מצוי בעיקר אצל רבי אליהו די־וידאש, והוא מוטיב ההשתקפות ההדדית, הנכרך סביב הפסוק ׳כמים הפנים לפנים׳. אצלו, השימוש ברעיון זה הוא רב־תכליתי, לאמור, הוא חל גם במישור היחסים שבין אדם לאלוהות וגם במישור שבין אדם לחבירו.1933 יתר על כן, בעוד שרעיון המראה קשור לנשמה, כמצב סטטי, הרי דימוי הפנים במים הוא דינמי יותר, והוא מרוכז סביב אירועי עולם המעשה. 

			ניתן אפוא לשרטט קו מעניין. רבי משה די ליאון בספר הרימון מדבר על אחדות הנשמות ואחדות אברי הגוף.1934 אך הספר לא זכה להשפעה, ונשאר ספון בכתבי־יד שנים ארוכות. בכתבים מעטים אחרים חוזר רעיון האהבה בין שני חלקים מהצורה העליונה. בצפת חוזרת מצות ואהבת לרעך כמוך ותופסת מקומה כמצוה חברתית בסיסית, תוך הסתמכות על מוטיב האחדות והאחווה, ועל שורש הנשמה ומקורה, ובמסגרת זו שוב מודגשת הזיקה לאחדות העליונה, ככל הנראה בלא קשר למקובלי המאה הי״ג. וכאן חלה תפנית. האר״י פירש את ואהבת לרעך כמוך כמתייחס לקב״ה,1935 ואילו החסידות המשיכה ופיתחה את החיבורים המוסריים בקבלת צפת. היא צעדה צעד אחד קדימה, ולצד האחווה האנושית הדגישה את הפן של זהות. 

			רבי משה לייב מסאסוב סיפר כיצד למד אהבה מהי. יום אחד נזדמן לפונדק, ושמע שני שיכורים מדברים איש אל רעהו. שאל האחד: ׳אתה אוהב אותי?׳ השיב לו חבירו: ׳בוודאי׳. חזר הראשון בקנטוּר: ׳אתה אומר אני אוהב אותך, ואי אתה יודע מה שאני חסר. אילו אהבת אותי באמת, היית יודע׳.1936 כך, אמר הרב, צריכה להיות אהבה אמיתית. משמע, נוסף פה צד של הזדהות. האוהב נעשה כביכול חלק מן האהוב. וזה כמדומני יותר מאשר למדנו מדברי מקובלי צפת, שהנשמות הן כאחיות הקשורות באותו מקור, בנות אותו שורש או משפחה, ואפילו נשמה אחת בגופים נפרדים, מכיוון שבחסידות מדובר על זהות ממשית בין בני אדם. נראה לי, שתרמה לגישה זו גם התפיסה המיוחדת של החסידות, המדברת על שאיפת אדם להגיע לדבקות בקב״ה כשאיפה בסיסית, ושאיפה זו מתפרשת פעמים רבות כקוויאטיסטית, כנטישת ערכי העולם הזה כדי להתמסר ככל האפשר לאהבת השם. לפי זה, אהבת הרֵע מושפעת מאהבת השם. לא לחינם נתפרש בכתבים רבים בחסידות הכתוב ׳ואהבת לרעך כמוך אני ה׳׳, בדרך זו: רק כאשר הגיע אדם לאהבת רֵע אמיתית יכול הוא להתקדם אל עֵבר אהבת ה׳.1937 

			ט 

			אנו שבים קמעא אל רבי יצחק לוריא. כפי שכותב תלמידו המובהק, ויטאל, לימד האר״י, על־פי מדרש, שכל הנשמות היו מושרשות באדם הראשון, ומכאן יש הסתעפות עד לרמה של שורש שסביבו יש משפחה של ניצוצות. כל פרט הוא ניצוץ, ויש אפוא קשר סימפטי בין הניצוצות השייכים למשפחה מסוימת או לשורש מסוים.1938 והנה נדמה לי שיש לשים לב לנקודה חשובה בדברי ויטאל. הוא כותב: ׳נשמות הנכללים בשורש אחד מאותן ע׳ שורשים קטנים שיש בכל אבר ואבר של אדם הראשון ... כולם הם ערבים זה לזה בתכלית הערבות, כי כל אלו התרי״ג ניצוצות נחשבים לנשמה אחת׳.1939 

			ויטאל הולך אפוא בעקבות תורת הנפש של האר״י, המבליטה את החלוקה של הנשמות משורשן באדם הראשון עד לקבוצות קטנות יותר של שורש, שסביבו מרוכזים ניצוצותיו. מדובר פה אפוא על קשר בין הניצוצות של אותו שורש שהם כנשמה אחת. ׳והבן זה היטב כי הוא כלל גדול בענין הגלגול׳.1940 דירוג זה עומד בניגוד מסוים לכל יתר מקובלי צפת שנזכרו לעיל,1941 שדיברו על כל ישראל כ׳נשמה אחת׳. הדירוג האמור מתבטא גם בקטע מפורסם אחר. כשרח״ו מדבר על הנהגת האר״י — שכל בוקר לפני כניסתו לבית הכנסת, יאמר אדם: הריני מקבל עלי לקיים מצות־עשה של ואהבת לרעך כמוך, וצריך ׳לאהוב כל אחד מבני ישראל כנפשו, כי על ידי זה תעלה תפלתו כלולה מכל תפילות ישראל ... ובפרט אהבת החברים העוסקים בתורה ביחד צריך כל אחד ואחד לכלול עצמו כאילו הוא אבר אחד מן החברים שלו׳,1942 — הרי נראה שיש הבדל בניסוח, וכנראה גם בתפיסה, בין כל ישראל, שלגביהם צריכה להיות אהבה כללית כחטיבה אחת, לבין ׳ובפרט אהבת חברים׳. לאמור, החוג של המקובלים שייך למעין משפחה שלימה שכל אחד ואחד הוא אבר מן השני, הוא ניצוץ מאותו שורש. אכן, לפי זה, גם חברים הלומדים יחדיו — ואנו יודעים שלא כל מי שרצה להימנות עם תלמידי האר״י אמנם נתקבל — שייכים לשורש אחד. כל חוג מצומצם כזה של מקובלים נחשב לשורש, וכל אחד צריך לראות עצמו סעיף אחד מן השורש. הקשר בתוך בני השורש והמשפחה חזק מאוד, אם כי אינו מונע את הזיקה למשפחה המורחבת יותר, לכלל ישראל. 

			מבחינה מסוימת יש בדברי ויטאל קומה רעיונית נוספת על התפיסה הבסיסית של הזוהר. לאמור, התייחסות חיובית לאדם, אך אהבה מופגנת כלפי חוג מיסטיקנים. הטעמים והנימוקים הם, כאמור, שונים. 

			אולם במהלך ההיסטוריה נשמט, כביכול, עניין אהבת החברים, והתפשט ביותר הנוהג לומר כל בוקר לפני התפילה: ׳הריני מקבל על עצמי לקיים מצות עשה של ואהבת לרעך כמוך ולאהוב כל אחד מישראל כנפשי׳.1943 אם כי לעתים במקביל לאופי ההמוני פעל גם האופי ה״חברי״. בתקופה מסוימת, בבית מדרש המקובלים ״בית אל״ בירושלים, חזרה ושררה אהבת החברים עד כדי התאגדות סביב ״שטר התקשרות״.1944 וזה אינו מקרה בודד. תופעות כאלה של קבוצות אקסקלוסיביות, של הֶסגֵרים וקלוֹיזים, הן בשר מבשרה של כל תנועה מיסטית. ועם שחלה חדירה של הקבלה לרשות הרבים, ממילא נתעוררה המגמה הנגדית של התעלות היחידים בייחודם.  

			י 

			מעין האמור על תפיסת חוג התלמידים כשורש, לפי האר״י, מוצאים אנו כי בחסידות הרחיבו את עניין חובת התוכחה של הצדיק בצירוף העקרונות של קבלת צפת, והורו כי בין הצדיק ובני עדתו קיים קשר מיסטי עמוק. אלה הם ניצוצות מנשמתו, כולם בני משפחה אחת,1945 ולכן יכולים להתעורר הרהורי תשובה בלב הצדיק שיתעוררו גם אצל בני עדתו. אף מחשבות זרות שלהם עולות במוחו של הצדיק כדי שיתקן אותן. לפי תורת הצדיק של רש״ז מליאדי, זוהי האפשרות היחידה של הרהורים מסוג זה העולים במוחו של הצדיק.1946 לפי זה, התוכחה אינה מצוה שאדם נוטל על עצמו לקיימה, אלא היא עצם מעצמו של הצדיק, שהוא כרוך בקשר זיקתי־שורשי עמוק עם חסידיו.1947  

			אולם באשר לאהבת הרֵע אין כל הבחנה מפורשת בין קבוצות אנשים. המסורת מספרת כי הבעש״ט הודיע: ׳אני לא באתי לעולם אלא בשביל ללמד שלושה דברים — אהבת הקב״ה, אהבת התורה ואהבת ישראל׳.1948 אכן, אהבת אדם היתה אחד הנושאים המדוברים ביותר בין הצדיקים. ׳כשם שצריך אדם להיות שרוי בשמחה׳, מוסרים בשמו של ר׳ משה מקוברין, ׳כך הוא צריך להיות שרוי באהבה׳. וכך מוצאים אנו את תיאור ההווי החסידי בדברי רבי אלעזר, בנו של רבי אלימלך מליזנסק: ׳שיש ביניהם אהבה גדולה כ״כ, יותר מאהבת אב על בנו ובעל עם אשתו, ויש להם אחדות גמור זע״ז [=זה עם זה] ... כמעט שאין ניכר מי הם אביהם של הבנים מגודל האהבה והאחדות זע״ז׳.1949 במקורות אלה ואחרים לא ניתן נימוק כלשהו למצות האהבה; כביכול היא יסוד מושרש ומובן מאליו. אך פעמים הרבה מופיע מעין ההסבר המתקשר לפסוק בויקרא יט יח: ׳כלומר, מה שאני מצוה שתאהב לרעך כמוך [הוא] מחמת שאני ה׳ ואל אחד בראנו. לכן מחויב לשמוח בשמחת חבירו. כן להיפך ח״ו׳.1950 והוא הוא מוטיב האחווה שהזכרנו לעיל, אם כי בהדגשה שהאחים הם בני אל אחד. 

			דומני כי במקרים רבים, המאמרים הכתובים בספרות החסידות מחילים את העריבות הנשמתית של קבלת צפת במידה רבה יותר באשר ליחסי הצדיק וחסידיו, ובמידה פחותה יותר באשר לאנשים מן השורה. אולם כאשר מדובר על אהבה בין אדם לחבירו, ככלל, בולט אספקט של זהות הדדית, ולא רק מעורבות שורשית. כביכול — אדם לאדם מראָה, ובמובן המקסימלי. כדוגמה ניקח את דברי ר׳ מנחם נחום מטשערנאביל. לאחר שביטא את הזיקה שבין קב״ה אורייתא וישראל, הגיע ל״מסקנה״ שכשם שהקב״ה הוא אחדות שלימה, וכמו שספר תורה חייב להיות שלם בלא כל פגם, כך ישראל הם ׳באחדות גמור׳ — ולפיכך: ׳הבעש״ט נבג״מ [=נשמתו בגנזי מרומים] אמר1951 שהצדיק הגמור שאין רע בקרבו אין רואה שום רע על שום אדם. אך מי שרואה שום [=איזשהו] רע בחבירו, הענין הוא כמו שמסתכל במראה — אם פניו מטונפין רואה ג״כ במראה כך, ואם פניו נקיים אינו רואה במראה שום דופי. כמו שהוא — כך רואה! וזהו ואהבת לרעך כמוך, פי׳ כמוך — כמו שאם יודע האדם בעצמו שום רע בקרבו, משום הא אינו שונא את עצמו אף ששונא הרע שבקרבו, כך ג״כ על חבירו. כי באמת הכל אחד, כי הלא גם לחבירו יש ג״כ חלק אלוה כמוהו ויש לו אות בתורה׳.1952 

			הפן השני של תפיסה זו הוא הצורך ללמד זכות על ישראל. ודבר זה חשוב עד כדי היותו גורם רב־משקל בתהליך הגאולה. כך כותב ר׳ גדליה מליניץ: ׳קיבלתי מרבותי שבחי׳ משיח יהיה שביכולתו ללמוד זכות על כל ישראל, וע״י הלימוד זכות יפיל הרהורי תשובה בכולם ויהיו כלם צדיקים׳.1953 

			מעניין לראות, שעם שהחסידות קוראת לכל אדם להקריב את עצמו למען הזולת, למען הצדיק ולמען הקב״ה, ולראות את עצמו כאחת הנקודות המרכיבות את העיגול — יש גישה בסיסית שנראית כביכול ההיפך הגמור, והיא התפיסה המדגישה את האופי הייחודי של כל אינדיבידום. כפי שאמר, למשל, ר׳ נחמן מברסלב: ׳כל רועה ורועה יש לו ניגון מיוחד לפי העשבים ולפי המקום שהוא רועה שם. גם כל בהמה ובהמה יש לה עשב מיוחד שהיא צריכה לאוכלו׳.1954 כלומר, כל דבר בעולם, ובוודאי אדם, יש לו ערך ייחודי משלו שאין לשום נברא אחר. אפשר להביא מאמרים רבים אחרים מרחבי הספרות החסידית המדברים על התקדמותו הרוחנית של כל אדם בקצב האישי שלו, ׳כל חד לפוּם שיעורא דיליה׳, ועל החיוב שבכל אחד וכיוצא באלה. אך באמת לא ניגוד כאן, אלא מידה רבה של אופטימיזם פסיכולוגי־חינוכי, אשר לצידו מודגשת הזיקה החברתית. ואין הדברים סותרים. הגישה הרווחת בחסידות היא, כי אדם הוא חלק מתוך צוות, כל אחד בצוות ממלא פונקציה מסוימת, וכל אחד תורם לכלל את אישיותו שלו, כך שבסך הכל מתקבלת תרומה מליאה. 

			גישה זו נתמכת במידה רבה בערך פסיכולוגי נוסף המופיע בחסידות. כפי שראינו לעיל1955 בשם הבעש״ט, הרי פירושו לפסוק ואהבת לרעך כמוך הוא, כמו שאתה אוהב את עצמך למרות חסרונותיך, כך אהב את חבירך למרות חסרונותיו. כלומר, אתה מקבל אדם בכוליותו, בלא לעסוק בראיית חשבון חסרונותיו ויתרונותיו. ההנחה היא שקשה להגיע לפרפקציוניזם, ועל כן מודגשת האופטימיות: תראה את הטוב שבחבירך. ממילא נמצאנו למדים היבט נוסף במצות ואהבת לרעך כמוך. 

			מעין זה מופיעה עמדה קרובה, בשאלת היחס אל החוטא. לאמור, אל תתיחס אל החוטא אלא אל החטא. לא החוטא פגום אלא החטא. משמע, אדם שנכשל ומעד, אין אתה מרחיק אותו, אלא מנסה להציע לפניו את הדרך הטובה.1956 מבחינה זו חזרנו אל מקצת קווי האופי של ספרות המוסר בצפת ששירטטנו לעיל (בסעיף ח). ביטוי מאוחר לתפיסה זו נמצא בכתבי הרב קוק, ואזכיר רק שני מקורות: ׳אהבת הבריות צריכה להיות חיה בלב ובנשמה, אהבת כל האדם ביחוד, ואהבת כל העמים כולם ... והשנאה צריכה להיות רק על הרשעה והזוהמא שבעולם׳.1957 ועל דרך זו היא אמירתו הידועה: ׳הצדיקים הטהורים אינם קובלים על הרשעה, אלא מוסיפים צדק; אינם קובלים על הכפירה, אלא מוסיפים אמונה; אינם קובלים על הבערות, אלא מוסיפים חכמה׳.1958 

			אסיים בסיפורו של חסיד: פעם צעדתי במעלה הרחוב. היה זה יום חורפי, והדרך מליאה בוץ. עיפתי מן ההליכה הכבֵדה בקור. פתאום עוצרת לידי מרכבה, והנה מציצות אלי עיניו החייכניות של הבעש״ט. ׳לאן, רבי יהודי?׳ שאל הבעש״ט. השבתי לו את מחוז חפצי. קרא לי הבעש״ט לעלות על העגלה. עניתי לו כי אין מקום. השיב הבעש״ט בחיוכו הטוב: ׳בוא נאהב זה את זה ויהיה לנו הרבה מקום׳.1959 

			דומה עלי כי דרך חסידית זו, שאדם מצמצם גבולות עצמו וממילא מתמעטים החיכוכים עם הזולת ומתרבה האהבה, יפה כוחה גם בראייה החסידית של אהבת ה׳. נראה, למשל, את דברי ר׳ זכריה מנדל מיערוסלב: ׳אל יעבוד בשביל שום שכר או מדריגה אפי׳ בשביל שכר עוה״ב וג״ע או להנצל מעונש גיהנם, רק מאהבת הבורא יעבדהו באמת ובתמים כי לו ראוי לעבוד שהוא אחד ויחיד ומיוחד ובורא הכל׳.1960 כביכול, מחיקת האני הפרטי תוך הצגת התכלית העליונה של האהבה.1961 

					1877	השווה דימוי האילן והפרי בראש האמונה והבטחון.

				

				
					1878	ערך טהרת הלב, מהד׳ שעוועל, ד, עמ׳ קפח.

				

				
					1879	ראה כ׳ הורוביץ, ״ר׳ יהושע אבן שועיב ויחסו לסגפנות״, דעת, 12 (תשמ״ד), עמ׳ 36-29.

				

				
					1880	כף הקטורת, כ״י פריס 846, דף 197א.

				

				
					1881	אלעמי מונה תופעות חברתיות־דתיות לקויות, ורואה בהן את הסיבה לייסורים המתחוללים על ראשי היהודים בספרד. וראה גם י׳ בער, תולדות היהודים בספרד הנוצרית, ירושלים תשי״ט, עמ׳ 363-361. אמנם נקודת המוצא לביקורתו אינה קבלית.

				

				
					1882	כדברי תשבי, משנת, ב, עמ׳ תקפא.

				

				
					1883	וראה הורוביץ (לעיל הערה 16), עמ׳ 35. והשווה הערה 12 לעיל.

				

				
					1884	ראה גם תשבי, משנת, ב, עמ׳ תרכד-תרכו.

				

				
					1885	שם, עמ׳ תרעז, על־פי זוהר חדש, בראשית לד ע״ב.

				

				
					1886	שם.

				

				
					1887	מאור ושמש, דברים, קצד ע״א. וראה עוד שם מראשית הפרשה.

				

				
					1888	וראה ג׳ נגאל, ״משנת החסידות בספר מאור ושמש״, סיני, עד (תשל״ד), עמ׳ קסב והערה 19.

				

				
					1889	השווה י ליבס, ״המשיח של הזוהר״, בקובץ הרעיון המשיחי בישראל, ירושלים תשמ״ב, עמ׳ 165-157. המילה ׳חבר׳ משמשת טרמינוס טכניקוס למקובלים. וראה חלמיש, מבוא, עמ׳ 56-55; ז׳ גריס, ״ממיתוס לאתוס״, אומה ותולדותיה, ב, תשמ״ד, עמ׳ 146-117.

				

				
					1890	טעמי מצות, בסיליאה שמ״א, ה ע״א. וכן במהד׳ קושטא ש״ד. השווה רקנטי, פרשת קדושים, שגם שם פירש לפי ה׳פשט׳, כדבריו, וסיים במשפט דומה לספר טעמי מצות, שאפשר להבינו על רקע קבלי, אך לא בהכרח: ׳והנה האוהב את חבירו הנעשה בצלם אלוהים הוא אוהב הש״י ומכבדו׳.

				

				
					1891	ספר הקנה, ד ע״א. ממנו הושפע, בלא ספק, רדב״ז, מצודת דוד, מצוה יג, ג ע״ד. 

				

				
					1892	ספר הרמון, עמ׳ 207-206.

				

				
					1893	מראות הצובאות, עמ׳ עו-עז. והשווה לזוהר, ח״ג פה ע״א, על הפסוק ׳לא תלין פעלת שכיר׳.

				

				
					1894	כ״י ניו־יורק בהמ״ל 2156, נט ע״ב. וראה גם היכל ה׳, ונציה [שס״ה], ב ע״ב.

				

				
					1895	אבן גבאי, בהקדמה לספרו עבודת הקודש.

				

				
					1896	וראה גם פכטר, ספרות, עמ׳ 319 ואילך.

				

				
					1897	על החבורות בצפת ראה, למשל, ד׳ תמר, מחקרים בתולדות היהודים בארץ־ישראל ובאיטליה, תש״ל, עמ׳ 100-95; חלמיש, הקבלה, עמ׳ 346-332.

				

				
					1898	וראה כ׳ הורוביץ, ״הערות ליחס המבי״ט אל חסידי צפת״, שלם, ה (תשמ״ז), עמ׳ 284-273.

				

				
					1899	פרעמישלא תרכ״ט, ה ע״א.

				

				
					1900	אידל, חליווה, עמ׳ 148-119, וראה במיוחד עמ׳ 124-122.

				

				
					1901	מעניין שר׳ שלמה בן שמעון דוראן כותב: ׳ולא היה נמצא בכל האומות אומה נקיה מזנות כישראל. ואם ימצא מהם אחד בעיר ושנים במשפחה יַראום באצבע ... בנימוס הגויים הזנות מותר להם׳ (מלחמת מצוה, נדפס אצל י׳ איזנשטין, אוצר הויכוחים, עמ׳ 140). ואילו חלאווה מתריע על המצב בימיו הדומה לאומות העולם. וראה גם ספר חרדים, סה ע״א. 

				

				
					1902	ראה MTJM, עמ׳ 408 הערה 13.

				

				
					1903	למשל, אצל חלאווה (ראה אידל, חליווה, עמ׳ 126); פרדס רמונים, שער כא פרק א; רח״ו, שערי קדושה, ח״ג שער ו; ואחרים. 

				

				
					1904	כגון שלמה מולכו (בספר מגיד משרים); ר׳ יוסף סרגוסי (בספר חרדים, טו ע״ב); יעקב גוינוזו (שם, סג ע״א); וכמובן שבחי האר״י.

				

				
					1905	ראה עליו קונפורטי, קורא הדורות, מהד׳ קאסל, בערלין תר״ו, מ ע״ב.

				

				
					1906	הקדמת תקוני שבת של רבי אברהם הלוי, שנדפס בסוף ראשית חכמה הקצר, ויניצייאה ש״ס. ההדפסה החוזרת בתקון שבת מלכתא, נתנה לכך תהודה עצומה בשל ההדפסות וההעתקות החוזרות של תיקון זה.

				

				
					1907	ראה, למשל, הנהגות ר׳ משה מליריאה, שפירסם שכטר, עמ׳ 301. ראה גם בניהו, תולדות, עמ׳ 354.

				

				
					1908	ב׳ זק הדגישה את המארג של תורת המוסר בתוך מסכת תפיסת האלוהות של רמ״ק. ראה שם (לעיל הערה 8), ובמיוחד עמ׳ 165-163, 181-180.

				

				
					1909	ירושלים תשל״א, עמ׳ 68 ואילך.

				

				
					1910	ראה הקדמת רמ״ע מפאנו לתקוני תשובה.

				

				
					1911	ראה, למשל, אלבום, פתיחות, עמ׳ 231-229; גריס, הנהגות, עמ׳ 43, 55 ועוד.

				

				
					1912	בעיקר השל״ה, אך גם ספריו של ר׳ מאיר פאפרש, כמו אור צדיקים, וכדומה.

				

				
					1913	ספרי ר׳ אליהו הכהן, חמדת ימים ועוד.

				

				
					1914	תיקוני תשובה של הרמ״ע באיטליה, קב הישר בגליציה, פלא יועץ בבוסניה, וכדומה.

				

				
					1915	הוא הדין במנהיג כריזמטי מאוחר יותר, הבעש״ט, שגישתו היתה לחדור אל ההמון באמצעות ״אהבת ישראל״.

				

				
					1916	ראה להלן הפניה 78.

				

				
					1917	אמנם פכטר, ספרות, עמ׳ 88, התעלם מפרט זה והדגיש רק את השמטת המדפיס. אבל אי־אפשר להתעלם מן העובדה שאף על־פי שרח״ו הצהיר בהקדמה שהוא מקדיש הספר לבני עלייה, הרי פרקים לא־מעטים ״מיותרים״ לאישים ברמה נעלה.

				

				
					1918	נדפס ע״י ר׳ מאיר ביקאיים בספר צמח צדיק, ליוורנו תקמ״ד, ואח״כ בספר קרא מקרה, אזמיר תר״ב.

				

				
					1919	י׳ דן מציין, שבנקודה זו הקדים הראב״ד בבעלי הנפש את הרמ״ק. ראה שם (לעיל הע׳ 7), עמ׳ 152. אפשר להזכיר גם את הרמד״ל בשושן העדות: ׳לפי קיום הכל צריך האדם להיותו בדוגמא של מעלה כענין אמרו ובו תדבק והלכת בדרכיו, באותו דוגמא ממש׳. ראה גרשם שלום, ״שני קונטרסים לר׳ משה די ליאון״, קבץ על יד, ח (יח), תשל״ו, עמ׳ 354. וראה גם י׳ ליבס, שם (לעיל הע׳ 26), עמ׳ 108 הערה 89. על משמעות החיקוי בהקשר של ׳והלכת בדרכיו׳, ראה רוזנברג, והלכת, עמ׳ 91-72. וראה גם ב׳ זק, שם (לעיל הע׳ 8).

				

				
					1920	ראה גם פכטר, שם (לעיל הערה 2), עמ׳ 86 והערה 65.

				

				
					1921	גם בנקודה זו ניתן לראות הבדל בין שתי התקופות. הרי גם הזוהר, כדלעיל, עמד על עניין התוכחה. אך הוא העמיד במרכז את חובת המנהיג־הצדיק, כלומר, האספקט החברתי־העדתי עיקר. ואילו אצל רמ״ק מדובר על יחס בין־אישי. 

				

				
					1922	שכטר, עמ׳ 293-292. ומעניין שבאיטליה נתחברו תקנות שונות בנושא (ראה ריבלין, ערבים, עמ׳ שע-שעא, שצב ועוד), אם כי קשה לראות בכל אלה את הקשר הקבלי הישיר. אך ראה ריבלין, שם, מבוא, עמ׳ 24-22.

				

				
					1923	ראה ראשית חכמה, שער היראה פרק יד, מא ע״ד. וראה זק, בשערי, עמ׳ 205, 209.

				

				
					1924	ממנו הושפע, למשל, רש״ז מליאדי, בספר התניא, פרק לב. וראה חלמיש, נתיב, עמ׳ 195-193, ושם ציינתי בהערה 8 גם את דברי ר״י איפרגאן, בספר פרח שושן.

				

				
					1925	ראשית חכמה, ש״ה פ״ה, רכו ע״ד-רכז ע״א.

				

				
					1926	ספר חרדים, טו ע״ב. וראה לעיל, פרק יג, ליד הפניה 22, ולהלן פרק כג, ליד הפניה 109.

				

				
					1927	ראה מילי דשמיא, עמ׳ 99.

				

				
					1928	ראה ברכה זק, ״האדם כמראה ורעיון הערבות ההדדית״, דעת, 12 (תשמ״ד), עמ׳ 45-37. וראה גם חלמיש, מבוא, עמ׳ 206; לעיל, פרק ראשון, ערכים ׳הלבבות כמראות׳; ׳מראה מלוטשה׳.

				

				
					1929	דרשות על התורה, נא ע״ב. על מקבילות נוספות ראה דברי ר׳ שמואל אשכנזי במהדורתו לשרש ישי מאת ר׳ שלמה אלקבץ, ירושלים תשנ״ב, עמ׳ רצ. 

				

				
					1930	רוח חיים על אבות פרק ב משנה א, ווילנא תרי״ט, יא ע״א-ע״ב.

				

				
					1931	אמנם מן העניין להזכיר שר׳ יעקב בן ששת משתמש ברעיון המראה כדי לציין משהו נחות, חיקוי לא־אותנטי. ראה האמונה והבטחון, כרך ב, פרק ו, עמ׳ שעד.

				

				
					1932	על רעיון זה עמדה כבר ברכה זק, למשל, בהקשר לתפילה. ראה מאמרה (לעיל הערה 65), עמ׳ 45-43.

				

				
					1933	וראה לעיל, פרק יד.

				

				
					1934	ראה שם (לעיל הערה 29), ובעמ׳ 258-257.

				

				
					1935	ראה לעיל ראשית סעיף ח. עניין זה בולט אם נשווה את מצודת דוד לרדב״ז, אשר במצוה יג הביא בהרחבה פירוש פשט, ולאחריו ׳על דרך הסוד׳, וכל כולו מצטט את עניין הרֵע העליון, כמו אצל האר״י. אמנם דברי הרדב״ז בנויים בלא ספק על דברי ספר הקנה (כמו במקרים אחרים בספריו), שנזכרו לעיל בהערה 28, אך מעניינת המגמה להתעלם מן הצד החברתי.

				

				
					1936	ראה בובר, אור, עמ׳ 383. נוסח אחר של המשפט האחרון הוא: ׳האם כאשר כאב לי הראש הרגשת גם אתה כאב?׳. וראה עוד לעיל, פרק יג, הפניה 120 וסביבותיה. 

				

				
					1937	וראה בובר, בפרדס, עמ׳ קז-קכב.

				

				
					1938	ראה שלום, פרקי, עמ׳ 342-341.

				

				
					1939	ספר הגלגולים, וילנא תרמ״ו, פרק ד, ז ע״ב.

				

				
					1940	שם, שם.

				

				
					1941	השווה סעיף ז לעיל.

				

				
					1942	שער הכונות, א ע״ב. וראה גם בניהו, תולדות, עמ׳ 316 סעיף 5, ועמ׳ 351 סעיף 36; חלמיש, הקבלה, עמ׳ 386-352. 

				

				
					1943	חלמיש, שם.

				

				
					1944	וראה חלמיש, מבוא, עמ׳ 43-41, 56-55; מ׳ בניהו, ״שטרי ההתקשרות״, אסופות, ט (תשנ״ה), עמ׳ יא-קיח. וראה עוד שם, עמ׳ קלא-קמט.

				

				
					1945	ראה שלום, פרקי, עמ׳ 356-352.

				

				
					1946	ראה תניא, פרק כח. השווה חלמיש, נתיב, עמ׳ 167-166 והערה 5.

				

				
					1947	על קשר עמוק דומה ראה חלמיש, סדר, עמ׳ 131-130.

				

				
					1948	ראה דינור, במפנה, עמ׳ 212. ואין גישה זו סותרת את טענתו של מ׳ פייקאז׳, במאמרו ״החסידות — תנועה חברתית־דתית בראי ה׳דבקות׳״, דעת, 25 (תש״ן), עמ׳ 132 הערה 15, על האליטיזם החברתי־הדתי בחסידות. 

				

				
					1949	ראה באגרת הקדש שנדפסה בסוף נעם אלימלך.

				

				
					1950	קדושת לוי, בסוף הלקוטים, תשכ״ה, קמא ע״ג.

				

				
					1951	אכן העניין נמסר בשם הבעש״ט בהקשרים שונים. למשל, ׳שנינו כי ״כל הנגעים אדם רואה חוץ מנגעי עצמו״. ופי׳ הבעש״ט הק׳ שכל הנגעים אדם רואה חוץ — נמשך מנגעי עצמו׳. ראה ר׳ שלום פרלוב מקיידאנוב, דברי שלום, ווילנא תרמ״ב, פר׳ קרח, נו ע״ב. ועיין חלמיש, מבוא, עמ 55. 

				

				
					1952	מאור עינים, פר׳ חקת, נג ע״ב. למעשה אפשר למצוא מקורות קדומים יותר בחסידות באשר לרעיון המרכזי. למשל, ר׳ יעקב יוסף מפולנאה כותב: ׳לכך נעשה כיור במראות הצובאות, שיסתכל במראה שיראה חסרון זולתו אז ירגיש שחסרון זולתו יש בו בעצמו ג״כ ... והבן. ואח״כ מצאתי בכתבי׳ במ״א [=במקום אחר] עניין זה בשם המנוח מהר״ן [מקוסוב?] זלה״ה בקיצור נמרץ יעו״ש [=יעויין שם] ... כמו המסתכל במראה יודע חסרונו ע״י שרואה חסרון זולתו . משא״כ [=מה שאין כן] מי שאינו בגדר חכם, אינו רואה חסרונו ע״י חסרון זולתו׳. ראה תולדות יעקב יוסף, ברוקלין תשט״ו, פר׳ פקודי, עו ע״ד-עז ע״א. לעניין האות ראה לעיל, פרק יא. 

				

				
					1953	תשואות חן, לקוטים, ברוקלין תשמ״ב, קיד ע״א.

				

				
					1954	לקוטי מוהר״ן תנינא, סי׳ סג.

				

				
					1955	ראה לעיל בין הפניה 85 להפניה 87.

				

				
					1956	תניא, פרק לב; מאור עינים, פר׳ חקת, נג ע״ב; ועוד. וראה חלמיש, נתיב, עמ׳ 196.

				

				
					1957	מוסר אביך ומדות הראיה, תשל״א, עמ׳ צד.

				

				
					1958	ערפלי טוהר, תשמ״ג, עמ׳ לט.

				

				
					1959	וראה לעיל, פרק שלושה־עשר, סוף סעיף ד.

				

				
					1960	מתוך ספר דרכי צדק. ראה ש״ץ, חסידות, עמ׳ 42 והערה 4. על ספר זה ראה גריס, הנהגות, עמ׳ 353-314.

				

				
					1961	על ביטול היש ומשמעות האין נכתב לא מעט. ראה, לפי שעה, ש״ץ, חסידות, פרק שני; ר׳ אליאור, בקובץ משואות, תשנ״ד, עמ׳ 74-53; אידל, החסידות, עמ׳ 454, מפתח ע׳ ביטול היש; ושם ביבליוגרפיה נוספת.

				

			

		

	
		
			פרק ששה־עשר 

			׳החיים והמות אחים׳ 
או ׳מות וחיים׳ — מוות שהוא חיים  

			המוות אינו מה שהוא נראה, אינו אין אלא יש1962 

			כאשר אנו תוהים על חייו של נפטר — אם חי באושר או בייסורים, ואולי בבחינת צדיק ורע לו — בוודאי מתמלאים אנו בהרהורים רבים ושונים.1963 אולם מבקש אני לעמוד כאן על הרגעים האחרונים ולכוון את המבט לעבר עצם המוות, ובמידה רבה מנקודת ראות של עולם הסוד.1964 ואם ישאל השואל לפשר הכותרת (התחתונה) ׳מות וחיים׳ — שלוש תשובות בדבר: א) כך לשון הכתוב במשלי יח כא; ב) ראוי לסיים בכי טוב; ג) אכן, מבקש אני ליתן את הדעת לחידה הגדולה, כיצד מוות הופך לחיים (ווא״ו החיבור הוא בעצם וא״ו ההסבר1965)? ברצוני אפוא לתהות על משמעויות שונות שנכרכו בשעה זו ובשלב זה של בן אנוש. מחשבות מגוונות יצרו זיקה עמוקה בין שתי התופעות המנוגדות זו לזו, בהתעלם מהקשר הכרונולוגי, ולהן השלכות בהלכה ובמנהג. 

			יש שיאמרו — כך דרכו של עולם. ככתוב, ״הולך בדרך כל הארץ״ (יהושע כג יד, מל״א ב ב); ״עת ללדת ועת למות״ (קהלת ג ב). גם הצמחים ובעלי החיים פורחים, ובבוא יומם קמלים. ואפילו רציונליזציה משתקפת באמצעות הרעיון הזה, במסגרת הֶספד הנזכר בתלמוד: ׳בכו לאבלים ולא לאבדה, שהיא במנוחה ואנו לאנחה׳.1966 אולי טמון הדבר בעצם מעשה הבריאה — הנברא מול הבורא, החולף מול הנצח. ובכל זאת, ככל שיש בכך משום מנהגו של עולם, הכל מצטערים בלכתו של אדם לבית עולמו.1967 וכדברי קהלת (יב ה): ׳כי הולך האדם אל בית עולמו וסבבו בשוק הסופדים׳.1968 וכך צפה ועלתה מין השלמה, בבחינת ׳הילודים למות׳.1969 ביטוי מיוחד נתנה לכך ברוריה אשת ר׳ מאיר, בסיפור המפורסם: קבלנו פקדון ואנו מחזירים אותו למפקיד.1970 השלמה מפליגה מתבטאת בלשון הבלתי־רגילה בספרו ההלכי של הרמב״ם: ׳אל יתקשה אדם על מתו יותר מדאי ... שזהו מנהגו של עולם. והמצער עצמו יותר על מנהגו של עולם הרי זה טפש׳.1971 מכאן האמירות של ׳צידוק הדין׳ הנאמרות בפי האבל.1972 גם ההבחנות בספרות ההלכה בין תקופות שונות במסגרת האבלות הן, מצד אחד, הכרה ברגשות אנוש שכואבים את האובדן, ומצד שני, הפחתה הדרגתית של ביטויי האבל והחזרה לשגרת החיים.1973 דומה שאחד הרעיונות המאפשרים קבלה נוחה יותר של עובדת המוות היא ראייה שלילית של חיי הגוף,1974 מצד אחד, ורעיון חיי הנפש בעולם הבא (ותהא משמעותו אשר תהא), מצד שני. כלומר, המציאות הממשית מבחינת חשיבותה וערכה היא זו הרוחנית, הנפש, וזו ממשיכה להתקיים גם לאחר היעלמות הגוף נטול הערך. 

			ובכל זאת, בני אדם חקרנים הם, ומבקשים ללכת לאו דווקא בדרך הקלה. נראה אפוא גישות ומחשבות נוספות על המוות, ובכולן, כאמור, זיקה ישירה אל חיי ההווה. 

			אקדים את המאוחר ואזכיר כי הוגים חשובים בראשית המאה העשרים הדגישו את היות המוות ישות חיובית. כך, למשל, פרנץ רוזנצווייג, כפי שציטטנו במוטו הפתיחה למאמר (ובעצם הוא פותח את ספרו בשאלת המוות); וכן הרב קוק, שכתב: ״המות הוא חזיון שוא. טומאתו היא שקר! מה שבני אדם קוראים מות הרי הוא רק תגבורת החיים ותעצומתם״.1975 כלומר, טעות היא בהבנת האדם את טיבו של המוות,1976 ובדברים דלהלן יהיה משום בירור טעות זו. 

			והנה, כבר חז״ל עסקו בנושא זה בהקשרים שונים ובמקומות מגוונים, ואתייחס כאן בקצרה למקצתם.1977 יש שקבעו: ״למה יוצאין לבית הקברות [בעת עצירת גשמים]? ... כדי שיבקשו עלינו מתים רחמים״.1978 לעומת זה, במקום אחר מובא הפסוק ׳והמתים אינם יודעים מאומה׳.1979 לפנינו דוגמה להתפתחות היסטורית. הפסוק מקהלת משקף את פשט הגישה המקראית, לפיה רגע המוות הוא קץ החיים וכליונם. לא במקרה נמצא לעתים במקרא כי ה׳מות׳ משמש משל למוחלטות. כגון: עזה כמות אהבה (שיר השירים ח ו); המות יפריד ביני ובינך (רות א יז) או משל העץ באיוב יד ז-יד. בעוד הגישה היוונית, שחדרה למחשבת חז״ל, קבעה דיכוטומיה בין גוף לנפש,1980 ובמשמעה אפשרות של המשך חיי חלק מן האדם לאחר עצימת העיניים, ואז אפשר לדבר על מציאות חדשה. בזו — יכולים המתים, כאמור, אף להתפלל עבור החיים.1981 נושא זה ישוב ויצוף בספרות חסידי אשכנז1982 ואחריה. 

			מדרש אחד מתקשר לפסוק ׳דודי ירד לגנו׳ ומציין כי הקב״ה מלקט לו שושנים.1983 בכך יש נחמה פורתא, שנוצרה כמשמעות אגבית של אירוע המוות, שלפחות אותו נפטר בחייו עשה נחת רוח לקב״ה, וכנראה עתיד להמשיך בכך בהוויתו החדשה. מבחינה זו יש גם לקח ציבורי עם מות הפרט. למוות ניתן אפוא ערך חינוכי. בדומה לכך נמצא בדברי בן עזאי: ׳כתיב ״יקר בעיני ה׳ המותה לחסידיו״, אימתי הקב״ה מראה להן שכרן שהוא מתוקן להן? סמוך למיתתן׳.1984 ולפי י׳ ליבס, מובעת כאן, ובמקבילה בחגיגה יד ע״ב, בהקשר לארבעה שנכנסו לפרדס, הערכה חיובית למותו של מיסטיקאי.1985 כיוון דומה עולה במדרש האומר שצפה הקב״ה שפלוני עתיד להיכשל בדרכו, והוא גומל עמו חסד ומסלק אותו למעלה בעודו הולך בדרך הטוב.1986 כלומר, קיצור שנות חיי אדם הוא לפעמים לטובתו. הנחה זו אמנם כואבת לסובבים, אבל כך חשבו חכמינו בהסתמכם, כנראה, על מקרא מפורש: ׳כי האדם יראה לעינים וה׳ יראה ללבב׳ (שמ״א טז ז). ה׳בשורה׳ היא אפוא: החיים ניתנו למטרה חיובית מוגדרת, והמוות הוא כביכול השומר־השוטר, כחלק מן הגמול, אבל אין לו כאן משמעות עצמית מהותית.  

			גישה זו שימשה, כנראה, יסוד לטרגדיה שהתרחשה בתקופת מסעי הצלב, ואחריהם, עת הורים שחטו ילדיהם, קודם שהתאבדו, שלא יתחנכו לחיים נוצריים. ׳ואותם הקדושים ששחטו עצמם וזרעם כשבאו לידי נסיון ... והיו יראים שיעבירום הגוים על דת ויהיה שם שמים מתחלל על ידיהם ... וקדושים גמורים הם כדדרשינן ... ומכאן סמכו לשחוט הילדים בשעת גזירה ... לפי שאנו יראים פן ישתקעו בין הגוים בגויתן כשיגדלו. מוטב שימותו זכאים ואל ימותו חייבים׳.1987 

			מכל מקום, בכל המקרים הללו אדם יצא מן העולם ״בטרם עת״, אם מותר לומר כך. דרשה תלמודית אחרת אינה מתייחסת לאורך החיים אלא לאורח החיים. זו מדגישה את ההתנהלות המוסרית־דתית של אדם בחייו, ובהתאם לכך קובעת: ׳צדיקים שבמיתתן קרויים חיים ... רשעים שבחייהן קרויים מתים׳.1988 ואף הרחיקה לכת בקובעה: ׳גדולים צדיקים במיתתן יותר מבחייהן׳.1989 לפנינו הבחנה קטגורית שאינה מתמודדת עם השאלה האנושית־הכרונולוגית של משך חיי אדם, אלא עם השאלה הערכית־הדתית של אופיָם ותוכנם. זהו אפוא אבן הבוחן למובן האמיתי של חיים או מוות. ממילא נמצאנו נוגעים כאן בשאלת סולם הערכים: מה עדיף — עצם החיים או משמעות החיים?1990 ולפי המתבקש, עדיפות ניתנת לצד הערכי. יסודות להעדפה הערכית אפשר למצוא בכתוב: ׳טוב שם משמן טוב, ויום המות מיום הולדו׳ (קהלת ז א). ואף במשנה תמצא: ׳שבשעת פטירתו של אדם אין מלוין אותו לא כסף ... אלא תורה ומעשים טובים בלבד׳ (אבות ו י). בכך יש, אולי, כדי להקל במידת מה את כאבם של האבלים.1991  

			הפררוגטיבה של ערך המוסר וההלכה עולה גם במאמר תלמודי מעניין בהקשר שלנו: ׳נוח לו לאדם שיפיל עצמו לכבשן האש ואל ילבין פני חברו ברבים׳.1992 

			המאמרים שהזכרנו עד כה מלמדים על רציונליזציה של המוות, שיש עמה השלמה, ועם זאת מבקשים להמתיק את הגלולה במקרים מיוחדים של עושי טוב. דומה כי דברי ר׳ יוחנן משקפים זאת היטב: ׳סוף אדם למות וסוף בהמה לשחיטה, והכל למיתה הם עומדים. אשרי מי שגדל בתורה ועמלו בתורה, ועושה נחת רוח ליוצרו, וגדל בשם טוב ונפטר בשם טוב מן העולם׳.1993 אולי מבחינה זו יכול היה ר׳ אליה די־וידאש לכתוב: ׳המות לישראל בפרט הוא חסד עליון להם לתיקון נפשם׳.1994  

			דוגמה עקרונית חשובה שליוותה, לצערנו, את חיי העם היא נושא קידוש השם. הפסוק ׳ושמרתם את חקתי ואת משפטי אשר יעשה אתם האדם וחי בהם׳ (ויקרא יח ה) נתפרש במקורות תלמודיים שונים כמעשה ושכרו בצידו, דהיינו חיי נצח כתמורה לשמירת המצוות בעולם הזה.1995 ומכח פסוק נוסף, ׳ונקדשתי בתוך בני ישראל׳ (שם כב לב), שהעמיד את הערך של קדושת הקב״ה הנצחי כערך עליון, עלתה גם הנכונות לקטוע חיים מובטחים אלה ולמות על קידוש השם כפרט אינטגרלי, ולא מעט פרדוקסלי, של שמירת החוקים.1996 היטב מבטא זאת משפט שנאמר בתקופת מסעי הצלב: ׳אשרינו אם נעשה רצונו, ואשרי כל מי שנהרג ונשחט וימות על יחוד שמו ויהא מזומן לעולם הבא וישב במחיצה אחת עם הצדיקים ... ולא עוד אלא שנתחלף לו עולם חושך בעולם אורה, ועולם של צרה בעולם שמחה, ועולם עובר בעולם קיים לעד ולנצח׳.1997 אמירה זו כוללת הן הכרה בערך העליון של ׳יחוד שמו׳ הן הכרה בנחיתותו של העולם הזה לעומת מעלתו הגבוהה של העולם הבא אשר צדיקים שרויים בו, והוא עולם של אור, שמחה וחיי נצח, כיאה לגמולם. ולכן מיסטיקאים, בדתות רבות, שואפים להגיע אל הפסגה, עם שהם יודעים את פירושה שהיא מוות.1998 ׳המוות הופך להיות מסנקציה לתגמול׳.1999 למעשה, אותו רעיון (בחלקו) עומד ביסוד העקרון הפטריוטי: למות בעד עמנו/ארצנו/ערי אלהינו (שמ״ב ב יב). 

			אולם בעוד שאצל אלה תשומת הלב נתונה היתה לפרט, הרי נמצא רעיון נוסף שיש בו היבט לאומי רחב יותר, ויש לזכור את רעיון הערבות ההדדית העומד בוודאי ביסוד ההיבט האמור. דהיינו, מיתת צדיקים מכפרת על בני דורם.2000 ובנורמה מקבילה: ׳במותו ציווה לנו את החיים׳. אמנם גם כאן, שני הצדדים, הצדיק והדור, אינם במצב אופטימלי, שכרו של הצדיק הוא פרדוקסלי, אבל לפחות אושרה כאן הערכה מגבוה, שזכאי הוא. שוב, נחמה רגשית פורתא, אבל זו אינה מרכז דיוננו, אלא המשמעות החיובית של המוות.  

			תפיסת הערכיות וחשיבותה הובילה לשאיפתו של אדם לצאת מְטוהר, כביכול, מן העולם.2001 מעשית נתבטאה השאיפה במיוחד בשלושה מועדים וכיוונים תוך פרק זמן קצר. האחד — אישי, מתרחש עוד בחיי האדם והוא מתבטא במנהג הווידוי, ובמיוחד ווידוי של אדם גוסס, הידוע כ׳וידוי שכיב מרע׳;2002 השני — חיצוני, מאוחר קצת בזמן, והוא מנהג רחיצת המת, שספג במרוצת הדורות משמעות נרחבת וחומרות קבליות;2003 השלישי והוא בדרך לקבורה — בקשתם של חכמים רבים לבצע בהם מארבע מיתות בית דין לפני הקבורה.2004  

			לידם צמחו מנהגים נוספים, אם כי נסמכו על פסוקים כמו ׳בידך אפקיד רוחי׳, או המאמר ׳שוב יום אחד לפני מיתתך׳ (שבת קנג ע״א). למשל, אדם מתוודה מדי לילה לפני לכתו לישון, והרי שינה היא אחד מששים במיתה,2005 על מעשיו הלא־טובים.2006 מנהג זה שולב בסדר קריאת שמע על המיטה, בתוספת ווידויים קבליים. וכך נדפסו, גם בפני עצמם, סדרי תיקונים של קריאת־שמע־על־המיטה על־פי הרמ״ק, ואחרים — על־פי האר״י, וכיוצא בהם. ברם, כבר רבינו יונה גירונדי2007 והמקובלים2008 הרחיבו את הנוהג ודרשו להתוודות גם לפני כל אכילה. כביכול המעבר לעולם גשמי־בהמי מובהק עלול לנתק את פתיל החיים הרוחניים. למסגרת זו שייכת ההוראה הקדומה בספר חסידים לרשום את המעשים מדי יום.2009 בספר הזוהר נקראים אנשים אלה ׳מארי דחושבנא׳ [=בעלי חשבון].2010 שני המקורות האחרונים חוזרים ונשנים, בשמם ושלא בשמם, בעיקר בספרות המוסר על שלוחותיה,2011 ואין ספק שהיתה להם השפעה גם על קביעת הנוסח של הווידוי שלפני ׳כל נדרי׳,2012 כגון זה המודפס לרוב במחזורים אשכנזיים על שמו של בעל חיי אדם, ר׳ אברהם דנציג. והשל״ה מוסר על סדר שהכין הרמ״ק.2013  

			ויש שנתנו צדקה. ׳ולזה שמעתי מאנשי השם ואנשי מעשה שרגילים ליתן צדקה ... ויותר בתפילת ערבית בסיבו׳ טעם כי בלילה השינה א׳ מששים מהמיתה ... צדקה תציל ממות׳.2014 ו׳מנהג הצדיקים לרחוץ את ידיהם קודם מיתתם׳,2015 כסמל של היטהרות. 

			כמו כן, נקבעו סדרי לימוד (מקצתם כללו לימוד מהאדרות או מסבא דמשפטים, המצביע על השפעה קבלית) או אמירת מזמורי תהלים ליד מיטת המת — אם ׳לכבוד המת׳2016 ואם להצילו מ׳רוחות רעות׳.2017 הסבר קבלי מובהק תמצא אצל ר׳ יהודה לייב פאחאוויצר (בשם הרמ״ע מפאנו): ׳ועוד יש תקנה אחרת ע״י הדרשה שדורשין על המת וד״ת שאומרים עליו בדמע בוקע חלוני רקיע ומגרש אלו החיצונים. וע״י זה יש לאותו נשמה ג״כ תקנה שהטומאה השורה עלייהו מתבטלת ע״י אותו התורה, ויש תועלת2018 בזה ג״כ לשאר נשמות עשוקות׳.2019 מקום חשוב נתבצר ללימוד משניות, לנוכח המשוואה: ׳משנה אותיות נשמה׳.2020 ובאופן כללי כתב החיד״א: ׳נהגו ברוב תפוצות ישראל הן לדרוש בפני המת הן ללמוד על הקבר למנוחתו׳.2021 לפיכך ביטוי רווח בהקשר זה הוא ׳שמירה׳.2022 כל זאת, כנראה, בהשפעת מעבר יבק.2023 

			בהקשר לכך אי־אפשר להתעלם ממסורת שמביא בעל השל״ה על נסיון הדחה מצד השטן: ׳מצאתי במגילת סתרים של מקובל גדול כתוב שם, וז״ל: ומהחכם הזקן ונשוא פנים כבוד המקובל האלהי ר׳ יהושע משער״י המכונה שאלוי״ש שמעתי שקיבל מרבו ורבו מרבו כי האדם בעת שמוציאין נשמתו השטן עומד על ימינו לשטנו ואומר לו כפור באלהי ישראל. והנשמה ממאנת ... מאי תקנתיה להנצל ממנו? יכוין בי״ג עיקרים׳ וכו׳.2024 המלחמה בין טוב לרע ניטשת אפוא עד הרגע האחרון, והעצה הניתנת כאן, כמובן, הולמת את הסיטואציה. אבל כללית נמצא, כמו בהגהת רח״ו, לזוהר ח״ג, קצד ע״ב: ׳טוב לנפטר למות מתוך ד״ת, והיושבים לפניו יזכירו ד״ת, וכ״ש [=דברי תורה, וכל שכן] אם קורים השם של מ״ב שהוא מסוגל להעלאת הנפשות. ויקראו ק״ש [=קריאת שמע] לפניו׳. ואילו השל״ה (שם) מוסר שמועה שרמ״ק ציוה שביציאת נשמתו יקראו ׳אנא בכח׳. ולמעשה תמצא את כל ההנחיות הללו, או בחלקן, ולהלן נמצא במעט גם את שיר השירים, בחיבורים רבים. למעשה נוצר מנהג נוסף: הנפטר (בחייו, כמובן) מוסר ״מודעה״ בנוסח רחב למדי, ובה הוא מצהיר על נאמנותו לתורה בדיבור, במחשבה ובמעשה.2025  

			פרטים שהצענו כאן מכוונים היו לתיקון נשמתו של המת. אלה נעשו בדרך כלל סמוך לפני מותו2026 או בעת קבורתו. אולם בפרספקטיבה נוספת אפשר לדבר על תיקון העולה מעצם היות המת. נפתח במאמר תלמודי: ׳אין עושין נפשות לצדיקים, דבריהן הן זכרונן׳.2027 כלומר, לא מצבת אבן מפוארת היא זו שמנציחה את זכרו של אדם, אלא דברי תורתו ומעשיו הטובים, כנראה משום שפירותיהם ממשיכים לחיות אצל צאצאיהם או תלמידיהם. שוב, חיים בעלי משמעות הם הערך המועדף. ומשמעות זו היא גם חוט השני המקשר בין הדורות ועובר בהכרח דרך המתים. יפה להזכיר בהקשר לכך את המאמר התלמודי ׳״וכבוד עשו לו במותו״ — מלמד שהושיבו ישיבה על קברו׳.2028 תחילה נאמרה דרשה זו על המלך חזקיהו. אך בשלב מסוים נהגו כך גם לגבי ׳אדם גדול׳. כך מעיד רש״י, למסכת יבמות קכב ע״א, מתוך תשובות הגאונים, ש׳יום שמת בו אדם גדול קובעים אותו לכבודו ... ובאים אל קברו עם שאר העם להושיב ישיבה שם׳. באותה שעה, בין לומדים מדברי תורתו2029 ובין הוגים בתורה בכלל, אין אלה אלא ביטוי להגשמה וליישום של מעשי אותו נפטר בחייו, ובכך כביכול מעריכים ומאריכים את חייו. ובלשון הרשב״א (שו״ת, ה, סי׳ מט): ׳כשהוא מוליד בן צדיק עובד אלוהים נראה כאילו מסיבובו [=הוא המסבב, הגורם] הוא עובד ... ואז נראה לו כאילו הוא בעצמו העובד ואינו מת אלא חי, שהוא הוליד מי שעובד להש״י [=להשם יתברך]׳. ואכן, מנהג זה נתפשט, וכדברי בית יוסף: ׳שעל זה סמכו לומר פסוקים בבית הקברות ודרשה למתים. וכך הוא גם היום המנהג פשוט, וכדברי הרמ״ה ז״ל׳.2030 בכך ניתן, לדעתי, ביטוי גם להמשכיות ולרציפות הדורות בחיי העם. כלומר, המת הוא חוליה בשלשלת חיה. 

			בהקשר זה של ׳כבוד המת׳ ראוי להצביע על התפתחות מסוימת. אם בעקבות התלמוד קבע הרמב״ם (כדלעיל) שאין מקימים לצדיק מצבה, הרי בשו״ת רשב״א, סי׳ שעה, נקבע: ׳והמצבה שמעמידין על הקבר אין לך כבוד גדול יותר מזה למת׳. ומאוחר יותר גם ייאמר בשם האר״י כי המצבה היא צורך גדול ויש בה תיקון לנפש.2031 זאת אומרת שיש עניין בכבוד המת לו ולזולתו. תוך כך בולטת היא השוואת ביזוי המת לשפיכות דמים (עיין מסכת שמחות, ד לד). לא לחינם נוצרו במרוצת הדורות מנהגים שונים כדי לשמור על כבודו. ואמנם גם כאן פרדוקס מסוים. מצד אחד, מתבקש שלא יהיה ׳כמת נשכח מלב׳, ומצד שני, חיוניות החיים מציבה אתגר של התעלמות כלשהי. ובלשון חכמינו: ׳המת משתכח מן הלב׳.2032  

			רציפות זו נתבטאה בכיוונים שונים. תחילה נראה רציפות של המת עצמו — חייו ומותו.2033 הנה בתלמוד נאמר כי ׳ששה לא שלט בהן מלאך המות׳ (בבא בתרא יז ע״א), והם: האבות, משה אהרן ומרים. אף נאמר במקומות אחרים כי ׳יעקב אבינו לא מת׳ (תענית ה ע״ב), ו׳לא מת משה׳, ומוסבר שם שהוא עומד ומשמש למעלה (סוטה יג ע״ב). אך לא רק משה. לפי הזוהר,2034 כל נפשות הצדיקים קיימות למעלה לבושות בדיוקן מסוים. ומכאן גם התיאורים המפורטים במדרשי גן עדן וגיהנם על המדרגות ועל שלבי ההעלאה, וכי כל צדיק יש לו מדור לפי כבודו.2035 ועל יסוד תפיסה זו, כנראה, ש״י עגנון שם דברים בפי אלמנה: ׳כלום רשאית אני להטריחו לטובתי ולהפסיקו מתלמודו בזמן שהוא יושב עם כל הצדיקים והחסידים והתמימים והישרים ולומד תורה בישיבה של מעלה מפי התנאים והאמוראים והרמבם ושאר פוסקים גדולים?׳.2036 

			כך יש לראות, כמדומה, את הדעה בדבר פעילות רוחנית אינטנסיבית המתרחשת ברגעים האחרונים של החיים, שיש בהם כנראה מעין העתיד הקרוב. ר׳ עזריאל מגירונה מציין את המשל מאור הנר המהבהב ועולה לפני שהוא כָּבֶה.2037 ור׳ משה די־ליאון אף הוא אימץ משל זה,2038 ומכאן חדר לספרים רבים. 

			הרציפות מתבטאת גם במנהג עטיפת הנקבר בַטלית ׳שהיה רגיל להתעטף׳.2039 ובדומה לכך רעיון חלוקא דרבנן, דהיינו אדם בחייו, מכל מעשה טוב אורג לעצמו את מסכת לבושו בעולם הבא.2040 כמו כן, הנוהג, עליו מצביע לראשונה, ככל הנראה, רבינו בחיי בן אשר, לעשות את ארון המת מעצי השולחן עליו למד תורה או האכיל עניים, נקבע לא רק מתוך העקרון שדבר שנעשה בו מצוה כלשהי תיעשה בו מצוה נוספת, אלא כדי שאותו שלחן ישמש אף הוא מליץ יושר עבור המת.2041 ונראה לי שהכרזת נציג הגחש״א ליד הקבר שזה עתה נכרה, שהם מפסיקים את חברותו של הנפטר בכל חברה שהיא, מצביעה על כך, באופן פרדוקסלי כלשהו, שהמוות עצמו אינו סוף־פסוק. גם המנהג הנזכר בתלמוד (ביצה ו ע״א) להניח בדי הדס על ארונו של נפטר, מצביע אף הוא על תפיסה של חיות ונצחיות.2042 ובדומה, אחד הטעמים להדלקת נרות, הן ליד הנפטר הן ביום השנה לפטירתו, הוא כי ׳נר ה׳ נשמת אדם׳ (ומכאן הכינוי ׳נר נשמה׳, ולעולם יהיה גדול בנפחו מנר רגיל), והנר מסמל אפוא את המשך הקיום. 

			רציפות הקיום מתבטאת בכיוון נוסף, דהיינו, רצף הדורות, אשר נתבטא בשני הכיוונים (מהווה אל עתיד, ומהווה אל עבר) בלשון תמציתית בתהל׳ מה יז: ׳תחת אבתיך יהיו בניך׳, ובעבר הרחוק נמצא שאדם ׳נאסף אל אבותיו׳ (בראשית כה ח), ואפילו הוא נמצא במרחקים (שם מז ל). ובלשון הירושלמי (מועד קטן, פרק ב הלכה ד): ׳ערב הוא לאדם שהוא נינוח אצל אבותיו׳. מחד גיסא, אדם אומר בכל יום פסוקים שלא ישכח את שמו בעמדו לדין אחר המוות (רציפות הפרט).2043 מאידך גיסא, קיים מנהג לתת לרך/כה הנולד/ת שם של סב/תא או מישהו קרוב (רציפות הכלל), כדי להצביע על הוקרה, מצד אחד, ועל רציפות, מצד שני. במיוחד בולט הדבר בכמה עדות שזכות גדולה נחשבת בהן לסבים שנכד/ה נקראים על שמם עוד בחייהם.2044 ולא במקרה אמר אבשלום: ׳אין לי בן בעבור הזכיר שמי׳ (שמ״ב יח יח), והאשה התקועית התלוננה: ׳וכבו את גחלתי אשר נשארה לבלתי שים לאישי שם ושארית על פני האדמה׳ (שמ״ב יד ז).2045 

			ועם זאת יש להצביע על עמימות מסוימת. שהרי אם מבחינה משפטית אדם עתיד ליתן דין וחשבון על מעשיו בעולם הזה, משמע יש לראותו כאילו נמשך קיומו.2046 ואכן, הפסוק ׳כפר לעמך ישראל אשר פדית׳ (דבר׳ כא ח) נדרש: ׳״כפר לעמך״ — אלו החיים. ״אשר פדית״ — אלו המתים. מגיד שהמתים צריכים כפרה׳.2047 ולא נאמר על מה נדרשת הכפרה. ובאמת, במסורות מאוחרות מדובר רבות על כך שהיתומים מזכים את הוריהם במעשים טובים. ׳ומכאן תקנו שנודרין צדקה שייטב לאותן שכבר מתו ... וכן מועיל למתים שהחיים מתפללים עליהם או צדקה שנותנים עליהם׳.2048 ולא זו בלבד, הנוהג לאכול בבית אבלים בימי השבעה,2049 ובלשונם של בני עדות המזרח: ׳לעשות ברכות׳, נועד להקנות למת זכויות נוספות, וזאת לאו דווקא באמצעות היתומים.2050 אולם העמימות היא בכך שאין לדעת אם המשפט מתנהל עם יציאת הנשמה, ושמא כל הגישה האמורה יש לה זכות קיום רק במסגרת של תפיסת עולם לפיה שוכני עפר יקומו, אם יהיו ראויים, לתחייה אי־אז במהלך ה׳עתיד לבוא׳, ובינתיים יש חיים בגיהנם או בגן עדן.  

			והנה, אחד הטעמים שמובא בספרי הנהגה להנחת אבן, להטלת עשב או צרור על המצבה (ולפי המקובלים ביד שמאל)2051 הוא ׳שיראה שהיינו כאן׳.2052 יש לנו אפוא עניין ברמה אחרת של חיים. ולא ייפלא שאחד החכמים נתבקש להעלות את ציציותיו כדי שלא יגעו בקברים ויעוררו את קנאת המתים.2053 כידוע, איסור זה הורחב תחת הכותרת של ׳לעג לרש׳, למי שהוא חפשי מן המצוות. אמנם הוא חפשי, ועם זאת, ככל הנראה, מתקנא במי שצובר מעשי זכות.2054 

			נוכל לשמוע אף צעד נוסף. החיים הללו אינם פסיביים לחלוטין, אלא יש בכח הנפטר לסייע לאנשים החיים עלי אדמות. כך היא, למשל, עדותו של ר׳ חיים ויטאל שראה בחלומו את אמו נצבת על ראש סולם, מושיטה לו יד עוזרת.2055 ובמיוחד נושא ההשתטחות על קברי אבות, שהפך להיות קברי צדיקים, כדלהלן. 

			בהקשר זה נזכיר את הזוהר. בפר׳ ויחי נידונו פרטים הרבה הקשורים במוות, ובין היתר נאמר שם שקרובי משפחתו של אדם שעולה למרומים, באים לקראתו.2056 גם ר׳ עזרא בפירושו לשיר השירים כותב על דברי חז״ל: ״שבשעה שנפטרים [הצדיקים]2057 מן העולם, ג׳ כיתות של מלאכי השרת מקדימים אותם לשלום ... שמקלסין לפניו יבא בשלום״.2058 למעשה, רעיון זה נמצא במקורות קדומים יותר, למשל במסכת דרך ארץ זוטא,2059 אך קרוב לוודאי שנודע בציבור בעקבות הזוהר. הדואליות של הגוף והנפש, ששורשיה כבר בתלמוד ובמקורות יווניים, הלכה ונתקבעה, ויָתר מכך במסגרת הקבלית שהוסיפה וחילקה את הנפש לדרגות, ובתוכן הנשמה בעלת המעמד החשוב. קיומה של זו איפשר למקובלים לטוות קווי מחשבה במעגלים שונים של קיום. ויכול הזוהר לומר: ׳צדיק אע״פ שנפטר מן העולם הזה אינו מסתלק ואינו נאבד מכל העולמות שהרי בכל העולמות נמצא הוא יותר מ[ב]חייו׳.2060 יתר על כן, לפי ר׳ שניאור זלמן מליאדי, עיקר השפעתו של צדיק היא לאחר פטירתו. הוא מסתמך על האר״י וקובע ׳שכל עמל האדם שעולה נפשו בחיים למעלה, בבחי׳ העלם והסתר, מתגלה ומאיר בבחי׳ גילוי מלמעלה למעלה בעת פטירתו׳, ועוד הוא עשוי גם ׳לכפר על עון הדור, אף גם על הזדונות׳.2061  

			שוב, אף בכך, כמדומה, מתבטאת רציפות אופקית של שני מישורי חיים, אך יש שמתבטאת גם רציפות אנכית, כביכול, של עליונים ותחתונים. ואכן, כבר בגמרא נאמר שמלאך מודיע על פטירתו של אדם,2062 והזוהר המשיך לפתח זאת.2063 כיוצא בכך, ידוע הוא הנאמר בזוהר, שבעת שמחה משפחתית הקב״ה בא לגן עדן ונוטל את הוריו של אדם ׳ומביא אותם עמו לאותה שמחה, וכולם נוכחים שם, ובני אדם אינם יודעים׳.2064 לאמור, החיים נמשכים, אך במישור אחר. דומה שלא יהיה זה רחוק לראות בכך תפיסה רעיונית קבלית בסיסית. כוונתי לתפיסת השמיטות, לפיה האלף השביעי שהוא חרב (׳וחד חרוב׳), אינו מצב של ריק ותוהו, אלא חרב מביטוייו הגשמיים.2065 משמע, ישות קיומית שאינה מן העולם הזה. כמוה — המיתה. 

			ובמאמר מוסגר אפשר לדון בקצרה בנוטריקון החרות על גבי מצבות רבות: תנצב״ה. הפתרון המקובל הוא: תהי(א) נשמתו צרורה בצרור החיים. המקור לכך הוא דברי אביגיל החכמה והאמיצה הכתובים בשמ״א כה כט. אך יש שני הבדלים: במקור כתוב — נפש, ובדרך כלל פותרים — נשמה;2066 שנית, במָקור המשמעות הפשוטה היא שדוד יזכה באריכות חיים, לעומת אויביו. אולם הביטוי ׳צרור החיים׳ קיבל ברבות הימים משמעויות סמליות שונות.2067 וממילא כאשר הקבלה העלתה את מעלת הנשמה על הנפש, ובמיוחד לאחר מיתה, הומרה ה׳נפש׳ במקרא ל׳נשמה׳ הקבלית.2068 בכך ניתן ביטוי נוסף לרעיון שהנשמה אינה כָלה.  

			ונחזור לרעיון הרציפות, אך במשמעות אחרת. באידרא שבזוהר נרשמו דרשות של חכמים ומתוארת גם דרשתו של רשב״י, ונמסר שעד שלא השלים את הפסוק ׳כי שם צוה ה׳ את הברכה חיים עד העולם׳ — כבר במילה ׳חיים׳ נשמתו פרחה ועלתה.2069 הכל ראו בכך רמז ברור שבעצם ההמשך של החיים האמיתיים הוא למעלה. כאשר מדובר על המערך הנוכחי של גוף ונפש — הרי הגוף הוא עצם כלה, ואילו הנשמה היא מהות רוחנית, ולכן אינה כלה עם מות הגוף. החיים הרוחניים ממשיכים להתקיים אפוא בגנזי מרומים. יתר על כן, יש שאדם זוכה בעילוי לאחר מותו. כך, לפי הזוהר, זכה יעקב אחר מותו להתעלות ולהידבק בשכינה, וכן משה ׳נתעלה וישב אחרי מותו בעילוי לא זכה בחייו׳.2070 

			התיאור באדרא מצוי בלבושים אחרים גם בכתבי החסידות. למשל,  

			שעתים לפני פטירתו [של ר׳ דובער בנו של בעל התניא] התחיל לדרוש הדרוש ׳כי עמך מקור חיים׳. והיו שם הרבה חסידים מובהקים ואמרו שמעולם לא שמעו ממנו רזין טמירין כאלה.2071 ונמשך הדרוש בערך שעתיים, עד שבא להסביר את הפסוק ׳כי באורך נראה אור׳, ובדבורים אלה נשתתק והפקיד נשמתו לשמי מרומים.2072 

			דומה שאין צורך להסביר את הקשר בין ׳מקור חיים׳ ל׳באורך נראה אור׳.  

			נושא שלא העלינו במפורש בהקשר הדיון שלנו הוא היחס בין גוף ונפש,2073 אולם ברור שהוא עומד ביסודם של מנהגים והנחות רבים, וחלקם הוצגו לעיל. יש שידובר על הנפש הנשארת עם הגוף,2074 ויש גישה המפרידה בין הגוף לבין הנפש ורואה ברגע הפטירה מעבר של פרוזדור לעולם חי אחר.2075 וכך נמסר בשם הבעש״ט: ״אין אני דואג על עצמי, כי יודע אני בבירור שאצא מפתח זה ותיכף אכנס בפתח אחר״.2076 חסידים מספרים כי המילים האחרונות של רבי מנחם מנדל מקוצק היו: ״סוף סוף אראה אותו פנים אל פנים״.2077 למען האמת, כבר במקורות מדרשיים שונים נאמר: ׳״לא יראני האדם וחי״ — בחייהן אינן רואין אבל רואין הן בשעת מיתתן׳.2078 מכל מקום ברור שלפנינו פאזה חדשה. לא ׳שעת מיתה׳ אלא מיתה־חיה ממושכת. מכאן ההילולא ביום היארצייט, שלכאורה מוזרה היא, לשמחה מה זו עושה? אבל גבר הרעיון שבעצם הנפטר עובר לחיות חיים נעלים יותר, משום שכבר אינו מוגבל בכבלי החומר, ונהנה מזיו השכינה.2079 וכשם שההילולא (המקורית) היא לכבוד החתן הנושא את כלתו, כך המת־החתן המתעלה לקראת הכלה־השכינה.2080 

			ותעיד על כך שוב הרציפות, והפעם בכיוון הפוך — מן המתים אל החיים, והוא רעיון המקנה חשיבות וכבוד למתים. הנה מצינו בזוהר כי בשעה שאין צדיקים בעולם — אין העולם מתקיים אלא בזכות המתים.2081 אולם לצד אמירה כוללנית זו מובע לרוב קשר ספציפי או אינדיבידואלי. למשל: ׳ולא בחייהם בלבד, אבל אחרי מותם מקומות קברותיהם ראוי להמצא השפע שם בצד מן הצדדים, כי עצמותיהם אשר כבר היו כֵלים לחול עליהם השפע האלוהי עדיין יישאר בהן מן המעלה והכבוד שיספיק לכיוצא בזה. ומפני זה אמרו רבותינו ז״ל שראוי להשתטח על קברי הצדיקים ולהתפלל שם, כי התפילה במקום ההוא תהיה רצויה יותר, [מפני] להימצא שם גופות אשר חל עליהם כבר השפע האלוהי׳.2082 כמוהו כתב אחריו גם ר׳ יוסף אלבו: ׳ובסבת זה שאנו משתטחים בעת צרה על קברי הצדיקים מצד הרושם שנשאר בעצָמות ההם מהרוח האלהי שהיו משכן לו, והם יותר מוכנים מזולתם להמצא על ידם השפע האלהי׳.2083 

			בעצם יש לנו מקרה דומה בתנ״ך: ׳ויהי הם קוברים איש והנה ראו את הגדוד וישליכו את האיש בקבר אלישע, וילך ויגע בעצמות אלישע ויחי ויקם על רגליו׳ (מל״ב יג כא). כלומר, מגע עם עצמות איש האלוהים החיה את המת, בדיוק כפי שאירע בחייו של אלישע, שהחיה את הנער (שם ד לה). 

			שני החכמים שנזכרו, רבינו נסים ור׳ יוסף אלבו, מתייחסים לנוהג קדום של השתטחות על קברי צדיקים, ומנמקים באופן דומה. לאמור, אורח חייו של אדם בחייו נמשך ומטביע חותמו גם אחר מותו. ומי שהיה בחייו ׳כלי׳ ל׳שפע׳ או ל׳רוח׳ אלוהי, זוכה גם במותו לשרות במציאות זו. זכותו זו מתבטאת אף בכך שבני אדם החיים בספֶירה הארצית יכולים ׳ליהנות׳ מסגולה זו. ובעצם, החיים והמתים שרויים כביכול בחבורה אחת: ׳הנאה יש למתים שאוהבים הולכים על קבריהם ומבקשים לנשמתן טובה. מטיבין להם באותו עולם. וגם כשמבקשים עליהם הם מתפללים על החיים׳.2084 וכך ציין ר׳ אהרן ברכיה ממודינה כי תפילה על קבר מנחילה כבוד ויקר למת: ׳ודאי ניחא להו לצדיקים דאיתיקרו בהו אינשי. ועוד, כי בזה גורמים להם זכות דחשיבי למבעי רחמי לכולא דרא׳.2085 ובכן, אנשי סגולה שחיו בעולם הזה ממשיכים בכך לאחר המוות, וכביכול קרובים לצור מחצבתם, ולכן תפילתם למען בני אנוש עשויה להתקבל. זכות היא לחיים, וכבוד למתים. 

			ברם, במקורות הרבה שהזכרנו כאן מבצבצת הנחה ברורה המבדילה בין ה׳זכויות׳ המוענקות לצדיק לבין האחרים שאינם זוכים למעלה זו. למשל, ר׳ דוד בן יהודה החסיד כותב: ׳ולמה נקראין חיים לפי שנפשותם תמיד בג״ע הגשמי [=הארצי] ובגן ההוא שורה רוח מלמעלה ... ובזה הרוח מתדבקים נפשות הצדיקים שהם דרים בגן עדן הגשמי. וכשהחיים בצער, המתים מתפללי׳ עליהם, שהם נפשות של צדיקים ונמצאים בזה העולם להגן עליהם [כצ״ל: על] החיים בכל דור ודור וגוזרים גזירה והב״ה עושה רצונם ... [אך] שאין לנפשות הרשעים חלק בגן עדן הגשמי עם נפשות הצדיקים׳.2086 

			והנה, במיוחד בקבלת צפת מופיע נושא של ייחודים על קבר לשם השגת רזין עילאין. ׳בהיותו שופך נפשו על קבר הצדיק ומתדבק בנפש ומדבר עם נפש הצדיק ומודיעו, והנפש יעורר שאר הנפשות ... ועדין זה הענין הזה היו בספרד אנשי מעשה שהיו יודעים אותו שהיו חופרים בקבר מראשותיו של מת חפירה אחת ושם היו הם מתפללים בכלל הקהל והיה מדבק עם נפש בנפש בהתבודדות גדול׳.2087 מבלי להיכנס לטכניקה המפורטת, שמקורה עוד בספרד, אם כי ראוי שנשים לב לחפירה שכביכול יוצרת מגע ישיר בין החי למת, חשוב ללמוד שאדם יכול להתדבק בנפש צדיק במרומים כדי להשיג ידיעות מסוימות. וכך מסופר גם על האר״י:  

			גם היה יודע לעשות יחודים בקברי הצדיקים, ומשתטח על קבריהם בפישוט ידים ורגלים ומוריד נפש רוח ונשמה של אותו צדיק [ומחיהו] ומדבר עמו. והיה הצדיק ההוא מגלה לו סודות ורזין עילאין שנתפרשו במתיבתא דרקיעא.2088  

			למרות שנושא הייחודים הותר לביצוע רק בידי יחידי סגולה (הן בשל התנאים והדרכים המיוחדים הכרוכים בביצוע עצמו הן בשל הסכנות הטמונות בכך),2089 סביר מאוד להניח שהיה בכך גם צעד גדול לכיוון התפשטות הנוהג לילך על קברי צדיקים. אמנם כבר בתלמוד נמסר על כָלב שהלך להשתטח על קברי אבות,2090 אך לאט לאט לבש הנושא צורות שונות, והדים לכך בספרי מסע והלכה, ומנהגים מיוחדים נספחו אליו. אולם המקורות שלפנינו מתארים ריטואל של דבקות של נפש אדם חי בנפש של מת, תוך גילוי רזים של מעלה, וזהו בוודאי שלב מיוחד הראוי לציון. ושוב מתברר שאירוע המוות אינו חדלון.2091 יתר על כן, המת הופך שותף פעיל למעשה האדם המייחד ולתוצאות. הצדיקים עצמם ׳חפיצים מאוד ביחודים כי גם הם מתחברים ומתדבקים באותו היחוד ונמשך להם אור גדול ומאותו אור שנמשך להם באותו יחוד מתחלקין ונותנין חלק אל האדם המייחד ומגלין לו רזי תורה׳.2092  

			כאמור, נושא ההשתטחות על קברי צדיקים התפתח בכיוונים שונים2093 עד שבמרוצת הדורות אף דובר על כהנים שאינם מִיטמאים בבואם לפני קברי צדיקים.2094 זו שאלה הלכתית סבוכה, ודומה כי האווירה המיוחדת סביב נושא המיתה והמתים הולידה מנהגים והשלכות מרובים המבטאים היענות לרגשות הציבור הרחב, שבמקרה זה צמחו על יסודות רעיוניים שנתפתחו. 

			בהקשר לכך אני רוצה להצביע על כיוון אחר, ידוע למדי, שנאמר בהקשר לאדם שנפטר בצעירותו. בראשית דברינו הזכרנו בקצרה מגישת חכמינו במדרש. מתברר שדורות אחרונים הוסיפו נדבך על היסודות הקיימים. הנה, בספר הגלגולים כתוב: ׳יש צדיקים נכרתים בבחוריהם ... כי כבר השלים מה שהיה לו להשלים ... ולכן נפטר בבחרותו׳.2095 הפועל ׳להשלים׳, החוזר פעמיים במשפט זה, יש בו קונוטציה של הגשמה וגם של גלגול. בעולם החסידי דיברו על כך הרבה. למשל, על ר׳ אברהם המלאך, בנו של המגיד ממזריטש, נאמר שהוא הגשים בחייו הקצרים מה שניתן לדרוש מבשר ודם, ולכן חזר לצור מחצבתו. ובהקשר לכך הסבר הפוך: אדם שלא זכה להגשים את כל המצוות (ולפי האר״י אף חובה לקיים בארבע דרכי הפרד״ס) הוא חוזר ומתגלגל לחיות פעם נוספת בעולם הזה. והנה, כאשר אדם זה משלים את חובתו, הוא חוזר למקורו העליון. וזה יכול לקרות גם בגיל צעיר. משמע, המושג ׳מוות׳ כולל את עולם הגלגול, שלו חוקים מיוחדים, והוא הופך אפוא להיות מצב זמני, מתווך בין שתי תקופות חיים בעולם התחתון. 

			תוך כך אציין פרט אחר, ובו אסיים: מיתת נשיקה. ביטוי זה מופיע בתלמוד, מועד קטן כח ע״א, בהערכה שגיל גבורות הוא מיתת נשיקה. אולם מצינו בהמשך אותה סוגיה גם שימוש אחר, והוא רווח יותר, ומוכר לנו גם מפירושו של רש״י לבמד׳ לג לח, על המלים ׳על־פי ה׳׳, הכותב על אהרן: מלמד שמת בנשיקה. ושם במד׳ כ א הוא כותב על הפסוק ׳ותמת שם מרים׳: אף היא בנשיקה. ובדבר׳ לד ה שוב כתוב ׳על־פי ה׳׳, וגם שם נתפרש שמשה רבינו נפטר בנשיקה.2096 מה טיבה של מיתה זו? נביא מדברי רקנטי: 

			ודע כי כמו שהפרי כשהוא נגמר יפול מן האילן ולא יצטרך עוד לחיבוריו כך הוא חבור הנפש עם הגוף כי כשהשיגה מה שביכולתה להשיג ותדבק בנפש העליונה תפשט מלבוש העפר מעליה ותנתק ממקומה ותדבק בשכינה. וזהו מיתת נשיקה.2097 

			הרקנטי מסביר זאת אפוא כמשל לפרי שהגיע למלוא בישולו, מתנתק מהאילן ונופל ארצה. אולם אין בכך הסבר ל׳נשיקה׳ אלא אם כן תאמר שהנפילה ארצה למָקור מדגימה את חיבור הנפש והידבקותה בשכינה תוך השלת הגוף מעליה.2098 אולם מבקש אני להציע פירוש פשטני, המסתמך אמנם על סיפור מקראי אך אֲפַתח אותו בשים לב לתיאור המיתה כ׳נשיקה׳. הנה מצינו שנאמר על אלישע: ׳וישם פיו על־פיו׳ (מל״ב ד כג) — כדי להחיות את הנער, ובוודאי היה זה במקביל ל׳ויפח באפיו׳, שיש מפרשים את ׳באפיו׳ בברא׳ ב ז — בחוטמו, ויש — בפיו. עתה נצעד צעד נוסף. בבריאת אדם הראשון נאמר ׳ויפח באפיו נשמת חיים׳, ויפה הבליטו חכמי הדורות:2099 ׳מאן דנפח — מתוכיה נפח׳. כלומר, השימוש בפועל ׳נפח׳ מורה על זיקה וקשר קרובים ביותר בין הנופח וה׳נפוח׳. כאשר אדם מת על־פי ה׳ הרי כביכול פעולת הנפיחה חוזרת אך בכיוון ההפוך. בעת הנשיקה הדמיונית בקץ החיים, הקב״ה שואב2100 אליו, כביכול, את מה שנפח בראשית החיים. יש פה אפוא סגירת מעגל, אבל רק מועטים הם הזוכים ליחס כה אישי מצד הקב״ה בכבודו ובעצמו. 

			לסיכום, תופעת המוות מעסיקה מאוד בני אדם, ולא ייפלא למצוא לכך ביטוי באמונה ובפסיכולוגיה, בשירה ובספרות, בפיסול ובאמנות ועוד. במאמר זה הצבענו על רעיונות שונים, וגלגוליהם,2101 שבכולם מעורבים כמדומה רגשות אנושיים, נטפי ניחומים והיגדים תלויי־הגות (ועיקרם — קבליים), המשתלבים אלה באלה ויוצרים תחושה, או וודאות, שרגע המוות אינו סוף פסוק. אך מכל זווית שנתבונן לא נוכל להחיל את משמעות המוות כחיים על כל שוכני עפר. כאן שוב מתגלה האדם הנברא בצלם ונושא באחריות.  

			 

			 

			
				
					1962*	הכותרת העליונה נלקחה מתוכחתו של ר׳ בחיי אבן פקודה, ׳ברכי נפשי׳, בה מופיעות השורות הבאות: ״נפשי, שיתי לבך למסלה דרך הלכת ... והחיים והמות אחים ... אחוזים בשתי קצות גשר רעוע ... החיים מובאו והמות מוצאו ... נפשי הכיני צדה לרב, אל תמעיטי״. הובאה ע״פ חיים שירמן, השירה העברית בספרד ובפרובאנס, תשט״ו, א, עמ׳ 350-348. על הכותרת התחתונה ראה להלן בסמוך. על זיקה מיוחדת בין חיים ומוות בקבלת האר״י העמידה רונית מרוז (להלן הערה 132), וראה אחרית דבר, שם, עמ׳ 360 ואילך. 

						פרנץ רוזנצווייג, כוכב הגאולה, תש״ל, עמ׳ 46. ואציג גם את הצהרת הפתיחה של ספר חסידים, מהד׳ מרגליות, תשי״ז, עמ׳ תקסד, סי׳ תתשכט: ׳הנפש היא במיתה כמו בחיים׳.

				

				
					1963	כאשר רצה רמח״ל להוכיח את אפסות העולם הזה הוא ניסח זאת באופן פסימי: ׳בכמה מיני צער וחלאים ומכאובים וטרדות ואחר זאת המות. אחד מני אלף לא ימצא שירבה העולם לו הנאות ושלוה אמתית׳ (מסלת ישרים, פרק א). לעומתו, ר׳ נחמן מברסלב יש שכותב על העולם הזה: ׳כאן נראה שהוא הגיהנם כי כולם מלאים יסורים גדולים תמיד׳ (לקוטי מוהר״ן תנינא, סי׳ קיט), אך בעיקרו של דבר הוא שולל גישה זו. ׳אפילו כל הצרות והיסורין והרעות העוברין על האדם ח״ו אם יסתכל על התכלית בוודאי אינם רעות כלל, רק טובות גדולות ... היסורין הם טובות גדולות׳ (לקוטי מוהר״ן, מהדורא קמא, סה ג). ובקצרה: ׳אין שום רע בעולם, רק כולו טוב׳ (שם, שם). ולא נגעתי בדבריהם אלא בקצה המזלג. ואכמ״ל. על אחת כמה וכמה אין לדבר על Carpe diem. 

				

				
					1964	כמובן, אינני נכנס כאן לשאלת ההגדרה ההלכתית והרפואית של רגע המוות. ראה, למשל, מרדכי הלפרין (עורך), קביעת רגע המות, תשס״ח. עיין גם T. Walter, The Revival of Death, London & New York, 1994. וראה חלמיש, מבוא, עמ׳ 218-216. ולאחרונה, אמיר משיח, הלכה בתמורות הזמן במשנתו של הרב שלמה זלמן אוירבך, ישראל תשע״ג, עמ׳ 209-202. גם לא אתיייחס לתופעה של חברות בקור חולים (או גחש״א) שיש בהן אופי חברתי מובהק. אף לא אעסוק במדרשי גן עדן למיניהם, שבכולם יש הדרגתיות בעליית הנשמה למעלה, כי מדובר בסוגה מיוחדת שהיא מחוץ לאופק ענייננו וכמדומה שאין בה תרומה רבה, אם כי נזדקק לה במעט. מחקר נפרד יש להקדיש לנושא הדבקות בקבלה שיש בו אינטראקציה מסוימת עם נושא המוות, בעיקר כאשר מדובר על מוטיב ההיבלעות. ראה, למשל, אידל, קבלה, פרק ג, וכן שם, עמ׳ 91-85. בדומה לכך גם לא אעסוק כאן בכל הכרוך במיסטיקה של ׳עליית נשמה׳ ולא בזו של נפילת אפיים. אף לא אעסוק בנושא הסבוך של חרדה מפני המוות (וראה א׳ בר־לבב, ״מקום אחר — בית הקברות בתרבות היהודית״, פעמים, 99-98 [תשס״ה], עמ׳ 37-5), ולא בנושא ההכחשה (וראה מרדכי רוטנברג, על החיים והאלמוות, ירושלים תשס״ח). ועוד, בהיותו בן 27, כמעט במחצית ימיו, פירסם בנימין מינץ קונטרס בשם ספר ההסתלקות (תל־אביב תר״ץ), והוא לקט של קטעים מכתבי החסידות שמתארים את הרגעים האחרונים בחייהם של גדולי הצדיקים. המלקט הוסיף בסוף כל מובאה את תאריך פטירת הצדיק, ולא יסף. וכדרכה של התנועה החסידית — אוצר בלום של הנהגות ומחשבות גנוז בסיפורים אלה, וכל הרוצה ליטול יבוא ויטול. מקצת מאלה יובאו להלן. 

				

				
					1965	ועל דרך החידוד הדרשני הייתי מוסיף שבסימבוליקה הקבלית האות ו׳ מתקשרת לעץ החיים.

				

				
					1966	מועד קטן כו ע״ב. אגב, משפט זה נשתרש מאוד בספרות הרבנית בשינויים קלים, כגון: הוא הלך למנוחות ואותנו השאיר לאנחות. ראה, למשל, שער רוח הקדש, ירושלם תער״ב, יג ע״א: ״הוא ע״ה הלך למנוחתו ועזב אותנו לאנחות״ (מהד׳ הרב אשלג, תשמ״ח, עמ׳ מ). והשווה רמב״ם, תחילת ההקדמה למשנה (ראה רמב״ם, הקדמות הרמב״ם למשנה, מהד׳ י׳ שילת, תשנ״ז, עמ׳ כח, ע): ׳והיה זה מותו בשבילנו — לפי שחסרנו אותו, והחיים בשבילו — למה שעלה אליו׳. אמנם אין בכך כדי למעט את הצער, ועל כן אברהם בא ׳לספוד לשרה ולבכותה׳, ואף דואג לקבורה מכובדת (ברא׳ כה). ועם זאת, אין להתאבל יותר מדיי ואין לפגוע פגיעות גופניות (ויק׳ יט ה, דבר׳ יד א). אמנם הגדידה נשארה מקובלת, ועובדה היא שבשנת תק״ס נקבעה תקנה במכנס שבמרוקו ש׳לא יעשו הנשים אגזדור כלל׳ (משה עמאר, תקנות חכמי מכנאס, ירושלים תשנ״ו, עמ׳ עב). וראה גם הסברו של הרמב״ן ל׳כי עם קדוש׳ (דבר׳ יד סוף פסוק א).

				

				
					1967	מבחינה זו אפשר שמתבארת (ואינו הביאור היחיד האפשרי) העובדה שבתורה נמנו מעט מצוות בהקשר המוות. האחת, ׳הנוגע במת לכל נפש אדם — וטמא׳ (במד׳ יט יא). משמע, המוות אינו אלא טומאה, כלומר דבר חריג (ומסוכן) שיש להתרחק ממנו, ולא עוד אלא גם ׳כל אשר יגע בו הטמא — יטמא׳ (שם שם כב). ועל אחת כמה נדרש הכהן שלא ייטמא לנפש (ויק׳ כב א). רעיון הטומאה עומד ביסוד התפתחויות רבות. זאת ועוד, שעה שתפיסת העולם המדריכה היא ׳קדושים תהיו׳ (ויק׳ יט א) הרי ברור שייעשה הכל כדי להתרחק מן ההיפך — הטומאה. לפיכך, טומאת הנידה נובעת מכך שהדם שנשפך נתפס כאובדן חיים (והאשה כביכול ׳אשמה׳ בכך. ראה גם הכוזרי, ב, ס-סא), שהם ראש לכל (פיקוח נפש דוחה...). ולא ייפלא שהוקדשה מסכת שלמה בתלמוד לנושא זה. ומעניין שרעיון זה הועצם במידה רבה באשכנז בימי־הביניים, ובאו בו כל מיני חומרות מצד חכמי הלכה. ואף אלה שאצלם לא מקובלות היו ההחמרות, לא נמנעו מלקרוא בכל בוקר במסגרת תפילת שחרית את הברייתא של ר׳ זירא, ׳בנות ישראל החמירו על עצמן׳ וכו׳. ולא ניכנס עתה להרחבות האפשריות. 

				

				
					1968	הסופדים, לשון זכר. אך נראה שתפקיד זה נשמר יותר בידי הנשים ה׳מקוננות׳ (ירמ׳ ט טז), ונוהג כך עד ימינו בקהילות שונות במזרח.

				

				
					1969	אבות ד כב. ור׳ אהרן ברכיה ממודינה, בהקדמה לספרו, מעבר יבק, הוסיף לפָסוק את דברי ׳הפילוסוף ... שכל הוה נפסד׳. נגד אמירה פילוסופית זו של ׳המתחכמים בטבע׳ יצא בחריפות ר׳ מאיר אבן גבאי, עבודת הקדש, חלק העבודה, פרק יט. ועל תפיסת המוות אצלו יש לעמוד במפורט ובנפרד. השלמה עם המוות עולה גם מן הנוטריקון שנזכר בראשית המאה הי״ד בספרו של ר׳ דוד בן יהודה החסיד: אמת = ארון, מטה, תכריכין (אור זרוע, כ״י הספרייה הבריטית 771, דף 3א). על ההתלבטות אם ׳המוות הוא הגדול בברכות׳ או ׳באסונות׳, ראה שמעון בוזגלו, חייו ומותו של סוקרטס, תשס״א, עמ׳ 81.

				

				
					1970	מדרש משלי לא. וכן מסופר על ר׳ אלעזר, באדר״ן, מהד׳ שכטר, נוסחא א פרק יד, ניו־יורק תשכ״ז, עמ׳ 59. ראה גם מדרש תנחומא, שופטים, אות יב; מדרש תהלים, א כ [ווילנא תרנ״א, עמ׳ 20]; מדרש אגדה, בובר, במדבר כ כז. וכן זוהר ח״ג פח ע״א. אפשר שאסמכתא לדימוי הפקדון (אמנם במהופך) נבעה מן הפסוק ׳בידך אפקיד רוחי׳ (תהל׳ לא ו). יצוין כי בחלק מעדות המזרח מכונה אזכרה בשם ׳פקידה׳, ואחד ההסברים למונח זה הוא החזרת פקדון. אגב, חסידי אשכנז השתמשו ברעיון הפקדון להצדקת מצות הצדקה.

				

				
					1971	הלכות אבל, פרק יג הלכה יא.

				

				
					1972	ראה אבריאל בר־לבב, תפיסת המות בספר החיים לרבי שמעון מפרנקפורט, עבודת דוקטור, האוניברסיטה העברית, ירושלים תשנ״ז, עמ׳ 32. בהקשר זה אפשר להזכיר גם את נושא הניחומים.

				

				
					1973	עמד על כך בהרחבה ניסן רובין, דפוסי האבל היהודיים בארץ־ישראל בתקופת המשנה והתלמוד, ניתוח סוציולוגי, עבודת דוקטור, אוניברסיטת בר־אילן, תשל״ז. ומאוחר יותר בספרו קץ החיים, תל־אביב תשנ״ז. כל המובאות דלהלן משמו הן מן הספר.

				

				
					1974	ראה בר־לבב (לעיל הערה 11), עמ׳ 53-52, והדיון בסוף המובאה ממעבר יבק. אינני נזקק כאן לתפיסה, חשובה כשלעצמה, שהאדם משַווה לנגד עיניו את המוות כאמצעי לצמצום התאווה בעוה״ז. תפיסה זו מובעת בספרים רבים כגון רבינו בחיי (בהערת הכוכבית לעיל); ספר חסידים, מהד׳ ויסטינצקי, סי׳ מא, עמ׳ 40; ספר הישר המיוחס לרבנו תם, השער השבעה־עשר; די־וידאש, ראשית חכמה, שער היראה פרק יב; ועוד הרבה.

				

				
					1975	אורות הקדש, ב, עמ׳ שפ. ראה גם פישל שניאורסון, חיים גראביצר, תשע״ג, עמ׳ 218: ׳סוף כל סוף אין המוות אלא באמת דמיון אנושי בלבד. בין כך ובין כך, הרי אמת לאמיתה היא שחיות האלוקות באדם נצחית היא׳. ראה גם שם, עמ׳ 557 ועוד. והשווה רגשות ריה״ל המובעים בשירו המפורסם ׳אדוני נגדך כל תאותי׳: ׳ברחקי ממך — מותי בחיי, ואם אדבק בך — חיי במותי׳ (כל שירי ר׳ יהודה הלוי, בעריכת י׳ זמורה, תל־אביב תשט״ו, עמ׳ 273). כמובן, אפשר להזכיר גם את ׳תורתו של ר׳ מאיר׳, שם נמצא ׳טוב מות׳, אך עניין זה סבוך.

				

				
					1976	אני מניח שבין מאמרי הקובץ חיים ומות, יהיו כאלה שיקדישו מקום מפורט יותר לשני הוגים אלה.

				

				
					1977	ראה לפי שעה אורבך, חז״ל, עמ׳ 464-371; S. Lieberman, Texts and Studies, New-York, 1974, pp. 235-270.

				

				
					1978	תענית טז ע״א. גם בזוהר ח״ג ע ע״ב, המתים יודעים בצער העולם.

				

				
					1979	קהלת ט ה. ברכות יח ע״א.

				

				
					1980	וראה מאמרו החשוב של נ׳ רובין, ״ממוניזם לדואליזם: היחס גוף־נפש בתפיסת חכמים״, דעת, 23 (תשמ״ט), עמ׳ 63-33; דניאל בויארין, הבשר שברוח, תל־אביב תשנ״ט, עמ׳ 43-39. ולאחרונה, ישי רוזן־צבי, גוף ונפש בהגות היהודית העתיקה, 2012, עמ׳ 24-18, 68-59. 

				

				
					1981	וידועים סיפורים בתלמוד על שיחות הרוחות, שמקצתן נשמעו לבני אדם חיים. על צדיקים שלפעמים מתראים לבני אדם כדי לעשות להם נסים, ראה זוהר, הקדמה, ז ע״א. וראה גם מעבר יבק, שפתי רננות, פרק כד. שאלה בפני עצמה היא מה דמות הגוף שיקום בתחיית המתים.

				

				
					1982	ראה למשל ספר חסידים, מהד׳ מרגליות, תשי״ז, עמ׳ תקסד, סי׳ תתשכט; עמ׳ תקעה, סי׳ תתשסא. 

				

				
					1983	בר״ר סב ב. יש שכתוב במפורש: ״בן קטן״ ו״שושנים קטנים״. כגון בזוהר חדש (להלן, הערה 25). כביכול, המדרש מייחד תשומת־לב למוות בגיל רך. ראה גם ירוש׳ ברכות ב ח, המשתמש במשל בן־מלך כנמשל לצדיקים שנפטרו. וראה עוד להלן סביב הפניה 134.

				

				
					1984	בר״ר סב ב. 

				

				
					1985	יהודה ליבס, חטאו של אלישע, תש״ן, עמ׳ 96-94. (וראה הערתו של Michael Fishbane, The Kiss of God, 1994, p. 37, n. 51) ובדומה לכך במדרש אבכי״ר: ׳אין אדם שמח בימיו יותר מבשעת חופתו, ובניתן בקבר כפלים מבשעת חופתו׳. הובא אצל ר׳ משה תקו, כתב תמים, נדפס באוצר נחמד, ג, עמ׳ 98; עמוס גאולה, מדרשי אגדה אבודים הידועים מאשכנז בלבד, עבודת דוקטור, ירושלים תשס״ז, עמ׳ 75. ועיין מו״ק כב ע״ב: ׳רוכב ערבות שש ושמח בבוא אליו נפש צדיק׳. ברור שאין באמירה זו ביטוי לגידול אינוונטרי גרידא, אלא מעלָה שהקב״ה משתעשע עם הצדיקים (ככל שנבין זאת). וראה על מעלת תינוקות של בית רבן, בסדר גן עדן, בית המדרש לילינק, ב, עמ׳ 135.

				

				
					1986	ראה רש״י לבראשית ה כד (על חנוך). הרחבת דברים ובלשון יפה מאוד, כבלשון המדרש, יש בזוהר חדש, מדרש הנעלם, סוף פר׳ בראשית, מהד׳ מרגליות, תשי״ג, כ ע״א-ע״ב. וראה תשבי, משנת, ב, עמ׳ קסט-קעא, תרעב. עמדה דומה ראה לעיל בהערה 22.

				

				
					1987	סמ״ק מצוריך, ירושלים תשל״ג, עמ׳ נז-נח. הובא במאמרו של א׳ גרוסמן, ״שורשיו של קידוש השם באשכנז הקדומה״, קדושת החיים וחירוף הנפש, בעריכת ישעיהו גפני ואביעזר רביצקי, ירושלים תשנ״ג, עמ׳ 116. אמנם צריך לציין שלא כל החכמים הסכימו למעשי ההתאבדות והרצח. ראה, למשל, יוסף ג׳ וולף, ״קדושים בתופת, עמנואל הרומי על מתאבדי אשכנז״, פעמים, 134-133 (תשע״ג), עמ׳ 25-11. וראה דברי ש׳ אברמסון, ״על ברכת קדוש השם״, בהקשר לשמד, בקובץ תורה שבל־פה, יד (תשל״ב), עמ׳ קנט-קסג. להלן בסמוך נדון בכך מנקודת מבט אחרת.

				

				
					1988	ברכות יח ע״א-ע״ב. והשווה דברי ריה״ל, לעיל הערה 14, הנותנים לכך ביטוי תמציתי. על הסברו היפה של הזוהר, ראה תשבי, משנת, ב, עמ׳ תרסח.

				

				
					1989	חולין ז ע״ב. ובתנחומא, תולדות, ז: ׳אין הקב״ה מיחד שמו על הצדיקים בחייהן אלא לאחר מיתתן׳. נראה שרעיון זה שגור היה בפי חז״ל. ראה גם להלן סביב הפניות 100-99. וראה ר׳ אפרים יאבראווער, בכושרות, קראקא שס״ח, כו ע״ב: ׳לאחר מיתה גדול כחם יותר מבחייהם שהרי אינן מטמאים במותם׳; ׳הסתלקות צדיקים גדולים יותר מבחייהן׳ (ר׳ יהודה לייב אלתר, שפת אמת, ליקוטים, תשע״א, ב, עמ׳ 270).

				

				
					1990	עוד על המשמעות ראה, למשל, Maurice Lamm, The Jewish Way in Death and Mourning, NY, 1969, pp. 235-238; אסא כשר (עורך), משמעות החיים, תל־אביב תש״ס. 

				

				
					1991	כיוצא בכך, האמונה בתחיית המתים יש בה עקרונית כדי להקל, אך באופן מזערי.

				

				
					1992	בבא מציעא נח ע״ב. וראה א״י השל, אלוהים מאמין באדם, ישראל תשע״ב, עמ׳ 32.

				

				
					1993	ברכות יז ע״א.

				

				
					1994	ראשית חכמה, שער ב פרק ו, ע ע״ד. וכן כתב ר׳ אהרן ברכיה ממודינה, כי ׳המות היא מחסדי הבורא עלינו׳ (מעבר יבק, שפתי צדק, פרק כו, עד ע״א). למעשה, כבר ר׳ יצחק סגי נהור בפירושו לספר יצירה, כתב: ׳יש מיתה שהיא חסד, כדי ליקרו לעולם הבא כדי שלא ישלוט בו מדת פורענות׳ (הטקסט הובא בנספח לחיבורו של ג׳ שלום, הקבלה בפרובנס, תשכ״ג, עמ׳ 17. הובא גם במאמרו של מ׳ אידל, ״באור החיים: עיון באסכטולוגיה קבלית״, קדושת החיים [לעיל הערה 26], עמ׳ 192). 

				

				
					1995	וראה דניאל שוורץ, ״מה הוה ליה מימר? וחי בהם״, בקובץ הנזכר לעיל בהע׳ 26, עמ׳ 70 והערה 3.

				

				
					1996	הדוגמה הראשונה מצויה אצל חנניה, מישאל ועזריה, וכן חברם דניאל (דניאל פרק ו). (על ייסורים בחיים ראה אורבך, חז״ל, עמ׳ 395-392). ואולי זה גם ההסבר לפרדוקס בדברי ר׳ שמעון בן לקיש: ׳אין דברי תורה מתקיימין אלא במי שממית עצמו עליהם׳ (גיטין נז סע״ב). כמובן, אפשרי גם הסבר אחר למאמר זה.

				

				
					1997	א״מ הברמן, ספר גזירות אשכנז וצרפת, ירושלים תשל״א, עמ׳ לא. לעניין קידוש השם אצל המקובלים ראה שוחט, מלחמת, עמ׳ 145-142. ראה גם מעבר יבק, שפתי צדק, סוף פרק ג.

				

				
					1998	וראה למשל, Evelyn Underhill, Mysticism, 1955, pp. 413-443; אידל, קבלה, עמ׳ 14, עמ׳ 309 הע׳ 64; חלמיש, מבוא, עמ׳ 64-62. וראה גם לעיל, הערה 3, לנושא ההיבלעות. ואכמ״ל.

				

				
					1999	כלשונו של נ׳ רובין (לעיל הערה 12), עמ׳ 73. ואין לשכוח גם כיוון הפוך. למשל, בשפת אמת (לעיל הערה 28), ח״א, עמ׳ 360, רואה ב׳מיתה עונש הוא׳, כפי שנגזר על אדה״ר. אך אם אדם מצליח להשלים כל משימתו בחייו, כמו אליהו הנביא, הוא הולך לעולם הבא בלא צער.

				

				
					2000	מועד קטן כח ע״א; ירוש׳ יומא פרק א. על המסורות בזוהר בעקבות רעיון זה ראה תשבי, משנת, ב, עמ׳ תרעט. (על אחריות הצדיקים בחייהם לדמותו של הדור, ראה תשבי, שם, עמ׳ תרעד-תרעט, ובמיוחד הדיון על נח ואברהם, שם, עמ׳ תרעו). וכן בסיפור חסידי שנדפס בספר ההסתלקות (לעיל הערה 3), עמ׳ כז-כח: ׳בשנת תקצ״א היתה מגפת החלי-רע בעולם. ולרבנו צבי הירש מזידיטשוב הגיעו מכתבים מכל תפוצות ישראל לאמור: הושיעה רבנו! וביום אחד כאשר נמסרו לו הרבה מכתבים, והוא אז מעוטף בטלית עומד בביהמ״ד, נצטער הרבה, ויהי בצאתו נתן ידו על המזוזה ואמר: הריני כפרת כל ישראל׳. מבחינת האחריות הציבורית דומה שיש לנו תקדים בדברי משה: ׳ואם אין — מחני נא מספרך׳ (שמ׳ לב לב). אבל בהיבט פילולוגי ה׳כפרה׳ מגלמת אספקלריה שונה. נושא סבוך שאינני עוסק בו כאן הוא שאלת הכפרה של עשרת הרוגי המלכות. ובאשר לרעיון שהמוות הוא כפרה גם לפרט על עוונותיו, הרי, במקום אחד, נמצא בתלמוד תפילה: ׳ומה שחטאתי לפניך מרק ברחמיך הרבים אבל לא ע״י יסורים׳ (ברכות יז ע״א), וכידוע, תפילה זו חדרה לסידור התפילה. ואילו במקום אחר (שם ס ע״א) נמצא: ׳שתהא מיתתי כפרה לכל עונותי׳. (כמובן, אינני טוען שהמאמרים סותרים זה את זה.) וכך נמצא, למשל, במשנה סנהדרין פרק ו משנה ב; תורת האדם, כתבי רבינו משה בן נחמן, מהד׳ שעוועל, תשכ״ד, ב, עמ׳ מז; ומכאן לשו״ע יו״ד סי׳ שלח סעיף ב. ודוגמה מסידור: סדר תפלות מכל השנה כמנהג האשכנזים, אמשטרדם תכ״ז, לז ע״א. גם בתפילת ר׳ אברהם הורויץ, אבי השל״ה (של״ה, מה ע״א = ח״ב, ד רע״ג [מעניין שבקיצור של״ה, ווארשא תרל״ט, לט ע״ג, מתנגד במפורש: ׳יש נוהגין לומר וידוי שכיב מרע קודם השינה, אבל אין נכון, דאמרו רז״ל בברכות שלא לומר אם אמות תהא מיתתי כפרתי וכו׳, דלא יפתח פיו לשטן׳. דעה זו נתקבלה גם בפירוש מגן אברהם, סי׳ רלט ס״ק ז, שהוסיף: ״רק יפשפש במעשיו שעשה כל היום ... יתודה ... ויקבל עליו שלא לעשותה״.] התפילה נדפסה גם בספר ברית אברהם, לובלין של״ז, טו ע״א). וכן היו המומתים מתוודים. ראה סנהד׳ מג ע״ב (ראה גם מד ע״ב; משנה שם, פרק ו משנה ב). ובעקבות אלה בזוהר ח״ג לג ע״א. 

				

				
					2001	ובמקור: ׳שתהא יציאתך מן העולם כביאתך לעולם׳ (בבא מציעא קז ע״א). תיאור יפה מאוד של חכם המבקש שיכינו אותו ׳כדי שאבוא טהור ונקי למנוחה כמו שהלכתי לבית הכנסת בכל שבת׳, מביא ר׳ בנימין בן מתתיה בשם ר׳ אליעזר הלוי. ראה שו״ת בנימין זאב, ויניציאה רצ״ט, ש ע״א-ע״ב. הובא אצל רובין (לעיל הערה 12), עמ׳ 287 הערה 41.

				

				
					2002	ואציין דוגמה לרגישות שדרשו חכמים במעמד זה. ׳ויסדר המבקר את דבריו בחכמה ובהשכל כדי שהחולה לא יחרד לבו ולא יכבד עליו חליו והכל כפי מה שהוא האדם [החולה]׳ (חזקיה מרדכי בשאן, ספר בקורים, הובא לדפוס בידי חכמי וירונה, ונדפס בונציה תס״ה, ה ע״א (בדפוס קושטאנדינה תקכ״ח, כה ע״א; פרעמישלא תרמ״ה, יז ע״א. אגב, הספר לא נרשם אצל פרידברג). ועוד שם. ובאשר לנוסח, ידוע הוא הנוסח הקצר של הרמב״ן (ראה לעיל הע׳ 39). והובא הרבה. למשל, ארחות חיים לר׳ אהרן הכהן, ברלין תרנ״ט, עמ׳ 559; שו״ע יו״ד סי׳ שלח סעיף ב; מעבר יבק, שפתי צדק, פרק ט (ובפרק יט, שם, הוסיף המחבר נוסח מורחב משל עצמו). וראה גם אורבך, חז״ל, עמ׳ 383 ליד הפניה 48; רובין (לעיל הערה 12), עמ׳ 122-121; של״ה, שם (הערה 39), ועוד. וראה א׳ בר־לבב, ״רבי אהרן ברכיה ממודנה ורבי נפתלי הכהן כ״ץ״, אסופות, ט (תשנ״ה), עמ׳ רט, ריא, מתוך צוואת ר׳ נפתלי, ועוד שם, עמ׳ ריא-ריח. 

				

				
					2003	מקום רב הוקדש לכך בספרו של בניהו, מעמדות, עמ׳ שיג-שנה.

				

				
					2004	בר־לבב (לעיל הערה 41), עמ׳ רטו, רכג-רכה. ולפי הנחתו במאמרו, ״מאגיה בספרות המוסר״, תרביץ, עב (תשס״ג), עמ׳ 404, ר׳ נפתלי כ״ץ (תחילת המאה הי״ח) הוא הראשון שדיבר על כך. ברם, המקורות השונים בספרו של בניהו, מעמדות, עמ׳ מד, קפא, רפא הע׳ 134, שנד הע׳ 1, הם לפחות מקבילים בזמן, וקשה לראות בכולם השפעה של ר׳ נפתלי כ״ץ. והוכחה משכנעת ביותר היא דבריו המפורשים של ר׳ נפתלי בכרך, עמק המלך, קיו ע״ג, שקדמו לר׳ נפתלי. וכמוהו במשנת חסידים, מסכת השכיבה, מז ע״ב. ועוד, בר־לבב טוען (שם, הע׳ 87) כי יש להבחין בין הטקס הנעשה בחיים (ונזכר אצל בניהו, תולדות, עמ׳ 227-226), לבין הטקס שנעשה לאחר המוות. בכך הוא מבקש, כנראה, למנוע טענה היסטורית בדבר קדמות הטקס. לדעתי, אי־אפשר לנתק את הקשר לחלוטין גם אם עדיין לא מצאנוהו מפורש, ואסתפק בעדותו של ר׳ אברהם אדאדי (נולד בטריפולי 1800, ביקר בצפת), שו״ת ויקרא אברהם, ליוורנו תרכ״ה, קכה ע״א, על צורת הארון (שיש בה כדי לקיים את העונש האמור): ׳ואומרים כי היא קבלה איש מפי איש האר״י זיע״א דכפרת נפש המת הוא דיצטער׳ וכו׳. מכל מקום, המסורת קודמת למאה הי״ח. ולא בלי עניין הוא נושא ארבע המיתות במסגרת סדר קריאת שמע על המיטה, כפי שנרשם בשער הכונות, ענין דרושי הלילה, דרוש ה, ירושלים תשכ״ב, עמ׳ שנה (וכך, למשל, חיד״א, מורה באצבע, סי׳ מז. ואצל זקנו, ר׳ אברהם אזולאי, כנף רננים, ירושלים תשנ״ב, עמ׳ סא: ׳ויכוין כאלו עושין בו ד׳ מיתות ב״ד׳), וכזכור, תדיר מודגשת הזיקה בין השינה והמיתה. אף באגרת שפירסם ש׳ אסף, קבץ על יד, עמ׳ קכה: ׳ומתכונים לסקל ארונו באותן הצרורות והאבנים כדי לכפר על עון הסקילה׳. הוראה זו חוזרת בכמה חיבורים. גם ייזכר ספר בקורים, שנדפס כבר בתס״ה (לעיל הערה 41), יד ע״א (פרעמישלא, יז ע״א): ׳ויקבל [הגוסס] במחשבתו כל אלו הד׳ מיתות ב״ד׳. לענ״ד, הקרקע הוכשרה בצפת, ובאיזשהו שלב במאה הי״ז כבר נוצר המעתק לסדר הקבורה. מתקופה מאוחרת יותר אזכיר רק את נחלת אבות (להלן הערה 63), פ ע״ב ואילך, שרשם ׳סדר׳ שלם. על סיפור קדום מעניין ראה חלמיש, מבוא, עמ׳ 218.

				

				
					2005	ראה ברכות נז ע״ב; זוהר ח״א רז ע״א. ובלשונו של ר׳ חיים ויטל, השינה היא ׳מיתה הקטנה — מזכירך המיתה הגדולה האמתית׳ (שערי קדושה, חלק א, שער ו).

				

				
					2006	ראה, למשל, זוהר ח״א צב ע״א. וראוי להביא מדברי השל״ה, קמה ע״ב [= ח״ב, ד ע״ד], בהג״ה: ׳וכשהוא בריא ומתודה יהיה נזהר אחר שיתודה הוידוי הזה שיעשה עצמו כאלם שלא ידבר שום שיחה בטלה כאלו היה מת ואינו יכול לדבר׳. וראה E. Horowitz, The Jews of Europe and the Moment of Death in Medieval and Modern Times, Judaism, 44 (1995), pp. 271-281. אציין כדוגמה סידור ספרדי משנת 1647: ׳ראוי לכל איש נלבב וירא חטא להתודות בכל לילה על עונותיו ... ואם ככה הוא עושה אשריו ואשרי חלקו כי נכלל בכלל החסידים הקדמונים אשר נקראו בספר הזוהר בשם מארי דחושבנא׳ (ונציה ת״ז, קיא ע״ב-קיב ע״א, במסגרת קריאת שמע על המיטה). 

				

				
					2007	ראה יסוד התשובה, ויקליף, אוהיו, תשע״א, עמ׳ כט.

				

				
					2008	ראה הנהגות רמ״ק, סעיף כט: ׳ליזהר להתודות קודם אכילה וקודם שינה׳. עיין חלמיש, הקבלה, עמ׳ 349, 354. ראה עוד חלמיש, מבוא, עמ׳ 212, 288. וראה דוד לידא, דברי דוד, זיטאמיר תרכ״ה, עמ׳ 8, וכן עמ׳ 24: וידוי קודם אכילה שחרית וערבית; ושם, עמ׳ 9 — קודם שינה. כידוע, חיבור זה נפוץ תחת כותרים שונים.

				

				
					2009	מהד׳ מרגליות, תשי״ז, סי׳ כא, עמ׳ פט. במהד׳ ויסטינצקי, שם, כתוב: ׳ויזכור עונותיו׳, ותו לא. אבל למעשה, מהדורת כ״י בולוניא, שלפיה נדפסה מהדורתו של הרב מרגליות, היא זו שהיתה בידי הציבור עד לראשית המאה העשרים. 

				

				
					2010	ח״ג קעח ע״א. אמנם הזוהר אינו מדבר שם על כתיבה. גם בח״א קצא ע״א מדבר הזוהר על ׳בדיקה׳. וכך דבריו: ׳בעי ליה לבר נש למבדק בחובוי בכל יומא ויומא ... בכל יומא ויומא כד אתי ליליא בעי לאסתכלא ולמבדק בכל מה שעשה כל ההוא יומא׳. מעניין לראות מקצת גלגולים: ר׳ בחיי, חובות הלבבות, שער ט פרק ה, ווארשא תרל״ה, עמ׳ 20, כותב: ׳קבל על עצמך לזכור מה שיצא מלשונך ביומך ... ואם תוכל לכתבו עשה. ואחר־כך העבירהו על לבך ... בעת שאתה פנוי מן העסקים בלילה׳ וכו׳; ספר הישר המיוחס לרבנו תם, קונשטנטינא שמ״ו, פרק ג (=אמשטרדם תס״ח, יא ע״א): ׳בלילות יקומו ועומדים לראש אשמורות לתת בלילה זמירות ... מסירים [אולי צ״ל: מכירים] חטאתם ומתודים עונותם׳; ר׳ חיים ויטאל כותב: ׳הסתכל׳ (שערי קדושה, חלק א, ראש שער ו); מגן אברהם, סי׳ רלט ס״ק ז: ׳יפשפש׳; ר׳ שניאור זלמן מליאדי: ׳להתבונן׳ (תניא, פרק כט, ואגרת התשובה, פרק ז); על ׳טאג צעטיל׳ של ר׳ זוסיא מהאניפולי ראה ראובן ז״ק, כנסת ישראל, ווארשא תרס״ו, עמ׳ 136; בספר יסוד ושרש העבודה, שער ז פרק יב, מסתמך על האר״י שיש להתוודות, ומעוֹמֵד. ולא הטעמנו אלא מן המעט. רק זאת אוסיף שהחל במאה הט״ז, כך נראה לי, ככל שריטואל תיקון חצות חדר ונתפשט בקהילות ישראל, הרי אחד הפרטים הבסיסיים של הטקס הוא ׳תבכה על עוונותיך׳, וממילא נוצרה חלופה או לפחות מקבילה לטקס רישום העוונות. אמנם היסטורית קדם לכך ספר הישר (שם): ׳ויורידו כנחל דמעה, מסירים חטאתם ומתודים עונותם׳. וראה ההערה הבאה. 

				

				
					2011	ר׳ אליהו די־וידאש, ראשית חכמה, שער הקדושה, פרק ז, קנד ע״ב, מצטט את ס׳ חסידים ואת הזוהר ומדבר על הצורך בכתיבה. עיין גם ראשית חכמה, שער היראה, פרק יא. הנחיה זו הלכה ונתקבלה. למשל, ר׳ יצחק מזיא כתב: ׳ותחקוק אותם לפניך על ספר׳ (הובא אצל אלבוים, תשובת, עמ׳ 50); פלא יועץ, ע״ע הכנה, זכירה; ר׳ צבי הירש קוידנובר, קב הישר, ראש פרק נה, הורה: ׳יכתוב חטאו שיהיו לו לזכרון לתקן את החטא׳. ספר זה זכה להשפעה רבה. וראה גם לעיל הערה 47. כתיבה ורישום יומיומי, שלא לפני המוות, מופיעה גם אצל ר׳ משה מסטנוב, משמרת הקדש. 

				

				
					2012	על וידוי שרצוי לעשות בכל ערב ראש חודש, ראה של״ה, מסכת פסחים, קמה ע״ב [= ח״ב, ד ע״ג]. על יסוד זה חובר, למשל, סדר משמרת החדש, מנטובה ת״כ ועוד.

				

				
					2013	של"ה, קמז ע״א [=שם, ה סוף ע״ד], כולל אנא בכח, י״ג עיקרים וכו׳. 

				

				
					2014	יהודה בן דוד הכהן, סדר ותיקון ק״ש שעל המטה, פראג שע״ה [אין עימוד. ד ע״ב]. בלשון דומה בספר לקט הפרדס, כ״י אוקספורד 1954, דף 12ב. וראה גם ספר בקורים (לעיל הערה 41), ז ע״ב (פרעמישלא, י ע״א), הדורש להפריש צדקה קודם הוידוי.

				

				
					2015	ספר בקורים (לעיל הערה 41), יז ע״ב (פרעמישלא, כא ע״ב). אמנם הנשים התנגדו לכך, שלא לפתוח פה לשטן.

				

				
					2016	עצם המושג ׳לכבודו של מת׳ מופיע בתלמוד (ברכות נג ע״א), ולפעמים זוקק שינויים בהלכה, כגון פטור מהנחת תפילין וקריאת שמע וכיו״ב (שמחות י יא). ומעין זה היא הדעה (סנהדרין מו ע״ב) שהספד הוא ׳יקרא דשכיבי׳. וראה להלן הערה 60. במעבר יבק, שפת אמת, פרק ט, כלל במושג הכבוד מנהגים שנקלטו, כמו: המת נהנה בהיותו קבור ליד מי שהוא ברמה שלו; לכן אדם רוכש לו בחייו אחוזת קרקע; אדם נקבר אצל אשתו (הראשונה) וכו׳. במובן הבסיסי של כבוד יש לכלול את ההוראה: ׳בתי הקברות אין נוהגין בהן קלות ראש ואין אוכלין ואין שותין שם׳ (שו״ע, יו״ד סי׳ שסח סעיף א). היחס לכבודו של מת נובע גם מכך ׳שהיה נרתק של קדושה׳ (מעבר יבק, שפתי רננות, פרק יט). 

				

				
					2017	ראה בניהו, מעמדות, עמ׳ קה, שיב. ובוודאי אפשר להסתמך על התלמוד (בבא מציעא פו ע״א, מועד קטן כח ע״א) שמלאך המות אינו יכול לפעול שעה שאדם לומד תורה. והשווה בסמוך הערה 60. וייזכרו כאן דברי רקנטי, פר׳ ויחי, לח ע״ב, בשם ׳קצת חכמי הקבלה׳, שיש לאסוף את כל אברי המת לתוך המיטה משום שרוחות רעות סובבות סביב המיטה ומחכות לטרפן. ובמעבר יבק, שפתי רננות, פרק ו, מביא זאת בשם ׳דורשי רשומות׳. מנהג זה נפוץ. כיוצא בכך האיסור (שנשמר במידות שונות) שנשים לא תלכנה אחר מיטת המת, ולפי אחד ההסברים החשש הוא מפני הופעת נשים נידות, שהן נושאות טומאה, ובכך אין זה לטובת המת (וכמובן, כדי שלא לבייש גזרו על כולן). כמו כן נפוץ הוא סדר ׳התרת נדרים׳, שבא למנוע עיכובים שונים בעליית הנשמה בשל התחייבויות הנפטר. כמו כן, ׳מנהגן של ישראל להדליק נרות בפני הגוסס, וטעם לזה כי נודע מדברי חכמים שסגולת הנר היא להבריח המזיקים, ואפי׳ בלילה׳. ראה מעבר יבק, שפת אמת, פרק טו, ועוד שם בהמשך הפרק. וכן שם, שפתי רננות, פרק ט, המסביר בכך את הנחת המת על גבי הקרקע (שאינה מקבלת טומאה) וכיסויו בסדין. ושם, פרק י, מזכיר בהקשר זה גם את תקיעת השופר בעת שנשאו את ארון המת (אם כי יש להניח שבמקורה נועדה התקיעה ליידע את בני המקום שפלוני הלך לעולמו). יש להוסיף גם את מנהג חפיפת הראש בביצים, ׳אולי יהיה להסתיר כחות הדינים הנרמזים בשערות הראש׳ (שם, פרק יב). ראה גם להלן הערה 60, וסוף הערה 90. 

				

				
					2018	המונח ׳תועלת׳, ובצירופים שונים (תועלת למת, תועלת לנשמה וכיו״ב), מצביע בבירור על תפיסת רציפות הקיום על אף הפסיביות של המת עצמו. וראה י׳ היילפרין, ״חבורות לתורה ולמצוות והתנועה החסידית בהתפשטותה״, ציון, כב (תשי״ז), עמ׳ 212-206. 

				

				
					2019	דברי חכמים, שער התשובה, פרק יט, ירושלים תשל״ו, עמ׳ קצט. 

				

				
					2020	של״ה, תחילת מסכת שבועות, קפא ע״ב (׳ואשרי הזוכה למשנה שיהיו שתא סדרי משנה שגורים בפיו בע״פ ואז עושה סול[ם] לנשמה שתעלה למעלה למדריגה קמא, וסימנך משנה אותיות נשמה׳); באר היטב לשו״ע, או״ח סי׳ א ס״ק ו; חיד״א, מורה באצבע, אות מא; ועוד. ועיין מעבר יבק, מאמר שפתי רננות, פרק כט; הרב עובדיה הדאיה, שו״ת ישכיל עבדי, ח״ו, יו״ד, סי׳ כח, אותיות ה-ו, ירושלים תשי״ט, דף עב. אמנם הוא דורש שהלומד לפחות יבין את פירוש התיבות (בעוד שלימוד זוהר יעיל אף למי שאינו מבין את פשוטם של דברים). על קריאת שיר השירים ראה להלן הערה 119. וראה ידיעות חשובות אצל י׳ היילפרין (לעיל הערה 57), עמ׳ 211-209. על סדרי לימוד אחרים ראה בר־לבב, אסופות (לעיל הערה 41), עמ׳ רלא-רלג. ראה גם ר׳ נפתלי כ״ץ, שער ההכנה, בני־ברק תש״נ, סעיפים י-יג, לא.

				

				
					2021	ברכי יוסף, יו״ד, סי׳ שדמ ס״ק ז. ברור שהחיד״א רומז כאן להלכה ישנה שנתהפכה. כלומר, לפי התלמוד אין לעסוק בדברי קודש ואף לא במצוות (כגון הנחת תפילין) סמוך לקברו של מת — אם משום שהמקום טמא (ירוש׳ ברכות פ״ב ה״ג) ואם משום ׳לועג לרש׳ (בבלי ברכות יח ע״א). אולם במרוצת הדורות נשמעו טיעונים שונים, וסופו של דבר הותר ללמוד בעיקר משום ׳כבודו של מת׳ או כדי להרחיק ׳רוחות רעות׳ או משום שבית קברות הוא מקום טומאה, ודברי תורה אינם מקבלים טומאה (ראה בניהו, מעמדות, עמ׳ שיא-שיב. וראה גם מעבר יבק, שפתי רננות, ראש פרק יד). לנושא זה הוקדש ספרו של יחזקאל שרגא ליכטנשטיין, מטומאה לקדושה, תשס״ז. השווה גם עמדת חכם באשכנז, במאה הי״ט: ׳לכבוד המת אפילו דברי תורה ואפילו תוך ד׳ אמות מותר. ולכן נהגו לדרוש באגדות ופסוקים ... עד שמגיע לספר שבחו של מת ... ולכן מותר לומר תהלים בבית שהמת בו להצילו מרוחות רעות׳ (ר׳ אברהם דנציג, חכמת אדם, הלכות אבילות, כלל קנה ס״ק טו). ובדומה לו ערוך השלחן, יו״ד, סי׳ שסז ס״ק ה. יושם לב ללשונו של האחרון: ׳מפני שעושין זה לכבודו ולתקון נשמתו, וקשה לבטל המנהג׳. בדבריו ניכרת הסתייגות מסוימת, משום שלכאורה אינה הולמת את ההלכה התלמודית, והוא כאיש הלכה מָנוּע מלקבל זאת, אך, כפי שראינו, הלכה זו נשתנתה ברבות הימים ׳וקשה לבטל המנהג׳. וכידוע, מנהג עוקר הלכה. כאן המקום להוסיף שדיני אבלות מועטים הם, ומנהגים רבים, בעלי אופי מגוון, חדרו לפרקטיקה היומיומית, ואף לחיבורי הלכה. שני החיבורים שנזכרו זה עתה (והובאו גם אצל ליכטנשטיין, שם, עמ׳ 75-74, ושם עוד) נחשבים לחיבורים קלסיים, בחינת שלחן ערוך מעשי קצר בהתאם למה שנתפתח במרוצת הדורות. וראה להלן הפניה 69. 

				

				
					2022	ראה דיונו המפורט של בניהו, מעמדות, עמ׳ עג-קד. לענייננו חשוב מנהג שבע ההקפות למת, וכל הכרוך בהן. ראה בניהו (שם); ר׳ מאיר פאפרש, אור הישר, אמשטרדם תס״ט, בסופו, מו ע״א. אציין נוהג בולט בהקשר לכך, והוא אמירת מזמור צא, הידוע בכינויו התלמודי ׳שיר של פגעים׳, שיש בו הגנה על המת מפני כוחות מזיקים. על אמירתו ובצורה מיוחדת ראה גם מעבר יבק, שפתי רננות, פרק כ. נוהג זה מטה את הכף למשקלו של רעיון הקרי והכרוך בו. ועדות לכך היא הנוהג המקביל, שלפני מיטת אשה קוראים את ׳אשת חיל׳. הגנה לגבר ושבח לאשה (שההגנה לגביה אינה רלבנטית). 

				

				
					2023	ראה בניהו, שם, מפתח, עמ׳ תיא. וראה בר־לבב, אסופות (לעיל הערה 41), עמ׳ קצ-קצז.

				

				
					2024	של״ה, קמז ע״א [= ח״ב, ה ע״ד]. סיפורו של השל״ה הובא גם אצל ר׳ דוד סביבי, מגן דוד, ויניציאה תס״ד, נה ע״ב; יצחק קוריאט, נחלת אבות, ליוורנו תרנ״ט, עב ע״א; ועוד.

				

				
					2025	ראה, למשל, ספר בקורים (לעיל הע׳ 41), תרמ״ה, יט ע״א. ספר זה חשוב ונפוץ היה. ויש גם קונטרסים קטנים שהוקדשו לכך, כגון ׳סדר הוידוי ומסירת מודעה והתרת קללות שנהגו בני חברת מרפא לנפש לומר כשהוא חולה׳, מנטובה תקמ״ב.

				

				
					2026	ובכלל זה מה שקשור ב׳יום אחד לפני מיתתך׳. תיזכר גם דרישתו של ר׳ נפתלי כ״ץ (שער ההכנה, בני־ברק תש״נ, סעיף לה) שיוכרז בבית הכנסת כי פלוני החולה מוחל לכל מי שחטא נגדו וציערו (ובעצם מצפה ליחס חוזר). וכך גם בספר בקורים (לעיל הערה 41), תרמ״ה, י ע״א. אפשר שיש כאן השפעה של הכרזת האר״י לפני קריאת שמע על המיטה, שאף השינה, כזכור, היא מעין מיתה.

				

				
					2027	ירוש׳ שקלים פרק ב הלכה ה (תשס״ה, יא ע״א); בר״ר פרשה פב סי׳ יא (ווילנא תרנ״ז). ובלשון הרמב״ם, הלכות אבל פרק ד משנה ד: ׳הצדיקים אין בונים להם נפש על קברותיהן. דבריהם הם זכרונם׳. וראה י׳ ליכטנשטיין (לעיל הערה 60), עמ׳ 197-196.

				

				
					2028	בבא קמא טז ע״ב; ילקוט שמעוני לדהי״ב לב, רמז תתרפה.

				

				
					2029	רבה של זלצבורג כתב בצוואתו משנת תקט״ו שיאמרו רק מדברי תורתו. ראה ליכטנשטיין (לעיל הערה 60), עמ׳ 70 הע׳ 16. על הזיקה בין לימוד תורת הנפטר ורעיון ההשתטחות על קברי צדיקים (המאפשרת ממילא פטור מביקור פיזי) ראה ר׳ מנחם מנדל שניאורסון, תורת מנחם, א, תשנ״ג, עמ׳ 93 ועוד. 

				

				
					2030	בית יוסף, יו״ד, סי׳ שדמ. הובא גם אצל ליכטנשטיין (לעיל הערה 60), עמ׳ 72.

				

				
					2031	שער המצות, פר׳ ויחי, י ע״א. וראה להלן הערה 99. גם במשנת ירוש׳ שקלים, פרק ב הלכה ה (תשס״ה, י ע״ב), נאמרה דעת רבי נתן: ׳בונין לו נפש על קברו׳.

				

				
					2032	ברכות נח ע״ב; פסחים נד ע״ב; מועד קטן ח ע״ב. אולם בבר״ר פד יט, ורש״י לברא׳ לז לה — ׳גזרה על המת שישתכח מן הלב׳. ונוסח זה נפוץ.

				

				
					2033	נ׳ רובין העמיד על סמלי ניתוק והמשכיות הבאים בו־זמנית. ראה (לעיל הערה 12), עמ׳ 53. וראה עוד שם, עמ׳ 78, 116-114. אפשר לחשוב גם על קשרים דומים בין טקסי לידה ומוות, כגון בחתיכת הטבור, מחד גיסא, ובפקיקת הנקבים, מאידך גיסא. 

				

				
					2034	ח״א צא ע״א. וכן רקנטי, פר׳ ויחי, לח סע״ב; ר׳ אליה די־וידאש, ראשית חכמה, שער האהבה, פרק ו, עא ע״ג. וראה להלן הערה 78.

				

				
					2035	אמירה החוזרת ונשנית במקורות מדרשיים רבים (ראה חלופות אצל סבר, מכלול, ב, תשכ״ב, עמ׳ 914 טור ב). וראה זוהר ח״ג רנז ע״ב, ובניצוצי זוהר שם; סדר גן עדן, בית המדרש לילינק, ב, עמ׳ 52, 135-133; ר׳ שבתי הורוויץ, נשמת שבתי הלוי, פאדגורזע־קראקא תרנ״ח, ו ע״ב; ועוד.

				

				
					2036	כך אמרה לאה לש״י עגנון. לפנים מן החומה, תשל״ה, עמ׳ 12.

				

				
					2037	ראה אידל, החויה המיסטית אצל אבולעפיה, תשמ״ח, עמ׳ 131 והע׳ 7. ושם גם על הרעיון של מורה נבוכים ח״ג פנ״א שגרם לדימוי של ר׳ עזריאל (רצוי היה להביא שם נוסח אחר, בעיקר: ׳ידעך׳ במקום ׳יתרבה׳. ראה גם בתרגום למו״נ של הרב קאפח, עמ׳ תט, ליד הפניה 5; וכן תרגומו של מיכאל שורץ, תשס״ח, עמ׳ 408). אגב, נראה לי שר׳ יצחק עראמה מתנגד לרעיון המובע בדימוי ההבהוב. ראה עקדת יצחק, פר׳ חיי שרה, שער כב, על הפסוק ׳צופיה׳.

				

				
					2038	זוהר ח״א ריח ע״ב (וראה הערתו של ג׳ שלום במהדורת הזוהר שלו, שם); משכן העדות, כ״י ברלין 833, דף 175א; ספר הרמון, עמ׳ 393. וראה תשבי, משנת, ב, עמ׳ קמט. ראה גם מעבר יבק, שפתי צדק, ריש פרק לב. ביטוי נוסף יש לראות באמור להלן סביב הפניה 109.

				

				
					2039	ספר חסידים, מהד׳ ויסטינצקי, סי׳ שלב. אמנם היו חילוקי דעות בנושא. ראה בר־לבב (לעיל הערה 11), עמ׳ 159-153. וראה של״ה, קמה ע״ב [= ח״ב, ה ע״ד]; Die Wormser Minhagbuecher, בספר הזכרון לדוד קאופמן, ברסלאו 1900, עמ׳ 298; ש״ח קוק, עיונים ומחקרים, ירושלים תשכ״ג, עמ׳ 74-71; בן־ציון דינור, ישראל בגולה, ב(2), תשכ״ז, עמ׳ 645, סי׳ מט. יש שקושרים זאת ברעיון שמצוה שאדם נהג בחייו תהיה מליצת יושר (בדומה לשולחן, בסמוך). ראה מעבר יבק, שפתי רננות, פרק יג.

				

				
					2040	ראה גרשם שלום, ״לבוש הנשמות ו׳חלוקא דרבנן׳״, תרביץ, כד (תשט״ו), עמ׳ 302-297. וראה מעבר יבק, שפת אמת, פרק לב; חלמיש, מבוא, עמ׳ 201, 222-221.

				

				
					2041	ויש שציוו להכניס לקברם את חידושי התורה שהעלו בחייהם, בין שנתפרסמו ובין שלא. וראה שפרבר, מנהגי, ב, עמ׳ נ-נב; הנ״ל, כרך ד, עמ׳ קצז-קצט, ובמקורות הביבליוגרפיים שהובאו שם. אגב, בעת הלוויתו של הרב יחזקאל אברמסקי בירושלים נשאו את כרכי פירושו לתוספתא, חזון יחזקאל.

				

				
					2042	אגב, בסדר גן עדן נמצא כי כשצדיק עולה למרום מפשיטים את בגדיו ׳ומלבישים אותו שמונה בגדים של ענני כבוד ... ונותנים שמונה הדסים בידו׳ וכו׳ (ילינק, בית המדרש, ב, עמ׳ 52). וראה עוד מעבר יבק, שפת אמת, סוף פרק לב; שם, שפתי רננות, פרק יב. על משמעות ההדס ראה נגה הראובני, טבע ונוף במורשת ישראל, 1980, עמ׳ 83-82. עוד לעניין ההדס ראה חלמיש, הנהגות, עמ׳ 492-489, 494; א׳ אופיר שמש, חומרי מרפא בספרות היהודית של ימי־הביניים והעת החדשה, ישראל תשע״ג, עמ׳ 289.

				

				
					2043	א׳ בר־לבב (לעיל הערה 11), עמ׳ 347-346.

				

				
					2044	וראה שו״ת יביע אומר, ה, יו״ד, סי׳ כא. ׳לכבוד ולתפארת׳ בלשונו. ובדומה, לאחר שנת אבל אדם מכבד אביו באומרו: זכרונו לברכה לחיי העולם הבא (קדושין לא ע״ב). והיטיבו לתאר זאת מבחינה פסיכולוגית במסכת שמחות, ט כא: ׳המכבדן [את הוריו] בחייהן אינו מכבדן אלא משום יראה ומשום ירושה, והמכבדן במותן אינו מכבדן אלא לשם שמים׳. בהקשר לכך נזכיר כי בקהילות מסוימות נהוגה נשיקת ידו (בעיקר) של נפטר. ככל הנראה זו מביעה אהבה, כבוד וגם רציפות. אולם יש שאסרו נשיקת פרישות של הורים לילדיהם. כך מעבר יבק, שפת אמת, פרק יא, בשם צרור המור. כיוצא בכך, ׳יש נייחא לאב שבניו יעסקו בקבורתו׳, והם גם שמשליכים העפר תחילה לתוך הקבר. ראה בניהו, מעמדות, עמ׳ רעד-רעה.

				

				
					2045	בהקשר זה יצוין כי אכן בתלמוד נמצא ביקורת קשה על מי שאינו מביא ילדים לעולם, וביקורת נוקבת ומועצמת מופיעה בספרי קבלה, כגון רמד״ל, שו״ת לר׳ משה די ליאון בעניני קבלה, בקובץ של תשבי, חקרי, א, עמ׳ 58; רקנטי, פר׳ וישב, לג ע״ג; והרבה בקבלת האר״י. בסבא דמשפטים זהו המקרה היחיד שעונשו גלגול. במיוחד נתקשר הדבר למצות היבום, ולא נוכל כאן אלא לרמוז לכך. וראה למשל רמד״ל, הנפש החכמה, סוד היבום. 

				

				
					2046	שים לב ללשונו של מעבר יבק, שפתי רננות, פרק כד: ׳ואלמלא נתן רשות לעין לראות היה רואה בלילה שיוצא השבת ובלילי ראש חודש ומועדים כדיוקנאות על הקברים המודים ומשבחים להקב״ה׳. וראה להלן סוף הערה 89.

				

				
					2047	ספרי על ספר דברים, מהד׳ א״א פינקלשטיין, תשנ״ג, פיסקא רי, אות ח, עמ׳ 244. אגב, בדרשה זו מצא הגר״א (ביאורו לשו״ע, או״ח סי׳ רפד אות יז) אסמכתא למנהג הזכרת נשמות בשבת בבית הכנסת.

				

				
					2048	ספר חסידים, ויסטינצקי, עמ׳ 87 סי׳ רעג. ועוד שם, עמ׳ 37 סוף סי׳ לד. ועיין הדיון במחזור ויטרי, עמ׳ 392, סי׳ שנג. וראה אוצר הגאונים, לחגיגה טו ע״א, עמ׳ 28-27. וראה גם י׳ תא־שמע, ״קצת ענייני קדיש־יתום ומנהגיו״, תרביץ, נג (תשמ״ד), עמ׳ 561-560 [=מנהג אשכנז, עמ׳ 308-306]; אריה אדרעי, ״כפרה למתים״, מחקרים בתלמוד ובמדרש, ספר זיכרון לתרצה ליפשיץ, ירושלים תשס״ה, עמ׳ 4 והע׳ 10, ועמ׳ 27-25, שביקש למצוא בהלכות תלמודיות את השורשים הרעיוניים למנהג המאוחר שתא־שמע עמד עליו. וראה גם מעבר יבק, מאמר שפתי רננות, סוף פרק ב; וכן המהרי״ץ, בתכלאל, קמ ע״א: ׳טוב לבני׳ בתוך שנת אביהם או אמם להפטיר בבהכ״נ וכן [= וכך] יהיה למת נחת יתירה׳. אולם יש לציין שר׳ אברהם בר־חייא, התנגד בחריפות לרעיון שחיים יעשו למען מתים (פרט להשבת גזילה), ובלשונו: ׳מחשבות בדויות ... ותוחלת שוא׳ (הגיון הנפש העצובה, עמוד רביעי, לייפציג תר״כ, לב ע״א). לא הצלחתי לברר אם יש כאן ביטוי לעמדתו השונה של איש ברצלונה (שהיתה בה פעילות פילוסופית ומיסטית) או שמא היו לו קרובים בדעה זאת.

				

				
					2049	אמנם יש מסתמכים על מעבר יבק, שכוחות הדין שולטים בבית אבלים, ולכן אין טועמים. ראה שלמה דיין, שו״ת עטרת שלמה, ירושלים תשס״ד, סי׳ כח, עמ׳ רצ-רצג.

				

				
					2050	ראה מעשים שונים שנזכרו במעבר יבק, שפת אמת, פרק כא. וראה עוד תא־שמע (לעיל הערה 87), עמ׳ 560 הערה 8. יצוין כאן הזוהר, אשר בח״א ריח ע״א, מספר על תפילת רשב״י שהצילה את ר׳ יצחק מן המוות, ועל הינוקא שהתפלל על אביו, ר׳ יוסי דמן פקיעין, ששב לחיים (ח״ג רד ע״ב-רה ע״א). מעניין שבחסד לאברהם, מעין ד נהר נא, בסופו, נאמר שהאב נהנה שעה שהבן מקיים מצוות, כביכול תודעתו ממשיכה להתקיים. אמנם נראה שהמקור לכך הוא בזוהר ח״ג קטו ע״ב, אך שם נאמר דבר זה מנקודת ראות של הבן.

				

				
					2051	ראה, למשל, מעבר יבק, שפתי רננות, פרק כ; שערי תשובה על שלחן ערוך, או״ח, סי׳ רכד ס״ק ח, המצטט מהחיד״א בשם סבו, בעל חסד לאברהם. על תלישת עשבים כרמז לתחייה, ראה בניהו, מעמדות, עמ׳ סא. ושם: ׳דבר זה מצוי בכל ספרי הראשונים שיש בהם דיני אבילות׳. גם מ׳ גידמן, התורה והחיים בימי־הביניים בצרפת ואשכנז, תל־אביב תשכ״ח, א, עמ׳ 169 הע׳ 5, מזכיר את המנהג אך בנימוק שונה: ׳השלכת עפר מאחורי הראש הוא מנהג ישן אצל האשכנזים הראשונים לגרש הרוחות הרעות׳.

				

				
					2052	ראה א״י שפרלינג, טעמי המנהגים ומקורי הדינים, ירושלים [תשי״ז], עמ׳ תע. ולפי מעבר יבק, שפתי רננות, פרק יט, אחד הטעמים שלא לנגב ידים אחרי הנטילה עם צאתו של אדם מבית קברות הוא ׳כי בזה מראה שאינו מסיח דעתו מן האבל׳. ועיין עוד שם.

				

				
					2053	ברכות יח ע״א.

				

				
					2054	ביטויים אחרים של ניתוק והמשכיות בטקסים שונים ראה לעיל הערה 72.

				

				
					2055	ספר החזיונות, תשי״ד, עמ׳ מד; מהד׳ פיירשטיין, תשס״ו, עמ׳ 74. בוודאי ובוודאי יש עניין רב בדיונים על משה רבינו. ראה למשל, משה חלמיש, ״קווים לדמותו של משה רבינו בקבלה״, משה אבי הנביאים, עורכים: מ׳ חלמיש, ח׳ כשר וח׳ בן־פזי, תשע״א, עמ׳ 365-364, בתמציתיות; ובהרחבה רבה אצל עודד ישראלי, פתחי היכל, תשע״ג, בעיקר עמ׳ 289-270. 

				

				
					2056	ח״א ריח ע״ב, ח״ב קמב ע״ב. ולכל הנושא ראה את סיכומו היפה של תשבי, משנת, ב, עמ׳ קמז-קנא. פרטים הרבה חזרו ונזכרו אצל ר׳ אליהו די־וידאש (ראה לעיל הערה 50); מעבר יבק, שפתי צדק, פרק לב.

				

				
					2057	במקור, במדבר רבה פרשה יא אות יז, באים דברים מקבילים על רשעים. 

				

				
					2058	כתבי רמב״ן, ב, מהדורת הרב שעוועל, עמ׳ תקמג. ראה גם ר׳ משה תקו, כתב תמים, נדפס באוצר נחמד, ג, תר״ך, עמ׳ 88.

				

				
					2059	פרק ד משנה ז. מהד׳ ד׳ שפרבר, תשנ״ד, עמ׳ 35. 

				

				
					2060	זוהר ח״ג עא ע״ב. בתרגומו של תשבי, משנת, ב, עמ׳ קפ. ראה גם שער היחודים, פרק ח, לעמבערג תרט״ו (וד״צ ישראל תש״ל), ח ע״ב. וראה הסבר לכך שיש מצוה לבנות ציון על הקבר לאחר שבעת ימי האבל, והוא מעין מושב לרוח המת (שער המצות, פר׳ ויחי, ירושלים תרס״ה, י ע״א). וראה לעיל הערה 70. רוח דומה עולה בשו״ת דאיינה. אציין דוגמה ליישום חסידי: ׳כל הצדיקים גם אחרי הסתלקותם זכותם נשאר עלינו׳ (ר׳ שלמה מרדומסק, תפארת שלמה, פר׳ נח, תשנ״ב, ח ע״ב). השווה את עמדת רמ״מ שניאורסון, לעיל הערה 68. וראה גם לעיל ליד הפניה 28.

				

				
					2061	אגרת הקדש, סי׳ כז. וכן הריי״ץ שניאורסון, ספר המאמרים — תש״ג, ברוקלין תשל״ז, עמ׳ 85. וראה שלי גולדברג, מסע הנשמה, ירושלים תשס״ט, עמ׳ 40-31. אמנם ייתכן מאוד שיש כאן פולמוס מוסווה נגד תופעת הצדיקות שהתפשטה אצל תלמידי המגיד, ורש״ז לא ראה אותה בעין יפה. וראה חלמיש, משנתו, עמ׳ 353, 391. ביטוי דומה וחריף לעילוי המיוחד עולה מדברי רמ״מ שניאורסון, הקובע כי השקלא־וטריא בשאלה אם צדיקים מטמאים או לא הוא ׳רק ע״פ נגלה דתורה, היינו בדרגת התורה כפי שנתלבשה בעולם ... משא״כ ע״פ פנימיות התורה ... צדיקים אינן מטמאין ... אדרבה, על ידם נעשית הוספה ועלי׳ בטהרה וקדושה׳ (תורת מנחם, ב, תשנ״ד, עמ׳ 173-172). וראה להלן הערה 133.

				

				
					2062	כתובות קד ע״א.

				

				
					2063	למשל, ח״א ריח ע״ב-ריט ע״ב.

				

				
					2064	ח״ג ריט ע״ב (רע״מ). דברים אלה נועדו, בין היתר, להקלת אימת המוות. וראה הריי״ץ, ספר המאמרים, תרפ״ט (ברוקלין תש״ן, עמ׳ 80), ׳הזמנה לנשמות הצדיקים הוד כ״ק אבותינו רבותינו הק׳ אשר יבאו אל החופה ולברך את הזוג׳ (עיי״ש); ר׳ מנחם מנדל שניאורסון, תורת מנחם, יא, תשנ״ט, עמ׳ 27.

				

				
					2065	ראה, למשל, חביבה פדיה, הרמב״ן, תל־אביב תשס״ג, עמ׳ 19.

				

				
					2066	בכתובת הקדשה בבית כנסת בגר אווינה שבאיטליה, 1140, חקוק: תהא נפשו צ[רורה] וכו׳. ור׳ יצחק הזקן כתב על בנו אלחנן, שנהרג בשנת 1184: ׳ולפי דבריו של בני תנוח נפשו בצרור החיים׳ (תמים דעים, ווארשא תרנ״ז, סוף סי׳ פז, יט ע״א). ועדיין תמצא שבמאה הארבע־עשרה נכתב במפורש: ׳תהא נפשה צב״ה׳. ראה בתוך מאמרו של הרב ישראל פלס, ״על תשובה מבעל תרומת הדשן״, מוריה, שבט תשמ״ו, עמ׳ צ.

				

				
					2067	ראה, למשל, שבת קנג ע״ב; רמב״ן, תורת האדם (לעיל הערה 39), עמ׳ רצח, שא. ולפי ר׳ אשר בן דוד, ספר היחוד, סוד י״ג מדות, ירושלים תשכ״ה, עמ׳ כט, הוא ׳מקום שחוצבו משם׳ צדיקים גמורים שדבקו במידות הקב״ה ושבים לשם (וראה גם שם, עמ׳ מז). 

				

				
					2068	וראה הערת רמד״ל, שקל הקדש, תרע״א, עמ׳ 75 (=מהד׳ ש׳ מופסיק, לוס אנג׳לס תשנ״ו, עמ׳ 61).

				

				
					2069	זוהר, אדרא זוטא, האזינו, ח״ג, רצו ע״ב. וראה תשבי, משנת, א, עמ׳ לה. יש להניח שמקור הרעיון הוא בתלמוד, סנהדרין סח ע״א, שם באו תלמידי ר׳ אליעזר לבקרו, וכאשר השיב להם: ׳הוא טהור׳, מסופר כי ׳ויצאה נשמתו בטהרה׳. סיפור דומה אחר ראה בבבא מציעא פו ע״א.

				

				
					2070	שו״ת דאיינה, ח״א, עמ׳ 134, מיום תשעה בפברואר רפ״ט (1529).

				

				
					2071	על השגות עליונות של אדם סמוך לפטירתו — השווה זוהר, ח״א, רכו ע״א; ח״ג, רפח ע״א; ר׳ משה די־ליאון, משכן העדות, כ״י ברלין 833, 174ב-175א. וראה את המסופר על רצ״ה מזידיטשוב: ׳ואח״כ אמר תורה ופירש המדרש [בתנחומא ועוד הרבה] ׳כד דמך ר׳ אבהו אחזו ליה י״ג נהרי אפרסמון׳ [שהם בעצם שכרו על לימוד תורה], ובאמצע הדרוש עלתה נשמתו השמימה׳ (ספר ההסתלקות [לעיל הערה 3], עמ׳ כח). גם על ר׳ נחמן מברסלב נמסרו דברים דומים: ׳וכבר זמן ארוך לפני הסתלקותו התחיל לחפש מקום קבורה בשבילו, כי מפני טעם כמוס לא רצה לשכוב בברסלב. וסו״ס בחר באומן, כי אמר שכמה וכמה תקונים תלויים בזה, וכמה וכמה סודות יש בזה שאי־אפשר לגלות אותם. וכאשר נתישב באומן היה כבר חלש מאד. ובשבת נחמו נתקבצו אצלו הרבה חסידים וקודם שנטל ידיו לסעודה ענה ואמר: ׳על מה באו העולם לכאן הלא עצה אינני יודע כלום, כי אני עכשיו איש פשוט. פרוסטק׳. והאריך בשיחה זו עד שמתוכה נכנס בדברים וגילה תורות נפלאות׳ (ספר ההסתלקות [לעיל הערה 3], עמ׳ יד).

				

				
					2072	מובא בספר ההסתלקות, שם, עמ׳ יז.

				

				
					2073	עמדנו על כך בקצרה חלמיש, מבוא, עמ׳ 216. על מקורות תלמודיים ראה אורבך, חז״ל, עמ׳ 199-190; רובין (לעיל הערה 12), עמ׳ 71-68.

				

				
					2074	כך לפחות בימים הראשונים. למשל, זוהר ח״א רכו ע״א; משכן העדות (לעיל הערה 110), דף 175א. ובעצם כל נושא ה׳יחודים׳, בעיקר בכתבי רח״ו, הנעשה ליד קברו של צדיק, בנוי על הרעיון שהנפש נשארת בקברה. אמנם תמצא בשער היחודים (לעמבערג תרט״ו [וד״צ ישראל תש״ל], ח ע״ג), שהנפש הנשארת בקבר היא זו של מי שנר״ן שלו מבריאה ועשייה, אך מי שנר״ן שלו מאצילות ׳נפשו תעלה׳. אך אכמ״ל.

				

				
					2075	כנראה שמשום כך גברה הסקרנות לצפות ברגעים האחרונים, ואין מניחים לאדם להיות לבדו ברגע הפטירה (אמנם ניתנו סיבות נוספות). אגב, תפיסת העולם הזה כפרוזדור מצויה היא אצל חז״ל (למשל, אבות ד 
כא).

				

				
					2076	ספר ההסתלקות (לעיל הערה 3), עמ׳ י. אמירה דומה מיוחסת בחסידות לר׳ נחמן מברסלב, לר׳ שניאור זלמן מליאדי ועוד. ולמעשה, כך כבר סוקרטס, ראה אפולוגיה d40, כתבי אפלטון, תרגום י״ג ליבס, תשט״ו, א, עמ׳ 236: ׳הנשמה ועקירתה ממקום זה אל מקום אחר׳. תודתי לפרופ׳ שמואל הרוי שנעזרתי בו במציאת המקור המדויק.

				

				
					2077	אלי ויזל, הנשמה החסידית, 2012, עמ׳ 260.

				

				
					2078	ספרי, פר׳ בהעלותך, פיסקא קג; במדבר רבה פרשה יד, סוף פר׳ נשא; ילקוט שמעוני, שמות, רמז תלא; מדרש אגדה (ש׳ בובר), שמות לג כ, ירושלים תש״ע, עמ׳ רמט; יהודה אייזענשטיין, אוצר מדרשים, מסכת חבוט הקבר, תרפ״ח, א, עמ׳ 93. על המקור האחרון ראה ראשית חכמה, שער היראה, פרק יב, תשד״ם, עמ׳ רלד. כיוצא בכך, ׳אחד הצדיק ואחד הרשע מקבילין פני השכינה בשעת מיתתן׳ (שמחות דרבי חייה, ד ב, מהד׳ היגער, נויארק תרצ״א, עמ׳ 226); בניסוח של פרקי דרבי אליעזר, פרק לד: ׳אין הנשמה יוצאה מן הגוף עד שתראה השכינה׳ (מהד׳ רח״מ הורוביץ, תשל״ב, עמ׳ 118); ובהרחבה, זוהר ח״א צח ע״א, ריח ע״ב, רכו ע״א; ח״ג פח ע״א, קמז ע״א (בארמית); משכן העדות (לעיל הערה 110), דף 153ב. וראה דיונו הרחב של ג׳ שלום, לבוש הנשמות ו״חלוקא דרבנן״, בקובץ שדים, רוחות ונשמות, בעריכת אסתר ליבס, תשס״ד, עמ׳ 230-215. ראה גם ספר תש״ק, דף 1ב, במהד׳ J. Zwelling, Sefer Tashak, 1975, p. 6.

				

				
					2079	ומה מאחלים משתתפי ההילולא או למצער המתפללים בבית־הכנסת? ׳שלנשמה תהיה עלייה׳. וראה ש׳ גולדברג (לעיל הערה 100), עמ׳ 116-113. שמא יש בצד הגסטרונומי שבטקס (שהוא אמנם חד־פעמי) מעין מקבילה לנוהג במרחב המזרחי ׳לעשות ברכות׳. ראה לעיל סמוך אחרי הפניה 88. 

				

				
					2080	זו, כנראה, הסיבה שיש קוראים לפני המת את שיר השירים. ׳ואם הוא ב״מ ת״ח [=בר־מינן תלמיד חכם] נחלקים לשתי כתות ... והכת הב׳ אומרים שיר השירים ואחר שיר השירים אומרים השם׳ (נחלת אבות [לעיל הערה 63], צ ע״א). ועוד, אולי זו גם הסיבה למנהג שהמלווים את המת לבושים בגדים חגיגיים.

				

				
					2081	ח״ג עא ע״א (בתרגומי).

				

				
					2082	דרשות הר״ן, הדרוש השמיני, מהד ל״א פלדמן, ירושלים תשס״ג, עמ׳ רצו. הובא אצל ליכטנשטיין (לעיל הערה 60), עמ׳ 331.

				

				
					2083	ספר העיקרים, מאמר רביעי פרק לה. הובא אצל ליכטנשטיין, שם.

				

				
					2084	ספר חסידים, מהד׳ ויסטינצקי, עמ׳ 86, סי׳ רע (מהד׳ מרגליות, עמ׳ שי, סי׳ תנ). בהקשר זה אפשר להזכיר את מעמד התפילה של המתים למען עצמם ולמען החיים בליל הושענא רבה. ראה ספר חסידים, שם, עמ׳ 378, סי׳ תתתשמג; זוהר ח״ב קמב ע״א.

				

				
					2085	מעבר יבק, מאמר ה, אמרי נועם, פרק מ, מד ע״א.

				

				
					2086	הובא במאמרו של משה אידל, ״תרגומו של ר׳ דוד בן יהודה החסיד לס׳ הזהר ופירושיו לא״ב״, עלי ספר, י (תשמ״ב), עמ׳ 87-85. אגב, ׳אצל קצת אנשי המעלה׳ יש שמודיעים להם סמוך למותם את מצב הזכויות והעברות שלהם כדי שיספיקו לתקן את הדרוש. לכן בעל מעבר יבק (שפת אמת, פרק יד) הרחיב את המעגל ודרש לחזק כל אדם ׳לטהר מעשיו ורעיונותיו סמוך למיתתו׳.

				

				
					2087	רמ״ק, אור יקר, כרך יג, סי׳ טז, תשמ״ה, עמ׳ סד (וכן זק, בשערי, עמ׳ 220 הע׳ 32; ליכטנשטיין [לעיל הערה 60], עמ׳ 366). בזוהר ח״ג רד ע״ב נמסר על הינוקא ש׳פומיה בפומיה [של אביו המת] מתדבקא׳. ובעצם כבר היה הדבר לעולמים, אצל אלישע (מל״ב ד לד), אם כי למטרה אחרת. אגב, האזהרות שהזהיר אלישע את נערו מזכירות אזהרות דומות של האר״י לר׳ חיים ויטאל. נוסיף כי גם השבתאים עסקו בכך ודיברו, למשל, על ר׳ דוד חבילייו, שאחרי פטירתו גילה רזים עילאיים למשתטחים על קברו. ראה מ׳ בניהו, התנועה השבתאית ביון, עמ׳ פ [=ספונות, כרך יד, תשל״א-ח]; הנ״ל, דור אחד בארץ, ירושלים תשמ״ח, עמ׳ קנא.

				

				
					2088	בניהו, תולדות, עמ׳ 157. וראה שער היחודים, פרק ג (לעמבערג תרט״ו, דף ג; ברוקלין תש״ע, עמ׳ טו). וראה בועז הוס, ״פולחן קברי הצדיקים בקבלת צפת״, מחניים, 14 (תשס״ג), עמ׳ 134-130; הנ״ל, ״הקהילות הזוהריות של צפת״, שפע טל, עיונים מוגשים לברכה זק, באר־שבע תשס״ד, עמ׳ 155-149; זק, בשערי, עמ׳ 219 והע׳ 32; J. Garb, The Cult of the Saints in Lurianic Kabbalah, JQR, 98, 2 (2008), pp. 211-215. 

				

				
					2089	ראה, למשל, שער הגלגולים, הקדמה לח, מהד׳ אשלג, עמ׳ קמ [=צפת תשס״א, עמ׳ תכא]; שער היחודים, לעמבערג תרט״ו (וד״צ ישראל תש״ל), ח ע״ג; ועוד הרבה. וראה גארב (הערה קודמת), עמ׳ 223-216. 

				

				
					2090	סוטה לד ע״ב, ובמדרשים.

				

				
					2091	כמובן שרעיון החדלון לא חדל להתקיים בהקשרים אחרים. ולמשל, ר׳ אלעזר אזכרי יכול לנמק חובת ׳סתימת עינים בעת התפלה׳, כדי להתנתק מהעולם, ובלשונו: ׳כלומר, כאלו נפטר מהעולם׳ (ספר חרדים, סח ע״א).

				

				
					2092	שער היחודים, לעמבערג תרט״ו (וד״צ ישראל תש״ל), ג ע״ד; קארעץ תקמ״ג, ד ע״ג, בשינויים קלילים. 

				

				
					2093	ראה, למשל, חלמיש, חקרי, עמ׳ 259-249. שם גם הוזכרה עמדתו השלילית, במקרים מסוימים, של האר״י (ראה שם, עמ׳ 257-256, וכן עיין באר היטב לשו״ע אורח חיים, סי׳ תקנט ס״ק יז, המתיר בשם האר״י לילך לבית העלמין רק לצורך הלווית המת). על נפילת אפיים והשתטחות על קבר כתחליף למוות ראה רונית מרוז, גאולה בתורת האר״י, עבודת דוקטור, ירושלים תשמ״ח, עמ׳ 291-287. וראה הקונטרס של ר׳ דב בער, האדמו״ר האמצעי, להבין ענין ההשתטחות על קברי צדיקים. עסקה בכך ש׳ גולדברג (לעיל הערה 100), עמ׳ 122-119. אגב, בקורת נוקבת על ׳מנהג הלולת הצדיקים׳ והשתטחות על קבריהם העלה הרב יוסף משאש, שו״ת מים חיים, חאו״ח, סי׳ רז. עמדה זו בולטת לנוכח הנוהג הנפוץ מאוד במרוקו, עליו כתב בהרחבה יששכר בן־עמי, הערצת הקדושים בקרב יהודי מרוקו, ירושלים תשמ״ד.

				

				
					2094	ראה דיונים רחבים אצל ליכטנשטיין (לעיל הערה 60), עמ׳ 418-387; מ׳ שפילמן, ציון לנפש צבי, פרק ד, אות ב, ברוקלין תשל״ז. על צדיקים שאינם מטמאים, ראה זוהר ח״א קסח ע״א, ח״ב קכא ע״ב. יצוין כי תא־שמע, כנסת, ד, תש״ע, עמ׳ 169, רואה בהיתר לכהנים חלק ממסורת ארץ־ישראלית השונה מזו של בבל, וכי ׳בימי הבינים נשתרשה והלכה הדעה המתירה להיטמא לגדולי הדור ולצדיקים׳ (שם, עמ׳ 180). במאה הי״ח החלו חכמים לדון בשאלת הכהנים (שם, עמ׳ 181). ראה גם ר׳ מ״מ שניאורסון, לקוטי שיחות, יח, תש״ס, עמ׳ 234; אגרות קודש, ו, תשמ״ח, שמח-שמט. וראה לעיל הערה 100.

				

				
					2095	וילנא תרמ״ד, פרק ד, ז ע״א. וראה לעיל ליד הפניה 22.

				

				
					2096	בשהש״ר לפרק א פסוק ב (תשנ״ד, עמ׳ סה) נאמר שכל הצדיקים מתים בנשיקה. גם הרמב״ן, בפירושו לבמד׳ יט ב, כותב:׳״הנפטרים בנשיקה לא יטמאו מן הדין, והוא שאמרו צדיקים אינן מטמאין׳. אפשר להבין כך גם מדברי הזוהר, ח״ג, רס ע״ב, המחייב לעצום עיניים בתפילה, ומי שעיניו פקוחות, ׳כאשר תצא נפשו לא יראה באור השכינה [התרגום עד כאן שלי] ולא ימות בנשיקה׳. משמע שאפשרות זו, הכתובה בזוהר בעברית, יונקת מהמדרש דלעיל (וכך גם בהערה הבאה). על מות משה בתפיסת הזוהר ראה ע׳ ישראלי (לעיל הערה 94), עמ׳ 289-263 (ובנוסח אחר: ׳לא מת משה׳, בקובץ משה אבי הנביאים [לעיל הערה 94], בעיקר עמ׳ 397-394). דיונים אחרים על מיתת נשיקה ראה אידל (לעיל הערה 76), עמ׳ 135-130; אידל (לעיל הערה 3), עמ׳ 63-62; ישראלי, שם, עמ׳ 269-268; רוטנברג (לעיל הערה 3), עמ׳ 157-154.

				

				
					2097	פירושו לפרשת ויחי, לח ע״א (לפני כן, לז ע״ד, הוא מגדיר בפשטות: ׳חיבור הנושק בדבר האהוב לו, כי אז יתחבר נפשו בשכינה׳. צוטט במערכת האלהות, דף קמג). הרמב״ם, במו״נ ח״ג פרק נא, רואה בנשיקה הישארות נצחית של הנפש ודבקותה בשכל הפועל. מעין זה תמצא בזוהר ח״א קסח ע״א: ׳והיא הנשיקה דהיא דביקותא דנפשא בעיקרא׳. אמנם שם מיוחסת אפשרות זו לכל העוסק בתורה לשמה. וקרוב לכך: ׳ומלת נשיקה היא דבקות החשוק בחשוק׳ (רבינו בחיי, כד הקמח, סוף ע׳ ׳אהבה׳, מהד׳ שעוועל, תש״ל, עמ׳ לה).

				

				
					2098	כך הבין זאת בעל מעבר יבק, שפת אמת, פרק כה; ושם, שפתי רננות, פרק ג.

				

				
					2099	ולא הזוהר, כמו שכתוב בתניא ועוד. ראה לעיל, פרק שני.

				

				
					2100	על שימוש של מקובלים בפועל ׳שאב׳ ראה אידל (לעיל הערה 76), עמ׳ 193-192. אגב, יושם לב לביטוי השגור ׳נפח את נשמתו׳, שהוא, כביכול, יוזמת האדם (להוצאת מה שנופח בו) בלא קשר ליוצר האדם.

				

				
					2101	פה ושם זרקנו פירורים באשר למודרנה. עוד יש לשים לב שמטרת הקובץ הנוכחי (המקורי) היתה להבליט את הפילוסופיה של ההלכה לצד היישום המעשי, ולפיכך הרבינו בהצגת ׳מנהגים׳ מגוונים שנבעו מן המחשבה העיונית והביעו אותה. וראה גם דברינו בסוף הערה 60, על הדינים והמנהגים.

				

			

		

	
		
			פרק שבעה־עשר 

			השכלת נשים ומעורבותן בקבלה 

			בפרק זה אני מבקש לעסוק בקצרה בשאלת מעורבותן של נשים, באופנים שונים, בשדה הקבלה. כבר עמדו חוקרים על יחס מיוחד אל האשה בספרות הקבלה לעומת הספרות הרבנית. המקובלים הכירו, מצד אחד, את הדמות הנשית המקובלת, זו שרואים בה כל מיני נקודות שליליות, כגון: מסמלת את הרוע ואת אומות העולם,2102 מגדלת צפרניים, מוציאה דם הלידה, זיקתה לכישוף, מידת הצמצום וכיוצא באלה. אך, מצד אחר, משעה שהראִייה הסמלנית הובנתה בהשקפת העולם הקבלית הרי גם ההתייחסות לאשה לבשה ממד נוסף, והוא חיובי ביותר. הלוא היא היא סמל המלכות, אמנם ספירה אחרונה, אבל ספִירה2103 כחלק מן המערכת הסגורה. השכינה, שבמקורה המדרשי היא שם נרדף לאלוהות, הפכה להיות סמל האשה (התחתונה והעליונה) בלבד.2104 ׳האישה היא בבואה של השכינה׳.2105 בהקשר זה, עניין לנו בניתוחיו של פרופ׳ ישעיה תשבי,2106 ולא אחזור עליהם.2107 וחשובים מאוד הם דבריו של ספר הפליאה (ישראל [תשל״ז], לה ע״ב-ע״ג), המביע יחס חיובי במפורש ובמפורט, ולא אביאם מפאת אריכותם. מקצת החוקרים כבר העמידו על כך כי יחס זה תרם תרומה כלשהי למעמדה החיובי של האשה במשפחה ובחברה,2108 ולהעדר מיזוגניות.2109  

			כידוע, אט אט אחר המצאת הדפוס התחולל מפנה בתחום התרבותי, אשר לא פסח גם על המסגרת הנשית.2110 השאלה, אם נשים יהודיות יצרו ספרות (לפני המאה הי״ט) עולה היום רבות בשיח הציבורי. בהמשך אסקור בקצרה את מעורבותן של נשים בתחומים שונים הקשורים בריטואל הקבלי. לאחרונה גם ספרות המחקר (כגון אידל, גרוסמן, גריס) נתנה דעתה על תופעה זו, ואני מבקש להעלות תרומה קטנה, במיוחד בתחום הקבלי. בכך נמצאתי תובע את עלבונן של הנשים דווקא מפני הלוחמים למענן!  

			בשנת תשנ״ט כתב פרופ׳ זאב גריס כדברים האלה: ׳בעשרים השנים האחרונות מתרבה המחקר על קולה של האשה בתרבותנו ובספרותנו ושאיפתה לסיפוק רוחני׳.2111 מאז רבו הידיעות על פעילותן הספרותית. תמוה הוא אפוא לקרוא במאמרה של פרופ׳ רחל אליאור, בו נכתב בראשו:  

			המעיין בהיבטיה השונים של המסורת הכתובה רבת הפנים, אינו יכול שלא להבחין בעובדה עתירת משמעות — כולה נוצרה, נכתבה, נערכה, נלמדה ונשמרה בידי גברים בלבד. בספרייה בת אלפי הכרכים של ׳עם הספר׳ אין בנמצא אף ספר [הדגשות שלי — מ״ח] בשפה העברית שנכתב בידי אשה, נערך או הובא לדפוס על ידה, עד למאה ה־20.2112  

			דברים אלה חזרו והופיעו בשמה (ויש להניח שהדברים היו לנגד עיניה עובר להדפסתם. וגם אם לא — אתה למד כיצד הובנו דבריה בחוגי האוניברסיטה) גם בכתב־העת של האוניברסיטה העברית בירושלים, חשון תשס״ד, עמ׳ 16, ושם: ׳לאורך כ־3500 שנות יצירה כתובה בספרות היהודית ועד למאה ה־19 אין ולו שורה אחת שנכתבה בידי אישה׳.  

			החרה החזיק אחריה הרב פרופ׳ נפתלי רוטנברג, שכתב (באותו מקור ספרותי) אף ביתר חריפות:  

			הספרות היהודית הקאנונית נכתבה בידי גברים. בכך איננה מייחדת עצמה מכל היצירות התרבותיות הקלסיות שנוצרו במשך אלפי שנים על רקע מציאות תרבותית וחברתית המפלה נשים ומדירה אותן מהמעגלים הציבוריים. הדרתן של הנשים מתחום היצירה הספרותית היתה מוחלטת. לא רק משום שנשים לא כתבו ... אלא גם משום שלא קראו. במילים אחרות, לנשים לא היתה כל נגיעה לספרות, היוצרים והנמענים של היצירה הספרותית היו גברים בלבד. ספרי התנ״ך ... יצירות ההגות של ימי הבינים, ספרות הקבלה וספר הזוהר — כולם נכתבו לגברים בידי גברים.2113  

			הואיל ודברים אלה נשמעים מפי בני סמכא אקדמיים (ומפי נושא גם איצטלא של רב), חובה לדחות בשתי ידיים ובכל פה את הקביעוֹת השגויות והמַטעות, ולהעמיד דברים על דיוקם: ראשית, נשים אמנם קראו ולמדו; שנית, גברים כתבו גם למענן. שלישית, הן יצרו גם בעצמן ואף למען גברים. רביעית, הן גם ערכו ספרים וגם הביאו לדפוס, ובלא קשר להיקפם. חמישית, אף נטלו הן חלק במעגל הציבורי־הדתי כמורות, משוררות, חזניות, שוחטות ומוהלות, וגם במסגרת הריטואל הקבלי. חד וחלק!  

			ומאחר שאליאור ורוטנברג מציינים, כביכול, ׳עובדות׳, הרי בהחלט ניתן לומר ובמשמעות חדשה: ניתי ספר ונחזי. אכן, הידיים ממשמשות והעיניים קוראות ספרים לא מועטים שנכתבו, נערכו או נעתקו (ובוודאי נקראו) בידי נשים — בשדות השירה והספרות, הזכרונות, תפילה ותחינה, פרשנות מקראית והלכתית, מחשבה וקבלה. אני מניח שאיש לא יטען שכל אלה נזדייפו, הגם שפה ושם שואלים הביבליוגרפים אם מדובר באשה שערכה או רק הביאה לבית הדפוס. אבל אלה מקרים בטלים בשישים, והם קיימים גם ביחס לגברים.  

			נקודה נוספת, עִם שאפשר להאחז בשתי המילים, ׳בשפה העברית׳, שנשתרבבו פעם אחת בדבריה של אליאור, כדי למעט בצורה שרירותית את יתר השפות המדוברות, כגון יידיש ולאדינו, אך האווירה הכללית של דבריה מטה את הכף לכיוון של ייחוס אנ־אלפביתיות והעדר ״תרבות הספר״, ואין הכוונה דווקא לעברית, אלא עובדתית: ׳אין ולו שורה אחת שנכתבה בידי אישה׳. ואם בכל זאת נתעקש ונפרש שהכוונה לעברית בלבד, תהא זו דרישה בלתי מוצדקת לחלוטין, כי אדם כותב בשפת הדיבור היומיומית השגורה גם בפי אנשי סביבתו. אז מדוע נדרוש דווקא מן הנשים דאז לכתוב בעברית? זאת ועוד, זוהי דרישה אנכרוניסטית, שהרי גם גברים לא היטיבו לקרוא עברית, שהיתה יותר שפה ספרותית, שתלמידי חכמים ואנשי עט השתמשו בה ואף הם תיבלו לשונם בארמית (כשמדובר בחיבור למדני) או בשפת המקום. אך הציבור בכללו לא נזקק לספרות כשלעצמה.2114  

			גם בתנועת החסידות, הצדיקים נשאו דרשותיהם בשבת, או בהזדמנויות אחרות, ביידיש, שהיא השפה המובנת לכלל הציבור שבפניו עמדו, ואלה הועלו על הכתב בעברית כשפה ספרותית סמוך לאחר אמירתן — אם מידי הצדיק עצמו או מפי שומעי לקחו המיומנים. והרי גם סופרי ההשכלה כתבו עברית ויידיש, ואף בתנועה הציונית — בן־גוריון ואחרים כתבו בשתי השפות. לעומתם, תיאודור הרצל כלל לא כתב עברית, ובכל זאת נחשב ציוני הגון.  

			יתר על כן, דומה כי אין משקל לשאלת השפה. בהקשר שלנו השפה היא אמצעי קומוניקטיבי, והטיעון הוא שלא היתה קומוניקציה בשדה הספרות כי נשים לא קראו, לא למדו ולא כתבו ׳אפילו שורה אחת׳. וכל זאת בשל עֶקרון ההדרה! אדרבה, הקומוניקציה קיימת מפני שאכן ביקשו להעביר את העולם הספרותי (הגברי — אם תרצו) הדתי שהוא כתוב בשפת המקורות, לעולם החי של נשים בעלות רגשות רליגיוזיים, או בתור כאלה שמחנכות ומקנות ידע הלכתי־מסורתי בסיסי לבניהן. לא מקרה הוא שמקובל היה במזרח אירופה, שחתן משגר לכלה, לאחר ״התנאים״, סידור קרבן מנחה. התפילות כתובות בו באות גדולה, כמעט כל התפילות, עם תהילים ומעמדות, מלוּוֹת תרגום עברי־טייטש, דהיינו בלשון יידיש עממית ועסיסית המובֶנת יפה לאשה.  

			התמונה העולה מן החומר המפורט יותר שנביא להלן היא שנשים חיברו חיבורים בשפות מדוברות בסביבתן, עסקו בהלכה, כתבו דברי מחשבה והשמיעו גם דרשות, ערכו ספרים ותרגמו מעברית לשפה המדוברת. הן כתבו יידיש, לאדינו, עברית וארמית (ובוודאי עוד). בסופו של דבר, אין ספק כי במבחן התוצאה המעשית, פֵּרות היצירה הספרותית הנשית מועטים הם לאין ערוך לעומת אלה של הגברים. אך אי־אפשר בשום פנים למחוק את מה שנעשָה וקיים לעינינו. ממילא אין לקבל בשום פנים את האמירה הקטגורית שהן לא כתבו ולא קראו אפילו שורה אחת. ובוודאי שאין שום יסוד, ולוּ קלוש ביותר, לאמירה: ׳המסורת הכתובה ... נשמרה בידי גברים בלבד׳.  

			זאת ועוד, כאשר מבקשים גם להעלות מסקנות מן ״העובדות״ צריך לזכור שאי־אפשר להשליך את ההווה על העבר. במציאות של העבר, נשים לא היו שותפות בעולם הכלכלה ובתרבות בדרך כלל, ואילו נשים יהודיות שותפות היו לפעילות ספרותית יותר מאשר נשי מקומן (למַעֵט נזירות או מיסטיקניות מוסלמיות ונוצריות).2115 גם בעולם הכלכלה והמסחר נטלו חלק חשוב בימי־הביניים באשכנז ובצרפת.2116 

			לא זו אף זו, אין להתעלם מעקרון־הברזל בדבר צנעתה וצניעותה של האשה,2117 זו אשר לא חִפשה ׳שוויון זכויות׳, ואם היתה מלומדת או יצרה יצירה כלשהי, לא ראתה זאת במשקפיים של שוויון, אלא של ביטוי עצמי פרטי או לתועלת הכלל. ואם אינני טועה, כל אותם מקורות שנזכיר להלן, ואחרים, המצביעים על השוואת האשה לגבר, מֵעֵטָם של הגברים יצאו ולא של הנשים. ומעתה נפרט קצת יותר, ועד כמה שאפשר — בגבולות הקבלה. 

			ראשית, באשר לקריאה. ידועה קינתו של ר׳ אלעזר מוורמס, בעל הרוקח, על דולצה אשתו שנרצחה, ולבד מסגולותיה התרומיות היא מתוארת כאשה משכלת שהיתה מלמדת גם את חברותיה.2118 באשכנז, כבר בראשית האלף השני, היו נשים מקריאות תפילה.2119 ר׳ אלעזר בן שמואל הלוי ממגנצה, בן המאה הי״ד, ניסח כך את צוואתו: ׳אלה הדברים אשר יעשו בניי ובנותיי. בבקשתי, ישכימו ויעריבו לבית התפילה ויזהרו מאד בקריאת שמע. ומיד לאחר תפילה יתעסקו מעט בתורה או בתילים או בגמילות חסדים׳. וכן: ׳בני ובנותי אם יוכלו בשום פנים ידורו בקהילות למען ישמעו ולמען ילמדו בניהם ובנותיהם תורה׳.2120  

			גם מתברר שתלמוד תורה היה תופעה מצויה, ואף הצמיח דמויות בעלות שיעור קומה. אחת הנשים המלומדות הידועות ביותר היתה בתו היחידה של הגאון רב שמואל בן עלי (נפטר 1194), חכם בעל שיעור קומה, שעמד בראש ישיבת בגדד למעלה משלושים שנה. ר׳ פתחיה מרגנשבורג, שביקר בבגדאד בשנות השמונים של המאה הי״ב, מספר: ׳והיא בקיאה בקרייה ובתלמוד והיא מלמדת הקרייה לבחורים והיא סגורה בבניין דרך חלון אחד והתלמידים בחוץ למטה ואינם רואין אותה׳.2121 כידוע, גם זקנתו של המהרש״ל הגידה שיעור בפני תלמידי הישיבה.2122 בדומה לה היא זקנתו של ר׳ יאיר בכרך.2123  

			כמו כן, בנו של מורה ההוראה הדגול, ר׳ יהושע פלק הכהן, מחבר פרישה ודרישה, מספר בהקדמתו לסֵפר על אמו, ובין היתר: ׳א״מ [=אמי מורתי] הרבנית מרת בילה ... ולהעלות על הספר קצת ממעשיה הטובים להיות לנו לזכר לדורות ולמען ילמדון ממנה כל בנות ישראל וכן יעשון[!] ... היתה אוזרת כגבר חלציה במשא ומתן בד״ת [=בדברי תורה]׳. ובוודאי לא לשווא כתב עליה ר׳ יחזקאל לנדא, בפרושו דגול מרבבה, לאו״ח סי׳ רסג: ׳ולענ״ד [=ולעניות דעתי] הדין עם ... וכן נ״ל [=נראה לי] להורות כאשת הגאון דרישה, והיא אשה נשאה לבה בחכמה׳. תמהני אם לרמה כזו של ידע, לצד הכרה הלכתית מפי אישיות אוטוריטטיבית נודעת כר׳ יחזקאל לנדא, מגיעות נשים ׳שלא למדו׳ ו׳לא קראו׳. אף ר׳ עקיבא איגר העיד על ׳אחותי היחידה הצדיקת והמלומדה כגברא מרת גיטל׳.2124 כיוצא בכך, מרדכי גירונדי מספר על זקנתו: ׳הרבנית מרת בנוינידה ... היתה חכמה גדולה בתורה ויודעת פרק בשיר, ויש לי בכ״י פירוש איזה פסוקים ושירים. ובבחרותה נשאה ונתנה בארבע אמות של הלכה עם רבני הדור והיו תמהים על חריפותה. וגם אחרי שהיתה לאיש ... לא מנעה עצמה לעסוק בתלמוד ובמדרשים עד יום פטירתה׳.2125 ר׳ אברהם חיים שמחה בונם מיכלזאהן מספר על ר׳ העשיל שסבל מאוד מאשתו ׳המלומדת ומופלגה בש״ס ופוסקים מ[רת] ויטשי, כי היתה רעה לו לקללו ולבזותו׳, ולכן גרש אותה בעל כרחה (מה שהביא למחלוקת בין רבני הדור).2126 לר׳ ליב היתה בת ׳מלומדת ומשכלת ממש, לא היתה דוגמתה בכל ארץ אשכנז׳.2127 ואמנם חשוב לשים לב שלמרות שנתוודענו למקצת נשים ידעניות וכאלה שהגידו שיעורים בישיבה, כמעט לא נותרו בידינו חיבורים בכתב משלהן.  

			כן נודעות שתי בנותיו של ר׳ שניאור זלמן מליאדי: דבורה לאה, אמו של הצמח צדק, שכתבה אגרות בתורת החסידות (ובטרמינולוגיה של חב״ד משמעה גם קבלה),2128 ואחותה פריידא.2129 על חנה רחל, הבתולה מלודמיר (נולדה בערך בשנת 1805), כותבת עדה רפפורט־אלברט: ׳היא למדה תנ״ך בעברית, כתבה עברית ורכשה ידיעות באגדה, במדרש ובהלכה. אף בחסידותה המופלגת נודעה, והיתה מתפללת בהתלהבות שלוש פעמים ביום׳.2130 גם אם נחלוק על פרטים מסוימים המתוארים סביב דמותה של הבתולה מלודמיר, כמנהג ההגיוגרפים, אי־אפשר לשלול לחלוטין אותה ואת ידיעותיה. 

			אכן ידוע חומר תורני־עיוני, חיבור חלקי או מלא, שנכתב בידי נשים. למשל, בדרשה ייחודית מאת ר׳ אברהם אבן מוסה [שנת ת״כ לערך-תצ״ג (1660 לערך-1733)], מגדולי חכמי מרוקו, למזמור ״אשת חיל״ המוסבת על אישה המקדישה את מרב מרצה וכוחה ללימוד,2131 מציין המחבר אף לחידושים שחיברה: ׳וגם ״ותאמץ זרועותיה״ (משלי לא יז) לכתוב החידושים אשר היא מחדשת׳.2132 עם זאת, הוא אינו מזכיר פרטים כלשהם באשר להיקף חידושיה אלו ואף אינו מציין מה הם נושאי חידושיה. אסנת ברזאני, בת המאה השבע־עשרה מכורדיסתאן, מיוחס לה פירוש על ספר משלי, אם כי יש המשייכים אותו לבעלה.2133 כן נודעת כתיבתה והתכתבותה ההלכתית של פִרחה ששון מבגדד־לונדון עם הראשון לציון בירושלים, הרב יצחק נסים. העדות המועלית בדברי ר׳ מיכל זלמן שורקין בדבר כתב הלכתי שלם אשר נתחבר בידי אישה היא בעלת חשיבות מרובה כשלעצמה ... כן מובאים במפוזר בחיבורים שונים דברי הלכה שונים משמותיהן של נשים.2134 

			עוד ייזכרו עליש בת מרדכי מיכלש מסלוצק שתרגמה את הספר הקבלי מעבר יבק בשנת 1704.2135 באיטליה נודעה המשוררת רחל מורפורגו (אמצע המאה הי״ט), שאף שיבצה מוטיבים קבליים בשיריה העבריים.  

			בראשית המאה הי״ז חל מפנה חשוב במזרח אירופה ומופיעה סוגה ספרותית חדשה: תחינה. זו כתובה ברובה ביידיש, ׳לשון אשכנז׳, מפני שזו היתה שפת הדיבור השגורה והרלבנטית למתפללות ולקוראות. אפשר לדבר על התעוררות דתית, שברבות הימים נתחזקה כנראה בשל גזרות ורדיפות מצד אחד, וציפיות משיחיות מצד שני, שהשבתאים גם כן תרמו חלקם. בראשית המאה הי״ז יצא מוניטין לש״ס תחינה, כלומר 360 תחינות על עניינים שונים בחיי האשה כנגד הגברים המעיינים בש״ס (תלמוד). ספרי התחינות זכו למהדורות רבות ושונות, אשר הראשונה מהן נדפסה בבאזל ב־1609.  

			בין המחברות ידועה שרה רבקה רחל לאה (נולדה בערך 1715) ׳בת הרב הגאון המפורסם מהור״ר יוקיל סג״ל הורוויץ אב״ד דק״ק גלונא רבתי, אשת המאור הגאון החריף מהור״ר שבתי יצ״ו אב״ד דק״ק קראסני׳, ככתוב בשער ספרה, ומשמע שהחיבור נדפס (חמוש״ד [לבוב?]) בחיי בעלה, רב מפורסם. בכתבי הזמן,2136 היא נזכרה כאשה מלומדת. ואכן, נראה את השפות השגורות בפיה לצורך כתיבת חיבור זה: את המקור כתבה בארמית ובחרוזים, היידיש הוא נוסח מתורגם שלה ואילו ההקדמה נכתבה עברית בסגנון רבני מובהק. אף היא משתמשת בחומר קבלי.2137  

			בין נשים מחברות תחינות (ביידיש), המפורסמת ביותר היא ׳שרה בת טובים מוהר״ר מרדכי זצ״ל מק״ק סאטנוב׳, כפי שחתמה בסוף ספרה.2138 היתה ׳בת התורני והרבני המופלג בתורה המפורסם מוהר״ר מרדכי בן הרב המאור הגדול מוהר״ר יצחק ז״ל מק״ק סאטנוב׳, נינה של הרב ר׳ מרדכי שהיה אב״ד בבריסק דליטא. נשתמרו שני קובצי תחינות שלה: שקר החן ושלשה שערים. האחרון, תחנה שלשה שערים (רוסיה־פולין תק״ץ), זכה למהדורות רבות.2139 אף היא משתמשת בספר בחומר קבלי, ומושפעת מחמדת ימים. 

			אולם בעוד שמצינו לעיל נשים למדניות בתחומי הלכה, מורות הלכה ומגידות שיעור תלמודי בישיבה, לא מצינו נשים בסדר גודל דומה בתחום הקבלה. נראה שיש אמת רבה בטענתו של א׳ גרוסמן, שהיחס בין נידוּת־טוּמאה לדברי הקודש שהמקובל מלא בהם עלול להיות בהחלט גורם מונע.2140 אך גם אפשר שה׳טרחה׳2141 שנדרשה מלומדי זוהר לא יכלה להתממש בידי נשים עקב מחויבותן המשפחתית, שנודעה לה חשיבות רבה ביותר במסורת היהודית. 

			אכן, קשה להשיב תשובה חד־משמעית באשר ללימוד קבלה, כשם שאפשר למצוא עמדות שונות באשר ללימוד תורה בפי אשה,2142 נוסף לפער הקיים בין ההלכה למעשה. באשר ללימוד תורה, מצד אחד, ניצבת עמדתו העקרונית של רבי אלעזר, הקורא תיגר וצווח ככרוכיא ש׳כאילו לימדה תפלות׳. וכך עולה מן המאמר החריף ׳יישרפו דברי תורה ואל יימסרו לנשים׳ (ירוש׳ סוטה). ומצד שני, בהמשך אותה משנה ובנשימה אחת מופיעה דעתו המנוגדת והמפורשת של בן עזאי: ׳חייב אדם ללמד בתו תורה׳. נכון שלא מעט מחכמי ישראל נקטו במרוצת הדורות כעמדתו של ר׳ אלעזר, ויש שכל כך החמירו עד שבעל שאגת אריה (אשכנז־ליטא תנ״ה-תקמ״ה) כתב: ׳בענין לימוד תורה לנשים ראינו דאין חילוק, ואפילו להשיב על שאלתן בדברי תורה אסור׳.2143 אף על־פי כן, מקובל מאד, הן אצל פרשנים הן אצל פוסקים, ובראשם רמב״ם, שגם לפי עמדתו המחמירה של ר׳ אלעזר, אם חפצה בת ישראל ללמוד מעצמה או להאזין לקול לומדי התורה, אין למנוע זאת ממנה בשום פנים. בהקשר זה מעניינת תשובתו של ר׳ שמואל ארקוולטי, איטליה המאה הט״ז, בספרו מעין גנים, לשאלת אשה מן העיר פדואה אם היא רשאית ללמוד תורה והלכות — כגברים. השיב לה הרב, שמה שאמרו חכמים בענין איסור לימוד תורה לבנות, אמור לגבי בנות קטנות, אבל נערות גדולות ומבוגרות הרוצות ללמוד תורה — תבוא עליהן ברכה. ואף הדגיש שההיתר הוא לפי איכות השואלת. והיות שבמקרה זה היא תלמידת חכמים והיא משתייכת לקבוצה של נשים ׳אשר נדב לבן אותן לקרב אל המלאכה׳, הרי: ׳נשי מופת הנה, ועל חכמי דורן להדרן, לאדרן לסדרן, לחזק ידיהן לאמץ זרועותיהן ... ומהן תצא תורה׳.2144 אף זאת, עלינו להיות ערים גם להשפעות גאוגרפיות ולתהליכים היסטוריים. 

			נקודה אחרונה זו בולטת בדורות האחרונים. כך, תמצא, למשל את ר׳ ישראל מאיר הכהן: ׳וכל החששות והפקפוקים מאסור ללמד את בתו תורה, אין שום בית מחוש בימינו אלה ... כי לא כדורות הראשונים דורותינו, אשר בדורות הקדומים היו לכל בית ישראל מסרת אבות ואמהות לילך בדרך התורה והדת׳.2145 וכן בכתביהם של ר׳ יחיאל מיכל אפשטיין,2146 ר׳ יחיאל י׳ וינברג,2147 ר׳ ישכר תמר,2148 ועוד רבים. חשובה גם עמדתו הפסקנית של הרב יוסף משאש, שהיה רבה של יהדות מארוקו (נפטר בחיפה בשנת תשל״ה), בזכותן של נשים ללמוד.2149 ונזכיר עוד את הרב משה מלכה, שו״ת מקוה מים (חלק יורה דעה, תשכ״ה), הקובע: ׳הדבר פשוט שלא נחלקו בן עזאי ורבי אליעזר אלא בזמניהם, שהיתה האשה כבודה בת מלך פנימה ומעולם לא יצאה אשה חוץ למחיצת הבית ולא לקחה חלק בענייני העולם. שכל עיסקה וחכמתה הצטמצמו בניהול הבית, בחינוך הבנים ובגידולם ... לא כן בימינו אלה׳.  

			משמע, הוראתו המזלזלת של ר׳ אלעזר מעולם לא נתפסה כהלכה חד־משמעית מחייבת, גם אם היו שנענו לה. ואין הוכחה משכנעת יותר מפסק הטור המחייב לקום מפני זקנה, דהיינו תלמידת חכמים, כשם שמצוה לקום מפני זקן. לא בדקו בציציותיה מי גרם ללמדנותה, די היה בעצם היותה מלומדת. וכך פסק בשו״ת זרע יצחק: ׳אשה חכמה נוהגים בה כבוד חכמים׳.2150 ולאחר שאסף חומר רב פסק גם הרב עובדיה יוסף, ובהסתמך על שו״ע יו״ד סי׳ רמד סעיף ז, כי ׳מצוה לקום מפני אשה חכמה בחכמת התורה ... כשם שצריך לעשות כן מפני ... תלמיד חכם׳. ויש לקום גם בפני אשה שהיא צעירה וחכמה בתורה. 

			ובין המקובלים נמצא את רח״ו הכותב: ׳אין צריך לא קימה ולא הידור׳.2151 כנגדו ר׳ אהרן ברכיה ממודנה כיבד את סבתו ׳כאב ואם וגם רב׳.2152 גישה מעניינת נמצא אצל ר׳ בנימין בן מתתיה: ׳אשה זקנה חשובה תהדרה ... ואפשר לרמוז גם זה במלת זק״ן שהוא גי׳ נקבה׳. אך הוא מבדיל בין ׳הנשים המלומדים, המה יותר רעות לעת זקנותם ... ו[אילו]הנשים בורות יותר, טובים לעת זקנותם ... וכלל הדבר, בכל זקן וזקינה תבין פעם או פעמיים אם טובים הם לך — עצתם אל תנח ידך מהם, ואם לאו — לאו׳.2153  

			עמדנו על קצה המזלג ביחס לתלמוד תורה, וננסה להשוות את המצב בלימוד קבלה. נראה כי בימי־הביניים לימוד הקבלה היה מוצנע ליחידי סגולה, וממילא לא הגיעו ידיעות על נשים.2154 אך בזמן החדש פרץ הלימוד יותר לרשות הרבים, בעיקר, כנראה, בעקבות המצאת הדפוס שהביאה בכנפיה גם יצירה ליטורגית ענפה. עם זאת, היו חכמים שהתנגדו להוראה זו לנשים. למשל, ר׳ משה חאגיז,2155 ר׳ יעקב ן׳ נעים2156 ור׳ יקותיאל הלברשטם.2157 גם הצדיק החסידי, ר׳ ישכר בער מרדושיץ, הקפיד שהנשים לא תַרבינה באמירת תחינות, ואף מנע זאת מבנותיו וכלותיו. אולם הוא עצמו תירגם ליידיש למענן את תפילתו של רבי אלימלך מליזנסק.2158  

			במאה השש־עשרה אפשר למצוא נשים מְתַקשרות שחוו גילויי מלאכים. מעניינת היא פרשת הנשים המתוארות בספר חזיונות של ר׳ חיים ויטאל.2159 חלקן היו נשים צדקניות של ממש שעסקו בתקשור ובחלומות, וקשה להניח שאלה לא למדו ולא קראו כלל. אף ידועה ׳אשה חסידה, היתה רואה בהקיץ מראות ושומעת קול מדבר עמה, ורוב דבריה צודקות׳.2160 ויש מן החוקרים הטוענים שתופעה זו, והנביאוֹת בתנועה השבתאית שלאחר מכן, הן שהולידו את הראקציה בעולם הרבני והחסידי, והאשה שוב הוכנסה כ׳בת מלך פנימה׳. מכל מקום, התופעות הללו אינן מצביעות בהכרח על זיקה לקבלה עיונית.2161 

			בכל זאת נמצא כי נשים עסקו בזוהר. המקובל, ר׳ אהרן ברכיה ממודינה (נפטר בשנת 1639) מספר בהערצה על אם־אמו ׳החשובה והחכמה׳, ׳הצדקת והחסידה מרת פיוריטה דאתקריאת בת שבע׳, שהיתה למדנית במקרא, במשנה ובפוסקים, ׳וגם שיח היתה לה בספר הזוהר כפי השגתה׳.2162 עדה רפפורט־אלברט הביאה סיפור מימי הגר״א מוילנה על ׳בתולה אחת עשתה נפלאות ודברה גדולות ולמדה זוהר וסודות נסתרים עם לומדים׳.2163 הרב משאש מספר על קבוצת עולים ממכנס לארץ־ישראל בשנת תרי״ג (1853), ועמהם נמנתה אשה בשם אורודוויניא שהיתה ׳למדנית הרבה בתנך ומשניות וזוה״ק׳.2164  

			ובערך באותו זמן פעלה גיטל, אשת ר׳ זימל חפץ, שהיתה סבתא של הרב יעקב מזא״ה (תר״כ-תרפ״ד; 1924-1860), רבה של מוסקבה. מספר הנכד: ׳היא היתה בקיאה כמעט בעל פה בספרי מנורת המאור, חובות הלבבות, מסילת ישרים, קב הישר ושבט מוסר וגם במאמרי חז״ל. היתה מצטטת אותם בלשונם ממש. מלבד ידיעתה כמובן פירוש כל התפילות והצאינה וראינה, והיתה ׳מגדת׳ בבית מדרשנו בעזרת נשים מדי שבת בשבתו. ׳לא מגדת פשוטה היתה, כלומר: מתוך הספר, אלא תמיד היתה מדברת בעצמה איזה נושא לכל יום שבת ויום שבת על יסודות החיבורים הנ״ל׳.2165 יש לשים לב שהדוגמאות המעטות שהבאנו זה עתה לקוחות ממדינות שונות. 

			גם נמצא תיאור יפה בזוהר, ח״ג קסז ע״ב, על נשים רבות הלומדות בחבורות, אך בעולם הבא. נראה שיש בכך מעין פיצוי לנשים בהווה, אולם עצם קיומו מצביע על חשיבה חיובית. תיאור זה זכה לעיבוד ביידיש,2166 שבוודאי נעשה למען נשים, שהרי מדובר בו על לימודי נשים צדקניות בגן עדן.2167  

			בערך באותו זמן חיה בפראג רבקה בת ר׳ מאיר טיקטינר (נפטרה בשנת שס״ה [1605]).2168 היא ׳המחברת הראשונה הידועה לנו על אדמת פולין׳.2169 בשער ספרה נתכנתה ׳די אשה חשובה הרבנית הדרשנית׳. היא מחברת, מתרגמת ודרשנית ביידיש וגם בלשון הקודש. ספרה מנקת רבקה הוא חיבור מוסרי, וכבר בשער מודיעים כי נכתב למען ׳פרומֶה פרויאן׳.2170 תוכן הספר: דברי מוסר מן הגמרא, ליקוטים ממדרש ומספרות המוסר ומספרות היראים. כן נזכרים בו ספר חסידים, ואף ספר המוסר הקבלי, ראשית חכמה. את ההקדמה המחורזת היא כתבה בעברית. היא גם תִרגמה ליידיש את ספר חובות הלבבות. פעולותיה של רבקה עוררו התפעלות גם בעולם הנוצרי. המלומד המפורסם יוהן כריסטוף וואגנזייל (1705-1633) העלה אותה על נס בספרו על מסכת סוטה (נדפס ב־1674). ב־1719 כתב פרופסור גרמני מחקר מיוחד בלטינית על עבודותיה הספרותיות.2171  

			פרשה בפני עצמה היא הוראת זוהר וקבלה לנשים בתנועה השבתאית. לדעת עדה רפפורט־אלברט, יש לראות זאת לא רק בהקשר המגמה השוויונית שעודדה כתיבה של נשים ואליהן, אלא גם בהקשר של מדיניות שבתאית להפיץ סודות הקבלה כשלב בתהליך הגאולה, שגם נשים נוטלות בו חלק.2172  

			מכל מקום, מחברים שכתבו למען נשים לא נמנעו משימוש בזוהר, או בכתבי מקובלים אחרים, באופן מועט ככל שיהא. למשל, צאינה וראינה, מאת ר׳ יעקב בן יצחק מיאנוב, שהוא לקט פירושים וסיפורים לתורה,2173 כולל בתוכו מוטיבים קבליים מפירושו של רבינו בחיי על התורה. ספר זה, שנוצקו עבורו אותיות מיוחדות שנודעו בשם ׳אותיות צו״ר׳, נדפס ששים וארבע פעמים בין השנים 1622–1785. אין ספק שזו תופעה מרשימה ביותר! משמע שהיה לו ביקוש, ובוודאי גם שימוש. כן נזכיר את נופת צופים שהוא שם אחר לנחלת צבי, תרגום לקוטים מהזוהר ליידיש, בידי ר׳ צבי חאטש. תרגומו של חאטש נועד לנשים ובעלי השכלה מועטה.2174 אף ייזכר ר׳ משה ב״ר חנוך אלטשולר, שספרו ברנטשפיגל מפרט ומסביר הליכות שונות בחיי האשה, ואף הוא מזכיר זוהר וחכמי המקובלים. ספרו הופיע לראשונה בקראקא 1597.2175 די בדוגמאות ספורות אלה להוכיח כי אין יסוד לטענת רוטנברג, שהובאה בתחילת הפרק, כי ׳הדרתן של הנשים מתחום היצירה הספרותית היתה מוחלטת׳. 

			ועתה אגלוש מעט אל מֵעֵבר לשדה הקבלה כדי להצביע על מציאות רווחת. הזכרנו לעיל את סוגת התחינות שכתבו נשים וגברים. אחת מהן היא תחינה אמהות, נכתבה בידי אשה בארמית (ותרגמה בעצמה ליידיש), וזו בוודאי לא היתה שפה מדוברת אלא שפת הלמדנים ויודעי ספר. גם יש לשים לב לתופעה מעניינת: תפילות הגברים מאורגנות בציבור, מנוסחות בלשון רבים ובלשון המקורות, ואילו תפילות נשים הן פרטיות וספונטניות. קשה לדמיין נשים שלא ידעו לקרוא ובכל זאת מביעות תפילות ספונטניות, מעין תפילת חנה. והאם כל התחינות שנתחברו במרוצת הימים לעת הדלקת הנרות בערב שבת לא נקראו מתוך הכתב אלא נאמרו אך ורק מתוך מסירה שבעל־פה מאם לבתה?  

			הדפסת חיבורים מיוחדים לנשים, על תפוצתם הניכרת של אלה, מצביעה על מגמה לתת ביטוי מובהק לנפשן של הנשים ולעולמן. האשה זקוקה לתפילה או לדינים בפני עצמה.  

			את תפילות הנשים מייחד, כאמור, דיבור בלשון יחיד, כאילו שיג ושיח פרטי וספונטני. נראה לי שזה מצביע במידה רבה על אותנטיות ועל אינטימיות שבשיח עם הבורא. בעוד סידור התפילה מורכב מפסוקי מקרא ומקטעי מדרש ותלמוד, כולם ממקורות סגנוניים ומרקע היסטורי שונים, הרי סוגת התחינות, התחינה היומית, מופיעה כיצירה רצופה וקוהרנטית, בצירוף ביטויים מן המקורות. האשה ראויה להתפלל ישירות אל הקדוש ברוך הוא על עצמה, על הבעל, על המשפחה ועל כלל ישראל. אחת הכותבות הנודעות, שרה בת־טובים, עתרה בתפילתה: ׳והשם יתברך יסלח לי שבנעורי פטפטתי בעזרת נשים כשהתפללו וקראו בתורה האהובה׳.2176 התחינות שיקפו עומק רליגיוזי וביטאו רגעים מגוונים בחיי היומיום, למן תחינה ליום שלישי בה האשה מבקשת דירה קרוב לבית הכנסת ולבית המדרש כדי שבעלה וילדיה יוכלו במהירות ללכת לעבודת ה׳, ועד תפילה לפני הפרשת חלה.2177 

			נכון שלא קבעו לומר את התחינות שלוש פעמים ביום כמו בתפילות הגברים, בכל זאת הן היו קשורות למצוות או לחובות מוגדרות, ואלה תלויות־זמן, ובכך ״הבטיחו״ את קיומן. במיוחד תחינות להדלקת הנרות, לשמירת חוקי נידה וכו׳ הקשורות מעצם טבען לזמן מוגדר. אך, כאמור, קיים מגוון נרחב. לא בכדי נקבע במאה הי״ז בספר הלכה מפורסם: ׳די בפעם אחת ביום ובכל נוסח שירצה. ולכן נהגו רוב נשים שאין מתפללות בתמידות משום דאומרי׳ מיד בבוקר סמוך לנטילה איזה בקשה. ומדאורייתא די בזה, ואפשר שגם חכמים לא חייבום יותר׳.2178 למעשה, גם אין לאשה שום חובת מקום כשם שאין לה חובת נוסח מסוים, כי מעל לכל עומדות מחויבויותיה המשפחתיות־הביתיות, ורגישותה מתפרסת על פני תחומים שונים. התחינות היומיות שלה יכולות להיאמר בבית או בבית הכנסת. אכן, באחת התחינות יש תפילה שתיאמר כאשר האשה נכנסת לבית הכנסת. בסדר תחינות, פפד״מ 1672, יש בשבת תפילה לכניסה ויציאה מבית הכנסת, יחד עם תפילת אב הרחמים. כמו כן, בקובץ תחינות שנדפס פעם אחת (פראג תקנ״ב) יש תפילה בראש השנה ויום כיפור שתיאמר בזמן הוצאת ספר תורה. ברור שאלה אירעו בבית הכנסת. ובמיוחד העובדה שסדר תחינות הנפוץ נכרך עם סידור תפילה מלמדת שהוא נקשר לבית הכנסת. משמע, נשים פעילות היו כפרטים גם בתוך המסגרת הציבורית שהופעלה בידי גברים.  

			יש בידינו דיונים בספרות ההלכה אם רשאית אשה לבוא לבית הכנסת בתקופת נידותה. עצם השאלה מלמדת שרגילות היו לבוא. האם הסתפקו כולן בהאזנה בלבד (כך בארצות מסוימות במזרח)?  

			ידוע על נשים שהיו מוהלות או שוחטות.2179 האם הגיעו למעמד זה כשהן בורות? אמנם נכון שהיו גם מתנגדים לכך. מהר״ם מרוטנבורג התנגד (ולא מטעמים קבליים) להיות אשה סנדקית. ובמיוחד ספר הקנה טען: ׳שחיטת האשה פסולה אע״פ שיודעת שיתא סדרי משנה[!]׳. יושם לב שלידיעתה את כל הש״ס לא התנגד אלא להיותה שוחטת או מוהלת.2180  

			והאם ללא יסוד כתב הביבליוגרף א״מ הברמן את מאמרו הארוך ׳נשים מעתיקות׳?2181 האם אפשר להעתיק בלא ידיעת הקריאה, אלא אם כן לפנינו מעשה קוף בעלמא או רפרודוקציה אומנותית. אך רשימתו של הברמן אינה נכנסת לקטגוריות אלה. והרי ידועה, למשל, שרה, בתו של ר׳ דוד אופנהיים, רב ואספן ספרים נודע, שכתבה־העתיקה מגילת אסתר כשרה.2182 אף ד׳ אברמס תיעד אשה מעתיקה ספר קבלי.2183 כן נודעה מאוד מרים בת בניה הסופר מתימן בת המאה הט״ו, ״סופרת אומנת״ שהעתיקה חומש מדויק ויפה ובסופו כתבה דברי התנצלות: ׳אל תשיתו עלי חטאת אם תמצאו בו שגיאות, כי אשה מינקת אנוכי׳.2184 ובאשכנז, ליטטע מרגנשבורג, המפורסמת בהעתקה השירית של ספר שמואל, שגם אם אין הוכחה משכנעת כי היא היתה המחברת, אבל ברור שהיא המעתיקה שכן כך הודיעה [בתרגום] בפתח הספר: ׳זאת כתבתי בעצם ידי, אני ליטע הרגנשבורגית נקראת בשם, לגבירתי בריידלן אותה אקריבה, למען תשתמש בה בקריאתה, זה חפצי׳ [ראה גידמן, התורה והחיים, ג, עמ׳ 92]. גם כ״י בהמ״ל בניו־יורק 4266, ׳סדר פיטום הקטרת נכתב פה מודונא שנת התקל״ו׳ (שער מקושט!) על קלף. ובקולופון: ׳זה הפיטום הקטרת מעשה ידיה להתפאר מהבחורה הכבו׳ והצנו׳ מ׳ אסתר בכמה״ר יוסף רוויגו יצ״ו. ומנחה היא שלוחה אלי יודיטא אשת כ׳ שלמה אוסיליו יצ״ו. וחן חן אומר אליה בעד חבתה ואהבתה אשר הראה אלי׳. וייתכן מאוד שהיו מעתיקות נוספות שנעלמו מאתנו. מובן שאין בכך כדי ללמד על מידת ידיעתן של המעתיקות את משמעות הטקסט. 

			והאם נשים שהביבליוגרף א׳ יערי העלה שמותיהן ומעשיהן כבעלות בית־דפוס או פועלות דפוס,2185 או בלשונו: ׳נשים במלאכת הקדש כמדפיסות׳, אפשר שעשו מלאכתן בלא ידיעת קרוא וכתוב? אתמהה! האם ללא יסוד כתבה, למשל, באחד הספרים שסידרה: ׳האשה הפועלת הזעצרן רייכל בת יצחק כ״ץ זצ״ל מק״ק פירדא׳?2186 כמוה גם יהודית רוזניש, אשת הרב צבי הירש אבד״ק לבוב, שהיתה מדפיסה מפורסמת בזולקוא ולבוב.2187  

			בהקשר לכל האמור אני מבקש לעבור גם לתחום הפולחני יותר. ברור לגמרי כי נשים נטלו חלק פעיל בריטואל התיקונים.2188 נשים רשומות היו ב״חברות״ למיניהן באיטליה שכללו גם לימוד, או לפחות קריאה, בכתבי קודש, ובכללם גם הזוהר. מבחינה זו, הבנתם של גברים הקוראים בזוהר לא בהכרח עלתה על זו של נשים.2189  

			תפילתו הנודעת של המקובל רבי יהודה פוחאוויצר2190 אמנם נועדה במקורה לגברים, אך תורגמה ליידיש ונדפסה, למשל, בסדר תחינות, שנועדו לנשים, מאת מתתיהו בן מאיר סובאטקי, פראג תע״ח ופיורדא תק״מ. וכן נדפסה בסדר תחינות בקשות, פיורדא תקכ״ב, סעיף ג, אשר בשערו כתוב כי נועד לנשים חרדיות (׳פרומי ווייבר׳). כמו כן, חשוב הוא סדר מצות הנשים, מאת ר׳ בנימין סאלניק, קראקא של״ז,2191 שנכתב ביידיש בהרחבה וגם תורגם לאיטלקית. אף נדפס רבות. ׳בספרו זה של ר׳ בנימין אהרן סאלניק אנו מוצאים כנראה את הסימנים הראשונים לחדירתה של הקבלה לתחום הספרות העממית ביידיש׳.2192 התחינה הנשית הראשונה, כנראה, ביידיש שהגיעה אלינו בדפוס היא תחינה לפני הטבילה שנכללה בספרו הנזכר של ר׳ בנימין סאלניק.2193 

			נשים השתתפו גם בתיקון שובבי״ם.2194 שלום בכאש מספר על הנשים והבנות בהודו כי ׳קראו בתורה כמו הגברים והתפללו ... ואף קראו בחק לישראל בכל יום[!]׳.2195 כידוע, חק לישראל כולל גם קטעי זוהר כחלק אינטגרלי.  

			אף הוראות מן הזוהר נתקבלו בידי נשים. למשל, הזוהר הוא המקור הראשון לגזיזת שער ראשה של כלה.2196 נשים נמנעו מלצאת לבית הקברות, על־פי דברי הזוהר.2197 ר׳ אהרן ברכיה ממודינה מעיד על סבתו, בת שבע, שהיתה מחמירה בדיני בשר וחלב לפי המסורת הלוריאנית.2198 נשים הרות רבות קיבלו עליהן את ההחמרה הלוריאנית בעניין הכפרות.2199 טבילה בערב יום כיפור כאקט של תשובה, ש׳אפילו נערים ובתולות שהם בני מצוה יש להם לטבול׳ — נמצא בספרי מנהג וקבלה.2200  

			מסורת המשלבת את תפילת חנה בעת הדלקת הנרות בערב שבת מצויה בעיקר בספרי מקובלים, ומתוארת כמנהגן של ׳נשים יקרות שבירושלים׳. וכך נאמר בחמדת ימים: ׳ומנהג טוב לנשים יקרות שבירושלים לאמר בעת עלות את הנרות מקראי קדש שבתפלת חנה׳.2201 ברם, מסורת זו מופיעה בדפוס לפחות מאה שנה לפני חמדת ימים. כבר השל״ה מודיע שיש בידיו מסורת קדומה. וכך הוא כותב: ׳ואני קבלתי שתקרא האשה בזאת הפעם ההפטרה דראש השנה של חנה עד וירם קרן משיחו׳.2202 ובהזדמנות זו נזכיר כי אף ר׳ יחיאל מיכל עפשטיין, שכתב קיצור של״ה ביידיש (כנראה גם לנשים), תחת הכותר: עץ חיים, לבוב תקמ״ה ועוד, מקדיש מקום מיוחד לדיני ההדלקה ואמירת תחינה.2203 האם כולן אמרו תפילה זו בעל־פה?  

			ונמצא גם יצירתיות נשית. אשה בשם לאצה, ערכה קובץ תיקונים קבליים, תיקון שלשה משמורת [!], עם תרגום ללשון אשכנזית (פפד״א תנ״ב), וההדירה זאת בפורמט שווה לכל נפש, למען נשים ׳גדולות וקטנות עשירות ועניות׳ כאחת. חשוב לציין שבקונטרס שבעריכתה בולט הצד האסתטי, שכן בסוף הקובץ נוספו תחריטים של אירועים מקראיים.2204 משמע, נשים קראו תיקון חצות, ואשה הכינה למענן קונטרס מיוחד מתורגם ללשון אשכנז השגורה בפיהן.  

			נושא תיקון חצות זכה להתייחסות מעניינת. הנה, בוודאי לא שאלה בדיונית נשאל ר׳ יוסף חיים (נפ׳ תרס״ט/1909) בבגדד[!]: ׳ילמדנו מורינו, נשים היודעות לקרות תנ״ך, ומתפללות בכל יום שמ״ע [=שחרית מנחה ערבית], אם ראוי להן לומר בכל לילה תיקון רחל ותיקון לאה כאשר אומרים האנשים תיקון חצות, או לפחות בחודש אלול, או דילמא הנשים אין להם שייכות בתיקון חצות. ונתעוררתי לשאול שאלה זו מפני שלא ראיתי ולא שמעתי שהנשים אומרות תיקון חצות, ולא ידעתי מה אדון בה. ועוד ילמדנו, אם הנשים חייבות בקריאת שמע שעל המטה, ואם עושים בה תיקון כאנשים. ועוד ילמדנו, אם ראוי לנשים ללמוד סדר הלימוד של ליל חג השבועות וליל הושענא רבא, הנדפס בקריאי מועד, או לאו. ושכרו כפול מן השמים׳.2205  

			השאלה מתָארת אפוא שוויון בין המינים באשר לתלמוד תורה ולתפילה, שלוש פעמים ביום, ונשים אלה מבקשות להעפיל גם אל התחום הקבלי. אמנם לגבי תיקון חצות השיב ר׳ יוסף חיים בשלילה, אך התייחס בחיוב להשתתפותן בתיקון הקבלי של ליל שבועות והושענא רבא. 

			וכה דבריו: ׳תשובה. האמת הוא כך, שלא נמצא ולא נשמע שהנשים יאמרו תיקון חצות, הן תיקון רחל הן תיקון לאה, אף על־פי שהן נשים חכמניות ולמדניות ודרכן ללמוד תהלים בכל יום, וגם יש להן לימוד קבוע, עם כל זה, אין אומרות תיקון חצות׳ וכו׳.2206 בהמשך הדברים מתקיים דיון נוסף, ובו: ׳ודע ששאלתי מאת ידינו הרב החסיד מורינו הר׳ רבי אליהו מני נר״ו (ז״ל) שיודיעני אם יש נשים בעיר הקודש, תיבנה ותיכונן במהרה בימינו, שאומרות תיקון חצות, והשיב לי בזה הלשון, מודע לבינה לא שמענו ולא ראינו שהאשה אומרת תיקון חצות ... על כן נראה שאין ראוי לנשים לומר תיקון חצות, הן תיקון רחל הן תיקון לאה. מיהו בתורה שבעל פה אין קפידא. וכן מנהג הנשים בביתינו שעומדים באשמורת קודם עלות השחר, ואין אומרות תיקון חצות, אלא לומדות פתיחת אליהו זכור לטוב קצת לימוד כיוצא בזה. וזקינתי תנצב״ה היתה לומדת י״ח פרקי משנה ... ועל שאלה השלישית, בענין לימוד ליל השבועות וליל הושענא רבא, הנה המנהג פה בביתנו שהנשים אין אומרות הלימוד של ליל חג השבועות והם ישנות, אך בליל הושענא רבא הן נעורות ולומדות משנה תורה ותהלים והתפילות של כורתי ברית, כי אנחנו יושבים ולומדים בתוך הסוכה שבחצר, והן יושבות למעלה באכסדרה אשר עומדת לפני הסוכה ולומדות עמנו בפני עצמן׳.2207 

			מן התשובה המפורטת עולה תמונה ברורה של נשים המתפללות שלוש פעמים כל יום, לומדות תנ״ך, תהלים, משנה, פתיחת אליהו [מתקוני זוהר!] ועוד. אולם מבחינה קבלית, השתתפותן הפעילה בסדרי תיקונים שונים מוגבלת לעתים מסוימות בלבד. מכל מקום, עצם לימודן וידענותן אינם מוטלים בספק. משמע, הן קוראות תפילות ולומדות תורה, ואף עניינים קבליים כפתיחת אליהו ומה שכלול בתיקון.  

			תאוריה מעניינת מובעת בפי ר׳ יעקב חיים סופר. מצד אחד, הוא כותב כי נשים לא אמרו תיקון חצות, כי ׳בנערותן עסוקים בגידול בנים וכו׳ וכיון דדש דש׳. כלומר, בצעירותן עסקו בקיום חובות משפחתיות בסיסיות והורגלו שלא יכלו למלא תפקידים נוספים בו־זמנית, וההרגל נעשָה טבע שני. מצד שני, הוא טוען, הרי גם גברים רבים אינם קמים לתיקון חצות, ׳אלא רק היראים! [ידיעה חשובה כשלעצמה!], וע״כ גם הנשים לא נהגו. אבל מי שיש לה יר״ש [=יראת שמים] ורוצה לקיים אמירת ת״ח תע״ב [=תיקון חצות, תבא עליה ברכה]׳. לדעתו אפוא נשים ׳יראות שמים׳, כמוֹתָן כמו הגברים ה׳יראים׳, כן רשאיות לומר תיקון חצות.  

			כן ידוע ספרו האחר של ר׳ יוסף חיים, לשון חכמים, שהוא אוצר תפילות שחיבר, ובכללן תמצא רבות שנועדו לנשים בלבד, כגון תפילה של אשה לאחר טבילתה, הדלקת הנר, תפילות ווידויים לכל יום ולחודש אלול ולעשרת ימי תשובה2208 ועוד. חשוב לציין שתפילות אלה חדורות מוטיבים קבליים, וכח פעילותה התאורגית של האשה כמוהו כשל גבר. כך גם בברכת ׳אשר יצר׳, שר׳ יוסף חיים מחייב אשה לאומרה, שכן ׳נעשה בה תיקון גדול׳.2209 וכבר שנים רבות לפניו, בסוף שנות השמונים של המאה הי״ז, מודיע מקובל באשכנז כי ׳דרשתי בקהלתי שנשים תהיינה נזהרות לקרוא קריאת שמע בלילה כמו האנשים׳.2210  

			גם בסדר תחינות ובקשות, פיורדא תקכ״ב, שבשערו כתוב כי נועד לנשים חרדיות, הן מתבקשות להתפלל לפי ׳צורת המנורה׳ הקבלית (סעיף טז). ובשער שדי תפוחים, לר׳ יוסף שני, כתוב במפורש שכל הכוונות שייכות לאיש ולאשה (׳לתיקון נשמתה׳) כאחד.2211 משמע, גם בצלחת הקבלית נשים לא טמנו ידן. 

			ר׳ אריה לייב עפשטיין מחייב אשה לומר: ׳הריני מומ״ז [=מוכנה ומזומנה] לשמוע חזרת העמידה מפי הש״ץ, ולענות ב״ה וב״ש [=ברוך הוא וברוך שמו] ואמן׳.2212 אכן, במקורות שונים נמצא נוסח דומה לשל גברים אם כי בלא לציין במיוחד מוטיבים קבליים, אבל יש לזכור כי נוסח ׳הריני מוכן ומזומן׳ הורתו ולידתו בקבלה.2213 למשל, בסדר ברכת המזון ... ותי[קון] קריאת שמ[ע] על המטה, ווינא ת״ק/1739, נדפסו תפילות הנשים [חנ״ה = חלה, נידה, הדלקת הנר] וקדמה להן האמירה הבאה: ׳הריני מוכן ומזומן לקיים המצוה ... כמו שצוה לנו הבורא יתברך שמו, ברוך הוא וברוך שמו הגדול׳. בסדר ברכת המזון, כ״י המוזיאון היהודי בבודפשט 64.626, וינה תקי״א, דף 18ב, נמצא: ׳הריני מוכן ומזומן לקיים המצוה לטבול ולטהר אותי לבעלי כמו שצוה לנו הקב״ה׳ וכו׳. אותו מאַייר אִייר חוברת כזו גם בווינא ת״ק/1739, ושם נשמטה, כנראה בשגגה, המילה ׳לטבול׳.2214 

			ובאשר לשאלה אם גברים כתבו למען נשים — יש לזכור בראש וראשונה כי בשעה שהכתיבה היתה יקרה מאוד מוצאים אנו הנחיה מפורשת במסכת סופרים, יח ד, המשקפת את המציאות בארץ־ישראל במאה השישית: ׳יש שקורין ספר קינות [בתשעה באב] ... ומתרגם לפי שיבינו שאר העם והנשים והתינוקות ... ואם אינן יודעות בלשון הקודש מלמדין אותן בכל לשון שהן יכולות לשמוע וללמוד ... ומן הדין הוא לתרגם לעם לנשים ותינוקות כל סדר ונביא של שבת לאחר קריאת התורה׳. משמע, האשה אינה מציאות זניחה, אלא נועד לה חלק גלוי בעבודת בית הכנסת. ויש לא מעט חכמי הלכה הדורשים מהן לבוא לבית הכנסת כדי לדעת את התפילות. ואמנם ׳למענן נכתבו ספרי תפלה ותחינות, וגם ספרי מוסר ומדות, והעתקות מספרי הקודש׳.2215 אף הזכרנו את צאינה וראינה כדוגמה בולטת. 

			גם הזכרנו את סידור קרבן מנחה, ויצוין כי קָדם לו סידורו של הרב אביגדור סופר מאייזנשטאט: תפילות עם תרגום ללשון אשכנז, שזכה למהדורות רבות. בדסוי (תנ״ו-1696), יצא גם כן סדר תפילות לנשים תפילת משה — בו מתורגמות התפילות ללשון אשכנז, המדוברת בפי הנשים. 

			אף זאת, מתברר שנשים כתבו גם כתבו, לגברים ונשים כאחד, ותרמו כיוצרות לפעילות הספרותית. אמנם א׳ גרוסמן2216 נדרש ל״דממת היצירה״ בקרב נשים יהודיות, וכותב כי ׳במשך תקופה של אלף שנים לא היתה אף אישה יהודיה שכתבה חיבור הלכתי, ספרותי, עיוני, מיסטי, מוסרי או פיוטי׳ (עמ׳ 502). אך כפי שנראה מיד, יש לעדכן הערכה זו, ובמיוחד משתנה והולך המצב במוצאי ימי־הביניים ובמהלך העת החדשה. 

			תחילה נזכיר שתי אנתולוגיות חשובות שהופיעו לאחרונה. האחת עוסקת בתפילה, וחברתה — בשירה. האחת נלקטה בידי עליזה לביא,2217 והיא כוללת תפילות מקוריות של נשים, וכאלה שנכתבו למענן על ידי גברים, במסגרת אירועים שונים בחיי היומיום. קדמה לה זו של גלית חזן־רוקם ושירלי קאופמן,2218 בה תורגם מבחר משירי נשים לאנגלית, אמנם רובם מן המאה הי״ט ואילך. בכל זאת, לבד מאמרות חכמה שנזכרו בספרות התלמודית, כגון אלה של אמו של האמורא הבבלי אביי (מאה רביעית) שנכתבו בלשון שירית (שבת סו ע״ב, קלד ע״א ועוד), מופיעים שירים2219 מתקופת ימי־הביניים. למשל, שיר מאת אשתו של דונש בן לברט (עמ׳ 62); וכן, ׳זמר זה עשתה אשת חיל הגבירה מרת מרזנא הרבנית מגירונה׳ (עמ׳ 64). אף מופיע שם מכתב של אסנת ברזאני,2220 מכורדיסטן, במאה הט״ז (עמ׳ 68-66). ומכאן גולש הספר לעת החדשה. והנה נזכרת שרה רבקה רחל לאה הורוויץ (עמ׳ 72-70), כדלעיל; נזכרים שיריה העבריים של פריחא בת אברהם בר־אדיבא (מארוקו, סוף המאה הי״ח). אמנם בין אלפי השירים בצפון אפריקה הם היחידים שנכתבו בידי אשה (עמ׳ 76-74), אך לפי יוסף שיטרית, השכלתה ומעלת שיריה אינם נופלים מאלה של גברים בימיה.2221 אמנם נכון הוא שבכל אלה לא נשמע קולה של הקבלה אלא בכח מועט.  

			מעתה אני מבקש להתמקד בפרט מסוים, האופייני לעולם האשה.2222 מנהג רווח הוא שאשה לוחשת תפילת בקשה בעת הדלקת הנרות. י׳ תא־שמע ציין2223 כי דברי ר׳ אברהם ב״ר עזריאל (סביב 1200), מחסידי אשכנז, בעל ערוגת הבשם (ח״ג, עמ׳ 121), הם הרמז הקדום ביותר למנהג להתפלל על בנים בשעת הדלקת הנר. כיובל שנים אחריו כתב ר׳ יונה גירונדי בספרד: ׳ותתפלל באותה שעה על בניה ... שיהיו בנים מאירים בעולם בתורה ובמצות וביראת שמים׳.2224 דומה כי דברי רבנו יונה מהדהדים אצל ר׳ ישראל אלנקאווה, מנורת המאור, עמ׳ 597: ׳ותתפלל באותה שעה על בניה שיהיו יראי שמים ומצליחין בתורה ובמצות וביראת שמים׳. מעניין הוא שהזוהר (ח״א מח ע״ב), שכנראה, נסמך על ר׳ יונה, אינו מדבר מפורשות על תפילה. וכה דבריו (בתרגום): ׳ואשה צריכה בשמחת הלב וברצון [=ובכוונה] להדליק נר שבת שהרי כבוד גדול הוא לה וזכות גדולה לעצמה לזכות לבנים קדושים שיהיו מאירים את העולם בתורה וביראה וירבו שלום בעולם ונותנת לבעלה אריכות ימים, לכן צריכה להזהר בכך׳.  

			ברם, פרט זה של תפילה לבנים חזר ונזכר, כעבור שנים מעטות, בפירושו של רבינו בחיי לשמות יט ג: ׳ולכן ראויה האשה להתפלל לשי״ת בשעת הדלקת הנר של שבת, שהיא מצוה מוטלת עליה, שיתן לה ה׳ בנים מאירים בתורה כי התפלה יותר נשמעת בשעת עשית המצוה. ובזכות נר שבת שהוא אור תזכה לבנים בעלי תורה הנקראת אור׳.2225 בדרך כלל, דברי רבינו בחיי, שהיה רב ומקובל בסרגוסה וספרו נכתב בשנת 1291, נתקבלו בעיני חכמים, וגם באשכנז, שכן ספרו היה מצוי מאוד,2226 ואפשר למצוא שרשרת: ר׳ משה מט (פולין, המאה הט״ז), בספרו מטה משה (ח״ד סי׳ תיט) הביא משמו של רבנו בחיי; הפוסק ר׳ אברהם אבלי גומבינר (פולין, שצ״ז-תמ״ג), במגן אברהם, סי׳ רסג ס״ק יא, הביא ממטה משה; ור׳ ישראל חיים פרידמן, ליקוטי מהרי״ח (יג ע״ב-יד ע״א), סיכם בשם כולם. אם כי מכל האמור לעיל אינך יכול להסיק באופן חד־משמעי אם הנשים השתמשו בנוסח תפילה קבוע או שהתפללו מקירות לבן, כשם שנשי תימן כל אחת ואחת מתפללת כפי צחות לשונה וכשרונה, ולפי צורך השעה.2227 

			במרוצת הימים נתחברו ״תחינות״ שונות לנשים לעת הזאת, ואף בהן קשורה תפילה לבנים. חלקן נתחברו בידי נשים, וחלקן — למענן. למשל, בחיבור הקטנטן אשת חיל, מוצא אתה בתחילה הסתמכות על רבנו בחיי, כדלעיל, ולאחריה באה תפילה בעלת מוטיבים דומים.2228 למשל: ׳בשם אלהי ישראל ... ואני התחזקתי בשם זה והוא יהיה בעדי ... ותזכה לי ולבעלי בנים זכרים שיהיו עוסקים בתורה ומקיימי מצותיך׳ וכו׳. אני משער שתפילה זו חוברה בידי אשה.  

			לא זו אף זו. התפילה חדרה עמוקות לתודעה ולא רק אריכות דברים ניכרת אלא גם תופעה חדשה: שתי תפילות נדפסו בתקוני שבת, ונציה תקי״ט — אחת לפני ההדלקה, והשנית — לאחריה.2229 גם בתקוני שבת, פיסא תקנ״ו, לאחר ההסתמכות על דברי רבינו בחיי, נמצאת תפילה לפני ההדלקה: ׳רבון כל העולמים גלוי וידוע לפני כסא כבודך שאני באתי להדליק נר שבת קדש לקיים מצות בוראי באהבה גדולה ובשמחת לבבי ... ותאיר לנו ולנפשותינו׳ וכו׳ (ד ע״ב-ה ע״א), ותפילה אחרת ׳אחר הדלקה׳: ׳יהי רצון ... שתחונן לי ... חיים טובים וארוכים ... ותזכני להוליד בנים ובני בנים חכמים ונבונים׳ וכו׳ (ה ע״א-ע״ב). תחינה זו, בשינויי לשון, רווחת ומופיעה, למשל, גם בסידור הנפוץ עבודת ישראל, עמ׳ 173.2230 ובדומה לכך בסידור אוצר התפילות, תשמ״ז, א, עמ׳ רצה (׳שתחונן אותי ... וזכני לגדל בנים׳ וכו׳). דומה שיהיה זה מן העניין לצטט משפט (הנשמע כאילו בן־ימינו) מתוך תפילה ארוכה באחד מספרי תחינות הנשים: ׳רבונו של עולם, זכני להוליד בנים זכרים ללמוד תורתך הקדושה לשמה, בריאים בגופם ובשכלם, בעלי מדות טובות׳ וכו׳.2231 

			גם אברהם כהנא פירסם בעתון2232 שתי תפילות שתירגם מיהודית־אשכנזית מתוך הספר שעות של ייחוד וכוונה (פראג 1854), ואלה חוברו על ידי האשה העבריה פני ניידא לבית שמידל. הראשונה מתחילה: ׳רבונו של עולם, בלב עליז ושמח הריני מדליקה לפי מצות קדשך את נרות השבת, לכבוד ולתפארת לשעות השבת אשר קידשת וכיבדת. מה נחמדות ומה נעימות השעות הללו, שנתת לנו מתנה ברוב חסדך ואמיתך׳ וכו׳. השנייה מתחילה: ׳מלכי ואלקי יוצרי ומשגבי. בימים ששה בראת בדבריך את העולם המפואר הזה יש מאין ... ובכן רצוני מלכי ואלקי, רצוני גם אני אמתך העבריה לעסוק בתורה ובמצוות ככל אשר הוריתנו. הריני רוצה להעלות ולהרים את לבבי בדבר אלקים חיים ומלך עולם, לקרוא בספר הספרים בתורתך הקדושה על נפלאותיך וגבורותיך, חסדיך ורחמיך, למען אכירך בכל פעם יותר ויותר׳ וכו׳. דומה שלמוֹתר יהיה להוסיף מלים על המשפט האחרון, המלמד על גישה אינטלקטואלית של האשה.  

			בהקשר להדלקת הנרות, מעניינת התוספת הרווחת בספרי תחינות שונים: ׳וטוב שתבין מה שאומרת, ותאמר בכוונה׳.2233 וכך נכתב גם בסדר תחינות, אמשטרדם 1648, שאם אשה אינה מבינה תפילה היא צריכה לבקש ממישהי שתסביר לה כדי שהתחינה תבוא מתוך הלב, ובלא עזרת גברים! 

			אין צריך לומר שלא רשמנו כאן את כל התפילות.2234  

			סיכומו של דבר, חיבורים שנכתבו בידי נשים ועדויות על נשים למדניות — אינם אלא עובדות היסטוריות ברורות ומוּכָחות, וקשה לשכתב אותן כאוות נפשנו. ראינו את מעורבותן של נשים בתחומים שונים, ובכללם זה הקבלי, שהוא עיקר מעייננו בפרק זה. נראה לי שדי בחומר שהוצג עד כה כדי לקעקע את הקביעה הפסבדו־מדעית החוזרת ונשנית שנשים בישראל לא יצרו ספרות ולא כתבו ׳אפילו שורה אחת׳! דומה עלי שעלינו להציג דמות נשית שונה ביסודה מהצגתם החד־צדדית והמשפילה של חוקרים הכותבים במגמתיות במובהק. נכון שהיבול הספרותי מועט מאוד ביחס לזה הגברי, אולם יש להעריך ולשפוט זאת על רקע המקובל בשנים קדמוניות בדבר מקומה הצנוע של האשה בחברה לעומת ריבוי תפקידיה בקן משפחתה. כמו כן, מיעוט השימוש בשפה העברית אינו מלמד על ׳הדרת נשים׳ ולא על מיעוט השכלה, אלא על רלבנטיות ברמה נמוכה. השפה היא אמצעי קומוניקטיבי, ובמציאות ששררה בתפוצות הגולה לא השפה העברית היתה זו המדוברת בפי העם. אף נוכחנו כי בדורות האחרונים, עם השתנות הזמנים, נשתנו גם עמדותיהם של גדולי רבני ישראל כלפי לימוד תורה לנשים, ולא דברנו על הדור האחרון, על תופעת הטוענות הרבניות ודומיהן. בהתחשב ב־sitz im leben, דומה כי יש לציין ולהעריך את היצירתיות והפעילות הספרותית והקבלית שבהן קשורות היו נשים — כמחברות, לומדות, נמענות ומשתתפות. 

			ואסיים במקרה של לֵיפָּה׳לי מירושלים, שחיברה ״תחינות מעיה״ק ירושלים תובב״א״ לנשים. ר׳ יצחק יעקב ילין (תרמ״ד-תשכ״ד; 1964-1884) כותב: ׳ליפהלי, ראשית כאשה, שנית כתלמיד־חכם ושלישית כבת ירושלים עיר־הקודש, ידעה למצוא את הנימה הרגישה שבכינור הנשים ולהעביר עליה את קשתה. שנית, ידעה לתבל את תחינותיה בפתגמי־תורה ובמאמרי־חז״ל מתאימים. ושלישית — לשלב ולקשר כל ענין וענין, המשמש נושא לתחינה, עם קדושת ירושלים, עם זכות ירושלים ועם זכות המקומות הקדושים שבירושלים ... ספר התחינות של ליפהלי הוצא לאור הדפוס בירושלם עיה״ק תובב״א. ולספר שער יפה ... ובתוך השער, שחור על גבי לבן, כמו שמותיהם של כל מחברי הספרים בישראל — שמה של המחברת, שם אשה! אשה מירושלם עיה״ק, מחורבת רבי יהודה החסיד ... היפלא לאחר כל זה אם שמה של ליפהלי היה בימים ההם ובזמן ההוא לשם־דבר בירושלים?״.2235  

					2110	ראה, למשל, צינברג, תולדות, ד, עמ׳ 121.

				

				
					2111	מדעי היהדות, 39 (תשנ״ט), עמ׳ 10 הערה 16.

				

				
					2112	׳ברוך ... שלא עשני אשה׳, רבגוני (בהוצאת מכון ון ליר בירושלים), מס׳ 3, תש״ס, עמ׳ 30. שני המשפטים האחרונים, כמעט מילה במילה, השמיעה, כמין מנטרה, בשיחה ברדיו ברשת ב, ביום א, י באדר תשע״ב, 4.3.2012. (ואולי גם בהזדמנויות נוספות). ראה גם: ׳המסורת היהודית הכתובה מכילה, מעצם היקפה העצום, עמדות רבות ומגוונות, אך כולה משקפת זווית ראייה חד צדדית, הואיל ונאמרה, נכתבה, נקראה, נשמרה ונלמדה בידי גברים בלבד׳ (רחל אליאור, בקובץ ברוך שעשני אשה, עמ׳ 40).

				

				
					2113	רבגוני (שם), עמ׳ 56. על דברים אלה הוא חזר בספרו, אילת אהבים, 2004, עמ׳ 199 (לזכותו ייאמר כי חוץ מהנושא הנדון מופיעות בספר זה עמדות מתונות. למשל, בעמ׳ 201-200 הוא מזהיר מפני נטייה אנכרוניסטית להשליך מתקופה על תקופה. כמו כן, ראה גם סיכומיו בעמ׳ 246, 286). לחמש המלים האחרונות במובאה שבפנים אפשר להשוות את דברי ג׳ שלום, זרמים, עמ׳ 37, שהקבלה היא תורה זכרית שנוצרה בידי גברים ולמענם. דבריהם של אליאור ורוטנברג שציטטנו מכילים יסודות וטענות רחבים בהרבה.

				

				
					2114	ראה להלן הערה 63.

				

				
					2115	ראה שולמית שחר, האשה בחברת ימי הבינים, תל־אביב תשנ״א, עמ׳ 54-52, ולפיה בעולם הנוצרי רק נזירות זכו להשכלה. אבל הן ׳זכו׳ למעמד של ׳סוטות׳. ראה שם, עמ׳ 59. וראה גם גרוסמן, חסידות, עמ׳ 505-502. גרשם שלום טען כי אין אשה מיסטיקנית בקבלה בגלל מעמדה הסוציאלי. ראה שלום, זרמים, עמ׳ 37. טויבה סג״ל הדעתנית מבקרת את הגברים המתפעלים מעלמות צעירות הכותבות עברית, והיא רואה בכך התנשאות גברית מחד גיסא והשפלת הכותבות מאידך גיסא. היא התריסה: ׳האם קופים אנחנו ולא בינת אדם לנו, כי כן יתמהו הגברים, אם ימצאו בנו דבר מצוין?׳ (שאלת נשים, העברי, 1879, עמ׳ 216). 

				

				
					2116	ראה, למשל, א׳ גרוסמן, חכמי צרפת הראשונים, תשנ״ה, עמ׳ 33. עדויות מרובות בידינו על פעילות כלכלית ערה באשכנז בראשית האלף השני. אחד מבעלי התוספות, רבי אליעזר ברבי נתן, שחי באשכנז במאה ה־12, כותב: ׳בזמן הזה, שהנשים אפיטרופסות, וחנוניות, ונושאות ונותנות, ולוות ומלוות, ופורעות ונפרעות, וניפקדות ומפקידות ... והאשה בזמן הזה בת משא ומתן ... אפילו אשת איש׳. (הראב״ן, בבא קמא, סימן קטו ו) דומה כי ניתן כאן תיאור מרבי במלים ספורות.

				

				
					2117	ראה, למשל, תשבי, משנת, ב, עמ׳ תריא; ראשית חכמה, פרק דרך ארץ, שער ד. וכך כתב ר׳ יחיאל ויינברג: ׳שהשתדלו תמיד לשמור על כבודה ... שהאשה הישראלית תשמור את ביתה ואת חינוך ילדיה, ואל תהיה קולנית ויוצאנית לפזר כוחה ולהרוס צניעותה ולאבד את חינה וטעמה על ידי ריב ומדנים פוליטיים וציבוריים׳. שו״ת שרידי אש, ב, סי׳ נב ס״ק כט.

				

				
					2118	א״מ הברמן, גזירות אשכנז וצרפת, ירושלים תש״ו, עמ׳ קסה-קסו. עוד על נשים משכילות ראה גרוסמן, חסידות, עמ׳ 303-282. 

				

				
					2119	גרוסמן, חסידות, עמ' 298, 317-315; א' פרוש, נשים קוראות, 2001, עמ' 138-137; ר' אליאור, סבתא לא ידעה קרוא וכתוב, תשע"ח, פרק כג.

				

				
					2120	אברהמס, צואות גאוני ישראל, תרפ״ז, עמ׳ 211-208.

				

				
					2121	סיבוב פתחיה מרגנשבורג, מהד׳ גרינהוט, עמ׳ 10-9. וראה אסף, ג, עמ׳ א; גויטיין, חינוך, עמ׳ סד. המוטיב של אשה עטוית צעיף או מוסתרת מאחורי וילון או מצויה בחדר סמוך, המלמדת נערים, שב ומופיע במקורות ספרותיים יהודיים ונוצריים כאחד בשלהי ימי־הביניים — ראה להלן וכן J.R. Baskin, in: Jewish History, 5 (1991), עמ׳ 46. אשה זו היתה כה ידועה, עד כי הפייטן ר׳ אלעזר בן יעקב הבבלי (נפטר 1250) חיבר קינה על מותה. (פעמים, חוב׳ 113, עמ׳ 33; דיואן רבי אלעזר הבבלי, מהדורת ח׳ ברודי, ירושלים תרצ״ה).

				

				
					2122	שו״ת רש״ל, פיורדא תקכ״ח (וכן חמ״ד תקפ״ו), מעבר לשער.

				

				
					2123	ד׳ תמר, אשכולות תמר, ירושלים תשס״ב, עמ׳ 387-386.

				

				
					2124	תשובות ר׳ עקיבא איגר, ראש סי׳ כט. רע״א נולד בשנת תקכ״ב (1762). בדומה לכך מספר ר׳ ברוך אפשטיין על הרבנית ריינא בתיה, אשתו הראשונה של הנצי״ב מוולוז׳ין (נפטרה בערך בשנת תר״ל), כי היתה ׳אשה כשרה וחכמה צנועה ומלומדת מופלגה בערך [=בהשוואה ל] מעלת הגברים השלמים ... לפניה שלחן צָבוּר ספרים שונים: תנ״ך, משניות, עין יעקב, מדרשים שונים, מנורת המאור, קב הישר, צמח דוד, שבט יהודה ועוד׳. מעניין מִגוון הספרים. במקומות אחרים מסופר על שליטתה בתלמוד. ראה ברוך אפשטיין, מקור ברוך, ווילנא תרפ״ח, עמ׳ 1950-1949.

				

				
					2125	תולדות גדולי ישראל באיטליה, טריאסט 1853, עמ׳ 56. וראה עוד שם.

				

				
					2126	אהל נפתלי (ווארשה), תרע״א, לח ע״א. 

				

				
					2127	ראה מאמרו של בניהו, עלי ספר, ג, עמ׳ 98 הע׳ 15. וראה גם חיד״א, מעגל טוב השלם, ח״א עמ׳ 24.

				

				
					2128	ראה אברהם חנוך גליצנשטיין, ספר התולדות — רבי שניאור זלמן מליאדי, ברוקלין תשל״ו, עמ׳ שנט; בית רבי, עמ׳ 115.

				

				
					2129	ראה גליצנשטיין, שם, עמ׳ שנח; היילמן, שם, עמ׳ 114; עדה רפפורט־אלברט, ״על הנשים בחסידות״, צדיק ועדה (עורך: דוד אסף), ירושלים תשנ״א, עמ׳ 507 הע׳ 41. ראה גם נפתלי לבנטל, ״האשה בחסידות״, דימוי, גיליון 21 (תשס״ב), עמ׳ 31-27. 

				

				
					2130	שם, עמ׳ 509.

				

				
					2131	ר׳ אברהם אבן מוסה, מנחת סוטה: שיטה על מסכת סוטה, ירושלים תשנ״ט, עמ׳ קעד-קפא. על דרשה זו ראה י׳ לוין, ותורת חסד על לשונה, ירושלים תשס״ג.

				

				
					2132	ר׳ אברהם אבן מוסה, מנחת סוטה, שם, עמ׳ קעו. ראה עוד ר׳ אליהו הכהן, מדרש אליהו, אזמיר תקי״ט, נא ע״א.

				

				
					2133	על הפירוש למשלי ראה א׳ בן יעקב, קהילות יהודי כורדיסתאן, ירושלים תשמ״א, עמ׳ 37 הערה 49. וראה עוד להלן הע׳ 92.

				

				
					2134	ראה י' לוין, ידע עם, כח-כט (תשס"ד), עמ' 120-112. ראה עוד את מסתו של ש״י עגנון, ״חכמת נשים״, מעצמי אל עצמי, ירושלים ותל־אביב תשל״ו, עמ׳ 298-294, שנתחברה במלאות יובל לגב׳ שושנה פרסיץ.

				

				
					2135	ראה צינברג, תולדות, ד, עמ׳ 121.

				

				
					2136	כגון בזכרונות רבי דב מבוליחוב. הדברים מצוטטים בספרו של ליברמן, אהל, א, עמ׳ 433-432.

				

				
					2137	ראה גם דודזון, אוצר, ב, עמ׳ 307. מתייחס ליָה רִבון. ראה תצלום השער אצל ליברמן, שם, עמ׳ 439. מהדורה זו היא יקרת המציאות. המהדורות הרבות האחרות הן רק יידיש, אך המדפיסים שיבשו מאוד. רבנית זו חיברה גם תחנה מודה אני. לפעמים צירפו אותה לתחנה אמהות בלא הבחנה.

				

				
					2138	וראה ח׳ שמרוק (אנציקלופדיה עברית, כרך לב, טור 342) המציין כי חיתה במפנה המאה הי״ז באוקראינה, בת למשפחה מיוחסת. וקרוב אליו י׳ צינברג, תולדות, ד, עמ׳ 127: ׳בשנים הראשונות למאה הי״ח׳.

				

				
					2139	צינברג, תולדות, ד, עמ׳ 128. בקטלוג של YIVO משנת 1990 מצאתי שבע מהדורות של שלשה שערים בין השנים 1851 עד 1896 בלבד. תצלום השער של ליססא, ראה ליברמן, אהל, א, עמ׳ 454. במהדורת לעמבערג חש״ד נכתב מאחורי השער בעברית וביידיש: ׳שער זה נתיסד על שלשה מצות שנצטוו הנשים, ושמה שרה בראשי החרוזים׳.

				

				
					2140	גרוסמן, חסידות, עמ׳ 344–345, 505. ראה גם גרוסמן (לעיל הערה 6), עמ׳ 309-308. על מגע או מבט של נידה ראה חלמיש, סדר, עמ׳ 376-375, והביבליוגרפיה שם.

				

				
					2141	ראה חלמיש, הריטואל, עמ׳ 312-311.

				

				
					2142	על חובת תלמוד תורה של אשה ראה, למשל, ספר חסידים, מרגליות, סי׳ שיג; רמ״א, יו״ד, סי׳ רמו ס״ק ו; ערוך השלחן, שם, ס״ק יט. מסופר על החת״ם סופר שהיה לומד אגדות עם בנותיו. על ר׳ חיים זוננפלד, שהיה רבה של ירושלים, מסופר כי למד בקביעות עם אשתו (חצי שעה בכל יום) שו״ע או״ח. ראה י׳ נויבירט, שמירת שבת כהלכתה, נספח — חינוך הבנים, סעיפים יג-יד, ירושלים תשכ״ה, עמ׳ שט-שי. וראה S.P. Zolty, And All Your Children Shall Be Learned”, Women and the Study of Torah in Jewish Law and History, Northvale 1993.

				

				
					2143	טורי אבן לחגיגה יג ע״א. ועם זאת מצינו שאלות הלכתיות של נשים. למשל, בשו״ת מהרי״ל סי׳ ע, שאלת מרת לאה, ובסי׳ קיח שאלת אשת ר׳ אלחנן. ואילו בתרומת הדשן, פסקים וכתבים, סי׳ רס ורסא, המחבר עצמו פנה אל אשה בעניין מסוים.

				

				
					2144	ועליו הסתמכו רי״מ אפשטיין (להלן הערה 44), ועליו ר״י תמר (להלן הערה 46), ואף גרוסמן, חסידות, עמ׳ 281, הביאו.

				

				
					2145	חפץ חיים, לקוטי הלכות, בבאור למשנה, סוטה, פרק שלישי משנה ד. או בלשונו של הרב חיים דוד הלוי: ׳בזמננו שהבנות לומדות לימודים כלליים בכל הרצינות הראויה למה יגרעו דברי תורה?׳ (עשה לך רב, ב, סי׳ נב). וראה אבי וינרוט, פמיניזם ויהדות, תשס״א, עמ׳ 87-84; מנחם אלון, מעמד האישה, תשס״ה, עמ׳ 110-107.

				

				
					2146	ערוך השלחן, יו״ד, סי׳ רמו ס״ק יט. ראה גם תורה תמימה לדבר׳ יא יט, אות מח.

				

				
					2147	שרידי אש, ח״ב סי׳ צג. מעניין המשפט הבא מדבריו: ׳לאשרנו עמדו גדולי ישראל בדור הקודם על הקלקלה הזאת ותיקנו מוסדות של תורה וחיזוק תורה בעד בנות ישראל׳.

				

				
					2148	ראה עלי תמר, למסכת כתובות, בהסתמכו על האמור בפסחים סב: ׳ומזה נראה שגם אשה כשנתגדלה ובטוח אביה בעצמו שהיא יוצאה מכלל רוב הנשים ולא תוציא ד״ת [=דברי תורה] לדברי הבאי מותר ללמדה תורה׳. וכן כתב: ׳יתכן ג״כ שמי שיש לו בת חכמה גדולה כזו מותר אפילו לכתחילה ללמדה, כי נשי מופת המה׳ (שם, תשל״ט, דף קכב).

				

				
					2149	ראה נחלת אבות, עמ׳ יג. וראה צבי זוהר, ״כל העוסקת בתורה לשמה זוכה לדברים הרבה״, פעמים, 82 (תש״ס), עמ׳ 162-150.

				

				
					2150	קונטרס פלפלת פ״ח; בית יהודה, יו״ד, סי׳ כח.

				

				
					2151	שער המצות, פר׳ קדושים, תשמ״ח, כג ע״ב. ועל־פיו פסק גם ר׳ יוסף חיים, שו״ת רב פעלים, ח״ב, קונטרס סוד ישרים, סי׳ ט.

				

				
					2152	ראה להלן הפניה 61.

				

				
					2153	טהרת הקודש, בליזורקע תקס״ו, ח״ב, פרק ז. הבחנה בין שני סוגי זקנות תמצא גם אצל ר׳ יוסף ן׳ יחיא, בפירושו למשלי לא כו. ראה ש׳ רגב, ״אשת חיל״, מחברות ליהודית (בעריכת א׳ חזן וש׳ רפאל), תשע״ג, עמ׳ 284.

				

				
					2154	על אשה שהעתיקה ספר קבלי ראה להלן, הערה 82, מדברי ד׳ אברמס.

				

				
					2155	ראה הוס, כזוהר, עמ׳ 260. אמנם חאגיז התנגד בכלל למגמה של כתיבה למען נשים, וחשוב לקרוא את עדותו, הובאה אצל הוס, שם, עמ׳ 260 הפניה 161.

				

				
					2156	ראה י״ש שפיגל, ״ר׳ יעקב ן׳ נעים ויחסו לקבלה ולשבתאות״, מחניים, 6 (תשנ״ג), עמ׳ 202.

				

				
					2157	ראה שפרבר, דרכה, עמ׳ 68 הערה 89.

				

				
					2158	י׳ אלפסי, הסבא הקדוש מרדושיץ, תל־אביב 1989, עמ׳ 181.

				

				
					2159	ראה י׳ חיות, ״דרך לא מקובלת?״, ציון, סז (תשס״ב), ובמיוחד עמ׳ 158 והע׳ 56; מ׳ פיירשטיין, ספר החזיונות, תשס״ו, עמ׳ 35-32; אשכנזי, דור, עמ׳ 259-258; י׳ חובב, עלמות אהבוך, תשס״ט, עמ׳ 284-268.

				

				
					2160	מ׳ פיירשטיין, שם, עמ׳ 53.

				

				
					2161	בדין כתבה ח׳ וייסלר באפילוג של ספרה Weissler Chava, Voices of the Matriarches, Boston, 1998 כי אמנם נשים לא נמנו עם מיסטיקנים ומעצבי החסידות הצפתית המתחדשת, אך ביטאו כהלכה את עולמן שלהן, והיא משווה לר׳ נחמן מברסלב. ראה א׳ גרין, בעל הייסורים, תשמ״א, עמ׳ 142.

				

				
					2162	אשמורת הבקר, ויניציאה ת״פ, ה ע״א. וראה חלמיש, מבוא, עמ׳ 33. על נשים ולימוד זוהר או קבלה ראה גם הוס, כזוהר, עמ׳ 275 הערה 147. 

				

				
					2163	עדה רפפורט־אלברט, ״על הנשים בחסידות״, צדיק ועדה (עורך: דוד אסף), ירושלים תשנ״א, עמ׳ 517 הערה 78, מתוך כתר רא״ש.

				

				
					2164	יוסף משאש, אוצר המכתבים, א, אשדוד תשנ״ח, עמ׳ 14; הנ״ל, נחלת אבות, ו, ירושלים תשמ״ז, דרוש תמב, עמ׳ יג-יד, מספר על שתי צעירות מצפון אפריקה (האחד התרחש במאה השמונה־עשרה) שנפשן חשקה בתורה והחליטו שלא להינשא. ראה גם מאמרו של צ׳ זוהר, בפעמים, 82 (תש״ס), עמ׳ 162-150.

				

				
					2165	הרב יעקב מזא״ה [=מזרע אהרן הכהן], זכרונות, ת״א תרצ״ו, ח״א, עג.

				

				
					2166	מעשה גדול מרבי שמעון בר יוחאי, צוֹרַף לסדר עולם הבא, הנאו ש״פ.

				

				
					2167	ראה הוס, כזוהר, עמ׳ 244 והערות 94-93, עמ׳ 257 והערות 149-147. השווה ליבס (לעיל, הערה 6).

				

				
					2168	לשאלת שנת פטירתה ראה א׳ מונלש, כתובות מבית העלמין היהודי העתיק בפראג, ירושלים תשמ״ח, כתובת 61, עמ׳ 161. בכל אופן, בשער ספרה מנקת רבקה, שנדפס בפעם הראשונה אחרי מותה בפראג, בשנת שס״ט, ואחרי כן בקראקא בשנת שע״ח, כתוב עליה: ז״ל.

				

				
					2169	ח׳ שמרוק, ספרות, עמ׳ 56. ראה גם עמ׳ 62-56, 69-65, 102-101; קָדם לספר מאמרו של הנ״ל, ׳הסופרת היהודית הראשונה בפולין — רבקה בת מאיר טיקטינר וחיבוריה׳, גלעד ד-ה (תשל״ט), עמ׳ 23-13; צינברג, תולדות, ד, עמ׳ 121, 143, 270; והשלמות של פייקאז׳, שם, עמ׳ 266-265; אשכנזי, דור, עמ׳ 217; ש׳ אסף, מקורות, ד, סי׳ מב.

				

				
					2170	השער נדפס אצל שמרוק, ספרות, עמ׳ 101. המהדורה השנייה, קראקא שע״ח, צולמה אצל מ׳ וונדר, עתרת רבקה, עמ׳ עז-קמז. ראה גם יעל לוין, שמחת תורה ליד, ירושלים תשס״ה, מבוא, עמ׳ 17-15.

				

				
					2171	י׳ צינברג, שם, עמ׳ 121.

				

				
					2172	עדה רפפורט־אלברט, ״על מעמד הנשים בשבתאות״, החלום ושברו, א, תשס״א, עמ׳ 246. עוד היא מביאה עדותו של ר׳ יעקב עמדן על נביאה שבתאית שבמעמד מסוים השמיעה ׳כמה מאמרי זוהר בעל פה׳ (שם, עמ׳ 165). ראה גם הוס, כזוהר, עמ׳ 276-275.

				

				
					2173	הספר הומלץ ללימוד בידי גדולי הרבנים. למשל, באר היטב, על שו״ע או״ח, סי׳ רפה ס״ק ג; וכן בהערות הגר״א על אתר; ר׳ משה מזאלשין, סידור תיקון שבת, ווארשא תקפ״ז, ק ע״א, ועוד.

				

				
					2174	ראה ליברמן, אהל, א, עמ׳ 423-422; הוס, כזוהר, עמ׳ 258, 275.

				

				
					2175	נרשם אצל י׳ מהלמן, גנזי ישראל, תשמ״ה, עמ׳ 221. וראה Morris M. Faierstein, The Brantspigl and the Popularization of Kabbalah, Kabbalah, 27 (2012), pp. 173-193. קדם לו מאמרו Kabbalah and Early Modern Yiddish Literature Prior to 1648, REJ, 168 (3-4), 2009, pp. 507-520. על מהדורות נוספות ראה רוזנפלד, קרית ספר, נה (תש״ם), עמ׳ 620-617. ראה גם תמר שלמון־מאק, טן־דו, תל־אביב תשע״ב, עמ׳ 38-36. אגב, ידועה (בלָאדז׳) משפחת בראנשפיגל, כנראה הד להשפעת הספר.

				

				
					2176	התרגום לפי צינברג, תולדות, ד, עמ׳ 128. וראה המקור היידי בשלשה שערים, [רוסיה־פולין] תק״ץ, ו ע״א.

				

				
					2177	ראה, למשל, עליזה לביא, תפילת נשים, עמ׳ 159-152. 

				

				
					2178	מגן אברהם, סי׳ קו ס״ק ב.

				

				
					2179	ראה אשכנזי, דור, עמ׳ 257-199.

				

				
					2180	תורת הקנה, תשנ״ח, עמ׳ רפה; ועמ׳ קכז.

				

				
					2181	פרקים בתולדות המדפיסים העבריים, ירושלים תשל״ח, עמ׳ 360-351.

				

				
					2182	ראה ר׳ אלעזר פלעקלס, שו״ת תשובה מאהבה, ח״ב, סי׳ תרצא, ירושלים תש״ל, מז ע״ב.

				

				
					2183	אברמס, הגוף, עמ׳ 191-190.

				

				
					2184	וראה גויטיין, חינוך, עמ׳ סד הערה 42.

				

				
					2185	א׳ יערי, מחקרי ספר, ירושלים תשי״ח, עמ׳ 302-256. וראה גם א״מ הברמן, הספר העברי בהתפתחותו, ירושלים 1968, עמ׳ 152.

				

				
					2186	סוף יפה תאר לרבי שמואל יפה אשכנזי, תנ״ב-1692.

				

				
					2187	ראה שרה פרנקל, עלי ספר, י (תשמ״ב), עמ׳ 139.

				

				
					2188	על ספרות הדרכה לנשים הספוגה אווירה קבלית ראה רוני ויינשטיין, שברו את הכלים, תשע״א, עמ׳ 368. 

				

				
					2189	על מציאות כזו במובן רחב נראה, למשל, מתוך ספר שנכתב באשכנז ב־1749 ותורגם בידי ש׳ אסף, ממנו נצטט משפטים אחדים: ׳כדאי לחקור בכל קהילה או מדינה אם בין אלף מתפללים ישנם שלושה היודעים מה שהם מתפללים, ואין אני מדבר על הנשים והבתולות כי אם על הגברים ... עוד יותר יש להתפלא שלאנשים פשוטים, אנשים ונשים ובתולות נאסר להם להתפלל ״טייטש״, כדי שיבינו מה שהם מבקשים ויוכלו להתפלל בכוונה ... והרבה יש להצטער על זה שאין בנות ישראל לומדות לשון הקודש, ולעומת זה הן לומדות לשונות זרות, צרפתית ואיטלקית ... הנשים קוראות אמנם את ה״צאינה וראינה״, או את ה״טייטש חומש״, ויש שם הרבה אגדות ומדרשים, אך הנשים חושבות שכל מה שכתוב ב״טייטש חומש״, הוא תורת משה׳. והוא ממליץ על הספר לקח טוב לר׳ אברהם יגל, ׳הכולל את עיקרי הדת ... [ש]צריך כל נער ונערה לדעת בעל פה׳ (אסף־גליק, א, עמ׳ 282-280). 

				

				
					2190	דברי חכמים, ירושלים תשל״ו, ח״ב, הלכות תפילה, עמ׳ קמט (׳רבונו של עולם, אתה יודע כי בשר אנחנו׳). דודזון, אוצר, ג, עמ׳ 373 מס׳ 451, מנה מקורות אחרים.

				

				
					2191	ראה שמרוק, ספרות, עמ׳ 56-53. העתקה מדויקת ממנה נדפסה כעבור זמן קצר בקראקא שמ״ה. על העתק זה (נעשה בידי יצחק בן הח״ר [=החכם רבי, או: החבר] אהרון. מעתיק זה ערך גם סידור של ראש חדש, קראקא שנ״ד. ראה שמרוק, ספרות, עמ׳ 94) ראה שם, עמ׳ 82. מהדורת קראקא של״ז הופיעה במהדורת צילום בסוף משאת בנימין. אגב, יש להגות את שמו: Solnik. לצערי הרב, אולי בעקבות ספרו של Eduard Fram, My Dear Daughter: Rabbi Benjamin Slonik etc., Cincinnati. 2007, החלה להתפשט בספרות המחקר ההגייה המשובשת: סלוניק. אך כבר ב־1602 נדפס: סָאלניק. ועוד, השם סולניק כשם משפחה די ידוע בפולין עד ימינו. אולי לא למוֹתר להזכיר את עמדתו ההלכתית העקרונית שיש לזוהר משקל יתר נגד כל הפוסקים. ראה חלמיש, הקבלה, עמ׳ 131.

				

				
					2192	שמרוק, ספרות, עמ׳ 56 והערה 90. 

				

				
					2193	שם, עמ׳ 65. לא אוכל לעמוד כאן על סוגת ה׳תחינה׳ החשובה.

				

				
					2194	ראה חלמיש, הקבלה, עמ׳ 580.

				

				
					2195	מבשר טוב, ליוורנו תרמ״ה. הספר כתוב ערבית ואיני זוכר את מקור התרגום שהשתמשתי בו.

				

				
					2196	ראה דיונים מפורטים אצל חלמיש, הקבלה, עמ׳ 122; שם, עמ׳ 313-312 והערות 161-160.

				

				
					2197	ראה חלמיש, הקבלה, עמ׳ 141 והערה 144; שם, עמ׳ 167 והערה 38.

				

				
					2198	מעבר יבק, שפתי צדק, פרק כד, ווילנא תרנ״ו, עג ע״א. 

				

				
					2199	ראה חלמיש, הקבלה, עמ׳ 305 והערות 119-118.

				

				
					2200	ראה ספר מהרי״ל, מנהגים, תשמ״ט, עמ׳ שטו; מטה אפרים, סי׳ תרו ס״ק ח; בן איש חי, א, פר׳ וילך, אות ח.

				

				
					2201	חלק שבת, לג ע״ב. בעקבותיו כתב ר׳ רחמים נסים פאלאג׳י, יפה ללב, יג ע״ד: ׳ומנהג טוב לנשים יקרות לומר בעת עלות הנרות מקראי קודש ותתפלל חנה עד וירם קרן משיחו. כמ״ש הרב חס״ל [=חסד לאברהם] טוביאנה, דצ״ה ע״ב, וכמ״ש הרב ח״י [=חמדת ימים] דל״ח ע״א׳.

				

				
					2202	של״ה, קלב ע״ב [= ח״א, צז ע״ב]; וכן קיצור של״ה, נז ע״א [=פפד״מ תק״ה, נב ע״א]. ליברמן, אהל, א, עמ׳ 423-422, מציין כי בתקוני שבת, ונציה תקי״ט, נרשם בשם האר״י שהנשים יקראו תפילת חנה בעת הדלקת הנרות. בכל אופן, בספרים שונים מסתמכים על השל״ה. למשל, בסידור תפלה זכה, ליוורנו תקמ״ט, קא ע״ב: ׳ונכון להתפלל לאחר ההדלקה שיתן ה׳ לה בנים זכרים מאירים בתורה ... וכתב השל״ה שאחר התפלה תאמר ס׳ ותתפלל חנה עד וירם קרן משיחו׳. אמנם יש שמייחדים קריאה זו לאשה שיש לה קשיים בלידה או בחינוך. ראה קצור שלחן ערוך, סעיף עה סוף ס״ק ב.

				

				
					2203	דרך הישר לעולם הבא, פרק לז.

				

				
					2204	ראה חלמיש, הקבלה, עמ׳ 301 הע׳ 82. ציינתי את האסתטיקה שכן לאצה בעצם עיבדה תיקון דומה שנדפס בידי בעלה שנה אחת (תנ״א) קודם למפעלה. (את שני העותקים ראיתי בספריית הבודליאנה באוקספורד). ועוד, דומני שהיחיד, לפחות ביובל השנים האחרון, שמזכיר את שמה של לאצה הוא שלמה אשכנזי, האשה באספקלרית היהדות, תל־אביב תשי״ג, א, עמ׳ קכח: ׳לצה [במאה הי״ז], אשת ר׳ יעקב בן מרדכי, חיברה תחינות׳. 

				

				
					2205	שו״ת רב פעלים, ח״א, קונטרס סוד ישרים, סי׳ ט, ירושלים תרס״א, צח ע״א. 

				

				
					2206	שם, שם.

				

				
					2207	שם, צח ע״ב.

				

				
					2208	שלוש התפילות האחרונות נזכרו בקאנון אל נסא, דפים צט ע״א-קיג ע״ב, ונדפסו גם בחוברת בפני עצמה בשם דועא אלנסא, בשנת תרס״ו.

				

				
					2209	בן איש חי, א, פר׳ ויצא, אות טו. ראה דוגמאות נוספות אצל חלמיש, הקבלה, עמ׳ 27, עמ׳ 69, עמ׳ 94 והערה 124, עמ׳ 300. ולעיל פרק שלישי, סביב הפניה 77.

				

				
					2210	ר׳ יוסף מפוזנא, יסוד יוסף, ירושלים תשכ״ז, ו ע״א, סוף סי׳ ו. וכן שם, ט ע״ב, סי׳ יד.

				

				
					2211	הרשב״א עמד על כוונה מינימלית שגם ׳הנשים ועמי הארץ׳ חייבים בה. ראה חלמיש, הקבלה, עמ׳ 79. 

				

				
					2212	אור השנים, פרנקפורט דאדרה תקי״ד, י ע״א.

				

				
					2213	ראה חלמיש, הקבלה, למשל, עמ׳ 362 והפניה 44, וכן פרק שני, שם.

				

				
					2214	יושם לב להפרשי הזמן הקצרים בין ההעתקות, מה שמלמד על ביקוש. וראה צילומים אצל שפרבר, דרכה, עמ׳ 216. ועיין עוד שם, עמ׳ 214 הערה 349. 

				

				
					2215	גידמן, התורה והחיים, ב, עמ׳ 191.

				

				
					2216	גרוסמן, חסידות, עמ׳ 505-502.

				

				
					2217	תפילת נשים, תל־אביב 2005. וכן ראה ספרה, מנהג נשים, תשע״ב. ראה גם י׳ לוין, ״נשים יהודיות שחיברו תפילות לכלל ישראל — עיון היסטורי״, כנישתא, 2 (תשס״ג), עמ׳ פט-צז.

				

				
					2218	Hazan-Rokem Galit and Kaufman Shirley, Tamar S. Hess, The Defiant Muse: Hebrew Feminist Poems from Antiquity to the Present: a Bilingual Anthology, New York, 1999

				

				
					2219	בהערות נרשמו פרטים ביבליוגרפיים בסיסיים וחשובים.

				

				
					2220	על למדנותה המופלגת ועל חיבוריה ראה גם אשכנזי, דור, עמ׳ 205; מ׳ בניהו, ״רבי שמואל ברזאני ראש גולת כורדיסתאן״, ספונות, ט (תשכ״ה), עמ׳ כח; א׳ בשן, ממזרח שמש עד מבואו, תשנ״ו, עמ׳ 148.

				

				
					2221	י׳ שיטרית, ״פריחה בת יוסף — משוררת עברייה במארוקו במאה הי״ח״, פעמים, 4 (1980), עמ׳ 93-84; ונוספות שם, פעמים, 55 (1993), עמ׳ 130-124.

				

				
					2222	גבר שהקדים והדליק נרות עם כניסת השבת — נקנס. ראה חלמיש, הנהגות, עמ׳ 166 הפניה 521.

				

				
					2223	תא־שמע, מנהג, עמ׳ 128 הע׳ 12.

				

				
					2224	ר׳ יונה גירונדי, אגרת התשובה, ברוקלין תשמ״ח, עמ׳ ריח-ריט. הוראה זו נקלטה בספרד, ומכאן אצל רבינו בחיי (עיין בסמוך). 

				

				
					2225	מהד׳ חיים דב שעוועל, ירושלים תשכ״ד, ח״ב, עמ׳ קסז-קסח. למקור המלים האחרונות ראה שבת כג ע״ב.

				

				
					2226	ראה גוטליב, הקבלה, עמ׳ 9.

				

				
					2227	יהודה לוי נחום, מצפונות יהודי תימן, עמ׳ 83; מ׳ צדוק, יהודי תימן, תל־אביב תשמ״ג, עמ׳ 183.

				

				
					2228	ליאורני תקי״ד (וד״צ במהדורת מ׳ בניהו, ירושלים תנש״א), ב ע״ב-ג ע״ב.

				

				
					2229	ראה ליברמן, אהל, א, עמ׳ 399 הע׳ 26. וראה גם צינברג, תולדות, ד, עמ׳ 126.

				

				
					2230	בסידור נזר הקודש, ׳לפי מנהגי הספרדים ועדות המזרח׳, ירושלים תדש״ן, עמ׳ רנה, מתחילה תפילה: ׳יהי רצון ... שזכות אבותינו הקדושים יעמד לי ... וזכני לגדל בנים ובני בנים, תלמידי חכמים ונבונים׳ וכו׳. וראה גם כף החיים, סי׳ רסג אות לד, תפילה אחרת: ׳יהי רצון ... שתחוס ותרחם עלי ותגדיל חסדך עמדי׳ וכו׳.

				

				
					2231	סדר תחינות בקשות, פיורדא תקכ״ב, סי׳ כג.

				

				
					2232	נרות שבת, כרך ז, עמ׳ קלח. אלה הועתקו למאמרו של הרב מרדכי הכהן, ״מנהגי ליל שבת קודש״, מחניים, פה-פו (תשכ״ד), עמ׳ 34-33. על המחברת ראה עוד אשכנזי, דור, עמ׳ 221. וראה גם Weissler Chava, ‘Woman as High Priest: A Kabbalistic Prayer in Yiddish for Lighting Sabbath Candles’, Jewish History, 5/1 (Spring 1991), pp. 9-21.

				

				
					2233	אברהם עקיבא איילבוים, נועם השבת, לאדז תרצ״ו, עמ׳ כ.

				

				
					2234	בכ״י רומא 81 [=עלי ספר, מוסף (בעריכת ש׳ די סיניי), תש״ן, עמ׳ 63-61], נמנים חיבורי תפלות לנשים, ובהן כלולות תפילות להדלקת נרות.

				

				
					2235	י׳ י׳ ילין, אבותינו, עמ׳ קעב-קעג. ראה גם אשכנזי, דור, עמ׳ 222-221.

				

			

		

	
		
			פרק שמונה־עשר 

			ישראל ואומות העולם 

			הנושא שלפנינו הוא חשוב מאוד אך גם עדין מאוד, ונראה את המקורות כפי שהם. דברי המקובלים בשאלת מעמדן הדתי של אומות העולם מבטאים לעתים המשך ופיתוח של עמדות שמקורן בדברי חז״ל; לעתים הם פיתוח עקיב של מערכת רעיונית־קבלית מובהקת, שעיקרה בתפיסות האלוהות והתורה; ולעתים המציאות ההיסטורית היא המכתיבה עמדות וטענות. בכלל אני חושב שיש בנושא זה, כמו גם בהרבה נושאים אחרים, גם צד אידאולוגי וגם צד אקטואלי. כלומר, המציאות ההיסטורית חשובה לא פחות מאשר ניתוח רעיוני של הדברים. ככל שהמקובלים הם ׳אנשי רוח׳, אין הם מנותקים לחלוטין מן הסביבה שבה הם שרויים, ומסקנות שאמורות היו להתקבל באופן עקיב מעיונים תאורטיים אינן עולות תמיד בקנה אחד עם המציאות, ומכאן היחס האמביוולנטי אל הגוי, כפי שנלמד להלן. תחילה אעסוק בצד האידאולוגי, כדי לחדד את הדברים, ולאחר מכן אעמוד במקצת על הצד ההיסטורי. 

			בלשון קצרה נמצא בתולעת יעקב2236 כי יוצר הכל רשאי לבנות את מערכת יצירתו כרצונו, וממילא להפריש לו עם סגולה. ואפשר לקרוא בהרחבה בקבלת האר״י: ׳הן עם לבדד ישכון. ירצה כי השי״ת ברא כל הנבראים אבל אח״כ קבץ ובירר לו את האוכל מתוך הפסולת, דגן מתבן, וכמ״ש אתה בחרתנו מכל העמים. וכמו שהוא מלך יחיד נבדל מול שרי מעלה כמו כן הבדיל וייחד לו העם הזה כמ״ש אתה אחד וכו׳ ומי כעמך ישראל גוי אחד בארץ. והוא שוכן בתוכם לבדם נפרדים מכל שאר האומות וז״ש לבדד ישכון. וכפי דרך הרוב בדד בגי׳ עשר ספירות בלימה השוכנים בתוך בני ישראל. ושאר העמים מסרם לשרים של מעלה. כמ״ש בהנחל עליון גוים וכו׳. וכמו שהוא ית׳ מלך מלכי המלכים ולא יתחשב ולא נכלל בחשבון עם שאר שרי מעלה כי הוא מלך ובורא והם עבדיו ונבראיו כן ישראל עמו בגוים לא יתחשב להיות כמותם׳.2237  

			נימה ערכית עולה בראיית נקודת המוצא הקבלית לבירור היחס בין היהודי לבין הגוי כהצגת היחס בין כוחות הקדושה לבין הטומאה, שכן אלה מיוצגים בעולם ההיסטורי על ידי ישראל והאומות. אכן, ראיית הניגוד המהותי בין קדושה לטומאה, בין עולם הספירות לסטרא אחרא, כמקורן של נשמות ישראל מחד גיסא ושל האומות מאידך גיסא, היא היא התיאור הדומיננטי.2238  

			בהצגת הניגוד קדושה־טומאה יש בעצם סתירה מסוימת. מצד אחד מוצג בכך מעין דואליזם, הבדל מהותי בלתי ניתן לגישור. ומצד אחר, התפיסה המונותאיסטית מונעת חידוד יחסים חריף, וגורמת להציג את הרע כחלק מן הטוב, או כ׳כסא לטוב׳, כפי שהתבטאו החסידים.2239 בהתאם לכך קיימת חובה להזין את הרע ולדאוג לקיומו. דבר זה נעשה הן על ידי השכינה המשפיעה על העולם באמצעות השרים הממונים, הן על ידי האדם המשחד את הסטרא אחרא במצוות מסוימות.2240 סתירה זו מוצאת ביטוי חריף בספר הזוהר בשאלת הרע.2241 אולם כאשר המקובלים מתעלמים מן הדפוס שבעולם העליון ודנים במישור האנושי כשלעצמו, הרי כאן חוזרת לרוב העמדה הדואליסטית בכל חריפותה.2242 ממילא גם צף הקושי בקביעת מעמדו של הגר, שהרי אם ישנה התייחסות כל כך חריפה להבדל שבין יהודי לגוי, מהו מעמדו של הגר? האם הוא הופך להיות יהודי (כדעת הרמב״ם), או שהיות ושורשו מסטרא אחרא אין לו תקנה. והשאלה היא, איך התמודדה הקבלה עם תופעה זו? נדון בכך להלן. עם זאת, צריך לציין, אין למקובלים כל כוונה לצאת למסע כיבושים או ׳מיסיון׳ בסביבה הלא־יהודית כאמצעי להכנעת הרע והשלטת הטוב,2243 בעוד שתכלית זו נחשבת חובה מרכזית בעבודת היום־יום. מקובלים ריאליסטיים ידעו להבחין בין האידאה לבין המעשה, בין הרצוי לבין המצוי. מה עוד שחובת המלחמה ברע מצטמצמת לאפשרות השליטה בגבולות הפרט (מעין זה נקבע בתלמוד: ׳חמץ שלך אי אתה רואה, אבל רואה אתה חמץ של אחרים׳). לא זו אף זו, כשם שנמצא בספרות הקבלה הצדקה לקיום הרע המטפיסי בגלל הצורך בכח מקטרג, מפתה ומעניש וכן הלאה, כך לעתים נמצא הצדקה לקיומם של הגויים כמכשיר הענשה, או לקיומו של ישראל בגלות בין העמים כמכשיר להתעלות, בחינת ירידה צורך עלייה. במישור הדיון שלנו מתבטא הצורך בקיום האומות למשל כאמצעי ענישה וצריפה ומקום גלות,2244 ככור היתוך2245 וכפרת עוונות.2246 

			ברם, לצד האספקט האימננטי קיים גם אספקט פונקציונלי, והוא כרוך ברעיון בחירת ישראל. בנקודה זו ניתן למצוא פיתוח והמשך של הרעיון המקראי, לאמור בחירת ישראל אין משמעה הקניית זכות בלבד, אלא אף הטלת חובות. Noblesse oblige. על כן הבחירה מותנית בהתנהגות בפועל, ועונש גלות ישראל בין האומות יכול להתפרש כביטול ארעי של הבחירה. לאמיתו של דבר, אף בתפיסה זו לא הוסקו המסקנות המעשיות עד תום. 

			לָאָמוּר יש להוסיף כי אין ספק שגם תנאים היסטוריים השפיעו במידה רבה על התפיסה ׳המתנשאת׳ של בחירת ישראל.2247  

			כך או כך, הדי הימים בוודאי נשמעים מבין דפי ספרים שונים, ולאלה ניתן להלן מקום מסוים. 

			א 

			בכמה ספרים מובע הרעיון שמחצב הנשמה הישראלית הוא אלוהי, ואילו זו של הגוי נובעת מסטרא אחרא.2248 הנה כותב ר׳ דוד בן יהודה החסיד: 

			יש חילוק בין זרע הקדוש זרע אמת זרע הקדוש שהוא מן המלך והמטרוניתא שהם נקראים בנים להם [אולי צ״ל: לשם], הה״ד בנים אתם לה׳ אלוהיכם, וכתי׳ ממני פריך נמצא. אבל שורש וגזע של אומות העולם הם נשרשים מאותו שורש הנחש הארור ששרשיו מרים ומאררים ומימיו טמאים לכן הוא מגדל נטיעות מרים. אבל תפ׳ וכנסת ישראל שמימיהם מתוקים וקדושים וטהורים הם מגדלים נטיעות קדושים וטהורים. לכן מי שנוטע נטיעות על מים מרים ... הם טמאים ומטמאין לעולם, ואינן יוצאים מידי טומאתן.2249 

			ארבע המלים האחרונות מדברות בעד עצמן. הריחוק מן הקדושה הוא מהותי וחד־משמעי. וכך גם מן הצד הישראלי. ר׳ שבתי הורוויץ (1619-1565) פותח את ה׳הקדמה בן מאה שנה׳ לספרו שפע טל במילים אלה: ׳ידוע שהנשמות של אומה ישראלית הם חלק אלו־ה ממעל אשר רמז על זה הפסוק ״כי ה׳ חלק עמו״ (דבר׳ לב ט), רצוני לומר חלק ממש, כחלק שנחלק מאיזה דבר הוא שווה ודומה בעיני לאותו דבר שנחלק ממנו. ואין הבדל והפרש בינו ובין אותו דבר, רק [=אלא] שאותו דבר הוא הכל, והכלל שהוא יותר גדול מהחלק שנחלק ממנו. אבל בעצמותם הם דומים ושווים׳.2250 אף כאן הזיקה היא מהותית. 

			כאמור, ארבע המלים האחרונות במובאה הקודמת מפליגות בקיצוניותן.2251 ובהמשך ההקדמה, שם, נאמר כי כנגד שבעים נפש של יעקב שירדו מצרימה, ולמעשה עיקר בני ישראל הם מבית יעקב, ישנן ע׳ אומות. והתורה הוצרכה להודיע זאת ׳כדי להורות לנו כי כל נשמה ונשמה מישראל בפני עצמה חביבה וחשובה בעיני הקב״ה יותר מכל הנפשות של אומה אחת בכללה׳.2252 ההקבלה מלמדת על חשיבות כל פרט מישראל לעומת כל עַם מעמים אחרים. 

			׳וכי תימא הרי ה׳ ברא את כל האומות ואיך אפשר לומר הבדל יבדיל׳. אכן, ׳אין אתה כמו כל האומות בערכם׳ משתי סיבות. ׳הם נמשל כבהמות נדמו. כי גם הם בכלל הבריאה, אמנם אתה לא כן, כי יש נמצא בכם שתי מדרגות: הנשמות של ישראל הם חלק אלוה ממעל כמשחז״ל ולכן בהיכריח הוא כי יש הפרש נמצא ביניהם. ועוד נמצא בכך יתרון אור אחר כי הוא עשך ויכוננך ר״ל הוא עשך וברא אותך וג״כ ליתן בך כוננות והכנה שנתן בדעת שלך בלמוד התור׳. לא כן לא״ה [=לאומות העולם] שנ׳ לא עשה כן לכל גוי׳. המילה ׳כן׳ נדרשת מלשון בסיס והכנה. (חיים הכהן, תורת חכם, ויניציאה תי״ד). כלומר, הן בהיות הנשמה חלק אלוה ממעל, הן בשל הסגולה המהותית מטבע בריאתה.  

			אך מעניין לראות איך מתבטא דבר זה בצורה סימבולית יותר, שהרי המקובלים מנסחים את דבריהם לא בצורה מופשטת אלא ע״י סמלים. בנושא שלנו יש למקובלים דימוי שהם חוזרים עליו הרבה מאוד,2253 והוא שסטרא אחרא הוא: קליפה. קליפה קיימת מסביב לפרי, ונועד לה תפקיד חשוב של שמירת הפרי. מכל מקום, העיקר הוא הפרי. הדימוי המצוי הוא אפוא שהנשמות של לא־יהודים קשורות בקליפות, ושל יהודים — בפרי, בקדושה. וזהו מה שכותב בספר שפע טל הנ״ל: ׳נפשות האומות המה מכחות חיצונות, כחות הקליפות ... אבל הנשמה של אומה ישראלית אצילות מקודש, האציל ב״ה חלק ה׳ עמו, חלק ממש, בניו ממש׳.2254 רעיון ׳חלק אלוה ממעל׳ מסביר גם את הערגה לדבקות, שהיא משאת הנפש של המקובל, כתהליך טבעי של שאיפת החלק לחזור אל השלם.2255 

			דברים אלה מתבטאים אצל מקובל אחר, ר׳ שלמה מולכו (נשרף ב־1532 ע״י הכנסיה), בהצגת נצחיות עַם ישראל. ׳כמו שהוא יש בלתי בעל־תכלית, כך ישראל הם בלתי בעלי־תכלית ... כמו שהקב״ה הוא נצחי כך ישראל הם נצחיים׳.2256 ואילו מקובל אחר בצפת, ר׳ חיים ויטאל, מדבר על ארבעה סוגים של ׳דומם, צומח, חי ומדבר׳, ומוסיף כי מעליהם יש סוג חמישי, היהודי (בדומה לר׳ יהודה הלוי בספר הכוזרי), כדבריו: ׳ואחר־כך ברא את האדם הישראלי זך בכל בחינותיו יותר מכל שאר הנבראים׳.2257 כל זאת בשל המעמד המיוחד של נשמת ישראל. מסקנה חריפה נמצאת בדברי ר׳ שניאור זלמן מליאדי, על־פי עץ חיים לר׳ חיים ויטאל, שנשמות הגויים מקורן בשלש הקליפות הטמאות, ולכן אין בהן טוב כלל. וכל מעשה חסד שהגויים עושים אינו אלא בחיצוניותו, שכן מניעיו הם אגואיסטיים בלבד.2258  

			ההדגשה האמורה של ׳בניו ממש׳ יש בה קונוטציה כפולה: הן של מקור ותולדה, הן של זיקה עמוקה. הדגשת הקשר המשפחתי יש עִמה הבעת מחויבות מתמדת כיאה למסגרת משפחתית. זו מצויה בספר המוסר של ר׳ משה קורדוברו, המכונה ׳הפילוסוף של הקבלה׳. הלה משתמש בדברי המדרש בשיר השירים רבה, שהקב״ה קורא לישראל בת זוג, בת, אחות וכו׳, ולכן עַם ישראל הוא שאר־בשר, ׳״ישראל עם קרובו״ — ממש קרבה יש לו עמהם, ובניו הם׳.2259 בהמשך הדברים מתברר שהזיקה היא דו־סטרית. 

			לא ארוכה היא הדרך מתפיסה זו של זיקה הדוקה למקור האלוהי אל הדגשה של היות עם ישראל כגוף אחד, אשר כל פרט שבו אינו אלא אבר אחד מן הגוף, והאברים ערבים זה לזה. יתר על כן, התפיסה האחדותית של ישראל מתבטאת גם בדרך אחרת. לאמור, אמנם הגופים נפרדים, וכל אדם נתפס כיחידה פרטית, אך בעיקרו של דבר הנשמה היא אחת, שכן מקורה אלוהי. נעימה זו רווחת בספרות הקבלית של המאה השש־עשרה,2260 ונביא דוגמאות אחדות: 

			בשם האר״י כתוב ׳כי כל ישראל הם גוף א׳, וכל א׳ מישראל הוא אבר א׳ פרטי, כי זהו הערבות שהאדם ערב בעד חבירו׳.2261 אמנם מדברים אלה אין הכרע חד־משמעי אם האחדות נובעת מן הגוף או מן הנשמה. אולם מצינו בדברי ר׳ אליהו די־וידאש, אם כי בלא עניין הערבות, כי אף על־פי ׳שהגופים מחולקים ונפרדים זה מזה, הנפש של זה וזה היא רוחנית, והרוחנית אינו נפרד, אלא מיוחד תכלית האחדות׳.2262 אולם בקשר לערבות היטיב לתאר זאת רמ״ק: ׳כל ישראל הם שאר־בשר אלו עם אלו מפני שהנשמות כלולות יחד, יש בזה חלק זה ובזה חלק זה ... וכן מטעם זה ״ישראל ערבים זה לזה״ מפני שממש יש בכל אחד חלק אחד מחבירו ... שהרי הוא הוא ממש׳.2263 ובכן, אחדות הנשמה זוקקת אחדות הגוף. ובמפורש כתב ר׳ ישעיה הלוי הורוויץ: ׳שהם גוף א׳ ונפש א׳׳.2264 בכך מסביר ספר התניא את המצוה ׳ואהבת לרעך כמוך׳, או את האיסור לכנות חבר בשם גנאי, כי ישראל הם קדושים (זוהר, ח״ב קכב ע״א). לאמור, אינך פוגע בו אישית, אלא בכללות הנשמה הקדושה, שהוא ניצוץ ממנה. 

			כאן אני בא לרעיון נוסף, והוא הקשר בין עולם הספירות, התורה ועם ישראל. ישנו מאמר מפורסם מאוד, שישנן תרי״ג מצוות וישנם תרי״ג אברים באדם. לכל אחד מאלה יש מקבילות בעולם שלמעלה. וכשם שבאדם, למרות האברים הרבים, הגוף הוא אחד, כך התורה היא קורפוס אחד, והאלוהות היא אחדות אחת. המסקנה, התורה היא בעצם המחשה של האלוהות, האלוהות באה לידי ביטוי בעולמנו באמצעות התורה. ידוע הוא המאמר המדרשי2265 על הקב״ה שהביט בתורה וברא את העולם. ושוב מאמר הנמצא הרבה במדרש, שהעולם נברא בשביל ישראל. כלומר, כנציגי האלוהות הם יממשו בעולם את התורה. כך נוצרה האינטגרציה בין המשולש: אלוהים תורה וישראל. דומה שאין צורך להביא כאן דוגמאות לרעיון נפוץ זה בספרות הקבלה. קיצורו של דבר, לאדם נועד תפקיד תיאורגי. כלומר, אדם שמקיים מצוה כאן, גורם שגם למעלה מתרחש משהו, הזיווג מתקיים מחדש. 

			דבר שאין צריך לומר, באשר לכל הנקודות המנויות לעיל, כי לגבי האומות — מכלל הן אתה שומע לאו. 

			ברם, מקורות לא־מועטים אינם מסתפקים בכך, ונציין הבעות מפורשות של נחיתות של נשמת האומות לעומת ישראל. כגון: חומר לעומת צורה;2266 האומות הן נפש חיה הרומשת;2267 הן יצאו ׳מהחלק הרע שנתערב באדם הראשון׳;2268 ׳זהו שאמרו רז״ל כי ישראל נקרא אדם, על שנפשו יורדה לו מאדם, אבל אומות העולם שנפשם באה להם מכוחת[!] הטומאה נקראים חזיר ... ואדם חיצוני נק׳ חזיר, מטעם שעתידין לחזור ולהודות[!] שהשם הוא אחד׳. נשמת ישראל קדושה מזו של העמים בכך שקדושתה מתמדת, משום שהיא יונקת מ׳נר אלוהים׳, אותו נר תמיד הזורח מבעד לתורה.2269 ואילו האומות הן חלק מן השרים הממונים;2270 והן כולן יונקות באמצעות השפע היורד לארץ־ישראל.2271 קרוב לעניין זה הוא ציון ארץ־ישראל או ירושלים כמרכז וכטבור, בעוד האומות הן בפריפריה.2272 ובקשר לעניין גן העדן — בזוהר2273 מצינו שישראל אינם נמסרים בידי המלאך דוּמָה כדי לירד לגיהנם, בניגוד לעמים אחרים. 

			אספקט אחר של עליונות העם היהודי מושפע כנראה מעמדת ריה״ל בספר הכוזרי.2274 הקִרבה בין עמדת ר׳ משה די ליאון לעמדתו של ריה״ל מוצאת ביטוי מובהק במשפט שבו תרגם בעל הזוהר באופן מילולי את הקביעה המפורסמת של ריה״ל: ׳ישראל באומות כְּלב באיברים׳, שהרי כתב: ׳הכי אינון ישראל בין שאר עמין כְּלִבָּא בין שייפין׳.2275 למען האמת, דברי ריה״ל כאן פחות קיצוניים מן הספרים הקבליים שהזכרנו, שכן ניסוח דבריו מצביע על תפיסת האנושות כגוף אחד שיש בו הייררכיה פנימית. אבל לפי המקובלים קיים ניגוד תהומי בין קדושה וטומאה. אמנם לא אכנס כאן לדיון מפורט שכן גם לפי המקובלים הרע בסופו של דבר משרת את הטוב. 

			מבחינה היסטוריוסופית אפשר לומר שדברים כאלה, גם אם הם קיצוניים, מוצאים להם אוזניים קשובות. עַם או קהילה או יחידים מבניה שנזקקו לעמוד מול מציאות יום־יומית של הטחת עלבונות והשפלות, של צמצום העיסוק החפשי במקצועות לצורכי פרנסה, של גזרות ורדיפות, של יעד למיסיון וכיוצא באלה — עשויים היו להתחזק ולהתעודד מדברי ניחומים כביכול של גאווה עצמית מופלגת. ככל שהעמיקה ההשפלה כן העפילה תחושת העליונות. אולם, וזו חובה להדגיש, ה׳התנשאות׳ אינה ריקה מתוכן, שכן ככל שידובר על היהודי המעולה, הרי בד בבד נדרש ממנו עול של תורה ומצוות. בכל הֶקשר קבלי הדן במקבילות שבין עולם הספירות למעמד ההיסטורי־החברתי של ישראל והאומות, לעולם נמצא את הזיקה לתורה. ברכת התורה, ׳אשר בחר בנו מכל העמים ונתן לנו את תורתו׳, עמדה בכל עוצמתה כסגולה וכתביעה כאחת. הפסוק ׳לא בחיל ולא בכח כי אם ברוחי אמר ה׳ צבאות׳ עשוי היה להתקבל כמים קרים על נפש עיפה. כלומר, אין כאן רק עניין של זכות, אלא גם של חובה, Noblesse oblige. ולא זו בלבד שאדם חייב לקיים את כל המצוות, אלא הוא חייב לקיים על־פי הפרד״ס, כלומר גם לפי המשמעות המיסטית. קשה לומר שכל יהודי יש לו ידיעה במיסטיקה. ואף על־פי כן הוראה זו מצויה בספרי קבלה רבים. מה שאנו רוצים להראות כאן, מבלי להרבות בדוגמאות, וזו נקודה חשובה, שאין זה רק זכות ליהודי שהוא עם נבחר, אלא שכתוצאה מכך מוטלות עליו חובות נוספות. 

			אדגים גישה זו בעיניים הקבליות של ר׳ יצחק חבר, מבית־מדרשו של הגר״א: ׳או״ה [=אומות העולם] שלא נתנה להם התורה והמצוות קיומם והעמדתם הוא בבחי׳ עיגולים. והיינו לפי הטבע שניתן בתחילת הבריאה מצד חסדו ית׳. והם נקראים בחי׳ חיצוניות העולם בכללו מאחר שאינם פנימיות כונתו ית״ש בבריאת עולמו. אבל ישראל להם ניתן התורה ומצוותיה, כללותיה ופרטותיה, ממש בציור אדם שהוא תכלית מעלת האדם שעליו נברא הכל שיהיה מתנהג ע״פ התורה. והם נקראים בחי׳ יושר של העולם, שהוא בציור קווין ואיברים שהוא קומה שלימה המסודר ע״פ דרכי התורה ופרטיה. וגם הנהגת או״ה ג״כ משתנה לפי ערך שינוי מצב ישראל וע״פ עבודתם — לפעמים להעניש אותם ולפעמים להיטיב אותם ... ולכן בעת שהיו ישראל עושים רש״מ [=רצונו של מקום] היו נתונים עליון על כל גויי הארץ ... לפי שהיה מאיר מאד בחי׳ יושר שלהם באור הפנים עליון. אבל ע״י שקלקלו מעשיהם נתעלם האור הגדול הזה, ומושגחים בהסתר פנים ביושר ודקדוק עצום ובדין גמור. וזה גורם שהחיצוניות מתגבר יותר על הפנימיות, וישראל הם בגלותא׳.2276 

			אולם ככל שמצב הגלות הוא מציאות, מרה ואכזרית, ייחודו הוא בארעיותו ובהתנייתו. לאמור, הסגולה של השורש לא נמחתה לחלוטין גם אם העץ נפגע. התורה מחלחלת בלבו של כל אדם, ויכול הוא לזכות במעלה המקורית. לא מקרה הוא שחכמים שונים, ובכלל זה בחסידות, ראו באפשר שגם בגולה תתקיים ׳ארץ־ישראל׳, שכן המציאות הגאוגרפית וההיסטורית קיבלה משמעות סימבולית ערכית. המציאות היא בימה שעליה הם פועלים במישור הרוחני־האידאי. רק אופי הפעילות הוא הטובע את חותם המקום. ׳ארץ־ישראל׳ היא אפוא אקס־טריטוריאלית. והנה, אל היחידים יכלו להצטרף גם כאלה שלפחות שאבו מכך דברי עידוד ולא שקעו בייאושם. אילו היתה פעילות זו מגיעה כדי הצלחה להשפיע על העם כולו, ולפחות על רובו, אפשר שפני ההיסטוריה היו שונים.  

			אין ספק שהדימוי המרכזי שהטביע את חותמו על קביעת ההבדל בין ישראל לאומות נעוץ בתקופת הראשית של הקבלה, עת זיהו המקובלים את הספירה האחרונה, שכינה, עם כנסת ישראל.2277 [אגב, ידוע ששיר־השירים מתאר שיר אהבה בין הדוד והרעיה, וכבר בתלמוד פירשו שאין הכוונה לאהבה גשמית אלא כמיטפורה לאהבה בין ישראל והקב״ה. וידוע שאוריגינס העביר את המשמעות הסמלית לקשר בין המשיח והכנסיה. זאת בלי ספק בעקבות אותה דרשת חז״ל שהוא בוודאי הכיר מתוך מגעיו הרבים עם חכמי ישראל]. כנסת ישראל ההיסטורית — מושג לאומי רב עצמה במסורת המדרשית והתלמודית — נתפסה כגוף השכינה, שבאמצעותה האלוהות פועלת בעולם ונוטלת חלק מכריע בגלגולי העם עד כדי גלות, מרצון או מאונס.2278 ישראל מכונים אברי השכינה.2279 הסמל כנסת ישראל משותף בספרות הקבלה לעם ולשכינה כאחד, וקיימת אפוא זיקה מעמיקה ביניהם. אזכיר לדוגמה קטע אחד מן הזוהר שנאמר בו כי בשעה שכנסת ישראל דלעילא שרויה באחדות עם הקב״ה, גם ישראל דלתתא שרויים בשמחה. וכך נדרש הפסוק ׳הנה מה טוב ומה נעים שבת אחים גם יחד׳: ׳גם׳ — לרבות כנסת ישראל דלתתא. כיוצא בכך, כתוצאה מן העוונות קיים כיום פירוד בין המלכות לתפארת, ואף ישראל שרויים בגלות, אך ׳ביום ההוא יהיה ה׳ אחד׳ וכו׳. גורל המלכות וכנסת ישראל דלתתא מתקשרים אפוא זה בזה.2280 בדומה לכך כתב באותו זמן ר׳ יוסף ג׳יקטילא: 

			דע כי כל הברכה היתה באה תחילה מאת הוי״ה יתברך אל כנסת ישראל, ומכנסת ישראל היתה באה לישראל, וע״י ישראל היו מתברכין ומתפרנסין כל ע׳ האומות ... וכשחטאו ישראל נשתברו הצנורות וירשו אומות העולם הבררכה שהיתה באה לישראל, ואותו השפע הנמשך מאותן הצינורות ... לפי שנכנסו אותן הקליפות הקשות בין השם ובין ישראל. אבל בשוב ה׳ את שבות ציון ויתיחדו השם וישראל ויוסרו כל האמצעים מביניהם אז לא יקבל אחד מכל שרי האומות לא שפע ולא ברכה ולא טובה זולתי ע״י כנסת ישראל, שהיא מתגברת על כולן ומושלת על כולם והיא נותנת להם פרנסה. 

			ולפני כן נאמר: ׳לא יהיה עוד פירוד והבדל, אלא ה׳ בעצמו מאיר את כנסת ישראל, ושניהם כשני חושקים אינם נפרדים זה מזה׳.2281 ניסוח מופלג זה מדבר בעד עצמו. 

			כיוצא בכך נאמר בתקוני זוהר: ׳ואורייתא אית לה רישא וגופא ולבא ופומא ואברין כגוונא דאית בישראל׳.2282 בעניין זה מציין ג׳ שלום: ׳קוימה איפוא התאמה, קורילאציה, בין האורגאניזם המיסטי של התורה, המגלמת בתוכה את שם האל, לבין הגוף המיסטי של כנסת ישראל, הנתפסת על־ידי המקובלים לא רק כגוף ההיסטורי החי של עם ישראל אלא גם כסמל לשכינה, ואיבריו של הגוף הזה הם־הם ״אברי השכינה״׳.2283 

			במאמר מוסגר אוסיף כמה מלים. ידוע הוא התיאור שהשכינה סובלת עִם עַם ישראל בהיותו בגלות, ויש כאילו ניתוק, ואפילו גירושין, בין שכינה ותפארת, בין הזכר והנקבה באלוהות. בזוהר ישנם כמה הסברים לניתוק זה, ואחד מהם: עונש. היות ויש קשר בין העם והשכינה, כאילו היא לא דאגה לחינוך בניה, כראוי (ע״פ ישעיה נה: ׳בפשעכם שוּלחה אמכם׳), ולכן אף השכינה סובלת בסבלם. מכאן, כשם שעם ישראל עוזר לשכינה בפעילותו התיאורגית, כך גם להיפך הוא גורם לה סבל. אך יש גם הסבר אחר בזוהר. בעצם לא יכול להיות ניתוק בין הצד הזכרי והצד הנקבי שבאלוהות, שהרי זו אחדות אחת. אלא שלפנינו כמין הבטחה, שלאחר הגלות יחזרו לארץ־ישראל. ה״ניתוק״ בעולם האלוהות משמש הוכחה, כשם שאין האלוהים יכול להינתק באופן מוחלט מהשכינה שהרי הם שרויים באחדות שורשית אחת, כך גם ישראל עתיד, באיזהו שלב בהיסטוריה, להיגאל ולחדש ימיו כקדם. כאן, כמובן, נפגשים בשאלה שמופיעה הרבה מאוד בוויכוחים בין הכנסיה וישראל, שהרי הכנסיה טענה שזמנו של עם ישראל חלף, והאֶכלֶסיה היא במקום הסינגוגה. אין ספק שרעיונות אלה של הזוהר באו כדי לשמש אנטיתיזה. ישראל נמצאים אמנם בגולה, כעונש וכסבל, אך באופן ארעי בלבד, ולאחריה תבוא תקופת הגאולה, השכינה תחזור למקומה, ויהיה בכך אות לשיבת ציון. 

			אחד הדברים האפייניים להשקפת העולם האמורה הוא ההתנגדות החריפה לנישואי תערובת, תופעה נפוצה בקרב יהודי ספרד, ובמיוחד בחברה הגבוהה. למשל ר׳ משה די ליאון, בספר הזוהר ובכתביו העבריים כאחד, חוזר ויוצא בחריפות רבה נגד תופעה זו,2284 בציינו כי מי שבועל גויה, דרך אישות או דרך זנות, מבטא בכך כפירה בקב״ה, וגורם להורדת השפע מעולם הספירות לתחום הטומאה.2285 אף מקובלים אחרים נקטו גישה זו בעקבותיו. ובדימוי מאוחר: כמו הברזל שאינו מתערב עם הטיט כך ישראל שנמשלו לברזל אינם מתערבין עם העמים שנמשלו לטיט ולחרסי האדמה.2286 

			המסקנה המתבקשת מן התפיסה שתוארה עד כה היא שקיים ניגוד מהותי אימננטי בין יהודי לגוי כשם שקיים ניגוד מטפיסי בין סטרא דקדושה לסטרא דמסאבותא. לכן, למשל, אין תוקף למעשה גיור, לפחות מבחינה עקרונית (שהרי אין להתעלם מכך שגיור הוא מוסד מוכר בעולם ההלכה). הדוגמה הטובה ביותר תהיה כמדומה שיטת האר״י. לפי השקפתו הלאומית הקיצונית, אין לישראל מטרה לקרב את העמים אל הקדושה. תכליתו היא תיקון העולם ולא תיקון העמים. במלים אחרות, תפקיד ישראל הוא להוציא את ניצוצות הקדושה השבויים בתוך העמים, ועל ידי כך ממילא ייהרס קיומם בהעדר מהם כח החיות. לכן עשיית גרים אינה אלא סיוע לסמאל, ובכך נכשלו אדם הראשון, משה ושלמה.2287 והוא הדין באשר לגלגול, שלפי האר״י חל על נשמות ישראל בלבד (וראה עוד להלן). 

			ב 

			דומה שעוקצה של חריפות זו הוקהה במקצת על ידי תפיסה מרכזית אחרת, אשר באמצעותה נפתח הפתח לקבלת גרים,2288 וניתן לכלול את הגויים בחק הגלגול. כוונתי לתפיסה הקושרת את סגולת עַם ישראל עִם הגשמת התורה. לתפיסה זו מתלווה לעתים התניה מפורשת המצביעה על כך שהיות אדם בן לעם נבחר היא סגולה נקנית, ולכן מצד אחד יכולים להיות בעם ישראל גופו אנשים שהנבחָרוּת, על זכויותיה, כביכול אינה חלה עליהם, ומצד אחר גר צדק שנתגייר יהא דינו כדין בן ישראל.2289  

			כותב הרמ״ק: ׳השכל באדם הוא כלי משמש לאדם בכל הגוף, ואין שינוי בשכל בין קהל מקבלי התורה התמימה לשאר קהלות א״ה [=אומות העולם]. אמנם הוסיפו מקבלי אור התורה על אור השכל כאומרו ״תורת ה׳ תמימה משיבת נפש״ ... שבנפש לא ידמה הישראלי לעכו״ם כלל׳.2290 וכן כותב תלמידו, ר׳ אליהו די־וידאש: ׳ישראל עם סגולתו שהבדילם ע״י התורה מהעכו״ם׳. ובהמשך: ׳התורה מפני רוחניותה לא תִשרה אלא בנשמה טהורה מכל סיג ופגם׳.2291 

			תפיסה זו פחות חריפה מזו הראשונה המדברת על שורשי הנשמות. שכן ברגע שאתה יהודי ואינך מקיים מצוות, כמעט אין בסיס להבדל בינך ובין לא יהודי. לפיכך, אם דנים אנו בשאלה אם בחירת ישראל היא בטבע או שאדם רוכש אותה עם הזמן בהתאם להתנהגותו — הרי קשה לומר מה מדויק יותר. הייתי אומר ששתיהן באות במשותף. מצד אחד יש פה משהו אימננטי, מהותי, טבעי, ייחודי; ויחד עם זה, אומרים לו ליהודי שלא יחזיק טובה לעצמו בזכות זו, אלא שזו גם מחייבת אותו להגשים את חיי הנשמה בעולם הזה. לפיכך יש, למשל, עונש של גלגול, שאדם צריך לחזור לעולם כדי להשלים את חיי התורה וכדי למלא את המצוות שלא קיים אותן בפעם הקודמת. אדם לא יזכה לגאולה ולגן־עדן אם לא יגיע לרמה המתאימה. כל זה מראה שאין זו זכות בלבד, אלא גם חובות בצידה. וכך, למשל, כותב הזוהר (בתרגום לעברית): ׳כאשר ישראל מחללים את התורה, הקב״ה יביא אותם בגלות ויצורפו כצרוף הכסף וכבחון הזהב׳.2292 הגלות לבין האומות, כאשר אין שומרים את התורה, מצביעה על כך שהייחוד שלהם כביכול מיטשטש והולך, והרי הם דומים ליתר האומות, אלא אם כן שוב יוכיחו את עצמם.  

			הקישור בין ישראל, התורה והבריאה חוזר בדבריו הבאים של השל״ה: ׳נמצא שבאמת אין שום עַם אלא ישראל, ושאר האומות הם קליפות להם ... ואמר הסיבה למה ישראל הם העם המובחר אשר בעבורם ברא העולם, ואמרו בשביל שהם יקבלו את התורה, וזהו תכלית הבריאה׳.2293 

			הזיקה בין ישראל לתורה נדונה במקורות קבליים שונים. מפורסם הוא המאמר בזוהר הקושר מבחינה סימבולית את ישראל, התורה והקב״ה, אשר שלושתם הם כינויים לספירת תפארת. בתקופה מאוחרת יותר הפך הקישור לאחדות, ונאמר, וחזר ונשנה הדבר, כי ׳קודשא בריך הוא אורייתא וישראל חד הם׳.2294  

			בכך הגענו לרעיון בסיסי המעלה את קבלת התורה וקיומה כְּזה המבדיל בין יהודי לגוי. מאליה עולה השאלה שרמזנו עליה לעיל, האם כל בני ישראל ראויים באופן אוטומטי למעמד הבכורה, בלא התחשבות בקריטריון של מידת זיקתם המעשית לתורה?  

			ובכן, בבית־מדרשם של מקובלים חוזרת ונשמעת תפיסה שאי־אפשר לדבר על טיפוס אחד של יהודי. לפי רעיא מהימנא, יש מישראל שהם בבחינת מלכות, ויש שהם בבחינת עבד, ויש שהם בבחינת בהמה או צאן.2295 ההיררכיה תלויה בהתנהגות האדם ובחובות שהוא נוטל על עצמו לצד הזכויות. כך אכן קובע גם ר׳ מאיר אבן גבאי: ׳כמו שיש חלוק בין ישראל לשאר אומות בענין הנפשות שאינן ממקום אחד, כך ישראל עצמם יש חלוק, כי אין נפש הצדיק כנפש הרשע׳.2296 ׳וגם בין אלה חלוק בנפשותם כפי מדרגתם׳.2297 הווה אומר, לצד הקריטריון של מקור הנפש בעולם העליון יש קריטריון נוסף של חיי הנפש בעולם הארצי. גישה זו מקהה את חריפות ההשקפה המהותית, ותולה את ההבדל במידה רבה בהישגים האישיים. והגם שאין במקורות הנזכרים מסקנות מפורשות הנוגעות למעמד הגוי והגר, דומה שאין מניעה להצביע על חשיבות העקרון של הגשמת התורה, שיש לו מהלכים במקורות הרבה.  

			הנה, למשל, ספר חסידים קורא להתייחס בכבוד אל גוי המקיים שבע מצוות בני נח, וקובע כי גוי זה עדיף על ישראל רשע.2298 וכך מציין אבן סהולה, בסוף המאה הי״ג: ׳כל בני הנכר הנלוים על ה׳ אשר הם בכלל גרים ויש להם לקבל שכרם לעולם הבא כל אחד כפי מדרגתו׳.2299 ולפי הזוהר, חסידי האומות ומלכיהן שהגנו על ישראל או שלא הרעו להם זוכים לכבוד ולאור הקדושה.2300 וכן כתב רמ״ק: ׳אם הפגם ההוא נעשה ע״י מי שנאחז בשרש טהור הדין הוא כך ... אם שרשו מרי, כדין רשעי או״ה נבוכדנצר וחביריו יכלו ככלות שרש[ם] דהיינו ביטול הקלי[פה] ... שלא יהיה להם קיום. וחסידי א״ה יהיה להם קיום לעולם באותה הבחי׳ שהם עומדים׳.2301 ובעקבותיו כתב הרמ״ע מפאנו, במאה הי״ז באיטליה, במפורש בקשר לדיוקני הנשמה כי ׳יש לבני נח הגרים התושבים שומרי שבע מצוות דוגמת הדיוקנין הללו׳.2302 וביתר תוקף: ׳חסידי בני נח בלי ספק יש להם חלק לעוה״ב, כי שמרו אמרתו ית׳ בז׳ מצות שלהן׳.2303 

			אולם כנגד עמדה חיובית זו נציין הסתייגות מפורשת של ר׳ יהודה חייט. על דברי ספר מערכת האלוהות כי ׳חסידי האומות אשר קיימו ז׳ מצוות שנצטוו בני נח לא יקפח שכרם, מפני שקיימו מה שקבלו עליהם, וינוחו במשכנם הראוי להם׳, מוסיף החייט: ׳אבל חלילה שיהיו בגן־עדן, כי כל ערל לא יאכל בו׳.2304 מעין זה כתב רמח״ל, שבעולם הבא לא תמצאנה עוד אומות העולם. ברם, לחסידי אומות העולם ׳יינתן מציאות בבחינה נוספת ונספחת על ישראל עצמם, ונטפלים כלבוש הנטפל לאדם. ובבחינה זו יגיע להם מה שיגיע מן הטוב, ואין בחוקם שישיגו יותר מזה כלל׳.2305  

			בעיה דומה היא בעיית הגלגול, שלגביה חלוקות דעות המקובלים. מקצתם כוללים גם את הגויים בחוקיות זו, ומחייבים את הגלגול גם לגבי אומות העולם. כך כתוב בספר הפליאה: ׳הם הערלים, וראויים להתגלגל לכלבא ולשונייא [צ״ל: ולשונרא=חתול] ויתכפרו, ואחר יבואו בישראל ויתקדשו׳.2306 אף לפי בעל גלא רזיא מתגלגלים הם, אם כי לנקבות בלבד.2307 

			אך מקצתם שוללים מהם זכות זו, בהיותה חסד מאת הקב״ה לישראל ׳לבלתי ידח ממנו נדח׳. כך, למשל, כתוב בזוהר חדש לעניין מצות ייבום, שנתפרשה כגלגול: ׳״וזאת התעודה בישראל״ — ולא בעובדי כוכבים, שלא נתנה להם מצוה זו׳.2308 וכך קבע השל״ה בפשטות: ׳רוב המקובלים מסכימים שאין סוד גלגול נוהג אלא בישראל, ולא באומות׳.2309  

			אמנם יש הנוקטים עמדת ביניים וקובעים ׳כי מהם יהיו שישובו׳.2310 לשם כך הם עורכים הבחנה בין אומות העולם לבין חסידים שבהן, או בין התקופה שקדמה למתן תורה לבין זו שלאחריה.2311 נציין את דבריו של ג׳ שלום בנדון: ׳מקובלים רבים בזמן הרדיפות, ובמיוחד לאחר גירוש ספרד, נקטו נוסח יהודי של הכלל הנוצרי extra ecclesiam non est salus (אין תשועה לאלה שמחוץ לכנסת ישראל).2312 ובדיוק כך אומר המקובל: מי שעומד מחוץ לנשמה האלוהית אינו זוכה לגאולה.  

			הסתייגות קיימת גם באשר לגיור,2313 לאמור אין הגר זוכה למעמד שווה בכול ליהודי. דברי ר׳ יהודה הלוי על היות ישראל סגולה ולב, ועל הזכות השמורה להם להתעלות לנבואה ולעניין האלוהי, זכו להדים בקרב המקובלים. ואמנם, כשם שר׳ יהודה הלוי (החבר) השיב לשאלתו של מלך כוזר שלא יזכה הגר לענין האלוהי, כך גם אומרים מקובלים רבים, שכאשר יתגייר הגר לא יגיע למעלה הגבוהה ביותר של היהודי, אבל הוא מתאחד עם העם והופך להיות אחד מהם בעצם קבלת המצוות. שהרי גם לגבי יהודי אין מספיקה אותה בחירה טבעית, שהוא נולד יהודי, אלא גם צריך לקיים מצוות התורה. אז אם בא גר ומקיים חלק זה, הרי הוא מצטרף למסגרת זו. 

			דרך זו נקט גם ר׳ חיים ויטאל. שכן בתארו את סדר הבריאה בששת ימי המעשה הוא עמד על כך שכל מי שנברא מאוחר יותר — מעולה מקודמו. לפיכך, לאחר הדומם הצומח והחי ׳נברא האדם, המדבר׳. ׳ואחר־כך ברא את האדם הישראלי, זך בכל בחינותיו יותר מכל שאר הנבראים ... ולהיותו יותר זך מכל הנבראים בארץ נתעלה עוד, כי גם הוא נכלל ונקשר בכל העולמות ובכל פרטיהן, ממטה למעלה׳.2314 הווה אומר, היהודי הוא מעין סוג חמישי בנבראים. אמנם אסור להתעלם מן העובדה שככל שרח״ו העלה את דרגתו של היהודי, כן הציב בפניו דרישות מפליגות ביותר, שהרי כל יהודי חייב לקיים את תרי״ג המצוות על־פי ארבע דרכי הפרד״ס, שאלמלא כן הוא חייב בגלגול.2315 

			דעה מעין זו מביע רמח״ל, המדבר על ההתחלקות הטבעית של האנושות לשורשים וענפים, כתוצאה מן הקלקול של אדם הראשון.2316 לדבריו, בתקופת דור ההפלגה ׳נסתם שער השרשים׳, וחזר ונסתם ׳סיתום שאין לו פתיחה׳ לאחר מעמד הר סיני. לפיכך נוצר הבדל מהותי בין ישראל לאומות. אמנם הוא מדגיש שעדיין קיימת אפשרות של גיור מכח עקרון הבחירה החפשית. מכל מקום, לפי שעה, האומות מסמלות את הבחינה האנושית בשפלותה, וישראל — בעילויה. 

			כך מצינו בזוהר שהוא מבחין בין יוצאי עמים שונים באשר לדרגת קרבתם לשכינה, אך המשותף לכולם הוא: ׳וכלהו עאלין תחות גדפי דשכינתא, ולא יתיר׳.2317 ובדומה לכך: ׳כל אשר אין לו גזע ושורש להשתרש בסוד האמונה, כענין הבאים להתגייר ולחסות בכנפי השכינה אינו נקשר בקשר נטע נעמנים אלא למטה תחת כנפי השכינה, ומתקשר שם ואינו עולה עד אשר יתפשטו הענפים לכל צד. וע״כ נקרא גר צדק ולא יותר׳.2318 ושוב במקור זוהרי: ׳דעובדי כוכבים לאו אקרון אדם2319 ... ואלהים אחרים מן ישמעאל מֵאָן אתר נפקו, מן השמרים של שדין יהודאין ... וע״ד אית שדין יהודאין וישמעאלים, והגדולה לבני ישמעאלים. ומאיזה מקום הגופות שלהם, שהם אחים עמנו מן הגוף, ולא מנשמה ולא מן רוח ולא מנפש ולא מנשמתא לנשמתא ... וע״ד כל שיעשה תשובה ויתפרש מע״ג [=מעבודת גילולים] ומעבירה [גילוי עריות] יעול הקב״ה ביה ויעול ביה רוח קדישא ונפשא קדישא. וע״ד יש לו חלק לעוה״ב ולא עם בני ישראל, אלא חלק בפני עצמו ועולם בפני עצמו׳.2320 ועוד שנינו בספרות הזוהר: ׳זוהמא דכותי אע״ג דאתגייר קשה לפרוש מיניה זוהמא עד תלתא דרין׳.2321 

			עם זאת, אין להתעלם מן הנאמר בזוהר על נפשות גרים, שמוצאן מזיווג צדיקים בגן עדן.2322 לא זו אף זו, נאמר בחיבור לוריאני כי שמאי הזקן חטא בכך שלא קיבל גרים.2323 

			ביטוי חיובי נוסף יש לראות בדברי בעל חמדת ימים: ׳כמו מה שנתוסף מחול על הקדש נעשה קדש גמור, גם הוא שנתוסף מחול על קדש ישראל יהיה כישראל ממש, והי׳ קדוש׳.2324 וכן כתב ר׳ רחמים חורי (נפטר בתרנ״ב), מחכמי ג׳רבה, כי גר חוזר לקדושה.2325  

			עמדה שלילית כלפי הגר מתבטאת בדברי ר׳ יוסף קארו. הגם שמתקבל רושם שהוא דן במקרה ספציפי, הנימוק השני בדבריו להלן נראה כהכללה. המגיד שלו מזהיר אותו: ׳שאזהר מלקבל הגיורת שהיא מתגיירת מאהבת איש ... ועוד, דנפש מסאבא היא ובתה, ולא ישתרשו בישראל לעולם. וגם הבן שנולד להם נפש מסאבא הוא׳.2326 

			עמדה מעניינת, הנוטה יותר לכיוון הקיצוני ניתן למצוא בדבריו היפים של ר׳ יצחק דמן עכו, מקובל שמוצאו מעכו, ממנה נאלץ לברוח לאחר כיבושה ב־1291, וחי אח״כ בספרד. הוא מציג שאלה: ׳מה גורם לאדם ערל שכל משפחתו ערלים שיתגייר ויניח כל תענוגותיו ויביא עצמו לידי גלות ועוני וצער כל ימי חייו, כי מעטים הם הגרים שמוצאים נחת בעולם הזה אלא הולכים מצער לצער ומיגון לאנחה והם בכל שמחים, מפני אהבת השכינה שיֶחסו תחת כנפיה, אפילו ישרפו אותם, ישמחו שהמיתו אותם על יחוד השם׳. לשאלה זו, המקפלת בתוכה עדות היסטורית מעניינת, משיב המקובל קצרות: ׳התשובה בו יתוודע בסוד העבור, כי יש לך לדעת שנפשו של גר זה היתה של יהודי שנשתמד׳.2327 כלומר, אין הגיור אלא חזרה למקור הראשוני. ועוד הוא כותב: ׳קבלתי כי כל אותן אנשים מבני אומות העולם שמתגיירים, נפשם היתה מנפשות בני ישראל, ועל כן קרבם השם תחת כנפיו לבלתי ידח ממנו נדח. ומתוך זה אני אתעורר לומר כי גם נפשות המשומדים היו נפשות רשעי אומות העולם, והשם מסלק קוצים מתוך כרמו ודוחה אותן בשתי ידים׳.2328 פירושו של דבר, כל ענף חוזר אל שורשו, וגם אם חלה סטייה כלשהי במהלך הדורות, הרי עתידים הצאצאים לחזור לבסיסם, ואין לערב בין יהודי לשאינו יהודי. לפי הגיון זה, יכולה נבואה שתשרה גם על גר, ואכן כך היא עמדתו של ר׳ יצחק דמן עכו.2329  

			מגמה דומה ניתן למצוא בסיפור המובא בזוהר על יוסי החמר שאנס גויה בשדה, ולאחר בדיקה נתברר ׳דִברֵיה [צ״ל: דברָה] דבת אל נכר הוה׳. כלומר, הוא עצמו היה בן תערובת, שכן נולד לאם לא־יהודייה.2330 נראה שמגמה זו נמצאת גם ביסוד התיאור המפורסם של הטיקלא ב׳סבא דמשפטים׳, שם נאמר שהעובדה שאדם מתגייר קשורה במצב אובייקטיבי ובמקור הנשמה שלו. כלומר, ליד השכינה, משם יורדות הנשמות, יש מאזניים (״טיקלא״ בלשון הזוהר). אם באותו זמן של ירידת הנשמה שולט הסטרא אחרא והמאזניים נטו לכף חובה, הרי הנשמה נעשקת דרך הסטרא אחרא ונשבית בין הגויים, אבל היא נמצאת בגוף לא־יהודי ושואפת לחזור.2331 יוצא שבסופו של דבר היא הורסת את הסטרא אחרא מבפנים. כלומר, נשמת גר היא בעצם נשמת יהודי שנקלעה שלא באשמתה לבין הגויים, ועם הגיור היא חוזרת למקורה. מכל הדברים הללו מבצבצת כמדומה מגמה לאומנית, שגם כאשר מרככים אותה במציאות היום־יומית היא נשארת בדלנית ביסודה. אולי זהו אחד מסימניו של מיסטיקן, שהוא קיצוני בתפיסת עולמו. 

			לכך קרובה מגמה אקטיביסטית, הטוענת בזכות הגיור. כך נמצא בדברי ר׳ נתן שפירא (נפטר בשנת 1633): ׳ענין הגלות להעלות משם הנשמות הנידחות, זה כוונת הגמ[רא] ״לא גלו ישראל בין האומות אלא כדי להרבות גרים״. ר״ל, הנשמות שנפלו בין האומות ... שפיזר הקב״ה את ישראל לבין האומות הוא מטעם כדי שנדחי ישראל אח״כ יכַנס׳.2332 נדחי ישראל הם אפוא שיכנסו גרים תחת כנפי השכינה. הגלות היא אם כן שליחות ש׳נכפתה׳ כדי לעשות נפשות, שהן בעצם יהודיות במקורן. בערך באותו זמן נכתב כך גם בגלא רזיא: ׳וכל דא מענין חילופי הנשמות לא נודע לסמאל אלו הסודות מהגלגולים ... הרי לפניך למה נעשו אלו החיתונים [כגון משה וצפורה, יהושע ורחב, בעז ורות], כדי להיות לשיכים בעיניהם של ס״א, לקיים עליו ״מהרסיך ומחריביך ממך יצאו״. ולכן ניתן זה הרשות אליו כדי שהוא בעצמו יכין אלו ההכנות לרעתו ... וידוע הוא למרי דחכמתא, כי כל מי שנברא להשפיל שונאי ישראל, שצריך שיהיה לו איזה התדבקות עם סטרא דשמאלא׳.2333 ואף ר׳ חיים בן עטר דרש להיכנס במודע לתחום הטומאה על מנת לגאול נשמות. ולכך הנמקה הקשורה בשורש הקדמון של הנשמות: אדם הראשון הוא אילן שכל נשמות הקדושה תלויות בו, ומִשֶחטָא שלט בו כח הרע ושָבָה נשמות. מאז משתדל ׳עַם ה׳׳ לברר באמצעות ׳התורה והמצוה, גם לפעמים באמצעות דביקות הנפש הקדושה בנפש הטומאה לאונסה תוציא נפש חיה למינה. והוא סוד ״ותדבק נפשו בדינה בת יעקב״, ששאבה נפש דינה הקדושה לנפש [=את נפש] קדושה ממנה שהיתה נתונה תוך שכם. ואמרו ז״ל כי הוא נפש ר״ח בן תרדיון׳.2334 ור׳ נחמן מברסלב הרחיק לכת וציין את השליחות הקדושה שהיא ׳עיקר שלימות ... לקרב דווקא המרוחקים ... אפילו עכו״ם יקרבו לאמונות ישראל ולעבדו שכם אחד׳,2335 אם כי ספק אם הגיעו הדברים גם לביטוי מעשי. אפשר שיש בדברים הללו גם הד לדרישה הלוריאנית לתיקון הנפש ולגאולתה.2336  

			לצד מגמה זו, הרואה את ייעוד האדם בחיסול סטרא אחרא ונציגיו עלי אדמות, יש לציין גם את העמדה המחייבת את הגלות בבחינת יתרון אור הבא מן החושך. אם כי ייתכן שברקע הדברים נמצאת תשובה לכנסייה הטוענת שייסורי העם הם עדות לשפלותו, ולכן אלוהים זנח אותו. כך כותב השל״ה: ׳דע כי אין רע יורד מלמעלה לאומה הישראלית, כי בנים הם לה׳. ואף שחרה אף ה׳ בהם בחורבנות המקדָשות וחורבן ישראל וגלותם בין האומות, הכל הוא לטובתם. וכאשר ייסר איש את בנו ה׳ מייסרנו, והכל לטובתינו, להזדכך בכור האומות, להתֵם חטאת ופשע, להיות זך בלי שמרים ... רק אור בהיר לעתיד, כי היסורין ממרקין וגם מביאין לידי תשובה ... ויתרון אור הזה יבוא מהחושך ... הקללה עצמה נתהפך לברכה, וחורבן בית־המקדש הוא בניינו ... כי החורבן סיבת הישוב האמיתי׳.2337 עתה היא תקופת ביניים של חושך, אך מטרתה להביא לאור הגדול של הגאולה הסופית. עם זאת, ישנה הדגשה כי גאולה זו תלויה בתשובה.2338 כלומר, אין הגאולה אוטומטית. בחירת ישראל שוב אינה זכות בלבד, ומימושה תלוי במעשי העם.  

			למעשה, ההשקפה הרואה במעשה הגיור חזרה למקור, מעמידה בעיה באשר להערכת האנוסים. יש שנשמעת עמדה שהאנוסים הם חלק מכלל עם ישראל. זו באה לידי ביטוי גם בהלכה: ׳חכם אחד מחכמי הגויים ראה שהיהודים דורשים גט מידי איש יהודי מומר. שאל אותם — למה יבקשו ממנו גט? הרי מאחר שהמיר את דתו ראוי להם להחשיבו כאילו איננו, ואשתו יכולה להחשב לאלמנה לכל דבר ... ותשובתם הייתה: יהודי זה לא המיר את דתו מרצון אלא מאונס, ודבר זה נחשב לעניין מקרי, כמו שינוי השם או כתובת המגורים, ואיננו נחשב לשינוי במהותו של אותו אדם. אין בידו להמיר את עצמותו שהוא יהודי׳.2339 התפיסה היתה כי ׳האמונה היא קניין בנפש האדם ... גם מי שפרק עול התורה והמצוות מעליו ובעט באמונתו אינו יכול לעבור לרשות דת אחרת ... לעולם, בין ברצונם בין שלא ברצונם הם מכלל אומת ישראל ויחולו עליהם הטובות והרעות העתידות לבוא על כלל האומה ... האמונה היהודית דבוקה בנפש דיבוק חזק ומסובך באופן שלא תוכל להפרד משם לעולם׳.2340 כלומר, לא זו בלבד שהאנוסים לא פסקו מהיות יהודים בעקבות המרת הדת, אלא שאפילו הגורל ההיסטורי של עם ישראל יחול עליהם תמיד. תחושה זו קיבלה חיזוק בעקבות הרדיפות שנרדפו האנוסים בספרד על רקע יהדותם.  

			כנגד עמדה זו היו גם שראו, לפחות מבחינה מעשית, בשאט נפש את התנצרותם של יהודים רבים ואת שגשוגם הכלכלי, בעוד היהודים ששמרו את דתם נידונו לפרעות ולגזרות. ר׳ יואל בן שועיב מנבא להם עונשים כבדים בעולם הבא: ׳עוזבי התורה לא יקבלם השם יתברך ... יאבדו איבוד מוחלט, האלוהים ידחה אותם בשתי ידיים כדחות את העשן׳.2341 יושם לב לדימוי האחרון. האנוסים הם ׳כמו עשן׳, כלומר, לא כלום, שהרי ויתרו על עצם מהותם. ואברבנאל מנבא להם גורל מר בעולם הזה, בספרד. הוא מנבא כי למרות שהוציאו את עצמם מכלל ישראל, הם תמיד ייחשבו ליהודים בעיני הנוצרים, ויירדפו. 

			ג 

			הצצה לספרות המוסר הקבלית מצביעה על יחס חיובי כלפי הגויים, ואפשר לראות בכך המשך לספרות המוסר הרבנית, שדרשה דרך כלל יחס של כבוד והגינות, ואפילו היה זה משום דרכי שלום בלבד. כך כתב ר׳ חיים ויטאל: ׳ויאהב את כל הבריות, ואפילו גויים׳.2342 ובדרך השלילה כתב ר׳ אלעזר אזכרי: ׳אל תהי בז לכל אדם, לא גדול ולא קטן, לא גוי ולא ישראל׳.2343 אף מעיד הוא כי ׳היה פה צפת הרב רבי יוסף סראגוסי, רבו של הרב ר׳ דוד בן זמרא, שהיה משים שלום תמיד בין אדם לחבירו ובין איש לאשתו, אפי׳ בין הגויים, וזכה לראות את אליה׳.2344 דומה כי עצם הקישור בין רדיפת השלום לבין גילוי אליהו מצביע על ערכו הרם של המעשה.2345 וכן בהמשך: ׳״אוהב את הבריות ומקרבן לתורה״ — לא אמר אוהב את ישראל אלא את הבריות, רמז למה שהיה אהרן מקרב את הגרים הבאים להתגייר, וקרבם והכניסם תחת כנפי השכינה בטוב שכלו ובמתק לשונו׳.2346 

			ידוע כי דברי התלמוד המספרים בשבחם של חכמים שהקדימו שלום לכל אדם בשוק, ואפילו לגוי, כבר הפכו ב׳מדרש לעולם׳ לחובת הכל. אף לעניין זה מצינו בספר הפליאה: ׳ותקדים בשלום כל אדם, ואפילו בשלום לגוי, כדי שיתאהבו ישראל באומות. ואתה הגורם שעל ידי שלום שלך מתפרנסין שרי מעלה׳.2347 מעין הוראה זו מצינו שוב באותו ספר: ׳ואף עם נכרי יהיה מו״מ באמונ׳, כי גם הוא מהאמונה [=ספירת מלכות] מתפרנס, ואם תגזול מה שהאמונה מפרנסו הנה שֵם שמים מתחלל בין הגויים, ואתה הוא הגורם׳.2348 בשתי מובאות אלה נדון הנושא בשני מישורים: במישור הארצי — מעמד ישראל בין האומות מבחינה פיסית ומבחינת חילול השם; ובמישור המטפיסי — מעמד הגויים במערכת הקוסמית בכללה, כמייצגי הסטרא אחרא, שאף הוא חלק מן התכנית האלוהית, ועל כן זוכה להיזון מן השפע הנאצל ממלכות. במקביל לכך מתחייב יחס הוגן מצד יהודי כלפי גוי. וכך כותב השל״ה: ׳וישלם טובה תחת טובה, אפילו לגוי׳.2349 וכמסקנה: ׳אסור להביא או לעזור או לסבב חבירו לידי עבירה, אף לנכרי אסור להביאו לעבור על דיני התורה מה שהוא מוזהר עליו׳, מטעם אותו איסור: ׳לפני עִוֵר לא תתן מכשול׳.2350 

			לאחרונה נביא כאן דעה של אדם שאמנם איננו ׳מקובל׳ במובן הרגיל, אלא יש לראותו כאיש בעל השכלה רחבה שנטה באופן חיובי לתורת הקבלה. ייתכן מאוד שאת העמדה ההומניסטית שהוא מציג כאן יש לזקוף במידה רבה ליחסו לעולם המדע וההשכלה בכלל, על כל פנים כדאי להזכירו. כוונתי לר׳ פינחס אליהו הורוויץ: ׳התורה מחייבת אותי זאת באר היטב במה שכתוב ״ואהבת לרעך כמוך״. ואין הכוונה בו לישראל דווקא ... אבל הכוונה בו לרעך שהוא אדם כמוך. וכל האומות במשמע׳.2351 

			ברם, אפשר להיווכח שקיים מתח דיאלקטי מסוים בין האידאה, העקרון, לבין המעשה והמציאות. ואדגים זאת מתוך דברי הרב קוק. הרב מדגיש את סגולת ישראל המיוחדת2352 ׳העולה בעמל נורא, במסירת נפש קבועה׳.2353 פירוש הדבר, בנשמה הישראלית טבועה סגולה שמכוחה הוא שואף לחזור אל האלוהות. ומשמעה, ׳שאיפה לבקש את הטוב המוחלט והקדוש ולחיות חיים של אהבת ה׳, אהבת מוסר וטוב ותורה ומצוות, להיות טוב ולהיות דבק אל הטוב. אין זו דבקות העומדת בפני עצמה כתכונה דתית ערטילאית אלא יש בה תוכן של אורחות־חיים דתיים וקדושים, כפי שהם נדרשים בחוקיו ומשפטיו של ד׳ לישראל׳.2354 ולפיכך, ׳מדת האהבה השרויה בנשמת הצדיקים, היא כוללת את כל הברואים כולם, ואינה מוציאה מן הכלל שום דבר ולא עַם ולשון׳. אדרבה, זו ׳צרות עין הגורמת לראות בכל מה שחוץ לגבול [ישראל] רק כיעור וטומאה, הוא מהמחשכים הנוראים שגורמים הריסה כללית׳.2355 ובמקום אחר: ׳אין אנו מכוונים הרס כללי לעולם ולאומיו כולם, כי־אם תקנתם והעלאתם, הסרת סיגיהם ... ואהבת אחים של עשו ויעקב, של יצחק וישמעאל, תעלה על כל אותן המהומות, שהרשעה הנכרכת בטומאת הגויה גררה אותן, תתגבר עליהן, ותהפכן לאור ולחסד עולם׳.2356 

			לדעת הרב קוק, כל העמים מתפתחים לפי חוקים טבעיים, חוץ מעם ישראל שלגביו אין חוק טבעי. עם ישראל יצא בבת אחת ממצרים וקיבל את התורה. הוא לא התפתח צעד אחר צעד, אלא מיד עמד לפני ההתגלות האלוהית הגדולה בהר סיני. אין כאן שום דבר רציונלי, כשם שכל הקורות את עם זה הוא בלתי־רציונלי, שהרי העם גלה ונרדף ואף על־פי כן חי וקיים. הרב קוק מדגיש שיש סגולה ויש בחירה. קיים יסוד קבלי שבאופן מהותי, אימננטי, עם ישראל יונק מן הקדושה, אך יש גם מוטיב של בחירה, והוא תלוי בהתנהגות העם. ואולי משום כך ראה הרב את עצמו קשור לכל פרט מישראל, כי רצה להביא את כולם למערכת הבחירה של קיום מצוות. והוא מדגיש כי גם אם יהיו פרטים שלא יהיו שומרי מצוות, אבל תהיה ״רוח האומה הישראלית״, ובתור כלל הוא לא ישתנה לעולם. באחת האגרות הוא מצהיר שהוא אוהב את כל בני אדם (לאו דווקא ישראל!). ׳אפילו בהַירוּדה שבאומות אנו מוצאים יחידים בעלי מעלה׳. יכולים להיות חסידים ואנשי קודש בין הגויים, אבל אומה שתנהל את חייה על־פי האידאה האלוהית בעולם — זו היא האומה הישראלית בלבד. כל שבאומה זו — קשורים באידאה זו, וחייבים לממשה. מכאן האופי השליחותי, לא לגייר עמים, אלא בעצם ההתנהגות. וכאשר ישובו לארץ־ישראל, האידאה תשוב ותתלהט בקרבם, והם יהיו ראויים לשאת את הדגל של האידאה האלוהית. 

			ד 

			בעיקר בספר הזוהר ניתן למצוא התייחסות אקטואלית מפורשת ליחסי ישראל והעמים, קרי: שְכֵניהם בני דתות הנצרות והאסלם, הגם שמכונים הם בשמות סמליים, בעיקר: אדום ועמלק ולצידם ישמעאל. 

			בקטע אחד מן הזוהר ניכרת מצד אחד סובלנות והכרה בפלורליזם הדתי, ומצד אחר נקבעת הנחיתות המוסרית של העמים לעומת המעמד הרוחני של ישראל. כדברים האלה (בתרגומי לעברית) אומר הזוהר: ׳כל העמים עובדי עבודה זרה, נתן להם הקב״ה שרים ממונים ידועים [כלומר, גם העמים הלא־יהודים קשורים ביסוד האלוהי, שהרי אין כאן דואליזם] וכולם הולכים אחרי אלוהיהם, כמו שכתוב ׳כי כל העמים ילכו איש בשם אלוהיו׳. וכולם שופכי דמים ועושי מלחמה, גזלנים, עושקים ומנאפים, ומתערבים בכמה מעשים לרעה, ומתחזקים בכוחם להרע. וישראל אין להם כח לנצח אותם אלא בפיהם, כתולעת זו שאין לה כח אלא בפה, ובפה היא משברת הכל׳.2357 ברור שה״עם״ הוא מושג דתי ולא אֶתני, והוא מכוון למציאות היסטורית מסוימת. ואין ספק שלשון חריפה זו לא באה כדי להעמיד את ישראל באור נוצץ, אלא לתת ביטוי למציאות ההיסטורית החל במסע הצלב הראשון ב־1096, מלחמות שהיו בְשם הצלב הקדוש. הדימוי לתולעת יש בו ערך כפול. ראשית, בתלמוד מדובר על התולעת שאין כוחה אלא בפה, כלומר, החולשה החיצונית אינה מצביעה על כליון, אלא על חוסן פנימי. שנית, לפנינו סמל נוסף. לאמור, מן התולעת יוצאים חוטי משי, שמהם טווים בגדי תפארת למלכים. אח״כ היא זורעת זרעים ומתה, ומאותו זרע צומח הכל מחדש. כך ישראל, אף על־פי שהם מתים עתה, עתידים הם לחזור ולעמוד בעולם כבראשונה. בשתי המשמעויות, שהן קרובות ביסודן, ניכר נסיון לעודד את הציבור היהודי המעונה. 

			הפסקה הקודמת מן הזוהר נראית לי, אם כי לא בהכרח, מכוּוֶנת כלפי הנוצרים. פסקה אחרת מכוּוֶנת בבירור נגד הנוצרים (בתרגום): ׳שאין עם שמבזים אותם בפנים ויורקים בפניהם של ישראל כבני אדום׳.2358 וישנה פסקה המתייחסת במפורש למוסלמים: ׳״ושפחה כי תירש גבירתה״, דא הגר דאולידת לישמעאל שעשה כמה רעות לישראל ושלט בהם ועינה אותם בכל מיני ענויין וגזר עליהם כמה שמדות. ועד היום הם שולטים עליהם ואינם מניחים להם לעמוד בדתם. ואין לך גלות קשה לישראל כמו גלות ישמעאל׳.2359 אסור לשכוח שר׳ משה די־ליאון, או חברי חוג הזוהר, חיו בספרד, והכירו מקרוב את המציאות האקטואלית בספרד הנוצרית והמוסלמית כאחת. ומענין כי ברע״מ נוסח כ״י מינכן מופיעים יחדיו ׳ישו הנוצרי ומהומיטו [מזכיר את Maometto] דאינון כלבים מתים׳ ועוד כינויי גנאי.2360 אפשר שהדברים החריפים נגד העמים באים כדי לתת עידוד ליהודי הנרדף מצד אחד, ומצד שני לטעון כנגד הכנסיה שהתיימרה להיות יורשת ישראל, שאמנם כיום היא שולטת וישראל בגלות, אך הגלות היא כפרה לישראל, והוא ישוב למולדתו. 

			עם זאת מעניין להצביע על נימוק פסיכולוגי שמעלה בעל הזוהר, נימוק שיש בו משום לימוד סנגוריה על הגויים, לאמור הגויים שונאים את ישראל בשל אהבתו היתרה של הקב״ה אותם, מעין מה שקרה אצל יעקב ובניו.2361 ברם, למקובל אחר משמשת אהבה יתרה זו סנגוריה על היהודים, ומלווה בהתקפה חריפה על האומות. וכה דברי ר׳ יהושע אבן שועיב: ׳אנו רואים האומות חוטאים כמה עבירות גדולות ואין בהם עושה טובה גם אחד.2362 ואינן מקיימין אפילו מצוה אחת משבעה מצוות שנצטוו, והם מכעיסים בכל יום לשם עליה[ם], ואינן נענשים כמונו, שמדקדק עלינו, ואנו מודים ומיוסרי[ם] ונענשים בכל יום׳.2363 יש בדברים אלה גינוי חריף ביותר כלפי האומות, מצד אחד, ומצד שני, הבעת אהדה לישראל שסבלם הרב בא להם משום שהקב״ה מדקדק עם צדיקים כחוט השערה. אך אין להתעלם מן ההנחה, שהגויים משמשים מכשיר בידי ההשגחה להענשת ישראל. כך כותב מקובל במאה הי״ד: ׳כשחטאו אבותינו בשכחת שמו ית׳ מסרם ביד שלוחים שתים לייסרם, והם אלהות אדום וישמעאל, והם שני שטנים, ישו הנוצרי ומחמט׳.2364 

			במאמר מוסגר וקצר אציין כי נשמעו דעות שליליות על הגירוש מספרד מפי השלטונות בתורכיה המוסלמית, כפי שמספר, למשל, ר׳ אליהו קפשאלי,2365 וכפי שמנתח הנצי״ב מוולוז׳ין, במאה הי״ט: ׳וכל הדברים הללו אות ורמז לישראל בעת הגלות, כאשר יגרשום מאיזה מקום יבינו וישכילו אח״כ שהרעו לעצמם יותר ממה שהרעו לכלל ישראל המושגחים לטובה מן ה׳׳.2366 

			מן הבקורת דלעיל עולה קריאת תיגר כלפי התנהגותם הברוטלית2367 של בני הדתות הגדולות כלפי ישראל. אמנם מבחינה עיונית טהורה מכיר בעל הזוהר בקרבת הדתות הללו ליהדות, בהיותן קרובות לאמונת הייחוד,2368 ואף על־פי כן אין הוא יכול להתעלם מן הוויכוחים על רקע דתי שבהם נתחייבו אבותינו, שלא ברצונם, ליטול חלק, וכגון שלוש השאלות שמציג גוי לרשב״י שאינן אלא דברי קנטור האופייניים לנוצרים בימי־הביניים.2369 

			למעשה, נמצא בספרותנו תיאורים שונים על יחס האומות לישראל, ובלא ספק תלויות ההערכות במציאות ההיסטורית והגאוגרפית של המחברים.2370 לפעמים מדובר על שתי הדתות בחדא מחתא.2371 למשל, הרמב״ן (בפירושו לויקר׳ כו טז): ׳״אויביך ושונאיך״, רמז לשתי האומות אשר ירדפו תמיד אחרינו׳. וכן בויכוח הרמב״ן: ׳״אויביך״ — הנוצרים, ״ושונאיך״ — הישמעאלים׳.2372 ובעקבותיו נמצא בכד הקמח, ערך גאולה, שם מפרש רבינו בחיי: ׳״אויביך״ — אלו בני עשו, ״ושונאיך״ — אלו בני ישמעאל׳.2373  

			יש שתיארו את היד הקשה של הישמעאלים, כגון ׳אין אומה בעולם שיהיו שונאים לישראל כבני ישמעאל׳.2374 ויש שהדגישו את רעת הנוצרים.2375 

			נביא כאן מקצת מקורות. למשל, המחבר האנונימי של כף הקטרת, בן תקופת הגירוש, מדבר על שתיהן כאחת מנקודת־מבט קבלית, במיוחד כאשר בלשון המקרא מופיע מספר זוגי או ביטוי בלשון רבים.2376 ואילו במקום אחר נראה שהוא נוקט אבחנה. שכן, כאשר הוא דורש את הפסוק ׳לא המתים יהללו יה ולא כל יורדי דומה׳, אפשר להבין שדומה הוא רמז לישמעאל (כנראה בעקבות בראשית כה יד). אך כאשר הוא דורש את ׳המתים ... שהם עובדי ע״ז׳, בוודאי שיש פה רמז למקומו של הצלוב, והקדושים בכלל, בדת הנוצרית. ואלה הם הנקראים ׳עובדי ע״ז׳.2377 

			ר׳ אברהם סבע, שחי בספרד וגורש למרוקו, קובל על שתי הדתות, ורואה את ׳אדום ... בחכמתם יעשו כל רע לישראל. אבל אינם הורגים ומכים בידים כמו ישמעאל׳. כלומר, הוא מציין את סבלות ישראל מידי הנוצרים והישמעאלים כאחד, אך מבליט את הברוטליות הישמעאלית.2378 בצורה חריפה יותר נמצא בשבח המוסלמים ובגנות משפטיהם באגרתו של ר׳ עובדיה מברטנורא, משנת 1488: ׳ולא ימצא איש מבין הישמעאלים שיקלל אלוהיו או שיטיח דברים כלפי מעלה, כאשר ימצא בין הנוצרים. ולולי כי יראת ה׳ נגד פניהם לא היה מן האפשר לגור ביניהם מצד מיעוט הנהגה מדינית ורוע הסדור, ובלתי היות נגד פניהם מורא של מלכות כלל. גם אין להם משפטים ישרים, ומטים הדברים לאשר יחפוצו. וכבר היה מעשה פה בירושלים בישמעאל שקם על אמו ושחט אותה כשחוֹט כבש בכעסו, וכאשר הביאוהו לפני השופטים אמר כי מפני שכרותו עשה זאת. ואמרו ודנו השופטים מיד כי חטא של זה תלוי ביהודים ובנוצרים, כי הם לבדם העושים יין, ונענשו היהודים ששה פרחים זהב והנוצרים שנים־עשר, והישמעאל יצא לחפשי חנם. וכאלה רבות עמם, דברים שלא ניתנו ליכתב׳.2379 

			לעומתם נמצא התייחסות חיובית יותר למוסלמים: ׳וישמעאלים גומלי חסד הם, נותנים להם לחם ודבש ופירות בחינם כל צרכם ואינן מקפחין בשכרן׳.2380 וכך כתב ר׳ אליעזר פאפו במאה התשע־עשרה כי ׳טוב שבת בארצות ישמעאל משבת בערי אדום, ומה גם שלא יוכל לינצל מהיות פונה אל האלילים ואל בנות הערלים שהם הולכות גלויות מקושטות ופרוצות. ואם מידי עבירה יצא, מידי ראייה והרהור לא יצא׳.2381 

			אף ישו ומוחמד עצמם זכו לכינויי גנאי רבים.2382 למשל, ישו נקרא ממזר, סמאל או אמון מִנוֹא.2383 מוחמד נקרא נבזה,2384 ממודח,2385 משוגע ועוד. בכינוי האחרון למוחמד השתמשו רבים, וגם מופיע רבות במדרש מאור האפילה של ר׳ נתנאל בן ישעיה, שנכתב בתימן בשנת 1329.2386 וכך נדרש גם בכף הקטורת הכתוב: ׳״אל תעזבני עד מאד״, פי׳ אל תעזבני בגלות ישמעאל, עד מאד שכן שם המשוגע מאד מאד׳.2387 נראה שהתכוון לכך שהגימטריא של ׳מאד מאד׳, בתוספת שתי התיבות עצמן, עולה כמנין מחמד.2388  

			והנה נקרא גם התייחסות, כביכול, מצד הקב״ה. במאה הט״ז, ר׳ שלמה לבית טוריאל, ממקובלי צפת, כותב: ׳דע כי כשרבים מבני ישראל ואפי׳ יחיד כבוש או משועבד או שבוי תחת יד בני עשו, כשיתפלל לה׳ שיצילנו מידם הוא נענה ואינו צריך על כך זכות בעבור שבני עשו שנואים מאתו ית׳ כדכתי׳ ואת עשו שנאתי. אמנם כשהוא כבוש תחת יד בני ישמעאל ומתפלל לה׳ ית׳ שיצילנו מידם אזי צריך זכות גדול להנצל מידם בעבור שהם מבורכים מאתו ית׳ כדכתי׳ ולישמעאל שמעתיך׳.2389 ובאשר לאסלאם נמצא בזוהר כי בזכות מצות מילה שמקיימים בני ישמעאל הם שולטים בארץ־ישראל ויעכבו את ישראל עד שתשלם זכותם.2390 לעומתו, ר׳ יצחק דמן עכו שולל את מעשה המילה שלהם: ׳ישראל שהוציאו הערלה ונגלית העטרה, שכינה נגלית ושורה עליהם, מה שאין כן באומות העולם בעלי הערלה. גם הישמעאלים אין השכינה שורה עליהם אע״פ שמלים את ערלתם, מפני שלא קבלו התורה ולא קבלו עליהם עול מלכות שמים, ולא עוד אלא שאינם נמולים לשמונה ימים, ומלים ולא פורעין, ואין זה חשוב כלום, דמל ולא פרע כאלו לא מל׳.2391 

			וכאן אעמוד בקצרה על העתיד. הרמב״ן מצטט את הרמב״ם בסוף הלכות מלכים כי ׳כשיעמוד מלך המשיח יצליח ירום ונישא, מיד הם כלם חוזרין ויודעין ששקר נחלו אבותיהם ושנביאיהם ואבותיהם הטעום׳.2392 ייתכן שדברים אלה השפיעו על ר׳ חיים ויטאל, עם שאצלו הם מקבלים ממד אקטואלי במובהק. באחרית ימיו נתגלתה בחזונו ׳הודאה׳ של מוחמד וישו כי אמנם הטעו את העולם בדברי שקר, הבל וריק. שניהם מופיעים, ובפיהם קריאה לשוב אל חיק היהדות, שהיא דת האמת.2393 אמנם כדאי לזכור שלגבי ישו עצמו כבר היתה מסורת, ולאו דווקא מבית־מדרשם של המקובלים, שדיברה בגנותו. כך, למשל, כותב ר׳ דוד בן יהודה החסיד במאה הי״ד: ׳והלא אתה רואה שישו הנוצרי שר״י נכנס לבית־המקדש והעתיק שֵם המפורש ועשה בו פלאי פלאים עד שהיה פורח באויר, והטעו אחריו האומות עד שאחד מחכמי הדור הזכיר שֵם ופרח כמותו באויר עד שעלה למעלה הימנו והשתין על ראשו וטימאו. מיד נפל לארץ ונטמא. להודיע לך שכמה פלאים היו עושין בו הראשונים׳.2394 

			שוב, כנראה בהשפעה אקטואלית נמצא התייחסות מיוחדת לנצרות. כך כותב הרמב״ן במפורש: ׳עמלק מזרע עשו ... שאנחנו היום בגלות אדום, וכאשר ינוצח הוא ויחלש הוא ועמים רבים אשר אתו, ממנה נושע לעולם׳,2395 אלא ש׳אנו היום בגלות אדום ושאין לנו עמידה ממנה עד בא המשיח׳.2396 כמוהו ר״י ג׳יקטילא מוציא את עשו מכלל שבעים האומות, שכן אלה ׳קיימים לעולם על עמדם׳, ואילו עשו הוא ׳השטן המקטרג למעלה כנגד ישראל, והוא סמאל הרשע׳, כח הסטרא אחרא בכבודו ובעצמו, ועתיד הקב״ה לקחת נקמת ישראל ממנו והוא ימוגר.2397 כיוצא בכך אומר ר׳ שם טוב אבן גאון במאה הי״ד, כי עשו ועמלק יימחה שמם, ׳אבל שאר האומות יהיו תחת מלכי ישראל ... כאשר היה בראשונה ויביאו מנחה לה׳, כי כח ישראל תתגבר ואז יבא לה השפע והברכה כבראשונה׳.2398 ואולי בכך יש למצוא גם את הרקע ל׳ראיה הגדולה׳ של הרמב״ן ששום אומה לא הצליחה להגיע לישיבת קבע בארץ־ישראל, המחכה לבניה. ולא במקרה נמצא זאת גם אצל ר׳ יצחק דמן עכו: ׳וגם זה נחת רוח הוא לישראל שעל זה אויבינו שוממים עליה ואין מוצאים בארצנו נחת רוח של קיימא. ודבר זה לעיני בשר נראה ליושבים בה, ונשמע לאזני השומעים עד למרחוק׳.2399 ועוד מוסיף הרמב״ן שם: ׳ואלה דברים יבטיחו בגאולה העתידה הבטחה שלמה׳. 

			ה 

			סיכומו של דבר, העלינו בפרק זה בקצרה מספר נקודות האופייניות, לדעתנו, לדיוני המקובלים בשאלת מעמדן של אומות העולם. יש שהדברים מכוּוָנים במפורש לעימות בין יהודי לגוי, יש שהדברים אמורים בערכם הנעלה של ישראל, ומכללא אתה למד ביחס לגויים. מובן שגם דיוני המקובלים ביחס לערכה של אדמת ארץ־ישראל, קידוש השם, העידן המשיחי, ההמרה השבתאית כיוצא אלה, נושאים שהזכרנו מהם אך בחטף, קשורים לשאלה הנדונה. כאמור, לא יכולנו במסגרת זו להתפרס על פני הנושא לכל צדדיו, אלא לעמוד על מגמות יסוד והשלכותיהן. 

					2271	ראה, למשל, תשבי, משנת, א, עמ׳ רכז-רכח. וראה גם דברי ג׳יקטילא להלן סמוך אחרי הפניה 40. 

				

				
					2272	למשל, באגרת ר׳ עזרא מגרונה (נדפסה על ידי ג׳ שלום, ״תעודה חדשה לתולדות ראשית הקבלה״, בתוך י׳ פיכמן [עורך], כנסת, ספר ביאליק, תל־אביב תרצ״ד, עמ׳ 161). ראה עוד שערי אורה, שער ה, נ ע״א; רקנטי, כג ע״א-ע״ב (ושם על דימוי הערלה והשושנה); מערכת האלוהות, פרק י, קנא ע״א-קנג ע״א. כמובן אפשר להניח שדברי המקובלים הם פיתוח של המאמר המדרשי על ירושלים כמטרופולין לכל העולם (וראה י׳ זליגמן, ״ירושלים במחשבת היהדות ההלניסטית״, יהודה וירושלים, ירושלים תשי״ז, עמ׳ 208-192; רי״צ ורבלובסקי, ״מטרופולין לכל הארצות״, ירושלים לדורותיה, ירושלים תשכ״ט, עמ׳ 178-172). אך בעוד שהמדרש רואה זאת כעניין שלעתיד לבוא, הרי הקַבלה רואה זאת כממשות אקטואלית.

				

				
					2273	זוהר ח״א צד ע״א.

				

				
					2274	וראה לעניין זה י׳ ס[י]למן, ״הטעמים השיטתיים לרעיון בחירת עם ישראל בספר הכוזרי״, סיני, פ (שבט-אדר תשל״ז), עמ׳ רנג-רסד; הנ״ל, בין פילוסוף לנביא, ירושלים תשמ״ה, עמ׳ 137-134, 243-239. על דימוי של ישראל ללב ראה גם בספר הבהיר, סי׳ צח, אך ללא הניסוח החד.

				

				
					2275	זוהר ח״ג רכא ע״ב. וראה תשבי, פירוש, עמ׳ 97 והע׳ 11-10; הנ״ל, משנת, א, עמ׳ 89 (בניגוד למ׳ שטרשון, מבחר כתבים, ירושלים תשכ״ט, עמ׳ קלד, המציין את הזוהר כמקור לריה״ל). רעיון זה חביב על בני חוג גירונה וחוזר בצורות שונות באינטרפרטציה מיסטית.

				

				
					2276	פתחי שערים, נתיב עיגולים ויושר דא״ק, תל־אביב תשכ״ד, פרק ג, י ע״ב-יא ע״א.

				

				
					2277	ראה שלום, פרקי, עמ׳ 131, 166, 277, 282, 288. בעמ׳ 131 מבחין שלום בין הדימוי העממי של ברית הנישואין לבין התודעה הקבלית לפיה הברית היא תיאור חיצוני של תהליך המתרחש בתוך סוד האלוהות עצמה.

				

				
					2278	עיין תשבי, משנת, א, עמ׳ רכח-רלא.

				

				
					2279	ראה שלום, פרקי, עמ׳ 288 הערה 58.

				

				
					2280	ראה זוהר ח״ג ז ע״ב.

				

				
					2281	שערי אורה, נא ע״ב.

				

				
					2282	תיקון כא, נ ע״ב. השווה גם דברי ר׳ שלום שרעבי, בהקדמת רחובות הנהר: ׳ידוע כי התורה עצמה היא הגוף הקדוש, והתרי״ג מצות הם תרי״ג איברי גוף התורה, והענין הוא כי התורה היא שורש ומקור עצמות ... אור הא״ס המתפשט׳ (עץ חיים, ז ע״ב).

				

				
					2283	שלום, פרקי, עמ׳ 49. בספרֵי קבלה מודגשת הזיקה בין ששים רבוא מישראל לששים רבוא האותיות שיש בתורה. ראה, למשל, שער הגלגולים, הקדמה יז; ספר הגלגולים, פרנקפורט תמ״ד, לקוטים, לז ע״ב. וראה שלום, פרקי, עמ׳ 66-65. 

				

				
					2284	באשר לרקע ההיסטורי ראה י׳ בער, תולדות היהודים בספרד הנוצרית, תל־אביב תשי״ט, עמ׳ 155-141. וראה ברית מנוחה, ירושלים תשי״ט, כא ע״ג, ושם מצוין כי אלמלא לקחו ישראל ׳נשים יפות׳ מן העמים השכנים בזמן שלמה המלך ׳היו דורו של משיח׳.

				

				
					2285	ראה, למשל, זוהר ח״ב פז ע״ב, רסד ע״א; שקל הקדש, עמ׳ 66-63; הנפש החכמה, החלק הרביעי. וראה תשבי, משנת, ב, עמ׳ תרכד-תרכו. ועיין גם אגרת הרמב״ן, בתוך כתבי הרמב״ן, מהד׳ ח״ד שעוועל, א, תשכ״ג, עמ׳ שע; חמדת ימים, א, פרק ז, מה [צ״ל: נב] ע״ב.

				

				
					2286	עוללות אפרים, פירוש על ההגדה.

				

				
					2287	ראה י׳ תשבי, תורת הרע והקליפה בקבלת האר״י, ירושלים תש״ב, עמ׳ קלח; שלום, שבתי צבי, א, עמ׳ 37-36. ובאשר לשבתאות ראה שם, עמ׳ 687-686. אך ראה גם עמ׳ 717, 736. 

				

				
					2288	ראה J. H. A. Wijnhoven, ‘The Zohar and the Proselyte’, in: M. A. Fishbane & P. M. Flohr (eds.), Texts and Responses: Studies Presented to Nachum Glatzer, Leiden 1975, pp. 120-140. יחס חיובי עקרוני לגרי הצדק נמצא בשערי אורה, שער י, קד ע״א. ואולי קשור הדבר במידה מסוימת ביחסו אל האומות. וראה להלן ליד הפניה 126. 

				

				
					2289	וראה להלן לעניין ברכת ׳שלא עשני גוי׳.

				

				
					2290	שעור קומה, סי׳ ג, ה ע״א.

				

				
					2291	ראשית חכמה, שער התשובה, פתיחה. והשווה לשונו של מערכת האלוהות, פרק י, קנא ע״א. בצורה מיטפורית חריפה ביטא זאת הרמב״ן: ׳אלמלא התורה אין בין אדם לחמור שהוא רוכב עליו כלום׳ (דרשת תורת ה׳ תמימה, ווינא תרל״ג, עמ׳ 2 = כתבי הרמב״ן, מהד׳ ח״ד שעוועל, א, תשכ״ג, עמ׳ קמב).

				

				
					2292	ח״ג קכד ע״א.

				

				
					2293	של״ה, קעו ע״ב.

				

				
					2294	ראה י׳ תשבי, ״קוב״ה אורייתא וישראל כולא חד״ — מקור האמרה בפירוש ״אדרא רבא״ לרמח״ל״, קרית ספר, נ (תשל״ה), עמ׳ 492-480, 647-668; ב׳ זק, ״ועוד לגלגולה של האמרה ׳קודשא בריך הוא אורייתא וישראל כולא חד״, קרית ספר, נז (תשמ״ב), עמ׳ 184-179. 

				

				
					2295	ח״ג רכד ע״ב.

				

				
					2296	אבן גבאי, תולעת יעקב, מה ע״ד.

				

				
					2297	אבן גבאי, עבודת הקודש, חלק היחוד, פרק יח, יח ע״ג.

				

				
					2298	סי׳ תתרכא, עמ׳ 256. השווה סי׳ קלג, עמ׳ 62, שם בולטת הקריאה להתייחס בצדק אל הגוי, בלא קשר למידת חסידותו. וראה גם ביתר הרחבה אצל א׳ פאפו, יעלזו חסידים, בני־ברק תש״ל (ד״צ ירושלים תרמ״ג), נז ע״ב. וראה גם י׳ דן, ״השתקפות קידוש השם בספרות העיונית של חסידי אשכנז״, בתוך: מלחמת קודש ומארטירולוגיה בתולדות ישראל ובתולדות העמים, ירושלים תשכ״ח, עמ׳ 126. דרך אגב, גם ר׳ אברהם בר חייא, הטוען שהמוסר היהודי נעלה מן המצוי אצל הגויים, מודה בקיומם של חסידי אומות העולם, ואלה עתידים לקבל את שכרם. ראה גוטמן, הפילוסופיה, עמ׳ 109. וראה עוד שם, עמ׳ 384 הערה 291.

				

				
					2299	פרוש סהולה לשיר השירים, כ״י אוקס׳ 343, דף 46ב.

				

				
					2300	זוהר ח״ב רסח ע״א. וכן פרדס רמונים, ב, שער כו פרק ז, נח ע״ב.

				

				
					2301	שיעור קומה, סוף סי׳ ב, ד ע״ד-ה ע״א.

				

				
					2302	מאמר הנפש, פיעטרקוב תרס״ג, חלק א, פרק ד, ב ע״ג.

				

				
					2303	שם, חלק ב, פרק י, יט ע״ב. דעה קיצונית הובעה בפי ר׳ יוסף הבא משושן הבירה: ׳וזהו סוד חסידי אומות העולם יש להם חלק לעולם הבא (תוספתא סנהדרין י״ג) מפני שבאים ממדת ישראל [=תפארת!]׳ (טעמי המצוות, מהד׳ Meyer, 1974, מצוה פ, עמ׳ 366). עמדה מנוגדת ראה בשקל הקדש, עמ׳ 66.

				

				
					2304	מערכת האלוהות, פרק י, קנא ע״א. ובמקום אחר כתב החייט: ׳אין לאומות עולם חלק לעולם הבא׳ (שם, עד ע״א; ייתכן שהחייט נתן בכך ביטוי לרחשי לבו בשל הסבל והתלאות המרובות שהיו מנת חלקו מידי הגויים בספרד, מרוקו ואיטליה, כפי שֶתינה בהקדמה לפירושו). וראה גם זוהר, ח״א רטז ע״א. דרך אגב, דברי החייט צוטטו בספר סגולות (ראה חלמיש, תימן, עמ׳ 113), ואמנם ייתכן שהם ביטאו גם את רחשי לבם של יהודי תימן, אבל האמת ניתנה להיאמר שהמחבר הִרבה לצטט את החייט בכל נושא. 

				

				
					2305	דרך ה׳, חלק ב, פרק ד. ראוי לציין את עמדתו המפליגה של ר׳ יעקב עמדן, המדבר בהערכה רבה כלפי הנצרות ותרומתה לתיקון החברה, ובד בבד שולח אצבע מאשימה כלפי כמרים שופכי דמים, וכפי שאירע בזמנו. אכן, אין הנוצרים מחויבים לקיים תרי״ג מצוות, אלא שבע מצוות בני נח בלבד, ויש בהם שעומדים בכך. בדבר יחסו של עמדן לנצרות ראה בסוף סדר עולם רבא וזוטא, המבורג תקי״ז. בכך דנו כבר: ע׳ שוחט, ״התערותם של יהודי גרמניה בסביבתם עם פרוס ההשכלה״, ציון, כא (תשט״ז), עמ׳ 234-226; כ״ץ, בין, עמ׳ 166. היות שאין בדברי יעב״ץ ארגומנטציה קבלית, לא הבאנום בפנים. וראה א׳ ביק, רבי יעקב עמדין, ירושלים תשל״ה, עמ׳ 139-133. לרשימת המקורות המובאים שם יש להוסיף: ספר שמוש, ירושלים תשל״ה (ד״צ אמשטרדם תקי״ח-תקכ״ב), דפים טו-כ. השקפה מעניינת מפי בעל הלכה ניתן למצוא בפירוש תפארת ישראל (בועז!), לאבות ג (א).

				

				
					2306	ספר הפליאה, קארעץ, סט ע״ג (=פשמישל תרמ״ד, יד ע״ב). אך יש שהגלגול בגוי נחשב כחלק מענישת היהודי. ראה דברי ר׳ יוסף אלקשטייל, במאמרו של ג׳ שלום, ״לידיעת הקבלה בספרד ערב הגירוש״, תרביץ, כד (תשט״ו), עמ׳ 195-194.

				

				
					2307	גלא רזיא, מג ע״א. וראה גם שם, יד ע״ג-ע״ד. ועיין שלום, פרקי, עמ׳ 347, ושם מקורות נוספים מכתבי רמ״ע מפאנו ור׳ אליהו הכהן.

				

				
					2308	זוהר חדש רות, ורשה תרמ״ה, פח ע״ג. וראה עוד פירוש רבינו בחיי לדבר׳ כב א (מהד׳ שעוועל, ג, עמ׳ שפג-שפד); רקנטי, פר׳ וישב, לה ע״ב; הנ״ל, טעמי מצות, דפו״ר, יז ע״ב. וראה הערת שלום (לעיל הערה 68), עמ׳ 181 הערה 43.

				

				
					2309	קסא ע״ב (מצה שמורה).

				

				
					2310	ראה מובאה מתוך ספר טעמי המצוות אצל גוטליב, הקבלה, עמ׳ 211 והערה 33.

				

				
					2311	רקנטי, פר׳ וישב, לה ע״ב.

				

				
					2312	שלום, פרקי, עמ׳ 346.

				

				
					2313	נראה לי שאין להתעלם מן האפשרות שתפיסה עיונית אינה אלא מתן גושפנקה למציאות אקטואלית או שיקוף שלה. כאן יש לזכור שבארצות רבות נחשב הגיור לעבירה, הן הכנסיה והן השלטונות החילוניים אסרו זאת. עם זאת, לפעמים ראו השלטונות את הגיור בעין יפה, משום שהיהודים נחשבו ל״עבדי האוצר״ servi camerae ותוספת של כל גולגולת הֶעשירה את קופתם. על כל פנים הכנסיה אסרה זאת, והיהודים בוודאי שלא נקטו שיטת ״מיסיון״, ואף לא ששו לקבל גרים. אולם לא היתה התנגדות עקרונית מוחלטת.

				

				
					2314	שערי קדושה, חלק ג שער ב.

				

				
					2315	ראה, למשל, שער המצות, א ע״א; שער הגלגולים, ירושלים תרס״ג, הקדמה יא, יד ע״א; הקדמה טז, יז ע״ב; ספר הגלגולים, פרנקפורט תמ״ד, פרק ד; נגיד ומצוה, עמ׳ ט.

				

				
					2316	דרך ה׳, חלק ב פרק ד.

				

				
					2317	זוהר ח״א יג ע״א. וראה גם שם ח״ג קסח ע״א. ועיין גם מרגליות, שערי, סו ע״ב-ע״ג. דרך אגב, מסיבה זו הקפיד השל״ה שבתפילת ׳אל מלא רחמים׳ ייאמר הנוסח ׳על כנפי השכינה׳.

				

				
					2318	ר׳ משה די ליאון בספר שושן עדות. ראה ג׳ שלום, ״שני קונטרסים לר׳ משה די־ליאון״, קבץ על יד, ח[יח] (תשל״ו), עמ׳ 340. דעה זו הובעה גם בתולעת יעקב, סוד המילה, מה ע״ג. לדברי אבן גבאי ׳יש בזה סוד נעלם, לא ראיתי לכותבו׳. וראה גם של״ה, דף קצה.

				

				
					2319	המקור הוא, כידוע, בדברי התלמוד, בבלי יבמות סא ע״א, בדרשתו של רשב״י, הידוע בקנאותו ובהתנגדותו הקיצונית לשלטונות הרומיים. דרך אגב, למרות המקור התלמודי לא נמנעו חכמי ישראל בדורות מאוחרים לדרוש יחס קורקטי לגוי, שכן אף הוא נברא בצלם. על פרשה זאת ראה כ״ץ, בין, עמ׳ 72-63, 108-105. וראה עוד להלן. 

				

				
					2320	זוהר חדש רות, ורשה תרמ״ה, עח ע״ד.

				

				
					2321	שם, פב ע״ב. 

				

				
					2322	זוהר ח״ג קסח ע״א; שער הגלגולים, הקדמה לו. וראה תשבי, משנת, א, עמ׳ נ, סב-סג.

				

				
					2323	ספר הגלגולים, פרנקפורט תמ״ד, לט ע״ג. אולם ראה לעיל ליד הפניה 49. וראה להלן הערה 104.

				

				
					2324	חמדת ימים, א, לז ע״ב. השווה מצודת דוד, מצוה יד. וראה גם להלן ליד הפניה 103. גישה חיובית אל הגיור אתה מוצא אצל אחד מגדולי חכמי צפרו שבמרוקו, ר׳ שאול ישועה אביטבול. ראה ד׳ עובדיה, קהלת צפרו, ג, ירושלים תשל״ו, עמ׳ 151.

				

				
					2325	קרית ארבע, תונס תרנ״ו, פר׳ בא. וכן בקיצור של״ה, לח ע״א, כותב על נשמת תמר שבאה בגלגול ברחב, ולפי גורי האר״י ׳נתגיירה ונישאת ליהושע ... והרי היא כישר[אלית]׳.

				

				
					2326	מגיד משרים, נ ע״ד.

				

				
					2327	כ״י אסקוריאל G3-14, דפים 62א-62ב. ולפי חיד"א (אהבת דוד, דרוש ח לשבת כלה), נשמות של מי שעתידים היו להתגייר גם כן עמדו בהר סיני.

				

				
					2328	מאירת עינים, פר׳ בראשית, עמ׳ לא (ירושלים תשל״ה, מה ע״א). זהו גם הרעיון המונח ביסוד דברי ר׳ שם טוב אבן שם טוב בספר האמונות, עז ע״ב, בקשר לנביא עובדיה: ׳ולכן אמרו חכמים ז״ל כי נפשות הגרים היו במתן תורה, לרמוז על מוצאם מבית ה׳, ושם ישובו׳. והשווה להלן הערה 92.

				

				
					2329	ראה גוטליב, מחקרים, עמ׳ 242.

				

				
					2330	זוהר ח״ב מה ע״ב. וראה עוד מה שכתב החיד״א, מדבר קדמות, מערכת ג, סי׳ ג. וראה גוטליב, שם.

				

				
					2331	ראה זוהר ח״ב צה ע״ב. (ואליו נרמז, כנראה, בספר האמונות [ראה לעיל הערה 93], קי ע״ב). וראה תשבי, משנת, ב, עמ׳ עו; כ״ץ, בין, עמ׳ 149-148. אמנם ייתכן שעמדת ה׳סבא׳ נוצרה ללא כל קשר עם עמדת (׳קִבלתי׳) ר׳ יצחק דמן עכו.

				

				
					2332	מגלה עמוקות, למברג תרע״ב, פר׳ לך לך, יב ע״א.

				

				
					2333	גלא רזיא, כב ע״ג-כג ע״א. וראה שלום, פרקי, עמ׳ 50-48. ראה גם חיים ביינארט, מורשת ספרד, ירושלים תשנ״ב, עמ׳ 289.

				

				
					2334	אור החיים, לברא׳ מט י. על הקשר בין נשמות שכם ור״ח בן תרדיון ראה שער הגלגולים, הקדמה לו, מד ע״ב.

				

				
					2335	לקוטי מוהר״ן, סי׳ סב ס״ק ג-ד.

				

				
					2336	אף בספר הלכה ציין הרב עובדיה יוסף את עמדתו המחמירה של האר״י שהטיל תעניות על מי ששתה יין של מומר ישמעאלי. ראה שו״ת יביע אומר, א, יורה דעה, סי׳ יד, ס״ק יג.

				

				
					2337	של״ה, שסא ע״ב. ראה גם שם, קע ע״ב. וראה עמדת הרב קוק, כפי שסוכמה אצל ירון, משנתו, 
עמ׳ 307-303.

				

				
					2338	של״ה, שסב ע״א. ראה גם עמק המלך, קיו ע״ג.

				

				
					2339	ראה שרה הלר־וילנסקי, ר׳ יצחק עראמה ומשנתו, תשט״ז, עמ׳ 28; ח״ה בן ששון, ציון, תשכ״א, עמ׳ 36. 

				

				
					2340	בן ששון, שם.

				

				
					2341	שם, עמ׳ 38.

				

				
					2342	שערי קדושה, חלק א שער ה. והשווה שם, חלק ב שער ד, לגבי ׳שנאה׳. ועיין לעיל הפרק השלושה־עשר, מהפניות 17 ואילך. 

				

				
					2343	ספר חרדים, מז ע״א.

				

				
					2344	שם, טו ע״ב.

				

				
					2345	אמנם הופעה של אליהו הנביא לפני בעלי מידות טובות כבר מתועדת היטב בספרות חז״ל ובתנא דבי אליהו, אך לענייננו חשוב כי נמנית גם עשיית שלום בין גויים.

				

				
					2346	ספר חרדים, טז ע״א.

				

				
					2347	ספר הפליאה, כג ע״ב (=פשמישל תרמ״ד, לג ע״ד). אותה הוראה, ובלא הנמקה, מופיעה גם בספרו של ר׳ מאיר פאפרש, אור צדיקים, ווארשא תרל״ט, עמוד התפלה, ס״ק כד ס״ק כט.

				

				
					2348	ספר הפליאה, כג ע״א (=פשמישל תרמ״ד, לד ע״א). שוב, אותה הוראה, ובלא הנמקה, מופיעה גם בספרו של ר׳ מאיר פאפרש, אור צדיקים, ווארשא תרל״ט, עמוד העבודה, פרק כב, פד ע״ב. והחיד״א מביא בשם האר״י, ׳שהגונב מהעכו״ם גורם שהשר של האומה ההיא יש לו יכולת לגנוב מהקדושה׳ (מדבר קדמות, מערכת ג, סי׳ כט). ר' חיים פלאג'י אף התיר להתפלל לשלום 'גוי שהוא סוחר עמו' (חיים ביד, יו"ד, סי' לג).

				

				
					2349	של״ה, שג סע״ב. על עמדת הרב קוק ראה ירון, משנתו, עמ׳ 307-305.

				

				
					2350	ר׳ יצחק יחיאל סאפרין מקאמרנא (המאה הי״ט), היכל הברכה, למברג 1869, ח״ג, קסג ע״ג. 

				

				
					2351	ספר הברית, ירושלים תש״ן, ב, אהבת רעים, פרק ד. וראה גם: ׳כל אופני הטוב והחסד שאדם מסכים בדעתו וגומר בליבו שראוי לו לקבל מאהובו — יעשה לרעהו שהוא כל אדם׳ (ר׳ יעקב צבי מקלנבורג, הכתב והקבלה, פירושו לויק׳ יט יח). משהו מספרות המוסר הרבנית ראה בהנהגות הרא״ש: ׳אל תוציא מפיך דבר שקר וכזב ותהיה נאמן לכל אדם, ואפי׳ לגוי. אל תתעצל להקדים שלום לכל אדם ואפי׳ לגוי מפני דרכי שלום׳ (סעיפים קל-קלא. נדפס מצילום אצל י׳ קטן, ״׳הנהגות הרא״ש׳ המכונה ׳ארחות חיים׳״, צפונות, ט [תשנ״א], עמ׳ כד). 

				

				
					2352	אורות, ירושלים תשכ״א, עמ׳ קסט.

				

				
					2353	שם, עמ׳ לג, ועוד הרבה. וראה גם ב׳ איש־שלום, הרב קוק בין רציונליזם למיסטיקה, תל־אביב תש״ן, עמ׳ 155.

				

				
					2354	ראה ירון, משנתו, עמ׳ 237. וראה גם לעיל הערות 101, 112.

				

				
					2355	מוסר אביך, ירושלים תשל״א, עמ׳ צד.

				

				
					2356	אגרות הראי״ה, א, ירושלים תשכ״ב, עמ׳ קמב.

				

				
					2357	ח״א, קעז ע״ב-קעח ע״א. וראה י׳ בער (לעיל הערה 49), עמ׳ 146.

				

				
					2358	זוהר, ח״ב קפח ע״ב. ואילו בזוהר ח״ב יז ע״א מסופר על ערבי שירק בזקן של יהודי. וראה תשבי, משנת, א, עמ׳ 83. להלן אשתמש בכמה מדברי תשבי.

				

				
					2359	זוהר ח״ב יז ע״א. העברית במקור. וראה תשבי, שם, עמ׳ 83-82. דברי הזוהר צוטטו גם ע״י רבינו בחיי בפירושו לדברים ל ז (מהד׳ שעוועל, ג, עמ׳ תלט-תמ, וראה הערת המהדיר, שם. וכן הנ״ל, כד הקמח, עמ׳ קיח-קיט).

				

				
					2360	זוהר ח״ג רפב ע״א. וראה זוהר פרטי של ג׳ שלום, חלק ו, עמ׳ 3295-3294; תשבי, משנת, א, עמ׳ 82. 

				

				
					2361	זוהר ח״א קפב ע״ב.

				

				
					2362	אגב, כך טען גם מחבר כף הקטורת. ראה מ׳ חלמיש, ״היחס אל הנצרות והאיסלם בספר כף הקטורת״, דעת, 43 (תשנ״ט), עמ׳ 60.

				

				
					2363	דרשות על התורה, פר׳ כי תשא, לג ע״ד. השווה הכוזרי, מאמר א אות צג.

				

				
					2364	ספר הפליאה, פשמישל תרמ״ד, כ ע״ב (הנוסח בפאריצק תקמ״ו, יד ע״א, בסוף המובאה: ׳שני שכנים׳, הצרני ומטמ״ח). ועוד שם, טז ע״ג: ׳ישו הנוצרי ומחמד הישמעאלי׳ (בתקמ״ו, יא ע״ג: המצרים והישמעאלים). ישו ומחמט נזכרים גם בערוגת הבושם, ג, תשכ"ג, עמ' 468.

				

				
					2365	ראה ח״ה בן־ששון, ״גלות וגאולה בעיניו של דור גולי ספרד״, בתוך: ספר יובל ליצחק בער, ירושלים תשכ״א, עמ׳ 224. 

				

				
					2366	העמק דבר, לברא׳ כו כט.

				

				
					2367	לפיכך מפלת השונאים הפיחה תקוות גאולה. לעניין זה יצוין המקובל ר׳ אברהם ב״ר אליעזר הלוי, בעל משרא קטרין. וראה עוד ח״ה בן־ששון (לעיל, הערה 130), עמ׳ 226-225. ראה גם אידל (להלן הערה 138), עמ׳ 84 הערה 50.

				

				
					2368	זוהר ח״א יג ע״א. דברי הזוהר הם על־פי פירוש הרמב״ן לברא׳ ב ג, על האסלאם. ראה תשבי, משנת, א, עמ׳ 81. ראה גם דרשת תורת ה׳ תמימה, בתוך: כתבי הרמב״ן, א, עמ׳ קמג. אמנם גם הרמב״ם שקבע: ׳כל גוי שאינו עובד ע״ז כגון אלו הישמעאלים יינן אסור בשתייה ומותר בהנייה. וכן הורו כל הגאונים. אבל הנוצרים עובדי ע״ז הם׳ (משנה תורה לרמב״ם, מהדורת שבתי פרנקל, ירושלים תשמ״ו, הלכות מאכלות אסורות, יא ז; פירוש המשנה, עבודה זרה א א, א ד) הסתייג מן היחס של המוסלמים: ׳אומת ישמעאל ... ולא עמדה כלל על ישראל אמה יותר מְרֵעה ממנה ולא מי שהפליג להשפילנו ולהפחיתנו ולחזק שנאתנו כמותם ... ועם זה כלו לא נמָלט מחזק רעתם והתפרצם בכל עת. וכל אשר נסבֹּל כדי לעמד עמהם בשלום יעוררו עלינו מלחמה וחרב׳ (ראה אגרת תימן, נדפסה באיגרות הרמב״ם, מהד׳ יצחק שילת, ירושלים תשמ״ז, כרך א, עמ׳ קס-קסא. איגרת תימן, מהד׳ הלקין, ניו־יורק תשי״ב, עמ׳ 94. וראה כ״ץ, בין, עמ׳ 121; שוחט, מלחמת, עמ׳ 135. נראה שגם ר׳ יוסף אשכנזי (הארוך), בראשית המאה הי״ד, מבחין בין שתי הדתות בכותבו: ׳הנוצרים שר״י עובדים ע״ז גמורה, וגם בני הישמעאלים ... עובדים ע״ז׳ (חלמיש, אשכנזי, עמ׳ 249. וראה גם שלום, פרקים, עמ׳ 14). נראה שהמילה ׳גמורה׳ בהתייחס לנוצרים, והיעדרה בקשר לישמעאלים, היא משמעותית. וכדאי להזכיר את הרדב״ז (בשם ריטב״א), המציין שההבדל הידוע, בשם הרמב״ם, בין איסלם ונצרות בבחינתן כע״ז ׳גמורה׳ אינו תופס בכל המקרים. ראה מצודת דוד, מצוה ז, ב ע״ג. כמוהו זעק בעל ספר הפליאה, ח״ב, נא ע״א: ׳אנה מצאו היתר בדבר לומר שיין ישמעאלים אינו מתנסך, נהי שאינם מנסכים דרך קרבן להמשיך עליהם מיין הקש׳ מ״מ יש להם התעוררות אחר לקבל מאותו היין׳.

				

				
					2369	זוהר ח״ג רכ ע״ב-רכא ע״א. וראה תשבי, משנת, א, עמ׳ 82-81. על כפיית הוויכוחים מתמרמר גם בעל כף הקטורת. ראה חלמיש (לעיל הערה 127), עמ׳ 60-59.

				

				
					2370	לא אחזור כאן על מקורות שציינתי במאמרי (לעיל הערה 127), עמ׳ 66 הערה 59. ואציע כאן דוגמה פשוטה מתחום נוסף: בעוד כף הקטורת מזכיר תמיד את ישו בשמו, וזאת לאחר שגורש מספרד הנוצרית, הרי בערך אותו זמן ר״י טאיטצק בתורכיה מדבר יותר נגד הנצרות מאשר נגד ישמעאל. ראה ג׳ שלום, טיטאצק, ספונות, יא, עמ׳ פ. ועוד, עניין מיוחד משתקף בספרות ההגיוגרפית, שכן העובדה שבתקופה מסוימת הוקל עוּלן של מלכויות אדום וישמעאל נתפרשה בזכות צדקתו של האר״י הקדוש, שהיה מגן על דורו, ולא בשל נסיבות היסטוריות־פוליטיות וכדומה. ראה עמק המלך, קיו ע״ג. זאת ועוד, בהזדמנות זו אציין שתי עמדות הנוגעות ללימוד ספרי חכמי אומות העולם. מהר״י טיקטין כותב במרירות במאה הי״ז: ׳ובעו״ה [=ובעוונותינו הרבים] אפי׳ היראים קוראים הקורנ״ט בשבת ואין איש שם על לב׳ (באר היטב לשו״ע סי׳ שז ס״ק יט). כנגד זה עולה יחס חיובי בספרו של חיים כהן, על ספרים אסורים, ירושלים תשל״ג, ובמיוחד הערה 307 בעמ׳ 108-107.

				

				
					2371	כגון דרשת תורת ה׳ תמימה, עמ׳ קמג. אגב, ר׳ יאיר בכרך, מקור חיים, סי׳ תרעו, מצא השלמה לפיוט ׳מעוז צור׳, כנראה משום שלא נזכר בו ישמעאל, והוסיף בית, ובשורתו האחרונה: ׳חזק ישראל ותכניע ישמעאל ומאדום תפדה נפשי׳. שוב, בחדא מחתא.

				

				
					2372	כתבי ר׳ משה בן נחמן, מהדורת ח״ד שעוועל, א, ירושלים תשכ״ג, עמ׳ שטז. אגב, ׳עם נבל׳ כביטוי לנצרות מופיע ברמב״ן, ספר הגאולה, שעוועל, א, תשכ״ג, עמ׳ רסג. אך הוא חסר בכ״י פרמה 117, שנכתב עוד במאה הי״ג או במאה הי״ד.

				

				
					2373	כתבי רבינו בחיי, מהדורת ח״ד שעוועל, ירושלים תש״ל, עמ׳ קיח. וראה ההערה הבאה. בכף הקטורת נמצא: ׳״מאשפות ירים אביון״, זה גלות אדום וישמעאל שנחשב היהודי כאשפה לפני האומות׳ (פירושו למזמור קיג, כ״י פריס 845, דף 114ב = כ״י פריס 846, דף 210א). במחזור רומניא, כ״י פריס 606, בסוף הגדה של פסח, מופיע פיוט: ׳קול נתנה מי זאת׳, ובתוכו: ׳ובכן כאשר ינוס איש מפני הארי ופגעהו הדוב ובא אל הבית וסמך ידו אל הקיר ונשכו הנחש כן בזזו אדום עמלי ואכלו ישמעאלים חילי. עשֵה משפטי ודיני כי אתה צורי וגואלי׳. ראה גולדשמידט, מחקרי, עמ׳ 141. וכן בתחינה של רשב״ץ, ׳ה׳ אתה ידעת יצרי׳, נמצא: ׳במתנינו מועקה / שם אדום מדה בחזקה / נוסעים אנחנו למרה ממתקה / ומעל לתחת לדפקה / הרוני לענה צר ומצוקה / פרא אדם ידו בכל׳. (אתי בן־סעדון, בחינות ספרותיות ביצירתו הפיוטית של רבי שמעון בר צמח דוראן, עבודת דוקטור, אוניברסיטת בר־אילן, תשס״ד, עמ׳ 233).

				

				
					2374	פירושו של רבינו בחיי לברא׳ כא יד. גם בפירושו לדבר׳ ל ז הפך ר׳ בחיי את הפירוש על־פי מגמה חדשה לראות בפסוק זה (ראה הערה קודמת) רמז לעובדה שאיבת ישמעאל גדולה משנאת עשו. ׳״אויביך — ישמעאל, ״שונאיך״ — עשו ... והן שתי האומות שאנחנו משועבדים תחתיהם ומפוזרים ביניהם ... ומה שהזכיר ״אויביך״ על ישמעאל ו״שונאיך״ על עשו, מפני שהאויב גדול מן השונא. כי השונא אע״פ שיָרֵיע לו יעשה על דרך הרחמנות, אבל האויב הוא שבלבו איבה עולמית, לא ישים לו רחמים ... ומפני שבני ישמעאל קשין לישראל יותר מבני עשו, לכך קראן הכתוב ״אויביך״. וכן אמרו: ״תחת אדום ולא תחת ישמעאל״׳. וראה לעיל הערה 122 (מן הזוהר). על המשפט המצוטט האחרון ראה ד׳ ספטימוס, ״׳תחת אדום ולא תחת ישמעאל׳, גלגולו של מאמר״, ציון, מז (תשמ״ב), עמ׳ 111-103. באגרתו מתייחס רבי ישראל אשכנזי למשפט ׳תחת ישמעאל ולא תחת גוי׳, ומשיב בכנות: ׳יש צדדין לכאן ולכאן׳ (ראה אברהם דוד, ״איגרת ר׳ ישראל אשכנזי מירושלים לר׳ אברהם מפירושא״, עלי ספר, טז [תש״ן], עמ׳ 107-106).

				

				
					2375	ראה לעיל הערה 121 (מן הזוהר); מ׳ אידל, ״היחס לנצרות בספר המשיב״, ציון, מו (תשמ״א), עמ׳ 91-77. ראה גם G. Vajda, Passages anti chretiens dans Kaf Ha-Qetoret, Revue de l’Histoire des Religiones, CXCVII, 1980, pp. 45-58.

				

				
					2376	ראה חלמיש (לעיל הערה 127), עמ׳ 69-67. גם הקראי ר׳ אהרן בן אליהו כתב: ׳לא נאמין בהנהגת תורת נימוס של ישו ונימוס מחמוט הפסול, שהן רֵקות משלמות הנפש׳ (עץ חיים [נשלם בשנת קי״א], פרק צז, עמ׳ 163).

				

				
					2377	פירושו למזמור קטו, כ״י פריס 845, דף 116ב.

				

				
					2378	אשכול הכופר, דרוהוביטש תרס״ד, עמ׳ סו. ולעניין הנצרות ראה עוד בספרו צרור המור, פר׳ פינחס, ברוקלין תשכ״א, כא ע״ד.

				

				
					2379	ראה יערי, אגרות, עמ׳ 131. וראה גם שם, עמ׳ 128.

				

				
					2380	אגרת ר׳ ישראל מפירושא מירושלים, בערך 1520. ראה יערי, אגרות, עמ׳ 170.

				

				
					2381	יעלזו חסידים, תש״ל, קח ע״א.

				

				
					2382	על היחס אליהם אצל חסידי אשכנז, ראה מ׳ ליהמן, ״רמזים ל׳אותו האיש׳ ולמוחמד בפירושיהם של חסידי אשכנז״, סיני (ניסן-אייר תש״ם), עמ׳ לד-מ.

				

				
					2383	ראה אידל, לעיל הערה 138. וכן בספר גלא רזיא, ל ע״ג, ועוד. על היותו ׳אלוה׳ ראה חלמיש, אשכנזי, עמ׳ 245. וראה גם כף הקטורת: ׳סמאל שר החשך תופש ביד ימינו עץ התועבה ... ולזה הסוד מתעה כל העמים׳ (פירושו למזמור עח, כ״י פריס 845, דף 92ב = כ״י פריס 846, דף 170ב). והוא רמז ל׳סמאל אלההם [כך!] שר החשך והשחרות׳. אגב, התאמת הצבע השחור לנוצרים מופיעה גם במקורות אחרים. ראה, למשל, אברבנאל בפירושו למלכים ב׳ כג ד. וכן כתב ר׳ רחמים נסים יצחק פאלאג׳י: ׳כהני ע״ז נקרא כמרים ... מלשון עורנו כתנור נכמרו ... על שם שלובשים שחורים. מוהר״י אברבנאל בפי׳ מלכים שם דס״ח ע״ב, וכן ראיתי להרב מצודת ציון ... כמוהם יהיו עושיהם ... והיה במחשך מעשיהם ... אכן כהני ה׳ דכתיב ביה לבושיה כתלג חיור לובשים בגדי לבן׳ (נפש היפה, מערכת כ, צא ע״א). על כינויים נוספים לישו ראה חלמיש (לעיל הערה 127), עמ׳ 70.

				

				
					2384	מגלת המגלה, ברלין תרפ"ד, עמ' 96. ושם גם: משוגע.

				

				
					2385	כמובן, שיכול אותיות של מוחמד. וראה חלמיש, אשכנזי, עמ׳ 249.

				

				
					2386	אולי גם בהשפעת הרמב״ם. ראה איגרות, שילת, א, עמ׳ קכא, קס. דרך אגב, אחת התשובות של רשב״ץ לטענות המוסלמים על המרת המקרא בקוראן הובעה בהערכה לגלגנית ׳שהוא חבור מבולבל אין לו ידים ורגלים׳. ראה קשת ומגן, ירושלים תש״ל, עמ׳ טז. ראה גם: ׳היחס אל מחמד בימי־הביניים [בתרבות המערב] ... היה שלילי עד כדי הפיכתו לדמות דמונית ולאנטי־כריסטוס, כסמל לאסלאם הדמוני׳ (רם בן־שלום, ״יומן המסע למזרח של יוסף אבן כספי״, פעמים, 124 (תש״ע), עמ׳ 12).

				

				
					2387	פירושו למזמור קיט, כ״י פריס 845, דף 120ב = כ״י פריס 846, דף 220ב. וכן בפירושו למזמור סב, כ״י פריס 845, דף 71א = כ״י פריס 846, דף 129ב.

				

				
					2388	וראה א׳ הלקין (לעיל הערה 133), עמ' 43. וכן א׳ שטראוס (אשתור), ״דרכי הפולמוס״ וכו׳, ספר הזכרון לביהמ״ד לרבנים בוינה, ירושלים תש״ו, עמ׳ 190 סעיף 7. 

				

				
					2389	ג׳ שלום, ספונות, א, 66.

				

				
					2390	זוהר ח״ב לב ע״א. ועיין תשבי, משנת, א, עמ׳ 82. אגב, ׳יש אנשים החושבים בנפשותם ואומרים כי הישמעאלית אינה גויה ... כי הם נמולים׳. אך ר׳ משה די־ליאון יוצא נגדם בחריפות רבה. ראה שקל הקדש, עמ׳ 66-65; זוהר ח״ב פז ע״ב; הנפש החכמה, החלק הרביעי. ראה גם ב׳ דינור, ישראל בגולה, ב(4), עמ׳ 291.

				

				
					2391	מאירת עינים, עמ׳ קיג.

				

				
					2392	דרשת תורת ה׳ תמימה, כתבי רמב״ן, עמ׳ קמד.

				

				
					2393	ספר החזיונות, מהד׳ א״ז אשכלי, ירושלים תשי״ד, עמ׳ לח.

				

				
					2394	מראות הצובאות, עמ׳ קצח. המהדיר העיר שם על המקור בספר תולדות ישו, נדפס בספר חזוק האמונה, ניו־יורק תרצ״ב, עמ׳ 268-261.

				

				
					2395	פירוש הרמב״ן לשמות יז ט, על־פי דפו״ר.

				

				
					2396	רמב״ן, ספר הגאולה, כתבי רמב״ן, א, עמ׳ רפד.

				

				
					2397	שערי אורה, שער ב, כח ע״ב.

				

				
					2398	כתר שם טוב, סוף פר׳ בשלח, נדפס בתוך מאור ושמש, ליוורנו תקצ״ט, לז ע״א. הובא, בנוסח שונה במקצת, אצל ר׳ יצחק דמן עכו, מאירת עינים, פר׳ בשלח, עמ׳ ק (ירושלים תשל״ה, קכח ע״א). 

				

				
					2399	רמב״ן בפירושו לויקרא כו לב; מאירת עינים, פר׳ בחקותי, עמ׳ קפג.

			פרק תשעה־עשר 

			קווים להערכתה של ארץ־ישראל בספרות הקבלית 

			מאמרים רבים, המשבחים את מעלותיה של ארץ־ישראל, פזורים בספרות התלמודית והמדרשית, והם חוזרים ומופיעים בספרות הקבלה בלוויית דרש סימבולי. הסמל המובהק של ארץ־ישראל בספרות הקבלה הוא ספירת מלכות. וכשם שספירה תחתונה זו ממלאת תפקיד מרכזי בתיאורי מערכת הספירות, בשל מעמדה הרב־כיווני, כך ארץ־ישראל נידונה בהקשרים מגוונים.2400 

			ארץ־ישראל וספירת מלכות 

			בספרות הקבלה יש סמלים משותפים לארץ־ישראל ולספירת מלכות, כגון: ׳ארץ־ישראל ״גברתה״ אקרי׳,2401 או ׳היא [ארץ־ישראל] המלכה מפני שאוירה הוא משכן אל השכינה׳,2402 או ׳שכינתא לא שריא אלא באחסנתיה [=בנחלתו של דוד המלך] דאיהי ארעא קדישא׳.2403 

			ארץ־ישראל כסמלה של מלכות מתבטאת במקורות בדרכים שונות. כך למשל ׳כל הנחלים היורדים מכ״ע [=מכתר עליון] הם הולכים אל הים ההוא׳, כלומר, כל הספירות מורידות את שפען שינקו מכתר, אל מלכות, וכנגדן נימנו עשר תיבות בפסוק ׳ארץ חטה ושעורה...׳ (דבר׳ ח ח), תיבה כנגד כל אחת מן הספירות, המצביעות על הקשר בין ארץ־ישראל־מלכות לבין הספירות שמעליה.2404 או במאמר הדורש את דברי דוד המלך: ׳קרא לה לארץ־ישראל דאיהי ארץ החיים ... ״נחלת ה׳״׳.2405 הווה אומר, דוד העלה את ארץ־ישראל הגשמית למעלתה המיסטית, והכינה לזיווגה עם ספירת תפארת, בחינת ׳נחלת ה׳׳. כיוצא בזה כתוב במדרש אלגורי־קבלי: ׳״ארצי״ זה ארץ־ישראל, שהוא חלק הקב״ה׳;2406 הקב״ה הוא שמנהיג את הארץ: ׳ארעא דישראל דלא אנהיג לה רקיעא ולא חילא אחרא אלא קודשא בריך הוא בלחודוהי׳2407 — כלומר, ביטוי לקשר בין ספירת תפארת למלכות. ככלל אנו רואים, שתפיסתה של ארץ־ישראל כמלכות, היסוד הנקבי בעולם האלוהות, זוקקת דימויים נשיים שונים ויחסי זכר־נקבה. 

			׳ארץ׳ ו׳חוצות׳ — מלכות וסטרא אחרא 

			הקשר של ארץ־ישראל למלכות מודגש בספרות הקבלה, וחוזר ונשנה. את הפסוק ׳ארץ וחוצות׳ (משלי ח כו) דורש הזוהר על ארץ־ישראל שהיא הארץ בה״א הידיעה, והיא ׳משובחת מכולן׳, ואילו יתר הארצות הן בבחינת ׳חוץ׳, והן קיימות סביבה.2408 ר׳ מנחם מריקנטי מוסיף, כי בשל הקשר האמור, לא יכבשו האומות את הארץ בנקל, שכן ׳רמז רמז גדול בכחות הטומאה הנשפעין מרוח מסאבא [=טמאה] הנרמזת בחיה רעה — לא ישלטו לטמא הארץ העליונה׳.2409 במקום אחר כותב ר׳ מנחם מריקנטי, כי ׳ארץ־ישראל אינה תחת ממשלת סיבות אחרות רק תחת השם הנכבד ... אמנם שאר ארצות שותות מתמציתה ... והכלל הוא כי רמז לארץ העליונה והיא שותה תחילה ... כי הארץ הזאת נדרשת בכל והיא הכל, וכל שאר הארצות מתפרנסות ממנה באמת׳.2410 בדברים אלה בולטים אפוא שני מוטיבים: (א) החיץ שבין סטרא אחרא לבין עולם הקדושה מלמד כי אין לאומות שליטה על ארץ־ישראל; (ב) שרי העמים ניזונים מן המלכות, וכך ארץ־ישראל ניזונה אף היא תחילה מן המלכות, וממנה מתפרנסות יתר הארצות.  

			המוטיב השני האמור מופיע בספרות הקבלה בגוונים שונים: יש שמדובר על אמצעיותה או מרכזיותה של ארץ־ישראל, שהכל סובב ויונק ממנה.2411 כמו למשל: ׳קב״ה כד ברא עלמא ... פליג ישובא ואסחר עלמא סחרניה דנקודה חדא2412 ומאן איהו דא ארעא קדישא ... אמצעיתא דעלמא׳.2413 ארץ־ישראל היא ׳לב העולם׳,2414 ומכאן מובן כיצד פוּתַח הרעיון שהארץ יונקת תחילה, ואחר־כך משפעת מטוּבָה לזולתה. כך, למשל, הזוהר דורש את המלה ׳הארץ׳ בפסוק שבתהלים כד א, היינו הארץ המיודעת, ללא ספק כארץ־ישראל: ׳״הארץ״ דא ארעא קדישא דישראל, דאיהי קיימא לאתשקייא מינה ולאתברכא מינה בקדמיתא, ולבתר מנה אתשקייא עלמא כלא׳.2415 התבטאויות דומות רבות ניתן למצוא למשל בדברי ר׳ עזרא מגירונה, המקיש מן המציאות הטבעית הגיאוגרפית אל המלכות, לאמור: ׳קו הפנימי מישוב העולם הוא ארץ־ישראל הנקרא טבור הארץ, וסביבותיו ע׳ אומות, כן בשם הנכבד הקו הפנימי והלב הוא כחם של ישראל, והוא כשדרה שבלולב ... וכולם תלויים ומסתפקים מן האמצעי כענפי הלולב מן השדרה׳. לפיכך, היושב בארץ־ישראל יונק במישרין מן המלכות, ׳וזאת היא מעלת ארץ־ישראל שאין מעלה גדולה הימנה׳.2416 הזוהר מוסיף על כך ומתאר באופן ציורי את דרך ההשפעה, מעולם האלוהות, שענן היה עולה מן האברים והפרדים שהיו מתאכלים בלילה, והיה נופו נוטה לצד ה׳זינין אחרנין׳ [=כוחות אחרים].2417 יש אמנם לזכור כי לדרש זה מתלווה נימה נוספת, לאמור, שהאכלת הכוחות החיצוניים נועדה לסתום את פיהם כדי שלא יבואו לבלע את הקודש.2418  

			גוון אחר לנדרש כאן מסמיך אליו את המציאות הממשית, דהיינו, דרך ההשקאה שתוארה לעיל קשורה במעשיהם של ישראל: ׳כד ישראל הוו עסקין באורייתא הוה אתשקייא כדקא יאות׳.2419 כלומר, כאשר ישראל היו עסוקים בתורה, היתה מושקית [שפע] כראוי. ומכלל הן אתה שומע לאו. ובמפורש: ׳כיון דחבו ישראל וסאיבו ארעא, כדין כביכול דחו לה לשכינתא מאתרה ואתקרבת לדוכתא אחרא׳.2420 כלומר, כיוון שחטאו ישראל וטימאו את הארץ, אותה שעה כביכול דחו את השכינה ממקומה ונתקרבה למקום אחר, עולם הרע. אך בדרך כלל מודגש כי אין לכוחות הסטרא אחרא שליטה על ארץ־ישראל, לאמור: ׳ארעא דישראל הכי הוא דלא שריא עלה ממנא ולא שליחא אחרא בר קב״ה בלחודוהי׳;2421 ׳דלא שלטא תמן סטרא אחרא כלל׳.2422 או כדברי ר׳ אליהו די־וידאש: ׳במעלת ארץ־ישראל כמה מעלות, ואחד מהם שאין שליטה והשגחה לשום חיצוני בה׳.2423 

			יש להדגיש כי הקשר בין ארץ־ישראל לשכינה אינו עניין סימבולי בלבד, זיקה מהותית של ממש קיימת ביניהן. קשר זה מחייב כמעט מניה וביה כמה מסקנות, ועל מקצתן נעמוד כאן. 

			קדושת הארץ 

			הרעיון של קדושת ארץ־ישראל אף כשהיא עומדת בחורבנה2424 — עִם שדומה לו נמצא באחת השיטות הנהוגות בהלכה2425 לגבי ירושלים — יונק בוודאי מן התפיסה, שהקשר המהותי למלכות אינו יכול להיות תלוי בתנאים חיצוניים מסוימים. אמת, כשם שמלכות עצמה שרויה בדרגות שונות של קִרבה ושל יניקה מן הספירות שמעליה, כך ייתכן שבאורח זמני, אדמת ארץ־ישראל לא תהא מיושבת בידי ישראל אלא תהיה נתונה תחת שלטון הקליפות, כפי שנראה להלן. אך העקרון לא זז ממקומו. ביטוי עמוק לכך נתן ר׳ שלמה אלקבץ במאה השש־עשרה, שבדבריו מזדקרת השפעתו של ר׳ יהודה הלוי. וכה אמר:  

			רבים חשבו כי מעלת ארץ־ישראל הלא היא בהיות עַם בני ישראל בתוכה, ושתעדר מעלתה בהעדרם. ונמשך זה להם לְמה שחשבו כי עניינה אינו רק [=אלא] מפני שמירת ב״י המצות בה, לא שתהיה שמירת המצות נמשכת למעלתה. וזה טעות בידם! אבל דע, כי שלימות א״י הוא בעצמותה ממש, כי היא היתה הנקודה הראשונה בבריאה, וכענין ... אבן השתיה. וכן ביאר החבר לכוזר משלמות הארץ עד שנשתוקקו אליה האבות בעת היותה מלאה גלולים. וזו הוראה רבה כי שלמותה בעצמותה. וממש כמו שיש ארץ מגדלת פירות יותר מזולתה, ויש מוצ׳ הכסף והזהב והאבנים טובות ומרגליות במקום זולת מקום, כן כל השלמיות נמשכים מהארץ הזאת. ולכן נקראת עיר הצדק שצדק צומח בה, וכן שאר השלמיות. והארץ קדושתה בעצמותה אינה כשאר הארצות, אבל דבר אלוקי יש בה עוד, שיש בידה להרע ולהטיב ... והקבור בה2426 זוכה כי בשרו יתהפך אל העפר ההוא אשר הוא קדש הקדשים. וכשהנפש דורשת את משכנה עה״ד [=על הדרך] שרמזנו ביסוד הב׳ הנה הוא במקום טהור וקדוש. וע״ז [=ועל זה] אמרו כל הקבור בארץ־ישראל כאילו הוא קבור תחת המזבח, למה שבטבעה לדחות הטומאה כמזבח. נמצא הקבור בה כאילו הוא מתעלה ומתעלם במדת המל[כות] ולעלות למעלה היושבים למטה. וכן היושבים בה יושב באויר טהור, יומם ולילה יסובבוהו דברים קדושים.2427  

			מעלות שונות העלה כאן אלקבץ בשבחה של הארץ, אך לפי שעה אדגיש מהן את הנקודה הראשונה, שאין קיום המצוות גורם לקדושת הארץ, אלא להיפך: בשל קדושת המקום באו המצוות כביטוי נוסף לקדושה ולמעלה זו. רעיון דומה, שיש בו גם הרחבת יתר, אפשר למצוא אצל ר׳ משה קורדובירו, כדלהלן. 

			תורה ומצוות 

			תפיסתה של ארץ־ישראל כמלכות, היסוד הנקבי בעולם האלוהות, מביאה כאמור דימויים נשיים רבים שונים ויחסי זכר־נקבה. אחד מהם הוא הקשר הבלתי־אמצעי כמעט אל תפארת, כספירה זכרית. אחד הסמלים הכרוכים בתפארת הוא תורה שבכתב, ומה לך ׳פשוט׳ יותר מאשר הקשר בין ארץ־ישראל לתורה, על כל הנובע מכך. וכך אומר רמ״ק: ׳ארץ־ישראל לה קורבה ויחס עם התורה כיחס החיות עם הלב׳. היינו, כמו שהלב הוא מרכז החִיוּת וממנו היא מתפשטת לכל אברי הגוף, כך התורה — תפארת — משפיעה על הכל, ואין היא מתממשת אלא באמצעות ארץ־ישראל, שהיא החיות, המצע לעבודת ה׳. ׳וכן ענין התורה עִקרה בארץ־ישראל, ורב מצות תלויות בה, ואין ספק כי יתרון למצות הנוהגות בארץ לנוהגות גם בחוצה לארץ׳.2428 כלומר, לתורה, לתפארת, יש זיקה עמוקה לארץ־ישראל — מלכות — והמצוות הן כביכול אברי הגוף — הארץ, ולכן נוסף לכך שיש מצוות שאינן נוהגות אלא בארץ־ישראל בלבד, הרי משקל קיום המצוות הנוהגות גם בחו״ל איננו דומה למשקלן בארץ. וביתר קיצוניות: ׳יותר שוה מצוה אחת בארץ־ישראל מאלף בחוצה לארץ׳.2429 

			מכאן מתפתחת זיקה מעגלית בין הארץ, העם והתורה. בזוהר נאמר: ׳ארעא לא אתתקנת לפולחנא אלא לישראל בלחודייהו׳.2430 הווה אומר, ארץ־ישראל לא הוכנה לעבודת ה׳ אלא לישראל בלבד. דברי רמ״ק, שהובאו לעיל, הדגישו את הזיקה בין ארץ־ישראל לתורה, בא ר׳ אברהם אזולאי2431 וכורך הכל יחדיו, באומרו: ׳כל חלק וחלק מארץ העמים ניתן אל אומה המתייחס לחלק ההוא ... כי ממש יחוס הארץ אל האומה השוכנת בתוכה2432 ... והנה התורה וא״י יש להם יחוס יחד, וכן ישראל יחס עם הארץ הקדושה בלי ספק בשביל יחוס נשמתם׳.2433 ר״א אזולאי הסיק מסקנה הגיונית או טבעית ממערכת המעגלים הנכרכים זה בזה: קיימת זיקה סגולית בין הארץ לבין העם והתורה, ולפי המשך הפרק אצל אזולאי — גם עם השכינה. 

			וכך כותב ר׳ נתן שפירא מקראקא: ׳בהיותו [הצדיק] בארץ־ישראל יגיע ממנו יותר תועלת לעולם מהתועלת המגיע בהיותו בח״ל ... כן בהיות א״י בריאה בצדיקים היושבים בה יתפשט הבריאות לכל יושבי העולם בכללו. כי בריא[ו]ת ארץ־ישראל היא בצדיקים שהם ממשיכים לה משפע והחיות מלמעלה. וזהו כונת הפסוק ״ישמח ישראל בעושיו בני ציון יגילו במלכם״. ר״ל אימתי ישמחו כל ישראל הדרים בחוץ לארץ במעשיהם הטובים ... כשבני ציון שהם הצדיקים הדרים בעיר ציון יגילו במלכם, שגורמים יחוד העליון של ת״ת ומלכות. ואז יורד השפע להם מתחלה ואח״כ לכל ח״ל׳.2434 במלים אחרות: לעומת דברי הראשונים שהובאו לעיל, כי ארצות העולם יונקות מתמצית ארץ־ישראל, סובר ר׳ נתן שפירא שהשקאה זו אינה אוטומטית, אלא תלויה ברמת יושבי הארץ. 

			נושא זה של קיום המצוות מצוי הרבה בכתבי הדורות הסמוכים לרמ״ק. ר׳ ישעיה הלוי הורוויץ מצטט בספרו את דברי ר׳ אלעזר אזכרי, בספר חרדים, על האחריות הרבה המוטלת על כתפי היושבים בארץ והעולים לתוכה: ׳וכל הבאים לדור בא״י חייבים להזהר מאוד בשמיטה ובכל המצות התלויות בא״י כשם שהיו זהירים לקיימם האמוראים הדרים בה ... כדי שלא תהא מצות הדירה בא״י באה בעבירה של ביטול המצות התלויות בה ונמצא הפסדן יותר על שכרן׳.2435 הדברים מנוסחים ביתר חריפות בהמשך, ואף שם מתוך ספר חרדים: ׳אבל הבאים לא״י ואין שמים על לבביהם בהיכל המלך ומורדים ופושעים ומרבים במשתאות של סעודות מרעות ומרזחים, עליהם הכתוב אומר ״ותבואו ותטמאו את ארצי״ ... ולא יעלה על לבם שאחרי מותם ישארו בארץ־ישראל, אלא במותם יגרשום חוצה ככלבים ... ולעתיד לבא הקב״ה אוחז בכנפות הארץ ומנער אותה מכל טומאה ומשליכן לח״ל׳.2436 לא ברור אם דברים אלה נכתבו על רקע מציאות אקטואלית, או שמא נכתבו כעקרון בלבד. על כל פנים, אזכרי מסתמך, ובצדק, על דברי הרמב״ן, ובכך מודגש יותר הצד העקרוני. נעבור אפוא לעיין בדברי הרמב״ן. 

			אמנם מקרָאות מפורשים הם בתורה (ויקרא יח) על הארץ המקיאה מתוכה את עושי התועבה, ובמיוחד את מגלי העריות, אך המקובלים יכלו להסביר את הדברים בלי כל קושי כמתחייב משיטתם. הנה כותב הרמב״ן: ׳השם הנכבד הוא אלוהי האלוהים ואדוני האדונים לכל העולם, אבל ארץ־ישראל אמצעות היישוב היא, נחלת ה׳ מיוחדת לשמו, לא נתן עליה מן המלאכים קצין שוטר ומושל בהנחילו אותה לעמו המיחד שמו ... והנה הארץ שהיא נחלת השם הנכבד תקיא כל מטמא אותה ... והנה בחוצה לארץ אע״פ שהכל לשם הנכבד אין הטהרה בה שלֵמה בעבור המשרתים המושלים עליה׳.2437 משמע, ארץ־ישראל חייבת להיות נוהגת בקדושה, שהרי היא עומדת תחת השפעה ישירה והנהגה ישירה של עולם הספירות. לעומת זאת, בחוץ־לארץ גם אם ינהג האדם בקדושה, עבודת ה׳ אינה יכולה להיות שלמה, היות שארצות חוץ־לארץ מונהגות באמצעות כוחות משניים כשרי האומות. בעל ספר המערכת יכתוב בדומה לכך כי בשעה שהעמים עושים עבודה זרה וגילוי עריות במקומם אין בכך רע, רק אם עושים זאת ׳בארץ הנבחרת אשר שם ביתם׳ אז ׳מפני היותה קדושה וטהורה והשכינה שורה בה׳ היא תקיא אותם.2438 וכך ניסח זאת הרמב״ן: ׳ארץ־ישראל אינה כשאר ארצות, אינה מקיימת עוברי עבירה׳.2439 וכך נימק הרמב״ן גם את עונשם החמור של אנשי סדום: ׳דע כי משפט סדום היה למעלת ארץ־ישראל כי היא מכלל נחלת ה׳ ואינה סובלת אנשי תועבות ... כי יש באומות רעים וחטאים מאד ולא עשה בהם ככה, אבל למעלת הארץ הזאת היה הכל כי שם היכל ה׳ ׳.2440 מכאן שהקשר בין ארץ־ישראל למלכות אינו סימבולי בלבד, אלא מהותי, בבחינת ׳היכל הקודש׳ או היכל המלך. 

			מכאן קצרה הדרך לפרש מאמר תלמודי באופן ערכי. מפורסמים הם דבריו של ר׳ יוחנן, כי המהלך ד׳ אמות בארץ־ישראל מובטח לו שהוא בן העולם הבא. והנה, במקום לפרש את ההילוך שבדברי ר׳ יוחנן פירוש אופקי־גיאוגרפי, מפרש זאת ר׳ ישעיה פירוש אנכי־ערכי, לאמור, שהוא ׳מהלך מהלך השלימות ממעלה למעלה מכח ד׳ אמות של הלכה שקובע לעצמו ... ואז זוכה לא״י העליונה׳.2441 שוב ניכרת כאן הזיקה בין התורה — ארץ־ישראל התחתונה, הפיזית — לבין ארץ־ישראל העליונה, הסימבולית. 

			וכך, שעה שבמהלך המאה השש־עשרה גוברת העלייה לארץ־ישראל, היה יכול אזכרי, שהיה מעורה היטב בחייה הציבוריים והמיסטיים של צפת, להוסיף על דברי הרמב״ן דלעיל מסקנה הנשמעת כאזהרה: ׳לכן כל איש יחרד בבואו אל ארץ־ישראל להיות ירא שמים כפלי כפלים ממה שהיה בח״ל, וידע כי בבית המלך הוא יושב׳.2442 

			עם קדוש בארץ קדושה 

			סגולת הקשר בין העם לארץ נובעת מן הקדושה המאפיינת את שניהם: ׳קודשא בריך הוא ... אעיל לעמא דלא שליט בהו אחרא לארעא דלא שליט בה אחרא׳,2443 ושני אלה מושפעים מספירת מלכות. ׳זרעא קדישא לארעא קדישא סלקא, ושכינתא באתרא יתבה, והאי בהאי תליא׳.2444 כלומר, זרע קודש עולה לארץ הקודש, ושכינה במקומה יושבת, וזה תלוי בזה. כיבוש הארץ גם הוא לא בוצע אלא בזכות הצדיקים,2445 ואחת העדויות לכך בהיותם נימולים.2446 למרות שבמאמרים מסוימים בזוהר נראה כי ישראל שרויים היו בארץ בלא חטא,2447 גם נאמר כי במעשיהם גרמו ישראל להשתלטות הסטרא אחרא וכוחותיו: ׳אלמלא דאמשיכו ישראל בעובדין בישין לסטר אחרא בארעא קדישא הא אתמר דלא שלטו שאר עמין עעכו״ם בארעא קדישא ולא אתגלו מעל ארעא׳.2448 לפי תיאור אחר, רוח הטומאה משוטטת בעולם בלילה, ואין היא רשאית להיכנס לארץ־ישראל אלא אם כן האדם מכין לה כלי להיכנס לתוכו, למשל, מת שמלינים אותו;2449 או: ׳והא מתערי לון ישראל, ואסיר לאתערא לון לשריא על ארעא קדישא׳.2450 לפיכך עונשו של האדם שגרם להכנסת רוח הטומאה בארץ הקדושה הוא: ׳ווי ליה לההוא גבר, ווי לנפשיה, דהא ארעא קדישא לא מקבלא ליה לבתר׳.2451 דהיינו, מידה כנגד מידה. 

			אחת המסקנות קשורה גם בעם ישראל. שהרי אם נשמות ישראל נתפסות כ׳חלק אלוה ממעל׳, שמקורן בעולם הספירות,2452 ממילא נמצא קשר בין ארץ־ישראל לבין עם ישראל. כך אומר הרמב״ן: ׳ודע כי ארץ כנען לגבולותיה מאז היתה לגוי היא ראויה לישראל והיא חבל נחלתם ... אבל נתנה הקב״ה בעת הפלגה לכנען ... לשמור אותה לישראל׳.2453 בספר המערכת נכתב ביתר הרחבה: ׳ודע כי כמו שבחר הש׳ ית׳ בישראל מכל האומו׳ כן בחר בארץ־ישראל מכל הארצות׳, וכשם שעטרה מזינה את שרי האומות כך כל הארצות שותות מתמציתה של ארץ־ישראל. השלמות המיוחלת תתגשם כאשר כל ישראל ישבו בארצם, ׳ויקיימו שם כל התורה כולה והמצוות בשלמות ויהיה להם בית המקדש׳, כי כל הפרטים האלה אינם ניתנים לשיעורין והם יכולים להתבטא במלואם רק בארץ־ישראל, ׳ואז הם ראויים שתשרה שכינה בתחתונים׳.2454  

			הקשר בין עם ישראל לארץ־ישראל דומה אפוא למעין חוטי פקעת הארוגים וסבוכים זה בזה. הארץ נושאת את שם העם, וכאשר ישראל לא זכו עדיין, נקראה הארץ ארץ כנען.2455 אף עתה, כאשר ישראל אינם בתוכה, הארץ מאבדת מקצת סגולותיה, כשם שהעם שרוי במחסור, או כדברי ר׳ אברהם אזולאי: ׳השכינה אינה בשלימות כל זמן שארץ־ישראל אינה בשלימות גבוליה׳.2456 

			בעל הזוהר בא והציג שאלה במלוא חריפותה: ׳אם כן, הואיל ולא יכלה הקליפה הקשה לשלוט באותו מקום קדוש, למה הוא עומד חרב? ... משום שהעם הקדוש אינו נמצא שם, חופה על אותו הפתח מכסה קדוש של פרוכת קלושה לשמור אותו מקום, שלא תסתום אותו הקליפה הקשה, ו[המכסה] מחזיקו בכל צדדיו. להיות משחת הקודש [=השפע האלוהי] על הארץ כבראשונה אי־אפשר, שהרי המכסה הקלוש מחזיק שלא תרד למטה, שהרי העם הקדוש אינו שם, ועל כן לא נבנה החורבן מיום שנחרבו [ישראל]. לשלוט אותה קליפה קשה אינה יכולה, שהרי המכסה הקלוש מחזיק באותו פתח בכל צדדיו, שלא תשלוט שם ולא תסתום את המוח.2457  

			כידוע, בשאלת מעמדו של סטרא אחרא אנו מוצאים הסבר, שלפיו הקליפה קודמת לפרי כדי לשמור עליו.2458 כך הם פני הדברים בארץ־ישראל שלמטה, שקליפות מקיפות אותה: השכינה נכנסת מבעד לפִרצָה בקליפות המקיפות והיא חופפת על הארץ. עם גְלוֹת ישראל מעל אדמתו, חוֹפָה פרוכת על הפרצה שלא תנוצל לרעה בידי סטרא אחרא.2459 

			המצב הנוכחי, שבו ישראל בגלות והארץ מיושבת על־ידי עמים זרים, נתפס בקבלה כמצב ארעי: ׳וזמין קב״ה לאתבא למטרוניתא לאתרהא כקדמיתא;2460 או ׳הן לטב הן לביש קב״ה שליט עלה [על הארץ]. לטב, בגין דלא אתמסרא תחות שאר ממנן, וכל דיירי עלמא יכספון מן עובדייהו. לביש, בגין דלא יחדון אינון לשלטא עלה;2461 וכן: ׳ארעא היא קדישא ורוח מסאבא לא ישתכח אתרא בארעא קדישא למשרי עלוי׳.2462 מספיק יהיה אפוא לנער את תושבי הארץ הזרים כאדם שמנער בגדו מן הטינופת שדבקה בחיצוניותו ולא חדרה פנימה.2463 יתר על כן, כיוון שהזוהר מסביר, בין השאר, את גלות השכינה בערובה שגם ישראל ישובו לימי קדמותם,2464 הרי ׳זמין קב״ה לדכאה לארעיה מכל מסאבותא דעמין עכו״ם דסאיבו לה ... ולדכאה ארעא קדישא מסטרא אחרא׳.2465 

			הדאגה לשלומה של ארץ־ישראל שלא תיכבש תחת ידי הסטרא אחרא באה גם מבפנים, דהיינו מצד ספירת חסד. דבר זה למדים אנו מפירושו של הרקנטי, אשר בניגוד לפשוטו של מקרא, שלפיו אנוס היה אברהם לירד מצרימה בימי הרעב להחיות את נפשו ואת נפש הנלווים אליו, הוא דורש בטעם קבלי: אברהם נאלץ לירד לגלות ולהזין את השכינה, כדי שלא תעמוד תחת השפעה יתרה של מידת הדין וכוחותיה, כאמור: ׳ועל דרך הקבלה יש לך לדעת, כי בהיות הרעב בארץ העליונה הנקראת מצרים, שהיא מצד השכינה שהיא במערב, הוצרך לירד שם אברהם אבינו ע״ה עם מימיו להשקותה מֵימי תשובה וחסד ורחמים, שלא תהיה מדת הדין הקשה ביונקה מכחות הטומאה׳.2466 

			במקום אחר אומר הזוהר, כי נצחונם של העמים על ישראל וגירושם מן הארץ יהא בסופו של דבר לרעת הכובשים,2467 שכן כל עוד ישראל ישבו בארץ, הם משכו את השפע, ובזכותם ינקו ממנה גם הסובבים. אולם כאשר גלו, תש כוחם, הקשר לשכינה שוב אינו בלתי־אמצעי, והשפע שהם מושכים מתמעט והולך.2468 עם זאת, מכח זכותה של ארץ־ישראל ניזונות עדיין האומות בהווה. ׳אע״ג דישראל השתא לבר מארעא קדישא, עם כל דא מחילא וזכותא דארעא אשתכח מזונא וספוקא לכל עלמא׳.2469 

			סגולותיה של הארץ 

			סגולות נוספות של ארץ־ישראל נזכרות בספרות הקבלה לעתים קרובות. והן:  

			(א) שלמות. ׳שלימו לא אשתכח אלא בארעא קדישא׳.2470  

			(ב) השראת הנבואה. ההטעמה החוזרת ונשנית של המאמר התלמודי, שאין הנבואה שורה אלא בארץ־ישראל, קשורה בשלמות.2471  

			(ג) קדושה. ׳לית אתר בקדושה בכל ישובא כגוונא דארץ־ישראל׳.2472 ר׳ אברהם אזולאי מסביר, שהאויר יורד לארץ־ישראל בלא להתלבש תחילה בארבע הקליפות, ומכאן זַכּוּתו וקדושתו.2473 לא לשווא, אומר רמ״ק,2474 מוקפת ארץ־ישראל זרמי מים מארבע רוחותיה. יש בכך סמל לנכנס בה, שהוא טעון טבילה כדי להיטהר מאווירה הטמא של חו״ל.  

			(ד) אמצעי להשגת מעלה מיסטית: ׳עיקר הדבקות להשגת החיים עליונים הוא בארץ־ישראל׳.2475 ועוד כתב ר׳ אליהו די־וידאש, כי הרוצה לראות את השכינה יעסוק בתורה בארץ־ישראל.2476 ויש שנאמר, שאפילו מעלותיה הגשמיות הן הכשרה להשגת המושכלות.2477 

			כל אלה כנגד ארצות אחרות, ׳ארץ העמים אשר עפרם טמא ואוירם טמא, [לפיכך] והנכנס אליהם הוא קרוב מאד להכשל׳.2478 

			הארץ כסמל 

			השם ׳ארץ כנען׳, פעמים שהוא נדרש לגנאי ופעמים לשבח. כאשר הוא נתפס כשם נרדף לארץ־ישראל, הוא מוצב בדרגה נחותה.2479 אך כאשר דורשים אותו עצמו, ולא כשם נרדף, משתמע ממנו מסר חיובי: הוא מכניע את הכוחות העליונים הרעים, שלא תהיה להם תקומה נגדו.2480 יש שהשם כנען מתפרש כסמל להכנעה הנדרשת מן האדם2481 בעת קיום המצוה, במובן של ריקון עצמיותו האנושית והפיכתה כלי לקליטת הרצון האלוהי. ויש שהוא מתפרש גם במובן של כנעני, סוחר. לאמור, כשם שבחיי החומר עִסקה מסחרית מתבצעת באמצעות תשלום מלא וקבלת תמורתו, כך גם בחיי הרוח נדרשת מסירות־נפש כדי להגיע להישגים.2482 

			צעד נוסף עשה ר׳ יצחק דמן עכו, ׳אלגוריזציה של המושג ארץ־ישראל׳, ככינויו של אפרים גוטליב. דהיינו, לא עוד ׳ארץ מאדמת עפר׳, אלא ארץ המכוונת לזרע ישראל. משמע, הרעיון שהנבואה לא תשרה אלא בארץ־ישראל נדרש על זרע ישראל: ׳ואפילו תהיה חוצה לארץ [מבחינה גיאוגרפית], עליה [על כנסת ישראל] תשכון השכינה שזוהי ארץ־ישראל ודאי׳.2483 פעמים שהמקובלים עוסקים במורפולוגיה של ארץ־ישראל מתוך היבט קבלי.2484  

			ארץ־ישראל נקראת ׳שער השמים׳, ושער זה משמש למספר מטרות: יש האומר באופן כללי, כי דרכו של שער זה עולות הנשמות, ולכן ׳יתאוו החסידים לעלות לא״י׳.2485 יש מי שאומר, כי ׳בדבר הזה לא נשאר לנו ספק, כי כל העליונים היורדים מן השמים או העולים, כולם עולים ויורדים דרך ארץ־ישראל. וזהו שאמר הכתוב: ׳וזה שער השמים׳, והכוונה שער להיכנס. מה שאין כן בשאר מקומות שיש קליפות מבדילות ומחיצות׳.2486 אך המטרה העיקרית של השער, המופיעה בקבלה, היא לשמש פתח לכניסת תפילות ישראל לשמים. 

			ר׳ יוסף ג׳יקטילה ממשיל משל למי שביתו קרוב למלך, ואין שום פגע רע בדרך שיעכב בעדו מלדבר עם המלך. לעומתו, המתפלל בחו״ל ׳דומה למי שצריך לדבר עם המלך וביתו רחוק מאד מן המלך ויש בדרך כמה לסטים׳.2487 או כדברי ר׳ אברהם אזולאי: ׳תפלה דארץ־ישראל היא רצויה ומקובלת ביותר מפני שאין שם מקטריגין, והוא מפני שאין האותיות המתהוות מן הפה מתלבשים באויר החיצון. וע״כ הם רצויים ונעשים תיכף עטרה וכותרת לראש מִכּלָם. משא״כ בח״ל [=מה שאין כן בחוץ לארץ]׳.2488 לפיכך אומר ר׳ ישעיה הלוי הורוויץ: ׳כל ישראל אשר שם אין באפשריות לתפלתם שיעלו למעלה אם לא שישלחו תפלתם דרך ארץ הקדושה לירושלים ומשם למקום קדש הקדשים כי זה שער השמים׳.2489 מן הראוי להוסיף, שמוטיב זה שימש טיעון לתושבי הארץ לפנות אל אחיהם בגולה בהצעת חליפין: אלה יתרמו כספים לצדקה לעניי ארץ־ישראל ואלה יתפללו למענם בשער השמים.2490 

			היבט נוסף, שהיה קשור אמנם במצב כלכלי־היסטורי נתון, הועלה בידי ר׳ מנחם מנדל מויטבסק, שאמר: ׳א״י עיני ה׳ אלהים בה תמיד שהיא השכינה בעצמה ... וכל עניני השכינה בעצמה היא דרך דלות ושפלות, לכן ישראל שפלים. וישראל שבא״י שפלים מישראל שבח״ל, ומאן דאוקים שכינתא מעפרא, ובפרט במקום שנראה שפלותה יותר ומעלה אותה מתעלה עמה למעלה למעלה עד א״ס ב״ה. וזה נקרא תמכין דאורייתא׳.2491 הווה אומר, אחד ההיבטים המרכזיים של השכינה — דלות — משמש כאן עילה להסביר את המצב הכלכלי הירוד של העם, מצד אחד, ואת הצידוק בדרישה לתמיכה כספית, מצד שני, שכן על האדם מוטלת החובה להקים את השכינה מעפרה. בעקבותיו יש להוסיף, כי היות שכנסת ישראל וארץ־ישראל כאחת מסמלות את השכינה, מובן מדוע ישראל שבארץ־ישראל נחותים לעומת אחיהם בגולה. נרחיב מעט בנקודה זו. 

			הישיבה בארץ־ישראל והעלייה לארץ 

			ספר הזוהר מדבר בשבחו של היושב בארץ־ישראל, שהוא זוכה למשוך השפע מטל השמים היורד לארץ. וכל מי שזוכה להתקשר בחייו בארץ הקדושה, זוכה לאחר מותו להתקשר בארץ הקדושה העליונה, היא מלכות.2492 כאשר אדם יושב בארץ, הוא צדיק.2493 כנגדו, מי ששרוי בארץ אחרת יונק מסטרא אחרא, ׳וכאילו לא שריא במהימנותא׳. ברם, המציאות מוכיחה שאין כל ישראל יושבים בארץ, ואין כל אדם מקיים את המצוות, ואין כל אדם מקיים את כולן. ר׳ אברהם אזולאי מדבר על כך במסגרת הדיון המפורט שהקדיש לנושא ארץ־ישראל, והוא ער לבעיה, שההפלגה בערך ייחודה של ארץ־ישראל וקדושתה מעלה מניה וביה ׳קושיא חזקה ועצומה׳ בדבר מעמדו של היצר הרע בארץ־ישראל. על כך הוא משיב: היצר הרע, כמוהו כקליפת האגוז, מצוי באמת מבחוץ, אך לפתח חטאת רובץ והוא מבקש ללכוד ברשתו את קלי הדעת.2494 אכן, כל הדר בארץ־ישראל נקרא צדיק, ׳הגם שהוא אינו צדיק כפי הנראה לעינים׳, שאלמלא כן היתה הארץ מקיאה אותו.2495 בהמשך דבריו הוא אמנם מסייג את הקביעה הזו ואומר, כי אין נמחלים עוונות שבמזיד אלא בייסורין. 

			כללית, ר׳ אברהם אזולאי מונה דרגות שונות במעלותיהם של העולים או הבאים לארץ, שהעליונה בהן היא של מי שחי בה מיום לידתו עד יום מותו, שהוא ׳זכה אל כל המעלות׳. גם מי שבא אליה בקטנותו, מעלתו פחותה משל מי שנולד בה. אזולאי מבחין אף בין מי שמת בחוץ־לארץ ומיד נטמן בארץ, בלשונו ׳שיעלה בבשרו אחר מותו׳, והוא יזכה לכך שעפרו ישוב למקום חציבתו, לבין מי שרק עצמותיו הועלו ארצה.2496 יסודם של דברים אלה מצוי בספר הזוהר, שאף הוא משבח את ׳מאן דנשמתיה נפקא ברשו קדישא, בההוא פתיחו דארעא קדישא׳, שהוא נכנס ׳לקדושא עלאה, בגין דכל זינא אזלא לזיניה׳.2497 לאמור, כל מין הולך אצל מינו, ומסלול עלייתה של הנשמה כאילו ברור מאליו: ׳נפש וגופא אשתזיב מכלא׳,2498 עוונותיו מתכפרים והוא זוכה להתקשר תחת כנפי השכינה.2499  

			ואילו באדם העולה לארץ־ישראל בחייו חל שינוי מסוים, מעין מטאמורפוזה. בחוץ־לארץ יש לו נפש מבחינת האופנים, ובארץ — מיצירה. כאשר דרכה רגלו על אדמת הקודש, נכנסה בו נפש חדשה. נמצא שבלילה הראשון לבואו עלו לשמים שתי הנפשות יחדיו, ובבוקר אין חוזרת לגופו אלא הנפש החדשה בלבד. מכאן שנפש חדשה זו אינה ראויה לעונשים, הווה אומר, נמחלו עוונותיו של העולה לארץ־ישראל.2500 רעיון זה מופיע גם בסיפור בלבב ימים של ש״י עגנון: ׳ומיקירי ירושלים באו אצלם כמו לשלום זכר, שכל העולה לארץ־ישראל דומה לקטן שנולד, שכן קיבל עליו ברית הארץ׳.2501 

			לא ייפלא כי בתודעת העם נתפסה הארץ לפעמים כמשהו ערטילאי, שאינו מעלמא הדין כביכול. ר׳ נחמן מברסלב ׳סיפר שכשהיה בארץ־ישראל סיפרו לו שם החשובים שהיו שם ... שקודם שהיו בא״י לא היו יכולים לציין לעצמן שארץ־ישראל היא עומדת בזה העולם. והיו סוברים שארץ־ישראל הוא עולם אחר לגמרי לפי גודל קדושת א״י המבואר בספרים ... עד אשר באו לשם וראו שארץ־ישראל היא בזה העולם ממש, כי באמת א״י הוא כמו מדינות אלו ממש, ועפר א״י הוא במראה ודמות כמו עפר מדינות אלו ממש.2502  

			עובדת ניתוקו של העם מארצו וריחוקו מעל אדמתו תרמה גם היא להרגשה בלתי מציאותית זו במידה לא מועטה. עם זאת, שאלת העלייה לארץ צפה ועלתה מדי פעם בקבלה, והיו מקובלים שקמו ועשו מעשה ועלו לארץ־ישראל. בין אלה ניתן למנות את ר׳ יעקב הנזיר מלוניל, את ר׳ אברהם אבולעפיה,2503 ר׳ חננאל בן אברהם אבן אסקירה ור׳ שם טוב אבן גאון. היו אלה בודדים. העלייה הגדולה יותר החלה במאה הט״ז, כעדות ללהט המשיחי ולאמונה שהגאולה קרובה לבוא. ר׳ שלמה אלקבץ ניהל תעמולה עזה לעלייה לארץ בעיקר בין המקורבים אליו. בדברי הקדמתו לברית הלוי הביע אלקבץ את משאלתו שייפגש עם אנשי אדריאנופול בארץ־ישראל. בקונטרסו המפורסם, שנכתב בהקשר לגילוי שהיה לר׳ יוסף קארו בליל שבועות בניקופול, ואשר הודפס לראשונה בספר של״ה,2504 אלקבץ מוסיף דברי תעמולה נלהבים. המגיד קרא: ׳עלו לארץ־ישראל כי לא כל העתים שוות, ואין מעצור להושיע ברע או במעט. ועיניכם אל תחוס על כליכם כי טוב הארץ העליונה תאכלו׳. ואלקבץ מוסיף, כי ׳נדר החסיד [ר״י קארו] ואני לשבת בארץ ... ועיניכם אל תחוס על כליכם ולא יעצם עיניכם חמדת העולם ... עת הזמיר הגיע ... פקחו עיניכם. ואין לי פנאי להאריך יותר בזה ולבי בוער בקרבי׳.2505 בדור אחד לאחר מכן כתב ר׳ אלעזר אזכרי: ׳צריך כל איש ישראל לחבב את ארץ־ישראל ולבא אליה מאפסי ארץ בתשוקה גדולה כבן אל חיק אמו2506 ... ומה טוב ומה נעים לשיר שיר ידידות ... באהבה רבה ... כן אנו משוררים על ציוּן ר׳ יהודה בר אלעאי כל ערב ר״ח בשמחה רבה ומתחננים לאֵל אַל יגרשנו מעליה. גם הקרובים והרחוקים אשר חוצה להם ראוי להם שיהיו נכספים ותאבים אליה, כי כשם שבחר בהם כך בחר בא״י ויחד אותה להם׳.2507 מכאן שהיושב בארץ־ישראל ׳צריך להיות שמח תדיר במצותו התדירה באהבתו אותה׳.2508  

			ניתן לומר, כי המקובלים ראו את השיבה לארץ־ישראל בבחינת חידוש ימים כקדם וסגירת המעגל. ואשר לסדר הגיאוגרפי שבו יבואו ימות המשיח, כשם שמלכות הצפון נפגעה תחילה בידי אויב, נכבשה ויושבי הגליל הוגלו ראשונים, כך לעתיד לבוא יזכה הגליל לכך שהמשיח יתגלה בו תחילה.2509 אף המתים שבארץ־ישראל יקומו מחנות מחנות בגליל.2510 מסורת זו, שיש לה שורשים קדומים,2511 חזרה והופיעה בהקשרים שונים אצל עולי צפת במאה השש־עשרה. רק בשלב הבא יעלה המשיח ירושלימה. 

			כנגד דבריו של אלקבץ על העולים, אשר ׳שמו נפשם בכפם, נותנים בים דרך ... ויעזבו כל רכושם ובית תענוגיהם׳,2512 משמיע ר׳ נתן שפירא בקורת חברתית קשה נגד היהודים היושבים עדיין בחו״ל מחמת חמדת ממון.2513 במאה הי״ז בקורת זו מושמעת באורח נמרץ, והיא מוטחת נגד הדרים בבתי־פאר בחוץ לארץ. ר׳ ישעיה הורוויץ, למשל, דורש להסתפק ב׳מדור לפי כבודכם וחדרים להתבודד בהם לתורה ולתשובה׳.2514 וכבר ציטט ג׳ שלום מדבריו של ר׳ נפתלי בכרך, בעל עמק המלך, ובמיוחד מדבריו הבוטים של ר׳ נתן שפירא בספרו טוב הארץ.2515 בראשית המאה הי״ח ניהל ר׳ משה חאגיז תעמולה למען הארץ, שתמציתה היא ראיית עבודת ה׳ ואהבת ארץ־ישראל כצמד מַשלים, בחינת כיבוד אב ואם.2516 על כל פנים, אנו רואים כי בתקופה הנידונה נכתבים חיבורים קבליים בשבח הארץ מתוך מגמה תעמולתית.2517 אמנם ר׳ ישעיה הורוויץ קבע כי מי שלא זכה לקבוע דירתו באדמת הקודש מתוך שהיה אנוס (לדור בחו״ל) יש לו תקנה, והיא שיתבודד עם אלוהיו בד׳ אמות של הלכה.2518 אך באמת מפליא כי הוא מדבר על הלכה כתחליף, בעוד שר׳ יאיר בכרך מדבר על לימוד קבלה כתחליף לישיבה בארץ־ישראל.2519  

			עם זאת, ניתן למצוא בכתבי המקובלים גם דעות הפוכות בקיצוניותן, כגון ׳בזמן הזה כבר נפטרו ישראל מחיוב א״י׳, וסבלות הגלות מכפרים בעדם; ישראל יעלו ציונה אך ורק ׳ברשיון מלכי האומות ובעזרתם׳.2520 אלה דברי ר׳ עזרא מגירונה במאה הי״ג, שכמותם השמיע גם הפרשן המפורסם רד״ק, בן־זמנו, אשר כתב: ׳לה׳ לבדו התשועה והוא יסובבנה על ידי בני אדם כמו שסבב תשועת גלות בבל על ידי כורש. וכן לעתיד יסבב גאולת ישראל על ידי מלכי הגויים, שיעיר את רוחם לשלחם׳.2521  

			ייחודה של ארץ־ישראל מתבטא גם בנושא תחיית המתים. המתים בארץ־ישראל יזכו לרוח שתכנס בהם במקומם, ובלא צער יחיו מיד,2522 או כדברי הרקנטי: ׳המתים בחוצה לארץ אין רוחם נכנסת למקום מנוחתם מיד מפני כחות הטומאה שבחוצה לארץ ומערבבין אותה. אמנם בארץ־ישראל אין בה כחות אחרות, כי היא חלק ה׳, ומיד תמצא מנוח לכף רגלה׳.2523 ר׳ משה די־ליאון כותב: ׳כשיוצאת נפש האדם בארץ־ישראל היא עולה למקום מנוחת׳ מיד ואין לה טורח אחר לעלות כי אין עליה שר ושליט זולתי הוא ית׳, ולפיכך היא עולה מיד. והמת בחוצה לארץ מת ברשות אחר והנשמה אינה יכולה לעלות מיד כי מתגלגלת בכמה גלג[ו]לים עד שתצא מרשות אחר׳.2524 ר׳ אברהם אזולאי נתן לכך ביטוי ציורי מיוחד במינו: ׳שהוא [המת בארץ] כמו ששוחט בהמה כשרה ע״י שוחט כשר [׳מלאך קדוש וטהור׳] בסכין בדוק וכשר׳.2525 ומוסיף ר׳ משה די־ליאון: ׳כמה עניינים גדולים הורונו על מי שזכה ליקבר בארץ־ישראל כפי אשר התעוררנו2526 ... וחוץ מכל העניינים הגדולים והרמים שיזכה הדר בארץ־ישראל ונקבר שם, הרי התועלת הגדולה שיקדים תחייתו לכל שאר המתים שבחוצה לארץ. והורונו,2527 ועדיין הדברים במחלוקת בין החכמים כמה זמן יהיה בין תחייה לתחייה, והדברים סתומים׳.2528 אמנם ר״א אזולאי, 400 שנה לאחר מכן, יכתוב: ׳מסורת קבלה היא בידינו שתחיית המתים יהיה בא״י מ׳ שנה קודם התחייה אשר בחוצה לארץ׳.2529  

			חתימה 

			כללו של דבר, מאמרנו עסק רק ב׳קווים׳ להערכת ארץישראל בספרות הקבלה, ולא בכדי. יסודות רעיוניים שונים קשורים וסבוכים זה בזה, בנושא ארץ־ישראל, והם מתמשכים כקווים ארוכים הנחצים איש ברעהו, חלקם ארוכים חלקם קצרים, אך רובם אחוזים איש באחיו. 

			נקודה מאפיינת נוספת היתה שילובה של המציאות ההיסטורית במערך ההגותי, שילוב שלפעמים הביא גם לאלגוריזציה — במאות הי״ג-י״ד כמו גם במאה הי״ח. ואולי אין זה מקרה שאותו מקובל שדוּבַּר בו בהקשר לאלגוריזציה נאלץ לברוח מארץ־ישראל מחמת המלחמה ששטפה אותה. הכוונה, כמובן, לר׳ יצחק דמן עכו. 

			ואסיים אפוא בדוגמה נוספת, מן המאה הי״ח, שבה ארץ־ישראל מקבלת מובן ערכי־אלגורי מובהק. ר׳ אלימלך מליזנסק מדבר על תפילה בכוונה כעל ארץ־ישראל, ואילו תפילה מלאת מחשבות זרות היא בבחינת חוץ־לארץ.2530 דהיינו, צמצום היסוד המשיחי באוריינטציה החסידית, ודחיקתה של ארץ־ישראל מאופק הראייה האקטואלית. מובן שאין להתעלם משיירות העולים לארץ־ישראל מן המחנה החסידי, דהיינו מגמה ׳ציונית׳־משיחית, אך אין נושא זה מתחום דיוננו כאן, ורק בִקשנו להעיר על היישום האלגורי. 

			דעה מיוחדת במינה אנו קוראים בפירושו של בעל כף הקטורת למזמור קכה, כי הסיבה לשלטון האומות בארץ־ישראל היא שאם יהיה כל טוב לישראל הם לא יהיו צדיקים.2531 כלומר, למרות העקרון של קדושת הארץ, הרי שיקול דתי־מוסרי מכריע את הכף. 

			נזכיר רק בקצרה את ר׳ נחמן מברסלב, שהפליג בערכה של ארץ־ישראל ובתרומתה להתעלותו האישית לאחר ביקורו הקצר בה, אך לתורתו, כמשנתם של אחרים שלא נידונו כאן — כמו תפיסתו המיוחדת של הרב קוק במסגרת הגותו, יקצר המצע מהשתרע. 

			 

			 

			
				
					2400	השווה תשבי, משנת, א, עמ׳ ריט.

				

				
					2401	עיין זוהר ח״ג רסה ע״ב-רסו ע״א. והשווה גם ח״ב יז ע״א.

				

				
					2402	ר׳ אברהם אזולאי, חסד לאברהם, מעין שלישי נהר ו (ווילנא תרל״ז). ומכאן בטוב הארץ, יג סוף ע״א.

				

				
					2403	זוהר ח״א קסו ע״א.

				

				
					2404	מראות הצובאות, עמ׳ מ.

				

				
					2405	זוהר ח״א קטו ע״א; שם, קצג ע״א.

				

				
					2406	ראה ש״צ אלטמן, ״מדרש אלגורי על־פי דרך הקבלה הפנימית״, תפארת ישראל — ספר היובל לרב ישראל בראדי, לונדון תשכ״ז, עמ׳ 60.

				

				
					2407	זוהר ח״ג רט ע״א. 

				

				
					2408	זוהר חדש, מדרש הנעלם, בראשית, ווארשא תרמ״ה, י ע״א.

				

				
					2409	ריקנטי, פירוש, פר׳ בחקותי, סט ע״ד. 

				

				
					2410	שם, פר׳ עקב, פה ע״ג. השווה זוהר ח״ג קלז ע״ב, ובמקורות רבים אחרים. 

				

				
					2411	מבחינה זו נמשלת ארץ־ישראל לזכר המשפיע לכל הארצות הדומות לנקבה. ראה ר׳ נתן שפירא, מגלה עמוקות, אופן קלט.

				

				
					2412	על משמעות הנקודה כמרכז כבר העיר שלום, זרמים, עמ׳ 291. וראה בפרק הראשון, ערך ׳[האמת כ]נקודה׳. 

				

				
					2413	זוהר, ח״ב קנז ע״א. תרגום: ׳כאשר ברא הקב״ה את העולם ... חילק את היישוב וסובב את העולם סביב נקודה אחת, והיא הארץ הקדושה ... אמצע העולם׳. ראה גם ח״א עח ע״א; ח״ב ל ע״ב.

				

				
					2414	זוהר ח״ג קסא ע״ב. כל הקטע שם נתון תחת השפעתו של הכוזרי. וראה גם חסד לאברהם, מעין ג נהר כה. אפשר שיש פה צירוף המוטיבים של קדושת הארץ, טבור הארץ והתורה הקלימטולוגית. וראה גם כד הקמח, ערך גאולה [א], עמ׳ קט: ׳ישראל חטאו בארץ הקדושה שהיא נקודת העולם ואמצעות האקלימים והסיעו עצמן מן הנקודה העליונה הנקראת קו האמצעי של מעלה מכוונת כנגד קו האמצעי של מטה וחללו את קדושתו והוציאו עצמן מרשותם ונשארו ברשות שאר הכוחות העליונים, לכך נגזר עליהן גלות שיגלו אל יתר הקצוות מן הארץ שהיא נקודה תחתונה, מדה כנגד מדה׳.

				

				
					2415	זוהר ח״ב כב ע״ב; ח״א פד ע״ב; קח ע״ב, רנה ע״ב; ח״ג רסח ע״ב. וכן מאירת עינים, ריש פרשת עקב.

				

				
					2416	ראה ג׳ שלום, ״תעודה חדשה לתולדות ראשית הקבלה״, כנסת לזכר ח״נ ביאליק, תל־אביב תרצ״ד, עמ׳ 161. וראה גם טוב הארץ, ח ע״ב. על מקורות קדומים של רעיון טבור הארץ ראה ש׳ רוזנברג, ״הזיקה לארץ־ישראל בהגות היהודית: מאבק והשקפות״, קתדרה, 4 (תשל״ז), עמ׳ 158 הערה 34; וכן מ׳ אידל, ״על ארץ־ישראל במחשבה המיסטית של ימי־הביניים״, ארץ־ישראל בהגות היהודית בימי־הביניים (בעריכת מ׳ חלמיש וא׳ רביצקי), ירושלים תשנ״א. 

				

				
					2417	זוהר ח״ב קמא ע״א. וראה הרחבת דברים בטוב הארץ, שם, בתחילת העמוד, על־פי כתבי האר״י.

				

				
					2418	ראה תשבי, משנת, א, עמ׳ רצ-רצב.

				

				
					2419	זוהר ח״ג רסח ע״ב.

				

				
					2420	שם, ח״ב פד ע״ב.

				

				
					2421	שם, ח״א סא ע״א. וראה גם טוב הארץ, ב ע״א, ד״ה ׳ועתה צריך לדעת׳.

				

				
					2422	זוהר ח״ב קנא ע״ב. ועיין גם שם, קמא ע״א-ע״ב, המובא גם בידי הרמ״ק, פרדס רמונים, שער כה פרק ב. ר׳ נתן שפירא (מגלה עמוקות, אופן סז) מדגיש, שגם בחלל הארץ אין מקום לקליפות.

				

				
					2423	ראשית חכמה, שער התשובה פרק ו, קכב ע״ד.

				

				
					2424	למשל, ראה דברי השל״ה: ׳א״י מקודשת מעין קדושת גן עדן ... ואף עתה בחורבנה מ״מ היא בקדושתה׳ (של״ה, קה ע״א). וכן עמק המלך, שער שעשועי המלך, פרק א, א ע״ג; הקדמת רמ״ז לטוב הארץ; טוב הארץ, ה ע״ב; חיד״א, דבש לפי, מערכת א, אות כה; ועוד.

				

				
					2425	ראה רמב״ם, הלכות בית הבחירה, פרק ו הלכה טז, ובהשגת הראב״ד. ולעניין בתי־כנסת בארץ־ישראל ראה מגילה כח ע״א (במשנה); רמב״ם, הלכות תפילה, פרק יא הלכה יא.

				

				
					2426	בדף לט ע״ב דיבר אלקבץ על מעלת הקבורים בה. וראה רקנטי, לו ע״ג-ע״ד.

				

				
					2427	ברית הלוי, תשובה, היסוד השלישי, לבוב תרכ״ג, מא ע״א-ע״ב. דברים אלה, הממצים כמדומה תפיסה עמוקה לגבי ארץ־ישראל, אפשר למצוא דוגמתם במפוזר אצל רמ״ק, כגון ׳אויר טהור וקדוש׳ (פרדס רמונים, שער לא סוף פרק ו): ׳בארץ־ישראל אין עשיי׳ שולטת כלל כי אין קליפות, ואפי׳ מלאך המות אין שם׳ (שם, שער טז סוף פרק א). על ארץ־ישראל כמקום אידיאלי לתפילות האדם במשנת רמ״ק ראה זק, בשערי, עמ׳ 198-197. וראה גם הראי״ה קוק, אורות, ירושלים תשמ״ה, עמ׳ ט. לעניין האויר הטוב, המושפע בוודאי ממצב גיאוגרפי־קלימטולוגי, ואשר נזכר בספרות קדומה יותר (כגון פירוש רד״ק לתהלים פז ג: ׳ירושלים היא באמצע הישוב, ואוירה טוב וממוסך מכל האוירים לבריאות הגוף ולחכמה׳), יש להעיר כי כאן הוא הופך לאויר טהור וקדוש. וראה גם בגוף המאמר, ליד הפניה 34. וכן פירושו של ר׳ חיים בן עטר (אור החיים) לויקרא יט כג: ׳אוירה של ארץ־ישראל מחכים ומטהר הנפש׳. וכן: ׳ומוריד אויר טהור מחכים ודאי בסוד השכינה, הנקראת חכמה, וענין זה תלוי בקדושת הארץ׳ (טוב הארץ, ו ע״א). דברים דומים נאמרו גם על צפת, בחסד לאברהם, מעין ג נהר יג. עוד אציין כי דבריו של א׳ שביד (״הזיקה לארץ־ישראל בהגות היהודית״, קתדרה, 4 [תשל״ז], עמ׳ 172-171), על תורת הנבואה של ריה״ל, שהיא סגולה לאומית מיוחדת של העם היהודי, שכן יש הבדל מהותי בין יהודי לאדם וכן בין ארץ־ישראל לחו״ל — דברים אלה תקפים בהצגת העמדה הקבלית, שיש בה הקצנה של עמדת ריה״ל. וראה ש״צ אלטמן, ״תורת האקלימים של ריה״ל״, מלילה, א (תש״ד), עמ׳ 17-11. 

				

				
					2428	רמ״ק, אור נערב, חלק ג פרק ה.

				

				
					2429	כף הקטורת, בפירושו למזמור פב.

				

				
					2430	זוהר ח״ב פד ע״ב. השווה: ׳א״י ראויה לתורה ואין התורה שלמה אלא בא״י׳ (האמונה והבטחון, פרק ח, בתוך כתבי הרמב״ן, ב, תשכ״ג, עמ׳ שעח).

				

				
					2431	ברכה זק, במאמרה על מקורותיו של ר׳ אברהם אזולאי בכתבי רמ״ק (קרית ספר, נו [תשמ״א], עמ/ 175-164), אינה עוסקת בספר אור נערב.

				

				
					2432	בלי ספק יש בכך השפעת תפיסתו של ריה״ל על ׳הענין האלוהי׳ המיוחד לישראל, ועל מעמדה הסגולי של ארץ־ישראל בעניין קיום המצוות. וראה גם לעיל, סוף הערה 28.

				

				
					2433	חסד לאברהם, מעין ג נהר ז.

				

				
					2434	טוב הארץ, יג ע״ב.

				

				
					2435	של״ה, עז ע״ב [=ח״א נו ע״א]. המקור בספר חרדים, נז ע״א. וראה גם מילי דשמיא, עמ׳ 29-28.

				

				
					2436	של״ה, קה ע״ב [=עו ע״א]; ספר חרדים, ס ע״ב.

				

				
					2437	פירוש הרמב״ן לויקרא יח (על־פי דפוס ראשון). כן בדרשתו של הרמב״ן לראש השנה (כתבי הרמב״ן, א, עמ׳ רנ). וראה גם אלקבץ, ברית הלוי, מא ע״ב.

				

				
					2438	המערכת, קנב ע״ב.

				

				
					2439	רמב״ן, לעיל הערה 38. וראה גם דבריו: ׳הזוכים לישב לפני הקב״ה בארצו, שהם כמו רואי פני המלך ... ואם ממרים בו אוי להם יותר מכל הבריות שהם ... מכעיסין את המלך בפלטרין שלו׳ (כתבי הרמב״ן, א, עמ׳ רמט). 

				

				
					2440	פירוש רמב״ן לבראשית יט ה.

				

				
					2441	של״ה, רעז ע״ב [=ח״ג, יא ע״א].

				

				
					2442	ציטטתי על־פי של״ה, קה סע״ב, המצטט מדברי אזכרי. בכך בקשתי להראות עד כמה דברים אלה היו חשובים אז, שהרי ר׳ ישעיה הורוויץ (השל״ה) עלה לארץ־ישראל כעשרים שנה לאחר הדפסת ספר חרדים.

				

				
					2443	זוהר ח״א קח ע״ב.

				

				
					2444	שם, ח״ב עט ע״ב. ר׳ משה חגיז כותב: ׳כל מעלת ישראל היא תלויה בארץ ההיא׳ (שפת אמת, עמ׳ 20).

				

				
					2445	ראה זוהר ח״ב רעו ע״ב.

				

				
					2446	שם, ח״א צג ע״ב; שם, ח״ב כג ע״א. וראה גם חסד לאברהם, מעין ג נהר ו; ועל־פיו — טוב הארץ, יג ע״ב. ברצוני להעיר שתי הערות: ראשית, לא במקרה דובר כאן על מצות מילה ועל מעלת הצדיק. הגם שניתן להביא אסמכתאות מקראיות לדרישה זו, דומה כי יש לכך משקל מיוחד בעמדה הסימבולית הרואה בצדיק ובמילה כאחד סמלים לספירת יסוד, הדמות המתווכת בין תפארת למלכות (ראה לעיל, בגוף המאמר, ליד הפניה 29). משמע, התיחדות העם עם הארץ למטה גוררת עמה מעשה תיאורגי, שפירושו גרימת איחוד וזיווג בין זכר ונקבה שלמעלה. כפי שנראה מאוחר יותר, מוטיב זה מופיע לא אחת בהקשר לנושא ארץ־ישראל. שנית, אפשר להצביע על ייחוד נוסף במצות המילה, שהרי היא המצוה בה״א הידיעה, המייחדת את היהודי משכניו. פירושו של דבר, שמובלט מאוד הקשר בין העם והארץ, ואשר שניהם מיוחדים מחבריהם: ישראל — אומות העולם; ארץ־ישראל — ארץ העמים. 

				

				
					2447	זוהר ח״א קצא ע״א. וראה גם שם, פד ע״ב.

				

				
					2448	שם, שם, רכט ע״ב.

				

				
					2449	שם, ח״ב קמא ע״א.

				

				
					2450	שם, שם, קל ע״א.

				

				
					2451	שם, ח״ג עב ע״ב. וראה גם ח״א סט ע״א.

				

				
					2452	ראה לעיל, פרק שמונה־עשר, סעיף ב.

				

				
					2453	פירוש רמב״ן לבראשית י טו.

				

				
					2454	מערכת, קנא ע״ב-קנב ע״א. השווה גם טוב הארץ, ט ע״ב.

				

				
					2455	זוהר ח״א עג ע״א.

				

				
					2456	חסד לאברהם, מעין ג נהר י. ומכאן בטוב הארץ, י ע״א.

				

				
					2457	זוהר ח״ב קמא ע״א, לפי תרגומו של תשבי, משנת, א, עמ׳ של-שלא.

				

				
					2458	ראה תשבי, שם, עמ׳ רצג.

				

				
					2459	דברים אלה שבזוהר (הערה 58) חוזרים הרבה בחסד לאברהם, מעין ג, וכן בטוב הארץ.

				

				
					2460	זוהר ח״ג סט ע״א. תרגום: ועתיד הקב״ה להשיב את המטרוניתא למקומה כבראשונה.

				

				
					2461	שם, ח״א סא ע״א. תרגום: הן לטוב הן למוטב, הקב״ה שולט עליה [על הארץ]. לטוב, משום שלא נמסרה תחת שאר השרים וכל דרי עולם יבושו ממעשיהם. לרע, כדי שלא ישמחו לשלוט עליה. 

				

				
					2462	שם, ח״ג כה ע״ב. תרגום: הארץ קדושה היא ורוח הטומאה לא תמצא מקום בארץ הקודש לשרות עליו. וכן ראה שם, ח״א עה ע״ב; שם, ח״ב קמא ע״ב. ראה גם ר׳ חיים פאלאג׳י, רוח חיים, סי׳ תקנד ס״ק ב.

				

				
					2463	שם, ח״ג עב ע״ב. וראה גם שם, ח״א קפא ע״ב. וכן הקדמת ה(פסבדו)ראב״ד לספר יצירה, ירושלים תשכ״ה, ד סוף ע״ב.

				

				
					2464	ראה תשבי, משנת, א, עמ׳ רכט.

				

				
					2465	זוהר, ח״ג עב ע״ב. תרגום: עתיד הקב״ה לטהר ארצו מכל הטומאות של העמים עובדי עבודה זרה שטימאוה ... ולטהר את הארץ הקדושה מסטרא אחרא.

				

				
					2466	רקנטי, פר׳ לך לך, כא ע״ד.

				

				
					2467	רעיון דומה תמצא בזוהר, ח״ב צה ע״ב, הדורש את הפסוק ׳אשר ישלט האדם באדם לרע לו׳. 

				

				
					2468	זוהר ח״א קנג ע״א.

				

				
					2469	שם, ח״ב קנז ע״ב. ובמקום אחר (שם, ח״א פד ע״ב) נאמר במפורש שיש לעמים טובה יתרה.

				

				
					2470	שם, ח״א רלט ע״א. על משמעות השלמות בזמן הגאולה, ראה פירוש רמב״ן לויקרא כו ו.

				

				
					2471	עיין מועד קטן כה ע״א. וראה זוהר ח״א פה ע״א; ראשית חכמה, שער התשובה פרק ו, קכב ע״ד.

				

				
					2472	זוהר ח״ב קנא ע״ב. השווה דברי רמח״ל: ׳אין קדושה אלא לא״י׳ (מאמר הגאולה, ירושלים תש״ו [=תשי״ד], עמ׳ פ).

				

				
					2473	חסד לאברהם, מעין ג נהר ב.

				

				
					2474	מובא בשמו בטוב הארץ, טז ע״ב. ראה גם [רמ"ק] תפלה למשה, תרנ"ב, קצא ע"א. גם על האר״י מסופר כי בבואו לצפת הודיעו לו שהסיגופים שעשה ׳בארץ טמאה אינם מועילים לארץ־ישראל כי אויר של א״י רוחני יותר׳. ראה בניהו, תולדות, עמ׳ 156.

				

				
					2475	ראשית חכמה, שער התשובה פרק ו, קכג ע״א. וכן כותב ר׳ שניאור זלמן מליאדי כי ׳בא״י מקום המוכן לגילוי יחוד העליון׳ (תורה אור, הוספות למגלת אסתר, ברוקלין תשט״ו, קיז ע״ד). הרב קוק מדבר גם הוא על חכמת הקודש שהיא בארץ־ישראל. ראה אורות הקדש, חלק א,ירושלים תשמ״ה, עמ׳ קלג-קלד; הנ״ל, אורות, עמ׳ ט-יג.

				

				
					2476	ראה ראשית חכמה, שם, קכב ע״ד.

				

				
					2477	ר׳ אברהם אזולאי, בעלי ברית אברם, ווילנא תרל״ד, פה ע״א.

				

				
					2478	חסד לאברהם, מעין ג נהר ב. על עמדת הזוהר בעניין הנסיונות שנוסו האבות בירידה לחו״ל, ראה תשבי, משנת, א, עמ׳ רצה.

				

				
					2479	זוהר ח״א עג ע״א.

				

				
					2480	שם, שם, רנו ע״א.

				

				
					2481	של״ה, לעיל הערה 42.

				

				
					2482	ר׳ שניאור זלמן מליאדי, לקוטי תורה, פר׳ עקב, ברוקלין תשכ״ה, טז ע״ג-ע״ד. ראה גם הנ״ל, סידור, ברוקלין תשכ״ה, שער בהמ״ז, קיא ע״ב.

				

				
					2483	גוטליב, מחקרים, עמ׳ 242. מן הראוי להזכיר את דברי ר׳ נתן שפירא (טוב הארץ, ג ע״ב), כי גלות השכינה פירושה שכביכול פיסת ארץ־ישראל מוסעת לגולה ו׳האויר מתטהר׳.

				

				
					2484	חסד לאברהם, מעין ג נהר ד.

				

				
					2485	פירוש רבינו בחיי על התורה, פר׳ אחרי, חלק ב, עמ׳ תקיז. ראה גם חסד לאברהם, מעין ג נהר י (ושם גם על מערת המכפלה), וממנו העתיק טוב הארץ, טז ע״א.

				

				
					2486	רמ״ק, פרדס רמונים, שער כה פרק ב. עיין גם חסד לאברהם, מעין ג נהר ג.

				

				
					2487	שערי אורה, לא ע״ב, והובא בשל״ה, רנא ע״א-ע״ב [=ח״ב, פ ע״א].

				

				
					2488	חסד לאברהם, מעין ג נהר י; ומכאן בטוב הארץ, טז ע״ב.

				

				
					2489	של״ה, קה ע״א [=ח״ב, עה ע״ד], רצג ע״א [=ח״ג, כב ע״ג].

				

				
					2490	ראה מ״מ רוטשילד, החלוקה, ירושלים תשכ״ט, עמ׳ 52.

				

				
					2491	פרי הארץ, מכתבים, ירושלים תשכ״ה, כט ע״א.

				

				
					2492	זוהר ח״ג עב ע״ב. וראה גם פרדס רמונים, שער לא, סוף פרק ו.

				

				
					2493	זוהר ח״ג רסו ע״ב.

				

				
					2494	חסד לאברהם, מעין ג נהר ה. ועוד על משמעות סמל האגוז ראה J. Dan, ‘Hokhmat Ha-Egoz, its Origin and Development’, JJS, 17 (1966), pp. 73-82; תשבי, משנת, א, עמ׳ ש-שא.

				

				
					2495	חסד לאברהם, מעין ג נהר יב. הובא גם בשפת אמת, טו ע״א-ע״ב, מבלי לצטטו.

				

				
					2496	חסד לאברהם, מעין ג נהר י. ועל־פיו בטוב הארץ, טו ע״ב ואילך. מכאן ההתנגדות של ר״א אזולאי להניח עפר ארץ־ישראל בקבר שבחו״ל. וראה גם י׳ גפני, ״העלאת מתים לקבורה בארץ: קווים לראשיתו של המנהג והתפתחותו״, קתדרה, 4 (תשל״ז), עמ׳ 114 הערה 6. לפי ב׳ זק, המקור לדברי אזולאי הוא אור יקר לרמ״ק.

				

				
					2497	זוהר ח״ב קמא ע״א. על חשיבות הקבורה בארץ ראה גם בדברי אלקבץ, לעיל הערות 28-27.

				

				
					2498	זוהר ח״ב קמא ע״ב.

				

				
					2499	זוהר ח״ג עב ע״ב.

				

				
					2500	חסד לאברהם, מעין ג נהר יב. וראה שם (נהר יד) את דרגות הפגם של היורד מן הארץ. דברים אלה על העולה והיורד אמורים, כמובן, רק במי ששינה מקומו דרך קבע.

				

				
					2501	בלבב ימים, עמ׳ תקמה. וראה גם דברי ר׳ אברהם מקאליסק, במכתבו שנדפס בסוף פרי הארץ: ׳כל הבא אל הקדש צריך מחדש עיבור ויניקה וקטנות׳. הובא גם אצל יערי, אגרות, עמ׳ 323. וראה להלן, פרק כה.

				

				
					2502	לקוטי מוהר״ן תנינא, אות קטז. וראה גם התפעלותו של ר׳ ישעיה הורוויץ באיגרתו, שבירושלים ׳אווזים ותרנגולים כמו בפראג׳. ראה יערי, אגרות, עמ׳ 221.

				

				
					2503	וראה מ׳ אידל, ״ארץ־ישראל והקבלה במאה הי״ג״, שלם, ג (תשמ״א), עמ׳ 119, 126-125.

				

				
					2504	של״ה, מסכת שבועות, קפ ע״א-ע״ב [=ח״ב, ל ע״א-ע״ב].

				

				
					2505	שם, שם, קפ ע״ב.

				

				
					2506	על מוטיב האם בהקשר לארץ־ישראל, ראה ב״צ דינור, ״דמותה של ציון וירושלים בהכרתו ההיסטורית של ישראל״, ציון, טז (תשי״א), עמ׳ 17-1. וכן במאמרו של ש׳ רוזנברג (לעיל, הערה 18), עמ׳ 150-149. אגב, ר׳ אהרן ברכיה ממודנה מדבר על ׳אמא עלאה׳ (ראה תשבי, חקרי, א, עמ׳ 211 הערה 114). למרות שביטוי זה מכוון בדרך כלל לספירת בינה, אני סבור שהכוונה כאן למלכות (העירותי על כך במכתבי אל פרופ׳ תשבי מיום ו בתמוז תשל״ו, 4.7.76). מן הראוי להזכיר גם את הכינוי הנזכר אצל רבינו בחיי, בפירושו לויקרא כו לב: ׳שישובו אפרוחיה לתוכה׳.

				

				
					2507	ספר חרדים, ס ע״א-ע״ב. צוטט בשל״ה, קה ע״ב.

				

				
					2508	שם. הזוהר, ח״ג קיח ע״א, ניסח זאת בכיוון הפוך, ש׳חדוה לא אשתכח אלא בזמנא דישראל קיימי בארעא קדישא׳.

				

				
					2509	זוהר ח״א קיט ע״א (וראה בניצוצי זוהר, שם, אות ד); ח״ב ז ע״ב (וכן ראה שלום, שבתי צבי, א, עמ׳ 42; הנ״ל, ״מקורותיו של מעשה רבי גדיאל התינוק בספרות הקבלה״, לעגנון שי, ירושלים תשי״ט, עמ׳ 297); זוהר ח״ב ט ע״א (וראה ניצוצי זוהר, שם, אות א), רכ ע״א.

				

				
					2510	זוהר ח״א רכ ע״א, י ע״א.

				

				
					2511	ראה במקורות שציין הרב ר׳ מרגליות בניצוצי זוהר (לעיל, הערה 110), וכן בספר זרובבל, מהדורת י׳ אבן־שמואל, מדרשי גאולה, ירושלים תשכ״ח, עמ׳ 60, 83.

				

				
					2512	׳תפילה על הגאולה׳. רצ״י ורבלובסקי, ״תיקוני תפילה לרבי שלמה הלוי אלקבץ״, ספונות, ו (תשכ״ב) (=ספר צפת), עמ׳ קמב, קנג.

				

				
					2513	טוב הארץ, לז ע״א. והשווה את העולה מן התיאור של ר״א אזולאי לאשר יתרחש עם בוא המשיח (חסד לאברהם, מעין ג נהר כב).

				

				
					2514	של״ה, סוף מסכת סוכה, רמט ע״א.

				

				
					2515	ראה שלום, שבתי צבי, א, עמ׳ 58-55.

				

				
					2516	שפת אמת, טז ע״א. וראה גם לעיל הערה 107.

				

				
					2517	בתוך ספר חרדים; חסד לאברהם; ובעיקר: טוב הארץ; שפת אמת.

				

				
					2518	של״ה, קו ע״א [=ח״ב, עו ע״ב]. השווה: ׳א״ר יוסי ... מבקש אתה לראות את השכינה בעה״ז עסוֹק בתורה בא״י׳ (מדרש שוחר טוב, מזמור קח). אגב, השל״ה מנחם את הסובל ייסורין בארץ־ישראל כי זה לטובתו שכן בכך מנכים מחטאיו (שם, רעז ע״ב).

				

				
					2519	שו״ת חות יאיר, סימן רי. יש לציין, כי לפי חסד לאברהם, מעין ג נהר יז, תלמידי חכמים העוסקים בחו״ל בתורת ה׳ שהיא עץ חיים, אינם נידונים למיתה־שחיטה פגומה כמו יתר המתים בחו״ל. בהזדמנות זו יש להזכיר את דבריו של ר׳ שלמה לבית טוריאל, כי היושבים בארץ־ישראל ועוסקים בה בתורת הקבלה עתידים להתעלות למעלה יתרה באחרית הימים וישמעו תורה במישרין מפי הקב״ה. ראה ג׳ שלום, ״דרוש על הגאולה לר׳ שלמה לבית טוריאל״, ספונות, א (תשי״ז), עמ׳ עח-עט. ואציין תחליף נוסף: אשמורת הבוקר בבית הכנסת. 

				

				
					2520	ראה שלום (לעיל, הערה 17), עמ׳ 162-161. בהערה 12 במאמרו, שלום מציין כי בכ״י פרמא חסר משפט זה. על־פי ההקשר נראה לי שמעתיק פרמא הוא שהשמיט את המשפט, ולא תוספת שבאה בכתב־היד שממנו העתיק שלום. 

				

				
					2521	פירוש רד״ק לתהלים קמו ג.

				

				
					2522	הנפש החכמה, סוף החלק החמישי.

				

				
					2523	רקנטי, פר׳ יתרו, מז ע״א. 

				

				
					2524	הנפש החכמה, החלק השני.

				

				
					2525	חסד לאברהם, מעין ג סוף נהר טו. וראה גם בהמשך, נהרות יז-יח. ייתכן שיש בכך גם פיתוח הרעיון שבתיקוני זוהר, ש׳סכין פגום דא סמאל׳ (תקון כא, נט סע״א). על השפעת אור יקר לרמ״ק על אזולאי ראה ב׳ זק, ״למקורותיו של ספר חסד לאברהם לר׳ אברהם אזולאי״, קרית ספר, נו (תשמ״א), עמ׳ 175-164. 

				

				
					2526	כנראה מתכוון לדברי הזוהר במקומות שונים, כגון: ח״א קיג ע״א-ע״ב, קלא ע״א, קלו ע״ב; ח״ב נח ע״ב, קמא ע״א; ח״ג עב ע״ב, רפ ע״א, וכן בתקוני זוהר.

				

				
					2527	על מתי ארץ־ישראל, שהם ׳חיין תחילה לימות המשיח׳ ראה בראשית רבה, מהדורת תאודור־אלבק, ירושלים תשכ״ה, עמ׳ 857 (עד, א).

				

				
					2528	הנפש החכמה, חלק ו, סדר תחיית המתים. יש להזכיר כי החכמים לא נחלקו על עצם העקרון של קדימת תחיית המתים בארץ־ישראל. 

				

				
					2529	חסד לאברהם, מעין ג נהר כג. וראה טוב הארץ, ל ע״א ואילך.

				

				
					2530	דברי ר׳ אלימלך בספרו נועם אלימלך נדונו אצל ש״ץ, החסידות, עמ׳ 170. קדם לו מאמרה ״היסוד המשיחי במחשבת החסידות״, מולד, א [כד], תשכ״ז-תשכ״ח, עמ׳ 106.

				

				
					2531	כף הקטורת, כ״י פריס 845, דף 138א.

				

			

		

	
		
			פרק עשרים 

			החסידות וארץ־ישראל: 
תפיסת עולם במבחן המציאות — שני דגמים 

			ר׳ מנחם מנדל מויטבסק ור׳ שניאור זלמן מליאדי היו אנשי חזון ומעש, שכרכו יחדיו עיון ומעשה. עם שהיו שונים בכל מיני תחומים, השלימו איש את רעהו בבחינות אחרות. לשניהם היה אידיאל משותף — עלייה לארץ־ישראל והקמת השכינה מעפרה. עם זאת, דומה כי ר׳ מנחם מנדל [להלן: רמ״מ] מדגיש יותר את ההתגברות על המניעות ועל היסודות המתנגדים, ואילו ר׳ שניאור זלמן [להלן: רש״ז] מדגיש דווקא את פעולת התיקון. אצל הראשון הצטרף מעשה למחשבה, ואילו אצל השני הצטרפה לכך פעילות ענפה מאחורי הקלעים.  

			פעילותו העיונית והמעשית של רמ״מ התרחשה במרוצת כ־15 שנה (מאז הפגישה הדחויה עם הגר״א ועד פטירתו), ובלטו בהן עשר השנים האחרונות. פעילותו של רש״ז נמשכה כארבעים שנה, ובלטו בהן 25 השנים האחרונות. לכן קל לנתח את הנושא אצל רש״ז — מהיבטים מגוונים ולפי מקורות עשירים — יותר מאשר אצל רמ״מ, שדבריו פחות מבוררים וגלויים. אבל דומה שככל שנעמיק בדברים הפזורים בדרושים ובאִגרות, ובעיקר על רקע הקשרם, ונשווה עם העשייה המתממשת, נוכל לבנות בניין מחשבתי נאה. בהתאם לאמור, הדיון שלהלן מתפצל לשתי הדמויות בנפרד. 

			קריאה מחודשת בכתבי רבי מנחם מנדל מויטבסק 

			אפתח בשאלת מקומה של ארץ־ישראל במחשבתו של רמ״מ, במיוחד לנוכח אירועים היסטוריים שהיה שותף להם, במישרין או בעקיפין.2532 אמנם חוקרים עסקו בהיבטים שונים של הנושא, אך קריאה זהירה בדרושיו ובאגרותיו הביאה אותי להדגיש מחדש את ההיבט הרוחני־אידיאולוגי של גישתו בשאלת הגאולה וארץ־ישראל, שבו הראוי והמצוי, האידיאל והמעשה, פתוכים זה בזה. 

			אני מודע למגבלה הספרותית הכרוכה בנושא, לאמור: הדרושים על התורה — שנדפסו בספרים פרי הארץ, פרי עץ ועץ פרי — לא נכתבו בידי רמ״מ עצמו,2533 אך מקובל לראות בהם השתקפות נאמנה של תורתו. לגבי האִגרות — הבעיה קשה קצת יותר,2534 אך לא נעסוק אלא באגרות שלא יצאו עליהן עוררין, למיטב ידיעתי. והנה, הקורא את דרושי רמ״מ עומד ותוהה על הפער הניכר בינם לבין האִגרות בעניין ארץ־ישראל, לאמור: רק אזכורים בודדים נמצאים בדרושים, ואף הם קצרצרים למדי.2535 נראה כי הסיבה לכך פשוטה: הדרושים שנאמרו בשבת עסקו בפירוש התורה, ביצירת התשתית והמסד הרעיוני. אולם את צורכי ההווה העלה רמ״מ בהם ברמזים — שננסה לפענחם להלן; בעוד שהאִגרות — כל כולן אקטואליה, וממילא שורת הדין שענייני ארץ־ישראל שבהווה יתבטאו בהן ביתר שאת, אמנם בשילוב הגיגים רעיוניים כלליים. נמצא שהדרושים והאִגרות משלימים אלה את אלה.  

			רמ״מ עלה ארצה כידוע בראש חבורת חסידים, שיצאה לדרך באדר תקל״ז והגיעה לחופי הארץ כעבור כמחצית השנה, בה׳ באלול. פרטי המסע אינם עניין לכאן, אך נשאלת השאלה, מה היו המניעים לעליית החסידים? חוקרים עמדו על כך,2536 וכבר ציינה חיה שטימן־כץ,2537 שבאגרות לא נזכר מניע מפורש לעלייה, אך מהדרושים המדברים על התיקון והקמת השכינה ותפקיד הצדיק אפשר להבין את המניע. אולם נראה לי שאין די בכך.  

			יש שרואים בעלייתו אכזבה מהמתנגדים (וליתר דיוק: מהגר״א שסירב לקבלו, יחד עם חברו, לשיחה) או בריחה מהם. ויש שראו בכך התגשמות שאיפה נכספת שעוד הבעש״ט הגה בה.2538 

			דומה עלי שבדרך כלל ניגשים לפתרון שאלה זו בכלים היסטוריים, ספרותיים, ביו־ביבליוגרפיים ורציונליים. אולם דרך זו מוטעית אם אין משלבים את כל הנתונים, ובייחוד כשמדובר באנשי רוח בשיעור קומתו של רמ״מ, שהקו המנחה אותם הוא פעמים רבות חזיוני־ספיריטואלי. במכתב משנת תקמ״ז הוא כותב על הקשר שלו עם אנשי חוץ־לארץ ועל ׳ראייתו׳, ומוסיף: ׳גם עד זקנה ושיבה כל גובה ורוחב וכל סוס ורכב לא יפרידו בינינו. אבל אין כוחי עתה ככוחי אז בפרטי המכתבים וצמצום המחשבה במעשה הכתב. נלאיתי נשוא׳. ואכן, בדיוק שנה לאחר מכן הוא נפטר. מכל מקום, המרחק הגיאוגרפי אינו קיים בשבילו, הוא העיד על עצמו שהוא רואה ומכיר כל אחד, ו׳לא אשגה ברואה׳.2539 אמנם, תכונה זו סיפר עליה רק באִגרותיו מארץ־ישראל, שעה שנזקק לקשר עם אנשי חוץ־לארץ. אך יש יסוד איתן להניח שסגולה זו נתברך בה גם שנים הרבה לפני עלייתו, ברב או במעט, אם כי דברים אלה לא גילה. 

			כבר העירונו שהקורא את דרשות רמ״מ עומד ותוהה: האם רק זאת היא פרי יצירת רוחו? אדם שזכה להכרה והוקרה מצד חבריו,2540 בני חוגו של המגיד הגדול, דומה שלא זכה בכך לשווא והיו דברים בגו. היכן הם? נראה לי שרמ״מ היה איש מופנם, שאינו מרבה בדיבורים. כוחו במעט שהשמיע (אמנם אפשר שלא הגיעו אלינו דבריו אלא בחלקם). לפיכך לא נוכל לירד לשרשי הדברים ולקבוע כי יודעים אנו בוודאות את הסיבה או הסיבות לעלייתו. אמנם יש לקחת בחשבון אותן ׳סיבות׳ שהועלו, אך עם זאת אני מבקש לנקוט גישה חדשה, כוללנית, גם אם הדברים ישנים.  

			אם אמנם עלה רמ״מ לארץ מתוך אכזבתו מן הסירוב של הגר״א לראות אותו ואת רש״ז, כיצד נבין את מכתבו אל ׳שרי חכמי וואלין וליטא ורייסין׳2541 משנת תקל״ח, מכתב שכל כולו קריאה לשלום ולאחדות? הרי ארץ־ישראל היתה אמורה לשמש תחליף, כביכול, לאותם ׳מתנגדים׳? במלים אחרות, במה שימשה הארץ מפלט מאכזבתו? הרי הדעת נותנת שאם אמנם כן, הוא יצטנע שם במסגרת החסידית של אנשי שלומו, הרחק מחברתם ומעיניהם של המתנגדים — ואילו פנייתו המחודשת מבשרת אתגר להמשך המאבק. האמנם לכך נשא את נפשו? 

			גם אינני יודע על סמך מה כתב היילפרין,2542 שמכתבו הנזכר אל השרים נכתב ׳בראותו כי המחלוקת עלולה להגיע גם אל ארץ הקודש׳. אמנם חכמי ליטא שלחו מכתבי פלסתר אל יהודי צפת נגד החסידים. אך אלה לא הצליחו ללבות את אש המחלוקת. 

			שוב, האכזבה היתה עלולה, בדרך הטבע, להביאו להסתגרות, או לפחות להתעלמות (ובמקרה החמור: להתגוננות) מן המתנגדים, ואילו הוא — כבר בראשית דרכו בארץ, בי״ג בשבט תקל״ח, פנה אל ׳ראשי גולת אריאל המכים את שיני אריאל׳2543 והציע שלום. 

			זאת ועוד, אם נכונה הטענה שהוא התאכזב, למה המתין חמש שנים, מראשית תקל״ב עד אדר תקל״ז, כדי לעלות (ומוטב: לברוח) ארצה? הרי בחרם המפורסם של שנת תקל״ב נזכר רק שמו של רמ״מ?2544 משמע, שחייו היו בסכנה במידה מסוימת. אם כי מן הדין גם לשאול: האם מנהיגים כמוהו יעזבו את צאנם בעיצומה של המערכה? בתשובתי, אני רוצה להפנות את תשומת־הלב למספר נקודות.  

			ראשית, מעמדה של ארץ־ישראל. לדעתי, רמ״מ לא ראה את הארץ כעיר מקלט. לפי תפיסתו, לא עצם העלייה לארץ היא המקנה לאדם זכות, אם כי ברור שקדושתה האימננטית של הארץ, השורה בה גם בעת חורבנה הפיזי,2545 משפיעה ומקרינה על יושביה. אך חשיבות נודעת לאדם2546 כאשר הוא פועל מתוך שלמות אישית לשם שמים. לפיכך רמ״מ מונע מאנשים לעלות ארצה, כאשר הוא חושש שטרדות הפרנסה יסיחו את לבם,2547 והם לא יוכלו להתמסר לעבודת ה׳.2548 ולכן דרש מחסידיו שרצו לעלות לארץ שתהא פרנסתם מובטחת מראש.2549 יָדוֹע ידע שמי שמשקיע עצמו בחיים גופניים יסבול מהמצוקה השוררת בארץ. כנגד זה, מי שיעלה ויראה בכך התעלות רוחנית, בעוד שהדלות החומרית לא תרפה את ידיו, רק הוא רשאי לעלות. לפיכך כתב, כי ׳ח״ו להניע את לבבו׳ של ר׳ חיים מקראסנע ועוד כמה אנשים יראי ה׳ (מכתב א). אך התנגד לעלייה שמשמעותה בריחה מן הקשיים שבחיים בצל הגזרות של השלטון הרוסי לאחר חלוקת פולין בשנת 1772. ארץ־ישראל צריכה לשמש בסיס איתן ופורה להעלאת השכינה משפלותה.2550  

			רמ״מ רואה את ארץ־ישראל סמל. כך הוא מפרש את ׳עיני ה׳ אלוהיך בה תמיד — שהיא השכינה בעצמה׳; ׳וכל עניני השכינה בעצמה היא דרך דלות ושפלות, לכן ישראל שפלים, וישראל שבא״י שפלים מישראל שבח״ל׳. וחשובה המסקנה: ׳ומאן דמקים שכינתא מעפרא, ובפרט במקום שנראה שפלותה יותר, ומעלה אותה, מתעלה עמה למעלה למעל׳ עד א״ס ב״ה׳. ובכן, ארץ־ישראל היא מרכז הכובד של העבודה הדתית בהווה. רמ״מ גם נטל על עצמו את המשימה לעזור לכל מי שירצה להתקדם בעבודת ה׳: העזרה תהיה ׳מערי קדשנו ותפארתנו׳. הנקודה השנייה עקרונית וחשובה בהרבה מקודמתה: תפיסת עולמו של רמ״מ. זו תתפרס על פני כמה סעיפים.  

			אחדות ושברה 

			החסידות עשתה את ראשית דרכה תחת מנהיגותו של הבעש״ט. יורשו היה המגיד הגדול, ר׳ דב בער ממעזריטש. אמנם התנועה התפשטה מאוד, וההתפצלות ל׳חצרות׳ היתה כמעט בלתי נמנעת, אך בעיני רמ״מ אפשר שפיצול ראשוני זה נתפס גם כפירוד ושבירת האחדות. בד בבד עם הפירוד הפנימי איים גם הפירוד החיצוני: החרמות וההתקפות מצד ה׳מתנגדים׳. בקיעת האחדות, שהיא שבר כשלעצמו, מתקבלת בעצמה רבה יותר אצל יחידי סגולה, בעיקר אנשי אמת ורודפי שלום. וחבל שחסר לנו מידע מהימן על פעילותו בשנים שהוא נשאר בהן בחוץ־לארץ. 

			אווירה משיחית 

			מכל מקום, הבעיה מתעצמת על רקע נוסף. במחנה החסידי שררה אווירה מעין־משיחית. אמנם בפועל נודע רק על כמה צדיקים שעלו ארצה, אך אפשר שהיתה מוכנות רבה יותר. בעניין זה אנו חייבים להאזין היטב לדבריו של רבי משולם פייבוש מזבארז, המעיד מפורשות: 

			כעת לפי הנראה והנשמע הנסיע׳ שנוסעים לארץ הקדוש׳ רבים וכן שלימים ... הם המפורסמים מאוד, בעלי רוה״ק וגדולים בתורה בנגלה ובנסתר, ועמהם רבים עניי הצאן קדשים, שה פזור׳ ישראל, ובוודאי היא דרישה גדולה לציון אשר דורש אין לה ... וכעת בוודאי מאת ה׳ היא התעורר[ו]ת הזאת הגדולה, ובוודאי קרוב לבא עתה.2551 

			כבר שמו לב לעדות זו, ובדרך כלל ראו בה הד למסעו של רמ״מ. כשלעצמי סבורני שאין צורך לצמצם את העדות למקרה מוגדר. אין ספק שפעלה תודעה משיחית עמוקה בבית מדרשו של המגיד ממעזריטש,2552 וממנה הושפעו גם רמ״מ וגם רש״ז.2553 לכן, תשומת־לב מדוקדקת לכל פרט שנזכר בקטע זה עשויה להצביע על היקף רחב, ובכללו נודעה בוודאי משבצת לרמ״מ, ואם כך, צריך לקחת בחשבון שקיימת גם בתודעתו, לפחות, התעוררות משיחית. כפי שנראה להלן, כך הוא הגה ובהתאם לכך פעל. 

			זה לעומת זה 

			בהסתכלותו של רמ״מ יש זווית נוספת. דרושו של רמ״מ בפרשת שמות על טענת משה רבנו, ׳למה הריעות לעם הזה למה זה שלחתני׳, עשוי לשמש מפתח להבנת דרכו של רמ״מ עצמו, והוא כמין אספקלריה של ההווה. משה מכונה כאן כמה פעמים ׳עניו׳ (אמנם, כמו בתורה), ׳שפל בעיניו׳, ׳מגודל השפלות שלא הי׳ מחזיק א״ע לכלום׳ וכו׳. משה לא האמין אפוא בכוחו לעורר את האדם למעשה המתבקש. אך הרי אין הגאולה אפשרית ׳אא״כ באתערות׳ דלתתא׳. זאת ועוד, משה שהיה שרוי ב׳דבקות ויחוד גמור בו ית׳׳, לא מצא מסילות לעולם הגשמי. לפיכך הקב״ה הוא שהכריחו לרדת אל העם, וכתוצאה מכך נכנס ׳ארס ההתנגדות וההתגברות אזלע״ז [=את זה לעומת זה]׳. ועל כך קָבַל משה. כמענה לימדו הקב״ה ערך חשוב ביותר: ׳והשיבו הש״י עתה תראה, פי׳ הראיה וההתגלות צריכה להיות ע״י התנגדות ובלא״ה [=ובלאו הכי] אינו ניכר, כידוע מסדר בריאת העולם׳. זהו אפוא חוק טבע, שאין טוב ניכר אלא מתוך הרע.2554 גם כאן היה אפוא צורך בהתנגדות לשליחות, והיא דווקא ההתנגדות הפנימית של דתן ואבירם והגרורים, שאחריה באה ההתנגדות החיצונית של פרעה. האם אין אנו רשאים לראות בכך תסריט של המאה ה־18 במזרח אירופה? לאמור: רמ״מ, החי בדבקות והוא שפל בעיני עצמו, מייצג את השאיפה לתיקון. כאשר יש התנגדות הוא מנסה ליישב אותה — אך האוזניים נאטמות. ממילא הוא מבין שההתנגדות היא הכרחית לצורך האור שיהיה ניכר. גם ההתעוררות לעלייה אינה יכולה אפוא לעבור ללא מכשולים.  

			דומה שמתכונת זו מצויה גם בפרשת מטות ומסעי, בדרוש שבו חוזרת ונזכרת האמירה ׳עכשיו קודם ביאת המשיח׳. רמ״מ מפרש פה אמירה של הבעש״ט הנזכרת בקצרה, והוא אומר: 

			מפני שכל זמן שלא נגמרה עלית השכינה, כאשר יהיה בזמן [חסרה מלה] השכינה וגואל צדק בב״א שהוא ביטול הקליפה ובלע המות לנצח, מוכרחים כל העליות להיות רק במחשבת אדם כשר, והאדם הכשר א״א לו להגיע ולעלות אל שורשו כ״א ע״י שכנגדו שיעלו במחשבתו, והוא יתעורר מהם לבוראו ית׳, והן הן הנסיונות. 

			כלומר, אם אדם רוצה להכניע איזה דבר מהקליפה שכנגדו, הוא חייב תחילה להכניע מאותו יסוד רע השוכן בתוכו. ולכן, ׳עכשיו קודם ביאת המשיח׳, כאשר אדם מצליח לייחד את הברואים ולבטל מהם את הקליפה, הרי הם משמשים לו קרש קפיצה, ׳והוא מתעורר מהם אל הבורא ... ומעלה אותם ומבררם במחשבתו׳. אלמלא ציין רמ״מ שהדבר מתרחש ׳עכשיו קודם ביאת המשיח׳, לא היינו רואים בכך עניין מיוחד, שהרי ספרות הקבלה הלוריאנית, וזו שבעקבותיה, מלאה יסוד זה. אלא שדיבר רמ״מ בהווה. הוא רואה את הדברים באורח אקטואלי ביותר, וכך בהמשך: ׳כללא דמילתא, שאצל כל צדיק וצדיק מוכרחים לעבור במחשבתו כל שכנגדו עד מקום מדריגתו׳. המעבר המודגש אל ׳הצדיק׳ (עם שגם ׳אדם כשר׳ הוא מונח חסידי מקובל למדי בראשית החסידות לדרגת הצדיק) הופך את העניין לאקטואלי יותר ויותר, ומדובר עליו כמי שצריך להתייחס אל ׳שכנגדו עד מקום מדריגתו׳. האם אנו מכניסים פה מהרהורי לבנו, שמשום כך נסע רמ״מ אל הגר״א להיפגש עמו, וכי כך פעל בבחינת ׳נאה דורש ונאה מקיים׳? על כל פנים, טריקת הדלת אינה מהווה משבר, שהרי בהמשך הדרוש הוא מדבר במפורש, בעקבות התורה, על העלייה לארץ־ישראל, שהיא כנסת ישראל, ואשר כדי ׳לעשות יחוד שלם צריך עכ״פ מ״ב מסעות׳. ומה משמעות המסעות אם לא ירידות או נסיעות ׳לאחור׳, כדבריו? אכן, כשם שהמסעות היו ׳כמה פעמים לאחור׳, כך ׳לפעמים מזומן לצדיקים איזה ירידה ממחשבתו, אבל באמת הוא כי הירידה צורך עליה היא ומסע שלמה כדרך כל המסעות [!] עד שתבא הגאולה בב״א ויהי׳ עליות שכינה בפועל ויחוד אמתי בלי שום אמצעי והפסק׳.2555  

			רק על רקע זה נבין את אגרותיו אל המתנגדים חודשים ספורים לאחר עלייתו ארצה, שכן המסעות, הלא הם המשברים שעברו עליו, היו הכרח.2556 ועתה הגיעה עת העלייה, ההעלאה וההתעלות. היציאה ממצרים, מגשמיות וגופניות, אל ארץ־ישראל שהיא כנסת ישראל, תוך ׳מסעות׳ ומשברים, מאפשרת לעשות ייחוד שלם, וכאז כן עתה.  

			אולי לא יהיה זה מיותר להוסיף סיפור מעניין. ר׳ ישראל מריז׳ין סיפר, שקודם עלייתו של רמ״מ ארצה הוא עשה משתה של פרידה. על־פי הנימוס המקובל, הוא הזמין גם את השרים ונשותיהם, ולא עוד אלא שנושאים את הנשים למקומותיהן. רמ״מ העמיד אפוא מספר בחורים צעירים ו׳הבטיח להם שלא יזיק להם ולא יעלה בלבם הירהורי עבירה ... וסיים מרן הנ״ל אשר אין יכולים לבוא לא״י רק כשמכוונים קודם סוד של שעיר של עזאזאל. וזה כיון הרב הר״מ בהמשתה הנ״ל׳.2557 משמע, הסיפור2558 מציג לנו את האירוע באספקלריה קוסמית־מיתית של מלחמה ברע. לאמור, היות שמעשהו של רמ״מ, העלייה הצפויה לארץ, עשוי להביא את הגאולה, הרי הוא נזקק למעשה של שוחד ופיוס, כמו בסוד השעיר לעזאזל,2559 כדי לרַצות ולהשתיק את כוחות הסטרא אחרא. הווה אומר, הכל נעשה במחשבה תחילה, ועל־פי ההבנה הקבלית.  

			נצחון על הרע 

			הצעד הבא של רמ״מ הוא אפוא מימוש התיקון של השכינה, המושפלת באדמה השפלה ביותר לפי שעה. מסע העלייה זרוע חתחתים. לא לשווא הוא חוזר ומונה את כל התלאות שבדרך. וכאשר הוא מצליח לעלות ארצה, הוא רשאי לראות בכך אתערותא דלתתא מצדו שגברה על כוחות מתנגדים, וממילא תורמת להקמת השכינה מעפרה. חושבני שגם המשפט הבא מצביע על קו מחשבתי של רמ״מ, שעניין לו במאבקיו עם כח הסטרא אחרא ונציגיו. וכך כתב: 

			הנני רואה בעינא פקיחא, ברור וצלול, שהוא מעשה בעל דבר העומד עלינו לעקור ולגרש את כולנו מארצנו הקדושה, ממש לא להניח אפילו פרסה אחת ... היטבתי לראות את הענין והנולד ממנו ... הבעל דבר לא נתן עינו בממון להפסידנו, כי אם על עיקר שרשינו בארץ ובדעתו לשרש אחרינו.2560 

			שלום ואחדות 

			ברם, אין די במעשה פרטי, וסמוך לאחר עלייתו, בשנת תקל״ח, יצא הרמ״מ באגרות למתנגדיו בווילנה וברייסין וליטא כדי להשכין שלום, להיות באחדות ולייחד את השכינה. כלומר, אין די בכך שהוא עצמו גובר על המתנגדים, אלא הוא צריך לשלב אותם במידת האפשר: ׳דרכי בראש מקדמי ארץ־ישראל הייתי חושק ומתאוה ג״כ לייחד ולאחדות׳.2561 משמע, עלייתו לארץ מבשרת שאיפה לשלמות אישית ולאומית (׳אחדות׳), וממילא לייחוד בעליונים (׳לייחד׳), ואלה הם שלבים לקראת הגאולה. כאן, ממרחק גיאוגרפי, כשהאמין שיד המתנגדים לא תשיגנו, הוא־הוא זה שפותח ברדיפת שלום. הוא רואה בכך מצוה למרות ׳שעוניתי׳ לפני כן. הוא אפילו מעיד עליו שמים וארץ: ׳והנה כדי לטהר עצמינו מכל החשדים באמת אשר טפלו שקר עלינו, מעידים אנו עלינו את השמים ואת הארץ. והנה אל אלקים ד׳ הוא היודע וישראל הוא היודע, אם במרד ואם במעל ח״ו נעבור אפי׳ איזה דבר סייג וגדר מצוה, איש את קברו לא יכלה. ואל יושיענו כהיום הזה. ומה עלינו עוד לעשות ותעש׳.2562  

			הוא חוזר וטוען גם במכתבו אל שרי וילנה, שמלשינים ומשלחי מדון הם שהעלילו עלילות שווא, ואף השפיעו ׳והכשילו את הצדיקים׳. רמ״מ נשבע שאין ׳בנו ובדעתינו ובאמונתינו ח״ו שום שמץ דופי׳.2563 מי שכינה עצמו ׳שפל באמת׳, ׳פרעוש אחד׳ וכיוצא באלה, חותר להגיע אל השלום ואל השלמות. 

			השלום והאחדות הם אפוא מערכי היסוד בעולמו הפנימי של רמ״מ, המונעים גם מכח תפיסתו הקבלית. לאורם הלך אל הגר״א, ולא נפל ברוחו למרות הסירוב, ואף ניסה שנית להיפגש עמו כעבור כמה שנים — אך ללא הועיל, ועתה הוא חוזר ופונה אל השרים ומבקש להעתיק את אגרתו ׳ולשלחן בכל גבול ישראל׳. הוא אינו חדל מלפעול לטובת האחדות, שכן איש אמת היה רמ״מ: ׳דברי הנאמרים באמת בלי שום פניות עצמי ח״ו כי ירא אלקים אנכי׳.2564 כל שעשה — מתוך הכרה עמוקה ואמיתית עשה, ואת זאת ביקש גם מתלמידיו ומקוראי אגרותיו.2565 

			אידיאולוגיה במבחן 

			תפיסת העולם של רמ״מ מועמדת גם במבחן המציאות, שכן עלייתו בראש חבורת חסידים, והתבססותם בטבריה, למרות התלאות, עשויה היתה להביאו למחשבה ש׳חפץ ה׳ בידו יצלח׳. לאמור, דרכו הרעיונית על העידן המשיחי הקרב ובא, ועל החובה האישית והלאומית לאתערותא דלתתא, מתממשת ועולה על דרך המלך. לכן מופיעות החזרות המרובות על תיאורי הסכנות שחלפו, שמבטאות לא רק שבח והלל מקובלים לבורא, כדרכו של אדם שניצל מסכנה, אלא בחינת עידוד וחיזוק עצמי. 

			כיוצא בדבר, באגרתו מר״ח אייר תקמ״ז, שהוא משיב בה לחסידיו הצועקים על מחשבות זרות, הוא מנמק את הופעת המחשבות ׳מפני שאינו שמח בעבודתו ורצה בגדולות ונפלאות ממנו דוחים אותו למחשבות חוץ ... מי שרוצה לכנוס במקום שאינו ראוי דוחין אותו לחוץ׳.2566 הרי מכלל לאו אתה שומע הן. לדעתי, אפשר ללמוד מכאן באשר ליחסו לארץ־ישראל, שעצם העובדה שהוא וחסידיו מחזיקים מעמד למרות כל הנסיונות2567 שפקדו את האזור — ארבה, דבר,2568 רעב, בצורת2569 וכו׳ — הריהי אות שהארץ נאה להם והם נאים לארץ. 

			נסיונות ולקחים 

			לשם חיזוק הדברים האמורים נשים לב לנקודה חשובה. רמ״מ מדבר רבות על אירועים קשים שהיו מנת חלקם, אך אין הוא מתאר אותם כ׳חבלי משיח׳, כפי שהיינו מצפים לנוכח תיאורנו עד כה, אלא כנסיונות. ההבדל הוא ברור. חבלי משיח הם בבחינת גזרה ממעל, כתהליך טבעי של חבלים הקודמים ללידה צפויה. גם נסיון הוא גזרה ממעל, אך הוא נוצר אד־הוק ואדם נדרש לעמוד בו כדי לבטל את תוצאותיו. 

			גם בדרושיו רמ״מ מטיף לחובת האדם לעמוד בנסיון. באגרת מחודש ניסן תקמ״א הוא מעודד את העולים בכח, מדבר בחיוב על הייסורים של ארץ־ישראל, ומציג עצמו כ׳משולח משרי המדינה לפלטרין של מלך׳ וכו׳. יש בכך דימוי כפול — הן של ארץ־ישראל הן שלו אישית. את הבטחון שלו הוא מנסה להקרין על חסידיו. אמנם, לבד ממה שהוא ראה בייסורים אמצעי מזכך, שפטר את כל עובדי ד׳, הוא שמח לעליית חסידיו ארצה, אם כי חשש שלא כולם יעמדו בנסיונות. 

			נראה לי שבתפיסה שכל אדם עומד בנסיון גלומה תפיסתו של רמ״מ, שגם הזכרנוה לעיל, שאתערותא דלתתא חייבת לבוא מן הכל. לא צדיקים בלבד יניעו את רגלי המשיח, אלא כל איש ואשה. רמ״מ חיבר בשנת תקמ״ה ׳מי שבירך׳ לטובת החלוקה, והוסיף, בין היתר: ׳כאו״א [=כל איש ואשה] מישראל המסייעים בטובת קופת א״י בין בגוף בין בממון בין בדבור ומעשה. וכל איש ואשה אשר יעשו עוד נדבה חדשה ישאו ברכה מלאה וגדושה׳.2570 במכתב של ר׳ ישראל מפולוצק (חברם ואיש סודם של רמ״מ ורא״ק), משנת תקל״ח, הוא כותב לחוץ־לארץ: 

			לכן אחב״י רחמנים בני גומלי חסדים הלא לכם ולנו לבנות בית אלקינו ועל כל ישראל להתחזק בישיבת ארה״ק. תיקר נא בעיניכם נפש אחיכם האומללים ... אשר הערו נפשם למות ... עורו והתעוררו למצווה רבה כזו כדי להחיות עם רב מישראל ... למען ישבו על אדמת הקודש לעורר חסד עליון בהתפלל עבור כלל ישראל, הלא לכם עשר ידות בארץ החמדה.2571 

			באור זה יש לראות גם את תיאור כשלונותיו של הרב דק״ק לבוב,2572 הנראה כמין ׳לעג לרש׳ שאינו יאה לאישיות צנועה כרמ״מ, ואשר בוודאי זכר את הפסוק ואת דברי התנא ׳בנפול אויבך אל תשמח׳. סבור אני שאין כאן נקמה אישית, אלא משום הוכחה נוספת לצדקת דרכו הרעיונית, שהרי ׳עזרני ד׳ עד כה שנתגרש מן השמים שלא ע״י פעולת אדם׳.2573 יתר על כן, אותו רב מכונה בפי רמ״מ ׳לץ׳, ׳מדון׳,2574 ׳רב מדון׳. האין כאן רמז, מצד מי שהוגה במונחים סימבוליים, לכוחות הטומאה הנקראים לא אחת ׳לצים׳? זאת ועוד, האם נתבדה אם נחשוב, שרמ״מ ראה בהתנגדותו מין חזרה בזעיר־אנפין על ההתנגדות הליטאית לחסידות, המתרחשת דווקא במוקד העניינים — בטבריה? אם אמנם נכון הדבר, הרי יש לראות משנה־חשיבות בפרט האוטוביוגרפי שמספר רמ״מ בהמשך המכתב: ׳ובעזרתו ית׳ נתישבתי בדירת הרב מדון הנ״ל׳. לאמור, אין זו שמחה לאיד אלא אות משמים, כביכול, על דחיית ההתנגדות ועל צדקת דרכו שלו. זו אחת היא, ואין בלתה. והרי מיד הוא כותב: ׳ומובטחני בהש״י כי נתעלה עילוי אחר עילוי עד שנתעלה לעבודתו ית׳ בכל מקומות ממשלתו, ונזכה כולנו[!] לחזות בנועם ה׳ ולבקר בהיכלו׳. כמובן, בנקל אפשר לראות באלה משאלות או דברי ברכה רגילים, מקובלים, אך איני שותף להערכה זו. רמ״מ הוא מן הממעטים בדיבור, ושעה שהוא מתבטא — בדרושיו ובאגרותיו — יש לקרוא היטב גם בין השיטין. בעומק חכמתו הוא הצפין את כוונתו האמיתית האקטואלית (ואין הוא ראשון הנוהג כך). 

			זאת ועוד, בציטוט האחרון דילגתי על משפט קצר: ׳וב״ה כל הספרים נכנעים לפני׳. אין צריך לחזור ולתאר את המאבקים השונים בצפת בין הספרדים לבינו, שכבר עסקו בהם חוקרים, ווהדברים גלויים לכל קוראי האגרות. אולם במשפט המצוטט אני רואה חשיבות בכך, ששלוש שנים ומחצה לאחר עלייתו רמ״מ כותב שזכה להכרתם של הספרדים והאחדות שוררת ביניהם. והרי כבר בתקל״ח אף שידך2575 את בנו עם בת של אחד מחכמי ועשירי הספרדים. האם לא נוכל לראות בכך סימן נוסף, בהרהורי לבו, שמשמים מצליחים את דרכו, ואש המחלוקת הולכת ודועכת? ועוד הוא כותב באותו מכתב: 

			והנה כבר נתיסרנו בח״ל מרשעים. אבל לא מנהם ולא ממקצתם מה שמצאתנו בכאן. ועתה הודינו לאלקים עליון לאל גומר עלינו ב״ה אשר לא השבית לנו גואל, פדה בשלום נפשנו ויעל משחת חיינו, הקים מעפר דל מאשפות הרים אביון, בעת בא חביבי הרבני המופלא מו״ה שלמה זלמן הכהן משולח שלנו שלם בגופו שלם בממונו. חסדי ד׳ כי לא תמנו, נס בתוך נס, ותחבולות מלחמה עם הפקיד2576 כפי המדבר אליכם, ובידו כתבים ופסקים מכת״ר בהסכמת הרב הגאון הישיש והסכמת גבאי א״י דק״ק בראד, לתקן העבר בסילוק חובות יחיד וציבור ... ומי יוכל לספר עזוזו ונפלאותיו אשר עשה עמנו, והיא אתחלתא דגאולה, כי נתגדל ונתקדש שמו הקדוש בעיני כל, תפול עליהם אימתה ופחד.2577  

			הרי כאן דברי מפורשים, שהוא רואה במאורעות ׳נס בתוך נס׳, ו׳אתחלתא דגאולה׳. המעיין יקרא בהמשך המכתב ויוָוכח באווירה המשתקפת ממנו, כפי שניסיתי לציירה. 

			נדבות כסיוע לגאולה 

			אפשר גם להצביע על מערכת אגרותיו וטיעוניו של רמ״מ כלפי אנשי הגולה בבקשות תמיכה, שכן הוא רואה מערכת סגורה, מעגל אחד שהוא והם נמצאים בו. אמנם כבר לפניו הועלה הטיעון שיושבי א״י מתפללים תחת שער השמים למען אחיהם בגולה וכיוצא בכך. היתה זו אפוא מעין עסקת חליפין — תפילה תמורת תמיכה.2578 אך דומה שאצלנו מודגש ׳שאנחנו צדיקים ועוסקים בתורה ובעבודה תחת שער השמים׳,2579 ולכן אנו מממשים את ייעודה הנוכחי של ארץ־ישראל, כפי שהסברנו לעיל.2580 זוהי שעה שאסור להחמיצנה כי קרובה ישועה לבוא, וכאמור, אנו שרויים בתקופת אתחלתא דגאולה. 

			ניסיתי אפוא לקרוא את כתביו של רמ״מ כמכלול, אידיאי והיסטורי, שכן הם משלימים אלה את אלה. היסודות המרכזיים בתפיסתו הם: מעמדה של ארץ־ישראל, הדחיפה המשיחית, המשמעות החיובית של ההתנגדות, לקחי הייסורים והנסיונות, אתערותא דלתתא של הפרט והכלל, שלום ואחדות, ייחוד השכינה בארץ־ישראל. צירוף כל אלה, יחד עם כוחו הספיריטואלי, כיוֵון את דרכו — במטרות ובאמצעים. הווה אומר, העלייה לארץ אינה פועל יוצא מן האכזבה, אלא האכזבה (שבוודאי היתה) נתפסה כחוליה בשרשרת של תנאים או אירועים, הגלומים בחוקיות הטבעית של סדרי הגאולה, ויחדיו הם משתלבים בהתעוררות המשיחית שאחזה אז בלב חלקים בתנועה החסידית. 

			רבי אברהם קאליסקר הגדיר פעם את דברי רמ״מ: ׳שרשיהם אמונה וענפיהם תבונה׳.2581 בשינוי קל הייתי אומר, שרמ״מ פעל מלכתחילה בשילוב של אמונה ותבונה שענפיהן תבונה מעשית. 

			מכאן נעבור לתלמידו־חברו, ר׳ שניאור זלמן מליאדי, ונראה בו פנים משלימים בכיוונים אחרים. היסודות העיוניים בתורת רש״ז הם קבליים במובהק, ומשלא זכה לעלות בגופו לארץ־ישראל, הרי פעילותו המעשית מתמקדת בהשלמה למעשי רמ״מ. זאת ועוד, לעומת מאמצינו לחשוף את הגנוז בעולמו של רמ״מ, הרי החומר על עולמו של רש״ז הנמצא בידינו נוח וברור בהרבה. לפיכך נדון בו ביתר הרחבה. 

			תפיסת עולמו של רבי שניאור זלמן מליאדי 

			הדיון בנושא ארץ־ישראל בכתבי רש״ז בא בדרך כלל בשני מישורים: עיוני ומעשי. המישור העיוני קשור בדרשות על פסוקים ומאמרי חז״ל — לעתים הדרשה נושאת אופי של דרשנות לשמה, או שהיא צומחת כמאליה בעקבות אסוציאציות סימבוליות המתבקשות כביכול מאליהן. אך פעמים רבות גם למישור העיוני מתלוות השלכות מעשיות חשובות, גם אם אלה אינן מובלטות במידה הראויה. ואילו המישור המעשי מצוי בעיקר באגרות2582 של רש״ז, שם מוטל דגש חזק על תחום הפעילות המעשית. ברם, כשם שהאגרות לא באו אך ורק בהצעת התביעות למעשה אלא הן כללו גם דברי תורה — שבעצם היו אמורים להכיל את הבסיס הרעיוני של דברי האגרת, בחינת הלכה למעשה — כך גם המישור העיוני: יש לראות בו לא אחת רקע ומצע הגותיים סמויים, שעל בסיסם נבנה עולם המעשה. תחילה נפתח אפוא במישור העיוני. 

			כאמור, מקצת מן המאמרים הדנים בנושא זה הם כלליים ובנויים על רעיונות קבליים מוכרים.2583 למשל, בעקבות עמדת הקבלה, הגורסת כי ארץ־ישראל מונהגת ישירות על־ידי השכינה, ואילו ארצות העולם — על־ידי שבעים השרים היונקים מעולם האצילות באמצעות השכינה, קבע רש״ז הייררכיה מתאימה. לאמור: בעוד שבחוץ־לארץ ההנהגה היא על־ידי עולם העשייה בלבד, הרי בארץ־ישראל, אפילו בימות החול, ההנהגה היא על־ידי עולם היצירה המתלבש ומאיר בעולם העשייה. יתר על כן, בשבת ההתעלות גבוהה יותר, והארת האצילות מתלבשת בעולם הבריאה ישירות מבלי מסך הביניים.2584 עניין זה מתברר במקום אחר, שם נאמר כי בחוץ־לארץ השפע היורד ממלכות דאצילות עובר התלבשויות רבות, דרך מלכות דבריאה־יצירה־עשייה, ואילו בארץ־ישראל נמשכת ההשפעה ממלכות דאצילות דרך מלכות דבריאה־יצירה בלבד. לאמיתו של דבר, אין כאן רק אבחנה במספר שלבי הביניים אלא גם במהותם. האור היורד בארץ־ישראל כמוהו כאור השמש החודר מבעד לזכוכית בהירה, ׳שלא נשתנה עי״ז אור וזיו השמש׳. מה שאין כן בחוץ־לארץ, שם האור ׳מתלבש׳ ומשתלשל בלבושים. תוך כדי כך הוא עובר מטאמורפוזה, משנה ממהותו, והאור המקורי נמצא מעומעם. לכך יש ביטוי נוסף: הגורם שהוא, כאמור, בבחינת ׳לבוש׳, שתפקידו לכסות ולהסתיר את האור, אינו אלא הקליפה. משמע, בחוץ־לארץ יש כח רב יותר לקליפה להעלים ולהסתיר את האור האלוהי. והוא שאמרו חכמים: גזרו טמאה על ארץ העמים.2585 אולם ארץ־ישראל אינה נתונה לשלטון הקליפות. היא ארץ הקודש.2586 לכן האור נשאר בזוהרו. 

			בדרשה אחרת2587 רש״ז מסביר, שזו הסיבה לחגיגת שני ימים־טובים של גלויות לעומת יום־טוב אחד בארץ, כי ההארה בחוץ־לארץ, שהיא דרך לבושים, נזקקת כביכול לשני ימים, בעוד שבארץ ההארה היא ישירה. המעניין הוא שיש לכך השלכה הלכתית מעשית מאוד. בשלחן ערוך שלו פסק רש״ז: ׳ולכן גם בני א״י הבאים לח״ל חייבים [ביום טוב שני] בקדושת היום אף שדעתם לחזור׳.2588 דעת בני אדם בטלה אפוא אצל סדרי האצילות. 

			הדברים שתוארו כאן נוגעים לצד המהותי, האוביקטיבי, של הארץ. ואין לשאול מדוע כך הם פני הדברים, כשם שאין לשאול מדוע צמח מסוים צומח דווקא במקום פלוני.2589 אך רשאים אנו לשאול, לאור הנחות קבליות, האם זהו מצב סטאטי? מה מקום האדם במערך זה? לכך עוד נשוב בהמשך. 

			מוטיב אחר, שאף הוא יונק בחלקו ממקורות קבליים אך ניכר בו פיתוח נוסף בתורת רש״ז, הוא חשיבות הקשר בין העליון לבין התחתון, הרוח והחומר, האידיאה ומימושה, בחינת ׳נעוץ סופן בתחילתן ותחילתן בסופן׳. לאמור, מקובל בספרות הקבלה לקשר את ספירת מלכות עם תורה שבעל־פה במובן זה שרובד זה הוא שמגלה באופן מעשי ומלא את רצון הקב״ה שמופיע בתורה שבכתב בצורה סתומה במקצת.2590 רש״ז דורש בעקבות זאת את הפסוק ׳ונתתי צבי בארץ חיים׳ (יחזקאל כו כ), לאמור, רצונו2591 של האין סוף נתון במלכות, ארץ החיים, קרי: מלכות ולא תפארת, שהיא סמל לתורה שבכתב. כלומר, הרצון האלוהי בא לידי גילוי אמיתי בשלב התחתון, במלכות. הוא גם מקור החיים המשפיע דרך בחינת תחתונה זו.2592 זהו רעיון רש״זי מובהק, הקושר בזיקה עמוקה בחינות תחילה וסוף, ראש ורגליים. כיוצא בדבר, מטבע הלשון ׳סוף מעשה במחשבה תחילה׳ טעון כאן פן נוסף. דהיינו, טעמי המצוות וסתרי התורה, בחינת ׳מחשבה׳, אינם מובנים אלא על־ידי ׳מעשה׳ המצוות הגשמי.2593 

			על כורחך עליך לומר, שארץ־ישראל היא מקום הגילוי המבורר של הרצון העליון, ושם לימודה וקיומה האמיתיים. אכן, רש״ז מזכיר לנו במקום אחר, שהמצוות המעשיות הנוהגות בחוץ־לארץ אינן מקיפות אלא כדי חמישית בלבד מכלל מצוות העשה.2594 כך שגם מבחינה זו ניתנת עדיפות לארץ־ישראל שבה אפשרי גילוי מלא של הרצון העליון. או כפי שנאמר בדרוש אחר: ׳שבא״י מקום המוכן לגילוי יחוד העליון׳.2595 

			מכאן נבין גם דרוש אחר2596 על הביטוי ׳ארץ זבת חלב ודבש׳. כידוע, יש שני סוגים מרכזיים של אהבה (בזוהר ועוד): אהבה זוטא ואהבה רבה. אהבה זוטא מושפעת מהתבוננות השכל, ובלשון הרמב״ם שרש״ז מצטט, אם כי בלא לנקוב בשמו, ׳כפי הדעת תהיה האהבה׳. ברם, יש אהבה נעלה יותר, והיא אהבה רבה, אהבה עזה, שרשפיה רשפי אש וניצוצותיה מקרינים למרחקים. המידות פועלות אפוא בהתלהבות רבה. רש״ז קושר זאת לפסוק האמור, דהיינו ׳חלב׳ הוא הכח המגדיל את אברי הגוף, ומשול כאן לאהבה רבה; גדול הימנו הוא ה׳דבש׳, בחינת מתיקות ותענוג, או על־פי המונח הידוע ׳אהבה בתענוגים׳. זו דרגה הנעלה גם מעל אהבה רבה, והיא עומדת בשיא היחס הדתי. ארץ־ישראל, שנאמר עליה באותו פסוק (שמות ג ח) שהיא ׳ארץ טובה ורחבה׳, רחבותה מתבטאת בכך שהיא עשויה לקלוט בתוכה בחינת אין סוף, שהרי ׳רחבה מצותך מאד׳ (תהלים קיט צו). כלומר, המצוות הן שיוצרות את כלי הקיבול הגדול לשמש משכן לאלוהות. והרי רווחת מאוד הצגת התכלית של בריאת העולם כדי ׳שיהיה לו דירה בתחתונים׳. הווה אומר, ארץ־ישראל, כמקום הגשמה מֵרַבּית של מצוות מעשיות, היא גם המקום האידיאלי לגילוי האור האלוהי.  

			משמע, השכנת אור אין סוף למטה, בארץ־ישראל, היא אפשרית אך מותנית בהשקעה מתאימה מצד האדם. מכאן דורש רש״ז את המשמעות הכפולה של השם המקראי ׳ארץ כנען׳: ראשית, מלשון הכנעה והתבטלות, דהיינו ריקון עצמיותו של האדם המקיים מצוה והפיכתו כלי לקליטת הרצון האינסופי. שנית, מלשון כנעני, סוחר.2597 לאמור, כשם שהמסחר מתבצע על־ידי מתן כסף וקבלת תמורה, כך במובן הרוחני נדרשת מסירות נפש להשגת תוצאות. משמע מכל זה, שאדם החפץ בארץ־ישראל חייב לזכור שזו דורשת הכנעה, התבטלות2598 ומסירות נפש.2599 והוא הדין במישור הרוחני של קיום המצוות.2600 למעשה, גם רמ״מ הביע הערכה זו, כפי שראינו לעיל, אך הוא הגיע לכך מכיוון שונה.  

			בכך אנו מגיעים לאחת הסוגיות המעניינות והסבוכות בשיטת רש״ז, שאלת הספיריטואליזם.2601 בהקשר שלנו נזקקים אנו לדרוש, שבו מתגלה עמדה אנטי־ספיריטואליסטית. המדובר בדרוש על המרגלים, שלפי הסברו של רש״ז הם ביקשו לקיים את המצוות ברוחניות, כמו אברהם אבינו ׳שקיים אותה ברוחניות שהמשיך כל האורות העליונים הנמשכים ע״י המצוות׳.2602 חיים רוחניים כאלה, לטענתם, אפשר לחיות במדבר ואין צורך להיכנס לארץ־ישראל ולהתחייב בעשייה גשמית. טעם אחר שהרתיע אותם היה החשש מפני ׳ארץ אוכלת יושביה׳, שכן הם ידעו את מעלתה הגדולה של ארץ־ישראל, שאפשר לקיים בה את כל המצוות המעשיות. לפיכך הם חרדו ש׳אם יהיה גילוי אור א״ס למטה כמו למעלה יתבטלו ממציאותם לגמרי׳. משום כך רצו להסתפק בהמשכות רוחניות. בהתנגדותו של משה רבנו משתקפת מאליה התנגדותו של רש״ז לרעיון הספיריטואליזם, וכנגדו העדפת חיי המעשה. התשובה לשני הטעמים (או הטיעונים) של המרגלים אחת היא ביסודה: ׳שהעיקר הוא ״לעשותם בארץ״ [דברים ד יד, בשינוי] דוקא׳, ו׳לעשות׳ פירושו לתקן, כפי שתרגם המתרגם את ׳ועשתה את צפרניה׳ (דברים כא יב). משמע, תפקיד המעשה הוא לתקן, ׳שיבקעו האורות את הכלים ויתגלו למטה ע״י קיום התורה ומצות שיקיימו בא״י, ובאתערותא דלתתא אתערותא דלעילא׳. וכל כך למה? מפני ׳שכל דבר שהוא גבוה ומרומם יותר בעצם יתלבש דוקא בדבר היותר נמוך׳. רעיון זה, החוזר ונשנה בכתבי רש״ז, מלמד כי דווקא בארץ־ישראל, מקום שבו חלה חובת קיום כל רמ״ח מצוות־עשה, היא המאפשרת את ההמשכה מבחינת ׳סובב כל עלמין׳ לשלושת עולמות בריאה־יצירה־עשייה. ואילו בקיום רוחני בלבד אין משיגים תוצאות נאותות. זאת ועוד, הרעיון הבסיסי השגור הוא ש׳נתאוה הקב״ה להיות לו דירה בתחתונים כו׳ ושיהיה נגלה לעיני כל בשר, ושיהיה הגילוי למטה כמו למעלה, ואדרבה ביתר שאת, ויתרון האור הבא מן החושך דוקא כו׳. כי באמת כל שהוא [ב]מדרגה היותר גבוה מאד מתגלה בדבר היותר תחתון דוקא ביתר שאת׳.2603 היינו, דווקא מתוך חשכת העולם הזה יש להעלות את האור, שהרי יתרון האור הוא דווקא זה הבא מן החושך, וזה אפשר רק על־ידי פגישה ממשית עם החומר והעלאתו למקורו. 

			המסקנה לענייננו היא, שארץ־ישראל היא המקום האידיאלי להגשמת התכלית העליונה: ׳עיקר כוונתו ית׳ שיהיה [לו] דירה בתחתונים דוקא׳.2604 

			מעתה, יכול אדם שישאל, האם גישה אידיאולוגית זו תישאר בגדר דרוש בלבד, מעין ׳דרוש וקבל שכר׳, או שמא גם תבוא לידי ביטוי מעשי. כאן אנו באים לאחת הפרשיות החשובות בחיי רש״ז: פעילותו הענפה למען העולים לארץ־ישראל. העיון בהערכתה של ארץ־ישראל — שניסינו לעשות כאן — מצד אחד; והבנת תורת הצדקה במחשבת רש״ז2605 — מצד שני, עשויים להסביר לנו מדוע כה התמסר רש״ז לנושא זה. מתברר כי פעילותו מוּנעת על־ידי הרעיונות, לפחות בחלקם, שהצגנו לעיל, ועליהם נוספו מוטיבים חשובים.  

			אין צריך לומר, שמעורבותו האישית של רש״ז בשל עלייתו של מורו־חברו, רמ״מ מויטבסק, שימשה מאיץ ליוזמותיו הברוכות. יש לזכור, שבשלב הראשון של העלייה המפורסמת, בשנת תקל״ז, נמנה אף רש״ז עם העולים. ואין זה משנה אם הוא עלה מפני האכזבה מן המתנגדים׳, או שמא מפני שדגל ברעיון הגאולה המשיחית, שיש לסייע בידה הלכה למעשה מתוך עלייה לארץ. כידוע, נשתהה רש״ז בדרך וחזר על עקבותיו, כנראה על־פי הוראת רמ״מ.2606 המקורות אינם מגלים הרבה בנושא עלום זה, וסביר להניח שרש״ז נתמנה למארגן התמיכה בעולים, ולפיכך הוחזר למקומו. באחת מאגרותיו הקדומות, בערך משנת תקמ״ט, כתב רש״ז אל חסידיו: ׳הלא ידעתם אם לא שמעתם את יקר תפארת גדולת מצות חיזוק ישיבת הארץ כי רבה היא. כי אם לקנין בית אחד לבדו דחו את מצות שבת החמורה, אף גם להחיות כמה וכמה נפשות נקיים, עובדי ה׳ בקדושה ובטהרה׳.2607 זהו חוט השני העובר כמעט בכל פניותיו של רש״ז: מצד אחד, חשיבות מצות הישיבה בארץ, ומצד שני, השפעת יושביה החשובים. בירור מפורט יותר ייערך אפוא בשורות הבאות. 

			בין עשר זכויותיו של רש״ז, חסידי חב״ד מונים את זכות ׳החזקת בני ארץ הקודש׳.2608 אף הוא עצמו זקף זאת לזכותו, ובשלב מסוים קטף את פירותיה של פעילותו.2609 לפי המכתבים המובאים בספר בית רבי,2610 רש״ז תלה את שחרורו מן המאסר המפורסם בפטרבורג, בשנת תקנ״ט, ׳בזכות אה״ק ויושביה׳. לאמור, דווקא את הטענה שהעלה המלשין רבי אביגדור לחובתו של רש״ז, דהיינו שכמות הכספים שאסף רש״ז עולה פי מאה[!] על הסכום שגוּיַס לפניו,2611 זקף רש״ז לזכותו. זממם של מלשינים שונים, שמצאו לנכון לגלות את אוזנה של המלכות כאילו רש״ז שולח מדי שנה בשנה כספים לטורקיה (שהיתה אז אויבתה של רוסיה) או לפלשטינא למטרה חשודה,2612 לא עלה בידם, ורש״ז שוחרר מכלאו.  

			בוודאי שהיו גם ׳מלעיגים׳2613 וגם מתנגדים, חלקם מבחוץ וחלקם מבפנים. כנגד החיצונים הוא כתב: ׳איה אפוא האיש אשר לא תתלהב לבו לקרוב ולגשת, אף שגם יתנגד מי, לאמר מה העבודה הזאת לכם׳.2614 המתנגד מבפנים היה רא״ק — ולא ניכנס כאן לפרטי המחלוקת ביניהם, שנידונה במחקרים שונים2615 — אשר בשלב מסוים החליט שלא יקבל עוד כספים שנאספו באמצעות רש״ז.2616 נגדו כתב רש״ז: ׳והיא שעמדה לנו לפדות חיי נפשנו מעצת החושבים לדחות פעמינו, ותעמוד לנו לעד, לשום נפשנו בחיים אמיתיים מחיי החיים׳. כלומר, עולה פה אמונה עזה בכך, שהמסירות שבה פעל רש״ז למען צדקה ליושבי ארץ־ישראל, תעמוד לו כדי להעלות את נפשו שלו אל מקורה, והיא תוכל להתגבר על כל הכוחות החיצוניים המונעים את ההתקשרות, כולל רא״ק וחסידיו, המסרבים ליהנות ממשלוחיו. 

			רש״ז קבע ׳הערכה׳ לגבי יכולתם הכלכלית של חסידיו, אם בעצמו ואם באמצעות חסידיו שמינה ונקראו ׳גבאים׳. הוא פיתח רשת מסועפת של שליחים, אשר חייבה הנהלת חשבונות מסובכת, שסייעה לו בתפקיד זה.2617 לשם כך היה עליו לנהל, בכשרון ובעדינות, תעמולה מתמדת שלא לצמצם את הנדבות,2618 אלא להגביר אותן. פעמים שהוא קורא לנדב ׳ביד מלאה ורחבה בריבוי אחר ריבוי מידי שנה בשנה׳.2619 ויש שהוא בא ׳כמזכיר ומזהיר שיסלק כל איש נדבתו לפני כל רגל ורגל שיראה לפני ה׳ בנפש טהורה, כאשר כתבתי באגרת הראשון׳.2620 לאחר מכן נמצא ׳מדי שבת בשבתו ולפחות מדי חדש בחדשו׳.2621 וכך גם נקבע בחרם שלושת הרבנים: ר׳ ישראל מפולוצק, ר׳ יששכר בער מלובאוויטש ורש״ז — ועוד נשוב לחרם זה — שיש לתת סכום ׳קצוב מדי שבוע בשבוע לקופת אה״ק׳.2622 בשלב מאוחר יותר קבע רש״ז, כי כל העובר על אחת מתקנות דלאזני יוטל עליו קנס לטובת קופת ארץ־ישראל.2623 

			הגוף שהקים רש״ז, ׳גבאי ארץ הקודש׳, שימש לו מעין מוסד קבע לא רק בכל הנוגע לענייני ממון של ארץ־ישראל. גבאים אלה הם שארגנו את תדירות הנסיעה של החסידים אל רש״ז,2624 והם גם שאישרו את רמתו הכלכלית של הנוסע אל הרבי — אם יש בכוחו לשלם עבור האש״ל שם.2625 הם שהיו ממונים כמובן על גביית כספים גם עבור פדיון שבויים. וכאן יש לציין את החידוש ביוזמתו: התרומה לא היתה רק חובה אלא גם זכות, ובתנאים מסוימים היה ניתן לשלול זכות זו. כך גזר על מי שלא ישתתף בפדיון שבויים ולא יתן ׳כפי הערכה אשר נערך עליו במזומנים, או לפחות במשכונות בטוחים׳, ירחיקוהו ואף ׳שלא לקבל ממנו מעות אה״ק׳.2626 איסוף הכספים כשלעצמו לא הספיק כמובן, ולפעמים היה צורך לגלות תושייה בדרכי העברתם לארץ. למשל, בשל מלחמת טורקיה־רוסיה, בשנים 1792-1787, נשלח הכסף דרך בראד לטריאסט, ומשם — לארץ.2627 אולם בדרך כלל נמסר הכסף לידיו של שליח שבא מן הארץ. מאחר שאירעו תקלות בשימוש בכסף שהצטבר עד בוא השליח, גזרו שלושת הרבנים שנזכרו לעיל בחרם שלא להלוות מכספי המעמדות לאיש.2628 רמ״מ אישר את החרם בשנת תקמ״ב, ׳כי הכסף הנ״ל הוא חיי נפשות׳.2629 

			מתברר שנושא ההלוואות מן הכספים, שעתים היו מוחזקים זמן רב, עורר בעיות רבות. זאת אפשר ללמוד מן ההתייחסות החוזרת ונשנית של רש״ז לנושא זה ומסגנונו החריף בדברו על כך. למשל, ׳דרשנו וחקרנו היטב בתלמוד ופוסקים, מראשון שבראשונים עד אחרון שבאחרונים, ויגענו ומצאנו בע״ה דין זה, שלא התירו אפילו בהלואה, ואפ׳ למצוה רבה מפורש לאיסור גמור מדינא דגמרא, בלי שום חולק׳.2630 וביתר פירוט באגרת אחרת: 

			ראה ראינו את עני מקצת בני עמינו הממונים על המעות ... שמחמת חסרון הידיעה מתחסדים וחפצים להרבות במצות ולעשות גמ״ח במעות אה״ק והיא מצוה הבאה בעבירה, כי הוא איסור גמור ועון פלילי הוא, ע״פ דין תוה״ק כמבואר בדרז״ל, אפי׳ להלוות בשכר וכש״כ בחנם אפי׳ לבטוח גדול הן לאחרים הן הגבאים לעצמן אפי׳ למצוה. כי המעות הן כבר של חכמי אה״ק וכל היכי דקיימו ברשותא דמרייהו קיימי ואסור להוציאם שלא מדעתם. ולפי שראינו גודל המכשלה שיצאה מהעם המתחסדים האלו שהן גרמא בנזקין, שבאו מקצת מעות לאיבוד לגמרי בשנה זו, ועל המוֹתר עברו בבל תאחר, שעי״ז נתאחרו השילוחין והילוך המעות, גזרנו כו׳ לעשות סייג לד״ת, שמכאן והלאה לא ירים איש את ידו להלוות אפי׳ פ״א [=פרוטה אחת] הן לעצמו הן לאחרים.2631  

			משמע, נוסף על האיסור ההלכתי כשלעצמו, אירעו תקלות שעה שהגיעו שליחים מארץ־ישראל ולא היה כסף תחת יד הגבאים, או שהכסף הלך לאיבוד מסיבות כלשהן. רש״ז אף דחה את הערובה שנקטו, לקבל משכון, וכך כתב באחת מאגרותיו אל ׳גבאי צדקות אה״ק תובב״א׳: ׳נא ונא הזהרו בנפשותיכם לבלתי עשות מצות אנשים בלתי מלומדים ... להתחסד חסידות של שטות והבל להלוות מעות אה״ק אף על משכונות כסף וזהב ואפי׳ לדבר מצוה. ומצוה הבאה בעבירה גדולה היא, כאשר בינותי בספרים ספרי התלמוד והפוסקים׳.2632 אף־על־פי־כן היו חריגות, ורש״ז מתרעם על כך: ׳ומדי דברי זכור אזכרנו ותשוח עלי נפשי על לא טובה השמועה ששמעתי ותרגז בטני, אשר באיזה מקומות עברו תורות כו׳ חלפו חוק ופרצו גדר למעול מעל בה׳, ועברו על החרם אשר החרמנו פה, והסכימו עליו רבותינו שבאה״ק שלא להלוות מקופת אה״ק לשום דבר מצוה בעולם, בין לעצמו ובין לאחרים. והוא איסור גמור מדינא, כי מאחר שכבר הופרשו המעות לשם ארץ־ישראל זכו בהם אחינו שבא״י, וכאלו כבר בא לידם, וחומר החרם ידוע לכל׳.2633 באגרת אחרת הוא הביע את אכזבתו: ׳ואני לא האמנתי על שום אדם מאנ״ש שימלאו לבו לעבור ע״ז [=על זה] ביד רמה, אך עתה שמעתי ותרגז בטני לקול הקורא׳.2634 

			ברם, המציאות המסתתרת מאחורי ההלוואות הללו, והיא עולה ממקורות רבים אחרים, אינה אלא מציאות עגומה של פרנסות דחוקות. באחת האגרות היפות של רש״ז, שהוא מעודד בהן את חסידיו ומסביר להם בנועם — אך בלשון החלטית — את חשיבות הצדקה לעניי ארץ־ישראל, הוא דורש מצד אחד ׳להודיע לי במכתב שמות האנשים הממלאים ידם לה׳ לסלק כל נדבותיהם ... לתת עליהם ברכה ולזכור חסדם וטובם כל הימים׳. ומצד שני, אין הוא מתעלם מקשי היום שבקרב מחנהו, והוא מבטיח כי ׳אולי יתן ה׳ בלבי לחזק ידים רפות׳. ׳אולי׳ זה הופך לוודאי, שכן ׳בדרך שאדם רוצה לילך מוליכין אותו, והכל מסייעין למלאכת שמים׳.2635  

			גם במקום אחר הוסיף רש״ז למאמר חז״ל: ׳״אין ישראל נגאלין אלא בצדקה״2636 — שיעשו גם אם יהיו פטורים מדינא׳.2637 ואם אכן אותנטי הוא המשכה2638 של אגרת זו, שנדפס בידי ח״א ביחאווסקי,2639 יתברר לנו שרש״ז הגשים דרישה זו הלכה למעשה. מתוך אותו המשך נראה, כי למרות מצוקתו הכלכלית לא היסס רש״ז ׳ללוות ממקום אחר בהכשר ויתרון [=ריבית] למלאות מקומם וערכם׳ של ׳אנשי מעשה הצדקה וחסד׳ שנתדלדלו בצוק העתים. גם היה מקרה שנזדמן ׳ציר נאמן׳ מחוץ־לארץ שעלה לארץ־ישראל ושלחו בידו תרומות, ואילו רש״ז נזקק ללוות כסף ובלבד שלא להחמיץ את ההזדמנות. על כך הוא מספר באגרת אחרת: ׳אני כבר לויתי ושלחתי לאה״ק׳.2640 

			רש״ז נאה קיים ונאה דרש. הוראה מפורשת ללוות כספים כאשר אין כסף מזומן מצוי תחת ידי החסיד, בבוא אליו שליח צדקה, עולה בכמה מאגרותיו. כגון: ׳מוטל על כל אנ״ש שבכל עיר ועיר להשיג הלואה׳.2641 מקצת מן האגרות היו מיועדות אל החסידים, מקצתן אל הגבאים, מקצתן אל אלה ואל אלה כאחד. אין הוא נלאה מלזרז אותם, כי לפי תפיסתו, ׳זאת היא מדת ודרך קדש העליון להיות עולה מעלה מעלה ולא לירד ... להוסיף ולא לגרוע ח״ו מכל הנדבות נדבה לה׳ אשר הובא בשנים שעברו׳. וככל שנגרום להתבססותו של היישוב בארץ, כאמור ׳בצדקה תכונני׳, הרי יש בזכות זו ׳להעלות נפשנו עמה בעילויה עד רום המעלות׳.2642 נעמוד על כך עתה ביתר הרחבה. 

			נימוקים שונים העלה רש״ז להצדקת התרומות. מהם נימוקים בדבר האפשרות שעשויה לצמוח תועלת חומרית מהתרומות, מהם שעוסקים ברווחתם ובטובתם של המקַבלים, ומהם שעניינם שיקול קבלי ואידיאולוגי. אנו מוצאים בטיעונים סיבה פשוטה: ׳כי אם כה תעשו כמצווה עלינו גם ה׳ יתן הטוב בכל מילי דמיטב׳.2643 כלומר, ׳טובה תחת טובה׳. שכן לפי תפיסתו של רש״ז, ׳אנו מאמינים בני מאמינים,2644 כי הצדקה אינה רק [=אלא] הלואה2645 לקב״ה׳, והוא עתיד לפרוע בעולם הזה. למרות שכרגיל ׳שכר כל המצות ליכא בעוה״ז׳, יצאה צדקה שמקבלים את גמולה ׳בכפליים בעולם הזה ... לפי שהוא טוב לבריות׳. נימוק זה מעניין למדי, מפני שיסודות חברתיים מצויים במשנת רש״ז במידה מועטה ביותר. אכן, באגרת אחרת רש״ז משקיף על טובת הנותן כמעורבת עם טובת המקבל: ׳עור בעד עור וכל אשר לו יתן בעד נפשו שלא תהי׳ גלמודה בארץ נכרי׳ רק כלולה ומוכללת עם נפשות אביונים נקיים וקדושים אשר באה״ק המה ע״י מתן דמים המעורבים וכסף המטהר נפשו. וכל פרוטה ופרוטה שבכאן מצטרפת שם לחשבון גדול להחיות נפשות ממש העטופים ברעב׳.2646 כלומר, דמים־כסף של הנותן מתערבים בדמים־גוף של המקַבל. במלים אחרות, כסף של ׳נפש גלמודה׳ שבנכר מתעלה באמצעות ׳נפש נקייה׳ שבארץ־ישראל שהיא חסרת כסף. והרי אדם מסוגל לתת כל הונו כדי להציל את נפשו.  

			מוטיב מרכזי בקבוצת הנימוקים לטובת הנותן הוא שאנשי הארץ הם בני מעלה גבוהה מאוד, וכי הם מתפללים לרפואת אחיהם שבגולה.2647 למשל, ׳אנשי הקדש השוכנים עתה באה״ק הם צדיקים וחסידים ואנשי מעשה ... ומתפללים תמיד על בריאותנו, בריאות הגוף והנפש, ופרנסתנו, אשר מפיהם אנו חיים׳.2648  

			יש שנאמר שהם מתפללים על קברי תנאים ואמוראים שבארץ עבור אחיהם שבגולה,2649 או שבכלל עולות התפילות מארץ־ישראל שהיא שער השמים. בהקשר לדברים הללו כדאי להזכיר את שהונהג בשנת תקמ״ה, על־ידי רמ״מ, כי כל תורם מקבל קבלה ובה מפורטים ׳נדריהם ונדבותם׳ ואף ׳משאלותיהם׳, ומנהיגי החסידים מתחייבים כי ׳לעולם לא נחדל ... להעתיר עבורם בכל עת מצוא, זו תפלה, ערב ובקר וצהרים׳, ׳כיד ה׳ הטובה עלינו׳.2650 למעשה נמצא שאף רש״ז עצמו עודד אותם בכך שיזכירם לטובה, ׳לתת עליהם ברכה ולזכור חסדם וטובם כל הימים. ועל הטוב יזכר שמם, היטיבה ה׳ לטובים ולישרים׳.2651  

			לעתים באה באגרות קריאה להרבות בצדקה למען ארץ־ישראל, אך ללא הנמקה מיוחדת.2652 אולם בדרך כלל, בדברו על נושא זה, רש״ז מעלה את הקשר ההדוק בין צדקה לגאולה.2653 אף כאן יסודו של דבר במאמר חז״ל מפורש: ׳גדולה צדקה שמקרבת את הגאולה׳,2654 אך חשובים הם הסבריו של רש״ז לעניין זה המשתלבים במסכת שיטתו. 

			מתוך שראה רש״ז בצדקה גאולת השכינה ׳על ידי פדיון נפשותיהן, הם חלק ה׳ ממש, מידי החיצונים׳, הרי הוא יכול לטעון שחשיבות גאולה זו עולה במיוחד בצדקה למען יושבי ארץ־ישראל, שהרי זו מסמלת את השכינה. צדקה מחזקת את השכינה ׳להקימה מעפר מעט מעט עד כי יבא שילה׳.2655  

			הסבר אחר, אף הוא נשען על הרעיון השגור, ׳שבצדק[ה] אחת מעלה הרבה מנפש החיונית, מה שלא היה יכול להעלות ממנה כל כך כחות ובחי׳ בכמה מצות מעשיות אחרות׳. והרי תכלית ירידת הנשמה ׳היא ממש דוגמת סוד גלות השכינה לברר ניצוצין׳.2656 בהסברים אלה מתקשר רעיון הצדקה עם תקוות משיחיות,2657 ואין ספק שרש״ז ראה במעשה יישוב הארץ אתחלתא דגאולת השכינה.2658  

			תפיסה זו מקרבת אותנו יותר להבנת היחס הרעיוני לצדקה למען יושבי ארץ־ישראל, היות שארץ הקודש מסמלת את השכינה, ואף מעשה הצדקה משמש מעשה של חיזוק השכינה וגאולתה, הרי ברור שכאשר שניהם כרוכים יחדיו — הם בעלי עָצמה רבה. לפיכך חוזרת ההדגשה: ׳ובפרט צדקת א״י שהיא צדקת ה׳ ממש׳,2659 או: ׳ובפרט בצדקה וחסד של אמת שעושים עם אה״ק תובב״א׳,2660 או: ׳ובפרט מן הפרט כשזורעין באה״ק התחתונה המכוונת כנגדה ממש, שהזריעה נקלטת תיכף ומיד בארץ העליונה בלי שום מניעה ועיכוב בעולם מאחר שאין שום דבר חוצץ ומפסיק כלל בין ארצות החיים, כי זה שער השמים, משא״כ בחו״ל׳.2661 באגרת משנת תק״ן בערך, רש״ז כותב:  

			גדולה צדקה שמקרבת את הגאולה ואין ישראל נגאלין אלא בצדקה, ועאכו״כ צדקה שעושים עם הארץ עצמה האבלה מבלי בניה לנַחמה בכפלים בהיות בני[ה] בתוכה בשמחה ובטוב לבב בתורה ועבודה. ומי חכם ויבן את אלה ענין קירוב גאלתנו ופדות נפשנו וכל הנשמות וכל העולמות עליונים ותחתונים המחכים לישועת ה׳ ממש כו׳ לאור באור ה׳ אשר באה״ח [=בארץ החיים] תובב״א אשר אין כל כסף נחשב למאומה לקירוב רגע א׳, ע״כ כל איש נלבב ילהיב לבו ונפשו, בוזו כסף בוזו זהב ואין קצה. ובגלל הדבר הזה יברכם השי״ת בכפליים׳.2662  

			קשר נוסף לעניין הגאולה יש למצוא באגרת שבה מסביר רש״ז את קיום שלושה עמודי העולם — תורה, עבודה וגמילות חסדים — כביטויים של תשובה עילאה. בעניין הצדקה חל דבר זה במיוחד על עניי ארץ־ישראל, אשר ׳ביד כל כללות ישראל להתדבק א״ע [=את עצמם] בארץ שלמעלה ע״י עבודתם הטוב׳. עניים אלה הם ׳עניים מהוגנים׳, ועל־ידי ׳צדקה שלמטה יש עליה לצדקה שלמעלה להתחבר עם צדיק יסוד עולם, ואז מזדווגין ברא עם ברתא, אבא ואימא, כי גבוה מעל גבוה, ואז נתעורר רחמים גדולים ונמתקים כל הדינים, ואימא מרחפת על בניה, הם ישראל, לקנחם מצואתם ומטינופם ... ואז נתכפר ונתקנח כל העונות ישראל׳.2663 כפרת עוונות אות היא לקץ הגלות.  

			בהמשך אותה אגרת אנו למדים הבדל עקרוני חשוב בין אנשי הארץ לאנשי חוץ־לארץ. בחוץ־לארץ רק ׳צדיקים גדולים׳ יכולים לקשור עצמם למלכות באמצעות צדקה, ולא כן ׳ההמונים׳. ואילו בארץ־ישראל, שהיא מכוונת כנגד הארץ העליונה, נתונה האפשרות ׳ביד כל כללות ישראל׳ להידבק למעלה. הווה אומר, אדמת הקודש כשלעצמה, היונקת במישרין ממקורה, מאצילה על יושביה זיקה סמויה, שמתממשת בעת עבודת ה׳. 

			תפיסה עקרונית זו היא שמסבירה את הדרשה על זבולון ויששכר, שתואמת לכאורה, בחלקה הראשון, את מצב היחסים בין לומדי התורה לתומכיהם גם בחוץ־לארץ. אולם בהמשך הדרוש רש״ז מעלה את הייחוד של אנשי ארץ־ישראל, הדבוקים באהל העליון, ועל כן התומך בהם נמצא מחזיק את הייחוד העליון. וכה דבריו: 

			כתיב שמח זבולון בצאתך ויששכר באהליך. כי הצדיקים העוסקים בתורה ובעבודה הם נקראים בשם מחצדי חקלא, שמכריתים וקוצרים כל הקליפות והחיצונים המפרידים זווג עליון, המתהווים מעונות ישראל ... והצדיקים הללו נכנסים לשכון בתוך האהל מועד, הוא השכינה הנקראת אהל כידוע ... והנה שבט יששכר שכנו בתוך אהל זה, ומי גרם האהל הזה, שבט זבולון שהחזיקו את ידם, כידוע. והנה שמח זבולון בצאתך, הגם שאתה יוצא לעסוק בדבר הרשות, משא ומתן וכיוצא בזה, ואין ראוי לשמוח כי אם בשמחה של מצוה, עכ״ז שְמַח, וכ״ז כי יששכר באהליך, מה שיושב באהל העליון, אהל של תורה, הוא אהליך, כי אתה עשית לו את האהל הזה, כנ״ל. וזה יש לך לדעת, שכל המחזיקים צדיקי א״י, אשר הצדיקים הללו דבוקים באהל עליון וגורמים יחוד למעלה, אזי ממש מחזיקים הללו גורמים היחוד הזה ... והם ממש שושבינין לקוב״ה ושכינתיה.2664  

			גישה זו חוזרת רבות אצל רש״ז. למשל, מצד אחד ישבח אותם שהם נותנים ׳לנו יד ושם טוב מבנים ובנות שהם בעלי תורה ובעלי מצות ... הבוטחים בה׳ ועושים טוב לשמו הגדול השוכן בארצו ונחלתו ... שזן ומפרנס כביכול את השכינה ... השוכנת בארץ על יושביה המחזיקים בתורת ה׳ ועבודתו ועומדים לפני ה׳׳.2665 ועם זאת, יש כמובן — על־פי דרכה של הקבלה — השפעה חוזרת של השכינה: ׳ובמעשה הצדקה, שהיא המשכת החיות לדלים ואביונים דלית להו מגרמייהו כלום, בזה מעוררים למעלה כביכול המשכת ההשפעה מבחי׳ מחשבתו ית׳ הנעלמה ... לבחי׳ דיבורו ית׳ [=ספירת מלכות, שכינה] ... להחיות כל העולמות עליונים הרוחניים והתחתונים הגשמיים׳.2666  

			אולם הגם שמבחינה עקרונית גם פשוטי עם, כביכול, החיים בארץ, יש להם אפשרות בכח להתעלות, רש״ז חוזר ומדגיש דווקא את בעלי המעלה היתרה, שמא משום שראה בעליית רמ״מ וחסידיו הזדמנות בעלת עצמה מיוחדת, שאולי תביא בכנפיה את הגאולה המיוחלת. הרי כך הוא מכנה אותם: ׳הרבנים הק׳ ... נקיים וקדושים כאלה אשר לא הניחו כמותם בחו״ל׳.2667 או: ׳נקיים וקדושים אשר באה״ק המה׳.2668 במיוחד כדאי לצטט שיר מזמור לתושבי ארץ הקודש, שלפי רוחו ותכנו נראה שנכתב קודם שפרץ הסכסוך בינו לבין רא״ק: 

			והנה אנשי הקדש השוכנים עתה באה״ק הם צדיקים וחסידים ואנשי מעשה, אשר קנאה ושנאה אין בהם, יושבים ועוסקים בתורה ובעבודה בהתלהבות ודביקות גדולות בארץ אשר עיני ה׳ שם, פונים מכל עסקי הזמן ועניני עוה״ז עד שממש מופשטים מגשמיות לגודל קדושתם, ודבוקים בארץ העליונה, כל חד לפום שיעורא דיליה וכפום דרגיה.2669  

			עד כדי כך הוא מפליג בשבחם שהוא קובע, כי ׳הצדיקים הגדולים אשר בארץ יכולים להשיג עכשיו בא״י השגות עליונות יותר אפי׳ ממה שהשיגו צדיקים כמותם בזמן הבית׳.2670 ואם לא די בכך, הרי כדוגמה מובא האר״י, שהשגותיו העצומות ידועות לכל. קביעה זו הולכת בד בבד עם לגיטימציה הלכתית. כידוע, ההלכה קובעת הייררכייה וסדר קדימות של הזכאים לצדקה.2671 אולם לפי רש״ז, מתן צדקה ליושבי ארץ־ישראל הצדיקים קודם אפילו לפרנסת בני המשפחה: ׳שאשתו ובניו של אדם קודמין לַכל על־פי התורה חוץ מצדיקים שבדור שהן קודמין לבניו ... וצדיקים שבא״י קודמין לצדיקים שבחו״ל לבד מזאת שלא הניחו כמוהם בחו״ל׳.2672 לבסוף נציין, כי באגרת הפקוא״מ באמשטרדם משנת תק״ץ, נמסרים היסודות שמוסד ה׳חלוקה׳ נשען עליהם, ובכללם כאלה הנזכרים לעיל, כגון: צדקה לארץ־ישראל כמוה כפדיון שבויים, ואין לך מצוה גדולה הימנה;2673 חשיבות התמיכה בגאונים וקדושים העוסקים בתורה; וכדומה.2674 

			לסיכום, העלינו כאן כמה יסודות אידיאולוגיים־קבליים במשנת רש״ז על ארץ־ישראל, ועמדנו על הפעילות הענפה שנקט לשם איסוף כספים לטובת יושבי ארץ־ישראל. המיוחד שברש״ז הוא השילוב של הצד הרעיוני והצד המעשי, תוך העלאת מערכת מסועפת של טיעונים. בכך כמדומה הוא שונה מכל בני זמנו במחנה החסידי. לא הגיע אלינו עושר כזה מיד אישים שישבו בגולה — לא במישור הרוחני ולא במערכת הכספית — ואף אותם שעלו לארץ, לזמן קצר או ממושך (כמו: ר׳ אברהם גרשון מקוטוב, ר׳ מנחם מנדל מפרמישלן, ר׳ מנחם מנדל מויטבסק, ר׳ אברהם מקאליסק, ר׳ יעקב משיפיטובקה, ר׳ נחמן מברסלב ועוד), לא הגיעו בכתביהם או באגרותיהם לשיטה ברמה כה גבוהה כזו של רש״ז. נראה כי שנות הפעילות הרבות שזכה להן זיכו גם אותנו בעושר זה. 

					2549	ראה לעיל, הערה 16. רמ״מ גם דרש שכל הכסף הנגבה בחוץ־לארץ יהיה מונח במזומן, ולא יוציאו ממנו אף לדבר מצוה, ואף לא כהלוואה, כי ׳הוא חיי נפשות׳, והוצאות ארץ הקודש מרובות (וראה גם להלן בין הפניות 107-100), למרות שהם חיים בצמצום גדול. רמ״מ בטוח, ש׳אם דעתינו תהי׳ צלולה באה״ק בהרווחה בלי טרדת הפרנסה, יהי׳ תועלת גדול לנו ולכל ישראל. כן באמת אנחנו בטוחים בו ית׳׳ (ט ע״ב). דרך אגב, מן הראוי להזכיר את עמדת ר׳ אליעזר פאפו, אשר בספרו המפורסם פלא יועץ, ערך ׳ארץ־ישראל׳, הזכיר טענה רווחת כנראה נגד העולים, הנופלים כביכול כנטל על שכם הציבור רק בגלל קיום המצוה של ישיבה בארץ־ישראל. בתשובתו, פאפו אינו דוחה טענה זו, אלא מרכך אותה, לאמור: כל עוד מספר העולים הוא קטן, אז גם אם הם חסרי אמצעים — מן הדין לתמוך בהם. והוא מוסיף דימוי פיקנטי: ׳כבר כתבו הפוסקים כי מ״ש [=מה שאמרו] בעצם עניי עירך קודמין הוא עניי א״י כי הם הנקראים עניי עירך באמת, והם יושבים שם כתרנגולים בלוליהם, אינם יכולים להרויח׳ וכו׳. 

				

				
					2550	כמובן, אין חידושים מיוחדים בהערכות הקצרות שהוא משמיע על ארץ־ישראל, כגון: ׳א״י היא השכינה בעצמה׳ (פרי הארץ, מכתבים); ׳א״י שהיא כ״י׳ (שם, פרשת מטות); וכן בפרשת קרח: ׳שכינה א״י׳. בפרי הארץ, פרשת בשלח, הוא רואה בארץ ישות רוחנית. ארץ־ישראל ניזונה על־ידי הקב״ה ולא על־ידי שר, והמזון היורד שם הוא רוחני, ׳כמבואר בס׳ חסד לאברהם [של ר׳ אברהם אזולאי]׳. באגרת מתקמ״ז הוא מדבר על ההבדל בין הארץ וחוץ־לארץ ובין ישראל שבארץ ושמחוצה לה (אגרת א בפרי הארץ; ברכת הארץ, כט ע״ב; לקוטי אמרים, מכתב ד, ז ע״א, ועוד). או: א״י היא ׳חמדת הלבבות משוש הרעיונות אשר מי יוכל לספר זיו זוהר הודה, וקדושתה עליה אף בעת חורבנו׳ (מכתב סח, סה ע״א).

				

				
					2551	לקוטים יקרים, חמוש״ד (לפי פרידברג: זאלקווא תק״ס), כז ע״ב. וראה גם במקבילה שביושר דברי אמת, קונטרס ב, אות ה, מונקאטש תרס״ה, כד ע״ד. אגב, כדאי לציין את התארים שמכנה ר׳ אברהם העליר את אחיו, ר׳ משולם פייבוש: ׳אחי החריף החסיד מפורסם המושלם גדול בישראל מוה״ר משולם פייביש נרו יאיר׳ (זריזותא דאברהם, ד״צ ברוקלין תשי״ב, ריש פר׳ שלח, ובמקומות נוספים). ויפה הגדירה אותו רבקה ש״ץ: ׳המצפון החי של החסידות׳ (ש״ץ, חסידות, עמ׳ 69).

				

				
					2552	ראה תשבי, הרעיון, עמ׳ 45-1. תשבי הביא מקצת דוגמאות מבית מדרשו של המגיד, ובכללן רש״ז, אך לא את רמ״מ. 

				

				
					2553	חשוב להעיר, שבאותו זמן היו מגמות שראו את ארץ־ישראל כישות רוחנית. לדוגמה, בן־גילו של רש״ז, החוזה מלובלין, כותב: ׳בכל מקום שאנו עושים רצונו ית׳, גורמים עליה לארץ־ישראל, הגם שאנו בארצות אויבינו ... וזה ״אוהב צדקה ומשפט״, בכל מקום ... בזה גאולה תתנו לארץ [ישראל]׳ (זכרון זאת, סוף פר׳ בהר). אמנם במקום אחר כתב, כי למרות ש׳מושבעים אנו שלא לדחוק את הקץ ... אעפ״כ ... טוב התעוררות שלנו׳ (דברי אמת, סוף פר׳ כי תצא). אפשר להרבות דוגמאות לכך, ולא נאריך במסגרת זו. 

				

				
					2554	ראה לעיל, פרק ראשון, ערך ׳אין האור ניכר׳. השווה גם להלן בגוף המאמר, ליד הפניה 28.

				

				
					2555	פרי הארץ, כח ע״ב.

				

				
					2556	וראה גם לעיל בגוף המאמר, ליד הפניה 26. לא מקרה הוא, כנראה, שגישה דומה מובעת אחר־כך אצל ר׳ אברהם מקאליסק, תלמידו־חברו של רמ״מ, הכותב: ׳כמה היפוכים וגלגולים ומאורעות עידן ועידנין יחלפו על כל אחד מבאי הארץ עד כי מתדיר [=מתאחז] ליה בה ... ולא לקלים המרוץ לא יום ולא יומיים לא חדש ולא שנה כי אם ברבות השנים עד יעברו ימי הקליטה ... כל הבא אל הקדש צריך מחדש עיבור ויניקה וקטנות וכו׳׳. ראה מכתב אחרון בסוף פרי הארץ. הובא גם אצל יערי, אגרות, עמ׳ 323. כדאי לזכור שגם ר׳ נחמן מברסלב, שעמד בחייו במחלוקות קשות עם כמה ממנהיגי החסידות, פירש את עניין המחלוקת כהכרחי. ראה, למשל, לקוטי מוהר״ן, סימן סד אות ד; ספר המדות, ערך ׳צדיק׳, אות קלו. ועוד, גם באשר ל׳מניעות׳, בייחוד במה שקשור לנסיעה לארץ, אף שם ציין זאת ר׳ נחמן כחוק של ירידה ועלייה. ולצורך זה אף השתמש במעשי קטנות. ראה לקוטי מוהר״ן תנינא, סימן ה אות טו, קלה ע״א. וראה גם א״י גרין, בעל הייסורים, תל־אביב תשמ״א, עמ 77-74. אולם יש לשים לב לנקודה חשובה: רמ״מ מדבר על התגברות על מכשולים כהצלחת הרעיון הכללי של גאולת השכינה, בעוד שר׳ נחמן ראה בעלייה לארץ־ישראל משום שלב של התעלות אישית וכמקור להקרנה, ואת העמידה בנסיונות בדרך ארצה כביטוי מוחשי של ההתעלות האישית. אזכיר מקור אחד כדוגמה: ׳עד כה ספרנו קצת מעט דמעט כטיפה מן הים מעוצם התלאות וההרפתקאות והסכנות העצומות והיסורים הקשים והפחדים הגדולים שהי׳ לרבינו ז״ל בנסיעה לא״י בהליכה ובחזרה ... ותוקף עוצם ההשגה שהשיג בא״י א״א לבאר ולספר כלל, לא נשמע ולא נראה כזאת ... והיה מתפאר עצמו מאד במה שזכה להיות בא״י וגם בסוף ימיו אמר שהוא מחיה עצמו מאד במה שזכה להיות בא״י׳ (שבחי הר״נ, סימן כז, עמ׳ נב). גם במקומות אחרים מרבה ר׳ נחמן לדבר על המניעות בעבודת ה׳ ועל החובה להתגבר עליהן. ראה, למשל, לקוטי מוהר״ן תנינא, סימנים מה-מח, קנ ע״ג-קנא ע״ג. אמנם ר׳ זאב וולף מזיטאמיר קובע זאת כחוק כללי בהביאו בשם רבו המגיד, ש׳מיום שנתחלקה מלכות בית דוד אין לך אדם שיאמר איזה דבר בתורה והעבודה שלא יהיה לו לעמוד נגדו בר־פלוגתא להכחיש דבריו. ואפי׳ אם לא נמצא סמוך לו ואינו ביודעו או מכירו׳ וכו׳. ראה אור המאיר, רות, ווארשא תרמ״ג, וד״צ תשכ״ט, יח ע״א. ראה גם חיים פאלאג׳י, נפש כל חי, סימן פ, נז ע״א.

				

				
					2557	ראה ראובן זק, כנסת ישראל, ווארשא תרס״ו, יז ע״א-ע״ב. השווה גם להלן ליד הפניה 32. 

				

				
					2558	גם אם אין בסיפור אמת היסטורית, יש בו בהחלט אמת אידיאולוגית המשתלבת עם כלל שיטתו של ר״מ הנפרסת לעינינו.

				

				
					2559	עיין, למשל, תשבי, משנת, א, עמ׳ רצ-רצא.

				

				
					2560	אני מסתמך על אהרן סורסקי, יסוד המעלה, א, בני־ברק תנש״א, עמ׳ ריד. השווה גם לעיל בגוף המאמר, ליד הפניה 29. כמדומה שאפשר למצוא רמז ברור לכך גם בדברי רא״ק, בכתבו על ההסתייגות של הספרדים מגביות העדות׳ (ראה להלן, הערה 47), ובהוסיפו: ׳דעת לנבון נקל, שבארץ הטומאה מדות הטומאה יכולות לפעול איזה דבר רושם, אבל באה״ק אשר ה׳ וגו׳ [דורש אותה] מקרא מלא הוא: ותקיא הארץ׳ (מכתב כט, לד ע״ב-לה ע״א). ׳גבית עדות׳ על דרכי החסידים ראה וילנסקי, חסידים, א, עמ׳ 83-78. רא״ק אף מתפאר ששרף כאלה בנוכחות הספרדים. 

				

				
					2561	מכתב כח, לג ע״ב. וראה להלן ליד הפניה 114.

				

				
					2562	שם, לד ע״א.

				

				
					2563	מכתב סח (רק במהדורת הצילום. על יתר ההדפסות ראה וילנסקי [לעיל, הערה 5], עמ׳ 27 הערה 76), סד ע״ב.

				

				
					2564	מכתב ד, ז ע״ב.

				

				
					2565	כך, למשל, דרש מר׳ יעקב סמאליין, אשר הפגיע בו להתפלל שיזכה לפרי בטן, והוא במענה ׳זרק את הכדור׳ לעברו. עליך לעסוק במלאכתך ׳בכל לב ונפש ... שיהיה העסק לש״ש ג״כ ובלבד שלא יהי׳ שוא וטפל [לפי איכה ב יד, צ״ל: ותפל]. ובהמשך הסביר לו מה חשיבות הדבר בעבורו. 

				

				
					2566	מכתב יח, כה ע״ב. אגב, לרעיון המובע במשפט האחרון יש היסטוריה ארוכה בספרות המדרשית והקבלית.

				

				
					2567	לפנינו תיאור המציאות העגומה בצפת: אשכנזים חסרי דעת מצֵרים ומציקים לעובדי ה׳ [=הכינוי המקובל אצל החסידים על עצמם, בימי ראשית היות התנועה], ויש חדשים שבאו מאוקראינה ועוד, והם נזקקו לכספם, אך כאשר אזל הכסף החלו לחרפם. הספרדים מאמינים בשב״ץ[!], והם עצמם ׳דלות ושפלות וס״נ [=סכנת נפשות] ממש׳. ועל זאת עוד הוסיף ׳הפקיד ימ״ש׳ (ראה להלן הערה 45). וכל זה הביא אותו למצוקה עד שנפל למשכב על ערש דוי לכמה חודשים. גם הציקו לו באומרם: איה אלוהיך, ובכך נהגו חילול השם (לענין הנסיון ראה גם להלן בהערה 41).

				

				
					2568	דבר כבד בצפת ועוד, אך לא בטבריה. היהודים לא נפגעו פרט לאחד. אמנם ההפסד הכספי היה רב בעת הבריחה לשדות וכו׳. אך התרומות הגיעו בזמן (יד ע״ב). הוא חוזר על תיאור הדבר גם במכתב יא, משנת תקמ״ו, ומוסיף כי בתיהם היו הפקר ונבוזו (ראה יח ע״א). וכן במכתב אחר, יט ע״ב. לעניין המצב הכלכלי, ראה גם וילנסקי (לעיל, הערה 5), עמ׳ 30-28. 

				

				
					2569	ראה מכתב ו, משנת תקמ״ה: ׳בד׳ בטחנו בתוספת התחזקות האמונה ... ואם אנו סובלים עוצם הדחק בשמחה ... מעתה למדו היטב מאתנו ... אנן מהכא ואתון מהתם, יחד כולנו נקדש שמו ית׳ להעריצו בכל מקום כבודו, מובטחני שכימות עניתנו כן ישמחנו׳. הנסיון בא אפוא כדי להיטיב באחרית (יב ע״א). גם במכתב ד, שנכתב בטבריה בתקמ״ד, הוא מספר בקצרה על ׳גודל הרפתקאות שהיו לנו בשנה זו יתר מן הקודמות, ולבסוף עשה לנו הש״י נסים ונפלאות׳, אותם הוא מונה במכתב, אך בוודאי שגם הכסף שנשלח מחו״ל סייע רבות.

				

				
					2570	מכתב מו, מח ע״א-ע״ב. וראה קונטרס עלית הקודש (לר׳ בנימין [ומשה אונגר]), ירושלים (תרפ״ט?). וראה עוד להלן בגוף המאמר, סמוך אחרי הפניה 121. 

				

				
					2571	מכתב כז, לג ע״א.

				

				
					2572	מכתב א, ד ע״ב, מחודש ניסן תקמ״א. הוא מספר על נס שהתחולל, שרב מלבוב (שמזהים אותו כר׳ שלמה חעלמא) התיישב בטבריה בחסדי השלטון באיסטנבול, אך לאט לאט גורש ממקום למקום, ואז רמ״מ ורא״ק באו לטבריה, שם הספרדים ׳צדיקים ותמימים׳, והוא זכה להיכנס לדירת הרב האמור. עתה הוא מקווה לעילוי אחר עילוי. 

				

				
					2573	שם, ד ע״ב.

				

				
					2574	ואין זה משנה שכבר במשלי נאמר ׳גרש לץ ויצא מדון׳.

				

				
					2575	מובן שאיני מתעלם מכך, שגם במקרים נוספים היו קשרי חיתון בין אשכנזים לספרדים בארץ־ישראל. אך קריאת מכתב כט על רכיביו והרצף שלהם, וכן קריאת מכתב א, מביאים אותי לשרטוט תמונה מסוימת, שלעניות דעתי כך גם נשקפה בעיני הכותבים, רמ״מ ורא״ק, גבורי אירועים, ׳הנפשות הפועלות׳. נזכור כי רא״ק המספר על השידוך כותב בנשימה אחת, מיד לאחר מכן, במשפט הבא: ׳וכל הספרדים יודעים מכל הגב״ע שהיו בחו״ל, מחסדי השי״ת שהיו בעיני כולם ללעג ולקלס גדול׳. ראה מכתב כט, לד ע״ב, משנת תקל״ח. עיין גם וילנסקי, חסידים, א, עמ׳ 99 הערה 8. השווה גם לעיל, הערה 32. 

				

				
					2576	פרשת ׳הפקיד׳ נידונה בספרי היסטוריה, ופרטיה אינם חשובים לנו כרגע. ראה על כך גם בית רבי, עמ׳ 19. וכן באגרתו של ר׳ אלעזר זוסמן, שנדפסה בידי אברהם יעקב בראוור, לקורות ישוב החסידים בארץ־ישראל, ירושלים תרפ״ד (נדפס באותה שנה גם בהתור), עמ׳ ו ואילך. 

				

				
					2577	ד ע״א.

				

				
					2578	וראה מ״מ רוטשילד, החלוקה, ירושלים תשכ״ט, עמ׳ 53-47, ובמיוחד עמ׳ 52. וראה גם במכתב ט, יד ע״א, משנת תקמ״ו, שבו נאמר כי בארץ נמצאים ׳מול האלקים׳ ומזכירים את אנשי חוץ־לארץ. גם במכתב אחר, שבו הודה ושיבח לקב״ה ׳כי נכבשה הארץ לפנינו וכי נמוגו כל יושבי׳ מםנינו והקמים עלינו הפיר ד׳ עצתם ויפלו בשחת מפעלם׳ (אגב, בעניין המשמעות של המשפט האחרון, אני מסכים עם עמדת וילנסקי [לעיל, הערה 5], עמ׳ 27), הוסיף ציד: ׳ואם יעזרני השם ית׳ שלא נצטרך להטריד בעניני הפרנסה מוכנים אנחנו בע״ה לעמוד על יד דרך השער לד׳ לעורר רחמים עליהם שימלא ד׳ להם כל די מחסורם׳ (מכתב ה, ט ע״א).

				

				
					2579	מכתב ז, יג ע״א. על משקלו של הגורם הרוחני הזה, ראה רוטשילד, שם, עמ׳ 41-37. לעניין ׳שער השמים׳, השווה דברי השל״ה (רצג ע״א): ׳וזה שער השמים — ששם עולות התפלות׳. בפרקי דרבי אליעזר, פרק לה, מוסב הכינוי ׳שער השמים׳ לירושלים. ראה גם חידושי אגדות, מהרש״א, כתובות, קיא ע״א, דיבור המתחיל ׳אמר ר״ח׳. וכן בספרו של רוטשילד, שם, עמ׳ 48 ואילך.

				

				
					2580	אמנם כבר רוטשילד, שם, עמ׳ 41-37, הביא טיעון דומה. אך ראשית, רוב רובם של מקורותיו הם מאוחרים לרמ״מ. שנית, מה שקדם לו (עמ׳ 38), אין בו משקל רעיוני כזה שיש אצל רמ״מ. על נקודות מגע חשובות עם רש״ז מליאדי, ראה להלן ליד הפניות 123-117. יש יסוד להניח, שהדמיון בהשקפות מקורו ביחסיהם האישיים הקרובים. אציין כי מפני כל האמור לעיל, דעתי שונה לחלוטין מזו של מרדכי וילנסקי (לעיל, הערה 5, עמ׳ 18), הטוען כי ׳קרוב לוודאי׳ שרמ״מ הרהר בנכונות החלטתו לעלות לארץ־ישראל, בעוד שהוא עצמו העדיף, כביכול, להנהיג המוני חסידים ׳ברוסיה ולא בטבריה׳.

				

				
					2581	בתוספת למכתב א, ד ע״ב. 

				

				
					2582	את לשונן של האגרות אביא להלן על־פי הילמן, אגרות. הילמן מציין הערות ביבליוגרפיות חשובות בסוף כל אגרת.

				

				
					2583	ראה לעיל, פרק תשעה־עשר.

				

				
					2584	ראה סידור, ברוקלין תשכ״ה, שער המילה, קמט ע״א; תורה אור, פר׳ לך לך, יג ע״א. וראה עוד בסידור, שם, קמ ע״ב.

				

				
					2585	שבת טו ע״א.

				

				
					2586	ראה לקוטי תורה, ברוקלין תשכ״ה,פר׳ מסעי, פט ע״ב.

				

				
					2587	שם, דרושים לשמיני עצרת, צג ע״ג.

				

				
					2588	שלחן ערוך, אורח חיים, מהדורא תניינא, סימן א ס״ק ח.וראה רעיון דומה בדיון שהובא אצל מאיר בניהו, יום טוב שני של גלויות, ירושלים תשמ״ז, עמ׳ יד.

				

				
					2589	תורה אור, פר׳ שמות, נג ע״ד.

				

				
					2590	ראה, למשל, תשבי, משנת, ב, עמ׳ שסה-שסו, שעד-שעה, ובהערות שם.

				

				
					2591	בארמית ׳צבי׳ פירושו ׳רצון׳.

				

				
					2592	תורה אור, פר׳ וארא, נז ע״ד-נח ע״א.

				

				
					2593	לקוטי תורה, פר׳ כי תבוא, מא ע״ג.

				

				
					2594	שם, פר׳ שלח, מג ע״ד; שם, לו ע״ג: ׳על המצוות מעשיות רובם ככולם תלוים דוקא בא״י׳. וראה עוד להלן.

				

				
					2595	תורה אור, הוספות, מגלת אסתר, קיז ע״ד.

				

				
					2596	סידור, שער בהמ״ז, קיא ע״ד-קיב ע״ב.

				

				
					2597	השווה ישעיהו כג ח, ועוד.

				

				
					2598	על רעיון ביטול היש ראה מאמרו של י׳ יעקבסון, ״תורת הבריאה של ר׳ שניאור זלמן מלאדי״, אשל באר־שבע, א (תשל״ו), עמ׳ 359-345; ר׳ אליאור, ״עיונים במחשבת חב״ד״, דעת, 16 (תשמ״ו), עמ׳ 162-141, ובהערות שם.

				

				
					2599	על עניין מסירת נפש ראה H. J. T. C. Lowenthal, The Concept of Mesirat Nefesh (Self-Sacrifice), in the Teaching of R. Dov Baer, London 1981. 

				

				
					2600	לקוטי תורה, פר׳ עקב, טז ע״ג-ע״ד. ראה גם סידור, שער בהמ״ז, קיא ע״ב. 

				

				
					2601	ראה חלמיש, משנתו, עמ׳ 253 ואילך.

				

				
					2602	לקוטי תורה, פר׳ שלח, לח ע״ב.

				

				
					2603	שם, לז ע״א.

				

				
					2604	שם. ועיין עוד כל הדרוש, לו ע״ג-לט ע״ג.

				

				
					2605	ראה מ׳ חלמיש, ״תורת הצדקה של ר׳ שניאור זלמן מליאדי״, דעת, 1 (תשל״ח), עמ׳ 139-121.

				

				
					2606	ראה מאמרי, שם, עמ׳ 127-126 והערה 44.

				

				
					2607	ראה הילמן, אגרות, סימן כד, עמ׳ לט.

				

				
					2608	כך נמסר בשם האדמו״ר ר׳ יוסף יצחק שניאורסון. ראה מאמרו של הרב עזריאל זעליג סלונים, בטאון חב״ד (אייר-סיון תשכ״ג), גיליון 3 (22), עמ׳ 19. 

				

				
					2609	חלק נכבד מהאגרות שנדפסו אצל הילמן, אגרות, קשור במעמדות של ארץ־ישראל. ראה אגרות ה, ט-יב, כו-ל, מג, נג, נד (פ), קכו-קלה. וראה מ׳ טייטלבוים, הרב מלאדי ומפלגת חב״ד, א, ורשא תרע״ד, עמ׳ 138; ש״א הורודצקי, עולי ציון, תל־אביב תש״ז, עמ׳ 183-182; י׳ ורפל, ״החסידות וארץ־ישראל להלכה ולמעשה״, סיני, 6 (ת״ש), עמ׳ רנח-רנט [=החסידות וארץ־ישראל (ת״ש), עמ׳ קלב]; N. Mindel, Rabbi Schneur Zalman of Liadi, New York 1969, p. 159 

				

				
					2610	בית רבי, עמ׳ 70-69. השווה ברוך דוד כהנא, חבת הארץ, מה ע״ב; הילמן, אגרות, עמ׳ קיד-קטו; טייטלבוים, שם, עמ׳ 78; אגרת הקדש, ס״ס ד, עמ׳ 212.

				

				
					2611	ראה טייטלבוים, שם, עמ׳ 108, סימן ז; היילפרין (לעיל, הערה 5), עמ׳ 36. 

				

				
					2612	ראה בית רבי, עמ׳ 61; הילמן, אגרות, עמ׳ קמ, קמג, ועוד; ספר הקן (בעריכת עדין שטיינזלץ), ירושלים תשכ״ט, עמ׳ 128; מנחם מנדל בודק, סדר הדורות החדש, יז ע״ב; דובנוב, החסידות, עמ׳ 260 והערה 1; ז׳ רבינוביץ, החסידות הליטאית, ירושלים תשכ״א, עמ׳ 65; מינדל (לעיל, הערה 81), עמ׳ 159-158. 

				

				
					2613	ראה הילמן, אגרות, עמ׳ רכז: ׳גם יש בנ״א [=בני אדם] אשר יתאוו לגשת אל הקדש אך בושים מפני המלעיגים עליהם במלאכי ה׳ ממש׳. 

				

				
					2614	שם, שם.

				

				
					2615	ראה חיה שטימן־כץ (לעיל, הערה 6), עמ׳ 115-111, ובמחקרים שנזכרו שם. עיין גם ש״א הורודצקי, החסידים והחסידות, ג, תל־אביב תשי״א, עמ׳ 185-184; יערי, שלוחי, עמ׳ 625-624; רבינוביץ (לעיל, הערה 84), עמ׳ 65-62. רא״ק חשד ברש״ז ׳בדבר שבממון׳, לנוכח דברים שנכתבו אליו מן הגולה והם מצביעים על ׳מחצית בנ״י אשר חצו ויחצו אחת הנה ואחת הנה׳. דברים אלה כלולים באגרת רא״ק אל רש״ז עצמו משנת תקנ״ז (נדפסה בלקוטי אמרים [לרמ״מ], לעמבערג תרע״א, ב, מכתב לז, דפים לט ע״ב-מ ע״ב). וראה גם במאמר של א׳ שור, ״פעולת הצדיק רבי אשר הגדול מסטולין למען ארץ־ישראל״, סיני, ה-ו (תשל״ז), עמ׳ רסט, רעא.

				

				
					2616	ראה הילמן, אגרות, עמ׳ קסב-קעא, ןבמיוחד עמ׳ קע.

				

				
					2617	ראה, למשל, הילמן, אגרות, עמ׳ קסא-קסב, רטו (הילמן מעיר אמנם שבכ״י אחד מצא כי בעל צמח צדק חתום על אגרת זו, אך מבחינה סגנונית ועניינית איני מוצא טעם לשלול זאת מרש״ז), רכה-רכח.

				

				
					2618	ראה אגה״ק, סי׳ ל, עמ׳ 302; הילמן, אגרות, עמ׳ יג-יד, סעיפים ט-יא; עמ׳ לב-לג; ׳כי זאת היא מדת ודרך הקדש העליון להיות עולה למעלה מעלה ולא לירד ח״ו׳ (שם, עמ׳ רכה).

				

				
					2619	אגרת הקדש, סימן יד, עמ׳ 239.

				

				
					2620	ראה הילמן, אגרות, עמ׳ יד, סוף סימן יא. האגרת הקודמת שהוא רומז אליה, היא כנראה זו שנדפסה אצל הילמן, עמ׳ יג, סימן ט: ׳אהוביי אחיי ורעיי, אל נא תרעו את הרעה הגדולה הזאת, להיות ברפיון ידים מלסלק כל כסף אשר עלה על לבו ונדבה רוחו אותו, לסלק ליד הגבאים קודם כל רגל ורגל, כמצווה עלינו מפי חז״ל, כמובן לי מדבריהם ז״ל. ובפרט רגלים הבאים לקראתנו לשלום, המה ימים נוראים, ונראים למעלה להעלות זכרונינו לטובה לפי ה׳ לטוב לנו כל הימים לחיותנו, כי מעשה הצדקה שלום וחיים עד העולם׳. 

				

				
					2621	אגרת הקדש, סימן כא, עמ׳ 265.

				

				
					2622	הילמן, אגרות, עמ׳ ח-ט. על כך מעיר הילמן: ׳עד הדורות האחרונים נשתמרה תקנה זו (שחזרה ונשנתה פעמים רבות באגרותיו של רבנו) אצל חסידי חב״ד לתת מדי שבוע סכום מסוים לקופת רמבעה״נ בערב שבת לפני הדלקת הנרות׳. הדרישה לתשלום שבועי מופיעה גם באגרות אחרות, שם, עמ׳ רכב, רכג. במיוחד מעניינת האגרת שבעמ׳ רכב, סימן קכו, שבה משתקפים גם הנימוקים לכך, ומהם עולה שלא נועדה דרישה זו אלא להקל על מלאכת הגבאים, שיהיה כסף מזומן תחת ידם למסרו לתעודתו בכל עת שיתבקשו, וכך אנו קוראים בה: ׳עוד זאת אדרוש ואבקש מאת כל אנ״ש, שיחשוב בנפשו הנדבות והנתינות שלו לאה״ק מדי שבוע בשבוע, ולסלק להגבאים שבעיר מדי שבת בשבתו, בכדי אשר לא תכבד העבודה עליו כאשר יבא הגובה כו׳, וגם לא יצטרך הגובה הנ״ל להתעכב ולהרבות בהוצאות. וגם לא יאריך הזמן עד סוף הקיץ, כידוע ומפורסם מהיזק והפסד גדול מאיחור שילוח המעות עד סוף הקיץ, ולפחות לא יפחות מדי חדש בחדשו. ועל הגבאים מוטל הדבר להתאמץ בזה ביתר שאת ויתר עוז׳. תמוה הוא אפוא שבמהדורא קמא של אגרת התשובה (נדפסה אצל הילמן, אגרות, עמ׳ פג), בדברו על אפשרות של מתן צדקה כתחליף לצומות, הוא מציין שהצדקה תשולם ׳לקופת ארץ־ישראל, שהיא הצדקה הגדולה שבצדקות׳. ואילו אותו רעיון מופיע במהדורא בתרא (ראה תניא, עמ׳ 185-184), ושם כתוב שיתן ׳ערך פעילותו ח״י ג״פ [18 גדולים פוליש] בעד כל יום׳ שהיה צריך להתענות — ועניין ארץ־ישראל נשמט. אולי ניכרים כאן אותות הזמן: ברבות הימים (נזכור כי אגרת התשובה מהדורא בתרא נדפסה בשנת תקס״ו) צמצם רש״ז את פעילותו עקב המחלוקת עם רא״ק. 

				

				
					2623	ראה הילמן, אגרות, עמ׳ סב.

				

				
					2624	ראה תקנות דלאזני (משנת תקנ״ה), אצל הילמן, אגרות, עמ׳ סה סעיף ז; עמ׳ סח סעיף ו.

				

				
					2625	ראה התקנות הנ״ל משנת תקנ״ו, שם, עמ׳ סח סעיף ז.

				

				
					2626	הילמן, שם, עמ׳ לא, סימן יט.

				

				
					2627	שם, עמ׳ לט, סימן כד.

				

				
					2628	שם, עמ׳ ח-ט.

				

				
					2629	לקוטי אמרים (לעיל, הערה 87), מכתב ה.

				

				
					2630	הילמן, אגרות, עמ׳ רכד, סימן קל.

				

				
					2631	מאה שערים, ברדיטשוב תרע״ג, סימן טו.

				

				
					2632	הילמן, אגרות, עמ׳ רכד, סימן קכט. וראה גם שם, עמ׳ רכג, סוף סימן קכח.

				

				
					2633	שם, עמ׳ רכב, סימן קכו.

				

				
					2634	שם, עמ׳ רכד, סימן קל.

				

				
					2635	שם, עמ׳ רכב-רכג, סימן קכז. אכן, אחת האגרות היפות ביותר מכילה קריאה נרגשת למתן צדקה, לעניים אשר בכלל, ותמיכה הדדית, תוך קביעת תועלתה האישית וערכה החברתי. האגרת פותחת במלים אלה: ׳אהוביי אחיי ורעיי אשר כנפשי! הנה לא נעלם ממני צוק העתים אשר התדלדלה הפרנסה, ובפרט הידועים לי ממחניכם, מטה ידם בלי שום משען ומשענה וממש לווים ואוכלים, ה׳ ירחם עליהם וירחיב להם בצר בקרוב׳. למרות זאת, בהמשך האגרת מעלה רש״ז בזה אחר זה עילות ונימוקים מגוונים לדרישתו מכל אדם ׳ליתן ביד מלאה ועין יפה׳. 

				

				
					2636	בשבת קלט ע״א ובסנהדרין צח ע״א הנוסח הוא: ׳אין ירושלים נפדית אלא בצדקה׳. בדקדוקי סופרים אין מצוין נוסח אחר. אך ראה רמב״ם, הלכות מתנות עניים, פ״י הל״א, וכך רווח בספרות.

				

				
					2637	אגרת הקדש, סוף סימן י, עמ׳ 231.

				

				
					2638	מבחינת הסגנון והתוכן אין כל סיבה לפקפק. השאלה היא רק באיזו מידה זהו המשך ענייני. נראה לי שהושמט בשל היותו אישי מדי ונוגע לעניינים שבהווה.

				

				
					2639	גנזי נסתרות, אור רב, ירושלים תרפ״ד, סימן ח. הועתק אצל הילמן, אגרות, עמ׳ צד-צה.

				

				
					2640	הילמן, אגרות, עמ׳ קסב, סימן צה. האגדה החסידית מספרת גם על אישים אחרים שלוו כספים לצורך צדקה, כגון ר׳ חיים מצאנז. והשווה מעיל צדקה, לר׳ אליהו האיתמרי, סימן תקצ; א״א אורבך, ״מגמות דתיות וחברתיות בתורת הצדקה של חז״ל״, ציון, טז (תשי״א), עמ׳ 18.

				

				
					2641	הילמן, אגרות, עמ׳ יד, סימן יא; עמ׳ לא, צד-צה ועוד.,

				

				
					2642	שם, עמ׳ רכה, סימן קלא. אף רמ״מ מדגיש את עדיפותה של צדקה לישראל היושבים בארץ לעומת שבחו״ל, בשל הקשר הישיר עם השכינה. והוא מוסיף, שהנותן ׳מעלה אותה מתעלה עמה למעלה למעלה עד א״ס ב״ה׳ (לקוטי אמרים [לעיל, הערה 84], מכתב ד, ו ע״ב-ז ע״א). וראה עוד לעיל בגוף המאמר, ליד הפניה 33.

				

				
					2643	הילמן, אגרות, עמ׳ יד, סוף סימן ט. שורות אחדות קודם לכן כותב רש״ז שרצוי לפרוע את ההתחייבות לקראת הימים הנוראים, כי ׳נראים למעלה להעלות זכרונינו לטובה לפני ה׳ לטוב לנו כל הימים לחיותנו, כי מעשה הצדקה שלום וחיים עד העולם׳ (עמ׳ יג). וכן בעמ׳ רכז, סימן קלד: ׳במדה שאדם מודד בה מודדין לו ההשפעה מלמעלה׳.

				

				
					2644	השווה בבא בתרא י סע״א: ׳אלמלא מקרא כתוב אי־אפשר לאמרו׳, ופירוש רש״י שם.

				

				
					2645	השווה אורבך (לעיל, הערה 109), הערה 78; זוהר ח״ב רנה ע״א: ׳אוזיף ב״נ לקב״ה כד חייס ליה למסכנא׳; פירוש רבינו בחיי לריש פר׳ ואתחנן; ר׳ נחמן מברסלב, ספר המדות, ערך ׳צדקה׳, ועוד. 

				

				
					2646	הילמן, אגרות, עמ׳ יד, סימן י. וכן באגרת אחרת, שם, סימן ט, עמ׳ יג: ׳למען דעת צדקות ה׳ עם ישראל. ראינו עולם הפוך, עליונים כו׳ המה הקדושים אשר בארץ החיים, דלית להון מגרמיהון כלום, כי אם הכסף המתוכן מתחתונים, אנו אשר הננו בסומכי נפשם הקדושה. אין זאת כי אם חפץ בנו ה׳, להיות נפשנו קשורה בנפשם, צרורה בצרור החיים בצרור הכסף אשר יענה את הכל׳. 

				

				
					2647	השווה לעיל בגוף המאמר, ליד הפניות 52-50. 

				

				
					2648	הילמן, אגרות, עמ׳ רכו, סוף סימן קלב. ומיד בהמשך: ׳והם ממש קיומא דעלמא׳. 

				

				
					2649	הילמן, אגרות, עמ׳ רכג, סימן קכח. וראה גם מאמרו של י׳ מונדשיין, בטאון חב״ד, כפד חב״ד, כסלו תשל״א, עמ׳ 12. 

				

				
					2650	לקוטי אמרים (לעיל, הערה 84), מכתב יב, יט ע״א. ועיין גם שטימן־כץ (לעיל, הערה 6), עמ׳ 99. וראה לעיל בגוף המאמר ליד הפניה 42. 

				

				
					2651	הילמן, אגרות, עמ׳ רכג, סימן קכז.

				

				
					2652	אגרת הקדש, סימן יד, עמ׳ 239 (השווה הילמן, אגרות, עמ׳ מה-מז); סימן כא, עמ׳ 265.

				

				
					2653	ראה, למשל, אגרת הקדש, סימן לב, עמ׳ 305-304; הילמן, אגרות, עמ׳ מב, מח.

				

				
					2654	בבא בתרא י ע״א; תדא״ז, פרק א.

				

				
					2655	אגרת הקדש, סוף סימן כא, עמ׳ 267. השווה סימן ל, עמ׳ 302.

				

				
					2656	ספר של בינונים, פרק לז, עמ׳ 97-96. וראה גם שם בראשית הפרק. עיין עוד י׳ תשבי וי׳ דן, חסידות, אנציקלופדיה עברית, כרך יז, טור 791; ר׳ מאהלר, דברי ימי ישראל בדורות האחרונים, ג, עמ׳ 253.

				

				
					2657	על שאלה זו ראה תשבי, רעיון, במיוחד עמ׳ 41-37.

				

				
					2658	לפי רש״ז, בניין ירושלים קודם לקיבוץ גלויות (סידור, שחרית, נט ע״ד), ושלב זה יהיה ׳קודם שיבא משיח צדקינו׳ (שם, סח ע״א). וראה מדרש תנחומא, פרשת נח, סוף סימן ג.

				

				
					2659	אגרת הקדש, ס״ס ד, עמ׳ 212.

				

				
					2660	שם, ס״ס ו, עמ׳ 221; וכן שם, ס״ס ח, עמ׳ 226; סימן יד, עמ׳ 239; סימן כא, עמ׳ 265. ועיין הילמן, אגרות, עמ׳ צד, רטו. וראה גם אגרת התשובה, מהדורא קמא (הילמן, אגרות, עמ׳ פג): ׳שהיא הצדקה הגדולה שבצדקות׳. השווה לקוטי עצות, לר׳ נחמן מברסלב, ערך ׳צדקה׳, סימנים טז, מב.

				

				
					2661	אגרת הקדש, ס״ס ח, עמ׳ 226. לגבי הרעיון שאין דבר חוצץ בין הארץ התחתונה לבין העליונה (=ארצות החיים), השווה ראשית חכמה, שער התשובה, פרק ו, קכג ע״א; דברי החיד״א שצוטטו אצל א׳ יערי (לעיל, הערה 87), עמ׳ 49. ועיין עוד שם, עמ׳ 50-48. לגבי ׳ארץ החיים׳ ראה זוהר ח״א קטו ע״א, קצב ע״א, ח״ג פד ע״א.

				

				
					2662	הילמן, אגרות, עמ׳ מב-מג, סימן כו. הדרישה ׳לבזבז׳ כסף וזהב בלא קץ חוזרת גם באגרות אחרות, כגון: סימן יט, עמ׳ לא.

				

				
					2663	הילמן, אגרות, עמ׳ כו, סימן קלב.

				

				
					2664	שם, עמ׳ רכו-רכז, סימן קלג. אמנם לפי היילפרין (לעיל, הערה 5), עמ׳ 49, 68, משפט זה נכתב באגרתו של רמ״מ, אך לדעתי סגנון הדברים הולם יותר את רש״ז. וראה מיד בהמשך.

				

				
					2665	שם, עמ׳ רכא, סימן קכו.

				

				
					2666	שם, עמ׳ קסא-קסב, סימן צה.

				

				
					2667	שם, עמ׳ יד, סימן יא.

				

				
					2668	שם, סימן י.

				

				
					2669	שם, עמ׳ רכב, סימן קלב.

				

				
					2670	תורה אור, פרשת ויצא, כג ע״א.

				

				
					2671	ראה, למשל, רמב״ם, הלכות מתנות עניים, פרק ז הלכה יג.

				

				
					2672	אגרת הקדש, סימן ט, עמ׳ 227. והשווה לוח התיקון (תניא, ברוקלין תשי״ד), עמ׳ 402. וכן ראה הילמן, אגרות, עמ׳ צג, סימן נד; רוטשילד (לעיל, הערה 50), עמ׳ 41.

				

				
					2673	מעין זה ראה במכתביו של רמ״מ (לעיל, הערה 84), א, ג ע״ב; מכתב ב, ה ע״א.

				

				
					2674	ראה רוטשילד, שם, עמ׳ 27.

				

			

		

	
		
			פרק עשרים ואחד 

			שאלת ארץ־ישראל בעולמו של הלל צייטלין 
(פתחי דברים) 

			הלל צייטלין (תרל״א — ערב רה״ש תש״ג) היה דמות מיוחדת במינה, משכמו ומעלה. עולמו הרוחני היה ספוג מקורות יהודיים־רבניים, קבליים וחסידיים, עם שמצוי היה גם בפילוסופיה הכללית. בעיני רוחו ראה הרחק הרחק מעבר למציאות היומיומית (ולא אכנס כאן לסוגית התקופה האקסטטית בצעירותו). עם זאת לא הסתגר בד׳ אמותיו, אלא ניסה לכתוב ולהשפיע, לזעוק ולהתריע, לארגן אנשים שילכו עמו בדרכו, ״יחידי סגולה״ כלשונו. אך כנראה שרב היה המרחק בינו לבין החברה. דבריו נפלו על אזניים ערלות, והוא עתיד להביע את אכזבתו המרה מכך. אף־על־פי־כן אין הוא מתייאש, והוא חוזר ומנסה עוד ועוד.2675 

			צייטלין מעיד כי  

			לא נביא אנכי ולא בן נביא, אף לא שוגה אני בדמיונות לחשוב, כי אותו הדבר אשר בשמו אני מדבר את דברי לעמים ... שלוח הוא אלי מגבהי מרומים, אלא דברי שלי הוא, פרי מחשבתי־הרגשתי, קול נשמתי־יחידתי.2676 

			יושם לב להדגשת המחשבה והרגש כאחד המכוונים את רוחו. דברי ההגות כבושים בלהט החסידי. לעתים דומה כיום שדבריו נשמעים כדברי חזון שהטרימו את זמנם. 

			הלל צייטלין מכנה עצמו 'ישראל[י] לאומי־תורתי בכל רעיונותיו וחושיו הנפשיים וחפץ הוא לראות את ישראל סבא קם לתחיה ... כעם־עולם, עם־נביאים, עם־גואל, עם־משיח'. הוא רואה עצמו מעבר לסכסוכים המפלגתיים.2677 כי הוא בשם העם ואל העם ידבר. 

			נאומיו וכתביו נובעים מהשקפת עולמו הרואה בעם ישראל ותורתו את עיקר העולם. בלבו מקננות ההרגשה והאמונה שהעם הנבחר עתיד להתעלות ולשמש אור לגויים כמיטב חזון הנביאים. ישראל בתורתו מייצג את המיטב, ובלי תורה אין קיום ומשמעות לישראל. בתוך כך אין ארץ־ישראל אלא בימה עליה יתרחש החזון של אחרית הימים. לשם כך הוא ביקש לייסד את אגודת ״יבנה״, והשליך יהבו על יושבי ארץ־ישראל. הנה במכתב ליצחק לנדברג (= שדה) משנת תרפ״ד הוא כותב: ׳שואף אנכי עתה שתתאגד אגודה כזאת בארץ־ישראל, ותגש לבנין קבוצה דתית ישראלית ברוח הנביאים וקדושי עליון׳. ובמכתב משנת תרפ״ה הוא מודיע: ׳פה בווארשה מתקיימת זה כבר אגודה כזו, אך חושב אנוכי שבירושלים (או בכלל בארץ־ישראל) מקומה האמיתי׳.2678 

			בניגוד לי״ל פרץ ולאחד־העם הוא מאמין ביהדות שיש בה ׳מזיגה של אומה ואנושות, של אנושות ומה שלמעלה מן האנושות ... אהבת הבריות ואהבת הבורא, קור־רוח שבמדע ואש־להבה שבנבואה ... אני מאמין שהעם היהודי נועד לחפש מזיגה כזאת, ולכשימצא אותה — להגשימה בחיים הלכה־למעשה׳.2679 

			בפרק י״ח דבר2680 הביע צייטלין ׳תמצית מן התמצית מהשקפותי על גורלו של עם ישראל׳. והמעיין בפרק יווכח שחלק נכבד מכך תופסת ארץ־ישראל. צייטלין סבור כי: 

			א. עם ישראל איננו עם ככל העמים, כי אם עם ד׳, עם התורה עם הנבואה, עם המשיח. 

			ב. חוקי הקיום של עם־תורה שונים הם בהחלט, בין לפי מהותם המופשטת, הרוחנית, האצילית, בין לפי התגשמותם והתלבשותם בחיים, מחוקי הקיום אשר לכל עם ועם.2681 

			לפיכך, כל תנועה לאומית או חברתית המבקשת להיות חיקוי בבחינת ׳נהיה ככל הגוים בית ישראל׳ — לא תצלח. ׳העליה הגשמית של עם ישראל תלויה היא בעליה הרוחנית, והעליה הרוחנית תלויה היא בעליה הגשמית. ולפיכך צריך לעבוד, לעמול ולפעול בשביל שתי העליות בשוה׳.2682 את האידיאל הזה הוא מבקש לממש בארץ־ישראל. ׳ארץ־ישראל היא גויה קדושה בשביל הנשמה הקדושה של עם ישראל, ולפיכך כל ענינו של הישוב בארץ־ישראל ענין תורתי הוא בעיקרו. כשעושים מן ענין הישוב הקדוש ההוא ענין גשמי־מדינתי בלבד, אפשר לו להצליח ולעשות חיילים בעת מן העתים׳.2683 אך זו הצלחה ארעית וחולפת. כי ׳אחרי עליה כזו באה ירידה׳. 

			דברים אלה הם ביטוי מובהק לעמדתו של צייטלין, וממילא מנוגדת לדעות שניסרו בחלל הקונגרס הציוני ובנסיבות אחרות. לדעתו, ארץ־ישראל היא ישות רוחנית־דתית ולא חברתית־פוליטית. ׳מלכות ישראל בארץ צריכה היא שתהיה גם מלכות שמים בארץ ... ועלית אל קדושת החיים ... אשר היא, רק היא, והיא התכלית האחרונה של ״מלכות ישראל״׳.2684 הוא מצהיר כי הוא ׳שולל את הגלות ושוטם את חיי־הגיטו האפלים והאומללים׳.2685 אך אין זו אותה ׳שלילת גלות׳ שנישאת בפי כל, ומדריכה תנועות ציוניות ו״ציוניות״ שונות וחלוצים־עולים, משום שאין במשמעה שלילת התרבות והערכים שנוצרו בשנות הגלות הארוכות, ולא התעלמות מן היצירה הרוחנית המפוארת שנוצרה בה, אלא שלילת חיי הגלות,2686 הכואבים והמעונים מבחינה קיומית. 

			צייטלין מפליג בלהט דבריו, ואינו חת מפני התגובות הלגלגניות והנזעמות שקיבל לדבריו על ״העם הנבחר״. והוא חוזר ומצהיר:  

			לכאורה כל אשר אני רואה סביבי מדבר במילים ברורות ואומר: ׳הכל אבוד׳. אין לנו ארץ, אין לנו עם, אין לנו שפה, אין לנו אמונה, אין לנו הון לאומי, אין לנו גבורים, מאומה אין לנו. אלא מאי? במעמקי נשמתה של האומה, אי־שם במרחקים, קבור עמוק־עמוק, מעבר לתודעה ומעל לכל דמיון, שפון כח־יצירה מסתורי, שאי־פעם בעתיד יתגלה ויפרוץ חוצה בקול נורא, אדיר וחזק, שיעורר התפעלותו של העולם כולו ואפילו של היהודים עצמם ... וכך אני מאמין, שיום יבא ואותו כח־יוצר טמיר־ונעלם יופיע מחדש ומיהודים קטנים, שבורים ורצוצים, רעבים ומעונים, פצועים ומעוותים, חסרי תקוה ונעדרי אמונה, יגבש אומה, שתבטיח לעצמה ארץ משלה.2687 

			שוב עולות לנגד עינינו השואה והתקומה, ודבריו של צייטלין נשמעים כדברי חזון שנתגשמו, לפחות בחלקם המרכזי. אך כנראה שאין נביא בעירו. 

			וכאן נכונה לנו הפתעה.2688 לצד החזון שהוא נישא על גליו, הוא גם יורד אל החוף המציאותי. אמנם צייטלין גיבש השקפת עולם ברורה על עם ישראל ועל ארץ־ישראל, אך דבריו מכוונים במיוחד למציאות הנוכחית על קשייה השונים. הוא מתמרד נגד הציונות המדינית מתוך שהוא צופה שזו תביא רק איזו מדינה קטנה, חסרת משמעות ביחס לגדולת העם. הוא מנסה לעורר את תשומת־לבם של המנהיגים גם למצבו הקיומי הפיזי של העם. הוא מטיח דברים כדָרבוֹנות:  

			אבל ארץ־ישראל, אחי, צריכה להיות בשביל עם ישראל. וכי עם ישראל בסכנה — דבר זה לא מליצה הוא, אחי. והסכנה גדולה מכל צד, ולא רק מצד הרוחני כאשר יחשבו רבים. ועד אשר יוכל להתישב החלק הגדול מאחינו בארץ־ישראל תמה אני אם יהיה אז עם ישראל.2689 

			מצד אחד הוא כותב:  

			פחות מכל אדם אחר אני מאמין ברגע זה בכוחותיו הממשיים של העם היהודי.2690 

			ומצד שני הוא כותב כעבור שורות אחדות:  

			ואם אנחנו, אנשי הדור הזה, השברנו לרסיסים ... אנחנו נמות במדבר ובנינו ובני־בנינו יראו את הארץ הקדושה.2691 

			האופטימיות שלו בולטת כמעט מכל עבר. ועם שהוא נישא לפעמים על כנפי החזון (והאוטופיה) של אחרית הימים, אין החזון מסמא את עיניו. יודע הוא כי אין ארץ־ישראל ראויה עתה לקלוט את בניה, יודע הוא כי אין כל אומות העולם מסכימות לכך, ולכן הוא מדבר מפורשות על הגירת יהודים למקומות כמו ארה״ב (אך הוא מתנגד לבירובידג׳ן), שבינתיים יוכלו לנהל שם חיים נורמליים בהשקט ובבטחה. 

			אולם הגירה מתוכננת כזו היא אקט יהודי, והשאלה היא כיצד תגיב המדינה האמורה לקלוט את המהגרים הללו? אכן, את צייטלין מדריכה המחשבה כי בעיית היהודים אינה רק שאלה פרטית של מדינה זו או אחרת, אלא שאלה בינלאומית.2692 וכל כך, כי בקרבו תוססת אמונה חזקה על מעמדו של ישראל בין האומות כנושא הדגל של אמת ואהבת אמת וכל כיוצא בכך, וכי כל העמים צריכים להכות על חטא על שפגעו בישראל כה הרבה שנים. הם עצמם יצטרכו לחיות בהתאם לאמת. 

			הגירה זו נראית בעיניו כפתרון־ביניים. לאמיתו של דבר, הוא כורך את שאלת ארץ־ישראל ואת ׳הצלת עם ישראל כולו׳ (בניגוד לז׳בוטינסקי) כיעד לפעולה. הוא קורא לערוך פטיציה לכל העמים המתארת את מצבנו הקשה, וכי במצב כזה ׳איננו יכולים להיעזר רק בכחות עצמנו כי אם נזקקים אנו גם לעזרתם של עמים אחרים׳. מבחינה פרקטית, קריאה זו תחול לא רק על בנין ארץ־ישראל, אלא ביחס לכל מקום שירצה לקבל את הפליטים. אלה נקראים להקל ׳בין בהקלת תנאי האמיגרציה בשביל עם ישראל, העם הנרדף, הבזוי והשסוי בכלל, בין בבקשת אמצעים מדיניים וכלכליים, שעל ידם יוטב מצב בני ישראל בכל מקומות מושבותיהם׳.2693 

			צייטלין לא הצניע את דעותיו, אלא חשף אותן מפורשות בדבר לעמים. הוא יצא נגד האמריקאים, שמצד אחד, ׳אוצר גדול של זכויות שמור להם׳, ׳כי היתה ארצכם פתוחה מאות בשנים לכל הבא להתישב בתוכה ולעבוד באמונה ובתום; כי לא הפרדתם בין אחים ולא הקימותם קירות מבדילים בין עם ועם, דת ודת; כי שפטתם משפט צדק ... ואף גם קימתם את חוקי הצדק ההם בכל פנה אשר פניתם ובכל מעשה אשר עשיתם׳. אך לפי שעה, ׳אוצר הזכויות ההוא הולך ופוחת עתה משעה לשעה, הולך ומתדלדל, הולך ומתרוקן ... כי דמעות האומללים הדופקים על שערי ארצכם ומושבים בדרך אשר באו בוקעת רקיעים ועושה פרצים בחומת זכיותיכם׳.2694 הוא הולך וקורא באון באזני האמריקאים: ׳שובו לאשר הייתם לפני עשרות שנים. פתחו שערי ארצכם לפני כל נדכה ונענה. אם צר המקום בעריכם הגדולות לכל הדופקים על שעריכם, הקימו ישובים חדשים בכל השטחים הריקים אשר ברחבי ארצכם׳.2695 

			דברים חמורים יותר נאמרו נגד האנגלים בהזדמנויות שונות. בספרו דממה וקול הוא כותב בלעג מר: ׳העמים המנצחים השיבו לעמי את שכרו ... נתנו לו פסת־ניר כתוב ביד אחד הדיפלומטים האנגלים הבטחה ליסוד ״בית לאומי לעם ישראל״ ... וגם את ״בית לאומי״ זה לישראל בארץ־ישראל לא נתנו ... כי אם גם בהגבלה מפורשת: שלא יגיע על ידי בנין בית־לאומי זה שום נזק לערבים ולא תקופח כל זכות מזכיותיהם. הרי כאן הבטחה שבטולו עמה, שטר ושוברו בצדו׳.2696 להלן הוא ממשיך: ׳ה״הצהרה״ ... לא הכניסה שמחה בלבי, כי לא זו היא הגאולה אשר אליה אני מתפלל ולה אני מצפה ... רק [=אלא] הבטחה דיפלומטית תלויה באויר׳.2697 אמנם בהווסד חבר הלאומים בסן־רמו עלתה שמחה בלבו כי ראה בה, כמו אחרים, כמין אתחלתא דגאולה, אבל המציאות חיש מהר הלכה וטפחה על פניו. ׳באו ימי הפרעות הראשונות בארץ־ישראל וה׳פרוש׳ הידוע של ספר הלבן׳.2698 מצד אחד, בעקבות הצהרת בלפור האנגלים מדברים רמות על ׳בית ישראל בארץ־ישראל׳, ומצד שני אין האנגלים מניחים לו לעלות.2699 הוא זועק לעומתם כי העמים טרפו את הגויות ׳ואתם שחוק עשיתם לכם בנשמת ישראל״׳ בעוד ששנאת העמים גלויה, הלא האנגלים אומרים ׳לחבוק נשמת ישראל בגלוי ולהמיתה מיתת עולם — בסתר׳. 

			למרות זאת — וכאן שוב פורצת האופטימיות הצייטלינית — ביודעו כי האנגלים קשורים לתנ״ך הוא מעודד אותם כי הם ׳כלי ביד ה׳ ושליח למלא את הבטחתו לישראל׳. בסוף הוא קורא להם: ׳הרבו עשות טוב, בני־אנגליה, וכלו ביד חזקה וביושר לבב את אשר החלו הטובים שבכם. תהי ידיכם אמונה לישראל עד הקימו את שוממות ארצו ועד בנותו לתלפיות את עיר הקודש והיכל הקודש׳.2700 

			זאת אומרת, צייטלין יודע היטב שאין העם מסוגל בכוחות עצמו לבצע את העלייה לארץ וההתישבות בה. ולכן הוא נזקק לסיוען של המעצמות הגדולות. אמנם קשה לדעת מה מזין את מה — חזון אחרית הימים שלו או ראיית המציאות במערומיה. האם הכרח לא יגונה הוא שהעם יסתייע בעמים הגדולים שהרי הוא חסר אמצעים מינימליים לכך; או שהעמים אכן רוצים, ואף חייבים, לסייע לעם הנצח, נושא דגל האהבה האמיתית, לחזור לצור מחצבתו. נראה לי שצייטלין נסחף על־ידי האמונה והמציאות כאחת. שתיהן דרות אצלו בכפיפה אחת ומפרנסות זו את זו. 

			ומה באשר למסגרת הפנימית? בראש וראשונה מדריכה אותו המגמה הערכית. ולכן, 

			אם ישראל הוא הגואל האחד והאמתי של העולם כלו הוא עליו להיות מוכשר לגאולה זו. 

			ואת זאת הוא דורש תחילה מיחידי סגולה, בעלי אומץ לב ואמונה חזקה וטהורה. אך בעוד שזהו נושא חינוכי שאינו תלוי בזמן, יש לו לצייטלין דברים אקטואליים לבוא חשבון עם בני זמנו. מאוד חורה לו התנגדותם של גורמים שונים להתיישבות יהודית גם מחוץ לארץ־ישראל. לדבריו, ׳הלעג שלועגים עתה גם בחוגי החרדים גם בחוגי המשכילים לכל רעיון של התישבות טריטוריאלית ישראלית מחוץ לארץ־ישראל — עון פלילי הוא׳, שהרי ׳אי־אפשר לה לארץ־ישראל שתקלוט עתה בתוכה מיליונים, מיליונים מבני ישראל, ובשעה שעם ישראל עומד עתה כמעט בכל ארצות גלותו מסביב להר מריק אש — הרי כל התישבות טריטוריאלית אף מחוץ לארץ־ישראל׳ דבר שבהכרח הוא.2701 מבחינתו, השעה דוחקת ו׳ענין סדור האמיגרציה לכל זרמיה ושטפיה ... צריך הוא שיעמוד במרכז כל עשיותינו ופעולותינו עתה׳.2702 כלומר, חובה לנצל מיידית כל מקום שעשוי לקלוט התישבות יהודית. אין ספק כי הפוגרום בקישינוב ורעיון ההתישבות באוגנדה הסעירו את רוחו. 

			רעיונותיו והצעותיו המעשיות נכתבים בלהט. ביסודם של דברים עומדת אמונתו החזקה שאנו חיים בתקופה של עקבתא דמשיחא,2703 ואולי גם הושפע בשנת תרפ״ה כאשר ביקר בארץ ושוחח עם הרב קוק, שראה את דורנו לא רק כעקבתא דמשיחא אלא תקופת משיח ממש.2704 אך מעשית צייטלין מבקש לקומם את ארץ־ישראל בשלבים. למשל, הוא קורא לארגן קונגרס יהודי עולמי שנבחריו יבואו מכל שדרות העם. מטרתם תהא לחזק הרעיונות הכלל־אנושיים שביהדות. במקביל הוא קורא לייסד ועד מכונן שידאג להקים בית־דין, מעין סנהדרין;2705 להקים קרן לעזרה להסדרת הענין הכלכלי. כן הוא קורא2706 לבני עמנו לשוב לחקלאות: ׳שובו לעבודה פוריה ולעבודת האדמה בכל מאמצי הכח שיש לכם, בכל שארית האנרגיה שישנה עדיין בכם, בכל החפץ והתשוקה לצאת מחיי חושך ומצוקת־לב לחיי אור ותקוה׳.2707 

			כמה אירוניה מתגלה לקורא היום את דבריו, שאף לגבי האוניברסיטה העברית הוא דרש להעדיף את התחומים המעשיים על פני מדעי הרוח.2708  

			אל רעיונותיו אלה הוא חזר כעבור שנים תחת הכותרת המדברת בעד עצמה: ׳משפטים אדבר'. וכך כתב בלעג מר:  

			כאשר פרצו הפוגרומים הראשונים ברוסיא [בשנת 1903] אמרתם: אך מקרה מר הוא. כאשר חזקו הפוגרומים בשנת תרס״ו [1906] ... בטחתם ב׳ישועות ונחמות׳ אשר יביאו לכם שווי־הזכויות ברוסיה ... קראתי אז באזני כולכם את הקריאה הגדולה: בקשו ארץ בעד עם ישראל! ... כל ׳שווי זכיות׳ לא יועיל לעם הנתון בידי מרצחים! ארץ־ישראל היא ארץ־הקדושה והעליה הרוחנית, ואף גם ארץ־הצלה בעד אלפים [ולא יותר, מטעמים ריאליסטיים] ... ומדוע לא שמתם אז לב לכל אלה הדברים? אז, בשנת תרס״ו, היה עוד קבוץ גדול ברוסיה [והיו בו ובארצות אחרות] עשירים מבני ישראל ... אז אפשר היה עוד למצוא ארץ בלתי נושבת בעד עם ישראל ולהושיב המון גדול של יהודים בתוכה, ומדוע לא קמתם אז כולכם לעשות את המעשה האחד, שצריך היה לעשות תכף אחרי הפרעות, מבלי אחר אף יום אחד?2709 

			להלן הוא מפרט את רעיונותיו מאז, ומקונן בצער על ההתעלמות מהם, שכן האומה שילמה בינתיים מחיר, רוחני ופיזי, יקר למדי. 

			בהקשר זה מן הראוי לציין את יחסו לערבים. הוא רואה אותם כ׳אחינו בשרנו׳,2710 ומציע להם דווקא להיבנות מאומץ הלב והמרץ של ישראל. הוא מוכיח אותם על שאינם רואים את השיפור שחל במצבם הם מאז באו הישראלים. 

			ראו נא, ערבים, מה הייתם אתם טרם החלו בני ישראל לשוב לארץ אבותיהם? עבדים אומללים משוללי זכויות־אדם, אברים מדולדלים, משפחות קרועות, פזורות, מחולקות ונלחמות תמיד אשה ברעותה בלא עבר, בלא עתיד, בלא הוה, בלא דעת תולדותם ובלי הכרת־עם. ומה הנכם עתה? בני ישראל הכניסו זרם של חיים שואנים בארץ הקדושה וקול החיים ההם צלל בנשמותיכם ויעורר בהן זכרונות העבר הגדול ותקות עתידות גדולות, אומץ לב, עוז ואמונה, עצם קרב אל עצם, בשר לבשר, משפחה למשפחה, רוח לרוח, ונשמה אחת חיה בכל אלה.2711 

			הוא יודע שיש מסיתים הטוענים שישראל ׳אומרים לגרש אתכם מן הארץ הקדושה׳ (שם). אך הוא מבטיח כי 

			עצתם לא תקום. הארץ הקדושה נתנה רק לבני אברהם. אוי לו למי שחושב מזמות להפר עצת ד׳! ... ראו נא! צעירי בני ישראל באים אליכם עיפים ויגעים, רעבים וצמאים ... ודבר לכם בפיהם: יחד נבנה את בית אברהם. הצלנו את נפשותינו מן הרוצחים ברוסיה ואוקרינה והקריב נקריב אותן על מזבח הארץ הקדושה לכולנו ... הקשיבו איפוא, בני ערב, לקול אברהם אביכם ולקול אביכם שבשמים אשר ״אללה״ תקראו לו ושאר אבותיכם־אבותינו ״אל שדי״ קראו לו. הושיעו לאחיכם, בני ישראל. קבלו בזרועות פתוחות את הבנים־הבונים אשר להם. אשרי העושים רצון האלוהים אבי־החסד!2712 

			ברם, אם אל הערבים מופנית קריאה לחיים בצוותא, הרי אל העמים מופנית דרישה רוחנית טהורה. אמנם הוא מכיר בזכותם של העמים בכך שהגנו על ישראל, עם זאת הוא קורא להם לא להסתפק בעזרה הומנית בלבד, אלא לקבל את דרכי ישראל וללכת לאורם.2713 הוא אכן רואה בחזון אחרית הימים של ישע׳ ב׳ תקופה שעתידה להתרחש, וכי ׳אין העמים פטורים מלשאוף אליו בכל מאמצי כח׳.2714 וגם אם לפי שעה האור איננו בוקע מירושלים, אין העמים פטורים מלכונן את המשפט במקום אחר, ובמקביל לשאוף ׳להקים בית לישראל בארץ אבותיו׳, ולקלוט באמצעותו את האור. משום כך הוא עומד וקורא בהתרגשות מרובה לבני עמו: 

			שובו, שובו בני ישראל! 

			שובו אל האמת הטהורה, המזוקקה והמלובנה במחשבה, דבור ומעשה, אל היושר, אל הצדקה ואל המשפט, אל האהבה ואל החסד, אל הקדושה ואל הטהרה, אל הכאב הגדול אשר הוא כבורית מכבסים, אל הרחמים הרבים והעצומים, אל הרמת כל הנבזה והעלמת כל השפל, הזדככותם והצרפם, אל תפלת־לב שאינה פוסקת ... אל אתדבקות רוחא ברוחא, רוח האדם ברוח העולם ושניהם יחד ב״ההוא טמיר ונעלם״, שהוא לבדו בוראם, מחים ומקימם בכל רגע, ומבלעדו הם — אין ואפס ... קדשו וטהרו את העולם כולו לא במים ולא באש, כי אם באמת אשר בנשמותיכם, נשמות כנסת ישראל, בני השכינה, יהי בא העולם כולו לבית המקדש. כל העמים — העזרה; אתם — היכל קדשי הקדשים!2715 

			כאן מתגלה ייחודו של צייטלין. הוא הוליך אותנו שלב אחר שלב. תחילה ביקש לנער את היהודים מהארצות המדכאות אותם ולהגר לארצות שיתנו להם מחסה וחופש פעולה. מקצתם יקימו בינתיים את חייהם שם, ומקצתם יעלו לארץ־ישראל. לאט לאט ארץ־ישראל תיבנה ותכונן, מבחינה חקלאית, כלכלית, תעשייתית, משפטית, אך בעיקר מבחינה רוחנית־מוסרית. כי רק ארץ־ישראל תוכל לשמש מצע להתעלות רוחנית. 

			ככל שבני ארץ־ישראל יזדככו ויתקדשו, היא תוכל לשמש אור לגויים. זהו חזון נבואי שעתיד להתגשם. ואז א״י תהיה בעצם מהות מטפיזית. 

			היא היא באמת גם הארץ העליונה, שהאלוהים מראה אותה למבקשים אותו באמת. ומה היא מהותה של אותה הארץ? ההכנעה התמידית לזיו העולם, הבטול התמידי, העמוק והמוחלט לאור אין סוף. כי מהי מהותה העקרית של הנשמה האלוהית? — בקשת הטוב האלוהי המוחלט, ואי־אפשר לה לנשמה לבקש טוב מוחלט כל עוד שהיא שקועה בטוב מדומה.2716  

			למעשה, צייטלין אינו שונה מהשקפתם של רבים מרבני ישראל בדבר אופים של העם היהודי ושל ארץ־ישראל, ובאשר לתקוה לעתיד רוחני מזהיר. והרי אפשר לנו לקחת לדוגמה את דברי הרמב״ם בסוף הלכות מלכים. עם זאת, רבים רבים מהם נרתעו מכל פעילות אקטיבית, ותהא הסיבה אשר תהא. ייחודו של צייטלין הוא בכך שהוא רואה את המסגרת כולה, על כל שלביה, בחומר וברוח, משיא עצות להגשמתה בפועל, עד לרבדיה הגבוהים ביותר. הוא עומד וזועק בראש חוצות כלפי בני עמו וכלפי אומות העולם. נראה שזהו סוד גדולתו, אבל בכאן טמון גם מקור כשלונו. העולם הציג ערכים אחרים לגמרי כחיי מופת, וקולו היה כקול קורא במדבר. ולהערכתו, אף רחוק מכך, ׳יען כי הקורא במדבר יש אשר קולו ישמע על ידי שירה העוברת במדבר או על ידי הלך במדבר או על ידי תועה במדבר, אבל הצועק לתוך חלל ריק — צעקתו רק אליו תשוב׳.2717 

			ועתה מתבקשת לה שאלה: הרי בתוכן השקפתו ובצורת הניסוח הפתטי של דבריו הוא אינו שונה בהרבה מהרב קוק, לפחות ביסודות הכלליים. מדוע בכל זאת שונה גורלם מבחינת ההמשך ההיסטורי וההשפעה לטווח רחוק? על כך ניתן להעלות בקצרה הסברים אחדים: 

			א. צייטלין ביקר בארץ אך לא נתיישב בה, בעוד שהרב קוק שימש מופת.  

			ב. צייטלין האמין בכל לב בחזונות האידאליים של הנביאים שאמורים להתממש בזמנים קרובים, והעלה תכניות גרנדיוזיות חובקות עולם, המחייבות את ישראל ומדינות העולם כאחת לפעול לפיהן. ברמה זו לא היה בו הכח להניע את גלגלי ההיסטוריה. יתר על כן, דווקא בשנות צעירותו עוררו דבריו הדים בלבות הנוער. מקצתם התנגדו לו, ואף הביעו דעתם במכתבים אליו, אך הוא גם זכה להשפיע על אחרים. תוך כך הוא פעל בתנועה הציונית וגם נבחר כציר לקונגרס. אך הוא מצידו התאכזב מנבחרי הקונגרס משום שהתייחסו רק לארץ והתעלמו מבעיות הקיום הפיזי והכלכלי. הוא התריס כלפיהם כי אם ׳אין ארץ אין עם׳. הווה אומר, עם ישראל וארץ־ישראל ארוגים בחדא מחתא. אף הם מצידם — משעה שהעלה את רעיונותיו הבומבסטיים והקיצוניים נרתעו מפניו והוא לא זכה לשום הד חיובי. אולי תרמה לכך גם דרכו האישית הקיצונית, שכללה תהפוכות שונות באורח חייו ובתפיסתו הפילוסופית. צייטלין אף לא ניחן בסגולת מנהיגות כריסמטית. לעומתו, הרב קוק התמיד בדרכו ובחשיבתו, והיה בו מן הכריסמטיות שגררה אישי רוח שידעו להנחיל את מורשתו, וזו באה לביטוי מעשי בשלבים מאוחרים, כבר לאחר הסתלקותו. צייטלין נשאר בחוץ־לארץ, והארץ ראתה אותו כאיש מבחוץ, היוצא חוצץ נגד הכל, ומטיף בעוז ל״חלוצים״ החדשים. דבריו הבוטים והגלויים נגעו בציפור נפשם, ולא עמד בהם הכח לעמוד מולם, ולכן דחוהו לחלוטין. 

			הוא עצמו זועק באכזבה מרה: ׳ובזעקי אז זעקת שבר, ובהיותי אז לעזר ללוחמי מלחמת הלאומיות והעממיות הישראלית ... קמתם כולכם עלי: זה ב׳תורותיו׳, זה ב׳חסידותו׳, זה ב׳ציוניותו׳, זה בסוציאליותו. הטובים שבכם ישנו אז שינה טובה ומתוקה, הבינונים שבכם לא הבינו את ערכה הנצחי של הלאומיות הישראלית או גם את העממיות הישראלית, והרעים שבכם שנאו את הלאומיות הישראלית, ומכל שכן את העממיות הישראלית, שנאת מות׳.2718 

			למרבה הצער קולעים לאמת דברי בנו של צייטלין, אהרן: ׳מי שהכיר אותו — אף הוא לא הכיר אותו ... כספר החתום היה לבני דורו׳.2719 

			בשנת תרצ״ה צייטלין משער בקול: ׳אפשר שהאשם הוא בי, מפני שיחסרו לי כשרון האחוד וכשרון ההנהגה׳2720 בוודאי, מצב דברים זה לא הניח לו וטרד את מנוחתו — על שום מה לא זכה להשפיע על העם שכה דאג לו2721 וכה כאב את כל אסונותיו, אלה שבהווה ואלה הצפויים לו כביכול לפי עיני רוחו. מענין איפוא לקרוא את השיחה ביני לבין עצמי,2722 שנכתבה בערוב ימיו, בה הוא מנתח את הרהוריו בגילוי לב מדהים. 

			המפליא הוא שגם ספרות המחקר בימינו העוסקת בציונות ובציונות הדתית2723 התעלמה ממנו, או, מוטב, נעלם מעיניהם. חיבורים מאלפים ומעמיקים ראו אור בשנים האחרונות, ואלה אינם מזכירים אותו ולו במילה אחת! אמנם, תלמידיו הקרובים כתבו עליו רבות לאחר הירצחו בידי הנאצים בערב ראש השנה תש״ג. אך מאז היה כמת נשכח מלב. רשימה זו באה, במידה מסוימת, לתבוע את עלבונו. הגותו ומאבקיו ראויים לעלות על שולחנם של חוקרים בתוך שאר מושאי־מחקר בהוגי הציונות, ואני לא באתי אלא לפתוח פתח. 

			פרק עשרים ושניים 

			מקורות קבליים וחסידיים 
בבלבב ימים לש״י עגנון 

			א 

			לא יהא בכך שום חידוש אם אומר שש״י עגנון בן־בית היה בהיכל המקורות הרבניים, ובכללם מעולם הקבלה והחסידות. ייחודו של עגנון היה, בין היתר, בנופך שהוא הוסיף לעובדות, ונופך זה טעון מוטיבים מרחבי הספרות היהודית, המשמשים אבני בנין לחשיבתו וליצירתו, ואבני שפה לסגנונו. דומה כי ביצירה בלבב ימים2724 — הן מלכתחילה מעשה הסיפור מתרחש במסגרת חברה חסידית, כך שצפויים היינו לפגוש אישים, ערכים ומוטיבים חסידיים — מופיעים בה מוטיבים קבליים וחסידיים ביתר שאת תוך כדי התרקמות העלילה. 

			והנה, פרופ׳ שמואל ורסס, שניתח במאמר נפלא את המקורות לסיפור ״בלבב ימים״ ושיטות עיצובם,2725 לא ציין את המקורות הקבליים והחסידיים ששימשו מצע נוסף וחשוב לסיפור, פרט לתוספת קטנה2726 המתייחסת למוטיב המטפחת המצוי גם בסיפור על הבעש״ט ושאף עגנון עצמו נזקק לו בסיפור אחר, ופרט לסיפורי מסע שנשוב להזכירם בהמשך. בבקעה שמצאתי כאן אני מבקש להתגדר קמעא ולהפנות את תשומת הלב למוטיבים קבליים וחסידיים שהשתמש בהם הסופר בסיפורנו וביד רחבה. תחילה אמנה כרוכל את הרעיונות והביטויים השאולים מן הקבלה והחסידות, כפי שנראים לעניות דעתי, ולאחר מכן, בסעיף ג, אנסה למקד את המשמעות החשובה המתבקשת מרשימה זו, תוך שאסתייע בדבריו של עגנון עצמו.2727 

			ב 

			נפתח במקורות זוהריים. פסוק המפתח המופיע כמה פעמים בסיפור, וש׳ ורסס קושר אותו לסיפור הנידח, הוא ׳הביאני המלך חדריו׳ (שה״ש א ד). הפסוק מקבל ביטוי עז בסיפור, שכן אחיו של ר׳ גרשם יצאה נשמתו מתוך אקסטזה שעה ששר אותו בניגון מיוחד במינו. ולא עוד, עגנון מביע משאלה בשם אחד החברים: ׳הלואי שנזכה לשיר פסוק הביאני המלך חדריו בירושלים עיר הקודש׳.2728 בהקשר זה כדאי לשים לב לדברי הזוהר: ׳״הביאני המלך חדריו״ — אם ייעול לי מלכא באדרוי, ״נגילה ונשמחה בך״ אנא וכלהו אכלוסין׳.2729 תרגום הדברים: ׳״הביאני המלך חדריו״ — אם יכניס אותי המלך בחצרותיו, ״נגילה ונשמחה בך״ אני וכל העם׳. כלומר, כבר הזוהר נתן לפסוק זה ביטוי אקסטטי חברתי הקשור בגאולה, בירושלים ובבית־המקדש. 

			עוד מן הזוהר הוא המשפט על ברית המילה: ׳כל שכן במצות מילה שבזכותה ניתנה לנו ברית הארץ׳.2730 הדגשת פן זה של מעלת המילה מופיעה מפורשות בזוהר, ח״ב נג ע״א, ואף מקורות קבליים מאוחרים יותר השתמשו ברעיון זה, כגון: של״ה, ריש פרשת לך לך; חסד לאברהם, מעין ג נהר ו; טוב הארץ, יג ע״ב. מן הראוי לציין ששני האחרונים שימשו, כנראה, לעגנון מקורות, בפרט במה שנוגע לארץ־ישראל. 

			מעין זה הם דבריו: ׳קול של שירים ותושבחות שמתעלה מרקיע לרקיע עד שהוא מגיע לפתח לבנת הספיר, שתפילותיהם של ישראל מתקבצות שם ומתקשרות שם׳,2731 שאף הם בנויים על דברי הזוהר, ח״ב רמו ע״א, ועל חסד לאברהם, מעין ג נהר ח. 

			גם דבריו ׳שכבר נשבע הקדוש ברוך הוא שלא יכנס בירושלים של מעלה עד שיכנסו ישראל בירושלים של מטה׳2732 בנויים אמנם על דברי התלמוד, תענית ה ע״א, אך מופיעים גם בהקדמת הזוהר, א ע״ב, והרבה מצוטט מקור זה בספרות.  

			ורסס מציין,2733 כי סיפור הצדיק שעיכב את ההבדלה במוצאי שבת כדי לאחר את פתיחת מועד שערי הגיהנם מקורו בספר ידי משה. ברם, הדברים מפורשים כבר בזוהר, בסוף ההקדמה, ח״א יד ע״ב, ובעקבותיו בספרי מנהג והלכה בימי־הביניים,2734 ויותר מהם בספרות העת החדשה. 

			ביטויים קבליים כלליים מופיעים גם כן. למשל, ׳אין כל מחשבה תופסת׳,2735 והוא ביטוי רווח בספרות הקבלית, ובמיוחד בפתיחת אליהו, אם כי לשונה ארמית, השגורה בפי מתפללים רבים. במקום אחד הוא מוסר בשם ר׳ אלטר המלמד כי ׳זהו פשוטו של דבר, אבל יש בזה עוד סוד גדול׳.2736 פרט זה מורה על האווירה השוררת בין גיבורי הסיפור. זו מתבטאת ביתר שאת בדברו על המפליגים בספינה: ׳יושבים אנשי שלומנו, מהם משיחים בענין הנשמות החדשות שישראל קדושים מקבלים בארץ הקדושה, ומהם עוסקים ברזי עולם׳.2737 שני הפלגים הללו עוסקים, למעשה, בדברי קבלה. אף זו, עגנון מתאר את הספינה הנטרפת בים שהיא ׳הולכת ונקלעת כמו בכף הקלע׳.2738 נכון שכף הקלע הוא ביטוי מקראי (שמ״א כה כט), אך שימושו במובן של גורל מר של נשמות חוטאות הוא אופייני לקבלה, וכמדומני שעגנון נתכוון למצב מר כזה.  

			עניינים קבליים אחרים מתגלים בפרטים שונים, כגון דברי ר׳ שמואל יוסף ש׳השכינה היא שחוזרת עם ישראל למקומה׳,2739 שהוא מוטיב קבלי מובהק ונפוץ. וכן האמור כי לאחר שראה את האדם יושב על מטפחת ושט בים ׳בכה רבי משה ואמר סוד ה׳ ליראיו ובריתו להודיעם׳2740 — והרי זה פסוק רווח ביותר בספרות הקבלית לציין את הסוד והמופלאוּת הגנוזים בעניין כלשהו, ואין לך מתאים יותר מפסוק זה באירוע הנוכחי. כמו כן, איזכור מעשים שונים שנעשים ׳לשם יחוד׳ — אין צריך לומר עד כמה קבלית היא תכלית זו. כיוצא בדבר, כאשר הפליגו בים מסטמבול ׳קראו בשיר השירים ובזוהר על היחוד השלם שעתיד הקדוש ברוך הוא להתייחד עם כנסת ישראל לעתיד לבא׳. ברור כי מוטיב הייחוד והזיווג אופייני לקבלה, ולא עוד אלא שחומר הקריאה עצמו — הן שיר השירים שנתפס כמגילת אהבה מיסטית והן הזוהר — בוודאי מצביע על האווירה הקבלית. ועוד, המושג ״תיקונים״ מופיע בהקשרים שונים, למשל ׳לתקן מה שפגמו בהם׳,2741 וכן בתיאור הנוסעים, החכמים הספרדים, ואחריהם הנלבבים, שקמו לתיקון חצות2742 — הרי כל הצד הטקסי והריטואלי שבו קבלי הוא במובהק. ועוד, רבי שמואל יוסף מתואר כמי שהיה ׳יושב לפני חכמי קושטנדינא והיה קורא בכל הספרים הגדולים והקטנים ... בנגלה ובנסתר׳2743 וכו׳. ואף על חכמי סטמבול מסופר כי הם ׳לומדים נגלה ונסתר׳, ׳ואפילו ספר חמדת ימים מצוי אצלם, וזה פלא כידוע ליודעים׳.2744 הן הביטוי ׳כידוע ליודעים׳ והן הרמז סביב ייחודו של ספר חמדת ימים, שקצת חכמי ישראל וגדולי החסידות האשימוהו בשבתאות, אך הספרדים הגו בו כבספר קבלי מובהק, מצביעים במפורש על רקע קבלי. משום־מה חשוב מאוד לעגנון להציע מצע שעליו משתרעים חכמי תורה ומביני סוד כאחד. לפי השערתי, זהו חלק ממגמת הסיפור (כפי שאציין בסיכום), להעמיד שתי גישות במקביל: מציאותית ומיסטית.  

			ועוד נאמר, שם, על הספרדים ש׳הם מניחים תפילין מיושב כדעת בית יוסף׳. למעשה, אין זו הלכה מבית־מדרשם של הפוסקים, ור״י קארו אינו מחדשה של הלכה זו, כפי שאפשר היה להבין מתוך ההסמכה לבית יוסף, אלא זו הלכה שנתחדשה בספר הזוהר, ואף ר״י קארו בעקבות הזוהר הלך, וכנראה שסמכותו האוטוריטטיבית גרמה שהלכה קבלית זו נתקבלה אצל כל יהודי המזרח.2745 שוב, אפשר להניח שאיזכורו של קארו בא לא רק על שום שנחשב סמכות עילאית אצל הספרדים, וזכה לכינוי הסתמי ״מרן״, אלא שהוא גם דוגמא מובהקת לאדם שתורות הנגלה והנסתר סמוכות כאחת על שולחנו. 

			במקום אחר מספר עגנון כי בירושלים הם למדו את המשנה2746 עשר קדושות,2747 וכסבור אני שלא במקרה. נכון שמדובר במשנה הזו על קדושת ארץ־ישראל, ובמיוחד זו שבירושלים על ההייררכיה באזורים גיאוגרפיים שונים שבה, אך ידוע חיבורו של המקובל ר׳ נתן שפירא (=הנשי״א) המפרש באריכות רבה משנה זו, ופירושו הוא חלק ב של ספר טוב הארץ, שנדפס בפעם השלישית בירושלים תרנ״א.  

			ובהקשר לכך יש לציין, כי דברי עגנון2748 על אנשי שלומנו ש׳עוסקים ברזי עולם כגון מפני מה ניתנה ארץ־ישראל לכנען תחילה, והלוא מיועדת היתה לישראל׳ וכו׳, אלה דברים מפורשים בשפת אמת2749 בשם ילקוט חדש בשם ע״מ [=עשרה מאמרות], וכולם חיבורים קבליים נפוצים. ואגב הדיון בארץ־ישראל אזכיר גם כי עגנון כותב: ׳כמה קדושה ארץ־ישראל אפילו בחורבנה׳,2750 והרי זה ממש פרפרזה קלה לדברי השל״ה: ׳אף עתה בחורבנה מ״מ [=מכל מקום] היא בקדושתה׳.2751 ובאשר לארץ־ישראל אזכיר עוד את דברי עגנון ש׳מֵתי ארץ־ישראל אינם קרויים מתים׳,2752 שהם כנראה בהשפעת חסד לאברהם, מעין ג נהר טו: ׳לא יוצדק בהן לשון מיתה כי אם בשיתוף השם שהיא גויעה׳. 

			ועוד, תיאורה של צפת2753 לקוח בלא ספק מספר חסד לאברהם, מעין ג נהר יג (תחילה וסוף). גם התיאור של חברון2754 לקוח מחסד לאברהם, שם. ואגב, עגנון מציין שם במפורש את ספר תורת האדם של הרמב״ן, שהוא בחלקו קבלי וידוע בשל כך. 

			אפשר להצביע גם על השפעות לוריאניות. אמנם שמו של האר״י נזכר במפורש פעם אחת בלבד — ׳וכבר גילה האר״י הקדוש זכרונו לברכה שהיא מרפאה את הנפש׳2755 — אך רוחו שורה בסיפור. לדוגמא, הרעיון שהכותל המערבי ׳גבוה שתים־עשרה קומות כנגד י״ב שבטים כדי שיכוין כל אחד מישראל את לבו לפי שיעור קומתו ולפי השבט שלו׳,2756 יש בו אסוציאציה לרעיון הלוריאני בדבר שנים־עשר הפתחים או החלונות שיש ברקיע, שכל אחד מכוון לפי השבט שלו ותפילתו.2757 אמנם אין ספק שעגנון התכוון פה לרמיזה נוספת כאשר דיבר על הכוונה ׳לפי שיעור קומתו׳, שאינה רק לפי השבט, אלא גם לפי מעלת עצמו המיסטית של כל אינדיבידואל, והמונח הקבלי הקדום ׳שיעור קומה׳ בהקשר זה בוודאי שימש מרכיב חשוב. 

			ועוד, התיאור של הנלבבים שהכינו עצמם לשבת, ובין היתר התיאור המפורט שהם לבשו ארבעה לבושים שהם לבוש תחתון ולבוש עליון אזור וחלוק,2758 הרי הוא מוטו מובהק מן הנוהג הלוריאני. בכל הנוסחאות של שבחי האר״י מסופר כי הקפיד על ארבעה מלבושים אלה. אמנם יש לזכור שהאר״י לבש בגדי לבן, והקפיד על כך בשל המשמעות הסימבולית של צבע לבן היאה לשבת, אך עגנון העלים את נושא הצבע, בלא ספק משום שהחסידים המירו את הצבע הלבן בשחור, כמנהג מקומם. כמו כן, המסופר כי לא הגיע חצות היום עד שהכל היה מתוקן לשבת,2759 בוודאי נובע מן המסופר על מקובלי צפת, ובמיוחד על ה׳אפוטרופוס לשבת׳, ר׳ אברהם הלוי ברוכים, שהרחיבו את מעגל זמן קדושת השבת וסברו שזו מתנוצצת2760 כבר בחצות יום הששי, ולפיכך עד לאותה שעה כבר הכל צריך להיות מתוקן לשבת. גם המסופר שם בהמשך ש׳השלימו פרשת השבוע שנים מקרא ואחד תרגום ופירוש רש״י ושיר השירים׳, הרי לפי המנהג שהיה קיים בימי־הביניים אפשר היה להשלים גם בשבת, ואילו האר״י קבע את החובה לקרוא ביום ששי שנים מקרא ואחד תרגום, אם כי עליו מסופר כי הקפיד לקרוא בבוקר לאחר תפילת שחרית. ובאשר לשיר השירים, אף זה ממנהגם של מקובלי צפת שפעלו סמוך לפני האר״י, אלא שנחלקו המנהגים — לפי מקצתם יש לקרוא את המגילה הזו לפני מנחה, ולפי אחרים — לאחריה,2761 ובמקום אחר כותב עגנון כי בעומדם בכותל המערבי, הנלבבים ׳סיימו שיר השירים אמרו כמה מזמורים והתפללו תפילת מנחה׳.2762 יש לשים לב גם לפרט ש׳אמרו כמה מזמורים׳, ולפי דעתי, עגנון רומז לסדר שנזכר בחמדת ימים, שבת, פרק ה, מ ע״ד — מא ע״א. כמו כן, התיאור כי ׳עמדו הנלבבים ושוררו מזמור שיר ליום השבת׳,2763 מבית־מדרשו של האר״י הוא,2764 ולפיו יש לעמוד באמירת מזמור זה, ולאומרו בשירה ובשמחה. 

			ועוד, בעת ההפלגה בים ׳פשט רבי אלטר המלמד את ידיו והתחיל מקיש באצבעותיו על תיבה שלפניו והיה משורר, בני היכלא דכסיפין למחזי זיו דזעיר אנפין, ורבי אלטר השו״ב היה מסייע לו׳ וכו׳.2765 לפנינו אפוא ביטוי לערגה מיסטית השרויה באהליהם של חסידים בסעודה שלישית, וזו מגיעה לשיאה בהשמעת פיוטו של האר״י לסעודה זו, ובמיוחד בפתיח שלו, שנדפס בסידורים הרבה.  

			מוטיבים חסידיים נזכרים בהקשרים שונים. כבר צוין שהמעשה עיקרו בחבורת חסידים. דומה שגם האמור על אנשי יאס שרמתם הדתית לא היתה גבוהה אע״פ שהיו בה הרבה בתי כנסת ובתי מדרש, וגם ציון העובדה ש׳הרבה נתעסקו עמהם צדיקי הדור לזקוף אותם מעפרם׳2766 — הם רמז ברור למהפך שחוללה החסידות בעולם היהודי, בכך שהצדיקים יצרו קשר עם ״עמך״, ובעיניהם נודע ערך חשוב ביותר להעלאת האדם ההמוני. יש פה אפוא הערכה כוללת לאותם ׳צדיקי הדור׳, שיש להניח שמעולם החסידות באו, כפי שרשומים הדברים על דפי ספרי ההיסטוריה. אפשר שעגנון ביקש להבליט הערכה זו כלפי החסידים, שיש בה מן האירוניה של ההיסטוריה, שכן במקרה אחר מסופר שצאצאי ר׳ אביגדור, אותו פרנס שהיה מהלוחמים החריפים נגד החסידות בראשית צעדיה, כפי שמסופר בסיפור הנדח, משתפים פעולה עם קבוצת חסידים העולה לארץ־ישראל. ומדובר בשני האחים, ר׳ משה ור׳ גרשם, שהן דווקא דמויות חשובות בסיפור.2767 גם המשפט ׳חסידים ואנשי מעשה שממעטים צרכי עצמם ואינם מבקשים אלא הנאת השכינה׳,2768 מעלה יסוד חשוב מאוד בכתבי מורי החסידות, והוא מתבטא במידה רבה בהוראה שאדם לא יכוין בתפילתו לצרכי עצמו אלא לצורך השכינה.2769 ועוד, עגנון כותב על יהודי קושטא שציידו את הנלבבים בטובות שונות, ובכללן: ׳עצות טובות והדרכות ישרות׳.2770 כמובן, אפשר לקרוא את ארבע המילים האחרונות במשמעות פשוטה ביותר ללא כחל וסרק, אך עגנון בוודאי רמז לסוגה ספרותית שלמה המצויה בעיקר בראשית החסידות, שנקראה בשמות אלה, ובאמצעותה הדריכו מורי החסידות את תלמידיהם. 

			ובאשר לבעש״ט — ראשית, ציטוט מפורש מדבריו מופיע בעמ׳ תקז. ועוד, איזכור מפורש של שמו מופיע בהקשר הסיפור על בית כנסת ש׳הבעש״ט זכרונו לברכה היה מחביא עצמו שם במעלות שבקיר ללמוד קבלה וזכה שם לעליית נשמה.2771 ואין צריך לומר עד כמה חשוב היה האירוע המיסטי של ״עליית הנשמה״ בעולמו של הבעש״ט, אלא שהוא חורג מענייננו כאן. זאת ועוד, הנלבבים מתפללים בערב שבת מנחה ומזמור קז,2772 והרי זה מנהג חדש המיוחס בקרב החסידים לבעש״ט, והעולם החסידי על כל רבדיו אימץ הנהגה זו בעקבותיו. יתר על כן, ג׳ נגאל2773 כבר הצביע מפורשות על קווי דמיון בין המסופר על חנניה לבין אגדות הבעש״ט. פרט קטן הוא המסופר על אשת זושא שהיתה ׳נוטלת את ילדיה ומחזרת על פתחי הצדיקים׳,2774 אבל אי־אפשר להתעלם מכך שזה חלק מן ההווי החסידי ומאורחות חייהם. 

			ומעין זה, ר׳ מאיר מפרימישלאן, הפועל במסגרת ״תפקידו״ כצדיק.2775 וכן ר׳ נחמן מהורודנקה ור׳ מנדלי מפרמישלן, שמסופרים כאן מעשיהם בשעה שהאניה חישבה להישבר,2776 והסיפור המופלא על ר׳ שמעלקי מניקלשבורג (ור׳ משה לייב מסאסוב)2777 — הרי הם גיבורים חסידיים ידועים. אכן, ורסס כבר ציין2778 את המקור לסיפור ר׳ שמעלקי בספר החסידי ההגיוגרפי שמן הטוב, עם שהוא הצביע על הפיתוח הסגנוני והלגנדארי של עגנון. ועוד, תיאור מעשיו של ר׳ אברהם המוהל, והנימוק לכך שלא זכה לעלות ארצה,2779 יש לו מקור בסיפורת החסידית, כפי שציין נגאל.2780  

			חשוב מזה בעיניי הוא הרעיון בדבר חשיבותה של עשיית מצוה אחת בשלימות,2781 שהוא כל כך חסידי. עם שיש לו מקורות קדומים2782 הוא נפוץ ביותר בחסידות, וחשיבותו עצומה במסגרת האתוס החסידי. כיוצא בכך, ההדגשה שהקב״ה אינו מתאווה לאמירת ׳קדושה׳ מפי הציבור, אלא שיאכילו עוברים ושבים,2783 אף היא קשורה במובהק באורח חיי החסידים. אף הנאמר על רבי שמואל יוסף, ש׳כל מצוה שבאה לידו עשאה בהתלהבות,2784 לקוח מן העולם החסידי, שהחל בראשיתו טבע ותבע את הדרישה של ״התלהבות״ בכל מעשה דתי.  

			מוטיבים שונים קשורים בר׳ נחמן מברסלב.2785 למשל, עגנון מספר על רבי פסח הגבאי שאמר לצירל אשתו: ׳מה את סבורה צירל שארץ־ישראל עשויה ׳שֵמות׳?׳.2786 והרי כך אף מספר ר׳ נחמן, ׳שכשהיה בארץ־ישראל סיפרו לו שם החשובים שהיו שם ... שקודם שהיו בא״י לא היו יכולים לצייר לעצמן שארץ־ישראל היא עומדת בזה העולם, והיו סוברים שארץ־ישראל הוא עולם אחר לגמרי לפי גודל קדושת א״י המבואר בספרים ... עד אשר באו לשם וראו שארץ־ישראל היא בזה העולם ממש, כי באמת א״י הוא כמו מדינות אלו ממש, ועפר א״י הוא במראה ודמות כמו עפר מדינות אלו ממש׳.2787 

			ועוד, הרעיון שצדיק צריך ליפול ממדרגתו לפני עלייתו לארץ־ישראל,2788 מופיע בהדגשה בסיפורי המסע של ר׳ נחמן לא״י, עם שאפשר למצוא את הרעיון כבר סמוך לפניו, אצל ר׳ נחום מטשרנוביל.2789 כמה פעמים בסיפור חוזר עגנון על כך שהעולה לארץ ׳מקבל שם נשמה חדשה׳,2790 או שהוא זוכה למוחין חדשים, שהוא כשלעצמו ביטוי קבלי־חסידי מובהק. וכך כותב עגנון: ׳כבר ידוע ומפורסם שכל צדיק שבא מחוצה לארץ לארץ־ישראל צריך שיפול תחילה ממדריגותיו הראשונות ... עד שזכו למוחין חדשים, מוחין של ארץ־ישראל׳.2791 והנה, בחיי מוהר״ן2792 כתוב: ׳קדם שבאים לגדלות צריכין לפל בתחלה לקטנות, וארץ־ישראל הוא גדלות דגדלות׳. ובליקוטי מוהר״ן תנינא, סי׳ עא, מצינו: ׳דע כי יש מוחין של ארץ־ישראל ויש מוחין של חוץ לארץ׳. זאת ועוד, כאשר הוא זוכה להיכנס לארץ הרי הוא כקטן שנולד, ועגנון מתאר בפרוטרוט את שלבי ההתבגרות — הרי התיאור לקוח מדבריו של ר׳ אברהם קליסקר, שנדפסו בסוף פרי הארץ: ׳כל הבא אל הקדש צריך מחדש עיבור ויניקה וקטנות׳2793 וכו׳. ואילו עגנון נתן לכך ביטוי ציורי ביותר: ׳ומיקירי ירושלים באו אצלם כמו לשלום זכר. שכל העולה לארץ־ישראל דומה לקטן שנולד, שכן קיבל עליו ברית הארץ׳׳.2794  

			עוד אזכיר את התפיסה הספיריטואלית, שיש עמה גם רעיון עילויו של הצדיק. בכמה וכמה ספרי חסידות מתבטא רעיון כי הצדיק הוא פיסה של אדמת ארץ־ישראל,2795 ובסיפורנו נאמר כי ׳כל זמן שרבי אוריאל חי היתה רצועה של ארץ־ישראל נמשכת והולכת לביתו.2796 

			ג 

			עגנון מסיים את חיבורו בהודעה כי חכמי ורבני ירושלים השתוקקו שייכתבו מעשי חנניה בספר, ולכן הוא קם, עשה מעשה וסיפר את כל אשר שמע. לדבריו: ׳לא חיסרתי דבר מכל מה ששמעתי ולא הוספתי דבר על כל מה שהנשמה היתה מגידה לי׳.2797 על כך כותב פרופ׳ ורסס: ׳מתוך הצהרה זו מטעם המספר מסתמן הקו הכפול של איסוף עדויות ושל נקיטת אמת־מידה אישית של היוצר׳.2798 אך יורשה לי להוסיף על כך, שעצם השימוש במטבע הלשון ׳שהנשמה היתה מגידה לי׳ בוודאי יונק מן העולם המיסטי של מקובלים וחסידים, ובהצהרה זו הוא הביע אפוא גם את צביונו הכללי של הסיפור. 

			אפשר אם כך לראות בסיפור בלבב ימים, מצד אחד, תמונה המשקפת נאמנה מציאות של עולים על גלגולי מאורעותיהם, לבטיהם ותקוותיהם; ומצד שני, תיאור של מעין חוויה מיסטית האופפת אותם במהלך העלילה. למשל, חנניה, אחת הדמויות המרכזיות, ׳כמה הרפתקאות עברו עליו ובלבד שיעלה לארץ־ישראל׳,2799 וסופו שעלה דרך נס, כשמטפחת פרוסה תחתיו. דומני שרושמה של החוויה המיסטית הוא המרחף כל העת מעל ראשי הנפשות הפועלות,2800 וכי עגנון ביקש להבליט בכך את הצירוף הדתי המיסטי שדירבן את העולים בכל הקורות אותם במסעיהם עד להוויה החדשה שנתלבשה בהם עם עלותם ארצה. ואפשר שבכך מחריף עגנון את המציאות הגשמית היומיומית העגומה בארץ־ישראל, שאת לבטיה הוא היטיב להעלות בסיפורים אחרים2801 הקשורים בקליטת העולים. הסתירה והמתח העולים מכך הם כנראה שני פנים של מטבע אחד של הוויה. שמא לכך נתכוון עגנון במילותיו האחרונות, בהמשך למשפט שצוטט בפסקה הקודמת: ׳יש שיקראו בספור כאדם הקורא בספרי אגדות ויש שיקראו ויוציאו תועלת לעצמם ... על האחרונים אני קורא (תהלים לז ט) וקוי ה׳ המה ירשו ארץ׳. אין ספק שהוא ביקש שנתפוס לשון אחרון, כמקובל. משמע, עגנון אמנם השתמש בציורים לגנדריים אך התכוון לתאר מציאות במערומיה, עם שכביכול עטופה היא במעטה מיסטי, שיש בה מן הנחישות של העולים. רוחם הדתית־מיסטית וכוחם האיתן להתגבר על מכשולים הם שיסייעו בידם לרשת מחדש את הארץ הנכספת. 

			אולי כדאי להביא כדוגמא סיפור קצרצר של עגנון,2802 שבו הוא מציג, בדרכו שלו, את אלה שנמנעו מלעלות לארץ. כוונתי לסיפור מעשה העז,2803 שיש בו אירוניה רבה. עז ידעה את הדרך לארץ האבות, ואילו הבנים, שהתרחקו ממנה בשל צרות הגלות, לא ידעו את הערך. ובלא ספק רמז יש באותו אירוע פשוט, לכאורה, שלאוזן העז נקשרה ״משיחה״. האם לא ביקש עגנון לרמוז במצלול מילה זו למשיח, שהוא בעצם המוטו העיקרי בסיפור זה? לאמור, העז הצועדת בבטחה לארץ־ישראל היא זו שאכן תביא את המשיח! אך לדאבון לבנו, שעת כושר גדולה הוחמצה, גם אם שלא במזיד. סיפור זה מזכיר את הסיפור הידוע2804 על האר״י שאמר לתלמידיו באחד מימי ששי שיקומו לעלות עמו לירושלים, ותלמידיו בסך־הכל רצו, כמחווה אנושית, להודיע על כך לנשותיהם, אבל בראייתו העל־אנושית של האר״י — הוחמצה השעה. 

			גם באותו סיפור קצר של עגנון מופיעים מוטיבים קבליים שונים. כגון: תיאורם2805 של ׳בני אדם כמלאכים מעוטפים בסודרין לבנים׳, שהוא רומז, כאמור, על מנהגו של האר״י ללבוש בערב שבת ובשבת בגדי לבן; ובהמשך: ׳וענפים של הדסים בידיהם׳ — הוא שוב ידוע כמנהגו של האר״י; ׳וכל הבתים מאירים בנרות הרבה׳ — אם בדרך כלל הדליקו שני נרות לשבת,2806 הרי על־פי כתבים וסודות קבליים שונים דברו המקובלים על מספר רב יותר של נרות, ובמיוחד לאור ההנחה של סיועו של האדם להורדת השפע מלמעלה. ובל נשכח שהמעשה מתרחש חציו בצפת, עיר המקובלים ועירו של האר״י. 

			לא הארכתי בציון המוטיבים הקבליים האחרים בסיפור קצרצר זה, ולא הבאתיו אלא להצביע שגם כאשר עגנון העלה את צידה השני של בעיית העלייה לארץ, הוא השתמש בחומרים שנלקחו מעולם הקבלה.2807 בלי ספק אפשר לגלות פן זה ברבים מסיפוריו של המספר הדגול, ובוודאי שדבר זה תקף במסגרת פעילותו כמכנס דברי קדמונים. 

					עמ׳ 218 הע׳ 25.

				

				
					2752	עמ׳ תקמג.

				

				
					2753	בעמ׳ תקכז.

				

				
					2754	עמ׳ תקכח. הדוגמאות הללו המצביעות על המקורות בספרות הקבלית גורמות לי להסתייג במקצת מדברי ורסס (שם, עמ׳ 227): ׳למעשה נמסרים כאן הדברים ברוח התפיסה של תיאורי המסע לארץ־ישראל, בעיקר מן המאה ה־י״ח, ללא שינוי מהותי׳.

				

				
					2755	עמ׳ תקכח-תקכט.

				

				
					2756	עמ׳ תקמד.

				

				
					2757	ראה חלמיש, הקבלה, עמ׳ 113-106.

				

				
					2758	עמ׳ תקיט.

				

				
					2759	שם.

				

				
					2760	בעמ׳ תקיח עגנון משתמש בביטוי זה בכותבו: ׳גדולה שבת שקדושתה מתנוצצת אפילו על בני אדם פשוטים׳.

				

				
					2761	ראה חלמיש, הנהגות, עמ׳ 187-181.

				

				
					2762	עמ׳ תקמה.

				

				
					2763	עמ׳ תקכ.

				

				
					2764	ראה, למשל, חיד״א, מורה באצבע, סי׳ ד אות קמא.

				

				
					2765	עמ׳ תקלח.

				

				
					2766	עמ׳ תקו.

				

				
					2767	וראה על כך ש׳ ורסס, ש״י עגנון כפשוטו, ירושלים תש״ס, עמ׳ 38. ועוד שם, בהמשך, לעניין הנטלה. 

				

				
					2768	עמ׳ תקיח.

				

				
					2769	ראה, למשל, צוואת הריב״ש, עמ׳ יז.

				

				
					2770	עמ׳ תקכז.

				

				
					2771	עמ׳ תצה.

				

				
					2772	עמ׳ תקכ.

				

				
					2773	גדליה נגאל, ש״י עגנון ומקורותיו החסידיים, ישראל תשמ״ג, עמ׳ 17-16.

				

				
					2774	עמ׳ תקד.

				

				
					2775	סוף עמ׳ תקד.

				

				
					2776	עמ׳ תקלב.

				

				
					2777	עמ׳ תקלג. עגנון חוזר על כך ברמז גם בעמ׳ תקמ.

				

				
					2778	שם, עמ׳ 219.

				

				
					2779	עמ׳ תקכג.

				

				
					2780	שם (לעיל, הערה 50), עמ׳ 18-17.

				

				
					2781	עמ׳ תקכב. 

				

				
					2782	ראה לעיל, פרק אחד־עשר.

				

				
					2783	סוף עמ׳ תצט.

				

				
					2784	עמ׳ תקמו. 

				

				
					2785	כבר צייטלין הצביע על כך באופן כללי מבלי לציין דברים מפורשים. וראה ורסס, עמ׳ 203. 

				

				
					2786	עמ׳ תקכב. 

				

				
					2787	לקוטי מוהר״ן תנינא, אות קטז. התפעלות דומה הושמעה מפי בעל השל״ה. וראה לעיל, פרק יט, הפניה 103.

				

				
					2788	עמ׳ תקמח.

				

				
					2789	ראה צ׳ מרק, ״על מצבי ׳קטנות׳ ו׳גדלות׳ בהגותו של ר׳ נחמן מברסלב״, דעת, 46 (תשס״א), עמ׳ 80-79.

				

				
					2790	עמ׳ תקכב. וראה גם עמ׳ תקיז.

				

				
					2791	עמ׳ תקמח. אמנם אציין כי המשפט שלפני המובאה האמורה: ׳לא כל השעות שוות׳, אינו מנוסח כמו אצל ר׳ נחמן, המעדיף את הנוסח המשנאי (תמיד א ב): ׳לא כל העתים שוות׳ (לקוטי מוהר״ן תנינא, אות מ; וכן בשל״ה, מסכת שבועות, באגרת המפורסמת של ר׳ שלמה אלקבץ; ועוד).

				

				
					2792	חיי מוהר״ן, נסיעתו לארץ־ישראל, יב, ירושלים תשמ״ה, עמ׳ קלד.

				

				
					2793	נדפס גם אצל יערי, אגרות, עמ׳ 323. והמקור לכולם הוא האמור בחסד לאברהם, מעין ג, נהר יב, שאין לי ספק שעמד לנגד עיני עגנון בכמה וכמה ביטויים נוספים, כפי שגם ציינתי לעיל. וראה חלמיש, שם (לעיל, הערה 28), עמ׳ 228.

				

				
					2794	עמ׳ תקמה. לתשומת־לב ראויים דבריו של צ׳ מרק, שם (לעיל, הע׳ 66), עמ׳ 80 הע׳ 150: ׳אף את גישתו של ר׳ נחמן ביחס לחומר הספרותי שנכתב לפני העלייה לארץ־ישראל אימץ עגנון ודאג שכל מה שכתב טרם עלייתו לארץ לא יכנס לקורפוס של כל כתבי ש״י עגנון׳.

				

				
					2795	ראה, למשל, א׳ רביצקי, הקץ המגולה ומדינת היהודים, תל־אביב תשנ״ג, עמ׳ 254-253 ליד הפניה 6. וראה גם לקוטי מוהר״ן תנינא, אות קט: ׳סיפר עמי [ר׳ נחמן מברסלב] מענין קבר הבעש״ט זצוק״ל שטוב מאד להיות שם על קברו ... שהצדיקים אמתיים יורשים ארץ־ישראל, שזוכים שמקום גניזתם הוא קדוש בקדושת ארץ־ישראל ממש׳. ומעין זה: ׳ולהמשיך בחי׳ קדושת א״י עכשיו בגלות ... ע״י התנוצצות אור זכות אבות׳ (שם, סימן נה אות ב). 

				

				
					2796	עמ׳ תצ. וראה גם ורסס, שם (לעיל, הערה 2), עמ׳ 205.

				

				
					2797	עמ׳ תקנ.

				

				
					2798	עמ׳ 233.

				

				
					2799	עמ׳ תקלט.

				

				
					2800	והוא אולי גם מוקד השיחה בעניין הנס בין צירל, מילכה ורבי אלטר, בעמ׳ תקלג.

				

				
					2801	ביטוי ברור לכך יש גם בסוף בלבב ימים: ׳ובכל יום ויום נתנסו בכמה נסיונות, הן חירופין וגידופין, הן היזק ממון והיזק נפשות׳ (עמ׳ תקמח).

				

				
					2802	יושם לב שבשני הסיפורים הגיבור המרכזי עולה או מבקש לעלות לארץ דרך מחילה (עמ׳ תקלט).

				

				
					2803	כל כתבי ש״י עגנון, אלו ואלו, עמ׳ שעג-שעה.

				

				
					2804	ראה, למשל, ש׳ אסף, אגרות מצפת, קבץ על יד, ג (יג), ת״ש, עמ׳ קל; חמדת ימים, שבת, מ ע״א.

				

				
					2805	עמ׳ שעד.

				

				
					2806	על נושא זה ראה תא־שמע, מנהג, עמ׳ 135-125. 

				

				
					2807	יורשה לי להשתמש בדבריו של ורסס (סיפור ושורשו, שם, עמ׳ 215): ׳יש שהאגדות הללו סמוכות מאוד בניסוחן למקורות, ויש שהן נמסרות בצורה מכווצת, בדרך רמז בלבד, משל נועדו לקורא שנהירים לו פרטיהן ממקור אחר׳.

			פרק עשרים ושלושה 

			השפעת ספר הבהיר על המקובל 
ר׳ יוסף בן שלום אשכנזי 

			בספרות הקבלה ניתן להבחין בספרי־מופת הזוכים להשפעה רבה מאד במחשבת המקובלים, ואילו לאחר זמן מושפעת הבנתם מהמחשבה הקבלית כפי שהלכה ונתפתחה בינתיים. כך, למשל, ארע לספר הזוהר, כי משתפס את מקומו הראוי לו היה לספר יסוד עד לתקופת האר״י בצפת. ומאז, מושפעת הבנת הזוהר מדרכי ההסברה של קבלת האר״י. והדברים ידועים. 

			אחד הספרים האלה הוא, ללא ספק, ספר הבהיר. אין לך כמעט ספר בקבלת הראשונים, בהם מכונה הוא לרוב מדרשו של ר׳ נחוניא בן הקנה, שלא בא בו זכרו, אם במפורש ואם מכללא. והשפעה זו קיימת, כאמור, גם בדורות מאוחרים — אולם בהתחשב בהתפתחות המחשבה הקבלית. דומה כי כוחם של דברים יפה במיוחד לגבי ספר הבהיר, כי בשל ניסוחו המעורפל קיימת מלכתחילה אפשרות לאינטרפרטציות שונות. 

			להלן ננסה לבדוק את השפעת ספר הבהיר על מקובל ספרדי, הלא הוא ר׳ יוסף בן שלום אשכנזי,2808 המכונה ר׳ יוסף הארוך.2809 

			מקובל זה, שמוצאו, כעדות עצמו,2810 ממשפחת ר׳ יהודה החסיד באשכנז, חי בספרד בראשית המאה הי״ד. הוא זכה כנראה למעמד די נכבד, עד כי אפילו האר״י, שלא הירבה לחלוק שבחים למקובלים שקדמוהו, ראה בו אחד המקובלים המועטים שיש ללמוד בכתביהם.2811 ר״י אשכנזי כתב חיבורים אחדים,2812 ומהם שרדו שניים בלבד. הראשון בהם הוא פירוש לפרשת בראשית מתוך מדרש בראשית רבה,2813 והשני פירוש לספר יצירה,2814 אשר למן המאה הט״ו, כנראה, ייחסו פירוש זה לראב׳׳ד.2815 שרידים מפירושי תהלים שלו נדפסו על ידִי (דעת, 10 [תשמ״ג], עמ׳ 70-57).  

			אחד הדברים המאפיינים את כתביו הוא שכמעט אינו מזכיר ספרים או מקובלים שקדמוהו. יוצאים מן הכלל המקורות: תלמוד, פרקי דר׳ אליעזר, ספר היכלות, ברייתא של אליהו,2816 ספר יצירה, ספרי שמושא רבא דרבא, וספר הבהיר. ומבין האישים נזכרים: רמב״ם, רמב״ן, ׳הרב הקדוש רשב״י׳.2817 מבין כולם הספר המצוטט ביותר הוא ספר הבהיר.2818 הוא נזכר במפורש עשר פעמים בלבד. אך השוואת שלושת החיבורים, של ר״י אשכנזי וספר הבהיר, מוכיחה שר״י אשכנזי השתמש בו הרבה יותר בספר הבהיר.2819 עובדה זו חשובה גם מבחינה אחרת, והיא שבדור שלאחר התגלות ספר הזוהר, עדיין לא תפס הוא את מקומו המיוחד, ויש בדברי ר״י אשכנזי ניגודים לא מועטים לדברי הזוהר, ואילו הבהיר עודנו משמש מקור חשוב ביותר. אף על־פי כן, ר״י אשכנזי נוקט מידה רבה של עצמאות מחשבתית ואינו כפוף למקורותיו, וכך הוא נוהג גם לגבי הבהיר. יש שהוא מסתמך עליו במפורש, ויש שהוא מצטט דרשה אך מוציא אותה מידי הקשרה ופשוטה, ועושה אותה כמין חומר לדרשתו. יש שהוא חולק על דעת הבהיר2820 (מבלי להזכירו!), ויש שדבריו מושפעים באופן ברור ביותר מדברי הבהיר. כך, למשל, הסמלים של הבהיר הלקוחים מהעולם האורגני ומהעולם האנושי מופיעים אצל ר׳׳י אשכנזי ובשפע. ואילו רוב כינויי הספירות שבבהיר (מידות, כוחות, כתרים, כלים נאים, מלכים, מאמרים וקולות) אינו מופיע אצל ר״י אשכנזי. מקובל זה יונק ממקורות קדומים, אך צורפם בכור מחשבתו. כך יכול אתה למצוא אצלו עקבות ברורים ביותר של שיטת ר׳ יצחק סגי־נהור, אע״פ שמרחק רב קיים בין שיטה זו לבין שיטת הבהיר. אך ר״י אשכנזי בורר וסולל לו דרך משלו. 

			להלן נבדוק דרשות שונות בספר הבהיר, לפי סדר הופעתן בו,2821 ונראה באיזו מידה הושפע מהן ר״י אשכנזי. ההשוואה תלמדנו כי כ־150 שנה לאחר הופעתו של ספר הבהיר ברבים, עודנו רב השפעה. דבר זה מקבל משנה תוקף אם נזכור שר״י אשכנזי, המנסה למזג בשיטתו קבלה ופילוסופיה ונאבק נגד רעיונות בעלי אופי מיתי, אינו נמנע מלקבל את דברי ספר הבהיר שיש בו ציורים מיתיים לא מועטים, אך הוא בורר לעצמו את הראוי להלך רוחו. 

			אות ב. בפי״צ, עמ׳ 63, נאמר, כי מה שנחקק בחכמה נקרא ״תהו״, אך לא במובן של ריקנות,2822 אלא במובן הארמי של תהייה. והרי זה בדיוק מה שאומר כאן הבהיר: ׳דבר המתהא בני אדם׳.2823 אמנם יכול אדם שיטען כי המקור הישיר לדיוניו של ר״י אשכנזי בשאלת תהו ובהו — חומר וצורה, הוא ספרו של ר׳ אברהם בר חייא הגיון הנפש, אשר כפי הנראה שימש מקור גם לספר הבהיר,2824 ולא מן הנמנע שר״י אשכנזי יכול היה לעיין בו. ברם, כל עוד אין בידינו הוכחה שהמשך דברי ר״א בר חייא השפיעו על ר״י אשכנזי, בעוד שהשפעתו העמוקה של הבהיר ניתנת להוכחה, עלינו להסיק מבחינה אנאלוגית, או לפחות מתודולוגית, שהמקור הוא ספר הבהיר. 

			אות ג. ׳ואין ראשית אלא חכמה, שנאמר ״ראשית חכמה יראת ה׳״׳. והשווה אות קמב. בפי״צ, עמ׳ 25, כתוב: ׳החכמה העליונה היא ראשית כל הנמצאים׳. ומפורש יותר בעמ׳ 49, שם: ׳ראשית היא החכמה, שנאמר ראשית חכמה יראת ה׳ כי היא ראשית כל הנמצאים׳. 

			אף האמור בהמשך אות ג בבהיר: ׳כל מקום שנאמר בי״ת הוא לשון ברכה כדאמרינן ׳בראשית׳ ואין ראשית אלא חכמה׳, יש לו מקבילה ברורה בפב״ר, דף 4ב: ׳ב׳ שניה לאל״ף, ב׳ ברכה; כי החכמה היא מעין הברכות׳. 

			אותיות ה-ו הדנות ב״מלא״, בפלרומה הגנוסטית,2825 ובמשחק המילים ברֵכה־ברָכה, ניכרת השפעתן במקומות אחדים אצל ר״י אשכנזי. כך בפב״ר, דף 58א, הדורש את האמור במדרש בראשית רבה יג ז: ׳שֵם מלא על עולם מלא׳, כמתייחס למערכת הספירות כולה. וכמו כן, דבריו בפב״ר, דף 42א: ׳ויברך אותם אלוהים, פי׳ המשיך לאדם מן הברכה העליונה מעיין שאינו נפסק והוא מקור מים חיים׳. היינו, הברכה שבפסוק נדרשה לענין הבריכה העליונה. להקבלה זו חשיבות נוספת. שכן בדרך כלל השתמשו הניאואפלטונים בימי־הביניים במשלים לקוחים מתחום האור והמים לציון האמנציה. אולם ר״י אשכנזי מרבה להשתמש בסמבוליקה של האור,2826 וממעט בזו של המים. ואילו באותם מקומות שמשתמש בסמלי המים, הרי ניתן בנקל לגלות את עקבותם בספר הבהיר, או שהם מתקשרים לציורי האילן, ואף הוא ציור שגור ביותר בספר הבהיר. 

			אות יג: ׳אור שיש בו ממש כתיב בו יצירה, חשך שאין בו ממש כתיב ביה בריאה׳.2827 תפיסת ר״י אשכנזי נוגדת את שיטת הבהיר כאן. דעתו בנידון זה ברורה היא, כי החושך הוא יצירה ממשית ואינו העדר.2828 ׳והחשך הזה איננו העדר האור לבד, אבל הוא דבר מצוי׳. וכן ׳השמש והירח [= תפארת ועטרה] אשר מהם אור וחשך׳.2829 

			ביסוד הדרשות באותיות כב וקנט על ״כל״, מונחת תפיסה גנוסטית.2830 לעומת זה, בדרשות ר״י אשכנזי על ״כל״, מצטיירת תמונה פילוסופית יותר. דהיינו, ספירת יסוד כאדם, כעולם קטן. ׳כי מדת כל כוללת כל התמונות העליונות׳.2831 ויותר מזה בהסברו לבראשית א לא: ׳מאד הוא אדם. פי׳ כלל כל היצורים הוא אדם, ובאדם הוא הכל, וכלם נקראים אדם, ואדם נקרא בשם כלם ... יש מפרשים כי אדם הנאמר הנה הוא יסוד ... משברא צרכיו אחר כן בראו כדי שלא יגיע לו שום מניעה׳.2832 

			אות כה: ׳מאי דכתיב ויאמר אלוהים יהי אור ויהי אור, ולא והיה אור? משל למלך שהיה לו חפץ נאה, והקצהו עד שזימן לו מקום ושמהו שם. הה״ד יהי אור ויהי אור שכבר היה׳. דרשה זו, שמקורה בבראשית רבה ג ב, שימשה מקור למקובלים שונים בעיבוד תפיסות שונות. כך, למשל, ספר התמונה דורש זאת לעניין השמיטות, ששמיטת החסד, שכולה אור, כבר היתה. ואילו עתה נתון העולם לשליטת שמיטת הגבורה.2833 בזוהר, ח״א טז ע״ב, מדובר על התפשטות אור מהנקודה העליונה והסתומה ביותר, בתהליכים שונים.2834 ברם, ר״י אשכנזי מייחס דרשה זו2835 ליחסים שבין תפארת ובינה. ספירת הבינה היא בבחינת בית־קיבול של ספירת תפארת,2836 וזו האחרונה היא גילויה של בינה כלפי חוץ. דומה כי דעתו קרובה יותר לתפיסת הבהיר. 

			אות כט: ׳הא תחתונה והא עליונה׳. גם בפי״צ2837 נדרשת כפילות זו, כרגיל, על בינה ועטרה. 

			אותיות מח, מט ועוד. חלוקת הספירות לשתי חטיבות של שלוש ושבע,2838 העוברת כחוט השני בכל ספרות הקבלה, מתבטאת אצל ר״י אשכנזי בדרכים שונות. כגון: שלוש הספירות הראשונות אינן נכנסות בגדר של שיעור,2839 אין להן קץ ותכלית, ולא יצאו מן הכח אל הפועל.2840 הן ׳סבה לכל מפעליו׳.2841 וכנגדן קיימת החטיבה ׳מבינה ולמטה׳. וההבדל הבולט הוא שלחטיבה זו יש גם תמורות,2842 ׳ולא לג׳ עליונות׳.2843 

			אות נב: ׳למלך שיש לו שני אוצרות, אחד של כסף ואחד של זהב, שם של כסף בימינו, ושל זהב בשמאלו׳. אף ר״י אשכנזי הולך בעקבות ספר הבהיר בסמבוליקה זו של הגוונים.2844 כך בפב״ר דף 36א,ב: ׳והגדולה כמראה הכסף ... הגבורה שעצמותה כאש ... והתפ׳ עצמותה חציה מים וכסף וחציה זהב ואש׳. כיוצא בכך בפי״צ, עמ׳ 104, נאמר על ספירת חסד ׳כי לו הכסף׳, ועל גבורה ׳ולו הזהב׳. והשווה גם זוהר, ח״ב קמז ע״א, ופרוש ר׳ עזרא לשיר השירים ג י, ועוד (נדפס ע״ש הרמב״ן).  

			אות נג. כאן באה לידי ביטוי תפיסת הבריאה כאקט של חיבור דוכרא ונוקבא, כמשתמע בסוף הדרשה: ׳ובי״ת היא קיומם [של זכר וה״א] כדאמר בראשית ברא׳.2845 והנה בפב״ר, דף 34ב, נאמר: ׳וכשם שכח ישולח מן הגלגלים של הספירות2846 של [אל] כל העולמות כח מהוה כל מתהוה, כן ישולח מן הראש והמוח כח אל האמה, כח כולל כל הכוחות אשר ממנו יתהוה האדם׳. דומה שאף כאן מתבטאת אותה השקפה. ובדומה לכך בפב״ר, דף 31ב: ״׳מה שאמר ויברך אותם אלוהים לאמר פרו ורבו, לא אמר ויברך אותם אלוהים ויאמר להם פרו ורבו. רומז שתלה ברכתן בכחות העליונים. אם יברכו העליונים ויאמרו להם פרו ורבו הרי הברכה תגיע להם, ואם חס ושלום לא יברכום, אין הברכה מגעת לתחתונים, וזהו סוד לאמר. אבל הם [הכוחות העליונים] ר״ל ממה נפשך מתברכין, ועיין בספר הבהיר׳. כוונתו אולי לדרשה הנידונה או שמא להשקפה הכללית של ספר הבהיר על הברכה הנובעת מהעליונים. ברם, תפיסה זו של הבריאה, אינה יחידה אצל ר״י אשכנזי. בפי״צ, בעיקר, הוא מושפע מדברי הספר ומשתמש בסמבוליקה של הלשון. כאן הוא מושפע מפרוש ר׳ יצחק סגי־נהור לספר יצירה.  

			אות נט. ראשית הדרשה הובאה בשם ספר הבהיר (בשנויי נוסת קלים) בפי״צ, עמ׳ 90. ושלום ציין זאת בתרגומו הגרמני לבהיר (ראה הע׳ 67), עמ׳ 43. אך ההבאה מתייחסת לאטימולוגיה של המלה ״שמים״, ואין לה כל קשר לתוכן הדברים שבספר הבהיר. 

			אותיות סה, עז. האסכולה הוולנטינית בגנוסיס מדברת על שני איאונים בחכמה,2847 וכך גם ספר הבהיר מדבר על ׳חכמת אלוהים׳ ו׳חכמת שלמה׳. (הדרשה באות עז משכנעת, אמנם, יותר ש׳חכמת שלמה׳ אינה אלא השכינה). והנה אף ר״י אשכנזי מזכיר בפב״ר, דף 3b (בלבד!), ובפי״צ, עמ׳ 14, 25, 63, את הכינוי ׳חכמה עליונה׳. משמע שיש גם ׳חכמה תחתונה׳. ואמנם בפי״צ, עמ׳ 30, נזכרה ׳חכמה תתאה׳. 

			אותיות ע, עט. תפיסת ה׳מחשבה׳ או ׳המחשבה העליונה׳ כדרגה ראשונה במערכת האצילות, נמצאת אצל הבהיר ור׳ יצחק סגי־נהור. אולם אצל תלמידו של האחרון, ר׳ עזריאל מגרונה, תופס הרצון את מקום המחשבה, וזו יורדת לדרגה משנית ומזדהה עם החכמה. ברם, ר״י אשכנזי חוזר לעמדת הבהיר, ובצורה עקבית ביותר. כך בפב״ר, דפים 31a, 38a, 42a, 49b, 54b, 61b, ובפי״צ, עמ׳ 50, 57. פסיחתו על פני החוג הניאופלטוני, ויניקת השפעה מהבהיר ומר׳ יצחק סגי־נהור, אינן מקריות כלל.  

			אגב, יצוין גם הכינוי ׳מחשבה טהורה׳2848 הנמצא אצלו בפי״צ, עמ׳ 58.  

			בהקשר לאותה דרשה באות ע, בה משולה הספירה הראשונה למוח האדם, מן הראוי לציין כי ר״י אשכנזי מרבה להשתמש בדימוי זה, בעיקר בפי״צ.2849 כגון, באמרו כי כשם שהמוח הוא מרכז החיים של הגוף, ממנו משתלחים כוחות שונים,2850 והוא ׳סבה לכל המציאות אשר בגוף׳, כן מהווה הכתר ׳סבת מציאות כל המציאות׳.2851 סיבתיותו זו מוסברת גם בכינוי ׳מחשבה׳ הנ״ל, שכן המחשבה קודמת לכל מעשה, ובעצמה לא משתנה דבר.2852 

			אותיות עד, עה: ׳וצדק זה מדת הדין של עולם שנאמר צדק צדק תרדוף, וכתיב בתריה למען תחיה וירשת את הארץ ... ומאי צדק צדק תרי זימני? א״ל ... צדק ראשון צדק ממש והיא שכינה ... ומאי צדק שני? זה צדק שמפחיד את הצדיקים׳. והשווה גם אות קכ. בפי״צ, עמ׳ 77, נאמר: ׳כך הלשון שהיא הבינה ... ודנה את כל העולם כלו בסוד צדק צדק תרדוף, צדק עליון וצדק תחתון [למען תחיה] בכח חיים וירשת את הארץ, ועיין בספר הבהיר׳. דומה שהמקור ברור למדי.2853 

			אות עו. השפעת מצבם המוסרי של הבנים על האם, באה לידי בטוי אצל ר״י אשכנזי במקומות הרבה. האדם זכה אצלו למעמד נכבד למדי. ולא זו בלבד ׳שכל מה שברא הקב״ה בעולמו כנגדו ברא באדם׳ — עקרון הדוגמאיות הפותח את פירושו למשנה א של ספר יצירה — אלא האדם חקוק בשמו. ולכן הוא מפרש את בראש׳ ו ה: ׳וירא ה׳ כי רבה רעת האדם בארץ, פי׳ אדם העליון והוא חדר לנשמתם ומתפעל לפי מעשיו של אדם מטה׳.2854 פעולת גומלין זו, שיש בה משום גלגל חוזר, מתוארת גם במשפט הבא המתייחס, כמו בבהיר, לספירה התחתונה: ׳אנחנו עובדים עבודתה והיא מקבלת שכר בראש, ומן הנותר על שכרה מגיע אלינו׳.2855 לרעיון זה מקבילה נוספת באות צז בבהיר: ׳הצדיקים והחסידים שבישראל שמרימין אותי על כל העולם בזכויותיהן2856 ומהן מתפרנס הלב והלב מפרנסן׳. וראה גם אותיות סז, עו, קיג, קיט. 

			באותיות ע, עט ופח בבהיר מופיע המונח ׳אינסוף׳, אולם כתואר הפועל, אך לא כשם עצם.2857 אף ר״י אשכנזי משתמש בפב״ר, דף 56b, במונח זה במובן אדוורביאלי. ואילו המונח השגור אצלו לציון האינסוף הוא ׳עילת העילות׳, ובמידה פחותה יותר ׳סיבת הסיבות׳. אולם במקום אחד בלבד נזכר ׳אינסוף׳ במובן שם עצם, ואף נזכר שם במקביל לעילת העילות.2858 מסתבר כי גישתו המיוחדת של ר״י אשכנזי המנסה לתאם פילוסופיה וקבלה, היא שגרמה לכך.2859 

			אות פ: ׳ומנלן דשמו גופו הוי? דכתיב זכר צדיק לברכה ושם רשעים ירקב. אטו שמו ירקב? אלא גופו, הכי נמי גופו׳. כלומר, יש קשר בין השמות ובין האותיות המרכיבות את השם לבין העצם עצמו. דרשה זו מצוטטת ע״י ר״י אשכנזי בפב״ר דף 64a, אולם רק בחלקה הראשון — ואין אני משוכנע שאמנם ציטט אף חלק זה ככתבו וכלשונו — ומיד לאחר מכן הוא מפתח את הרעיון הבהירי2860 לעניינו שלו, דהיינו על הזיקה הפנימית — ולא הדוגמאית בלבד, כדלעיל — שבין האדם והספירות, שמציאותו הנוכחית אינה אלא גלגול מסוים של הוויה שראשיתה בספירות, ׳אך הם הוויתם בי״ס בכל ספירה וספירה׳. וכה דבריו של ר״י אשכנזי: ׳דע כי בספר הבהיר גרסינן מנא לן דשמו הוי גופו? שנ׳ ושם רשעים ירקב׳. וכי מה רקבון שייך בשם?2861 אלא מיכאן שעצמותו של אדם החקוק בי״ס הוי שמו וגופו׳.  

			אותיות פג, סא.2862 הבהיר מבחין בין נו״ן כפופה וארוכה. ׳כפופה יסוד ... נו״ן ארוכה כלולה מזכר ונקבה׳. ר״י אשכנזי אינו משתמש בהבחנה זו, ואות נו״ן מציינת אצלו את ספירת יסוד: ׳ינון מלשון נו״ן ר״ל דג והוא לויתן צדיק יסוד עולם׳.2863 דומה כי הימנעותו של ר״י אשכנזי מדרוש את שתי הנו״נין במילת־המפתח ׳ינון׳, ודווקא במסגרת דיון מפורט בסמבוליקה של כל האותיות, בולטת למדי. וראה הדרשה הבאה. 

			אותיות פד, פה. אף כאן מבחין הבהיר בין מ פתוחה וסתומה. ׳מם פתוחה כלולה מזכר ונקבה, וסתומה — זכר׳. לעומת זה, אצל ר״י אשכנזי מציינת ם סתומה את הספירה התחתונה, ׳כי היא שומרת עצמה לבל יכנס לה זר׳,2864 דהיינו, כוחות הטומאה. ומסתבר שגם מ פתוחה מציינת אותה ספירה, כי הוא כותב: ׳וצריך אתה לדעת כי האל״ף היא צורת מ׳ הפוכה׳ (שם). ברור שלנגד עיניו עומדת המ הפתוחה, והיא המועמדת כאן בניגוד לאל״ף המציינת את הספירה העליונה.2865 עוד זאת נציין כי לספרות הזוהר דעות אחרות בענין כפילות מ ונ. אך שאלת יחסו של ר״י אשכנזי לזוהר, דורשת דיון נפרד. 

			אות צו: ׳והיא2866 אבן יקרה, והיא ים החכמה׳.2867 שני אלה משמשים אצלו כינויים לספירה התחתונה. אף ר״י אשכנזי משתמש בכינוי האחרון בפי״צ, עמ׳ 106. אם כי מוזר הדבר שבפי״צ, עמ׳ 8, מקום בו היה כינוי זה מתבקש מאליו, הוא נעדר משום מה. והרי דבריו שם: ׳דע כי יש ים2868 שהוא מוכן לקבל כל הצורות כדרך שההיולי2869 מוכן לקבל צורות כל הנמצאים כולם׳. 

			אות קב: ׳והוא סובל כל העולם דכתיב צדיק יסוד עולם׳. כמו כן, בפב״ר, דף 4b, בקטע הדן בסמבוליקה של האותיות, מתקשרת אות צ לצדיק, ונאמר: ׳צ נושא2870 על גבו כל העולם כנקודה שעל גבו, והוא בלי ספק יסוד עולם, ובתחתיתו משפיע לעולם שתחתיו׳. 

			אות קד: ׳שלח תשלח את האם בכבוד אותה שנקראת אם העולם, שנאמר כי אם לבינה תקרא׳. הכינוי ׳אם העולם׳ המיוחס לבינה, שהוא כינוי מיתי ביסודו,2871 אינו מופיע במפורש אצל ר״י אשכנזי, אך הוא עולה מאליו בשפע של מאמרים. בייחוד לאור תפקיד הבינה כמאגר של שפע מהעולם העליון, ומרכז האצלה אל ׳עולם המחודשים׳. אך המשפט הקרוב ביותר לענייננו, מבחינה טקסטואלית, נמצא בפי״צ, עמ׳ 61, על המשנה, ׳שלש אמות ושבע כפולות׳ וכו׳: ׳שלש אמות כד״א כי אם לבינה תקרא אל תקרי אִם אלא אֵם.2872 ונקראו אמות כי כשם שהאם היא אם לכל הנולדים ממנה, כך הם אלו ג׳ אמות, הם אמות לכל הנמצאות ... כולם מקבלים מן הבינה׳. 

			אות קיד: ׳אלא עיגולה בגו ריבועא רהטי, ואי מרובע בגו ריבועא לא רהטי׳. הנוסח כפי שלפנינו משובש הוא. ואמנם יש בכתבי־יד חילופי נוסחאות. והנה, משפט זה מופיע, בנוסח מובן ביותר, בפי״צ, עמ׳ 51, כדלהלן: ׳כדאיתא בספר הבהיר, עיגולא בגו ריבועא רהיט, ריבועא בגו עיגולא2873 לא רהיט׳. ברם, פיתוח המובאה כבר אינו קשור בבהיר. 

			אות קטו: ׳הדין נקודה דאורייתא דמשה דאינהו כולהו עיגולא ודמיין באתוותא כנשמתא דחיי בגופיה דאינש׳. בפי״צ, עמ׳ 111, מובא תרגום חפשי של דרשה זו מבלי לציין את מקורה. ׳כי האותיות מרובעות והנקודות עגולות. לפיכך יתגלגלו הנקודות באותיות והם חיותם כמו הנשמה חיות לגוף׳.2874 עצם הרעיון של הנקודות כחיות האותיות אין מקורו בבהיר,2875 אך הניסוח הבהירי משתקף יפה בדברי ר״י אשכנזי. 

			אות קיט: ׳מה אילן זה על ידי המים מוציא פירות, אף הקב״ה על ידי המים מרבה כוחות האילן ... והיינו נשמות הצדיקים שפורחין מן המעיין אל הצנור הגדול ועולה ודבק באילן׳. פרפרזה לדרשה זו נמצאת כמדומה בפב״ר, דף 42א: ׳וכשם שהאילן צריך למים, כן נפש האדם צריכה לשאוב ממים חיים׳. 

			בהמשך דרשת הבהיר שם נאמר: ׳ועל ידי מה פורח [האילן]? על ידי ישראל! כשהם צדיקים וטובים שכינה שרויה ביניהם ושרויה במעשיהם בחיקו של הקב״ה ומפרה אותם ומרבה אותם׳. בפב״ר, דף 55a, כתוב: ׳אנחנו עובדים עבודתה [של ׳מלכות שמים׳] והיא מקבלת שכר בראש. ומן הנותר על שכרה מגיע אלינו׳. בשני המקורות מתבטאים תפקידו התאורגי של אדם מישראל, והזיקה ההדדית הקיימת בינו לבין השכינה. והשווה לעיל על אות עו.2876  

			אות קכד: ׳ומאי טעמא בנשיאות כפים וליברוך להון בברכה? אלא משום דאית בידים עשר אצבעות, רמז לעשר ספירות2877 שבהם נחתמו שמים וארץ, ואותם העשרה כנגד עשרת הדברות׳. בפי״צ, עמ׳ 43, אנו קוראים: ׳ולפיכך ברכת כהנים בנשיאות כפים כמספר עשר אצבעות כמספר עשרת הדברים׳. הקשר לבהיר גלוי לעין, גם אם אינו נזכר במפורש. אולם בשרידים מפרושי תהלים של ר״י אשכנזי, כ״י פריס 765, נאמר במפורש: ׳והוא סוד נשיאות כפים, ועיין בבהיר׳.2878 אגב, דרשת הבהיר צוטטה גם ע״י ר׳ עזרא2879 בפרוש שיר השירים, וללא ציון המקור. ר׳ עזרא כותב: ׳ומצות עשה שיברך הכהן בנשיאות כפים לרמז בעשר אצבעותיו עשר ספירות ולהאציל הברכה מהם, להודיע כי משם תוצאות חיים׳.  

			אות קכה: ׳ואמאי קרי ליה ספירות? משום דכתיב השמים מספרים כבוד ה׳׳. בניגוד לספר יצירה, ראה ספר הבהיר את הספירות כעניין של התנוצצות אור, כעניין ספיר.2880 תפיסה זו בולטת גם אצל ר״י אשכנזי2881 בפירושו הארוך ליחזקאל כח יג: ׳כל אבן יקרה מסכתך׳. אף מכנה הוא שם את הספירות ׳מיני זוהרים׳. 

			אותיות קכו-קכט. ר״י אשכנזי כותב בפב״ר,2882 ׳כי האבות שהן גדול״ה גבור״ה תפ׳ מקבלים תחלה, כדאית׳ בספר הבהיר, מכ״ע וחכמ״ה ובינ״ה׳. נראה, כי כוונתו לקבוצת האותיות הנ״ל, ובמיוחד לאות קכט: ׳למלך שהיו לו בנים ולבנים בנים. בזמן שבניהם עושים רצונו נכנס ביניהם ומעמיד הכל ומשביע הכל ומשפיע להם טובה כדי שישבעו האבות והבנים. וכשאין הבנים עושים רצונו משביע להם לאבות כדי צרכם׳. 

			אות קלד: ׳כבו״ד ול״ב הרי הם אחד׳.2883 מה שמבטא הכבוד כלפי מעלה, מבטא הלב כלפי מטה. הלב מסמל אפוא את הספירה העליונה, אם כי הוא קשור קשר רב לספירה התחתונה ש׳בו כלולים ל״ב נתיבות פליאות חכמה׳.2884 לכן מתקבל הרושם בכמה דרשות כי הלב מסמל את הספירה התחתונה. גם מקובלים אחרים נשאו ונתנו בסמבוליקה של הלב. למשל, בזוהר מסמל בדרך כלל הלב את תפארת. אצל הרמב״ן, בכמה מקומות בפירושו לתורה, את השכינה. וכן אצל ר׳ משה קורדובירו בפרדס רמונים, שער כג. ואחריו ר׳ ישעיה הלוי הורוויץ בסידורו שער השמים, אמשטרדם תע״ז, קב ע״א (אמשטרדם תק״ב, קט ע״א). ואכמ״ל. 

			אך אותו שוויון מספרי הנ״ל, המסתבר אצל הבהיר לאור מחשבתו, אינו יכול להתקבל אצל ר״י אשכנזי, שכן לגביו ׳לב׳ מסמל לעולם את תפארת,2885 ואילו ׳כבוד׳ את כללות מערכת הספירות. כך, למשל, בפב״ר, דף 33a: ׳העשר ספירות בכללם ר״ל כבוד׳.2886 וכן בדף 40a: ׳כבוד שהוא עשר ספר׳.2887  

			אות קלה. הכינוי הבהירי ׳פחד׳ לציון ספירת הגבורה, מופיע אצל ר״י אשכנזי פעם אחת בלבד בפב״ר, דף 61b: ׳הנה ענפי התפ׳ והם החס״ד והפח״ד והנצ״ח וההו״ד והיסו״ד׳. כנראה שמרחק הזמן עשה את שלו. שהרי הכינוי ׳פחד׳ הלך ונדחק, אצל המקובלים, ברבות הימים מפני ׳גבורה׳. 

			אות קלח: ׳אלא אסור לו לאדם לשהות שלש שעות כפיו פרושות לשמים׳. בפי״צ, עמ׳ 43, נאמר: ׳מכאן אמרו (בספר הבהיר)2888 שאסור לו לאדם להיות ידיו פרושות לשמים ג׳ שעות׳. וע״ע לעיל על אות קכד. 

			אות קלט. כאן משתמש הבהיר, ואחריו ר׳ יצחק סגי־נהור ומקובלי גרונה, במונח ׳רום׳, לציון קבוע של כתר. מענין כי ר״י אשכנזי מזכיר כינוי זה אך ורק בפירושו2889 לספר יצירה פרק א, משנה יג, שם נזכרה מילה זו. וזאת למרות שהסמבוליקה הקשורה ב׳רום׳ דווקא הולמת יפה את כל הלך מחשבתו. 

			אות קנה. ׳מערב׳ ככינוי לספירה התחתונה, נמצא גם בפב״ר, דף 70b. דבר זה ראוי לציין, כי אין המקובלים הראשונים תמימי־דעים בסמבוליקה זו.2890  

			אות קנז. כאן מדובר על ספירת יסוד המצמחת את העולם, והיא גם יסוד הנפשות כולן. ואולי משום כך השתמש גם ר״י אשכנזי בביטוי ׳נפש הצומחת׳2891 לציון יסוד. (מכל מיני בחינות איני נוטה להניח שתיתכן פה השפעת מדרש הנעלם,2892 המונה אמנם ׳נפש צומחת׳ כאחת מחלקי הנפש, על ר״י אשכנזי, למרות שההשוואה היתה מתבקשת במקצת לאור זיקתם לפילוסופיה). 

			אות קנט. בפב״ר, דף 55b, אנו קוראים: ׳ועל דרך משל כמו הבריכה שממלאין אותה מים מן המים וממנה ישקו כל השדות. זו היא הברָכה האמתית׳. נראה כי המשל על ברָכה־ברֵכה המופיע הרבה בבהיר, אך כאן בקשר לשבת דווקא, בנוי על אותיות כב וקנט. וע״ע לעיל על אותיות ה-ו. 

			אות קעה: ׳ומאי ניהו לבנון? הוי2893 אומר זה חכמה׳. וכן מצינו בפב״ר, דף 61a, ׳בחכמה הנקראת לבנון׳. אמנם ׳זוהי חכמה ולבנון׳ מצוי אצל מקובלים שונים, כגון: ר׳ עזרא בפרושו לשיר השירים ג ט. 

			אות קצה. כאן הובא עניין הגלגול כהסבר לבעית התאודיציה. אף ר״י אשכנזי נוקט הסבר זה בנמקו את יסורי איוב2894 ואת הריגת הבל בידי קין!2895  

			ובהמשך הדרשה הנ״ל אנו קוראים: ׳עד כמה? א״ל לאלף דור!׳. כלומר, בניגוד לדעה השלטת בספרד שנפש מתגלגלת עד שלש פעמים בלבד, בהתאם לאיוב לג כט, סבור הבהיר כי אפשר להתגלגל אפילו עד אלף דור, וזאת בהסתמך על תהלים קה ח. ר״י אשכנזי אינו נזקק אמנם לשאלה זו. אך לפי כל הנתונים של השקפת עולמו ברור לי שאין, לדעתו, הגבלה. 

			ועוד לעניין הגלגול. ספר הבהיר אינו יודע על גלגול לבעלי־חיים.2896 ואילו ר״י אשכנזי מרבה לדבר על כך. שכן בתורת הגלגול והשמיטות הוא עומד תחת השפעתו המכרעת של ספר התמונה. 

			כמו כן, עצם המונח ׳גלגול׳ אינו מופיע, כידוע, בבהיר, אך מופיע בספר התמונה, ומופיע גם אצל ר״י אשכנזי, אם כי יש לו כינויים שגורים יותר לציון עניין הגלגול. כגון: דין בני חלוף, שלח. 

			ועוד באותו עניין: הפסוק המפורסם ׳דור הולך ודור בא׳, שנדרש בספר הבהיר, אותיות קכא וקנה, לעניין הגלגול, נדרש בפב״ר2897 לעניין אחר לגמרי, שמדי יום נולדים ומתים שש מאות אלף איש, ולא חסר דבר בגלל הברכה. אולם, אילו היה ר״י אשכנזי מוסיף כי המתים הם הם שנולדים, הרי היה אומר בדיוק את מה שאומר ספר הבהיר, אך דבר זה אינו מופיע משום מה. ואולי יש לראות בכך ביטוי נוסף לעצמאותו של ר״י אשכנזי, עליה הצבענו בראשית דברינו.  

			אות קצט: ׳נשמת נקבה מן הנקבה, ונשמת זכר מן הזכר׳. לפי פב״ר, דף 42a, נראה כי דרך תפארת חלה אינדיבידואציה של הנשמות, ׳נשמת זכר מן הזכר ונשמת נקבה מן הנקבה׳. לשון זו זהה (בסדר הפוך, אמנם) ללשון הבהיר. אע״פ שהעניינים הנדונים בשני המקורות שונים הם איש מרעהו. 

			בשלב הבא, לאחר המעבר בתפארת, יורדת הנשמה, לדעת ר״י אשכנזי, דרך יסוד לעטרה. על פריחת נשמות מיסוד, ראה אות נח בבהיר. כלומר, תורת הנפש נדונה ומפורטת בהרחבה רבה אצל ר״י אשכנזי, ועומדת בסימן התפתחות תורה זו בקבלת הראשונים. ספר הבהיר עצמו אינו דן הרבה בפרשה זו. עם זאת ראוי לציין גם נקודות מגע, כי הן מחזקות את הנחתנו בדבר השפעתו העמוקה של ספר הבהיר על ר״י אשכנזי. 

			נוכחנו אפוא בקרבה לשונית ועניינית בין שני המקובלים, עִם שראינו פיתוח של דרשות בכיוון שונה, ואף ניגודים של ממש. 

			פרק עשרים וארבעה 

			הקבלה בספר לקט יושר 

			יוסף דן סבור שבסוף המאה הי״ג כבר חדלה תורת הסוד של חסידי אשכנז להתקיים כחטיבה מיוחדת, אולם עורכי קבצים למיניהם השתמשו בהם רבות.2898 ברם, דן לא נזקק ליחסם של בעלי הלכה, ודומני שדווקא הודות להם — באשר שימשו צינור שאמנם קילוחו דק אך קבוע וחשוב, בשל ״מושבו בחיים״ — כן נתקיימה השפעתם של חסידי אשכנז במישור המעשי ככל שמדובר בחיי יום־יום. מבחינה זו, אמירות קצרות המפוזרות במחקריו של אריק זימר2899 בשדה מנהגיהם של יהודי אשכנז, נוטות להשלמה מפורטת יותר. דומה כי מן הקביעות השונות שלו עולה שספר חסידים ומסורת חסידי אשכנז בכללותה זכו להשפעה, ואילו מעמד הקבלה כמעט אינו ניכר. 

			באשר לקבלה, קרובה לכך הערכתו של ישראל יובל. מתוך עדותו של ר׳ יום־טוב ליפמן מילהאוזן הסיק יובל, שבתחילת המאה הט״ו היתה התעניינות מועטה בקבלה בחוגים מסוימים באשכנז.2900 במקום אחר בספרו הוא כותב: ׳מתקבל הרושם כי הקבלה לא מילאה תפקיד מרכזי בעולם האינטלקטואלי של חכמי ההלכה בדורות ההם׳ (עמ׳ 308). אפשר שיש מרחק בין תפקיד לא מרכזי לבין התעניינות מועטה, ואולי מוטב שלא נמצה דבריו עד תום. מכל מקום, יובל מציין שר׳ ישראל איסרלין2901 היה בעל זיקה לקבלה ולמסורת הסוד האשכנזית (שם, עמ׳ 207), אך קבע במקום אחר כי ׳משקלה של הקבלה בלקט יושר הוא שולי, ממש כמו במנהגי מהרי״ל׳ (שם, עמ׳ 308). לדעתי, השוואה זו, ׳ממש׳, אינה מדויקת כל צורכה.  

			כפי שנראה בסמוך, בעל לקט יושר ורבו מגלים מודעות וקרבה לעולמה של הקבלה, יתר על מה שמופיע מפורשות במנהגי מהרי״ל. יובל עצמו ציין ארבעה אזכורים בלבד של הקבלה במנהגי מהרי״ל (עמ׳ 303-302), ואילו בלקט יושר התמונה רחבה קצת יותר (כפי שיבואר להלן). לעומתם, היטיב דוד תמר לתאר את עולמו של ר׳ ישראל איסרלין.2902 אולם דומה שיש מקום להרחיב את יריעת הדיון ולהבהיר יותר את התמונה. 

			נראה שלא היו קשרים עם מקובלי ספרד באמצעות חכמים נודדים כשם שהיו בזמנו עם ר׳ יצחק הכהן מקשטיליה, שמספר על פגישותיו עם חכמי אשכנז.2903 אבל יש ממש בהנחתו של יובל (עמ׳ 290. ראה גם עמ׳ 302), שמנחם ציוני היה צינור עיקרי להחדרת קבלת ספרד (אותה למד בירושלים) לאשכנז. אין ספק שהקבלה נחשבה אצל ר׳ ישראל איסרלין (1390–1460) ואצל תלמידו ר׳ יוסף ב״ר משה (1423–1490?), בעל לקט יושר, מן החשובים שבספרי מנהג אשכנז בימי־הביניים — חלק בלתי נפרד מן ההשכלה הרבנית, עם שקשה לקבוע את ממדיו. אפשר שלפחות בחלק מן המקומות שבהם לקט יושר משתמש במונח ׳קבלה׳, אין כוונתו אלא למסורת של חסידי אשכנז. דוגמה ברורה לכך מתבטאת בתורת הכוונות. שכן פעמים ניכר שהכוונות והגימטרייאות הנידונות הן בהתאם למסורת של חסידי אשכנז, כגון: ׳אין לשנות הדגים ולעשות פשטידא במקום הדגים משום דיש לו טעם אחד בקבלה [ואמר לי מהר״ר יוסף דקלון יצ״ו ד״ג בגימ׳ ז׳, והוא מורה על השביעיות]׳.2904 מעין זה, ׳ואמר לי מהר״י מינץ יצ״ו, שיש קבלה שיש בסליחה שמתחיל אלהים בישראל גדול ישועתך שם של מ״ב, כי יש מ״ב תיבות ע״ד שם אהיה. ויש לו קבלה [להגאון זצ״ל] שטוב לאומרה זו הסליחה בשעת שינוי האויר שמתחלת תפן ודוחק וכו׳׳ (עמ׳ 132). יש לציין, שהמילה ׳קבלה׳ עשויה לשמש כאן בשני מובנים: סוד (קבלי) ומסורת (בכללה, שהיא ביסודה חסידית).2905 במובאות הבאות השפעתם של חסידי אשכנז ודאית יותר: ׳ויגבה ה׳ צבאות — ויגבה בגימ׳ שם של ד׳ אותיות (עמ׳ 133); בצירופי שמות הוא עוסק גם בעמ׳ 129; ׳ויש בברכה זו י״ג תיבות, וגם בדייקות אמר שלחנכה בתיבה אחת׳ (עמ׳ 152); וכן ׳לעיל בסדר עבודת היום כתבתי עלינו לשבח, ידעם האיך יפארו, בפקידת ישועה ורחמים משמי שמי קדם, הם ערבות ורקיע שע״ג החיות׳ (עמ׳ 133), שמקורם ולשונם בספרות ההיכלות, והעתקות ממנה מצויות היו בידי חסידי אשכנז, כידוע. כל הדוגמאות הללו אופייניות יותר לעולמה של חסידות אשכנז. 

			אולם פעמים נראה שדבריו נובעים משדה הקבלה הספרדית. כגון: באשר לפיוט ׳האדרת והאמונה לחי (ה)עולמים׳ הוא מציין גימטרייאות של מילוי וכן מציין2906 את הספירות המתאימות (עמ׳ 134). עצם העובדה שהוא מפרש פיוט על־פי הקבלה מצביעה על יחסו אליה. כמו כן: ׳וזכורני ששאלתי לו למה אינו תרגום על יברכך, ואמר שאינו רוצה לפרש אותו כי יש בו סודות׳ (עמ׳ 55). כמו כן, המשפט ׳ששמעתי יהא שמיה רבא או קדושה מאחד מהקהל שיודע לכוין׳ (עמ׳ 20) מצביע הן על מסורת של כוונות, הנהוגה גם בחוג רחב יותר, הן שהכותב ׳ידע׳ בטיבם של דברים. קרוב להניח שמדובר בכוונות קבליות. 

			עם זאת ברור כי בעל לקט יושר התכוון לקבלה ממש בעדותו הזאת: ׳וזכורני מר״ח אלול עד אחר יוהכ״פ לומד לפעמים השעה שלו קבלה וסגר הדלת בעדו׳ (עמ׳ 128). זו עדות משמעותית על מקומה של הקבלה בעולמו, עם שיש בה צד אופייני ביחס האליטיסטי, כדלהלן. ויש רגליים לדבר שבמשפחתו של ר׳ ישראל איסרלין, וכן רבותיו, עסקו בקבלה.2907 

			פעמים הוא מסתמך מפורשות על המקובל ר׳ מנחם מרקנטי. ׳מצאתי ברקנט פ׳ בשלח׳ (עמ׳ 84) ׳מצאתי מזה ברקנט פ׳ וירא׳ (עמ׳ 40); וכן ׳מצאתי ברקנט בפ׳ וישמע [יתרו] כמו שאמר הגאון זצ״ל׳ (עמ׳ 103). אמנם העובדה שרק ספר קבלי אחד נזכר (אם כי גם: ׳וכן מצאתי בס׳ הגן שכתוב כן בשם ס׳ חסידים׳ [עמ׳ 46]), וכספר שהם הרבו למשמש בו, מלמדת על דלותם במקורות קבליים.2908 אכן, אפשר שהקבלה לא שימשה קרקע לצמיחה עיונית פורייה, אלא יותר ליישום המעשי, שהוא צריך להיות מעבר לעולם הפשט וההלכה. במקום אחר יש הוראה הלכתית, אך אינו נמנע מלציין כי קיים גם נימוק קבלי: ׳והיה מכסה זרועו כשמניח תפילין של יד משום דכתיב בספר תרומה (סי׳ ריא) והיו לך לאות. וגם יש טעם בקבלה׳ (עמ׳ 14-13). יתר על כן, יש מקרה שנקט כדרך המקובלים ובניגוד לעמדה הלכתית: ׳ואחר שסיים האהבה התחיל הקהל אל מלך נאמן. וזכורני שאמר אמ״נ תחלה. וכן אמר לי מהר״י אברניק יצ״ו, והוא שואל הגאון זצ״ל שא״ח לא כתב הכי בסי׳ ס״א, והשיב לו הגאון זצ״ל שיש טעם בקבלה׳ (עמ׳ 18).  

			בייחוד בולט מקומה של הקבלה במסגרת התפילה וכוונותיה. המעניין הוא שגם הרמיזות המועטות לקבלה במנהגי מהרי״ל קשורות לכוונות בתפילה. לדעתי, לא במקרה, ואין לראות בזה דבר של מה בכך. שוב מתגלה לפנינו הקצאת מקומה של הקבלה לא כמערכת עיונית כשהיא לעצמה, אלא יותר כפרקטיקה העולה מן העיון. וזו נועדה בעיקר ליחידים, ובייחוד בימי התעלות כימים הנוראים, היודעים לשלב אותה כחלק מן הפרקסיס ההלכתי. גם בלקט יושר אפשר להיווכח עד כמה נועדה חשיבות לקבלה במסגרת התפילה. ׳גפן מלשון הביאני אל בית היין והוא בית תפלה, כי ביתי בית תפלה. עקר תפלה על דרך הסוד ליודעים, וגם יכוין בעיקר בשבחות ובשירות של מקום ב״ה [=ברוך הוא]. יין רומז לזה, נכנס יין יצא סוד, ואין אומרים שירה אלא על היין׳ (עמ׳ 120). דברים ברורים נכתבו: ׳עקר תפלה על דרך הסוד ליודעים׳. לא ייפלא אפוא אם נמצא אמירות נוספות באשר לכוונות. למשל, ׳וזכורני דהוה מאריך בכוונה באמן דהאל הקדוש ושל שומע תפלה יותר משאר אמן׳ (עמ׳ 22); ׳והתפלה כל אחד יכוין בהשמות׳ (עמ׳ 119). לכאורה, המחבר מגדיל לעשות במשפט האחרון, בהטילו את חובת הכוונה על ׳כל אחד׳. אך במקום אחר מפורט הדבר יותר, ונראה שיש לתפוס לשון זו: 

			ומאן דהו שהוא מקובל יכוין תפלתו לשמות היוצאים מן התפלה ולאיזה מדה היא רמוזה. זהו עיקר התפלה. אבל שאר העם שאינם מקובלים ובעלי הסוד יוצאים ג״כ בכוונתם בפשט התפלה, אבל העיקר כוונה, שהתפלה עשויה ומתוקנת עפ״י הסוד כמו שנאמר לעיל הביאני אל בית היין כמו שנאמר נכנס יין יצא סוד, רומז לסוד התפלה. וע״ז אמרו רז״ל שאין אומרים שירה אלא על היין, ז״ל עפ״י הסוד בכוונתם (עמ׳ 121). 

			כלומר, מצד אחד אתה למד עד כמה עקרונית היא התפילה על דרך הסוד, ומצד אחר אתה למד שאדם מן השורה שאינו בר הכי רשאי להסתפק בכוונה פשטנית. 

			משמע, המנהיגות ההלכתית רואה בחיוב הבחנה חברתית בין הציבור לבני עלייה.2909 בכך נתבטאה, למעשה, מעין הכרעה, שכן כבר אצל גדולי חסידי אשכנז ומורי דרכם, ר׳ יהודה החסיד ור׳ אלעזר מוורמייזא, היו חילוקי דעות בשאלה, אם הכוונות נועדו לכל או ליחידים בלבד.2910 גם במקום אחר אתה למד על ההבחנה, שכן חכם שהתפלל ׳כמו שכתוב בקבלה׳ נתבקש להתפלל ׳בלחש׳: ׳זכורני שאמר שבקש מוהר״ר מיישטרלין יצ״ו לאמר בג׳ ברכות ראשונות כמו שכתוב בקבלה בימים נוראים, ולא רצה הגאון ז״ל, ואמר אם תרצה לאומרו אמור כשאתה מתפלל בלחש ואל תאמר ברבים בקול רם׳ (עמ׳ 20). שוב, ההשוואה למהרי״ל מתבקשת מעצמה,2911 שכן גם לגביו מפורש שהוא סירב לגלות סוד אפילו לבעל הלכה מובהק.2912 אמנם יש לדייק ולומר כי לא נקבע כאן חיץ של ממש, שכן לעתים הודרך הציבור לכוון לדעת החסידים. למשל: ׳כל אדם צריך להגביה הכוס באמרו והיא שעמדה וכו׳, אע״פ שאינו יודע הסוד, ויכוין למה שכיון הרוקח׳ (עמ׳ 84. וראה גם להלן ציטוט מעמ׳ 91). כלומר, חובה על הכל לשמור על הפרקטיקה החסידית כשהיא לעצמה, ואילו באשר לכוונות יש לכוון לדעת גדולים. 

			השפעתם של בעל ספר חסידים וחבורתו ניכרת יותר. לעתים נזכר ספר חסידים במפורש, כגון: ׳כתוב בס׳ החסידים׳ (עמ׳ 107); ׳מה שנוהגים לטבול בערב יוהכ״פ ג״פ כן כתב בס׳ חסידים׳ (עמ׳ 140); שכת׳ בס׳ חסידים׳ (יו״ד, עמ׳ 37); ׳בספר חסידים נמצא׳ (שם, עמ׳ 86); ׳ראיתי בשכבר בספר חסידים׳ (שם, עמ׳ 99), לעתים נזכר ר׳ יהודה החסיד: ׳שכתב או״ח [=ארחות חיים לר׳ אהרן הכהן מלוניל] בשם ר׳ יהודה חסיד׳ (עמ׳ 16); ׳בשם ר״י החסיד׳ (עמ׳ 132); ׳ושמעתי שנמצא בצוואת ר״י חסיד׳ (יו״ד, עמ׳ 6). כמו כן, ספר הרוקח נזכר בעמ׳ 84, ובמפורט יותר בעמ׳ 91: ׳וראיתי כתוב בשם הרוקח שצריך ג״כ להגביה הכוס באומרו ווהיא שעמדה עד והקב״ה מצילנו מידם. ויראה דכיון לסוד כוס ישועות אשא, כי בעל הסוד היה׳. בעל לקט יושר חושף אפוא את המשמעות הסודית שעמדה ביסוד הוראת בעל הרוקח. 

			אולם יש לציין גם אווירה כללית. הנה ד׳ תמר ציין את היחס לעולם הנגינה המתבטא באישיותו הפיוטית של ר״י איסרלין, ועם זאת היא בולטת גם בהערכת ספר חסידים.2913 כמו כן, בעל לקט יושר מציין את ארבעת סוגי התשובה: תשובת הגדר, תשובת הכתוב, תשובה הבאה, תשובת המשקל (עמ׳ 135, 136), והם על־פי מסורת חסידי אשכנז, כידוע. אכן, ביו״ד, עמ׳ 49, נמצא תכנית מפורטת של תשובת המשקל שניתנה במקרה מסוים, הגם שלא נזכר שם במפורש ׳חסידי אשכנז׳. השפעת האווירה החסידית נראית לי בידיעה דלקמן: ׳ודרש מהר״ר שלמה שפירא זצ״ל שטוב שילמוד בשבת משום שיש לו נשמה יתרה, אפילו ע״ה שאינו יודע לקרוא בספר, מ״מ טוב הוא שיראה [=מתורגם מלשון אשכנז, ופירושו: שיקרא] בספר משום דבאותה שעה לא חטא וגם המחשבה מצטרפת למעשה׳ (עמ׳ 118). הוא הדין במשפט הבא ביחס לטבילה: ׳ואמר, מ״מ הוא מתפלל באימה וביראה יותר ממי שאינו, כי עתה יש לו גוף נקי׳ (עמ׳ 148).  

			מחובתנו לציין שמשפטים מסְפר שהבאנו עד כה מתוך לקט יושר, במקורם הם מסַפרים על מה שנמסר מפי חכם פלוני או על מה שאמר או דרש חכם אלמוני. משמע, היתה מסורת מתורתם של חסידי אשכנז שהילכה בתוך חוג רחב יותר של חכמי הלכה. יתר על כן, יש מקום לחקור במקרים שכתוב ׳נהגו אבותינו׳ וכיוצא בכך, אם ביסודם, לפחות בחלקם, אינם מנהגי חסידות, ולא תאמר שהסתמכו בסתם על מסורת אבות. משום כך אני מטיל ספק (אם כי דבריי אינם חתוכים!) בעמדתו של זימר: ׳לדעתי, פחתה השפעתה של תורת חסידי אשכנז בתקופת מהרי״ל׳.2914 בעיניי, מקובלת היתה זו על דעת כמה וכמה חכמים, ומה שחשוב יותר: היא אף חלחלה לתודעת הציבור. זימר עצמו מביא את ההוראה לכוון רגליים, ׳רגל ישרה׳, באמירת קדוּשה, שמקורה בטור בשם ספר ההיכלות, וזו מיועדת לכל.2915 יתר על כן, בפרק הדן בעניין טבילת נידה, זימר (עמ׳ 248) מזכיר את הקפדתם של חסידי אשכנז להחמיר בכל תחומי החיים, וכי חוגים מסוימים בציבור קיבלו זאת. ברור לו, ונראים דבריו, כי ר׳ שלום מנוישטט ׳דגל במיסטיקה החסידית׳. על ר״י איסרלין כתב כי ׳המשיך את הקו המנחה שהניחו גדולי אושטרייך שלפניו׳, וזימר ידע להניח את האצבע ולדקדק בדברי בעל לקט יושר (יו״ד, עמ 22), שהפך החמרה ל׳הלכה רווחת בישראל׳. אם כך, נראה שאין למעט במידת השפעתה של חסידות אשכנז. 

			דוגמה קטנה נביא מן העדות כי ר׳ יוסף החמיר עם עצמו ולא רצה ליטול את ידיו מכלי מסוים, אך רבו, ר״י איסרלין, גער בו: ׳וכי חסיד אתה מכל הבחורים?׳.2916 עצם ההגדרה הזאת היא ביטוי להשפעת המסורת של חסידי אשכנז. 

			אמנם נראה לי, שפעמים הכריעה מסורת אבות את הכף לנהוג שלא כדרך המקובלים. כוונתי לעניין תפילין בחול המועד. בנושא זה חלקו לפניו גדולי חכמי ההלכה,2917 ואילו בעל הזוהר קבע חד־משמעית שאסור להניח תפילין בחול המועד, ואף־על־פי־כן לא קיבל זאת ר״י איסרלין ונהג כאבותיו: ׳וזכורני בר״ח ובח״מ חולץ תפיליו אחר קדושה של מוסף׳ (עמ׳ 15); ׳ואינו סר רצועות של תפילין מעל ידו כשברך על לולבו׳ (עמ׳ 147). משמע שהניח תפילין בחול המועד סוכות. והנה בכל זאת חזקה עליו העמדה הנגדית, ולפיכך נהג כדעת פשרנים2918 מגדולי חכמי ההלכה: ׳ולא בירך על התפילין בחוה״מ׳ (עמ׳ 14), לאמור, הנחה — כן, אך ברכה — לא! 

			פרט אחר נמסר בלקט יושר על ר״י איסרלין, ׳שאינו מקפיד בביהכנ״ס שלו אם לא הוה חלונות למזרח׳ (עמ׳ 19). זימר (עמ׳ 74) הביא משפט זה, אך לא הסיק מסקנה הנוגעת לנושא שלנו. לאמור, על־פי הזוהר (ח״ב רנא ע״א) יש לקרוע שנים־עשר חלונות בבית־כנסת, שלושה מכל צד, ואילו ר״י איסרלין התעלם גם מדרישה קבלית זו. אלא שפרט זה מוביל אותנו לשאלה ביבליוגרפית אחרת: עד כמה מצוי היה ספר הזוהר באשכנז, והרי אפילו באיטליה לא היה מצוי.2919 שאלה זו עדיין מחכה לבירור יסודי, אך הוא חורג מנושאנו. 

			פרק עשרים וחמישה 

			לאופי מעמדו של רמב״ם 
בכתבי מקובלי צפת במאה הט״ז 

			אך טבעי הוא שאישיות בשיעור קומתו של הרמב״ם לא תיעלם מאופק המחשבה הקבלית שכן גם זו יונקת בשורשיה מן ההגות הפילוסופית. ואין צריך לומר שגם מן האספקט ההלכתי המקובלים קשורים אליו בטבור, בהיות הקבלה ביסודה ובתכניה קשורה גם לעולם ההלכה. רבים מן המקובלים נתנו דעתם למשנתו הפילוסופית והביעו התייחסותם באופנים שונים. מאז המאה הי״ג, אישים כמו ר׳ אברהם אבולעפיה, ר׳ משה די ליאון2920 ועוד, הגו במשנת הרמב״ם, אם דרך פרשנות ואם דרך משא ומתן רעיוני, ובוודאי גם עמיתיהם למדו כתביו וכתבו עליו במובלע בלא להזכיר שמו. מצד שני, יש מקובלים שנטלו חלק מרכזי בפולמוס נגד הפילוסופיה של הרמב״ם. בין כך ובין כך הוא משמש מוקד לימודי.2921  

			מקובלים מאוחרים יותר אף הם נשאו ונתנו בדברי הרמב״ם, פעמים מתוך עיון לשמו ופעמים בבחינת תנא דמסייע (כביכול). הגדיל לכתוב ר׳ יוסף בן שלום אשכנזי, במאה הי״ד, שהעריץ את הרמב״ם ולחם לכבודו, ואף טען שחכמים שונים פירשו את הרמב״ם שלא כדין ותלו בו דברי מינות,2922 ואילו בעיניו היה כאחד המקובלים, שכל דבריו מכילים רמזים למביני סוד. ומעניין הדבר שבנושאים שהוא התנגד לרמב״ם, מטעמים שבהגות הקבלית, הוא הביא את דעתו בלא להזכיר את שמו.2923 כנגדו, בראשית המאה הט״ו בוקעת בקורת חריפה מאוד מפי המקובל הספרדי ר׳ שם טוב בן שם טוב בספר האמונות,2924 וכמין אירוניה — לא רק שבנו, ר׳ יוסף, פירש את מורה נבוכים, אלא נמצא שאיש הלכה מובהק כמו ר׳ משה אלאשקר, ממגורשי ספרד, יצא להגנת הרמב״ם.2925 ושוב חוזר הגלגל, וסמוך לאחר הגירוש מספרד נמצא בתורכיה את בקורתו החריפה של ר׳ מאיר אבן גבאי (ממגורשי ספרד) במקומות רבים בספרו עבודת הקודש, וגם בהקדמה לתולעת יעקב,2926 שם מזכיר במפורש את ׳הרב ז״ל׳, או ׳הרב במורה׳, ואף לא חשש לכתוב שהרמב״ם היה ׳ערום מן הקבלה האמיתית המסורה ליחידי סגולה׳ (ג ע״ב). 

			נראה לי להקדים ולהביא לתשומת־לב את ההבחנה הטיפולוגית שערך י׳ טברסקי ז״ל: ׳בתוך חוגי המקובלים, למשל, נתקלים אנו: (א) במי שדחו את משנתו העיונית של הרמב״ם בכל תוקף; (ב) במי שניסו לגשר בין פילוסופיה וקבלה ולהראות ששתי השיטות אחת הן; (ג) במי שעם כל התנגדותם המוחצת לשכלתנות דתית, לימדו זכות על הרמב״ם, הרחיקוהו ממתרגמיו ומתלמידיו (אשר הואשמו בסילוף ובסטיה מדבריו), והבחינו בינו ובין הפילוסופיה בכלל; (ד) במי שהפכו את הרמב״ם למקובל וממילא טענו שאין משנתו הפילוסופית תקפה׳.2927 נזכור כי טברסקי דן ב׳חוגי המקובלים׳ בכלל, ובדברים דלהלן אמנם נמצא חפיפה חלקית. 

			לפני שאתקדם ברצוני לציין במאמר מוסגר, אם כי הדבר נראה ברור מאליו, שברשימה דלהלן מבקש אני להתמקד במעמדו של הרמב״ם בכתבי מקובלי צפת במאה הט״ז,2928 אך הדברים אמורים ביחס להגותו ולא להכרעותיו או לפסיקותיו בהלכה. אמנם לא אוכל להימנע מלציין לכתביו ההלכתיים (ובוודאי לא לספר המדע שעניינו במישור ההגותי) כל שהמקובלים למדו מהם, או הסתייעו בהם, במסגרת הגותם הקבלית. עם זאת אוסיף כי להלן נראה כמה וכמה פעמים שמקובלי צפת מזכירים את הרמב״ם כאיש הלכה, ולדעתי הדבר נובע מן הכלל שנקטו חכמי ספרד בסוף ימי־הביניים שהרי״ף, הרמב״ם והרא״ש הם עמודי ההוראה. כלל זה חדר לתודעה ומשום כך אי־אפשר היה להימנע מלהזכיר את הרמב״ם.2929 

			והנה מתברר שמערכת ההתייחסויות הפתלתלה שהזכרנוה בפתיחת הדברים מחלחלת גם לכתבי המקובלים במאה הט״ז בצפת. חלקם הושפע בוודאי מעמדותיהם השליליות של חכמי ספרד סמוך לגירוש שיצאו חוצץ נגד הפילוסופיה בכללה הנושאת בעול האשמה בפרעות ובהמרת הדת שהיו מנת חלקם של רבים במאות הי״ד והט״ו. העמדה הבסיסית היתה שהתורה היא הגברת, והחכמות — שפחות, ולכן אין צורך להתמודד עם דעות פרטיקולריות של הרמב״ם בנושא זה או אחר. הפילוסופיה היא דבר פסול מעיקרו ויש להתרחק הימנה. האירוניה היא שהרמב״ם עצמו כינה את החכמות הפילוסופיות ׳רקחות, טבחות ואופות׳, ואילו את התורה כינה ׳אילת אהבים׳.2930 אך במסגרת זו אינני בא ליישב את עמדת הרמב״ם, אלא לציין את מעמדו בכך שמקובלים מצטטים את לשונו ואף מרחיקים לכת. למשל, ר׳ שלמה אלקבץ אינו רואה בפילוסופיה אף לא שפחה. לדעתו, ׳לא תצטרך התורה הזאת לקנות הקדמותיה מחכמה אחרת׳.2931 ולגבי הרמב״ם עצמו: ׳אף שכונת הרמב״ם היתה לשם שמים אבל לא ראה מאורות חכמת האמת מימיו׳.2932 חריף ממנו היה ר׳ משה אלשיך, ששלל לחלוטין את החכמות החיצוניות.2933  

			כנגד אלה, ידועה עדותו של ר׳ יוסף קארו, חברו של אלקבץ, שהמגיד שלו הפריך דברי בלע של מקובלים שהושמעו נגד רמב״ם,2934 שכביכול נענש להתגלגל בתולעת בשל שכלתנותו המופרזת.2935 את גישתו של ר״י קארו לרמב״ם ניתן לראות גם בחיבורו כסף משנה על משנה תורה לרמב״ם, שבו כתב בפירושו להלכות יסודי התורה פרק ד הלכה יג: ׳הדרוש על מעשה מרכבה הוא הבורא יתעלה בין לדעת חכמי הקבלה בין לדעת חכמי המחקר׳.2936 משמע, בנושא זה ר״י קארו כורך יחדיו את ׳חכמי הקבלה׳ ואת ׳חכמי המחקר׳, שנציגם הוא הרמב״ם. 

			ברם, עניין זה מורכב למדי. יש נושאים שהפילוסופיה והקבלה מסכימות בהם. למשל, תפיסת הטרנסצנדנטיות האלוהית, וצדו השני של המטבע — ההנחה בדבר מוגבלות התפיסה השכלית האנושית וכדומה. במקרים כאלה אפשר בהחלט להיעזר ברמב״ם כנציג מובהק. אולם כאשר נכנסים לדיון בפרטי הנושאים ההגותיים ובמשתלשל מהם, הרי כאן נפרדות הדרכים.  

			נתעכב קמעא בנושא שהמקובלים משתמשים ברמב״ם, עניין ההשגה השכלית. במורה נבוכים, חלק א פרק לא, הרמב״ם מונה את מגבלות החקירה הפילוסופית בידיעת פרטים שונים. אלקבץ מנצל זאת כדי לפסול את החקירה הפילוסופית, והיא דרכו באילת אהבים בכלל. אביא כאן מדבריו החשובים של מ׳ פכטר, המעמיקים את הפער הקיים בין שתי הגישות למרות השוויון למראית עין. וכך הוא כותב:  

			כאן נדרש אלקבץ להבחנה עיונית בין שתי דרכי־השגה שונות זו מזו לחלוטין. הדרך האחת המייצגת את החכמות המחקריות, היא ההשגה מן המאוחר אל הקודם, כלומר מן העלול אל העילה, שכל מה שניתן להשיג בה הוא מציאותו של האל בלבד. לעומת הדרך הזאת, שבהיותה השגה שכלית מובהקת אין היא יכולה מעצם מהותה לחרוג אל מעבר לגדריו של השכל האנושי, מעמיד אלקבץ את דרך ההשגה השנייה, ׳שאינו צריך לחקירה ע״ד עילה ועלול רק מהקודם אל המתאחר, אשר היא היא השגה שלימה׳.2937 ההשגה העיונית־הפילוסופית מוגבלת מעצם מהותה, באשר היא השגה אנושית, ולאמיתו של דבר מדריגתה הגבוהה ביותר היא ההכרה במוגבלותה הטבעית. כנגד זה ההשגה השנייה אינה יודעת את המוגבלות האמורה, לפי שמקורה הוא לא השכל האנושי.2938  

			לא אכנס עתה לדיון ביחסו המורכב של אלקבץ לחכמת הפילוסופיה, והרמב״ם אינו יוצא מכלל זה, שכן ברכה זק הקדישה לכך מאמר שלם,2939 וכך יתברר גם מבין השיטין של מאמרנו זה. אסתפק בציון משפטי הערכה אחדים מדבריה של ב׳ זק:  

			ישנם רעיונות שהוא קולט מן הפילוסופיה, ואף דרכי מחשבה שלה. אולם קליטתו זהירה: הוא בוחר את מה שאינו מפריע לו, מוסיף עליו ומפרשו לפי טעמו ומתעלם ממה שאינו רצוי לו ... וכמו כן שלא יעיין בספרי המינים אשר אורחותיהם עקשים (אילת אהבים, לז, א, ב).2940 מסתבר, שאלקבץ אוסר קריאת ספרי פילוסופים שריח מינות נודף מהם. ספרי פילוסופים אחרים הוא מעריך, והוא לומד מהם את הרצוי לו ואת המתאים להשקפתו הכללית. אשר לשיטת החקירה הפילוסופית, זו אינה עשויה לדעתו, להביא להשגת האל ולפיכך אין לאמץ אותה, וגם לפי שהנושאים שהחקירה הפילוסופית מטפלת בהם מושגים ממילא באמצעות התורה.2941 

			דומה שהנושא הרווח ביותר בעיונם של המקובלים ברמב״ם הוא זה המופיע בפתיחת ספר המדע: ׳יסוד היסודות ועמוד החכמות לידע׳ וכו׳. והרי זו גם הנחת היסוד של המקובלים שנכרכה בפסוק ׳דע את אלוהי אביך ועבדהו׳, כפי שדרשו ר׳ עזריאל מגירונה ואחרים, ש׳אם אינו יודעו איך יכול לעבדו׳.2942 למשל, אזכרי פותח את הפרק הראשון של ספר חרדים במלים: ׳יסוד היסודות ועיקר הכל לידע שיש אדון יחיד קדמון׳ וכו׳.2943 אך נחזור אחורנית דור אחד או שניים אל ר׳ דוד בן זמרא, הרדב״ז,2944 אשר בפירושו למצוה הראשונה מצביע על לשונו של הרמב״ם בפתיחת ספר המדע שניסח, כדלעיל, ׳לידע׳ ולא ׳להאמין׳,2945 ומסביר ׳כי עיק׳ המצו׳ היא הידיע׳ כי מלבד האמונ׳ צריך מופת וראיה שכלית׳, וזוהי ׳דרך החוקרים אשר הביאו מופתים חזקים וראיות ברורות לאמת מציאותו ... ובראשם הרמב״ם ז״ל׳. בהמשך דבריו הוא מציג גם את דעת ׳בעלי החכמה הפנימית׳. אולם בעוד רדב״ז מבחין בין ׳דרך החוקרים׳ לדרך המקובלים, הרי רמ״ק, מאותה נקודת מוצא של ׳לידע־להאמין׳, ממש מבליע את הדרך הקבלית בתוך דברי הרמב״ם, כדי לאשש את חובת ידיעת הספירות ו׳סדר הנמצאים׳.2946 כיוצא בדבר, רמ״ק מביא את המחלוקת המפורסמת בין רמב״ם וראב״ד בהלכות תשובה פרק ג הלכה ז, וכדרכו בפרדס רמונים הוא מפשר בין החולקים בהעלאת הסבר משלו, והוא ממשיך: ׳וכן נאמר בענין הספי׳׳ וכו׳.2947 כלומר, גישת המקובל משתלבת בדברי הרמב״ם. 

			אולם כבר יוסף בן־שלמה העמיד על השוני היסודי בשימוש במונח האמונה.2948 ובאמת רמ״ק עצמו כותב: ׳הרבה ענינים באלוהות תמצא שתסכים בעלי הקבלה האמיתית עם החוקרים, עכ״ז [=עם כל זאת] לא דרכם דרכינו ולא דרכנו דרכם׳, שכן הפילוסופים משיגים דברים בהתבוננות חיצונית, ואילו המקובלים משיגים ״מבפנים״. ואמנם אין זה מפריע לרמ״ק להשתמש באותה נשימה במשל שיסודו ברמב״ם.2949 כמו כן, המובאה שהבאנו זה עתה מראשית פרק טז באילמה תמצא את סוף הדיון בעקבותיה בסוף פרק יז (ז ע״ב, ד״ה עוד זאת), ושוב תופיע פרשת הדרכים ופיתוח קבלי.  

			בעצם כבר במילות הפתיחה של משנה תורה ושל אילמה אפשר להיווכח בגישה הבסיסית השונה. הרמב״ם פותח: ׳יסוד היסודות ועמוד החכמות לידע׳, ואילו רמ״ק פותח: ׳יסוד האמונה ועמוד העבודה לידע׳. כלומר, את מקומה של החכמה יורשות האמונה והעבודה. במלים אחרות, תחת הגישה השכלתנית מוצבת ההגות הקבלית ויישומה. כמו כן, דברי אילמה בהמשך2950 — על שלילת אפשרות ההשגה,2951 מחד גיסא, וכנגדה קיימת חובה לידע את היותו מחויב המציאות — בנויים על מו״נ ח״א פרק נז (בעיקר). באמת, המעיין במחקריהם של יוסף בן־שלמה2952 ושל ברכה זק2953 על הרמ״ק עומד על מידת ההסתמכות הרבה של רמ״ק על רמב״ם, הן בבחירת הנושאים הן במידתיותן של ההתייחסות וההשפעה והן בהבדלים הקיימים בתוקפן של תופעות אלו בכתביו השונים של רמ״ק.2954  

			יתר על כן, ספרו הקבלי העמוק של רמ״ק, אילמה, מבוסס על הרמב״ם,2955 ובדין ציין בן־שלמה: ׳השפעתו ... המתבטאת בס׳ אילמה בציטאטות ממש׳. למשל, משפט המפתח של הספר הוא פרפרזה להלכה הראשונה בהלכות יסודי התורה פרק א, אולם פיתוח הדיונים, כאמור, נע על הציר הקבלי. 

			גם בתחילת עין כל, תמר ב, מופיעים טיעונים רציונליים בסגנונו וברוחו של הרמב״ם, אולם הכיוון הקבלי השונה, בעיקר הודות להבחנה בין אין־סוף לעשר הספירות, מתגלה בהמשך בהרחבה.2956 

			אכן, לא אחת רמ״ק כמקובל שונה מרמב״ם. לדוגמה, הרמב״ם מתבסס, בין היתר, על הפסוק ׳בכל דרכיך דעהו׳ וקובע כי כל הפעולות צריכות להיות מכוונות ׳לקנות החכמות ולקנות מעלות המדות ומעלות שכליות׳.2957 ואילו רמ״ק אף הוא מביא את הפסוק הנ״ל אך מסיק ממנו כי בכל פעולה ׳אפילו מילי דעלמא יכוון האדם אל הייחוד העליון. אם יבנה בית יאמר הרי הבית היא השכינה ואני בונה בית שהוא קישוט השכינה וכשאדור בה שאני אדם הרי תפארת בתוך המלכות. אם יקנה לאשתו בגדים יאמר אלו קישוטין דשכינתא ... ועל דא הוא בכל דרכיך דעהו׳ וכו׳.2958 כלומר, אופק הראייה שונה לחלוטין. אפשר לומר: אנתרופוצנטריות מול תאורגיה תאוצנטרית.  

			דוגמה אחרת: רמ״ק כתב על המונחים ׳תבנית וצלם דמות וחכמה׳, שהם נושא פרק יד, ואחריו פרק יט, בשיעור קומה, ואלה עוסקים בעצם בתפיסה הבסיסית של האדם, ובעיקר נשמתו, בפי המקובלים. במהלך הדיון הוא מצביע על כך שתפיסה זו שונה ביסודה מזו המקובלת בפילוסופיה. ׳כבר הותר למקובלים ליחס בנין בספי׳׳.2959 ולכן הוא יכול לצאת, בראשית סי׳ יט, נגד ׳החוקר הפילוסוף האלהי׳, שבוודאי כוונתו לרמב״ם, שסבר לתקן בעניין ׳ויולד בדמותו כצלמו׳, ׳ולא הועיל מפני שנעלמו ממנו מפתחות חכמה. הא׳ שדימה ... וזה שקר גמור׳. זו לשון חריפה מאוד. ועוד כותב שם הרמ״ק: ׳מפני שלא ידע את חכמת האמת׳.2960 

			וכך, למשל, דעתו של הרמב״ם (מו״נ ח״ג פרק יז), בעקבות אריסטו, שהשגחה פרטית חלה על מין האדם, ואילו על דרגות ההוויה האחרות — השגחה כללית בלבד, הרי ניסוחו של רמ״ק באילמה, עין כל, תמר ה, במיוחד פרקים א-ב, ברור שהוא סוטה מדרך זו, וניתן לומר שסטייה זו נובעת מעצם השקפת עולמה של הקבלה המדברת על האימננטיות האלוהית הנוכחת בכל, לפיה ׳אין שום תנועה קטנה או גדולה לשום נמצא וכל חיות כל הנמצאים מאתו, והוא מאיר בהם׳.2961 

			עוד אזכיר כי בדרישות בעיני המלאכים, רמ״ק פותח את ׳החקירה הז׳ במנין וסדר עשר כתות המלאכים ושמותם׳ במובאה מתחילת הלכות יסודי התורה, אך ׳ולא צדקו דבריו מכמה טעמים׳.2962  

			בכל זאת, עד כמה הוערך הקשר בין רמב״ם לרמ״ק נוכל לראות, למשל, בדברי ר׳ שבתי שעפטל הורוויץ, המתייחס אל שני אישים אלה, וכותב: ׳עליהם נוכל לומר ממשה עד משה לא קם כמשה, זה בפילוסופיא אלהית וזה בקבלה אלהית, זכו וזיכו את הרבים׳.2963 

			אעבור לנושא אחר, אף הוא שגור מאוד. תורת הדבקות ואווירת הדבקות שהגיעו לממדים מיסטיים נעלים, ממלאות את צפת במאה הט״ז. ר׳ יוסף קארו, ר׳ חיים ויטאל, ר׳ אליהו די־וידאש, ר׳ אלעזר אזכרי ואחרים מרבים לדבר על כך, ונראה שלא במקרה נכתבו פירושים רבים בזמנם למגילת שיר השירים,2964 והרי גם ידועות הערכותיהם של הרמב״ם2965 ורבנו בחיי,2966 שבוודאי מוכרות היו גם להם. 

			אמנם חובה לציין כי הקו המפליג הוא שאומץ בידי המקובלים. בעקבותיו גם אפשר לומר כי סודות התורה נתפסים כסודות ארוטיים.2967 וכך כותב ר׳ אליהו די־וידאש: ׳וכן שמעתי מהרבה חכמים האחרונים שהי׳ להם הדבקות הגדול הזה בתורה עד שלא היו מרגישין בדברי העוה״ז כלל כי כמו שיבטל החושק כל שאר מחשבותיו בהיותו חושק לתשוקתו ותבער בלבו אש אהבתה עד שיאכל וישתה וישן וכל מחשבותיו בתשוקתו כן צריך שיהיה לאדם אהבת הקב״ה׳.2968 הדברים קרובים לדברי הרמב״ם: ׳וכיצד היא האהבה הראויה הוא שיאהב את ה׳ אהבה גדולה יתירה עזה מאוד עד שתהא נפשו קשורה באהבת ה׳ ונמצא שוגה בה תמיד כאלו חולה חולי האהבה שאין דעתו פנויה מאהבת אותה אשה והוא שוגה בה תמיד׳ וכו׳.2969 הלכה זו נודעת היתה בקרב מקובלי צפת, ואף ר׳ אלעזר אזכרי בדונו במצות עשה לאהוב את ה׳,2970 בנויים דבריו במפורש על רמב״ם, ממנו הוא מצטט תוך שילוב (מבלי לציין) הלכות יסודי התורה פרק ב הלכה ב והלכות תשובה פרק י הלכה ג.  

			דברי רמב״ם וראב״ד על האהבה, והחשק והשגיון הכרוכים בכך, משמשים אפוא נקודות מוצא לפיתוח נושא החשק והאהבה.2971 אולם ׳ברור לגמרי כי בעיני הרמב״ם אין לאהבת השם כל משמעות אירוטית. האהבה האירוטית משמשת אך ורק כמשל וכדימוי׳.2972 ואילו מקובלים כרמ״ק ותלמידו ר׳ אליהו די־וידאש לא הסתפקו בציון האהבה הארוטית של גבר לאשה כדוגמה לתשוקת הדבקות של האדם בקב״ה, אלא הרחיקו לכת ודיברו על זיווג ממש: ׳הרוצה להזדוג עם בת המלך ושלא תפרד ממנו לעולם ... יכוין לקבלה עליו בהיותו עוסק בתורה ונושא עול מצוות בסוד כונת הייחוד תמיד׳.2973 כך נכתב בספר מוסר שאופיו פופולרי. כמוהו גם בספר מוסר קבלי אחר, של תלמידו: ׳כך ראוי שתהיה תכלית חשקו במצוה מפני שבעשייתה הוא מזדווג בבת מלך, שהיא השכינה׳.2974 אם העוסק בתורה ומקיים מצוות מתואר — אצל הרב ותלמידו — כמי שמוכן להגיע עד ׳להזדווג בבת מלך׳,2975 הרי הרמב״ם לא העלה תיאור כזה בדבריו עם כל הניסוח הארוטי שלו. 

			עם זה, כאשר רח״ו כותב: ׳כי האבות היו דבקים תמיד בשי״ת כמו שהאריך הרמב״ם ע״ה בסוף ספר המורה׳,2976 הרי בוודאי שאין לאזכור זה משמעות מיוחדת, כאילו מושג הדבקות זהה אצל שניהם, אבל דברי הרמב״ם עשויים לשמש לרח״ו אסמכתא ראויה. הרי לך נקודה אופיינית בולטת. מקובלי צפת אינם נמנעים מלהזכיר את הרמב״ם או מלהסתמך עליו, אך אין לראות בכך זהות גמורה או הסכמה כוללת. 

			פעמים לא מועטות המקובלים מציינים מפורשות כי הם מסתייעים בדברי הרמב״ם ומסתמכים עליו (ולעתים קרובות בלא ציון מראה־מקום מדויק), ובחלקם כבר נרשמו בידי חוקרים. אולם לא תמיד המסקנה שהמקובלים מבקשים להסיק היא חד־משמעית, ואף יש פעמים שהקשר כמעט רופף ביותר. בלשון הקדמונים הייתי אומר: ׳אסמכתא בעלמא׳. אולם מכל המקרים הללו, שמייד אציין דוגמאות מהן, עולה אפוא ראייתם את הרמב״ם כאוטוריטה שיש להיעזר בו גם במסגרת הגות קבלית. נר לרגליהם אפשר למצוא בדברי ר׳ שלמה אלקבץ: ׳כבר הורנו הרב הגדול הרמב״ם ז״ל בפרק חלק [והוא בפירוש המשנה] כי בדבר שאין בו דין רק שהוא אמוני אין צד לפסוק כדברי מי׳.2977 כלומר, בנושא עיוני שאינו הלכי ביסודו גם הרמב״ם עשוי להיות ׳כשר לבוא בקהל׳, בכל זאת, עצם ההזדקקות לשמו של הרמב״ם, הפילוסוף הרציונליסט המובהק,2978 שהיה בעבר מושא לפולמוסים קשים, אינה דבר של מה בכך. ואביא כמה דוגמאות: 

			ר׳ אליהו די־וידאש כותב שהרמב״ם ואברבנאל פירשו משנה באבות ׳באר היטב, ע״ש [=עיין שם] ... ולפי שאינו נוגע למעשה [כלומר, לתורת המוסר הקבלית] לא העתקנו דבריהם׳,2979 ואף על־פי כן הוא מוצא לנכון להפנות את הקורא לדבריהם.  

			ר׳ משה בן יוסף מטראני,2980 בבית אלוהים, שער היסודות, עוסק ביסודות האמונה ומבקש להוכיח אותם ׳מן השכל ומן המוחש ומן הקבלה [=מקרא או מסורת]׳. הדיון באלה מרוכז בי״ג העיקרים של הרמב״ם חשוב בעיניו מאוד, הן באגרת דרך ה׳ ובעיקר בבית אלוהים, שבו הוא משמש יסוד. אם כי לעתים הוא גם משלב את הקבלה, כגון בפרק ה, שם. לדעתו, אדם חייב ׳להעלות במחשבתו בכל יום י״ג עקרים׳,2981 והספר משמש הדרכה לכך.  

			עוד אזכיר בקצרה כי לעניין מציאות ה׳, המבי״ט יוצא מנקודת מוצא של הרמב״ם בכ״ה ההקדמות שבראש חלק ב (פרק ג); בדבריו על ייחוד ה׳ (פרק ח) הוא פותח בציון דברי מו״נ חלק א פרק עא, ויותר מכך בדברו על הרחקת הגשמות (פרק ט), שם הוא פותח במו״נ ׳סוף חלק ראשון ... וכן בפרק שני מחלק שני׳, ומרבה לדון בדבריו. שוב הוא נזקק לרמב״ם, מו״נ ח״ב פי״ג, בפרק המוקדש לנצחיות ה׳ (פרק י). ומעניין לראות שבפרק יא הוא בא חשבון עם ספר העקרים בהבנת היחס בין אבן סינא והרמב״ם, ולדעתו, ׳ואני איני יודע ולא מצאתי באיזה מקום יאמר זה הרב ז״ל אפילו ברמז ... וגם כי בעל העקרים ז״ל היה בקי יותר ממני בספר המורה לא אחשוב שימצא מה שייחס לו בסברא זו׳. וכן הלאה. 

			גם ר׳ משה אלשיך מרבה לדון בעיקרי האמונה. אולם למרות שהוא יוצא מנקודת המוצא של י״ג העיקרים של הרמב״ם, הרי כל פיתוח הנושא הוא עצמאי ואפילו בלא כפיפות למניין הי״ג.2982 גם במקום אחר ר׳ משה אלשיך פותח: ׳הנה ידועה שאלת הרמב״ם ז״ל על הידיעה עליונה ית׳׳ עד כמה שהיא סותרת את הבחירה החפשית, אבל פתרונו הולך בדרך עצמאית.2983 אין ספק שהרמב״ם נלמד היטב בחוגי החכמים.  

			אף בעניין הנבואה נזקק המבי״ט (שם, פרקים יט-כא) לפרקי הנבואה של הרמב״ם, בעיקר בח״ב פרקים לב ו־לו. ובמיוחד חשוב להזכיר כי גם ר״י קארו בהגותו המיסטית הושפע מאד מתורת הנבואה של הרמב״ם.2984 אף ר׳ חיים ויטאל מייחס חשיבות לכח המדמה, ועל כך כבר כתב ורבלובסקי: ׳התפקיד המכריע המיוחס כאן לכוח המדמה תלוי בבירור בתורת הנבואה של הרמב״ם׳.2985 ונזכיר כי גם רדב״ז בשו״ת (בני־ברק [תשל״ה]), ח״ח, סי׳ רח, עוסק בהלכות יסודי התורה פרק ב הלכה ד, לעניין ראיית הנביא צורות קדושות ומסביר את עמדתו. אפשר אפוא שחשיבות הדיונים בתורת הנבואה, שהרמב״ם ממלא בה תפקיד חשוב, כמוה כדיון בתורת הדבקות הקבלית. קשר מהותי זה הגיע למלוא גיבושו אצל ר׳ חיים ויטאל.2986 

			בהקשר האמור נציין מקומות נוספים בהם הרדב״ז דן בספר המדע של הרמב״ם. בשו״ת הרדב״ז, ח״ח, סי׳ א עוסק בלשונות הפתיחה של ספרי הרמב״ם בהלכה; בשו״ת רדב״ז, ח״ו, סי׳ ב׳ אלפים קטז, דן בהלכות יסודי התורה פרק א הלכה ה; בשו״ת רדב״ז, ח״ה, ׳ללשונות הרמב״ם׳, סי׳ אלף תרטו, דן בהלכות יסודי התורה פרק א הלכה י, לעניין שאלת משה רבנו, וכותב: ׳ולא נחה דעתי בכל מה שראיתי אלא על דרך הסוד׳; בשו״ת רדב״ז, ח״ב, סי׳ תתיז, עוסק בהלכות יסודי התורה פרק ח, לעניין מעמד העם בהתגלות הר סיני; בשו״ת רדב״ז, ח״ו, סי׳ ב׳ אלפים רסז, דן בהלכות תשובה פרק ח הלכה ב לעניין תחיית המתים. מובן שבמסגרת ההלכתית ״הטהורה״ הרדב״ז דן ברמב״ם כפי שפוסקים ומשיבים אחרים נזקקים לפסיקתו. אולם בקשנו להצביע על כך שגם במסגרת תשובותיו ההלכתיות לא נעלמו מאופק ראייתו נושאים הגותיים שונים. גם בשרש ישי, לפרק ב פסוק יב,2987 אלקבץ מסתמך על ׳הרמב״ם ז״ל בתחלת [הלכות] עובדי עבודה זרה׳, והוא בפרק א הלכה א, על משמעות העבודה הזרה.  

			ר׳ אליהו די־וידאש מביא מהלכות תלמוד תורה של הרמב״ם על דרך לימוד התורה.2988 ובמקום אחר2989 הוא עוסק בחובה לשַלֵש שנותיו במקרא, במשנה ובתלמוד — בדרך שהורה הרמב״ם. עוד הוא מביא מר׳ יצחק דמן עכו על מה שכתב רמב״ם שדי לאדם לישון שמונה שעות, ודי־וידאש מציע הסבר קבלי.2990  

			גם ר׳ אלעזר אזכרי מסתמך על הרמב״ם במקומות שונים. כגון: בספר חרדים, ד ע״א, בהקדמה (׳חיוב מצות ציצית׳), מביא מג׳יקטילייא ׳כדכתב הרמב״ם׳ על מספר הרקיעים שהם עשרים ושש ׳הקטנים עם הגדולים׳. ואכן, הדברים נמצאים בהלכות יסודי התורה פרק ג הלכה ה. כמו כן, בהקדמה, בדף ה ע״ב, הוא מציין כי מי שמלוכלך בעוונות ׳טורפין לו מצותיו בפניו וכן מבואר בדברי הרמב״ם׳. והוא בהלכות תשובה פרק ז הלכה ז. שוב, בספר חרדים, סעיף יא, יז ע״א, הוא כותב: ׳לשון רמב״ם כך אמרו חכמים׳ וכו׳, והוא מובאה מהל׳ דעות פרק ו הלכה ב. 

			בסעיף יח, יז ע״א, ביחס להידמות, כותב אזכרי שלא ילך אל אחד מהקצוות וכו׳. והרי הרמב״ם מדבר על כך בהל׳ דעות א ו־ז.2991 בהמשך, סעיף כח, יט ע״א, הוא כותב על המתכבד בקלון חברו, ולמעשה זה ממש ציטוט מהלכות תשובה פרק ד הלכה ד. וכן עוד הרבה. 

			כיוצא בכך, ראשית חכמה, שער היראה, פרק ה, יח ע״ד, משתמש אמנם בהלכה של רמב״ם שיש ליזהר מאוד בכבוד הורים ׳אפי׳ ברמיזה׳, אך כסיוע להגותו שכך צריך להיזהר בכבוד עליונים. כך גם בשער הענוה פרק ז, רלח ע״א, מסתמך על הלכות דעות בהערכת הענווה. גם בתוצאות חיים, עמ׳ 12, המלמד כיצד לזכות למדת ענוה, הביא ׳מה שכתב הרמב״ם ע״ה בספר המורה׳. בשער האהבה פי״א, צד ע״ד, די־וידאש מסתמך על הרמב״ם בהלכות טהרה. ובשער הקדושה פרק טו, קפט ע״א-ע״ב, מסתמך על הלכות דעות בעניני רפואה. עוד הסתמך על הלכות דעות בשער הקדושה פרק יב, קעג ע״ד; ועוד שם, קפ ע״ב. 

			פרשה מעניינת היא החילוף בין הרמב״ן לרמב״ם. הנה בספר חרדים, כאשר נזקק לפרש מילה מעשרת הדברות הוא מפנה אל מה ׳שפירש רמב״ן כמו אם לא על פניך יברכך כי הדבר העשוי בפניו של אדם והוא עומד עליו יקרא על פניו׳.2992 אולם בדפוסים אחרים2993 כתבו: רמב״ם. גם אם, אולי, ניתן היה להסתמך על רעיון קרוב במו״נ ח״א פרק לז, אבל לשון המובאה מטה בבירור לכיוון הרמב״ן, והוא בפירושו לשמ׳ כ ג. דומה כי אין הדבר מעיד אלא על היחס של ציבור הקוראים לרמב״ם.  

			אף ר״ש אלקבץ, עם כל הבקורת שהוא מטיח נגד הפילוסופיה והפילוסופים, אין הוא מתעלם לחלוטין מן הרמב״ם. אך יש להעיר שתי הערות: ראשית, לרוב הוא מזכיר את הרמב״ם כאסמכתא בלבד. שנית, הוא מזכיר תדיר את הרמב״ם בכינוי ׳הרב המורה׳, אולי כרמז למורה נבוכים, אולם כאשר הוא מתכוון לספרו ההלכי הוא כותב: ׳הרמב״ם׳. ואדגים זאת. באשר לכינוי ׳הרב המורה׳ נעיין באילת אהבים, ויניציאה שי״ב, ג ע״א, טו ע״א, לד ע״א,2994 לח ע״א,2995 מב ע״א, מג ע״א,2996 מג ע״ב,2997 מה ע״א. במקור האחרון יש גם עניין בכך שהוא כותב: ׳והנה פה מקום עיון במי גדול — עיון או מעשה ומי קודם. וסתירה נמצאת להרמב״ם ז״ל ממה שכתב בהקדמת המורה ומה שכתב בח״ג׳. שוב, בדרשת הפרידה שלו כתוב: ׳וידוע מהרב המורה2998 כי הלב הנה הוא האבר אשר בו התחלת החיים׳;2999 ולעניין השם המשותף הוא עוסק בנושא הכנף, ומשתמש במילים של הרמב״ם במורה נבוכים ח״א פמ״ג, ׳כדברי הרב המורה׳;3000 כמה דברים מביא ממו״נ ח״א פרק ל;3001 במקום אחר מביא אלקבץ מן הכוזרי ומן ׳הרמב״ם ז״ל בפרקי אבות׳, והוא בהקדמה, בשמונה פרקים, פרק א, שמזון האדם והסוס הוא שיתוף השם בלבד;3002 כן הסתמך על־פירוש המשניות לפרק חלק;3003 ׳וכמו כן הרב המורה פי׳ כי הקורבה הנאמרת בין האדם לאלוה קריבה3004 מקומית רק מדעית׳.3005 אמנם באופן חריג הוא מסתפק בכינוי ׳הרב׳ בסתם, בפירושו לפרק ב פסוק ב, שם הוא מביא בסמיכות שני נושאים שונים: ׳כמ״ש הרב פרק ל׳ מהב׳ [=מו״נ ח״ב פרק ל] ... כמ״ש הרב בזה הלשון בפרק עב מהא׳׳.3006 ובמקום אחד בהגהה כתב: ׳הרב המורה׳.3007 

			ובאשר למישור ההלכי נמצא את הכינוי ׳הרמב״ם׳ בכל המובאות מהלכות מגילה בחיבורו הפרשני על מגילת אסתר, מנות הלוי, ויניציאה שמ״ה, קלז סוף ע״א, רג ע״ב, רח ע״ב, רט ע״א. וכן באילת אהבים, שם, לח ע״א: ׳וכמו שכתב הרמב״ם ז״ל במאכלות אסורות פ״ג׳ וכו׳. ובשרש ישי מזכיר את ׳הרמב״ם׳ בהלכות עבודה זרה.3008 

			כל המקורות שנזכרו לאחרונה מצביעים אפוא על מגמה רווחת אצל המקובלים להתהדר בנוצות הרמב״ם, אם מותר לומר כך, כדי להסתייע בו בהבעת רעיונות שונים. עם זאת אין להתעלם מכך שכל המקורות שנזכרו כאן אינם עוסקים בעניינים קבליים מהותיים. אפילו השלב הגבוה יותר, שבו נמצאות הלכה וקבלה כרוכות כאחת בדברי המקובלים, לאמתו של דבר כאשר בוחנים את שרשי העניינים מתגלה, כאמור, שאין מדובר בנושאים מהותיים. ואקח שתי דוגמאות: 

			ספר חרדים מרבה לדון בסגולת ההתבודדות, ושם, באותו הקשר, אזכרי מונה את הרמב״ם יחד עם ר׳ יצחק דמן עכו, רמב״ן, חובות הלבבות ורבנו יונה, כמי שדיברו בנושא. וכך בתחילת פרק שלישי, מד ע״ב: ׳כ״כ [=כך כתבו] הגאונים והרמב״ם [תפלה יב ט] ז״ל, ובזהר [ב רו ע״א] החמיר הרבה מאד בדבר׳. גם במקומות אחרים הוא מביא דברים מן הרמב״ם (לפעמים בלא להזכיר את שמו) ואח״כ ממשיך, כאילו לפנינו קו רציף, בדברים מן הקבלה או מן הזוהר. מעין זה מצאנו גם אצל ר״י קארו, הכותב כי המגיד אמר אליו: ׳חזק ואמץ בתורתך כאשר אתה עושה בתורה במשנה בגמ׳ רש״י ותוספת ובפסק ובקבלה, כי אתה מקשר אותם זה בזה׳.3009 קישור הפסק והקבלה נאמר אפוא בנשימה אחת. שילוב של רמב״ם וקבלה נמצא גם בדף סג ע״ב: ׳וכתב רמב״ם שגם עון ... ואמרו המקובלים כי גם בכל עת׳ וכו׳.  

			על כן יש לתמוה שספר חרדים כותב, בדף כח ע״א: ׳ויש להגביה הימנית קצת על השמאלית דידו כתיב, כדכתב רמב״ם וכן ראוי על־פי הקבלה׳. אנו רואים אפוא הבעת זיקה בין הרמב״ם והקבלה. יש להניח שהוא מתכוון לדברי הרמב״ם בהלכות תפילה ונשיאת כפים, פרק יד הלכה ג, אך שם כותב הרמב״ם רק: ׳ומגביהין ידיהם כנגד כתפיהם׳. העניין של הגבהת הימין, שהוא עניין קבלי מובהק, אין לו כל זכר ברמב״ם. בכל זאת, לענייננו חשוב העקרון שהוא כורך רמב״ם וקבלה. 

			הנושא של מנין המצוות כנראה תפס מקום אצל חכמי צפת. למשל, רח״ו כותב: ׳שיזדרז בכל כחו להשלים כל האפשר מן התרי״ג מצוות לקיימם בזמן הזה. ולפי שיש סברות רבות במנין המצוות, אסדרם תחלה כפי דעת הרמב״ם ז״ל, ואחריהם אסדר מה שהוסיפו שאר מפרשים, וספר הזהר, בין במנין מצוות־עשה של תורה, בין במצוות־עשה של דברי סופרים׳.3010 וכן מזכירו ספר חרדים, בדונו במצות התפילה, פרק ראשון, סעיף יז (יח ע״א). 

			ברם, פעמים רבות אין המקובלים מציינים מפורשות שמקור דבריהם הוא הרמב״ם, אך אפשר לזהות זאת. למשל, חוקרים כבר הזכירו כי ׳בעקבות הרמב״ם ושאר ההוגים השכלתניים נקבע כאן [אצל אלקבץ] במפורש שבהתעלותו של האדם אל המושכלות הוא זוכה בחיי העולם הבא׳.3011 גם דברי אלקבץ: ׳וידוע כי הטבע לא יפעל דבר לבטלה ולא יכסוף האדם הדבר הנמנע, כי אם יהיה פעל הכוסף ההוא דבר בטל אשר לא יפעלהו הטבע כאמור׳,3012 והרי זהו בעצם רעיון אריסטוטלי ידוע.3013 ועוד, רמ״ק משתמש (בפרדס רמונים) בציור מסוים שאמנם כבר קודמיו המקובלים השתמשו בו אבל אין ספק שהוא ידע את מקורו ברמב״ם.3014 הוא הדין בדבריו באילמה, תמר א סוף פרק י, בדברו על מוגבלותו של השכל ׳המלובש בחומר העכור ... המשועבד לחוש המשוש החרפה הגדולה המחשכת כל אור שכלי׳, רומזים בוודאי לדעת הרמב״ם (על־פי אריסטו) על חוש המישוש, המופיעה במו״נ ח״ב פרק לו, ח״ג פרק ח ועוד. גם ביחס למונח ׳רוח הקדש׳ המופיע אצל רמ״ק כבר הצביעה ברכה זק3015 על המקור במו״נ. 

			וכך גם האמור באור נערב, ח״ב סוף פרק א: ׳והנה תחלת הידיעה בכלל במציאות האלה ואח״כ כפי גודל הדעת והידיעה כן יגדיל קיום מצוה זו׳, והוא בוודאי בנוי על סוף הלכות תשובה של הרמב״ם: ׳ועל־פי הדעה תהיה האהבה, אם מעט מעט ואם הרבה הרבה׳. 

			כמו כן, ייתכן שרומז לרמב״ם בבקורתו על הפירוש למעשה בראשית ומעשה מרכבה, בשיעור קומה, סוף סי׳ כב, לט ע״ב. 

			אמנם באילמה, תמר א פרק ה (דף ב ע״ב-ע״ג), רמ״ק מזכיר מפורשות את הרמב״ם תוך ציון מראה המקום בהלכות תשובה, אך נראה לי שהוא נהג כך רק מפני שהביא לאחר מכן את השגת הראב״ד, ורצה לדון בהם.3016 

			ספר חרדים מסתמך אף הוא כקודמיו על ספר המדע, אך אינו מזכיר את שם הרמב״ם. כבר בראשיתו — פרק ראשון, דפים ט ע״ב-י ע״א, מצטט מבחר לשונות ממשנה תורה הלכות יסודי התורה פרק א הלכה א, פרק א הלכה ב, פרק ב הלכה ט, פרק ב הלכה ה, פרק א הלכה ו; גם במהלך הדברים כאשר כותב: ׳פירוש ידיעה זו כעין ראיה בתוקף האמונה דומה משכיל בעיני שכלו כאלו רואהו בעיני בשרו׳, פירוש זה נראה לי פרפרזה לדברי מורה נבוכים ח״א פרק נ: ׳ההאמנה אינו ענין הנאמר בפה אבל עניין המצויר בנפש כשייאמנו בו שהוא כן כמו שיצייר׳. 

			גם בפרק שני אזכרי מצטט מפרק א הלכה ז, ואחר־כך למקוטעין, כמו למשל פרק חמישי, יב ע״א, המשתמש בלשונות מתוך הלכות יסודי התורה פרק א הלכה ט, פרק א הלכה ח, פרק ב הלכות ט-י; ובהמשך, יב ע״ב, משתמש בפרק א הלכה ז, פרק ב הלכה י, תוך שילוב דברי קבלה — כביכול כולם שייכים לאותה מסגרת; וכן בהמשך, יג ע״א, בהסברו למילה ׳קדמון׳ הוא מבליע מלשונותיו של הרמב״ם בהלכות יסודי התורה פרק א הלכות ג, יא. גם ההמשך המזכיר את ידיעת ׳פעולותיו׳ של הבורא רומז לאפשרות השימוש ב״תארי הפעולה״ לדעת הרמב״ם. ור׳ אלעזר אזכרי מרחיב ומוסיף דברים. אין זה פלא שסמוך לאחריו בראשית המאה הי״ז, גם המקובל התימני, ר׳ שלמה ב״ר דוד הכהן, מסכם את ספר חרדים, פרק א, הבנוי על הרמב״ם ומתחיל במובאה מתוך הלכות יסודי התורה פרק א הלכה א.3017  

			כמו כן, ספר חרדים, סעיף טז, יז ע״ב, המדבר על ׳מצות עשה לקדש את השי״ת׳ וכו׳, שורותיו הראשונות הן בעצם תמצית הלכות יסודי התורה פרק ה הלכות א-ג, אך אין זה מפריע לו לעבור לפיתוח נוסף.3018 וכך ספר חרדים, פרק חמישי, יב ע״א, לקוח ממשנה תורה ואולי גם ממורה נבוכים.  

			גם בענייני הלכה הוא משתמש בלשון הרמב״ם, אם כי באופן חפשי למדי, מבלי להזכירו כלל. למשל, בדף מו ע״א, הוא משתמש בהלכות תעניות פרק א, בלא לקרוא עליהן את שם הרמב״ם. אולם כאשר הוא מצטט במדויק את לשון הרמב״ם כי אז הוא מזכירו. למשל, בדף מו ע״ב, לעניין עירוב. כך גם לגבי אהבה, סעיף ה, טז ע״ב, הוא ממש מצטט את הרמב״ם ולכן מזכיר את שמו. ולפעמים מסתפק בכינוי ׳הרב׳, למשל, ׳וכיוצא בלשון הזה כתב הרב בהלכות תפלה פרק ג׳׳. 

			רח״ו כתב בשערי קדושה: ׳אמרו על רבן יוחנן בן זכאי ועל רב שמימיהן לא שחו שיחת חולין וכו׳׳.3019 כבר מהדיר שערי קדושה, בני־ברק תשכ״ז (עמ׳ סד), עמד על כך שהגמרא, סוכה כח ע״א, אינה מזכירה את רב ורק הרמב״ם, הלכות דעות פ״א ה״ד, הוא שמזכיר את שמו בהקשר הנדון. במקום אחר כתב רח״ו: ׳החלק השלישי — בתשובת עבירות בין אדם למקום. אין לך שום עבירה — אפילו הכופר בעיקר — עומד בפני התשובה׳.3020 לשון זו קרובה מאוד לפסק של הרמב״ם בהלכות תשובה סוף פרק ג. משמע, קיימת זיקה ברורה בין רח״ו לרמב״ם. 

			ואם הזכרנו עתה את רח״ו יש להוסיף כי הוא מצא עניין לא מועט בגלגוליו של הרמב״ם. בשמו של האר״י הוא אומר כי ׳הרמב״ם והרמב״ן הי׳ שורשם מב׳ פיאות דזעיר ... ולכן שניהם נקראים משה. והנה הרמב״ן הי׳ מפיאה הימנית שהוא קצת רחמים לכן זכה בזקנותו לחכמת האמת. אבל הרמב״ם שהי׳ מפיאה השמאלית שהיא כולו דין, ולכן לא הי׳ יכול להשיג בזאת החכמה׳.3021 ואף רח״ו עצמו קשור בכך. הוא מספר על גלגוליו השונים של משה רבינו, ׳ויש לי חלק בחינת נפשי דווקא ממנו׳. זו נתגלגלה גם בבעל מגיד משנה, לגביו טען ׳כי יש שייכות וקורבה עם הרמב״ם ז״ל ולכן עשה ביאור המגיד משנה על ספר הי״ד להרמב״ם, ז״ל, כנודע׳, ׳ואח״כ נתגלגלה בי אני עכשיו הצעיר חיים׳.3022 בכך יש כביכול תיקון להתעלמות קודמיו, הקשורים בו מבחינת ניצוץ נשמתו, מן הקבלה. 

			יכול השואל לשאול, שמא יש לראות בהעלמת שמו של הרמב״ם, במקורות שנזכרו לעיל, התחמקות או הצנעה מכוונת של השימוש בהגות פילוסופית של הרמב״ם. נראה לי שהתשובה שלילית. ראשית, הרי מצינו דיונים והפניות מפורשים לרמב״ם, כפי שנוכחנו לעיל. שנית, לדעתי, המקובלים פשוט הניחו שהקורא יודע את המקורות. אם אמנם כך הדבר, אפשר לראות בכך עדות ל״אימוץ״ מצד ציבור רחב של לומדים את כתביו הפילוסופיים של הרמב״ם.  

			כללו של דבר, אין ספק שכתביו העיוניים של הרמב״ם מוכרים היו למקובלי צפת, והם השתמשו גם בחלק ההגותי שבמשנה תורה שלו. פעמים רבות היתה זו אסמכתא או ציון מקור ספרותי (אפילו אוטוריטטיבי). ספר חרדים, למשל, שמרבה להזכיר שמות של סופרים וספרים מזכיר לעתים די קרובות גם את הרמב״ם. אך בדרך כלל אין הם מתמודדים לעומק עם הגותו הפילוסופית. למשל, נושא טעון כמו טעמי המצוות, שבן־זמנם של מקובלי צפת, שישב בקושטא, ר׳ מאיר אבן גבאי, לחם קשות נגד הרמב״ם בנושא זה, כמעט נעדר מדיוניהם של מקובלי צפת, להוציא את הרמ״ק שיצא בפולמוס חריף נגד שיטת הרמב״ם.3023 אדרבה, הנחות היסוד שלו בספר המדע משמשות נקודות מוצא חשובות לפיתוחים קבליים שהם, מבחינת המקובלים, בוודאי עמוקים וטבועים בחותם האמת האלוהית. 

			אפשר לומר שעם רח״ו חלה ׳שירת הברבור׳ של הרמב״ם בקרב מקובלי צפת, שכן הוא כמעט לא תפס מקום (פרט לנושא הניצוצות המובא בשער הגלגולים, כאמור) אצל האר״י. בעוד בימי־הביניים הוא הטביע חותם — אם במפורש ואם מכללא, אם להסכמה ואם להתנגדות — הרי למן האר״י, והשפעתו היתה גדולה, כידוע, כביכול נעלם הרמב״ם ונאלמו העוסקים בו. משפט זה נאמר באופן כללי ויחסית עד לסוף המאה הט״ז. מעניין יהיה לברר את היחס של המקובלים בעת החדשה. 

					2942	ראה תשבי, משנת, א, עמ׳ צט; ר׳ משה די־ליאון, אור זרוע, נדפס בקבץ על יד, ט, עמ׳ 284; חלמיש, מבוא, עמ׳ 20, ועמ׳ 248 הע׳ 17. ובלשון פירוש התפילות לבעל ספר המפליג, כ״י בהמ״ל 1610, דף 48א: ׳איך ידע לעבדו׳. ובלשון רמ״ק, אור נערב, חלק ב פרק א: ׳לעבוד כראוי צריך ידיעה בו׳.

				

				
					2943	ספר חרדים, ט ע״ב. כמובן, השמטת המילים ׳ועמוד החכמות׳ מקהה את העוקץ הפילוסופי.

				

				
					2944	מצודת דוד, מצוה א. אציין כי באותו זמן המקובל ר׳ יהודה אלבוטיני, ממגורשי ספרד שהתיישב בירושלים ונפטר בשנת 1520, כתב פירוש למשנה תורה, ואת ההלכה הראשונה הוא מפרש על־פי ׳חכמי הקבלה האמתית׳. ראה מ׳ בניהו, ״ר׳ יהודה בן משה אלבוטיני וספרו ׳יסוד משנה תורה׳״, קובץ הר״ם במז״ל, בעריכת י״ל מימון, ירושלים תשט״ו, עמ׳ נג. אגב, כדאי להזכיר ש״בדרך כלל״ נמנעו חכמים לכנות את חיבורו ההלכי של הרמב״ם בכינוי משנה תורה. ראה י׳ טברסקי, ״ר׳ יוסף אשכנזי וספר משנה תורה לרמב״ם״, ספר היובל לשלום בארון, ירושלים תשל״ה, עמ׳ קפה.

				

				
					2945	מפליא, ודומני שהמקובלים הדנים בנקודה זו לא ציינו זאת, שלא נזכרה העובדה שבספר המצוות הרמב״ם כתב: האמנה. ראה מצוות עשה א ו־ב. אגב, במאה הט״ז מצטט ר׳ יוסף אלשקר, בצפון אפריקה, את הנוסח ׳להאמין׳, בשני מקומות בספרו צפנת פענח, כ״י ירושלים 154, דפים 141ב, 165ב. 

				

				
					2946	אור נערב, חלק ב פרק א.

				

				
					2947	עיין רמ״ק, פרדס רמונים, שער א פרק ט. 

				

				
					2948	בן־שלמה, רמ״ק, עמ׳ 25-24. בהקשר זה גם אציין את דבריו האחרים של בן־שלמה: ׳די ברמיזות אלה כדי להפריך את הדעה שרמ״ק אינו מיסטיקאי אלא פילוסוף המלביש את תורתו במושגים קבליים. נכון הדבר שהוא בעל שיטה יותר משאר המקובלים, ושיטתיות זו מקרבת אותו באופן טבעי לפילוסופים, בעקר לרמב״ם. אך אין קרבה זו משנה את האופי הקבלי־תאוסופי של כל שיטתו׳ (״יחסו של רבי משה קורדובירו לפילוסופיה ולמדעים״, ספונות, ו [תשכ״ב], עמ׳ קצו). 

				

				
					2949	המשל מדבר על אדם הנושא על כתפו שק ובתוכו חפץ כלשהו, שרק הוא אמור לדעת במדויק את תוכנו. עיין אילמה, ו ע״א; שיעור קומה, סי׳ ה, ו ע״א-ע״ב. וראה בן־שלמה, רמ״ק, עמ׳ 33.

				

				
					2950	אילמה, תמר א, פרקים ג, י ועוד.

				

				
					2951	אעיר כאן כי ר׳ שניאור זלמן מליאדי, בתניא, פרק ב, מדבר על השוני העמוק בין ההשגה האלוהית (׳שהוא וחכמתו א׳׳) לבין ההשגה האנושית, כפי שכתב הרמב״ם. ובהגהה מוסיף: ׳והודו לו חכמי הקבלה כמ״ש בפרדס מהרמ״ק׳.

				

				
					2952	י״י דינסטאג רשם מובאות מדבריו במאמרו הביבליוגרפי, ״היחס העיוני בין חכמי הקבלה והרמב״ם״, דעת, 25 (תש״ן), עמ׳ 91-87.

				

				
					2953	ראה דינסטאג, שם, עמ׳ 91; ובמיוחד בספר: זק, בשערי.

				

				
					2954	למשל, שאלת הידיעה האלוהית עם כל מורכבותה מופיעה גם אצל רמ״ק, בפרדס ובאילמה כאחד. על החכמה האלוהית, על ההשגה השכלית ועל היחס לרמב״ם ראה בן־שלמה, רמ״ק, עמ׳ 191-182; זק, בשערי, עמ׳ 70-68.

				

				
					2955	ראה גם כהן, קול, עמ׳ קצא. וראה גם שם, עמ׳ קצא-קצב, קצו והע׳ קסא.

				

				
					2956	ראה דיונו הרחב של בן־שלמה, רמ״ק, עמ׳ 80-67.

				

				
					2957	הקדמת פירושו למסכת אבות, פרק ה. השווה הלכות דעות, פרק ג הלכות ב-ג.

				

				
					2958	אור יקר, כרך יד, עמ׳ נא. וראה גם חלמיש, הנהגות, עמ׳ 284 הע׳ 1032.

				

				
					2959	פרק יד, כו ע״ד.

				

				
					2960	שיעור קומה, ריש סי׳ יט, לד ע״ב. 

				

				
					2961	אילמה, מ ע״ד.

				

				
					2962	ראה ר׳ מרגליות, מלאכי עליון, ירושלים תש״ה, עמ׳ יא.

				

				
					2963	שפע טל, סוף ההקדמה, לעמבערג תרי״ט, וד״צ ברוקלין תש״ך, טו ע״ד.

				

				
					2964	כגון אילת אהבים, לר״ש אלקבץ; מגדל דוד, לרדב״ז; פירוש שיר השירים, לר׳ אלישע גאליקו; שושנת העמקים, לר׳ משה אלשיך; שר שלום, לר׳ שמואל אריפול (צפת של״ט). ראה עוד חלמיש, הנהגות, עמ׳ 181.

				

				
					2965	׳וכל שיר השירים משל הוא לענין זה׳ של אהבת ה׳ (הלכות תשובה י ג). לא נתפלא שר״א אזכרי מצטט הלכה זו בספר חרדים, טז ע״ב. אגב, מעניין שר׳ אברהם בן הרמב״ם, בפתיחת פירושו לשיר השירים, כותב בין היתר: ׳וישיג את הגילוי ויתבונן בסודות נפלאים ויראה צורות יפות ויתאווה להתקרב אליהם ולדבר אתם. יפותה באהבתם ויצטער ויכאב בפרידתם׳ (הובא במאמרו של יוסף ינון [פנטון], ״תורת הדבקות במשנתו של ר׳ אברהם בן הרמב״ם״, דעת, 52-50 [תשס״ג], עמ׳ 110-109. ועיין עוד שם). הוצול מסמל את המדרגה הנשגבה ביותר של ההשגה והיא מלווה בקונוטציות ארוטיות.

				

				
					2966	הרואה במעלת החשק סעיף במצות האהבה, ששיר השירים משמש לה פה. ראה כד הקמח, סוף ערך ׳אהבה׳, עמ׳ לד-לה.

				

				
					2967	וראה תשבי, משנת, ב, עמ׳ תרמג-תרמו. ראה גם ליבס, המשיח, עמ׳ 207-204. על תפיסת רמ״ק ראה חלמיש, מבוא, עמ׳ 172 ליד הפניה 18.

				

				
					2968	ראשית חכמה, שער האהבה, פרק ד, סג ע״א. מעניין מי הם החכמים הרבים שהוא ״שמע״ על חווית הדבקות שלהם.

				

				
					2969	הלכות תשובה, פרק י הלכה ג. לעניין ההבחנה בין אהבה לחשק ראה מו״נ ח״ג פנ״א. ולעניין הקרבה בין עמדתו של הרמב״ם בנושא חולי האהבה לבין הפרשנות הסופית לסיפור ׳מג׳נון ולילה׳ ראה מה שכתב A. Elqayam, The Horizon of Reason, Kabbalah, 9 (2003), pp. 59-61.

				

				
					2970	פרק ראשון, מצות עשה מן התורה התלויות בלב וכו׳, סעיף ה, טז ע״ב. ראה גם רבקה הורביץ, יהדות רבת פנים — ספרות והגות, באר־שבע תשס״ג, עמ׳ 244-243.

				

				
					2971	לאמיתו של דבר, כבר בספר משלי ז ד ועוד מופיע תיאור החכמה כאשה (וכאחות) אהובה. ראה עוד רמב״ם, בחתימת הלכות איסורי ביאה; וכן מורה נבוכים ח״ג פרק נא. כך גם בסיפור בת המלך והמגדל בסבא דמשפטים, שגם הומחז על ידי רמח״ל במחזה מגדל עז (ראה לחובר, גבול, עמ׳ 84-29), וכן בפיוטי תור הזהב בספרד, ומאוחר יותר אצל ר׳ אהרן פרץ מג׳רבה (ראה מיכל שרף) ואחרים.

				

				
					2972	ורבלובסקי, קארו, עמ׳ 67 הע׳ 100. ועיין גם פכטר, ספרות, עמ׳ 475.

				

				
					2973	רמ״ק, תומר דבורה, פרק ט. וכן ׳שהתורה הויה דקה רוחנית נתלבשה במשלים גשמיים ומשליו יש בהם חכמה גדולה ... אמנם המפשיט חוֹמרה שוכב עם בת המלך ובא אליה כדרכה והיא נשואה לו ויודע להפשיט לבושיה לבוש שתחת לבוש ולבוש שתחת לבוש עד היותו בא אליה אל פנימיותה. ואשריו מי שנכנס ולא נטה הדרך׳ (שיעור קומה, סי׳ פג, פב ע״א). דברים אלה חריפים הרבה יותר ממה שכתב רמ״ק עצמו במקום אחר, ׳שלא היה בית אחיזה לחכמים [לעסוק] בדברים הנסתרים׳ אלמלא השתמשו ׳במשלים מן הגשמי אל הרוחני׳ (שיעור קומה, לד ע״א). יש בכך נימה של התנצלות על השימוש במשלים גשמיים, ובמיוחד בדימוי ׳ממש כחשק איש אל כלתו או חשוקתו אשר אהבתה כבבת עינו. ועל דמיון זה בא כל ענין ש״ה [=שיר השירים] במשליו, ועל אותו הדרך הותר לנו לשורר שירים לחשק המ׳ [=המלכות] לת״ת [=לתפארת] או הת״ת אל המ׳ בכונה הנכונה כל מה שאפשר לפה להמשיל מדרך הכתוב׳ (שם, לג ע״ד). דבריו כאן קרובים יותר לדברי הרמב״ם, לעיל הע׳ 49, אף שלקראת סוף המובאה הוא עולה למשמעות תאורגית קבלית. ראה גם זק, בשערי, עמ׳ 224. 

				

				
					2974	ראשית חכמה, שער האהבה פרק ד, סב ע״ג.

				

				
					2975	על תפיסה דומה אצל ר׳ משה אלשיך ראה פכטר, ספרות, עמ׳ 289.

				

				
					2976	תוצאות חיים, עמ׳ 86.

				

				
					2977	שרש ישי, לפרק א פסוק ב, כה ע״א.

				

				
					2978	גם אם צדקו המחקרים שנכתבו לאחרונה, ואף בקובץ הרמב״ם בנבכי הסוד, תשס״ט, המוקדש לכך, על זיקת הרמב״ם ליסודות מיסטיים, אין בכך כדי לשלול את תדמיתו המסורתית של הרמב״ם כשכלתן. 

				

				
					2979	שער הענוה פ״א, רטו ע״א.

				

				
					2980	המבי״ט אמנם איננו מקובל ממש והסתמכויותיו על הקבלה ועל הזוהר מועטות ביותר, ובכל זאת ראיתי לשלב אותו בקצרה במאמר זה משום שהיה מעורה בין חכמי־מקובלי צפת ואף נושאי היסוד שהוא עוסק בהם כתפילה, תשובה ועיקרים עסקו בהם גם אחרים. נוסף לכך, המבי״ט ממעט להזכיר אישים, לעומת הדיון המרובה ברמב״ם. ואולי לא למותר להזכיר שהוא כתב חיבור מקיף על היד החזקה (והוא מכונה בפיו ׳חבור הגדול להרב ז״ל׳) בשם קרית ספר (ווארשא תרס״ב). וראה גם טברסקי (לעיל הערה 25), עמ׳ קפו. אגב, דיון רחב על העיקרים באותו זמן, אך בצפון אפריקה, תמצא אצל ר׳ יוסף אלשקר, צפנת פענח, כ״י ירושלים 154, 138ב-147א. 

				

				
					2981	במלים אלה הוא פותח את שער א פרק א של אגרת דרך ה׳, וויניציאה שי״ג, ד ע״ב. 

				

				
					2982	ראה שמעון שלם, רבי משה אלשיך, ירושלים תשכ״ו, עמ׳ קנז.

				

				
					2983	ראה ש׳ שלם, שם, עמ׳ קסו-קסז.

				

				
					2984	ראה מור אלטשולר (לעיל הערה 15), עמ׳ 291-284.

				

				
					2985	ח״ב פרק לו. ראה ורבלובסקי, קארו, עמ׳ 79. על השפעת הרמב״ם על רח״ו בנושא הנבואה העיר כבר א׳ מרקוס, החסידות, תרגם מ׳ שינפלד, תל־אביב תשי״ד, עמ׳ 367.

				

				
					2986	ראה פכטר, תפיסת, עמ׳ 119-117.

				

				
					2987	ירושלים תשנ״ב, קא ע״א.

				

				
					2988	תוצאות חיים, עמ׳ 22.

				

				
					2989	שם, עמ׳ 44 סעיף ב. ושוב חוזר לעניין הלימוד בתוצאות חיים, בעמ׳ 53, סעיף יב.

				

				
					2990	שם, עמ׳ 45, סעיף כג.

				

				
					2991	וכן בספר המצוות, המצוה הח׳. וכן הוא בפירושו של רבנו יונה למסכת אבות, פרק ב משנה י, אך ספק בעיניי אם הוא ראה פירוש זה.

				

				
					2992	ד ע״ב. וכך, למשל, במהדורות למברג תר״ל; ירושלים תשד״מ.

				

				
					2993	למשל, תל־אביב חש״ד [הוצאת מוריה], עמ׳ יב.

				

				
					2994	׳הרב המורה כתב כי לא בא מופת חותך על קדמות העולם ולא על חדושו רק שנשאר לאמונה והדעת נוטה אליו. ולמדנו מדבריו כי ענין חדוש העולם הוא אמוניי. ורבי׳ אמ׳ כי זו היתה נסבה למה שלא מנה הרב חדוש העולם עיקר מעיקרי הדת להיותו אמוניי לא יאמתהו טענה מופתית׳. ראה מו״נ ח״ב פכ״ה.

				

				
					2995	׳הנה היא במדרגת התכלית והצור׳ והפועל כאשר הוא הענין בעצמו בבורא כל, כדברי הרב המורה׳. ראה מו״נ ח״א פס״ט.

				

				
					2996	׳וכמקרה הילד הנולד באחד האיי׳ הנזכר בס׳ המורה יקרהו׳. ראה מו״נ ח״ב פי״ז.

				

				
					2997	׳כמבואר בדברי המורה׳.

				

				
					2998	מורה נבוכים ח״א פרק לט.

				

				
					2999	ראה פכטר, מצפונות, עמ׳ 31.

				

				
					3000	שרש ישי, לפרק ב פסוק יב, עמ׳ קכז.

				

				
					3001	שם, שם, עמ׳ קיב.

				

				
					3002	שם, שם, עמ׳ צז.

				

				
					3003	שם, שם, עמ׳ כה.

				

				
					3004	בלשונו של פכטר: ׳כאן נשמטה תיבה אחת, וצריך להיות: אינה קריבה מקומית רק מדעית. המקור הוא: מורה נבוכים א, יח׳.

				

				
					3005	הובא אצל פכטר, ספרות, עמ׳ 32-31.

				

				
					3006	שרש ישי, שם, עמ׳ קט.

				

				
					3007	שם, שם, עמ׳ קד. וכן בעמ׳ קטז.

				

				
					3008	שם, שם, עמ׳ קא.

				

				
					3009	מגיד משרים, פר׳ אחרי, לד ע״ד-לה ע״א.

				

				
					3010	שערי קדושה, ח״א, השער הרביעי, עמ׳ כב.

				

				
					3011	פכטר, תפיסת, עמ׳ 54.

				

				
					3012	אילת אהבים, נג ע״א.

				

				
					3013	ראה י׳ אבן שמואל, ספר מורה הנבוכים לרבינו משה בן מימון, חלק שני, כרך א, ירושלים תשי״ט, עמ׳ 89, ליד הערה 4. ראה גם זק, אלקבץ, עמ׳ 305 וראה לעיל פרק א, ע' 'אין ריקות בעולם'.

				

				
					3014	השווה זק, בשערי, עמ׳ 76 הע׳ 97. המדובר ביחסים בין העילה והעלולים.

				

				
					3015	שם, עמ׳ 151 הע׳ 52.

				

				
					3016	נזכור כי כבר בפרדס רמונים רמ״ק דן בויכוח זה אך מזוית שונה.

				

				
					3017	ראה לחם שלמה, נדפס אצל חלמיש, תימן, עמ׳ 143-142.

				

				
					3018	ראה י׳ כ״ץ, ״בין תתנ״ו לת״ח-ת״ט״, ספר יובל ליצחק בער, ירושלים תשכ״א, עמ׳ 324. ע׳ שוחט היפנה את תשומת הלב לתוספת קלה של אזכרי לדברי הרמב״ם כדי לכלול את האסלאם בחובה של קידוש השם. ראה ע׳ שוחט, ״קידוש השם בהגותם של מגורשי ספרד ומקובלי צפת״, בקובץ מלחמת קודש ומארטירולוגיה, ירושלים תשכ״ח, עמ׳ 137.

				

				
					3019	סוכה כח ע״א.

				

				
					3020	רמב״ם, הל׳ תשובה סוף פרק ג. על הפתגם בלבושיו השונים ראה לעיל, פרק ראשון, ערך ׳אין דבר׳.

				

				
					3021	שער הגלגולים, פרעמישלא תרל״ה, ח ע״ב. והובא אצל החיד״א, שם הגדולים, בתחילת הערך על הרמב״ם.

				

				
					3022	על כך ראה ספר החזיונות, חלק ד, אותיות ה-ו, מהד׳ מ׳ פיירשטיין, עמ׳ 136-135. וראה גם אידל (לעיל הערה 2), עמ׳ 54-52.

				

				
					3023	ראה בן־שלמה, רמ״ק, עמ׳ 35. ייתכן שאפשר למצוא בקורת מרומזת גם בדברי בקורתו של רמ״ק על ספר הקנה, ש״מעתיק דברי הרמב״ם ממש כדי לפרש המצות״ (שיעור קומה, סי׳ פג, פ ע״א).

				

			

		

	
		
			פרק עשרים וששה 

			שמו הנכון של ספר גלא רזיא 

			פרופ׳ ישעיה תשבי ציין בחיבורו משיחיות בדור גירושי ספרד ופורטוגאל, ירושלים תשמ״ה, עמ׳ 150, בהערה קצרה שנדפסה ככוכבית, כי שמו הנכון של הספר הנודע בשם גליא רזא הוא גלא רזיא. הוא נימק בקיצור נמרץ כי הגימטריא היא רנ״ב, וכי מקורו בדניאל ב כט. עוד הוסיף כי כך מובא פעם אחת בספר המודפס, מאהלוב תקע״ב, כא ע״ב. 

			כוונתו של תשבי היא למשפט הבא: ׳גל״א רזי״א והוא גבריאל בגי׳ עם האותיות, ולכן קראתי חיבורי דא גליא רזי׳ ׳. אך ברור שלפנינו שיבוש ששיבשו המעתיקים או המדפיסים. ומכאן גם חוקרים. 

			למרבה האירוניה, במאמר שכתבה רחל אליאור לכבודו של תשבי,3024 ציינה שהשם הנכון הוא: גליא רזא, ׳והוא מתאים למספר׳ הגימטריא של גבריאל (בצירוף שש אותיות של השם). לפיכך היא פוסלת ׳את כל הנוסחים האחרים׳. ושלוש תמיהות עולות בקביעה זו: 

			ראשית, הרי הנוסח ׳גלא רזיא׳ עולה בדיוק כאותה גימטריא, ומדוע להתעלם הימנו? 

			שנית, הרי אחד מכתבי־היד שאליאור העדיפה אותו מציין במפורש ׳גלא רזיא׳ (כתב־היד השני משתמש בנוסח אחר, והוא באמת שגוי). מדוע אפוא נתעלם הימנו ? גם בגליא רזא, מהד׳ ר׳ אליאור, תשמ״א, עמ׳ ד-ה, נזכרו כתבי־יד קדומים ובהם נכתב: גלי רזיא. 

			שלישית, והיא עיקר בעיניי — וכבר הזכיר אותה תשבי, לעיל — כי חכמי הקבלה ידעו גם ידעו תנ״ך והשתמשו רבות במהלך דבריהם בפסוקים ובחלקי פסוקים. הכתוב בדניאל ב כט בוודאי עמד לנגד עיני המחבר כמו ביטויים רבים אחרים מספר דניאל ששימשו את המקובלים. 

			אמור מעתה: האפשרות הסבירה ביותר, הנתמכת היטב על־ידי המקרא, ועל כתב־יד קדום ומעולה, ועל גימטריא — היא: גלא רזיא. ולא עוד, אפשרות זו נכונה גם מטעמי לשון !! גם יושם לב שבראשי הדפים במהדורת מאהלוב מודפס: גלי רזיא.  

			ובהקשר לכך אזכיר עוד כי אליאור ציינה את כתב־היד הקדום ביותר משנת שע״ו. אולם בקטלוג ספריית ליהמן בניו־יורק שערכתי, הראיתי כי כתב־היד הנמצא באותה ספרייה פרטית קָדם בשנים אחדות. הקטלוג, תחת השם אהל חיים, כרך א, ראה אור הדפוס בירושלים בתשמ״ח. אמנם לדאבוני הרב, הכותר גלי רזיא, המופיע שם, עמ׳ 45, ״תוקן״ על־ידי מאן דהו, כנראה כדי להתאימו למקובל. אך ״התיקון״, כמובן, אינו מקובל עלי ! 

			נראה לי שקרוב לכך גרסו גם מקובלים אחרים. למשל, בארחות צדיקים כתוב על ר׳ חיים פירנאנדיש דיאש: ׳גלי רזיא בכל סתום ונעלם יפת״ח בדורו׳; ר׳ נתן שפירא מצטט ׳מה שמביא גלי רזייא שהוא ר׳ אליעזר מגרמיזא׳;3025 ילקוט ראובני המצטט ממנו לא אחת מכנה אותו: גלי רזיא; ר׳ יוסף אירגאס כותב: ׳דין הוא גלי רזיא דקא זכו ליה [לאר״י] מן שמיא׳.3026 והנה, המובאה האחרונה רומזת שהשתמשו בביטוי (ובכתיב) הנמצא בבבלי סנהדרין לא ע״א: ׳דין גלי רזיא׳. אך מחבר ספרנו הלך בעקבות ספר דניאל, ובמיוחד משום שהתאים לגימטריא שלו: רנ״ב. 

			מן הצדק אפוא לחזור ולגלות את הרז המקורי.  

			ראוי להוסיף כי בעיקר הדברים כבר העירותי לנושא זה בספרי חלמיש, הקבלה, עמ׳ 128 הערה 169. 

			 

			 

			
				
					3024	״תורת הגלגול בספר גליא רזא״, בתוך: מחקרים בקבלה בפילוסופיה יהודית ובספרות המוסר וההגות מוקדשים לישעיה תשבי, ירושלים תשמ״ו, עמ׳ 209 הערה 10. 

				

				
					3025	טוב הארץ, ויניציאה תט״ו, לב ע״ג = ירושלים תרנ״א, לד ע״א-ע״ב. על הציטוט הזה העיר גם ר׳ משה שוחט, במאמרו על המילה, חצי גבורים, יא (תשע״ט), עמ׳ תקכא, הערה 48. וצריך להוסיף שרנ״ש ציטט מתוך כתב־יד, ולכן נוסח דבריו שונה מן הנדפס מאוחר יותר במאהלוב, כ ע״ב. (אגב, ר׳ משה שוחט שציטט טעם לכיסוי הערלה מתוך גלא רזיא, אמור היה לצטט טעם נוסף, הרשום שם, טו ע״ב, ולא עשה כן). 

				

				
					3026	שומר אמונים, אמשטרדם תצ״ו, א יז.

				

			

		

	
		
			פרק עשרים ושבעה 

			לתולדות הפולמוס על הקבלה באיטליה 
בראשית המאה הי״ז 

			ר׳ יעקב בן קלונימוס הלוי (סג״ל), מחכמי ונציה היה. ר׳ יהודה אריה ממודינא [להלן: ריא״מ] מספר, כי בחודש תמוז שע״א נשתדכה בתו דיאנה ׳למר יעקב לוי, בן הנקרא קלמן די פאדובאני׳.3027 ביום ו׳ בחשון נישאו, ׳ונתנו כתר החברות אז על חתני ר׳ יעקב. ועשה לו בית, והנה הוא הולך בתומו במלאכתו ללמד לרקד ולנגן. אכן תורתו לא הניח והולך וטוב בלימודים. נאה דורש ונאה מעיין׳.3028 ר׳ יעקב הצליח בתפקידו כדרשן, וזכה להערכתו של מורו, רבי בן־ציון צרפתי,3029 ראש בית־דין ידוע בונציה.3030 במקום אחר מספר ריא״מ, כי לאחר שר׳ יצחק גרשון עלה לארץ־ישראל, בסוכות שפ״ו, הוטל ׳משא הדרש של בית־הכנסת הגדולה׳ עליו ועל חתנו, ר׳ יעקב.3031  

			לא שפר עליו גורלו של ר׳ יעקב. בן ובת קטנים מתו על פניו, ותינוק נוסף מת בכסלו שפ״ו.3032 בחודש אייר שפ״א נולד הבן יצחק,3033 שנשאר בחיים. ר׳ יעקב עצמו נפטר בקוצר ימים, בראש חודש תמוז שפ״ט, ואז קונן עליו חותנו, הריא״מ:  

			חתן תמים למעלות היה לי הרב יעקב בר קלונימוס הלוי ז״ל, מלא חכמה כרימון בתורה וקבלה וחיצוניות, ודרשן ירא חטא וחסיד, עניו מכל אדם, אהוב למעלה ונחמד למטה, אוהב בתי אשתו כגופו ומכבדה יותר מגופו, שמח בחלקו, ורואה טובה בכל עמלו. מלאכתו מלאכת הריקוד, ותורתו ומעשיו בלי מיקוד, סופר מהיר ובעל לשון צחות בכתיבה. לא אוכל לגמור הללו. בו הייתי מתנחם מעצבון הנעדרים, בני אשר יצאוני ואינם, והיה לי למשיב נפש. יום אחר חג השבועות נפל למיטה, וליל ביאת יום ה׳ ראש חודש תמוז נפטר לעולמו. ולא היה קטן וגדול פה אשר לא בכה עליו, כי לא הניח כמותו בקהילות אלו.3034 

			בפטירתו הניח ר׳ יעקב בן, יצחק, בן שמונה שנים, ואשה הרה, שילדה בת כעבור כחודשיים. אף בת זו נפטרה בגיל שבעה חודשים, במגפת הדבר שפשטה אז. דיאנה נישאה בשנית בכסלו שצ״א, ובנה, שנקרא יצחק מן הלויים, נשאר בבית סבו הריא״מ, כדי להתחנך. הסב מספר, כי עוד בהיותו בן י״ח נתגדל בביתו ׳והיה לי לבן ... שומע לקולי ומבין במקרא ואגדה ודורש ברבים, עָרב לשומעיו׳. אף עסק במלאכת הדפוס. כן ידוע כי חיבר מוסיקה למזמורי תהלים.3035 בט׳ באדר א׳ שנת ת׳ (1640) נשא יצחק בת למשפחה מיוחסת, ועבר לגור בבית חמיו. בה׳ בטבת ת״א נולדה לו בת, ונקראה שרה על שם אם אביו של יצחק.3036 

			האסונות המשפחתיים שנתרגשו על ר׳ יעקב, וכיוצא בהם על ריא״מ,3037 הביאו בוודאי לקירוב לבבות ביניהם. וכה מספר ריא״מ, כי בחודש תמוז שפ״ב ׳הבאתי לדור עמי בקצת ביתי שהיה בגיטו נובו ... בתי דיאנה עם ר׳ יעקב לוי חתני ובנם הנער יצחק, וחברתם היתה לי למשיב נפש בדאגותי׳.3038 אך לא היה בקרבה זו כדי לטשטש או להקהות את הוויכוחים הקשים בין החתן והחותן בנושאים קבליים.  

			בידינו נותר כתב־יד,3039 קרוב לוודאי אוטוגרף, של ספר קול יעקב, והוא מכיל רשימה ארוכה של נושאים לדרשות על־פי סדר אלפביתי (עד דף תפה ע״ב). בסופו בא מבחר של מקורות שניתן להשתמש בהם לצורך הדרשות. המפתח הוא של ספרי המקרא, מדרשים ותלמוד (דפים תקו-תקל). בסיומו (תקל ע״ב) באה מובאה קצרה, אחת ויחידה, מתוך ספר הזוהר. אמנם עובדה זו תמוהה היא, שכן ידוע כי ר׳ יעקב נתפס לקבלה בצעירותו.3040 אף הוא הגן עליה בכל עוז, וביקש לעשות לה נפשות. כך מתברר מתוך ספרו השני נחלת יעקב, שיש בו תעמולה לקבלה, והוא מעין ספר הדרכה פופולרי. 

			רבי יעקב היה תלמידו של המקובל רבי עזרא מפאנו,3041 בתקופה שעדיין עסק בקבלת קורדובירו. אף ר׳ יעקב הושפע עמוקות מן הרמ״ק ובני חוגו. מבחינה מתודולוגית, נחלת יעקב נראה כמאחד את אור נערב ופרדס רמונים. לצד הפרדס נזכרים כאן חיבורים כמו: פלח הרימון, קול בוכים, ראשית חכמה ותוצאות חיים; וכן שמו של ר׳ אברהם גלאנטי. כמו כן, הדיון הקצר בתורת הספירות, בקונטרס הפולמוסי שבסוף נחלת יעקב, מזכיר ביטויים רבים מתוך הפרדס (ש״א פ״ח). ואילו החלק העיקרי שבו מושפע מאור נערב. לעומת זה, אין אתה מוצא בו מאומה מקבלת האר״י. פרט זה מצטרף לתמונה הכללית של מעמדן של קבלות הרמ״ק והאר״י באיטליה בסוף המאה השש־עשרה ובראשית המאה השבע־עשרה.3042 

			בסוף ההקדמה לקול יעקב מדבר המחבר על ׳הרבה חבורים כאשר עם לבבי׳. יש להניח אפוא שספר זה קדם לנחלת יעקב. גם טיבו, המתואר לעיל, של קול יעקב, מצביע על היותו מעין ספר שימוש בלתי־מגובש. והנה, מן העובדה שר׳ בן־ציון צרפתי נזכר בהקדמת קול יעקב בברכת המתים, והרי הוא נפטר בד׳ בניסן ש״ע,3043 משתמע שנחלת יעקב חובר בוודאי לאחר תאריך זה. מאידך גיסא, בהקדמת נחלת יעקב נזכר רבי מנחם עזריה מפאנו בברכת החיים,3044 והרי הוא נפטר בשנת ש״פ. מכאן שאפשר לצמצם את זמן חיבור נחלת יעקב לשנים שע״א-ש״פ. 

			בפרק זה היה ר׳ יעקב צעיר לימים, והספיק לעמוד בוויכוח חריף וממושך עם חותנו, בו הגן בלהט רב על הקבלה בכלל ועל הזוהר בפרט. וכה כתב בהקדמת נחלת יעקב: ׳כאשר תראה בסוף הספר מה שחברתי להפר סודות בודים על חכמת האמת וספר הזוהר׳.3045 לכאורה, הכתובת היא כללית, אך מה שכיסה החתן גילה החותן. וכה דבריו: ׳ומזה היה מתמרמר ביותר חתני רבי יעקב הלוי, ואוטם אזנו משמוע באמרי לו כדברים האלה ... ואף הוא היה מתכוין בסוף ספרו נחלת יעקב שלו להשיב על הטעמים שאמרתי לו, מה שעלה במצודתו, אשר במרוצת הסיפור[!] אענה על תשובותיו גם כן בעז״ה׳.3046 ראשית הוויכוח — בדברים שבעל־פה, המשכו — בקונטרסו של החתן,3047 וסופו — בחיבור ארי נוהם שנכתב בשנת שצ״ט, לאחר שהחתן כבר שבק חיים לכל חי. חכמי איטליה, שעמדו בוויכוח נוקב באמצע המאה השש־עשרה כמתנגדי הקבלה ואוהדיה, או כמחייבי הדפסת הזוהר ושולליה,3048 והעלו טעמים שונים, ובכללם תגובת השלטונות — המשיכו להיטלטל בסערה זו, ושני דורות לאחר מכן עדיין נשמעים הדים חריפים בבית ריא״מ, ומתברר שלא תש כוחו של הוויכוח, המכוון יותר ויותר לגופם של דברים. ׳אני והוא תמיד כל היום היינו מתוכחים על זה, ברזל בברזל יחד, והתשובות אשר ראית כתובים בהקדמתו לחבור הנזכר [נחלת יעקב], משתדל וטורח להשיב למטיל ספק בקבלה, ובמחבר ספר הזוהר ויסודה ומכונה, היו נכונים לי ולדברי, אשר פעם אחר פעם הקשיתי לשאול ולדבר נגדו, ואף הוא היה מתכוין לפייסני בהם ולהכניסני במסורת ברית הכרוכים אחריה, ולא שמיע לי׳.3049 

			החיבור הנזכר, נחלת יעקב, מוגדר על־ידי ריא״מ, שם, כ׳קצור לחלק הפרדס וכללי החכמה ההיא בלשון הזהב והאדרת [על־פי יהושע ז כד]׳.3050 אכן, הספר מבקש להציג את תורת הקבלה, ובעיקר הספירות, בלשון קלה ומובנת לציבור רחב. כאמור, נעשה בו מעין שילוב של אור נערב ופרדס רמונים, ונודף ממנו ריח של תעמולה. וכך רשום בשער: ׳ספר נחלת יעקב פותח פתח לבעלי תשובה התאבים ליכנס בפרדס חכמת האמת, אוזן וחוקר ומתקן מכשולים הרבה, נקל הוא על פני מימיה בכוסף ישתו כל ברי לבב ונפשם בברכה תדושן שלו[ם]׳. אמנם הספר פותח, בהקדמה, בהצגת תנאים חיוניים ללימוד קבלה, אך אין בכך כדי למעט באופי הדידקטי־פופולרי של הספר. 

			לפי הידוע לי,3051 נחלת יעקב מצוי כיום בארבעה כתבי־יד, ואלו הם: 

			א) כ״י תלמוד תורה בליוורנו 84,3052 מן המאה הי״ז, שתצלומו (ס׳ 12505) קשה מאוד לקריאה. הוא מסתיים בסוף סעיף ח של פרק יא בחלק ב (מקביל לדף 72א בכ״י אוקספורד דלהלן). 

			ב) כ״י סינסינטי 582 (ס׳ 20382), נכתב באיטליה במאה הי״ז או הי״ח. כולל קג עמודים, ואף הוא מסתיים כקודמו. 

			ג) כ״י ברשות פרופ׳ מ׳ בניהו. אף הוא מסתיים באותו משפט ממש. כנראה שכל שלושת כתבי־היד הללו יצאו מבית־אב אחד. 

			ד) כ״י הבודליאנה באוקספורד 1955 (ס׳ 19117), והוא כתב־יד שלם. מתוכו מתברר שהפרקים הבודדים החסרים בכתבי־היד דלעיל הם חלק אינטגרלי מן הספר לפי עניינם. בכתב־יד זה נמצא במקומו הקונטרס שנועד ע״י המחבר להיות בסופו.3053 ברור לגמרי שכ״י זה אינו אוטוגרף, שכן אינו דומה לכ״י קול יעקב; יש בו השמטות־העתקה מפני הדומות שהושלמו בין השורות באותה כתיבה;3054 וכן טעויות העתקה. החיבור נחלת יעקב משתרע בו עד דף 75ב, אחריו הושאר דף חלק, בלתי־מסופרר. ומכאן ואילך (דפים 76א-91א) הועתק הקונטרס. בסופו נרשם קולופון מעתיק, כמו גם אחרי החיבור שלאחריו: פירוש הרמ״ק (ואין זה מקרה, כמדומה) לסבא דמשפטים. הקולופון הראשון נושא את התאריך: כז באדר א׳ שצ״ו. 

			ריא״מ, אשר כתב את ארי נוהם בשנת שצ״ט, ושם מצטט מן הקונטרס, מכנה אותו בשם נחלת יעקב,3055 ובמקום אחד (עמ׳ נז): ׳בסוף ספרו נחלת יעקב׳. אך פרט לנקודת־המוצא המשותפת, כלומר הערכת הזוהר והקבלה, שונה חלק זה מעיקר החיבור באופיו הפולמוסי, בלשונו החריפה, ובפירוט של טענות ומענות. הוא נושא כותרת ארוכה, ולמען הקיצור קראנוהו בסתם: קונטרס. יש בו שפע עצום של שיבוצים מן המקרא והתלמוד, ובחלקו הראשון — גם מאור נערב. 

			מבחינת המבנה, ניתן לחלק את הקונטרס לשלושה חלקים: א) כשליש ראשון מוקדש להגנה מפני התקפות על הקבלה, וממילא להערכתה;3056 ב) קרוב למחצית מוקדש להגנה על הזוהר, תוך העלאת טענות ומענות;3057 ג) והנותר — התקפה חריפה על מתנגדי הזוהר, מצד אחד, והערכה מופלגת של הזוהר, מצד שני.3058 אכן, כבר הכותר של הקונטרס מציין מגמה זו: ׳מגן להולכי תם ויושר דברי האמת ולהגיד כי ישר ספר הזהר וכל דבריו אמת וצדק׳.3059  

			ר׳ יעקב נחרד מן הבקורת שהוטחה בזוהר. ׳ולא יכולתי עוד הצפינם בלבי כי כאש בוערת׳. ולכן יצא להגן ולהושיע את ׳הספר הקדוש והנחמד׳. הוא חדור בטחון שהצדק עמו, ותדיר שאל באירוניה, מה יעשו המתנגדים ביום הדין, שהרי ׳מי נגע בזהר ידו ונקה׳. אף על הקבלה בכללה יצא זעמם של החולקים. נראה לו שדבריהם הם כאש זרה שנועדה לגרות ריב ומדון. אך הוא בטוח ב׳חכמת האמת׳, וקנאת ה׳ צבאות היא שמעוררת אותו להוכיח ׳בתוכחת מגולה ובראיות מיוסדות על אדני פז ... להראות לכל בני עמנו יופי חכמה זאת׳.3060 אולם חשוב גם לשים לב, שר׳ יעקב אינו מכנה את מי שאינו מאמין בקבלה — כופר. כינוי זה (׳כמעט ככופרים׳) ניתן על־ידי רמ״ק, בראש אור נערב, וריא״מ, בראש ספרו (עמ׳ ג), יצא נגדו. לדעתו, אין הוכחה מכרעת לאמיתות הקבלה. המקובלים מסתמכים על דברי עצמם (עמ׳ יד), ואין חובה מן התורה לחפש סודות ונפלאות, רק הקרוב לשכלנו (עמ׳ כד). 

			חלקו הראשון של הקונטרס מביא טענות ומענות, שחלק נכבד מהן מופיע באור נערב. עם זאת, במקרים לא־מועטים מהדהד הפולמוס סביב הדפסת הזוהר בשנת שי״ח. כגון: דבריו של ר׳ יהודה חייט, בהקדמתו למערכת האלהות; פסק־הדין של ר׳ יצחק די־לאטיש, הנדפס בראש הזוהר (מנטובה שי״ח), לבד מאיזכור מפורש של ר׳ יצחק בסוף הקונטרס; דבריו של המדפיס, יעקב הכהן מגזולו, הנדפסים בסוף חלק א של הזוהר הנ״ל, וכיו״ב — אלה ניתן לגלות עקבותיהם בדפים הראשונים של הקונטרס. מבחינה זו מעניין ששני דורות לאחר הפולמוס עדיין ניכרת חיוניות החומר שנכתב. אמנם יש לציין שגם בהמשך הקונטרס, הוא השתמש בטענות הנוגעות לזוהר גופו, ואין הוא מזכיר טענות הקשורות בעצם פרסום הזוהר והדפסתו, אולי משום שעם מתנגדי ההדפסה נמנו גם מקובלים,3061 או שהדברים כבר אינם רלבנטיים. 

			חשיבות רבה נודעת לחומר שנרשם בחלק השני. לפי דברי עצמו, לא היה נזקק לדון בקבלה בכלל (בחלק א) אלמלא הבקורת כלפי הזוהר.3062 ר׳ יעקב מעלה כאן שורה ארוכה של טענות נגד הזוהר, ומבקש לסתור אותן (אמנם פעמים הוא סותר אותן תוך הסתמכות על דברי הזוהר, ויש בכך מעין ׳הנחת המבוקש׳3063). חשוב לציין, שחלק נכבד מן הטענות המופיעות בחלק זה, לעומת חלק ראשון, לא הועלה בפולמוס הדפסת הזוהר. אמנם קשה להניח שכל הטענות הנזכרות כאן הן פרי רוחו והגותו של רבי יהודה ממודינה לבדו, על כל פנים הוא בוודאי ביטא חלק נכבד מהן. משמע שהוא מקדים מבחינה היסטורית את הבקורת שתעלה במרוצת הדורות,3064 תחזור להשתמש בטענות אלה, ולא תוסיף עליהן אלא מעט. אף נמצאים אנו למדים עד כמה העמיקו הצדדים לחשוף נקודת־אחיזה לנגח בהן את יריביהם. הטענות נוגעות בעיקר לעצם ייחוס הזוהר לרשב״י ולערעור מעמדו. כאמור, טענות ריא״מ נגד קדמות הזוהר הכעיסו ביותר את ר׳ יעקב.3065 אמנם בפרק יז מעלה ריא״מ טענות רבות ומפורטות נגד ייחוס הזוהר לרשב״י, שר׳ יעקב אינו מתייחס אליהן בקונטרסו. אפשר שלא מצא להן תשובה, ואפשר שלא נידונו בחייו.  

			ולאחר שהשיב מלחמה שערה, לפי הבנתו, הוא חוזר בחלק השלישי, ויוצא בלשון חריפה נגד מתנגדי הקבלה. אמנם לקראת סוף הדברים (דף 90ב) הוא משמיע גם דברי התנצלות על כך, שאין אדם נתפס על צערו. וכה יכתוב: ׳שרי להו מרייהו לאותם שהיו מעכבים לכתחלה שלא יודפס סה״ז [=ספר הזוהר] עם[!] כי בחמלת השם עלינו לא אסתייעא להון מילתא ועצו עצה והופרה׳.3066 לפי דעתו של ר׳ יעקב, דווקא בשל גדולתו של הזוהר יצאה עליו הקטגוריה. ׳ספר הזהר ודאי גדול הוא ומהולל מאד, ומחברו שחברו ברזי רזין הרשבי ע״ה, וגדולים חקרי לבו במסתרי קונו, אשר לזה לאיזה ספר ישים היצה״ר מגמתו להמציא קטיגוריא כי אם עליו׳.3067 אדרבה, ׳כאשר יענו אותם [=את הצדיקים המבקשים ליכנס אל פרדס חכמת האמת] כן ירבה וכן יפרוץ חשקם׳.3068 מכאן ניתן להבין שהמקובלים נחלו הצלחה מסוימת למרות ההתנגדות. אמנם ייתכן שהגורם לכך הוא שהרבנים עצמם משכו ידיהם מן העניין ורפתה התנגדותם.3069 אף אפשר שחדירת הקבלה הצפתית לאיטליה תרמה לשבירת ההתנגדות ולעידוד המסתופפים בצילה. ואולי היו סיבות נוספות.3070 מכל מקום, ר׳ יעקב אינו תולה את ההצלחה אלא בסגולותיו הייחודיות של הזוהר. לפיכך הוא הולך ומונה בקצרה את שבחי הספר,3071 כגון: ׳כי ישרים דרכי סה״ז וצדיקים ילכו בם ותעלוזנה כליותיהם, ופושעים יכשלו בם. אכן בטוב סה״ז נידון ... כי הוא מדבר בצדקה רב להושיע. נותן חרדת השם בלבם ויראתו על פניהם ... ולהגדיל חשקם ... לקיים כל הכתוב בספר התורה ... ונוסף על כמה סגולות נוראות שיש לסה״ז פליאה דעת נשגבה אין יוכל לה, שמטבעו להמתיק כל כך חיך כל קורא בו ... ובזמן למידתו כמדומה לו שהחומר והגשם חלף עבר הלך לו ולא נותרה בו כי אם נשמתו, ולא דבר ריק הוא כי רבה אמונתו, ולמוחשות אין צריך ראיה׳.3072 בשל סגולות נעלות ומפורסמות אלה, הקב״ה בכבודו ובעצמו מגן על כבוד חסידיו ועומד לימינם, ולפיכך הופרה המחשבה הרעה. 

			הצדדים היריבים (למרות הקרבה המשפחתית, כאמור) השתמשו בביטויים קשים3073 בוויכוח המסועף והממושך. הוויכוח לא תם, וריא״מ מצא לנכון להעלות את הדברים על הכתב, ולהוסיף עליהם כהנה וכהנה. עם זאת מן הראוי לציין, שעל אף העובדה שר׳ יעקב נפטר בקוצר ימים, כדלעיל, הוא קנה שם טוב לעצמו, וחיבורו זכה להעתקות. כ״י אוקספורד הועתק בשנת שצ״ו, ולפי דברי ריא״מ היתה העתקה גם בידי רבי יוסף חמיץ,3074 וזאת עוד לפני שנת שצ״ט.3075 נחלת יעקב חזר והועתק, ושרדו כיום שלושה כתבי־יד נוספים הרשומים לעיל, ששלושתם הועתקו, כנראה, מטופס נוסף. בכתבי־היד של קול יעקב (כ״י קולומביה) ונחלת יעקב (כ״י אוקספורד) שבידינו, נרשם שמו של ׳חיים וולטירה׳ שהיה אחד הבעלים,3076 וחי כנראה סמוך לימי המחבר, ונראית הערכתו מתוך המלים המועטות שהוסיף לכתבי־היד בסופם. 

			האם יש בכל אלה משום עדות להערכה אישית שייחסו כלפי ר׳ יעקב הלוי, או משום הערכה לספר המבקש לנהל תעמולה למען הקבלה וזו נפלה על אזניים פקוחות — דומה כי יותר משהעריכו את הדרשן המצליח, שתו בצמא את בשורת הקבלה שהוא נשא לפניהם.3077 

			 

			 

			 

			
				
					3027	יהודה אריה ממודינא, לקט כתבים, בעריכת פנינה נוה, ירושלים תשכ״ח, עמ׳ 54 (השווה חיי יהודה, מהד׳ אברהם כהנא, קיוב תרע״ב, עמ׳ 33). בעמ׳ 51 הוא נקרא: יעקב בן קלונימוס הלוי. בעבודת־דוקטור שנכתבה על ריא״מ וסביבתו, מוקדשות לר׳ יעקב שורות ספורות בלבד. ראה Adelman H., Success and Failure in the 17th Century Ghetto of Venice, the Life and the Thought of Leon Modena, 1985, pp. 478-9, 809-810.

					3029	בהקדמה לקול יעקב, שנכרכה בסופו, כתב ר׳ יעקב: ׳נסתלק מעל ראשי נזר הקודש מורי ורבי החסיד המקובל כמהר״ר עזרא מפאנו זצוק״ל, ועליו בשרתי צדק בקהל רב, הועילני זכותו דמן שמיא אסתייעו מלותי ויהיו לחן באזני מקשיבי, ובתוכם סיני ועוקר הרים גאון הדור, מורי ורבי מהר״ר בן ציון צרפתי זצוק״ל, אשר צוה עלי כמפגיע וכמזהיר לרדוף במלאכת שמים זאת׳ (תקלא ע״א). וראה גם ר׳ בונפיל, הרבנות באיטליה בתקופת הריניסאנס, ירושלים תשל״ט, עמ׳ 192-193.

				

				
					3030	עמו נמנו ר׳ לייב סרוול (נפטר ב־1617. ראה א׳ ברלינר, לחות אבנים [=Hebraische Grab-schriften in Italien], פפד״מ 1881, עמ׳ 16; מ׳ בניהו, היחסים שבין יהודי יון ליהודי איטליה, תל־אביב תש״מ, עמ׳ 164; אנציקלופדיה יודאיקה האנגלית, טור 874) ור׳ יצחק גרשון מצפת.

				

				
					3031	שם (הערה 1), עמ׳ 70 (=מהד׳ כהנא, שם, עמ׳ 46).

				

				
					3032	שם, עמ׳ 54, 70.

				

				
					3033	שם, עמ׳ 62.

				

				
					3034	שם, עמ׳ 72. וכן יכתוב יותר מאוחר: ׳חתן תמים למעלות, כמהר״ר יעקב מן הלוים זצ״ל, נבון דעת וכולל בלימודים. אוי ואבוי על שברי, כי לקחו אלוהים מאתי במיטב שנותיו. אשר גם אתה ידעת את האיש ואת שיחו בקבלה הזאת, כי מנעוריו גדל בה, ולמד אותה מפי הותיק כמה״ו עזרא מפאנו ז״ל׳. ראה ארי נוהם, ירושלים תשל״א, עמ׳ ב. וראה גם בוקסנבוים (לעיל, הערה 2), שם. אגב, אצל ברלינר (לעיל, הערה 4), עמ׳ 72 מס׳ 139, נרשמה מצבה של ׳קלונימוס לבית לוי׳, ועליה מתנוסס התאריך: ד׳ באייר שס״ז. ואולי היא של אביו.

				

				
					3035	ראה (לעיל הערה 1), עמ׳ 78, 88. וראה גם יהודה בלוי, כתבי הרב יהודה אריה ממודינא, בודאפעסט תרס״ו, עמ׳ 167; דניאל קארפי, מבוא לס׳ מדבר תהפוכות, מאת יצחק מן הלויים, תל־אביב תשמ״ה, עמ׳ 13-10.

				

				
					3036	שם (לעיל, הערה 1), עמ׳ 90, 92. על ר׳ יצחק ראה עוד ח׳ גירונדי, תולדות גדולי ישראל וגאוני איטליה, טריאסטי 1853, עמ׳ 165, 176. וכן שו״ת זקני יהודה, מהד׳ שלמה סימונסון, ירושלים תשט״ז, עמ׳ 44.

				

				
					3037	ראה ישראל רוזנצווייג, הוגה יהודי מקץ הרנסאנס, תל־אביב תשל״ב, עמ׳ 33-13.

				

				
					3038	שם (לעיל, הערה 1), עמ׳ 69.

				

				
					3039	כ״י קולומביה X893J151Q (ס׳ 23318). כ״י זה הוא, כמדומה, יחיד בעולם. שם החיבור מפורש בהקדמה, והמחבר מכנה עצמו: ׳אזוב אשר יוצא בקיר עפר יעקב בכמ״ר קלונימוס סגל ז״ל׳.

				

				
					3040	ראה לעיל, הערה 8.

				

				
					3041	ראה לעיל, הערות 3, 8. וכן נחלת יעקב, דף 43א. גם בהקדמה, דף 2א, הוא מזכיר את מורו, ר׳ עזרא מפאנו זצוק״ל שכתב עליו ר׳ מנחם עזריא נר״ו בהקד׳ פלח הרמון. בהקדמה זו, הרמ״ע מציין לשבח את ר׳ עזרא ששלח לו את פרדס רמונים. והגם שר׳ עזרא עתיד לשמש אחד המעתיקים של כתבי ר׳ ישראל סרוק (ראה גם הערתו של מ׳ בניהו, ספר היובל לר׳ יוסף סולוביצ׳יק, ירושלים תשמ״ד, ב, עמ׳ תתו הערה 93; ועוד שם, עמ׳ תתא-תתג; הנ״ל, היחסים [לעיל, הערה 4], עמ׳ 192), אין ניכרת שום השפעה כזו על ר׳ יעקב. ר׳ עזרא נפטר בראשית שנת שס״ט. ראה בניהו, שם, עמ׳ תתז. וראה גם ש׳ סימונסון, תולדות היהודים בדוכסות מנטובה, ב, ירושלים תשכ״ה, עמ׳ 531.

				

				
					3042	וראה תשבי, העימות.

				

				
					3043	ראה ברלינר (לעיל, הערה 4), עמ׳ 17-16, מס׳ 13.

				

				
					3044	ראה לעיל, הערה 15.

				

				
					3045	כ״י אוקספורד 1955, דף 4ב. אמנם הוא מרגיש שבהרבה מקומות ׳לא מצאתי מענה שיהיה בו די בער[!]׳ (דף 5א). אעיר, כי יש מקום להשוות לכ״י אוקספורד 1598, דף 66ב ואילך, והוא כתב הגנה על הקבלה. אך הדבר חורג ממסגרתנו.

				

				
					3046	ראה ארי נוהם, שם, עמ׳ נז. אכן, פעמים הוא מצטט בפרפרזה דברים מתוך הקונטרס כדי להתקיף. למשל, עמ׳ ס = דף 82א; עמ׳ סא = דף 82ב; עמ׳ סד = דף 82ב.

				

				
					3047	העתקתי אותו בשלמותו במאמרי בבר־אילן, כ״ב-כ״ג (תשמ״ח), עמ׳ 204-186. אציין כי קונטרס זה טרם זכה להידון בספרות המחקר. ידיעה קצרה הופיעה במהדורה שלישית (תשל״א) של תשבי, משנת, א, עמ׳ תקח.

				

				
					3048	ראה על כך באריכות אצל י׳ תשבי, ״הפולמוס על ספר הזוהר במאה השש־עשרה באיטליה״, פרקים, א, ירושלים תשכ״ו-ח, עמ׳ 182-131; א׳ קופפר, ״תעודות חדשות בענין הפולמוס״ וכו׳, מיכאל, א (תשל״ג), עמ׳ שב-שיד.

				

				
					3049	ארי נוהם, עמ׳ ב.

				

				
					3050	א׳ כהנא (לעיל, הערה 1), בהקדמתו, עמ׳ 8, כותב על יצחק הנכד: ׳הוא היה מקובל וחבר קצור הפרדס לרמ״ק׳. כנראה לא קרא נכונה את דברי גירונדי (לעיל, הערה 10), עמ׳ 176. וכבר העיר על כך מיכאל וילנסקי, ״מתוך כתבי־יד״, HUCA, 1939, עמ׳ 470 הערה 19.

				

				
					3051	בניגוד לאדלמן (לעיל, הערה 1), עמ׳ 809, 1013 הערה 85, המציין את נחלת יעקב כספר אבוד.

				

				
					3052	ראה תיאורו הקצר של C. Bernheimer, Catalogue des manuscrits et livres Rares Hebraiques etc., Livourne 1914, p. 47.

				

				
					3053	ראה לעיל ליד הפניה 19.

				

				
					3054	למשל, דפים 30ב, 68ב, 71ב, 86א.

				

				
					3055	עמ׳ כא = דף 77ב (אגב, בארי נוהם נדפסו שני שיבושים: א) בשורה 3, שם, נדפס: משנה יוד, וצ״ל: משער יוד. ב) בשורה 5, שם, צריך להעביר את האריח המסיים את המשפט המוסגר אל שורה 7. שכן כל הנדפס תואם את הקונטרס, ואינו בפרד״ס באותו פרק), עמ׳ פח = דף 19ב. יצוין, כי המעיין בגוף הקונטרס, בעיקר בחלקו השני יווכח כי ריא״מ הלך בדרך כלל בעקבות הקונטרס, לפי סדר, והעביר תחת שבט הבקורת את דברי חתנו. (במאמרי [לעיל, הערה 21] רשמתי את המקורות הללו). חשוב עוד לציין, שבמקומות שונים ניתן לתקן ע״פ הקונטרס את הנוסח הנדפס בארי נוהם.

				

				
					3056	דפים 76א-80ב.

				

				
					3057	דפים 80ב-88ב.

				

				
					3058	דפים 88ב-91א.

				

				
					3059	דף 76א. וראה להלן סוף הערה 47.

				

				
					3060	שם, וכן בהמשך.

				

				
					3061	ראה, למשל, הפסק של ר׳ יעקב ישראל פינצי, שפורסם ע״י ש׳ אסף, בסיני, ה (ת״ש), עמ׳ שס-שסח.

				

				
					3062	ראה סוף דף 80ב: ׳אהא לחוד לא קאתינא כי לא זו אף זו׳.

				

				
					3063	כפי שהיטיב להביע זאת ריא״מ, ארי נוהם, עמ׳ יד, ועוד.

				

				
					3064	ראה תשבי, משנת, א, עמ׳ 99-67. אמנם במקצת מן הטענות של ריא״מ הקדימו ר׳ אליהו דילמדיגו, בחינת הקבלה, וינה 1833, עמ׳ 46-43, 68, 77-75. הספר נדפס לראשונה בימיו, בשנת שפ״ט. וראה במבוא של י׳ רוס, בחינת הדת, תל־אביב תשמ״ד, עמ׳ 43-38.

				

				
					3065	ארי נוהם, עמ׳ נז.

				

				
					3066	דף 89א. מעניין לדעת אם בשלוש המלים ׳עצו עצה והופרה׳ מסתתרת עובדה היסטורית, של נסיון מיוחד להכשיל את תכנית ההדפסה, או שמא מדובר באופן כללי.

				

				
					3067	שם. וראה גם בהמשך.

				

				
					3068	דף 90ב.

				

				
					3069	ראה תשבי (לעיל, הערה 22), עמ׳ 137; קופפר (לעיל, הערה 22), עמ׳ שה.

				

				
					3070	ראה אגרות מלמדים, ההדיר יעקב בוקסנבוים, תל־אביב תשמ״ו, עמ׳ 14, 270.

				

				
					3071	שיר הלל הושר גם בקונטרס, בסוף דף 82א.

				

				
					3072	דף 89ב.

				

				
					3073	כגון, על דברי ר׳ יעקב, שיש בידו ׳תשובה ניצחת׳ (דף 82ב) מעיר ריא״מ בלעג מר: ׳בושתי וגם נכלמתי לכתבה פה׳ (ארי נוהם, עמ׳ סד). אולם יש ביטויים הרבה יותר בוטים. אגב, כנראה על סמך דברי ר׳ יעקב הנ״ל סבר אדלמן (לעיל, הערה 1), עמ׳ 1013, כי שֵם הקונטרס הוא ׳תשובה ניצחת׳. אך ראה לעיל, הערה 33.

				

				
					3074	ראה ארי נוהם, עמ׳ ב.

				

				
					3075	מועד כתיבת ארי נוהם. ראה שם, עמ׳ ז, צט.

				

				
					3076	בקול יעקב שורבבו בכמה מקומות הגהות הנושאות את החתימה ׳חיים׳. בסוף נחלת יעקב הוא כותב שהמחבר כתב ׳גם ס׳ יקר הערך על ערכי דרושים ... ויקרא שמו בישראל קול יעקב, ושם בהקדמה כתב שמו ושם אביו יעקב בכה״ר קלונימוס סג״ל ז״ל. ולקיים דובב שפתי ישנים כתבתי זאת למזכרת. שמענה ודע לך. הצעיר חיים הנ״ל׳. 

				

				
					3077	אף תשבי (לעיל, הערה 22) העלה כי חוגים רחבים עסקו בקבלה למרות ההתנגדות.

				

			

		

	
		
			פרק עשרים ושמונה 

			טיפולוגיה של ספרי קבלה 
בפי רבי צדוק הכהן מלובלין 

			רבי צדוק הכהן מלובלין (1900-1823), ׳מדמויותיה המופלאות של החסידות בדורות האחרונים׳,3078 כתב ודרש כאחד מצדיקי החסידות, ומתוך ידיעה מקפת בעולם הקבלה. יש לציין את אוצר הספרים הרחב שעמד לרשותו,3079 ואת ההבחנה החותכת באופיָם, בלשונם ובתוכנם של חיבורים רבים. חריף במוחו ובלשונו, היטיב להכיר, לאבחן ולנסח ניואנסים שונים. וכך נהג בנושא הבסיסי והחשוב: הסבר למצות הייחוד ומשמעות האמונה. תוך דיון בנושא זה הוא מגיע להצגה טיפולוגית של ספרי קבלה, ואף אנו נלך בעקבותיו — בהצגת הרקע ובמיון. 

			א 

			הנושא האמור תופס את רוב רובו של הקונטרס הקצר, ספר הזכרונות, שנכרך עם חיבורו דברי סופרים. המחבר, כעדותו בראש הקונטרס, ביקש בימי עלומיו להסביר בו את כל המצוות, כדרך ספר המצוות של הרמב״ם. אך שאיפה זו התגשמה בחלק מזערי בלבד, וכנראה בגיל מבוגר, ולפיכך לא השלים המחבר את המלאכה. בקונטרס זה הספיק לבאר שלוש מצוות בלבד, והאחרונה בהן, המשתרעת על פני למעלה מעשרה דפים, מוקדשת למצות היחוד שב״שמע ישראל״. בחטיבה זו הוא בא חשבון עם פילוסופים, ומציג תביעות מחמירות כלפי מקובלים. אפשר שהבקורת שנמתחת כלפי פילוסופים מסוימים, לבד מחשיבותה בפני עצמה, משמשת מבוא להבחנות בין סוגי ייחוד, דהיינו, בין אלה שהם בסיסיים וניתנים להתקבל במסורת ברצף הדורות, לבין אלה שהם נחלת מקובלים אמיתיים. 

			מן הראוי לשים לב לכמה מונחים שר׳ צדוק משתמש בהם בעקביות, ומהם נגזרות הסתעפויות רעיוניות שונות. המילים־המונחים הם: חכמה — בינה; אמונה — התבוננות; מסורת — לב; עיון מחקרי — זיכוך הלב; כבוד — מהות; יחודא תתאה — יחודא עלאה. שמיעה וראייה תופסות מקום מרכזי בדיון זה. ובהקשר לכך יש לציין גם את המילה ׳מראות׳, שהוא משתמש בה למטרה מוגדרת ביותר. 

			שמיעה היא פסיבית, ומבטאת אמונה באלוהים, שתוכנה: ׳לקבל עול מלכות שמים דרך אמונה, לדעת (!) שאין שום דבר נפרד ממנו וחוצץ בפניו גם אחר שנברא העולם׳ (58א). זו מופיעה בתורה תחת הצו ׳שמע ישראל׳ (דברים ו ד), שפירושו ׳יחוד בדרך שמיעה ואמונה׳ (57ב). על כך יש להוסיף, כי אמנם נזכר פה גם יסוד הכרתי (׳לדעת׳, ואולי גם ׳שמע׳), אך נראה לי שהמחבר אינו מתכוון לממד הקוגניטיבי, אלא למידע שהופק ממילא מן האמונה. לשילוב ראשוני זה התכוון גם בחיבור אחר שלו, בדברו על הכרה והרגשה: ׳בישראל יש נקודה3080 של חיות הקבוע בלב, שעל ידה הם דבוקים באלוהים חיים, היינו שיכולים [בפוטנציה] להרגיש זה בלב. וזהו תכלית בריאת אדם שיהי׳ [בפועל] נברא מכיר ומרגיש שיש בורא׳.3081 

			כנגדה — ראייה היא אקטיבית. היא מתבטאת בצו ׳וידעת היום והשבות אל לבבך כי ה׳ הוא האלוהים אין עוד מלבדו׳ (שם ד לט), המחייב מראש התבוננות מעמיקה, במה שר״צ מכנה: מעשה בראשית ומעשה מרכבה, ׳הידועים לחכמי האמת׳. משימתם היא ׳להראות אמיתות היחוד הזה, שכל הבריאה כולה שנראית כנפרדת מן הבורא, באמת אין שום פירוד כלל.3082 ודבר זה תכלית כל הבריאה, שיהיו הנבראים כולם מכירים שאינם דבר נפרד מן הבורא. וזהו כל תכלית התורה והמצות כולם — לזכך הלב להגיע לידיעה והשגה זו דרך ראי׳ והתבוננות׳ (58א). בשלב זה מתפרשת הראייה כהתבוננות מעמיקה במשמעות הייחוד, עד כדי שכנוע פנימי, כאילו הדברים נראים באופן מוחשי בעיני בשר. כיוצא בכך בחיבור אחר שלו, שם הלב והמוח, ההרגשה והידיעה, מאוחדים כולם תחת הראייה ועומדים ביסודה: ׳שהראי׳ גם היא מתייחס אל הלב כאשר היא מתקשרת ומתאחדת עם החכמה שבמוח. והיינו שהרגשת הלב באחדות השי״ת הוא מצד החכמה והידיעה והם מיוחדים׳.3083 

			ר׳ צדוק סוקר גם כמה פסוקים מקבילים. לדעתו, הפסוק ׳ונשמרתם מאד לנפשתיכם כי לא ראיתם כל תמונה ביום דבר ה׳ אליכם בחרב מתוך האש׳ (דברים ד טו) קובע, שלא לייחס לאלוהים שום מקרי גוף, פירוד וכיוצא בכך. ואילו הפסוק ׳לא יהיה לך אלהים אחרים על פני׳ (שמות כ ג) משמעו שלא להאמין בשניות, ולא בקדמות העולם כי בכך מאמין בחומר שבא מאל אחר (56א). עקרונית, האמונה באלוהים כוללת גם השגחה, אך החסרון הוא שאין זה מוציא מכלל אפשרות שיהיה אדם מושגח באמצעות כח אחר נפרד ממנו. משל למלך בשר ודם, השולט אמנם במדינה, אך אין קשר אישי בינו לבין נתיניו, שהם ישים נפרדים. באמת, שני פסוקים אלה אינם מחייבים העמקה מיוחדת מצד המאמין. אדרבה, ׳התחכמות׳ עלולה להביא לתוצאות שליליות. שהרי ׳המתפלספים באמונה׳ אמנם שאפו להרחקת הגשמות, אך תוך כך כפרו בגמול וגם באפשרות של שינוי בקב״ה ע״י תפילה ומעשה התחתונים, וממילא כפרו בעיקר. ו׳אף מחסידי הקדמונים וגדוליהם׳3084 שנמשכו אחר החקירות הפילוסופיות, הכחישו קיום השגחה פרטית לגבי כל הנבראים, חוץ מאדם (56א-ב). 

			בהקשר לכך, ר׳ צדוק מפקפק בנכונות תפיסתו של בעל חובות הלבבות, בשער היחוד,3085 שקיימת חובת עיון וחקירה, להוכיח באמצעות השכל הפילוסופי, כאמת כללית, את אמיתות ה׳ ויחודו. לדעת ר״צ, לשם כך די באמונה שמעית, כפי שהתורה מצווה להאמין בכך, ועובדה היא שכל העם כולו נוכח בתיאופניה החד־פעמית של מתן תורה בהר סיני,3086 במעמד שנתפס כמראה נבואי שאינו נופל בערכו מעיון שכלי (57א). ר״צ סבור כי היטיב ממנו רבינו יונה, שעמד על משמעות ׳וידעת׳ (דברים ד לט), כמצות עשה להתבונן בגדולתו ית׳, ש״אין עוד״ ואין ׳שום דבר כלל חוץ ממנו׳. ודבר זה אינו קל, כי הוא מחייב תפיסה והעמקה בשלילת הנפרדות (57ב). ר״צ מסביר, שאין הכוונה במילים ׳אין עוד׳ לכך שאין זולתו, שהרי זה משתמע כבר מ׳לא יהיה לך׳,3087 והתורה מצווה על כך בפשטות, כציווי לכל אדם במסגרת עשרת הדברות, בשעת ההתגלות לאומה כולה. אך העיקר הוא לדעת ולהכיר בכך שמלוא כל הארץ כבודו, והכל מושגח ומונהג על ידו. ייחוד משמעו שאין פירוד, כי הכל קשור בייחודו (56ב).3088 למושג זה של ׳ייחוד׳, שראשיתו בשימוש־לשונם של הפילוסופים, מקדיש המחבר דיונים נרחבים. הוא משתמש לשם כך במושגים קבליים מפורסמים, דהיינו: יחודא עלאה ויחודא תתאה.3089 

			יחודא תתאה, היא הכרה בבחינת ׳כבוד מלכותו׳, שהיות שאין מלך בלא עם,3090 הרי יש צורך ׳שיהיו נבראים ויכירו שיש בורא׳. על הכרה זו נאמר, כדרישה, ׳כבוד מלכים חקור דבר׳ (משלי כה ב). ואין כל בעיה בכך, כי ׳זה הכבוד ממלא כל מדריגות היותר תחתונות,3091 כי מדריגה התחתונה מן היחוד היא המושגת לכל נברא בקל, שישיג שהש״י בראו לקילוסו והוא הנותן בו חיות וכח קיומו׳. לאמור, מתקיים מין יחס גומלין: הקב״ה הוא הבורא ומאציל את השפע והחיות הנדרשים לקיום הפיזי, והאדם מקלס על כך את הבורא. 

			על יסוד זה אפשר להבין, מדוע ר׳ צדוק מצדיק את הרמב״ם שפירש את ׳מעשה בראשית׳ כחכמת הטבע, הפיסיקה,3092 שהרי בהבנת חכמה זו אפשר להגיע לאהבת ה׳ ויראתו. עם זאת, טוען ר׳ צדוק, מאמיני התורה אינם צריכים ידיעות אלה, ולא היה מקום להכניסן להלכות יסודי התורה, מה עוד שחלק מן הידיעות הללו אינן שרירות בימינו לאור הישגי המדע. יתר על כן, וזה העיקר, לדעתי, חכמי האומות לומדים את הפיסיקה מצד טבעה כפי שהיא, ואילו התורה מדגישה את היסוד, את החכמה ואת הנוכחות האלוהית בבריאה. ואמנם, הכרה זו, שהיא בבחינת ״מעשה מרכבה״ או יחודא עילאה, אינה ענין אלא לנביאים בלבד או לאישים בעלי סגולה של התבוננות. 

			ר׳ צדוק מבדיל אפוא בין ׳מלך׳ כשלעצמו, שהכרתו ׳אינה מסורה לכל׳, לבין ׳כבוד מלכותו׳, שהכרתו היא ׳מידה מסורה לכל אחד׳. הראשונה נתפסת בראייה, והשנייה — בשמיעה (59א-ב). על הראשונה (יחודא עילאה) נאמר כי ׳כבוד אלקים הסתר דבר׳ (משלי שם שם), ועל כך הוא שאמרו חכמינו, שסתרי תורה אין מוסרים לכל אחד. לעומת זה, הכתוב ׳שאל נא לימים ראשנים אשר היו לפניך למן היום אשר ברא אלוהים אדם על הארץ׳ וכו׳ (דברים ד לב) הוא בבחינת מצות־עשה, ולפיכך הוא מחייב כל יחיד להשיג בשכלו את אמונת הייחוד (יחודא תתאה), ועל כך אמרו חכמינו ׳במה שהורשית התבונן׳. אמור מעתה, קביעתם כי ׳אין לך עסק בנסתרות׳ מתיחסת למה ׳שנסתר מהשגתו׳ (60א). ההסתר, מדגיש ר״צ, נובע לא מצד ׳החובה להסתירם׳, אלא שמצד עצמם נסתרים הם הדברים. בנקודה זו עלינו לעמוד על תובנה בסיסית במשמעות הסוד המיסטי. 

			וכה דבריו: 

			עיקר השגת זה על בוריו אינו אלא ע״י חכמת האמת שהוא הנסתרות שבתורה ... ולא לחנם קראום חכמים נסתרות וסוד שהוא דבר שאי־אפשר לגלותו. כי עיקר החכמה הוא השגת הלב, וזה אי־אפשר לאדם לגלות לחבירו כלל, רק המשיג לבדו יודע. וזה אחר שקדם לו השלימות בתורה כולה ובמצותי׳ ... ועל אנשים כאלה זכרו בחבורים הנזכרים, שימעטו3093 בלימוד הפשט מדברי תורה, ולהרבות בדביקות המחשבה שהוא ההתבוננות בסוד שבחכמת התורה (53ב). 

			במקום אחר הוא מוסיף שתי נקודות מענינות: א) סוד הוא כזה רק בהיותו כמוס. לאחר גילויו לזולת אינו עוד סוד. ב) סוד הוא בחינת הרגשה אמוציונלית, ש׳אי־אפשר כלל להטעים׳ לזולת. וכך הוא כותב: 

			כמו ששמעתי, שסוד אין נקרא מה שאפשר לגלותו בדבור, שא״כ אחר שיגלה גם האחר יודע כמוהו ואינו סוד כלל. רק סוד הוא מה שאי־אפשר לגלותו כלל בשום אופן, שעל זה נאמר סוד ה׳ ליראיו, שידיעת הש״י סוד אצלם שאין יכולים לגלותו, והיינו דהרגשת האור בלב אי־אפשר כלל להטעים3094 ולהסביר לחבירו שאינו מבין בלבו ומרגיש כך.3095 

			ומכאן המסקנה, שספרים שחיברו חכמי הדורות האחרונים (!) להסביר את עיקרי חכמת הקבלה שיהיו מובנים לציבור רחב, למרות ש׳הם אמת ודבריהם אמת׳, אינם בבחינת סוד שהוא מכבשונו של עולם. לחילופין אפשר לומר, שהציבור לא עמד בסופו של דבר על טיב הסודות. כי ׳השגה המושגת לכל אחד, אף שלא נזדכך גופו וחומרו להיות נפשט מגשמיותו, אינו אלא השגת המעשה בראשית, דהיינו הכרת הנבראים שיש בורא׳, כי מה ׳שמובן וגלוי לשכל כל הרואה בספרתם [אולי צ״ל: בספריהם]׳ אינו אלא השגה בדרגה נמוכה, בחינת יחודא תתאה. ועל כך נאמר בספר יצירה: ׳ואם רץ לבך — שוב למקום׳. וזאת, כאמור, ׳כל זמן שלא הפשיט עצמו מגשמיותו בהזדככות כל מחשבות מוחו ולבו ופעולות אבריו בלתי לד׳ לבדו׳ (59ב-60א). משמע, כנגד זה, כאשר אדם מגיע להתפשטות הגשמיות ולהכוונת כל מעשיו ומחשבותיו לשם האלוהים,3096 כי אז עשוי הוא לזכות להגשים יחודא עילאה. יתר על כן, בהתבוננותו הוא עשוי להגיע ל׳דבקות גמור עד כלות הנפש, כטעם ״נפשי יצאה בדברו״ [שה״ש ה ו], כיון שמשיג שאינו דבר נבדל מעצמותו׳. ולכך מביאה דווקא התורה, שהיא ׳התגלות הראי׳ אמת לאמיתו׳. משמע, אין מדובר בחוויה רגשית בלבד, אלא גם אינטלקטואלית.3097 אם כך, אדם נידון לסכנת חיים בשל שאיפתו לדבקות. זו אמנם סכנה הרובצת לפתחו של כל מיסטיקן אמיתי, אך ר״צ משיב, כי התורה השאירה פתח רחב לעבודת הקודש ולהתמודדות מתוך בחירה חפשית. בכך נוצר יחס נתין־מלך, בלשונו: ׳הכרת נברא לבורא׳, שמחייבת ממילא היות ׳מציאות מה לנברא׳. אמת, ר״צ מציג זאת כפלא נשגב מצד הבורא, שיוצר שלימות בו־זמנית של ׳מציאות הנברא והעדרו׳ (59א). 

			ענין זה של פירסום הסודות בדפוס מטריד את ר״צ, והוא יוצא להבחנות שונות, שבסופן מתקבלת טיפולוגיה3098 של ספרות הקבלה. 

			ב 

			אבן־דרך חשובה הם דברי הזוהר והאר״י, שמעמדם הוא בבחינת ׳נסתרות׳, כי אומריהם הגיעו להשגה ויזואלית כמו הנביאים. ממילא הם אינם עומדים להשגה שכלית רגילה. לפיכך, ׳ספרי האחרונים׳ שניסו להסביר אותם הם בבואה3099 בלבד. קביעה זו מחייבת את ר׳ צדוק להתמודד עם החכמים שהתירו הדפסת הפרושים הללו. לדעתו, אפשר היה להצדיק זאת בכך שלפי תיקוני הזוהר יתגלו הסודות באחרית הימים. כנגד זה הוא טוען, שעצם ההנחה הזו מוטלת בספק, שכן מי קבע שאמנם הגיעה עת אחרית הימים, והרי כבר חלפו שלוש מאות שנה3100 מאז העלו הנחה זו ועדיין המשיח לא בא. זאת ועוד, [תקוני] הזוהר לא התיר את פרסום הדברים, אלא קבע שהסודות עתידים להתגלות מפני ׳שיהיו הכל חכמים ומבינים מדעתן׳. ואז הוא מעלה נקודה נוספת, שהיא מאפינת חשיבה דתית: שמא מן השמים עזרו לפרסם את הדברים, ואין לך הוכחה טובה מזה שספרים אכן נדפסו וקיימים לפנינו. אך הוא דוחה הרהור זה בתשובה חמקנית, שכן ספר הזוהר התפרסם לפני חמש־מאות שנה, וההדפסה אינה מעלה ואינה מורידה לגביו. לדעתי, ברור שר׳ צדוק רוצה להוביל לתפיסה העקרונית שלו, שכוונת דברי התיקונים היא על ׳התגלות הבנת הדברים והשגתן בלבות כל או רוב בני אדם׳ — יעד שלא יתגשם, לדעתו, אלא סמוך לביאת המשיח. 

			ר׳ צדוק כנראה מהסס אם אמנם כבר יפה שעה להופעת המשיח, והוא מביא תנא דמסייע לגישתו אל הפצת הקבלה, הוא החיד״א, שהתרעם מאוד על הדפסת ספרי קבלה. אך ר״צ סבור, שבאותה מידה אף העתקת כתבי־היד שפשתה ׳בכל המדינות׳ אינה כדין (60ב). בטענה זו הוא ׳משתף׳ את ר׳ חיים ויטאל, שאף הוא ביקש, כידוע, שלא יעתיקו את כתביו. תוך כך הוא דן בהשתלשלות המעשים. הוא מתייחס למעשה התחבולה, שבאמצעותה הצליחו ׳לגנוב הכתבים ממנו ולהעתיקן׳, אך מזכיר את החרם שקבעו בזמנו שלא להוציא הדברים לחו״ל. חרם זה היה בלתי הוגן, לדעת ר״צ, שכן אין להניח שכל יושבי ארץ־ישראל היו חכמים דיים כדי לעמוד על סודם של דברים, ואילו רק מיהודי חוץ־לארץ נבצר הדבר מעיקרו. זאת ועוד, הרי ר״י סרוג, שהיה לדעת ר׳ צדוק, גדול תלמידי האר״י, הקדים ונסע לאיטליה ופירסם הדברים בעל־פה ובכתב. כמוהו נהג אחריו גם תלמידו, הרמ״ע מפאנו. אם כך, החרם היה כמעט חסר־משמעות. יתר על כן, ר״י סרוג פירסם דברים שלא נודעו לנו ממסורת הרח״ו — וזאת משום שהוא קיבל אותם מהאר״י טרם בואו של הרח״ו, או מפני שרח״ו פשוט לא היה נוכח באותה עת — כגון: ׳סודות המלבוש וטהירו עילאה וכדומה׳. אלה אכן נתגלו בכתבי סרוג, הרמ״ע, עמק המלך, ויקהל משה3101 ועוד. ר״צ אף יוצא נגד אלה ש׳יתחסדו קצת מההולכים בעקבות הרח״ו בספריהם׳, ומתנגדים ללמוד מכתבי סרוג בשל אזהרתו של הרח״ו ׳שלא לעיין בכתיבת שאר החברים׳. לדעת ר״צ, רח״ו לא ראה את כתיבות סרוג, וממילא כלל לא התיחס אליהם (61א). הבאתי התיחסות היסטורית זו, משום שגם מתוכה אפשר ללמוד על מידת הבנתו וניתוחו של ר׳ צדוק את הביו־ביבליוגרפיה הקבלית. 

			ר״צ מחזק את גישתו הבסיסית מכיוון אחר. הוא סבור, כי כמו שיחזקאל תיאר את ׳פרשת המרכבה׳ במילים גלויות לכל קורא, כן הזוהר והאר״י גילו נסתרות. אמת שהאחרונים האריכו הרבה יותר, אבל עקרונית אין הבדל בין התיאורים האנתרופומורפיים של יחזקאל, כגון תיאור הכסא ודמות מראה אדם היושב עליו מלמעלה, לבין התיאורים האנתרופומורפיים הקבליים, כגון עניין הפרצופים, או התיאורים האירוטיים (61ב). שמא תאמר, הרי חז״ל אסרו למסור סודות אלה? תשובתך בצידה. ׳מסירה׳ אין פירושה אלא כהעברת חפץ מיד אל יד, לאמור, החפץ נמסר לידי המקבל כמות שהיה קודם בידי הנותן. כך היא, למשל, תורה שניתנה למשה בסיני ונמסרה על־ידו לדורות הבאים. אולם השגותיו של האר״י, שראה מראות אלוהיים כמו שראה יחזקאל במרכבה, אינן ניתנות להעברה כמות שהן אל ׳מי שלא טעם טעם השגת היחוד האמיתי, שהוא השגת מעין רוה״ק ונבואה׳. דברים אלה גם אם הם כתובים על ספר אינם מושגים כהלכה, אלא אם כן הקורא הוא ׳חכם ומבין מדעתו להסתכל באובנתא דלבא ולראות במרכבה ממש כרואה בעיניו, ושישיג לא בדרך שמיעה וקבלת הסיפור ששמע וראה כתוב בספר, רק שישיג בעצמו׳, כפי שהשיג האר״י ודומיו. שהרי, כאמור, ׳נסתרות הוא מה שאי־אפשר אמיתותו להתוודע כלל אלא למי שיודע׳ (61ב-62א). לדרגה זו לא יזכה אדם, אפילו ישמע מפי מקובל אמיתי, אם לא יזכה לראייה וידיעה שלימה דרך מסירה, כדלעיל (67א). כלומר, לא ידיעת התוכן עושה את האדם ליודע נסתרות, אלא כישורים קודמים3102 הם שמאפשרים לאדם להימנות עם ה״יודעים״. לפיכך, גורי האר״י, שקיבלו ממנו ייחודים לכוין על קברי צדיקים, בהם נתגלו להם נפשות צדיקים שהודיעו סודות התורה, זכו לכך לא בלבד מפני שידעו לכוון בכוונות שמסר להם האר״י, שכן אלה אינם אלא אמצעים להשגת הייחוד האמיתי שמקילים על ׳היודע׳, שהרי עליו להשיג ׳מעין האריז״ל עצמו׳ שהוא ׳מעין רוח הקדש׳, ולפיכך צריך הוא התלמיד שתהיה בו מן המידה המתאימה. אם כי עדיין צריך להניח, שכח המסירה של האר״י הוא שפעל בהם את פעולתו. ולפיכך, זכות זו ניטלה מהם, כידוע, לאחר מותו. 

			לפי המסופר, טוען ר״צ, תלמידי האר״י לא הצליחו לאחר פטירתו לנצל את הייחודים למטרת התגלות הנפשות מעולם האמת. לדעתו, אפשריים כמה מצבים. ראשית, רק כח המסירה של האר״י הוא שזיכה במדרגה הנעלה, שכן בגינו אפשר שההשגה הנמסרת היא ממש כעין צפייה, אם כי דבר זה אמנם מותנה, כאמור, גם בכח התלמיד. לכן, יש מי שזכה לכך רק בעת המסירה עצמה. במקרה כזה, אפילו ׳ארובות השמים נפתחו׳, הן נסגרו מיד. ויש מי שההשגה הזו פתחה לפניו דרך, והוא הולך ומתעצם במשימתו ׳לדבק בה ולהפשיט כל כחותיו החומרים מעליו עד שלא ימוט ממדריגתו׳. כך, למשל, אירע בשמואל הנביא שהתעצם כל כך עד ששימש מורה דרך לבני הנביאים. כוחו פעל בהם כשם שפעל כוחו של אליהו בתלמידיו, הגם שלאחר הסתלקותו רק אלישע הוא שהמשיך בכך. אבל אנו לא נבין את הדברים לאשורם, מפני ש׳לא השגנו מעולם השגות כאלו ולא ידענו טיבם, ואין לנו אלא להאמין מה שנשמע ונראה כתוב׳.3103 

			ג 

			יושם לב ללשון שנקט ר״צ: ׳להאמין מה שנשמע ונראה כתוב׳. אתה למד מכאן שהן שלב השמיעה והן שלב הראייה הם עדיין בגדר של אמונה בלבד למי שזכה להבין מן הכתוב ולא זכה להשגה המוקנית למי שהוכשר ׳לראות במרכבה ממש׳. מבחינה זו, גם ׳ההתבוננות בדרך הדרישה והחקירה בענייני הלשונות הנסתרים׳, כלומר, חשיבה דיסקורסיבית בענינים אלוהיים היא בלתי אפשרית. כלל הוא, שסתרי תורה אין להבינם ואין לחקור בהם ׳בחקירת הלב׳, אלא דרך צפייה בלבד. ולכך נתכוון הרמב״ן בסוף הקדמת פירושו לתורה: ׳שלא יוודעו כלל בשום שכל ובינה זולתי מפי מקובל חכם לאוזן מקבל מבין, והסברא בהן אולת׳ (64א). נקודה זו חשובה לר׳ צדוק גם כדי לקבוע חיץ בין השגת אומות העולם, קרי: פילוסופים, לבין השגת המקובלים. גם במקום אחר הוא כותב: ׳החכמה שהוא נגלה בכתב, זה יכול לבאר היטב גם לאומות ... רק הבינה בלב, זה אי־אפשר לגלות כלל בכתב רק בדבור הוא מגלה, ומ״מ הוא מצומצם ... וזה שבלב הוא הנקרא סוד שזה אי־אפשר לגלות לחבירו כלל׳.3104 

			הנחה זו שימשה לו גם להסביר את דברי הרמ״א, שבספרו תורת העולה ניסה לענות על התקפתו המפורסמת של הריב״ש בסי׳ קנז. לדבריו, כדי שלא יבוא ההמון לידי הגשמה נקשרה תורת הספירות לתורת התארים הפילוסופית על דרך הרמב״ם. הסבר זה הוא טוב אפוא להמון. אך עקרונית אין לקשור את תורת הקבלה לתורת הפילוסופיה, שהיא תורה חוץ־יהודית. 

			מכאן הוא בא להתקיף את ספר יושר לבב — והוא אינו חושש להזכיר אותו בשמו כי כבר קדמו לו חכמים אחרים שהתקיפוהו — אשר הסביר את ענין הצמצום תוך הגשמה ברורה. בוודאי נתכוון לכך שרע״ח ריקי פירש את הצמצום כפשוטו. והרי הוא כשלעצמו היה ׳אדם גדול וקדוש׳. בכל זאת הוא מעריך שחטאו לא היה חמור ביותר, אלא שקיים חשש ש׳איש אשר נפשו לא מטוהרה יוכל לבוא מזה לחטאים חמורים׳. כיוצא בכך טען, שחטאם של השבתאים היה שעסקו בחכמת הקבלה בלב מלא תאוות העוה״ז, וכי ביטויי ההגשמה והארוטיקה גרמו להם להרשיע הרבה. ספק עד כמה הגיעו לידיו כתבי השבתאים, ולכן לא נוכל לדרוש ממנו הערכה שקולה מעבר לדחייה הכללית של השבתאות. חמור יותר הוא המידע, לפיו: ׳וכן ידענו מרב אחד בדורות שלפני פנינו שהי׳ מוחזק לחכם ומקובל, והדפיס ספר בענייני קבלה בהסכמת חכמי הדור ההוא, ואח״כ נכשל בענין ניאוף ר״ל. ובלתי ספק גרם לו ג״כ עסקו בחכמה ההוא והגשימו בה הרבה, כניכר מתוך ספרו׳. מכאן המסקנה, שיש ליזהר עד מאוד בדרישה בנסתרות (64א-ב). 

			שוב, הפולמוס של בעל עבודת הקודש, בח״ב פי״ג, נגד עמדת הריב״ש, מביא את ר״צ לבחינה מחודשת של הטענות והמענות. נראה שר״צ מגלה הבנה להיסוסיו הכנים של הריב״ש, וכנגד זה פקפוק בתפיסה הכוללנית של אבן גבאי, ש׳לא אלמן ישראל מיודעים ומקובלים׳. אדרבה, ר״צ מצטט את דברי נגיד ומצוה, בראשו, שהאר״י הזהיר שלא ללמוד מכל ספרי הקבלה שנתפרסמו, שכן לא הכל הבינו אותה על אמיתותה ועל בוריה. 

			לכאורה, ר׳ צדוק מעלה הסתייגויות שונות לעיון תיאולוגי, אך אין להסיק שהוא שולל זאת מכל וכל. להיפך, ברמה מסוימת חובה היא המוטלת על הכל. ׳ענין הדרישה במעשה בראשית המסור לכל אחד ... להכיר שכלל כונת הבריאה אינה אלא לפרסם כבוד מלכותו ואמיתות יחודו ... והתבוננות זה אין לו שיעור, כי לא קצבה תורה חיוב עד כמה יחקור בהתבוננות זה ואיך יהי׳ חקירתו׳ (66ב-67א). מבחינה זו, הפילוסופים, והרמב״ם בכללם, קיימו מצות ההתבוננות, הגם שלא ירדו לשורשי הדברים, שכן אין המצוה חלה ׳על הידיעה בדרך החכמה כולה׳. ׳רק עכ״פ צריך האדם לקבוע לה שעה להתבונן בזה. ודרך ההתבוננות — כפי השגת שכלו, מדעתו ומפי ספרים וסופרים׳ (67א). חשוב מאוד לשים לב, שהן המסורת והן ההשגה האישית — שתיהן כאחת רצויות במסגרת ׳הדרישה במעשה בראשית׳, שהיא יחודא תתאה. מכל מקום, אדם שאינו נעצר בדרכו, אלא חפץ להכיר ׳יחודו ית׳ על דרך האמת לאמיתו ... שהיא הצפיי׳ במרכבה׳, הרי הוא שרוי בדרגה גבוהה, שכן הוא ׳כרואה בעיניו — אם מעצמו, אם דרך המסירה מרבו — לא דרך שמיעה לבד׳ (שם). גדולה היא חשיבותו של המשפט האחרון. אנו למדים ממנו שר׳ צדוק אינו מתנה את קבלת האמיתות הקבליות בהישענות על מסורת רצופה שראשיתה בהתגלות שבסיני אל ״משה רבינו מפי הגבורה,3105 אלא יש בה אלמנט יסודי אחר, שהוא לכאורה סותר את קודמו: ׳כרואה בעיניו׳. אך האמת היא, כפי שעולה מן ההמשך, וגם ראינו זאת לעיל, שר׳ צדוק כורך את שני היסודות יחדיו: ׳גם השומע מפי מקובל אמיתי לא ידע כלום אלא אם יזכה לראי׳ וידיעה שלימה ע״י הקבלה דרך מסירה שזכרנו׳ (67א). כלומר, רק ההישענות על מסורת, ובמובן הספציפי שר״צ קרא לה: ׳מסירה׳, היא המשמשת קרש קפיצה ל׳ראיה וידיעה שלימה׳, העולות מן המיסטיקן עצמו שהוכשר לכך. ר״צ חוזר ומדגיש, כי ההישג האמור אינו בא דרך עיון מחקרי, אלא בזיכוך הלב,3106 שרואה בעין שכלו כאילו רואה בחוש מתוך וודאות שאינה מוטלת בספק, וכמוה כנבואה. ׳השגת מעשה בראשית ומעשה מרכבה בדרך המקובל הוא הראי׳ שרואה בעין שכלו בבירור שאין אחריו בירור שהוא כן כאלו רואה בחוש, ואינו בא ע״י עיון מחקרי רק ע״י זיכוך הלב לבד, שזהו עיקר תנאי הנבואה׳ (57א-ב). 

			ואם בנבואה עסקינן, דומה שלנגד עיני ר׳ צדוק עמד מאמר חז״ל, שאין שני נביאים מתנבאים בסגנון אחד, ועל כן הוא כותב במקום אחר, כי השגה זו, שאינה חובת הכל, ו׳אשרי הזוכה לכך׳, היא ׳השפעה הנשפעת מלמעלה, לנביאים — דרך נבואה, ולחכמים — ברוח הקודש, וכל אחד כפי כח חכמתו והשגתו ומדת נפשו הוא צופה ורואה׳. לכן, משה רבינו ראה כמה מראות, אולם אין מראותיו כמראות יתר הנביאים. כמו כן, ׳בס׳ הזוה״ק ורע״מ ותיקונים ואידרא רבא וזוטרא וספרא דצניעותא, המתבונן ימצא בהם כמה מראות שונות, לא ראי זה כראי זה ... והם מראות והשגות שונות לחכמים שונים, ומהם גם לרשב״י עצמו בחילוף הזמנים. וכן בספר הבהיר לרבי נחוניא בן הקנה ובספר התמונה המיוחס לרבי ישמעאל כהן גדול, ימצאו בהם מראות אחרות ידברו מהם בסגנון אחר לגמרי׳. ר״צ עורך איפוא הבחנה בין כתבי המקובלים בכל הדורות. זו בנויה, כנראה, על הסגנון, הטרמינולוגיה והתוכן, ומצביעה על רגישות גבוהה של ר׳ צדוק. לצערנו, המחבר אינו מפרט יותר מדי,3107 והדברים אמורים בעיקר באשר לתוכן. לפיכך אצטט מכאן ואילך קטעים ארוכים מדבריו המענינים במסגרת הדיון הטיפולוגי. המעיין במובאות, המצוי גם בספרי הקבלה הנדונים גופם, בוודאי ישלים הדברים מעצמו, בחינת ׳והמשכיל יבין׳. 

			וכן סגנון קבלת הגאונים מה שנמצא מובא בפרדס ושאר ספרי קודש ונדפס קצת ליקוטים מהם בספר קטן ליקוטי קבלה מגאונים (דפוס ווארשי)3108 יראה הרואה שאינו על דרך הקבלה האמורה בספר הזוהר וחבריו הנז׳ כלל, אבל הוא כפי המראה שראה אחד מהגאונים ראש לחכמי קבלתם אשר ממנו נמשכה קבלת הגאונים. וכמדומה כי קבלת רבי חמאי גאון בספר העיון, וספר היחוד כפי הלשונות שהועתקו ממנו בספ״ר וזולתו, היא ג״כ על דרך אחר קצת מקבלת שאר הגאונים ממה שנתגלה אליו ע״פ דרכו. 

			וספר ברית מנוחה שחברו ג״כ חכם קדמון, והעיד עליו האריז״ל3109 שהוא ספר קדוש כמ״ש בריש ספר נגיד ומצוה, הוא מגיד חדשות מה שלא נמצא בשום ספרי קודש, והוא מראה מחודשת נתגלית לאותו חכם. ויש בדפוס ספר מעין החכמה מיוחס למרע״ה, והובאו דבריו בפרדס ובפלח הרימון ובהקדמת ספר עמק המלך ועוד זולתם. נראה שהוא מקובל בידי קדמונים לספר קדוש. וכמדומה בעיני שחובר בימי אחרוני הגאונים או סמוך להם מאחד קדוש שהשיג ברוח קדשו דרך המראה שנתגלית למשה רבינו ע״ה בנבואתו.3110 כי חכם עדיף מנביא, ויוכל להשיג בחכמתו ע״פ רוה״ק מה דאיתאמרא הלכה למשה מסיני ... ותחילת הלשון שבספר ההוא כתוב ג״כ בספר העיון לר׳ חמאי גאון בקצתו שבדפוס בספר ליקוטי קבלה הנזכר, גם בספר הקנה הגדול (דף לו ע״א).  

			ובמדרש שמעון הצדיק המובא בפירוש הרמ״ב3111 לספר יצירה (פרק ב משנה ג), יש שם עוד קצת לשון מספר הנזכר ע״ש. ובפרדס (שער א) ראיתי דר׳ חמאי גאון בספר העיון מביא ברייתא דשמעון הצדיק, ונראה דספר העיון זה היה לפני מחבר מעין החכמה ובדרכו דרך קצת. ואע״פ שיש בו הרבה דברים נוספים ג״כ מה שנתחדש לו בצפייתו בעניינים הללו, כי צופי המרכבה ברוח הקודש הוא בדרך חכמה והשגת השכל, אלא שהוא למעלה מהשגת שכל אנושי רק מה שנשפע בשכלו מלמעלה ברוה״ק ... וכפי דרך התעסקות שכלו בענין ההשגה בנעלמות הללו, על הדרך ההוא יתגלה לו כשיזכה בדרך הצפיי׳ (68א). 

			ר׳ צדוק מציין איפוא חיבורים שונים ששייכים לחוג העיון, אם כי גם בתוך קבוצה זו הוא רואה ייחודיות. המענין הוא שתוך כדי תיאור חוג זה הוא משבץ את ברית מנוחה. אך נראה שהסיבה לשיבוצו היא היותו קדמון, ולא בשל תוכנו. שהרי מבחינה זו ר״צ מציין במפורש שהוא ׳מגיד חדשות׳. 

			על ספר רזיאל המיוחס לאדה״ר הוא כותב שחיברו בעל הרוקח,3112 והוכחתו היא, כי בהקדמה כתוב ׳שקיבל מעשה מרכבה מר״י החסיד שקיבל מאביו׳, ומהלשון ׳שקיבל׳ משמע שהוא המחבר. זאת בניגוד למה שחשב בעל ההקדמה שהוא המעתיק. חזקה מזו היא הטענה שעניינים שונים, כמו שורש החסידות, נמצאים ׳ככתבן וכלשונם׳ בספר הרוקח. 

			וכן ניכר מלשונו בכמה מקומות שהוא חִברו. ומה שנתייחס שם איזה דברים לאדם הראשון ולנח, היינו שהוא או רבותיו שמסרו לו חכמה, השיגו ברוח קדשם דברים שנתגלו לאדה״ר ולנח.3113 והרואה בתוכו יראה שדרך קבלתו שונה מקבלת הגאונים ושאר ספרים שזכרנו. והוא ענין מראה אחרת נתגלית לראש המדברים על דרך ההוא. וכל ההולכים בעקבותיו צפו ג״כ במרכבה ע״פ דרכו המושג להם. ובספר מצרף לחכמה מזכיר סודות התפלה כתב־יד לבעל הרוקח,3114 ומזכיר שם שלשלת קבלתו עד הגאונים. ואין ספק בעיני דדרכי כונותיו בתפלה משונים בלשונם מסגנון לשון הכונות שזכרו הנמשכים אחר קבלת הרמב״ן, כי השגתו במעשה מרכבה שעל־פיה עשה כונות התפלה על דרך היחוד הי׳ בסגנון אחר (68ב). 

			ר׳ צדוק כורך אם כך את סודות התפילה של הרוקח בסודות האלוהות שלו, ומייחד אותם מקבלת בן־זמנו, הרמב״ן. וכנראה מסיבה זו הוא אינו נזקק כאן למסורת בדבר הקשר בין שני אישים אלה. 

			על הרמב״ן וחוגו הוא כותב שהושפעו מספר הבהיר, וכי השיגו השגות חדשות הודות לגילוי אליהו. בקטעים מאוחרים יותר, בהמשך, יתברר שר׳ צדוק מייחס לקבלת הרמב״ן תפקיד חשוב במסגרת תולדות הקבלה. 

			וקבלת הרמב״ן ורבותיו ותלמידיו כמדומני שהיא ג״כ מראה מחודשת משונה מכל סגנון המראות שזכרנו, ויסודה בנוי על ספר הבהיר לר׳ נחוניא בן הקנה שהי׳ גלוי לפניהם ומביאו רמב״ן תדיר, ועפ״י דרכו התבוננו הם במרכבה והשיגו מה שהשיגו ע״י התגלות אלי׳ להם, כפי עדות הרקנטי ושאר קדמונים,3115 וגילה להם חדשות בסגנון השגתם. 

			על הדור שלאחריהם הוא מציין שדרכו בדרך הרמב״ן, אך בתערובת עם דרך הגאונים, ואולי גם מתוך צפייה מחודשת להם. 

			והבאים אחריו, הר״י גיקטלייא בעל שערי אורה3116 ושאר ספרים והראב״ד המפרש ספר יצירה3117 וה״ר אביגדור קרא בספר הקנה גדול וקטן, דרכו ג״כ בדרכו עם עירוב קצת מדרך הגאונים בקבלתן ג״כ. ואעפ״י שכמדומה בעיני שהם זכו ג״כ לצפיי׳ מיוחדת כפי הנראה מתוך ספריהם. מ״מ מעט חדשות דרך מראה וצפיי׳ מחודשת ימצא בם. 

			אף על־פי כן הוא יוצא להגנת ספר הקנה. אמנם דבריו נמצאו לפני כן והוא כמעתיק, כהאשמת הרמ״ק, אך הוא ניסה לתת להם גושפנקה מפי מלאכים שנתגלו אליו, ובכך ייחודו. 

			ובעל ספר הקנה אע״פ שמביא תדיר ממה שגילו לו מלאכי עליון, הרבה דברים כתובים ומפורשים כלשונו ממש בספרים הקודמים לו. וכבר נתרעם קצת עליו בזה בפרדס שער י״ב פרק ב׳. אבל באמת הקריאה מן הכתוב בספר דרך סיפור אינו נחשב לידיעה כלל בדברים הנעלמים הללו.3118 והוא, בהיותו מעיין באותן הדברים בספרים ומעמיק במחשבתו בעניינים, שם נגלו אליו מלאכי האלקים והראו לו הדברים דרך צפיי׳. וכתבן על שמם להודיע שנגלו לו דרך צפיי׳, ולא כתבן כמעתיק בעלמא (68ב-69א). 

			כמובן, הערכה מופלגת נודעה אל האר״י, עם שגם הוא לא החל יש מאין. הוא בנה על הרמב״ן ועל הרמ״ק, אך סגנון ראייתו שונה. דבר זה מתבטא גם לענין הכוונות. 

			ואחריהם בא האריז״ל שראה כל המראות הנזכרים והוסיף משלו עניינים הרבה ומראות מחודשות נתגלו אליו. וכל המראות הללו הכל הולך אל מקום אחד לברר ענין היחוד האמיתי, וכולם אמת וצדק (69א) 

			והרמ״ק ז״ל התאמץ לבאר כל דברי הזוהר ושאר ספרי קודש לרז״ל ולגאונים, הכל על דרך קבלת הרמב״ן שהיתה מסורה בידו ובידי כל חכמי הקבלה מבני ספרד שלפניו. ואחריו האריז״ל ותלמידיו פירשו הכל עפ״י דרכו. ואע״פ שכולם מראות שונות, מ״מ כל מראה יכולה להתפרש ע״ד סגנון לשון מראה אחרת ... כי כונת כל המראות ענין אחד להשיג דרך היחוד שאין עוד מלבדו לאמיתו. וכל כונות התפלה ושאר מצות שביארו הבאים אחר הרמב״ן ע״פ דרך קבלתו, והאריז״ל והבאים אחריו ביארו ע״פ דרכו בענין אחר,3119 הכל הוא על ענין היחוד האמיתי. והזוכה להשיג זה אין נ״מ [=נפקא מיניה] בדרך התבוננותו והשגתו, כיון שבין כך ובין כך המכוון אחד להשגת יחודו ית׳ בזה, וכל אחד משיג לפי דרך הראוי לו. 

			ואע״פ שכל דברי האריז״ל אמיתים כפשטן אצל צופי המרכבה כמוהו, כמו שנתבאר לעיל, אינם אמיתים כלל כפשטן המושג בשכל אנושי (69א-70א). 

			שוב הוא נזקק להבחנה בין הצפייה עצמה לבין השגת תוכנה בשכל אנושי. ככלל, יש הבדל בין נבואה המושגת בצפייה לבין רוח הקודש שיש בה גם תפיסה שכלית, והיא ׳מושגת יותר לשכל׳, אם כי בוודאי לא על־פי פשוטם של דברים. 

			יש חילוק גדול בין נבואה לרוח הקודש. כי מה שהוא ברוה״ק הוא השגה דרך חכמה ... ומושגת יותר לשכל. וכן הם כל דברי המקובלים מתנאים ואמוראים וגאונים ושאחריהם, נראה מתוכם אף למי שאין משיג אמיתות השגתם, ניכר כמציץ בין החרכים כי יש בהם התגלות מרובה יותר לשכל, ובדרך מבואר יותר לשכל ממראה המרכבה דיחזקאל. וכ״ש בדברי האריז״ל שהאריך בביאור העניינים יותר. אבל מ״מ הדברים המושגים במראה לצופה ברוח הקודש, ודאי לא יובנו לשכל אנושי כפשטו (69ב). 

			כלומר, כל המערכת הציורית, המאפיינת את מראותיו של יחזקאל ואת תיאורי האר״י, אינה מושגת שכלית אלא למי שזכה לצפות בהם ממש. מבחינה זו, ערכה של הצפייה הוא מעל רוח הקודש, משום שאין להסבירה באמצעות השכל. 

			באמת, כנגד מקובלים שהזכיר, שהיו פורצי דרכים שונות, עומדים מקובלים רבים שלא זכו להתגלות, אלא מתבוננים בכתובים. ׳ואולם רוב המקובלים המתבוננים מתוך הכתוב בספרים לבד,3120 בלא התגלות דרך השגת רוח הקודש, מעולם לא צפו במרכבה ולא השיגו עניינה כלל׳. אך אין בכך כדי להרתיע אותם. הוא מצטט מהקדמת משנת חסידים, הכותב בין היתר: ׳אבל אם יודע בעצמו שיאמין אמיתות הדברים ויתלה החסרון בו שאין מבינם, אז חייב ללמדה, וכמ״ש הרח״ו בהקדמת עץ חיים, דבדורות אלו מצוה ושמחה גדולה היא לפני הקב״ה שנתגלה זאת החכמה כו׳, ולא יחוש אם יטעה כו׳׳ (69א-ב). 

			למעשה, יש מקום לטעות בענין ההגשמה. הנה, רע״ח ריקי בספר יושר לבב, ׳תפס הרבה מדברי האריז״ל דברים כפשטן, וכן הלכו בשיטה זו הרבה מחכמים האחרונים המתפארים בקבלה׳. נגדם יצאו חכמים אחרים שהודו בקבלת האר״י אך שללו אפשרות של ׳אמונת הדברים ע״ד הפשט המושג לשכל אנושי׳. המתנגדים להם חשבו שלימודי הפילוסופיה שלהם, ׳שהשפיקו בילדי נכרים׳, הם שגרמו להם ללכת בדרך זו. והרי אף הרמב״ם וסיעתו ׳לקחו דברים הרבה ג״כ מחכמי האומות הערביים המודים ביחוד הש״י׳, אך נזהרו מהגשמה. גם ׳כל המקובלים האחרונים הבאים אחר הרמב״ן שלא השיגו לצפות במרכבה, נזהרו עכ״פ מזה שלא להגשים, והזהירו הרבה על זה׳ (70א). 

			ר׳ צדוק מסתייע בר׳ שם טוב אבן גאון, שבפתיחת ספרו ׳כתר שם טוב׳, ציין אזהרת החכמים ׳להתרחק בדבור ובמחשבה מג׳ דברים שהם גשמות ורבוי ופירוד׳. אך ר״צ חש בעמדה הסותרת של רע״ח ריקי במשנת חסידים, ולכן הוא מוסיף: 

			ומ״ש בעל משנת חסידים שלא יחוש אם יטעה, אם יהי׳ זה אמת באיזה טעות אחר, אינו אמת בטעות ההגשמה, שחטאו רב כנזכר לעיל. וכל מי שירא לנפשו מהגשמה יתרחק מהסתכלות בעניינים הללו לגמרי. אולם מי שבטוח בעצמו שלא יגשים, שיאמין שכל זה מראה מושגת לצופי המרכבה כמראה יחזקאל, שבידיעת זה כבר יחדל מלהגשים, הנה הותר לו ההסתכלות3121 בספרים ההם, אבל בתנאי שיזהר באזהרת חכמים: במופלא ממך בל תדרוש וכו׳, והיינו שלא יתבונן כלל בהשגת המראות דרך דרישה וחקירה כיון שהדבר מופלא ממנו, רק יוכל לעסוק בהם דרך קריאה וידיעת הכתוב בלבד. 

			אולם לאמיתו של דבר, אין בזה חיוב, כפי שחשב מחבר משנת חסידים, ובוודאי לא מצוה גמורה, כפי שהבין ריקי את הרח״ו. שכן דברי הרח״ו מתייחסים —  

			על התגלות החכמה שאינו אלא על הגלוי לאמתה, שזולת זה אין קרוי גילוי כלל, וכמו שנתבאר למעלה.3122 וכן מצאתי בהסכמת אחד קדוש על ספרי עץ חיים ופרי עץ חיים (מדפוס הא׳ בקארעץ) הרגיש קצת בזה, וכתב כי אין חשש פרסום החכמה, למי שאין הגון לה, בהדפסה, לפי שלפניו יהיו הכל כדברי ספר החתום ולא יתגלה לו כלום, דהינו כי ידיעת הדברים ככתבן אין בהם התגלות כלום. [אולם] ודברי הרח״ו הי׳ כלפי מה שראה בדורו פרסום ההתגלות בלב הרבה חכמי אמת בצפת ת״ו, כהרמ״ק שהעיד האר״י על גדולתו, ודאי זכה להשגה גמורה ע״פ דרכו. וכן הב״י שהי׳ לו מלאך מגיד נסתרות. ועל כולם האריז״ל ותלמידיו. וחשב שכבר עת רצון לפניו לפרסם התגלות זה בלבות בני ישראל (70ב). 

			כלומר, ר״צ מציג, מצד אחד, את חשיבות גילוי האמת האלוהית כפי שהיא, ואשר לכך זוכים יחידי סגולה מועטים. ומצד שני, אם הם מפרסמים הדברים, הרי מביאים לידיעת הכתוב, אך לא לגילוי האמת המוחלטת.3123 אמנם, בשל ריבוי החכמים בצפת שזכו להתגלות אמת זו, סבר רח״ו שהגיעה עת הגילוי לכל. כנגדו, ר׳ צדוק יכול לסבור אחרת מתוך פרספקטיבה היסטורית. 

			והנה, למרות הבקורת של ר״צ נגד הספרים, אין הוא מגיע לידי שלילתם המוחלטת. הוא אמנם נאחז, אם מותר לומר, בטיעון פורמלי, אך בוודאי שיש פה הצבה של סולם עדיפות, ועם זאת רצון שלא לנעול דלת לחלוטין. ובכן, לדעתו, ידיעה דרך ספרים אמנם אין בה כדי לקיים מצות ׳וידעת׳, אך מצות תלמוד־תורה מתקיימת. ר״צ הולך ומסתמך על מקורות שונים, החל בתלמוד, המחייבים לימוד גם בלא הבנה. וזאת משתי סיבות: א) יש לכך ערך עצמי; ב) זהו אמצעי שיקל על הבאות. 

			והידיעה באמת הוא מצות עשה מן התורה דוידעת היום וגו׳ כמו שנתבאר מי שיוכל לזכות לידיעה באמת. אבל הקריאה בספרים אינה בכלל הזה כלל. אבל יראה שלשונן וקריאתן הוא בכלל מצות תלמוד תורה, כמו הלומד בפרשת המרכבה ביחזקאל שהוא ודאי קרוי עוסק בתורה אע״פ שאין מבין אלא פשט הסיפור. ומפטירין במרכבה בשבועות אע״פ שאין אתנו יודע עד מה מסודותי׳, נחשב לקורא ועוסק בדברי הנביאים. ואמרו בפ״ק דע״ז (י״ט.) גם בנגלות התורה ליגרס אינש ואע״ג דלא ידע מה קאמר, והכי נמי בנסתרות כיון שהן דברי תורה ממש אע״פ שהוא אינו מבין הוא עסק בתורה. והאריז״ל הגיד על לשון הזוהר הקדוש שהוא מסוגל לנשמה. ונראה הכונה שיועיל השגרת הלשון לבוא לידי השגה אמיתית. ובהקדמת ספר צל״ח (על מסכת ברכות) מביא בשם חכם אחד כי ידיעת קבלה הכתובה בספר הוא על דרך ידיעת התינוק אותיות הא״ב, שיועיל לו אח״כ כשילמדוהו עי״ז להבין בספרי׳ (70ב-71א). 

			ואם ישאלך לבך, מה עתיד צפוי בלימוד קבלה למי שאינו מבין, תשובתו היא, שכאשר יוסר מסך החומר המבדיל, עולם הרוח האמיתי יתגלה לעין כל ׳בראיית שכלם השגת האמת לאמיתו׳. אך עם כל זאת, אין בידינו להטיל זאת בהווה בתורת חובה או מצוה. כדבריו: 

			וכן ענייני הקבלה הנודעים הם רשומים ורמזים דוגמת אותיות הא״ב, יועילו לנו לעתיד לדעת עי״ז האמת כשיוסר החומר המבדיל, ע״ש. ואפשר שיהי׳ כן שיועיל ידיעות הללו הקודמות קצת, ואע״פ שעל האמת אז לעתיד יתגלה ידיעת היחוד האמיתי, שהוא שורש המכוון בחכמה זו אז לעין כל, וראו כל בשר יחדיו בראיית שכלם השגת האמת לאמיתו כמות שהוא. וכבר אמרנו שאין חילוק בדרך וסגנון המראה, ובלתי ספק תהי׳ אז המראה היותר ברורה, מ״מ אפשר יהי׳ איזה תועלת בידיעות הללו אז לענין סגנון הראי׳. ואולם מן הצד הזה אין לנו להטיל שום חיוב לחובה או למצוה על האדם לעסוק בהם (71א). 

			וכאן ר״צ מעלה עמדה מעניינת, שלאמיתו של דבר הוא אינו מחדשה. לאמור, מעשה בראשית ומעשה מרכבה הם שני שלבים העומדים בפני עצמם. לפיכך, כשם שאפשר שאדם יכיר שלב ראשון ולא שלב שני, כך אפשר שיכיר שלב שני בלא הראשון. וזאת דווקא מפני ׳שנשמתו משורש עליון נורא׳. אולם, אדם בדרגה זו אינו מסוגל להקנות סודות למי ששרוי עדיין בשלב הראשון. הוא ׳לא יוכל להבין הסברת הדברים לענין השגת הנבראים מצד שהם נבראים כי הוא דבוק ביחוד האמיתי׳. לכן, רק ׳מי שהוא יודע במעשה מרכבה ובמעשה בראשית, הוא יוכל להסביר ענייני המרכבה דרך הסברא ללב מבין בדרך השגת מעשה בראשית. אבל מי שאינו משיג במרכבה והם מופלאים ומכוסים ממנו, אם בא לחקור ולדרוש במרכבה הרי דורש במופלא ובמכוסה. וכבר העיד הרמב״ן כנזכר למעלה וכן שאר חכמי האמת, כי אי־אפשר להשיג בדרך הסברא. ורק מי שזכה להיות מצופי המרכבה הוא יוכל להסביר בדרך סברא אם הוא משיג במעשה בראשית ג״כ, אבל לא להתבונן מעצמו בסברא בדברים מופלאים ממנו׳ (71א-ב).  

			בסיכום, מי שהשיג במעשה בראשית ובמעשה מרכבה יכול ללמד אדם שלב ראשון בדרך שכלית. מי שהשיג שלב ראשון אינו רשאי לדרוש במופלא, אף לא בדרך דיסקורסיבית. מי שנשמתו גבוהה והשיג במעשה מרכבה, לא יוכל ללמד את זולתו, הן מפני שלא יוכל לרדת לרמתו, והן מפני שהוא שרוי בדביקות. 

			מכאן שוב בא ר׳ צדוק לביקורת נוקבת נגד ׳חיבורי׳ המסבירים ענייני הקבלה ׳על דרך החקירה מלבם, וכמו אותן שעירבו בה דברים מחכמי הפילוסופיאה, כגון ספר נובלות חכמה שכבר הזהיר ממנו הרמ״ז, כמ״ש בשמו בספר שם הגדולים. וכן לדעתי ראוי להתרחק מספר בית אלקים וספר שער השמים שחיבר ר״א כהן אירורו׳, וזאת מפני ׳שסבר בזה סברות מלבו׳, וכן מפני ׳שהוציא מדברי פילוסופי האומות הקדמונים ורצה לאחדם עם חכמת הקבלה המושגת בנבואה ורוח הקודש׳. והרי כבר נוכחנו לדעת, שר״צ מתווה קו חוצץ בין חכמת הפילוסופיה לבין חכמת הקבלה. הכלל הוא, אפוא —  

			שלא לעיין בספר שלא [=אם לא] ידע שמחברו הי׳ צופה ברוח הקודש בעצמו בידיעת ענייני הסודות ההם לאמיתן או שקיבל איש מפי איש ממי שצפה במרכבה. כי זולת זה אי־אפשר לעמוד על דברים המופלאים ומכוסים ומושגים רק ברוה״ק להסבירם בשכל. אמנם בחבורים המסבירים עניינים ההם לאוזן שומעת על דרך האמת המושג להם מעצמם, בדרך הצפיי׳ או מקבלתם מפי יודעי האמת, מאחר שהדבר מוסבר ומובן יפה למתבונן בהם הרי זה בכלל מה שהורשית התבונן, שהיא ציווי להתבונן בה. 

			משמע, אדם שצועד בעקבות המקובלים האמיתיים, דהיינו, מי שצפה ברוח הקודש במרכבה, מתרחק מהגשמה ומפילוסופיה, אפשר לו להתבונן בחינה אינטלקטואלית בספרים המגלים סודות, או שקיבל מהם מפה לפה, וזו אף מצוה. ׳ומי שמשכיל ע״פ דרכם ג״כ בסתרים הכתובים בספרים לבעלי הסוד בדרך ההתבוננות המושגת לשכל הרי זה מצווה להתבונן בהם׳ (71ב-72א). 

			לפי דרך זו, אפשר להגן על המקובלים בכלל. 

			וכפי הנראה רוב או כל חכמי האמת שבאו אחר הרמב״ן, שהפליגו בשבחה ובחובת העסק בה והכונות על־פיה, אותן שלא ידעו אמיתותה מ״מ השיגו שמץ מנה בדרך ההבנה ללב בקבלתם רב מפי רב מהיודעים האמיתים, ועפ״י אותו הדרך המובן להם התבוננו בה בינה ובכונותי׳, ועל הדרך הזה הוא מצוה וחובה, וכמו שנתבאר שזה בכלל מעשה בראשית (72א). 

			כלומר, מקובלים רבים לא זכו להיות ממש מצופי המרכבה, אך קיבלו שמץ ממנה בהבנתם מפי ׳יודעים אמתיים׳. הרי הם במעלת המתבונן במעשה בראשית, וזו כשלעצמה מצוה וחובה. הבחנה זו בין שני סוגי מקובלים היא חשובה למדי וראויה לציון. 

			השאלה היא, באיזו מידה מותר לפרסם הדברים? בנקודה זו הוא עורך אבחנה בין שתי תקופות, אבחנה שהיא בעצם למראית עין בלבד. וכה דבריו: 

			חכמים הראשונים היו זהירים מאוד בגילוי זה, ופרסומו ג״כ, לפי שאמרו אין דורשין במעשה בראשית בשנים ג״כ. ולפיכך אע״פ שלא חשו לפרסם סתרי התורה שהם בעצמם הניחוהו בכתב, מפני שאין בזה פרסום וגילוי כלל, כמו שנתבאר למעלה. מ״מ לענין גילוי הדברים על דרך המובן, שכבר יש בהם התגלות לכל קורא בספר, לא רצו לפרסמם. ובדורות האחרונים התירו לעצמם לכתוב גם זה, ואע״פ שהכותב בספר כאלו דורש לאלפים מבני אדם, וכן היו דורשים ברבים ג״כ מהסברת העניינים (72א). 

			לאמור, בראשונה זהירים היו בגילוי הדברים ופירסומם עד כדי כך שכל קורא יוכל להגות בהם. אם העלו דברים על הכתב — היה זה רק באופן שתִמָנע הבנתם מכל בר בי רב. ואילו באחרונה לא נמנעו מהדפסת הדברים ולא מדרישה בהם ברבים. אך ר״צ אינו רואה בכך חריגה מהמותר. לדעתו, האיסור לדרוש ברבים, כפי שנקבע במשנה בראש פרק ב דחגיגה, חל ׳רק על ענין השאלה והדרישה דרך משא ומתן כדרך דרושם אז, שהמשא ומתן אסור בזה לשנים שלא יבואו לשאול מה למעלה כו׳. אבל שלא על דרך משא ומתן, כאלו הכותבים בספרים או רב הדורש לפני המון תלמידיו וכולם שומעים ושותקים, אינו בכלל איסור זה׳. כלומר, נאסר הפלפול והדיון בפרטי הנושא, כדרך שמקובל בלימוד התלמוד, אך לא עצם הדרשה. ר״צ חסר־פשרות בנושא זה, וקובע כי ׳מה שקצת בני אדם נהגו היתר לעצמם לשאול ולדרוש בחבורה במשא ומתן בעניינים הללו של הסברת סתרי התורה ללב מבין, יראה שאין להם על מה שיסמוכו׳. ואין לתלות היתר בשינוי הזמנים. ׳שינוי הזמן הוא רק לענין פרסום הדברים מן השמים, שהופיע רוחו ית׳ על הרבה בני אדם ונתן בלבם לדרוש ולכתוב בספר התבוננות העניינים שיה׳ מובנים לכל חכם ומבין. אבל לא שישתנה דבר בענין האיסור והמותר כלל׳ (72א-ב). לאמיתו של דבר, יישוב זה נראה לנו דחוק. קשה לומר שבדורות האחרונים, ובעיקר כשהותר ׳פרסום הדברים מן השמים׳, דרשו וכתבו רק ל״חכם ומבין״ ולא עסקו בכך ברבים ובדרך משא ומתן. ר׳ צדוק נקלע כאן למבוך כלשהו בין הרצוי (בעיניו) לבין המצוי. 

			ד 

			לבסוף, טרם נכתבה מונוגרפיה על יחסה של החסידות לעולמה של הקבלה. דברינו לעיל, כמובן, אינם אלא תרומה צנועה בכיוון זה. מכל מקום נוסיף ונציין, מצד אחד, את דמותו של רבי משולם פייבוש מזבארז, שמודע היה היטב לתורת הסוד, אך דרש מן הלומד שיהא בעל תכונות מסוימות. מצד שני, אנו מוצאים את רבי צבי הירש מזידיטשוב, שאף ראה בחיוב את העיון בקבלה. כדבריו: ׳אמנם שמע בקולי איעצך ויהי׳ אלוהים עמך. אל תמנע בשביל הפחד לנגוס בעסק החכמה, כי מה נפש חיותך אשר אתה בעולם, אם ח״ו אין בך חכמה ומדע אין חייך חיים׳!3124 אמנם גם הוא הטיל מגבלות והציב דרישות, כמו שעשה רח״ו, אותו הוא מצטט, אך עקרונית יש פה גישה חיובית, ואף יוזמה ללמוד קבלה. כמותם אפשר למצוא צדיקים אחרים שלנו בעומקה של הקבלה, הגו וכתבו, כמו רבי צבי אלימלך מדינוב, הצדיקים לבית קאמרנא ואחרים. שמא על רקע רחב זה, מתוך פרספקטיבה של זמן, מבקש רבי צדוק לשקול את הרצוי. מצד אחד, הוא עצמו בקי בתורת הקבלה. ומצד שני, הוא ממיין את ספרי הקבלה גופם, וממילא נבין, ואף נאמר על־ידו מפורשות, שאין דעתו נוחה לחלוטין מהפצת הידע.3125 עם זאת, הוא בוודאי יראה בחיוב נסיון כן מצד מי שמכשיר עצמו להתבונן כראוי. 

					3086	לא לשווא השתמש שם הכתוב בפועל ׳ראה׳. ׳אמונת ישראל בשעת מתן תורה מכונה בכל מקום בכתוב בלשון ראיה ... שהי׳ רואים אמיתותו בעין השכל כראיית הנביאים׳ (57א). אך היה זה הישג חד־פעמי. לדעת ר״צ, הפסוק המעיד ׳אתה הראת לדעת כי ה׳ הוא האלקים אין עוד מלבדו׳ מתיחס לאותו דור שעמד מול הר סיני בהתגלות הגדולה, וראה את הדברים בגילוי נבואי. אולם אין זו מצוה שנמסרה לדורות. (58א). למעשה, ר״צ מערער כאן במידה מסוימת את מעמדה הנצחי של התורה, אלא אם כן נסביר את כוונתו, שלפנינו סיפור דברים בלבד ולא מצוה. כדאי להעיר, שר״צ אינו מעמיק ומפרט בנושא ההתגלות בהר סיני, שהרי במבט ראשון עולה כי ר״צ מעלה מאוד את רמת העם בראייה זו, ומתעלם מן הפסוקים המצמצמים מעלה זו, בנוסח כמו: ׳ואת קולו שמעת מתוך האש׳, כפי שאמנם עמד על הבחנה זו הרמב״ן, בפירושו לדברים לד י. אגב, לענין הנידון כאן, על יחסי ראייה־שמיעה, התגלות־שכל, שנידון גם אצל ריה״ל, השווה סילמן, בין, עמ׳ 209-208. ת׳ דרייפוס אף העמיד על מגמה דומה אצל פסקל. ראה מאמרו בדעת, 1, תשל״ח, עמ׳ 55.

				

				
					3087	הסבר זה, שמקורו בשל״ה, מקובל אצל הוגי החסידות. כך, למשל, אצל ר׳ משולם פייבוש מזבארז (וראה מה שכתבה ש״ץ, החסידות, עמ׳ 28) וגם אצל רש״ז. ראה, למשל, שער היחוד והאמונה, פרק ו, עמ׳ 160, ועוד.

				

				
					3088	מעין תפיסתו של הרמב״ם, שה׳ יודע הכל מתוך ידיעתו את עצמו וכו׳.

				

				
					3089	ראה גם רסיסי לילה, לו ע״ד; דובר צדק, סימן ג; ועוד.

				

				
					3090	ראה לעיל, פרק ראשון, ערך ׳אין מלך בלא עם׳. על העניין בכללו ראה גם רש״ז, שער היחוד והאמונה, פרק ז.

				

				
					3091	השווה רסיסי לילה, סי׳ מח, נב ע״ג-ע״ד: ׳כידוע דזה תכלית כונת הבריאה שיכירו כח מלכותו גם המקומות הנראים מרוחקים ביותר ... כי זהו תכלית כל מיני הקילוסים שיהיו נבראים המכירים בורא כי אין מלך בלא עם ... ומצד הזה יצא אדם תכלית הבריאה שבו קבוע חשק זה [השווה רעיון הנקודה, לעיל, הערה 3] ג״כ כידוע שזה שורש הבדלת האדם מן הבהמה׳.

				

				
					3092	לעומת זה, הוא יוצא לחלוק על דברי ׳המתפלספים הקדמונים׳, שמעשה מרכבה פירושו חקירות במטפיסיקה, כי אם כן הרי אלה נגלו גם לקטני אומות העולם. (ראה גם להלן, סמוך להפניה מס׳ 27). טיעון זה מזכיר, למשל, את בקורתו של הרמב״ן, דרשת תורת ה׳ תמימה, כתבי הרמב״ן, מהד׳ שעוועל, ח״א, עמ׳ קנה, קנח. אגב, באומרו ׳המתפלספים הקדמונים׳ התכוון בוודאי לרמב״ם. ועל כך שאינו מזכיר אותו בשמו, השווה חלמיש, אשכנזי, עמ׳ 22-21.

				

				
					3093	ראה על כך אצל גריס, הנהגות, עמ׳ 163-161, והמקורות שנזכרו שם.

				

				
					3094	רעיון זה של הטעמה לזולת, מזכיר לנו את דברי רמ״מ מפרמישלאן (ואולי בשל כך ר״צ כתב: ׳כמו ששמעתי׳): ׳שנסתר נקרא דבר שאין אדם יכול להבינו לחבירו כמו הטעם של המאכל אי־אפשר לספר אדם שלא טעם זה מעולם, ואי־אפשר לפרש לו בדיבור איך ומה, ונקרא זה דבר סתר׳ וכו׳. וראה גם חלמיש, מבוא, עמ׳ 15, והע׳ 8 בעמ׳ 247; אידל, קבלה, עמ׳ 76-75, 316 הע׳ G Scholem, Major Trends in Jewish Mysticism, NY 1941; 160, עמ׳ 4.

				

				
					3095	לקוטי מאמרים, נז ע״ב. מעין זה בפרי צדיק, קונטרס קדושת שבת, מאמר א (ב ע״ד-ג ע״א): ׳וידוע דעיקר הסודות שבד״ת היינו מה שא״א שיבואו לידי התגלות כלל, רק כל חד לפום מה דמשער בלבי׳, וכידוע דזה פי׳ סוד ה׳ ליראיו, שהתגלות הש״י אצל כל אחד הוא סוד שא״א לגלותו לזולתו כלל׳. הריבוי היחסי של המקומות בכתביו בהם חזר המחבר על רעיון זה, מצביע על חשיבותו בעיניו.

				

				
					3096	כדרך שהסבירו את הדבקות חכמים שונים, כמו: הרמב״ם, הרמב״ן, רבי חיים מוואלוז׳ין, צדיקי החסידות ועוד.

				

				
					3097	אמנם ראה דבריה של ש״ץ, החסידות, עמ׳ 166: ׳המושג [דבקות] לבש [בחסידות] ערך אמוציונאלי יותר׳.

				

				
					3098	אולי טמונה כאן, ואפילו שלא במודע, הנחת־יסוד, שהיא עקרון חשוב בחסידות, שכל אדם ודרכו שלו אל הבורא. וכך כותב ר״צ במקום אחר: ׳ומזה בא השגת יצחק אע״ה [=אבינו עליו השלום], שבא אחר אברהם אע״ה שהי׳ ראש המשיגים שיש בורא עולם, והוא לא נסתפק בהשגת אביו רק רצה להשיג עוד ... ודבר זה חידש יצחק אע״ה, שיש השגות שונות ודרכים שונים להגיע לאמיתותו ית׳, כי לולא זה הי׳ די בנברא אחד ובבריאת יום א׳ לבד. ומאחר שהש״י הבדיל ויצר נבראים שונים, ע״כ [=על כרחך] דיש השגות שונות ונבדלות לקילוסו ית׳. וכל א׳ אמת לעצמה ובמקומה׳. (רסיסי לילה, שם, נא ע״א-ע״ב). וראה גם חלמיש, מבוא, עמ׳ 46, עמ׳ 255 הערה 78, עמ׳ 200.

				

				
					3099	ובלשונו של רמ״פ מזבארז: ׳משל ולבוש׳. השווה: ׳בלימוד הקבלה שצריך תנאים רבים שא״א לקיים אפי׳ מקצת מאחת מהנה, ובלעדי התנאים אפי׳ מי שלומד אינו יודע כלל רק המשלים והלבושים הנאמרים בספרי הקבלה. וה[קבלה ה]פנימיית א״א להשיג כלל, ומה תועלת מהלבושים שהם כמו ח[י]דה ומשל, ובלי דעת הנמשל מה יועיל ומה תועלת יושג׳ (יושר דברי אמת, לט ע״ג). (כאן ולהלן אני מזכיר את רמ״פ בשל הקירבה שאני רואה בין שני אישים אלה).

				

				
					3100	כנראה מסתמך על מאמרים כמו זה שבספר אור החמה. לשונו הובאה ב־Major Trends, etc., הע׳ 13 בעמ׳ 408.

				

				
					3101	השווה שלום, שבתי צבי, א, עמ׳ 54-53.

				

				
					3102	ר׳ צדוק אינו מפרט כאן את טיבם. אם כי הוא מציין שיהא ״חכם ומבין מדעתו״, ולעיל היכרנו את חובת הדבקות באמצעות התפשטות הגשמיות וכו׳.

				

				
					3103	דף 62א-ב. דיון רחב ומענין מוקדש לתיאור חטאו של אלישע ׳אחר׳. ראה בעיקר 63א-ב.

				

				
					3104	לקוטי מאמרים, נז ע״א-ע״ב. ואף בקונטרס דנן יציין כי: ׳ובאמת אין ענין חכמת הקבלה מזה כלל, ולא יעלה על הדעת שישיגו חכמי או״ה בחכמתם מה שהשיגו נביאים ובעלי רוח הקודש מחכמי ישראל בהשגתם׳. (64א).

				

				
					3105	וראה רמב״ן, בראש פירושו לתורה, וכן בדרשה על קהלת, כתבי הרמב״ן, מהד׳ שעוועל, עמ׳ קצ. ראה גם M. Idel, We have no Kabbalistic Tradition on This, Rabbi Moses Nahmanides, Isadore Twersky, Ed. Cambridge 1983, p.58. ראה גם בהמשך שם, וכן גוטליב, מחקרים, עמ׳ 89.

				

				
					3106	על משמעות זיכוך הלב אפשר להבין מדבריו הבאים: ׳דבר זה רמוז בזוהר כמה פעמים ומפורש ג״כ בשם האריז״ל, כי זהו תכלית חכמת התורה למי שנזדככו אברי גופו ומחשבות לבו ומוחו. וכל אדם חייב להשתדל להגיע למדריגה זו׳. משמע, זיכוך הלב פירושו טהרת הגוף והנפש, התמסרות לערכי הרוח. ועוד למדנו, כי עקרונית אין זה בגדר הנמנעות גם לאדם הפשוט. שוב, בהשוואה לרמ״פ מזבארז, הרי זה האחרון מקפיד הרבה יותר. השווה: ׳ובענין קבלה ללמוד כתבי האר״י ז״ל, ידעתי כי אתה בעצמך לא תרצה ללמוד בלעדי איזה גדול ממך, ולא תמצא זה ... אבל לפני כל לימוד תיישב את עצמך שלא יהיה מצות אנשים מלומדה רק למען השי״ת, ולא כל העתים שוות. פעמים שתוכל ללמוד בחשק גדול למען השי״ת אם תזכה להתפלל במחשבה זכה ולפעמים במחשבה קטנה, אבל הכל במחשבה למען השי״ת ... והעיון בזה יהיה בעת שדעתך ולבך פנויים מהבלי העולם כמו אחר חצות לילה או ביום בהתבודדתך בבה״מ [=בבית־המדרש] הקודש (!) עם חברים המקשיבים לקול דברי יראת השי״ת׳. (יושר דברי אמת, כה ע״ד-כו ע״א). אך האמת היא, שגם ר״צ אינו מקל ראש באפשרות ההשגה.

				

				
					3107	נראה לי מן הענין להשוות דירוג ׳בחקירת ההשגה׳, שהעלה רבי יוסף ג׳יקטילא כשש־מאות שנה לפני כן, ואף הוא בלא תוספת דברי הסבר. הדברים פורסמו ע״י אסי פרבר־גינת (מחקרי ירושלים במחשבת ישראל, תשמ״א, עמ׳ 176-175) מתוך הקדמתו לגנת אגוז. וכה דבריו: ׳ובאמת כי בחקירת ההשגה יש מדרגה וסוגה. והמונים המונים בעמק החרוץ. אלו משיגים ואומרים מה ארוץ. ואלו משיגים נחשת קלל והעומד מרובה על הפרוץ. ואלו משיגים כסף וירקרק חרוץ. יש משיג נחשת קלל כעין הלהב. ויש לכסף מוצא ומקור לזהב ... כן יש נכנסין בשלום ויוצאין בשלום. ויש מי שנאמר להם אל תקרב הלום. ויש מי שנאמר להם מי הביאך הלום׳.

				

				
					3108	וכוונתו ללקוטי רב האי גאון, ורשא תקנ״ח.

				

				
					3109	מענין שעם כל חוש הביקורת שלו, דברי האר״י מתקבלים אצלו ללא כל ערעור. אך ראה להלן, הע׳ 40.

				

				
					3110	הסבר מעניין לטיב הפסבדואפיגרפיה.

				

				
					3111	הוא ר׳ משה בוטריל.

				

				
					3112	אגב, במקום אחר הוא כותב על הר״א מגרמייזא, ש׳דבריו מקובלים אצל חכמי צרפת׳. (דף 55ב). 

				

				
					3113	עיין הערה 33. יושם לב, שגם כאן ר״צ מפעיל אותו עקרון, אך בעוד שלגבי בעל מעין החכמה הוא כותב ׳שהשיג ברוח קדשו דרך המראה שנתגלית למשה רבינו ע״ה בנבואתו׳, הרי כאן נכתב: ׳השיגו ברוח קדשם דברים שנתגלו לאדה״ר ולנח׳, ואין מוזכרים המראה והנבואה.

				

				
					3114	והוא בפרק יב, לעמבערג תרפ״ט, עמ׳ 64. והשווה לנוסח אצל דן, תורת, עמ׳ 15.

				

				
					3115	ראה המקורות שהובאו אצל שלום, תש״ח, עמ׳ 96-95; שלום, פרקי, עמ׳ 25-23. וכן ראה אבן גבאי, עבודת הקודש, ח״ב פי״ג, ועוד.

				

				
					3116	מעניין ששערי אורה, ששימש במשך שנים רבות כספר לימוד למתחילים, כפי שמעידים מקורות רבים (ראה, למשל, ש׳ אסף, מקורות לתולדות החינוך בישראל, ע״פ המפתח. יצוין כי גם רמ״פ מזבארז נהג כך. ראה יושר דברי אמת, כה ע״ד), לא זכה כאן לתשומת־לב מיוחדת.

				

				
					3117	אם נראה פה רישום בסדר כרונולוגי, הרי משתמע שאין ר״צ מיחס את הפירוש לראב״ד בעל ההשגות. וזאת בניגוד לדעת האר״י. ראה לעיל הע׳ 32.

				

				
					3118	השווה לקמן ליד הפניה 43.

				

				
					3119	אגב, ר׳ צדוק יוצא חוצץ נגד המתפללים בכוונות המקובלים. ׳וכל כונותיהם בתפלה ובמצות לכוין ככתוב בספרים, לא זו [בלבד] שאינו חיוב אלא שאין בו תועלת כלל, ואפשר שיהי׳ הפסדו מרובה משכרו אם אולי יכשל קצת בענף מענפי ההגשמה. וכל מי שאין דעתו רחבה שלא לטעות ע״י עיונו בחכמה ההיא בלשונות הכתובים בספרים בהגשמת העניינים, יתרחק מהסתכלות בספרים כאלה לגמרי׳! (69א-ב. וראה לקמן, הע׳ 44). בקורת חריפה מאוד הושמעה גם ע״י רמ״פ מזבארז, יושר דברי אמת, לט ע״ג: ׳יאמין לי מכ״ת [=מעלת כבוד תורתו] באמת שכל הדברים הנאמרים בספרי הקבלה וכל הכונות והיחודים שנאמרו בדבריהם, הם כתבו לאדם שכמוהם. והיינו, שכל אחד מהמקובלים הי׳ להם התפשטות הגשמיות ... והי׳ להם רוח הקודש והיו צופים במרכבה ובמושכלות, והיו מיחדים ומקשרים עולם בעולם ומאור במאור ... במחשבתם הברורה והזכה. וכל ימיהם לא הי׳ להם שום מחשבה זרה רק אהבת הבורא ויראתו ... והם היו בוערים בלבם רשפי אש שלהבת י״ה, שהם יראה ואהבה. לאנשים כאלה ראוי ליחד ולכוון יחודים. ונמוד את עצמינו אם נוכל להיות אפי׳ רגע א׳ בכל השנה על מדריגה זו שהם היו בכל ימיהם, אפי׳ בעשייתם דברים גשמיים׳.

				

				
					3120	ראה לעיל הע׳ 41.

				

				
					3121	ר״צ משתמש כאן (וכן גם לעיל, בסוף הציטוט שבהערה 42, מתוך דף 69א-ב) במילה, כנראה על־פי האידיש, שהיא מצביעה על לימוד שלא בדרך העיון המעמיק.

				

				
					3122	כוונתו לענין משמעות המילה סוד. ראה לעיל.

				

				
					3123	אגב, חושבני שהראשון במקובלים שהשתמש בביטוי ׳אמת מוחלטת׳ היה רבי דוד בן יהודה החסיד. ראה מראות הצובאות, עמ׳ קנו.

				

				
					3124	הקדמה ודרך לעץ החיים (=סור מרע ועשה טוב), למברג תקצ״ב, ב ע״א.

				

				
					3125	בקורת חריפה על דרך מסירת סודות נשמעת גם מפי המהרש״א בפולין, כמאתיים שנה לפני ר״צ, בחידושי אגדות, קידושין עא ע״א: ׳מכאן מודעא רבה והמחאה מוחזקת לאותן דרשנים ברבים בדורותינו בסוד השם ובפירושו בכמה צירופים ויותר מהמה. אם הם דברים שאינן נמסרים להם מפי חכם או שהתלמיד אינו הגון להבין הדברים על עיקרן ושרשן, הרי הם דברים בדויים מלבם, ה״ז [=הרי זה] בכלל מגלה פנים בתורה שלא כהלכה וכעושה התורה פלסתר. וכל מי שבידו למחות ראוי למחות בהם, וגם אני אם אישר חילי אבטליניה׳.

				

			

		

	
		
			פרק עשרים ותשעה 

			שלחן ערוך הרב 
— בין קבלה להלכה 

			א 

			׳איש אשכולות׳ — כך כינו את רש״ז בחייו, הן בהסכמות הרבנים להדפסה שנייה של התניא, בזאלקווא תקנ״ט (אם כי כנראה כבר היה מוכן בקיץ תקנ״ח), הן בשער הקונטרס תלמוד תורה, שנדפס בלבוב תקנ״ט. 

			בלא ספק היה רש״ז איש אשכולות וחדשן גדול בתחומי פעילותו העיקריים: הלכה והגות,3126 ולא פחות מהם — בתחום הנגינה, הקובע ברכה לעצמו. וכמיטב המסורת הרבנית והקבלית פעל בעזרת סמנים חיצוניים ליצור את הרושם של היותו ממשיך ישיר של מסורת קודמיו. כך נהג כאשר קרא לבנו בשם מורו ורבו, המנהיג החסידי הדגול ר׳ דב בער ממעזריטש; ואת ספרו כינה לקוטי אמרים כשם ספרו של רבו; וכן נהג בתחום ההלכי כאשר קרא את ספרו בשם הקודקס הקודם ובר־הסמכא, שלחן ערוך. בוודאי שאפשר להסביר זאת גם בשימוש במדרש התנאי על הפסוק ׳ואלה המשפטים אשר תשים לפניהם׳, והוסיפו חכמי המדרש שמשה רבנו נדרש לשים את המשפטים כשלחן הערוך לפניהם.3127 בכל זאת, גדולי הקודיפיקטורים הקדמונים, הרמב״ם ור׳ יעקב בעל הטורים, לא השתמשו בדרוש זה בבואם לתת שם לחיבוריהם. ומעניין שאחרי רש״ז, ר׳ יצחק אייזיק מקומרנא, אף הוא איש הלכה מובהק ומקובל, כינה את חיבורו בשם שלחן הטהור, והוא ספוג אווירה קבלית.  

			חיבורו הבולט של רש״ז בתחום ההלכה הוא השו״ע, ועל מעמדו בעיני חכמי הלכה יעיד איזכורו אצל הפוסק־המקובל מבגדד, הבן איש חי; ואחריו מחבר כף החיים המצטטים משו״ע ר׳ זלמן; וכמותם ר׳ אברהם אלנדאף התימני מהדיר התכלאל של המהרי״ץ בירושלים תרנ״ד; הרב עובדיה יוסף, ועוד, ובמיוחד איזכורו במשנה ברורה בערך אלף פעמים.3128 ואכן, לא מעט עסקו בפן ההלכתי של השו״ע, ומבחינות שונות.3129 דומה שהדעת ניתנה במידה פחותה לפן הקבלי שבו.3130  

			ברם, העניין הקבלי נכרך בשאלה אחרת: היחס בין השו״ע והסידור המאוחר לו, שבו בולט הפן הקבלי. אכן, שאלה זו הדריכה את מנוחת התלמידים, ועדות לכך נמצא בכך שר׳ אברהם דוד לאוואוט פותח את ספרו החשוב, שער הכולל, בהבאת שתי עמדות: האחת של ר׳ נחמיה מדובראוונא, חתנו של ר׳ חיים בנו של רש״ז, שטען בשו״ת דברי נחמיה שהסידור נכתב אחרי השו״ע, וזה מלמד שרש״ז חזר בו. בעצם זו עמדה עקרונית בספרות ההלכה, שגם קיבלה במובן רחב את המינוח הידוע: ׳הלכתא כבתראי׳. הנחה זו פשוטה גם לגבי ר׳ אברהם חיים נאה, אשר בראשית הקדמתו לפסקי הסידור שלו, הודיע: ׳הלכה למעשה תפסינן לעיקר כפסקי הסדור שהם משנה אחרונה׳ וכך גם צוין בשם האדמו״ר האחרון, ר׳ מנחם מנדל: ׳ויש לנהוג כהסידור מפני שהסידור חובר באחרונה׳.3131 הצד המעשי נפתר אפוא בקלות.  

			אך ר׳ אברהם דוד לאוואוט מביא שם עמדה שנייה, בדמות שמועה מפי ׳החסיד המפורסם ר׳ הלל פאריטשער זי״ע, אשר פעם אחד שאלו את אדמו״ר הזקן איך יש לנהוג בדבר שהמקובלים חולקים עם הפוסקים, והשיב אדמו״ר מסתמא יש לנהוג כהמקובלים. ושאלו אותו, הלא הוא בעצמו בשו״ע שלו כתב שיש לילך אחר הפוסקים. והשיב, כן כותבים הפוסקים, אבל המקובלים כותבים לילך אחר המקובלים נגד הפוסקים׳.3132 שמועה זו, שנמסרת מפי דמות ידועה בעולם החב״די, ומעורב בה רש״ז עצמו, עם שנאמרה בדרך החידוד היא מצפינה בקרבה את מלוא חריפותה של הבעיה. תשובה זו מתעלמת מן העקרון הכללי שהזכרנו, הלכה כבתראי, ומעלה דיכוטומיה ברורה בין שני עולמות לגיטימיים. לא עוד חתך היסטורי־אנכי, שהכל ברור בו, אלא חתך אופקי. אפשר שמצב זה אינו מכביד, שכן פלוני שרוי בעולם זה, ואלמוני — בעולם זה. אולם מה יעשה אדם שבשתי רגליו ניצב הוא על אותה פיסת קרקע? ובכן, טענה רווחת היא שרש״ז בנה את ספרו ההלכתי על דעת הפוסקים, ואילו בסידור נכתבו הוראות קבליות.3133 ובכך משתמעת מאליה התשובה האמורה (בשם ר׳ הלל מפאריטש). וכל כך היות שרש״ז כתב בעיקר לשומעי לקחו, הרי הסידור שנועד לאנ״ש3134 שיישמעו להנחיותיו — שם הוא יכול להתהלך כמקובל, ולא כן בשלחן ערוך שמופנה אל ציבור רחב ומגוון יותר. אי־אפשר לדחות לחלוטין טענה זו.3135 ולמשל, כאשר הוא מציין בשו״ע כוונות לפני מצוות — הרי זה רק בציצית ותפילין, אך באמת אין הן אלא העתקה מדברי ר״י קארו בשו״ע שלו. ולעומתו, את הכוונות או התפילות לפני התעטפות בציצית והנחת תפילין הרשומות בשערי ציון הקבלי, לא הזכיר.3136 מכל מקום, בניסוח הנוכחי של תשובת רש״ז, שיש להניח שהיא אותנטית, עולה בבירור גישה עקרונית שאין לחייב את הכל בציות להלכות הקבלה. ברם, דברים אלה יפים במישור העקרוני הכוללני, אך כאשר מעיינים בשו״ע לכל מלוא אורכו עולה תמונה מורכבת הרבה יותר בפרטים. מורכבות זו3137 אינה יכולה להעלים את המקום שתפסו ענייני קבלה וסוד בשו״ע הרב, הרבה יותר מספרי פסיקה אחרים שעד זמנו. הבעיה היא לזהות את הזהירות שננקטה, כנראה, בידי רש״ז במידת הטלת החיוב שלהם בהשוואה ליתר ההלכות. בבחינה סגנונית גרידא נגלו לעינינו רמות שונות של חיוב, ומבחינה הלכתית לא יכולנו להיעזר ב׳קונטרס אחרון׳ שלו. הסבר למדרג אין בפינו פרט להשערות במקומות מסוימים. 

			כהשערה כוללת אני מניח שאמנם בני רש״ז כותבים בהקדמתם כי התעורר ׳לחבר חיבור הש״ע הלכות בטעמיהן ונימוקן ... לסדר כל פסקי דינים ... בלשון צח ... כדי שיהיה כל אדם קורא כדרכו ההלכה הקבועה בטעמי׳ תהיה בפיו שגורה ... שימצאו כאו״א לרוות צמאונם לידע הלכה ברורה בטעמיה שזהו תכלית מצות ידיעת התורה׳.3138 אך יש להוסיף על כך כי רש״ז נתכוון גם להעמיד את השו״ע כאוצר שכולל בקרבו את כל עולמה של תורה. והרי דבריו בהל׳ תלמוד תורה פרק ב סעיף ב מרחיבים את מעגל הלימוד וכוללים במשמעותו גם אגדה וקבלה,3139 ולאור זאת הוא ביקש להטעים גם מאלה ולשבצן הלכה למעשה בשו״ע. השאלה היא, כמובן, קביעת גבולות התכנים. וכאן, כפורץ דרך הוא נאלץ לתמוך יתדותיו במקורות אוטוריטטיביים שקדמו לו, ובמקרה זה מגן אברהם, וגם לנהוג בתבונה מעשית, שכן ידוע לו היטב שאין כל הציבור מוכן לקבל את עוּלה של הקבלה. ובאמת, ההתחקות על לשונותיו בשו״ע, הנעשית להלן, מצביעה על העדר תפיסה חד־משמעית וקוהרנטית.3140 ואולי לא ירדנו לסוף דעתו. נוסף לכך, יש להתחשב ברקע התרבותי של התקופה, ועל כך עוד נאמר דברים בסוף המאמר. 

			ב 

			חומר עיוני ושאלות מעשיות שנצטברו במרוצת מאתיים השנים שחלפו מאז הקודקס האחרון של ר׳ יוסף קארו העלו את הצורך בכתיבת קודקס מרכז ומתמצת חדש. זאת ועוד, שני פרטים חשובים ביותר נשתנו מאז מפעלו של קארו, שלכאורה שו״ע הרב זהה עמו במהותו וביעדו. ראשית, הופעה בדפוס של ספרות רחבה, הכוללת חומר הלכי קדום ומאוחר, וזמינותה לפוסק המודרני, שאמנם מחייבת את הפוסק להיות אוצר בלום של ידע.3141 שנית, האתגר שהעלתה הקבלה בהופעת הליכותיה במסגרת הספרות הרבנית עצמה, כמקובלת או כנדחית, אף הוא חייב את הפוסק לנקוט עמדה ובצורה מתוחכמת. אם מותר לומר, הוא חייב אפוא להיות ׳תלמיד חכם ומתוחכם׳. לא רק ספרי השו״ת, אלא בעיקר ספרי הפרשנות לשו״ע נשאו ונתנו בלגיטימציה של נושאים שונים ששורשם בקבלה — אם בדרך עקרונית ואם בדרך פרטיקולרית. משמע, כאשר במחצית השנייה של המאה השמונה־עשרה בא אדם להעלות קובץ הלכות מרוכז ומעודכן הוא חייב להיות בר־הכי, להכיר ספרות הלכתית והליכות קבליות במלוא כובד משקלן. ומאחר ששלחן ערוך הוא חיבור מחייב הרבה יותר מאשר ספר פרשני על שו״ע או נושא כלים שלו, ואפילו יהא זה בשיעור קומתו של ר׳ אברהם גומבינר, בעל מגן אברהם, הרי ניצבת בפני הפוסק החדש השאלה הגדולה — מה הוא רוצה להנחיל או לחייב את האדם הפשוט שיפתח את השלחן ערוך שלו? ולגבי רש״ז, ברור שהקבלה נוכחת אינטגרלית בעולמו ההלכי. בוודאי כך הוא ביחס לקונטרס הלכות תלמוד תורה, שקלאוו תקנ״ד, פרק א סעיף ד, המעלה בשם ״חכמי האמת״ את הדרישה הלוריאנית שאדם ילמד תורה בכל דרכי הפרד״ס, ואם לא השלים — מתגלגל. אך גם בשו״ע נמצא, למשל, כי בעוד בנוסח השו״ע של קארו מובאים דברי רקנטי ש׳כשמסתכל בציצית יסתכל בב׳ ציצית שלפניו׳, הרי במג״א נוסף הסבר שרש״ז מעתיק אותו: ׳שיש בהם עשרה קשרים רמז לעשר ספירות׳. השאלה היא, כמובן, עד כמה ההסבר הקבלי מחייב קבלה למעשה. 

			והנה מקרה בולט שבו תפיסה קבלית יצרה הלכה מעשית חשובה ביותר. באחת מדרשותיו3142 מסביר רש״ז את הסיבה לחגיגת שני ימים טובים של גלויות לעומת יום־טוב אחד בארץ כי ההארה בחו״ל, שהיא דרך לבושים, נזקקת כביכול לשני ימים, בעוד שבארץ ההארה היא ישירה. ולכך יש השלכה מעשית מאוד. רש״ז פסק בשו״ע: ״ולכן גם בני א״י הבאים לח״ל חייבים [ביום־טוב שני] בקדושת היום אף שדעתם לחזור״.3143 דעת בני אדם בטלה אפוא אצל סדרי האצילות המטפיזיים כפי שהמקובלים מורים. 

			אין שום חידוש בדבריי אם אומר שרש״ז הלך בדרך שנכבשה לפניו בידי ר״י קארו, וכמובן בצירוף המפה של הרמ״א, והרחבת הדברים בחיבור מגן אברהם. ודוק, ר׳ יוסף קארו נתן דריסת רגל חשובה לקבלה בתוך החיבור ההלכי שלו,3144 והמגן אברהם נכנס כמעט בעגלות וקרוניות בכך שנתן לגיטימציה לחיבורים קבליים, כמו החייט או תולעת יעקב, ובעיקר לכתבים ולכונות, דהיינו לספרי קבלת האר״י שכנראה היו בידיו בכתבי־יד, שמקצתם חדרו והלכו לספרות הרבנית. יש לזכור שבימי מגן אברהם (שצ״ג-תמ״ז) עדיין לא נדפסו אלא חיבורים לוריאניים מועטים,3145 ואילו העיקריים שבהם, כמו פרי עץ חיים, משנת חסידים ועוד, עדיין לא נדפסו בחייו. בירור מפורט של לשונו המדוקדקת של רש״ז, ועיון בתוספת הטעמים וההסברים שלו ששולבו בטקסט באופן אורגני,3146 עשויים לתת לנו כלים בנסיון אפשרי להבין את דרכו. לכאורה, הדרך כבושה היתה לפני רש״ז, ואף על־פי כן יש לדון במפורט בדרך הרב־רבדית שהוא נקט בעת עריכת הקודקס. מעתה ניתן דעתנו לסגנונו, ונעלה התבטאויות של רש״ז במהלך הכתיבה שלו, מאחר שמגוון הביטויים קיים ברובו המכריע אך ורק לגבי נושאים קבליים, ויהיה בכך כדי לסייע להנְחותנו בהצגת דרכו.  

			וכהערה מקדימה חייב אני לציין שני דברים: ראשית, במסגרת זו, לא אכנס לשלבי כתיבת השו״ע והתאריכים של המהדורות או הקונטרסים החלקיים השונים. אני עוסק בשו״ע כפי הנוסח המקובל כיום;3147 שנית, המהדורות האחרונות של השו״ע הופיעו בלווית ציוני מקורות שנכתבו בידי חכמי חב״ד,3148 ואלה שופכים אור נגוהות על מקורותיו האפשריים של המחבר. ציונים אלה משמשים לי מורי דרך מרכזיים, אם כי שאלות לא מעטות נשארו בלא פתרון. למשל, בשו״ע של קארו, סי׳ רסב ס״ק ג, כתוב שילבש בגדים נאים וישמח בביאת שבת. אף מזכיר הוא את המסופר בתלמוד על מעשיהם של ר׳ חנינא ור׳ ינאי. אולם, כדרכו של הרמב״ם, כן רש״ז לא הזכיר את שמותיהם והסתפק (ולאמיתו של דבר יש בכך ביטוי של האדרה) בכינוי ״גדולי החכמים״, והוסיף כי ׳מקצת מקומות נוהגים לצאת מבית הכנסת לחצר ולומר כן [בואי כלה] ויש נוהגין לצאת השדה׳. בירור קל מעלה שמקור התוספת הוא מג״א, אך שם הסדר הפוך: ׳וטוב לצאת לשדה ובקצת מקומות נוהגין לצאת מבית הכנסת לחצר ואומרים באו ונצא וכו׳׳. והמעיין סקרן לדעת: מה עמד ביסוד ההיפוך של רש״ז? האם רק דקדוק פרי השנים שבינתיים חלפו ועמהם שינויים באורח החיים, ובמקרה זה בשל הנחיות קבליות, דהיינו מה שהיה עדיין בגדר המלצה בפי המג״א — ׳טוב לצאת לשדה׳ ו׳בקצת מקומות׳ — הפך במרוצת כמאה שנה ל׳יש נוהגין׳? וגם אם כן, מהו ההסבר להיפוך הסדר? האם התכוון רש״ז ל׳תפוס לשון אחרון׳, דהיינו היות שבינתיים כבר נהוג לצאת, אז גם אתה הקורא תנהג כך? אם זה נכון, תִשָאל השאלה אם רש״ז עצמו נהג כן? מן העובדה שאין על כך דבר בסידור אפשר שהתשובה שלילית. משמע, למרות שהוא בוודאי ידע על המקורות הלוריאניים בנושא, שבחלקם כבר מודפסים היו בימיו, הוא לא נהג כך. אבל היות שהחיבור, שו״ע, אינו תאורטי אלא מיועד ליישום, יש לנו להעלות מחשבה נוספת. כשלעצמי אני סבור שהיות שהיו דברים מעולם, וגם חכמי בית־אל בירושלים ומקובלים אחרים נמנעו מן היציאה ׳משום פחד הגויים׳ או ש׳העוברים ושבים מבלבלים׳,3149 שמא כמותם גם רש״ז שקל כך בדעתו. לפיכך, הזהירות וההגינות מחייבות שלא להסיק מכאן על יחס שלילי כביכול להנהגות האר״י, אלא להקשיב עם רש״ז לרחשי המציאות. 

			מהי אפוא התמונה העולה, בשאלת מעמדה של הקבלה, מעיון בספר גופו? 

			ג 

			רש״ז משתמש בסדר הסימנים, הכינויים והתכנים שבשו״ע המקורי של ר״י קארו. לפעמים הוא משלב את הגהת הרמ״א.3150 תוך כדי כך הוא לפעמים מוסיף או משמיט מלים,3151 סוטה מן המקור, או משלב נתונים נוספים — אם בפרטי הלכה או בהעמדת דעות3152 או מנהג העולם3153 או ציון שוני גאוגרפי,3154 וכביכול חושף בכך בפני הלומד את קשי ההכרעה או את מורכבותה. לעת כזו, רש״ז גם מוסיף דברי הסבר או נותן טעם להלכה, ובכך נותן למעשה כיוון להכרעה,3155 גם שלו, תופעה שהורחבה והועמקה בקונטרס אחרון שלו.3156 ויש שהוא מציע אפשרויות שונות אך מגלה דעתו במפורש. כגון בשו״ע, סי׳ רפה ס״ק ג, מונה מנהגים שונים לגבי סדר קריאת שניים מקרא ואחד תרגום, ומציין כי ׳ומנהג זה [לקרוא כל פסוק פעמיים ומיד התרגום] נכון יותר כי כן היו עושים בזמן שהיו מתרגמין בקריאת התורה בצבור׳. אמנם מוער: ׳מג״א בשם כתבים׳, אבל, לדעתי, גלוי לעין שרש״ז מעדיף לתת גם נימוק הגיוני (והיסטורי במקרה זה). 

			במקרים רבים לשונו הפשוטה של רש״ז, בעת החריגה מלשונו של קארו, משלבת הלכה שמקורה בלשון הזוהר3157 או האר״י.3158 אמנם לא מעט ממקרים אלה אפשר למצוא כבר אצל מגן אברהם.3159 נביא דוגמה בולטת להשפעת מג״א. בשו״ע סי׳ כה ס״ק כז כתוב: ׳יש אומרים [מוער: רמ״א] שיניח התפילין של יד מיושב ותפילין של ראש מעומד מטעם שנתבאר בזוהר, אבל במדינות אלו נוהגין להניח שתיהן מעומד ... ולכתחילה טוב לנהוג שתהא ההנחה על הקיבורת מיושב, והברכה והקשירה על הקיבורת יהיה מעומד׳. הנהגה מועדפת זו ידועה, ואף מקובלת במידת־מה, בספרות ההלכית כפשרתו של מג״א.3160 לפנינו שני אישים שעומדים בין שני עולמות ומוצאים פשרה של ׳אחוז בזה וגם מזה אל תנח ידך׳. כל כך אולי משום כוחו של העקרון של מנהג המקום, שהרי נושא התפילין בפרטיו עורר תסיסה רבה במרוצת דורות, והוראות הקבלה למול מנהג המקום עמדו במרכז דיונים ווויכוחים.3161 ובנידון דנן, רש״ז מעדיף את הפשרה שיש עמה גם יסוד קבלי, ויכול היה להסתמך על מג״א שכבר הקדים אותו, בעוד שבסידור הוא פסק כִמקובל וגם הברכה נאמרת מיושב. למעשה, מתגלה כאן עקביות המתבטאת בפרט נוסף בהלכות תפילין: ׳על־פי הקבלה צריך לחלוץ של ראש מעומד כמו שהנחתה הוא מעומד ... אבל תפילין של יד שהנחתה הוא מיושב על־פי הקבלה חליצתה ג״כ מיושב׳ (שו״ע כח ד).  

			אמנם מידתו העצמאית של רש״ז מביאה אותו לפעמים לחריגה מעמדתו של מג״א, או גם להוספת נושא חשוב שמג״א לא התייחס אליו. למשל, בסי׳ רעא ס״ק יט, הוא כותב כמו הרמ״א: ׳במדינות אלו נתפשט המנהג לישב אף בשעת אמירת פרשת ויכולו׳. והנה, למרות שבימי רש״ז כבר נדפס פרי עץ חיים, ודומיו, רש״ז ביטא, כנראה, נאמנות להלכה כיון ש׳נתפשט המנהג׳. והוא מושג הלכתי מבוסס. ואם יעלה בדעתך שבאופן אישי הוא עצמו כן נהג לעמוד כדרכם של מקובלים, הרי בסידור, מקום שעמדותיו הקבליות מוצגות במפורש, לא כתוב על כך דבר.3162 כמו כן, בשני סימנים עוקבים הוא כותב: ׳וראוי לכל אדם ליזהר שלא לפְחות מלענות י׳ קדישים בכל יום׳. ובהמשך מציין כלל ׳שקדושת הקדיש גדול מכל הקדושות׳.3163 אלה לא נזכרו בשו״ע של קארו ולא הובאו במג״א, אך יש להם מקורות בזוהר. ויש שכאשר רש״ז מוסיף לנוסח שו״ע של קארו פרט אשר גם במג״א אינו מופיע, הוא נותנו בתוך סוגריים. כך כאשר מדובר במי שאינו שוחה במודים, מוסיף רש״ז: ׳(ואינו קם בתחיית המתים)׳.3164 למעשה, מקורה של תוספת זו בזוהר,3165 ונמצאתָ למד גם על יחסו החיובי של רש״ז להכללת רעיונות קבליים, לפחות מן הזוהר. 

			כיוצא בדבר, נושא שאיננו מופיע אצל קארו מנוסח בשו״ע הרב, סי׳ קנו ס״ק ג: ׳הכעס מדה רעה מאוד [מוער: רמבם הל׳ דעות] ומגסות הרוח היא באה׳. [מוער: ראשית חכמה שער הענוה פ״ב.] והנה, במג״א כתוב רק: ׳יזהר מחניפות וליצנות כידוע וגם מכעס׳. אך רש״ז ביקש, כנראה, להוסיף הסבר שנשען על מקור קבלי. כזכור, בני רש״ז כבר קבעו שאביהם ביקש להנחיל גם את טעמיהן של ההלכות, וראה בכך חלק מ׳תכלית מצות ידיעת התורה׳. והנה שוב אנו למדים ש״תורה״ זו כוללת גם דברי קבלה. לפיכך לא אדע מדוע השמיט במהדו״ת את המשפט: ׳ומ״מ התורה והתפלה צריך להיות בשמחה׳ — שהדפיס במהדו״ק, סי׳ א ס״ק ח [ושם הוער: מקור חיים לר״ח]. שמא הרגישות לטענות המתנגדים לדרך התפילה החסידית, במבעיה החיצוניים, היא שגרמה להשמטה.3166 

			יש מקומות שהוא מציין במפורש ש׳חכמי הזוהר3167 אוסרים׳, למשל, בשו״ע קארו, סי׳ קב ס״ק ד, נכתב שאין לעבור לפני המתפלל, ׳אבל בצדיהם מותר׳. ורש״ז הוסיף: ׳וחכמי הזהר אוסרים אפילו בצידיהם תוך ד׳ אמות׳. לפי שגרת הניסוח ברור שהוא מבקש להטיל זאת כאיסור על הכלל. ויש שיכתוב ש׳חכמי הזוהר החמירו׳, או ׳הזהירו׳. אפשר להניח אפוא שהמילה ׳הזהירו׳ היא הנחיה קטגורית שנתפסת כאחת ההלכות. למשל, אריכות דברים ואפשרויות שונות נאמרו לגבי שער שבתפילין. ובין היתר: ׳וחכמי הזוהר הזהירו ואמרו שיהיה קצת שער זה יוצא חוץ לבתים של ראש פחות מאורך שעורה׳ (סי׳ לב ס״ק סט). כיוצא בכך: ׳אך הזוהר הזהיר שלא לומר׳ אשרי אחר מנחה או ערבית (סי׳ קח ס״ק ה). אולם כאשר הוא נוקט לשון של ׳החמירו׳, יש שתי אפשרויות: מחד גיסא, אפשר לומר שהוא מיישם את הכלל המקובל שהוא עצמו מזכירו בסי׳ כה ס״ק כח, שאין לכוף על הציבור את חומרות הקבלה. מאידך גיסא, יתכן שיש במשמע הביטוי לשון תובענית. אם הזוהר החמיר, משמע שיש בכך חשיבות מיוחדת ולכן יש לציית.  

			והנה דוגמה לכך שהביטוי ׳החמירו׳ עולה על ׳הזהירו׳. במהדו״ק, סי׳ א ס״ק ז, כותב כי ׳מדין התלמוד׳ מותר להלך וליגע במלבושיו קודם נטילת הידיים בשחר, ׳מ״מ חכמי הזוהר הזהירו מאד שלא לילך ... וכן הזהירו שלא ליגע במלבושיו ... וכל ירא שמים יחמיר לעצמו כדברי הזוהר׳. עם שהמגמה ברורה, היא נעדרת סנקציה. אולם לשון זו הוחרפה בנוסח שבמהדו״ת, שם כתב: ׳אך בזוהר החמירו מאד שלא לברך ולא ללמוד וכן שלא ליגע במלבושיו וכן שלא לילך ד׳ אמות בעוד רוח הטומאה שורה על הידים קודם נטילת ידים שחרית, והמהלך ד׳ אמות חייב מיתה׳.3168 ברור לגמרי ש׳החמירו׳ עולה על ׳הזהירו׳. אמנם נראה לי שהנטייה להחמרה נעוצה בנושא הדיון — טומאה. ועדות לכך בשינוי קל בנוסח לשונו בנושא אחר לעומת השו״ע של קארו, שלדעתי אינו מקרי. בשו״ע, סי׳ קכח ס״ק י, מציין כי הלוי צריך לקדש עצמו תחילה [מוער: זוהר שם.] ובאמת גם קארו כתב כך, אלא שהוא נקט נוסח תלמודי, ׳נוטל׳, ואילו רש״ז — נוסח סקרלי: ׳יקדש׳. יש להניח שהתכוון למעלה גבוהה יותר, מעין רוחניות קבלית. אפשר שרש״ז הולם בכך מגמות של סגפנות והחמרה שהופיעו במזרח אירופה במאות השש־עשרה ואילך. אבל החידוש הוא במתן תוקף מחייב בעת שילובן בספר פסיקה.  

			מעין זה, בנושא של חמץ בפסח, שאבותינו החמירו על עצמם כל מיני חומרות משונות, מוצאים אנו כי לא אחת הבחין רש״ז בין ׳עיקר הדין׳ או ׳לכתחילה׳ לבין החמרה. משום כך נהג קולא מסוימת כלפי מי ׳כשאומר על גודל הזהירות וחומרות יתירות כמה טורח — אין איסור בדבר׳ (סי׳ תסט ס״ק ה), אך יש שיכתוב: ׳המחמיר ... תע״ב [=תבוא עליו ברכה]׳ (סי׳ תמז ס״ק נו), או: ׳וכבר נהגו במדינות אלו להחמיר לכתחלה שלא לאכול בפסח עד יום טוב האחרון של גליות כל מיני מלוחים׳ (שם, ס״ק לו). אולם מעניין שבשו״ת שלו הביע עמדה קיצונית: ׳לפמ״ש האריז״ל להחמיר כל החומרות בפסח פשיטא שיש להחמיר כהרשד״ם׳.3169 וכבר העירו המהדירים כי המקור הוא במשנת חסידים, מסכת ניסן, פרק ג משנה ד [=אמשטרדם תפ״ז, קכב ע״א-ע״ב]: ׳והשומר פסח מחמץ כהלכתו ויחמיר בכל החומרות שמחמירים המחמירים יועיל לנפשו מאד בכל השנה׳. שוב אנו רואים שבשו״ע נקט דרך שונה מיתר חיבוריו, ובמיוחד ניתן לראות זאת בעובדה שבעיקר בנושאים קבליים הציע לא אחת מגוון של עמדות ולא בא לכלל הכרעה מפורשת ומחייבת. 

			נטייתו של רש״ז להחמרה בולטת לגבי נושאים שהובאו במג״א תוך ציון שמקורם בספר חסידים, ורש״ז מקבל אותם כדבר מובן מאליו. כגון: אסור אפילו לומר שמצוה פלונית, אם אסור לעשותה בשבת, אעשה מחר (שו״ע שז א); אסור לספר דבר שמביא צער (שם שם ה); לא לדור בעיר שיום השוק הוא בשבת כי אי־אפשר שלא יחטא (שם שם ט). ופעם אחת כותב בציון מפורש: ׳ויש מחמירים שימשיך סעודתו בלילה עצמו׳ (שם רסז ג), ונראה שרש״ז קובע זאת כהלכה. ועם זאת, סבורני שיש לדקדק בדבר. כל ההלכות שהובאו זה עתה נוגעות לשבת, וטבעי הוא היחס המיוחד בציבור לשבת, כשם שלעיל הזכרנו לגבי פסח, אם כי גם מצינו: ׳נוהגין להחמיר בתפילין׳ (שו״ע סי׳ לב סוף ס״ק ח). לפיכך לא נתפלא למצוא שהוא מתנגד לעמדת ״מחמירים״. כך בשו״ע יא ג: ׳ויש בעלי נפש שמחמירין על עצמן׳ בהכנת ציצית, ׳אבל אין נוהגין כן׳.3170 ובעצם, הרי לעולם ׳מחמירים׳ עומדים מול ׳אין נוהגים׳. ואעפ״כ הפוסק צריך ברגישותו להכריע מה ומתי עדיף.  

			במאמר מוסגר אני מבקש לאשש הנחה אחרונה זו בכמה דוגמאות: לפעמים רש״ז נותן חופש ביטוי למתפלל האינדיבידואלי, ככל שזה יסייע בידו להתעלות רוחנית במעשה התפילה. למשל, בשו״ע, סי׳ צג ס״ק א, הוא כותב משהו שאינו בשו״ע של קארו: ׳יש נוהגין להתפלל מתוך הספר [מוער: שער הכונות] כדי לכוין מאד, והכל לפי מה שהוא מרגיש בנפשו׳ [מוער: מג״א]. וכן הכתוב בשו״ע סי׳ צה לעניין נענועים איננו בשו״ע של קארו, אך הרמ״א ציין אותו, ובא רש״ז ומוסיף עליו בהתאם להנחיות קבליות, ועוד מוסיף, כמו במג״א: ׳ולענין מעשה — היאך שיעשה יעשה, ובלבד שיכוין׳. וכך בשו״ע סו ט: ׳יש אומרים שאין עונין אמן אחר גאל ישראל׳. ואז הוא מעלה אפשרות ש׳ומי שרוצה לצאת לדברי הכל׳ יעשה כך וכך. ושוב הולך ומונה אפשרויות אחרות. אני מדגיש נינוחות זו גם מפני שיש שהוא נוקט לשון חריפה. מקום שקארו כתב: ׳ה״ז [=הרי זה] מגונה׳ (סי׳ קיג ס״ק ג) הוא הוסיף: ׳וסכל הוא וכריעתו סכלות׳. ובמקום אחר, שו״ע סי׳ קכ ס״ק א, הוסיף על ר״י קארו: ׳שאין טעם למנהגם׳. אמנם יש שהשמיט (בסי׳ קכד ס״ק י) את המלים ׳וגוערי׳ בו׳ שכתב קארו (שם ס״ק ז). נשוב לענייננו. 

			עם שניסינו להבין את עמדתו המחמירה של רש״ז בעניינים כבדי משקל, כמו קדושה וטומאה, שבת ופסח, נראה הדבר שיש שיקולים נוספים, ומגדר השערה לא נצא. הנה, בעניין הקימה בחצות ליל לתיקון חצות — במהדו״ק סי׳ א ס״ק ח: ׳טוב להשכים קודם אור הבוקר׳; ואילו במהדו״ת, סי׳ א ס״ק ב: ׳ראוי לכל ירא שמים וכל החיל אשר נגע ה׳ בלבו לקום בחצות הלילה ולקונן מעט׳ וכו׳.3171 ברוח זו כתב בסידור, בסדר השכמת הבוקר, שאדם ׳יתאמץ ... להיות מכלל עובדי ה׳׳.3172 בעית ההחמרה כאן נושאת אופי מיוחד באשר היא מוצגת בשלבים שונים בכתביו שלו. 

			עוד על מגמה מחמירה נראה בדוגמאות הבאות: ׳יש נזהרים שלא לקדש בשעה ראשונה של הלילה׳ (שו״ע רעא ג. [מוער: תקוני שבת. שות מהריל. מג״א]); ׳יש אנשי מעשה מדקדקים שלא ללבוש בשבת מכל מה שלבש בחול׳ (שו״ע רסב ג). במשפט זה יש ניסוח חריף יותר מהכתוב במקורו במג״א: ׳ובכתבים איתא, טוב שלא ילבוש בחול מכל מה שלבש בשבת אפי׳ חלק׳; ובמקום אחר (שו״ע קכה ג): ׳ויזהר לכוין רגליו בשעה שאומר קדושה עם ש״ץ׳. ר׳ יוסף קארו פותח משפט זה במילה ׳טוב לכוין׳, ואילו רש״ז מנסח בצורה אפודיקטית: ׳יזהר׳. לדעתי, הסיבה נעוצה בכך שמג״א, ס״ק א, נקט לשון דומה: ׳והאר״י היה מזהיר מאוד ע״ז׳. ממילא נמצאת למד גם על חשיבות מקורותיו. 

			בכל המקרים הללו יכול היה מג״א לשמש בסיס הלכתי אוטוריטטיבי. אך גם כאשר אין סמך מן המג״א הוא כותב: ׳בזוהר הזהירו לומר בפיו קודם ברכת המזון תן לנו ונברך׳ (שו״ע קצב ז). האם אפשר לשער מדוע נזקק לנסח כאן שבזוהר הזהירו? אולי בגלל הכלל שהשתרש בצפת ׳שכל דבר שבקדושה צריך הזמנה בפה׳ או שמא מעמדו המחייב של הזוהר. לכן נראה לי אפוא שגם כאשר כותב ׳חכמי הזוהר החמירו׳ כוונתו, אכן, להטיל זאת כחובה3173 בניגוד ל׳כלל׳ הנזכר בסי׳ כה (להלן אחרי הפניה 56). ובד בבד אפשר להניח שמחוייבותו לזוהר חזקה יותר בהשוואה לאר״י. 

			לפעמים מזכיר מפורשות את האר״י. למשל, הוא כותב כי יש מניחים תפילה של יד וכורכים בסתם ומניחים של ראש, כי הכריכה אינה מהמצוה ויש הפסק. אולם ׳והאר״י ז״ל היה נוהג לכרוך׳ לפני תפילה של ראש כי היא מהמצוה. הפעם די אפוא בציון מנהגו של האר״י כדי לקבל זאת כמקור סמכותי מחייב. וכן: ׳נהגו העולם [מוער: שו״ע] שלא לחלוץ׳ לפני ובא לציון גואל (שו״ע כה לז). ובהמשך: ׳ויש מי שאומר על דרך הקבלה שצ״ל בהן ג׳ קדישים ... והאר״י ז״ל לא היה חולץ עד לאחר על כן נקוה׳. [מוער: שער הכונות. מג״א.] יש להניח שזו גם דעתו של רש״ז.3174 כיוצא בדבר, בסי׳ לו, בעניין הכתיבה התמה של כתבי קודש שונים הוא מזכיר כמה אפשרויות, ואף יש ניסוח כזה (בהקשר לאות ג): ׳אבל קבלת האר״י ז״ל אינו כן׳.3175 משמע שהוא מעדיף את האר״י על פני כל היתר. ואם כך במקרים של חילוקי דעות, קל וחומר שאפשר לקבל את עמדת האר״י במקרים ׳חלקים׳, שאפילו אינו מזכיר את שמו. למשל, בהקשר לויברך דוד, הוא מציין הן את חובת העמידה עד ׳אהי״ה׳ והן מתן צדקה ב׳ואתה מושל׳, וכן חובת הנתינה מעומד (שו״ע נא יא).3176 ועוד, יש נוהגים לומר רק הפיוטים ׳שסדרו הראשונים כגון הקלירי שתקנו על דרך האמת׳ (שו״ע סח ב).3177 והרי זוהי לשונו של שער הכונות. כיוצא בכך מביא את דברי האר״י שיש לכל שבט מנהג שלו (שו״ע סח ב). [מוער: שער הכונות ומג״א שם.] ובסי׳ כח ו: ׳יש שהיו נוהגין מטעם הידוע להם [מוער: מג״א בשם גליא רזא] לחלוץ תפילין של ראש קודם שמסיר הרצועה מהאצבע, ויש נוהגין מטעם הידוע להם [מוער: אר״י. שער הכונות] להסיר הרצועה מקודם׳. הדעה הראשונה מובאת במג״א בשם גלא רזיא,3178 והדעה השנייה מצויה בשער הכונות ואיננה במג״א. ובשני המקורות הקבליים הוא מציין ׳מטעם הידוע להם׳. האם שוב יש לנקוט הכלל של ׳תפוס לשון אחרון׳, ואז יש עדיפות לאר״י? מכל מקום, הניסוח ׳נוהגין׳ לעומת ׳היו נוהגין׳, ויש להניח שהצד ההיסטורי הריאלי אינו ממלא כאן תפקיד, תומך בדעה האחרונה. לעומת זה, בשאלת תנוחות הידיים בעת התפילה מביא שתי דעות, שוב ׳מטעם הידוע להם׳ (סי׳ צה ס״ק ד), והרי הן דעותיהם של הרמ״ק ושל האר״י שהובאו בעשרה מאמרות של הרמ״ע מפאנו.3179 כלומר, המקורות הקבליים הללו מנמקים את עמדתם, ואמנם אין כאן מחלוקת לעומתית אלא הדגשים שונים, וניתנת חירות ללומד הספר לנהוג כהכרעת עצמו.  

			יש שקיבל את הנחיות האר״י בעקבות מג״א. למשל, את הפסוק ה׳ שפתי תפתח ׳טוב שיאמרנו [הש״ץ] בלחש׳ (שו״ע קיא ג). וכן: ׳טוב לומר על כל דבר שקונה זהו לכבוד שבת׳ (שו״ע רנא ו). וכן: ׳ומכל מקום טוב שהוא יתעסק בתיקון הפתילות והנרות׳ (שו״ע רסג ה [מוער: מג״א בשם כתבים]). ואכן, ראה שער הכונות ענין ליל ו, ד״ה ענין לימוד. ואתה שואל: מדוע השתמש באלה במילה ׳טוב׳? מגדר השערה, כנראה, לא נצא. 

			והנה חשוב לציין שרש״ז מושפע ממג״א אפילו נגד האר״י. למשל, בסי׳ רס ס״ק ג כותב כי ׳יש מקפידים שלא ליטול הצפרנים כסדרן ... ויש מלעיגים על זה, ומכל מקום טוב ליזהר לכתחלה׳. והנה, המלעיגים אינם אלא מהר״ם מרוטנבורג והאר״י, כפי שציין המג״א, ולמרות זאת גם הוא סיים דבריו במלים: ׳מיהו יש ליזהר לכתחלה׳. רש״ז העדיף אפוא את עמדת מג״א ולשונו על פני עמדת האר״י. ועוד דוגמה: בסי׳ רפה ס״ק ג כותב מג״א: ׳ושל״ה כתב שיקרא אותם [שניים מקרא ואחד תרגום] ביום ו׳ אחר חצות דוקא. ויש עוד דעות שונות׳. סתם מג״א ולא פירש. אך בספרות הלוריאנית3180 מפורש שהאר״י קרא ביום ששי לאחר שחרית. אין ספק שרש״ז הכיר זאת ואעפ״כ העדיף את מג״א והוסיף (על עמדת השל״ה): ׳מטעם הידוע להם׳. כמובן, הטעם אינו אזוטרי, ורש״ז מקבל אותו.  

			ובמקום אחר הביא דעות שונות לגבי סדר ציצית ותפילין, וכן מקום לבושם והנחתם. לאחר מכן סיכם: ׳והרוצה לצאת ידי כולם ילבוש טלית קטן׳ ותפילין בביתו, וילך לבהכ״נ ׳לבוש ציצית ומוכתר בתפילין כמבואר הטעם בזוהר [ח״ג רסה ע״א]׳, ושם יתעטף בטלית גדול (שו״ע כה ו). ואף על־פי כן הכריע, כנראה, כמנהג העולם, אשר הובא בסעיף ז: ׳והעולם נהגו להתעטף אף בטלית גדול בביתו קודם הנחת התפילין׳. [מוער: רמ״א, מג״א.] ועם שיש לכך מקור בשער הכונות, דרושי הציצית דרוש ב, העדיף לציין כאסמכתא את מנהג העולם, וכן פסק בסידור. כמובן, אנו רשאים לשאול: אם העולם היה נוהג, פחות או יותר, כהצעתו בס״ק ו, גם אז היה מקבל זאת או שהיה מעדיף את עמדת האר״י שהובאה בס״ק ז? כמובן, אין בכוחי להכריע.  

			עוד נמצא שרש״ז מתעלם מהנחיות האר״י, גם מאלה שנזכרו במג״א. הנה בשו״ע, סי׳ רסב ס״ק א, כותב רש״ז בעקבות מג״א על־פינוי קורי עכביש בערב שבת.3181 אך מג״א המשיך מיד והוסיף מידע על מנהגים לוריאניים — ׳האר״י הקפיד מאד לאכול על השלחן של ד׳ רגלים דוגמת שלחן המקדש ולברך על ב׳ אגודות הדס בכל ג׳ קידושים, ובליל שבת הניח על השלחן הכוס של ב״ה [=ברכת המזון] עם מעט יין וקצת פירורין אבל לא לחם שלם׳ — ורש״ז אינו מזכירם כלל.  

			כאן ראוי לזכור כלל שכללו חכמי המאה הט״ז, שנידון בספרים שונים, ורש״ז משתמש בו: ׳כל דבר שבעלי הקבלה והזוהר חולקים עם הגמרא או הפוסקים הנמשכים אחר הגמרא, הלך אחר הגמרא או הפוסקים הנמשכים אחריה. ומ״מ אם בעלי הקבלה מחמירים יש להחמיר ג״כ, אבל אין אנו יכולים לכוף את הצבור להחמיר׳ וכו׳ (שו״ע כה כח). למעשה, בכלל הזה יש לאקונה: מה קורה כאשר הקבלה קובעת פרט מסוים שבאופיו אינו מחמיר אבל אינו נזכר לא בגמרא ולא בפוסקים. לכאורה, לכך משתבץ הכלל של ר׳ הלל. כלומר, אין מלכות נוגעת בחברתה והפרט הזה לא ייכנס כהלכה מחייבת. ואפשר להביא דוגמה מסי׳ קטו, שיש בו סעיף אחד בלבד, הדן בברכת אתה חונן. כידוע, בנוסח שנקבע לאחר האר״י והוא גם בסידור של רש״ז, הצירוף הוא ׳חכמה בינה ודעת׳, ואילו לפנינו רש״ז מתעלם מנוסח זה וכותב בלשונו של קארו: ׳דעה בינה והשכל׳. שמא משום שבאמת רווח היה כך גם במקומו בליטא ורייסן.3182 מכל מקום, הנוהג הלוריאני לא נתקבל כאילו מאליו. 

			אבל ראינו כבר שרש״ז לא לעולם נהג כן, והביא בשו״ע הלכות שונות שמקורן לוריאני או בקבלה בכלל, גם בלא שיציין זאת, כאילו הדברים מקובלים בציבור מקדמת דנא. למשל, בשו״ע קפ ו הוא כותב דעתו של מקובל, מבלי לפרש את מקורו, כי בשבת אין צורך לכסות הסכין. והמקור הוא בתולעת יעקב; וכך בסעיף שאינו מופיע בשו״ע של קארו: ׳טוב להתוודות בשומע תפלה בלשון יחיד מלבד הווידוי שבלשון רבים שאחר התפלה ולשאול אח״כ מזונותיו אפילו הוא עשיר׳ (שו״ע קיט ב). אולי מפני שהמקור הוא בזוהר, בכתבי האר״י וגם במג״א.  

			עמדה פרו־קבלית קיימת בשילוב ספרי קבלה שאינם זוהריים או לוריאניים מובהקים, ואז הוא כותב ״המקובלים״, וברור שהוא מקבל בחיוב את דבריהם. למשל, ׳ולפי דברי המקובלים שברכות אלו הן על יציאת נשמתו בלילה שלא נדבק בה נשמת גוי או עבד או אשה, גם הגר יכול לברך כן׳ (שו״ע מו ד). למעשה, רש״ז נקט לשונו של מג״א בתוספת קלה. ולמעלה מזה: עמדת מג״א היתה משמעותית בהתחשב באווירה הכללית בספרות ההלכה בשאלה אם גר רשאי לברך ׳שלא עשני גוי׳.3183 רש״ז בוודאי ידע כל זאת, והכריע כדעת מג״א הנשענת על ׳דברי המקובלים׳.  

			לפעמים הוא כותב ׳על־פי קבלה׳, וזה יכול להיות גם שלא ע״פ הזוהר או האר״י. כגון: ׳נהגו ליפול אפילו מעומד. אך ע״פ הקבלה ראוי להיות נפילת אפים מיושב׳ (שו״ע קלא א). וברור שהוא מסכים לכך.3184 ויש אשר בעקבות מג״א אשר קיצר מאוד בלשונו במה שהביא בשם ׳מקובלים׳, האריך רש״ז וכתב בלשון יפה: ׳ויש אומרים על־פי הקבלה שאין עיטוף אלא בארץ־ישראל מפני כבוד השכינה׳ (שו״ע קפג ו).3185 אולם יש שמשתמש בלשון זו גם ביחס לזוהר: ׳ע״פ הקבלה יש לומר מזמור אליך ה׳ נפשי אשא׳ (סי׳ קלא ס״ק א). יוער כי מג״א (סי׳ קלא ס״ק ה) מציין את מקורו בבית יוסף, שהביא מן הזוהר, ח״ג קכ ע״ב, שיש לומר מזמור כה, אך מצביע על הסכנה הכרוכה בכך. גם בקבלת האר״י הלבישו כוונות רבות, וראו סכנה למי שיאמר מזמור זה ולא יכוון כראוי. ולכן ׳במדינות אלו׳, מסיים מג״א, העדיפו לומר מזמור ו. אכן, בשו״ע שלו, שם, רש״ז הלך בעקבותיו תוך שהוא מסכם את דברי בית יוסף בעברית מבלי להזכירו אלא ׳ע״פ הקבלה׳. מעניין שבסידורו, צג ע״א, כתב את מזמור כה.  

			כיוצא בכך, בשו״ע, סי׳ קפב ס״ק א, מביא כמה וכמה דעות אם ברכת המזון טעונה כוס ביחיד, כולל עמדת מדרש הנעלם לרות, ומסכם: ׳אבל מנהג העולם שלא לברך על הכוס כלל ביחיד, ונכון מנהג זה על דרך הקבלה׳. כלומר, ניתן תוקף למנהג המקום, ואולי משום שיש לו סמוכין גם בקבלה. כיוצא בדבר, ׳ובקצת מקומות נוהגין למזוג כל יין על־פי הקבלה׳ (שו״ע קפג ג). וכן במקום שמוסיף הנמקה שהיא מלשון הזוהר, לעניין שיחה בתפילה (שו״ע קכד י). אמנם נמצא שהוא מסתמך על מקור קבלי שהובא במג״א, אך משלבו בטקסט בצורה טבעית ובלא לציין מקורו. כך בשו״ע קפא ב: ׳ובמקום שאין בני אדם עוברים שם יכול ליטלם [מים אחרונים] על גבי קרקע׳. אכן, מג״א מצטט מפירוש החייט בלי לציין מראה מקום מדויק, אך רש״ז משלבו יפה תוך שינוי הסגנון. 

			וניקח כמה דוגמאות לוריאניות שמנוסחות בלשון ׳ע״פ הקבלה׳: ׳ועל־פי הקבלה יש ליזהר מללבוש ב׳ מלבושים יחד בבת אחת מפני שקשה לשכחה׳ (שו״ע ב ג). והמקור הוא בשער הכונות. כמו כן, ׳ע״פ הקבלה יש לטבל פרוסת הבציעה במלח ג׳ פעמים׳ (שו״ע קסז ח). והמקור הוא בשער המצות. הלשון הזו נשמעת תמימה בכל פרטיה, כי אין לה שום התנגדות בספרות ההלכה. לפיכך נדמה לי ששעה שיש חילוקי דעות רש״ז נוקט לשון נוספת. כוונתי לשו״ע קלא ד, שם הוא כותב: ׳אין נפילת אפים בלילה, מטעם הידוע ליודעים׳. זאת משום שבספרות ההלכה בזמן הגאונים נהגו ליפול אפים גם בלילה. ואילו המקובלים, מרקנטי ואילך, משיקוליהם הקבליים במובהק או כמסקנה מעיוניהם התנגדו לכך, ובמרוצת הדורות נהגו כמותם בדרך כלל,3186 משום כך נקט רש״ז לשון זו כביכול לשם חיזוק.  

			אך לרוב הוא כותב ׳מטעם הידוע להם׳ כאשר מסתמך על מקורות קבליים. במקצת מקומות נרמזים מקורות כגון של״ה, גלא רזיא, עשרה מאמרות. למשל: ׳ויש נוהגין להדליק לעולם ז׳ נרות [מוער: אר״י. של״ה. מג״א] ויש נוהגים להדליק עשרה [מוער: של״ה. מג״א] מטעם הידוע להם׳ (שו״ע רסג א). וכן, ׳יש נוהגין מטעם הידוע להם להבדיל על אבוקה מנרות של שעוה׳ (שו״ע רחצ ד). והמקור בשל״ה, שהובא אצל מג״א. וכן בשו״ע רפה ו: ׳יש נוהגין מטעם הידוע להם לגמור כל הפרשה׳ שניים מקרא ואחד תרגום בערב שבת אחר חצות. ואף הוא מן השל״ה.3187 ובשו״ע רסח ו: ׳יש נוהגים מטעם הידוע להם לומר בערבית וינוחו בה׳ וכו׳. [מוער: משנ״ח. וכ״ה בסידור.] כמו כן, שו״ע קכה א: ׳ויש נוהגין כן מטעם הידוע להם׳. בשו״ע רס ב מביא דעות שונות על מועדי נטילת צפורני ידים ורגלים, ׳ויש נזהרין ... מטעם הידוע להם׳; ׳יש נוהגים מטעם הידוע להם שלא לסמוך על שמיעה בלבדה׳ וקוראים ההפטרה (שו״ע רפד יא); בהבדלה ׳יש נוהגים מטעם הידוע להם לומר מעומד פסוק ויהי נועם׳ (שם רצה ב). ויש שמסתמך על מקור הלכתי לא קבלי וגם שם הוא כותב: ׳ויש מי שהיה נוהג מטעם הידוע לו׳ (שו״ע קכה ג). ומקורו מוער: מנהגי מהרי״ל. 

			במובן דומה יש שיכתוב ׳קבלה בידו׳, ונראה כי הכוונה למקור הלכתי קודם ששאב ממקור קבלי או משל ר׳ יהודה החסיד. כגון: ׳ויש מי שקבלה בידו׳ (שו״ע קכה ג). [מוער: של״ה. הובא במג״א]; ואילו בשו״ע מו יא: ׳ויש מי שקבלה בידו׳ לומר פרשת שמע כשיוצא מביתו לביהכ״נ. [מוער: תשבץ סי׳ רמח] — קבלה מר׳ יהודה החסיד. ונשאלת השאלה אם יש לדקדק בניסוח זה כאילו רוצה לומר שפרטים אלה אינם מחייבים, או עצם העובדה שהוא מעלה אותם על דפי ספרו משמע שהוא מחייב.  

			לעומת זה, אין ספק באשר למשמעות הביטוי ׳על־פי הסוד׳. בסי׳ לו, המוקדש לכתיבה התמה של כתבי קודש, הוא משתמש כמה וכמה פעמים במונח ׳על־פי הסוד׳. אך בעיקר משתמש בביטוי זה בהקשר של נוסח (ואגב, ברוב המקרים כך הוא גם נוסח הסידור), ויכול להיות המקור בכתבים קבליים שונים, כגון בתפילת הדרך רשם בסוגריים: ׳ויש מי שאומר [מוער: ס׳ הקנה. הובא במג״א] שע״פ הסוד יש לומר מלת ותנני לחן בלשון יחיד׳ (שו״ע קי ד). וכן הוא כאשר המקור הוא זוהרי. כגון: בסי׳ מו ס״ק יא רושם פסוקים שיש לומר בכניסה לבית הכנסת ׳על־פי הסוד׳. ובשו״ע רסז ה: ברכת השכיבנו לא יחתום כבחול כי השבת מגינה. [מוער: זוהר א מח ע״א, ב רה ע״א. טור שהובא בט״ז.] כלומר, הנוסח משתלב בתפיסה קבלית. וכן שו״ע קיג ו: ׳וע״פ הסוד כשאומר ברוך בברכו ובאתה ישתחוה עד שיתפקקו כל החוליות׳. [מוער: זוהר ג רעא ע״ב. שער הכונות. פרי עץ חיים שער העמידה. של״ה. מג״א.] והוא הדין לנוסח האר״י, כגון: יש לומר בפה עמו ולא בפי, ׳על־פי הסוד׳ (שו״ע נא ב). [מוער: מג״א. אר״י וכ״ה בסידור.] ׳וכן על־פי הסוד׳ יש שתי ברכות בברכת התורה (שו״ע מז ה). ובשו״ע רז ב מוסיף על שו״ע של קארו בענין ברכת בורא נפשות. ובין היתר: על כל מה שבראת — לשון נוכח. [מוער: שער המצות. מג״א, וכ״ה בסידור].  

			אמנם יושם לב למקור חריג בענייני נוסח, בו משתמש בביטוי ׳העולם נהגו׳. כך בשו״ע קסו א, בסופו: ׳והעולם נהגו לומר מזמור ה׳ רועי׳. שמא משום שלא מצא מקור קבלי לכך,3188 ועובדה היא שבסידור לא נכתב אלא במסגרת שבת.  

			ד 

			סיכומו של דבר. דומני שבכל מקרה שמישהו יבקש לתאר באופן שיטתי את משנתו של חכם פלוני ימצא פעמים סטיות. מקצתן ניתנות להסבר, ומקצתן תמוהות לעין החיצונית. דברים אלה יפים על אחת כמה וכמה בספרות משפטית והלכתית, מפני שמטבעה אין מדובר בעקרונות ואקסיומות בלבד, אלא בַמציאות המשתבצת, וזו, כידוע, מורכבת ביותר מכל מיני בחינות, של נפשות פועלות, של תקופה או מרחב וכיוצא באלה.  

			כיוצא בכך, אי־אפשר להצביע על שיטה חד־משמעית בשאלת היחס בין הלכה לקבלה כשני עולמות נפרדים. נכון שמן הסיפור דלעיל על ר׳ הלל משתמעת אבחנה חדה כזו, אך אין זה פשוט. מצד אחד, כאשר מדברים על ׳הפוסקים׳ אפשר לומר שבמילה זו עצמה גנוזים במאה השמונה־עשרה גם נושאי קבלה שנתקבלו בינתיים, ונאספו ברובם בידי מגן אברהם. מצד אחר, תלוי את מי שואלים. אך גם אם נרצה לצמצם כינוי זה למשמעותו הקדמונית, הרי כאשר נתרגם זאת למפעלו של רש״ז כבעל הלכה, דומה שאי־אפשר למצוא אצלו קו אחיד לאורך כל חיבורו. ברור שיחסו בשו״ע להנחיות הקבלה אינו חד־משמעי, לא לשלילה ולא לחיוב. אך חובתנו לקחת בחשבון את אופיו השיטתי והדקדקני,3189 ולנסות להבין את גישתו באמצעות הניסוחים שלו. ראינו אפוא שהוא משתמש בקביעות בביטויים שונים כדי לציין פחות או יותר איזה מדרג. פעמים רבות הוא משלב דברי קבלה בלא להניד עפעף. פעמים שהוא נוקט לשונות מיוחדים שמתוכם אפשר להעלות אינדיקציה מסוימת. ופעמים שהוא הולך גם נגד הנחיות האר״י או פשוט מתעלם מהן. אך את דברי הזוהר יקבל ביתר תוקף. 

			דומני שיש לראות אותו על רקע אישי והיסטורי רחב יותר. רש״ז, עם כל חכמתו, ראה לפניו את הפרט. למשל, הוא ידע את ה׳הערכה׳ הכלכלית (שומה, בלשוננו) של כל חסיד; הוא ביקש למנוע כניסת אנשים אליו ליחידות כדי שלא לפגוע באלה שלא הצליחו להיכנס ולגרום קנאה; הפעלתנות שלו בנושא פדיון שבויים, הן כשמדובר בכפרים הן ביחידים; עצם העובדה שבשלב מסוים בחייו הוא שינה טעמו והתייחס גם ל׳מילי דעלמא׳ של חסידיו, בעוד שבתקנות דלאזני המוקדמות הזהיר שלא יביאו לפניו בעיות חומריות — כל אלה מראים עד כמה הוא היה קשוב ומתחשב בזולתו. כיוצא בכך, את התניא כתב כספר הדרכה, ואת אגרותיו שלח לחסידיו, כולל לנמענים מסוימים. משמע, כתיבתו ממוענת ואינה מכילה רק דברי הגות או פסיקה לכל החפץ. לפיכך דומה כי השו״ע, לא ממרומי מגדל שן נכתב, אלא אם להשתמש בלשונו ׳ביודעי ומכיריי קאמינא׳. לנגד עיניו עמד החסיד, וגם סתם לומד, שאמור היה לפעול בהתאם להוראותיו, ואלה נשקלו בכל מקרה לגופו. כנגד זה, בסידור שערך מראש על־פי הקבלה ונועד לאנ״ש לא נמנע ממנו דבר לקבוע הנחיות וסדרים על־פי הקבלה, שלא לדבר על כך שרוב רובו של הסידור מכיל הגות קבלית מובהקת. 

			וכן באשר לרקע ההיסטורי. שאלת שילובן של הוראות קבליות לעולם הריטואלי נדונה בהרחבה בעיקר למן תקופת הגירוש מספרד. המחלוקת חצתה גבולות של זמן ומרחב, ואף בתקופתו של רש״ז עדיין לא נחתכו הדברים. לפיכך צריך היה רש״ז להעלות שיקולים שונים במקרים קונקרטיים, והתוצאה היא רבגוניות ביחס להוראות הקבלה.3190 הצבענו על ביטויים שונים שרש״ז משתמש בהקשרים קבליים, וניסינו לעמוד על משמעות ההבדלים ביניהם. גם זאת נוכחנו שלפעמים רש״ז מיישר קו עם פוסקי הלכה שמוכנים נפשית לקבל את הזוהר אך נרתעים מפני האר״י. כללית, אין ספק שמג״א שימש לרש״ז בסיס מוצק בשלבו דברי קבלה, ומבחינה זו, הקודקס של רש״ז הפליג הרבה מעבר לדגם־האם שלו — ר״י קארו. 

			מרחק רב, מבחינת הזמן והתודעה, חלף מאז כתב הרדב״ז: ׳ואל תאשימני ותחשדני שאני פוסק הלכה ומורה הוראה על־פי דרך הקבלה׳ (ח״ד סי׳ קח), וטרם הגיע זמנו של ר׳ יצחק אייזיק מקאמרנא (נולד בתקס״ו) שביטא הלכה למעשה את העקרון שנגלה ונסתר כרוכים יחדיו, ולכן העלה על שלחן הטהור שלו כלים מכלים שונים בלא הבדל. 

					3129	ראה י׳ מונדשיין, ספרי ההלכה של אדמו״ר הזקן, ירושלים תשמ״ד.

				

				
					3130	חידוש יש בעבודת מוסמך של עמיאל ויק, ׳״שכל ישראל יכולים לעלות בו״, על נוסח האר״י של ר׳ שניאור זלמן מלאדי׳, האוניברסיטה העברית בירושלים, תשע״ב, שייחד מקום חשוב לבירור מעמד הקבלה בשו״ע ובסידור של רש״ז.

				

				
					3131	י׳ מונדשיין (לעיל הערה 4), עמ׳ נו והע׳ 7, וכן בראש עמ׳ טו. נראה שזו גם עמדת הרב ש״י זוין, סופרים וספרים, תל־אביב תשי״ט, ב, עמ׳ 28, המציין כי השו״ע נכתב בהיות רש״ז בן עשרים, ואילו הסידור — בשנתו ה־58. וראה ר׳ אברהם חיים נאה, פסקי הסידור, ירושלים תרצ״ז, המביא בהקדמה, בשם הצמח צדק באו״ח סי׳ יח אות ד: ׳אבל לפי ששמעתי ממנו בעצמו שיש כמה דברים שחוזר בו ממש״ש [=ממה שכתב] מפני שנסמך אז יותר מדאי על המ״א [=המגן אברהם]׳. ועיין בהסתייגותו של מונדשיין, שם, בסוף ההערה. ראה גם חלמיש (להלן הערה 14), עמ׳ 26 והע׳ 8.

				

				
					3132	ר׳ אברהם דוד לאוואוט, שער הכולל, פרק א אות א, ווילנא תרנ״ו. ראה גם ר׳ א״ח נאה (לעיל הערה 6), עמ׳ יד. השווה גם הטיפולוגיה שהציע כ״ץ, הלכה, עמ׳ 33-32.

				

				
					3133	וכבר היו דברים מעולם. לפי פירוש הנרבוני, שנדפס בסוף שלשה קדמוני מפרשי המורה, ירושלים תשכ״א, עמ׳ סד, לפרק מח, עולה בקצרה כי בחיבורו מורה נבוכים הרמב״ם אינו נוקט הלכה כדרך שהוא קבע בחיבוריו ההלכתיים. ראה גם י׳ לוינגר, הרמב״ם כפילוסוף וכפוסק, ירושלים תש״ן, פרק שמיני.

				

				
					3134	לדוגמא, בשו״ע ד ז כתב כי בנטילת שחרית ״א״צ ליטול אלא האצבעות, ומיהו טוב שיטלם עד פרק הזרוע״. [מוער: מג״א סקז. שער הכונות, ענין ברכת השחר. באר היטב.] אולם המלצה זו מופיעה בסידור, א ע״א, כהוראה מחייבת: ״וגם ליטול כל פרק כף היד עד חיבורו לקנה הזרוע״. ונזכור ששורה אחת לפני כן כתב כי ״כן קבלו חכמי הקבלה״.

				

				
					3135	כך סבורים גם בחוגי חב״ד. 

				

				
					3136	גם ויק, שם (לעיל הערה 5), הע׳ 247-241 (אין מספור עמודים), העיר על כך. אמנם שאלה היא מדוע לא נזכרו אלה בסידור?

				

				
					3137	ראה גם ב׳ בראון, ״הקבלה בפסיקת החפץ חיים״, דברים חדשים עתיקים, תשע״א, ב, עמ׳ 494. ודברים שכתבתי והעיר עליהם בראון, שם, הע׳ 22, אינם ׳פליטת קולמוס׳, אלא, במחילה, ׳דקדוק עניות׳ מצידו. הרי ברור לכל תינוק בן יומו שאין להגדיר את שו״ע הרב כקבלי. (ואגב, לשוני במקור: ׳ואף שו״ע הרב׳ אינה מקרית). ואעפ״כ, את ההזדקקות המפורשת לענייני קבלה וסוד, לפחות מבחינה כמותית, אי־אפשר לדחוק לפינה מכח הגדרה משפטית־ספרותית חדה.

				

				
					3138	הובא אצל מונדשיין (לעיל הערה 4), עמ׳ לא. ראה גם הל׳ תלמוד תורה פרק ב סעיף א, ניו־יורק תשמ״ה, עמ׳ 24: ״אם אינו יודע טעם ההלכות אינו מבין גופי ההלכות לאשורן. על בורין״. ובלשונו החדה של הרב זוין (לעיל הע׳ 6), עמ׳ 10: ׳השו״ע [של ר״י קארו] מטרתו מעשה הדינים, והרב — ידיעת הדינים׳. וראה עוד שם, עמ׳ 18-13. על חשיבות הטעמים אפשר להיווכח בנקל, למשל, בהשוואת סי׳ קפ ס״ק ו לשו״ע קארו סי׳ קפ ס״ק ה ועם תוספת המג״א. דוגמה נוספת: במסכת שבת קיט ע״ב נאמר שיש לענות ׳אמן יהא שמיה רבא׳ בכל כוחו, וכן נפסק בשו״ע קארו, סי׳ נו ס״ק א, ושם: ׳ולענות אותו בקול רם׳. מג״א הוסיף מדברי רבנו יונה שהענייה תהיה כזו שלא תגרום ליצנות. אך רש״ז מוסיף גם טעמים לענייה בקול: שקול זה ׳שובר כל המקטרגים [זוהר ח״ב קכט ע״ב] ומבטל כל גזרות קשות׳ [פסיקתא שהובאה בתוס׳ בשבת, שם]. 

				

				
					3139	על היקף משמעותו של תלמוד תורה ראה חלמיש, משנתו, עמ׳ 282-276, 238 הע׳ 7. לפי המובא בשער הכולל, ר׳ הלל מפאריטש סבר שזה היה טעם חיבור מהדורא־תנינא כדי להכריע כמקובלים. אך בצדק השיב בעל שער הכולל שבמהדו״ת הופיעו ארבעה סימנים בלבד, והמגמה הכללית אינה ניכרת בהם. האמור למעלה בגוף הטקסט חשוב לנו בכך ששולל הנחה מקדמית שמהדו״ת ניסתה להוביל לכיוון קבלי. ראה גם להלן הערה 41.

				

				
					3140	נזכור כי גם בהלכה קיים מצב של ׳הלכה ואין מורין כן׳.

				

				
					3141	וכדברי בני המחבר בהקדמתם, בהציעם את פניית המגיד ממעזריטש אל אביהם: ׳צרכי ישראל מרובים דעתם קצרה לבוא בארוכה בעיון ים התלמוד ופוסקים לידע מוצא הדין ... וגם לגדולים ... תכבד עליהם העבודה להכריע בין הפוסקים ... על־פי הסכמות האחרונים ... כי ברוב המקומות יש דעות מחולקות׳. הובא גם אצל חיים טשרנוביץ, תולדות הפוסקים, ניו־יורק תש״ח, חלק ג, עמ׳ 261; וכן אצל זוין (לעיל הערה 6), עמ׳ 10-9. אגב, לדעת טשרנוביץ, נימוקו של המגיד הגדול לכתיבת השו״ע היה כדי להוכיח ל׳מתנגדים׳ שאין החסידות באה ׳לעקור את התורה הנגלית ושהם מבטלים את דיני השו״ע׳ (שם, עמ׳ 262). אך בוודאי שאין לראות בו ׳שו״ע חסידי׳. הטעם השני שמעלה טשרנוביץ (והוא נראה יותר טעמו של רש״ז) ש׳לא רק לשם פסקי הלכות בלבד, אלא לשם תלמוד תורה בכלל׳, שהוא ישמש במקום ׳כל שאר למודי הנגלה׳ (מעין טעמו של הרמב״ם ב׳משנה תורה׳). לדעתי, אין כאן ׳במקום׳, אלא ראייה רחבה של משמעות המושג ׳תורה׳, ובכלל זה הבנת טעמן של הלכות. וראה להלן סמוך לפני הפניה 41. 

				

				
					3142	לקוטי תורה, דרושים לשמיני עצרת, צג ע״ג. וראה לעיל, פרק עשרים, הפניות 57-56.

				

				
					3143	שו״ע, סי׳ א סוף ס״ק ח. וראה גם חלמיש, שם, הע׳ 60. 

				

				
					3144	ראה חלמיש, הקבלה, פרק שביעי. אגב, בדרך כלל מדובר בספרות המחקר על נוכחות הזוהר בפסיקתו, אך במחקרִי הנזכר ציינתי גם חכמי קבלה נוספים.

				

				
					3145	כגון ספר כונות (ש״פ), זאת חוקת התורה (תי״ט).

				

				
					3146	ובצורה יותר מעמיקה ומרחיבה ב׳קונטרס אחרון׳ שלו.

				

				
					3147	ראה מונדשיין (לעיל הערה 4), עמ׳ י-יב, יד-טו.

				

				
					3148	להלן, לאורך המאמר, אשתמש בציוני המקורות שלהם ואקדים את המילה: ׳מוער׳. על השאלה אם רש״ז עצמו כתב מראי־מקום, ראה מונדשיין (לעיל הערה 4), עמ׳ כ-כא.

				

				
					3149	ראה על כך בהרחבת־מה אצל חלמיש, הנהגות, עמ׳ 199.

				

				
					3150	כגון בסי׳ צח ס״ק א.

				

				
					3151	כגון בסי׳ צח ס״ק ב.

				

				
					3152	ראה שו״ע קיג ח. לעומת המשפט הקצר של קארו בשו״ע קיג ט, מוצא רש״ז לנכון להאריך בשאלת הרחבות דברים והוספות לתאריו של הקב״ה, ובכללם מדברי מורה נבוכים, תוך הסברת ממצאיו. 

				

				
					3153	למשל, ׳וכבר נתבאר בסימן כ״ה דהמנהג באלו הארצות כסברא הראשונה׳ (שו״ע כו ה); ׳ועכשיו נהגו העולם׳ (שו״ע, כה לב), לגבי הישמטות תפילין.

				

				
					3154	שו״ע י כא: ׳סודר שנותנין על צוואר במלכות ארץ־ישראל׳, והוא ע״פ שו״ע קארו, סי׳ י ס״ק יא. למעשה, הוא שילב ידיעות המופיעות בהגהת רמ״א לשו״ע י כב, וכתב גם על ׳מלבושים של גלילות אשכנז וספרד׳, ובעריכה סגנונית משלו. 

				

				
					3155	לדוגמה, בשו״ע, לא ב, יש אריכות דברים בשאלת הנחת תפילין בחוה״מ. רש״ז משלב את דברי השו״ע והרמ״א, ועם זאת הוא מציין עמדות נוספות ומצרף גם נימוקים. את דעתו אינו מפרש, אך משתמע שמניח בלא ברכה (שמא משום שנהגו במקומו כן). וראה גם זוין (לעיל הערה 6), עמ׳ 19-18.

				

				
					3156	ראה לעיל הערה 21; טשרנוביץ (לעיל הערה 16), עמ׳ 272; ש״י זוין (לעיל הערה 6), עמ׳ 19; מונדשיין (לעיל הערה 4), עמ׳ טו-יט.

				

				
					3157	כגון שו״ע רמב ז: טוב לו ליזהר שלא יפחות משני תבשילין׳. [מוער: זוהר א מח ע״ב. מג״א.] ואין זה בשו״ע של קארו; וכן שו״ע קכח יט: ׳כהן השונא או שנוא על הציבור לא יברך׳. [מוער: זוהר קמז ע״ב. מג״א ס״ק יח (וכך גם באר היטב ס״ק כ)], ולא נזכר כלל אצל קארו; גם לדברי שו״ע, סי׳ צ ס״ק טו, שטוב שיתאספו עשרה ביחד (בעוד שקארו הסתפק בכך שישכים לבוא כדי להימנות עם עשרת הראשונים), הוער: זוהר ג קכו ע״א, מג״א. דבר שאין צריך לומר שרש״ז קיבל פרטים שר״י קארו נשען בהם על הזוהר. למשל, שו״ע צ ד: בית כנסת צריך שיהיו בו י״ב חלונות. [מוער: שו״ע, והוא ע״פ זוהר ב רנא ע״א.]; וכן עניין הגבהת היד הימנית, שהשו״ע של קארו, סי׳ קכח ס״ק יב, מביאו, ובבדק הבית ציין בשם הזוהר, ח״ג קמו ע״א — מופיע גם אצל שו״ע הרב, סי׳ קכח ס״ק כ: ׳ויש להגביה׳. 

				

				
					3158	שו״ע רנא ו: ׳טוב לומר על כל דבר שקונה זהו לכבוד שבת׳. [מוער: מג״א בשם כתבי האר״י.] ואין בשו״ע של קארו; וכן שו״ע צ טו: ׳אדם ישכים להיות מעשרה ראשונים, והוא שיתפלל עמהם׳. [מוער: מ״א בשם שעה״כ, ענין בית הכנסת].

				

				
					3159	על יחסו של רש״ז למג״א ראה מונדשיין (לעיל הערה 4), עמ׳ לג-לו. אכן, מתוך שהחשיב מאוד את מג״א — לא אחת הוא משלב דבריו בתוך דברי עצמו. 

				

				
					3160	ראה חלמיש, הקבלה, עמ׳ 156.

				

				
					3161	ראה, למשל, הוויכוח על תפילין בחול המועד, שממלא כמה וכמה סימנים (ותשובות של חכמי הלכה) בשו״ת שמש צדקה לר׳ שמשון מורפורגו. וראה כ״ץ, הלכה, עמ׳ 124-102; חלמיש, הקבלה, פרק ששי, על הנחת תפילה של יד מיושב. 

				

				
					3162	ואמנם נהגו חסידי חב״ד לעמוד.

				

				
					3163	שו״ע נה א; נו א.

				

				
					3164	שם קכא א.

				

				
					3165	ח״ב ק ע״א.

				

				
					3166	ומכל מקום, ההשמטה מצביעה על קושי מסוים לקבל את ההנחה המובעת במקורות שונים שמהדורא תניינא נועדה להגדיל את חלקה של הקבלה. וראה לעיל הערה 14.

				

				
					3167	ואיני יודע אם יש משמעות לכפל: הזוהר / חכמי הזוהר. שמא הוא כולל בביטוי חכמי זוהר גם מקובלים שהושפעו מן הזוהר.

				

				
					3168	מוער: תולעת יעקב בשם זוהר (ח״א נג ע״ב). אגב, יש פה הבדל נוסף. בקריאה שוטפת במהדורא תניינא (ובעצם גם בסידור) נראה שהכל מדברי הזוהר, אך במהדו״ק דקדק בכך שעל הראשון בלבד הוא קורא במפורש את המקור בזוהר, ואילו על המגע בלבוש, שמקורו בסדר היום, כפי שהוער, כותב: וכן הזהירו.

				

				
					3169	שו״ת אדמו״ר הזקן, ברוקלין תשמ״ח, עמ׳ 14. וראה גם עמיאל ויק (לעיל הע׳ 5), ליד הערה 200.

				

				
					3170	ובלשון חריפה יותר: ׳שכל הפטור מן הדבר ועושהו נקרא הדיוט׳ (סי׳ לב ס״ק ח). אציין כי בס״ק זה רש״ז הקדיש שורות אחדות להגדרות מדויקות של מעשי החמרה. וראה להלן בסמוך.

				

				
					3171	בהערה: זוהר ב קצה ע״ב, רקנטי בראשית (הובא במג״א סק״ד).

				

				
					3172	פרי עץ חיים, שער תקון חצות; שער הכונות, דרושי לילה.

				

				
					3173	כך עלה גם בדיונינו לעיל ליד הפניות 42, 43.

				

				
					3174	על דרכו של רש״ז להביא דעות שונות ראה לעיל ליד הפניות 30-26.

				

				
					3175	חלק מן המקורות בנושא האותיות לקוח מספר האגור ומאלפא ביתא, ואלה נשענים על ספר התמונה ו/או הרוקח.

				

				
					3176	הגם שבסי׳ צב ס״ק י העתיק דברי שו״ע כי טוב ליתן לפני התפילה.

				

				
					3177	מוער: שער הכונות, ריש ענין נוסח התפילה. מג״א.

				

				
					3178	כך, לדעתי, הוא שמו המקורי של החיבור. על הנימוקים ראה לעיל פרק עשרים וששה.

				

				
					3179	וראה חלמיש, חקרי, עמ׳ 405.

				

				
					3180	שער הכונות, ירושלם תרס״ב, סב ע״א; שער המצות, פר׳ ואתחנן, לה ע״א. ראה חלמיש, הנהגות, עמ׳ 72-71.

				

				
					3181	מוער: תוצאות חיים. של״ה. מג״א. וראה חלמיש, הנהגות, עמ׳ 100.

				

				
					3182	ראה לעניין זה חלמיש, חקרי, פרק יב.

				

				
					3183	על שאלה זו ראה לעיל, סוף הפרק הששי.

				

				
					3184	ראה חלמיש, הקבלה, עמ׳ 485.

				

				
					3185	בצדק הוער: עטרת זקנים בשם יש שכר. כי לשונו של עטרת זקנים יפה יותר, והרי ראינו שכתיבת הטעם חשובה לרש״ז.

				

				
					3186	ראה חלמיש, הקבלה, עמ׳ 479-474.

				

				
					3187	ראה לעיל אחרי הפניה 31 ולפני הפניה 55.

				

				
					3188	הכתוב בסידור רמ״ק, תפלה למשה, פרעמישלא תרנ״ב, קסה ע״א, עדיין לא היה ידוע לו.

				

				
					3189	ראה ש״י זוין, לעיל הערה 6; טשרנוביץ (לעיל הערה 16), עמ׳ 272-269. בובר, בפרדס, עמ׳ עה, כינה את רש״ז: ׳הסדרן החשוב ביותר של החסידות׳.

				

				
					3190	למשל, הרב עובדיה יוסף צמוד לר׳ יוסף קארו, המכונה בפיו ׳מרן׳, ומתעלם מן הקבלה. אולם נראה שבמקומות שהנחיות קבליות מושרשות בידי הציבור, בדרך כלל הוא שילב אותן גם כן בפסקיו.

				

			

		

	
		
			פרק שלושים 

			יחסו של ר׳ יוסף חיים אל ר׳ שלום שרעבי 

			המעיין בכתביו של ר׳ יוסף חיים (תקצ״ה-תרס״ט), פוסק ומקובל ידוע מבגדאד, נוכח בזיקתו העמוקה לקבלה, ובמיוחד לקבלת האר״י. עיון נוסף מגלה שר׳ יוסף חיים [להלן: רי״ח] נוטה במיוחד לקבלת מרותו של הרש״ש, הלוא הוא ר׳ שלום שרעבי (נפטר תקל״ז). כידוע, ר׳ שלום שרעבי הוא מילידי תימן שעלה לירושלים,3191 וזכה בה לכבוד רב. ואולי משום המעמד המיוחד שזכה בו בקרב קהל עדת המקובלים הרי ר׳ יוסף חיים המשיך מסורת זו. על כל פנים, קשר זה מתקיים באופן כללי גם אל מדרש המקובלים ׳בית אל׳ בירושלים, שפעמים רבות בכתביו הוא מציין מפורשות3192 כי ביקש לדעת מנהגם בעניין פלוני או אלמוני. גם זאת, כנראה, בתקוה שמנהגם משקף, גם אם לא באופן מוחלט, את עמדת רש״ש. נראה עתה ביתר פירוט את יחסו לרש״ש בספרו בן איש חי. 

			בראש ובראשונה נצטט שני משפטים, אמנם לא מתוך בן איש חי אלא מספריו האחרים, אבל הם מצביעים בבירור על יחסו אל רש״ש, שהוא שקול למעמד האר״י. וכך כתב: ׳צריך שיהיה הדבר ברור בידינו שיצא מפי המלך או מדברי רבינו האר״י ז״ל או מן רבינו הרש״ש ז״ל׳.3193 גם בהקדמה לתיקון תפלה (בגדאד תר״ל) הוא כותב: ׳והוא מלוקט ומקובץ מספר הכונות של רבינו האר״י זיע״א ומסידור רבינו הרש״ש זיע״א׳. דברים אלה ברור מללו בהשוותם בין שני האישים. גם בנושא הנחת תפילין אחר מוסף בראש חודש, שמשעה שנאמרה תפילת מוסף נתקדש היום כמו בחול המועד ואין מניחים בהם תפילין, הוא פועל בעקבות הרש״ש בספרו נהר שלום, ואילו על החיד״א שנהג אחרת הוא כותב שלא ראה את הרש״ש (למרות שהיה, כידוע, רבו): 

			אחר שהתפלל מוסף [בראש חודש] לא יחזור להניח תפילין בו ביום כדי ללמוד תורה בתפילין מפני כי הרשימו נשאר כל היום. אך במנחה יניח תפילין. כן כתב רבינו הרש״ש ז״ל בנה״ש. והגם דרבינו חיד״א ז״ל כתב להניח תפילין אחר מוסף, לא ראה דברי רבינו הרש״ש ז״ל.3194  

			כמו כן, הוא מושפע מן הרש״ש גם כאשר אין הדברים כתובים אבל נמסרו מפי מקובל:  

			סדר התשליך עושין אפילו חל רה״ש בשבת. וכן נמצא כתוב בכתיבת יד הרב מוהר״י ענתבי ז״ל בשם רבינו הרש״ש ז״ל.3195 

			כאמור, בא״ח נוהג הרבה ע״פ רש״ש, אם כי בעיקר כאשר מקורו באר״י. למשל,  

			כן הוא הסדר המפורש בסידור רבינו הרש״ש ז״ל דבעי לשפוך ג״פ בזא״ז [=ג׳ פעמים בזה אחר זה] וגם לשפשף ג״פ. ואע״ג דמדברי רבינו האר״י ז״ל בשער המצות משמע לשפוך ב״פ ולשפשף פעם אחת, ודאי דבר זה נתברר לרבינו הרש״ש ז״ל מדברי רבינו האר״י ז״ל במקום אחר, כי נאמן רבינו הרש״ש ז״ל שלא יחדש דבר מדעתו אם לא מצא לו גילוי והכריח בדברי רבינו האר״י ז״ל. לכן אין לזוז מדבריו, ובפרט כי דבר זה אין נזק יוצא מן התוספת. ושמעתי שכך הוא מנהג קהל חסידים בבית־אל לשפוך ג״פ בזא״ז, ולשפשף ג״פ בזא״ז.3196  

			ובכן, ׳נאמן רבינו הרש״ש׳ לקבוע מהי עמדת האר״י. רי״ח קבע אפוא כלל חשוב והוא חוזר על כך גם במקומות אחרים. למשל, ׳נאמן רבינו הרש״ש בזה שכל דבריו היה מוציא אותם ומולידם מדברי רבינו האר״י ז״ל בעצמו׳.3197 לאמור, רש״ש הוא האדם המוסמך לקבוע את הוראות האר״י. דבר זה בולט אפילו כאשר ר׳ חיים ויטאל, תלמידו המובהק של האר״י, הציג עמדה שונה בשער המצות, שם חִייב שתי פעמים נטילה בלבד. אולם מה שאירע כאן היה שרי״ח מצא שמקור אחד סותר למקור שני בכתבי האר״י, אבל מאחר שהרש״ש כתב מה שכתב הרי ׳לא יחדש האר״י׳. ובכן, דעת רש״ש הכריעה את הכף. כך נהג גם לגבי המסורות השונות ביחס לפיוט של האר״י ׳אתקינו סעודתא׳.3198  

			רי״ח גם מוכן לצמצם הוראת הזוהר האוסרת וידוי בראש השנה, שכן על־פי רש״ש, אמנם רשאי אדם ורצוי לו להתוודות על חטאיו בראש השנה, אבל לא יעשה כן אלא בלחש.3199 דברים אלה מופיעים גם בסידור הרש״ש שעליו מסתמך בא״ח לא אחת.3200 אמנם לא תמיד הוא מציין במפורש שהוא סומך על סידור הרש״ש. למשל, ׳יזהר לומר בתוך הסעודה פטום הקטורת ופרק איזהו מקומן׳,3201 והוא בסידור הרש״ש. כמו כן, יש מנהג בירושלים לומר בליל שבת ברכת מעין שבע בכל מקום שיש מניין אע״פ שאין ספר תורה, ׳וזה המנהג נתפשט מזמן רבינו הרש״ש ז״ל וכמ״ש בספר פרי האדמה. וכן הנהגתי פה עירנו יע״א [=יכוננה עליון, אמן] בעזה״י׳.3202 השפעת הרש״ש מגעת אפוא הלכה למעשה גם אל הציבור הרחב, לבד מחוגי המקובלים, שעה שהרי״ח כופה מנהג זה על בני עירו הגדולה. 

			עדות זו מצטרפת לעובדה הידועה ממקורות אחרים על מעמד הרש״ש, ויורשה לי להביא דוגמא מדברי חכם באיזמיר, משום שיש בה ללמד הרבה מאוד.  

			ולמעשה גם לענין פסק ההלכה יש לנו על מי להשען, הוא האחד המיוחד מגדולי הפוסקים שבדורות האחרונים הגאון כמוהר״ר חיים פאלאג׳י ז״ל, שהסכים בנגלה ובנסתר לפסקו של מרן הרש״ש ז״ל, וכמו שכתב והעיד בכמה מספריו, והנהיג כן בבית מדרשו, והורה לכמה וכמה בתי כנסת ובתי מדרש שבעירו שישנו מנהגם לעשות מעשה ולברך כדעת מרן הרש״ש ז״ל. והגם שדברי מרן הרש״ש ז״ל אינם צריכים שום חיזוק דקביעי וקיימי בזכות עצמם, וכל המהרהר אחריו כמהרהר אחרי השכינה, מכל מקום מאחר שמשך הדורות קמו עליו איזה עוררים וכנ״ל, והוחלף המנהג בבית־אל לתקופה קצרה, לכן טוב שמצאנו אילן גדול להשען עליו בביטול כל טענות המערערים, ולהצדק פסקו של הצדיק דמעיקרא הוא מרן הרש״ש ז״ל.3203  

			דברי ר׳ חיים פאלאג׳י הם חדים כתער: ׳דברי מרן הרש״ש ז״ל אינם צריכים שום חיזוק דקביעי וקיימי בזכות עצמם׳. 

			אין ספק שמצודתו של הרש״ש פרוסה היתה על פני קהילות רבות3204 בהן זכה למעמד מכובד למדי. 

			 

			 

			
				
					3191	ולא אתייחס כאן למכלול הסיפורים והאגדות על נסיבות עלייתו לירושלים וכל שארע סביבה.

				

				
					3192	אחד המקורות החשובים שלו היה המקובל ר׳ אליהו מאני, עמו עמד בקשרי מכתבים. למשל, שנה א, כי תשא, סוף אות ו.

				

				
					3193	שו״ת רב פעלים, ח״ג, סוף סי׳ לה, כג ע״ב.

				

				
					3194	שנה ב, ויקרא, אות יח.

				

				
					3195	שנה א, נצבים, אות יב.

				

				
					3196	שנה א, שמיני, אות ד.

				

				
					3197	שנה ב, וירא, אות יג.

				

				
					3198	ראה שנה א, בראשית, אות ל.

				

				
					3199	שנה א, נצבים, אות יג.

				

				
					3200	למשל, שנה ב, וירא, אות יד; שנה ב, ויקרא, אות יד.

				

				
					3201	שנה א, בהר, אות א.

				

				
					3202	שנה ב, וירא, אות י.

				

				
					3203	ראה מאמרו של הרב יעקב משה הלל, נדפס בכתב־העת מקבציאל, גל׳ יג, תשמ״ח-ט, עמ׳ צו.

				

				
					3204	למשל, על מעמדו בצפון אפריקה ראה מ׳ חלמיש, הקבלה בצפון אפריקה, תל־אביב תשס״א, עמ׳228, במפתח, ערך ׳רש״ש׳. 

				

			

		

	
		
			פרק שלושים ואחד 

			הקבלה בפסיקה של הרב חיים דוד הלוי 

			ספרו ההלכתי של הרב חיים דוד הלוי [להלן: חד״ה] מקור חיים השלם, מיוחד מהרבה ספרים בתחום זה בכך שהמחבר מבקש לא רק לקבוע הלכות אלא לאלף בינה בטעמן, דהיינו לקרב את האדם להבנת המשמעות של ההלכות ומקורותיהן. כדבריו: ׳המטרה [של החיבור] כפולה: א) פסיקת ההלכה באופן ברור. ב) הסברתה ממקורות יניקתה הרעיוניים באגדה ומחשבה׳, בהתאם להוראת הרב קוק.3205 במסגרת זו תפשו רעיונות הקבלה מקום חשוב למדי. לא אחת אפשר לקרוא משפט כגון (בהתייחסו לברכת כהנים): ׳כי על דרך האמת וגם על־פי פשט המקרא...׳.3206 יתר על כן, במובאה האחרונה בולט לעין שדרך האמת קודמת לפשט (וכן ד, 281). כך בעניין איסור אכילה לפני תפילת שחרית, כפי שקבע ר׳ יוסף קארו, ׳וגם הזוה״ק החמיר מאד בענין זה ... וגם על דרך הפשט החמירו גדולי הראשונים מאד בדבר זה׳ (א 79. ראה גם ד, 203, סעיף ה). או: ׳ואף רעיון זה שפשוט הוא מאד לכאורה ... ואעפי״כ רמזוהו חכמי הנסתר במקרא׳ (ג, 45), או: ׳וכבר נתקשו רבים להבין הקשר בין העטיפה בבגדי שבת לבין הקדושה, ולא נחה דעתם עד שיחסו את עומק הרעיון לחכמי הנסתר ... וסוד הדבר נתבאר בתקונים [=תקוני זוהר] ... וזו טפה מן הים ממה שנאמר בענין, ודעתנו קצרה. וביארנו זה מפני שכמה הלכות אשר נעתיק להלן אינן מתבארות בדרך הפשט, אלא ע״ד הנסתר׳ (ג, 45-44). המשפט האחרון מלמד הרבה מאוד על גישתו, כפי שיתבאר להלן. 

			וכל כך למה? כי מאוד חשובה לו, לחד״ה, משמעות ההלכה ותכליתה, ולא צִדה הפורמלי בלבד. מבחינה זו יש לספר אופי של מעין ספר מוסר דתי קבלי. אפשר להיווכח בכך בדוגמה הבאה: ידוע האיסור התלמודי לעבור כנגד המתפלל, וחכמים שונים דנו בשאלה, אם רק לפניו או גם לצדדיו ואפילו מאחוריו. והנה כותב חד״ה: ׳ועפ״י חכמת הנסתר אסור מכל הצדדים׳ (א, 253). אך הוא אינו מסתפק בכך ומוסיף מיד: ׳ומי שיכול להזהר תבוא עליו הברכה, כי בכל זה מתחזקת באדם ההכרה בעמידתו של המתפלל בפני בוראו׳. שילוב זה של הלכה וקבלה, תוך מתן הסבר פסיכולוגי־חווייתי־דתי, אינו מצוי בספרי פסיקה אחרים.3207 גישה מטא־הלכתית זו מוצאת ביטוי גם בעניין ׳כהן שלא התפלל עדיין ומצא ציבור מתפללים׳, שלגביו יש עמדות שונות בהלכה. תחילה חד״ה כותב בסתם: ׳נושא כפיו ואין התפלה מעכבתו׳. אולם מיד הוא ממשיך: ׳אך לכתחלה יש להזהר שלא ישא כפיו לפני תפלה, וכן נראה לפי סודם של דברים לדעת חכמי הנסתר, וכך הסברא נותנת ... טוב שישתדל הכהן ביותר להתפלל תחלה ולשאת כפיו אחר תפלתו, וזו היא עבודה שלמה ומקובלת׳ (א, 272). גם בדיונו בעניין אמירת על הנסים בט״ו באדר הוא מציין כי ׳רבים מגדולי האחרונים הסכימו׳ לא לברך, אף שפוסקים כמו בעל משנה ברורה חולקים על כך. סיוע נוסף הוא מצא בכך ש׳גם על דרך האמת אין נכון לאומרו׳ (ד, 361). משמע שהקבלה היא בעלת ברית נאמנה בהגות ובמעשה במהלך היצירה ההלכתית. עמדה זו עשויה להסביר את התופעה הבאה. 

			המחבר ממעט להשתמש במונח ׳קבלה׳ או ׳מקובלים׳, ורק לעתים רחוקות, כגון בהלכות קריאת־שמע־על־המיטה, הוא מזכיר את ׳המקובלים׳ (ג, 86). תחת זה שגורים המונחים ׳תורת הח״ן׳, ׳חכמי האמת׳, ׳חכמת האמת׳, ׳חכמת הנסתר׳, ׳דרך סוד׳, ׳דרך האמת׳. לדעתי, תופעה זו אינה מקרית. נראה שחד״ה ביקש להצביע, כביכול, על שתי פנים של מטבע אחד: פשט או נגלה בפן האחד, ובפן השני — סוד או נסתר. שניהם משלימים איש את רעהו ל׳אמת׳ אחת.3208 גם אם ׳דעתנו קצרה׳, והרב נמנע מלהיכנס לעומקם של דברים,3209 די לו בכך שחשף את האמת הפנימית והצביע על כוחה להסביר, לנמק, לאשש וליתן טעם לעניינים מגוונים. לפיכך הוא יכול להצהיר: ׳הבה נראה בדבריהם את הצד הנגלה שבנסתר׳ (ד, 57). והדבר נראה ׳טבעי׳ בעיניו ש׳כשם שנחלקו חכמי הפשט בזה כך נחלקו גם חכמי האמת׳ (ד, 104, הערה 12. וראה גם ד, 136). 

			חד״ה ראה בגישה האמורה תפיסת עולם נכונה, אך נראה שמקנן בו חשש מהכנסת עולם הקבלה לעולם המעשה היומיומי בספר פופולרי כמו מקור חיים. לפיכך סבור אני שאין הרב מצביע על אישים או על ספרים מסוימים, אלא על הנסתר, האמת והסוד, ורק בהערות הוא מפנה למקורותיו. וראה זה פלא, אין כאן בדרך כלל ציון מקורות קבליים פרט לספרות הזוהר, ופחות מכן האר״י, ואף אלה לרוב תוך שימוש בכלים משניים, ובכללם כתבי החיד״א, כף החיים, בן איש חי, סידור בית מנוחה, ואפילו השל״ה (א, 258, הערה 26; ד, 108, הערה 41). ואל תאמר שחד״ה לא היה בקי בזוהר מכלי ראשון ונאלץ להיזון ממקורות משניים, שהרי הוא חיבר את הספר מפתחות הזוהר ורעיונותיו, שאף מסתמך עליו בקצת הערות שלפנינו (כגון ד, 128). משמעות עובדה זו, לפי ראות עיניי, שחד״ה מבקש להתבצר באצטלא של גדולי ההלכה במזרח שקדמו לו בהכניסם את עולם קבלה להלכה.3210 משמע, הוא הולך בדרך סלולה, לא חדשנית. מבחינה זו ראויה לתשומת־לב הסתמכותו הרבה על מנהגי מדרש בית־אל בירושלים (למשל, א, 207) ועל ׳אחרונים׳ כשם כללי של סמכות שנשענה על האר״י (וראה בהמשך).  

			לא תמיד הוא יכול לפרש טעם שביסודו מצוי ׳סוד נשגב׳, אך דווקא אז מעניינת אותנו גישתו, שאמנם מובאת בשם החיד״א: 

			כתב מרן החיד״א בשם מר זקינו מהר״א אזולאי: כפי דרך האר״י יש סוד נשגב בזה וצריך שלא יחלוץ אותם [את התפילין] אלא אחר קדיש ... וטעמו נסתר, ונגלה לבעליו, וכן ראוי לנהוג גם מי שאינו יודע הטעם כי מצוות פועלות בסגולה ועושות רושם למעלה אף שנעשות בלתי הכונה הפרטית, רק שצריך לכוין הכונה הכללית שיתכוין המניח והעושה המצוה שעושה המעשה הזה לקיים מצות אלקיו. עכ״ל. ומכאן אזהרה לדקדק בכל מעשה המצוות שיהיו כסדרן וכמשפטם אף כי אין אתנו יודע רמזיהם וסודותיהם. עד כאן לשון מרן החיד״א (א, 132).  

			לפנינו עמדה מוכרת בספרות הקבלית,3211 ולפיה כל מעשה מצוה פועל פעולה מתאימה גם אם אין המתפלל או עושה המצוה בקי בכך. חובת האדם היא אפוא לקיים המצוה כדקדוקיה, וההשפעה התאורגית מתבצעת מאליה. 

			אמנם יש מקרים שהדרישה הדתית או החוויה המיסטית מפליגות בהצגת החובות, ואז אינן מופנות לכל אדם. הנה הוא כותב: ׳וחכמי החסידות הקפידו מאד ... ובודאי שכך ראוי והגון גם מסברא׳. אולם הוא מוסיף: ׳מדת חסידות נאה היא זאת, אך להלכה — כך [כלומר, בשונה מהחסידות] הוא הדין׳ (א, 101). האם כך עלה משום שמידת חסידות יאה רק ליחידים ולבני עלייה אף שגם הסברא, ההגיון האנושי הדתי הפשוט, מחייבת זאת? נראה שהוא עצמו נטה לדרך החסידית, שכן מאוחר יותר כתב: ׳וכבר ביארנו לעיל שמדת חסידות היא שאף אם נפסק חוט אחד ראוי להחליף הציצית׳ (א, 102). כיוצא בכך, ׳מי שיכול להתעטף בטלית ולהניח תפילין בביתו, מעלתו גדולה מאד על־פי חכמת הנסתר. אך עפ״י הפשט אין בדבר צורך׳ (א, 82). וכן הוא קובע כי רצוי ׳ללמוד חק לישראל אחרי התפלה בעודם מעוטפים בטלית ומעוטרים בתפלין [כפי שכתב החיד״א], והוא דבר נאה מאד, אך הכל לפי מה שהוא אדם׳ (א, 132).  

			כביטוי למגמת הספר, כאמור, להסביר את מקורות היניקה הרעיוניים, מקדים חד״ה דברי מבוא לכל פרק. הבסיס או העקרונות העיוניים מיושמים לאחר מכן בפרטי הלכות. תופעה גלויה לעין היא שפשט וסוד משמשים כאן בערבוביה,3212 כגון בדברו על תכלת ולבן בציצית הוא משלב פשט וזוהר (א, 88). את מצות ציצית הוא מצליח להסביר לפי תורת הנסתר: ׳ואף שאין בכחנו להבין במופלא מאתנו, הנה הואילו חכמי הנסתר לגלות לנו אפס קצה של מצוה זאת׳ (א, 105). הוא משלב פסקה ארוכה מן הזוהר (בתרגומו) כהצעה מקדימה להסבר ׳המחדש בטובו׳ (א, 191-189). הסברו הרחב לעניין תפילת ערבית משלב תלמוד וזוהר (א, 324). ובכלל, הסברו למבנה התפילה הוא על־פי הקבלה (א, 179-178). הרבה מן ההסברים וההלכות ביחס למים אחרונים קשורים בקבלה או נובעים ממנה (א, 174), והוא מקדים דברים מן הזוהר (ב, 76). תוך כדי הסבר הגותי לזימון הוא כותב: ׳וחכמי הנסתר הגדילו ערך הזמון ביותר׳ (ב, 92). ולעניין ברכת כהנים: ׳כי על דרך האמת וגם על־פי פשט המקרא׳ (א, 270). הוא מציין כי ׳לדעת חכמי האמת׳ יש נשמה יתרה גם בראש חודש, ובהערות הוא מפנה לתקוני זוהר (ד, 20. ועיין עוד שם). כאשר הוא מונה את סגולות התענית,3213 הוא מוסיף רעיון קבלי (ד, 201). ובאותו עניין, בהסברו לעינוי הגוף ביום הכיפורים הוא מסתמך על הכוזרי, אך מוסיף כי עקרונית כך היא גם דעת הזוהר (ד, 256).  

			כדי להבליט את ייחודו של חד״ה כדאי לעַמת אותו בקצרה עם אחד מגדולי המשיבים בדורו, אף הוא מחכמי המזרח, הרב עובדיה יוסף. אמנם במסגרת ספרות השו״ת יכל המשיב לפרוס יריעה רחבה של מקורות המצביעה על הנימוקים להכרעתו הפסיקתית, ובתוך כך מובאים גם מקורות קבליים. בשלב זה אינני רוצה להציג את דעתי בעניין עמדתו של הרב עובדיה. באופן כללי אפשר לראות שהרב עובדיה מעדיף את העולם ההלכי על פני הקבלי, בעיקר כשקיימת סתירה ביניהם במקרה מסוים, אולם בנושאים שנתקבלו בידי הציבור דומה שהוא ׳נכנע׳ לנוהג הקבלי בדיעבד.3214 לעומתו, חד״ה מנסה למצוא את המשותף או המשלים בין העולמות. דרכו אפוא נינוחה יותר ומכוונת ללבו ולמחשבתו של האדם, ואף לחווייתו הדתית. 

			כדרכם של המקובלים, המטעימים כי אנשי כנסת הגדולה קבעו את מבנה הסידור ונוסחו על־פי הבנה קבלית, כך משתמש חד״ה בכלל זה. למשל, ׳סדרם הנכון של ברכות השחר הוא כך ... ומלבד שסדר זה סוּדַר על־פי חכמת הנסתר, יש בו גם סדר הגיוני ועקבי למתבונן׳ (א, 68). יתרה מזאת, לפי סדר זה אדם מברך הנותן ליעף כח מיד לאחר מלביש ערומים. סדר זה נקבע בידי האר״י,3215 ואינו ידוע לפניו.3216 כיוצא בכך, כל עיקרו של ההסבר לנפילת אפיים הוא על־פי הקבלה (א, 285),3217 וממנו נובעות גם מסקנות הלכתיות.3218  

			לעתים הוא קובע הלכות שהוא מציין במפורש כי הן נובעות משדה הקבלה, אך אינו מפנה למקור אלא כותב בהכללה ׳על דרך האמת׳ וכיוצא בכך, ורק בהערות הוא מפנה למקור ספציפי יותר (כאמור, בעיקר לחיד״א, כף החיים, בן איש חי). הנה דוגמאות מספר: לא לדבר דבר עם איש לפני תפילת שחרית (א, 80); לפי האמת אומרים שלוש פעמים ויכולו בליל שבת (ג, 69); המקובלים מדברים על נשמות טהורות לתלמידי חכמים שעונתם מליל שבת לליל שבת, אך הוא מביא זאת בשם סידור בית מנוחה (ג, 86); ׳על דרך האמת׳ אסור להסתכל בלבנה (ד, 36); עניין נשמות המתים הוא ׳כפי שביארו לנו חכמי האמת׳, וכך גם בזוהר, לפיכך נושא ההשתטחות על קברים מופיע כאן כסעיף במסגרת ההלכתית (ד, 39-38). המנהג ׳שנהגו באיזה קהלות׳, ולפיו אדם שאשתו בחודש התשיעי להריונה יפתח את ארון הקודש, צמח על ברכי הקבלה, ׳והוא מנהג יפה ויש לו סמך על דרך האמת׳ (ג, 100). 

			במקרים רבים הוא מציע יסודות קבליים ועל־פיהם קובע הלכות. למשל, עניינים הקשורים בתפילין, כגון אמצעי הקפדה שלא תזוז יו״ד של הקֶשר מהתפילה, אפילו בעת שהיא מונחת בכיס התפילין. כיסוי הזרוע בטלית בעת הנחת תפילה של יד, וכיוצא באלה, נקבעו על יד ׳חכמי הנסתר׳ ו׳על דרך הסוד׳ (א, 119). לפי הקבלה, אין מקום לחזרת הש״ץ בערבית (א, 325). ׳מנהג רע ומר, ישתקע ולא יאמר׳ סליחה בתחילת הלילה בערבית, ׳והכל על דרך חכמת הנסתר׳ (שם). על־פי הנסתר, ׳וכן המנהג בירושלים עפ״י חכמי בית־אל׳, אין עומדים בקדיש ולא בברכו ולא בקריאת התורה (א, 150). ׳לפי חכמת האמת׳ נקבעה חשיבות העלייה השישית לתורה (ג, 109). ואכן בתימן נהגו להעלות ילד כשישי, ׳ועל דרך האמת מנהגם נכון וצודק׳ (ג, 110). אין אומרים וידוי במוצאי שבת לפני חצות ליל (ד, 209). לעניין הלל הוא מביא טעם של פשט, אך בהערה הוא מפנה לחיבורו מפתחות הזוהר ורעיונותיו (ד, 21). כמו כן, הוא מקבל את נושא ערב ראש חודש, הבנוי על יסודות קבליים, ובסעיפים שונים אפשר לגלות מקורות קבליים אף שאינו מזכירם במפורש (למשל, ד, 17-16, סעיפים ה-ח). ׳מנהג ירושלים ׳לאגוד את ההדסים, הערבות ושדרת הלולב הוא ׳כהוראת האריז״ל׳ (ד, 299), ולעצם חיבור האתרוג ללולב בעת אמירת הברכה הוא מסתמך על הזוהר (ד, 302). ׳על דרך האמת׳ יש להניח סכך מעצי אילנות, כפי שכתוב בבן איש חי, וזה ׳המובחר ביותר׳ (ד, 278).  

			תיקונים שונים שיסודם בקבלה נרשמו כחלק בלתי נפרד ממסכת ההלכות. למשל, תיקון רחל (ד, 183, סעיף ה); תיקון ערב ראש חודש; ט״ו בשבט, ׳כאשר הנהגתי לכל החברים אשר עמדי׳ על־פי סדר קבלי, אף שאינו נזכר מפורשות בכתבי האר״י אלא אצל המקובלים שלאחריו, שכן ׳תיקון נפלא הוא בנגלה ובנסתר׳ (ד, 340); פרשת הנשיאים (ד, 40); הנושא של מות רשב״י שנקבע על־ידי האר״י בל״ג בעומר, וכל המתחייב מכך (ד, 144, הערות 51, 54); ׳וההקפות של מוצאי יו״ט יש להם יסודות בתורת הח״ן׳, ואף ׳מן השמים גרמו וההקפות של מוצאי יו״ט בא״י הן הנערכות ברוב עם הדרת מלך ובשמחה עממית רחבה׳ (ד, 315); קריאת פרשת הקטורת, שכן לפי הזוהר גם הקריאה יש בכוחה למנוע מגפה (א, 308-307). את אמירת הוידוי בלשון רבים הוא מסביר באמצעות חוק הגלגול (ד, 268). 

			יש מקומות שבהם הוא מעדיף במפורש גישה קבלית למרות גישות אחרות, ככל הנראה מפני שאינן מפורשות בתלמוד. למשל, ׳קדושת יוצר יש לאמרה מיושב דוקא. ואף אם היה עומד ישב׳, ודין זה יש עליו ׳הסכמת רוב גדולי הפוסקים, והטעם על־פי הסוד׳ (א, 196). כאשר אדם בא לבית הכנסת בערבית ומוצא ציבור עומד לאחר קריאת־שמע וסמוך לפני תפילת י״ח, הוא צריך להתפלל יחד עמהם. ׳וכל זה על דרך הפשט, אבל לדעת חכמי הנסתר׳ לעולם קריאת־שמע קודמת לתפילת י״ח, ׳וכך נוהגים למעשה׳! (א, 322). בדברו על סדר הנענועים מופיע רק זה הקבלי, ועל־פי החיד״א (ד, 299, וכן בסוף 301); ׳קהלות הספרדים׳ נוהגות לברך את הלבנה לאחר ז׳ ימים, וזאת ׳עפ״י חכמת האמת׳, בעוד שאצל האשכנזים נהוג לברך כבר לאחר ג׳ ימים (ד, 34); ׳יפרוס למסובים מאותה פרוסה שפרס בברכת המוציא, ועל דרך האמת יפרוס לכל אחד מהמסובין מהככר שבירך עליו המוציא, ולא מהפרוסה שבידו, וכך נוהגים ההולכים על־פי חכמת הנסתר, וכך ראוי לנהוג׳ (ב, 54, וכך בהסתמך על כף החיים). מעניין שהמחבר אינו חושש מן הסתירה שבין הרישא של הסעיף לבין הסיפא שלו, ומכל מקום לדעתו ראוי לנהוג לפי הקבלה. 

			יש פרטים שאינם חד־משמעיים בהלכה, אולם חד״ה נותן עדיפות לְמה ש׳יש סוד נשגב בזה׳. למשל, באשר לזמן חליצת התפילין בראש חודש הוא מקבל את עמדת האר״י, כפי שהובעה בכתבי החיד״א, שכן ׳יש סוד נשגב בזה׳ (א, 132). יתר על כן, הוא חוזר על כך בחלק ד, עמ׳ 29, ומוסיף שם (בהערה 31) לדון בדברי החיד״א מפני שהדברים הראשונים לא היו מדויקים. כך גם לגבי הוויכוח בספרות האחרונים אם לברך על נטילת ידיים לפני הניגוב או לאחריו, הוא כתב שמפני שהלכה זו בנויה על תורת הנסתר, הדין הוא שגם שאלה זו תוכרע לאור מקורות קבליים (א, 26, הערה 12). 

			חלק מהפרטים נושא אופי של תוספת הנהגות שיצאו משדה הקבלה, כגון הוראתו שיש לשמוח ולאכול בחג השבועות, אך יש למצוא זמן ׳גם ללמוד תורה ביום שקבלנוה׳, ומציין את המקור בחיד״א. כמו כן, חובה ללמוד תהלים בחג זה, שכן ׳ביום הקדוש יומא דהילולא דיליה יעלה ברצון ביותר אמירת תהלותיו׳, לפי החיד״א (ד, 150, הערות 23, 24). ׳וכל קהלות הספרדים נהגו לומר קדיש יתום לפני עלינו־לשבח כהוראת האר״י ז״ל׳ (א,310). ׳וכך הוא מנהג רוב קהלות הספרדים׳ בהתאם ל׳מנהגי האר״י׳ לפתוח את ברכות קריאת־שמע בערב בשלושה פסוקים (א, 320). 

			כאמור, לא זו בלבד שבדברי המבוא ההגותיים לפרקים רבים משלב חד״ה מן הזוהר,3219 אלא הוא מייחס חשיבות רבה להוראות הזוהר והאר״י. במקומות לא־מועטים הוא מציין את ׳מנהגנו׳ או ׳קהלות הספרדים׳, ומעיר בחדא מחתא על המקורות הקבליים. הוא ביקש, כנראה, לעגן את הקבלה במציאות ההלכתית ואת המציאות ההלכתית בקבלה (למשל, ד, 310, סעיף יב). אין בכך חידוש רב, אבל גם בימינו עוד אין הכל מסכימים לכך.3220 

			הנה כמה דוגמאות להשפעות מן הזוהר. ׳על־פי הזוהר חמור ביותר הנחת תפלין בתפלת מוסף של ראש־חודש והמניחם חייב מיתה׳; כתנא דמסייע הוא מביא את בן איש חי (א, 133). ׳מזמורים אלו ״השמים מספרים״ ואחרים שאומרים בשבת קודם ברוך שאמר, שָגבו מאד במעלה כמבואר בזוהר פרשת תרומה ולכן יש לאמרם בכוונה ובקול נעים וזמר. והמעיין בזוהר ימצא טעם וסבת אמירתם וסדר הקשרם׳ (ג, 89). לכך קשור גם, למשל, מקום אמירתו של מזמור לג. בעניין דברי התלמוד על חשיבותם של עשרה מתפללים ראשונים בבית כנסת הוא מביא הסבר מתוך ספר רבני ומוסיף: ׳ואף כי דברי דרוש הם, מקורם ושרשם בדברי הזוהר הקדוש׳, ומראה בהמשך את ההשלכות המעשיות (א, 154). הוא מזכיר תפילה מיוחדת לעילוי נשמות בניסן על־פי הזוהר (ד, 40, סעיף יב). מעניינת דרישתו ש׳ראוי שכל תוקע יעיין בלשון הזהר׳ (ד, 233). באשר לאדם המבקש להתענות בתשיעי ובעשירי בתשרי משום שאין הצום מפריע לו, ואפשר שהדבר מותר לפי ההלכה, חד״ה כותב כי לפי הזוהר אין לכך מקום (ד, 253). 

			הספר מבטא הערכה רבה כלפי האר״י, כמקובל אצל מרבית חכמי המזרח. די לו לציין את דברי האר״י אף בלא נקיטת עמדה מעשית מיוחדת, כפי שנהג בעניין תפילת עלינו־לשבח, שהיא ׳מלא סודות עליונים ... ורבינו האר״י גילה סודם׳ (א, 311). הדבר בולט גם בקבלת הלכות רבות שמקורן לוריאני, בין אם פוֹרַש המקור ובין אם לאו. בעניין המחלוקת בשאלת אמירת אבינו מלכנו בשבת הוא מסיק (׳כך משמע בפשיטות לשונו׳) מתוכן דברי ר׳ יוסף קארו שהוא חייב זאת, ומוסיף: ׳וכך הוא מנהג בית־אל אשר בירושלים ההולכים עפ״י דברי הארי״ל, וכך הוא מנהג ירושלים, וכך ראוי לקהלות הספרדים לנהוג׳! חשוב מאוד המשך דבריו: ׳ובלבד שלא יבואו לידי מחלוקת בשל כך׳ (ד, 225).3221 וכן הדבר בסדר הנענועים של ארבעת המינים. יש שיטות שונות, אולם אנשי ירושלים נוהגים כיום על־פי האר״י (ד, 301, סעיף יא), וזו סיבה מספקת לקבוע זאת גם כעמדתו הפסיקתית. כך גם בעניין קרוב: סדר אגידת הלולב (ד, 299, סעיף ב). פעמים רבות מובאים דברי האר״י, אך בשם ׳אחרונים׳,3222 הוא נוהג כך כדי להצדיק שילובם של דברי קבלה, שהרי הכל כבר קיבלוהו עליהם. דוגמה: ׳כשיגיע ל״תהלות לאל עליון״ יעמוד מיד להתפלל׳. סעיף זה מובא בשם ׳אחרונים׳ (א, 209), אך למעשה הוא מהנהגות האר״י.3223 

			נציין עתה הלכות שנקבעו בהשפעת האר״י ולא נזכרו לעיל, אף שהוא מביא אותן לא ישירות אלא באמצעות החיד״א,3224 כף החיים3225 ובן איש חי.3226 למשל, ׳מדת חסידות היא לא לירוק בבית־הכנסת׳ (א, 87-86), אף שאין ההלכה אוסרת זאת. דבר זה מובא בשם בן איש חי, אף שהמקור הוא לוריאני. יש ללבוש טלית קטן על חלוק מתחת לבגדים העליונים (א, 104). הוא מביא את עמדת גדולי האחרונים ביחס לכריכת רצועות תפילין של יד, אך מציין כי זו גם עמדת החיד״א בשם האר״י (א, 116). מנשקים את הציצית בתפילת שחרית עד ל׳נאמנים ונחמדים לעד׳. הוא מציין כמקור את האחרונים, ומפנה לר׳ יוסף קארו (א, 197, והערה 33), אך המקור הוא לוריאני, כפי שציין גם מגן אברהם.3227 ׳מנהג הרב הקדוש האר״י׳ לומר זמירות [=פסוקי דזמרה] מתוך סידור (ג, 88). באשר לנוסח ברכת השנים בתפילת שמונה־עשרה הוא מביא את הנהוג ׳בסדורי בני ספרד׳ ומציין כי ׳כך ראוי והגון עפ״י חכמת הנסתר׳, ובהערות הוא מפנה לחיד״א בשם ׳גורי האר״י׳ (א, 242). במודים דרבנן די בהרכנת הראש בלבד (א, 259; עיין שם). חובה ללוות ספר תורה (ג, 101; עיין שם). אין לקרוא מקרא בלילה — אמנם הוא מציין כמקור את בן איש חי, אבל המקור הוא לוריאני (א, 327). בשם תקוני האר״י הוא מציין את החובה לומר בכל ערב, לפני קריאת שמע על המיטה, את המשפט ׳רבש״ע הריני מוחל׳ וכו׳ (א, 328). מעניין שהוא קיבל את הנהגת האר״י לומר ׳למבצע על רפתא׳ וכו׳ לאחר נטילת ידיים, אף שהחיד״א הביע הסתייגות מסוימת (ג, 82). כמו כן הוא ציין את עמדת החיד״א בשם האר״י בעניין קריאת שניים מקרא ואחד תרגום בהושענא רבה (ג, 38). בעקבות דברי האר״י מחה חד״ה נגד המרבים באמירת קדיש (א, 156). נראה, כי לדעתו די בעצם אזכור מנהגו של האר״י (אם כי בהערה הוא מפנה למקורו בחיד״א) כדי להפוך עניין מסוים למחייב. הנה דבריו: ׳והאריז״ל היה נזהר שלא לדבר שיחה בטילה או דבור חול בשבת אפילו בלה״ק [=בלשון הקודש] וכן היה נזהר בכל ביו״ט כמו בשבת׳ (ד, 154).  

			יתר על כן, יש שהוא מסתמך על החיד״א בשם האר״י, אף שהדבר נוגד את עמדת מרן ר׳ יוסף קארו. למשל, ׳אף שכתב מרן שעכשיו נהגו לסדר ברכות השחר בבית־הכנסת, מפני ... ומפני ... לא כן נוהגים בזמנינו ההולכים על־פי תורת האר״י׳ (א, 86). שתי התיבות ׳נקדישך ונעריצך׳ נאמרות בקול רם, ׳והשאר בלחש, ויענה קדוש קדוש קדוש בקול רם׳. בהערה הוא מפנה לחיד״א בשם האר״י, וכותב מפורשות: ׳וזה שלא כפסק מרן׳! (א, 258, הערה 21). גם לגבי תקיעת שופר הוא מציין נושא ׳שמרן לא כתב כן׳, אבל זו עמדת גדולי פוסקים, ׳ומסתייע [כף החיים] מדברי חכמי האמת׳ (ד, 235). וכן, ׳מי שאין לו לולב לא יקיף, וכן נוהגין׳. עמדה זו מובאת בשם ר׳ משה איסרלש האשכנזי עם שהיא סותרת את עמדת מרן הספרדי, בלא ספק משום ש׳וכן הוא ע״ד האמת׳ (ד, 305, הערה 53). שוב, בניגוד למרן, ׳מנהג ירושלים שאין מקיפים בערבה [בהושענא רבא] אלא בלולב בלבד. וגם על דרך האמת כך ראוי׳ (ד, 310-309). היסטורית, הסדר הוא הפוך: תחילה היה המנהג הקבלי, ועליו נבנה מנהג ירושלים. מכל מקום, לענייננו חשוב שעמדת מרן אינה מתקבלת, ותופעה זו ראויה לציון. 

			ולבסוף, חד״ה עוסק במנהג הנחת פתיתי חמץ בליל ארבעה־עשר בניסן (ד, 50, סעיף יג), ואינו מזכיר את המקור הלוריאני. אולי משום שהעניין מקובל בציבור. אכן, מעמדו בציבור של פרט מסוים זכה, כידוע, להתחשבות מיוחדת של גדולי הפוסקים, אפילו כאשר דעתם לא היתה נוחה מכך, עד שאמרו ׳מנהג עוקר הלכה׳, וכיוצא בכך. עקרון זה מתבטא אצל חד״ה ביחס למנהג הכפרות. לדעתו, ׳יש למנוע המנהג׳ (ד, 252), כפי שנטו הפוסקים, בשל תקלות אפשריות, אף שהוא יודע שהמנהג מקובל מאוד אצל הנוטים אחר הקבלה, ובכללם האר״י. כמין פשרה הוא מציע לכל אדם שינהג כמנהג אבותיו, אך הסתייגותו מן הקבלה כאן ברורה, ודי נדירה.  

			פרק שלושים ושניים 

			דברים אחדים על רוח וממשות  

			כבר בתנ״ך אנו קוראים על קיומן של מהויות רוחניות. בראש וראשונה, כמובן, האלוהים המקראי שהוא מעל ומעבר לכל דבר גשמי, בניגוד לתרבויות האליליות כולן ששררו באותו זמן. ואף במחיצת האדם (בלא שניכנס כעת לפרשת המלאכים), למדים אנו, כי קיימים עצמים גשמיים שיש בהם גם מהות רוחנית, ולפיכך אף טמונה בהם סכנה מסוימת. למשל, עוּזָה שביקש להציל את ארון הברית הנוטה ליפול, נגע בו ׳ויכהו שם האלהים על השל וימת׳ (שמ״ב ה ז). שִכחתו את הקדושה האלוהית האופפת את הארון עלתה לו בחייו למרות כוונתו הטובה (כמו הנוגע בכבל פתוח נושא מטען חשמלי, שאַחַת דינו). וכך במפורש ניתנו הוראות לבני שבט לוי נושאי הארון במסע במדבר שייזהרו לבלתי נגוע בו (במדבר ד טו). בדומה לכך, אדם שאינו חי נושא עליו טומאה, וכל הנוגע בו חייב לעשות פעולות מסוימות כדי להשיל מעליו את הטומאה ולהיטהר, דהיינו, לחזור למצב ׳נורמלי׳. טומאה וקדושה הן אפוא מהויות רוחניות שאינן ניתנות למישוש אבל יכולות לבוא לכלל מימוש, והן נצמדות בדרך כלשהי לישויות גשמיות. 

			בתפיסת העולם האימננטית שלהם, שבה ׳מלוא כל הארץ כבודו׳ פשוטו כמשמעו,3228 הרחיבו המקובלים את המעגל ולא ראו הפרדה בין מה שנראה רוחני לבין מה שנראה גשמי. העולם הוא מערכת של קליפות, לבושים, כגלדי בצלים, והמציאות הרוחנית יורדת ומקבלת לבוש גשמי (כמיטב המסורת הניאופלטונית) בעולם האדם ובהתנהגותו. אחד הדימויים השגורים הוא: צל3229 (והפסוק הנדרש: ה׳ צלך׳).3230 

			הסיפור המקראי כפשוטו בבראשית פרק א, המאמר החז״לי ׳בעשרה מאמרות נברא העולם׳, ראשית ספר יצירה ו׳האמירה הבוראת׳,3231 העמידו את המקובלים על עוצמת כוחו של הדיבור.3232 משמע, קיימת זיקה רבה בין המופשט והמוחשי. אנשי מעלה יכולים לראות איש את רעהו ולשמוע בדיבור את הייצוג של הנשמה המגלה סודות, ומכאן הישיבה באדרא, ב׳חצי גורן עגולה׳.3233 

			מכאן, גם אדם שאינו מבין בעולם הכוונות אבל מקיים מצוה כפשוטה, פועל את הפעולה התיאורגית הקבועה. ואסתפק בדוגמה אחת מדברי ר׳ מאיר אבן גבאי: ׳התורה והמצות שהם האמצעי, הושם בטבעם זה הכח ... שיהיו הם המפתח לפתוח המקור ההוא שנבעו ממנו ... לפי שכל הבנינים מתיחסים זה עם זה. ומזה היה מטבע העבודה לשם המיוחד שהוא הייחוד ... אף אם לא יכוונו לעצמם׳.3234 וכך חזרו והורו בעת החדשה כי ׳מצוות האלוהיות פועלות בסגולה ועושות רושם למעלה, אף שנעשות בלתי הכוונה הפרטית, רק שצריך לכוון הכוונה הכללית׳.3235 

			נוצרים אם כך מצבים שבהם הרוחני פולש אל הגשמי והם פתוכים זה בזה. הוויה או רעיון רוחניים מקבלים ביטוי ממשי ביותר. בדרך זו מאוד התאימה לתפיסת העולם הקבלית, ביחס לנשמה, הוספת המילה ׳ממש׳ לפסוק ׳חלק אלוה ממעל׳. ומכאן גם נוח היה להסביר את הערגה לדבקות כשאיפה טבעית של החלק לחזור אל השלם. לפיכך, למשל, בתפילת עמידה, שבה מתרחש הזיווג בין קב״ה ושכינתיה, וכוונת הייחוד של האדם הופכת להיות זיווג ממשי, הרי מכאן מתחייבת צניעות, ולכן התפילה נאמרת בלחש וחובה לעצום עיניים.3236 החובה ההלכתית המקורית שנועדה למנוע הסחת דעת לובשת משמעות חדשה לגמרי. מאותה סיבה גם נקבעה ההלכה שלא יהא דבר חוצץ בינו ובין הקיר בעת התפילה.3237 כיוצא בכך, הקשת אינה רק סמל לספירת מלכות, אלא ממשות, ולפיכך אסור להסתכל בקשת, כדמות נקבית.3238 וכמו הקשת כן הלבנה.3239 ועוד, יש להסיר את הסכין מהשולחן בעת ברכת המזון כי הסכין אינה רק סמל אלא היא עצמה ממשות של הדין, ואין מקום לדין ולברכה במקום אחד. ומאותה סיבה ממש, טענו מקובלים, כי בשבת אין צורך להסיר משום שאין שלטון לסטרא אחרא ביום השבת.3240 

			וכך מוצאים אנו בתלמוד כי דברי תורה אין מקבלים טומאה.3241 משמע, דבר שבקדושה הופך להיות רוחני עד שטומאה אינה תופסת בו.3242 אולם ברגיל, כוחות רוחניים מנוגדים, שמסומלים דרך כלל במילים הפשוטות ׳טוב ורע׳, ׳קדושה וטומאה׳, נאבקים ביניהם באמצעות העולם הגשמי, ובעיקר האדם. לכן נמצא, למשל, כי בעקבות המאמר התלמודי שהזכרנו זה עתה בקשר לדברי תורה, נאחזו בו המקובלים והורו כי אפשר לומר דברי תורה בבית קברות, בהוסיפם נדבך כי חשוב מאוד להגן על המת מפני החיצונים, והעיסוק בדברי תורה הוא אמצעי ההתקפה היעיל. בעיקר בולט הדבר באמירת פרשת פיטום הקטורת בעת מגפה. כיוצא בכך, ׳אם מתאוה לאיזה עבירה, אז יאמר הפסוקים של העבירה ההיא בטעמים ובנקודות בדחילו ורחימו, ואז תלך ממנו התאוה׳.3243 זוהי דרך מעניינת, בכך שאינה דורשת מהאדם להילחם ביצרו שלו ולכבוש אותו, אלא משמיעה דברי תורה (קדוּשה) כנשק מלחמתי יעיל נגד הזולת, נציג הסטרא אחרא.3244 וכנגד זה, כאשר אין מזוזה קבועה בפתח הבית, אין אמצעי הגנה של דברי תורה, ורשאית רוח רעה לחדור אל תוכו ולסכן את בני הבית.3245 

			אך ׳מלחמה׳ קיימת לא רק באופן אקטיבי, אלא אם מותר לכנות זאת גם באופן פסיבי. לאמור, אין לערב שני מצבים שביסודם מייצגים את שני הכוחות המנוגדים. לפיכך, למשל, אין משלבים ידיים, ובוודאי לא בעת תפילה, מפני שהן מייצגות שמאל וימין. כיוצא בכך, אין לקחת מן הערבה האגודה עם הלולב כדי לקיים מנהג חבטת הערבה בסוף ההושענות, כי יש בכך שילוב של חסד וגבורה.3246 יתר על כן ׳כתב מהרש״ל שאין ליטול ידיו ממים ששאבו גוים, וכן השפחה׳.3247 ׳וכן יזהר שלא יתן לעכו״ם מאכל מן השלחן, ואפילו ישמעאלי שאינו עובד ע״ז ... מפני שהשלחן עומד דוגמת המזבח׳.3248 

			ידוע הרעיון שארץ העמים היא טמאה ואילו ארץ־ישראל היא ארץ הקודש. ולפיכך, לא רק שאדם ׳עולה׳ אל ארץ־ישראל, אלא הוא חייב תחילה לטבול לפני כניסתו. בכך סייע אמנם הבורא כאשר תוך שברא את העולם הקיף במים את ארץ־ישראל, והחובה מתמלאת כביכול מאליה כדי שלא לפגוע בקודש.3249 ואם מים מטהרים, ואנו נשמעים לדרשת חז״ל ש׳אין מים אלא תורה׳, הרי אפשר להיטהר גם באמצעות לימוד תורה.3250 כלומר, מה שנראה בעינינו דרשה בעלמא מקבל משמעות רצינית ביותר, והדרך לכך קלה כי ביסודם ׳הדברים מתיחסים זה עם זה׳, כאמור לעיל בהפניה 7. 

			דברים אלה באים לביטוי מעניין בעת לימוד תורה, שעה שנוצרת חוויית הזדהות, ושוב הרוחני והגשמי (החיוביים) משמשים בערבוביה. במדרש מסופר כי ׳בן עזאי היה יושב ושונה והאש מלהטת סביבותיו. בא אצלו ר׳ עקיבא, אמר לו: בן עזאי מה יום מיָמים? א״ל שמעתי עליך שאתה יושב ושונה והאש מלהטת סביבותיך — אמרתי בחדרי המרכבה ירדת. א״ל והלא דברי תורה נמשלו לאש ... אני יושב ושונה והדברים יורדין ושמחין לפני כיום נתינתן מסיני׳.3251 הזיקה בין האש ומעמד הר סיני ברורה גם במסופר על האר״י שדרש ׳סודות עמוקים׳, ותוך כך ׳להב אש׳ היה ׳עולה עד לב השמים והיו דברי תורה כנתינתן מסיני׳.3252 כאילו נסגר מעגל. יצור אנוש מזדהה, כביכול, עם הקב״ה, וקבלת התורה היא ממש כנתינתה. זוהי החוויה הנעלה של פגישת המיסטיקן עם האל בכל עת שהוא שרוי בלימודו. וכך הביא הרקנטי בסוף פר׳ תשא, נה ע״ד, בשם ר׳ אלעזר [מוורמס]: ׳הזקני[ם] הראשונים כשקראו בספר תורה וחוזרין ויושבים היו מכסין פניהם ואמרו השומע מפי קורא כשומע מפי משה׳. משמע, הקריאה בתורה היתה להם כחוויית מעמד הר סיני. ומאותה סיבה כותב ר׳ יעקב עמדן בשם האר״י כי ׳כשהוא קורא יכוין כי הדוכן [=התיבה שעליה מונח ספר התורה] הר סיני, וכאילו מקבל התורה מפי ז״א [=זעיר אנפין]. ואם יזכה יאירו גלמי האותיות לפניו כמראה אש לבנה׳.3253 כך גם מצינו בסידור שערי רחמים, כ״י מכון בן־צבי 2217, דף 109 ע״ב: ׳יש מחסידי ספרד נהגו לחלוץ מנעלים בשעת עלייתם [לקרוא בתורה] כי המקום אדמת קדש׳. 

			׳חוץ׳ ו׳פנים׳ הופכים להיות כוחות חיצוניים ופנימיים של ממש. לכן תָקַף (׳ותמיהא לי טובא׳) רמ״ק את היוצאים לשדה, ל׳חוץ׳, כדי לקבל שבת, בחינת תרתי דסתרי.3254 

			העומדים ליד מיטת המת, וקוראים מה שקוראים מכִתבי קודש, צריכים להיות צמודים כדי שהכוחות החיצוניים לא יחדרו אליו.3255  

			הנביא אלישע סגר את דלת חדרו כדי להתייחד עם הנער, כנראה משום שההוויה המיוחדת של כוחו אינה יכולה לפעול בנוכחות זר, או שהיא צריכה להיות מכונסת ומרוכזת. יתרה מזו, אלישע אומר לנערו שיקח את משענתו, שהיא בוודאי טעונה כח מאגי, ולא יענה לאיש שיפגוש אותו בדרכו (מל״ב ד כט), שוב כדי לשמור על הרצף המאגי.3256 לא בכדי מסופר כך גם על האר״י ש׳יום אחד מסר הרב יחוד לא׳ מהחברים שילך ויעשהו אצל צדיק פלוני, ולא ידבר עם שום אדם, ובזה הצדיק יגלה לו סודות. וילך החבר ועשה היחוד וחזר לפני הרב. ויאמר לרב: עשיתי כאשר צויתני והצדיק ההוא לא הגיד לי דבר. א״ל הרב: אִלו עשית כאשר צויתיך היה מגלה לך, ואתה עשית להפך, שלא די שדברת אלא שהקדמת שלום לפלו[ני] במקום פלו[ני]. ואז הודה ובוש׳.3257 

			סיפור דומה מסופר על האר״י שנתן לרח״ו ייחוד לעשות על קבר אביי ורבא, והוא ׳באמצע הדרך ישב לחזור היחוד ההוא כדי שיהיה שגור בפיו׳. האר״י פיענח את מה שאירע בהמשך: ׳כשישבת באמצע הדרך לחזור היחוד, במקום ההוא הוא ציון קבר בניהו, ואביי ורבא הם מניצוץ נשמתו, וכיון שהזכרת אותם הכוונות בפיך שנוגעים לניצוץ נשמתו, קם ונתעורר ובא עמך׳. כלומר, הנשמות הקרובות (מבחינת הניצוצות) מתַפְקדות כאילו הן בחיים.3258 ומעין זה נאמר בזוהר שנשמות של קרובי הנישואין באות ונוכחות בחופה. ואפשר לדבר גם על נשמות שטובלות ונטהרות. וכשיצאה נשמתו של רשב"י, החברים 'התכנסו להילולא', לחופה, עם מקור נשמתו, ואז החלו 'החיים האמיתיים' (זוהר ח"ג רצו סוף ע"ב). ואפשר לקיים גם טקסי גרושין (רמ"ק) או השתטחות על קברי צדיקים לשם גילוי סודות (אר"י).3259 

			בגלל קיום האור המקיף אי־אפשר ללבוש שני בגדים כאחד,3260 ולפי מקורות מסוימים גם אין לפשוט שני בגדים כאחד. מאותה סיבה גם אין לישון בסוכה שיש בה מקיפים דבינה.3261  

			דברי הנביא ישעיה ש׳עונותיכם היו מבדילים בינכם לבין אלהיכם׳ (ישע׳ נט ב) נתקבלו בצורה המוחשית ביותר. למשל, ׳אם הפגם יהיה למטה, בנפש היסודית, מפני מדות רעות שבנפש החיה או מפני מאכלות אסורות המשקצים נפש הצומחת, וכן כל כיוצא בזה, אז לא יהיה כח בתחתון לעורר להמשיך השפע העליון, ונעשה מסך מבדיל שם׳.3262 וביתר ממשות: ׳וידוע שהחטא [הוא] פגם וכתם וחלודה בנפש. וזהו חולי הנפש הטהורה. וכשהיא בטנופה ובכתומה אינה יכולה לראות ולהשיג השלמות האמתי, שהוא סודות התורה ... וכשאיננה טהורה אינה יכולה לראות׳.3263 כלומר, לא רק שהחטא מונע השפע מלרדת אלא הוא הופך להיות מסך ממשי החוצץ בין העולמות.  

			מבחינה זו, אין הבדל בין מוסר שבין אדם לחבירו לבין מוסר שבין אדם למקום, במיוחד לאחר שרמ״ק הגָה בהקשר לכך את רעיון ההידמות. ואכן, עולם המוסר הוא חלק בלתי נפרד מעולמו של המקובל. יתר על כן, היחס המוסרי האישי הנדרש בקשר אל הגוי נובע לא רק מתנאים היסטוריים, ׳דרכי שלום׳, אלא מעקרונות קבליים.3264  

			ואם המקובל חושב שקדושה, מעצם טבעה,3265 אמורה להתפשט מעבר למקום ולזמן, משתמע שקדושת שבת מתנוצצת כבר ביום הששי (ולכן, ואולי בגלל, הפעולות המיוחדות שהרעיפה הקבלה על ערב שבת). ומכאן השלכה הלכתית־מעשית חשובה: אין להניח תפילין במנחה של ערב שבת כי כבר התקדש היום. ומאותה סיבה אין לפשוט בגדי שבת במוצ״ש, ולא לומר וידוי ולא סליחות, וכיו״ב, אלא מאחר חצות ליל. ואולי משום כך (ולא רק מסיבה טכנית) נהגו חסידים בעת כזו (סעודת מלוה מלכה) לספר בשבחי צדיקים.3266 

			ובהקשר דומה, כידוע לפי ההלכה אדם יוצא בחודש ניסן ורואה אילנות מלבלבים מברך ברכה. ברכת האילנות קיבלה בקבלה משמעות נוספת שעם המעשה החיובי של כוונת הברכה מתעלות הנשמות המגולגלות באילן. נשאלה אפוא שאלה אם אפשר לברך בשבת, שהרי קיים איסור של ׳בורר׳ (אדם בורר את הניצוצות ומעלה אותם)? בדומה לכך אפשר לראות הגיון פנימי שיוביל לאבסורד. שהרי אם לפי הקדמת הזוהר, אדם הלומד תורה בונה עולמות, שמא אסור יהיה ללמוד בשבת משום איסור מלאכת בונה?3267 

			רעיון הגלגול, שבמשך הזמן כלל גם גלגול לבעלי חיים ולצמחים שימש לא רק הסבר ונימוק למצוות מסוימות, אלא גם מקור להנחיות מסוימות. באמצעותו הוסברו, למשל, ייבום, שחיטה, צער בעלי חיים, כלאיים, קרבנות.3268 גם הנאמר בדברים כא כג, ׳קבור תקברנו ביום ההוא׳, הורחב לא רק על המקרה הספציפי שבתורה ונקבע איסור להלין מת, אלא נומק בכך שבינתיים מפסיד אפשרות של גלגול שנועד ׳לאוטבא ליה׳.3269  

			זאת ועוד, שחיטה, עליה נאמר בתלמוד ש׳הכל שוחטין׳, וידועות לנו הרבה מאוד נשים שוחטות, הרי משעה שנתקשר מעשה השחיטה לגלגול, ואף נקבעו כוונות בהקשר לכך, ממילא נתמעטו הרשאים לשחוט, ולכך אף היתה השלכה חברתית חשובה ביותר.3270 שוחט נדרש לדעת לא רק הלכות קפדניות ביותר, לצד זריזות מקצועית, אלא גם כוונות. 

			על דברים מעין אלה כתבתי בספרי, הריטואל הקבלי, פרק ב, ובעיקר עמ׳ 126-87. ואסתפק בכך.3271 

			אידל, קבלה

			הנ״ל, קבלה — היבטים חדשים, תשנ״ג. 

			אידל, רקנטי

			הנ״ל, ר׳ מנחם רקנאטי כמקובל, תל־אביב וירושלים תשנ״ח. 

			אלטשולר, הסוד

			מור אלטשולר, הסוד המשיחי של החסידות, תשס״ב. 

			אלקיים, אזמר

			אבי אלקיים, ״אזמר בשבחין״, הפיוט כצוהר תרבותי, עורכת ח׳ פדיה, תשע״ג, עמ׳ 150-68. 

			אסף־גליק

			שמחה אסף, מקורות לתולדות החינוך בישראל, מהדורת שמואל גליק, ששה כרכים. 

			ארליך, הגותו

			דרור ארליך, הגותו של ר׳ יוסף אלבו, תש״ע. 

			אשכנזי, דור

			שלמה אשכנזי, דור דור ומנהגיו, תל־אביב תשמ״ז. 

			בובר, אור

			מרדכי מ׳ בובר, אור הגנוז, תל־אביב תש״ז. 

			בובר, בפרדס

			הנ״ל, בפרדס החסידות, ירושלים תש״ה. 

			בובר, דרכו

			הנ״ל, דרכו של אדם על־פי תורת החסידות, ירושלים תשי״ז. 

			בן־שלמה, רמ״ק

			יוסף בן־שלמה, תורת הקבלה של ר׳ משה קורדובירו, ירושלים תשכ״ה. 

			בניהו, מעמדות

			מאיר בניהו, מעמדות ומושבות, ירושלים תשמ״ה.  

			בניהו, תולדות

			הנ״ל, ספר תולדות האר״י, ירושלים תשכ״ז. 

			ברלינר, כתבים

			אברהם ברלינר, כתבים נבחרים, א, הערות על הסידור, תש״ה. 

			גוטליב, בחיי

			אפרים גוטליב, הקבלה בכתבי רבנו בחיי בן אשר, תש״ל.  

			גוטליב, מחקרים

			הנ״ל, מחקרים בספרות הקבלה, תל־אביב תשל״ו. 

			גוטמן, הפילוסופיה

			יצחק י׳ גוטמן, הפילוסופיה של היהדות, ירושלים תשי״ג.  

			גולדהבר, מנהגי

			יחיאל גולדהבר, בשולי ספרו של בונם יואל טויסיג, מנהגי הקהילות, ירושלם תשס״ה. 

			גולדשמידט, מחקרי

			דניאל גולדשמידט, מחקרי תפילה ופיוט, תש״ם. 

			גינצבורג, לוצאטו

			שמעון גינצבורג (מהדיר אוסף אגרות), ר׳ משה חיים לוצאטו ובני דורו, תל־אביב תרצ״ז. 

			גרוסמן, חסידות

			אברהם גרוסמן, חסידות ומורדות: נשים יהודיות באירופה בימי־הביניים, ירושלים תשס״ג. 

			גריס, הנהגות

			זאב גריס, ספרות ההנהגות, ירושלים תש״ן. 

			דובנוב, חסידות

			שמעון דובנוב, תולדות החסידות, תל־אביב תש״ך. 

			דוידזון, אוצר

			ישראל דוידזון, אוצר המשלים והפתגמים, ירושלים תשי״ז. 

			דוידזון, אוצר (ב)

			ישראל דוידזון, אוצר השירה והפיוט, 

			דן, תורת

			יוסף דן, תורת הסוד של חסידות אשכנז, ירושלים תשכ״ח. 

			הילמן, אגרות

			ד״צ הילמן, אגרות בעל התניא ובני דורו, תל־אביב תשי״ג.  

			וורטהיים

			אהרן וורטהיים, הלכות והליכות בחסידות, ירושלים תש״ך. 

			וילהלם, עלי

			י״ד וילהלם, ״סדרי תיקונים״, עלי עי״ן, מנחת דברים לשלמה זלמן שוקן, ירושלים תש״ח-תשי״ב, עמ׳ 143-130. 

			וילנסקי, חסידים

			מרדכי וילנסקי, חסידים ומתנגדים, שני חלקים, תש"ל. 

			זימר, עולם

			יצחק זימר, עולם כמנהגו נוהג, ירושלים תשנ״ו. 

			זלוטניק, מדרש

			י״ל זלוטניק [אבידע], מדרש המליצה העברית, ירושלים תרצ״ח. 

			זק, אלקבץ

			ברכה זק, ״יחסו של ר׳ שלמה אלקבץ לחקירה הפילוסופית״, אשל באר־שבע, א, תשל״ו, עמ׳ 306-288.  

			זק, בשערי

			הנ״ל, בשערי תורת הקבלה של ר׳ משה קורדובירו, ירושלים תשנ״ה. 

			חלמיש, אהל

			משה חלמיש, אהל חיים, א, קטלוג כתבי־יד קבליים באוסף ליהמן, ירושלים תשמ״ח.  

			חלמיש, דברים

			הנ״ל, ״דברים על לימוד זוהר״, וזאת ליהודה, ספר יובל ליהודה ליבס, תשע״ב, עמ׳ 308-281. 

			חלמיש, הנהגות

			הנ״ל, הנהגות קבליות בשבת, ירושלים תשס״ו. 

			חלמיש, הקבלה

			הנ״ל, הקבלה בהלכה בתפילה ובמנהג, ירושלים תש״ס (מהד׳ שלישית תש״ע). 

			חלמיש, הריטואל

			הנ״ל, הריטואל הקבלי, (מהדורה שנייה) תשע״ט. 

			חלמיש, משנתו

			הנ״ל, משנתו העיונית של ר׳ שניאור זלמן מליאדי — מקורותיו בקבלה ובראשית החסידות (שכפול), ירושלים תשל״ו (וד״צ תשנ״ט). 

			חלמיש, סדר

			הנ״ל, סדר יומו של מקובל, תשע״ט. 

			חלמיש, תימן

			הנ״ל, לתולדות הקבלה בתימן, ירושלים תשמ״ד. 

			יערי, אגרות

			אברהם יערי, אגרות ארץ־ישראל, ירושלים תש״ג. 

			יערי, שלוחי

			הנ״ל, שלוחי ארץ־ישראל, ירושלים תשי״א. 

			ירון, משנתו

			צבי ירון, משנתו של הרב קוק, ירושלים תשל״ד.  

			כהן, קול

			דוד כהן, קול הנבואה, ירושלים תש״ל. 

			כ״ץ, בין

			יעקב כ״ץ, בין יהודים לגויים, ירושלים תשכ״א.  

			לחובר, גבול

			פישל לחובר, על גבול הישן והחדש, ירושלים תשי״א. 

			ליבס, המשיח

			יהודה ליבס, ׳המשיח של הזוהר׳, הרעיון המשיחי בישראל, ירושלים תשמ״ב, עמ׳ 236-87. 

			ליברמן, אהל

			חיים ליברמן, אהל רח״ל, שלושה כרכים, ניו־יורק תש״מ. 

			מלמד, ענקים

			אברהם מלמד, על כתפי ענקים, תשס״ד. 

			מנחה ליהודה

			מנחה ליהודה, קובץ ליובלו של הרב י״ל זלוטניק [אבידע], ירושלים תש״י. 

			מרגולין, מקדש

			רון מרגולין, מקדש אדם, ירושלים תשס״ח. 

			סבירי, הסופים

			שרה סבירי, הסופים, 2008. 

			סגל, דרך

			אברהם סגל, ועל דרך העבודה, ירושלים תשע״א. 

			סדן, יריד

			דב סדן, יריד השעשועים, תל־אביב תשכ״ד. 

			סטל, יום טוב

			יעקב י׳ סטל, ״יום טוב גדול של ערבה — שמו של היום השביעי של סוכות״, ירושתנו, ט (תשע״ו), עמ׳ קנה-רא. 

			סילמן, קול

			יוחנן סילמן, קול גדול ולא יסף, ירושלים תשנ״ט. 

			פדיה, המראה

			חביבה פדיה, המראה והדיבור, לוס אנג׳לס תשס״ב. 

			פדיה, השם

			הנ״ל, השם והמקדש במשנת ר׳ יצחק סגי נהור, ירושלים תשס״א.  

			פייקאז׳, בימי

			מנדל פייקאז׳, בימי צמיחת החסידות, ירושלים תשל״ח. 

			פייקאז׳, חסידות

			הנ״ל, חסידות פולין, ירושלים תש״ן.  

			פכטר, מצפונות

			מרדכי פכטר, ״דרשת־פרידה של ר׳ שלמה אלקבץ״, מצפונות צפת, ירושלים תשנ״ד. 

			פכטר, ספרות

			הנ״ל, ספרות הדרוש והמוסר של חכמי צפת במאה הט״ז ומערכת רעיונותיה העקריים, עבודת דוקטור, האוניברסיטה העברית, ירושלים תשל״ו. 

			פכטר, תפיסת

			הנ״ל, ״תפיסת הדביקות ותיאורה בספרות הדרוש והמוסר של חכמי צפת במאה הט״ז״, מחקרי ירושלים במחשבת ישראל, ג [תשמ״ב]. 

			צינברג, תולדות

			ישראל צינברג, תולדות ספרות ישראל, תל־אביב תשי״ח. 

			קויפמן, טבילת

			ציפי קויפמן, ״טבילת השכינה, טבילה בשכינה״, קובץ חלמיש למעיינו מים (בעריכת א׳ אלקיים וח׳ פדיה), תשע״ו, עמ׳ 515-480. 

			רוזנברג, והלכת

			שלום רוזנברג, ״והלכת בדרכיו״, בקובץ פילוסופיה ישראלית, בעריכת אסא כשר ומשה חלמיש, תל־אביב תשמ״ג. 

			ריבלין, ערבים

			ברכה ריבלין, ערבים זה לזה בגיטו האיטלקי, ירושלים תשנ״א. 

			רצהבי, במעגלות

			יהודה רצהבי, במעגלות תימן, תל־אביב תשמ״ח. 

			שוחט, השמחה

			עזריאל שוחט, ״על השמחה בחסידות״, ציון, ט״ז, תשי״א. 

			שוחט, מלחמת

			הנ״ל, מלחמת קודש ומארטירולוגיה בתולדות ישראל ובתולדות העמים, ירושלים תשכ״ח. 

			שכטר

			S. Schechter, Studies in Judaism, Second Series, Philadelphia, 1986, pp. 292-301.  

			שלום, גירונה

			גרשם שלום, הקבלה בגירונה, ירושלים תשכ״ד (שכפול).  

			שלום, כתבי

			הנ״ל, כתבי יד בקבלה, ירושלים תר״ץ. 

			שלום, מחקרי

			הנ״ל, מחקרי קבלה, א, 1998. 

			שלום, פרקי

			הנ״ל, פרקי יסוד בהבנת הקבלה וסמליה, ירושלים תשל״ו. 

			שלום, פרקים

			הנ״ל, פרקים בתולדות ספרות הקבלה, ירושלים תרצ״א. 

			שלום, שבתי צבי

			הנ״ל, שבתי צבי והתנועה השבתאית בימי חייו, שני כרכים, תל־אביב תשי״ז. 

			שלום, תש״ח

			הנ״ל, ראשית הקבלה, ירושלים ותל־אביב תש״ח. 

			שלום, תשכ״ב

			הנ״ל, ראשית הקבלה וספר הבהיר, ירושלים תשכ״ב. 

			שמרוק, ספרות

			חנא שמרוק, ספרות יידיש בפולין, ירושלים תשמ״א. 

			שפרבר, דרכה

			דניאל שפרבר, דרכה של הלכה, תשס״ז. 

			תא־שמע, הלכה

			ישראל מ׳ תא־שמע, הלכה, מנהג ומציאות באשכנז, תשנ״ו.  

			תא־שמע, הנגלה

			הנ״ל, הנגלה שבנסתר, תל־אביב 2001. 

			תא־שמע, התפילה

			הנ״ל, התפילה האשכנזית הקדומה, ירושלים תשס״ג.  

			תא־שמע, מנהג

			הנ״ל, מנהג אשכנז הקדמון, ירושלים תשנ״ב. 

			תמר, מחקרים

			דוד תמר, מחקרים בתולדות היהודים בארץ־ישראל ובאיטליה, ירושלים תש״ל.  

			תשבי, העימות

			ישעיה תשבי, העימות בין קבלת האר״י לקבלת הרמ״ק, ציון, לט (תשל״ד), עמ׳ 85-8. 

			תשבי, הרעיון

			הנ״ל, ״הרעיון המשיחי והמגמות המשיחיות בצמיחת החסידות״, ציון (תשל״ט) עמ׳ [=תשבי, חקרי, ב, עמ׳ 519-475].  

			תשבי, חקרי

			הנ״ל, חקרי קבלה ושלוחותיה, שלושה כרכים (א, ירושלים תשמ״ב; ב, תשנ״ג; ג, תשנ״ג). 

			תשבי, משנת

			הנ״ל, משנת הזהר, כרך א, תשי״ז; כרך ב, תשכ״א. 

			תשבי, נתיבי

			הנ״ל, נתיבי אמונה ומינות, רמת־גן תשכ״ה.  

			תשבי, פירוש

			הנ״ל, פירוש האגדות לרבי עזריאל, ירושלים תש״ה. 

			 

			 

			מראה־מקום נוסח ראשון של המאמרים 

			פרק שני — בר־אילן, יג (תשל״ו), עמ׳ 223-211. 

			פרק שלישי — עתיד להופיע בכתב־העת נטועים. 

			פרק רביעי — דרך ספר, שי לזאב גריס, באר־שבע תש"פ, עמ' 149-108. 

			פרק חמישי — עתיד להופיע בכתב־העת אורשת. 

			פרק ששי — התפילה בישראל: היבטים חדשים, בעריכת א׳ ארליך, באר־שבע תשע״ו, עמ׳ 134-119. 

			פרק שביעי — דעת, 78 (תשע״ה), עמ׳ 75-55. 

			פרק שמיני — עתיד להופיע בספר היובל למשה אידל. 

			פרק תשיעי — האתרוג, בעריכת א׳ גולדשמידט ומ׳ בר־יוסף, ירושלים תשע״ח, עמ׳ 70-49. 

			פרק עשירי — עתיד להופיע במחקרי ירושלים במחשבת ישראל. 

			פרק אחד־עשר — דעת, 71 (תשע״א), עמ׳ 52-25. 

			פרק שנים־עשר — משמעות החיים, בעריכת אסא כשר, תש״ס, עמ׳ 238-223. 

			פרק שלושה־עשר — רגשות ומידות, בעריכת א׳ כשר וא׳ נמדר, תשנ״ה, עמ׳ 155-131. 

			פרק ארבעה־עשר — בקורת ופרשנות, 14-13 (תשל״ט), עמ׳ 34-27. 

			פרק חמישה־עשר — חברה ותרבות, בעריכת א׳ אביטבול ואחרים, תשנ״ז, עמ׳ 185-165. 

			פרק ששה־עשר — עתיד להופיע במסגרת מכון ון ליר. 

			פרק שבעה־עשר — דעת, 75-74 (תשע״ג), עמ׳ 386-375. 

			פרק שמונה־עשר — מרומי לירושלים, ספר זיכרון לי״ב סרמוניטה, בעריכת א׳ רביצקי, תשנ״ח, עמ׳ 311-289. 

			פרק תשעה־עשר — ארץ־ישראל בהגות היהודית בימי־הביניים, בעריכת מ׳ חלמיש וא׳ רביצקי, תשנ״א, עמ׳ 232-215. 

			פרק עשרים — ארץ־ישראל בהגות היהודית בעת החדשה, בעריכת א׳ רביצקי, תשנ״ח, עמ׳ 255-225. 

			פרק עשרים ואחד — מאה שנות ציונות דתית, בעריכת א׳ שגיא וד׳ שוורץ, תשס״ג, עמ׳ 212-203. 

			פרק עשרים ושניים — ארץ־ישראל בהגות המאה העשרים, בעריכת א׳ רביצקי, תשס״ה, עמ׳ 385-376. 

			פרק עשרים ושלושה — בר־אילן, ז-ח (תש״ל), עמ׳ 224-211. 

			פרק עשרים וארבעה — מחקרים בתולדות יהודי אשכנז, ספר יובל לכבוד יצחק זימר, תשס״ח, עמ׳ 106-101. 

			פרק עשרים וחמישה — הרמב״ם בנבכי הסוד = דעת, 66-64 (תשס״ט), עמ׳ 234-219. 

			פרק עשרים ושבעה — בר־אילן, כב-כג (תשמ״ח), עמ׳ 204-179. 

			פרק עשרים ושמונה — מחקרים בחסידות, בעריכת ע׳ אטקס, ד׳ אסף וי׳ דן [=מחקרי ירושלים במחשבת ישראל, טו], תשנ״ט, עמ׳ 233-211. 

			פרק עשרים ותשעה — חב״ד: היסטוריה, הגות ודימוי, בעריכת י׳ מאיר וג׳ שגיב, תשע״ז, עמ׳ 95-75. 

			פרק שלושים — מסורה ליוסף, כרך ו, נתניה תשס״ט, עמ׳ 440-438. 

			פרק שלושים ואחד — יהדות של חיים, עיונים ביצירתו ההגותית־הלכתית של הרב חיים דוד הלוי, תשס״ז, עמ׳ 414-405. 

			 

			
				
					3228	ולא ניכנס כאן לשאלת האקוסמיזם וכיו״ב.

				

				
					3229	ולמשל, בלשונו של רקנטי, פר׳ בראשית, יא ע״ג: ׳העולם התחתון שהוא צל העולם העליון׳.

				

				
					3230	וראה לעיל, פרק א, ערך ׳ה׳ צלך על יד ימינך׳.

				

				
					3231	ראה זק, בשערי, עמ׳ 147.

				

				
					3232	בדור האחרון נידון רבות כל עניין האותיות, בעיקר אצל הבעש״ט ותלמידיו, בהקשר שלנו. וראה, למשל, מאמרו של מ' אידל, בתוך מעשה סיפור, א, תשס"ו, עמ' 134 ואילך.

				

				
					3233	ראה זק, בשערי, עמ׳ 48-47. ועל 'זכי הראות' ראה חלמיש, הנהגות, עמ' 116 הע' 275.

				

				
					3234	עבודת הקודש, חלק העבודה, פרק טז, לה ע״ד. מכאן האמירה 'לתקן בשרש העליון'. ראה שלום, פרקי, עמ' 122-119.

				

				
					3235	ראה חלמיש, סדר, עמ׳ 20-19 והערה 39.

				

				
					3236	לפי הבעש״ט, מכאן נענועי הגוף, כמעשה של זיווג. ראה צוואת הריב״ש, עמ׳ טז.

				

				
					3237	ראה תקוני זוהר, תקון נח, תל־אביב תש״ח, צב ע״א, ובניצוצי זוהר, אות יב. עוד על הממשות בתפילה ראה לעיל, פרק יב, בין הפניות 147 ל־153.

				

				
					3238	ראה שם, צב ע״ב, ובניצוצי זוהר, אות ז. וכאן עלי להרחיב מעט. בתלמוד, חגיגה טז ע״א, נאמר כי אין להסתכל בשלושה דברים: קשת, נשיא וכהנים. לעניות דעתי, שני הראשונים נדרשו שם לפי פסוקים, ועיקרם: הכבוד והדמיון כלפי מעלה. משמע, החשיבה הקבלית הוסיפה והתייחסה בדרכה לעניין הקשת. ובאשר לכהנים נאמר שם: ׳המסתכל בכהנים בזמן שבהמ״ק קיים, שהיו עומדין על דוכנן ומברכין את ישראל בשם המפורש׳. בנימוק זה נראה לי שהתלמוד והקבלה הולכים שלובי זרוע, בעוד הקבלה שמה דגש חזק על כך ומוסיפה לֶאסוֹר להסתכל גם לאחר שחרב בית המקדש, מאחר שהכהן לעולם מייצג את ׳השם המפורש׳ (׳ואני אברכם׳). ראה גם לעיל, פרק שמיני, הפניה 84.

				

				
					3239	במגן אברהם, סי׳ תכו אות ח, מייחס לשל״ה את האיסור להסתכל בלבנה אחר הפעם הראשונה, בעת חידושה. בבן איש חי, ב, פר׳ ויקרא, סוף אות כג, מציין את ההנחיה בלא כל תוספת. ואילו החיד״א כתב (מורה באצבע, סי׳ אות קפו): ׳כתב הרמ״ה דאסור להסתכל בה על דרך האמת׳. 

				

				
					3240	וראה חלמיש, סדר, עמ׳ 360 והערה 114. ראה גם דפנא לוין, הילכו שניים יחדיו בלתי אם נועדו, תש״ף, עמ׳ 154.

				

				
					3241	ברכות כב ע״א.

				

				
					3242	ואחד הדברים המעניינים שנתפתח במהלך הדורות האחרונים, והוא כמעט מוסכם על הכל, שקברי צדיקים אינם מטמאים.

				

				
					3243	צוואת הריב״ש, עמ׳ ה.

				

				
					3244	ואולי כאן יסוד הנוהג לומר פסוקים מסוימים כאמצעי לדחות, או להסיר, מחשבות זרות בעת התפילה או הלימוד.

				

				
					3245	עמק המלך, שער תקוני התשובה, יז ע״א.

				

				
					3246	כף החיים, סי׳ תרסד, אות מב.

				

				
					3247	ר׳ מאיר פאפרש, אור הישר, אמשטרדם תס״ט, כב ע״ג, אות טו. השווה סבירי, הסופים, עמ׳ 142.

				

				
					3248	בן איש חי, א, פר׳ אמור, אות יב. 

				

				
					3249	טוב הארץ, טז ע״ב, בשם רמ״ק.

				

				
					3250	ראה חלמיש, הריטואל, עמ׳ 155-154.

				

				
					3251	ויק״ר טז ד, מהד׳ מרגליות, ב, תשי״ד, עמ׳ שנד-שנה.

				

				
					3252	בניהו, תולדות, עמ׳ 201.

				

				
					3253	עמודי שמים, שסז ע״ב.

				

				
					3254	ראה חלמיש, הנהגות, עמ׳ 202. ראה גם לעיל, פרק תשעה־עשר, הפניה 9.

				

				
					3255	של״ה, קמה ע״א, בשם רמ״ק. וראה לעיל, פרק שביעי, ליד הפניות 80-79. גם רצוי לזרוק מטבעות למרחוק למזיקים כדי שלא יתערבו עם המת.

				

				
					3256	וכך אצל רבו, אליהו, מל"א יז יט. וכך במעשה טליתא קומי, מרקוס פרק ה. וראה שבחי, עמ' 175 הע' 8.

				

				
					3257	בניהו, תולדות, עמ׳ 269.

				

				
					3258	בניהו, תולדות, עמ׳ 182, 269. וראה גם לעיל, פרק ששה־עשר, ליד הפניות 104, 121 ו־122. על רשב"י הרוקד במירון עם ר"א אזכרי, ראה מסעות ירושלים, תש"ל, עמ' ריב-ריג. וראה מ' הלנר-אשד, ונהר יצא מעדן, תשס"ה, עמ' 293-289; ש' אסולין, קבלה, כב (תשע"א), עמ' 240.

				

				
					3259	בניהו, תולדות, עמ' 180-179, 257.

				

				
					3260	שער הכונות, ענין ברכות השחר, ב ע״ב-ע״ג. 

				

				
					3261	שער הכונות, חג הסוכות, דרוש ד, קה ע״א.

				

				
					3262	שערי קדושה, חלק ג שער ב, עמ׳ צח. 

				

				
					3263	שער רוח הקדש, ירושלים תשמ״ח, עמ׳ לט. ראה גם דפנא לוין, הילכו שניים יחדיו בלתי אם נועדו, תש״ף, עמ׳ 147. וראה חלמיש, סדר, עמ' 131-130.

				

				
					3264	השווה לעיל, פרק יג סעיף ב; ופרק יח סעיף ג.

				

				
					3265	יפה להזכיר כאן את אמרתו החריפה של רבי מנחם מנדל מקוצק: אלוהים נמצא בְמָקום שנותנים לו להיכנס.

				

				
					3266	וראה בובר, אור, א, עמ' 7, ובמיוחד הסיפור על החיגר שהבריא בעת הסיפור.

				

				
					3267	ראה חלמיש, הריטואל, עמ׳ 216.

				

				
					3268	ראה חלמיש, מבוא, עמ׳ 229-227, 291.

				

				
					3269	זוהר ח״ג פח ע״ב.

				

				
					3270	ראה ח׳ שמרוק, ״משמעותה החברתית של השחיטה החסידית״, ציון, כ (תשט״ו), עמ׳ 72-47.

				

				
					3271	השווה  E. Levinas, Nine Talmudic Readings, Bloomington 1990, p. 8: '…Quiet the contrary, the spirit awekens new possibilities of suggestion in the letter'.

